Thomas L. Friedman 


i ănTUL 
ESTE PLAT 


Scurtă istorie a secolului XXI 


Thomas L. Friedman a câştigat Premiul Pulitzer în anii 1983, 1988 și 2002 


a câştigat Premiul Pulitzer în 
anii 1983, 1988 şi 2002 pentru 
articolele sale din The New 
York Times, iar US News & 
World Report l-a desemnat 
unul dintre cei mai de seamă 
lideri de opinie ai Statelor 
Unite. Este autorul 
bestsellerurilor: From Beirut to 
Jerusalem (Farrar, Straus and 
Giroux, New York, 1989; 
premiat cu National Book 
Award); The Lexus and the 
Olive Tree: Understanding 
Globalization (Farrar, Straus 
and Giroux, New York, 1999); 
Longitudes and Attitudes: 
Exploring the World After 
September 11 (Farrar, Straus 
and Giroux, New York, 2002). 
Pământul este plat a fost 
distins cu Business Book of 
the Year Award (2005), 
acordat de Financial Times 

şi Goldman Sachs. 


Economie şi societate 


Contribuţia traducătorilor: 


Dan Nicolae Popescu -— capitolele 8-15, mulțumiri 
Dorin Nistor — introducere, capitolele 1-3 

Mirela Mircea — capitolele 6-7 

Raluca Mărincean — capitolele 4-5 


Thomas L. Friedman, The World Is Flat. A Brief History of the Twenty-first Century, 
Farrar, Straus and Giroux, New York, 2006 


Copyright O 2005, 2006 by Thomas L. Friedman 
© 2007 by Editura POLIROM, pentru prezenta traducere 


www.polirom.ro 


Editura POLIROM 
laşi, B-dul Carol | nr. 4, P.O. Box 266, 700506 
Bucureşti, B-dul I.C. Brătianu nr. 6, et. 7, ap. 33, O.P. 37; P.O. BOX 1-728, 030174 


Descrierea CIP a Bibliotecii Naţionale a României: 
FRIEDMAN, THOMAS L. 


Pământul este plat : scurtă istorie a secolului XXI / Thomas L. Friedman; 
trad. de Dan Nicolae Popescu, Dorin Nistor, Mirela Mircea, Raluca Mărincean; 
pref. de Daniel Dăianu. — laşi: Polirom, 2007 


ISBN 978-973-46-0436-4 


|. Popescu, Dan Nicolae (trad.) 
II. Nistor, Dorin (trad.) 
III. Mircea, Mirela (trad.) 
IV. Mărincean, Raluca (trad.) 
V. Dăianu, Daniel (pref.) 


32.01(100)"20" 
338(100)"20" 


Printed in ROMANIA 


Thomas L. Friedman 


PĂMÂNTUL 
ESTE PLAT 


Scurtă istorie a secolului XXI 


Traducere de Dan Nicolae Popescu, Dorin Nistor, 
Mirela Mircea, Raluca Mărincean 


Prefaţă de Daniel Dăianu 


POLIROM 
2007 


Cuprins 


Cât de „plat” este Pământul (Daniel Dăianu) 


Introducere la ediţia actualizată şi adăugită 


CUM A DEVENIT PĂMÂNTUL PLAT 


1. În timp ce dormeam 


2. Cele zece forţe care au făcut Pământul plat 
Factorul de aplatizare nr. 1 - 09.11.1989 
Factorul de aplatizare nr. 2 - 09.08.1995 
Factorul de aplatizare nr. 3 — Software-ul de automatizare a fluxurilor 
de lucru 
Factorul de aplatizare nr. 4 - Uploading-ul 
Factorul de aplatizare nr. 5 - Externalizarea (outsourcing-ul) 
Factorul de aplatizare nr. 6 - Offshoring-ul 
Factorul de aplatizare nr. 7 - Lanţurile de aprovizionare 
Factorul de aplatizare nr. 8 — Internalizarea (insourcing-ul) 
Factorul de aplatizare nr. 9 - In-formarea 
Factorul de aplatizare nr. 10 — Steroizii 


3. Tripla convergenţă 


4. Marea (dis)cernere 


AMERICA ŞI PĂMÂNTUL PLAT 


America şi liberul-schimb 
Intangibilii 
Lucrurile optime 


Criza tăcută 


o ea 


Acesta nu este un test 


17 


21 


„56 
„56 


„62 


75 
. 88 
112 
120 
131 
143 
150 
158 


169 
193 


215 
226 
245 
262 
291 


ȚĂRILE ÎN CURS DE DEZVOLTARE ŞI PĂMÂNTUL PLAT 


10. Fecioara din Guadalupe 

COMPANIILE ŞI PĂMÂNTUL PLAT 
11. Cum fac faţă companiile 

GEOPOLITICA ŞI PĂMÂNTUL PLAT 
12. Lumea neaplatizată 
13. Globalizarea regională 
14. Teoria Dell de prevenire a conflictelor 

CONCLUZIE. IMAGINAȚIA 

15. 9/11 versus 11/9 
Mulţumiri 
Index 


319 


345 


371 
409 
418 


441 


459 
461 


Cât de „plat” este Pământul 


În primele săptămâni ale anului 2007, media internaţională a comentat in extenso achiziţia 
făcută în Europa de compania indiană Tata Steel prin preluarea concernului anglo-olandez 
Corus. După ce Mittal (un grup industrial bine cunoscut românilor) a preluat - după o mare 
frământare în cercurile politice şi de afaceri europene - controlul asupra companiei siderurgice 
Arcelor, valul de expansiune externă a companiilor indiene a continuat. Potrivit unor estimări, 
anul 2006 consemnează pentru prima dată o valoare mai mare a achiziţiilor externe făcute de 
grupuri indiene decât cea a achiziţiilor făcute de firme străine în India! Cu câţiva ani în 
urmă, fiind profesor invitat la UCLA, în SUA, am participat la o prezentare făcută de un fost 
executiv al firmei Procter & Gamble, Gurcharan Das, cărţii sale India Unbound (India 
dezlănțuită)?, care încerca să explice fermentul intelectual şi forţele care au permis ţării sale 
o decolare economică fulgurantă în deceniul trecut. Exemplele de mai sus sunt din industria 
grea, tradiţională, drept fiind însă că fără oţel nu se poate concepe civilizaţia industrială. Dar 
firme indiene excelează şi pe piaţa internaţională în programare (software), în industria IT, 
în general. 

India s-a alăturat altui gigant economic în devenire din Asia - mă refer la China, care de 
mai bine de două decenii înregistrează rate de expansiune medie a Produsului Intern Brut de 
peste 9% anual (în 2006, peste 10%). Asia (şi aici nu trebuie să subestimăm Coreea de Sud, 
Singapore, Taiwan etc.) devine pe zi ce trece pol de gravitație economică în lume, la care se 
raportează celelalte zone, fie că este vorba de Statele Unite sau de Europa. Goldman Sachs — 
poate numărul unu între băncile de afaceri - consideră că în câteva decenii China va depăşi 
SUA ca putere economică. Însă ţările asiatice nu numai copiază şi inovează - ele şi inventează. 
Ajunge să vedem care este situaţia noilor patente omologate în lume pentru a vedea tendinţele. 
Prezenţa oamenilor de ştiinţă asiatici în reviste de specialitate cu notorietate mondială, ca şi 
creşterea cheltuielilor pentru cercetare şi dezvoltare (R&D) sunt indicii grăitoare. 

Giganţii economici în devenire evocaţi mai sus sunt puşi tot mai mult sub lupa analizei 
retrospective şi prospective. Aceasta face Thomas Friedman în Pământul este plat, ce continuă 
Lexusul şi măslinul, lucrare publicată în 1999. Pe de o parte, Friedman încearcă să desluşească 
mai bine resorturi tehnologice - precum Internetul — ale noului val de globalizare. Pe de altă 
parte, el examinează mişcarea plăcilor tectonice economice în spaţiul mondial, emergenţa 
unor puteri globale. 


1. „Why Indian companies are setting their sights on western rivals”, Financial Times, 7 februarie 
2007, p. 9. 

2. Gurcharan Das, India Unbound : The Social and Economic Revolution from Independence to the 
Global Information Age, Anchor Books, New York, 2000. 

Friedman este unul dintre cei mai cunoscuţi editorialişti de la The New York Times, una 
dintre cele mai (dacă nu cea mai) de luat în seamă publicaţii în lumea unde presa este liberă! 
Cu îndemânare şi utilizând înţelepciunea (cunoştinţele) unor interlocutori de vază, cu facto- 
logie demonstrativă abundentă, autorul îşi clădeşte un eşafodaj argumentativ serios. Cei zece 
„aplatizatori” prezentaţi în prima parte a cărţii stau la baza matricei de explicare a Big Bang-ului 
indus de noile tehnologii ale informaţiei şi comunicării. După Friedman, noile tehnologii au 
spart zăgazuri care, de secole, împărțeau lumea în civilizaţia occidentală, bogată şi puternică/ 
dominatoare, şi restul, adică cei înapoiaţi. Deşi, în opinia mea, nu suficient de explicit, cartea 
observă o schimbare dramatică (cu o foarte probabilă accentuare în anii ce vin) în economia 
mondială - o schimbare ce afectează ierarhii între ţări şi grupuri de ţări. Friedman înţelege 
complexitatea proceselor desfăşurate în spaţiul global; el nu simplifică, ci încearcă să 
împletească dimensiunea economică a fenomenelor examinate cu aspectele sociale, culturale... 

Sunt necesare câteva observaţii privind apariţia noului pol de putere economică în Asia, 
în afara Japoniei. Acum câteva decenii, Jean-Jacques Servan-Schreiber a făcut vâlvă în 
Europa cu cartea Le Defi Americain (Sfidarea americană). Acelui val de europesimism i-a 
luat locul eurooptimismul din ultimul deceniu al secolului trecut. Americanii vorbeau atunci 
de Fortăreaţa Europa (Fortress Europe), ca acum un nou val de europesimism să însoţească 
extinderea Uniunii” şi să provoace căutările de politică publică incluse în Agenda Lisabona+ 
Am putea spune că avem de-a face cu cicluri atitudinale inerente, ce trebuie puse în relaţie cu 
dinamica fluctuantă a economiilor pe perioade lungis Dar argumentul este firav. Un aspect 
inedit astăzi este plasarea jocului economic într-o arie mult extinsă, prin apariţia unor noi 
actori mari, care exportă o gamă tot mai largă de bunuri şi servicii cu valoare adăugată mare - 
ceea ce Friedman numeşte „tripla convergenţă” (capitolul 3). Această situaţie face să trepideze 
mulţi politicieni şi oameni de afaceri europeni şi din Statele Unite, întrucât este pentru prima 
dată în istoria economică modernă când sute de milioane de oameni trec de la un nivel de 
subdezvoltare în spaţiul economic mondial ce contează, în condiţiile în care jocurile nu sunt 
neapărat cu sumă nenulă. 

Teoria convenţională a comerţului internaţional, a specializării potrivit avantajelor com- 
parative, spune că toţi participanţii la schimb au de câştigat, chiar dacă nu în mod egal. 


1. Editorialele semnate de Thomas Friedman apar şi în International Herald Tribune, care, de când 
Washington Post a renunţat la participaţia în acţionariat, a devenit un alter ego internaţional al 
marelui cotidian newyorkez. 

2. Vezi Lester Thurow, Head to Head: The Coming Economic Battle Among Japan, Europe, and 
America, MIT Press, Cambridge, 1993; şi Paul Kennedy, The Rise and Fall of Great Powers, 
Yale University Press, New Haven, 1992. 

3. Nicoals Baverez, La France qui tombe, Perrin, Paris, 2003 ; Jean-Paul Fitoussi, La Politique de 
l'impuissance, Arléa, Paris, 2005 ; raportul comisiei conduse de Michel Camdessus, Vers une 
nouvelle croissance pour la France, La Documentation Française, Paris, 2004. Multe discuţii a 
iscat în Germania H.-W. Sinn cu Zst Deutschland noch zu retten ? , Ullstein, München, 2004. 
Mai puţin pesimist este Peter Bofinger în Wir sind besser als wir glauben. Wohlstand für alle, 
Pearson Studium, Miinchen, 2005. Majoritatea lucrărilor contrastează cu optimismul lui Jeremy 
Rifkin, The European Dream, Tarcher/Penguin, New York, 2004. 

4. Program de politică publică adoptat de Consiliul European la Lisabona în 2000, care urmăreşte 
revigorarea ştiinţifică, tehnologică şi economică a Uniunii Europene din perspectiva concurenţei 
globale, a ascensiunii ţărilor asiatice. 

5. A nu se confunda cu ciclurile foarte lungi, seculare, de tip Kondratiev (statistician rus care a 
murit în Gulag şi care a evidenţiat regularităţi în statistica evoluţiei economice pe termen foarte 
lung). Joseph Schumpeter, mare economist, născut la Viena şi emigrat în SUA în perioada 
interbelică, a legat ciclurile lungi de străpungeri tehnologice majore. 

Realitatea este însă mai complexă, relevând asimetrii flagrante, procese cumulative, echilibre 
multiple. De aici şi controversele majore privind rundele de liberalizare comercială (vezi 
blocajul Rundei de la Doha), distincţia între „comerţ liber” (free trade) şi „comerţ corect” 
(fair trade). Adeseori, cei puternici predică ceea ce nu practică. lar dacă mai adăugăm con- 
siderente de ordin strategic, ecuaţia comerţului mondial devine supercomplicată. Friedman îl 
aminteşte pe Jagdish Bhagwati, profesor la Universitatea Columbia din New York, un susţi- 
nător fervent al comerţului descătuşat, şi readuce totodată în discuţie actualitatea teoriei 
ricardiene a avantajelor comparative. Este adevărat că India şi China capitalizează penetraţia 
pe pieţele din SUA şi Europa valorificând avantaje comparative. Dar China, în special, 
învățând din experienţa Japoniei şi Coreei de Sud, a combinat în strategia de dezvoltare 
iniţiată după 1978 reforme în spiritul economiei de piaţă cu controlul public în diverse 
sectoare. Din acest punct de vedere, un Joseph Stiglitz!, un Dani Rodrik? au mai multe de 
spus pentru explicarea ascensiunii economice a Asiei decât Bhagwati. Friedman constată că 
în primii ani ai deceniului trecut unele ţări au crezut că simpla privatizare, liberalizare a 
comerţului şi dereglementare a utilităţilor publice ar asigura succesul ; viaţa arată însă că este 
nevoie de reforme profunde, ceea ce înseamnă transformarea sistemului de educaţie, moderni- 
zarea metodelor de guvernanţă şi o infrastructură adecvată. Trebuie luptat împotriva corupţiei 
şi a reţelelor care încearcă să menţină statul captiv, însă problema depăşirii subdezvoltării nu 
se poate rezuma la asemenea eforturi. Există multă corupţie în China, India, în Asia, în gene- 
ral — şi totuşi, acolo se înregistrează progrese care uimesc lumea. Deci există şi altceva care 
explică cocteilul de ingrediente ce permite dezvoltarea economică rapidă şi durabilă. 

Teama cetăţeanului vest-european de Polish plumber (instalatorul polonez) este numai o 
faţetă a unui proces de anvergură globală. Larry Summers, un economist american de vârf şi 
fost secretar la Trezorerie în a doua administraţie Clinton, vorbeşte despre teama clasei 
mijlocii din ţările bogate?, care îşi vede periclitate veniturile în condiţiile în care, pe piaţa 
muncii globale, oferta aproape s-a dublat în ultimele două decenii. Calcule ale profesorului 
Richard B. Freeman (de la Universitatea Harvard) - pe care îl menţionează şi Friedman - 
demonstrează o presiune majoră în jos asupra salariilor multor lucrători din industrie şi 
servicii în ţările bogate, această presiune fiind un efect al progresului economic formidabil al 
Chinei şi, de dată mai recentă, al Indiei în condiţiile noilor tehnologii informaţionale şi 
comunicaţionale (aici pot fi menţionate Brazilia şi Rusia, ultima cu şcoli excepţionale de 
matematică şi fizică). Orice economist ştie că, la acelaşi stoc de capital, o ofertă de forţă 
de muncă considerabil sporită exercită presiune în jos asupra salariilor, alte condiţii fiind 
neschimbate. 

Unii explică inegalităţile de venituri în creştere din ţările avansate din punct de vedere 
industrial prin noile tehnologii, care ar favoriza lucrătorii cu pregătire superioară (high skill)* — 
globalizarea fiind pusă pe plan secundar. Dar această teză nu lămureşte de ce slujbe high skill 
pleacă în număr tot mai mare îndeosebi către Asia. În plus, nu se clarifică cum este posibil 
să ai o creştere economică durabilă (de-a lungul deceniilor) într-un spaţiu global cu presiuni 


1. Vezi Joseph Stiglitz, Making Globalization Work, W.W. Norton, New York, 2006. 

2. Vezi Dani Rodrik, The New Global Economy and Developing Countries: Making Openness 
Work, Overseas Development Council, Washington, D.C., 2000 ; şi „Goodbye Washington Con- 
sensus, Hello Washington Confusion ? ”, Journal of Economic Literature, XLIV (4), decembrie 
2006. 

3. Lawrence Summers, „The global middle cries out for reassurance”, Financial Times, 30 octom- 
brie 2006. 

4. Ben Bernanke, preşedinte al FED (Banca Centrală a Statelor Unite), îmbrăţişează această teză 
(vezi şi „The new Luddites”, Financial Times, 8 februarie 2007). 

competitive din ce în ce mai sporite. Pot Statele Unite şi ţările Uniunii Europene să-şi 
transfere resurse umane către zonele de high skill cu o viteză corespunzătoare şi, ceea ce pare 
să conteze tot mai mult, poate fi accelerată activitatea de cercetare şi dezvoltare (R&D) pentru 
a menţine marje de competitivitate faţă de cei ce vin din urmă? Aceasta îmi pare a fi 
întrebarea-cheie pentru înţelegerea perspectivelor jocului economic mondial. China şi India 
posedă tehnologii nucleare şi spaţiale (aici trebuie menţionate şi Japonia, Rusia, Brazilia), 
devin lideri în tehnologiile informaţiei - se vorbeşte chiar despre China că ar fi pe cale să 
devină „atelierul lumii” în secolul XXI (cum a fost Marea Britanie în secolul al XIX-lea). 

Friedman se sprijină pe dialogul cu un alt economist de renume, Paul Romer, când 
subliniază rolul mănunchiului de „aplatizatori” care au condus la formarea platformei de 
conectivitate, de informare rapidă şi potenţare a inovației spre toate azimuturile. În ştiinţa 
economică se vorbeşte despre „bunuri complementare”, care pot conduce la salturi excep- 
tionale de productivitate prin funcţiile lor conjugate, prin sinergii. Teoria endogenă a creşterii 
economice, ce datorează mult lui Romer, explică de ce, în anumite circumstanţe, randamentele 
pot creşte în pofida restricţiilor materiale şi de capital. Pertinente sunt referirile la procesul 
educaţional, care joacă un rol major în apariţia randamentelor crescătoare, în inventare şi 
inovare ca procese. Dar educaţia depăşeşte sfera propriu-zisă a economicului, domeniu 
asupra căruia voi reveni. În fond, societatea bazată pe cunoaştere (knowledge-based society) 
înseamnă, esențialmente, educaţie ! 

Contextualizarea istorică este un merit al cărţii lui Friedman. Cunoscutul politolog 
Michael Sandel apare în text cu sublinierea că „aplatizarea” ce se observă ca urmare a noului 
val de globalizare nu ar fi ceva nou în istorie ; Karl Marx ar fi fost primul care a evidenţiat 
expansiunea capitalismului, în mod implacabil, către o piaţă globală, ce doboară bariere şi 
creează lanţuri de producţie şi consum la nivel mondial. Friedman remarcă incisivitatea 
analizei lui Marx din Manifestul Partidului Comunist, de unde citează pasaje cu privire la 
forţa de expansiune a capitalului (păcat că Marx nu a avut aceeaşi clarviziune în descifrarea 
metabolismului sistemului comunist, pentru care a pledat). 

Afirmam că noul val de globalizare este inedit prin rezultanta acţiunii conjugate a 
„aplatizatorilor” în secolul al XIX-lea, jocul economic global a rămas, prin excelenţă, unul 
eurocentric (chiar dacă zorii apariţiei Statelor Unite pe firmamentul economiei mondiale erau 
vizibili), rămânând unul centrat pe lumea occidentală şi în cea mai mare parte a secolului XX. 
Nu de puţine ori, extrapolările sunt înşelătoare. Şi nu este clar dacă China va putea stăpâni 
o inevitabilă deschidere politică, ceea ce i-ar putea atenua elanul economic din ultimele două 
decenii. Acestea sunt probleme legitime, care ar necesita o analiză suplimentară - de tipul 
celei întreprinse de Will Hutton, într-o recentă lucrare privind China!, sau de Jacques Attali? 
Însă faptul istoric remarcabil al ascensiunii economice a Asiei rămâne, cu implicaţii de natură 
economică, geopolitică şi ecologică. 

Să intrăm puţin în analiza socialului întreprinsă de Friedman. Sunt două trasee care ar 
susţine tezele din carte. Unul priveşte formarea unei psihologii colective care, după Friedman, 
este tributară materialismului, consumului excesiv, gratificaţiei instantanee - toate având 
influenţe nefaste asupra productivităţii la nivelul societăţii. Într-un fel, se reclamă o întoarcere 
la valori morale care par să nu mai dirijeze conduita în viaţă a numeroşi indivizi din SUA şi 
din Europa. Se simte parcă în narativul lui Friedman teza spengleriană a condiţiilor ce pot 
conduce la declinul unei civilizaţii. Este amintit aici David Landes, cu rolul culturii în 


1. Will Hutton, The Writing on the Wall. Why We Must Embrace China as a Partner or Face lt as 
an Enemy, The Free Press, New York, 2006. 
2. Jacques Attali, Une brève histoire de l’avenir, Fayard, Paris, 2006. 

dezvoltarea economică! - şi, fără a fi invocați, Max Weber, Émile Durkheim şi alții ca ei ne 
fac semn printre rânduri. Mai sunt dragostea de carte, munca asiduă, curiozitatea şi pasiunea 
îmbrățişate (Friedman adună un coeficient de curiozitate cu unul de pasiune în ecuaţia 
performanţei individuale) la o scară îndestulătoare, pentru a asigura competitivitatea societă- 
ţilor occidentale, în condiţiile noului val de globalizare ? Friedman este ambivalent în această 
privinţă. El indică o serie de fenomene de deteriorare a procesului educaţional în sistemul 
public şi privat american ; Shirley Ann Jackson (preşedintă a reputatei organizaţii The Ame- 
rican Association for the Advancement of Science - AAAS) este citată cu observaţia că există 
deja o „criză”, care este însă una tăcută; iar miza pe imigranţi de valoare nu mai este de 
asumat ca în deceniile trecute. Şi în ţările europene există o îngrijorare tot mai mare faţă de 
procesul educaţional. Friedman evidenţiază virtuţi ale sistemului american, dar şi vulnerabi- 
lităţi în creştere, manifestându-se critic la adresa administraţiei Bush în domeniul politicii faţă 
de educaţie, şi nu numai. Totodată, el subliniază puncte forte în educaţia din China şi India, 
accentul pus pe inginerie, ştiinţele tehnice şi ale naturii. Nu mai este un secret că există în 
India (în zona Bangalore, de pildă) şcoli de înalte studii tehnice care rivalizează cu faimosul 
MIT (Massachusetts Institute of Technology). India şi China s-au trezit şi fiindcă noile 
tehnologii informaţionale şi comunicaţionale scot din parţială „adormire” pregătirea ştiinţifică 
şi tehnică a unor tineri foarte dotați. Aceştia, pentru a se realiza, nu mai trebuie să emigreze. 
Aici cred că rezidă una dintre cheile de înţelegere a ascensiunii formidabile a Chinei şi 
Indiei: educaţia bună a zeci (poate chiar sute) de milioane de tineri, dintre care unii sunt 
excepţionali şi care, în noile condiţii, pot să-şi pună la treabă inteligenţa. Bătăliile economice 
ale viitorului vor fi câştigate tot mai puţin de avocaţi şi deținători de diplome MBA. 

O întrebare firească : Cum este posibil ca, în lumea subdezvoltată, să se creeze la cât mai 
mulţi copii şi tineri şanse rezonabile de a învăţa în mod corespunzător ? China şi India par să 
fi reuşit într-o măsură considerabilă. Este evident că în acest domeniu intervine o politică 
publică viguroasă, care trebuie să corecteze din imperfecţiunile pieţei, alături de ambiţie şi 
eforturi individuale extraordinare. În ultimă instanţă, individul sfinţeşte locul! Consider că 
India datorează performanţele înalte din industria IT şi serviciilor conexe nu în primul rând 
limbii engleze, ci mai ales atenţiei pe care succesiunea de guverne de după independenţă a 
acordat-o educaţiei. Poate că şi moştenirea administraţiei publice britanice coloniale a jucat 
un rol pozitiv. Este de presupus că, după dispariţia comunismului în Cuba, resursele umane 
cu educaţie bună din acea ţară vor fi descătuşate ca performanţă. 

Friedman subliniază rolul elitelor politice şi administrative în formularea unei strategii de 
dezvoltare. Acolo unde nu se dezvoltă şi operează o meritocraţie, societatea nu poate beneficia 
de o politică publică ce stimulează progresul. El îi admiră pe „mandarini”, acolo unde aceştia 
fac treabă bună. 

Nu am început cu întrebarea centrală pe care o suscită cartea pornind de la titlul ei. În 
capitolul 12 autorul recunoaşte că şi-a permis o licenţă în alegerea titlului cărţii; admite că 
lumea nu este plată şi că, deşi crede în forţa deterministă a progresului tehnologic, nu crede 
însă în determinismul istoric. Altfel spus, „aplatizatorii” operează cu intensitate, însă viitorul 
este deschis. Afirmația din acest capitol este esenţială pentru interpretarea mesajului cărţii. 
Îmi permit să fac unele observaţii în această privinţă. Este adevărat că multe zeci de milioane 
de chinezi şi indieni câştigă mult mai bine decât cu două decenii în urmă, dar inegalităţile 
economice sunt în creştere în cele două ţări (în India, şi înainte de avântul economic din 
deceniul trecut inegalităţile erau incredibile). Dacă admitem că ceea ce numim coeziune 


1. David Landes, The Wealth and Poverty of Nations Why Some Are So Rich and Some So Poor, 
W.W. Norton & Company, New York, 1999. 

socială are importanţă pentru țesutul, stabilitatea societăţii, evoluţia polarizării veniturilor nu 
este deloc neglijabilă. Un neoliberal, un fundamentalist al pieţei ar spune că acestea sunt 
aiureli, că numai creşterea economică contează etc. Să fie oare aşa ? Dacă India şi China sunt 
excluse din eşantionul care măsoară creşterea economică agregată a ţărilor sărace, vedem că 
inegalităţile s-au accentuat în ultimele două decenii în lume ; polarizarea veniturilor s-a 
accentuat şi în ţările bogate. Dacă aşa stau lucrurile, atunci despre ce „aplatizare” vorbim ? 
Când coeficientul Gini (ce măsoară inegalitatea de venituri) creşte în mod dramatic şi în ţări 
bogate, şi în ţări sărace, atunci câtă relevanţă are indicatorul agregat al venitului pe cap de 
locuitor ? Paul Krugman, unul dintre vârfurile noii generaţii de economişti americani, remarca 
recent „urâţenia” luptei politice din ţara sa (American politics is ugly these days!), pe care o 
pune în legătură cu polarizarea veniturilor ; el aduce în discuţie rolul jucat de preşedintele 
Franklin D. Roosevelt, prin politica New Deal, în crearea unor instituţii progresiste ale 
societăţii americane moderne, dar care ar fi fost erodate în ultimele două decenii. Politica 
„Noii Frontiere” (New Frontier) a preşedintelui J.F. Kennedy, precum şi măsurile de promo- 
vare a „Societăţii Bune” (Great Society) ale preşedintelui Lyndon Johnson se înscriu în 
tradiţia politicii New Deal. 

În ţările Uniunii Europene, clivajele sociale încurajează extremismul, fragilizează procesul 
politic democratic. Ceea ce francezii numesc les exclus (cei excluşi, marginalizaţi) protestează, 
uneori violent, în afara regulilor jocului democratic. Am văzut că şi în ţările din Europa 
Centrală, nou-intrate în Uniune şi unde ratele de creştere economică au fost relativ înalte (cu 
o medie anuală de 5-6% , faţă de media de 1,5-2% în „miezul” Uniunii), frustrările cresc şi 
nu puţini sunt cetăţenii care acuză polarizarea veniturilor. Dacă privim aşadar coeziunea 
socială ca fiind importantă în metabolismul societăţii, atunci „aplatizarea” reclamă o interpre- 
tare pe măsură. Pe acest fir al raţionamentului ajungem la scrutarea capitalismului contem- 
poran, la aspecte de ordin etic şi moral, la interjocul între principii de eficienţă economică şi 
cele de justiţie socială. Prea mulţi, chiar şi dintre economişti, ignoră/uită că Adam Smith 
(considerat părintele ştiinţei economice) a fost profesor de ştiinţe morale la Universitatea din 
Glasgow, că în afară de Avuția Naţiunilor a scris şi Teoria sentimentelor morale. 

Oameni politici şi de stat responsabili reclamă o politică publică la nivel global care să nu 
neglijeze sărăcia abjectă din numeroase ţări (vezi dezastrul economic şi social din Africa?), 
bolile contagioase etc. Avem Internet în expansiune prin numărul de utilizatori, dar şi numărul 
statelor eşuate (failed states) creşte. Avem o suită de probleme globale ce par să împovăreze 
capacitatea omenirii de a răspunde în mod eficace -— de pildă, încălzirea globală. Asistăm la 
erodarea, uneori voită, a capacităţii instituţiilor multilaterale de a face „guvernanţa globală” 
Friedman se referă la asemenea aspecte, deşi, cred, nu în suficientă măsură. În opinia mea, 
el alocă puţin spaţiu examinării consecinţelor geopolitice ale noului val de globalizare, care 
pot fi dramatice. Stiglitz are, după mine, dreptate când subliniază asimetria dintre globalizarea 
economică şi cea politică, prin aceasta din urmă înțelegând şi funcţionarea instituţiilor mul- 
tilaterale* Dar este posibilă o simetrie între cele două procese ? Chiar Uniunea Europeană, 
care poate fi văzută ca o „globalizare regională”, are mari dificultăţi în a adânci integrarea, 
în a-şi gestiona complexitatea în creştere. În schimb, ar fi posibilă o îmbunătăţire a funcţionării 
instituţiilor multilaterale, care trebuie să ajute la gestionarea problemelor globale. Forumul 
de la Davos din 2007 a adus obsesiv în dezbatere deficitul de guvernanţă globală, accentuat 


1. Paul Krugman, „Do not fear the hatred”, International Herald Tribune, 27-28 ianuarie 2007. 

2. Vezi Jeffrey Sachs, The End of Poverty Economic Possibilities for Our Time, The Penguin Press, 
New York, 2005. 

3. Joseph Stiglitz, op. cit., p. 291. 

de o anumită atitudine a actorilor cu alonjă globală - fiind vorba, în primul rând, de Statele 
Unite. Şi recrudescenţa naţionalismului, în diverse forme (inclusiv sub mantia „patriotismului 
economic” în ţări ale Uniunii Europene sau exprimând mândria resuscitată a unor popoare), 
merge împotriva logicii globalizării. William Pfaff, un alt editorialist emblematic de la The 
New York Times, a scris o carte - aş spune profetică - în acest sens, Mânia naţiunilor, în 
primii ani ai deceniului trecut! 

Elementele de dezordine din lume, în contrast cu „Noua Ordine Mondială” (The New 
World Order) anunţată de preşedintele George H.W. Bush în debutul deceniului trecut, ca 
întruchipare a unei Pax Amaericana după căderea Cortinei de Fier, l-au făcut pe Robert 
Kaplan să vorbească despre „Anarhia care va veni” (The Coming Anarchy?) ; el se plasa astfel 
la antipozi în raport cu lumea anticipată de Francis Fukuyama în Sfârşitul Istoriei” Anii din 
urmă îi dau dreptate lui Kaplan, care a intuit bine limitele unei politici de exportare a 
democraţiei (vezi situaţia dezastruoasă din Irak), mulţimea de state eşuate, proliferarea armelor 
nucleare, a conflictelor în spaţiul global, din varii motive. Este mentalul colectiv, chiar acolo 
unde toleranța face parte dintr-un ethos cu rădăcini adânci în funcţionarea societăţii liberale, 
pregătit să accepte intrări masive de imigranţi pe fondul îmbătrânirii populaţiei, al crizei 
sistemelor asistenţiale ? Intervin aici şi accente de xenofobie, care nu ocolesc nici societăţile 
cele mai liberale şi unde imigranții sunt în număr mare — exemplul cel mai la îndemână fiind 
SUA, o ţară formată de imigranţi“ 

Ascensiunea economică a Chinei şi Indiei, care deţin peste 1/3 din populaţia globului, ridică 
mari semne de întrebare privind ecologia planetei. Raportul Meadows din 1972, al Clubului 
de la Roma, a fost considerat alarmist de nu puţini oameni politici şi, mai ales, de firmele 
multinaționale din industriile masiv poluante. În acei ani, China şi India erau „adormite” 
Calcule elementare arată ce spectru planează asupra echilibrelor ecologice dacă miliarde de 
oameni ar consuma energie şi resurse materiale neregenerabile, ca pe continentul nord-ameri- 
can şi în Europa bogată. Statele Unite rămân cel mai mare emiţător de CO, în atmosferă, 
având o răspundere extraordinară în impunerea unei alte atitudini în relaţia dintre om şi natură. 
Raportul elaborat de echipa condusă de fostul economist-şef al Băncii Mondiale, Nick Stern, 
şi dat publicităţii la începutul anului 2007 spune multe în această privinţă. Când cei mai puter- 
nici se fac că nu văd sau nu internalizează ameninţări globale, soarta tuturor este în cumpănă. 
Îşi poate permite omenirea aşa ceva? Friedman a avut numeroase editoriale în acest senss 
Încotro se îndreaptă omenirea, din acest punct de vedere ? Iată o întrebare la care Friedman 
ar putea răspunde într-o carte viitoare. El scrie mult în The New York Times cu privire la starea 
ecologică a planetei şi se numără printre cei care pledează în favoarea unei politici ferme de 
conservare a energiei (temă prezentă în ultimul raport privind starea naţiunii, în SUA). 

Să ne gândim şi la situaţia resurselor de apă potabilă pe glob, la deşertificarea generată de 
încălzirea globală, la epidemii (vezi gripa aviară). Acestea şi altele pot împinge comunităţi, 


1. William Pfaff, The Wrath of Nations Civilization and the Furies of Nationalism, Simon and 
Schuster, New York, 1993. 

2. Robert Kaplan, The Coming Anarchy Shattering the Dreams of the Post Cold War, Random 
House, New York, 2000 (cartea dezvoltă tezele dintr-un faimos articol apărut în Foreign Affairs 
în 1994). 

3. Francis Fukuyama, The End of History, The Free Press, New York, 1990. 

4. Samuel Huntington, Who Are We ? The Challenges to America's National Identity, Simon and 
Schuster, New York, 2004. Huntington (autorul faimoasei Ciocniri a civilizaţiilor) este îngrijorat 
de dispariţia moştenirii „anglo-protestante” în aluatul cultural american. 

5. Vezi şi Thomas L. Friedman, „Running on empty”, International Herald Tribune, 27-28 ianuarie 
2007. 

state la conflicte majore, inclusiv de ordin militar. Dacă adăugăm la aceste surse de conflict 
„ciocnirea civilizaţiilor”, terorismul, care sunt alimentate de disonanţe cognitive (culturale), 
fundamentalism religios, resentimente de natură etnică şi sentimente de umilinţă (subliniate 
de Friedman când descrie situaţia din lumea arabă), inegalităţi economice, de luptă pentru 
resurse naturale şi chiar supravieţuire, avem motive să fim neliniştiţi. 

Simpla creştere a interdependenţelor economice - Friedman vorbeşte în acest sens de o 
„Teorie Dell! a prevenirii conflictelor” - nu poate oferi poliţa de asigurare de care omenirea 
are nevoie. Să medităm asupra unui alt val intens de globalizare, în secolul al XIX-lea (în 
epoca victoriană), care a fost urmat de protecţionism în creştere şi de două războaie mondiale, 
pentru a extrage lecţia ce se impune. Globalizarea trebuie să fie gestionată pentru a aduce mai 
mult bine decât rău?. 

Să trag linie: Pământul nu este şi nu poate deveni plat - dar poate fi/deveni mai bun. 


Daniel Dăianu 


1. Dell este numele unei companii americane de vârf, producătoare de computere. 
2. Vezi şi George Soros, The Age of Fallibility Consequences of the War on Terror, Public Affairs, 


Polirom, laşi, 2007). 


Pentru Matt, Kay 
şi pentru Ron 


Introducere 
la ediţia actualizată şi adăugită” 


La ce bun efortul de a scrie o ediţie actualizată şi adăugită a cărţii de faţă la numai un an 
de la publicarea ei? Nu pot da decât un răspuns scurt: pentru că pot şi pentru că este necesar. 
Mai exact, datorită impresionantelor forţe tehnologice descrise aici, industria editorială a 
progresat şi în prezent este posibil să refaci o carte destul de uşor. Iată ce am vrut să spun prin 
faptul că pot. Cât despre faptul că este necesar, am trei motive: mai întâi, forţele care au 
aplatizat Pământul nu s-au oprit odată cu publicarea cărţii de faţă în aprilie 2005 şi am dorit 
să le ţin evidenţa şi să le includ în teza mea generală. În al doilea rând, am vrut să răspund 
la una din întrebările pe care mi le-au pus cel mai adesea părinţii în timp ce călătoream prin 
ţară pentru a vorbi despre carte: „Bine, domnule Friedman, mulţumim că ne-aţi spus că 
Pământul e plat - dar eu ce le spun acum copiilor?” Astfel, cititorii vor afla mai multe 
despre educaţie şi despre Pământul plat în noua ediţie a lucrării. În ultimul rând, multe 
comentarii de la cititori şi critici mi s-au părut serioase şi utile, aşa că am vrut imediat să le 
includ pe cele mai bune în carte. Desigur, într-o bună zi mă voi opri din scris. Însă deocamdată 
mă bucur de şansa de a împărtăşi lucrurile pe care le-am aflat — ceea ce a devenit extrem de 
simplu odată cu aplatizarea lumii, lucru pentru care sunt recunoscător. 


Thomas L. Friedman 
Washington, D.C. 
Ianuarie 2006 


* Farrar, Straus and Giroux, New York, 2006 (n.ed.). 

1 
În timp ce dormeam 


Înălțimile Voastre, în calitatea dumneavoastră de creştini catolici şi prinți care iubesc 
şi propovăduiesc sfânta credință creştină, care se împotrivesc cu înverşunare 
dogmei lui Mahomed şi a tuturor idolatrilor şi ereticilor, ați hotărât să mă trimiteţi pe 
mine, Cristofor Columb, în țările mai sus pomenite ale Indiilor, pentru a-i vedea pe 
cârmulitorii, oamenii şi meleagurile de acolo, pentru a le cunoaşte firea şi pentru a 
găsi calea de a-i converti la sfânta noastră credință; mai mult, ați dat poruncă să nu 
purced pe uscat către Răsărit, aşa cum se obişnuieşte, ci spre Apus, într-o direcţie 
în care nu avem nici o dovadă că s-ar fi îndreptat cineva vreodată. 


(din jurnalul lui Cristofor Columb, în timpul călătoriei din 1492) 


Nimeni nu-mi mai dăduse astfel de instrucţiuni pe un teren de golf: „Să ţinteşti 
ori spre Microsoft, ori spre IBM” Stăteam la primul reper al Clubului de Golf KGA 
din centrul oraşului Bangalore, în sudul Indiei, când partenerul meu de joc a arătat 
cu degetul spre două clădiri strălucitoare din sticlă şi metal, aflate la distanţă, în 
spatele primei zone verzi. Clădirea firmei Goldman Sachs nu era încă terminată, 
altfel ar fi putut arăta spre ea, având astfel o ţintă triplă. HP şi Texas Instruments îşi 
aveau birourile în spatele traseului dintre a noua şi a zecea gaură. Şi încă nu era 
totul. Marcajele de la repere erau de la Epson, firma producătoare de imprimante, 
iar unul dintre băieţii noştri de mingi purta o şapcă de la 3M. Dacă ieşeai de acolo, 
puteai să vezi unele semne de circulaţie sponsorizate tot de Texas Instruments, iar un 
panou publicitar de la Pizza Hut arăta o pizza aburindă deasupra căreia scria 
„Gigabites of Taste!” 

Fără îndoială, nu mă aflam în Kansas. Şi nici în India nu-mi părea că aş fi. Să fi 
fost Lumea Nouă, Lumea Veche sau Lumea Viitoare ? 

Venisem în Bangalore, o adevărată Silicon Valley a Indiei, pentru a face, precum 
Columb, propriile mele descoperiri. Columb a navigat pe corăbiile Niña, Pinta şi 
Santa Maria, în căutarea unui drum mai scurt spre India, îndreptându-se spre vest, 
peste Atlantic, pe ceea ce credea el că este o cale deschisă spre Indiile de Est - în loc 
să treacă prin sud şi prin est, înconjurând Africa, aşa cum încercau exploratorii 
portughezi din acea vreme. India şi fermecătoarele Insule din est ale Mirodeniilor 
erau faimoase pe atunci pentru aurul, perlele, pietrele preţioase şi mătasea lor - un 

adevărat izvor de bogății neînchipuite. Găsirea unei scurtături pe mare către India 
într-o perioadă în care puternicii musulmani ai vremii au închis drumurile pe uscat 
dinspre Europa a fost un prilej, atât pentru Columb, cât şi pentru monarhia spaniolă, 
de a se îmbogăţi şi de a deveni mai puternici. Pe când se pregătea de plecare, 
Columb a presupus, probabil, că Pământul este rotund şi de aceea era sigur că poate 
ajunge în India prin vest. Cu toate acestea, a calculat greşit distanţa. A crezut că 
Pământul este o sferă mai mică decât e în realitate. De asemenea, nu s-a gândit că va 
da peste alte pământuri înainte de a ajunge în Indii. Şi totuşi i-a numit pe băştinaşii 
întâlniți în Lumea Nouă „indieni” La întoarcere, le-a putut spune protectorilor săi, 
regele Ferdinand şi regina Isabela, că poate confirma faptul că Pământul e rotund, 
Chiar dacă nu găsise India. 

Am pornit spre India luând-o prin est, via Frankfurt. Am călătorit cu Lufthansa, 
la business class. Ştiam exact în ce direcţie merg, mulţumită hărţii GPS afişată pe un 
ecran ieşit din braţul lateral al fotoliului pe care stăteam în avion. Am aterizat în 
Siguranţă şi fără întârziere. Şi eu am întâlnit oameni cărora li se spunea indieni. Şi 
eu eram în căutarea bogățiilor Indiei. Columb căuta bogății brute - metale preţioase, 
mătase şi mirodenii -, surse de avere ale vremurilor sale. Eu eram în căutare de 
bogății virtuale, de capacităţi intelectuale, voiam să aflu algoritmi complicaţi, să 
găsesc experţi, centrale de telefonie, protocoale de transmisie de date, inovaţii în 
ingineria optică - surse de avere ale vremurilor noastre. 

Columb n-a avut nici o reţinere în a-i face sclavi pe indienii cu care s-a întâlnit, 
creându-şi o resursă de forţă de muncă. Eu am vrut doar să înţeleg de ce indienii pe 
care i-am întâlnit lucrau pentru noi, de ce deveniseră o resursă atât de importantă 
pentru externalizarea muncii în domeniul serviciilor şi tehnologiei informaţiei din 
America şi din alte ţări industrializate. Columb avea mai bine de o sută de oameni pe 
cele trei corăbii ale sale; eu eram însoţit doar de o echipă mică de la Discovery 
Times, echipă care încăpea confortabil în două dubiţe rablagite, conduse de indieni 
în picioarele goale. Atunci când, ca să spunem aşa, am ridicat ancora, şi eu am 
crezut că Pământul este rotund, dar ceea ce am întâlnit în adevărata Indie mi-a 
zdruncinat profund convingerile. Columb a dat de America printr-o întâmplare, 
crezând că a descoperit o parte din India. Eu chiar am găsit India, dar am crezut că 
mulţi oameni pe care i-am întâlnit acolo sunt americani. Unii chiar şi-au luat nume 
americane, iar alţii imitau cu mare măiestrie accentul american la centralele de 
telefonie şi tehnicile de afaceri americane la laboratoarele de software. 

Columb a relatat în faţa regelui şi a reginei că Pământul este rotund şi a rămas în 
istorie ca fiind primul care a descoperit aşa ceva. Eu m-am întors acasă şi i-am 
împărtăşit descoperirea mea în şoaptă numai soţiei. „Scumpo”, i-am destăinuit, 
„cred că Pământul este plat”. 


Cum am ajuns la o asemenea concluzie ? Pot să spun că totul a început în sala de 
conferinţe a lui Nandan Nilekani, la compania Infosys Technologies Limited. Infosys 
este una dintre bijuteriile domeniului tehnologiei informaţiilor din India, iar Nilekani, 
directorul executiv al companiei, este una dintre cele mai preocupate şi mai respectate 
personalităţi ale industriei indiene. Împreună cu echipa de la Discovery Times, am 

venit cu maşinile în campusul companiei Infosys, cam la 40 de minute de centrul 
oraşului Bangalore, pentru a face un tur al complexului şi pentru a-i lua un interviu 
lui Nilekani. În campus se intră pe o stradă plină de gropi, vaci sfinte, căruţe trase 
de cai şi ricşe motorizate, toate înghesuindu-se pe lângă maşinile noastre. Totuşi, de 
îndată ce treci de porţile companiei Infosys te afli într-o altă lume. O piscină enormă, 
precum cele pe care le vezi în staţiunile de vacanţă, tronează între pietre rotunde şi 
peluze atent îngrijite, în apropierea unui teren imens de exersare a loviturilor de golf. 
Sunt o grămadă de restaurante şi un club de fitness nemaipomenit. Clădirile din sticlă 
şi oţel par să răsară în fiecare săptămână ca ciupercile după ploaie. Unele dintre ele 
sunt ocupate de angajaţi ai Infosys care produc software pentru companii americane 
şi europene ; în altele se află centrele de comandă ale unor companii multinaționale 
americane - şi europene - din toate domeniile, de la operaţiuni de întreţinere a 
calculatorului până la proiecte specifice de cercetare şi preluarea apelurilor telefonice 
direcționate acolo din toate colţurile lumii. Măsurile de siguranţă sunt drastice, came- 
rele de luat vederi supraveghează căile de acces, iar dacă lucrezi pentru American 
Express, nu vei putea intra în clădirea care găzduieşte serviciile şi cercetările com- 
paniei General Electric. Tineri ingineri indieni, bărbaţi şi femei, se deplasează febril 
de la o clădire la alta, cu ecusoanele de identificare fluturându-le pe piept. Am văzut 
unul care părea că s-ar pricepe să-mi calculeze impozitele. Am mai văzut o femeie 
care părea că-mi poate demonta calculatorul într-o clipită. Şi încă una care părea că 
ar fi proiectat de una singură calculatorul cu pricina ! 

După ce ne-a acordat un interviu, Nilekani a condus echipa noastră de televiziune 
într-un tur al centrului de conferinţe globale - epicentrul industriei indiene de exter- 
nalizare. Era o sală imensă, cu panouri de lemn, semănând cu un amfiteatru de la o 
facultate de drept membră a Ivy League. La un capăt se afla un ecran mare cât 
peretele, iar deasupra, pe tavan, erau camere de luat vederi pentru teleconferinţe. 
„lată şi sala noastră de conferinţe, echipată cu ceea ce, după toate probabilitățile, 
este cel mai mare ecran din Asia - patruzeci de monitoare digitale [puse cap la cap)”, 
a explicat Nilekani cu mândrie, arătând înspre cel mai mare televizor cu ecran plat 
pe care îl văzusem vreodată. Infosys, ne-a spus el, poate găzdui o şedinţă a participan- 
ţilor cu poziţii-cheie din întregul lanţ global de aprovizionare, pentru orice proiect, 
în orice moment, pe acel ecran imens. Astfel, proiectanţii americani puteau fi văzuţi 
pe ecran, discutând cu programatorii lor indieni şi cu producătorii asiatici laolaltă. 
„Avem posibilitatea de a discuta de aici, în direct, cu cineva din New York, din 
Londra, din Boston sau din San Francisco. Implementarea poate să aibă loc în 
Singapore, aşa că persoana de contact de acolo se poate afla şi ea în direct pe ecran... 
lată ce înseamnă globalizarea”, a spus Nilekani. Deasupra ecranului se găseau opt 
ceasuri care reflectau, practic, ce ritm al muncii au cei de la Infosys: unul neîntre- 
rupt. Pe ceasuri scria Statele Unite Vest, Statele Unite Est, GMT, India, Singapore, 
Hong Kong, Japonia şi Australia. 

„Externalizarea este doar o părticică din ceea ce se întâmplă acum în lume”, a 
explicat Nilekani. „În ultimii [câţiva] ani s-a investit masiv în tehnologie, mai ales în 
perioada de explozie a Internetului, când se cheltuiau sute de milioane de dolari pe 

conexiunile de bandă largă în jurul lumii, pe cabluri subacvatice şi altele de acest 
gen.” În acelaşi timp, a adăugat el, calculatoarele s-au ieftinit şi au devenit accesibile 
oricui, apărând astfel o explozie de software - e-mail, motoare de căutare precum 
Google şi software brevetat care poate fragmenta orice lucrare, trimițând o parte din 
ea la Boston, una la Bangalore şi una la Beijing, înlesnind astfel procesul de 
dezvoltare la distanţă. Atunci când toate acestea s-au pus cap la cap în jurul anului 
2000, a mai spus Nilekani, ele au dat naştere unei „platforme unde munca intelec- 
tuală, capitalul intelectual putea fi furnizat de pretutindeni. Putea fi demontat, 
furnizat, distribuit, produs şi reasamblat - ceea ce a generat un nou stadiu al 
libertăţii în muncă, mai ales în munca intelectuală... Iar ceea ce vezi în Bangalore în 
prezent este apogeul unui întreg care înglobează tot ce am descris mai devreme” 

Şedeam pe o canapea în afara biroului lui Nilekani, aşteptând ca echipa de 
televiziune să-şi instaleze camerele. La un moment dat, rezumând implicaţiile celor 
spuse mai înainte, Nilekani a rostit o propoziţie care mi-a rămas în minte. Mi-a 
spus: „Iom, terenul de joc este în curs de nivelare” Voia să spună că ţări precum 
India sunt mai mult ca oricând capabile să concureze pe plan global în domeniul 
tehnologiei informaţiei — iar America ar face bine să se pregătească pentru aşa ceva. 
Americii i se va arunca mănuşa, dar, insistă el, îi va face bine, pentru că întotdea- 
una ne descurcăm cum trebuie doar atunci când ne confruntăm cu greutăţile. În timp 
ce părăseam campusul Infosys hurducat de maşină pe drumul de întoarcere către 
Bangalore, nu puteam să-mi scot din cap chestia cu „Terenul de joc este în curs de 
nivelare”. 

Ceea ce spune de fapt Nandan, m-am gândit eu, este că terenul de joc se apla- 
tizează. Hmmm... Se aplatizează? Am tot cugetat la acest cuvânt o vreme şi, aşa 
cum se întâmplă cu astfel de revelații, mi-am dat seama dintr-o dată: Dumnezeule, 
îmi spune că Pământul e plat! 

Iată-mă în Bangalore - la mai bine de cinci sute de ani după ce Columb a călătorit 
dincolo de orizont folosind tehnologia rudimentară de navigaţie a vremii şi s-a întors 
cu bine pentru a dovedi, fără nici o urmă de îndoială, că Pământul e rotund - iar unul 
dintre cei mai inteligenţi ingineri, instruit în cel mai prestigios institut tehnic din India 
Şi ajutat de tehnologiile cele mai moderne, îmi spunea că, de fapt, Pământul este plat — 
la fel de plat ca şi ecranul pe care poate găzdui o şedinţă a întregului său lanţ global 
de aprovizionare. Mai interesant este că Nilekani vorbea despre o astfel de evoluţie - 
despre faptul că Pământul a devenit plat! - ca şi cum ar fi ceva de bun augur, o nouă 
piatră de hotar a progresului omenirii şi o şansă nemaipomenită pentru India şi pentru 
restul lumii. 

Aşezat pe unul din locurile din spate ale dubiţei, am mâzgălit în agenda mea trei 
cuvinte : „Pământul este plat”. Imediat ce le-am scris, mi-am dat seama că era mesa- 
jul subliminal a tot ceea ce văzusem şi auzisem în Bangalore pe parcursul a două 
săptămâni de filmare. Terenul global de joc al concurenţei era în curs de nivelare. 
Pământul devenea plat. 

De îndată ce am ajuns la această concluzie, m-am entuziasmat şi m-am îngrozit 
totodată. Entuziasmat era jurnalistul din mine, fiindcă găsisem un fundament pentru 

a înţelege mai bine titlurile gazetelor de dimineaţă şi pentru a explica ce se petrece 
în prezent în lume. Desigur, Nandan avea dreptate: acum putem coopera şi concura 
în timp real cu mult mai mulţi oameni din alte colţuri ale lumii, în diferite domenii 
şi în relaţii mai strânse decât în oricare altă perioadă istorică - folosindu-ne de 
calculatoare, e-mail, reţele cu fibră optică, teleconferinţe şi software-uri noi şi dina- 
mice. Este exact ceea ce descoperisem în călătoria mea spre India şi mai departe. 
Este, de fapt, şi subiectul cărţii de faţă. Când începi să consideri Pământul ca fiind 
plat sau, cel puţin, în curs de aplatizare, aproape totul devine mai logic. Şi eu eram 
bucuros, pentru că aplatizarea lumii înseamnă să conectăm toate centrele de informaţii 
de pe planetă la o singură reţea globală, ceea ce - dacă nu se interpun politica şi 
terorismul - ar putea genera o nouă eră a prosperității, inovaţiilor şi colaborării între 
companii, comunităţi şi indivizi. Dar ideea că Pământul este plat m-a umplut de 
groază, atât pe plan personal, cât şi profesional. Personal, mă îngrozea faptul evident 
că nu numai programatorii şi obsedaţii de calculatoare au puterea de a colabora în 
activităţile lor într-o astfel de lume. Puteau să o facă şi membrii Al-Quaeda sau alte 
reţele teroriste. Terenul de joc nu este netezit doar ca să atragă şi să facă mai puternic 
un grup nou de persoane inovatoare. Acelaşi lucru se întâmplă şi în cazul unui grup 
nou alcătuit din bărbaţi şi femei care au căzut pradă mâniei, frustrării şi umilinţei. 

Pe plan profesional, revelaţia că Pământul este plat era alarmantă pentru că 
mi-am dat seama că aplatizarea respectivă se petrecuse în timp ce dormeam, iar eu o 
ratasem. De fapt, nu dormeam, dar eram ocupat cu alte treburi. Înainte de 11 sep- 
tembrie 2001 mă concentrasem pe urmărirea globalizării şi exploatarea tensiunii 
dintre forţele „Lexus” de integrare economică şi forţele „măslinului” legate de pro- 
blemele de identitate şi naționalism - de aici şi cartea mea din 1999 The Lexus and 
the Olive Tree. Dar după evenimentele de la 11 septembrie, măslinul m-a sleit de 
puteri. Mi-am petrecut aproape tot timpul bătând drumurile lumii arabe şi musul- 
mane. În decursul anilor respectivi am pierdut urma globalizării. 

În februarie 2004, cu prilejul călătoriei mele în Bangalore, am regăsit acea urmă. 
Chiar atunci mi-am dat seama că se întâmplase ceva foarte important, în timp ce eu 
mă concentram asupra livezilor de măslini din Kabul şi Bagdad. Globalizarea ajunsese 
într-un stadiu absolut nou. Dacă pui laolaltă The Lexus and the Olive Tree şi cartea 
de faţă, argumentul istoric aproximativ la care vei ajunge este că au existat trei ere 
ale globalizării. Prima este cuprinsă între 1492 - când Columb a ridicat ancora, 
deschizând o rută a comerţului între Lumea Veche şi Lumea Nouă - şi, aproximativ, 
1800. Aş numi această eră Globalizarea 1.0. Ea a făcut ca lumea să scadă în dimen- 
siuni, de la mare la medie. Globalizarea 1.0 a însemnat ţări şi putere. Adică, în timpul 
Globalizării 1.0, cel mai important factor al schimbării, forţa dinamică din spatele 
procesului de integrare globală, era câtă putere - a muşchilor, a vântului, câţi cai 
putere sau, mai târziu, câte utilaje cu motoare cu abur - avea ţara ta şi cât de inventiv 
o puteai folosi. În timpul acestei ere, ţările şi cârmuitorii lor (deseori însufleţiţi de 
religie, de imperialism sau de amândouă) au avut iniţiativa dărâmării zidurilor şi 
alcătuirii unei lumi unite, stimulându-se astfel integrarea globală. În timpul Globa- 
lizării 1.0, întrebările-cheie erau: Unde se situează ţara mea în competiţia şi în 

oportunităţile globale ? Cum mă pot dezvolta la scară globală şi cum pot colabora cu 
alţii prin intermediul ţării mele ? 

A doua mare eră, Globalizarea 2.0, a durat aproximativ din anul 1800 până în 
2000, fiind întreruptă de Marea Depresiune şi de primul şi al doilea război mondial. 
Această eră a făcut ca lumea să scadă în dimensiuni de la medie la mică. În timpul 
Globalizării 2.0, cel mai important factor al schimbării, forţa dinamică din spatele 
procesului de integrare globală, era constituit din companiile multinaționale. Acestea 
s-au dezvoltat la scară globală pentru pieţe şi forţă de muncă, iniţiate de expansiunea 
societăţilor pe acţiuni cu mai mulţi proprietari din Olanda şi din Anglia şi de 
revoluţia industrială. În prima jumătate a erei, integrarea globală a fost stimulată de 
costurile de transport tot mai mici, mulţumită motorului cu aburi şi căilor ferate, iar 
în a doua jumătate, de costurile tot mai mici ale telecomunicaţiilor - graţie răspândirii 
telegrafului, telefoniei, calculatoarelor, a sateliților, a cablului cu fibră optică şi a 
primei versiuni de Internet. În această eră am fost martori la naşterea şi dezvoltarea 
unei economii globale, în sensul că au existat suficiente transferuri de bunuri şi 
informaţii de la un continent la altul pentru a putea vorbi de o piaţă globală, cu 
arbitraj global în privinţa produselor şi a muncii lor. Forţele dinamice caracteristice 
acestei ere au fost inovațiile din domeniul utilajelor şi echipamentelor - de la vapoa- 
rele cu aburi şi căi ferate, la început, până la telefoane şi calculatoare superperfor- 
mante în final. Întrebările-cheie ale vremii erau : Unde se situează compania mea în 
economia globală? Cum profită ea de oportunităţile care i se oferă? Cum mă pot 
dezvolta la scară globală şi cum pot colabora cu alţii prin compania mea ? The Lexus 
and the Olive Tree s-a referit cu precădere la apogeul Globalizării 2.0, eră în care 
zidurile au început să se prăbuşească peste tot în lume, iar integrarea - şi partea ei 
negativă - a ajuns la un nou nivel. Dar, deşi zidurile cădeau, încă mai existau multe 
obstacole în calea integrării globale nefragmentate. Amintiţi-vă, când Bill Clinton a 
fost ales preşedinte în 1992, nimeni din afara guvernului şi a comunităţii academice 
nu avea e-mail, iar pe când scriam The Lexus and the Olive Tree, în 1998, Internetul 
şi comerţul pe Internet abia începuseră să se dezvolte. 

Ei bine, s-au dezvoltat - ca şi alte lucruri care se închegau în timp ce eu dor- 
meam. Şi iată de ce susţin în cartea de faţă că în jurul anului 2000 a început o nouă 
eră: Globalizarea 3.0. Ea a făcut ca Pământul să ajungă foarte mic şi, în acelaşi 
timp, a netezit şi terenul de joc. Şi în vreme ce forţa dinamică a Globalizării 1.0 era 
globalizarea ţărilor, iar forţa dinamică a Globalizării 2.0 era globalizarea companii- 
lor, Globalizarea 3.0 este caracterizată de o forţă care îi asigură unicitate, şi anume 
puterea nou-descoperită a indivizilor de a colabora şi de a concura pe plan global. Iar 
fenomenul care le oferă indivizilor şi micilor grupuri posibilitatea şi energia de a 
conlucra la scară globală atât de lesne şi de armonios este ceea ce eu numesc 
platforma lumii plate, pe care o descriu amănunţit în cartea de faţă. Am să vă dau 
un indiciu: platforma lumii plate este rezultatul convergenţei dintre computerul 
personal (care a permis oricărui individ să devină autorul propriului conţinut în 
formă digitală) cu cablul cu fibră optică (ce a facilitat dintr-odată accesul indivizilor 
respectivi din toată lumea la un conţinut digital tot mai vast, pentru un preţ de nimic) 

şi cu dezvoltarea software-ului de automatizare a procedurilor de afaceri (care a 
permis indivizilor din toată lumea să colaboreze în legătură cu acelaşi conţinut 
digital de oriunde, fără a ţine seama de distanţele dintre ei). Nimeni nu s-a aşteptat 
la această convergenţă. Ea a avut loc pur şi simplu - în jurul anului 2000. În acel 
moment, oamenii din toată lumea au început să se trezească şi să conştientizeze că 
aveau mai multă putere ca niciodată să se dezvolte pe plan global ca indivizi ; era 
necesar să se vadă pe ei înşişi ca indivizi în concurenţă cu alţi indivizi de pe toată 
planeta, având mai multe oportunităţi de a lucra unii cu ceilalţi, nu numai de a 
concura. În consecinţă, acum fiecare trebuie şi poate să întrebe: Unde mă situez eu 
ca individ în concurenţa globală şi în oportunităţile momentului şi cum pot să 
colaborez personal cu alte persoane pe plan global? 

Însă Globalizarea 3.0 diferă de celelalte două ere nu numai prin modul în care a 
micşorat şi aplatizat Pământul, ci şi prin modul în care a dat putere indivizilor. 
De asemenea, este diferită şi prin faptul că Globalizările 1.0 şi 2.0 au fost stimulate 
în primul rând de indivizi şi afaceri din Europa şi America. Chiar dacă în secolul 
al XVIII-lea China avea cea mai dezvoltată economie din lume, ţările, companiile şi 
exploratorii din Vest erau cei care se implicau cel mai mult în globalizare şi în 
modelarea sistemului. Dar de aici înainte lucrurile nu vor mai sta deloc astfel. 
Datorită faptului că Globalizarea 3.0 micşorează şi aplatizează Pământul, ea va fi 
pusă tot mai mult în mişcare nu numai de indivizi, ci de un grup mult mai divers de 
indivizi care nu sunt nici occidentali şi nici albi. Indivizii din orice colţ al lumii plate 
capătă putere. Globalizarea 3.0 face ca tot mai mulţi oameni să fie gata de acţiune şi 
veţi putea vedea toate culorile curcubeului uman prinse în horă. 

(În vreme ce o asemenea capacitare a indivizilor de a acţiona la scară globală este 
cea mai importantă nouă trăsătură a Globalizării 3.0, companiile - mari sau mici — 
au fost şi ele capacitate în timpul acestei ere. Voi discuta ambele aspecte în detaliu 
mai târziu, în cartea de faţă.) 

Nu mai este cazul să menţionez că în legătură cu tot ceea ce am spus până acum 
nu înţelesesem prea multe în momentul în care părăseam biroul lui Nandan din 
Bangalore. Dar, în timp ce stăteam în seara respectivă pe balconul camerei mele de 
hotel şi mă gândeam la aceste schimbări, am ştiut un lucru: că vreau să las totul la 
o parte şi să scriu o carte care să mă ajute să înţeleg cum s-a desfăşurat procesul de 
aplatizare şi care ar putea fi urmările sale pentru ţări, companii şi indivizi. Aşa că 
am sunat-o pe soţia mea, Ann, pentru a-i spune: „Voi scrie o carte intitulată Pămân- 
tul este plat”. Ea s-a amuzat, dar a fost şi curioasă în acelaşi timp - să zicem că mai 
mult amuzată decât curioasă ! În cele din urmă am reuşit să-i captez atenţia, ceea ce, 
sper, se va întâmpla şi în cazul tău, dragă cititorule. Voi începe prin a te purta către 
începuturile călătoriei mele spre India şi spre alte locuri din Orient, şi să-ţi povestesc 
despre întâlnirile care m-au făcut să cred că Pământul nu mai este rotund, ci plat. 


Jaithirth „Jerry” Rao s-a numărat printre primele persoane pe care le-am cunoscut 
în Bangalore - şi nu petrecusem cu el mai mult de câteva minute până să-mi spună 
că poate să se ocupe de calcularea impozitelor pe care trebuia să le plătesc şi de alte 

probleme de contabilitate pe care le mai aveam - chiar din Bangalore. Nu, mulţumesc, 
i-am răspuns cu îndoială în glas, am deja un contabil în Chicago. Jerry doar a 
zâmbit. Din politeţe, nu mi-a spus că probabil el era deja contabilul meu sau, mai 
degrabă, contabilul contabilului meu, graţie exploziei externalizării serviciilor de 
pregătire a operaţiilor financiare. 

„Chiar în clipa de faţă, roţile sunt puse în mişcare”, a spus Rao, născut în Mumbai, 
fostul Bombay. Firma sa din India, MphasiS, are o echipă de contabili indieni capa- 
bili să execute operaţii de contabilitate externalizate din orice stat din America şi din 
guvernul federal. „Suntem asociaţi cu o serie de firme de contabilitate mici şi mij- 
locii, acreditate, din America.” 

„Vrei să spui, ca şi contabilul meu ?”, l-am întrebat. „Exact”, mi-a răspuns el 
zâmbind. Compania lui Rao a introdus pe piaţă un software de automatizare a fluxu- 
rilor de lucru cu un format standardizat care face ca externalizarea serviciilor de 
calculare a impozitelor pe venit să fie ieftină şi simplă. Întregul proces începe, mi-a 
explicat Jerry, cu un contabil din Statele Unite care introduce declaraţiile mele de 
venit, formularele W-2, W-4 şi 1099, bonusurile primite şi situaţia acţiunilor deţi- 
nute -— absolut totul - într-un server care se găseşte în California sau în Texas. „Dacă 
respectivul contabil doreşte să desfăşoare operaţiile în altă ţară, ştiind că preferi să 
nu ţi se facă cunoscut numele de familie sau codul numeric personal [social security 
number, în original — n.t.], nu va transmite aceste informaţii”, a spus Rao. „Contabilii 
din India culeg informaţiile brute direct din serverul din America (folosind o parolă), 
după care îţi vor completa formularele, iar tu vei rămâne anonim. Toate datele rămân 
in Statele Unite, în conformitate cu regulile de confidenţialitate... Luăm foarte în 
serios protejarea informaţiilor personale şi confidenţialitatea. Contabilul din India 
poate să vadă datele pe monitor, dar nu le poate descărca sau lista la imprimantă - 
programul nostru nu îi permite aşa ceva. În cel mai rău caz le-ar putea memora, dacă 
ar avea intenţii rele. Contabililor nici măcar nu li se permite să aibă la ei hârtie şi pix 
atunci când lucrează la completarea declaraţiilor.” 

Am rămas cu gura căscată văzând cât de mult avansase această formă de externa- 
lizare a serviciilor. „Completăm anual câteva mii de declaraţii de venit”, a spus Rao. 
Mai mult: „Contabilul tău acreditat din America nici măcar nu trebuie să fie în 
biroul său. Poate să stea la plajă în California şi să ne trimită un e-mail în care să 
spună: «Jerry, tot te pricepi tu la declaraţiile din statul New York, aşa că fă-le pe ale 
lui Tom. Iar tu, Sonia, împreună cu echipa ta din Delhi, le veţi face pe cele din 
Washington şi Florida». Apropo, Sonia lucrează în casa ei din India, fără cheltuieli 
indirecte (care ar trebui plătite de companie). «Cât despre celelalte, fiindcă sunt foarte 
complicate, le voi face chiar eu»” 

În 2003, aproximativ 25.000 de declaraţii de venit din Statele Unite au fost făcute 
în India. Numărul lor a crescut în 2004 la 100.000, iar în 2005, la 400.000. În zece 
ani, ai putea spune, contabilul tău a externalizat întregul proces de pregătire primară 
a operaţiilor de calculare a impozitelor pe venit - dacă nu şi mai multe. 

„Cum ai ajuns să lucrezi la aşa ceva ?”, l-am întrebat pe Rao. 

„Eu şi prietenul meu olandez, Jeroen Tas, lucram în California, la compania 
Citigroup”, mi-a explicat el. „Eram şeful lui şi, într-o zi, întorcându-ne cu avionul 

de la New York, i-am spus că aveam de gând să îmi dau demisia, iar el mi-a răspuns 
că dorea să facă acelaşi lucru. Aşa că ne-am spus: «Ce-ar fi să începem o afacere 
proprie ?». Astfel că, prin 1997-1998, am alcătuit un plan de afaceri pentru asigu- 
rarea unor soluţii sofisticate de Internet pentru companii mari. Cu toate acestea, 
acum doi ani am fost la o conferinţă de tehnologie în Las Vegas şi am fost abordat 
de câteva firme de contabilitate medii (americane), ai căror reprezentanţi mi-au 
spus că nu-şi pot permite operaţii de calculare a unor impozite mari în India, pe 
când companiile mari puteau, iar ei (cei din companiile medii) doreau să le-o ia 
cumva înainte. Aşa că am dezvoltat un software numit VTR - Virtual Tax Room - 
pentru a înlesni externalizarea calculelor de impozitare a veniturilor pentru firmele 
medii de contabilitate” 

Astfel de firme medii „beneficiază de un teren mai nivelat, de care au fost privaţi 
până acum”, a spus Jerry. „Dintr-odată au obţinut accesul la aceleaşi avantaje pe 
care le-au avut tot timpul companiile mari.” 

Oare acesta să fie mesajul către americani - „Mamă, nu-ţi lăsa copiii să ajungă 
contabili” ? - l-am întrebat. 

Nu chiar, a spus Rao. „Noi am preluat munca de jos. Ai idee de ce anume este 
nevoie pentru calcularea impozitelor pe venit? Foarte puţină muncă creativă. Este 
ceea ce ajunge în altă ţară” 

„Şi în America ce rămâne ?” am întrebat. 

„Contabilul care vrea să rămână pe piaţă în America se va concentra asupra 
proiectării de strategii creative şi complexe, precum minimalizarea obligaţiilor fiscale 
prin efectuarea de acţiuni legale permise sau evitarea plăţii impozitelor şi coordonarea 
relaţiilor cu clienţii”, spuse el. „El/ea le va spune clienţilor: «Munca de jos va fi 
făcută cât se poate de eficient în străinătate. Noi o să stăm de vorbă despre felul în 
care îţi vom administra proprietăţile şi despre ceea ce vei face pentru copiii tăi. 
Doreşti să-ţi laşi nişte bani în depozite ?». Este vorba despre conversații plăcute şi 
utile cu clienţii, nu să alergi de colo-colo ca o curcă beată, din februarie până în 
aprilie, şi deseori solicitând o amânare până în august pentru că nu ai petrecut destul 
timp stând de vorbă cu clienţii.” 

Luându-ne după un eseu din gazeta Accounting Today (din 7 iunie 2004), se pare 
că viitorul va fi exact aşa. L. Gary Boomer, expert contabil şi director executiv al 
Boomer Consulting în Manhattan (Kansas), spunea : „Sezonul trecut de impozite a 
generat peste 100.000 de declaraţii externalizate de venit şi s-a extins acum de la 
declaraţii individuale la depozite, parteneriate şi corporaţii... Principalul motiv 
pentru care industria a fost capabilă să se dezvolte atât de rapid în ultimii trei ani sunt 
investiţiile pe care astfel de companii (cu capital străin) le-au făcut în sisteme, 
procese şi perfecţionări” În India apar anual cam 70.000 de absolvenţi de contabi- 
litate, a adăugat el, dintre care mulţi merg să lucreze pentru firme indiene locale 
pentru salarii care încep de la 100 de dolari pe lună. Cu ajutorul comunicaţiilor de 
mare viteză, perfecţionărilor riguroase şi formularelor standardizate, aceşti tineri 
indieni pot fi relativ repede transformați în operatori de contabilitate primară de tip 
occidental, la un preţ mult mai mic. Unele firme de contabilitate din India se vând 

unor firme din America prin intermediul teleconferinţei, pentru a nu mai face 
drumul până acolo. Boomer conchide: „Profesia de contabil suferă transformări. 
Cei care nu lasă în urmă trecutul şi se împotrivesc schimbărilor riscă să nu aibă 
nici un viitor. Cei care pot crea valoare prin talentul de a conduce, prin relaţii şi 
prin creativitate vor schimba radical industria şi vor întări relaţiile cu clienţii pe care 
îi au deja” 

Adică îmi spui, i-am zis lui Rao, că indiferent de profesia pe care o ai - doctor, 
avocat, arhitect, contabil -, dacă eşti american, ai face bine să te pricepi la partea 
demonstrativă a serviciilor, deoarece orice poate fi transformat în conţinut digital 
poate fi externalizat fie celui mai inteligent, fie celui mai ieftin producător, sau ambi- 
lor. Rao răspunse: „Cu toţii trebuie să ne axăm exact pe propria valoare adăugată”. 

Dar dacă sunt doar un contabil mediu? Să zicem că am urmat cursurile unei 
universităţi de stat. Am absolvit cu o notă medie şi, în cele din urmă, am devenit 
expert contabil. Să zicem că lucrez într-o firmă mare de contabilitate şi execut multe 
operaţii standard. Rareori am ocazia să mă întâlnesc cu clienţii. Sunt ţinut în umbră. 
Am, totuşi, un salariu decent, iar firma este, în principiu, mulţumită de mine. 
Într-un astfel de sistem, ce se va întâmpla cu mine ? 

„Bună întrebare”, a spus Rao. „Hai să nu ne amăgim. Ne aflăm în mijlocul unor 
transformări tehnologice majore, iar atunci când trăieşti într-o societate unde ele 
ating forme extreme (precum în America), nu putem să ajungem uşor la un răspuns. 
E simplu să facem preziceri în cazul cuiva care trăieşte în India. În zece ani şi noi 
vom face multe lucruri care se fac acum în America. Putem să ne prezicem viitorul. 
Dar suntem în urma voastră. Voi sunteţi cei care daţi formă viitorului. America se 
află întotdeauna pe coama următorului val creativ... Aşadar este greu să te uiţi în 
ochii unui astfel de contabil şi să-i spui ce se va întâmpla în viitor. Nu ar trebui să 
subestimăm aceste lucruri. Trebuie să le facem faţă şi să vorbim despre ele cu 
sinceritate. Orice activitate în care putem digitiza şi defragmenta lanţul valoric şi în 
care putem muta munca din loc în loc va fi mutată din loc în loc. Unii ar putea să-ţi 
spună: «Mă rog, dar n-o să-mi poţi servi o friptură». E adevărat, dar pot să-ţi rezerv 
o masă aflându-mă în orice colţ al lumii, în caz că restaurantul respectiv nu are o 
persoană care să se ocupe de aşa ceva. Putem spune: «Da, domnule Friedman, vă 
putem oferi o masă lângă fereastră». Cu alte cuvinte, există porţiuni ale activităţii de 
a servi cina în oraş pe care le putem fragmenta şi externaliza. Dacă te întorci la 
manualele de economie, vei găsi scris acolo că bunurile sunt comercializate, dar 
serviciile sunt consumate şi produse în acelaşi loc. Şi că nu poţi exporta o tunsoare. 
Însă ne apropiem de aşa ceva în ceea ce priveşte programarea la frizer. Ce fel de 
tunsoare doreşti? Pe care frizer îl preferi? Toate acestea îşi vor găsi rezolvarea 
într-o centrală telefonică de departe.” 

Pe la sfârşitul conversaţiei noastre, l-am întrebat pe Rao ce planuri are. Avea 
foarte multă energie. Mi-a spus că era în tratative cu o companie israeliană care 
avansase mult în tehnologia compresiei care să permită transferuri mai uşoare şi mai 
bune a tomografiilor prin Internet, ca să poţi obţine părerea unui alt doctor din alt 
colţ de lume. 

La câteva săptămâni după discuţia mea cu Rao, am primit următorul e-mail de la 
Bill Brody, preşedintele Universităţii Johns Hopkins, pe care tocmai îl intervievasem 
pentru cartea de faţă: 


Dragă Tom, voi susţine un discurs la o sesiune de perfecţionare continuă pentru medici 
radiologi (şi eu am fost medic radiolog)... Am dat peste o situaţie fascinantă care, am 
crezut, ar putea să te intereseze. Tocmai am aflat că în multe spitale mici şi în câteva spitale 
medii din Statele Unite radiologii externalizează citirea tomografiilor doctorilor din India 
şi din Australia ! Evident, aşa ceva se întâmplă, în mare parte, noaptea (şi poate în week- 
enduri), când radiologii nu au suficient personal care să acopere toată activitatea din spital. 
În timp ce unii radiologi folosesc teleradiologia pentru a trimite imaginile de la spital la 
casele lor (sau la Vail, sau la Cape Cod, presupun) pentru a le interpreta şi a da diagnostice 
non-stop, se pare că spitalele mai mici trimit tomografiile radiologilor din străinătate. 
Avantajul este că în Australia sau în India este zi atunci când aici este noapte - activitatea 
de noapte este astfel dusă la capăt mai prompt prin trimiterea imaginilor în celălalt capăt 
al lumii. De vreme ce tomografiile (şi filmele RMN) sunt deja în format digital şi sunt 
disponibile într-o reţea cu protocol standardizat, imaginile pot fi vizualizate fără probleme 
în orice colţ al lumii... Îmi imaginez că radiologii de la celălalt capăt... trebuie să se fi 
instruit în Statele Unite, unde şi-au luat şi diplomele şi titlurile aferente... Grupurile din 
afară care asigură astfel de interpretări peste program sunt numite „păsări de noapte” de 
către radiologii americani care îi angajează. 
Toate cele bune, 
Bill 


Slavă Domnului că sunt jurnalist şi nu contabil sau radiolog. În cazul meu nu va 
putea exista externalizare - chiar dacă unii dintre cititorii mei şi-ar dori ca articolele 
mele să fie trimise prin Coreea de Nord. Sau, cel puţin, aşa crezusem până atunci. 
După care am auzit de operaţia Reuters din India. N-am avut timp să vizitez birourile 
agenţiei Reuters din Bangalore, dar am reuşit să îl contactez pe 'Tom Glocer, directorul 
executiv al Reuters, pentru a afla diverse informaţii legate de activitatea lui. Glocer 
este un pionier al externalizării elementelor din lanţul de furnizori ai ştirilor. 

Cu 2.300 de jurnalişti împrăştiaţi în toată lumea, 197 de birouri care deservesc o 
piaţă ce include agenţi ai emitenţilor de titluri de valoare, comercianţi de instrumente 
derivate, agenţi de bursă, ziare, radio, televiziune şi distribuţie prin Internet, Reuters 
a trebuit întotdeauna să satisfacă o audienţă foarte complexă. Totuşi, după explozia 
Internetului, când mulţi dintre clienţii săi au devenit foarte atenţi la preţuri, Reuters 
a început să-şi pună întrebări în legătură cu raportul preţ-eficienţă : Unde trebuie să 
ne plasăm oamenii pentru noul lanţ global de furnizare a ştirilor? Şi putem oare să 
desfacem în bucăţi munca unui jurnalist astfel încât să păstrăm o parte în Londra, 
una în New York şi alta în India? 

Glocer a început prin a analiza cea mai elementară funcţie a agenţiei Reuters, şi 
anume aceea de a oferi în orice clipă ştiri de ultimă oră în legătură cu câştigurile 
companiilor şi evoluţiile aferente ale afacerilor. „Exxon îşi face câştigurile publice, 
iar noi trebuie să le punem cât mai repede pe toate ecranele din lume: «Exxon a 
câştigat 39 de cenți în acest trimestru, faţă de 36 de cenți în trimestrul trecut». 
Competenţele de bază aici sunt rapiditatea şi acurateţea”, a explicat Glocer. „Nu ai 

de făcut cine ştie ce analize complicate. Tot ce trebuie să facem este să obţinem 
ştirile principale cât mai repede posibil. Ştirea trebuie să apară la o secundă după ce 
compania a făcut informaţia publică, iar tabelul care arată istoria recentă a câştigu- 
rilor trimestriale, după câteva secunde.” 

Acest gen de ştiri de ultimă oră reprezintă pentru industria ştirilor ceea ce vanilia 
este pentru industria îngheţatei - o marfă de bază care poate fi produsă practic ori- 
unde în lumea plată. Munca intelectuală cu valoare adăugată reală apare în urmă- 
toarele cinci minute. Asta se întâmplă atunci când ai nevoie de un jurnalist care ştie 
să obţină un comentariu de la companie, de la cei mai de seamă analişti din domeniu, 
şi chiar câteva cuvinte din partea concurenţei, pentru a da o anumită formă raportului 
de câştiguri. „Acolo este nevoie de un set de abilităţi jurnalistice superioare - cineva 
cu multe relaţii pe piaţă, cineva care să ştie cine sunt cei mai buni analişti şi care a 
invitat la prânz pe cine trebuie”, a spus Glocer. 

Explozia dot-com şi aplatizarea lumii l-au obligat pe Glocer să regândească 
modul în care Reuters distribuie ştirile - dacă putea să desfacă în bucăţi funcţiile 
unui jurnalist şi să le trimită pe cele cu o valoare adăugată mică în India. Principalul 
său obiectiv era reducerea suprapunerii cheltuielilor pe care Reuters le făcea pentru 
salarii şi, în acelaşi timp, păstrarea cât mai multor slujbe bune de jurnalişti. „Aşa că 
primul lucru pe care l-am făcut”, a spus Glocer, „a fost să angajăm, ca experiment, 
şase reporteri în Bangalore. Am zis să-i lăsăm să facă titlurile ştirilor, tabelele şi 
celelalte lucruri pe care le puteau face din Bangalore” 

Nou-angajaţii indieni aveau studii de contabilitate şi erau instruiți de Reuters, dar 
li se plăteau salarii la standard local, plus primele şi concediile. „India este un izvor 
nesecat de recrutare a oamenilor - nu numai cu abilităţi tehnice, dar şi cu abili- 
tăţi financiare”, a spus Glocer. Atunci când o companie îşi face publice câştigu- 
rile, în primul rând le transmite mai departe presei - către Reuters, Dow Jones şi 
Bloomberg -, pentru ca ştirile să fie transmise publicului. „Primim datele în stare 
brută”, a spus el, „după care începe cursa pentru a vedea cât de repede le putem 
transforma în ştiri. Bangalore are cel mai bun suport de transmisie a datelor din lume 
şi, chiar dacă există o mică întârziere - o secundă sau mai puţin - la primirea 
informaţiilor acolo, se pare că poţi să te afli în Bangalore şi să primeşti varianta 
electronică a unui comunicat de presă pe care să îl transformi într-o ştire la fel de 
uşor precum o poţi face în Londra sau New York” 

Cu toate acestea, diferenţa este că salariile şi costurile cu chiria în Bangalore sunt 
de peste cinci ori mai mici faţă de cele din capitalele occidentale mai sus menţionate. 

În vreme ce economia şi aplatizarea lumii au forţat agenţia Reuters să aleagă o 
asemenea variantă, Glocer a încercat să transforme necesitatea într-o virtute. „Sun- 
tem de părere că putem scăpa de ştirile devenite marfă uzuală şi le putem procesa 
eficient altundeva în lume”, a spus el, „dându-le jurnaliştilor de tip clasic de la 
Reuters pe care compania îi poate păstra şansa de a se concentra asupra unui 
jurnalism şi a unei analize de o mai mare valoare adăugată şi care să îi împlinească 
mai mult pe plan personal” „Să zicem că eşti jurnalist în New York. Cum te vei simţi 
mai împlinit - transformând comunicatele de presă în nişte coloane pe monitor sau 
făcând analiză? ”, a întrebat Glocer. Evident, preferabilă este varianta a doua. De 

asemenea, externalizarea buletinelor de ştiri în India îi permite agenţiei Reuters să 
extindă aria de relatare la companii mai mici, companii în care Reuters nu şi-a 
permis înainte să angajeze jurnalişti bine plătiţi din New York. Acum, cu reporterii 
indieni plătiţi cu salarii mai mici, reporteri care pot fi angajaţi în număr mare la 
preţul unui reporter din New York, acest lucru se poate face din Bangalore. În vara 
anului 2004, Reuters ajunsese la 300 de angajaţi, având ca obiectiv ulterior angajarea 
unui număr total de 1.500 de oameni. Unii au vechime la Reuters, fiind trimişi să 
instruiască echipele din India, unii sunt reporteri care se ocupă de ştirile de ultimă 
oră legate de câştigurile companiilor, dar cei mai mulţi sunt jurnalişti care efec- 
tuează o analiză ceva mai specializată a datelor - tot felul de calcule - pentru ofertele 
de acţiuni. 

„Mulţi dintre clienţii noştri procedează la fel”, a spus Glocer. „În cercetările din 
domeniul investiţiilor a fost necesară evitarea unor costuri enorme, astfel că foarte 
multe firme folosesc munca în schimburi în Bangalore pentru a face analiza primară 
a companiilor.” Până nu demult, marile firme de pe Wall Street au efectuat cercetări 
în investiţii cheltuind milioane de dolari pe analişti celebri şi punând o parte a 
salariilor lor pe socoteala departamentelor de brokeraj, care au împărtăşit analizele 
şi celor mai buni clienţi ai lor, iar altă parte erau bine plătite din segmentul lor de 
investiţii bancare, care uneori folosea un set de analize bine făcute ale unei companii 
pentru a-şi atrage clienţi. În urma investigaţiilor efectuate de către Eliot Spitzer, 
procurorul general al statului New York, în legătură cu practicile de pe Wall Street, 
care generaseră câteva scandaluri, investiţiile bancare şi brokerajul au devenit două 
activităţi distincte - astfel încât analiştii nu vor mai face reclamă exagerată compa- 
niilor pentru a obţine de la ele investiţii bancare. Însă, drept rezultat, marile firme 
de pe Wall Street au fost nevoite să reducă drastic costurile cercetărilor de piaţă, ele 
fiind acoperite numai de către departamentele lor de brokeraj, stimulând astfel 
externalizarea unei părţi din activitatea de analiză în locaţii precum Bangalore. Pe 
lângă faptul că au ajuns să plătească un analist din Bangalore cu 15.000 de dolari pe 
an, faţă de 80.000, cât ar fi fost salariul unui analist în New York sau Londra, Reuters 
a descoperit că angajaţii din India se pricep foarte bine la finanţe şi sunt extrem de 
motivaţi. De asemenea, Reuters a deschis un centru de dezvoltare software în 
Bangkok, deoarece se pare că acolo există un teren propice de recrutare a personalului 
necesar în domeniu trecut cu vederea de toate companiile din Occident care vânau 
talente în Bangalore. 

O asemenea tendinţă îmi provoacă sentimente contradictorii. Datorită faptului că 
mi-am început cariera ca reporter de agenţie de presă pentru United Press Inter- 
national, îi înţeleg foarte bine pe colegii mei de breaslă şi cunosc presiunea profe- 
sională şi financiară la care sunt supuşi în munca lor. Însă UPI s-ar fi putut dezvolta 
în prezent ca agenţie de presă - ceea ce nu este, de fapt - dacă ar fi fost în stare să 
externalizeze afacerile sale de o importanţă mai mică atunci când mi-am început 
activitatea de reporter în Londra, acum 25 de ani. 

„Cu personalul este o problemă delicată”, a spus Glocer, care a redus numărul de 
personal de la Reuters cu aproape un sfert, fără a-i afecta prea mult pe reporteri. 
„Personalul de la Reuters înţelege că toate eforturile au ca obiectiv asigurarea 

supravieţuirii şi prosperității companiei. În acelaşi timp, aceştia nu sunt numai 
reporteri, ci şi persoane foarte inteligente. Ei observă că şi clienţii noştri procedează 
exact la fel şi înţeleg mersul lucrurilor... Este foarte important să fii cinstit cu 
oamenii în legătură cu ceea ce faci şi cu motivul pentru care o faci, fără a îndulci 
mesajul. Cred cu tărie în lecţia economiei clasice în legătură cu transferul muncii 
acolo unde poate fi făcută cel mai bine. Totuşi, nu trebuie să trecem cu vederea faptul 
că în unele cazuri unii muncitori nu îşi vor putea găsi prea uşor de lucru. În cazul lor 
este necesară reinstruirea şi o siguranţă socială adecvată.” 

În efortul de a trata deschis cu personalul de la Reuters, David Schlesinger, 
actualul redactor-şef coordonator al companiei, a trimis tuturor angajaţilor din depar- 
tamentul editorial un memoriu care cuprindea următorul fragment : 


OFE-SHORING DE NEVOIE 


Am crescut în New London, Connecticut, oraş care era un centru important al pescuitului 
de balene în secolul al XIX-lea. În anii '60 şi *70 balenele dispăruseră de mult, iar 
principalii angajatori din zonă aveau legături cu armata - ceea ce nu era o surpriză în 
vremea războiului din Vietnam. Părinţii colegilor mei de clasă lucrau la Electric Boat, în 
Marină şi la Paza de Coastă. Economiile provenite din banii alocaţi apărării au schimbat 
din nou regiunea, ea fiind acum foarte cunoscută datorită cazinourilor Mohegan Sun şi 
Foxwoods şi cercetătorilor farmaceutici de la Pfizer. Aşa cum au dispărut locurile de 
muncă, aşa au apărut altele în loc. Abilităţile vechi au fost înlocuite de altele noi. 
Regiunea s-a schimbat, iar oamenii s-au schimbat şi ei. Desigur, aşa ceva nu se întâmpla 
doar în New London. Atâtea centre de panificaţie şi-au văzut morile închizându-se, atâtea 
oraşe axate pe industria de încălţăminte au fost martorele declinului acestei industrii ; câte 
oraşe care erau centre importante ale industriei textile îşi cumpără acum pânza din 
China? Schimbarea e grea. Cel mai dificil de acceptat este pentru cei luaţi prin surprin- 
dere. Sau pentru cei care nu prea pot să se schimbe. Totuşi, schimbarea este firească, are 
loc de când lumea şi este importantă. Prezenta dezbatere despre off-shoring este foarte 
delicată. Însă dezbaterea legată de munca transferată în India, China şi Mexic nu este cu 
nimic deosebită de cea despre producţia de submarine care se muta din New London, de 
cea de încălţăminte care pleca din Massachusetts sau cea din domeniul textilelor, care lăsa 
în urmă Carolina de Nord. Munca se face acolo unde poate fi făcută cât mai eficient şi mai 
practic. Este ceea ce va ajuta în cele din urmă toate oraşele din lume precum New London, 
New Bedford sau New York, chiar mai mult decât le ajută pe cele ca Bangalore sau 
Shenzhen. Le ajută pentru că eliberează oamenii şi capitalul în vederea unei munci mai 
deosebite şi mai sofisticate şi pentru că oferă şansa de a se ajunge la produsul finit mai 
ieftin, beneficiarii fiind atât clienţii, cât şi corporaţia. Cu siguranţă este dificil pentru unii 
să se gândească la faptul că tocmai munca „lor” pleacă în altă parte, fiind efectuată la mii 
de kilometri depărtare de către cineva care câştigă cu câteva mii de dolari mai puţin pe an. 
Însă a venit vremea să ne gândim în aceeaşi măsură şi la şansă, şi la efort, la fel cum a 
venit vremea să ne gândim în aceeaşi măsură la nevoia de off-shoring şi la oportunităţi... 
Fiecare persoană, la fel ca şi fiecare corporație, trebuie să aibă grijă de destinul său 
economic, tot aşa cum au făcut şi părinţii noştri pe când munceau la moară, la magazinul 
de încălţăminte sau în fabrică. 

„V-a luat foc monitorul ? ” 


Ştiţi cum se aude într-un call-center din India? În timp ce filmam documentarul 
despre externalizare, am petrecut o seară împreună cu echipa de televiziune la 
call-center-ul „24/7 Customer” din Bangalore. Este ceva între un cămin studenţesc 
şi o bancă cu multe telefoane care strânge bani pentru un post local de televiziune. 
Există câteva camere în care se află câte douăzeci şi ceva de angajaţi - cam 2.500 în 
total - care lucrează la telefoane. Unii sunt cunoscuţi ca operatori de „exterior”, 
care vând orice, de la cărţi de credit la minute pe telefon. Alţii se ocupă de apelurile 
pentru „interior” - de la găsirea bagajelor pierdute pentru pasagerii liniilor aeriene 
din Statele Unite şi din Europa până la rezolvarea problemelor legate de calculatoare 
pentru consumatori americani care nu ştiu pe ce lume trăiesc. Apelurile sunt trans- 
ferate aici prin satelit şi prin cablu subacvatic cu fibră optică. Fiecare etaj vast al 
unui call-center este alcătuit din „faguri” de birouaşe cubice. Tinerii lucrează în 
echipe restrânse sub firma companiei al cărei suport telefonic îl asigură. Astfel, 
într-un colţ ar putea fi grupul de la Dell, în altul ar putea flutura steguleţul de la 
Microsoft. Condiţiile lor de muncă sunt asemănătoare cu cele de la orice companie 
de asigurări. Deşi sunt sigur că există call-center-uri unde se munceşte ca la ocnă, 
24/7 nu este deloc aşa. 

Cei mai mulţi tineri cu care am stat de vorbă îşi dau tot salariul - sau măcar o 
parte din el - părinţilor. De fapt, mulţi dintre ei au un salariu iniţial mai mare decât 
salariul pe care îl aveau părinţii lor înaintea pensionării. Pentru slujbe de început din 
economia globală e cât se poate de bine. 

Mă plimbam prin jurul secţiunii Microsoft pe la şase seara (după fusul orar din 
Bangalore), când aproape toţi tinerii de care vorbesc îşi încep ziua de muncă (ce 
coincide cu dimineaţa în America), şi l-am întrebat pe un tânăr expert în calculatoare 
ceva simplu : Care este recordul centrului pentru cea mai lungă convorbire telefonică 
menită să-l ajute pe un american oarecare să scape din hăţişul propriului software ? 

Fără să stea prea mult pe gânduri, mi-a răspuns: „Unsprezece ore” 

„Cum, unsprezece ore?”, am exclamat eu. 

„Chiar aşa”, a spus el. 

Nu aveam cum să verific dacă era adevărat sau nu, însă chiar poţi auzi fragmente 
de conversații ciudat de cunoscute în timp ce te plimbi pe palierul de la 24/7 şi 
asculţi peste umărul vreunui operator care îşi vede de treabă. Iată o mostră din ceea 
ce am auzit în seara respectivă, în timp ce filmam pentru Discovery Times. Frag- 
mentul ar trebui citit, dacă vă ajută imaginaţia, cu vocea unuia care are accent indian 
şi încearcă să imite accentul unui american sau al unui englez. De asemenea, 
imaginaţi-vă că indiferent cât de nepoliticoasă, nemulțumită, iritată sau răstită ar fi 
vocea de la celălalt capăt al liniei telefonice, tinerii indieni despre care vorbeam sunt 
întotdeauna dezarmant de politicoşi. 


Operatoarea : „Bună ziua, aş putea vorbi cu  ?” (Persoana de la capătul celălalt tocmai 
i-a trântit telefonul în nas.) 

Operatorul : „Departamentul comercial, mă numesc Jerry, cu ce vă pot fi de folos?” 
(Operatorii indieni îşi aleg singuri nume vestice. Ideea este, desigur, de a-i face pe clienţii 
americani sau europeni să se simtă mai în largul lor. Cei mai mulţi dintre tinerii indieni 
cu care am discutat nu erau deloc jigniţi, ci au luat-o ca pe un amuzament. În vreme ce 
doar câţiva au optat pentru numele de Susan sau Bob, alţii s-au arătat cu adevărat 
creativi.) 

Operatoare din Bangalore stând de vorbă cu un american: „Numele meu este Ivy 
Timberwoods şi v-am sunat pentru...” 

Operatoare din Bangalore încercând să obţină codul numeric personal al unui american : 
„Îmi puteţi spune ultimele patru cifre ale codului numeric personal? ”. 

Operatoare din Bangalore care îndrumă pe cineva de parcă s-ar afla în Manhattan şi se uită 
de sus, de la fereastră: „Da, avem o filială la intersecţia dintre Seventy-fourth şi Second 
Avenue, una la intersecţia dintre Fifty-fourth şi Lexington...” 

Operator din Bangalore vânzând un card de credit pe care, personal, nu şi l-ar putea 
permite niciodată: „Acest card vine cu una dintre cele mai scăzute rate procentuale 
anuale...” 

Operatoare din Bangalore încercând să-i explice unui american cum a greşit la contul de 
cecuri: „Cecul cu numărul 665 cu o valoare de 81 de dolari şi 55 de cenți. Oricum vi se 
va percepe taxa de 30 de dolari. Mă înţelegeţi ? ” 

Operatoare din Bangalore după ce i-a arătat unui american cum să rezolve o chichiţă la 
calculatorul său: „Nici o problemă, domnule Jassup. Vă mulţumesc pentru timpul 
acordat. Toate cele bune. La revedere” 

Operatoare din Bangalore după ce i s-a trântit telefonul în nas: „Alo? Alo?” 
Operatoare din Bangalore cerându-şi scuze pentru că a sunat pe cineva din America prea 
devreme: „E doar un apel de telemarketing. Vă voi suna mai târziu, spre seară...”. 
Operator din Bangalore chinuindu-se din greu şi fără prea mult succes să vândă o carte de 
credit pentru o linie aeriană unei persoane din America: „Doamnă Bell, să fie oare din 
cauză că aveţi prea multe cărţi de credit sau pur şi simplu nu vă place să călătoriţi cu 
avionul ? ” 

Operatoare din Bangalore încercând să-i explice unei americance cum să scape de o 
defecţiune majoră a calculatorului ei: „Încercaţi să daţi fie pe memory okay, fie pe 
memory test...” 

Operator din Bangalore confruntându-se cu aceeaşi problemă: „În regulă, haideţi să 
apăsăm tasta 3 şi apoi Enter...” 

Operatoare din Bangalore încercând să ajute o americancă ce nu mai rezistă să vorbească 
la telefon nici măcar o secundă: „Da, doamnă, înţeleg că acum vă grăbiţi. Eu doar 
încercam să vă ajut...” 

Operatoare din Bangalore căreia i se trânteşte din nou telefonul în nas: „Da, deci la ce 
oră ar fi bin...?” 

Aceeaşi operatoare din Bangalore după ce i s-a trântit din nou telefonul în nas: „Vai, d-nă 
Kent, dar nu e nici...” 

Aceeaşi operatoare din Bangalore după ce i s-a trântit din nou telefonul în nas: „Ca 
măsură de siguranţă... Alo?” 

Aceeaşi operatoare din Bangalore uitându-se spre noi: „Azi am o zi foarte proastă! ”. 
Operatoare din Bangalore încercând să ajute o americancă ce se confruntă cu o problemă 
de care n-a mai auzit niciodată : „Care spuneaţi că e problema cu aparatul dvs., doamnă ? 
V-a luat foc monitorul ?” 

În prezent, aproximativ 245.000 de indieni răspund la telefoane sau iniţiază ape- 
luri pentru a cere date despre cărţile de credit ale oamenilor, pentru a vinde telefoane 
mobile la preţuri mici sau pentru a avertiza în legătură cu depăşirea datei scadente a 
unei facturi. Astfel de call-center-uri oferă slujbe prost plătite şi fără nici un fel de 
prestigiu în America, dar atunci când sunt transferate în India, ele devin slujbe bine 
plătite şi bine văzute. Sentimentul de solidaritate profesională de la 24/7 şi de la alte 
centre pe care le-am vizitat este destul de puternic, iar tinerii abia aşteptau să ne poves- 
tească despre conversațiile stranii pe care le-au avut cu americani care au format 
numărul 1-800-HELP crezând că vor vorbi cu cineva aflat în vecinătate, nu la celă- 
lalt capăt al lumii. 

C.M. Meghna, operatoare la 24/7, mi-a spus: „Foarte mulţi clienţi m-au sunat, 
punându-mi întrebări care nu aveau nici o legătură cu produsul pe care îl promovăm. 
Unul sună pentru că şi-a pierdut portofelul, altul că vrea pur şi simplu să stea de 
vorbă cu cineva. Iar eu le spun: «În regulă, poate că ar trebui să căutaţi [portofelul] 
pe sub pat sau în locurile în care îl ţineţi de obicei», iar el îmi răspunde: «Bine, vă 
mulţumesc foarte mult pentru ajutor»” 

Nitu Somaiah : „Odată, un client m-a cerut în căsătorie” 

Sophie Sunder lucra la departamentul de bagaje pierdute de la Delta: „Îmi amin- 
tesc că m-a sunat o doamnă din Texas şi plângea la telefon. Făcuse o escală între două 
zboruri şi îşi pierduse geanta în care se aflau rochia de mireasă a fiicei sale, precum 
şi verigheta acesteia. Mi-a părut atât de rău pentru ea, dar nu puteam face nimic, nu 
aveam nici o informaţie care să o ajute” „Majoritatea clienţilor sunt deja puşi pe hartă”, 
a mai spus Sunder. „Primul lucru care le iese din gură este: «Unde mi-e geanta ? 
Să-mi aduceţi geanta imediat! ». Iar noi trebuie să răspundem : «Mă scuzaţi, aţi putea 
să-mi spuneţi numele şi prenumele dumneavoastră ?». «Dar geanta mea unde-i ?» Unii 
mă întreabă din ce ţară sunt. Iar eu trebuie să le spun adevărul, aşa că le zic că sunt 
din India. Unii cred că este vorba de statul american Indiana, nu de India! Alţii nici 
măcar nu ştiu unde se află India. Le spun că este ţara de lângă Pakistan.” 

Deşi marea majoritate a apelurilor sunt repetitive şi plictisitoare, concurenţa 
pentru astfel de slujbe este acerbă - nu numai pentru că sunt bine plătite, ci pentru 
că poţi lucra noaptea şi poţi merge şi la şcoală în timpul zilei, astfel că ele reprezintă 
nişte pietre de hotar în dezvoltarea unui nivel de trai mai ridicat. P.V. Kannan, 
director executiv şi cofondator al companiei 24/7, mi-a explicat cum stau lucrurile : 
„În prezent avem peste 4.000 de asociaţi împrăștiați prin Bangalore, Hyderabad şi 
Chennai. Ei pornesc de la un salariu net de 200 de dolari pe lună, după care, în şase 
luni, pot ajunge la 300-400. De asemenea, acoperim costurile de transport, masa de 
prânz şi cina. Oferim asigurări de viaţă şi asigurări medicale pentru toată familia 
angajatului, precum şi alte beneficii” 

Aşadar costul total al fiecărui operator este de fapt de aproximativ 500 de dolari 
pe lună la început, apropiindu-se de 600 sau 700 de dolari după şase luni. De ase- 
menea, fiecare are dreptul la bonusuri de performanţă care îi permite să câştige, în 
unele cazuri, echivalentul a încă unui salariu de bază. „În jur de 10-20% dintre 
asociaţii noştri urmează cursuri de zi la facultăţi de afaceri sau de informatică”, a 

spus Kannan, adăugând că mai mult de o treime urmează cursuri postuniversitare în 
aceleaşi domenii, chiar dacă ele nu se finalizează cu obţinerea vreunei diplome. „În 
India, foarte mulţi oameni merg la şcoală până aproape de treizeci de ani - perfecţio- 
narea personală este importantă şi puternic încurajată de părinţi şi de companii. Noi 
sponsorizăm un program MBA [Master of Business Administration] cu cursuri de zi 
care au loc în fiecare weekend. Fiecare angajat lucrează opt ore pe zi, cinci zile pe 
săptămână, cu două pauze de câte 15 minute şi una de o oră pentru prânz sau cină.” 

Nu este de mirare că centrul de telefonie 24/7 primeşte cam 700 de cereri de 
angajare pe zi, dar numai 6% dintre solicitanţi sunt angajaţi. lată câteva fragmente 
dintr-o şedinţă de recrutare de personal pentru call-center la un colegiu de fete din 
Bangalore : 

Recrutant 1 „Bună dimineaţa, fetelor” 

Clasa (la unison): „Bună dimineaţa, doamnă”. 

Recrutant 1 „Am fost angajaţi de către companiile multinaționale de aici să 
operăm recrutări pentru ele. Clienţii pentru care recrutăm personal astăzi sunt cei de 
la Honeywell. Şi cei de la America Online” 

Tinerele - în număr mare - s-au aşezat la rând cu cererile în mână şi au aşteptat 
să fie intervievate de recrutant la o masă de lemn. lată cum au decurs câteva 
interviuri : 

Recrutant 1: „Ce fel de slujbă ai dori să obţii? ” 

Candidat 1  „Mi-aş dori să fie ceva legat de contabilitate, unde să mă pot per- 
fecţiona, unde să am şansa de a-mi face o carieră” 

Recrutant 1 „Trebuie să fii mai încrezătoare atunci când vorbeşti. Eşti foarte 
emotivă. Vreau să mai analizezi puţin acest aspect, iar după aceea să ne cauţi”. 

Recrutant 2 (către altă candidată) : „Spune-mi mai multe despre tine” 

Candidat 2: „Am luat SSC-ul cu notă foarte bună. Şi de al doilea P am trecut la 
fel de bine. De asemenea, în ultimii doi ani am adunat un total de 70%” (Este vorba 
de echivalentele sistemului de evaluare şi al bacalaureatului din America, în jargon 
indian.) 

Recrutant 2: „Mai uşor. Nu te emoţiona. Relaxează-te” 

Următorul pas pentru candidaţii care sunt angajaţi la call-center este programul 
de instruire, ei fiind plătiţi să urmeze cursurile. Acesta combină cursurile de specia- 
litate în care cursantul învaţă cum să se ocupe de fiecare operaţie a companiei pentru 
care răspunde la apelurile telefonice cu aşa-numitele cursuri de „neutralizare a accen- 
tului” Acestea sunt şedinţe care durează o zi întreagă, cu un profesor care îi învaţă 
pe tinerii indieni cum să-şi ascundă accentul indian atunci când vorbesc în engleză şi 
să-l înlocuiască cu accent american, canadian sau britanic - în funcţie de interlocu- 
tori. Mi se oferea un spectacol destul de ciudat. Clasa la care am asistat era instruită 
să folosească un accent american neutru, aşa cum se vorbeşte în centrul Statelor 
Unite. Studenţilor li se cerea să citească în mod repetat un singur paragraf fonetic 
menit să-i înveţe cum să pronunţe t-ul mai moale sau cum să pronunţe litera r. 

Profesoara lor, o fermecătoare tânără însărcinată în luna a opta, îmbrăcată într-un 
sari indian tradiţional, trecea cu uşurinţă de la accentul britanic la cel american sau 

canadian, arătându-le cum se citeşte un paragraf menit să scoată în evidenţă partea 
fonetică. Le spunea studenţilor: „Vă amintiţi cum v-am spus în prima zi că ameri- 
canii pronunţă f-ul aproape ca pe d? Nu îl pronunţă clar şi definit, ca britanicii. Aşa 
că nu voi spune - aici vocea îi deveni tăioasă şi clară - Betty bought a bit of better 
butter sau Insert a quarter in the meter. Aş spune - vocea îi deveni mai moale, 
adoptând accentul american - Insert a quarter in the meter sau Betty bought a bit of 
better butter. Aşa că voi citi eu o dată, după care citim împreună, bine ? Thirty little 
turtles in a bottle of bottled water. A bottle of bottled water held thirty little turtles. 
It didn't matter that each turtle had to rattle a metal ladle in order to get a little bit 
of noodles” 

„la să vedem, cine vrea să citească primul ? ” a întrebat profesoara. Fiecare student 
a încercat să citească cu accent american paragraful greu de pronunţat. Unii au reuşit 
din prima, iar alții, ei bine, să zicem că dacă ți-ar fi răspuns la telefonul pe care l-ai 
fi dat companiei Delta pentru bagaje pierdute, n-ai fi spus că sunt din Kansas City. 

După ce am ascultat cum se poticnesc prin lecţia de fonetică preţ de vreo jumătate 
de oră, am cerut permisiunea profesoarei de a le oferi studenţilor o versiune autentică — 
de vreme ce sunt din Minnesota, chiar din Midwest, şi încă vorbesc ca un actor din 
filmul Fargo. Desigur, a spus ea. Aşa că am citit următorul paragraf: A bottle of 
bottled water held thirty little turtles. It didn't matter that each turtle had to rattle a 
metal ladle in order to get a little bit of noodles, a total turtle delicacy... The problem 
was that there were many turtle battles for less than oodles of noodles. Every time 
they thought about grappling with the haggler turtles their little turtle minds boggled 
and they only caught a little bit of noodles. 

Studenţii au reacţionat cu entuziasm. Era prima dată când primeam ovaţii pentru 
faptul că vorbisem cu accent de Minnesota. În aparenţă, ideea de a sugera altora să-şi 
schimbe accentul pentru a putea concura într-o lume mai plată este dezagreabilă. 
Dar înainte să o critici, trebuie să-ţi imaginezi cât de doritori sunt aceşti copii să 
scape de poziţia cea mai de jos din clasa de mijloc a societăţii şi să avanseze. Dacă 
o mică modificare de accent este preţul pe care trebuie să-l plătească pentru a urca 
pe scara socială, atunci aşa să fie - spun ei. 

„Este un mediu foarte stresant”, afirmă Nilekani, directorul executiv al Infosys, 
care mai conduce şi un mare call-center. „Este vorba de 24 de ore din 24, 7 zile pe 
săptămână. Munceşti fără încetare.” Dar mediul de muncă, a insistat el, „nu are de-a 
face cu tensiunea înstrăinării, ci cu aceea a succesului. Angajaţii se confruntă cu 
greutăţile succesului, cu traiul sub presiune. Nu este vorba că trebuie să-şi facă griji 
că se vor confrunta sau nu cu greutăţi”. 

Este exact sentimentul pe care l-am avut când am vorbit cu operatorii din call- 
-center. Ca orice explozie de modernitate, externalizarea pune sub semnul întrebării 
norme tradiţionale şi moduri de viaţă. Însă indienii educați au fost traşi înapoi ani 
de-a rândul atât de sărăcie, cât şi de o birocraţie socialistă, încât mulţi dintre ei sunt 
Cât se poate de pregătiţi să suporte programul. Ca să nu mai spun că le este mult mai 
uşor şi mai bine să muncească din greu în Bangalore decât să-şi facă bagajul şi să 
încerce un nou început în America. Acum, că Pământul e plat, ei pot rămâne în India 

să câştige un salariu decent şi să nu se îndepărteze de familie, prieteni, hrană şi 
cultură. La sfârşitul zilei, astfel de slujbe îi fac de fapt să se simtă şi mai indieni. 
Anney Unnikrishnan, şef de personal la 24/7, a spus: „Am terminat Şcoala de 
Administrare a Afacerilor şi îmi amintesc că am dat testul de absolvire, după care 
m-am înscris la Purdue University. Dar n-am putut să merg fiindcă era prea scump. 
Nu îmi permiteam să plătesc taxele. Acum pot, însă văd că multă industrie americană 
şi-a făcut loc aici, în Bangalore, şi nu prea mai e cazul să merg eu acolo. Pot lucra 
pentru companii multinaționale rămânând chiar aici. Astfel voi putea să-mi mănânc 
în continuare orezul şi sambar-ul [o mâncare tradiţională din India]. Nu trebuie, cum 
ar veni, să învăţ să mănânc salată şi carne rece de vită. Voi continua să mănânc 
mâncarea mea indiană şi voi lucra în continuare pentru o companie multinațională. 
Pentru ce să plec în America ? ” 

Nivelul de trai relativ ridicat de care se poate bucura ea acum - o maşină şi un 
apartament mic în Bangalore - este bun şi pentru America. Uitându-te la centrul de 
telefonie 24/7, vei vedea că toate computerele au sisteme de operare Windows. 
Cipurile sunt proiectate de Intel. Telefoanele sunt de la Lucent. Sistemele de aer 
condiţionat sunt fabricate de Carrier şi până şi sticlele de apă sunt de la Coke. În 
plus, 90% din numărul de acţiuni ale 24/7 sunt deţinute de investitori americani. Aşa 
se explică de ce, în ciuda faptului că Statele Unite au pierdut în ultimii ani o serie de 
posturi axate pe prestări servicii în favoarea Indiei, exporturile totale de la com- 
paniile cu capital american - marfă şi servicii — către India s-au ridicat de la 2,5 mi- 
liarde de dolari în 1990 la 5 miliarde de dolari în 2003. Astfel, chiar cu externalizarea 
anumitor posturi de prestări servicii din Statele Unite către India, economia în plină 
dezvoltare a Indiei generează o cerere tot mai mare de bunuri şi servicii americane. 

Uite aşa se întoarce roata. 


Acum nouă ani, când Japonia îi făcea zile fripte Americii cu industria de automo- 
bile, am scris un editorial despre cum jucam cu fiica mea, Orly, un joc de geografie 
pe calculator care se numea „Unde în lume se află Carmen Sandiego?” Încercam să 
o ajut dându-i un indiciu prin care îi sugeram că ar putea-o găsi pe Carmen în Detroit, 
aşa că am întrebat-o: „Unde se fabrică maşini ?” lar ea, fără să clipească, mi-a răs- 
puns pe dată: „În Japonia” 

Of! 

Ei bine, mi-am amintit de povestea asta în timp ce vizitam Global Edge, o firmă 
indiană de software din Bangalore. Directorul de vânzări al companiei, Rajesh Rao, 
mi-a spus că tocmai vorbise la telefon cu vicepreşedintele unei companii americane 
pentru a pune pe roate o afacere. De îndată ce domnul Rao s-a prezentat ca fiind 
reprezentantul unei firme de software din India, vicepreşedintele companiei ameri- 
cane i-a spus „Namaste”, o formă hindusă de salut foarte des folosită. Domnul Rao 
a spus: „Acum câţiva ani, nimeni din America nu voia să vorbească cu noi. Acum 
nu-şi mai dau rând” Iar câţiva chiar ştiu să salute ca un indian sadea. Aşa încât, dacă 
voi avea o nepoţică şi îi voi spune într-o bună zi că plec până în India, oare mă va 
întreba: „Bunicule, acolo unde se face software-ul?” ?! 

Nu, drăguță, încă nu. Fiecare produs nou - de la software şi până la lucruşoarele 
fără importanță - trece printr-un ciclu care începe cu cercetarea primară, apoi cea 
aplicată, apoi investiţiile, dezvoltarea, testarea şi fabricarea, după care urmează dis- 
tribuirea, suportul şi apoi procesul de inginerie extinsă care să adauge noi îmbună- 
tăţiri produsului. Fiecare dintre aceste faze e specializată şi unică, şi nici India, nici 
China, nici Rusia nu au atâtea talente care să ducă până la capăt întregul ciclu al 
produsului pentru o mare companie multinațională americană. Însă aceste ţări îşi 
dezvoltă cercetarea şi capacităţile de dezvoltare într-un ritm constant, pentru a se 
ocupa de cât mai multe astfel de faze. Şi tot aşa, vom vedea într-adevăr începutul a 
ceea ce Satyam Cherukuri de la Sarnoff, o firmă de cercetare şi dezvoltare americană, 
a numit „globalizarea inovației” şi sfârşitul vechiului model de administrare singulară 
americană sau europeană a tuturor elementelor ciclului de dezvoltare a unui produs 
din propriile resurse. Tot mai multe companii americane şi europene externalizează 
Indiei, Rusiei şi Chinei sarcini importante de cercetare şi dezvoltare. 

Potrivit biroului IT al guvernului de stat din Karnataka, acolo unde se află 
Bangalore, unităţi indiene ale companiilor Cisco Systems, Intel, IBM, Texas Instru- 
ments şi GE au înaintat o mie de cereri de brevetare la Oficiul pentru Invenţii şi 
Mărci din Statele Unite. Numai Texas Instruments a acordat 255 de brevete americane 
operaţiilor sale din India. „Echipa Intel din Bangalore dezvoltă cipuri de microproce- 
soare pentru tehnologia broadband wireless de mare viteză, care vor fi lansate pe 
piaţă la sfârşitul anului 2006”, s-a spus într-o declaraţie de la sfârşitul anului 2004 
a biroului IT din Karnataka ; iar „la Centrul de Tehnologie John F. Welch al compa- 
niei GE, inginerii dezvoltă noi idei pentru motoare de avion, sisteme de transport şi 
materiale plastice” Într-adevăr, de-a lungul anilor, GE a transferat frecvent înapoi în 
India ingineri indieni care lucrau pentru ei în SUA, pentru a integra întregul său efort 
de cercetare globală. Acum GE a ajuns să trimită în Bangalore şi oameni de alte naţio- 
nalităţi. Vivek Paul este preşedintele Wipro Technologies, o altă companie tehnolo- 
gică indiană de elită, dar este stabilit în Silicon Valley pentru a fi cât mai aproape de 
clienţii americani ai Wipro. Înainte să vină la Wipro, Paul s-a ocupat de afacerea cu 
tomografe a companiei GE din afara oraşului Milwaukee. În acea vreme, avea un 
coleg francez care se ocupa de afacerea cu generatoare de curent electric pentru 
tomografele din afara Franţei. 

„Recent am dat nas în nas cu el”, a spus Paul, „şi mi-a zis că se mutase în India 
pentru a coordona cercetările companiei GE în domeniul înaltei energii” 

I-am spus lui Vivek că mă bucur enorm să aud că un indian care a condus afa- 
cerile cu tomografia computerizată din Milwaukee, dar acum se ocupă cu consultanţa 
în Silicon Valley, îmi povesteşte de fostul său coleg francez care s-a mutat în Bangalore 
pentru a lucra la GE. Ei, asta da lume plată! 


De fiecare dată când am impresia că am găsit cea mai de jos şi mai obscură slujbă 
care ar putea fi externalizată în Bangalore, dau peste alta. Prietenul meu Vivek 
Kulkarni a condus oficiul de stat din Bangalore responsabil cu atragerea de investiţii 
globale în tehnologie avansată. După ce s-a retras de acolo în 2003, a pus bazele unei 

companii numite B2K, cu o diviziune numită Brickwork, care le oferă directorilor 
executivi de pe plan global care sunt foarte ocupați propriii lor asistenţi în India. Să 
zicem că eşti la conducerea unei companii şi că ţi s-a cerut să ţii un discurs şi o 
prezentare în PowerPoint peste două zile. „Asistentul tău executiv de la distanţă” din 
India, repartizat de Brickwork, va face în locul tău toate cercetările, va alcătui 
prezentarea în PowerPoint şi îţi va trimite totul prin e-mail peste noapte, astfel încât 
tu să ai totul pe birou în ziua respectivă. 

„Îi poţi da asistentului tău de la distanţă sarcina atunci când pleci de la serviciu 
la sfârşitul zilei în New York City, iar ea va fi gata a doua zi dimineaţă”, a explicat 
Kulkarni. „Datorită diferenţei de fus orar faţă de India, asistenții pot lucra la sarcina 
respectivă în timp ce tu dormi şi o vor termina până dimineaţa” Kulkarni mi-a 
sugerat să angajez un asistent la distanţă din India, care să-mi facă toate cercetările 
pentru cartea de faţă. „Te-ar putea ajuta cu sugestii privitoare la cărţile pe care vrei 
să le citeşti. Atunci când te trezeşti, poţi găsi rezumatul cărţii respective la adresa ta 
de e-mail.” (l-am spus că nimeni n-ar fi mai bun pentru aşa ceva decât asistenta mea, 
Maya Gorman, care stă la câţiva paşi de mine!) 

Să ai propriul asistent la distanţă te costă între 1.500-2.000 de dolari pe lună şi, 
ţinând cont de baza de recrutare a absolvenţilor indieni de unde se aprovizionează 
Brickwork, capacitatea intelectuală pe care o poţi închiria la un raport adecvat preț- 
-calitate este substanţială. După cum se spune în materialele promoţionale de la 
Brickwork, „varietatea talentelor din India oferă companiilor accesul la un spectru 
larg de profesionişti. În plus, pe lângă tinerii absolvenţi, aproximativ 2,5 milioane pe 
an, foarte multe persoane casnice calificate îşi fac apariţia pe piaţa muncii” Mai 
mult, acolo se specifică faptul că şcolile de afaceri din India scot în jur de 89.000 de 
absolvenţi MBA pe an. 

„Am avut parte de reacţii minunate”, a spus Kulkarni, care are clienţi proveniţi 
din două domenii principale. Unul este cel al consultanţilor din serviciile medicale, 
care deseori au nevoie de multe calcule şi prezentări în PowerPoint. Celălalt, a adău- 
gat el, sunt băncile de investiţii americane şi companiile de servicii financiare, care 
deseori au de făcut broşuri de prezentare ce conţin grafice ilustrând beneficiile unei 
oferte publice iniţiale sau ale unei propuneri de fuziune. În cazul unei fuziuni, 
Brickwork va pregăti acele secţiuni ale raportului care au de-a face cu condiţiile şi 
tendinţele generale de piaţă, acolo unde majoritatea investigaţiilor pot fi adunate de 
pe Internet şi rezumate într-un format standard. „Stabilirea preţului afacerii respective 
se va face chiar de către specialiştii în investiţii bancare”, a spus Kulkarni. „Noi 
facem munca de jos, iar ei se ocupă de lucrurile care necesită experienţă şi judecată 
critică, aproape de piaţă.” Cu cât echipa lui de asistenţi la distanţă este implicată în 
mai multe proiecte, cu atât aceştia adună mai multe cunoştinţe. Au o foarte mare 
ambiţie să-şi îmbunătăţească şi capacitatea de rezolvare a problemelor, a mai spus 
Kulkarni. „Trebuie să înveţi permanent. Viaţa este un nesfârşit examen. Învăţarea nu 
are graniţe. Nu există limită în ceea ce poate face un om.” 


Spre deosebire de Columb, eu nu m-am oprit doar la India. După ce am ajuns 
acasă, m-am hotărât să continui explorarea Orientului pentru a găsi şi mai multe 
semne că Pământul este plat. Aşa că după India a urmat curând Tokyo, unde am 

avut şansa de a-i lua un interviu lui Kenichi Ohmae, faimosul fost consultant al 
McKinsey & Company în Japonia. Ohmae a plecat de la McKinsey şi şi-a pornit 
propria afacere, Ohmae & Associates. Cu ce se ocupă? Nu mai fac consultanţă, a 
explicat Ohmae. Acesta a iniţiat o campanie de externalizare a slujbelor japoneze de 
joasă calificare call-center-urilor din China unde se vorbeşte japoneza. „Cum ?”, 
am întrebat. „Chinezilor? Nu cumva Japonia a colonizat cândva China, lăsându-le 
chinezilor un gust amar ? ” 

Ba da, a zis Ohmae, dar a explicat că japonezii au lăsat în urmă un număr mare 
de vorbitori de japoneză care au păstrat o parte din cultura acestei ţări, de la sushi la 
karaoke, în nord-estul Chinei, mai ales în zona oraşului Dalian. Acest oraş a devenit 
pentru Japonia ceea ce Bangalore a devenit pentru America şi pentru celelalte ţări 
vorbitoare de limbă engleză: un centru principal al externalizării. Chinezii s-ar 
putea să nu ierte niciodată Japonia pentru ce le-a făcut în secolul trecut, dar sunt atât 
de concentrați să ocupe primul loc în lume în secolul viitor, încât sunt gata să-şi 
reîmprospăteze cunoştinţele de limbă japoneză şi să primească toată munca pe care 
japonezii o pot externaliza. 

„Recrutarea este destul de simplă”, a spus Ohmae la începutul anului 2004. 
„Cam o treime din populaţia regiunii [din jurul oraşului Dalian] au învăţat japoneză 
în liceu, ca a doua limbă de studiu. Astfel îşi fac apariţia companiile japoneze despre 
care vorbeam.” Compania lui Ohmae are ca sarcină principală prelucrarea înregis- 
trărilor de date în China, unde angajaţii chinezi preiau documentele japoneze scrise 
de mână care vin prin e-mail, scanate sau prin fax din Japonia în Dalian, redac- 
tându-le în caractere japoneze şi introducându-le într-o bază de date digitală. Această 
companie a creat un software care preia datele ce urmează a fi introduse şi le frag- 
mentează în pachete. Acestea pot fi trimise în China sau în Japonia pentru a fi 
redactate, în funcţie de specialitatea cerută, şi apoi reasamblate la baza de date a 
companiei, în sediul ei din Tokyo. „Avem capacitatea de a repartiza sarcina persoanei 
care cunoaşte cel mai bine zona.” Compania lui Ohmae are chiar contracte cu mai 
bine de 70.000 de casnice, unele specialiste în terminologie medicală sau de drept, 
care să facă înregistrările de date de acasă. Firma s-a diversificat recent, inițiind 
activităţi de proiectare asistată de calculator pentru o companie japoneză care se 
ocupă cu construcţia de locuinţe. „Atunci când negociezi cu clientul din Japonia 
pentru construcţia unei case”, a explicat el, „faci o schiţă a parterului - majoritatea 
companiilor respective nu folosesc calculatoare” Astfel, planurile desenate de mână 
sunt trimise pe cale electronică în China, unde sunt transformate în proiecte digitale, 
care ulterior sunt trimise prin e-mail înapoi la firma japoneză de construcţii, care le 
transformă la rândul ei în proiecte de execuţie. „I-am luat pe cei mai eficienţi 
operatori de date din China”, a spus Ohmae, „aceştia ajungând să proceseze acum 
70 de case pe zi” 

Chinezi care fac schiţe computerizate pentru casele japonezilor la aproape 70 de 
ani după ce o armată japoneză rapace a invadat China, lăsând în urmă multe case 
făcute una cu pământul. Poate că mai este loc de speranţă în această lume plată... 


Trebuia neapărat să văd cu ochii mei oraşul Dalian, acest Bangalore al Chinei, 
aşa că am purces tot mai departe, spre răsărit. Dalian nu te impresionează doar prin 

faptul că este o citadelă chineză. Cu bulevardele sale largi, cu spaţiile verzi minunate 
şi cu reţeaua sa de universităţi, colegii tehnice şi un vast parc software, Dalian ar ieşi 
în evidenţă în Silicon Valley. Mai fusesem acolo în 1998, dar de atunci s-a construit 
atât de mult, încât acum totul era de nerecunoscut. Dalian, oraş situat cam la o oră 
de zbor spre nord-estul Beijingului, simbolizează rapiditatea cu care marile oraşe mo- 
derne ale Chinei - şi încă mai există unele înapoiate şi într-o stare jalnică - încearcă 
să pună mâna pe afaceri cum ar fi centre de cunoaştere, nu doar de producţie. Fir- 
mele de pe clădiri spun totul: GE, Microsoft, Dell, SAP, HP, Sony şi Accenture — 
ca să pomenim doar câteva nume —, toate îşi fac aici munca de culise pentru a-şi 
sprijini operaţiunile din Asia, precum şi cercetările şi dezvoltarea de noi software-uri. 

Fiind aproape de Japonia şi Coreea, fiecare situându-se cam la o oră de zbor, 
datorită marelui număr de vorbitori de japoneză, datorită amplei extinderi a Interne- 
tului, parcurilor şi unui teren de golf de talie mondială (toate fiind pe gustul lucrăto- 
rilor intelectuali), Dalian a devenit o locaţie atractivă pentru externalizarea japoneză. 
Firmele japoneze pot angaja trei ingineri de software chinezi la preţul unui inginer 
japonez şi mai au de unde să plătească o sală plină de operatori de call-center (cu un 
salariu iniţial de 90 de dolari pe lună). Nu e de mirare că aproximativ 2.800 de 
companii din Japonia şi-au stabilit centre de operaţii aici sau au făcut echipă cu 
parteneri chinezi. 

„Am adus mulţi americani în Dalian şi cu toţii s-au mirat cât de rapid se dezvoltă 
economia Chinei în domeniul tehnologiei de vârf”, a spus Win Liu, directorul 
proiectelor SUA/UE ale DHC, una dintre cele mai mari firme locale de software din 
Dalian, care s-a extins de la 30 la 1.200 de angajaţi în şase ani. „Americanii nu-şi 
dau seama cât a fost de greu.” 

Dinamicul primar al Dalianului, Xia Deren, în vârstă de 49 de ani, este fost 
rector de universitate. (Pentru un sistem autoritarist comunist, China se descurcă 
foarte bine cu promovarea oamenilor în funcţie de performanţele de care sunt în 
stare. Cultura meritocratică mandarină este încă foarte profundă.) În timp ce stăteam 
la o cină chinezească tradiţională cu zece feluri de mâncare la un hotel local, 
primarul mi-a spus cât de departe ajunsese Dalianul şi unde avea de gând să-l ducă 
în viitor. „Avem 22 de universităţi şi colegii în care învaţă mai bine de 200.000 de 
studenţi”, a explicat el. Mai mult de jumătate sunt absolvenţi de inginerie sau de 
Ştiinţe, dar chiar şi cei cu alte specializări, cum ar fi istoria sau literatura, sunt 
îndrumați să studieze încă un an japoneza, engleza şi informatica, pentru a-şi găsi 
mai lesne un loc de muncă. Primarul a estimat că mai mult de jumătate dintre 
locuitorii Dalianului au acces la Internet de la birou, de acasă sau de la şcoală. 

„Antreprizele japoneze de aici au pornit iniţial cu o serie de activităţi de procesare 
a datelor”, a adăugat primarul, „iar de acolo au ajuns la cercetare şi dezvoltare de 
software... Acum un an sau doi, companiile de software din Satele Unite au încercat, 
de asemenea, să externalizeze proiectarea de software în oraşul nostru... Ne apropiem 
de indieni şi, treptat, îi ajungem din urmă. Exporturile de software [din Dalian] au 
crescut cu 50% anual. lar China devine acum ţara cu cel mai mare număr de 
absolvenţi de universitate. Deşi, în general, engleza noastră nu este atât de bine pusă 

la punct precum cea a indienilor, avem o populaţie mai mare, aşa încât avem de unde 
alege cei mai buni studenţi care să exceleze în limba engleză” 

Oare pe locuitorii Dalianului nu-i deranjează să lucreze pentru japonezi, al căror 
guvern încă nu şi-a cerut scuze oficial pentru războiul pe care l-au purtat împotriva 
Chinei ? 

„Nu vom uita niciodată de războiul istoric care a avut loc între cele două naţiuni”, 
a răspuns el, „dar când vine vorba de economie, ne concentrăm doar asupra proble- 
melor economice - mai ales dacă este vorba de afacerea externalizării software-ului. 
Dacă firmele din Statele Unite şi Japonia îşi fabrică produsele în oraşul nostru, 
considerăm că este un lucru bun. Tinerii noştri încearcă să înveţe japoneza, să stăpâ- 
nească acest instrument pentru a putea concura cu omologii lor japonezi în speranţa 
obţinerii unor slujbe bine plătite în viitor” 

Apoi primarul a adăugat: „Eu cred că tinerii chinezi sunt mai ambiţioşi decât 
japonezii sau americanii în ultimii ani, dar le lipseşte totuşi ambiția de care a dat 
dovadă generaţia mea. Noi, înainte de a intra la colegii sau facultăţi, eram trimişi în 
zone rurale îndepărtate, în fabrici şi în unităţi militare, şi am trecut prin multe greu- 
tăţi - aşa că, în ceea ce priveşte spiritul de a depăşi obstacolele şi de a le face faţă, 
generaţia noastră trebuia să aibă mai multă ambiţie decât au tinerii în prezent” 

Primarul Xia descria lumea într-o manieră cât se poate de sinceră şi, deşi anumite 
aspecte se pierd din cauza traducerii, el a vorbit la obiect - aşa cum ar trebui să o 
facă şi americanii : „Regula economiei de piaţă”, mi-a explicat funcţionarul comu- 
nist, „este că dacă undeva se află cele mai bogate resurse umane şi cea mai ieftină 
forţă de muncă, regiunea respectivă va atrage, fireşte, întreprinderi şi afaceri” În ceea 
ce priveşte producţia, a subliniat el, „chinezii au început prin a fi angajaţi, lucrând 
pentru marile fabrici străine, iar în câţiva ani, după ce am învăţat toate etapele şi 
procesele implicate, ne putem deschide propriile firme. Cu software-ul se va întâmpla 
acelaşi lucru... Mai întâi, tinerii noştri vor fi angajaţi de străini, după care ne vom 
deschide propriile companii. E ca şi cum ai ridica o clădire. Astăzi voi, Statele Unite, 
sunteţi proiectanţii şi arhitecţii, iar ţările în curs de dezvoltare sunt zidarii. Sperăm 
totuşi că într-o bună zi vom fi şi noi arhitecţii” 


Căutările mele au continuat - în est şi în vest. Prin vara anului 2004, mă aflam 
în concediu în Colorado. Auzisem despre o linie aeriană cu preţuri foarte mici, 
numită JetBlue, care fusese lansată în 1999. Habar n-aveam care erau rutele lor, dar 
trebuia să călătoresc cu avionul între Washington şi Atlanta şi, nereuşind să merg la 
ora la care îmi convenea, m-am hotărât să-i sun pe cei de la JetBlue şi să văd ce 
zboruri efectuează. Mărturisesc că aveam şi un alt motiv să-i sun. Auzisem că 
JetBlue îşi externalizase întregul sistem de rezervări unui număr de casnice din Utah 
şi voiam să văd dacă e adevărat. Aşa că am sunat la departamentul rezervări şi am 
avut cu un agent următoarea conversaţie : 

„Bună ziua, mă numesc Dolly. Cu ce vă pot fi de folos ? ” mi-a răspuns o voce de 
bunicuţă. 

„Aş dori să călătoresc de la Washington în Atlanta”, i-am spus. „Aveţi zboruri pe 
această rută ? ” 

„Nu, îmi pare rău, dar nu avem. Doar de la Washington până la Fort Lauderdale”, 
a spus Dolly. 

„Dar de la Washington la New York ?”, am întrebat. 

„Îmi pare rău, nu zburăm pe această rută. De la Washington avem zboruri către 
Oakland şi Long Beach”, a spus Dolly. 

„Auziţi, aş putea să vă întreb ceva? Chiar sunteţi acasă? Am citit undeva că 
agenţii de la JetBlue lucrează numai de acasă.” 

„Da”, mi-a răspuns Dolly cu o voce nespus de veselă. (Mai târziu, cei de la 
JetBlue mi-au confirmat că numele ei complet este Dolly Baker.) „Stau în birou la 
mine acasă, la etaj, şi mă uit pe geam la o frumoasă zi cu soare. Chiar acum cinci 
minute m-a mai sunat Cineva şi mi-a pus aceeaşi întrebare - i-am răspuns şi mi-a zis: 
«Bine, credeam că îmi veţi spune că vă aflaţi în New Delhi».” 

„Unde locuiţi?”, am întrebat. 

„În Salt Lake City, Utah”, a spus Dolly. „Avem o casă cu două niveluri şi îmi 
place foarte mult să lucrez de aici, mai ales iarna, când afară ninge, iar eu stau la 
etaj, în biroul meu.” 

„Cum aţi făcut să obţineţi o astfel de slujbă? ”, am întrebat. 

„Ştiţi dumneavoastră, ei nu dau anunţuri”, a spus Dolly cu o voce cât se poate de 
amabilă. „Totul se transmite din gură în gură. Eu am lucrat pentru guvernul regional, 
m-am pensionat şi [după ceva vreme) m-am gândit că e cazul să fac altceva, iar slujba 
actuală mă mulţumeşte nespus.” 

David Neeleman, fondatorul şi directorul general executiv al JetBlue Airways 
Corp., a găsit un nume pentru o astfel de afacere. Îi spune homesourcing (externali- 
zare la domiciliu). În prezent, JetBlue are 400 de agenţi de rezervări, precum Dolly, 
care lucrează de acasă, în regiunea Salt Lake City, efectuând rezervări - pe lângă 
supravegherea copiilor, exerciţii fizice, scrierea unui roman şi gătitul cinei. 

După câteva luni, l-am vizitat pe Neeleman la sediul JetBlue din New York, iar 
el mi-a explicat avantajele homesourcing-ului, pe care tot el l-a iniţiat la Morris Air, 
prima sa afacere în domeniul liniilor aeriene. (Compania respectivă a fost cumpărată 
de Southwest.) „Aveam 250 de angajaţi care lucrau de acasă, efectuând rezervări 
pentru Morris Air”, a spus Neeleman. „Erau cu 30% mai productivi - făceau cu 
30% mai multe rezervări doar pentru că erau mai mulţumiţi. Erau mai loiali şi 
pierderile de personal erau tot mai mici. Aşa că, atunci când am pornit compania 
JetBlue, am spus: «Absolut toate rezervările vor fi făcute de acasă».” 

Neeleman avea şi un motiv personal pentru aşa ceva. El este mormon şi crede că 
societatea va merge mai bine dacă mai multe mame pot sta acasă cu copiii şi au în 
acelaşi timp şansa de a câştiga un salariu. Aşa că şi-a stabilit sistemul de rezervări 
la domiciliu în Salt Lake City, unde marea majoritate a femeilor sunt de confesiune 
mormonă şi multe dintre ele sunt mame care stau acasă cu copiii. Agenţii de 
rezervări de la domiciliu lucrează 25 de ore pe săptămână şi trebuie să vină la biroul 
regional al JetBlue din Salt Lake City doar patru ore pe lună, pentru a învăţa lucruri 
noi şi pentru a primi informaţii despre ce se mai întâmplă în companie. 

„Niciodată nu vom recurge la externalizarea către India”, a spus Neeleman. 
„Calitatea pe care o putem obţine aici este net superioară... [Angajatorii] vor mai 

degrabă să externalizeze slujbe în India decât în propria ogradă - or, aşa ceva eu nu 
pot să înţeleg. Ei probabil sunt de părere că oamenii trebuie neapărat să stea în faţa 
lor sau în faţa vreunui şef pus de ei. Cu productivitatea pe care o obţinem aici avem 
mai mult profit chiar decât dacă am plăti salarii mai mici în India.” 

Un articol din Los Angeles Times despre JetBlue (9 mai 2004) a consemnat faptul 
că „în 1997, 11,6 milioane de angajaţi din Statele Unite lucrau la domiciliu, cel puţin 
o parte din timp. În prezent, s-a ajuns la 23,5 milioane - 16% din forţa de muncă 
americană. (În acelaşi timp, numărul celor care lucrează pe cont propriu, deseori de la 
domiciliu, a crescut în aceeaşi perioadă - de la 18 milioane la 23,4.) Pentru unii, 
homesourcing-ul şi externalizarea nu sunt neapărat strategii de concurenţă, pe cât 
sunt variaţiuni pe aceeaşi temă: insistența constantă a Americii corporatiste de a 
scădea preţurile şi de a spori eficienţa, indiferent de rezultat” 

Sunt exact învăţămintele pe care le-am tras din călătoriile mele : homesourcing-ul 
în Salt Lake City şi externalizarea în Bangalore sunt doar două feţe ale aceleiaşi 
monede : contractarea. lar ceea ce mai aflam nou era măsura în care acum companiile 
şi indivizii pot contracta munca pretutindeni. 


Mi-am continuat călătoriile. În toamna anului 2004, l-am însoţit pe preşedintele 
Grupului de Consilieri Militari, generalul Richard Myers, într-un tur al zonelor 
fierbinţi din Irak. Am vizitat Bagdadul, centrul american de operaţiuni militare din 
Fallujah şi tabăra Unităţii Expediţionare nr. 24 a Puşcaşilor Marini (MEU 24) din 
vecinătatea provinciei Babil, în inima aşa-zisului Triunghi Sunnit al Irakului. Această 
bază militară temporară este ca un fel de Fort Apache, în mijlocul unei populaţii 
musulmane destul de ostile. În vreme ce generalul Myers se întâlnea cu diferiţi 
ofiţeri şi făcea recrutări, eu puteam să merg de capul meu prin bază, ajungând în cele 
din urmă la centrul de comandă, unde privirile mi-au fost imediat atrase de un 
televizor cu ecran mare şi plat. Pe ecran rula un fragment live care părea să provină 
de la o cameră aşezată la înălţime. Aceasta arăta câţiva oameni mişcându-se în jurul 
unei case. De asemenea, pe partea dreaptă a ecranului se afla o fereastră activă de 
chat în care părea că se discută scena de pe ecran. 

„(Ce-i acolo? ”, l-am întrebat pe un soldat care supraveghea cu grijă toate imaginile 
de pe un laptop. Mi-a explicat că este o dronă US Predator - un avion mic, fără pilot, 
cu o cameră de luat vederi foarte performantă - care zbura deasupra unui sat irakian 
în zona de operaţiuni a unităţii mai sus menţionate şi transmitea imagini şi informaţii 
în timp real în laptopul său şi pe ecranul plat. Drona respectivă era „pilotată” şi 
manipulată de un expert de la baza forţelor aeriene Nellis din Las Vegas, Nevada. 
Chiar aşa, drona de deasupra Irakului era de fapt ghidată de la distanţă, din Las 
Vegas. În acelaşi timp, imaginile video pe care le transmitea erau urmărite simultan 
de MEU 24, de Comandamentul Central al Forţelor Armate din Tampa, de centrul 
regional de operaţiuni CentCom din Qatar, de Pentagon şi, probabil, şi de CIA. 
Diferiţi analişti din toate colţurile lumii purtau o conversaţie online în legătură cu 
interpretarea a ceea ce se petrecea acolo şi cu măsurile care trebuiau luate. Conver- 
sația lor era cea care se derula pe partea dreaptă a ecranului. 

Înainte să apuc să-mi exprim mirarea, un alt ofiţer care călătorea cu noi m-a lăsat 
cu gura căscată, spunându-mi că această tehnologie „aplatizase” ierarhia militară, 

oferind atât de multe informaţii ofiţerilor din poziţii neimportante şi chiar recrutului 
care lucra la computer, dându-i puterea de a lua decizii în legătură cu informaţiile pe 
care le aduna. Deşi sunt sigur că nici un comandant secund n-ar putea deschide focul 
într-o luptă fără să-şi consulte superiorii, zilele în care doar cei mari aveau la înde- 
mână toate informaţiile au trecut. Câmpul de luptă este în curs de aplatizare. 

I-am povestit cele de mai sus prietenului meu Nick Burns, ambasadorul Statelor 
Unite la NATO şi un fan înrăit al echipei de fotbal american Red Sox. Nick mi-a spus 
că fusese la centrul de operaţiuni CentCom din Qatar în aprilie 2004, după ce 
primise informaţiile necesare de la generalul John Abizaid şi de la echipa sa. Aceştia 
stăteau la masă faţă în faţă cu Nick, având patru ecrane plate în spatele lor. Primele 
trei arătau imagini de la înălţime primite în timp real, din diferite zone ale Irakului, 
de la dronele Predator. Ultimul, la care se concentra Nick, arăta un meci dintre 
Yankees şi Red Sox. 

Pe un ecran se lupta Pedro Martinez cu Derek Jeter, iar pe celelalte trei se lupta 
Jihadul cu Prima Cavalerie. 


„Platburgeri” şi cartofi prăjiţi 


Mi-am continuat drumul până acasă la mine, în Bethesda (Maryland). În vreme ce 
mă adunam şi eu după această călătorie prin lume, totul mi se învârtea în minte. Abia 
ajunsesem acasă, că tot mai multe semne ale aplatizării au început să-mi bată la uşă. 
Unele erau sub forma titlurilor din ziare care ar speria orice părinte preocupat de 
poziţia pe care o va ocupa copilul său care este acum student. De exemplu, Forrester 
Research Inc. estima că mai bine de 3 milioane de servicii şi munci calificate se vor 
muta în străinătate până în 2015. Dar am rămas uimit când am citit un articol din 
19 iulie 2004 al publicaţiei International Herald Tribune, intitulat „Want Fries With 
Outsourcing ? ” („Doriţi şi cartofi prăjiţi cu externalizarea ? ”). 


leşi de pe autostrada US Interstate Highway 55 lângă Cape Girardeau, Missouri, şi, pe 
străduţa care duce spre un McDonald's, chiar lângă autostradă, vei avea parte de un 
serviciu rapid şi prietenos, chiar dacă persoana care îţi preia comanda nu este în local — 
sau nici măcar în Missouri. Persoana respectivă se află într-un call-center în Colorado 
Springs, la o distanţă de mai bine de 900 de mile (1.450 km) depărtare, având o legătură 
cu clientul şi cu angajaţii care se ocupă de mâncare printr-o linie de transmitere a datelor 
cu mare viteză. Chiar şi unele slujbe de la restaurante, se pare, nu sunt imune la exter- 
nalizare. 

Proprietarul restaurantului de la Cape Girardeau, Shannon Davis, a legat restaurantul 
respectiv, împreună cu alte trei dintre cele douăsprezece francize McDonald's, la un 
call-center condus de un alt francizor la McDonald's, Steven Bigari. A făcut-o din acelaşi 
motiv pentru care şi alţi proprietari au adoptat strategia cu call-center-uri : costuri mai 
MICI, viteză mai mare şi mai puţine greşeli. 

Liniile de telecomunicaţii ieftine, rapide şi de încredere permit celor care preiau comenzile 
în Colorado Springs să converseze cu clienţii din Missouri, să le facă o fotografie instan- 
tanee în format electronic, să le arate comanda pe un ecran pentru a se asigura că este 

corectă, după care transmit comanda şi fotografia clientului la bucătăria restaurantului. 
Fotografia este distrusă de îndată ce comanda a fost onorată, a spus Bigari. Cei care îşi iau 
hamburgerii nu ştiu niciodată că detaliile comenzilor lor traversează două state şi ajung 
înapoi înainte ca ei să apuce să parcheze maşina în faţa ghişeului de servire. 

Davis a spus că visase să facă aşa ceva de mai bine de zece ani. „De-abia aşteptam”, a 
adăugat el. Bigari, creatorul cal/l-center-ului pentru restaurantele sale, l-a servit bucuros — 
în schimbul unei mici sume pentru fiecare tranzacţie. 


Articolul mai specifică faptul că reprezentanţii corporației McDonald's au spus 
că ideea de call-center li s-a părut îndeajuns de interesantă încât să înceapă un test 
cu trei magazine de lângă sediul lor din Oak Brook (Illinois), utilizând un alt sofware 
decât cel pe care îl folosea Bigari. „Jim Sappington, vicepreşedinte al McDonald's 
pe probleme de informatică, a afirmat că este mult, mult prea devreme să îţi dai 
seama dacă ideea de call-center va funcţiona la toate cele 13.000 de restaurante 
McDonald's din Statele Unite... Cu toate acestea, francizorii a două restaurante 
McDonald's, altele decât cele ale lui Davis, au externalizat preluarea comenzilor 
direct de la maşina clientului lui Bigari, în Colorado Springs. (Celelalte restaurante 
sunt în Brainerd, Minnesota, şi Norwood, Massachusetts.) Foarte important pentru 
succesul sistemului, a spus Bigari, este modul în care se face asocierea dintre client 
şi fotografia acestuia ; sporind precizia, sistemul face să scadă numărul de plângeri 
şi, în consecinţă, creşte viteza serviciilor. În afacerea fast-food, timpul chiar înseamnă 
bani: o întârziere în ceea ce priveşte timpul de procesare a unei comenzi, fie şi 
de numai cinci secunde, este semnificativă”, se consemnează în articol. „Bigari a spus 
că, prin banda dublă de pe drumul care duce la ghişeu, a redus timpul de procesare 
a unei comenzi cu ceva mai mult de 30 de secunde, adică, în medie, un minut şi 
5 secunde. E mai puţin de jumătatea timpului de două minute şi 36 de secunde 
pe care îl ia, în medie, procesarea unei comenzi la toate celelalte restaurante 
McDonald's, aceste francize numărându-se printre cele mai rapide din ţară, după cum 
arată QSRweb.com, sit care se ocupă cu aşa ceva. Acum, ghişeele sale unde se poate 
comanda direct din maşină fac faţă la 260 de automobile pe oră, după cum spune 
Bigari, cu 30 mai multe decât înainte de deschiderea ca/l-center-ului... Deşi opera- 
torii săi câştigă, în medie, cu 40 de cenți pe oră mai mult decât angajaţii săi din 
restaurante, el a redus costurile generale ale muncii cu 1%, deşi vânzările la ghişee 
au crescut... Teste făcute de alte companii au scos la iveală faptul că la ghişeele lui 
Bigari există erori de mai puţin de 2% din totalul comenzilor faţă de proporţia de 4% 
care exista înainte ca acesta să deschidă call-center-ul, a afirmat Bigari” 

Bigari „este atât de entuziasmat de ideea call-center-ului”, se afirmă în articol, 
„încât nu o mai foloseşte doar la ghişeele unde se preiau comenzi, la cele 7 restaurante 
care folosesc sistemul. În timp ce încă oferă servicii la ghişeu în restaurantele respec- 
tive, majoritatea clienţilor comandă acum prin intermediul ca/l-center-ului, folosind 
telefoane cu cititoare de carduri de credit aflate chiar la mesele din restaurant” 

Şi am tot mers spre est, până în sufrageria mea unde, într-o zi, Ann, soţia mea, 
învăţătoare la clasa întâi, mi-a arătat un articol despre felul în care copiii şi părinţii 
americani recurg la indieni pentru meditații online. Un raport al Associated Press de 
la Cochin (India), din octombrie 2005, ne spune întreaga poveste : 

Câteva stele încă mai sclipesc pe cerul de cerneală dinaintea zorilor, când Koyampurath 
Namitha ajunge la serviciu la periferia liniştită a unui oraş din sudul Indiei. Este abia 4.30 
dimineaţa când ea îşi bea cafeaua pe fugă şi se alătură celor aproape 30 de colegi, fiecare 
aşezându-se într-un birou mic de formă cubică, în care se află un calculator cu căşti şi 
microfon. La peste 7.000 de mile distanţă, în Glenview (Illinois), pe lângă Chicago, este 
seară, iar John Princeton, un băiat de 14 ani, şade în picioarele goale la calculatorul său, 
gata să-şi înceapă lecţia de geometrie de o oră. Elevul de clasa a noua îşi pune căştile cu 
microfon şi deschide un software care îi va face legătura prin Internet cu profesoara lui, 
Namitha, aflată la multe fusuri orare distanţă. 

Sistemul se numeşte e-turoring - încă un exemplu care arată cât de moderne au ajuns 
comunicațiile —, iar o mulţime de asiatici educați şi cu salarii mici împing tot mai departe 
graniţele externalizării şi îşi croiesc drum prin micile detalii din viaţa americanilor, de la 
înlocuirea unui card de credit pierdut la citirea unei tomografii şi până la acordarea de 
ajutor atunci când ţi se defectează calculatorul. Princeton este unul dintre miile de elevi 
de liceu americani care recurg la meditatori din India. 

„Bună, Princeton, ce mai faci? Cum te-ai descurcat la test ?”, întreabă Namitha. 
„Bună ziua, bine”, răspunde Princeton. „Am făcut bine la test.” 

Namitha lucrează pentru o companie care se numeşte Growing Stars, cu sediile în Cochin 
şi Fremont (California). Princeton şi sora lui de 12 ani, Priscilla, se întâlnesc separat, pe 
Internet, de două ori pe săptămână, cu profesorul lor de matematică. Conversaţia de 
curtoazie se încheie repede şi pe monitorul lui Princeton apar pe dată nişte exerciţii de 
geometrie. Profesorul şi elevul vorbesc unul cu celălalt, tastează mesaje şi folosesc 
„creioane” digitale pentru a lucra la probleme, pentru a scoate în evidenţă reprezentări 
grafice şi pentru a şterge greşelile. Princeton mâzgăleşte pe ceva ce pare un mouse pad 
mult prea folosit şi totul îi apare Namithei pe monitor. De asemenea, el poate folosi un 
scanner pentru a trimite copii după temele sau paginile din manual pe care nu le-a înţeles. 
„Poftim”, spune Princeton, în timp ce încep o lecţie despre tot felul de concepte cum ar 
fi liniile paralele sau unghiurile complementare, în casa familiei sale, o casă confortabilă 
şi liniştită de la marginea oraşului... 

Primele afaceri cu e-tutoring au început cu mai puţin de trei ani în urmă şi deja mii de 
profesori din India pregătesc elevi din Statele Unite la matematică, biologie sau engleză 
pentru aproximativ 15-20 de dolari pe oră, mult mai puţin decât cei 40-100 de dolari pe 
oră percepuți de profesorii din SUA... Mama lui Princeton, Bessy Piusten, este mulţumită 
de rezultate, afirmând că, de aproape doi ani de când copiii ei au început pregătirea 
online, au primit la şcoală numai note de 9 şi 10. La sfârşitul şedinţei de pregătire, 
Namitha îi dă ca temă lui Princeton câteva probleme pe care să le rezolve până la 
următoarea lor întâlnire. „lar temă? Haideţi!  ”, protestează Princeton. „Bine, fie. Dar 
viaţa ar fi mult mai frumoasă fără teme”, spune el. 


Deşi eram deja la mine acasă, mă tot deplasam spre est - în Washinton DC, în 
centru, chiar lângă biroul meu. Într-o după-amiază, în toamna anului 2005, m-am 
dus să-i iau un interviu ataşatului comercial, ambasadorul Rob Portman, al cărui 
consilier, Amy M. Wilkinson, membru al Casei Albe, mi-a spus o poveste foarte 
neobişnuită despre Pământul plat. Statele Unite şi Omanul tocmai finalizaseră negocie- 
rile pentru un acord de liber-schimb în scopul eliminării listelor de produse importate 
sau exportate pentru care trebuie să se plătească taxe vamale şi a barierelor comerciale 
între cele două naţiuni. Totuşi, a fost neobişnuit faptul că Portman a încheiat acordul 

prin intermediul unei teleconferinţe cu Maqbool Bin Ali Sultan, ministrul Comerţului 
şi Industriei al Omanului, care a participat din Muscat, capitala ţării. 

Ce ar putea fi mai plat, m-am întrebat, decât un acord de liber-schimb încheiat 
prin intermediul unor ecrane plate ? Domnişoara Wilkinson m-a informat ulterior : 
„În sala noastră de conferinţe se aflau aproximativ 30 de reprezentanţi ai presei 
înarmaţi cu blocnotesuri. Ambasadorul Portman stătea în picioare pe un podium în 
faţă. Imaginea sa era proiectată pe un ecran dual digital de videoconferinţe. Ministrul 
Comerţului şi Industriei din Oman, precum şi o serie de reprezentanţi ai presei ţării 
respective erau proiectaţi pe cealaltă jumătate a ecranului. Ambasadorul Portman a 
făcut câteva afirmaţii. La fel şi ministrul din Oman. Apoi şedinţa a rămas deschisă 
întrebărilor. Cei de la presa din Statele Unite l-au bombardat pe Portman cu întrebări. 
Am făcut o pauză şi am întrebat dacă cei din Oman aveau întrebări. Ei i-au pus 
întrebări ministrului lor. Apoi a început un schimb de opinii atunci când un reporter 
american a pus aceeaşi întrebare ambasadorului Portman şi ministrului Maqbool Bin 
Ali Sultan. Schimbul a continuat cu întrebările presei americane adresate ministrului 
din Oman şi viceversa. Şedinţa s-a încheiat cu un gest de strângere de mână „virtuală” 
pe care l-au făcut ambii oficiali. Acesta a părut oarecum amuzant, trezind câteva 
chicote, dar, se pare, a avut efect pentru toată lumea. Procesul în sine a implicat mai 
mulţi oameni decât dacă echipele ar fi trebuit să călătorească spre o destinaţie sau 
spre cealaltă. Conectarea digitală a eliminat oboseala şi i-a mulţumit pe toţi cei aflaţi 
în jurul «mesei virtuale»” 

Unele semne de aplatizare întâlnite acasă n-aveau deloc de-a face cu economia. 
Cu o lună înainte de alegerile din 2004 apărusem la show-ul matinal de duminică 
pe CBS News numit Face the Nation şi găzduit de jurnalistul expert Bob Schieffer. 
CBS fusese în centrul atenţiei în ultimele săptămâni datorită raportului lui Dan 
Rather de la 60 Minutes despre serviciile Gărzii Naţionale Aeriene a preşedintelui 
George W. Bush, servicii despre care s-a aflat în cele din urmă că se bazează pe 
documente fictive. După show-ul din acea duminică, Schieffer a menţionat că i se 
întâmplase un lucru tare ciudat cu o săptămână înainte. Când a ieşit de la CBS, un 
tânăr reporter îl aştepta pe trotuar. Nu era ceva neobişnuit, pentru că aşa cum se 
întâmplă la toate show-urile matinale de duminică, reţelele principale de televiziune -— 
CBS, NBC, ABC, CNN şi Fox - trimit întotdeauna echipe la studiourile celelalte 
pentru a prinde câte un interviu la ieşire cu oaspeţii emisiunilor respective. Însă 
tânărul cu pricina, a explicat Schieffer, nu era de la o televiziune mare. S-a prezentat 
politicos, spunând că este reporter pentru un Web site numit INDC Journal, şi a 
întrebat dacă ar putea să-i adreseze câteva întrebări. Schieffer, şi el politicos din fire, 
a fost de acord. Tânărul l-a intervievat cu un aparat pe care Schieffer nu l-a putut 
recunoaşte şi i-a cerut permisiunea să-i facă o fotografie. Cum, o fotografie ? Schieffer 
a observat că tânărul nu avea nici un aparat de fotografiat la el. De fapt, nici nu avea 
nevoie. Şi-a întors telefonul mobil pe partea cealaltă şi l-a fotografiat. 

„Aşa că am venit a doua zi şi m-am uitat pe situl respectiv, unde mi-am găsit 
fotografia şi interviul, în legătură cu care existau deja trei sute de comentarii”, a 
spus Schieffer, care, deşi era în temă cu jurnalismul online, rămăsese foarte surprins 

de modul incredibil de rapid, ieftin şi fără a implica mai multe persoane în care 
tânărul îl pusese în centrul atenţiei. 

Povestea m-a pus pe gânduri, aşa încât i-am luat urma tânărului de la InDC 
Journal. Numele său este Bill Ardolino şi este un tip foarte profund. l-am luat şi eu 
un interviu online — cum altfel? — şi am început prin a-l întreba ce fel de echipament 
folosea ca unic reprezentant pe teren al reţelei/ziarului. 

„Am folosit un MP3 player cu reportofon digital (cu dimensiunile de aproximativ 
5 x 8 cm) pentru a face înregistrarea şi un telefon mobil cu cameră foto digitală 
pentru a-i face fotografia”, a spus Ardolino. „Nu e la fel de atrăgător ca un aparat 
care le încorporează pe toate (telefon, aparat de fotografiat şi reportofon), dar este 
totuşi o mărturie a omniprezenţei şi stadiului de miniaturizare la care a ajuns tehno- 
logia. Port tot timpul cu mine prin Washington echipamentul respectiv, pentru că nu 
se ştie niciodată. Mai surprinzător este cât de prompt în reacţii a fost domnul 
Schieffer după ce un străin i-a sărit în faţă să-i pună tot felul de întrebări. M-a copleşit 
pur şi simplu.” 

Ardolino a spus că MP3 player-ul l-a costat cam 125 de dolari. „În principiu, el 
redă muzică”, a explicat el, „însă are încorporat din fabrică un reportofon digital 
care creează un fişier audio cu extensia WAV care poate fi descărcat apoi într-un 
computer... În principiu, limita de preţ pentru a practica un jurnalism ce necesită 
echipament portabil este [acum] în jur de 100-200 până la 300 de dolari dacă adaugi 
aparatul de fotografiat, între 400 şi 500 de dolari dacă mai pui şi un reportofon bun 
şi un aparat de fotografiat performant. [Dar] 200 de dolari îți ajung să-ţi faci treaba” 

Oare ce îl îndemnase să devină propria-i reţea de ştiri ? 

„Faptul că sunt jurnalist independent este un hobby care a luat naştere în urma ne- 
mulţumirii faţă de culegerea de informaţii de către presă într-o manieră părtinitoare, 
incompletă, selectivă şi/sau incompetentă”, a explicat Ardolino, care se consideră 
un „libertar de centru-dreapta” „Jurnalismul independent şi ruda sa blogging-ul 
[jurnal pe Internet - n. t. ] sunt expresii ale forţelor pieţei - anumite nevoi nu mai sunt 
satisfăcute de sursele de informaţii actuale. Am început să fac fotografii şi să iau 
interviuri de la grupările din Washington DC care sunt împotriva conflictelor armate 
deoarece media reprezenta într-o manieră total greşită natura grupărilor care organi- 
zau întrunirile - marxişti iremediabili, susţinători expliciţi şi impliciţi ai terorii etc. 
Iniţial am ales să folosesc umorul ca dispozitiv, dar de atunci mi-am schimbat strate- 
gia. Am mai multă putere, puterea de a-mi scoate mesajul la lumină ? Da. Interviul 
cu Schieffer chiar a adus sitului aproximativ 25.000 de accesări. De când am început 
şi până acum, ziua mea de glorie a fost atunci când am ajutat la rezolvarea cazului 
«Rathergate»... I-am luat un interviu primului expert juridic în legătură cu ştirea lui 
Dan Rather despre Garda Naţională, iar după 48 de ore au apărut alţi reprezentanţi 
de la The Washington Post, Chicago Sun-Times, Globe, NYT etc. 

Ritmul culegerii şi corectării informaţiilor în cazul ştirii postului CBS despre 
memoriul falsificat a fost uimitor”, a continuat el. „Nu a fost doar faptul că CBS a 
refuzat să colaboreze în vreun fel după aceea, ci aşa-zisa lor neputinţă de a face faţă 
valului de investigatori a fost pusă sub semnul întrebării. Viteza şi transparenţa 
acestui mijloc de comunicare sunt net superioare vechiului proces... Am 29 de ani 

şi sunt director de vânzări; toată viaţa mi-am dorit să-mi câştig, existenţa din scris, 
dar am urât convențiile publicistice ale Associated Press. După cum îi place să spună 
expertului în blogging Glenn Reynolds, blog-urile au oferit oamenilor şansa de a nu 
mai urla în faţa televizorului, ci de a-şi spune părerea. Cred că sunt un fel de clasă 
socială care conlucrează cu presa (deseori fiind cu ochii pe ea sau oferind informaţii 
la prima mână) şi pot funcţiona ca jurnalism şi sistem de proliferare a comenta- 
riilor care să ofere noi mijloace pentru dobândirea succesului. La fel ca şi alte 
aspecte ale temei pe care aţi abordat-o în cartea dumneavoastră, există părţi bune şi 
rele ale dezvoltării. Dezbinarea presei are ca rezultat foarte multă incoerenţă sau 
cunoaştere selectivă (uitaţi-vă la polarizarea ţării noastre), dar, pe de altă parte, 
descentralizează puterea şi oferă o garanţie mai solidă că întregul adevăr se află 
acolo... undeva... în bucăţi.” 

În orice zi te poţi întâlni cu astfel de poveşti - poveşti care îţi spun că vechile 
ierarhii sunt aplatizate, că terenul de joc se nivelează şi că oamenii care înţeleg o 
astfel de transformare îşi pot exercita mai multă putere decât niciodată. Frunză- 
ream ediţia din 25 iunie 2005 a ziarului Financial Times, când un titlu mi-a reţinut 
atenţia : „Google Lures More Talent” („Google atrage tot mai multe talente”). Arti- 
colul părea suficient de obiectiv, descriind în amănunt cum Google reuşise să-l angajeze 
pe celebrul tehnolog Louis Monier, care plecase de la eBay, unde conducea departa- 
mentul de tehnologie avansată. Dar m-am oprit pe dată la un paragraf din mijlocul 
articolului: „DI Monier dezvăluie motivele sale [pentru care a plecat de la eBay] 
într-un schimb de mesaje pe e-mail cu blogger-ul John Battelle, care a împrăştiat 
ştirea pe situl său battellemedia.com” Cu alte cuvinte, unul dintre cei mai cunoscuţi 
blogger-i, al cărui domeniu de expertiză este Google, a făcut povestea publică, iar 
marele Financial Times a fost nevoit să citeze Web site-ul respectiv, făcut de un 
singur om, pentru a avea exclusivitate asupra ştirii. 

Micah L. Sifry, expert al interacțiunii dintre politică şi tehnologie, a rezumat 
adecvat fenomenul într-un eseu în The Nation (22 noiembrie 2004) : „Era politicii de 
sus în jos - unde campaniile, instituţiile şi jurnalismul erau comunităţi restrânse, 
controlate de un capital greu de acumulat - a luat sfârşit. Ceva mult mai dezlănţuit, 
mult mai antrenant şi infinit mai mulţumitor pentru fiecare participant îşi face 
apariţia alături de vechea ordine” 

Am dat cazul Schieffer-Ardolino şi cel al ziarului Financial Times doar ca două 
exemple ale modului în care aplatizarea lumii a avut loc mai alert şi a schimbat 
reguli, roluri şi relaţii mai repede decât poate ştiinţa socială să perceapă. Şi, cu toate 
că ştiu că e un clişeu, trebuie totuşi să spun: Încă n-aţi văzut nimic. După cum voi 
detalia în următorul capitol, intrăm într-o etapă în care vom fi martorii digitizării, 
virtualizării şi automatizării a aproape orice. Câştigurile în productivitate vor fi 
colosale pentru ţările, companiile şi indivizii care vor putea asimila noile instrumente 
tehnologice. Şi mai intrăm într-o etapă în care mai mulţi oameni decât în oricare alt 
moment din istoria lumii vor avea acces la astfel de instrumente - ca inovatori, 
colaboratori şi, vai, chiar ca terorişti. Spui că vrei o revoluţie? Ei bine, adevărata 
revoluţie a informaţiilor este pe cale să înceapă. Eu o numesc Globalizarea 3.0 
pentru că a urmat după Globalizarea 2.0, însă cred că această nouă eră a globalizării 

se va dovedi a fi atât de diferită în intensitate, încât va fi privită, în timp, ca o 
diferenţă de esenţă. De aceea am supus atenţiei ideea că Pământul nu mai este 
rotund, ci plat. Oriunde îţi întorci privirea, ierarhiile sunt provocate de jos în sus sau 
se transformă din structuri organizate ierarhic de sus în jos în altele mai orizontale, 
orientate mai mult spre colaborare. 

„Globalizare este cuvântul pe care l-am inventat pentru a descrie relaţiile în 
schimbare dintre guverne şi marile afaceri”, a spus David Rothkopf, fost funcţionar 
în Departamentul pentru Comerţ din timpul administraţiei Clinton şi actual consilier 
particular pe probleme de strategie. „Dar ceea ce se petrece în prezent este un feno- 
men mult mai amplu şi mai profund.” Nu este vorba doar de felul în care comunică 
guvernele, afacerile şi indivizii, nu doar de felul în care interacționează organizaţiile, 
ci de apariţia unor modele sociale, politice şi de afaceri inedite. „Este vorba despre 
lucrurile care influenţează anumite aspecte profunde şi esenţiale ale societăţii până 
la natura contractului social”, a adăugat Rothkopf. „Ce se întâmplă dacă entitatea 
politică în care te afli nu mai e compatibilă cu o slujbă care se produce în spaţiul 
virtual sau care nu mai poate cuprinde muncitori ce colaborează cu alţi muncitori din 
diferite colţuri ale lumii, sau nu mai deţine un control real asupra produselor fabricate 
simultan în mai multe locaţii? Cine reglementează munca? Cine o impozitează ? 
Cine ar trebui să beneficieze de pe urma impozitelor respective ?” 

Sunt convins că dacă Pământul va continua să se aplatizeze, procesul în sine va 
fi văzut în timp ca una dintre acele schimbări fundamentale sau ca un moment 
hotărâtor, aşa cum s-a întâmplat după inventarea tiparului de către Gutenberg, după 
apariţia statului-naţiune sau după Revoluţia Industrială — toate fiind fenomene care, la 
vremea lor, a specificat Rothkopf, au adus schimbări în rolul indivizilor, al formelor 
de guvernare, al modului în care se făceau afacerile şi se purtau războaiele, în 
formele pe care le luau religia şi arta şi în modul în care erau concepute ştiinţele şi 
cercetarea, ca să nu mai spunem de etichetele politice pe care noi, ca civilizaţie, ni 
le-am atribuit nouă şi duşmanilor noştri. „Există în istorie anumite puncte-pivot sau 
momente de răscruce care sunt mai importante decât altele, pentru că schimbările pe 
care le-au produs au fost atât de cuprinzătoare, complexe şi atât de greu de prezis în 
momentul respectiv”, a spus Rothkopf. 

Dacă perspectiva acestei aplatizări — şi toate presiunile, dislocările şi oportunităţile 
care o însoțesc - îţi dau o stare de nesiguranţă în ceea ce priveşte viitorul, nu eşti 
singurul şi chiar ai dreptate. De fiecare dată când civilizaţia a trecut printr-o revoluţie 
tehnologică majoră, lumea s-a schimbat profund şi tulburător. Însă, în ceea ce pri- 
veşte aplatizarea lumii, există ceva ce va fi diferit din punct de vedere calitativ faţă 
de celelalte ere : viteza şi complexitatea cu care se instalează. Introducerea tiparului 
a avut loc pe parcursul a câteva zeci de ani şi, mult timp, a afectat doar o mică parte 
a planetei. La fel s-a întâmplat şi cu Revoluţia Industrială. În schimb, procesul de 
aplatizare are loc cu o viteză incredibilă şi afectează direct sau indirect mult mai 
mulţi oameni de pe planetă dintr-odată. Cu cât această tranziţie spre o nouă eră este 
mai rapidă şi mai complexă, cu atât mai mare este pericolul unei dezbinări, în 
comparaţie cu un transfer ordonat de putere de la vechii câştigători la cei noi. 

Altfel spus, experienţele companiilor de tehnologie avansată din ultimii zeci de 
ani care nu au fost în stare să dirijeze schimbările rapide care au apărut pe piaţă 

datorită unor astfel de forţe ar putea fi un avertisment pentru toate afacerile, 
instituţiile şi statele naţionale care se confruntă cu aceste schimbări inevitabile, chiar 
uşor de prevăzut, dar cărora le lipseşte direcţia, flexibilitatea şi imaginaţia de a se 
adapta - nu pentru că nu sunt inteligente sau conştiente, ci pentru că rapiditatea 
schimbării este pur şi simplu copleşitoare. 

Iată de ce marea dificultate a vremurilor noastre va fi aceea de a asimila 
schimbările respective astfel încât oamenii să nu se simtă depăşiţi sau abandonaţi. 
Nimic din toate acestea nu va fi uşor. Dar este sarcina noastră. Este ceva inevitabil. 
Cartea de faţă exprimă ambiția de a oferi un suport pentru modalitatea în care trebuie 
să gândim o asemenea sarcină şi de a o exploata astfel încât să beneficiem la maxi- 
mum de pe urma ei. 

În acest capitol v-am împărtăşit cum am descoperit pe pielea mea că Pământul 
este plat. În următorul capitol vă voi spune cum a ajuns astfel. 


2 
Cele zece forţe care au făcut Pământul plat 


Biblia ne spune că Dumnezeu a făcut Pământul în şase zile, iar în cea de-a şaptea 
s-a odihnit. Aplatizarea lumii a durat ceva mai mult. Pământul a fost aplatizat de 
convergența a zece evenimente politice, inovaţii şi companii majore. Nici unul 
dintre noi nu s-a mai odihnit de atunci sau poate nu se va mai odihni niciodată. 
Capitolul de față descrie forțele care au făcut ca Pământul să devină plat şi multi- 
tudinea de noi forme şi instrumente de colaborare pe care le-a creat această 
aplatizare. 


FACTORUL DE APLATIZARE NR. 1 
09.11.1989 
Noua eră a creativității. Când s-au prăbuşit zidurile 
şi ferestrele s-au făcut țăndări 


Zidul Berlinului avea deja o gaură în el când l-am văzut eu prima dată. Era în 
decembrie 1990, iar eu călătoream spre Berlin împreună cu reporterii care se ocupau 
de secretarul de stat James A. Baker III. Zidul Berlinului fusese spart cu un an 
înainte, la 9 noiembrie 1989. Da, printr-o misterioasă coincidenţă de date, Zidul 
Berlinului a căzut pe 9.11. Zidul, chiar în starea sa de decădere, era încă o cicatrice 
urâtă pe faţa Berlinului. Secretarul Baker făcea prima sa vizită pentru a vedea acest 
monument în paragină al comunismului sovietic. Stăteam lângă el, însoţit de un grup 
mic de reporteri. „Era o zi mohorâtă”, şi-a amintit Baker în memoriile sale, The 
Politics of Diplomacy, „şi, îmbrăcat în pardesiul meu, mă simţeam ca un personaj 
din romanele lui John le Carré. Dar, în timp ce mă uitam atent printr-o crăpătură a 
zidului [pe lângă Reichstag] şi am văzut mizeria cruntă în care se găsea Berlinul de 
Est, mi-am dat seama că oamenii obişnuiţi din Germania de Est luaseră taurul de 
coarne. Era revoluţia lor” 

După ce Baker s-a uitat prin crăpătură şi a plecat mai departe, şi noi, reporterii, 
ne-au uitat pe rând prin aceeaşi crăpătură. Am adus acasă câteva bucăţi de zid pentru 
fiicele mele. Îmi aduc aminte cât de nefiresc părea - într-adevăr, era ceva bizar de-a 

dreptul ca acest zid să şerpuiască printr-un oraş modern având ca scop unic să nu-i 
lase pe cei de pe partea cealaltă să se bucure de libertate sau măcar să o vadă. 

Căderea Zidului Berlinului la 9 noiembrie 1989 a dezlănţuit forţe care în cele din 
urmă au eliberat toate popoarele captive din blocul sovietic. Dar, de fapt, a făcut 
mult mai multe. A înclinat balanţa puterii în lume către cei care erau de partea 
conducerii democratice, de comun acord, orientată spre o piaţă liberă, şi în detri- 
mentul celor care doreau o conducere autoritaristă, cu economii planificate la nivel 
central. Războiul Rece fusese o luptă între două sisteme economice - capitalism şi 
comunism -, iar odată cu căderea Zidului mai rămăsese doar unul, fiecare trebuind 
ulterior să se orienteze într-un sens sau altul. Din acel moment, tot mai multe 
economii aveau să fie conduse de jos în sus, de interesele, cererile şi aspiraţiile 
oamenilor, nu de sus în jos, adică de interesele dictate de o clică aflată la putere. În 
doi ani, Imperiul Sovietic nu mai putea să ascundă pe nimeni şi nu mai putea impune 
regimuri autocratice în Asia, în Extremul Orient sau în America Latină. Dacă nu 
erai o democraţie sau o societate în curs de democratizare, dacă menţineai în 
continuare economii foarte reglementate sau planificate la nivel central, te aflai de 
partea greşită a istoriei. 

Pentru unii, mai ales pentru generaţiile mai în vârstă, o asemenea transformare 
nu era deloc bine-venită. Comunismul era un sistem excelent de a-i face pe toţi la fel 
de săraci. De fapt, în lume nu exista în acest sens un alt sistem mai bun decât 
comunismul. Capitalismul îi făcea pe oameni bogaţi în mod inegal, iar pentru unii 
care erau obişnuiţi cu un stil de viaţă inert, limitat, dar sigur, adică stilul de viaţă 
socialist - unde o slujbă, o casă, o educaţie şi o pensie erau asigurate, chiar dacă 
erau sărăcăcioase -, prăbuşirea Zidului Berlinului era un motiv de foarte mare 
nelinişte. Dar pentru mulţi alţii era şansa de a evada. lată de ce căderea Zidului 
Berlinului a fost simțită în mult mai multe locuri decât în Berlin, devenind un 
eveniment care a aplatizat Pământul. 

Într-adevăr, pentru a aprecia efectele de perspectivă ale căderii Zidului Berlinului, 
este întotdeauna cel mai bine să vorbeşti cu oricine altcineva decât cu germani sau 
ruşi. Tarun Das conducea Confederaţia Industriilor din India când a căzut Zidul în 
Berlin şi a văzut cum s-a simţit efectul său de undă până în India. „Am avut parte de 
nenumărate reglementări, controale şi birocraţie”, îşi aminteşte el. „Nehru ajunsese 
la putere [după ce conducerea colonialistă britanică luase sfârşit] şi avea de condus 
o ţară uriaşă fără a avea experienţă de conducător al unei ţări. Statele Unite erau 
ocupate cu Europa, Japonia şi cu Planul Marshall. Aşa că Nehru şi-a îndreptat 
atenţia către nord, peste Himalaya, şi şi-a trimis echipa de economişti la Moscova. 
Aceştia s-au întors şi au spus că ţara [Uniunea Sovietică] era uimitoare. Repartizează 
resursele, acordă licenţe, are o comisie de planificare ce ia toate deciziile şi ţara în 
sine se mişcă. Aşa că le-am urmat modelul şi am uitat că mai avem şi un sector 
privat... Sectorul cu pricina a fost îngropat sub zidul reglementării. Prin 1991, 
sectorul privat exista, dar era mascat şi afacerile nu prezentau încredere. Dar aduceau 
profituri ! Întreaga infrastructură din 1947 până în 1991 era deţinută de guvern... 
[Povara proprietăţii de stat] aproape că a adus ţara la sapă de lemn. Nu eram în stare 
să ne mai plătim datoriile... Desigur, am câştigat şi noi nişte războaie cu Pakistanul, 
dar nu era ceva care să dea mai multă încredere naţiunii.” 

În 1991, când India nu mai avea valută forte, Manmohan Singh, ministrul de 
Finanţe din acel moment (şi actualul prim-ministru), a hotărât că India trebuia să-şi 
deschidă economia. „Propriul nostru Zid al Berlinului a căzut”, a spus Das, „şi a 
fost ca şi cum am fi eliberat un tigru din cuşcă. Controalele comerciale au fost 
abandonate. Ne situam întotdeauna la o rată de creştere de 3%, aşa-zisa rată de 
creştere hindusă - lentă, precaută şi conservatoare. Pentru a avea beneficii mai mari, 
trebuia să mergi în America. Ei bine, trei ani mai târziu [după reformele din 1991], 
aveam o rată de creştere de 7%. La naiba cu sărăcia! Acum, pentru a avea succes, 
puteai să rămâi în India şi să ajungi unul dintre cei mai bogaţi oameni din lume 
în topul Forbes... Toţi anii de socialism şi controale ne trăseseră în jos până în 
punctul în care aveam doar un miliard de dolari în valută străină. În prezent, avem 
118 miliarde... Într-un singur deceniu am trecut de la o modestă încredere în sine la 
ambiţie excesivă” 

Căderea Zidului Berlinului nu a ajutat doar la nivelarea alternativelor pentru un 
capitalism de piaţă liberă şi la deblocarea energiilor reprimate pentru sute de milioane 
de oameni din locuri precum India, Brazilia, China şi fosta Uniune Sovietică. Ea 
ne-a mai permis să gândim altfel despre lume - să o vedem mai degrabă ca pe un 
întreg inseparabil. Zidul Berlinului nu ne bloca doar drumul, ci ne bloca perspectiva — 
abilitatea de a considera lumea o piaţă singulară, un singur ecosistem şi o singură 
comunitate. Înainte de 1989 o fi fost o politică estică şi una vestică, însă era dificil 
să te gândeşti la o politică „globală” Amartya Sen, economistul indian laureat al 
Premiului Nobel şi actualmente profesor la Harvard, mi-a spus odată: „Zidul 
Berlinului nu era doar un simbol al prizonieratului oamenilor din Germania de Est, 
ci un mod de a ne împiedica să avem o vedere globală asupra viitorului nostru. Nu 
am fi putut gândi lumea în termeni globali atât timp cât Zidul Berlinului era acolo. 
Nu puteam considera lumea un întreg” Există o poveste minunată în sanscrită, a mai 
adăugat Sen, despre o broască ce s-a născut într-o fântână, rămânând acolo pentru 
tot restul vieţii. „Viziunea ei despre lume era reprezentată de fântâna respectivă”, a 
spus el. „lată cum era lumea pentru mulţi oameni ai planetei înainte de căderea 
Zidului. Atunci când s-a prăbuşit, a fost ca şi cum broasca din fântână putea dintr-o 
dată să comunice cu broaşte din alte fântâni... Dacă mă bucur că Zidul a căzut, o fac 
deoarece sunt convins că putem învăţa foarte multe unii de la ceilalţi. Majoritatea 
lucrurilor le învăţăm de la cel de peste graniţă.” 

Într-adevăr, lumea a devenit un loc mai bun pentru a trăi după 9 noiembrie, 
deoarece fiecare explozie de libertate provoca alta, iar procesul în şi prin sine avea 
un efect de aplatizare asupra societăţilor, fortificându-le pe cele de jos şi slăbindu-le 
pe cele de deasupra. „Libertatea femeilor”, a observat Sen, citând doar un exemplu, 
„care promovează cultura generală a acestora, are tendinţa de a reduce fertilitatea şi 
mortalitatea în rândul copiilor şi de a mări numărul de oportunităţi de angajare a 
femeilor, ceea ce influenţează ulterior dialogul politic şi oferă femeii şansa de a avea 
un rol mai mare în autoguvernarea locală”. 

În cele din urmă, căderea Zidului nu a deschis doar calea spre exploatarea 
reciprocă a volumului de cunoştinţe ale oamenilor. Ea a deschis drumul şi pentru 
adoptarea standardelor comune - standarde despre modul în care trebuie conduse 

economiile, despre cum ar trebui făcută contabilitatea, despre cum ar trebui să se 
desfăşoare operaţiile bancare, despre felul în care ar trebui fabricate PC-urile şi 
despre cum ar trebui redactate documentele economice. Voi dezvolta această temă 
mai târziu, dar e suficient să spun că standardele comune dau naştere unui teren de 
joc mai plat, mai nivelat. Altfel spus, căderea Zidului a stimulat mişcarea liberă a 
celor mai bune practici. Atunci când a apărut un standard economic sau tehnologic 
care şi-a dovedit fiabilitatea pe scena mapamondului, el a fost adoptat mult mai 
repede după dispariția Zidului. Numai în Europa, căderea Zidului a făcut posibilă 
formarea Uniunii Europene şi extinderea sa de la 15 la 25 de ţări şi, în combinaţie 
cu introducerea monedei euro ca monedă comună, a creat o singură zonă economică 
dintr-o regiune care înainte era împărțită de o Cortină de Fier. 

În vreme ce efectele pozitive ale căderii Zidului au fost vizibile imediat, cauza ei 
nu a fost atât de clară. Nu a existat o singură cauză. Pe de o parte, termitele pur şi 
simplu au tot mâncat din fundațiile Uniunii Sovietice, deja slăbite din cauza propriilor 
ineficiențe şi contradicții interne ale sistemului ; pe de o parte, comasarea în Europa 
a efectivelor militare din timpul administrației Reagan a forțat Kremlinul să se 
falimenteze singur prin cumpărarea unor focoase atomice şi, pe de altă parte, neferi- 
citele eforturi ale lui Mihail Gorbaciov de a reforma ceva ce nu putea fi reformat au 
adus sfârşitul comunismului. Dar dacă ar trebui să scot în evidență cel mai important 
factor între multe altele de o importanță asemănătoare, aş sublinia revoluția informa- 
tională care s-a declanşat între începutul şi mijlocul anilor '80. Sistemele totalitare 
depind de monopolul informaţiilor şi de forţă - or, prea multe informaţii au început 
să se scurgă prin Cortina de Fier graţie răspândirii faxurilor, telefoanelor şi, în cele 
din urmă, a calculatoarelor. 

După lansarea în premieră a calculatorului Apple II de către Steve Jobs şi Steve 
Wozniak în 1977, primul PC (personal computer) IBM a apărut pe piaţă în 1981. 
Prima versiune de sistem de operare Windows s-a lansat în 1985, iar versiunea 
inovatoare care a făcut calculatoarele IBM mult mai accesibile pentru utilizatori — 
Windows 3.0 - a ajuns pe piaţă pe 22 mai 1990, la doar şase luni după căderea 
Zidului. În vreme ce prăbuşirea Zidului a însemnat eliminarea unei bariere fizice şi 
geopolitice - una care împiedica circulaţia informaţiilor, obstrucţiona stabilirea 
standardelor comune şi ne împiedica să vedem lumea ca o comunitate singulară, 
plată şi potenţial unificată -, apariţia calculatorului personal cu sistem de operare 
Windows, care a popularizat într-adevăr procesarea personală de date, a eliminat o 
altă barieră uriaşă : limitarea cantităţii de informaţii pe care orice individ putea să le 
strângă, să le manipuleze şi să le transmită mai departe. 

„PC-ul cu sistem de operare Windows a făcut ca, pentru prima dată, milioane de 
indivizi să poată deveni autorii propriului conţinut în formă digitală, adică un conţinut 
care putea fi împărtăşit cu alţii pretutindeni”, explică Craig J. Mundie, director 
tehnic la Microsoft. În timp, revoluţia Apple-IBM-Windows a făcut ca toate formele 
de exprimare - cuvinte, muzică, date numerice, hărţi, fotografii şi, în cele din urmă, 
voce şi video - să fie reprezentate sub formă de conţinut digital. De asemenea, a spus 
Mundie, „a creat o armată de oameni capabili să proiecteze acest conţinut digital mai 
uşor şi mai ieftin ca niciodată - aşezaţi în faţa calculatorului în bucătărie, în dormitor 

sau în subsolul casei — în loc să trebuiască să acceseze un supercalculator destinat 
doar pentru afaceri” Dintr-odată, oamenii obişnuiţi au putut beneficia de pe urma 
calculatorului fără a fi programatori. 

Nu ai cum să exagerezi importanţa celor de mai sus pentru aplatizarea lumii. 
Căderea Zidului şi apariţia calculatoarelor marca Apple sau a celor cu sistem de 
operare Windows au provocat o serie de evenimente în lanţ. Desigur, încă de la 
apariţia lor pe Pământ, bărbaţii şi femeile au fost autori ai propriului conţinut şi 
l-au împărtăşit altora, pornind de la picturile rupestre până la presa de tipărit a lui 
Gutenberg şi maşina de scris. Dar PC-urile cu Windows şi calculatoarele Apple au 
făcut posibil ca fiecare individ să-şi creeze conţinutul, chiar de la biroul de acasă, în 
formă digitală. lar aceste ultime trei cuvinte au o importanţă capitală. Fiindcă, odată 
ce oamenii şi-au putut crea propriul conţinut sub forma biţilor şi octeţilor, l-au putut 
manipula pe ecranul computerelor în diverse moduri, care i-au făcut mult mai pro- 
ductivi. Şi, având în vedere şi evoluţia nestăvilită a telecomunicaţiilor, în curând vor 
putea să-şi disemineze propriul conţinut digital în tot mai multe moduri noi către tot 
mai mulţi alţi oameni. Gândiţi-vă ce poate face un om cu un creion şi o foaie de 
hârtie. Gândiţi-vă ce poate face cu o maşină de scris. lar apoi gândiţi-vă ce poate să 
facă azi un om cu un PC. 

Unul dintre primele sloganuri ale lui Bill Gates pentru Microsoft, companie 
cofondată de el, era că obiectivul companiei este să ofere fiecăruia IAYF (information 
at your fingertips - informaţii la îndemâna ta). Atunci când, mai devreme, am spus 
că Globalizarea 3.0 este o eră în care indivizii ajung ei înşişi să coopereze la scară 
globală, aşa ceva a fost posibil datorită PC-urilor marca Apple sau IBM cu sistem de 
operare Windows şi celorlalte multe clone ale lor. Ele sunt instrumentele care au dat 
indivizilor puterea de a fi autori ai informaţiilor pe care le aveau la îndemână, de a 
le da formă şi de a le disemina. 

„Oamenii au zis : «Ce bine, am dat peste un bun de preţ de care ar fi păcat să nu 
profităm !»”, a spus Mundie de la Microsoft. Şi cu cât mai înrădăcinat a devenit 
Windows ca sistem de operare principal, a adăugat el, „cu atât mai mult au început 
şi programatorii să se dezvolte şi să scrie aplicaţii pentru afacerile din lumea celor 
bogaţi pe care să le pună în calculatoarele lor, astfel încât aceştia să poată duce la 
bun sfârşit tot mai multe sarcini de afaceri noi şi deosebite, ceea ce a dus la o 
productivitate mult mai mare. Zeci de milioane de oameni din toată lumea au devenit 
programatori pentru a-şi face PC-urile să lucreze orice doreau în limba lor maternă” 
Programele Windows au fost traduse până la urmă în 38 de limbi (adăugându-li-se 
mereu altele). Oamenii au putut să se familiarizeze cu PC-ul în propria limbă” 

În aceeaşi perioadă, şi cei care nu erau savanţi au început să descopere că dacă îşi 
cumpărau un PC şi un modem dial-up puteau conecta PC-ul la telefon şi puteau 
trimite mesaje e-mail prin intermediul furnizorilor privaţi de Internet - precum 
CompuServe şi America Online. „Răspândirea PC-urilor, faxurilor, a sistemului de 
operare Windows şi a modemurilor dial-up conectate la o reţea globală de telefonie 
a început de la sfârşitul anilor '80 până la începul anilor '90, dând naştere unui 
fundament care a declanşat revoluţia informaţională globală”, a argumentat Mundie. 
Soluţia era îmbinarea tuturor într-un singur sistem interoperabil. Aşa ceva s-a întâmplat, 
a spus Mundie, odată cu dobândirea într-o formă brută a unei platforme standardizate 

de calcul - PC-ul IBM -, împreună cu o interfaţă grafică de utilizator standardizată 
pentru prelucrare de text şi tabele - Windows - şi un instrument standardizat de 
comunicare - modemurile dial-up şi reţeaua globală de telefonie. Având acea plat- 
formă primară interoperabilă, aplicaţiile complicate -— tabele şi text - s-au răspândit 
în lung şi-n lat. 

Şi odată ce tot mai mulţi oameni şi-au conectat PC-urile la acea platformă globală 
de comunicare ce s-a răspândit şi mai repede după 1989, când Zidul Berlinului a 
căzut (iar China şi India au început să se deschidă către economia globală), nimic nu 
a mai putut opri reprezentarea digitală a oricărui lucru - cuvinte, muzică, fotografii, 
date şi video -, iar după aceea schimbul la scară globală al tuturor informaţiilor 
digitale. Restricţionarea politică a potenţialului individului s-a prăbuşit odată cu 
căderea Zidului Berlinului (deşi, bineînţeles, mai există cicatrici mari şi urâte ale 
represiunii), iar restricţiile practice asupra potenţialului individului au căzut odată 
cu apariţia PC-urilor şi a modemurilor. Acest progres simultan a făcut dintr-odată ca 
indivizii din lumea în curs de aplatizare să aibă atât potenţial, cât şi răspândire - 
potenţial, fiindcă puteau să creeze un anumit conţinut în atât de multe moduri noi şi 
deosebite, iar răspândire, deoarece puteau să împărtăşească respectivul conţinut cu 
mult mai mulţi oameni. 

Oricât de nou şi de emoţionant a fost acest progres în comparaţie cu ceea ce era 
înainte, acesta nu însemna nimic faţă de ceea ce avea să vină. „O astfel de platformă 
[iniţială] a fost îngrădită de prea multe limite de arhitectură”, a spus Mundie. „Nu 
aveam toată infrastructura.” Internetul, aşa cum îl ştim noi în prezent - cu protocoale 
de transmisie parcă magice, care pot conecta orice şi pe oricine -, nu apăruse încă. 
Pe atunci, reţelele aveau foarte puţine protocoale de bază pentru schimb de fişiere şi 
de mesaje pe e-mail. Într-adevăr, utilizatorii AOL (America Online) puteau să comu- 
nice cu utilizatorii CompuServe, însă nu era nici uşor, nici fiabil. Oamenii puteau 
scrie noi aplicaţii care să permită sistemelor selectate să lucreze împreună, dar, în 
general, totul era limitat la schimburi de fişiere între PC-urile din reţeaua unei singure 
companii, schimburi planificate dinainte. În consecinţă, a spus Mundie, „o mare 
cantitate de date şi de creativitate se acumula în computerele respective”, dar nu exista 
o modalitate simplă şi interoperabilă pentru a le împărtăşi şi a le da formă. 

Cu toate acestea, perioada dintre 9 noiembrie şi mijlocul anilor '90 a dus la un 
progres uriaş în ceea ce priveşte potenţialul personal. Uitându-ne înapoi, am putea 
spune că a fost era „Eu şi calculatorul meu putem comunica mai repede şi mai bine, 
aşa că pot duce la capăt mai multe sarcini” şi era „Eu şi calculatorul meu putem vorbi 
mai repede şi mai bine cu câţiva prieteni şi cu alte câteva persoane din compania 
unde lucrez, astfel că putem deveni mai productivi” 

După cum spuneam, un astfel de nivel al conectivităţii a ajutat într-adevăr la 
îngroparea comunismului, deoarece chiar instrumentele folosite pentru a îmbunătăţi 
productivitatea din Occident (PC-uri, copiatoare, modemuri), deşi nu se găseau în 
aceeaşi măsură şi în Est, au îmbunătăţit radical comunicarea pe orizontală de la 
persoană la persoană, în detrimentul sistemelor comuniste autocratice. 

Deşi nu ne-am dat seama atunci, exista o notă discordantă în cadrul acestei noi 
ere captivante. Nu numai americanii şi europenii au fost cei care s-au alăturat celor 
din Imperiul Sovietic la sărbătorirea căderii Zidului - şi nu numai ei şi-au asumat 

meritele în acest sens. Mai era cineva care ciocnea un pahar - nu cu şampanie, ci cu 
cafea turcească tare. Numele lui era Osama bin Laden, iar mintea lui cocea cu totul 
altceva. În viziunea sa, luptătorii Jihadului erau cei care îngenuncheaseră Imperiul 
Sovietic, obligând Armata Roşie să se retragă din Afghanistan (beneficiind de oarece 
ajutor din partea forţelor americane şi pakistaneze). Şi odată ce misiunea respec- 
tivă fusese îndeplinită - sovieticii îşi retrăseseră trupele din Afghanistan până la 
15 februarie 1989, cu doar 9 luni înainte de căderea Zidului Berlinului -, Bin Laden 
s-a uitat împrejur şi a realizat că cealaltă superputere, Statele Unite, era masiv pre- 
zentă în ţinutul său de baştină, Arabia Saudită, adăpostul celor mai sfinte două oraşe 
ale Islamului. Aşa ceva nu i-a fost deloc pe plac. 

Aşadar, în timp ce noi dănţuiam pe rămăşiţele Zidului, bucurându-ne de noile 
noastre calculatoare, inaugurându-ne sistemele de operare Windows şi afirmând sus 
şi tare că nu există altă alternativă ideologică pentru capitalismul de piaţă liberă, Bin 
Laden îşi îndrepta cătarea puştii spre America. Atât Bin Laden, cât şi Ronald Reagan 
au văzut în Uniunea Sovietică un „imperiu malefic” - însă Bin Laden ajunsese să 
aibă aceeaşi părere şi despre Statele Unite. El chiar avea o alternativă ideologică 
pentru capitalismul de piaţă liberă - Islamul politic. Nu se simţea înfrânt din cauza 
destrămării Uniunii Sovietice, ba dimpotrivă, îi insuflase curaj. Nu se simţea atras 
de un teren de joc mai mare, ci respins. Şi nu era singurul. Unii credeau că Ronald 
Reagan provocase prăbuşirea Zidului falimentând Uniunea Sovietică în urma unei 
curse a înarmării; alţii credeau că IBM, Steve Jobs şi Bill Gates provocaseră 
prăbuşirea Zidului oferind indivizilor puterea de a descărca viitorul în calculatoarele 
lor. Însă, cu o lume mai încolo, pe pământurile musulmanilor, mulţi credeau că Bin 
Laden şi camarazii săi dărâmaseră Imperiul Sovietic şi Zidul Berlinului prin dăruire 
religioasă, mulţi dintre ei fiind inspirați, dimpotrivă, să încarce trecutul. 

Pe scurt, în vreme ce sărbătoream ziua de 9 noiembrie (11/9), seminţele altei date 
memorabile - 1l septembrie (9/11) - erau plantate. Dar rămâne să discutăm despre 
aşa ceva mai târziu, în cartea de faţă. Până atunci, mai departe cu aplatizarea. 


FACTORUL DE APLATIZARE NR. 2 
09.08.1995 


Noua eră a conectivității. Când Web-ul s-a răspândit, 
iar Netscape a devenit public 


Pe la mijlocul anilor '90, era PC-Windows ajunsese într-o etapă firească de 
stagnare. Dacă lumea avea să devină într-adevăr interconectată şi să înceapă cu ade- 
vărat să se aplatizeze, revoluţia trebuia să ajungă la un nivel cu totul nou. Acesta, 
spune Mundie, directorul tehnic de la Microsoft, era trecerea de la o platformă de 
calcul având la bază PC-ul la una care să aibă la bază Internetul. Aplicațiile complexe 
care au stimulat această nouă fază au fost e-mail-ul şi căutarea pe Internet. E-mail-ul 
s-a dezvoltat în urma extinderii rapide a portalurilor de consumatori precum AOL, 
CompuServe şi MSN. Însă două noi inovaţii - crearea World Wide Web-ului unde 

indivizii îşi puteau face situri pentru comerţ, ştiri şi toate formele de stocare şi 
difuzare a datelor şi crearea unui Web browser care putea prelua documente sau 
pagini Web stocate în situri, afişându-le pe orice monitor - au captat într-adevăr 
imaginaţia şi au împins tot mai departe revoluţia de aplatizare. 

Conceptul de World Wide Web - sistem de creare, organizare şi accesare a 
documentelor astfel încât să poată fi găsite cu uşurinţă pe Internet - a fost dezvoltat 
de informaticianul britanic Tim Berners-Lee, una dintre persoanele care au ajutat cu 
siguranţă la aplatizarea lumii. În timp ce lucra în calitate de consilier pentru CERN 
(Organizaţia Europeană pentru Cercetări Nucleare din Elveţia), el a creat World 
Wide Web-ul şi a făcut primul Web site în 1991, în cadrul efortului de a dezvolta o 
reţea de calculatoare care să-i ajute pe savanţi să-şi împărtăşească mai uşor rezultatele 
cercetărilor. Telefonul şi modemul au făcut posibilă stabilirea de conexiuni fizice 
între toate PC-urile din lume. Dar tot ce puteau ele să facă era să te conecteze la 
Internet. Dacă nu ştiai cum să găseşti de unul singur tot felul de lucruri pe Internet, 
nu mai era atât de interesant. Într-adevăr, existau tot felul de sisteme noi de e-mail 
şi reţele cu care să comunici pe Internet, dar distribuirea datelor era de-a dreptul 
rudimentară - nu existau situri, pagini sau browser-e Web care să activeze datele în 
computerele altor oameni şi, mai rău, nu era lesne să ajungi la ele. 

Prima mare inovaţie care a dat viaţă Internetului ca instrument de conexiune şi 
colaborare - un instrument pe care îl putea folosi oricine, nu numai cei care se 
pricepeau la calculatoare - a fost World Wide Web-ul lui Berners-Lee. Deşi oamenii 
folosesc deseori termenii „World Wide Web” şi „Internet” în mod interşanjabil, ei nu 
înseamnă acelaşi lucru. După cum chiar Berners-Lee explică pe situl său, „Internetul 
(Net-ul) este o reţea de reţele. Practic, el este format din calculatoare şi cabluri. Ceea 
ce au făcut Vint Cerf şi Bob Kahn [inventatorii Internetului] a fost să-şi bată capul 
cum să folosească reţeaua respectivă pentru a trimite la diferite destinaţii «pacheţele» 
de informaţii... lată ce face Internetul. Distribuie pachetele respective - oriunde în 
lume, în mod normal în mai puţin de o secundă. Foarte multe programe folosesc 
Internetul : de exemplu, poşta electronică a apărut mult înaintea sistemului global 
hypertext pe care l-am inventat eu şi pe care l-am numit World Wide Web”. 

Şi ce anume este World Wide Web? Este un ansamblu de aplicaţii care operează 
pe Internet, fiind alcătuit din programe de calculator, modele de documente şi pro- 
tocoale aferente. Berners-Lee explică: „Web-ul este un spaţiu abstract (imaginar) de 
informaţii. Pe Net găseşti computere - pe Web găseşti documente, sunete, video... 
informaţii. Pe Net, conexiunile sunt de fapt cabluri care leagă computere ; pe Web, 
conexiunile sunt link-uri hypertext. Web-ul există datorită programelor care comunică 
între computere pe Net. Nu ar putea exista Web fără Net. Web-ul a făcut ca Net-ul să 
fie folositor fiindcă oamenii sunt într-adevăr interesaţi de informaţii (ca să nu mai 
vorbim de cunoştinţe şi inteligenţă ! ), dar nu prea vor să fie nevoiţi să se priceapă la 
computere şi cabluri” 

Primul sit creat de Berners-Lee (adică primul sit creat vreodată) a fost http: // 
info.cern.ch şi a fost afişat prima dată la 6 august 1991. El explica cum funcţionează 
World Wide Web-ul, cum poţi deţine un browser sau cum să faci să-ţi instalezi un 


64 CUM A DEVENIT PĂMÂNTUL PLAT 


Web server. Revista Time (14 iunie 1999), numindu-l în mod justificat pe Berners-Lee 
unul dintre cei mai importanţi o sută de oameni ai secolului XX, a rezumat creaţia 
World Wide Web-ului astfel: „Lui Thomas Edison i s-a atribuit inventarea becului, 
dar în laboratorul său lucrau zeci de oameni. I-o fi venit lui William Shockley ideea 
tranzistorului, dar în realitate l-au construit doi cercetători din echipa lui de savanţi. 
Şi dacă a existat vreodată ceva făcut de mai mulţi oameni, acela e Internetul, cu 
protocoalele sale şi cu transferul de pachete informaţionale. Dar World Wide Web-ul 
este numai şi numai al lui Berners-Lee. El l-a proiectat... Şi el... a luptat pentru a-l 
menţine accesibil, liber şi fără proprietar” El a popularizat „un sistem de codare 
destul de uşor de învăţat, numit HTML (hypertext markup language), care a ajuns să 
fie limbajul comun al Web-ului ; este modul în care creatorii de conţinut Web pun 
micile link-uri colorate şi subliniate în textul lor, adaugă imagini ş.a.m.d. Tot el a 
proiectat un plan de adrese care a dat fiecărei pagini de Web o locaţie unică sau un url 
(universal resource locator). Şi, după multă trudă, a inventat un set de reguli care per- 
miteau documentelor respective să fie legate între ele pe calculatoare de pe Internet. 
A numit acest set de reguli HTTP (HyperText Transfer Protocol). Şi, în a şaptea zi, 
Berners-Lee a pus la punct primul browser World Wide Web (dar nu şi ultimul), care 
a permis utilizatorilor de pretutindeni să-i vadă creaţia pe monitoarele lor. În 1991 a 
debutat World Wide Web-ul, aducând dintr-odată ordine şi limpezime haosului din 
cyberspaţiu. De atunci, Web-ul şi Internetul s-au dezvoltat ca un întreg, deseori la o 
scară incredibilă. În cinci ani, numărul de utilizatori ai Internetului a sărit de la 
600.000 la 40 de milioane. La un moment dat, numărul se dubla o dată la 53 de zile” 


Pe cât de esenţială a fost invenţia lui Berners-Lee, ceea ce a popularizat într-adevăr 
Internetul şi Web-ul ca instrumente de conexiune şi comerţ a fost crearea browser-elor 
comerciale uşor de instalat şi de folosit. După Berners-Lee, alţi savanţi şi acade- 
micieni au creat o serie de browser-e pentru a naviga pe această variantă timpurie de 
Web, însă primul browser comercial foarte cunoscut - şi întreaga cultură a Web 
browsing-ului pentru marele public - a fost creat de o companie mică şi nou-apărută 
din Mountain View (California), şi s-a numit Netscape. Netscape a fost făcut public 
la 9 august 1995, iar lumea nu a mai fost de atunci la fel. 

După cum afirmă John Doerr, legendarul finanţator de afaceri cu risc a cărui 
firmă, Kleiner Perkins Caulfield & Byers, sprijinise Netscape, „oferta publică iniţială 
reprezentată de Netscape a dat de ştire lumii că trebuie să profite de Internet. Până 
atunci fusese doar o alternativă pentru cei care îl adoptaseră de timpuriu şi pentru cei 
obsedaţi de calculatoare” 

Netscape a fost o forţă de aplatizare imensă din câteva motive. Pentru început, 
browser-ul Netscape nu numai că a dat viaţă Internetului, dar l-a şi făcut accesibil 
oricui, de la copii la vârstnici. Cu cât Internetul a devenit mai plin de viaţă, cu atât 
mai multe persoane diferite au vrut să facă tot felul de lucruri pe Web, aşa că au 
început să ceară pe piaţă computere, software şi reţele de telecomunicaţii care să 
poată digitiza cu uşurinţă cuvinte, muzică, date şi fotografii pe care să le transporte 
pe Internet către computerul altcuiva. Această cerere a fost satisfăcută de un alt 

eveniment catalizator : lansarea treptată a sistemului de operare Windows 95, care a 
apărut pe piaţă la 15 zile după ce Netscape şi-a făcut acţiunile publice. Windows 95 
avea să devină curând sistemul de operare folosit de cei mai mulţi oameni din toată 
lumea şi, spre deosebire de versiunea anterioară, era echipat cu suport Internet 
încorporat, astfel că nu numai browser-ele, dar şi celelalte aplicaţii PC „recunoşteau” 
Internetul şi interacţionau cu el. 

Dacă privim înapoi, ne vom da seama că ceea ce a ajutat Netscape-ul să se dez- 
volte a fost existenţa, dintr-o etapă anterioară, a milioane de calculatoare personale, 
multe echipate deja cu modemuri. Ele erau umerii pe care s-a sprijinit Netscape. 
Netscape a introdus o nouă aplicaţie complexă - browser-ul - în această bază instalată 
a PC-urilor, făcând calculatorul şi conectivitatea sa mai folositoare pentru milioane 
de oameni. S-a declanşat astfel o explozie a cererii de lucruri sub formă digitală şi 
aşa s-a aprins şi scânteia care a dus la perioada de explozie a Internetului, pentru că 
fiecare investitor a analizat Internetul şi a ajuns la concluzia că dacă totul urma să 
capete formă digitală - date, inventare, comerţ, cărţi, muzică, fotografii şi divertis- 
ment - şi să fie transportat şi vândut pe Internet, însemna că cererea de produse şi 
servicii legate de Internet va fi infinită. Astfel s-a ajuns până la explozia acţiunilor 
dot-com din perioada de maxim avânt al Internetului şi la nenumărate investiţii exa- 
gerate în cablul cu fibră optică necesar pentru transmiterea noilor informaţii digitale. 
La rândul lor, aceste evenimente au făcut ca toată lumea să fie conectată şi, fără să 
fi plănuit cineva, au transformat oraşul Bangalore într-o suburbie a Bostonului. 

Dar haideţi să analizăm fiecare eveniment în parte. 


Când m-am întâlnit cu Jim Barksdale, fostul director executiv al Netscape, ca să-i 
iau un interviu pentru cartea de faţă, i-am explicat că unul dintre primele capitole se 
referea la cele zece inovaţii, evenimente şi tendinţe care aplatizaseră lumea. Primul 
eveniment, i-am spus, a fost pe 9 noiembrie, şi i-am explicat semnificaţia acestei date. 
Apoi am zis: „Să vedem dacă puteţi ghici semnificaţia următoarei date - 9 august” 
Numai atât i-am spus: 9 august. Barksdale s-a gândit doar o clipă înainte să-mi dea 
răspunsul corect: „Ziua în care Netscape a devenit disponibil pentru public ! ” 

Puţini ar putea să nege că Barksdale este unul dintre antreprenorii americani de 
seamă. El a ajutat Federal Express să-şi dezvolte sistemul de urmărire a coletelor, 
după care s-a mutat la McCaw Cellular, compania de telefoane mobile, a făcut-o să 
se dezvolte şi a coordonat fuzionarea ei cu AT&T în 1994. Chiar înainte de a se 
finaliza vânzarea, a fost abordat de un agent de recrutare ca să devină directorul exe- 
cutiv al unei noi companii, Mosaic Communications, fondată de Jim Clark şi Marc 
Andreessen, nume în prezent celebre. Pe la jumătatea anului 1994, Clark, fondatorul 
companiei Silicon Graphics, îşi unise forţele cu Andreessen pentru a pune bazele 
companiei Mosaic, care avea să fie curând redenumită Netscape Communications. 
Andreessen, un tânăr informatician strălucit, tocmai inaugurase un mic proiect de 
software la National Center for Supercomputing Applications (NCSA), cu sediul la 
Universitatea din Illinois, care a dezvoltat primul Web browser eficient şi uşor de uti- 
lizat, numit de asemenea Mosaic. Clark şi Andreessen au înţeles repede potenţialul 

imens pentru software-ul de Web-browsing şi au hotărât să devină parteneri pentru 
a-l comercializa. Pe măsură ce Netscape a început să crească, ei au apelat la Barksdale 
pentru îndrumare şi pentru a înţelege cum să-şi pună acţiunile la dispoziţia cumpă- 
rătorilor. 

În prezent, avem tendinţa de a lua în derâdere o asemenea tehnologie simplificată 
a browser-elor, dar ea a fost de fapt una dintre cele mai importante invenţii din istoria 
modernă. Atunci când Andreessen s-a întors la laboratorul NCSA al Universităţii din 
Illinois, a descoperit că avea PC-urile, staţiile de lucru şi conexiunea de bază în reţea 
pentru a muta fişiere de colo-colo pe Internet, dar tot nu era interesant - nu exista 
o interfaţă de utilizator simplă şi expresivă care să extragă şi să afişeze conţinutul 
Web site-urilor altor persoane. Astfel, după cum notează Wikipedia, Andreessen şi 
un coleg de serviciu de-al său, Eric Bina, au început să dezvolte un browser mai 
accesibil pentru utilizatori, „cu grafică integrată, care să funcţioneze la o gamă largă 
de calculatoare. A apărut astfel Mosaic. Andreessen era foarte minuţios în ceea ce 
priveşte monitorizarea şi soluţionarea tuturor comentariilor utilizatorilor în care se 
repăseau sugestii şi idei de îmbunătăţire a browser-ului, ceea ce i-a sporit accesibili- 
tatea şi popularitatea” Pe scurt, Mosaic a făcut ca siturile să poată fi văzute de către 
orice nătâng, savant, elev, copil de grădiniţă, bunică sau bunic. Marc Andreessen nu 
a inventat Internetul sau World Wide Web-ul, dar a jucat cu siguranţă un rol istoric, 
ajutându-le să prindă viaţă şi transformându-le în instrumente lesne de folosit. 

„Browser-ul Mosaic a început în 1993 cu 12 utilizatori, iar eu îi cunoşteam pe 
toţi”, a spus Andreessen. Pe atunci existau doar în jur de 50 de situri şi aproape toate 
erau alcătuite dintr-o singură pagină Web. „Mosaic”, a explicat el, „a fost fondat de 
National Science Foundation. Banii nu erau de fapt alocaţi pentru crearea lui. Grupul 
nostru trebuia să construiască software care să-i ajute pe savanţi să folosească super- 
computere aflate în locaţii îndepărtate şi să se conecteze la ele prin intermediul reţelei 
NSE. Astfel că am construit [primele browser-e ca] instrumente software care să-i 
ajute pe cercetători să caute prin lucrările de cercetare ale colegilor lor. L-am con- 
siderat un feedback cu dublu efect pozitiv : cu cât mai mulţi oameni aveau browser-ul, 
tot mai mulţi voiau să fie conectaţi între ei şi existau tot mai multe stimulente pentru 
crearea conţinutului digital, a aplicaţiilor şi a instrumentelor. Este ceva ce, odată 
pornit, nu mai poate fi oprit. Când te apuci să dezvolţi aşa ceva, nu eşti sigur că va 
fi folosit de cineva ; dar după ce a început, ne-am dat seama că dacă e să-l folosească 
cineva, toată lumea îl va folosi, iar singura întrebare după aceea era cât de repede se 
va împrăştia şi care vor fi obstacolele” 

Într-adevăr, toţi care încercaseră browser-ul, chiar şi Barksdale, au avut aceeaşi 
reacţie iniţială: „Uau ! ”. „În fiecare vară, revista Fortune publica un articol despre 
cele mai tari 25 de companii din ţară”, şi-a amintit Barksdale. „În anul respectiv 
[1994], Mosaic era una dintre ele. Nu numai că citisem despre Clark şi Andreessen, 
dar îi şi spusesem soţiei: «Dragă, ce idee nemaipomenită !». Şi apoi, după numai 
câteva săptămâni, primesc un telefon de la agentul de recrutări. Aşa că m-am dus 
acolo, am vorbit cu Doerr şi Jim Clark şi am început să folosesc versiunea beta a 
browser-ului Mosaic. Pe măsură ce îl foloseam, mă punea tot mai mult pe gânduri.” 

Încă de la sfârşitul anilor '80, oamenii îşi construiseră baze de date cu acces la 
Internet. Barksdale a spus că după ce a vorbit cu Doerr şi Clark, s-a dus acasă, i-a 
adunat pe cei trei copii ai lui în faţa calculatorului şi i-a pus pe fiecare să propună un 
lucru pe care să-l caute pe Internet - şi i-a lăsat muţi de uimire după ce găsit pentru 
fiecare câte ceva. „Mă convinsesem”, a spus Barksdale. „Aşa că l-am sunat din nou 
pe agentul de recrutări şi i-am zis: «Vă stau la dispoziţie».” 

Primul browser comercial de la Netscape - care nu funcţiona pe un computer 
IBM, Apple Macintosh sau Unix - a fost lansat în decembrie 1994 şi, într-un an, a 
acaparat toată piaţa. Dacă activai în educaţie sau în vreo organizaţie non-profit, puteai 
să-l descarci gratuit. Dacă erai persoană fizică, puteai să-l evaluezi după cum îţi 
poftea inima şi, ulterior, să-l cumperi pe dischetă. Dacă reprezentai o companie, puteai 
evalua software-ul pe o perioadă de 90 de zile. „Raționamentul din spatele situaţiei 
respective”, a spus Andreessen, „a fost: Dacă poţi să ţi-l permiţi, te rugăm, cumpără-l. 
Dacă nu, foloseşte-l oricum” De ce? Pentru că utilizarea gratuită stimula o dezvol- 
tare masivă a reţelei, care era valoroasă pentru toţi clienţii plătitori. Era ceva fiabil. 

„Noi am construit browser-ul Netscape”, a spus Barksdale, „iar oamenii îl 
descărcau gratuit, pentru a-l încerca pe o perioadă de 3 luni. N-am mai văzut o 
asemenea amploare. În cazul marilor afaceri şi a guvernului, browser-ul le permitea 
să acceseze şi să deblocheze toate informaţiile de care aveau nevoie, iar sistemul 
point-and-click pe care îl inventase Marc Andreessen le permitea şi muritorilor de 
rând să-l folosească, nu numai savanților. Ceea ce a creat o adevărată revoluţie. Iar 
noi am spus: «E ceva ce va creşte neîncetat»” 


Într-adevăr, nu a mai putut fi oprit, şi de aceea Netscape a mai jucat încă un rol 
de o deosebită importanţă în aplatizarea lumii. El a ajutat Internetul să devină cu 
adevărat interoperabil. Vă amintiţi că în etapa Zidul Berlinului-PC-Windows, indi- 
vizii care aveau e-mail şi companiile care aveau e-mail intern nu se puteau conecta 
pe distanţe foarte mari. De fapt, primul router de Internet marca Cisco a fost con- 
struit de un cuplu din Stanford care dorea să schimbe mesaje e-mail ; unul dintre cei 
doi lucra la un supercomputer, iar cealaltă persoană - la un PC, şi nu reuşeau să ia 
legătura unul cu celălalt. „Rețelele corporatiste din acea vreme erau proprietate 
privată şi nu exista nici o conexiune între ele”, a spus Adreessen. „Fiecare îşi avea 
propriul format, propriile protocoale de date şi modalităţi diferite de creare a 
conţinutului digital. Aşadar erau nişte insule de informaţii care nu puteau comunica 
între ele. Şi, pe măsură ce Internetul s-a dezvoltat ca afacere comercială publică, 
exista pericolul real să se dezvolte în aceeaşi manieră izolată.” 

Joe, de la departamentul contabilitate, se aşeza în faţa calculatorului şi încerca să 
obţină cifrele de vânzări pe anul 1995, dar nu reuşea, pentru că departamentul de 
vânzări folosea alt sistem decât cel de la contabilitate. Era ca şi cum unul ar vorbi 
germană, iar celălalt franceză. Apoi Joe spunea: „Dă-mi informaţii despre ultimul 
transport de marfă de la Goodyear în legătură cu cauciucurile pe care ni le-au livrat” 
şi descoperea că Goodyear foloseşte un sistem cu totul diferit, iar distribuitorul din 
Topeka foloseşte şi el un alt sistem. Apoi Joe se ducea acasă şi îşi găsea copilul de 

clasa a şaptea căutând pe World Wide Web informaţii pentru o teză, folosind 
protocoale deschise şi uitându-se la exponatele unui muzeu de artă din Franţa. lar 
Joe spunea: „Nu-i normal ce se întâmplă. Trebuie neapărat să existe o reţea care să 
fie în totalitate interconectată” 

În anii dinaintea comercializării Internetului, Berners-Lee, Vint Cerf, Bob Kahn 
şi alţi savanţi dezvoltaseră o serie de „protocoale deschise” menite să facă sistemul 
de e-mail al fiecăruia sau reţeaua de computere a universităţii să se conecteze cu 
uşurinţă la celelalte computere - nimeni nu trebuia să aibă vreun avantaj special. 
Astfel de protocoale fundamentate pe calcule matematice, care fac ca dispozitivele 
digitale să comunice unul cu celălalt, erau ca nişte conducte magice care, odată 
instalate la reţeaua ta, o făceau compatibilă cu oricare altă reţea, indiferent de 
calculatoarele care o alcătuiau. Protocoalele respective erau (şi, într-o oarecare 
măsură, încă mai sunt) cunoscute după abrevieri: FTP, HTTP, HTML, SSL, SMTP, 
POP şi TCP/IP. Împreună, ele formează un sistem de transformare a datelor pe 
Internet şi pe World Wide Web într-o oarecare siguranţă, indiferent de reţeaua la care 
este conectată compania sau casa ta, sau computerul, telefonul ori alt dispozitiv por- 
tabil pe care îl foloseşti. Fiecare protocol are o funcţie diferită : TCP/IP era sistemul 
de conducte primar al Internetului sau sistemul de şine pe care se construiau şi se 
transportau celelalte. FTP muta fişierele, SMTP şi POP mutau mesajele e-mail care 
deveneau standardizate, astfel încât să poată fi scrise şi citite pe sisteme e-mail 
diferite. HTML, după cum am spus mai înainte, le permitea oamenilor obişnuiţi 
să-şi creeze pagini Web, iar HTTP îi ajuta să se conecteze la documentele HTML pe 
World Wide Web. În sfârşit, pe măsură ce paginile Web au început să fie folosite 
pentru comerţ electronic, a fost creat SSL, pentru a asigura securitatea tranzacţiilor. 

Pe măsură ce browsing-ul şi Internetul în general se dezvoltau, Netscape a vrut să 
se asigure că Microsoft, care domina piaţa în mare măsură, nu va putea transforma 
protocoalele Web din protocoale deschise publicului larg în standarde private pe care 
să le poată manipula doar serverele de la Microsoft. „Netscape a avut un rol 
important în garantarea faptului că protocoalele deschise nu vor deveni private prin 
comercializarea lor pentru public”, a spus Andreessen. „Netscape nu a apărut doar 
cu browser-ul, ci cu o întreagă clasă de produse software care au implementat aceste 
standarde deschise astfel încât savanții să poată comunica unii cu ceilalţi, indiferent 
de sistemele folosite - fie că era vorba de un supercomputer Cray, Macintosh sau 
PC. Netscape a putut să ofere tuturor un motiv real de a spune: «Vreau să beneficiez 
de standarde deschise pentru orice fac şi pentru orice sisteme de pe care lucrez». 
Odată ce am creat o modalitate de a căuta informaţii pe Internet, oamenii au vrut o 
cale universală de a accesa tot ce se afla acolo. Astfel că oricine dorea să lucreze cu 
standarde deschise venea la Netscape, unde noi le ofeream suport, sau se duceau la 
comunitatea open-source, unde obțineau gratuit aceleaşi standarde, dar nu beneficiau 
de suport, sau mergeau la firme particulare şi le spuneau: «Nu voi mai cumpăra 
nimic de la tine... Nu voi mai intra pe situl tău exclusivist. Voi rămâne la tine doar 
dacă îţi faci legătura la Internet folosind aceste protocoale deschise».” 

Netscape a început să impună aceste standarde deschise prin vânzarea browser-elor 
sale, iar publicul a reacţionat cu entuziasm. Sun a început să procedeze la fel cu 

serverele sale, iar Microsoft a început să facă la fel cu Windows 95, considerând 
browsing-ul atât de important, încât a excelat prin încorporarea propriului browser 
direct în Windows, adăugând Internet Explorer. Cu toţii au realizat că publicul, care 
dintr-odată nu se mai sătura de e-mail şi browsing, dorea o colaborare între toate 
companiile de Internet în vederea proiectării unei reţele interoperabile. De asemenea, 
voiau ca aceste companii să concureze una cu cealaltă la diferite aplicaţii, adică la 
ceea ce consumatorii puteau face odată ce intrau pe Internet - nu la modalitatea de 
accesare a Internetului. În consecinţă, după multe „războaie ale formatului” între 
marile companii, pe la sfârşitul anilor '90, platforma de calcul a Internetului a 
devenit total integrată. În curând, fiecare se putea conecta cu o altă persoană de ori- 
unde şi de pe orice fel de calculator. S-a văzut până la urmă că valoarea compatibi- 
lităţii era pentru oricine mult mai mare decât valoarea tentativei de a-ţi menţine 
propria reţea privată. Integrarea respectivă a constituit un factor capital de aplatizare, 
deoarece a ajutat atât de mulţi oameni să se conecteze cu şi mai mulţi alţii. 

Desigur, în vremea aceea existau şi sceptici care spuneau că nimic nu va funcţiona 
pentru că totul era prea complicat, şi-a amintit Andreessen. Trebuia să-ţi iei un 
PC şi un modem dial-up. Scepticii spuneau: „Oamenilor le ia mult timp să-şi 
schimbe obiceiurile şi să înveţe o nouă tehnologie” Însă a fost tocmai invers, iar 
zece ani mai târziu 800 de milioane de oameni foloseau Internetul. Motivul? 
„Oamenii îşi schimbă obiceiurile foarte repede atunci când au un motiv puternic şi, 
în plus, ei au o nevoie înnăscută de a contacta alte fiinţe umane”, a spus Andreessen. 
„lar când le dai oamenilor o nouă modalitate de a se conecta cu alţii, ei vor trece 
peste orice obstacol tehnic şi vor învăţa noi limbi - având nevoia imperioasă de a 
contacta alţi oameni, nu vor accepta să nu o poată face. E ceea ce a exploatat şi 
Netscape.” După cum a afirmat Joel Cawley, vicepreşedintele pentru strategii 
corporatiste al IBM, „Netscape a creat un standard în legătură cu modalitatea prin 
care datele sunt transportate şi redate pe monitor, un standard simplu şi care îndemna 
la alte inovaţii. El a făcut rapid înconjurul lumii, putând fi accesat de către oricine, 
de la copii la mari corporaţii” 

În vara anului 1995, Barksdale şi colegii săi de la Netscape au plecat să facă o 
prezentare publică de modă veche împreună cu agenţii de investiţie de la Morgan 
Stanley, pentru a încerca să atragă investitori din toată ţara care să cumpere acţiuni 
Netscape, odată ce ele aveau să fie cotate la bursă. „Când am făcut prezentarea”, îşi 
aminteşte Barksdale, „Morgan Stanley a declarat că acţiunea se putea vinde cu cel 
mult 14 dolari. Dar după ce am început prezentarea, acţiunile au avut o cerere atât 
de mare, încât s-au decis să dubleze preţul de deschidere la 28 de dolari. În după- 
-amiaza dinaintea ofertei publice, ne aflam cu toţii în Maryland. Era ultima noastră 
oprire. Ne aflam într-o caravană de limuzine negre şi arătam ca o grupare mafiotă. 
Trebuia să ţinem legătura cu sediul central al Morgan Stanley, dar ne aflam într-un 
loc unde nu aveam semnal la telefoanele mobile. Aşa că am ocupat parcările a două 
benzinării aflate de o parte şi de alta a şoselei cu toate limuzinele noastre, pentru a 
folosi telefoanele de acolo. Am sunat la Morgan Stanley, iar ei ne-au spus: «Ne 
gândim să creştem preţul la 31 de dolari». «Ba nu, să-l lăsăm la 28 de dolari», am 


70 CUM A DEVENIT PĂMÂNTUL PLAT 


spus eu, pentru că voiam ca oamenii să-şi amintească preţul stocului ca fiind unul de 
aproximativ 20 de dolari şi nu ca unul de 30, doar în caz că lucrurile n-ar fi mers 
prea bine. Aşa că în dimineaţa următoare am participat la conferinţă, iar preţul a 
pornit de la 71 de dolari. La sfârşitul zilei ajunsese la 56, exact dublul preţului pe 
care îl stabilisem eu” 

În cele din urmă, Netscape a căzut victimă presiunii concurenţiale copleșitoare 
(şi, după cum au decis instanţele, monopolistă) exercitate de Microsoft. Decizia 
companiei Microsoft de a-şi include gratuit browser-ul Internet Explorer în sistemul 
de operare dominant Windows, combinată cu abilitatea sa de a investi resurse mai 
multe şi mai bune în Web-browsing decât Netscape şi cu o oarecare pierdere de 
concentrare din partea companiei Netscape, care se extindea atât de repede, au făcut 
ca aceasta să piardă treptat acţiuni pe piaţă. În final, Netscape a fost vândută cu 
10 miliarde de dolari companiei AOL, care n-a reuşit niciodată să mai facă ceva cu 
ea. Dar, deşi Netscape a fost poate numai o stea căzătoare în termeni comerciali, ce 
stea frumoasă a fost şi ce dâră a lăsat în urmă! 

„Am fost profitabili aproape de la început”, a spus Barksdale. „Netscape nu a 
participat la explozia dot-com, ci a declanşat-o.” 


Şi ce explozie a mai fost. 

„Disponibilitatea publică a companiei Netscape a stimulat foarte multe lucruri”, 
a spus Barksdale. „Tehnologilor le plăcea foarte mult ce putea să facă Netscape, iar 
afaceriştii şi oamenii obişnuiţi s-au entuziasmat văzând câţi bani puteau să câştige. 
Oamenii i-au văzut pe câţiva copii câştigând bani astfel şi şi-au spus: «Dacă ei pot 
să câştige atâţia bani, înseamnă că pot şi eu». Lăcomia e un lucru rău - oamenii au 
crezut că pot câştiga mulţi bani fără să muncească prea mult. Desigur, s-a ajuns 
astfel la investiţii exagerate. Idei tot mai năstruşnice beneficiau de fonduri.” 

Ce anume i-a stimulat pe investitori să creadă că cererea pentru utilizare de 
Internet şi pentru produse legate de Internet va fi infinită ? Răspunsul cel mai scurt 
ar fi digitizarea. Odată ce revoluţia PC-Windows a demonstrat tuturor valoarea capa- 
cităţii de a da informaţiilor o formă digitală şi de a le manipula pe calculatoare şi 
procesoare de text şi odată ce browser-ul a făcut ca Internetul să prindă viaţă şi ca 
paginile Web să cânte, să danseze şi să se afişeze, toată lumea a vrut ca totul să ia, 
pe cât posibil, formă digitală, pentru a putea trimite lucrurile respective altcuiva de pe 
Internet. Aşa a început revoluţia digitizării. Digitizarea este procesul magic prin care 
cuvinte, muzică, date, filme, fişiere şi imagini sunt transformate în biţi şi octeți — 
combinaţii de 1 şi O - care pot fi manipulaţi pe un monitor de calculator, stocaţi 
într-un microprocesor sau transmişi prin sateliți şi cabluri cu fibră optică. Înainte 
mergeam la poştă să-mi trimit corespondenţa, dar odată ce Internetul a prins viaţă, 
am vrut să dau formă digitală corespondenţei mele, pentru a o trimite pe e-mail. 
Fotografierea era un proces greoi, ce includea şi filmul acoperit cu emulsie conţinând 
argint provenit din mine aflate la mii de kilometri distanţă. Obişnuiam să fac fotografii 
cu aparatul meu, apoi să duc filmul la un magazin de specialitate, care urma să-l tri- 
mită la o fabrică mare pentru a fi developat. Dar, odată ce Internetul a făcut posibilă 

trimiterea fotografiilor în toată lumea, ataşate mesajelor de e-mail sau chiar ca 
mesaje e-mail, n-am vrut să mai folosesc filmul fotografic. Am vrut să fac fotografii 
în format digital şi să le descarc pe calculator, nu să le developez. (Şi, apropo, n-am 
mai vrut să fiu obligat să folosesc un aparat de fotografiat, ci telefonul meu mobil.) 
Înainte trebuia să merg la Barnes & Noble pentru a cumpăra cărţi sau pentru a mă 
uita prin/după ele - dar odată ce a apărut Internetul, am vrut să caut cărţi şi în mod 
digital, pe Amazon.com. Pentru informare mergeam la bibliotecă, dar acum am vrut 
să-mi fac cercetările digital, folosind Google sau Yahoo ! , nu cotrobăind prin teancuri 
de cărţi. Obişnuiam să-mi cumpăr un CD ca să-i ascult pe Simon şi Garfunkel - 
CD-urile deja înlocuiseră albumele ca formă de muzică digitizată -, dar odată ce a 
apărut Internetul, am vrut ca fragmentele muzicale respective să fie şi mai flexibile 
şi mobile. Am vrut să le pot descărca într-un iPod. În ultimii ani tehnologia de 
digitizare a evoluat, aşa încât am putut să o fac. 

Ei bine, în vreme ce investitorii urmăreau graba nebunească de a pune totul în 
formă digitală, şi-au spus: „Dumnezeule! Dacă lumea vrea toate aceste lucruri în 
formă digitală, transformate în biţi şi transmise pe Internet, cererea pentru companii 
de servicii Web şi pentru cabluri cu fibră optică pentru a manipula lucrurile respective 
în toată lumea nu va cunoaşte limite! N-ai cum să pierzi cu astfel de investiţii! ” 

Aşa s-a declanşat explozia dot-com. 

Investiţiile exagerate nu sunt neapărat ceva rău, cu condiţia ca ele să fie corectate 
în cele din urmă. N-am să uit niciodată o conferinţă de presă ţinută de preşedintele 
companiei Microsoft, Bill Gates, la Forumul Economic Mondial de la Davos, în 
1999, în perioada de vârf a boom-ului tehnologic. Reporterii nu încetau să-l bom- 
bardeze pe Gates cu variaţiuni ale aceleiaşi întrebări : „Domnule Gates, acţiunile la 
Internet sunt o afacere perdantă, nu ? Sigur că sunt, nu-i aşa ? Trebuie să fie”. În cele 
din urmă, exasperat, Gates le-a dat peste nas reporterilor : „Măi deştepţilor, sigur că 
sunt o afacere perdantă, dar voi nu înţelegeţi altceva. Afacerea asta perdantă atrage 
foarte mult capital în industria Internetului, astfel încât stimulează apariţia tot mai 
rapidă a inovaţiilor”. Gates a comparat Internetul cu goana după aur, ideea fiind că 
mai mulţi bani s-au făcut din vânzarea salopetelor Levi's, a târnăcoapelor, lopeţilor 
şi camerelor de hotel către căutătorii de aur decât din aurul scos din pământ. Gates 
avea dreptate: boom-urile şi exploziile pot fi periculoase din punct de vedere 
economic ; din cauza lor oamenii îşi pot pierde banii şi multe companii pot da 
faliment. Însă ele chiar pot stimula apariţia tot mai rapidă a inovaţiilor, iar mijloacele 
excesive de producţie pe care le provoacă - fie că este vorba de şine de tren sau de 
automobile - pot genera propriile consecinţe pozitive neintenţionate. 

Aşa s-a întâmplat şi cu boom-ul acţiunilor de Internet : a declanşat investiţii uriaşe 
în companiile producătoare de cabluri cu fibră optică, făcând ca acestea să acopere 
o mare parte din suprafaţa Pământului, să fie instalate chiar şi în oceane, ceea ce a 
dus la scăderea dramatică a costurilor de telefonie sau de transmisie de date pretutin- 
deni în lume. 

Prima instalare comercială a unui sistem pe fibră optică s-a realizat în 1977, după 
care fibra a început să înlocuiască încet-încet firele telefonice din cupru, deoarece 
puteau transporta date şi voci în formă digitală mult mai departe şi mai repede, şi în 

cantităţi mai mari. După cum se spune pe Howstuffworks.com, fibrele optice sunt 
alcătuite din fire de sticlă pură din punct de vedere optic, fiecare fiind „subţire cât 
un fir de păr uman”, aranjate în mănunchiuri numite „cabluri optice”, care transportă 
pachete digitizate de informaţii pe distanţe lungi. Datorită faptului că fibrele optice 
sunt atât de subţiri faţă de sârma de cupru, ele pot fi adunate într-o cantitate mai 
mare într-un diametru dat de cablu, ceea ce înseamnă că se pot transmite mult mai 
multe date sau voci la un preţ mult mai mic. Totuşi, cel mai important beneficiu al 
fibrei este dat de lăţimea de bandă mult mai mare pe care se pot transporta semnale 
pe distanţe lungi. Şi cablurile de cupru pot transporta frecvenţe înalte, dar numai 
câţiva metri, după care semnalul îşi pierde din putere, din cauza unor efecte-parazit. 
În schimb, fibrele optice pot transporta impulsuri optice de o frecvenţă foarte înaltă 
pe acelaşi fir fără degradarea substanţială a semnalului pe distanţă mare. 

Cablurile cu fibră optică funcţionează - explică pe situl său unul dintre producă- 
tori, ARC Electronics - prin convertirea datelor sau vocilor în impulsuri luminoase 
care se transmit ulterior prin firele de fibră optică, şi nu prin folosirea impulsurilor 
electrice pentru transmiterea informaţiilor prin firele de cupru. La un capăt al siste- 
mului de fibră optică se află un transmiţător. Transmiţătorul acceptă informaţii codate 
sub formă de impulsuri electrice — cuvinte sau date - care vin pe firele de cupru, de 
la telefonul tău de acasă sau de la calculatorul din birou. Apoi transmiţătorul proce- 
sează şi traduce cuvintele sau datele codate electronic şi digitizate în impulsuri lumi- 
noase. O diodă luminescentă (LED) sau o diodă laser (ILD) poate fi folosită pentru a 
genera impulsurile luminoase care, mai apoi, sunt împinse în cablul cu fibră optică. 
Acest cablu funcţionează ca un fel de far, ghidând impulsurile luminoase care sunt 
introduse la un capăt al cablului până la celălalt capăt, unde un receptor sensibil la 
lumină converteşte impulsurile din nou în forma digitală iniţială, de combinaţii de 1 
şi 0, astfel încât ele să apară apoi pe monitorul tău sub formă de e-mail sau în 
telefonul tău sub formă de voce. Cablul cu fibră optică mai este ideal pentru 
comunicaţii securizate, fiind foarte dificil de interceptat. 

De fapt, suprapunerea boom-ului dot-com cu Legea Telecomunicaţiilor din 1996 
a fost cea care a declanşat „explozia” fibrei optice. Actul respectiv permitea compa- 
niilor de comunicaţii locale şi la distanţe mari să-şi bage nasul fiecare în afacerea 
celeilalte şi a permis tuturor firmelor noi de telefonie locală să concureze în mod 
direct cu Baby Bells şi cu AT&T în ceea ce priveşte furnizarea de servicii şi de 
infrastructură în domeniul telefoniei. La urma urmei, de ce nu? Boom-ul Internet i-a 
lăsat pe toţi să creadă că cererea pentru lăţime de bandă în vederea susţinerii 
traficului pe Internet avea să se dubleze din trei în trei luni - la infinit. Ceea ce, preţ 
de vreo doi ani, s-a şi întâmplat. Dar mai apoi, legea numerelor mari a început să se 
manifeste, iar ritmul dublării a devenit mai lent. Din păcate, companiile de telecomu- 
nicaţii n-au fost foarte atente la discrepanţa tot mai mare dintre cerere şi realitate. 
Piaţa se afla într-o febră a Internetului, iar companiile îşi creau tot mai multe 
mijloace de producţie. lar boom-ul acţiunilor pe piaţă însemna că banii erau gratis! 
Astfel, toate scenariile incredibil de optimiste ale fiecărei noi companii de tele- 
comunicaţii au primit fonduri. În aproximativ 5-6 ani, acestea au investit aproape 
1.000 de miliarde de dolari în cablarea întregii lumi. Şi practic nimeni nu a pus sub 
semnul întrebării cererea pe termen lung. 

Puţine companii au luat-o razna aşa cum a făcut-o Global Crossing, una dintre 
companiile angajate de cei de la firmele de telecomunicaţii să instaleze cablu cu fibră 
optică în toată lumea. Global Crossing a fost fondată în 1997 de Gary Winnick şi a 
devenit publică în anul următor. Robert Annunziata, care a rezistat ca director 
executiv doar un an, a încheiat un contract pe care Nell Minow de la Corporate 
Library l-a desemnat odată ca fiind cel mai prost (din punctul de vedere al acționa- 
rilor) din Statele Unite. Printre altele, acesta includea şi plata lunară a biletului de 
avion la clasa întâi pentru vizitele mamei lui Annunziata. De asemenea, mai era 
inclusă şi o primă de angajare de două milioane de acţiuni cu 10 dolari pe acţiune sub 
preţul pieţei. 

Henry Schacht, un industriaş de seamă care lucrează acum pentru Warburg 
Pincus, a fost adus de Lucent, succesorul lui Western Electric, ca să ajute la condu- 
cerea ei într-o asemenea perioadă nebunească. Acesta îşi aduce aminte de atmosfera 
de acolo: „Liberalizarea telecomunicaţiilor din 1996 a avut o importanţă deosebită. 
Ea a permis firmelor locale de telecomunicaţii să-şi creeze propriile mijloace de 
producţie şi să facă vânzări concurând între ele şi cu cei de la Baby Bells. Aceste noi 
companii de telecomunicaţii au mers la companii precum Global Crossing pentru a 
le determina să-şi instaleze reţele pe bază de cabluri cu fibră optică, astfel încât să 
poată concura în ceea ce priveşte nivelul de transport al semnalului cu AT&T şi cu 
MCI, mai ales în privinţa traficului peste graniţă... Cu toţii au crezut că apăruse o 
lume nouă şi că ea nu va mai avea sfârşit. Existau firme competitive care foloseau 
capital liber şi toată lumea a crezut că gogoaşa se va umfla la nesfârşit. Aşa că 
fiecare companie a spus: «Îmi voi instala cablu cu fibră optică înaintea ta şi voi 
primi o porţie mai mare decât voi». Trebuia să fie doar o creştere pe verticală, drept 
în sus, şi fiecare dintre noi a crezut că-şi va primi porţia, aşa că fiecare a construit 
cât a putut şi a presupus că îşi va primi partea” 

S-a văzut în final că, în timp ce comerţul de tip business-to-business şi e-commerce 
s-au dezvoltat conform aşteptărilor şi o mulţime de Web site-uri de la care nu se 
aştepta mare lucru au „explodat” — precum eBay, Amazon şi Google -, toate acestea 
încă absorbeau doar o fracțiune a mijloacelor de producţie disponibile. Astfel că, 
atunci când a survenit boom-ul dot-com, exista mult prea mult cablu cu fibră optică. 
Convorbirile la mare distanţă au ajuns de la 2 dolari la doar 10 cenți pe minut. Iar 
transmisia de date era, practic, gratuită. „Industria telecomunicaţiilor a investit în ea 
însăşi până ce s-a eliminat de una singură”, a declarat Mike McCue, directorul de 
operaţiuni de la Tellme Networks, un serviciu de Internet cu activare vocală, pentru 
CNET News.com, în iunie 2001. „S-au pus atâtea cabluri cu fibră optică în pământ, 
încât, practic, s-a transformat într-o marfă comună. Această industrie va fi implicată 
în războaie ale preţurilor cu toată lumea şi se va isca un dezastru.” 

Într-adevăr, a fost un dezastru pentru multe dintre companii şi investitorii lor (Global 
Crossing s-a declarat falimentară în ianuarie 2002, având datorii de 12,4 miliarde de 
dolari), dar s-a dovedit a fi o binefacere pentru consumatori. La fel cum sistemul 
naţional de autostrăzi construit în anii '50 a aplatizat Statele Unite, a eliminat 
diferenţele regionale şi a înlesnit enorm transferul companiilor în regiuni cu plăţi 
salariale mai mici, precum Sudul, deoarece devenise tot mai uşor să muţi oameni şi 
bunuri pe distanţe lungi, aşa şi magistralele globale de cabluri cu fibră optică au 

aplatizat lumea dezvoltată. Ele au ajutat la eliminarea regionalismului global, au dat 
naştere unei reţele comerciale globale mai lipsite de obstacole şi a simplificat şi 
ieftinit radical transferul de muncă digitizată — prestări servicii şi muncă intelectuală 
spre ţări cu costuri mai mici. 

(Totuşi, trebuie menţionat faptul că magistralele de cabluri cu fibră optică din 
America aveau tendinţa de a se opri pe ultima sută de metri - chiar înainte de a 
ajunge să se conecteze la case. În vreme ce o cantitate uriaşă de cablu cu fibră optică 
era instalat pentru conectarea Indiei cu America, aproape nici una dintre companiile 
de telecomunicaţii din Statele Unite nu a construit vreo nouă şi substanţială infra- 
structură locală, deoarece actul de liberalizare a telecomunicaţiilor din 1996 nu per- 
mitea o concurenţă reală între companiile de cablu şi cele de telefonie. Banda largă 
a fost, într-adevăr, instalată, dar numai în clădirile cu birouri, care erau deja deservite 
destul de bine de vechile companii. Astfel, preţurile pentru afaceri s-au micşorat — 
la fel cum s-au micşorat pentru indienii care doreau să intre online din Bangalore 
pentru a încheia afaceri cu companiile respective -, dar fenomenul nu a generat 
tipul de concurenţă care să asigure o bandă largă ieftină mulțimilor de americani în 
casele lor. Acest lucru a început să se întâmple mai târziu.) 

Investiţiile exagerate în cablul cu fibră optică constituie un dar inepuizabil. Odată 
ce cablurile cu fibră optică au fost instalate, nimeni nu mai avea să le scoată din 
pământ, eliminând astfel supracapacitatea. Aşa că, atunci când companiile de tele- 
comunicaţii au dat faliment, banca le-a preluat şi a vândut cablurile cu zece cenți la 
dolar noilor companii care au continuat să le folosească profitabil, ţinând cont că le 
obţinuseră la un preţ foarte mic. Însă cablul funcţionează astfel: el are mai multe 
fire de fibră optică, cu o capacitate potenţială de a transmite mulţi terabiţi de date pe 
secundă, pe fiecare fir. Atunci când cablurile respective au fost instalate iniţial, 
switch-urile optice - transmiţătoarele şi receptoarele -— de la fiecare capăt al cablului 
nu puteau profita la maximum de capacitatea cablului. Dar de atunci, în fiecare an, 
switch-urile optice s-au îmbunătăţit, adică tot mai multe date şi voci au putut fi 
transmise pe fiecare fibră. Astfel, pe măsură ce swirch-urile se îmbunătăţesc, capaci- 
tatea tuturor cablurilor instalate deja continuă să crească, făcând ca transmiterea de 
voci şi de date în orice colţ al lumii să fie tot mai ieftină şi mai uşoară. E ca şi cum 
am fi pus la dispoziţie un sistem naţional de autostrăzi pe care oamenilor li s-ar 
permite să conducă mai întâi cu o viteză de 50 km/oră, apoi cu 60, 70, 80 şi, în cele 
din urmă, cu 150 km/oră, pe aceleaşi autostrăzi, fără teama de accidente. Numai că 
autostrada de care vorbeam nu este naţională, ci internaţională. 

„Inovaţiile se construiesc în straturi, una peste alta”, afirmă Andreessen, care a 
plecat de la Netscape pentru a-şi face o altă firmă de tehnologie avansată, Opsware 
Inc. „Iar astăzi, cel mai grozav lucru mi se pare faptul că un copil de 14 ani din România, 
din Bangalore, din Uniunea Sovietică sau din Vietnam are la îndemână toate informa- 
tiile, toate instrumentele şi toate programele pentru a-şi pune cunoştinţele în practică 
după cum vrea el. lată de ce sunt sigur că viitorul Napster va apărea de unde ne 
aşteptăm cel mai puţin. Pe măsură ce bioştiinţa devine tot mai compatibilă cu infor- 
matica şi tot mai puţin cu laboratoarele clasice, iar datele genomice devin tot mai 
disponibile pe Internet, la un moment dat vei putea crea vaccinuri pe laptop.” 

Cred că Andreessen se referă la atributele unice ale Pământul plat şi ale erei 
Globalizare 3.0. Aceasta va fi pusă în mişcare de grupuri şi indivizi care vor avea 
origini mult mai diverse decât cei 12 savanţi care alcătuiseră lumea lui Andreessen 
atunci când a creat Mosaic-ul. Acum vom fi martorii apariţiei adevăratului mozaic 
uman - din toată lumea, din Est, Vest, Nord şi Sud - care vor pune în mişcare 
următoarea generaţie a inovaţiilor. Într-adevăr, la câteva zile după ce am vorbit cu 
Andreessen, a apărut următorul titlu pe prima pagină din The New York Times 
(15 iulie 2004): „U.S. Permits 3 Cancer Drugs from Cuba” („Statele Unite permit 
importul a trei medicamente pentru cancer din Cuba”). Articolul continua astfel: 
„Guvernul federal permite unei companii biotehnologice din California să acorde 
licenţă pentru trei medicamente experimentale pentru cancer produse în Cuba - 
făcând o excepţie de la politica unui comerţ foarte restrictiv cu ţara respectivă”. 
Directorii executivi ai companiei CancerVex spuneau că „era pentru prima dată când 
o companie biotehnologică din Statele Unite obținuse permisiunea de a acorda 
licenţă unui medicament produs în Cuba, ţară despre care unii directori executivi şi 
savanţi spun că e surprinzător de avansată în domeniul biotehnologiei pentru o 
naţiune în curs de dezvoltare... De-a lungul anilor s-au cheltuit mai bine de un 
miliard de dolari pentru construirea şi exploatarea institutelor din vestul Havanei 
conduse de oameni de ştiinţă cubanezi, mulţi dintre ei educați în Europa” 

Ca să mai facem un rezumat: etapa de aplatizare Apple-PC-Windows a însemnat 
ca eu să interacţionez cu calculatorul meu sau cu propria mea reţea limitată din 
compania unde lucrez. Apoi a început etapa Internet-e-mail-browser, care a aplatizat 
Pământul un pic mai mult. Era vorba despre interacţiunea dintre mine, calculatorul 
meu şi oricine de pe orice calculator, adică ceea ce înseamnă de fapt e-mail-ul, şi de 
interacţiunea dintre mine, calculatorul meu şi orice sit de pe Internet, ceea ce înseamnă 
browsing. Pe scurt, etapa Apple-PC-Windows a provocat etapa Netscape browsing- 
-e-mail şi cele două împreună au făcut ca tot mai mulţi oameni să comunice între ei 
mai mult ca oricând, indiferent unde se află pe planetă. 

Însă distracţia era abia la început. Această etapă era doar punctul de plecare 
pentru următorul pas în procesul de aplatizare a Pământului. 


FACTORUL DE APLATIZARE NR. 3 


Software-ul de automatizare a fluxurilor de lucru 


L-am cunoscut pe Scott Hyten, directorul executiv al Wild Brain - unul dintre 
cele mai bune studiouri de animaţie din San Francisco, studio care produce filme şi 
desene animate pentru Disney şi pentru alte studiouri mari —, la o şedinţă din Silicon 
Valley, în iarna anului 2004. Fusesem invitat de omul de afaceri John Doerr pentru 
a testa ideile din cartea de faţă pe o serie de companii pe care le sprijinea. De la 
început m-am înţeles foarte bine cu Hyten, poate din cauză că, după ce i-am prezentat 
argumentele mele, mi-a scris un e-mail în care îmi spunea: „Sunt sigur că în vremea 
lui Magellan existau foarte mulţi teologi, geografi şi cărturari care voiau să facă 
Pământul din nou plat. Eu ştiu că Pământul este plat şi îţi mulţumesc pentru ajutor” 

Un om exact pe gustul meu. 

După ce l-am rugat să-mi spună mai multe, Hyten mi-a explicat pe scurt cum se 
produc astăzi filmele de animaţie printr-un lanţ global de aprovizionare. Am înţeles 
imediat de ce ajunsese şi el la concluzia că Pământul este plat. „La Wild Brain”, a 
spus el, „creăm ceva din nimic. Învăţăm cum să profităm de lumea plată. Nu ne 
împotrivim. Ba dimpotrivă, profităm de acest lucru” 

Hyten m-a invitat să văd cum produc ei un segment animat, pentru a aprecia 
într-adevăr cât de plată este lumea - ceea ce am şi făcut. Serialul la care lucrau când 
am apărut acolo era destinat canalului Disney şi se numea Higglyrown Heroes. Era 
inspirat de toţi oamenii obişnuiţi care au trecut prin nenorocirea de la 11 septem- 
brie. Higglytown „este un orăşel tipic anilor '50”, a spus Hyten. „Este oraşul unde 
nu se întâmplă nimic rău. lar noi exportăm producerea acestui orăşel american în 
jurul lumii - şi la propriu, şi la figurat. Ideea poveştii este că fiecare persoană, 
fiecare om obişnuit este un erou în orăşelul respectiv - de la profesor până la băiatul 
care aduce pizza.” 

Acest show pur american este produs de un lanţ global de furnizori. „Şedinţele de 
înregistrare”, a explicat Hyten, „au loc în apropierea domiciliului artistului, de 
obicei în New York sau Los Angeles, desenele şi regia se realizează în San Francisco, 
scenariştii se conectează la reţea din casele lor (Florida, Londra, New York, Chicago, 
Los Angeles şi San Francisco), iar animația personajelor se realizează în Bangalore, 
cu montajele din San Francisco. Pentru acest serial avem opt echipe în Bangalore 
care lucrează simultan cu opt scenarişti. Această eficienţă ne-a permis să încheiem 
contracte cu cincizeci de artişti pentru cele douăzeci şi cinci de episoade. Şedinţele 
interactive de înregistrare/redactare/animaţie ne permit să lucrăm cu un artist mai 
puţin de jumătate de zi pentru un întreg show, punând la socoteală şi numărul 
exasperant de duble şi de corectări ale scenariului. Înregistrăm doi actori pe săptă- 
mână. De exemplu, săptămâna trecută i-am înregistrat pe Anne Heche şi pe Smokey 
Robinson. În principiu, o facem prin intermediul Internetului. Avem un VPN [reţea 
privată virtuală] configurată pe calculatoarele din birourile noastre şi pe ceea ce 
numim «mingile de fotbal» ale scriitorilor, respectiv nişte laptopuri speciale care se 
pot conecta prin orice tip de conexiune din «domeniu», prin Ethernet sau wireless 
broadband. VPN ne permite să transferăm sunetele de la microfon, imagini din 
şedinţa de înregistrare, scenariul în timp real şi toate desenele care urmează a fi 
animate, în toate locaţiile, cu un simplu log-in. Aşadar, un exemplu pentru ca să-ţi 
dai seama mai bine de ceea ce am spus ar fi să-ţi trimitem o «minge de fotbal». Te 
conectezi de acasă, de la birou sau de la aproape orice cameră de hotel, sau te duci 
până la o cafenea Starbucks [care are acces la Internet wireless broadband], faci 
log-in, îţi pui o pereche de căşti Bose cu atenuator de zgomote, după care asculţi, 
priveşti şi comentezi. «Sharon, n-ai putea să muţi linia aia un pic mai încolo ?» Apoi, 
pe parcursul programului de 11 săptămâni al producerii serialului, poţi să te conectezi 
non-stop şi să verifici progresul producţiei care urmează traiectoria soarelui pe 
Pământ. În principiu, îţi trebuie «mingea de fotbal» numai pentru şedinţă. Îţi poţi 
folosi laptopul obişnuit pentru a fi la curent cu scenele filmate într-o zi şi cu 
montajele din timpul ciclului de producţie” 

Hyten a plecat de la Wild Brain, însă mă bucur că l-am vizitat atunci, deoarece 
compania este un exemplu grăitor pentru următorul strat de inovaţie şi următoarea 
forţă de aplatizare care a venit după fazele Zidul Berlinului, Windows şi Netscape. 
Căderea Zidului Berlinului a fost un eveniment istoric de mare amploare la care a 
fost martoră întreaga lume. Şi faptul că Netscape a devenit o companie publică a fost 
un eveniment la fel de zgomotos. Dar apariţia şi integrarea software-ului de automa- 
tizare a fluxurilor de lucru a fost o revoluţie tăcută, şi majoritatea oamenilor nici 
n-au avut habar de prezenţa ei. A început să se contureze pe la mijlocul anilor '90 
şi ulterior a avut asupra lumii un impact la fel de puternic ca şi ceilalţi doi factori de 
aplatizare. A făcut ca tot mai mulţi oameni din tot mai multe locuri să proiecteze, să 
afişeze, să administreze şi să acceseze date de afaceri care înainte erau operate 
manual. În consecinţă, fluxul de producţie a început să se desfăşoare în interiorul 
companiilor, continentelor şi între ele mai repede ca oricând. 

Ca să se ajungă aici, foarte multe inovaţii recente în software au fost inspirate de 
cele mai timpurii. Dar iată cum s-a realizat revoluţionarea fluxului de lucru: după 
ce au căzut zidurile, iar PC-ul şi browser-ul Netscape au făcut ca tot mai mulţi 
oameni să se conecteze între ei, n-a mai durat mult până ce toţi aceşti oameni inter- 
conectaţi au vrut să facă mai mult decât să caute informaţii, să trimită mesaje şi 
e-mail-uri, imagini şi muzică pe o astfel de platformă a Internetului. Au vrut să dea 
formă lucrurilor, să le proiecteze, să le creeze, să le vândă şi să le cumpere, să aibă 
o situaţie a inventarelor, să calculeze impozitele cuiva şi să citească radiografiile 
altcuiva de la celălalt capăt al lumii. Şi au vrut să poată face aşa ceva din orice loc 
şi de la orice computer - fără obstacole. 

Prima inovaţie în fluxul de lucru a fost de fapt combinaţia dintre PC şi e-mail. 
Amintiţi-vă, înainte de răspândirea calculatoarelor şi a Internetului, fluxul de lucru 
însemna ca o persoană de la departamentul vânzări să preia o comandă, să o ducă la 
departamentul de expediere a mărfurilor, care livra produsul, şi apoi cineva de la 
acest departament se ducea la departamentul facturări cu o bucată de hârtie, instruin- 
du-i pe cei de acolo să-i facă o factură pentru client. Dar, datorită inovaţiilor Wall- 
-PC-Netscape, fluxul de lucru a făcut un salt uriaş înainte. Acum, departamentul de 
vânzări putea prelua o comandă prin telefon sau prin poştă, să o introducă într-un 
calculator, să o trimită prin e-mail la departamentul de expediere a mărfurilor din 
aceeaşi companie, instruindu-i în acelaşi timp pe cei de acolo să trimită produsul 
clientului şi, automat, să-i facă şi o factură computerizată. 

Cu alte cuvinte, PC-ul cu sistem de operare Windows-le-a dăruit tuturor persoa- 
nelor din birou capacitatea de a crea şi manipula un conţinut digital - cuvinte, date, 
imagini — direct pe monitor, ceea ce a însemnat un salt uriaş înainte, de la hârtie şi 
maşini de scris. lar dacă tot biroul folosea acelaşi hardware, software şi sistem 
e-mail, puteai fi şi mai productiv, trimițând direct conţinutul tău digital în interiorul 
companiei, de la un departament la altul. Dar, pe la sfârşitul anilor '80 şi începutul 
anilor '90, de foarte multe ori companiile nu aveau acelaşi software şi hardware. 
Companiile instalau sisteme din bucăţi sau descopereau că un software era potrivit 
pentru departamentul de contabilitate, altul era nimerit pentru administrarea inven- 
tarelor, iar un al treilea era foarte bun pentru e-mail. În consecinţă, departamentul de 

vânzări al unei companii putea opera pe Microsoft, în timp ce departamentul de 
inventare folosea Novell sau IBM. Astfel, ele nu puteau comunica sau colabora 
digital unul cu celălalt - nu puteau lucra împreună pe conţinutul digital al celuilalt 
(sau puteau, dar cu dificultate). Aşadar, în vreme ce fiecare departament era mai 
productiv de unul singur, deoarece avea computere, sofiware şi e-mail, când apărea 
între departamente o problemă care trebuia rezolvată, cineva de la vânzări tot era 
nevoit să meargă din încăpere în încăpere la departamentul inventare şi să vorbească 
cu cineva de acolo. Munca nu avea încă un flux digital, la fel cum nici colaborarea 
nu se realiza pe plan digital atât de simplu pe cât s-ar fi putut. Deseori uităm că 
industria de software a început ca un departament de pompieri ineficient. Imagi- 
nează-ţi un oraş mare unde fiecare cartier are hidrante cu sisteme diferite de cuplare 
a furtunului. Totul e în regulă atât timp cât departamentul de pompieri din cartierul 
tău poate să se descurce singur cu incendiul. Dar dacă focul se înteţeşte şi trebuie 
solicitate maşini de la alte departamente, acestea sunt inutile, fiind că nu-şi pot cupla 
furtunurile la hidrantele din cartierul tău. 

Astfel că, în vreme ce faptul că am standardizat modalităţi prin care cuvintele, 
muzica, imaginile şi datele puteau lua formă digitală pe calculatoarele personale şi 
transportate pe Internet a fost o inovaţie de proporţii, ca munca să poată într-adevăr 
să circule fără obstacole prin compania mea şi apoi spre alte companii din ecosistemul 
meu digital, aveam nevoie de încă două lucruri. În primul rând, aveam nevoie de mai 
multe conducte magice, de mai multe protocoale de transmisie şi limbaje care să 
garanteze că toate mesajele e-mail şi aplicaţiile software, dinăuntrul şi din afara 
companiei mele, pot circula fără obstacole - indiferent de computerul sau de soft- 
ware-ul folosit. În al doilea rând, aveam nevoie de programatori care să realizeze 
programe noi — software nou -, ca să putem profita la maximum de calculatoa- 
rele noastre, pentru a transforma datele, cuvintele, muzica şi imaginile digitizate 
şi pentru a le transforma în produse. Industria software a satisfăcut prima necesitate 
în urma creării şi popularizării unui protocol numit SMTP - simple mail transfer 
protocol -, care a făcut posibil schimbul de mesaje e-mail între sisteme de calcu- 
latoare eterogene. Astfel, puteai trimite mesaje e-mail altor persoane fără să te 
preocupe ce hardware sau serviciu de e-mail au. Dintr-odată, lumea beneficia de un 
poştaş electronic care distribuia corespondenţa oriunde rapid şi ieftin, în ciuda ploii, 
lapoviţei sau ninsorii. 

Însă, pentru a deveni într-adevăr plată, compania ta avea nevoie de mai mult decât 
posibilitatea de a trimite e-mail-uri. Toate departamentele tale interne - vânzări, 
marketing, producţie, facturare şi inventare - trebuiau să devină interoperabile, 
indiferent de calculatoarele sau de programele pe care le foloseau şi indiferent de 
documentele sau datele care urmau să fie schimbate între membrii personalului sau 
să devină obiectul colaborării între aceştia. Adică departamentul tău de vânzări 
trebuia să poată trimite nu numai mesaje e-mail, ci şi documente către departamentul 
de facturare şi diferite tabele către departamentul de inventariere al furnizorilor. 
Acesta din urmă trebuia să fie conectat în mod direct la furnizorul furnizorului, adică 
la o fabrică din China. 

Totuşi, ca să nu te rătăceşti prin acel Turn Babel al software-ului şi hardware-ului 
care foloseau limbaje diferite şi care evoluaseră la sfârşitul anilor '80 şi începutul 
anilor '90, îţi trebuia o altă mare inovaţie. Era nevoie de şine electronice care să facă 
legătura între computere şi vehicule pentru transportarea documentelor sau datelor 
care să poată fi citite de orice software. Şoseaua pentru astfel de vehicule a ajuns să 
fie materializată de protocoalele menţionate mai sus - limbajul Internetului şi World 
Wide Web-ului. HTML era limbajul prin care oricine putea crea şi publica documente 
care să poată fi transmise şi citite pe orice calculator, de oriunde. HTTP era limbajul 
prin care calculatorul îţi descria cum să pui conţinutul digital pe şoseaua Internetului — 
cum să-l transformi într-un vehicul care să poată merge oriunde. lar TCP/IP (Trans- 
mission Control Protocol / Internet Protocol) constituia de fapt şinele - sistemul de 
transport care ducea datele de pe paginile tale Web prin tot Internetul, de la calculator 
la calculator şi de la un Web site la altul. (Potrivit stepforth.com, un sit tehnologic, 
TCP/IP „se bazează pe simplul concept al fragmentării unor bucăţi mari de date în 
pacheţele mici de dimensiunea biţilor, acestea fiind transportate de la un calculator 
la altul printr-o reţea scalabilă şi reconstituind pacheţelele individuale într-o copie a 
documentului original”.) 

„Protocoalele respective le permiteau oamenilor să schimbe între ei şi altceva 
decât documente Word standardizate sau mesaje e-mail”, explică Craig Mundie, 
directorul tehnic de la Microsoft. Acestea făceau ca oricine să poată descrie orice fel 
de document - de la o pagină de pe situl Amazon.com până la un format de plată cu 
card de credit -, să-l transporte de la un calculator la altul şi să ţi-l pună în faţă fără 
vreo înţelegere sau pregătire prealabilă între tine şi persoana care ţi l-a trimis. Astfel, 
s-au creat condiţii favorabile pentru ca munca să înceapă cu adevărat să circule, ceea 
ce s-a şi întâmplat pe la mijlocul anilor '90. 

Chiar că a fost aşa. Wild Brain a vrut un software de automatizare a fluxului de 
lucru interoperabil şi fără piedici, pentru a face filme de animaţie cu o echipă de 
producţie împrăştiată în toată lumea. Boeing a vrut un astfel de software pentru ca 
fabricile sale de avioane din America să poată furniza constant componente clienţilor, 
prin sistemele computerizate de efectuare a comenzilor, indiferent de ţara de prove- 
nienţă a comenzilor respective, şi pentru ca proiectanţii să poată lucra cu ingineri din 
toată lumea. Doctorii l-au vrut pentru ca o radiografie făcută în Bangor să poată fi 
citită într-un spital din Bangalore, fără ca doctorul din Maine să fie nevoit să se 
întrebe ce fel de calculatoare avea respectivul spital din India. lar mama şi tata l-au 
vrut pentru că software-ul lor de operaţiuni bancare, de brokeraj electronic, de 
redactare a documentelor, tabelelor şi mesajelor e-mail să funcţioneze împreună pe 
laptopul lor de acasă şi să fie compatibil cu calculatorul de la serviciu şi cu 
dispozitivul lor protabil Blackberry. Şi odată ce aplicaţiile tuturor au început să se 
conecteze între ele, fluxul de lucru nu numai că funcţiona ca niciodată, însă rezultatul 
muncii putea fi fragmentat, dezagregat şi trimis în cele patru colţuri ale lumii. 

„Dar mai apoi”, a adăugat Mundie, „ne-am spus: «Doamne, dacă vrem într-ade- 
văr să automatizăm totul, atunci trebuie să înlesnim nu numai comunicarea dintre 
oameni, Ci şi dintre calculatoare - calculatoare care să interacţioneze cu alte calcula- 
toare în legătură cu orice subiect, fără implicarea oamenilor şi fără a exista vreo 

relaţie apriorică între diferitele companii ale căror calculatoare comunică»” Aceasta 
a fost următoarea mare revoluţie. 

Din punct de vedere tehnic, aşa ceva a fost posibil datorită dezvoltării unui nou 
limbaj de descriere a datelor, numit XML (extensible markup language), şi a protoco- 
lului său aferent de transport, numit SOAP (simple object access protocol). Împreună, 
ele permiteau oricăror două programe de calculator să facă schimb de date sau docu- 
mente formatate care să conţină orice tip de informaţii - fie ele evidențe ale facturilor 
emise, tranzacţii financiare, fişe medicale, muzică, imagini, extrase de cont, pagini 
Web, reclame, citate din cărţi, documente Word sau vânzări de acţiuni. Microsoft, 
IBM şi multe alte companii au contribuit la dezvoltarea XML-ului şi SOAP-ului, 
ambele fiind, în consecinţă, ratificate şi popularizate ca standarde Internet. E ceea ce 
a dus fluxul de lucru la un alt nivel. Deodată am putut să-mi scriu propriul program 
de facturare folosind XML şi SOAP şi să ştiu că factura în cauză putea fi trimisă de 
la calculatoarele mele la ale tale fără a fi implicată nici o persoană sau fără a exista 
vreun acord prealabil între cele două companii ale noastre. Rezultatul net, a adăugat 
Mundie, a fost că „industria a creat o platformă globală pentru un flux de lucru 
global, atât al oamenilor, cât şi al calculatoarelor” 

Pe scurt, am început în anii '80 prin faptul că oamenii îşi puteau folosi calcula- 
toarele personale pentru a-şi crea propriul conţinut în formă digitală, pe care îl trans- 
miteau pe Internet graţie protocoalelor standardizate, şi puteau colabora între ei de 
pretutindeni. Şi, în sfârşit, am ajuns în prezent într-un punct al automatizării fluxu- 
rilor de lucru în care calculatoarele comunică între ele prin Internet folosind proto- 
coale standardizate fără ca vreun om să fie implicat. 


Standarde peste standarde 


Oare încotro ne îndreptăm? Ce e grozav în legătură cu HTML, HTTP, TCP/IP, 
XML şi SOAP este că odată ce au fost adoptate ca standarde - totul devenind din ce 
în ce mai interoperabil şi interconectat -, companiile de software au încetat să mai 
concureze pe tema cine putea controla sistemul de cuplare a furtunurilor la hidrant 
şi s-au concentrat asupra furtunurilor şi a maşinilor de pompieri care să pompeze cât 
mai multă apă. Odată ce un standard ajunge să se fixeze, oamenii încep să se 
concentreze asupra a ceea ce fac, şi nu a modului de realizare. Cu alte cuvinte, odată 
ce au putut cu toţii să se conecteze între ei, oamenii au început să se preocupe de 
adevărata valoare adăugată, care apărea odată cu cele mai utile şi mai atractive 
aplicaţii software prin care să se dezvolte colaborarea, inovațiile şi creativitatea. 
Între timp, se adoptau tot mai multe standarde. Realizările circulă cu adevărat 
când ai standarde nu doar pentru conductele aferente - astfel încât oricine să poată 
trimite orice document, imagine sau date către orice calculator, înzestrat cu orice 
software -, ci şi pentru ceea ce trece prin conducte - documente sau proceduri de 
afaceri. Aşa încât acum nu doar codăm documente şi aplicaţii software într-un mod 
standardizat - precum un document Word sau o pagină Web -, pentru a putea fi citite 
de oricine pe propriul calculator sau pe calculatorul altcuiva, ci standardizăm şi 

procedurile de afaceri reprezentate de documentele respective. „De exemplu”, a 
spus Joel Cawley de la IBM, „când faci cerere pentru un credit imobiliar, când închei 
o tranzacție imobiliară sau când cumperi o casă, au loc nenumărate proceduri şi 
transferuri de date între multe companii diferite. O bancă se poate ocupa de finaliza- 
rea aprobării creditului, de verificarea creditului, de stabilirea dobânzii şi de încheie- 
rea tranzacţiei — după care împrumutul este aproape imediat vândut unei alte bănci” 
Odată ce se stabileşte un standard în legătură cu toate aceste proceduri imobiliare, 
agentul de brokeraj se poate concentra mai mult asupra ta şi a nevoilor tale în loc să 
alerge după tot felul de documente. Deja putem vedea noi standarde în legătură cu 
felul în care sunt făcute statele de plată, facturile e-commerce şi alcătuirea profilurilor 
de risc, în legătură cu felul în care muzica şi fotografiile sunt transmise şi editate în 
format digital - de exemplu, standardul JPEG - şi, cel mai important, în legătură cu 
felul în care sunt conectate lanţurile de aprovizionare. 

De exemplu, e nemaipomenit cum oricine poate să intre pe eBay şi să devină 
cumpărător sau vânzător de la orice computer folosind orice browser, dar ceea ce a 
făcut într-adevăr ca piaţa eBay să ia proporţii a fost adoptarea PayPal, un standard 
care îi oferea cumpărătorului posibilitatea de a-i plăti vânzătorului cu multă uşurinţă. 
PayPal este un sistem de transfer al banilor fondat în 1998 pentru a facilita tranzacţiile 
de tip C2C (customer-to-customer - de la client la client), ca şi cum cumpărătorul şi 
vânzătorul ar fi puşi faţă-n faţă de eBay. Conform sitului ecommerce-guide.com, 
prin utilizarea sistemului PayPal, oricine are o adresă de e-mail poate să trimită bani 
oricărei alte persoane care are adresă de e-mail, indiferent dacă persoana respectivă 
are sau nu un cont PayPal. De fapt, celor de la PayPal nici măcar nu le pasă dacă o 
tranzacţie comercială are loc sau nu. Dacă cineva de la birou organizează o petrecere 
pentru altcineva şi este necesar ca toată lumea să contribuie cu nişte bani, ei o pot 
face folosind PayPal. De fapt, organizatorul poate trimite fiecăruia câte un memento 
PayPal prin e-mail, memento care să conţină instrucţiuni clare în legătură cu depu- 
nerea banilor. Situl ecommerce-guide.com notează că PayPal poate accepta bani de 
la cumpărător în trei moduri : încasarea banilor de pe cardul de credit al cumpărăto- 
rului pentru orice tranzacţii (plăţi), debitarea unui cec pentru orice plăţi sau deducerea 
plăţilor dintr-un cont PayPal prin intermediul unui cec personal. Beneficiarii pot 
folosi banii din contul lor pentru achiziţii sau plăţi online, pot primi plata de la 
PayPal prin cec sau pot aranja ca PayPal să depoziteze direct suma de bani într-un 
cont curent. E simplu să-ţi faci un cont la PayPal. Ca plătitor, nu ai altceva de făcut 
decât să-ţi dai numele, adresa de e-mail, informaţiile legate de cardul tău de credit 
şi adresa de facturare a cardului de credit. 

Toate aceste funcţii interoperabile de operaţii bancare şi de tip e-commerce au 
aplatizat piaţa de pe Internet atât de mult, încât eBay a fost luată prin surprindere. 
Înainte de PayPal, a explicat Meg Whitman, directorul general executiv al eBay, „dacă 
făceam afaceri pe eBay în 1999, singura modalitate prin care aş fi putut să te plătesc 
pe tine, în calitate de cumpărător, era prin intermediul unui cec sau al unui ordin de 
plată, respectiv prin intermediul unui sistem bazat pe documente. Nu exista nici o 
modalitate electronică de a trimite bani, iar tu, în calitate de comerciant, erai prea 
mic ca să te încadrezi în criteriile care îţi dădeau dreptul să-ţi faci un cont cu card 

de credit. Ceea ce a făcut PayPal a fost să ofere oamenilor, persoane fizice, posibili- 
tatea de a accepta cărţi de credit. Eu te puteam plăti ca vânzător individual pe eBay 
cu un card de credit. Aşa s-a aplatizat într-adevăr terenul de joc, iar comerţul a deve- 
nit mai lipsit de complicaţii” De fapt, a fost foarte bine că eBay a cumpărat PayPal, 
însă nu la recomandarea agenţilor de investiţii de pe Wall Street, ci la recomandarea 
utilizatorilor săi. 

„Într-o zi”, povesteşte Whitman, „ne-am trezit că 20% dintre utilizatorii eBay 
ziceau : «Accept PayPal, vă rog să mă plătiţi prin intermediul lor». lar noi spuneam : 
«Cine-or fi oamenii ăştia şi ce anume fac ?». La început am încercat să ne luptăm cu 
ei şi ne-am lansat propriul serviciu, numit Billpoint. În sfârşit, în iulie 2002 ne aflam 
la una dintre convențiile eBay Live, iar zarva de pe hol era asurzitoare. Comunitatea 
noastră ne spunea: «N-aţi vrea să nu vă mai certaţi? Noi vrem un standard - 
apropo, ni l-am găsit şi se numeşte PayPal ; ştim că voi, cei de la eBay, vă doreaţi 
să fie standardul vostru, dar e al lor». Aşa ne-am dat seama că trebuia să cumpărăm 
compania, pentru că ea reprezenta standardul, şi nu ne aparţinea... E cea mai bună 
achiziţie pe care am făcut-o vreodată” 

Într-o etapă viitoare a fluxului de lucru, iată cum îţi vei face o programare la 
dentist : mai întâi va fi un standard comun pentru efectuarea unei programări la orice 
dentist. Îţi vei instrui calculatorul, cu propria-ţi voce, să-ţi facă o programare. 
Calculatorul va traduce automat vocea ta într-o instrucţiune digitală. Va verifica 
automat agenda ta pentru a identifica datele când eşti liber şi pentru a găsi şi datele 
la care dentistul este disponibil, după care îţi va oferi trei opţiuni. Vei da clic pe data 
şi ora pe care le preferi. Cu o săptămână înainte de data respectivă, agenda dentistului 
îţi va trimite automat un e-mail prin care îţi va aminti de programare. Cu o noapte 
înainte, vei primi prin telefon şi un mesaj vocal generat pe calculator care, de ase- 
menea, să-ţi amintească de programare. 

Totuşi, pentru ca fluxul de lucru să evolueze între aceşti parametri şi să aibă pro- 
ductivitatea pe care ne-o dorim, „avem nevoie de tot mai multe standarde comune”, 
a spus Cawley, consilierul pe probleme de strategie de la IBM. „E vorba de standarde 
ale modului în care facem afaceri împreună.” Cu cât îi conectăm mai mult pe ceilalţi 
prin standarde comune de comunicare, precum XML, şi apoi mai folosim şi proceduri 
standardizate de afaceri, a spus Cawley, cu atât mai uşor va fi să fragmentăm munca 
şi să trimitem bucăţile să fie făcute în toată lumea, fiind mai productiv şi făcând ca 
întregul meu ecosistem digital să colaboreze mai bine, mai ieftin şi mai rapid. Anga- 
jaţii mei vor avea mai multă energie pentru a se concentra asupra calităţii şi valorii 
adăugate a inovaţiilor sau serviciilor care diferenţiază o companie de alta. Standar- 
dele nu se opun inovaţiilor, a mai spus Cawley, ci doar dau la o parte lucrurile lipsite 
de importanţă, pentru ca tu să te poţi concentra asupra a ceea ce contează cu adevărat. 

Cel mai recent superstandard 


Chiar în timp ce scriu, fluxurile de lucru sunt gata să atingă un alt nivel. Acum, că 
am creat tot mai multe modalităţi standard ca oamenii şi aparatele să descrie, să 
transmită documente de la unul la altul şi să lucreze împreună, şi cel puţin câteva 
standarde legate de modul în care se administrează anumite forme de comerţ - cum 
ar fi creditele imobiliare sau plăţile prin cardul de credit —, o altă revoluţie este pe 
cale să se realizeze, datorită unei noi modalităţi de codare, numită AJAX (pe scurt, 
Asynchronous JavaScript and XML). AJAX facilitează accesul la instrumente de 
afaceri de pe Web mai bogate şi mai sofisticate, pe care le poţi folosi pentru a conduce 
o întreagă companie - online —, la un preţ foarte mic. Când vorbesc despre a conduce 
o companie, mă refer la situaţia inventarelor, menţinerea contactului cu clienţii, 
recrutarea de personal, administrarea proiectelor, dezvoltarea produselor, progra- 
mări, stabilirea bugetului şi la resurse umane. În domeniul Business Web, aşa cum se 
numeşte, accesezi instrumentele respective pe Web, le foloseşti pe Web şi, în loc să-ţi 
stochezi datele afacerii tale în calculatoarele persoanle, ţi le păstrezi tot pe Web. Nu 
peste mult timp, astfel de servicii furnizate de Web vor înlocui parţial sau total 
software-urile de afaceri pe care le cumperi, le încarci, le actualizezi, le îmbunătăţeşti 
şi le integrezi pe alte sisteme. 

Acest lucru reprezintă un progres enorm al fluxurilor de lucru. Ray Ozzie, alt 
director tehnic de la Microsoft, îl numeşte „întreruperea serviciilor Internet” lată 
cum funcţionează : companiile cu servicii asigurate pe Internet apar în prezent peste 
tot pe Web. În schimbul unei taxe, aceste companii - de exemplu, Salesforce.com - 
îţi dau acces la o gamă variată de aplicaţii pentru afaceri pe care le poţi folosi online 
pentru administrarea afacerii tale. Aplicațiile operează ca şi sof/ware-urile tradiţionale 
şi pot acoperi foarte multe sarcini de afaceri. Diferenţa majoră este că toate aceste 
instrumente de management, datele şi chiar fotografiile nu sunt stocate pe calcula- 
torul tău personal ca software, ci sunt păstrate în altă parte, pe platforma sitului 
Salesforce.com. Datorită faptului că aceste instrumente sunt distribuite pe Internet şi 
scrise în formate standard de Web, ele sunt accesibile oricui are conexiune la Internet 
şi interoperează uşor cu tot felul de afaceri. Ceea ce facilitează fluxurile de lucru la 
un astfel de nivel este AJAX, o tehnică Web de dezvoltare care permite aplicaţiilor 
de afaceri complexe de pe Internet să fie incluse într-o pagină Web, apoi căutate cu 
ajutorul unui browser simplu şi accesate la fel de uşor precum vizionarea unei pagini 
pe Amazon.com. Într-adevăr, AJAX îţi permite să faci pe Internet toate procesările 
de text, date şi de afaceri pe care le-ai face în mod normal pe un PC cu software 
convenţional. Tu, ca întreprindere, plăteşti către Salesforce.com, lunar, câte 65 de 
dolari pentru fiecare utilizator în parte pentru a-ţi face abonament la platforma sa 
Web (17 dolari de utilizator în cazul firmelor alcătuite din 1-5 persoane). Software-ul 
devine ceva ce poate fi închiriat, şi nu proprietate personală. Altcineva se ocupă 
acum de îmbunătăţiri şi mentenanţă. 

„Ne putem îmbunătăţi serviciul în fiecare zi şi, datorită faptului că serviciul 
respectiv este conceput prin folosirea standardelor Web şi distribuit tot pe Web, 

îmbunătățirile sunt disponibile instantaneu şi pot fi accesate imediat de orice client 
din lume”, a spus Ken Juster, vicepreşedintele executiv al Salesforce.com pe pro- 
bleme juridice, de politică şi de strategie corporatistă. „Nu încercăm doar un transfer 
de informaţii şi date; încercăm să colaborăm cu celelalte companii în ceea ce 
priveşte soluţiile de afaceri şi cele mai bune practici.” 

Deoarece compania ta foloseşte instrumentele de afaceri online oferite de 
Salesforce.com pentru a stimula fluxurile de lucru, echipa ta care se ocupă de 
procesul de afaceri ar putea inventa o soluţie modificată care să funcţioneze foarte 
bine pentru tine şi pentru clienţii tăi. După aceea poţi să te întorci la platforma 
Salesforce.com şi să le oferi soluţia respectivă ca instrument pe care alţii ar putea 
dori să-l folosească — fie gratuit, fie în schimbul unei taxe pentru inovaţia ta în 
procesul de afaceri. Astfel, Salesforce.com foloseşte practic clienţii şi partenerii săi 
pentru a-şi dezvolta platforma şi pentru a se implica în tot mai multe afaceri. 
Într-adevăr, clienţii săi devin o parte componentă a echipelor sale de vânzări, 
cercetare şi dezvoltare. 

„Noi n-am putea niciodată să construim aplicaţii pentru clienţi la fel de repede şi 
de uşor precum o pot face ei înşişi”, le-a spus Marc Benioff, directorul general exe- 
cutiv al Salesforce.com, celor de la Internetnews.com la 12 aprilie 2005. Datorită 
faptului că există o arhivă uriaşă de aplicaţii în domeniul proceselor de afaceri dispo- 
nibile la Salesforce.com, acestea pot fi folosite de companii alcătuie dintr-o singură 
persoană sau de IBM. Juster a spus că unul dintre clienţii săi preferaţi care foloseşte 
platforma Salesforce.com este un mic afacerist în vârstă de treizeci şi ceva de ani din 
Shanghai, Justin Lu, şi compania sa Protime Consulting. Lu ajută companii globale 
care au puncte de distribuţie în China, precum Sony, Hyatt sau Estée Lauder, la 
e-marketing şi la soluţii legate de situri Web. Acum are treizeci de oameni care 
lucrează pentru el şi are o cifră de afaceri anuală de peste un miliard de dolari. „În 
principiu, pot să-mi conduc întreaga afacere pe Web, folosind Salesforce.com”, a spus 
Lu. „Am reuşit să ne dezvoltăm foarte repede concentrându-ne asupra a ceea ce era 
important, respectiv sporirea veniturilor şi menţinerea unor costuri mici ale siste- 
melor prin serviciile distribuite pe Web.” 

De exemplu, el foloseşte sistemul online de marketing pe e-mail de la Salesforce.com 
pentru a trimite e-mail-uri în masă şi un software special pentru a manipula toate datele 
dinaintea vânzărilor, şi mai foloseşte sistemul de administrare a relaţiilor cu clienţii 
pentru construirea unei baze de date privitoare la toate interacţiunile cu clienţii. El 
obţine proprietatea intelectuală de la aceste trei aplicaţii, a spus Juster, iar ele îl ajută 
să pornească o companie cu foarte puţini bani. 

Am auzit de o companie nou-înfiinţată care foloseşte Business Web pentru a vinde 
vitamine organice. Tipul respectiv plăteşte către Yahoo ! o taxă lunară pentru ca ori- 
cărei persoane care caută în orice moment cuvintele organic vitamins [vitamine orga- 
nice] pe Yahoo ! să-i apară în faţă una dintre reclamele sale. Apoi foloseşte platforma 
de la Salesforce.com pentru a-şi administra operaţiunile de culise şi a găsit un pro- 
ducător care să-i fabrice respectivele vitamine organice. Bum! Aproape fără nici un 
ban, lucrând de acasă - dar folosindu-se de puterea de căutare de la Yahoo ! şi de cea 
de organizare de la Salesforce -, acum concurează cu cele mai mari lanţuri de farmacii. 

Oferind micilor afacerişti (precum Justin Lu) acces la instrumente de afaceri pe 
care acum câţiva ani şi le puteau permite doar companiile mari, Business Web 
pregăteşte, de asemenea, scena unei schimbări revoluţionare în ceea ce priveşte 
raportul de putere între furnizorii de aplicaţii de afaceri. Următorul pas firesc în 
evoluţia Business Web-ului va fi reprezentat de pieţe de tipul eBay pentru serviciile 
de afaceri. Proiectanţi şi antreprenori individuali, fie că se vor afla în Shanghai, 
Bangalore sau în Silicon Valley, vor putea să scrie aplicaţii, să-şi implementeze 
inovațiile pe platforme Web precum Salesforce.com şi să exploateze puterea de 
marketing, şi de distribuţie a acestora pentru a vinde la scară globală, fără investiţiile 
masive necesare în prezent pentru comercializarea software-ului. 

„Este doar începutul Business Web-ului”, a argumentat Benioff într-un memoriu 
adresat personalului său în noiembrie 2005. „Industria software-ului suferă o trans- 
formare fără precedent în ultimii douăzeci de ani, comparabilă chiar cu apariţia 
calculatorului personal... Noile companii care operează pe Internet arată cum 
serviciile vor înlocui software-ul atât pentru consumatori, cât şi pentru corporaţii. 
Microsoft vrea să cumperi mai mult software, dar noi nu mai vrem să vedem 
software în faţa ochilor”, îi place lui Benioff să spună. 

Microsoft s-a sesizat. La 9 noiembrie 2005, The New York Times a relatat că Ray 
Ozzie scrisese un memoriu intern avertizând consiliul de administraţie că Microsoft 
trebuia să-şi modifice fundamental afacerile „sau să se confrunte cu un dezavantaj 
concurenţial semnificativ faţă de o gamă tot mai largă de companii care oferă servicii 
pe Internet” După câteva zile, Microsoft a anunţat că va oferi două noi servicii — 
Windows Live şi Office Live, care, în esenţă, sunt două versiuni Business Web a 
două dintre cele mai populare produse. La câteva săptămâni după aceea, Google a 
anunţat că oferea un pachet software gratuit, descărcabil, care nu conţinea nici un 
program de la Microsoft. Devine tot mai interesant! 

Fără îndoială că Business Web îi va pune în dificultate pe cei de la Microsoft. 
Totuşi, eu n-aş acorda mai puţină importanţă Microsoft-ului şi nici nu m-aş dispensa 
încă de sofiware-ul său. E adevărat, trecem de la o lume unde companiile erau 
sisteme independente către una în care acestea au devenit interconectate şi interdepen- 
dente, o lume unde companiile mari şi mici pot acum să pună singure cap la cap un 
sistem interoperabil de sisteme numai prin simpla vizitare a Business Web-ului şi 
prin închirierea sau asamblarea oricăror programe distincte. Compania virtuală este 
deja o realitate - şi va fi foarte disruptivă, deoarece va acorda companiilor mici şi 
mijlocii acces la anumite instrumente puternice ale fluxurilor de lucru pe care, acum 
câţiva ani, nu şi le puteau permite decât companiile mari. 

Dar nu uita că nu numai tu beneficiezi de astfel de instrumente standardizate ale 
fluxurilor de lucru, ci toată lumea. E necesar să oferi pe piaţă un produs sau un 
serviciu unic. Şi, în acest scop, trebuie să inventezi o modalitate unică de a aplica 
tehnologiile informaţiei strategiei tale de afaceri, oricare ar fi ea. E nemaipomenit 
să-ţi poţi administra relaţiile cu clienţii pe Web în schimbul unei mici taxe şi să ai un 
flux de lucru eficient. Dar mai întâi trebuie să ai clienţi - competenţa distinctivă 
proprie a companiei tale. Adică trebuie să înţelegi cum funcţionează proprietatea 

privată, inovațiile şi chiar şi instrumentele sau sistemele de software privat, pentru 
a-ţi construi produsul sau serviciul tău unic. Competența ta distinctivă - lucrul care 
va construi un şanţ de fortificaţie în jurul companiei tale - va fi întotdeauna apreciată, 
sporită sau inclusă într-un oarecare algoritm sau proces de producţie privat sau în 
vreo aplicaţie software. Nu poţi lua totul de-a gata, nici chiar de pe Web, pentru că 
dacă ai putea, la fel ar putea şi concurenţa. Dacă administrezi un fond de obligaţiuni, 
toate standardele şi fluxurile de lucru care există acum pentru tranzacţionarea fără 
obstacole a obligaţiunilor sunt pentru tine o mană cerească. Însă ceea ce va decide 
succesul sau eşecul tău va fi, în cele din urmă, propriul, unicul şi nemaipomenitul 
tău algoritm care să te ajute să ştii când să cumperi şi când să vinzi obligaţiunile 
respective. Iată de ce va exista în continuare un loc şi pentru companiile de software 
mari, tradiţionale, precum Microsoft şi SAP, companii care pot crea o soluţie potrivită 
fiecărui client. De asemenea, după cum a şi demonstrat-o Microsoft, unele dintre 
programele lor vor fi disponibile pe Business Web. 

Cu toate acestea, revoluţia fluxurilor de lucru la care am fost martori - de la 
protocoalele de transmisie până la standardele de procese de afaceri pe care le poţi 
închiria acum de pe Web - va duce cu siguranţă la o explozie a experimentelor şi a 
inovaţiilor. lar din acest tumult vor apărea cu siguranţă foarte multe produse şi 
servicii noi, precum şi cereri pentru software brevetat şi mai potrivit pentru fiecare 
client în parte, însoţit de sisteme IT care să le împingă înainte. Până ce se vor linişti 
apele, felul în care gândim munca, în care o facem să circule şi chiar felul în care 
vom porni o companie va fi, probabil, transformat radical. 

„Platformele fluxului de lucru ne dau posibilitatea să facem pentru industria 
serviciilor ceea ce Henry Ford a făcut pentru producţie”, afirmă Jerry Rao, întreprin- 
zătorul care face muncă de contabilitate în India pentru americani. „Luăm fiecare 
sarcină în parte [o standardizăm] şi o trimitem celui care o poate duce la capăt mai 
bine şi, pentru că o facem într-un mediu virtual, oamenii nu trebuie să fie unul lângă 
altul fizic vorbind, după care le reasamblăm la sediu [sau într-o altă locaţie înde- 
părtată]. Nu e o revoluţie obişnuită, ci una foarte importantă. Ea permite ca şeful să 
se afle într-un loc, iar angajaţii lui în altul.” Aceste platforme cu software de automa- 
tizare a fluxului de lucru, a adăugat Rao, „te ajută să creezi birouri virtuale globale — 
nelimitate de pereţii unui birou obişnuit sau de graniţele unei ţări -, să ai acces la 
talente din diferite părţi ale lumii şi să le dai sarcini care trebuie duse la capăt în timp 
real. Şi astfel, lucrăm fără oprire. Tot ce a avut loc în ultimii doi-trei ani parcă s-a 
întâmplat într-o clipită” 


Geneza : Apare platforma Pământului plat 


Trebuie să ne oprim aici şi să cugetăm adânc, pentru că acum platforma aplati- 
zării Pământului a început să prindă formă. Mai întâi, căderea zidurilor, apariţia 
Windows-ului şi a PC-ului s-au unit pentru a da indivizilor, mai mult ca oricând, 
posibilitatea să devină autorii propriului conţinut în formă digitală. Apoi, răspândirea 

Internetului şi apariția Web-ului, grație browser-ului şi fibrei optice, au făcut ca 
oamenii să fie conectaţi şi să-şi împărtăşească conţinutul digital mai ieftin ca ori- 
când. În fine, apariţia căilor de transmisie standardizate şi a protocoalelor care au 
făcut legătura dintre calculatoare şi aplicaţii software şi au stimulat dezvoltarea 
proceselor standardizate de afaceri în legătură cu modalitatea de a desfăşura anumite 
forme de comerţ sau de muncă a însemnat că tot mai mulți oameni nu erau doar 
conectaţi direct, ci puteau să lucreze împreună, fără obstacole între ei, pe conţinutul 
digital al fiecăruia, mai mult ca niciodată. 

Dacă le pui pe toate cap la cap, rezultatul va fi fundaţia brută pentru o cu totul 
nouă platformă globală de colaborare. lată momentul genezei Pământului plat, 
lucru care a avut loc după mijlocul anilor '90. Tuturor elementelor acestei noi 
platforme (precum Business Web-ul) avea să le ia mai mult timp pentru a-şi face pe 
deplin apariția şi pentru a se uni. Aşa ceva avea să se întâmple abia în anii 2000. 
Însă ce a urmat după mijlocul anilor '90 i-a făcut pe oameni să înceapă să creadă 
că ceva avea să se schimbe în mod radical. Dintr-odată era disponibilă o platformă 
de colaborare pe care toți oamenii din lume o puteau pune în funcţiune, se puteau 
conecta la ea şi puteau să concureze între ei pe aceasta - pentru a schimba între ei 
muncă şi cunoştinţe, pentru a putea pune pe picioare companii, pentru a inventa şi 
a vinde bunuri şi servicii. „Crearea acestei platforme cu calităţi unice este inovaţia 
cu adevărat importantă şi convingătoare care te-a făcut să poți spune că aplatizarea 
lumii este posibilă”, a spus Craig Mundie de la Microsoft. Fiindcă, după cum a 
adăugat Joel Cawley, consilierul pe probleme de strategie de la IBM, „nu doar 
comunicăm unul cu celălalt mai mult ca oricând, ci acum putem colabora - să 
construim coaliţii, proiecte şi produse împreună - mai mult ca niciodată”. 

Această platformă rudimentară a ajutat la generarea altor şase factori de aplati- 
zare - Sau, mai precis, şase noi forme de colaborare. Eu le-am numit uploading-ul, 
externalizarea, lanţurile de aprovizionare, insourcing-ul şi in-formarea. Fiecare 
dintre acestea fie a fost posibilă datorită apariţiei platformei lumii plate, fie a fost 
stimulată de aceasta. Şi pe măsură ce tot mai mulţi dintre noi învaţă cum să 
colaboreze în aceste modalităţi noi şi diferite, încet-încet aplatizăm Pământul şi 
mai mult. 

Întotdeauna este periculos să declari un moment crucial în istorie. Întotdeauna 
avem tendința de a crede că pe parcursul vieţii noastre se întâmplă ceva foarte 
important. Dar sunt convins că geneza acestei noi platforme a lumii plate şi cele 
şase noi forme de colaborare pe care le-a produs vor fi pomenite în timp ca unul 
dintre cele mai importante momente din istoria omenirii - nu mai puțin important 
decât invenţia presei de tipărit sau a electricităţii. Cineva trebuia să fie în viaţă când 
a avut loc - din întâmplare, noi suntem aceia. 

FACTORUL DE APLATIZARE NR. 4 


Uploading-ul 


Controlul puterii comunităților 


Alan Cohen încă îşi mai aminteşte prima dată când, adult fiind, a auzit cuvântul 
„Apache”, şi asta nu s-a întâmplat în timp ce se uita la un film cu cowboy şi indieni. 
Era în timpul anilor '90, piaţa dot-com se extindea ameţitor, iar el era director la IBM, 
ajutând la supravegherea afacerii e-commerce, care înflorea. „Aveam cu mine o 
întreagă echipă şi un buget de aproape 8 milioane de dolari”, şi-a amintit Cohen. 
„Eram în concurenţă cu Microsoft, Netscape, Oracle, Sun - toţi ăia mari. Şi jucam 
un joc cu miză foarte mare pentru e-commerce. IBM avea o cifră de vânzări fantastică 
datorită vânzărilor sale de software e-commerce. Într-o zi l-am întrebat pe directorul 
pe probleme de dezvoltare care lucra pentru mine: «Jef, explică-mi şi mie procesul 
de dezvoltare pentru aceste sisteme e-commerce. Care este serverul Web care îl 
susţine ? ». Iar el îmi spune : «E construit pe Apache». Primul lucru la care m-am gândit 
a fost John Wayne. «Ce-i aia Apache ?», întreb. Iar el îmi spune că e un program 
Shareware pentru tehnologia serverelor Web. A spus că este produs gratuit de către 
nişte calculatorişti obsedaţi care lucrează online într-un fel de chat room cu un 
cod-sursă disponibil publicului. Am rămas cu gura căscată. I-am spus: «Cum îl poţi 
achiziţiona ?». Iar el îmi răspunde: «Faci download gratuit de pe un Web site». lar 
eu continuu : «Mă rog, şi ce fel de autentificare are în caz că se întâmplă ceva ?». Iar 
el mi-a spus: «Nu ştiu, pur şi simplu merge». lată primul meu contact cu Apache... 

Trebuie să-ţi aminteşti că pe atunci Microsoft, IBM, Oracle şi Netscape încercau 
să construiască servere Web comerciale. Era vorba de companii uriaşe. Şi deodată 
tipul meu de la departamentul de dezvoltare îmi spune că pe al nostru îl ia de pe 
Internet gratis! E ca şi cum ai avea tot felul de directori executivi ai marilor 
corporaţii care stau şi plănuiesc strategii, şi deodată preiau controlul cei care se 
ocupă cu corespondenţa. Tot întrebam : «Cine se ocupă de Apache? Adică cine or 
fi tipii cu pricina ?».” 

Da, tocilarii de la corespondenţă decid ce software vor folosi - şi ce software vei 
folosi şi tu, deoarece comunităţile de tocilari colaborează acum în vederea proiectării 
unui software nou şi îl distribuie lumii întregi. Se numeşte community-developed 
software. Dar, datorită platformei Pământului plat, tot mai mulţi tocilari de pe Web 
oferă şi propriile ştiri şi opinii, întrerupând legăturile cu intermediarii ziarelor. Se 
numeşte blogging. lar o comunitate de tocilari de bibliotecă îşi scriu acum propriile 
definiţii de enciclopedie, distribuindu-le lumii întregi şi eliminând enciclopediile 
tradiţionale sub formă de cărţi şi chiar pe cele digitale, precum Encarta. Este vorba 
de Wikipedia. Iar tocilarii din dormitor îşi oferă tot mai mult propriile cântece, 
videoclipuri, poezie, rap şi comentarii, nouă şi celorlalţi oameni din lume, eliminând 
magazinele de muzică şi furnizorii tradiţionali de conţinuturi. Aceasta se numeşte 
podcasting . lar cei de pe Amazon.com scriu tot mai multe recenzii de carte, ocupând 
unul dintre cele mai importante locuri din lume în acest domeniu şi reducând 

dominaţia recenzorilor tradiţionali precum The New York Review of Books şi The New 
York Times Book Review. Bănuiesc că în curând Amazon îţi va publica toată cartea 
online. lar tocilarii de pe eBay îşi creează deja propria comunitate comercială virtuală 
şi se clasifică unii pe alţii în raport cu încrederea pe care o prezintă, acordându-şi 
stele. Iar obsedaţii terorişti din Al-Qaeda îşi distribuie tot mai mult propriile ştiri, 
ameninţări şi discursuri, nemaiaşteptându-i pe cei de la BBC sau CBS să vină să le 
vorbească, după care îţi trimit fulgerător mesajele lor de teroare direct în calculatorul 
tău prin AOL sau MSN. 

Toate acestea sunt variaţiuni ale uploading-ului. Geneza platformei Pământului 
plat nu numai că le-a dat mai multor oameni posibilitatea să fie autorii unui conţinut 
sporit ca dimensiuni şi să colaboreze între ei pe acel conţinut; le-a dat şi posibi- 
litatea să distribuie fişiere şi să globalizeze conţinutul respectiv - individual sau ca 
parte a unor comunităţi în curs de autoformare - fără a mai trece prin vreuna dintre 
organizaţiile sau instituţiile tradiţionale ierarhice. 

Nou-descoperita putere a indivizilor şi a comunităţilor de a-şi trimite pretutindeni 
produsele şi ideile, deseori pe gratis, în loc să le descarce pasiv de la firmele comer- 
ciale sau de la ierarhiile tradiţionale, a reformat fundamental progresul creativităţii, 
inovațiile, mobilizarea politică, culegerea şi diseminarea informaţiilor. Fiecare dintre 
acestea devine un fenomen cu amploare şi pe orizontală, nu neapărat pe verticală. 
Aşa ceva se întâmplă acum în interiorul companiilor şi instituţiilor tradiţionale, 
precum şi în afara lor. Uploading-ul a devenit, fără îndoială, una dintre cele mai 
revoluţionare forme de colaborare din lumea plată. Acum, mai mult ca oricând, 
putem fi şi producători, nu numai consumatori. 

Ideea definirii termenului uploading (în contextul de faţă) ca fiind al patrulea 
factor de aplatizare mi-a venit de la un eseu strălucit, „We Are the Web” („Noi 
suntem Web-ul”), scris de cofondatorul revistei Wired, „veteranul” independent 
Kevin Kelly (august 2005). Kelly a observat că atunci când Internetul a apărut prima 
dată pe scară largă în era post-Netscape, „lăţimea de bandă pe cablu şi pe firele de 
telefon era asimetrică : ratele de download erau mult mai mari decât cele de upload. 
Teoria perioadei respective era că oamenii obişnuiţi nu aveau nevoie de upload ; ei 
erau consumatori, nu producători. Dacă trecem la prezent, exponentul noului regim 
de Internet este BitTorrent. [BitTorrent este un Web site care permite utilizatorilor 
să-şi distribuie propriile fişiere cu muzică şi să-şi descarce fişierele altora în acelaşi 
timp.] [...] Infrastructura noastră de comunicaţii a făcut doar primii paşi în marea 
trecere de la audienţă la participanţi, dar aceasta este direcţia pe care o va lua în 
următorii zece ani” Nu este imposibil să-ţi imaginezi, a adăugat Kelly, că într-o zi, 
în viitor, „oricine trăieşte va scrie un cântec, va fi autorul unei cărţi, va face un 
videoclip, va scrie un weblog şi va coda un program... Ce se va întâmpla atunci când 
fluxul de date va fi asimetric - dar în favoarea creatorilor? Ce se va întâmpla când 
toată lumea va face upload mult mai mult decât download?” 

Multă vreme s-a presupus că fabricarea oricărui produs de o oarecare substanţă 
sau complexitate necesită un fel de organizaţie sau instituţie ierarhică. Se presupunea 
că, pentru a face astfel de lucruri şi pentru a le trimite către consumator, îţi trebuia 
o integrare pe verticală, de sus în jos. Dar, mulţumită nou-descoperitei capacităţi de 

a face upload - care a apărut ca rezultat al platformei Pământului plat -, acum poţi 
să produci lucruri foarte complexe, ca individ sau ca parte a unei comunităţi, cu mult 
mai puţină ierarhie şi cu mai puţini bani decât până acum. 

Mă voi concentra aici asupra a trei forme de uploading : mişcarea community- 
-developed software, Wikipedia şi blogging/podcasting. 


Community-developed software 


Mişcarea community-developed software (software dezvoltat de comunitate), cunos- 
cută şi sub numele de comunitatea open-source, îşi regăseşte identitatea în ideea că 
toate companiile şi comunităţile ad-hoc ar trebui să pună la dispoziţie online codul- 
-sursă - instrucţiunile de programare fundamentale care fac un software să funcţio- 
neze — şi să lase pe oricine putea să contribuie la îmbunătăţirea lui, iar pe milioanele 
de alţi utilizatori să-l descarce pentru a-l folosi cum doresc. Gândiţi-vă la aceste 
comunităţi ca la nişte chat rooms cu ingineri independenţi care colaborează pentru a 
produce un software, unde toată lumea contribuie cu îmbunătăţiri la codul-sursă 
pentru a-l face să funcţioneze mai bine şi îl folosesc, atât timp cât se conformează 
regulilor de licenţă ale comunităţii open-source. În vreme ce comunităţile respective 
au tendinţa de a opera în limitele aceloraşi principii, ele sunt împărţite în două 
grupuri de o singură chestiune. Primul grup, să-i spunem „comunitatea bunurilor 
intelectuale comune”, spune, în principiu, că oricine din cadrul comunităţii poate 
folosi codul-sursă drept fundament al unui produs comercial - atât timp cât recunoşti 
întotdeauna grupul iniţial care l-a produs. Pentru ca software-ul să se dezvolte prin 
îmbunătăţiri, adaptări şi implementări ulterioare, trebuie să recunoşti de fiecare dată 
meritul comunităţii originare. Celălalt grup, să-i spunem „comunitatea software-ului 
gratuit”, argumentează că dacă realizezi şi distribui orice produs derivat cu ajutorul 
codului gratuit de software dezvoltat de comunitate, trebuie să contribui la respectiva 
comunitate cu inovaţia ta. Adică să dai produsul gratis. 

Fiindcă nu m-au preocupat prea mult calculatoarele, nu mi-am îndreptat niciodată 
atenţia asupra mişcării open-source ; dar când am făcut-o, mi-am dat seama că era 
un uluitor univers în sine, cu comunităţi care se formează singure din voluntari care 
apar online, fără nici un aranjament prealabil. Prima mişcare community-developed 
software, pentru a lăsa ceva în urmă, s-a folosit de abordarea bunurilor intelectuale 
comune. Ea a provenit din comunităţi academice şi ştiinţifice unde grupările auto- 
nome de savanţi care colaborau între ei s-au unit prin intermediul reţelelor private 
(şi, în final, prin intermediul Internetului) pentru a face schimburi de experienţă sau 
pentru a împărtăşi variante de răspuns în cazul unei probleme de matematică sau de 
ştiinţă. Web server-ul Apache îşi are originea în această formă de open-sourcing. 
Atunci când l-am rugat pe un prieten de-al meu, Mike Arguello, arhitect de sisteme 
IT, să-mi explice de ce oamenii împărtăşesc cunoştinţe sau lucrează astfel, el mi-a 
spus: „Oamenii care lucrează în domeniul IT sunt de obicei foarte inteligenţi şi vor 
ca toată lumea să ştie lucrul ăsta. Marc Andreessen, inventatorul browser-ului 

Mosaic, a fost de acord: „Open-source nu este altceva decât ştiinţă verificată de 
semeni. Uneori oamenii îşi aduc contribuţia pentru că se ocupă cu ştiinţa, descoperă 
tot felul de lucruri, iar recompensa lor se regăseşte în reputaţie. Uneori poţi trans- 
forma aşa ceva într-o afacere ; alteori vor doar să sporească fondul de cunoştinţe din 
lume. Verificarea semenilor este esenţială - iar open-source înseamnă verificarea de 
către semeni. Fiecare defecţiune, breşă de securitate sau deviaţie de la standard este 
criticată”. De asemenea, unii se simt foarte satisfăcuţi când pun în dificultate com- 
panii uriaşe, precum Microsoft sau IBM, dovedind că pot construi ceva mai bun 
pe gratis. 

Pentru a afla mai multe despre forma bunurilor intelectuale comune ale dezvoltării 
de software, am început să explorez printre obsedaţii de ambele sexe din mail room. 
În cele din urmă am dat de unul dintre pionierii lor, Brian Behlendorf. Dacă Apache - 
comunitatea cu server Web open-source - ar fi fost un trib indian, Behlendorf ar fi 
fost bătrânul înţelept al tribului. Am reuşit să-l găsesc într-o zi în biroul său din 
sticlă şi oţel de lângă aeroportul din San Francisco, unde acum este fondator şi 
director tehnic la CollabNet, o companie nouă care se axează pe crearea de software 
pentru companii care vor să folosească o abordare open-source a inovaţiilor. Am 
început cu două întrebări simple: „De unde ai venit? ” şi „Cum ai reuşit să pui pe 
picioare o comunitate open-source de obsedaţi care pot fi găsiţi tot timpul online şi 
care se pot măsura oricând cu cei de la IBM?” 

„Părinţii mei s-au cunoscut la IBM, în California de Sud, iar eu am crescut 
într-un oraş chiar la nord de Pasadena, La Canada”, a povestit Behlendorf. „Şcoala 
publică era foarte competitivă din punct de vedere academic, deoarece mulţi dintre 
părinţii copiilor lucrau la laboratorul Jet Propulsion, condus de Caltech. Astfel că, 
de la o vârstă fragedă, am avut parte de multă ştiinţă într-un loc în care era normal 
să fii oarecum mai obsedat. Întotdeauna am avut computere prin casă. Foloseam 
cartele de calculator IBM originale pentru a ne face listele de cumpărături. În şcoala 
primară am început să fac noţiuni elementare de programare şi, până în liceu, 
devenisem foarte preocupat de calculatoare... Am absolvit în 1991, dar în 1989, în 
perioada de început a Internetului, un prieten mi-a dat o copie a unui program pe 
care o descărcase pe o dischetă, program care se numea Fractint. Nu era piratat, ci 
se distribuia gratuit ; era produs de un grup de programatori şi desena fractali. 
[Fractalii sunt nişte imagini minunate, îmbinând arta şi matematica. ] Când programul 
se iniţializa, pe monitor apărea o listă lungă cu numele savanților şi matematicienilor 
care şi-au adus contribuţia la el. Am observat că în program se afla şi codul-sursă. 
A fost primul meu contact cu noţiunea de open-source. lată, aveai un program pe 
care îl descărcai gratis, venea cu tot cu codul-sursă şi era făcut de o comunitate de 
oameni. Am început să-mi formez în minte o altă imagine a programării pe calculator. 
Am început să cred că exista o anumită dinamică socială interesantă în ceea ce 
priveşte modalitatea în care erau (sau puteau fi) scrise unele sof'ware-uri - faţă de 
imaginea pe care o aveam despre profesionistul care se ocupa de dezvoltarea soft- 
ware-ului, având grijă de buna funcţionare a supercalculatorului la care lucrează, 
introducând în el informaţii şi, după aceea, trimițând informaţiile prelucrate pentru 

afaceri. Aşa- ceva mi se părea doar un pic mai bine decât să faci contabilitate şi 
prea puţin interesant.” 

După ce a terminat şcoala în 1991, Behlendorf a mers mai departe la Berkeley 
pentru a studia fizica, dar l-a nemulţumit lipsa de legătură dintre elementele abstracte 
pe care le învăţa în clasă şi freamătul care începea să se facă simţit pe Internet. 

„Pe vremea aceea, după admitere, fiecărui student i se dădea o adresă de e-mail ; 
pe a mea am început să o folosesc pentru a vorbi cu studenţi şi pentru a explora 
forumurile care începuseră să apară în legătură cu muzica”, a spus Behlendorf. „În 
1992 mi-am pornit propria listă de mesaje mail pe Internet axată pe celebrităţile 
locale ale muzicii electronice din Bay Area. Oamenii îşi lăsau mesajele pe forum, 
care începuse să crească, şi am pornit tot felul de discuţii referitoare la evenimente 
muzicale şi DJ. Apoi am spus: Ce-ar fi să invităm chiar noi DJ-ii şi să organizăm 
propriile «noastre evenimente muzicale ? ». Totul a devenit o chestie colectivă. Cineva 
spunea: «Am nişte albume», altul: «Eu am un sistem de sunet», iar altul: «Eu 
cunosc plaja, şi dacă mergem acolo la miezul nopţii putem face o petrecere». Prin 
1993, Internetul era încă alcătuit doar din liste de mesaje mail, e-mail şi situri FTP 
[depozite cu protocol de transfer al fişierelor în care puteai să stochezi tot felul de 
date]. Astfel am început să colectez muzică electronică într-o arhivă şi am început să 
mă interesez de modalitatea prin care puteam pune muzica respectivă online, oferind-o 
unui public mai larg. Atunci am auzit de Mosaic [browser-ul dezvoltat de Marc 
Andreessen]. Aşa că am obţinut o slujbă la laboratorul de informatică al Facultăţii de 
Studii Economice de la Berkeley şi mi-am petrecut timpul liber cercetând Mosaic-ul 
şi alte tehnologii Web. Astfel am ajuns la un forum de discuţii cu mulţi oameni care 
concepeau prima generaţie de browser-e şi servere Web.” 

(Un server Web este un software care dă oricui posibilitatea să-şi utilizeze 
calculatorul de acasă sau de la birou pentru a găzdui un sit pe World Wide Web. De 
exemplu, Amazon.com şi-a menţinut mult timp Web site-ul în stare de funcţionare 
folosind Apache. Când browser-ul tău se conectează la www.Amazon.com, primul 
software cu care comunică este Apache. Browser-ul solicită de la Apache pagina Web 
de la Amazon, iar Apache trimite înapoi browser-ului conţinutul de pe pagina 
respectivă. Navigarea pe Web înseamnă de fapt interacţiunea dintre browser-ul tău cu 
diferite servere Web.) 

„Odată m-am trezit într-un forum, urmărindu-i pe Tim Berners-Lee şi pe Marc 
Andreessen discutând despre modul în care ar trebui să fucţioneze toate acestea”, 
şi-a amintit Behlendorf. „Era destul de interesant şi mi s-a părut că acolo era 
acceptat oricine. Nu aveam nevoie de doctorat sau de cine ştie ce recomandări 
speciale, şi am început să văd nişte paralele între grupul meu interesat de muzică 
şi aceşti savanţi care aveau un interes comun în ceea ce priveşte construirea pri- 
mului software Web. Am urmărit o vreme discuţia respectivă şi, după aceea, i-am 
spus unui prieten despre ea. Acesta era unul dintre primii angajaţi ai revistei Wired, 
şi mi-a spus că cei de la revistă erau interesaţi să le construiesc un Web site. Aşa 
că, pentru zece dolari pe oră, m-am alăturat echipei lor, le-am creat adresă de e-mail 
şi primul lor Web site - HotWired... Era una dintre primele reviste online finanţate 
din reclame.” 


CELE ZECE FORȚE CARE AU FĂCUT PĂMÂNTUL PLAT 93 


HotWired a decis că vrea să înceapă printr-un sistem de înscriere cu parole - un 
concept controversat la vremea aceea. „Pe atunci”, a remarcat Andrew Leonard, care 
a scris o istorie a software-ului Apache pentru Salon.com în 1997, „cei mai mulţi 
administratori de Web site-uri depindeau de un program Web server dezvoltat la 
National Center for Supercomputing Applications de la Universitatea din Illinois 
(locul naşterii revoluționarului Web browser Mosaic). Însă Web server-ul NCSA nu 
putea face faţă autentificărilor prin parole la scara la care avea nevoie HotWired. Din 
fericire, serverul NCSA era pe domeniul public, ceea ce însemna că toţi utiliza- 
torii puteau folosi gratuit codul-sursă. Aşa că Behlendorf şi-a exersat prerogativa 
hacker-ului : a scris un cod nou, un patch pentru serverul NCSA, cu care a rezolvat 
problema” Leonard a mai spus: „Nu era singurul programator inteligent care 
scotocea prin codul NCSA în iarna respectivă. Peste tot în reţeaua aflată în plină 
expansiune, alţi administratori de Web site-uri considerau că e necesar să se ocupe 
singuri de astfel de probleme. Codul iniţial fusese pus la «naftalină» virtuală, când 
principalul său autor, studentul de la Universitatea din Illinois Rob McCool, a fost 
recrutat (împreună cu Marc Andreessen şi cu autorul Lynx-ului, Eric Bina) de o 
companie aproape necunoscută din Silicon Valley, numită Netscape. Între timp, 
Web-ul se extindea tot mai mult, creând tot mai multe probleme serverelor Web”. Aşa 
că patch-uri de toate felurile s-au înmulţit ca plasturii Band-Aid, acoperind o gaură 
într-o parte şi făcând una nouă în altă parte. Între timp, astfel de parch-uri alcătuiau 
treptat, într-o modalitate open-source ad-hoc, un nou Web server modern. Însă 
fiecare îşi avea propria versiune şi făcea schimb de patch-uri, pentru că laboratorul 
NCSA nu putea ţine pasul cu toate. 

„Eram pe punctul să mă las de şcoală”, a explicat Behlendorf. „Mă distram de 
minune construind Web site-ul pentru Wired şi învățând mai multe decât învăţam la 
Berkeley. Aşa a început o discuţie în micul nostru grup de lucru legată de faptul că 
cei de la NCSA nu răspundeau la e-mail-urile noastre. Noi le trimiteam patch-uri 
pentru sistem, iar ei nu răspundeau. Şi ne-am spus: «Dacă NCSA nu vrea să ne 
răspundă la patch-uri, ce se va întâmpla în viitor ?». Noi ne bucuram să continuăm 
îmbunătățirile, însă ne îngrijoram atunci când nu primeam nici un fel de feedback şi 
nu ne vedeam patch-urile integrate. Aşa că am început să contactez alţi oameni 
despre care ştiam că fac schimb de parch-uri... Majoritatea se aflau în grupurile de 
lucru standard [Internet Engineering Task Force] care stabileau primele standarde 
pentru interconectivitatea dintre calculatoare şi aplicaţii pe Internet... Şi ne-am 
spus: «Ce-ar fi să luăm viitorul în mâinile noastre şi să ne lansăm propria versiune 
[de Web server], care să includă toate patch-urile noastre ? ». 

Am căutat drepturile de autor pentru codurile NCSA care spuneau că ar trebui 
doar să recunoaştem meritul invenţiei în Illinois în caz că vrem să-l îmbunătăţim - 
şi să nu-i învinovăţim dacă se strică”, îşi aminteşte Behlendorf. „Aşa că am început 
să ne construim propria versiune din toate patch-urile pe care le creasem. Nici unul 
dintre noi nu avea timp să fie creator de Web server cu normă întreagă, dar ne-am 
gândit că dacă am pune cap la cap timpul pe care-l aveam cu toţii la dispoziţie şi să 
o facem într-un mod public, am putea crea ceva mult mai bun decât un produs de 
magazin - oricum, nimic nu era la îndemână atunci. Totul s-a întâmplat înainte ca 


94 CUM A DEVENIT PĂMÂNTUL PLAT 


Netscape să-şi distribuie primul Web server comercial. Era începutul proiectului 
Apache.” 

Prin februarie 1999, Behlendorf şi grupul său rescriseseră complet programul 
original NCSA şi au formalizat cooperarea lor sub numele de „Apache” 

„Am ales numele pentru că doream ca acesta să aibă o conotaţie pozitivă şi în 
acelaşi timp să exprime hotărârea”, a spus Behlendorf. „Apache a fost ultimul trib 
care s-a supus guvernării Statelor Unite şi în vremea respectivă ne făceam griji că 
marile companii aveau să vină să «civilizeze» peisajul pe care îl construiseră primii 
ingineri de Internet. Aşa că «Apache» mi s-a părut un nume bun de cod, iar alţii 
mi-au mai spus că era şi un calambur interesant” - de exemplu, serverul APA/CHy, 
pentru că se foloseau de parch-uri pentru a corecta defecţiunile. 

Aşa că, în multe feluri, Behlendorf şi colegii săi open-source - dintre care pe cei 
mai mulţi nu-i cunoscuse niciodată decât prin schimbului de mesaje în chat room-ul 
open source - creaseră o fabrică de software virtuală, online, cu o structură a 
conducerii de jos în sus pe care nu o deţinea şi nu o supraveghea nimeni. „Aveam un 
proiect software, dar coordonarea şi îndrumarea erau un comportament spontan 
bazat pe prezenţa oricui apărea acolo şi dorea să scrie coduri”, a spus el. 

„Dar cum funcţionează, de fapt ?”, l-am întrebat pe Behlendorf. „Doar nu se 
poate ca o adunătură de oameni nesupravegheaţi să se apuce pur şi simplu să scrie 
coduri, nu-i aşa?” 

„Mai tot ce înseamnă dezvoltare de software implică un depozit al codului-sursă 
care este administrat de instrumente precum Concurrent Versions System (CVS)”, a 
explicat el. „De aceea există un server CVS, iar eu am un program CVS în cal- 
culatorul meu. Acesta îmi permite să mă conectez la server şi să-mi iau o copie a 
codului pe care o pot folosi şi modifica. Dacă simt că parch-ul meu poate fi împărtăşit 
şi altora, folosesc un program numit Patch, care îmi permite să creez un nou fişier, 
o arhivă a modificărilor. Ea se numeşte fişier patch, iar eu o pot da altcuiva care, la 
rândul lui, o poate aplica propriei copii a codului pentru a vedea ce impact are. Dacă 
am privilegiile necesare la server [care permite accesul unei comisii supravegheate 
foarte îndeaproape], pot apoi să-mi iau patch-ul, să-l introduc în depozit, el devenind 
parte a codului-sursă. Serverul CVS are o evidenţă a tuturor accesărilor şi operaţiu- 
nilor... Aşa că ai putea să ai read access la depozit, dar nu commit access, pentru a 
face modificări. Când cineva face o modificare a depozitului, respectivul fişier patch 
este trimis prin e-mail tuturor celorlalţi proiectanți şi astfel ai un sistem de control 
din partea semenilor după operaţiune, iar dacă ceva nu este în regulă, remediezi 
defecţiunea.” 

Atunci cum decide această comunitate cine sunt membri de încredere ? 

„Pentru Apache”, a spus Behlendorf, „eram la început doar opt oameni care 
aveau deplină încredere unul în celălalt, iar pe măsură ce alţii apăreau în forumul de 
discuţii şi ofereau parch-uri, începeam să avem încredere şi în ei, aşa că din opt am 
ajuns peste o mie de oameni. A fost primul proiect open-source care a intrat în 
atenţia comunităţii de afaceri şi care a primit sprijin de la IBM” 

Datorită capacităţii lui Apache de a permite unui calculator cu un singur server să 
găzduiască mii de Web site-uri virtuale diferite - muzică, date, text, pornografie -, 

el a început să deţină „o porţie considerabilă din piaţa furnizorilor de servicii 
Internet”, a observat Leonard de la Salon.com. IBM încerca să-şi vândă propriul 
Web server privat, numit GO, dar a câştigat doar o mică parte a pieţei. Apache s-a 
dovedit a fi o tehnologie superioară şi gratuită. Aşa că, în cele din urmă, IBM a 
hotărât că dacă nu putea să-l învingă, trebuia să i se alăture. Închipuiţi-vă că cea mai 
mare companie de calculatoare din lume a ajuns la concluzia că inginerii ei nu puteau 
depăşi ceea ce puteau face un grup open-source ad-hoc de tocilari, aşa că şi-a aruncat 
tehnologia la gunoi şi au decis să rămână cu tocilarii ! 

IBM „a încheiat cu mine un contract, deoarece aveam oarecum rolul unui pur- 
tător de cuvânt pentru Apache”, a spus Behlendorf. „Mi-a spus: «Am vrea să ne 
dăm seama cum putem folosi Apache fără a primi reproşuri din partea comunităţilor 
de pe Internet, cum să-l facem viabil fără a cere prea mulţi bani oamenilor şi 
aducându-ne şi noi contribuţia...». IBM spunea de fapt că noul model de dezvoltare 
software era valoros şi de încredere, aşa că voiau să investească în el şi să se 
debaraseze de cel pe care încercau să-l facă pe cont propriu şi care nu era la fel 
de bun.” 

John Swainson era directorul executiv principal de la IBM şi a condus echipa care 
şi-a îndreptat atenţia asupra lui Apache (acum este preşedinte al Computer Asso- 
ciates). El a continuat povestirea : „În acea vreme conceptul open-source era foarte 
controversat, dar putea fi întâlnit pretutindeni. Am decis că puteam trata cu cei de la 
Apache, pentru că ei ne puteau da răspunsurile de care aveam nevoie. Erau persoane 
cu care se putea purta o conversaţie raţională, şi am putut crea Apache Software 
Foundation [care era non-profit] şi să rezolvăm toate problemele” 

Pe cheltuiala IBM-ului, avocaţii companiei au conlucrat cu grupul Apache pentru 
a crea un cadru legal în jurul lui, astfel încât să nu existe probleme legate de 
drepturile de autor sau de responsabilităţi pentru companii precum IBM, care voiau 
să construiască aplicaţii bazate pe Apache şi să ia bani pe ele. IBM a văzut valoarea 
deţinerii unei arhitecturi standard a serverelor Web lipsită de spectaculozitate - 
permiţând sistemelor eterogene de computere şi dispozitive să comunice între ele, 
afişând e-mail-ul şi paginile Web în format standard -, care urma să fie îmbunătăţită 
constant pe gratis de către o comunitate open-source. Colaboratorii de la Apache nu 
au pornit la drum cu gândul să facă software gratuit. Ei aveau în minte rezolvarea 
unei probleme des întâlnite - serviciile de pe Web - şi au descoperit că cel mai bun 
mod de a aduna cele mai strălucite minţi pentru a-şi face treaba era colaborarea 
gratuită într-o manieră open-source. 

„Când am început să lucrăm cu Apache, exista un Web site, apache.org, dar 
lipsea structura legală formală, iar afacerile şi structurile informale nu fac casă bună 
împreună”, a spus Swainson. „Trebuie să poţi verifica atent codul, să semnezi un 
acord şi să rezolvi probleme care ţin de responsabilitatea legală. [În prezent] oricine 
poate să descarce codul Apache. Singura obligaţie este de a recunoaşte că provine de 
pe situl respectiv şi, dacă operează vreo modificare, să o împărtăşească tuturor.” 
Există un proces de dezvoltare Apache care se ocupă de trafic, iar tu trebuie să-ţi 
câştigi accesul în acel proces, a adăugat Swainson. Aduce oarecum cu o meritocraţie 

pură. Atunci când IBM a început să folosească Apache, a devenit parte a comunității 
şi a început să-şi aducă propriile contribuții. 

Într-adevăr, singurul lucru pe care cei de la Apache l-au cerut în schimbul 
colaborării cu IBM a fost ca IBM-ul să-i pună pe cei mai buni ingineri ai săi să se 
alăture grupului open-source Apache şi să-şi aducă contribuţia, ca şi ceilalţi, în mod 
gratuit. „Cei de la Apache nu erau interesaţi de plata în bani”, a spus Swainson. 
„Doreau contribuţie. Inginerii noştri au venit şi ne-au spus: «Tipii de la Apache se 
pricep, nu glumă, şi insistă să contribuim şi noi cu oameni care se pricep». La 
început, au respins contribuţiile noastre. Spuneau că nu se ridică la standardele lor ! 
Compensaţia pe care o aştepta comunitatea însemna să dăm ce avem noi mai bun.” 

La 22 iunie 1998, IBM a anunţat intenţia de a încorpora Apache în noul lor produs 
Web server, numit WebSphere. Felul în care era organizată comunitatea Apache 
impunea următorul lucru: orice luai din codul Apache şi îi aduceai îmbunătăţiri 
trebuia returnat comunităţii. Dar, de asemenea, erai liber să construieşti pe cont 
propriu un produs comercial pornind de la codul Apache, aşa cum a făcut-o şi IBM, 
atât timp cât includeai o menţiune a numelui Apache în brevetul tău. Cu alte cuvinte, 
abordarea bunurilor intelectuale comune ale open-sourcing-ului i-a încurajat pe 
oameni să construiască produse comerciale pe această bază. În vreme ce abordarea 
respectivă promova ideea că fundamentul trebuie să fie gratuit şi accesibil tuturor, ea 
recunoştea faptul că acesta va rămâne puternic şi proaspăt dacă atât inginerii 
comerciali, cât şi cei non-comerciali vor fi stimulaţi să participe. 

În prezent, Apache este unul dintre cele mai cunoscute instrumente open-source, 
operând în jur de două treimi din totalul Web site-urilor din lume. Şi deoarece poate 
fi descărcat de oriunde în lume, este folosit de oameni din Rusia până în Africa de 
Sud şi Vietnam pentru a-şi crea Web site-uri. Persoanele care au nevoie sau doresc 
capacităţi suplimentare pentru serverele lor pot cumpăra produse precum WebSphere, 
care este compatibil cu Apache. 

În perioada respectivă, vânzarea unui produs compatibil cu un program open- 
-source era o mişcare riscantă din partea IBM-ului. Spre meritul său, IBM a avut 
încredere în abilitatea sa de a continua producţia aplicaţiilor software diferenţiate pe 
fundamentul Apache, privit ca o marfă obişnuită. Acest model a fost adoptat la scară 
largă, după ce toată lumea a văzut cum a propulsat afacerea IBM-ului cu Web server-e 
în topul comercial la categoria respectivă de software, aducând venituri uriaşe. 

După cum am să tot spun în cartea de faţă, într-o lume plată, pentru majoritatea 
companiilor, software-ul standard, obişnuit, nu are nici un viitor. Foarte multe 
programe lipsite de diversitate vor fi abandonate în favoarea celor generate de 
comunităţi open-source. În cazul celor mai multe companii, viitorul comercial 
aparţine celor care ştiu să facă cel mai bogat sos de ciocolată, cea mai uşoară şi mai 
dulce frişcă şi cele mai suculente cireşe pentru tort sau celor care ştiu cum să le pună 
pe toate laolaltă într-o îngheţată de fructe. Jack Messman, preşedintele companiei de 
software Novell, în prezent un mare distribuitor de Linux (sistemul de operare 
open-source), peste care Novell pune tot felul de chestii pentru a-l face să cânte şi să 
danseze numai pentru compania ta, o spune cel mai bine: „Companiile de software 

comercial trebuie să înceapă să-şi deschidă depozitele de software pentru a se 
diferenţia între ele. Comunitatea open-source se axează, în principiu, pe infrastruc- 
tură” (Financial Times, 14 iunie 2004). 

Afacerea cu IBM a fost un adevărat moment crucial. Big Blue spunea că el crede 
în modelul open-source şi că prin Web server-ul Apache comunitatea open-source de 
ingineri crease nu numai ceva folositor şi valoros, ci şi produsul „cel mai tare din 
domeniu”. De aceea mişcarea open-source a devenit un puternic factor de aplatizare, 
ale cărui efecte abia începem să le vedem. „Indivizii dobândesc o putere incredibilă”, 
afirmă Brian Behlendorf. „Nu contează de unde vii sau unde te afli - cineva din 
India sau din America de Sud poate fi la fel de eficient în ceea ce priveşte folosirea 
acestui software sau contribuţiile aduse lui ca şi cineva din Silicon Valley.” Vechiul 
model era că învingătorul ia totul: eu l-am scris, e al meu - modelul de licenţă 
standard pentru software. „Singurul mod de a-i face faţă”, a încheiat Behlendorf, 
„este să devenim învingători cu toţii” 

Cealaltă formă principală de community-developed software este mişcarea free 
software (software liber). Conform Web site-ului openknowledge.org, „mişcarea 
software-ului liber/open-source a început de la cultura hacker a laboratoarelor de 
informatică din Statele Unite (Stanford, Berkeley, Carnegie-Mellon şi MIT) în anii 
"60 şi *70. Comunitatea programatorilor era mică şi foarte unită. Între membrii ei 
circulau continuu coduri - dacă făceai vreo îmbunătăţire, trebuia să trimiţi codul 
comunităţii de proiectanți. Păstrarea codului pentru sine nu era privită cu ochi buni — 
la urma urmei, dacă tot beneficiezi de pe urma muncii unor prieteni, trebuie să 
întorci favorul” Totuşi, mişcarea free software a fost şi rămâne inspirată de ideea 
morală că software-ul ar trebui să fie liber şi disponibil tuturor şi se bazează pe 
colaborarea open-source în vederea producerii celui mai bun software posibil, care 
să fie apoi distribuit gratuit. Principalul obiectiv al mişcării free software este acela 
de a determina cât mai mulţi oameni să scrie, să îmbunătăţească şi să distribuie 
software gratuit, din convingerea că aşa întreaga lume va deveni mai puternică şi va 
elibera indivizii din ghearele corporațiilor globale. 

În 1984, după cum consemnează Wikipedia, un cercetător de la MIT, fost hacker, 
Richard Stallman, a pornit „mişcarea free software” odată cu efortul său de a 
construi un sistem de operare gratuit numit GNU. Stallman a creat Free Software 
Foundation şi ceva care se numea GNU General Public License (GPL) - Licenţa 
Publică Generală. GPL specifica faptul că utilizatorii codului-sursă puteau să copieze, 
să modifice sau să îmbunătăţească acel cod, cu condiţia să-şi pună la dispoziţie 
modificările sub aceeaşi licenţă precum codul originar. În 1991, un student de la 
Universitatea din Helsinki, pe nume Linus Torvalds, urmând iniţiativa lui Stallman, 
a făcut public propriul său sistem de operare, Linux, pentru a rivaliza cu sistemul 
Windows al celor de la Microsoft, şi a invitat şi alţi programatori online pentru a 
încerca să-l îmbunătăţească - gratuit. De atunci, programatori din toată lumea au 
manipulat, modificat, extins, îmbunătăţit şi adăugat parch-uri sistemului de operare 
GNU/Linux, a cărui licenţă stipulează că oricine poate descărca şi îmbunătăţi codul- 
-sursă, dar după aceea trebuie să pună la dispoziţia tuturor varianta îmbunătăţită. 

Torvalds insistă ca Linux să rămână întotdeauna liber. Aşadar companiile de software 
comerial care vând upgrade-uri ce ameliorează sau adaptează Linuxul la alte sisteme 
trebuie să fie atente să nu combine şi/sau să distribuie oricare dintre codurile cu 
drept de autor ale Linuxului în produsele lor comerciale. GPL, în care este scris şi 
distribuit codul Linux, precum şi alte software-uri libere, specifică faptul că dacă 
noul cod este combinat cu Linux şi apoi redistribuit, atunci eşti obligat să pui 
modificarea sau combinarea respectivă la dispoziţia comunităţii, în mod gratuit. 

Aproape ca şi Microsoft Windows, Linux oferă o familie de sisteme de operare 
ce pot fi adaptate să ruleze pe cele mai mici deskrop-uri de calculatoare, laptopuri, 
PalmPilots şi chiar ceasuri de mână, până la cele mai mari unităţi centrale de 
procesare (mainframe) şi supercalculatoare. Astfel, un puşti din India, cu un PC 
ieftin, poate învăţa dedesubturile aceluiaşi sistem de operare folosit în cele mai mari 
centre de prelucrare a datelor din corporaţiile Americii. În timp ce lucram la secţiunea 
de faţă a cărţii, am mers la un picnic în Virginia, la casa de la ţară a Pamelei şi a lui 
Malcolm Baldwin, pe care soţia mea i-a cunoscut ca membră în consiliul de condu- 
cere al World Learning, o organizaţie nonguvernamentală. În timp ce mâncam, le-am 
spus că mă gândeam să plec până în Mali pentru a vedea cât de plat pare Pământul 
de la cel mai îndepărtat capăt al său - oraşul Timbuktu. Fiul soţilor Baldwin, Peter, 
Chiar lucra în Mali, făcând parte dintr-o organizaţie numită GeekCorps, organizaţie 
care ajuta la implementarea tehnologiei în ţările în curs de dezvoltare. La câteva zile 
după acel picnic, am primit de la Pamela un e-mail în care îmi spunea că se con- 
sultase cu Peter pentru a mă însoţi şi ea în Timbuktu, după care a adăugat urmă- 
toarele cuvinte, care pentru mine reprezentau tot ce voiam să ştiu: „Peter spune că 
prin proiectul său se creează reţele wireless prin satelit şi se fac antene din peturi 
pentru apă minerală şi din plase de ferestre! Se pare că toată lumea din Mali folo- 
seşte Linux...”. 

Numai într-o lume plată puteai să auzi aşa ceva! 

Mişcarea free software a pus în dificultate pe Microsoft şi pe alţi mari jucători 
globali din domeniul software. După cum relatează revista Fortune (23 februarie 
2004), „disponibilitatea acestui software simplu şi puternic care funcţionează pe 
foarte popularele microprocesoare de la Intel a coincis cu dezvoltarea explozivă a 
Internetului. Linux a dobândit curând adepţi la scară globală din rândurile progra- 
matorilor şi utilizatorilor care se ocupă cu afacerile... Revoluţia este mult mai amplă 
decât micul Linux... [În prezent] se poate găsi aproape orice fel de software în formă 
open-source. Web site-ul SourceForge.net, un loc de întâlnire pentru programatori, 
are o listă de aproape 86.000 de programe. Cele mai multe sunt proiecte mici, făcute 
de şi pentru obsedaţi, dar câteva sute dintre ele sunt foarte valoroase. Dacă nu-ţi 
convine să scoţi din buzunar 350 de dolari pentru un Microsoft Office sau 600 de 
dolari pentru un Adobe Photoshop, OpenOffice.org şi Gimp au alternative gratuite 
surprinzător de bune” Marile companii, precum Google, E*Trade şi Amazon, 
folosind componente de server de la Intel modificate şi Linux ca sistem de operare, 
au putut reduce foarte mult costurile pentru tehnologie - şi au dobândit un control 
mai mare asupra software-ului lor. 

Totuşi, ca să fim sinceri, în timp ce Linux şi Apache au început ca forme pure de 
community-developed software, n-a durat mult până când Apache a devenit un fel de 
„model amestecat”, datorită colaborării sale cu IBM. Unii lucrau pentru el gratuit, 
iar alţii erau plătiţi de către IBM - deci compania îşi putea vinde propriile servicii, 
îmbunătăţiri şi adăugiri la software-ul de bază. În acelaşi timp, putem vedea acum 
întreprinzători care sprijină cu fonduri companii noi - plătind companiile de software 
ca să scoată vreun program gratuit, cu speranţa că o comunitate îl va îmbunătăţi, 
astfel încât noua companie să poată vinde comunităţii respective aplicaţii diversificate 
pentru un anumit profit. Red Hat, de exemplu, sprijină dezvoltarea sistemului Linux 
şi a altor soluţii open-source, creând o afacere în acest sens. Red Hat nu-ţi va vinde 
sistemul Linux în sine - nu le este permis —, dar, în schimbul unei taxe, îl va sprijini 
şi îl va configura pentru afacerea ta. 

Probabil că astfel de modele amestecate vor reprezenta viitorul. De ce? Pentru 
început, pentru ca o platformă de software complex să fie viabilă - adică să fie 
înnoită, reparată şi îmbunătăţită constant -, trebuie să existe în jurul ei o economie. 
Creatorii talentaţi de software din cadrul unei comunităţi open-source nu au timp, 
înclinaţie, energie şi resurse decât să creeze codul gratuit. La un moment dat, lucrul 
nu va mai continua până la cel mai înalt nivel dacă nu există un oarecare stimulent 
economic pentru membrii comunităţii. 

În cazul Linux, e minunat că oamenii din Mali îl pot descărca gratuit, dar el nu 
mai este dezvoltat gratuit. Să nu devenim însă prea romantici faţă de toate acestea. 
IBM nu vinde un sistem de operare care concurează cu Linux, dar vinde software 
care concurează cu Microsoft. Aşadar IBM este bucuros să plătească ingineri care să 
creeze software de calitate pentru a lucra la Linux în vederea încurajării expansiunii 
sale ca rival al lui Microsoft Windows - furându-i astfel profiturile şi slăbindu-i 
capacitatea de a concura cu IBM în domeniile sale de specialitate. Sun Microsystems 
a pus bazele OpenOffice.org din acelaşi motiv. Conform Web site-ului Sun, „comuni- 
tatea OpenOffice.org a fost fondată de Sun Microsystems în anul 2000. Este o comu- 
nitate activă, care dezvoltă şi sprijină pachetul OpenOffice.org, iar Sun este un 
membru-cheie” Mă rog, aşa sunt afacerile. Însă chiar este vorba de afaceri. Din 
punctul de vedere al consumatorului, cel mai important este ca astfel de modele 
amestecate de community-developed software să stimuleze concurenţa cât mai mult şi 
să producă mai ieftin, dacă nu chiar gratuit, software pentru public. 

Nu mai e cazul să spunem că însăşi noţiunea de community-developed software 
este dezbătută cu ardoare la Microsoft. Dată fiind poziţia centrală a afacerilor cu 
software ale companiei, am considerat că e important să ascult şi versiunea lor. lată 
la ce concluzie am ajuns după discuţiile mele din Redmond: în opinia celor de la 
Microsoft, modelul amestecat care a evoluat în afara mişcării community-developed 
software este de fapt doar o nouă formă de concurenţă comercială, şi nimeni n-ar 
trebui să-şi facă iluzii în acest sens. Orice ar fi intenţionat sau sperat fondatorii 
mişcării community-developed software - în ceea ce priveşte software-ul creat de 
comunitate, lipsit de orice profit -, până la urmă nu s-a realizat aşa ceva. Crearea 
software-ului de către comunităţi a devenit acum o afacere, una cu un mare potenţial 
atât pentru Microsoft, cât şi pentru alte companii. 

Acestea fiind spuse, directorii executivi de la Microsoft cu care am vorbit încă 
sunt de părere că această formă de software îşi are limitele ei — şi nu va transforma 
(sau n-ar trebui să transforme) industria software-ului tradiţional, comercial, în ceva 
depăşit. Pentru început, Microsoft argumentează că dacă inovatorii nu vor fi recom- 
pensaţi financiar pentru creaţiile lor, stimulentele pentru inovaţii revoluţionare vor 
seca, precum şi fondurile pentru adevărata cercetare şi dezvoltare necesare stimulării 
progresului în acest domeniu tot mai complex. Succesul înregistrat de Microsoft în 
crearea sistemului standard de operare al PC-ului a făcut bani şi a permis companiei 
să cheltuiască miliarde de dolari pe cercetare şi dezvoltare pentru a crea Microsoft 
Office, o întreagă suită de aplicaţii care se poate vinde acum cu câteva sute de dolari. 
După cum afirmă Craig Mundie, directorul tehnic de la Microsoft: „Ciclul virtuos 
al inovației, recompensei, reinvestiţiei şi altor inovaţii este ceea ce a stimulat toate 
marile descoperiri în industria noastră. Afacerea software, aşa cum o ştim noi, este 
o afacere economică ce creşte treptat. Cheltui o grămadă de bani chiar de la început 
pentru a dezvolta un software, iar apoi costul marginal de producţie pentru fiecare 
este foarte mic, dar dacă le vinzi în număr mare, îţi recuperezi investiţia, apoi 
reinvesteşti profiturile pentru dezvoltarea noii generaţii de produse. Dar când insişti 
că nu poţi lua bani pe software, nu poţi decât să-l dai gratis şi nu mai permiţi 
afacerilor cu software să devină afaceri economice care se dezvoltă cu timpul” 
Mundie adaugă : „Este adevărat că cercetările ştiinţifice vor necesita tot mai mult un 
efort de comunitate, însă aş argumenta că este vorba mai mult de o cerinţă de 
colaborare multidisciplinară datorită complexităţii problemelor decât de convingerea 
că ideile fundamentale care au dus la adevărate inovaţii provin acum de la grupuri şi 
nu de la indivizi. Sunt de părere că open-source va continua ca tendinţă puternică, 
dar va reveni în primul rând la modelul obişnuit intelectual aflat de mult timp în 
mediul academic, decât să devină unul care să înlăture stimulentul financiar de a 
produce software” Cât despre fondatorul Microsoft, Bill Gates, el de asemenea este 
evident convins că viitorul software-ului nu o reprezintă gratuitatea. „Ai nevoie de 
capitalism [pentru a stimula inovaţia]. O mişcare care să spună că inovaţia nu merită 
o recompensă de ordin economic se opune mersului firii. Când stau de vorbă cu un 
chinez, el visează să-şi înfiinţeze o companie. Nu gândeşte: «Voi fi frizer în timpul 
zilei şi voi face software gratuit noaptea»... Când te trezeşti cu o problemă de securi- 
tate în software-ul tău, n-o să spui: «Unde-i tipul de la frizerie ?».” Mundie mai 
arată că indiferent de afacerea în care eşti implicat, „mai devreme sau mai târziu vei 
afla că fără un software privat şi fără un sistem IT care să încorporeze şi să-ţi 
promoveze principala competenţă - esenţa unică a ceea ce faci - va fi foarte dificil 
să dobândeşti şi să menţii un avantaj în competiţia dintr-o lume unde fiecare poate 
avea acelaşi software gratuit” Companiile vor dori sisteme proiectate numai pentru 
ele, pe care să nu le mai aibă nimeni, şi vor vrea truse de instrumente pentru a 
proiecta diferite lucruri pe care să nu le mai aibă nimeni. Aşadar, spun cei de la 
Microsoft, tot va fi loc suficient pentru sisteme software private. În cele din urmă, 
progresul şi aria de acţiune chiar contează. Pentru studenţi şi companii există un 
mare avantaj pentru că, în prezent, poţi merge oriunde în lume şi, după ce porneşti 
un calculator, poţi găsi un program standardizat Microsoft Word pe care să-ţi scrii 

raportul de afaceri sau eseul. Nu mi-ar trebui acum să mă mai lupt cu alt program de 
procesare a textului oriunde aş merge. E ceva ce nu ar ajuta munca să circule. 

Însă motivul pentru care consider că şi software-ul creat de comunitate va dăinui 
este că, în vreme ce acesta nu va fi viabil fără un stimulent economic la un moment 
dat, s-a dovedit totuşi foarte puternic ca simplu instrument pentru inovaţii şi pentru 
răspândirea fulgerătoare a acestora. Până în 2004, sistemul de operare Linux era cel 
mai cunoscut software open-source care îi făcea greutăţi Microsoftului. Apoi, în 
noiembrie 2004, Mozilla Foundation, un grup non-profit care sprijinea software-ul 
open source, a lansat Firefox, un browser gratuit, rapid şi uşor de instalat, cu foarte 
multe trăsături care îi lipseau browser-ului Internet Explorer de la Microsoft. „Doar 
cu o lună mai târziu”, scria specialistul în tehnologie de la New York Times Randall 
Stross (la 19 decembrie 2004), „fundaţia a sărbătorit un moment remarcabil: 
10 milioane de descărcări ale programului de către utilizatori”. Donaţiile din partea 
noilor utilizatori mulţumiţi de Firefox s-au dus pe o reclamă de două pagini în New 
York Times. „Cu Firefox”, a adăugat Stross, „software-ul open-source trece de la 
obscuritatea din spatele biroului în casa ta şi chiar şi în casa părinţilor tăi. (Copiii tăi 
de la facultate îl folosesc deja.) Este finisat şi la fel de simplu de folosit ca şi Internet 
Explorer” Până în noiembrie 2005, prima sa aniversare, browser-ul Firefox înghiţise 
aproximativ 10% din piaţa mondială a browser-elor, majoritatea provenind de la 
Microsoft Explorer. Un motiv pentru care Firefox s-a extins atât de repede este faptul 
că e creat de comunitate : utilizatorii au putut contribui la maniera în care s-a dez- 
voltat, multe extensii care au adăugat noi aplicaţii specifice browser-ului fiind scrise 
de utilizatori. Prin noiembrie 2005, o nouă versiune îmbunătăţită, Firefox 1.5, intra 
pe piaţă. 

Este uimitor să fii martorul unei dezvoltări atât de rapide, mai ales când ştii cum 
a apărut Firefox. De fapt, Firefox este descendentul Mosaic-ului şi originalului 
browser Netscape Navigator, înghiţit de Microsoft Internet Explorer în 1998. În timp 
ce Firefox, ca orice alt software open-source, este produsul multor îmbunătăţiri 
şi idei din partea diferitor programatori, notează revista Wired (februarie 2005), 
„doi oameni mai ales au avut cel mai important rol în ceea ce priveşte succesul 
browser-ului: Blake Ross, student în anul doi la Stanford, un tânăr de 19 ani, slab, 
energic şi cu părul negru şi tepos, şi Ben Goodger, un neozeelandez de 24 de ani, 
rotofei şi blând. La 14 ani, Ross, autentificându-se pe contul familiei sale de pe 
America Online, a început să repare defecţiuni pentru Mozilla Group, o echipă de 
programatori responsabilă cu întreţinerea codului-sursă al browser-elor Netscape. 
Curând Ross a ajuns să fie nemulţumit de modificările de la Netscape [prea multe 
aplicaţii înzorzonate] şi, începând cu anul 2002, a hotărât dintr-odată să se des- 
partă de grup şi a creat un browser simplu, rapid şi uşor de utilizat. Goodger... 
a preluat controlul în 2003, când Ross a devenit student. A început să coordoneze 
proiectul şi a dat formă browser-ului pentru lansarea variantei Firefox 1.0 spre 
sfârşitul anului [2004)”. 

Aşadar un tânăr de 19 ani de la Stanford şi unul de 24 de ani din Noua Zeelandă, 
lucrând într-o comunitate open-source pe gratis, începând din două capete ale lumii, 

au produs un browser care a luat 5% din piaţa Internet Explorer-ului în aproximativ 
şase luni. Mi-a plăcut mult ce a declarat Ross revistei Wired în legătură cu ceea ce 
a simţit când a început pentru prima dată să distribuie date, să intre în codul Mozilla 
pe când era elev în clasa a noua: „Era incredibil - numai gândul că poţi atinge ceva 
ce este folosit de atâta lume... Este un sentiment nemaipomenit să faci o mică 
modificare codului şi să vezi după aceea schimbarea în fereastra unui produs celebru. 
Ai produs o schimbare într-o aplicaţie care este folosită în toată lumea” 

Nu există o descriere mai bună pentru fascinația difuzării de date - în comparaţie 
cu simpla lor descărcare. 


Concluzie : Aplatizarea lumii produce încă o schimbare radicală în afacerile cu 
software. În timp, cred că vom fi martorii apariţiei unui nou echilibru, în care toate 
formele diferite de software îşi vor avea locul lor : software-ul tradiţional comercial, 
à la Microsoft ori SAP, alături de modelul Business Web de software de închiriat, 
à la Salesforce.com, şi de software-ul gratuit produs fie de comunităţi care benefi- 
ciază de fonduri, fie de indivizi inspirați. 


Răspunsuri date de comunitate 


În ceea ce-l priveşte pe Brian Behlendorf, el pariază pe cariera lui că tot mai mulţi 
oameni şi tot mai multe companii vor dori să profite de noua platformă a lumii plate 
pentru a inova tot felul de produse în cadrul comunităţilor. În 2004, el a înfiinţat o 
nouă companie, CollabNet, pentru a promova utilizarea creaţiilor comunităţilor ca 
instrument de stimulare a inovaţiilor în domeniul software în cadrul companiilor. Un 
exemplu de ceea ce face CollabNet este crearea unui Web site securizat, unde cei 
care deţin o parolă pot vedea codul-sursă al software-ului şi defectele care trebuie 
reparate, apoi pot participa la discuţii între ingineri, directori de producţie şi relaţii 
cu clienţii în legătură cu modalităţile prin care ar trebui îmbunătăţit software-ul 
respectiv. Este un mediu complet plat, fără conflicte, care promovează colaborarea 
şi depăşeşte obstacole. „CollabNet este un furnizor de arme pentru forţele care 
aplatizează Pământul”, a spus Behlendorf. „Rolul nostru în lume este să construim 
instrumentele şi infrastructura astfel încât un individ - din India, China sau de 
oriunde -, fie el consilier, angajat sau casnic, să poată colabora. Noi le dăm trusa de 
instrumente pentru dezvoltare prin cooperare descentralizată. Noi facem posibilă 
dezvoltarea pe verticală, de jos în sus, şi nu numai în cyberspaţiu.” În vreme ce 
CollabNet se axează în principal pe felul în care ar putea să ajute o corporație să 
colaboreze pe plan intern pentru a produce propriul software open-source şi pentru 
a-l întreţine, există tot felul de afaceri în afară de cele ale software-ului care descoperă 
acum ce se întâmplă dacă exploatezi puterea inovatoare a comunităţii. O variaţie 
creativă a acestei abordări open-source a fost încercarea de acum câţiva ani a unei 
companii canadiene de exploatări aurifere, Goldcorp Inc., de a ne exploata „pe toţi” 
pentru a-şi găsi zăcămintele de aur. Iată ce scria ediţia din iunie 2002 a revistei Fast 
Company : 

În ianuarie 1848, o echipă de muncitori de la moara lui John Sutter de lângă Sacramento 
(California) au dat peste câteva bucăţi de aur de calitate excepţională. Nu după mult timp, 
jumătate de milion de căutători au ajuns acolo, dorind să se îmbogăţească peste noapte. Se 
declanşase goana după aur. Cam 153 de ani mai târziu, altă goană după aur a început la 
o veche mină numită Red Lake, în nord-vestul provinciei Ontario. De data aceasta, 
vânătorii de comori aveau la ei software de modelare geologică şi instrumente de minerit 
în baze de date în loc de târnăcoape şi lopeţi. Marii câştigători erau din Australia. Şi nu 
văzuseră mina în viaţa lor. 

Rob McEwen, preşedinte şi director general executiv al Goldcorp Inc., cu sediul în 
Toronto, declanşase goana după aur lansând o provocare extraordinară tuturor geologilor 
din lume : vă vom arăta online toate datele pe care le avem în legătură cu mina Red Lake, 
dacă ne spuneţi unde ar fi posibil să găsim următoarele 6 milioane de uncii de aur. 
Premiul : un total de 575.000 de dolari, cel mai mare premiu fiind de 105.000 de dolari. 
Comunitatea minieră rămăsese mută de uimire. „Am văzut baze de date foarte mari de la 
sondaje guvernamentale făcute online”, afirmă Nick Archibald, vicepreşedintele executiv 
al Fractal Graphics, organizaţia câştigătoare din West Perth (Australia). „Dar ca o compa- 
nie să facă publice astfel de informaţii şi să spună «lată-mă, şi cu bune, şi cu rele» este, 
într-adevăr, foarte ciudat.” 

McEwen ştia că acea competiţie, pe care a numit-o Provocarea Goldcorp, presupunea 
riscuri mari. În primul rând, expunea compania unei licitaţii de preluare ostilă. Dar riscul 
de a continua să păstrezi vechiul model de acţiune era şi mai mare. „Mineritul este una 
dintre cele mai vechi preocupări industriale ale omenirii”, spune McEwen. „Este vorba 
de o economie foarte veche. Dar descoperirile miniere sunt ca şi cele tehnologice. Are loc 
aceeaşi îmbogăţire rapidă, deoarece aşteptările în continuă creştere aduc profituri tot mai 
mari. Dacă am putea găsi aur mai repede, am putea spori valoarea companiei.” 
McEwen, un bărbat scund, cu voce blândă, cu o mustață atent tunsă şi îmbrăcat la patru 
ace, avea un avantaj asupra concurenţilor săi mai lenți: nu era miner, nu gândea ca un 
miner şi nu era limitat de concepţiile convenţionale ale minerului. Pe când era tânăr, a 
lucrat pentru Merrill Lynch, urmându-l pe tatăl său în afacerile de investiţii. Dar şi tatăl 
său era fascinat de aur, iar McEwen a crescut cu poveşti despre mineri, căutători şi 
echipamente spuse la cină. În curând a prins şi el miocrobul aurului şi şi-a făurit un model 
de gândire despre felul în care credea că ar trebui să arate o companie modernă de 
exploatare a aurului. În 1989, şansa i s-a arătat. A intrat într-o confruntare de preluare a 
unei companii ca un cavaler în alb şi a ajuns acţionar majoritar al unei mine vechi şi cu 
un potenţial scăzut din Ontario. 

Nu era tocmai un vis devenit realitate. Piaţa aurului era slăbită. Costurile de exploatare 
erau foarte mari. Minerii au intrat în grevă. McEwen a fost chiar ameninţat cu moartea. 
Însă noul proprietar ştia că mina are potenţial. „Zona auriferă Red Lake avea două mine 
de aur în funcţiune şi 13 foste mine care produseseră împreună mai bine de 18 milioane 
de uncii de aur”, spune el. „Mina de lângă noi produsese în jur de 10 milioane de uncii. 
A noastră, doar 3 milioane.” 

McEwen credea că minereul de calitate superioară care trecea prin mina învecinată era 
prezent, pe o porţiune de 55.000 de acri, în Red Lake - dar trebuia să-l găsească. Strate- 
gia sa a început să prindă formă la un seminar de la MIT, în 1999. Preşedinţi de companii 
din toată lumea veniseră acolo să afle ce paşi s-au mai făcut în tehnologia informaţiei. În 
cele din urmă, atenţia grupului s-a îndreptat către sistemul de operare Linux şi revoluţia 
open-source. „Atunci mi-am spus: «Cod open-source ! Este exact ce-mi trebuie ! >”, îşi 
aminteşte McEwen. 

Iată raţiunea sa : dacă ar putea atrage atenţia talentelor de prim rang din toată lumea către 
problema descoperirii a cât mai mult aur în Red Lake, la fel cum Linux a reuşit să 
atragă programatori de talie mondială spre cauza creării de software mai bun, ar putea să 
exploateze mii de minţi la care în mod normal nu ar avea acces. De asemenea, ar putea 
accelera ritmul explorărilor şi şi-ar îmbunătăţi şansele de a descoperi ceva. 

La început, geologii de la Goldcorp s-au îngrozit la gândul că vor trebui să expună 
lumii toate datele lor ultrasecrete. „E o industrie foarte conservatoare şi foarte privată”, 
spune dr. James M. Franklin, fost geolog-şef la Geological Survey of Canada şi membru 
în juriul Provocării Goldcorp. „Confidenţialitatea şi discreţia în legătură cu rezervele şi 
explorarea au fost cuvintele-cheie. Ceea ce urma să se întâmple era ceva absolut necon- 
venţional.” 

Dar în martie 2000, la o conferinţă, McEwen şi-a dezvăluit planul din cadrul Provocării 
Goldcorp. Reacţia a fost imediată. Mai mult de 1.400 de savanţi, ingineri şi geologi din 
50 de ţări au descărcat datele companiei şi şi-au început explorarea virtuală. Când au 
început să apară rezultatele, juriul alcătuit din 5 membri a rămas uimit de creativitatea 
propunerilor. În fruntea clasamentului s-a situat activitatea de colaborare dintre două 
grupuri din Australia: Fractal Graphics din West Perth şi Taylor Wall & Associates din 
Queensland, care au creat împreună o descriere detaliată în grafică 3-D a minei. 

Pentru McEwen, competiţia însăşi a fost o mină de aur. „Am forat în patru dintre locaţiile 
indicate de câştigători şi am avut succes de fiecare dată”, spune el. „Dar cu adevărat 
important este faptul că, dintr-o locaţie îndepărtată, câştigătorii au putut să analizeze o 
bază de date şi să genereze ţinte fără a vizita vreodată proprietatea. Fără îndoială că aşa 
va arăta o parte a viitorului.” 

Între noile descoperiri de calitate şi facilităţile modernizate ale minei, Red Lake se înca- 
drează în liniile de performanţă pe care le anticipase McEwen. În 1996, Red Lake producea 
anual 53.000 de uncii la 360 de dolari uncia. Prin anul 2001, mina producea 504.000 de 
uncii la 59 de dolari uncia. 


Cât despre minerii open-source care au câştigat competiţia, Fast Company a 
observat cât de mult a însemnat pentru ei o asemenea oportunitate : 


Red Lake (Ontario) şi West Perth (Australia) se află la capete opuse ale Pământului. Dar 
asta nu i-a oprit pe Nick Archibald şi echipa sa de geologi de la Fractal Graphics, o firmă 
australiană de consultanţă în domeniul geologiei, să creadă că pot găsi aur în Canada. 
Câştigători ai Provocării Goldcorp din 2001, Archibald şi colegii săi au împărţit marele 
premiu de 105.000 de dolari pentru prezentarea lor care detalia ţinte cu potenţial de 
descoperire a aurului. „Nu fusesem niciodată în mină”, spune Archibald. „Nici în Canada 
nu fusesem vreodată.” 

Dar când a auzit de competiţie, Archibald a recunoscut o ocazie pentru compania sa, care 
este specializată în producerea modelelor de mine în grafică tridimensională... Deşi 
premiul în bani pe care echipa lui Archibald l-a împărţit cu Taylor Wall & Associates abia 
a acoperit costurile proiectului, publicitatea aferentă a propulsat afacerile firmei. „Recu- 
noaşterea în America de Nord dobândită într-o noapte în urma acestui proiect am fi 
obținut-o, în condiţii normale, în câţiva ani”, a spus el. 

Archibald a mai adăugat că Provocarea a deschis ochii industriei spre o nouă modalitate 
de a explora, ceea ce este foarte important. „A fost o schimbare radicală în industria 


x» 


minieră”, spune el. „Parcă ar fi fost o rază de lumină într-o mare de întuneric.” 

Mineritul aurului nu reprezintă singura nouă frontieră pentru inovațiile create de 
comunitate şi pentru distribuţia de date. Acestea încep să afecteze şi alt domeniu : 
politica. Gândiţi-vă la Andrew Rasiej, fost impresar muzical care a fondat Mouse.org 
pentru a aduce mai multă tehnologie în şcolile din New York şi care a fost candidat 
din partea democraţilor pentru postul de Avocat al Poporului în New York City - un 
fel de supraveghetor care îl consiliază pe primar în probleme de relaţii cu comunitatea 
şi care investighează orice fel de plângeri, de la gropile din asfalt până la serviciile 
municipalităţii. L-am cunoscut pe Rasiej pe când încerca să atragă atenţia asupra 
propunerii sale ca New York-ul să asigure o infrastructură universală Wi-Fi, astfel 
încât oricine să aibă acces la Internet de mare viteză şi la acoperire pentru telefoane 
mobile. În cele din urmă, candidatura sa a eşuat. Se grăbise prea mult pentru acele 
vremuri. Dar, în final, cred că vremurile îl vor prinde din urmă. Vechea abordare 
industrială a politicii, a argumentat Rasiej, „este unul pentru mai mulţi” Adică 
alegem un bărbat sau o femeie care ne va rezolva problemele tuturor. Noul model din 
afaceri este acela de a-ţi implica clienţii şi comunitatea într-o conversaţie continuă 
legată de orice aspect al afacerii tale, începând cu momentul în care concepi un 
produs, continuând apoi cu modul în care îl proiectezi, cu lanţul de aprovizionare 
care participă la construirea lui şi îl distribuie, şi până la modul în care aduni şi 
asimilezi feedbackul din partea clienţilor şi reacţionezi mai rapid la gusturile mereu 
schimbătoare. 

„Ei bine, a venit vremea să aplicăm acelaşi principiu - puterea celor mulţi - 
pentru a reinventa viaţa civică şi pentru a ne revigora democraţia”, a argumentat 
Rasiej. „Nu numai că îmbunătăţeşti serviciile municipale şi calitatea vieţii, dar le 
oferi oamenilor o modalitate simplă şi satisfăcătoare de a participa la deciziile care 
le afectează viaţa. Oamenii sunt rupţi de viaţa politică deoarece consideră că aceasta 
nu are nici o legătură cu vieţile lor. Dacă primarul ar cere tuturor să fotografieze 
fiecare groapă din asfalt, ai fi uimit de ceea ce s-ar întâmpla.” Într-adevăr, Rasiej a 
propus crearea unui Web size unde oricare cetăţean, folosindu-şi telefonul mobil, 
putea să facă o fotografie unei gropi în asfalt, unei balustrade stricate şi periculoase 
sau chiar a ceea ce pare o infracţiune şi să o trimită imediat prin e-mail la primărie 
sau să o afişeze pe Web site-ul oficial, astfel încât oricare cetăţean să devină în fapt 
un potenţial supraveghetor. 

Rasiej insistă că, în vreme ce candidatul democrat la preşedinţie Howard Dean a 
descoperit puterea reţelei atunci când a folosit-o pentru a colecta fonduri în cadrul 
licitaţiei sale eşuate pentru Casa Albă, nu a mai exploatat-o din nou. La fel au pro- 
cedat şi ceilalţi candidaţi - nici unul nu a încercat să facă o campanie cu adevărat plată. 
„Dean nu şi-a dat seama că banii pe care îi primea pentru campania sa prin Internet 
erau de fapt produsul secundar al vibrantei comunităţi a democraţilor şi al unor 
alegători furioşi care îşi vorbeau unul altuia, propulsându-i candidatura”, a spus 
Rasiej. Dar credeţi-mă, unii candidaţi sau unele partide se vor trezi la realitate abia 
prin 2008. În politica Statelor Unite există o lege de fier : partidul care absoarbe şi 
adoptă cât mai repede tehnologie de ultimul răcnet domină în politică. F.D. Roosevelt 
a dominat radioul şi discursurile pe un ton familiar adresate naţiunii, Kennedy a 
dominat dezbaterile televizate, republicanii - emisiunile radio de scandal, iar Karl 

Rove - mail-ul şi bazele de date computerizate. Următorul model politic tehnologic 
se va raporta la puterea comunităţii şi la distribuirea individuală de date. În cadrul 
acestuia, oficialitatea publică nu va mai fi cea care le vorbeşte celor mulţi sau 
încearcă să-i asculte. Mai degrabă, el sau ea va deveni un punct central de conexiune, 
aşa încât cei mulţi să colaboreze între ei, creând reţele de avocaţi publici care să 
identifice problemele, să le rezolve şi să sprijine candidaţii care se confruntă cu aceste 
probleme. „[Numai] un funcţionar ales nu poate rezolva problemele a 8 milioane de 
oameni” - însă cei 8 milioane de oameni conectaţi între ei printr-o reţea pot rezolva 
problemele unui oraş mare. Ei pot să le identifice şi să ofere soluţii mai bine şi mai 
rapid decât orice birocrat... Partidul care defineşte cel mai bine această nouă frontieră 
va fi cel care va obţine majoritatea electoratului în secolul XXI. Iar democraţii ar 
face bine să înţeleagă următorul lucru : în momentul de faţă, baza lor este cea mai 
înstrăinată de reţea. 


Blogging : Uploading de ştiri şi comentarii 


Curând după ce mişcarea community-developed software a luat amploare, am fost 
martorii apariţiei unei alte forme de uploading autoorganizat şi cu o structură de jos 
în sus: blogging-ul. O văd cel mai bine în propria-mi profesie, jurnalismul, unde 
blogger-ii, comentatori individuali online, care deseori se conectează unul la celălalt 
în funcţie de ideologia pe care o au, au creat un fel de newsroom open-source. 
Blog-ul reprezintă propria tribună virtuală unde te poţi trezi în fiecare dimineaţă şi, 
sub forma unui articol, buletin de ştiri sau pur şi simplu text, spui lumii care este 
părerea ta în legătură cu orice subiect, îţi afişezi propriul conţinut pe Web site-ul 
personal şi apoi aştepţi ca lumea să vină să-l vadă. Dacă alţii îl plac, îşi vor crea un 
link către blog-ul tău de la blog-ul lor sau de la alte forme de conţinut, precum 
articolele de ştiri online sau comentariile. Acum îi citesc pe blogger-i (termenul 
provine de la cuvântul Weblog) ca parte a rutinei mele zilnice de culegere a informa- 
ţiilor. Într-un articol despre felul în care un mic grup de blogger-i necunoscuţi au 
ajutat la dezvăluirea documentelor falsificate folosite de Dean Rather de la CBS News 
în articolul său infam despre Garda Naţională Aeriană a preşedintelui George W. Bush, 
Howard Kurtz de la The Washington Post (20 septembrie 2004) a scris următoarele : 
„Parcă cineva ar fi aruncat un chibrit pe un lemn îmbibat cu kerosen. Flacăra a 
mistuit toată mass-media, deoarece blogger-i necunoscuţi până atunci au reuşit să 
pună reţeaua lui Murrow şi Cronkite pe o poziţie puternic defensivă. Secretul, spune 
[web-designerul şi blogger-ul] Charles Johnson, este «culegerea de informaţii open- 
-source». Adică avem un număr impresionant de oameni foarte motivaţi care ştiu să 
folosească instrumentele pentru a găsi ceea ce-i interesează. Avem o armată de 
jurnalişti din rândul cetăţenilor” 

Armata respectivă are deseori ca arsenal nimic mai mult decât un casetofon, un 
telefon mobil cu cameră video şi un Web site, dar într-o lume plată ea poate să-şi facă 
vocea colectivă auzită până la CBS sau The New York Times. Aceşti blogger-i şi-au 
creat proprietăţi comune online, neîngrădite de bariere. Acolo poţi găsi deseori 
multe zvonuri şi acuzaţii nefondate. Deoarece nu există un lider, standardele de 

practică variază foarte mult, unele fiind de-a dreptul iresponsabile. Totuşi, neexistând 
un lider, informaţiile circulă într-o libertate desăvârşită. Iar când această comunitate 
prinde un fir real, precum episodul Rather, poate crea la fel de multă energie, zgomot 
şi ştiri importante precum orice reţea sau gazetă cu pretenţii. 

La fiecare şapte secunde apare un nou blog, se afirmă în Technorati.com, un sit 
care urmăreşte astfel de jurnale uşor de actualizat. Technorati spune că deja există 
mai mult de 24 de milioane de blog-uri, iar numărul lor creşte cu aproape 70.000 pe 
zi şi se dublează la fiecare cinci luni - începând cu blogger-ii irakieni, care relatează 
propriile ştiri de pe front, cu blogger-ii care urmăresc şi critică arhitectura cursurilor 
de golf, cu cei de pocher, de investiţii şi terminând cu cei simpli, ca tine şi ca mine. 

Mark Glaser, scriitor independent care locuieşte în San Francisco, scriind pentru 
Web site-ul YaleGlobal (28 iulie 2005), a observat că pe 7 iulie, ziua atentatelor de 
la metrourile din Londra, Web site-ul BBC-ului a invitat telespectatorii să trimită foto- 
grafii cu cele văzute. „În 24 de ore”, a scris el, „situl a primit prin e-mail 20.000 de 
povestiri, 1.000 de fotografii şi 20 de fişiere video. Una dintre principalele imagini 
de pe sit din ziua respectivă a fost o fotografie de amator a scenei în care a explodat 
autobuzul cu etaj. BBC, The Guardian şi MSNBC.com s-au numărat printre marile 
Situri media care au parcurs paşii jurnalismului cetăţenesc, permițându-le cititorilor 
să-şi aducă fiecare contribuţia în mod spontan - fără ca aceştia să aibă vreo pregătire 
în jurnalism” Ceea ce a făcut BBC-ul a fost să ţină în frâu puterea distribuţiei de date 
şi să o canalizeze într-un conţinut editorial util. 

Bunăvoinţa BBC-ului de a-şi deschide porţile în faţa blogger-ilor arată atât 
puterea, cât şi slăbiciunile blogging-ului şi motivul pentru care nu este încă limpede 
cum va afecta acesta jurnalismul tradiţional. Cine poate analiza 20.000 de blog-uri 
în 24 de ore? Nu poţi asimila ştiri cu toptanul. E prea mult. Aşadar, la fel ca şi cu 
software-ul, probabil vom vedea mai degrabă abordări mai amestecate, în care 
organizaţiile tradiţionale de ştiri absorb, filtrează şi selectează ce este mai bun din 
„blogosferă” şi o amestecă cu ştirile lor editate într-un mod mai tradiţional. (În 
prezent, marile corporaţii, precum General Electric, supraveghează şi reacţionează 
zilnic la ceea ce spun blog-urile despre ele.) E imposibil să-ţi închipui cum va fi 
peste 10 ani, când practic orice persoană pe care o cunoşti va avea un blog. Însă exact 
într-acolo ne îndreptăm. Dacă te uiţi la fenomenul Facebook.com, un registru social 
online care se împrăştie rapid în licee şi colegii, milioane de tineri au acum o 
platformă pentru a-şi spune propriile poveşti. 

„Generaţia următoare creşte online, în loc să se adapteze conceptului când devin 
adulţi”, a scris Micah Sifry, analist al intersecţiei dintre tehnologie şi politică, în 
The Nation (22 noiembrie 2004). „Mai bine de 2 milioane de copii cu vârste 
cuprinse între 6 şi 17 ani au propriul Web site, se arată într-un sondaj din decembrie 
2003 efectuat de Grunwald Associates. 29% dintre copiii de grădiniţă până la clasa 
a treia au propria adresă de e-mail. Josh Koenig, unul dintre tinerii de douăzeci şi 
ceva de ani care s-au afirmat în campania electorală a lui Dean şi care este acum 
cofondator al Music for America, spune : «Noi vedem acum doar primele picături 
din şuvoiul ce va veni». Când mi-a spus că în cele mai multe licee din America elevii 
folosesc Web-ul pentru a face clasamente ale profesorilor lor, am crezut că exagera 
puţin. Însă am descoperit după aceea RateMyTeachers.com, unde mai bine de 

900.000 de profesori de la 40.000 de şcoli gimnaziale şi licee din America şi Canada 
au avut parte de 6 milioane de aprecieri. Este un număr de aproape trei ori mai mare 
decât cel de anul trecut, acoperind aproximativ 85% din toate şcolile din ambele 
ţări... Viitorul se află în mâinile lor, deşi valul ne va lua şi pe noi, ceilalţi.” 

Versiunea audio a blogging-ului, cunoscută ca podcasting, abia începe să prindă 
aripi. Fenomenul a evoluat odată cu arhicunoscutul dispozitiv portabil de la Apple, 
iPod-ul. Podcast-urile înseamnă indivizi care îşi produc propriile fişiere audio şi 
video - muzică, comentarii, cărţi, recitaluri de poezie şi de cântece, orice îţi trece 
prin cap că s-ar putea realiza prin voce sau imagini -, care pot fi transmise pe plat- 
forme Internet, precum Apple ilunes. Ele sunt apoi descărcate de utilizatori sau de 
abonaţi, care le ascultă sau le vizionează de la computerele lor, de pe iPod-uri, MP3 
player-e, telefoane mobile sau alte dispozitive portabile. Podcasting-ul are un impact 
major asupra companiilor tradiţionale de muzică şi video, precum şi asupra staţiilor 
radio, deoarece tot mai mulţi oameni nu mai sunt doar un public pasiv, ci au acum 
puterea de a deveni producători de videoclipuri şi de muzică. 


Wikipedia : conţinut distribuit de comunitate 


O altă formă de creaţii distribuite de comunitate de care mă folosesc regulat în cartea 
de faţă este Wikipedia, enciclopedia online alcătuită din contribuţiile utilizatorilor, 
cunoscută şi sub numele de „enciclopedia tuturor” Cuvântul wiki este preluat dintr-un 
cuvânt din hawaiană care înseamnă „repede” Wiki-urile sunt Web site-uri care permit 
utilizatorilor să editeze în mod direct orice pagină Web de pe calculatoarele lor de acasă. 
Într-un eseu de pe YaleGlobal online din 5 mai 2004, Andrew Lih, asistent universitar 
la Journalism and Media Studies Centre de la Universitatea din Hong Kong, a expli- 
cat cum funcţionează Wikipedia şi de ce este o descoperire atât de mare. 
„Proiectul Wikipedia a fost iniţiat de Jimmy (Jimbo) Wales, directorul unei noi com- 
panii pe Internet, Bomis.com, după ce proiectul său original pentru o enciclopedie 
alcătuită din definiţii trimise de voluntari, dar strict controlate, a rămas fără bani şi 
resurse după doi ani”, a scris Lih. „Pe atunci, în fruntea proiectului se găseau editori 
cu doctorate, însă aceştia au produs doar câteva sute de articole. Wales nu a vrut să 
lase conţinutul să lâncezească, aşa că a pus paginile pe un Web site wiki în ianuarie 
2001 şi a invitat toţi vizitatorii de pe Internet să editeze colecţia sau să îi adauge 
noutăţi. Situl a avut un succes năvalnic din primul an şi şi-a câştigat adepţi loiali, 
care au contribuit cu peste 20.000 de articole şi traduceri în peste douăsprezece limbi. ” 
Te-ai putea întreba cum e posibilă producerea unei enciclopedii credibile şi echi- 
librate prin intermediul unei mişcări ad-hoc open-source şi open-editing ? La urma 
urmei, fiecare articol din Wikipedia are un buton „Edit this page”, permiţând 
oricărui utilizator să adauge conţinut paginii respective sau să-l şteargă. Succesul ei 
a început cu faptul că „deoarece wiki-urile oferă abilitatea de a urmări statutul artico- 
lelor, de a reexamina modificările individuale şi de a discuta tot felul de probleme, 
ele funcţionează ca situri sociale”, a explicat Lih. Ele mai urmăresc şi stochează 
toate modificările făcute unui articol, astfel că nici o operaţie nu distruge definitiv. 

Wikipedia funcţionează prin consens, cu utilizatori care adaugă şi schimbă conţinut 
în timp ce încearcă să găsească idei comune pe parcurs. 

„Totuşi, tehnologia nu este suficient de independentă”, scrie Lih. „Wales a creat 
o politică editorială de menţinere a unui punct de vedere neutru, ca principiu de 
bază... Conform normelor Wikipedia, «punctul de vedere neutru încearcă să prezinte 
idei şi fapte într-un fel care să-i facă pe suporteri şi pe oponenți să cadă de acord...». 
În consecinţă, articolele despre chestiuni discutabile, precum globalizarea, au benefi- 
ciat de natura cooperantă şi globală a Wikipediei. În ultimii doi ani, Wikipedia a 
suferit mai mult de 90 de editări din partea utilizatorilor din Olanda, Belgia, Suedia, 
Marea Britanie, Australia, Brazilia, Statele Unite, Malaysia, Japonia şi China. Ea 
oferă o viziune diversă a problemelor din cadrul Organizaţiei Mondiale a Comerţului 
şi al corporațiilor multinaționale faţă de mişcarea antiglobalizare şi amenințările la 
adresa diversităţii culturale.” Un articol din Newsweek despre Wikipedia (1 noiembrie 
2004) o citează pe Angela Beesley, o colaboratoare voluntară din Essex (Anglia) şi 
dependentă declarată de Wikipedia, care monitorizează acurateţea a peste o mie de 
definiţii: „O enciclopedie coparticipativă pare o idee nebunească, dar ea se contro- 
lează singură, în mod firesc” 

Cu siguranţă se vinde singură. Pe la sfârşitul anului 2005, Wikipedia avea 
2,5 miliarde de accesări pe lună, ceea ce a făcut-o unul dintre cele mai vizitate situri 
de referinţe de pe Web, împreună cu Dictionary.com. Sunt sigur că ţi s-a părut grozav 
când erai adolescent, iar un agent de vânzări de la Encyclopaedia Britannica venea 
la uşa ta, fălindu-se cu cărţoaiele lui. Pentru că mie chiar mi s-a părut grozav. După 
aceea ai crezut că e nemaipomenit când ai primit prima ta copie de la Microsoft 
Encarta şi ai putut da click pe propria-ţi enciclopedie. Reclama online pentru ultima 
ediţie a Encartei spune următoarele : „Microsoft Encarta Standard 2006 este enciclo- 
pedia cu numărul cel mai mare de vânzări. Este o sursă de încredere pentru explorarea 
unei lumi a cunoştinţelor exacte, stimulante şi actualizate - conţinând 36.000 de 
articole, zeci de mii de imagini şi clipuri de sunet, videoclipuri, animații, jocuri, 
hărţi şi multe altele” Ştii câte articole există în Wikipedia, enciclopedia scrisă de 
utilizatori ? În timp ce eu scriam aceste rânduri pe 29 noiembrie 2005, Web site-ul 
Wikipedia.org anunța: „În versiunea engleză, începută în 2001, lucrăm acum cu 
841.358 de articole” - şi numărătoarea continuă. Iar Wales este abia la început. El 
a dezvoltat Wiktionary, adică un dicţionar cu lexicon ; Wikibooks - manuale şi cărţi 
digitale ; Wikiquote - o „carte” online de citate ; Wikispecies - un cyber-dicţionar 
de specii ; şi, desigur, Wikinews, sursa de ştiri cu conţinut liber pe care o poţi scrie 
şi transmite de unul singur” 

Totuşi, Wikipedia nu este numai lapte şi miere şi nu se controlează pe sine întot- 
deauna. Atunci când oamenii îşi pot transmite propria enciclopedie, se pot întâmpla 
multe şi nu toate sunt neapărat lucruri bune. Duşmanii tăi pot să o folosească drept 
gazetă de perete globală ca să-ţi terfelească numele dacă vor şi, până să remediezi 
Situaţia, poate dura ceva timp. John Seigenthaler Sr., directorul editorial fondator al 
USA Today şi fondator al Freedom Forum First Amendment Center de la Univer- 
sitatea Vanderbilt, s-a trezit într-o dimineaţă şi şi-a găsit pe Wikipedia biografia, 
după cum urmează: „John Seigenthaler Sr. a fost asistentul Procurorului General 

Robert Kennedy la începutul anilor '60. Pentru o scurtă perioadă, s-a crezut despre 
el că a fost implicat direct în asasinările fraţilor Kennedy, atât a lui John, cât şi a lui 
Bobby. Nu s-a dovedit nimic niciodată” 

Aşa ceva nu avea cum să-l amuze. Biografia respectivă era citită şi repetată în 
toată lumea. La 29 noiembrie 2005, într-o scrisoare deschisă publicată în USA Today, 
el a scris următoarele : 


Iată o poveste cât se poate de personală despre asasinarea unui personaj pe Internet. Ar 
putea fi şi povestea ta. 

Nu am nici cea mai mică idee a cui minte bolnavă a putut concepe „biografia” falsă şi 
răuvoitoare care a apărut în dreptul numelui meu timp de 132 de zile pe Wikipedia, 
populara enciclopedie online gratuită, ai cărei autori sunt necunoscuţi şi, practic, de 
negăsit. Mai era ceva: 

„John Seigenthaler s-a mutat în Uniunea Sovietică în 1971 şi s-a întors în Statele Unite în 
1984”, se spunea în Wikipedia. „În scurt timp, el a pornit una dintre cele mai mari firme 
de relaţii publice din ţară.” 

Acum, la 78 de ani, mă gândeam că orice s-ar spune de rău despre mine nu mă mai poate 
surprinde sau răni. M-am înşelat. O propoziţie din biografia mea era adevărată. Am fost 
într-adevăr asistentul administrativ al lui Robert Kennedy la începutul anilor '60. Am 
fost şi unul dintre cei care i-au dus sicriul. Am rămas stupefiat când fiul meu, John 
Seigenthaler, jurnalist la NBC News, mi-a telefonat mai târziu să-mi spună că găsise acelaşi 
text grosolan pe Reference.com şi pe Answers.com. 

De câteva săptămâni auzisem de la profesori, jurnalişti şi istorici despre „minunata lume 
a Wikipediei”, unde milioane de oameni din lumea întreagă vin în căutarea rapidă a 
„faptelor”, compuse şi afişate de oameni care nu au nici experienţă profesională, nici 
cunoştinţe de specialitate - sau uneori de oameni cu intenţii rele. 

La cererea mea, directorii executivi ai celor trei Web site-uri au înlăturat acum conţinutul 
fals despre mine. Dar nu ştiu şi nu au cum să afle cine a scris astfel de lucruri veninoase. 
I-am telefonat lui Jimmy Wales, fondatorul Wikipediei, şi l-am întrebat : „Puteţi afla cine 
a scris aşa ceva?” 

„Nu”, a spus el. Reprezentanţii celorlalte două Web site-uri au spus că au calculatoare 
programate să copieze textual datele din Wikipedia fără a verifica vreodată dacă sunt false 
sau adevărate... 

Trăim într-un univers cu noi mijloace media, cu oportunităţi fenomenale de comunicaţii 
şi cercetări în toată lumea - dar unde se găsesc şi voluntari cu porniri de vandali şi cu 
intelecte care nasc scrieri otrăvite. Congresul le-a oferit posibilităţi şi îi protejează. 
Când eram mic, mama îmi spunea cât de rea este „bârfa” Ţinea în braţe o pernă umplută 
cu pene şi îmi spunea : „Dacă o spintec, penele se vor împrăştia pretutindeni şi n-aş putea 
să le mai bag înapoi în pernă. Aşa se întâmplă şi când răspândeşti vorbe rele despre cineva” 
În ceea ce mă priveşte, perna respectivă este o metaforă pentru Wikipedia. 


Mie îmi place Wikipedia. Am folosit-o pentru a scrie cartea de faţă. Însă o folo- 
sesc ştiind că nu întotdeauna comunitatea are dreptate, că reţeaua nu se autocorec- 
tează tot timpul - cu siguranţă, nu atât de repede pe cât se pot împrăştia erorile pe 
care le conţine. Nu întâmplător IBM are în prezent un angajat special care suprave- 
ghează referinţele Wikipediei legate de IBM şi se asigură că tot ce intră acolo este 
corect. Tot mai mulţi tineri vor afla în anii următori mai multe despre IBM din 
Wikipedia decât de la compania IBM însăşi. 


CELE ZECE FORŢE CARE AU FĂCUT PĂMÂNTUL PLAT 111 


Până unde poate ajunge uploading-ul ? 


Concluzia mea este următoarea : uploading-ul făcut de către indivizi sau comunități 
este deja o forță uriaşă de aplatizare. El se extinde tot mai mult, deoarece platforma 
lumii plate care o face posibilă se extinde şi ea şi pentru că uploading-ul răspunde la 
o dorinţă omenească profundă a indivizilor de a participa şi de a-şi face vocile auzite. 
Seth Schiesel, reporter la New York Times, a scris o povestire în acest sens pe 
21 iunie 2005, în care a observat că un număr tot mai mare de tineri „ar juca mai 
degrabă un joc sportiv pe calculator decât să se uite la un meci adevărat la televizor” 
El a arătat că, din anul 2000, vânzările de jocuri sportive pe calculator în Statele 
Unite au crescut cu 34%, la 1,2 miliarde de dolari în 2004, în timp ce ratingurile de 
difuzare la televizor a aproape tuturor sporturilor principale au scăzut în rândurile 
telespectatorilor de gen masculin cu vârste cuprinse între 12 şi 34 de ani. Dar ceea 
ce m-a surprins cel mai mult în legătură cu articolul respectiv a fost citarea de către 
Schiesel a unui tânăr înnebunit după jocurile de baschet care purtau sigla NBA, în 
care puteai controla momentul în care jucătorii (imitații ale adevăraţilor jucători din 
NBA) pasează şi aruncă mingea: „«Mie îmi place de Kobe, OK ?», spune Albert 
Arce referindu-se la Kobe Bryant, starul de la Los Angeles Lakers. «Însă îmi place 
să joc cu el pentru că îl pot face să paseze celorlalţi coechipieri. Când îl văd la 
televizor, parcă nici n-ar şti să paseze.»” 

Mai degrabă s-ar juca cu Kobe decât să-l urmărească la televizor ! O asemenea 
atitudine, spune Micah Sifry, „arată transformarea radicală a erei Internetului, care 
trece de la o abordare statică şi pasivă a mijloacelor media către una activă, în care 
participă toată lumea. E mai distractiv să fii în joc decât să-l priveşti de pe margine” 
Tim O'Reilly, fondatorul şi directorul general executiv al O'Reilly Media, una dintre 
cele mai mari edituri de cărţi din domeniul informaticii, are propriul mod de a 
descrie fenomenul uploading. El îl numeşte „arhitectura participării” - sisteme 
proiectate astfel încât utilizatorii să producă, nu doar să consume. El sugerează 
faptul că acele companii care îşi proiectează software-ul, sistemele, Web site-urile şi 
enciclopediile cu scopul de a încuraja participarea vor atrage cei mai mulţi utilizatori. 

Oamenilor le place să difuzeze date şi de aceea, dintre toate cele zece forţe care 
aplatizează Pământul, uploading-ul are potenţialul de a fi cel mai disruptiv. lar acest 
aspect va fi determinat de numărul celor care îşi vor exersa abilitatea de a fi în joc 
şi de cât de curând se va întâmpla aşa ceva. „Participarea e ca un muşchi pe care 
trebuie să-l foloseşti”, a observat Sifry, „iar noi suntem atât de neobişnuiţi să fim 
participanţi activi în proces, încât chiar dacă instrumentele sunt la îndemână, mulţi 
dintre noi nu le folosesc... De asemenea, există şi obişnuinţe adânc înrădăcinate de 
deferenţă faţă de autorităţi şi instituţii”. Pe scurt, numărul celor care fac upload este 
încă destul de mic. Dar, pe măsură ce instrumentele de uploading individual şi de 
colaborare devin mai răspândite şi pe măsură ce tot mai mulţi oameni vor primi 
feedback pozitiv în urma experienţelor lor de uploading, sunt sigur că fiecare 
instituţie mare sau structură ierarhică va simţi efectele. 

Să nu spuneţi ca nu v-am avertizat. 

FACTORUL DE APLATIZARE NR. 5 


Externalizarea (outsourcing-ul) 
Y2K 


India a avut perioadele ei bune şi rele de când şi-a dobândit independenţa la 
15 august 1947, dar într-un sens ar putea rămâne în istorie drept cea mai norocoasă 
ţară de la sfârşitul secolului XX. 

Până nu demult, India era „al doilea cumpărător”, cum spun bancherii. Întot- 
deauna în afaceri e preferabil să fii al doilea cumpărător - persoana care cumpără 
hotelul, terenul de golf sau mall-ul după ce primul proprietar a dat faliment, iar 
bunurile sale sunt vândute de bancă cu 10 cenți la dolar. Ei bine, primii cumpărători 
ai tuturor cablurilor instalate de companiile de cabluri cu fibră optică - ce au avut 
impresia că se vor îmbogăţi la nesfârşit într-un univers digital aflat într-o expansiune 
continuă - au fost acţionarii lor din America. După colaps, ei au rămas cu stocuri fie 
fără valoare, fie în număr foarte mic. Indienii, pe de altă parte, au reuşit să fie „al 
doilea cumpărător” al companiilor de cabluri cu fibră optică. 

De fapt, ei nu au cumpărat acţiunile, ci doar au beneficiat de pe urma supracapa- 
cităţii de fibră optică, ceea ce înseamnă că şi ei, şi clienţii lor americani au putut 
folosi tot cablul pe te miri ce. Pentru India a fost un noroc imens (şi într-o mai mică 
măsură pentru China, pentru fosta Uniune Sovietică şi pentru Europa de Est), 
fiindcă, la urma urmei, ce a însemnat istoria Indiei moderne ? În timp ce India avea, 
desigur, resurse naturale de exploatat (cărbune, minereuri de fier şi diamante), cu 
atâtea guri de hrănit, nu putea să supravieţuiască numai de pe urma lor - nici pe 
departe. Astfel că India a exploatat minţile oamenilor ei, educând o parte destul de 
mare a elitei sale în ştiinţe, inginerie şi medicină. În 1951, spre meritul său recunoscut 
în timp, Jawaharlal Nehru, prim-ministru al Indiei, a pus bazele primului dintre cele 
şapte Institute de Tehnologie din India (IIT), în oraşul răsăritean Kharagpur. În 
cei 55 de ani care au trecut de atunci, sute de mii de indieni s-au întrecut în a fi 
admişi şi a absolvi aceste institute şi instituţiile echivalente din sectorul privat 
(precum şi cele şase Institute de Management unde se predă administraţia afacerilor). 
Dată fiind populaţia Indiei de mai bine de un miliard de suflete, o asemenea 
concurenţă dă naştere unei meritocraţii fenomenale bazate pe cunoştinţe. E ca o 
fabrică ce filtrează şi exportă cele mai remarcabile talente în inginerie, informatică 
şi software de pe glob. 

A fost unul dintre puţinele lucruri pe care India le-a făcut cum trebuie. Sistemul său 
politic, care s-a confruntat deseori cu disfuncţionalităţi, combinat cu preferința lui 
Nehru pentru economia pro-sovietică socialistă, a făcut ca până la mijlocul anilor '90 
India să nu poată asigura slujbe bune pentru majoritatea acestor ingineri talentaţi. Astfel 
că America a ajuns să fie al doilea cumpărător al capacităţii intelectuale a Indiei ! 
Dacă erai un indian inteligent şi educat, singurul mod prin care puteai să-ţi pui în 
valoare potenţialul era să pleci din ţară şi, în cel mai bun caz, să mergi în America, 
unde în jur de 25.000 de absolvenţi de la cele mai bune şcoli de inginerie din India 

s-au stabilit încă din 1953, îmbogăţind foarte mult fondul de cunoştinţe al Americii 
datorită educaţiei cu care au venit, educaţie subvenţionată de contribuabilii indieni. 

„Institutele au devenit insule de excelenţă, nepermiţând degradarea generală a 
sistemului indian să coboare standardele lor riguroase”, a notat The Wall Street 
Journal (16 aprilie 2003). „Nu puteai intra la un astfel de institut oferind mită în 
stânga şi în dreapta... Candidaţii sunt admişi doar dacă trec de un examen extrem de 
sever. Guvernul nu-şi bagă nasul în programa şcolară, iar volumul de lucru este 
solicitant... Este posibil să fie mai greu să intri la un IIT decât la Institutul de Tehno- 
logie de la Harvard sau Massachusetts... Fost student la IIT, Vinod Khosla, cofonda- 
tor al Sun Microsystems, a spus: «După ce am terminat IIT în Delhi şi am mers la 
Carnegie Mellon pentru a face masteratul, mi s-a părut floare la ureche, fiindcă era 
mult mai uşor în comparaţie cu educaţia pe care am primit-o la IIT»>.” 

În primii lor 55 de ani, aceste IIT-uri au fost una dintre cele mai bune afaceri pe 
care le-a făcut America. E ca şi cum cineva ar fi instalat un bazin de capacitate 
intelectuală care se umplea în New Delhi şi se golea în Palo Alto. Aproximativ unul 
din patru absolvenţi IIT ajungea în Statele Unite - un număr atât de mare, încât 
expatriaţii IIT din America au propria organizaţie în Statele Unite şi ţin acolo 
convenţii anuale. 

Apoi au apărut Netscape, liberalizarea telecomunicaţiilor din 1996 şi Global 
Crossing, împreună cu prietenii ei cu cabluri cu fibră optică. Lumea s-a aplatizat şi 
totul s-a întors cu susul în jos. „India nu avea nici resurse, nici infrastructură”, a 
spus Dinakar Singh, unul dintre cei mai respectaţi tineri administratori de fonduri 
private de investiţii de pe Wall Street, ai cărui părinţi au absolvit IIT şi au emigrat 
apoi în America, unde s-a născut el. „Ea producea oameni de calitate în număr mare. 
Dar mulţi dintre aceştia vegetau pe coastele Indiei. Doar câţiva se puteau îmbarca 
pentru a părăsi ţara. Acum nu mai este cazul, deoarece am construit un pod peste 
ocean sub forma cablului cu fibră optică... Zeci de ani erai nevoit să pleci din India 
pentru a ajunge un profesionist... Acum poţi ajunge oriunde în lume rămânând în 
India. Nu mai trebuie să mergi la Yale şi să lucrezi mai apoi pentru Goldman Sachs 
[cum am făcut euJ.” 

India nu şi-ar fi putut permite niciodată să plătească pentru lăţimea de bandă ca 
să-şi conecteze capacitatea intelectuală cu tehnologia avansată din America, aşa că au 
plătit acţionarii americani pentru ea. Desigur, suprainvestiţiile pot fi bune. Supra- 
investiţiile în căi ferate s-au dovedit a fi o mană cerească pentru economia americană. 
„Dar ea a rămas în ţara voastră şi acolo au rămas şi beneficiile”, a spus Singh. În 
cazul căilor ferate digitale, „au beneficiat străinii” India a putut călători gratis. 

E distractiv să vorbeşti cu indienii care se aflau acolo exact în momentul în care 
companiile americane au început să descopere că puteau exploata capacitatea inte- 
lectuală a Indiei chiar din India. Unul dintre ei este Vivek Paul, actualmente preşe- 
dinte al Wipro, un gigant al software-ului din India. „În multe privinţe, revoluţia 
[externalizării ] tehnologiei informaţiei a început cu apariţia companiei General Electric. 
Vorbim despre sfârşitul anilor '80 şi începutul anilor '90. În vremea aceea, Texas 
Instruments proiecta cipuri în India. Unii dintre proiectanţii lor cei mai importanţi 
[din America] erau indieni şi practic îi lăsau să meargă înapoi acasă şi să lucreze de 


114 CUM A DEVENIT PĂMÂNTUL PLAT 


acolo [folosind reţelele de comunicaţie oarecum grosolane care existau atunci pentru 
a păstra legătura]. Pe atunci conduceam operaţiunile de la GE Medical Systems din 
Bangalore. [Preşedintele GE] Jack Welch a venit în India în 1989 şi a fost impresionat 
de potenţialul intelectual pe care această ţară îl putea oferi companiei sale. Jack 
spunea adesea : «India este o ţară în curs de dezvoltare cu o capacitate intelectuală 
dezvoltată». El a văzut o rezervă de talente care puteau fi exploatate. Aşa că a spus: 
«Cheltuim o grămadă de bani cu producerea software-ului. N-am putea să lucrăm de 
aici pentru departamentul nostru IT ?».” Deoarece India îşi închisese piaţa pentru 
companiile străine de tehnologie precum IBM, companiile indiene îşi ridicaseră 
propriile fabrici pentru a produce PC-uri şi servere, iar Welch considera că dacă 
puteau să o facă pentru ei înşişi, puteau să o facă şi pentru GE. 

În vederea acestui proiect, Welch a trimis în India o echipă condusă de inginerul- 
-şef de la GE, pentru a verifica posibilităţile. Paul ocupa pe atunci şi poziţia de direc- 
tor de dezvoltare a afacerilor pentru India. „Aşa că treaba mea era să-l însoțesc pe 
directorul companiei pe probleme de informaţii la începutul anilor '90 în prima sa 
călătorie”, şi-a amintit el. „Veniseră cu câteva proiecte-pilot ca să înceapă treaba. 
Ţin minte că am mers să-i iau de la aeroportul din Delhi cu un convoi de maşini 
indiene, numite Ambassador, model bazat pe un design al anilor '50 de la Morris 
Minor. Fiecare membru al guvernului conducea o asemenea maşină. Astfel, într-un 
convoi de cinci maşini, ne întorceam de la aeroport în oraş. Eu mă aflam în maşina 
din spate şi, la un moment dat, am auzit o bufnitură puternică - m-am întrebat: «Ce 
s-o fi întâmplat ?». Am mers în faţă şi am văzut cum capota de la prima maşină se 
desprinsese şi se izbise în parbriz - iar oamenii de la GE erau înăuntru! Aşa că 
întreaga caravană de directori executivi de la GE a parcat pe marginea şoselei şi i-am 
auzit spunându-şi unul altuia: «Aici venim noi să luăm software ?».” 


Din fericire pentru India, echipa de la GE nu a fost descurajată de calitatea 
proastă a maşinilor indiene. GE a hotărât să rămână şi să pornească un proiect de 
dezvoltare comună cu Wipro. Alte companii încercau modele diferite. Pe atunci era 
încă perioada dinaintea cablului cu fibră optică. De exemplu, editura Simon & 
Schuster îşi trimite cărţile în India şi plăteşte indieni cu 50 de dolari pe lună (în 
comparaţie cu 1.000 de dolari pe lună în America) pentru a le scrie la calculator în 
vederea editării sau modificării cu uşurinţă în viitor - mai ales dicționarele, care au 
nevoie de actualizări constante. În 1991, Manmohan Singh, pe atunci ministru de 
Finanţe al Indiei, a început să deschidă economia spre investiţii din străinătate şi să 
introducă concurenţa în industria telecomunicaţiilor pentru a cobori preţurile. Pentru 
a atrage mai multe investiţii străine, Singh a dat posibilitatea companiilor să-şi pună 
bazele unor staţii de comunicare prin satelit în Bangalore, astfel încât să depăşească 
sistemul indian de telefonie şi să se conecteze cu bazele lor de acasă din America, 
Europa sau Asia. Până atunci, numai Texas Instruments a avut curajul să facă faţă 
birocraţiei indiene, devenind prima companie multinațională care a stabilit un proiect 
de circuit şi un centru de dezvoltare în India, în 1985. Centrul respectiv avea propria 
sa cale de comunicare prin satelit, dar a trebuit să sufere din cauza unui oficial indian 
pus să o supravegheze - cu dreptul de a examina orice date care intrau sau ieşeau. 

Singh a slăbit toate constrângerile respective după 1991. Puțin mai târziu, în 1994, 
HealthScribe India, companie fondată parţial de câţiva doctori indieni-americani, a 
fost stabilită în Bangalore pentru a face, în regim de externalizare, transcrieri 
medicale pentru doctorii şi spitalele din America. Doctorii respectivi primeau note 
scrise de mână şi le dictau la un reportofon pentru a fi transcrise de o secretară sau 
de altcineva, ceea ce, pe atunci, dura de obicei zile sau săptămâni întregi. Health- 
Scribe a pus bazele unui sistem care a transformat telefoanele doctorilor în aparate 
pentru dictări. Doctorul apăsa o tastă numerică şi pur şi simplu îşi dicta notițele unui 
calculator cu voice card, care urma să-i digitizeze vocea. El putea să stea oriunde în 
tot acest timp. Mulțumită satelitului, o casnică sau un elev din Bangalore se putea 
aşeza la calculator, putea descărca vocea digitizată a doctorului şi o putea transcrie — 
nu în două săptămâni, ci în două ore. Apoi, persoana respectivă o trimitea repede 
înapoi prin satelit ca fişier text ce putea fi introdus în sistemul de calculatoare al 
spitalului şi devenea o parte din fişierul de facturare. Datorită diferenţei de fus orar 
de douăsprezece ore din India, indienii puteau face transcrierile în timp ce doctorii 
americani dormeau, iar fişierul era gata dis-de-dimineaţă. Pentru companii era o 
inovaţie importantă, deoarece, dacă puteai să faci din Bangalore, în mod legal şi 
sigur, transcrieri ale fişelor medicale, ale rapoartelor de laborator şi ale diagnosticelor 
puse de doctori în una dintre cele mai litigioase industrii din lume, foarte multe alte 
industrii puteau cântări posibilitatea să-şi facă munca de culise tot în India. Ceea ce 
au şi făcut. Însă această posibilitate a rămas îngrădită de ceea ce se putea emite prin 
satelit, unde exista o întârziere la transmiterea vocii. (În mod ironic, povesteşte 
Gurujot Singh Khalsa, unul dintre fondatorii HealthScribe, au început întâi cu 
încercarea de a-i pune pe indienii din Maine - adică indienii americani - să facă o 
astfel de muncă, folosind o parte din fondurile federale alocate pentru triburi ca să 
se pună pe picioare, dar n-au putut să le câştige interesul suficient de mult încât să 
dea drumul afacerii.) Costul transcrierilor efectuate în India era de aproape o cincime 
mai puţin pe rând scris faţă de Statele Unite, diferenţă ce a captat atenţia multora. 

Totuşi, pe la sfârşitul anilor '90, norocul a început să-i surâdă Indiei din două 
direcţii : reţeaua de cabluri cu fibră optică se extindea rapid, făcând legătura dintre 
India şi America, iar criza fenomenului Y2K - aşa-numita problemă a anului 2000 — 
începea să apară ameninţător la orizont. După cum vă amintiţi, problema Y2K a fost 
consecinţa faptului că atunci când s-au fabricat calculatoarele, ele veneau cu ceasuri 
interne. Pentru a se economisi spaţiu de memorie, ceasurile cu pricina arătau datele 
numai cu şase cifre - două pentru zi, două pentru lună şi, aţi ghicit, două pentru an. 
Ceea ce însemna că puteau ajunge numai până la 12/31/99. Astfel, când calendarul 
a ajuns la 1 ianuarie 2000, multe calculatoare mai vechi erau pregătite să înregistreze 
aşa ceva nu sub forma 01/01/2000, ci 01/01/00, crezând că au ajuns din nou la anul 
1900. Aşa se face că unui mare număr de calculatoare existente pe piaţă (cele mai noi 
aveau ceasuri interne mai bune) trebuia să li se ajusteze ceasurile interne şi sistemele 
aferente ; altfel exista teama că se vor închide singure, dând naştere unei crize 
globale, dat fiind numărul mare de sisteme de gestionare - de la distribuirea apei la 
controlul traficului aerian - care erau computerizate. 

Munca de remediere a computerelor a fost uriaşă şi obositoare. Cine să aibă 
suficienţi ingineri de software care să le repare pe toate? Răspuns: India, cu toţi 
absolvenţii de de institute şi colegii tehnologice private şi şcoli de informatică. 

Şi uite aşa, cu Y2K-ul suflându-ne în ceafă, America şi India au început să-şi dea 
întâlniri, iar relaţia lor a devenit o forţă uriaşă de aplatizare, deoarece a demonstrat 
în atâtea domenii că această combinaţie dintre PC, Internet şi cablu cu fibră optică 
generase posibilitatea unei forme de colaborare cu totul nouă şi a creaţiei orizontale 
de valoare: externalizarea. Orice serviciu, call-center, operaţiune de suport al unei 
afaceri sau muncă intelectuală care putea fi digitizată putea fi externalizată la scară 
globală, către cel mai ieftin, inteligent şi eficace furnizor. Folosind staţii de lucru 
conectate prin cablu cu fibră optică, tinerii supertehnicieni indieni puteau intra în 
calculatoarele companiei tale spre a le face reparaţiile necesare, chiar dacă se găseau 
la celălalt capăt al lumii. 

„[ Actualizarea Y2K] a fost o muncă obositoare, care nu avea să le dea un mare 
avantaj în faţa concurenţei”, a spus Vivek Paul, directorul executiv al Wipro, a cărui 
companie a făcut o parte din munca de jos cu Y2K în regim de externalizare. „Aşa 
că toate companiile din Occident se confruntau cu dificultatea de a găsi pe altcineva 
care să o facă pe cât mai puţini bani. Fi au spus: «Măcar să trecem de nenorocitul 
ăsta de an 2000 !». Astfel, au început să lucreze cu companii [tehnologice] indiene 
cu care, în altă situaţie, nu ar fi lucrat.” 

Cu alte cuvinte, erau gata să meargă la o întâlnire aranjată cu India. Erau pregătiţi 
să se „combine”. Jerry Rao adaugă: „Y2K a avut semnificaţii diferite pentru oameni. 
În cazul industriei indiene, fenomenul a reprezentat o mare şansă. India era consi- 
derată o lume a celor înapoiaţi. Y2K a creat pe dată necesitatea ca fiecare calculator 
din lume să fie revizuit. Iar numărul mare de oameni care să revadă codul rând cu 
rând nu exista decât în India. Industria IT din India s-a făcut remarcată pe tot globul 
datorită fenomenului Y2K. Acesta a devenit motorul nostru de dezvoltare, cel care 
ne-a propulsat spre a ne face cunoscuţi în lume. După Y2K nu ne-am mai uitat 
niciodată în urmă” 

Pe la începutul anului 2000, volumul de muncă alocat problemei Y2K începuse să 
scadă, dar a urmat un nou curent în afaceri: e-commerce (comerţul electronic). Peri- 
oada dot-com nu ajunsese încă la colaps, inginerii talentaţi erau puţini, iar cererea 
pentru companii pe Internet era enormă. Paul îşi aminteşte: „Oamenii doreau ceea 
ce li se părea că sunt aplicaţii esenţiale pentru atingerea succesului, chiar pentru 
existenţa lor, şi nu aveau de unde să le ia. Aşa că au ajuns la companiile indiene şi 
au descoperit că de la ele primeau sisteme complexe, de o calitate nemaipomenită, 
uneori mai bune decât cele pe care le-ar fi primit din altă parte. Astfel, furnizorii 
indieni de IT şi-au dobândit un mare respect. Şi dacă munca la Y2K a fost faza de 
cunoaştere, aceasta a fost faza de îndrăgostire” 

Externalizarea din America spre India, ca nouă formă de colaborare, a luat am- 
ploare. Făcând o simplă legătură cu un cablu cu fibră optică de la staţia de lucru din 
Bangalore către mainframe-ul (unitatea centrală de procesare) din compania mea, 
puteam angaja firme de IT indiene precum Wipro, Infosys şi Tata Consulting Services 
ca să-mi administreze comerţul electronic şi aplicaţiile mainframe-ului meu. 

„Odată ce suntem în afacerile mainframe şi în cele de comerţ electronic, suntem 
căsătoriţi”, a spus Paul. Dar, din nou, India a fost norocoasă pentru că a putut 
exploata toate cablurile optice de pe fundul oceanelor. „Biroul meu era foarte aproape 
de hotelul Leela Palace din Bangalore”, a adăugat Paul. „Lucram cu o fabrică situată 
în parcul de informatică din Whitefield, o suburbie a oraşului Bangalore, şi nu reușeam 
să găsesc o linie telefonică locală între biroul nostru şi fabrică. Dacă nu mituiai pe 
cineva, nu puteai obţine linia, iar noi ne încăpăţânam să nu dăm mită. Aşa că apelul 
meu telefonic către Whitefield pleca din biroul meu din Bangalore spre Kentucky, 
unde se afla o unitate centrală de procesare GE cu care lucram, şi de acolo la 
Whitefield. Foloseam propria linie închiriată prin cablu cu fibră optică care trecea 
peste ocean - dar trebuia să mituim pe cineva ca să o putem folosi pe cea care 
traversa oraşul.” 


India nu a profitat numai de perioada dot-com, ci, mai degrabă, de colapsul 
acesteia ! Iată adevărata ironie. În perioada dor-com s-au pus cablurile care conectau 
India cu lumea întreagă, iar colapsul a făcut ca utilizarea cablurilor să fie aproape 
gratuită, iar un număr tot mai mare de companii americane să vrea să folosească 
acele cabluri pentru a subcontracta munca în domeniul informaticii în India. 

Y2K a dus la goana după capacitate intelectuală din India pentru a face munca 
de programare. Companiile indiene erau bune şi ieftine, însă nu preţul era cel 
mai important pentru clienţi, ci să se vadă cu munca făcută - or, India era singurul 
loc în care puteai găsi numărul suficient de muncitori care să o facă. După aceea a 
venit şi perioada dot-com, chiar înainte de Y2K, iar India a fost unul dintre puţinele 
locuri unde puteai găsi un surplus de ingineri vorbitori de limbă engleză, la orice 
preţ, deoarece toţi cei din America fuseseră angajaţi de companiile de e-commerce. 
După aceea a urmat colapsul dot-com, piaţa bursieră a căzut rapid, iar rezerva de 
capital de investiţii a secat. Companiile IT americane care au supravieţuit boom-ului 
şi firmele de investiţii care încă mai voiau să finanţeze noi companii aveau foarte 
puţini bani de cheltuit. Acum aveau nevoie de inginerii indieni - nu pentru că erau 
mulţi, ci fiindcă nu costau mult. Aşa că relaţia dintre India şi America a devenit şi 
mai intensă. 

Una dintre marile erori făcute de mulţi analişti la începutul anilor 2000 a fost să 
identifice boom-ul dot-com cu globalizarea, sugerând că ambele erau un fel de praf 
în ochi. După ce a survenit colapsul dor-com-ului, aceiaşi analişti căpoşi au presupus 
că globalizarea luase şi ea sfârşit. De fapt, se întâmpla exact contrariul. Perioada 
dot-com a fost doar un aspect al globalizării şi, atunci când a făcut implozie, în loc 
să distrugă şi globalizarea, a propulsat-o. 

Promod Haque, cetăţean american de origine indiană şi unul dintre cei mai mari 
investitori în afaceri de risc din Silicon Valley, împreună cu firma sa Norwest 
Venture Partners, s-a aflat în mijlocul tranziţiei cu pricina. „În timpul colapsului, 
foarte mulţi ingineri indieni din Statele Unite [aflaţi acolo cu vize temporare de 
lucru] au fost concediaţi, aşa că s-au întors în India”, a explicat Haque. Dar ca 
urmare a colapsului, bugetele IT ale tuturor firmelor mari din Statele Unite au fost 

anulate. „Fiecare manager IT a primit dispoziţie să ducă la capăt acelaşi volum de 
muncă sau mai mult cu mai puţini bani. la ghici ce face managerul? Spune aşa: 
«Ți-l aminteşti pe Vijay din India, care lucra aici în perioada dot-com şi după aceea 
a plecat acasă? Ia să-l sun în Bangalore şi să văd dacă ne face el treaba pentru mai 
puţini bani decât un inginer de aici, din SUA».” Şi, mulţumită cablului instalat într-o 
veselie în timpul boom-ului, Vijay a fost uşor de găsit şi de pus la treabă. 

Munca de reajustare a calculatoarelor în urma fenomenului Y2K a fost în mare 
parte efectuată de programatori indieni fără prea multă calificare chiar în şcolile de 
informatică, afirmă Haque. „Însă cei care aveau vize Şi veneau în America nu erau 
aşa. Aceştia aveau diplome de inginerie avansată. Aşa că foarte multe companii de-ale 
noastre au văzut că tipii erau buni la Java şi C+ + şi la munca de design arhitectural 
pentru computere, dar erau concediaţi şi plecau înapoi acasă, iar managerul IT 
căruia i se spusese să facă treaba cu mai puţini bani apela la Vijay.” Odată ce America 
şi India îşi dădeau întâlniri, puzderia de noi companii IT indiene din Bangalore au 
început să vină cu propriile propuneri. Munca la Y2K le oferise posibilitatea de a 
interacţiona cu companii destul de mari din Statele Unite şi, în consecinţă, au început 
să înţeleagă obstacolele din calea dezvoltării şi cum să realizeze implementarea pro- 
ceselor de afaceri şi îmbunătăţirea lor. Aşa că indienii, care făceau foarte multă 
muncă de întreţinere a anumitor coduri la companii cu valoare adăugată mai mare, 
au început să-şi dezvolte propriile produse şi să-şi transforme companiile de între- 
tinere în companii de producţie, oferind o gamă variată de servicii şi consultanţă în 
domeniul software. Astfel, companiile indiene au ajuns mult mai în interiorul celor 
americane, iar externalizarea proceselor de afaceri - atribuirea muncii de culise 
indienilor - a atins un nou nivel. „Am un departament de plată a facturilor şi am 
putut să-l transfer în întregime în India, la Wipro sau Infosys, şi să-mi reduc costurile 
la jumătate”, a spus Haque. Pe întreg teritoriul Americii, directorii executivi spu- 
neau: „Rezolvă problema cu bani mai puţini”, a adăugat el. „lar companiile indiene 
spuneau : «Am analizat situaţia şi vă voi oferi toate serviciile la cel mai mic preţ.” 
Cu alte cuvinte, companiile externalizate din India spuneau : „Vă amintiţi cum v-am 
pus cauciucuri şi v-am reglat pistoanele în timpul Y2K ? Ei bine, aş putea să vă 
aranjez tot motorul, dacă vreţi. Şi acum, că mă cunoaşteţi şi aveţi încredere în mine, 
ştiţi că o pot face” Spre meritul lor, indienii nu erau doar ieftini, ci şi pregătiţi să 
înveţe orice. 

Lipsa de capital după colapsul dor-com a făcut ca firmele de investiţii să aibă 
grijă ca acele companii în care investeau să găsească cel mai eficient, calitativ şi 
ieftin mod de a inova. În vremea expansiunii, a spus Haque, nu era o surpriză ca 
o investiţie de 50 milioane de dolari într-o companie nouă să aducă un profit de 
500 milioane de dolari, odată ce compania începea să-şi facă acţiunile publice. După 
colaps, oferta publică a aceleiaşi companii putea aduce doar 100 milioane de dolari. 
În consecinţă, firmele de investiţie în afaceri cu risc au vrut să pună la bătaie doar 
20 milioane de dolari pentru a duce o companie de la stadiul de constituire până la 
cel în care ea poate face o ofertă publică iniţială. 

„În cazul firmelor de investiţii în afaceri cu risc”, a spus Haque, „întrebarea-cheie 
a devenit: «Cum să-i aduc mai repede pe întreprinzători şi noile lor companii la 

punctul în care să nu aibă pierderi sau chiar să facă profit, astfel încât să nu mai 
necesite capitalul meu şi să poată fi vândute pentru ca firma noastră să poată genera 
venituri şi lichidităţi considerabile ?»” Multe firme au venit cu următorul răspuns : 
„Mai bine externalizez cât mai multe funcţii pot de la început. Trebuie să fac mai 
repede bani pentru investitorii mei, aşa că externalizez tot ce se poate” 

Henry Schacht, care era în fruntea companiei Lucent cândva în perioada respec- 
tivă, a văzut întregul proces din punctul de vedere al managementului corporatist. 
Economia afacerilor, mi-a spus el, a devenit „foarte urâtă” pentru toată lumea. Cu 
toţii au descoperit că preţurile erau constante sau descreşteau, iar pieţele stagnau, 
deşi se cheltuiau sume enorme pe operaţiuni de culise ale companiilor, sume pe care 
nu şi le mai permiteau. „Presiunea datorată costurilor era enormă”, şi-a amintit el, 
„iar Pământul plat stătea la dispoziţia oricui, [aşa că] economia îi forţa pe oameni să 
facă lucruri de neînchipuit... Globalizarea a devenit ultraîncărcată” - pentru munca 
în domeniul IT şi pentru producţie. Companiile au descoperit că puteau merge la MIT 
(Institutul Tehnologic din Massachusetts), unde găseau patru ingineri chinezi incre- 
dibil de inteligenţi care erau gata să plece înapoi în China şi să lucreze pentru ele pe 
aceiaşi bani pe care i-ar fi dat unui inginer în America. Bell Labs avea în Tsingdao 
o unitate de cercetare care se putea conecta la calculatoarele lui Lucent din America. 
„Ei se folosesc de computerele noastre peste noapte”, a spus Schacht. „Nu numai că 
cheltuielile marginale de folosire a computerului se apropiau de zero, dar aşa s-a 
întâmplat şi cu cheltuielile de transmisie, iar computerul oricum era liber [noaptea]. ” 

Din aceste motive, consider că Y2K ar trebui să fie o sărbătoare naţională în 
India, o a doua Zi a Independenţei Indiei, în afară de 15 august. După cum a afirmat 
expertul în politică externă de la Universitatea Johns Hopkins, Michael Mandelbaum, 
care şi-a petrecut o parte din tinereţe în India, „Y2K ar trebui numit Ziua Inter- 
dependenţei Indiei”, deoarece abilitatea Indiei de a colabora cu companiile occiden- 
tale graţie interdependenţei create de reţelele cu fibră optică a propulsat-o şi a oferit 
unui număr record de indieni o reală libertate de opţiune în ceea ce priveşte pentru 
cine, unde şi modalitatea în care munceau. 

Altfel spus, 15 august comemorează libertatea de la miezul nopţii. Y2K a făcut 
posibilă angajarea la miezul nopţii - dar nu orice fel de angajare, ci a celor mai buni 
informaticieni ai Indiei. 15 august a adus independenţa Indiei, însă Y2K le-a oferit 
independenţa indienilor - nu tuturor, din câte ne putem imagina, dar unui număr 
mult mai mare decât acum 50 de ani, respectiv multora din cel mai productiv 
segment al populaţiei. În acest sens, într-adevăr, India a fost norocoasă, dar a şi 
cules roadele unei munci asidue, ale educaţiei şi ale înţelepciunii celor mai în vârstă 
care au construit toate acele institute tehnologice. 

Cu mult timp în urmă, Louis Pasteur a spus: „Norocul le surâde celor care ştiu 
să-l primească”. 


120 CUM A DEVENIT PĂMÂNTUL PLAT 


| FACTORUL DE APLATIZARE NR. 6 
Offshoring-ul 


Să alergi cu gazelele, să mănânci cu leii 


La 11 decembrie 2001, China a aderat oficial la Organizația Mondială a Comer- 
tului, ceea ce a însemnat că Beijingul a fost de acord să respecte aceleaşi reguli 
legate de importuri, exporturi şi investiţii străine pe care le respectau majoritatea 
ţărilor lumii. Însemna că statul chinez era de acord, în principiu, să-şi facă propriul 
teren competiţional la fel de plat ca şi restul lumii. După câteva zile, directorul de 
naţionalitate chineză [instruit în America] al unei fabrici de pompe de alimentare din 
Beijing, care era proprietatea unui prieten de-al meu, Jack Perkowski, preşedintele şi 
directorul general executiv al unei fabrici de piese auto din China, ASIMCO Techno- 
logies, a afişat în zona de asamblare a fabricii următorul proverb african, tradus în 
mandarină : 


În Africa, odată cu venirea zorilor, se trezeşte gazela. 

Ea ştie că trebuie să alerge mai repede decât leul, altfel va fi ucisă. 

Tot atunci se trezeşte şi leul. 

El ştie că trebuie să fie mai rapid decât cea mai înceată gazelă, altfel va muri de foame. 
Orice ai fi, leu sau gazelă, 

De cum răsare soarele, ia-ţi picioarele la spinare. 


Nu ştiu cine-i leul şi cine-i gazela, însă ştiu un lucru: de când China s-a înscris 
în OMC, atât ea, cât şi restul lumii au trebuit să-şi accelereze ritmul. Motivul este 
că aderarea Chinei la OMC a propulsat enorm o altă formă de colaborare - 
offshoring-ul. Offshoring-ul, care are o vechime de câteva zeci de ani, este diferit de 
externalizare. Externalizarea presupunea să iei operaţiuni specifice, dar limitate, pe 
care compania ta le făcea pe plan intern - cum ar fi cercetarea, call-center-urile sau 
facturarea debitelor - şi să aranjezi ca alte companii să facă exact aceleaşi operaţiuni 
pentru tine, după care să reintegrezi munca lor în operaţiunile generale ale companiei 
tale. Pe de altă parte, offshoring-ul are loc atunci când o companie îşi ia una dintre 
fabricile care funcţionează în Canton (Ohio) şi o mută cu totul peste hotare, în 
Canton (China). Acolo va produce exact acelaşi produs în acelaşi fel, doar că forţa 
de muncă este mai ieftină, taxele sunt mai mici, energia este subvenţionată, iar 
costurile de asigurare medicală sunt mai scăzute. La fel cum Y2K a dus India şi 
întreaga lume spre un nou nivel al externalizării, aşa şi aderarea Chinei la OMC a 
dus Beijingul şi lumea întreagă spre un alt nivel al offshoring-ului - unde tot mai 
multe companii transferă procesul de producţie peste hotare, după care îl integrează 
în lanţurile lor globale de aprovizionare. 

În 1977, liderul chinez Deng Xiaoping a orientat China spre capitalism, declarând 
ulterior că „e minunat să te îmbogăţeşti” Când China şi-a deschis pentru prima dată 
economia, care era foarte izolată, companiile din ţările industrializate au văzut-o ca 
pe o piaţă nouă nemaipomenită pentru exporturi. Fiecare producător occidental sau 

asiatic visa să-şi vândă echivalentul a un miliard de perechi de chiloţi pe o singură 
piaţă. Unele companii străine şi-au deschis magazine în China tocmai din acest 
motiv. Dar, pentru că statul chinez nu se supunea regulilor comerţului mondial, 
accesul pe piaţă al unor astfel de companii din Vest a fost restricţionat prin diverse 
obstacole care ţineau de comerţ şi de investiţii. Iar când nu se realiza în mod inten- 
ţionat, dificultăţile de ordin birocratic şi cultural care ţin de modul de a face afaceri 
în China aveau acelaşi efect. Mulţi dintre primii investitori în China şi-au pierdut 
cămăşile, nădragii şi chiloţii — iar cu sistemul legal chinez, care parcă era din Vestul 
Sălbatic, nu prea existau soluţii. 

Începând cu anii '80, mulţi investitori, mai ales chinezi de peste hotare care ştiau 
cum merg lucrurile în China, au început să spună: „Ei bine, dacă tot nu putem să 
le vindem prea multe chinezilor acum, ce-ar fi să le folosim forţa de muncă 
disciplinată pentru a face acolo tot felul de lucruri pe care să le vândă în străinătate ? ” 
Aşa ceva s-a potrivit şi cu interesele liderilor chinezi. China dorea să-i atragă pe 
producătorii străini cu tehnologiile lor - nu doar pentru a produce un miliard de 
perechi de chiloţi pe care să-i vândă în China, ci pentru a folosi forţa de muncă 
chineză, care era foarte ieftină, pentru a vinde în plus şase miliarde de perechi de 
chiloţi în toată lumea, la preţuri care reprezentau doar o părticică din cele solicitate 
de companii din Europa, America sau chiar din Mexic. 

Odată ce procesul de offshoring a început într-o serie de industrii — de la textile 
la electronice de consum, mobilă, rame de ochelari şi piese auto -, singura modalitate 
prin care alte companii puteau concura era să-şi facă şi ele fabrici în China (profitând 
de platforma, de costurile mici şi de calitatea superioară) sau să caute centre alter- 
native de producţie în Europa de Est, în Caraibe sau în altă ţară în curs de dezvoltare. 

Aderând la OMC în 2001, China a asigurat companiile străine că dacă îşi 
transferau fabricile offshore aici, aveau să fie protejate de legi internaţionale şi de 
practici standard de afaceri. Astfel China a devenit foarte atrăgătoare ca platformă de 
producţie. Sub incidenţa reglementărilor OMC, Beijingul a fost de acord - după o 
perioadă de adaptare - să trateze cetăţenii sau firmele din străinătate ca şi cum ar fi 
conaţionali, în sensul drepturilor şi obligaţiilor lor economice stipulate în sistemul 
legal chinez. Aşadar companiile străine puteau vinde în China practic orice şi 
oriunde. Statutul de membru al OMC mai însemna că Beijingul a fost de acord să 
trateze toate naţiunile membre în mod egal, adică trebuiau practicate aceleaşi tarife 
şi respectate aceleaşi reguli de toată lumea. Şi a mai fost de acord să se supună 
arbitrajului internaţional în eventualitatea unui conflict comercial cu o altă ţară sau 
cu o companie comercială. În acelaşi timp, birocraţii de la guvern au devenit mai 
accesibili pentru clienţi, procedurile pentru investiţii au fost simplificate, iar Web 
site-urile unor ministere s-au înmulţit, pentru a-i ajuta pe străini să se documenteze 
în privinţa reglementărilor de afaceri din China. Nu ştiu câţi chinezi au cumpărat un 
exemplar din Cărticica Roşie a lui Mao, însă funcţionarii de la Ambasada Statelor 
Unite din China mi-au spus că ediţia în limba chineză a codului de norme al OMC 
s-a vândut în două milioane de exemplare imediat după ce China a semnat aderarea 
la OMC. Altfel spus, China lui Mao a fost închisă şi izolată faţă de forţele de 

aplatizare din perioada respectivă şi, drept urmare, Mao a fost de fapt o problemă 
numai pentru oamenii săi. Deng Xiaoping a deschis ţara pentru a absorbi mulţi din 
cei zece factori de aplatizare a lumii - şi procedând astfel, a făcut din China o 
provocare pentru întreaga lume. 

Înainte de aderarea Chinei la OMC, impresia generală era că, în vreme ce China 
se deschisese pentru a beneficia de avantajele comerţului cu Occidentul, guvernul şi 
băncile vor proteja afacerile chineze de orice concurenţă străină covârşitoare, explică 
Jack Perkowski de la ASIMCO. „Intrarea Chinei în OMC a fost pentru comunitatea 
din străinătate un semnal că de acum ţara era cu adevărat pe drumul capitalismului”, 
a adăugat el. „Înainte, într-un colţ al minţii, te puteai gândi că ar putea exista o 
revenire la comunism. Dar după aderarea la OMC, China a spus: «Acum urmăm o 
singură cale».” 

Deoarece China poate aduna atâţia muncitori necalificaţi, semicalificaţi şi califi- 
cați care să muncească pe puţini bani, deoarece are un apetit vorace pentru slujbe în 
fabrici, în echipamente şi în informatică pentru oamenii săi şi pentru că are o piaţă 
de consum atât de vastă şi de promițătoare, a devenit o zonă cu un potenţial fără 
precedent pentru offshoring. China are mai mult de 160 de oraşe mari cu populaţii 
ce depăşesc milionul de locuitori. În prezent, poţi merge în oraşele de pe coasta de 
est a Chinei, oraşe despre care n-ai auzit în viaţa ta, şi poţi descoperi că unul dintre 
ele se numără printre cei mai mari producători de rame de ochelari din lume, în 
vreme ce următorul oraş fabrică cele mai multe brichete de unică folosinţă din lume, 
iar următorul face cele mai multe monitoare pentru Dell, iar altul este specializat în 
telefoane mobile. Consultantul japonez în afaceri Kenichi Ohmae estimează în cartea 
sa The United States of China că numai în zona deltei fluviului Zhu Jiang, la nord de 
Hong Kong, se găsesc 50.000 de furnizori chinezi de componente electronice. 

„China este o ameninţare, un client şi o oportunitate”, mi-a spus într-o zi Ohmae 
în Tokyo. „Pentru a reuşi, trebuie să internalizezi China. Pur şi simplu nu ai cum s-o 
ignori.” În loc să concurezi cu China ca oponent, argumentează Ohmae, îţi fragmen- 
tezi afacerea şi te gândeşti la ce parte a afacerii ai vrea să o faci în China, ce parte 
ai vrea să o vinzi în China şi ce parte ai vrea să o cumperi de acolo. 

Ajungem astfel la adevăratul aspect al aplatizării presupus de deschiderea Chinei 
către piaţa mondială. Cu cât China devine mai atractivă ca bază de offshoring, cu atât 
mai atractive trebuie să devină şi ţările dezvoltate sau în curs de dezvoltare care 
concurează cu ea, precum Malaysia, Thailanda, Irlanda, Mexic, Brazilia şi Vietnam. 
Ele urmăresc ce se întâmplă în China şi ce slujbe apar acolo, şi îşi spun: „Dumnezeule, 
am face bine să începem să oferim aceleaşi stimulente”. Astfel s-a creat un proces de 
aplatizare concurenţială, unde ţările se îmbulzesc să vadă cine poate oferi companiilor 
cele mai atractive reduceri de taxe, stimulente de educaţie şi subvenţii, ca să nu mai 
vorbim de forţa de muncă ieftină, pentru a încuraja o/fshoring-ul pe teritoriile lor. 

Profesorul de afaceri Oded Shenkar de la Universitatea de Stat din Ohio, autor al 
cărţii The Chinese Century, a declarat publicaţiei Business Week (la 6 decembrie 2004) 
că le spune americanilor verde-n faţă : „Dacă vă mai bazaţi pe producerea unui lucru 
care să necesite un volum mare de muncă, mai bine plecaţi acum decât să vă 

prelungiţi inutil agonia. Nu ţine să laşi pe ici, pe colo câte 5%” Producătorii chinezi 
pot face aceleaşi modificări. „Pentru a concura îţi trebuie un model de afaceri cu 
totul nou”, a spus el. Puterea de aplatizare a Chinei mai este alimentată şi de faptul 
că îşi dezvoltă o piaţă internă proprie de dimensiuni uriaşe. Acelaşi articol din 
Business Week relatează că astfel încep să apară economii pe scară largă, rivalități 
intense pe plan local care menţin preţurile scăzute, o armată de ingineri care creşte 
anual cu 350.000 de oameni, tineri muncitori şi directori care sunt dispuşi să mun- 
cească 12 ore pe zi, o bază de componente electronice şi din industria uşoară fără 
precedent „şi o fervoare antreprenorială de a face orice pentru a-i mulţumi pe toţi 
marii vânzători cu amănuntul, precum magazinele Wal-Mart, Target, Best Buy şi 
J.C. Penney” 

În timp ce vizitam Beijingul în toamna anului 2005, m-am întâlnit cu Charles M. 
Martin, preşedintele Camerei Americane de Comerţ a Republicii Populare Chineze. 
Mi-a spus că tocmai se întorsese dintr-o vizită la o fabrică de şosete din provincia 
Zhejiang. Această fabrică produce şosete şi lenjerie de damă pentru distribuitori din 
toată lumea, precum şi pentru vânzători cu amănuntul de pe teritoriul Chinei. 
Proprietarul fabricii a deschis o cutie de şosete pentru a i le arăta lui Martin şi i-a 
spus că dacă ar cumpăra o duzină de perechi de şosete de la el, ar plăti 11 cenți 
perechea - preţul de vânzare angro. Dar proprietarul a continuat spunând că până şi 
la 11 cenți perechea nu mai putea face faţă concurenţei - rivalii săi vindeau şosete şi 
mai ieftin. Aşa că el avea de gând să-şi mute din nou fabrica cu 400 de mile spre 
interiorul ţării, într-o zonă săracă a provinciei nordice Jiangsu, unde administraţia 
locală îi promisese taxe şi mai reduse şi costuri funciare şi de muncă mai mici. 

În cele din urmă, în interiorul Chinei nu va mai exista loc pentru fabrici, iar 
distribuitorii din China nu vor mai putea cobori preţurile printr-o simplă mutare — 
dar încă nu am ajuns acolo, motiv pentru care China este o forţă de aplatizare atât 
de mare în ceea ce priveşte producţia, iar reducerea costurilor tale cu 5% pe ici, pe 
colo, dacă eşti producător occidental al oricărui bun de larg consum, nu te va men- 
tine pe linia de plutire. Ai nevoie de un model de afaceri absolut nou. 

Criticii practicilor de afaceri ale Chinei spun că mărimea şi puterea sa economică 
vor impune curând întregii lumi nu numai să adopte salarii mai mici, ci şi legi ale 
muncii şi standarde ale mediului muncii mai permisive. Este ceea ce se cheamă în 
afaceri „preţul chinezesc” 

Dar cu adevărat înfricoşător este faptul că China nu atrage atât de multe investiţii 
globale prin cursa pe care o impune concurenţilor spre interiorul ei. Aceasta e doar 
o strategie pe termen scurt. Cea mai mare greşeală pe care orice întreprindere o 
poate face atunci când e vorba de China este să aibă impresia că va câştiga doar fiindcă 
plăteşte salarii mici, fără a mai îmbunătăţi calitatea şi productivitatea. În sectorul 
privat, independent de proprietatea de stat din China, productivitatea a crescut cu 
17% pe an - repet, 17% pe an - între 1995 şi 2002, conform unui studiu efectuat de 
agenţia guvernamentală US Conference Board. A fost consecinţa absorbirii de către 
China a noilor tehnologii şi practicilor moderne de afaceri, pornind de la o bază foarte 
redusă. Întâmplător, remarcă studiul respectiv, China a pierdut în această perioadă 

15 milioane de slujbe din sectorul de producţie, în comparaţie cu cele 2 milioane din 
Statele Unite. „Pe măsură ce îşi accelerează productivitatea, China pierde slujbe în 
domeniul producţiei - cu mult mai multe decât Statele Unite - şi le recâştigă prin 
servicii, model care a funcţionat mulţi ani în ţările dezvoltate”, se afirmă în studiu. 

Strategia pe termen lung a Chinei este să depăşească America şi ţările Uniunii 
Europene, având, de altfel, un mare avantaj. Liderii Chinei sunt mult mai atenţi 
decât cei din Vest în ceea ce priveşte felul în care îşi instruiesc oamenii în matematică, 
ştiinţă şi informatică, aspecte necesare pentru a avea succes în lumea plată, şi în felul 
în care construiesc o infrastructură fizică şi de telecomunicaţii care le va permite 
cetăţenilor chinezi să se conecteze mai repede şi mai simplu decât alţii, şi în felul în 
care creează stimulente ce vor atrage investitori din toată lumea. Ceea ce vrea de fapt 
China este ca următoarea generaţie de lenjerie de corp sau de aripi de avioane să fie 
proiectată tot în China. Iată încotro se îndreaptă lucrurile în următorul deceniu. 
Astfel, peste treizeci de ani vom ajunge de la „vândut în China” (sold in China) la 
„fabricat în China” (made in China), apoi la „proiectat în China” (designed in 
China) şi, în cele din urmă, la „închipuit în China” (dreamed up in China) - sau de 
la China în calitate de colaborator la nimic cu producătorii de pe mapamond către 
China colaborator ieftin cu producătorii de pe mapamond la absolut tot. Aşa va reuşi 
China să-şi menţină rolul de forţă de aplatizare majoră, cu condiţia ca instabilitatea 
politică să nu disturbe procesul. Într-adevăr, în timp ce mă documentam pentru 
capitolul de faţă, am dat peste o publicaţie cu ştiri online numită Inquirer, care trata 
aspecte legate de industria semiconductorilor. Ceea ce mi-a atras atenţia a fost 
articolul din 5 noiembrie 2001, intitulat „China to Become Center of Everything” 
(„China va deveni centrul lumii”). Acesta cita un articol din China People's Daily, 
în care se afirma că 400 din companiile menţionate în Forbes 500 au investit în mai 
mult de 2.000 de proiecte pe teritoriul Chinei. Şi asta s-a întâmplat acum 5 ani. 

Japonia, situându-se chiar lângă China, a adoptat o abordare foarte agresivă în 
ceea ce priveşte internalizarea provocării Chinei. Osamu Watanabe, preşedinte al 
Organizaţiei de Comerţ Exterior din Japonia (JETRO), organismul oficial de promo- 
vare a exporturilor, mi-a spus când eram în Tokyo : „China se dezvoltă foarte rapid 
şi trece de la produse de proastă calitate la cele de foarte bună calitate şi superioare 
din punct de vedere tehnologic” Drept urmare, a mai spus Watanabe, pentru a rămâne 
competitive pe plan global, companiile japoneze au fost nevoite să transfere o parte 
din producţie şi foarte multe procese de asamblare a produselor middle-range în 
China, în vreme ce au ajuns şi pe propriul teritoriu la fabricarea unor „produse cu 
valoare adăugată chiar mai ridicată” Astfel, China şi Japonia „devin parte a aceluiaşi 
lanţ de aprovizionare” După o criză prelungită, economia Japoniei a început să-şi 
revină în 2003, graţie vânzării a tone de maşinării, roboţi de asamblare şi alte 
componente esenţiale în China. În 2003, China a luat locul Statelor Unite în rolul de 
cel mai mare importator de produse japoneze. Cu toate acestea, guvernul japonez îşi 
îndeamnă companiile să nu suprainvestească în China. Le încurajează să practice 
ceea ce Watanabe a numit strategia „China plus unu” să-şi ţină un picior în China, 
iar pe celălalt într-o altă ţară din Asia - doar în caz că anumite tulburări politice vor 
dezaplatiza China într-o bună zi. 

Această forţă de aplatizare numită China a fost dureroasă pentru unii muncitori 
din sectorul producţiei de pe mapamond, dar o mană cerească pentru toţi consu- 
matorii. În numărul din 4 octombrie 2004, revista Fortune a citat un studiu efectuat 
de Morgan Stanley care estima că numai de la mijlocul anilor '90 importurile ieftine 
din China i-au ajutat pe consumatorii din Statele Unite să economisească în jur de 
600 miliarde de dolari, ca să nu mai vorbim de producătorii americani, care au 
economisit sume uriaşe achiziţionând componente mai ieftine pentru produsele lor. 
La rândul lor, a specificat Fortune, economiile respective au ajutat Rezervele Federale 
să nu crească ratele dobânzii pe o perioadă mai lungă, oferind tot mai multor ame- 
ricani şansa de a cumpăra case sau de a obţine noi credite pentru cele pe care le 
aveau deja şi de a aloca afacerilor mai mult capital, pentru a investi în inovaţii. 

În efortul de a înţelege mai bine cum funcţionează offshoring-ul în China, am stat 
de vorbă în Beijing cu Jack Perkowski de la ASIMCO, un pionier într-o asemenea 
formă de colaborare. Dacă va exista vreodată la jocurile olimpice o categorie numită 
„capitalism extrem”, voi paria pe Perkowski pentru medalia de aur. În 1998 a 
demisionat din poziţia de specialist în investiţii bancare la Paine Webber şi s-a dus la 
o firmă de achiziţii pe datorie, dar după doi ani, la vârsta de 42 de ani, a hotărât că 
era timpul pentru o nouă provocare. Împreună cu câţiva parteneri, a reuşit să strângă 
150 milioane de dolari pentru a cumpăra companii în China, îndreptându-se către 
aventura vieţii sale. De atunci a pierdut şi a recuperat milioane de dolari, a învăţat 
fiecare lecţie pe pielea lui, dar a reuşit să supravieţuiască pentru a deveni un exemplu 
puternic a ceea ce înseamnă 0ffshoring-ul în China şi ce instrument puternic de 
colaborare poate să ajungă. 

„Atunci când am început, prin 1992-1993, toţi credeau că cel mai greu era de 
fapt să găseşti şi să dobândegşti accesul la oportunităţile din China”, îşi aminteşte 
Perkowski. S-a dovedit până la urmă că nu oportunităţile lipseau, ci manageri chinezi 
care să înţeleagă cum se conduce o fabrică de piese auto după normele capitaliste, 
concentrându-se pe exporturi şi pe fabricarea produselor de talie mondială pentru 
piaţa chineză. După cum afirmă Perkowski, partea uşoară era deschiderea de maga- 
zine în China. Partea grea era să găseşti manageri potriviţi, din partea locului, care 
să le conducă. Astfel că, atunci când a început iniţial să cumpere pachete majoritare 
de acţiuni de la companiile de piese auto din China, Perkowski a importat manageri 
din străinătate. Proastă idee. Era prea scump, iar străinilor le venea prea greu să 
opereze în China : totul era prea „străin” pentru ei. Aşa că planul A s-a dus pe apa 
sâmbetei. 

„Astfel i-am trimis pe toţi expatriaţii acasă, ceea ce mi-a creat probleme cu baza 
de investiţii, şi am trecut la planul B”, a spus el. „Atunci am încercat să convertim 
managerii «vechii Chine», care de obicei veneau odată cu uzinele pe care le cum- 
păram, dar n-a mers nici aşa. Pur şi simplu erau prea obişnuiţi să lucreze într-o 
economie planificată, unde nu aveau niciodată de-a face cu piaţa, ci trebuiau doar 
să-şi facă norma. Managerii care chiar aveau fler antreprenorial se îmbătau de la 
prima sorbitură de capitalism şi erau gata să încerce orice.” 

„Chinezii au un spirit întreprinzător foarte dezvoltat”, a spus Perkowski, „dar pe 
atunci, înainte de aderarea Chinei la OMC, nu existau legi sau o piaţă de obligaţiuni 

sau de acţiuni care să-l restrângă. Singurele variante erau manageri din sectorul 
proprietăţii de stat, care ţineau foarte mult la birocraţie, sau cei din primul val al 
companiilor private, care practicau un capitalism de Vest Sălbatic. Sunt soluţii care 
nu au cum să-ţi convină. Dacă ai manageri prea birocratici, nu reuşeşti să faci nimic — 
ei nu-i vor oferi decât scuze despre cât de diferită e China -, iar dacă au simţ 
antreprenorial exacerbat, nu mai poţi dormi noaptea, pentru că stai şi te gândeşti ce 
mai au de gând să facă” Astfel, Perkowski a stat cu ochii în tavan multe nopţi. 

Una dintre primele sale achiziţii din China a fost o parte din acţiunile unei 
companii care producea componente din cauciuc. Atunci când, în cele din urmă, a 
încheiat un acord cu partenerul său chinez pentru a-i cumpăra restul acţiunilor, 
acesta a semnat o clauză de neconcurenţă ca parte a tranzacţiei. Totuşi, după încheie- 
rea afacerii, partenerul chinez a deschis o nouă fabrică. „Neconcurenţa” nu prea 
avea un echivalent în limba mandarină. S-a zis şi cu planul B. 

Între timp, parteneriatul lui Perkowski pierdea bani cu nemiluita - costul educaţiei 
lui Perkowski în domeniul afacerilor în China -, iar acesta s-a trezit deţinătorul unui 
lanţ de fabrici de componente auto în China. „Prin 1997 am atins pragul de jos”, a 
spus el. „Compania noastră, ca întreg, se micşora şi nu scoteam nici un profit. În 
vreme ce companiile noastre individuale mergeau bine, pe plan general ne aflam 
într-o stare proastă. Deşi deţineam pachetele majoritare de acţiuni şi, teoretic, puteam 
alege pe oricine doream, evaluând alternativele [manageriale], mi-am dat seama că 
nu aveam nici o soluţie.” Era timpul pentru planul C. 

„În esenţă, am ajuns la concluzia că, deşi ne plăcea China, nu voiam să avem de-a 
face cu «vechea Chină», dorind în schimb să pariem pe managerii chinezi ai «noii 
Chine», care erau mai receptivi şi beneficiaseră de o oarecare formă de instruire în 
management. Eram în căutarea unor oameni cu experienţă în operaţii de afaceri în 
China şi care să ştie totodată cum se fac afacerile în restul lumii şi unde trebuie să 
se îndrepte China. Aşa că, între 1997 şi 1999, am recrutat o întreagă echipă de mana- 
geri ai «noii Chine», majoritatea chinezi care lucraseră pentru companii multinaţio- 
nale - şi, după ce i-am luat la bord, am început să-i instalăm, unul câte unul, în locul 
managerilor «vechii Chine» de la companiile noastre.” 

Odată ce noua generaţie de manageri chinezi care înțelegeau pieţele globale şi 
clienţii şi care puteau fi uniţi printr-o viziune comună a companiei — și care ştiau 
cum merg treburile în China - a fost instalată, ASIMCO a început să aibă profituri. 
În prezent, ASIMCO are vânzări de piese auto de aproximativ 350 milioane de 
dolari anual, de la 13 fabrici din nouă provincii din China. Compania vinde clienţilor 
din Statele Unite şi are, de asemenea, 36 de puncte de distribuţie pe teritoriul Chinei, 
puncte care deservesc şi producătorii naţionali de automobile. 

De aici, Perkowski a făcut următoarea mutare majoră - preluarea profiturilor 
obţinute înapoi în America. „În aprilie 2003, am cumpărat operaţiunile de asamblare 
a arborilor cu came din America de Nord, aparţinând Corporaţiei Federal-Mogul, o 
companie de fabricare a componentelor tradiţionale care acum este falimentară”, a 
spus Perkowski. „Am cumpărat afacerea în primul rând pentru a avea acces la 
clienţii ei, care erau în principal Cei Trei Mari [producătorii auto General Motors 


CELE ZECE FORŢE CARE AU FĂCUT PĂMÂNTUL PLAT 127 


Corporation, Ford Motor Company, Daimler-Chrysler - n.t.], plus Caterpillar şi 
Cummins. Cu Cat şi Cummins am avut o relaţie stabilă şi de lungă durată - iar 
această achiziţie ne-a făcut să creştem în ochii lor -, primul contact cu Cei Trei Mari 
fiind atunci când am început să le vindem arborii cu came. Al doilea motiv pentru 
care am făcut achiziţia respectivă a fost acela de a obţine tehnologie pe care să o 
ducem în China. Ca în cazul majorităţii tehnologiei maşinilor moderne de pasageri 
şi camioanelor, oamenii nu dau prea mare importanţă tehnologiei arborilor cu came. 
Cu toate acestea, arborele cu came [piesa care controlează supapele de admisie şi de 
eşapament] sunt produse foarte minuţios proiectate şi au o importanţă esenţială pentru 
performanţele motorului. Achiziţionarea afacerii respective ne-a oferit know-how-ul 
şi tehnologia pe care o puteam folosi pentru a deveni lideri în materie de producţie 
a arborilor cu came în China. Drept urmare, acum deţinem cea mai bună tehnologie 
în acest sens şi o bază solidă în ceea ce priveşte clientela, atât în China, cât şi în 
Statele Unite.” 

Iată un punct de vedere foarte important, întrucât toată lumea are impresia că 
offshoring-ul este o ofertă perdantă pentru muncitorii americani - ceva ce a fost aici 
s-a mutat acolo şi gata. Realitatea e ceva mai complicată. 

Majoritatea companiilor îşi construiesc companii 0ffshore nu doar pentru a obţine 
forţă de muncă mai ieftină pentru produsele pe care vor să le vândă în America sau 
în Europa. Altă motivaţie ar fi că pot deservi piaţa străină fără să se îngrijoreze în 
legătură cu obstacolele comerciale şi obţinerea unei poziţii dominante acolo - mai 
ales pe o piaţă uriaşă cum este China. Conform Departamentului pentru Comerţ al 
Statelor Unite, aproape 90% din producţia fabricilor offshore deţinute de SUA este 
vândută consumatorilor străini. Ceea ce, de fapt, stimulează exporturile americane. 
Există diferite studii care indică faptul că fiecare dolar investit într-o fabrică offshore 
generează exporturi adiţionale pentru ţara de baştină, deoarece aproximativ o treime 
din comerţul global din prezent se regăseşte în interiorul companiilor multinaționale. 
La fel se întâmplă şi invers. Chiar atunci când producţia este mutată în străinătate 
pentru a face economii la salarii, de obicei nu este mutată în totalitate. Conform unui 
studiu din 26 ianuarie 2004 efectuat de către Heritage Foundation, intitulat Job Creation 
and the Taxation of Foreign-Source Income (Crearea de locuri de muncă şi impozi- 
tarea veniturilor de proveniență externă), companiile americane care produc atât 
pentru piaţa internă, cât şi pentru piaţa externă, respectiv pentru piaţa americană şi 
pentru cea chineză, generează mai mult de 21% din veniturile economice ale 
Americii, 56% din exporturi şi oferă locuri de muncă pentru trei cincimi din forţa de 
muncă americană din sectorul de producţie, adică aproximativ 9 milioane de munci- 
tori. Aşadar, dacă General Motors îşi construieşte o fabrică offshore în Shanghai, 
ajunge să creeze slujbe şi în America prin exportarea unui număr mare de bunuri şi 
servicii diverse către fabrica lor din China şi să beneficieze de costul mai scăzut al 
pieselor din China pentru fabricile din America. În final, America este beneficiara 
aceluiaşi fenomen. În vreme ce companiile americane care îşi fac fabrici offshore în 
China atrag foarte mult atenţia, nu ne prea interesează investiţiile offshore uriaşe 
care vin pe teritoriul Americii în fiecare an, fiindcă străinii doresc şi ei, la rândul 

lor, să aibă acces la pieţele americane şi la forţa de muncă americană. La 25 sep- 
tembrie 2003, Daimler-Chrysler a sărbătorit a zecea aniversare a deciziei de a 
construi prima fabrică de automobile Mercedes-Benz în afara Germaniei, în Tuscaloosa 
(Alabama), anunțând o extindere a uzinei în valoare de 600 milioane de dolari. „În 
Tuscaloosa am arătat din plin că putem face o nouă serie de producţie, cu o nouă forţă 
de muncă, într-o fabrică nouă, şi am mai demonstrat că este posibil să existe vehicule 
«fabricate de Mercedes» în afara Germaniei”, a anunţat la aniversare profesorul 
Jürgen Hubbert, membru responsabil cu Grupul de Automobile Mercedes din cadrul 
Comisiei de Management a Daimler-Chrysler. 

Cum era de aşteptat, ASIMCO îşi va folosi noua fabrică de arbori cu came pentru 
a realiza în China aprovizionarea cu materii prime şi prelucrările elementare, expor- 
tând produse semifinisate către uzina de arbori cu came din America, unde muncitori 
mai pricepuţi pot efectua prelucrările finale, esenţiale pentru o bună calitate a 
produsului finit. Astfel, clienţii americani ai ASIMCO beneficiază de un lanţ de 
aprovizionare chinezesc şi, în acelaşi timp, de confortul afacerilor cu un distribuitor 
cunoscut, american. 

În America, salariul mediu lunar al unui mecanic este între 3.000 şi 4.000 de 
dolari. În China, el ajunge doar la 150 de dolari pe lună. Mai mult, ASIMCO trebuie 
să participe în China la un plan de pensii sponsorizat de guvern, plan care acoperă 
asigurarea medicală, asigurarea locuinţelor şi pensiile în sine. Între 35% şi 45 % din 
salariul lunar al unui muncitor chinez merge direct către biroul local al forţelor de 
muncă, pentru acoperirea beneficiilor respective. Faptul că asigurarea medicală în 
China este atât de ieftină - datorită salariilor mai mici, ofertei de servicii medicale 
mai restrânse şi absenței proceselor legate de malpraxis - „cu siguranţă face din 
China un loc atractiv pentru extindere şi pentru crearea a tot mai multe locuri de 
muncă”, a explicat Perkowski. „Orice se poate face pentru a reduce responsabilitatea 
unei companii americane de a acoperi costurile de asigurare medicală ar fi un avantaj 
în vederea păstrării locurilor de muncă în Statele Unite.” 

Profitând de Pământul plat pentru a se menţine o astfel de colaborare - între 
fabrici din ţară şi din străinătate şi între muncitori americani calificaţi şi cu salarii 
mari, care sunt într-un contact permanent cu piaţa lor, şi muncitorii chinezi cu salarii 
mici şi care menţin contactul cu propria piaţă -, a spus Perkowski, „compania 
noastră americană devine mai competitivă, aşa încât primeşte mai multe comenzi şi, 
practic, ne dezvoltăm afacerea. lată de ce mulţi americani nu cunosc totul atunci 
când vorbesc despre offshoring. De exemplu, de la data cumpărării companiei ne-am 
dublat afacerile cu Cummins, iar cele cu Caterpillar au crescut simţitor. Toţi clienţii 
noştri sunt expuşi concurenţei globale şi chiar au nevoie ca baza lor de aprovizionare 
să se comporte corect în ceea ce priveşte costurile concurenţei. Ei vor să lucreze cu 
furnizori care înţeleg ce înseamnă Pământul plat. Atunci când ne-am vizitat clienţii 
din Statele Unite pentru a le explica strategia afacerii cu arbori cu came, aceştia au 
fost foarte optimişti în legătură cu ceea ce făceam, deoarece vedeau că ne coordonăm 
afacerea astfel încât ei să poată deveni mai competitivi” 

Acest grad de colaborare a fost posibil doar în ultimii câţiva ani. „Nu am reuşit 
ceea ce am făcut în China în 1983 sau în 1993”, a spus Perkowski. „Din 1993 s-au 

întâmplat multe. De exemplu, oamenii vorbesc tot timpul despre cât bine a făcut 
Statelor Unite Internetul. Ceea ce vreau să demonstrez eu întotdeauna este că, de 
fapt, China a tras mai multe foloase de pe urma lui. Ceea ce a ţinut-o pe loc a fost 
neputinţa oamenilor din afara Chinei de a obţine informaţii despre această ţară şi 
neputinţa oamenilor de pe teritoriul ei de a obţine informaţii despre restul lumii. 
Înaintea Internetului, singura modalitate de a acoperi lipsa de informaţii era călătoria. 
Acum poţi călători de acasă cu ajutorul Internetului. Nu am putea să ne coordonăm 
lanţul global de aprovizionare fără Internet. Acum îl folosim pentru a trimite proiecte 
prin e-mail - nici măcar nu mai avem nevoie de serviciul poştal.” 

Avantajele producţiei în China, în cazul anumitor industrii, devin copleşitoare, a 
mai spus Perkowski, şi nu pot fi trecute cu vederea. Fie devii plat, fie te aplatizează 
China. „Dacă stai în Statele Unite şi nu găseşti o modalitate de a intra pe piaţa 
Chinei”, a spus el, „peste 10-15 ani nu vei mai fi lider mondial” 


Acum, că a intrat şi China în OMC, multe sectoare tradiţionale ale economiei 
chineze care erau lente, ineficiente şi protejate sunt acum expuse unei concurenţe 
globale covârşitoare - fapt primit cu căldură atât în Canton (China), cât şi în Canton 
(Ohio). Dacă aderarea la OMC ar fi fost supusă la vot de către guvernul chinez, 
„n-ar fi trecut cu nici un chip”, a spus Pat Powers, care a condus oficiul US-China 
Business Council din Beijing în timpul aderării Chinei la OMC. Unul dintre motivele- 
-cheie pentru care conducerea Chinei a dorit ca ţara să devină membră a OMC a fost 
acela de a forţa modernizarea birocraţiei şi de a dărâma zidurile reglementărilor 
interne şi a subterfugiilor pentru luarea unor decizii de arbitraj. Conducerea Chinei 
„Ştia că ţara trebuia să se integreze pe plan global şi că multe dintre instituţiile lor 
pur şi simplu nu acceptau schimbarea şi reforma, aşa încât au folosit OMC ca pe o 
pârghie împotriva propriei birocraţii. Şi în ultimii doi ani şi jumătate au eliminat-o, 
încet-încet” 

În timp, conformarea la standardele OMC va face economia Chinei mai plată şi 
o va transforma într-o forţă de aplatizare cu anvergură mai mare pe plan global. 
Totuşi, această tranziţie nu va fi uşoară, iar şansele unei crize economice sau politice 
nu sunt deloc de neglijat. Însă, chiar dacă China îşi implementează toate reformele 
OMC, nu va avea nici o clipă de odihnă. Va ajunge la punctul în care ambițiile sale 
de dezvoltare economică vor necesita mai multe reforme în politică. China nu va 
dezrădăcina niciodată corupţia fără o presă liberă şi fără instituţii active ale societăţii 
civile. Nu va putea fi eficientă fără norme juridice mai sistematizate. Nu va putea 
nicicum să facă faţă inevitabilelor scăderi ale activităţii economice fără a avea un 
sistem politic mai deschis, care să lase oamenii să-şi exprime netulburaţi doleanţele. 
Altfel spus, China nu va deveni niciodată cu adevărat plată până ce nu va trece de 
obstacolul numit „reformă politică” 

China pare să se îndrepte în această direcţie, dar mai are mult până să ajungă la 
destinaţie. Îmi place modul în care mi s-au relatat cele de mai sus de către un 
diplomat al Statelor Unite în China în primăvara anului 2004: „China se joacă, nu 
face privatizare. Reforma de aici este translucidă - şi uneori te stârneşte, pentru că 

poţi zări siluete mişcându-se în spatele ecranului —, dar nu e transparentă. Guvernul 
încă dă informaţii legate de economie anumitor companii şi grupuri de interese” 
„De ce e doar translucidă?”, am întrebat. Mi-a răspuns: „Pentru că dacă eşti 
transparent în totalitate, ce te faci cu evaluarea ? Ei încă nu au idee cum să răspundă 
acestei întrebări. [Încă] nu pot face faţă consecinţelor transparenţei” 

Dacă şi când va trece China de obstacolul politic din calea ei, cred că ar putea 
deveni nu numai o o platformă mai mare pentru offshoring, ci şi o altă versiune de 
piaţă liberă a Statelor Unite. În vreme ce aşa ceva li s-ar părea ameninţător unora, 
sunt de părere că ar fi o dezvoltare cât se poate de pozitivă pentru tot mapamondul. 
Gândiţi-vă cât de multe noi produse, idei, locuri de muncă şi consumatori au apărut 
în urma eforturilor Europei de Vest şi ale Japoniei de a deveni democraţii cu piaţă 
liberă după al doilea război mondial. Procesul a generat o perioadă de prosperitate 
cum nu se mai văzuse - iar atunci Pământul nici măcar nu era plat. Avea un zid la 
mijloc. Dacă India şi China se vor îndrepta în acea direcţie, lumea nu numai că va 
deveni mai plată ca oricând, ci, sunt convins, şi mai prosperă ca niciodată. Trei State 
Unite sunt mai bune decât unul singur, iar cinci ar fi mai bune decât trei. 

Însă chiar ca adept al liberului-schimb, mă îngrijorează greutăţile care vor surveni 
în cazul salariilor şi beneficiilor pentru unii muncitori din Statele Unite, cel puţin pe 
termen scurt. Dacă vorbim de China, e prea târziu pentru protecţionism. Economia 
sa este interconectată în totalitate cu economiile lumii dezvoltate, iar tentativa de a 
o separa ar provoca un haos economic şi geopolitic care ar putea avea efecte devas- 
tatoare pentru economia globală. Americanii şi europenii vor trebui să dezvolte noi 
modele de afaceri care să le ofere posibilitatea de a profita de China la maximum şi 
de a se apăra de aspectele ei negative. Un spectaculos articol de pe prima pagină a 
publicaţiei Business Week din 6 decembrie 2004 despre „Preţurile din China” spune 
aşa: „Oare China poate domina totul? Bineînţeles că nu. America rămâne cel mai 
mare producător al lumii, producând 75% din ceea ce consumă, deşi la mijlocul 
anilor '90 producea 90%. Industriile care necesitau bugete uriaşe de cercetare şi 
dezvoltare şi investiţii de capital, precum industria aerospațială, farmaceutică şi 
industria constructoare de maşini, au încă nişte baze puternice în Statele Unite... 
America va continua cu siguranţă să profite de pe urma extinderii Chinei”. Acestea 
fiind spuse, dacă America nu poate face faţă provocărilor pe termen lung declanşate 
de preţurile chinezeşti în atât de multe domenii, „va suferi pierderi în ceea ce 
priveşte puterea şi influenţa economică” 

Sau, altfel spus, dacă americanii şi europenii vor să beneficieze de pe urma lumii 
plate şi de pe urma interconectării tuturor pieţelor şi centrelor de tehnologie a infor- 
maţiei, vor trebui să alerge cel puţin la fel de repede precum cel mai iute leu - iar 
eu bănuiesc că leul cu pricina va fi întruchipat de China şi că va fi al naibii de iute. 

FACTORUL DE APLATIZARE NR. 7 


Lanţurile de aprovizionare 
Să mănânci sushi în Arkansas 


Nu mai văzusem niciodată cum arăta un lanţ de aprovizionare în acţiune până ce 
am vizitat sediul Wal-Mart din Bentonville (Arkansas). Gazdele mele de la Wal-Mart 
m-au dus la centrul de distribuţie, care măsura aproximativ 360 km? ; acolo am urcat 
undeva la etaj ca să urmărim spectacolul. Pe o latură a clădirii, sute de autotrenuri 
descărcau cutii cu marfă de la mii de furnizori diferiţi. Cutii mari şi mici erau depuse 
pe o bandă rulantă la fiecare platformă de încărcare. Micile benzi rulante descărcau 
marfa pe o bandă rulantă mai mare, ca nişte pâraie care se varsă într-un râu mare. 
Camioanele de la furnizori descărcau marfa pe aceste benzi rulante fără oprire, iar 
benzile descărcau totul într-un uriaş torent Wal-Mart de produse ambalate în cutii. 
Dar asistam doar la jumătate de spectacol. În vreme ce râul Wal-Mart curge, un ochi 
electronic citeşte codul de bare de pe fiecare cutie, care este dusă în cealaltă parte a 
clădirii. Acolo, râul se desparte din nou în sute de pâraie. La fiecare afluent, nişte 
braţe electrice se întind şi direcţionează cutiile - ordonate în funcţie de diferitele 
depozite Wal-Mart - de pe banda principală pe banda proprie, de unde sunt preluate 
de altă bandă şi încărcate în camioane Wal-Mart, care le vor duce în grabă spre 
rafturile unui depozit Wal-Mart, undeva în ţară. Acolo un consumator va lua de pe raft 
produsul respectiv, iar casierul îl va scana, moment în care va fi generat un semnal. 
Acesta va trece prin reţeaua Wal-Mart către furnizorul produsului cu pricina - fie că 
fabrica furnizorului este pe coasta Chinei, fie pe cea a statului Maine. Semnalul va 
apărea pe monitorul furnizorului şi îl va anunţa să facă un alt produs identic şi să-l 
trimită prin intermediul lanţului de aprovizionare Wal-Mart, iar întregul ciclu se va 
relua de la capăt. Aşadar, de îndată ce mâna ta ridică de pe rafturile magazinelor 
Wal-Mart un produs şi îl depune la casă, un alt braţ mecanic începe să facă un alt 
produs identic undeva într-un colţ de lume. Numeşte-o „simfonia Wal-Mart”, cu 
nenumărate părţi - fără final. Este într-o nesfârşită evoluţie: distribuire, sortare, 
ambalare, distribuire, cumpărare, producere, rearanjare şi iar distribuire, sortare, 
ambalare... 

Numai compania Hewlett-Packard vinde 400.000 de calculatoare prin cele 4.000 
de magazine Wal-Mart din toată lumea într-o singură zi în timpul sezonului de 
Crăciun, ceea ce determină HP să-şi ajusteze lanţul de aprovizionare pentru a se 
asigura că toate standardele sale se potrivesc cu cele Wal-Mart, astfel încât calcu- 
latoarele să curgă lin, prin râul Wal-Mart, în afluenții Wal-Mart şi în magazi- 
nele Wal-Mart. 

Capacitatea Wal-Mart de a interpreta această simfonie la scară globală - transfe- 
rând 2,3 miliarde de cutii cu marfă prin lanţul de aprovizionare în magazinele sale — 
l-a făcut cel mai important exemplu al următorului factor important de aplatizare pe 
care vreau să-l pun în discuţie, şi anume lanţul de aprovizionare. Este o metodă de 
colaborare pe plan orizontal - între distribuitori, vânzători cu amănuntul şi clienţi — 

pentru a crea valoare. Lanţul de aprovizionare este posibil datorită aplatizării lumii 
şi reprezintă în sine o forţă imensă de aplatizare, deoarece cu cât lanţurile de 
aprovizionare se dezvoltă şi se înmulţesc, cu atât mai mult obligă la adoptarea 
standardelor comune între companii (astfel încât fiecare lanţ să poată fi compatibil 
cu următorul), cu atât mai mult elimină punctele de fricţiune la graniţe, cu atât mai 
mult abilităţile unei companii sunt adoptate de altele şi cu atât mai mult încurajează 
colaborarea pe plan global. 

Pentru a aprecia cât de important a devenit lanţul de aprovizionare ca sursă de 
avantaje concurenţiale şi profit într-o lume plată, gândiţi-vă la următorul fapt: în 
prezent, Wal-Mart este cea mai mare companie de vânzări cu amănuntul şi nu face 
absolut nimic : doar coordonează un lanţ de aprovizionare supereficient. După cum 
îi place să spună lui Yossi Sheffi, expert în managementul lanțurilor de aprovizionare 
şi profesor de inginerie la MIT, „e uşor să faci tot felul de lucruri. Un lanţ de 
aprovizionare - abia acolo e muncă grea” Ceea ce vrea să spună este că din cauza 
tehnologiei din zilele noastre este dificil să menţii secretă proprietatea intelectuală 
şi, în consecinţă, este uşor să proiectezi pe cale inversă orice produs şi să „faci câte 
şi mai câte” în doar câteva zile. Cu toate acestea, proiectarea unui proces care să 
„distribuie câte şi mai câte” pe tot globul - implicând o grămadă de furnizori, 
distribuitori, operatori de transport, brokeri de vamă, expeditori şi comisionari ce 
acţionează într-un lanţ acordat cu grijă, ca într-un adevărat concert - nu e doar 
dificil, ci e foarte, foarte greu de imitat. 

Înainte să analizăm Wal-Mart-ul în detaliu, voi prezenta câteva idei generale 
despre lanţurile de aprovizionare şi motivele pentru care au devenit atât de impor- 
tante. Când lumea e plată, compania ta poate şi trebuie să profite de cei mai buni 
producători la cele mai mici preţuri, oriunde pot fi găsite. Dacă nu o faci, o vor face 
concurenţii tăi. Aşa că lanţurile globale de aprovizionare - care atrag piese şi 
produse din toate colţurile lumii - au căpătat o importanţă deosebită atât pentru 
vânzătorii cu amănuntul, cât şi pentru producători. lată vestea cea bună. Vestea rea, 
după cum sugerează Sheffi, este că a face astfel de lanţuri de aprovizionare să 
funcţioneze este mult mai dificil decât pare şi necesită inovaţii şi ajustări constante. 
Există două principale dificultăţi în dezvoltarea unui lanţ global de aprovizionare 
într-o lume plată, explică el. Una este „optimizarea globală”, adică nu contează dacă 
poţi obţine o piesă mai ieftină dintr-un anumit loc. Ideea este că preţul total al 
distribuirii la timp a tuturor pieselor din toate colţurile lumii către fabrici sau vânză- 
tori cu amănuntul trebuie să fie scăzut şi, desigur, mai mic decât al concurenţilor. 
„Dacă eu sunt directorul de transporturi într-o companie, voi face afaceri cu cea mai 
de încredere companie de camioane. Şi ar putea să nu fie aceeaşi.” Aşadar prima 
dificultate este de a cumpăni toţi aceşti factori pentru a pune bazele celui mai solid 
şi mai ieftin sistem de distribuire. A doua dificultate principală, spune Sheffi, este 
coordonarea furnizărilor care sunt predispuse întreruperilor cu cererea greu de 
prezis. Adică n-o să cumperi prea multe piese de acelaşi tip sau un anumit fel de 
pulover - pentru că va trebui să le vinzi la preţ de discount atunci când se adună prea 
multe pe rafturile fabricii sau magazinului tău. Dar nici prea puţine nu e bine să 
cumperi, deoarece clienţii ar putea să nu găsească ceea ce doresc atunci când merg 

la cumpărături şi ai putea să pierzi nu doar o vânzare din ziua respectivă, ci un client 
pe viaţă. Ambele aspecte sunt exacerbate de perioada scurtă de valabilitate a 
produselor din prezent, mai ales cele din modă şi electronicele de larg consum. 
Inovația are loc într-un ritm mult mai alert, iar produsele devin la modă sau demodate 
mult mai repede, ceea ce face prezicerea cererii mult mai dificilă. 

Există numeroase modalităţi prin care companiile încearcă să treacă peste astfel 
de greutăţi, observă Sheffi. Una este înlocuirea inventarelor cu informaţiile. Este 
vorba de un domeniu în care Wal-Mart a fost pionier. Cu cât poţi obţine mai repede 
informaţii de la magazine în legătură cu produsele pe care le cumpără clienţii - ce 
fel de produse, ce modele şi ce culori -, cu atât mai repede poţi trimite informa- 
tiile respective la producătorii şi designerii tăi şi cu atât mai repede aceştia îţi pot 
trimite prin lanţul de aprovizionare mai multe pulovere roşii şi mai puţine galbene. 
Tehnologia avansată a informaţiei îi dă de asemenea „vizibilitate” companiei Wal- 
-Mart în legătură cu poziţia din orice moment a produselor în lanţul de aprovizionare. 
Astfel, dacă cererea este mare în Texas şi mai mică decât se aşteptau în New 
England, Wal-Mart poate redirecţiona fluxul de pe la mijloc pentru a se asigura că 
produsele sunt trimise în Texas, acolo unde clienţii le vor. Detailistul spaniol Zara, 
care comercializează produse din domeniul modei, este îndeosebi adeptul unei astfel 
de strategii şi îşi lasă concurenţii în urmă cu regularitate. Deviza lui este că e mai 
profitabil să ai anumite lipsuri, decât să rămâi cu produse în stoc, iar apoi să acoperi 
lipsurile cât mai rapid, astfel încât să oferi consumatorilor exact ce-şi doresc, evitând 
riscul de a rămâne cu produse nevândute. Cum crezi că procedează ? 

Zara cheltuie o grămadă de bani pe o tehnologie a informaţiei cât mai sofisticată, 
„inclusiv pe agende electronice cu capacitate de transmisie de date, destinate directo- 
rilor de magazine, care să monitorizeze preferinţele clienţilor şi să trimită datele 
direct la un birou central de planificare”, conform unui studiu colectiv efectuat de 
Harvard Business School şi UPS şi intitulat Longitudes 04. „Această tehnologie a 
redus atât de mult timpul de execuţie, încât poate să aducă un produs nou de la 
stadiul de proiect la cel finit, de pe rafturile magazinelor, în mai puţin de 30 de zile, 
permiţând firmei Zara să-şi amâne deciziile privitoare la design pentru a include 
rezultatele actualizate de la magazine. Printr-o planificare adecvată, pentru a face 
faţă riscului zilnic determinat de gusturile nestatornice ale consumatorilor şi de 
preferinţele de stil aflate într-o schimbare rapidă, Zara este de asemenea pregătită să 
se adapteze la evenimente neaşteptate. Imediat după 11 septembrie, directorii execu- 
tivi de la Zara şi-au dat seama că clienţii lor aveau o dispoziţie tristă şi, în câteva 
săptămâni, şi-au umplut depozitele cu marfă nouă, la care predomina culoarea neagră.” 

O asemenea strategie este cunoscută în afaceri sub numele de „amânare”, iar 
ideea, a explicat Sheffi, a cărui ultimă lucrare este intitulată The Resilient Enterprise : 
Overcoming Vulnerability for Competitive Advantage, este că pe măsură ce prezicerea 
cererii este tot mai greu de anticipat, companiile bune găsesc modalităţi de a amâna 
adăugarea valorii la produsele lor până în ultimul moment. În asta constă geniul 
celor de la Dell. Deoarece Dell are un client pentru fiecare calculator înainte ca 
acesta să fie produs, ei fac exact numărul de calculatoare dorit de clienţi, fiecare 
exact aşa cum şi-l doreşte clientul. Nu ţin un inventar al calculatoarelor. Compania 

are un stoc de bază de componente şi adaugă valoare ajustând dimensiunile ecranului, 
memoria şi programele conform dorințelor fiecărui client. „Dell poate să rămână cu 
componente pe care le-a cumpărat fără a fi siguri de vreun profit de pe urma lor, însă 
fiecare componentă poate fi folosită în multe configurații, aşa că tot va fi folosită, 
mai devreme sau mai târziu”, a spus Sheffi. „Cu toate acestea, Dell nu va rămâne 
niciodată cu componente nevândute.” Concluzia, a încheiat Sheffi, este că într-o 
lume plată, produsele sunt transformate din inovaţii în bunuri mai repede ca oricând, 
concurenţa apare pe tot globul şi este mai intensă ca oricând, iar cererea consuma- 
torilor este mai imprevizibilă şi mai informată ca niciodată, cu tendinţe care circulă 
în toată lumea ca fulgerul. În această lume, un lanţ global de aprovizionare rapid şi 
eficient devine, în cazul unei companii, una dintre cele mai importante modalităţi de 
a se distanţa de concurenţii ei. 


În calitate de consumatori, ne plac la nebunie lanţurile de aprovizionare, deoarece 
ne furnizează tot felul de bunuri - de la tenişi la laptopuri - la preţuri tot mai mici 
şi ajustate tot mai mult în funcţie de preferinţele noastre. lată cum a devenit Wal-Mart 
cel mai mare vânzător cu amănuntul din lume. Însă, ca muncitori, suntem uneori 
suspicioşi sau ostili faţă de lanţurile de aprovizionare, pentru că ele ne expun unei 
presiuni crescânde din cauza concurenţei, ne forţează companiile să reducă costurile 
Şi, uneori, să ne taie din salarii şi beneficii. lată cum Wal-Mart a devenit una dintre 
cele mai controversate companii din lume. Nici o companie de vânzări cu amănuntul 
nu a fost mai eficientă în ceea ce priveşte optimizarea lanţului de aprovizionare 
(aplatizând astfel Pământul) şi nu ilustrează mai bine tensiunea creată de lanţurile de 
aprovizionare între consumatorul şi muncitorul din noi decât Wal-Mart. Un articol 
din Computerworld din 30 septembrie 2002 a rezumat rolul crucial al companiei 
Wal-Mart: „«Să fii furnizor pentru Wal-Mart este o sabie cu două tăişuri», afirmă 
Joseph F. Eckroth Jr., directorul cu probleme de informaţii de la Mattel Inc. «Sunt 
un canal fenomenal, dar un client foarte exigent. Ei cer pur şi simplu excelenţă.» 
Este o lecţie pe care El Segundo, producătorul de jucării din California, şi alţi mii 
de furnizori au învăţat-o pe măsură ce Wal-Mart Stores Inc., cel mai mare vânzător 
cu amănuntul, a pus bazele unui inventar şi unui sistem de management al lanțurilor 
de aprovizionare ce au schimbat radical felul în care se fac afacerile. Investind de 
timpuriu şi foarte mult în tehnologie de vârf pentru a identifica şi urmări vânzările 
la nivelul produsului individual, colosul în vânzări cu amănuntul din Bentonville 
(Arkansas) şi-a transformat infrastructura tehnologiei informaţiei într-un avantaj 
concurenţial cheie care a fost studiat şi copiat de companii din toată lumea. «În 
opinia noastră, Wal-Mart este cel mai bun operator de lanţuri de aprovizionare din 
toate timpurile», afirmă Pete Abell, director de cercetări în vânzările cu amănuntul 
de la firma de consultanţă AMR Research Inc. din Boston” 

În încercarea de a deveni cel mai eficient lanţ de aprovizionare din lume, Wal-Mart 
a comis mai multe delicte de afaceri care i-au adus companiei o serie de binemeritate 
şuturi în fund, aceasta încercând, cu oarecare întârziere, să abordeze situaţia de o 
manieră coerentă. Însă rolul său de forță de aplatizare a lumii este incontestabil şi, 
pentru a-l înţelege pe deplin, m-am hotărât să fac un pelerinaj la Bentonville. Nu 

ştiu de ce, dar în timpul zborului către aeroportul La Guardia mă gândeam: „Vai, 
ce-aş mai mânca nişte sushi deseară! Dar unde să găsesc sushi în nord-vestul 
Arkansas-ului ? Şi chiar de-aş găsi, mi s-ar părea comestibil? Oare poţi avea încre- 
dere în carnea de ţipar din Arkansas?” 

Ajungând la Hilton, lângă sediul Wal-Mart, am rămas cu gura căscată văzând, ca 
prin vis, un uriaş restaurant japonez de sushi la doi paşi mai încolo. Când i-am spus 
ospătarului care m-a condus la masă că nu mă aşteptasem niciodată să mi se gătească 
sushi tocmai aici, în Bentonville, acesta mi-a răspuns : „În curând vom deschide aici 
alte trei restaurante japoneze” 

Mai multe restaurante japoneze în Bentonville ? 

Cererea de sushi în Arkansas nu e întâmplătoare. Ea are legătură cu faptul că în 
jurul tuturor birourilor Wal-Mart vânzătorii şi-au deschis propriile afaceri pentru a 
fi aproape de „nava-mamă”. Într-adevăr, zona este cunoscută sub numele de „Vendor- 
ville” Surprinzător în legătură cu sediul Wal-Mart este faptul că e atât de... Wal-Mart. 
Birourile corporației sunt înghesuite într-un depozit reconfigurat. În timp ce treceam 
pe lângă o clădire mare din metal ondulat, m-am gândit că o fi hala de întreţinere. 
„Acolo sunt birourile noastre internaţionale”, mi-a spus gazda mea, purtătorul de 
cuvânt William Wertz. Încăperile corporației sunt birouri nu mai grozave decât cele 
ale directorului, directorului adjunct şi consilierului educativ de la liceul la care 
învaţă fiică-mea - înainte ca acesta să fie renovat. Trecând prin hol, vei vedea mici 
birouri cubice unde potenţiali furnizori oferă produse cumpărătorilor Wal-Mart. 
Unul are împrăştiate pe toată masa maşini de cusut, altul are păpuşi, iar altul cămăşi 
de damă. Parcă te-ai afla în ceva ce aduce cu o încrucişare între bazar şi depozit. În 
atenţia acţionarilor Wal-Mart: compania sigur nu va irosi bani pe fleacuri. 


Cum s-a făcut oare că atât de multă gândire inovatoare - care a remodelat peisajul 
lumii afacerilor în atâtea feluri - a provenit dintr-un mediu atât de înapoiat ? De fapt, 
este un exemplu clasic al unui fenomen pe care îl subliniez de multe ori în această 
carte : coeficientul de aplatizare. Cu cât ţara sau compania ta are mai puţine resurse, 
cu atât mai mult vei căuta inovaţii pe plan intern pentru a supravieţui. Wal-Mart a 
devenit cel mai mare vânzător cu amănuntul pentru că a negociat dur cu oricine a 
intrat în contact. Dar să nu te laşi păcălit de un lucru: Wal-Mart a ajuns să fie 
numărul unu pentru că această companie mică de ţărani din nord-vestul Arkansas-ului 
a fost mai inspirată şi mai rapidă în ceea ce priveşte adoptarea noii tehnologii decât 
concurenţii ei. Şi încă mai este. 

David Glass, directorul general executiv al companiei din 1988 până în 2000, a 
supravegheat multe dintre inovațiile care au făcut din Wal-Mart cel mai mare şi mai 
profitabil detailist de pe planetă. Revista Fortune l-a numit odată „cel mai subestimat 
director executiv din toate timpurile”, pentru felul tacit în care a transformat în reali- 
tate viziunea lui Sam Walton. David Glass este pentru lanţurile de aprovizionare ceea 
ce Bill Gates este pentru procesarea de text. Când Wal-Mart era la început de drum, 
în nordul Arkansas-ului, în anii '60, a explicat Glass, intenţia sa era de a deveni un 
distribuitor care face reduceri. Dar în acea perioadă, toate magazinele îşi primeau 
bunurile de la aceiaşi angrosişti, aşa încât nu puteai obţine un avantaj faţă de 

concurenţă. Singura modalitate prin care Wal-Mart a avut grijă să-şi creeze un 
avantaj, a spus Glass, a fost să-şi cumpere bunurile în cantităţi mari direct de la 
producători. Însă pentru producători nu era eficient să trimită marfa la magazinele 
Wal-Mart, care erau împrăştiate peste tot, aşa încât Wal-Mart a pus bazele unui 
centru de distribuţie spre care toţi producătorii puteau să-şi trimită marfa, după care 
camioanele Wal-Mart o distribuiau magazinelor. Ecuația era următoarea : în medie, 
pe cei de la Wal-Mart îi costă mai mult cu 3% să-şi menţină centrul de distribuţie. 
Dar s-a dovedit că prin eliminarea angrosiştilor şi cumpărarea direct de la producători 
economiseau în medie 5%, ceea ce a permis companiei să reducă toate costurile cu 
2% şi să recupereze pierderile prin rulaj mare. 

Odată stabilită metoda de a cumpăra direct de la producători pentru a obţine cele 
mai mari reduceri de preţ posibile, Wal-Mart s-a concentrat mereu pe trei lucruri. 
Primul a fost să lucreze direct cu producătorii, pentru a-şi reduce cât mai mult 
cheltuielile. Al doilea a fost să-şi dezvolte lanţurile de aprovizionare de la producă- 
torii respectivi, lanţuri care începeau în orice colţ al lumii şi ajungeau la centrele de 
distribuţie Wal-Mart, pentru a le face cât mai ieftine şi mai lipsite de obstacole. Al 
treilea a fost îmbunătăţirea constantă a sistemelor de informaţii ale companiei, ca să 
ştie exact ce anume cumpără clienţii şi să poată trimite informaţiile respective tuturor 
producătorilor, astfel încât rafturile să fie pline în permanenţă cu produsele potrivite 
la momentul potrivit. 

Cei de la Wal-Mart şi-au dat repede seama că dacă pot economisi bani cumpărând 
direct de la producători, găsind tot timpul inovaţii prin care să reducă cheltuielile 
operării lanţului de aprovizionare şi apelând cât mai puţin la inventare pentru a afla 
mai multe despre clienţii lor, ar putea bate oricând concurenţa în privinţa preţurilor. 
Din Bentonville (Arkansas) nu aveau foarte multe şanse. 

„Motivul pentru care ne-am construit toată logistica şi toate sistemele proprii este 
pentru că ne aflăm în mijlocul pustiului”, a spus Jay Allen, vicepreşedintele pe 
probleme de afaceri corporatiste. „Chiar era un orăşel foarte mic. Dacă doreai să 
apelezi la o terță parte pentru logistică, era imposibil. Era pură supravieţuire. Acum, 
cu toată atenţia pe care o primim, lumea presupune că preţurile mici pe care le 
practicăm decurg, din faptul că suntem o companie foarte mare, că ne aprovizionăm 
din China sau că avem posibilitatea de a le dicta producătorilor. De fapt, preţurile 
mici decurg din investiţiile pe care Wal-Mart le-a făcut în punctele sale tari - 
sistemul şi cultura. E o cultură foarte puţin costisitoare.” Glass a mai spus: „Aş vrea 
să pot afirma că am fost străluciți şi vizionari - de fapt, totul a decurs din necesitate” 

Cu cât lanţul de aprovizionare a crescut, cu atât mai mult Walton şi Glass au 
înţeles că amploarea şi eficienţa erau soluţia întregii lor afaceri. În cuvinte mai 
simple, cu cât lanţul lor de aprovizionare lua amploare, cu atât mai multe lucruri mai 
ieftine erau vândute mai multor clienţi, cu atât mai multă influenţă aveau asupra 
producătorilor pentru a scădea preţurile şi mai mult, cu atât mai mult vindeau 
clienţilor, lanţul de aprovizionare căpăta şi mai multă amploare şi profitul pentru 
acţionari era tot mai gras... 

Sam Walton a fost tatăl acestei culturi, dar necesitatea a fost mama ei — iar odrasla 
lor s-a dovedit a fi un lanţ de aprovizionare cum nu se mai văzuse. În 2004, Wal-Mart 

a cumpărat marfă de aproximativ 260 miliarde de dolari şi a rulat-o printr-un lanţ de 
aprovizionare alcătuit din 108 centre de distribuţie pe tot teritoriul Statelor Unite, 
deservind cele aproximativ 3.000 de magazine Wal-Mart din America. 

„La început eram mici - cam 4-5 % din Sears şi Kmart”, a spus Glass. „Dacă eşti 
MIC, eşti vulnerabil, aşa că intenţia principală a fost să ne creştem ponderea pe piaţă. 
Trebuia să vindem mai ieftin decât ceilalţi. Dacă puteam reduce costul de operare al 
centrelor de distribuţie de la 3 la 2%, puteam să reduc preţurile cu amănuntul şi 
să-mi dezvolt ponderea pe piaţă, după care n-aş mai fi fost vulnerabil faţă de nimeni. 
Aşa încât, orice formă de eficienţă am generat, am transferat-o consumatorului. ” 

De exemplu, după ce producătorii îşi descărcau marfa la centrul de distribuţie 
Wal-Mart, aceştia, la rândul lor, trebuiau să distribuie marfa în cantităţi mai mici la 
fiecare dintre magazinele lor. Adică Wal-Mart avea camioane care se deplasau prin 
toată America. Walton şi-a dat repede seama că dacă şi-ar stabili o legătură prin 
radio şi satelit între şoferii săi, după ce aceştia ar descărca marfa la un anumit 
magazin Wal-Mart, ar putea merge câţiva kilometri mai încolo pentru a încărca 
marfă de la alt producător, ca să nu vină cu maşina goală, aşa încât Wal-Mart să facă 
economie la preţul de distribuţie de la acel producător. Un bănuţ de ici, unul de colo, 
şi uite-aşa se ajunge la mai mult volum, la amploare şi influenţă mai mare. 

În procesul de îmbunătăţire a lanţului de aprovizionare, Wal-Mart nu lasă nici un 
segment neatins. În timp ce făceam turul centrului de distribuţie din Bentonville, am 
observat că nişte cutii erau prea mari ca să intre pe banda rulantă şi erau mutate de 
colo-colo pe paleţi de nişte angajaţi ai Wal-Mart care conduceau minicamioane şi 
purtau căşti pe urechi. Un computer urmăreşte câţi paleţi ridică fiecare angajat pe 
oră pentru a le pune în camioane care le duc la diferite magazine, iar o voce com- 
puterizată îi spune fiecărui angajat dacă e înainte sau a rămas în urmă. „Poţi alege, 
dacă vrei, ca vocea computerizată să fie de bărbat sau de femeie şi poţi alege între 
engleză şi spaniolă”, a explicat Rollin Ford, vicepreşedinte executiv la Wal-Mart, 
care supraveghează lanţul de aprovizionare şi care mă însoțea în periplul meu. 

Acum câţiva ani, şoferii primeau instrucţiuni scrise privind locul de unde trebuiau 
să ridice un anumit palet şi la care camion să îl ducă, dar Wal-Mart a descoperit că, 
dându-le căşti prin care să le dea instrucţiuni o voce caldă, şoferii îşi puteau folosi 
ambele mâini în loc să le ţină ocupate cu tot felul de hârtii. Şi, amintindu-le constant 
prin intermediul vocii că erau în urmă sau înaintea aşteptărilor, „productivitatea 
noastră a luat avânt”, a spus Ford. Un milion de inovaţii operaţionale de tipul celui 
de mai sus diferenţiază lanţul de aprovizionare de la Wal-Mart de toate celelalte. 

Dar adevărata descoperire - a spus Glass - a avut loc când compania şi-a dat 
seama că, în vreme ce trebuia să negocieze dur cu producătorii săi asupra preţurilor, 
cei doi trebuiau în acelaşi timp să colaboreze pentru a crea valoare unul pentru 
celălalt pe plan orizontal, dacă Wal-Mart avea de gând să reducă din costuri. 
Wal-Mart a fost una dintre primele companii care au introdus computerele pentru a 
urmări vânzările din magazine şi inventarele, şi a fost prima care a creat o reţea 
computerizată pentru a împărtăşi informaţiile respective cu furnizorii. Teoria compa- 
niei Wal-Mart era că achiziţiile lor ar putea fi mai eficiente şi furnizorii s-ar putea 

adapta mai rapid cererilor pieţei dacă toată lumea ar avea informaţii despre ce luau 
clienţii de pe rafturi. 

În 1983, Wal-Mart a investit în terminale situate exact acolo unde se vând pro- 
dusele, terminale care înregistrează vânzările şi urmăresc deducerile de inventar 
pentru o reaprovizionare rapidă. Patru ani mai târziu, a instalat un sistem de legătură 
prin satelit la scară mare care conecta toate magazinele la sediul companiei, aducând 
sistemului de calculatoare central date în timp real despre inventare şi construind 
drumul către un lanţ de aprovizionare ce funcţionează cu ajutorul informaţiilor, 
deosebit de eficient. Acum, un furnizor important poate avea acces la sistemul privat 
extranet al Wal-Mart, Retail Link, pentru a vedea exact cum i se vând produsele şi 
când ar fi cazul să-şi sporească producţia. 

„«Expunerea vânzărilor şi inventarelor către furnizori este ceea ce a făcut din 
Wal-Mart puterea care este în prezent», a spus Rena Granofsky, asociat principal al 
J.C. Williams Group Ltd., o firmă de consultanţă în domeniul vânzărilor cu amănun- 
tul din Toronto”, se spune în articolul din 2002 al revistei Computerworld despre 
Wal-Mart: „«În vreme ce concurenţa îşi păzeşte cu străşnicie informaţiile despre 
vânzări, Wal-Mart şi-a abordat producătorii ca pe nişte parteneri, nu ca pe nişte 
adversari», a spus Granofsky. Implementând un program de planificare, anticipare şi 
reaprovizionare colectivă (CPFR), Wal-Mart a început un program de inventariere în 
timp real care a redus costurile de transport atât pentru vânzătorul cu amănuntul, cât 
şi pentru furnizorii săi. «Datorită lui, acum stocul în exces din lanţul de aprovi- 
zionare aproape că nu mai există», spune Granofsky” Datorită exclusiv eficienţei 
lanţului de aprovizionare, costul bunurilor de la Wal-Mart este cu 5 până la 10% mai 
mic decât cel al concurenţilor. 

Cea mai recentă inovaţie din domeniul lanțurilor de aprovizionare de la Wal-Mart 
este introducerea RFID - microcipuri de identificare cu ajutorul frecvenţelor radio, 
ataşate fiecărui palet sau fiecărei cutii cu marfă care intră în Wal-Mart, pentru a 
înlocui codurile de bare care trebuie scanate individual şi care se pot rupe sau 
murdări. În iunie 2003, Wal-Mart i-a informat pe cei mai importanţi 100 de furnizori 
ai săi că, până la 1 ianuarie 2005, toţi paleţii şi toate cutiile pe care le trimiteau la 
centrele de distribuţie Wal-Mart trebuie echipate cu etichete RFID. (Conform RFID 
Journal, „RFID este un termen generic pentru tehnologiile care folosesc unde radio 
pentru a identifica automat oameni sau obiecte. Există câteva metode de identificare, 
dar cel mai des întâlnită este stocarea unui număr de serie care identifică persoana 
sau obiectul şi, eventual, oferă şi alte informaţii într-un microcip ataşat unei antene — 
acest ansamblu format din microcip şi antenă se numeşte transponder sau etichetă 
RFID. Prin intermediul antenei, cipul transmite informaţiile de identificare unui 
cititor. Acesta converteşte undele radio reflectate de eticheta RFID în informaţii 
digitale care pot fi apoi transferate în computere, fiind utilizate ulterior”.) RFID va 
face ca Wal-Mart să urmărească orice palet sau cutie din lanţul său de aprovizionare 
şi să ştie exact ce produs, de la ce producător se află înăuntru, data de expirare... 
Dacă vreun aliment trebuie păstrat la o anumită temperatură, eticheta RFID va spune 
când temperatura este prea ridicată sau prea scăzută. Deoarece fiecare etichetă de 

acest fel costă în jur de 20 de cenți, Wal-Mart le rezervă acum pentru cutiile şi paleţii 
de mari dimensiuni, nu pentru articole individuale. Este clar vorba de un val al 
viitorului. Tehnologia RFID şi instrumentele sofisticate de analiză a ordinii care ţin 
sub supraveghere chiar şi cele mai nesemnificative activităţi ale pieţei ne conduc 
rapid către „sfântul potir” al industriei — echilibrul desăvârşit între cerere şi ofertă. 

„Când ai la dispoziţie RFID”, a spus Rollin Ford, vicepreşedintele Wal-Mart pe 
probleme de logistică, „ai parte de o mai bună cunoaştere” Poţi şti mai repede ce 
magazine vând mai mult şampon de un anumit fel vinerea şi care vând mai mult 
şampon duminica, şi dacă hispanicii preferă să facă cumpărături mai degrabă sâmbătă 
seara decât lunea în magazinele din apropiere. „Când toate informaţiile respective 
sunt furnizate în modelele noastre de cerere, putem deveni mai eficienţi în legătură 
cu producerea unui articol, transportul şi poziţionarea lui în camion, ca totul să 
decurgă mai lin”, a adăugat Ford. „Trebuia să numărăm fiecare piesă, iar scanările 
lor provocau blocaje de flux. Acum [cu ajutorul RFID], pur şi simplu scanăm întregul 
palet şi afli, de pildă, că ai toate cele treizeci de articole pe care le-ai comandat, iar 
fiecare cutie îţi spune : «lată ce sunt şi cum mă simt şi ce culoare am şi, după cum 
vezi, sunt într-o formă bună» - aşa că recepţia este incomparabil mai uşoară.” Pur- 
tătorul de cuvânt de la Procter & Gamble, Jeannie Tharrington, le-a vorbit celor de 
la Salon.com (20 septembrie 2004) despre trecerea companiei Wal-Mart la sistemul 
de identificare RFID: „O considerăm o mutare benefică pentru întregul lanţ de 
aprovizionare. Chiar în acest moment ne-am golit stocurile mai mult decât ne-am fi 
dorit şi, cu siguranţă, mai mult decât şi-ar fi dorit clienţii, şi credem că această 
tehnologie ne poate ajuta să ne păstrăm produsele pe raft cât se poate de des” RFID 
va face, de asemenea, ca lanţul de aprovizionare să se schimbe mai repede în funcţie 
de evenimente. 

În timpul uraganelor, mi-au spus oficialităţile de la Wal-Mart, compania ştie că 
oamenii consumă mai degrabă prăjituri ambalate - produse uşor de păstrat, cu o 
perioadă lungă de garanţie - şi că magazinele ei mai vând, pentru copii, şi foarte 
multe jocuri care nu necesită alimentare cu curent electric şi pot ţine locul televizo- 
rului. De asemenea, mai ştie că atunci când vin uraganele oamenii au tendinţa de a 
bea mai multă bere. Aşa că, în momentul în care meteorologii de la Wal-Mart 
comunică la sediu că un uragan se îndreaptă spre Florida, lanţul de aprovizionare se 
ajustează automat pentru o astfel de situaţie în magazinele din Florida - întâi mai 
multă bere, iar apoi mai multe prăjituri ambalate. 

Wal-Mart caută necontenit noi modalităţi de colaborare cu clienţii săi. În ultima 
vreme a pătruns şi în domeniul bancar. A descoperit că în zonele cu populaţie predo- 
minant hispanică foarte mulţi oameni nu aveau legături cu nici o bancă şi erau înşelaţi 
de magazinele care încasau cecuri. Aşa că Wal-Mart le-a oferit posibilitatea de a plăti 
cu cecuri, cu ordine de plată, cu transferuri bancare şi chiar servicii de plată a factu- 
rilor pentru lucruri standard, cum ar fi facturile pentru consumul de electricitate - 
toate în schimbul unor mici taxe. Wal-Mart avea capacitatea internă de a face acest 
lucru pentru propriii angajaţi, şi pur şi simplu a transformat-o într-o afacere externă. 


140 CUM A DEVENIT PĂMÂNTUL PLAT 


Mai binele e duşmanul binelui 


Din păcate pentru Wal-Mart, aceiaşi factori care au stimulat căutarea constantă a 
inovaţiilor - izolarea sa faţă de restul lumii, nevoia de a căuta în interior şi de a 
conecta locuri îndepărtate la un lanţ global de aprovizionare - i-au creat şi multe 
probleme. Nu e greu de remarcat cât de izolat este Bentonville (Arkansas) din 
perspectiva dezbaterii globale despre muncă şi drepturile omului - şi se poate vedea 
uşor cum această companie închisă, obsedată de scăderea preţurilor, ar fi putut 
depăşi limita cu anumite practici ale sale. 

Sam Walton nu numai că a urmărit cu ferocitate eficienţa în îmbunătăţirea lanţului 
de aprovizionare a companiei Wal-Mart, ci a provocat o perioadă cruntă. Vorbesc 
despre multitudinea de evenimente, începând cu practica recent descoperită a compa- 
niei de a-şi încuia în magazine muncitorii care lucrau în schimb de noapte, cu faptul 
că le-a permis contractanţilor ei din domeniul întreţinerii să folosească imigranţi 
ilegali ca oameni de serviciu, cu rolul său de acuzat în cel mai mare proces de 
drepturi civile cu acţiune reprezentativă şi până la refuzul companiei de a ţine pe 
rafturile magazinelor sale anumite reviste - precum Playboy -—, chiar în oraşele mici, 
unde Wal-Mart sunt singurele magazine importante. Pe lângă toate acestea se numără 
şi faptul că unii dintre cei mai mari concurenţi ai săi se plâng că au fost nevoiţi să 
reducă beneficiile de asigurare medicală şi salariile pentru a concura cu Wal-Mart, 
care plăteşte mai puţin şi acordă beneficii mai mici decât majoritatea companiilor 
mari (despre acestea voi vorbi mai târziu). Putem spera doar că toată publicitatea 
negativă de care a avut parte Wal-Mart în ultimii ani va forţa compania să înţeleagă 
că există o limită foarte subtilă între un lanţ global de aprovizionare supereficient, 
care îi ajută pe oameni să economisească bani şi să-şi îmbunătăţească traiul, şi unul 
care a urmărit reducerea costurilor şi profiturile suplimentare într-o asemenea 
măsură, încât ceea ce oferă ca beneficii sociale cu o mână ia cu cealaltă. 

Wal-Mart este pentru companii o adevărată Chină. Are atâta influenţă, încât poate 
înghiţi orice furnizor până la ultimul bănuţ. Şi nu ezită să-şi învrăjbească furnizorii 
naţionali şi internaţionali. 

Unii furnizori au găsit modul de a prospera şi de a deveni mai buni în ceea ce fac 
datorită presiunii. Dacă toţi furnizorii lui Wal-Mart ar fi fost secătuiţi de această 
companie, ea n-ar mai fi avut de unde să se aprovizioneze. Aşa că, evident, mulţi 
dintre ei prosperă ca parteneri ai Wal-Mart. Dar unii au transpus, fără îndoială, 
presiunea exercitată de Wal-Mart de a reduce preţurile în salarii şi beneficii mai mici 
sau au asistat la transferul propriei afaceri în China, de unde lanţul de aprovizionare 
al companiei Wal-Mart a adus bunuri în valoare de 18 miliarde de dolari în 2004, de 
la cinci mii de furnizori chinezi. „Dacă Wal-Mart ar fi o economie individuală, s-ar 
clasa pe al optulea loc între cei mai mari parteneri de comerţ ai Chinei, înaintea 
Rusiei, Australiei şi Canadei”, a declarat Xu Jun, purtătorul de cuvânt pentru 
Wal-Mart China, publicaţiei China Business Weekly (29 noiembrie 2004). 

Generaţia care a urmat după conducerea lui Sam Walton pare să recunoască faptul 
că are de reparat atât o imagine, cât şi o realitate. Cât de mult se va schimba 

Wal-Mart rămâne de văzut. Dar când i-am adresat întrebări fără menajamente în 
legătură cu toate aceste probleme directorului general H. Lee Scott Jr., acesta nu s-a 
eschivat. De fapt, chiar voia să abordeze subiectul. „Ceea ce cred eu că trebuie să fac 
este să instituţionalizez simţul obligaţiei faţă de societate, în aceeaşi măsură în care 
am instituţionalizat obligaţia faţă de client”, a spus Scott. „Lumea s-a schimbat fără 
ca noi să ne dăm seama. Am considerat că intenţiile bune şi magazinele şi preţurile 
bune îi vor face pe oameni să treacă cu vederea punctele noastre slabe, şi ne-am 
înşelat.” Din anumite puncte de vedere, a mai spus el, „nu suntem atât de buni pe cât 
ar trebui. Pur şi simplu trebuie să devenim mai buni” 

O tendinţă despre care Wal-Mart insistă că nu ar fi provocat-o este offshoring-ul 
producţiei. „Ne convine mai degrabă să putem cumpăra marfă fabricată în Statele 
Unite”, a spus Glass. „Am petrecut doi ani bătătorind drumurile acestei ţări, încer- 
când să-i conving pe oameni să producă aici. Am plăti mai mult dacă am cumpăra 
marfa de aici, deoarece amenajările de producţie ar crea slujbe pentru toţi cei care 
îşi fac cumpărăturile în magazinele noastre. Sanyo avea aici [în Arkansas] o uzină 
care fabrica televizoare pentru Sears, iar Sears a renunţat la ea, aşa că cei de la Sanyo 
au hotărât să închidă fabrica şi să mute o parte din ea în Mexic şi una în Asia. 
Guvernatorul nostru ne-a întrebat dacă vrem să-i ajutăm. Am hotărât să cumpărăm 
televizoare de la Sanyo [dacă vor păstra uzina în Arkansas], dar n-au fost de acord. 
Voiau să o mute, iar guvernatorul chiar a vorbit cu familia de origine japoneză care 
deţinea fabrica pentru a-i convinge să rămână. Până la urmă, prin eforturi combinate, 
i-am convins să nu plece. Acum sunt cel mai mare producător de televizoare. Tocmai 
am cumpărat de la ei televizorul cu numărul 50 de milioane. Totuşi, în cea mai mare 
parte, oamenii de aici au abandonat pur şi simplu procesul de fabricare. Ei spun: 
«Eu vreau să-ţi vând, dar nu vreau să-mi asum răspunderea pentru clădiri şi angajaţi 
[şi asigurări medicale). Vreau să le transfer în altă parte». Aşa că am fost obligaţi să 
transferăm procesul de producţie în alte colţuri ale lumii.” El a mai spus: „Una 
dintre grijile mele este că, producţia fiind mutată în alte părţi, într-o zi ne vom vinde 
hamburgeri unul celuilalt” 

Cea mai potrivită cale de a înţelege puterea companiei Wal-Mart ca forţă de 
aplatizare este să mergi în Japonia. Comandorul Matthew Calbraith Perry a deschis 
pentru cei din Vest calea către o societate japoneză cât se poate de izolată la 8 iulie 
1853, când a sosit în golful Edo (Tokyo) cu patru vase mari şi negre, cu motoare cu 
abur, înţesate de arme. Conform sitului Centrului Istoric Naval, japonezii, neştiind 
că existau vapoare cu motoare cu abur, au fost îngroziţi când le-au văzut şi au crezut 
că sunt „dragoni uriaşi care scoteau fum pe nări” Comandorul Perry s-a întors după 
un an şi, la 31 martie 1854, a semnat Tratatul de la Kanagawa cu autorităţile japoneze, 
obţinând accesul vapoarelor din Statele Unite în porturile Shimoda şi Hakodate şi 
deschizând un consulat al Statelor Unite la Shimoda. Tratatul respectiv a dus la o 
explozie a comerţului dintre Japonia şi Statele Unite, a ajutat Japonia să se deschidă 
către lumea occidentală şi se crede că datorită lui a început modernizarea Japoniei, 
întrucât japonezii şi-au dat seama cât de în urmă erau şi s-au grăbit să recupereze. 
Ceea ce au făcut cu prisosinţă. În atâtea domenii, de la automobile la electronice de 
larg consum şi utilaje, de la walkmanul Sony la Lexus, japonezii şi-au însuşit cât au 

putut de mult fiecare lecţie de la naţiunile din Occident, după care au început să ne 
bată la propriul nostru joc - în afară de un aspect: vânzarea cu amănuntul, mai ales 
cu reduceri de preţ. Nimeni în lume nu putea să facă un Sony precum japonezii, dar 
când venea vorba de a-l vinde cu un anumit discount, se schimba povestea. 

Aşa că, după aproape 150 de ani de la semnarea tratatului cu pricina de către 
comandorul Perry, a fost semnat un alt tratat mai puţin cunoscut, de fapt un parte- 
neriat de afaceri. Îl putem numi Tratatul Wal-Mart-Seiyu, din 2003. Spre deosebire 
de comodorul Perry, Wal-Mart nu a trebuit să intre cu forţa în Japonia, însoţit de vase 
de luptă. Reputația sa i-a luat-o înainte - de aceea reprezentanţii companiei au fost 
invitaţi de Seiyu, un lanţ japonez de vânzare cu amănuntul, disperat să implementeze 
formula Wal-Mart în Japonia, ţară despre care se ştie că se împotriveşte magazinelor 
în care se vând cutii mari. În timp ce călătoream cu un tren de mare viteză de la 
Tokyo la Numazu, locul în care a fost deschis primul magazin Seiyu care folosea 
metodele Wal-Mart, translatorul de la New York Times a subliniat că magazinul 
respectiv se afla la aproximativ 160 km de Shimoda şi de primul consulat american. 
Comandorului Perry i-ar fi plăcut probabil la nebunie să meargă la cumpărături în 
noul magazin Seiyu, unde muzica ce se aude înăuntru este alcătuită din melodii occi- 
dentale menite să-i îndemne domol pe clienţi să-şi umple cărucioarele şi unde poţi 
cumpăra un costum bărbătesc - făcut în China - cu 65 de dolari şi o cămaşă asortată 
cu 5 dolari. De aceea Wal-Mart mai este numit EDLP - Every Day Low Prices 
(preţuri cotidiene mici) -, una dintre primele expresii pe care cei de la Wal-Mart au 
învăţat să o spună în japoneză. 

Efectele de aplatizare ale Wal-Mart se văd clar în magazinul Seiyu din Numazu - 
şi nu e vorba doar de preţurile cotidiene mici, ci de culoarele largi, de paleţii mari 
cu bunuri casnice, de afişele uriaşe care anunţă cele mai mici preţuri la fiecare 
categorie de produse şi de sistemul computerizat al lanţului de aprovizionare al 
Wal-Mart care îi ajută pe directorii de magazine să ajusteze rapid stocurile de marfă. 

L-am întrebat pe directorul general executiv de la Seiyu, Masao Kiuchi, de ce a 
apelat la cei de la Wal-Mart. „Prima dată când am aflat de Wal-Mart a fost acum 
aproape 15 ani”, mi-a explicat Kiuchi. „M-am dus până în Dallas ca să văd maga- 
zinele Wal-Mart de acolo şi am considerat că era o metodă cât se poate de raţională. 
Era vorba de două lucruri: unul era afişele cu preţuri. Ne venea foarte uşor să 
le înţelegem” Al doilea, a spus el, era gândirea tipic japoneză că un magazin cu 
discounturi însemna că vinzi produse ieftine la preţuri mici. Ceea ce a descoperit 
după ce a făcut cumpărături la Wal-Mart şi după ce a văzut de toate, de la televizoare 
cu plasmă la produse originale de cea mai bună calitate pentru animalele de casă, a 
fost că Wal-Mart vinde produse de calitate la preţuri mici. 

„La magazinul din Dallas am făcut fotografii pe care le-am adus colegilor mei de 
la Seiyu şi le-am spus: «Priviţi, trebuie să observăm ce fac cei de la Wal-Mart în 
celălalt capăt de lume». Dar fotografiile nu au fost de ajuns - cum să înţelegi totul 
doar privind nişte fotografii ? ”, şi-a amintit Kiuchi. În cele din urmă, i-a abordat pe 
cei de la Wal-Mart, cu care a semnat un parteneriat la 31 decembrie 2003. Wal-Mart 
a cumpărat o parte din Seiyu ; în schimb, Wal-Mart a fost de acord să-i înveţe pe cei 

de la Seiyu unica lor formă de colaborare : lanţurile globale de aprovizionare care să 
le aducă clienţilor cele mai bune produse la cele mai mici preţuri. 

Totuşi, exista ceva important pe care cei de la Seiyu trebuiau să-i înveţe pe cei de 
la Wal-Mart, mi-a spus Kiuchi: cum să vândă peşte crud. Magazinele japoneze cu 
discounturi şi supermarketurile au departamente speciale pentru alimente şi toate 
vând peşte unor clienţi japonezi extrem de pretenţioşi. Seiyu face reduceri la peşte 
de câteva ori pe zi, pe măsură ce acesta îşi pierde din prospeţime. 

„Wal-Mart nu înţelege care e treaba cu peştele crud”, a spus Kiuchi. „Noi le 
cerem ajutorul cu vânzarea produselor în general” 

Wal-Mart are nevoie de timp. Mă aştept ca în viitorul nu prea îndepărtat să vedem 
sushi la Wal-Mart. 

Ar fi cazul să avertizaţi şi tonul. 


FACTORUL DE APLATIZARE NR. 8 


Internalizarea (insourcing-ul) 


Ce fac de fapt tipii îmbrăcaţi cu pantaloni scurți 
şi caraghioşi de culoare maro 


Unul dintre cele mai plăcute aspecte legate de documentaţiile pe care le-am făcut 
pentru cartea de faţă a fost faptul că am descoperit tot felul de lucruri care se 
petreceau în lumea din jurul meu şi despre care nu aveam habar. Numic nu a fost mai 
interesant decât să-mi îndrept atenţia spre serviciul poştal UPS (United Parcel 
Service). Exact, oamenii ăia cu pantaloni scurţi, simpli, de culoare maro şi care 
conduc camioanele acelea oribile de aceeaşi culoare. Se pare că, în timp ce dor- 
meam, vechiul şi greoiul UPS s-a transformat într-o uriaşă forţă de aplatizare a lumii. 

Încă o dată, unul dintre îndrumătorii mei, Nandan Nilekani, directorul executiv 
de la Infosys, a fost cel care mi-a dat informaţii în acest sens. „FedEx şi UPS ar 
trebui să fie una dintre forţele de aplatizare. Pe lângă faptul că distribuie colete, ei 
se ocupă de logistică”, mi-a spus el într-o zi la telefon, din Bangalore. Evident, mi-a 
rămas în minte aşa ceva şi mi-am notat undeva pentru a face verificări ulterioare, fără 
să am idee la ce anume făcea el aluzie. După câteva luni am mers în China şi, în timp 
ce mă aflam acolo, într-o seară mă chinuiau stările date de schimbarea de fus orar 
şi mă uitam la CNN International ca să treacă şi orele dinspre dimineaţă. La un 
moment dat a apărut o reclamă pentru UPS, iar noul lor slogan era: „Lumea ta 
sincronizată” 

Atunci m-a străfulgerat gândul : iată despre ce vorbea Nandan! După cum am 
aflat, UPS nu se mai ocupa acum doar cu distribuirea pachetelor, ci şi cu sincroni- 
zarea lanțurilor globale de aprovizionare pentru companii mari şi mici. A doua zi 
mi-am programat o vizită la sediul UPS din Atlanta. Mai târziu am făcut turul 
centrului de activitate UPS Worldport de lângă Aeroportul Internaţional Louisville, 
care pe timpul nopţii este practic ocupat de flota de avioane comerciale UPS care vin 
încărcate cu colete din toată lumea, colete care sunt apoi sortate şi transportate în 

alte părţi după câteva ore. (Flota UPS, formată din 270 de avioane, este a unsprezecea 
ca mărime în lume.) În timpul acestor vizite, am descoperit că nu era vorba de UPS-ul 
de pe vremea părinţilor noştri. Într-adevăr, au o cifră de 36 miliarde de dolari în 
vânzări, transportând mai mult de 13,5 milioane de pachete pe zi din punctul A către 
punctul B. Însă în spatele acestei faţade nevinovate, compania fondată în Seattle în 
anul 1907 ca serviciu de mesagerie s-a reinventat ca administrator dinamic al 
lanțurilor de aprovizionare. 

De exemplu : dacă ai un laptop Toshiba ieşit din garanţie care s-a stricat, îi vei 
suna pe cei de la Toshiba pentru reparaţii, aceştia îţi vor spune să-l trimiţi la ei prin 
UPS, îl vor repara şi ţi-l vor trimite înapoi. Dar iată ce nu ştii tu: UPS face mai mult 
decât să-ţi preia laptopul şi să-l trimită la destinaţie. De fapt, UPS îţi repară calcu- 
latorul în propriul atelier condus de ei, atelier în care se fac reparaţii de calculatoare 
şi imprimante, situat în centrul de activitate din Louisville. Am făcut un tur al 
centrului respectiv, aşteptându-mă să văd doar colete mutate de colo-colo, dar m-am 
trezit în schimb îmbrăcat într-o salopetă albastră, într-o cameră specială cu atmosferă 
controlată, privindu-i pe angajaţii UPS înlocuind plăcile de bază la laptopuri Toshiba 
stricate. Acum câţiva ani, Toshiba îşi crease o problemă de imagine din cauza unor 
clienţi care au ajuns la concluzia că procesul lor de reparaţie a aparatelor stricate 
dura prea mult. Astfel că Toshiba a venit la UPS şi i-a rugat să le proiecteze un 
sistem mai bun. UPS a spus: „Uitaţi cum stă treaba, în loc să preluăm noi aparatele 
de la clienţii voştri, să le aducem la centrul nostru de activitate, după care să le 
trimitem cu avionul de la centru la atelierul vostru de reparaţii, să le aducem înapoi 
la centru şi să le trimitem de acolo înapoi la clienţi, hai să eliminăm toţi aceşti paşi 
intermediari. Noi, cei de la UPS, le vom prelua, le vom repara şi le vom trimite 
înapoi la clienţi” Acum poţi să-ţi trimiţi laptopul Toshiba într-o zi, a doua zi acesta 
va fi reparat, iar a treia zi îl vei primi înapoi. Specialiştii angajaţi de UPS sunt 
instruiți de Toshiba, iar numărul plângerilor de la clienţi a scăzut considerabil. 

Dar UPS face mult mai multe în prezent. Ai mâncat în ultima vreme vreo pizza 
Papa John's ? Dacă se întâmplă să vezi camionul cu sigla Papa John's, întreabă cine 
coordonează şoferii şi preluările de marfă cum ar fi roşiile, sosul de pizza şi ceapa. 
Răspunsul: UPS. În prezent, ei s-au infiltrat în multe companii şi au preluat vehicu- 
lele lor inscripţionate cu sigla companiei respective pentru a asigura distribuirea la 
timp, care, în cazul companiei Papa John's, presupune transportul aluatului de pizza 
de la brutării la punctele de vânzare la ore exacte în fiecare zi. Nu mai vrei să 
cumperi adidaşi de la mall? Intră online şi comandă o pereche Nike de pe situl lor, 
Nike.com. Comanda, totuşi, este direcţionată către UPS, iar un angajat UPS alege, 
inspectează, împachetează şi trimite adidaşii tăi de la un depozit din Kentucky 
condus tot de UPS. La fel se întâmplă şi dacă faci comandă de lenjerie de corp de 
la Jockey.com. Angajaţii UPS care administrează produsele Jockey dintr-un depozit 
UPS se vor ocupa de fapt de comandă, vor împacheta, eticheta şi trimite produsul la 
tine acasă. Te afli în Europa sau în America Latină şi ţi s-a stricat imprimanta ? Specia- 
listul de pe teren care vine la tine să o repare lucrează pentru UPS, care coordonează 
departamentele de piese de schimb şi reparaţii pentru HP pe pieţele respective. Ai 
comandat nişte peşti exotici de la fermele Segrest din Florida care să-ţi fie trimişi la 


CELE ZECE FORŢE CARE AU FĂCUT PĂMÂNTUL PLAT 145 


tine acasă, în Canada, prin UPS? UPS colaborează cu compania respectivă pentru 
a crea un colet special pentru peşti, astfel încât să nu fie răniţi în timp ce trec prin 
sistemele de sortare ale UPS. Peştii sunt chiar uşor sedaţi în vederea unei călătorii 
sigure (ca şi cum le-am da copiilor Dramamine). „Am vrut să le oferim o călătorie 
frumoasă”, a spus purtătorul de cuvânt al UPS, Steve Holmes. 

Despre ce a fost vorba până acum? E un proces care a ajuns să fie numit 
insourcing - o formă cu totul nouă de colaborare şi creare a valorii pe plan orizontal 
care a devenit posibilă în urma aplatizării tot mai accentuate a Pământului. În sec- 
ţiunea anterioară am vorbit despre motivele pentru care lanţurile de aprovizionare 
sunt atât de importante în lumea plată. Cu toate acestea, puţine companii îşi pot per- 
mite să se dezvolte şi să susţină un lanţ global complex de aprovizionare de dimensiu- 
nile şi amploarea celui creat de Wal-Mart. Aşa a luat naştere insourcing-ul. El a 
apărut pentru că, odată ce lumea s-a aplatizat, cei mici puteau acţiona ca şi cei mari — 
micile companii puteau dintr-odată să vadă în jurul lumii. Aşa au găsit o mulţime de 
locuri unde să-şi vândă bunurile, unde să şi le producă sau de unde să-şi cumpere 
materiile prime într-un mod mai eficient. Însă multe dintre ele nu ştiau cum să o facă 
sau nu puteau să-şi permită administrarea pe cont propriu a unui lanţ global complex 
de aprovizionare. Multe companii mari nu au dorit să controleze un lanţ de apro- 
vizionare, considerând că nu ţine de linia lor de activitate. Nike şi-ar cheltui mai 
degrabă banii şi energia pe proiectarea unor adidaşi mai buni, nu pe lanţuri de 
aprovizionare. 

Aşa s-a creat o nouă oportunitate globală de afaceri pentru firmele tradiţionale de 
distribuire a coletelor, precum UPS. În 1996, UPS a intrat în afacerea de „soluţii ale 
comerţului sincronizat” De atunci a cheltuit un miliard de dolari pentru a cumpăra 
25 de firme de logistică globală şi de operaţii de tranzit, astfel încât să poată deservi 
practic orice lanţ de aprovizionare dintr-un colţ al lumii plate în altul. Afacerea a 
demarat chiar în anul 2000. Îmi place termenul insourcing (internalizare), pentru că 
inginerii UPS se infiltrează chiar în compania ta ; îi analizează procesul de producţie, 
ambalare şi distribuire, după care proiectează, reinventează şi administrează întregul 
tău lanţ de aprovizionare. Şi, la nevoie, chiar finanţează anumite segmente, cum ar 
fi conturile de debitori şi plăţile la livrare. În prezent există companii (multe dintre 
ele nu vor să li se spună numele) care nici măcar nu se mai ating de propriile 
produse. UPS supraveghează întregul traseu, de la fabrică la depozit, la client şi la 
reparaţii. Dacă e cazul, chiar colectează banii de la clienţi. Această formă de colabo- 
rare profundă, care implică foarte multă încredere şi intimitate între UPS, clientul 
său şi clienţii clientului său, este o forţă de aplatizare nouă şi unică. 

„Ştii cine sunt clienţii şi partenerii noştri ? Firmele mici”, a spus preşedintele şi 
directorul executiv al UPS, Mike Eskew. „Chiar aşa... Ne roagă să-i aducem la scară 
globală. Noi îi ajutăm să fie la egalitate cu companiile mai mari.” 

Într-adevăr, când eşti o firmă mică sau un individ care lucrează acasă, poţi apela 
la UPS şi îl poţi face administratorul lanţului tău global de aprovizionare, poţi să te 
prefaci că eşti mult mai dezvoltat decât în realitate. Atunci când cei mici pot acţiona 
ca şi cei mari, se nivelează şi mai mult terenul competiţional. UPS a cumpărat Mail 

Boxes, Etc. (acum „The UPS Store” în Statele Unite) astfel încât să le poată oferi 
indivizilor şi afacerilor mici puterea serviciilor sale de lanţ global de aprovizionare. 
Dar UPS îi ajută şi pe cei mari să acţioneze la scară redusă. Când eşti un conglomerat 
uriaş, precum HP, şi poţi aranja distribuirea pachetelor sau repararea bunurilor 
repede în orice colţ al lumii, poţi acţiona la scară foarte redusă. 

Mai mult, făcând ca distribuirea de bunuri şi servicii în jurul lumii să fie 
supereficientă şi extrem de rapidă - şi în cantităţi colosale -, UPS ajută la nivelarea 
obstacolelor vamale şi la armonizarea comerţului, determinând tot mai mulţi oameni 
să adopte aceleaşi reguli, etichete şi sisteme de urmărire pentru transportarea 
bunurilor. UPS are o etichetă inteligentă pe toate pachetele, astfel încât acestea să 
poată fi urmărite în orice loc al reţelei. 

Colaborând cu Serviciul Vamal al Statelor Unite, UPS a proiectat un software 
care să le permită celor de la vamă să le spună celor de la UPS : „Vreau să văd toate 
pachetele care trec prin centrul vostru de activitate Worldport trimise din Cali 
(Columbia) spre Miami de către cei cu numele Carlos”. Sau: „Vreau să văd toate 
pachetele trimise din Germania în Statele Unite de cei cu numele Osama” Atunci 
când pachetul ajunge la sortare, computerele UPS vor direcţiona automat pachetul 
respectiv către un ofiţer vamal din centrul de activitate al UPS. Un braţ computerizat 
îl va prelua de pe banda rulantă şi îl va depune într-un coş pentru o inspecţie mai 
detaliată. Astfel, procesul de inspectare devine mai eficient şi nu se întrerupe fluxul 
pachetelor. Aceste competenţe de timp şi de scară economisesc banii clienţilor UPS, 
permițându-le să-şi recicleze capitalul şi să finanţeze mai multe inovaţii. Însă nivelul 
de colaborare necesar dintre UPS şi clienţi este neobişnuit. 

Plow & Hearth este un vânzător mare cu amănuntul, folosindu-se de cataloage şi 
de Internet pentru a-şi vinde produsele, fiind specializat pe „Produse pentru viaţa la 
ţară”. P&H au venit într-o zi la cei de la UPS şi le-au spus că prea multe colete cu 
mobilă ajungeau la clienţi cu o piesă stricată. Oare UPS avea idee despre ce era 
vorba ? UPS şi-a trimis „inginerii de la ambalare” şi a organizat un seminar legat de 
procesul de ambalare pentru grupul de achiziţie al P&H. Le-au oferit şi nişte norme 
pe care să le respecte atunci când îşi selectează furnizorii. Obiectivul era să-i ajute 
pe cei de la P&H să înţeleagă faptul că deciziile legate de achiziţiile de la furnizori 
nu ar trebui să fie influențate doar de calitatea produselor oferite, ci şi de modul în 
care produsele respective sunt ambalate şi distribuite. UPS nu putea să-şi ajute 
clientul, P&H, fără a analiza atent afacerea lui şi a furnizorilor săi - ce cutii şi 
materiale de împachetat foloseau. Acesta este insourcing-ul. 

Să ne gândim la actuala colaborare dintre vânzătorii de pe eBay, UPS, PayPal şi 
cumpărătorii de pe eBay. Să zicem că vreau să vând pe eBay o crosă de golf, iar tu 
te hotărăşti să o cumperi. Eu îţi trimit prin e-mail o factură PayPal care conţine 
numele tău şi adresa ta. În acelaşi timp, eBay îmi oferă un icon pe Web site-ul lor ca 
să scot la imprimantă şi să-ţi trimit o etichetă UPS. Atunci când scot pe imprimanta 
mea eticheta respectivă, ea apare cu un cod de bare de identificare de la UPS. Tot 
atunci UPS, prin sistemul său de computere, creează un număr de identificare 
corespunzător etichetei, număr care îţi este trimis automat prin e-mail - ţie, adică 

clientul pentru crosa mea de golf —, astfel încât să poţi afla online singur şi în orice 
moment unde este pachetul şi când îţi va parveni. 

Dacă UPS n-ar fi intrat într-o astfel de afacere, cineva ar fi trebuit să o inventeze. 
Existând atâţia oameni care lucrează prin lanţuri globale orizontale de aprovizionare, 
departe de casă, cineva ar fi trebuit să umple golurile iminente şi să întărească 
legăturile slabe. Kurt Kuehn, prim-vicepreşedintele departamentului de vânzări şi 
marketing, a spus: „Cel de la componente de utilaje din Texas este îngrijorat că 
clientul din Malaysia prezintă un risc de credit. Noi intervenim ca brokeri de încre- 
dere. Dacă avem control asupra pachetului, putem strânge fonduri de acceptare a 
cambiei şi putem elimina acreditivele. Încrederea poate fi creată prin relaţii personale 
sau prin sisteme şi controale. Dacă nu ai încredere, poţi conta pe un transportator 
care nu îţi predă pachetul decât atunci când este plătit. Putem să o facem mai bine 
decât o bancă, deoarece avem pachetul şi o relaţie constantă cu clientul ca garanţie 
colaterală, aşa că avem două puncte de sprijin” 

Mai mult de 60 de companii şi-au mutat o serie de operaţii mai aproape de centrul 
de activitate al UPS din Louisville începând cu anul 1997, astfel încât să fabrice 
produsele şi să le expedieze direct de la centru, fără să mai fie nevoiţi să le şi 
depoziteze. Însă nu doar companiile mici beneficiază de logistica îmbunătăţită şi de 
lanţurile de aprovizionare mai eficiente pe care le poate genera insourcing-ul. În 
2001, Ford Motor Co. şi-a predat complicata şi lenta reţea de distribuţie celor de la 
UPS, permițându-le acestora să pătrundă adânc în companie pentru a identifica 
problemele şi pentru a descâlci lanţul lor de aprovizionare. 

„Ani la rând, nenorocirea celor mai mulţi dealeri de la Ford era sistemul - 
asemănător fabricantului de maşini Rube Goldberg - de a duce maşinile de la fabrică 
la sala de expoziţie”, relatează Business Week în ediţia sa din 19 iulie 2004. „Dura 
Chiar şi o lună până să sosească automobilele - atunci când nu se mai şi rătăceau pe 
drum. lar Ford Motor Co. nu le putea spune dealerilor exact ce urmau să primească 
sau chiar ce anume se afla în inventar la cele mai apropiate depouri. «Pierdeam urma 
unor întregi trenuri cu maşini», îşi aminteşte Jerry Reynolds, proprietarul companiei 
Prestige Ford din Garland (Texas). «Era o harababură totală».” Dar după ce UPS s-a 
uitat sub capota lui Ford, „inginerii UPS... au reproiectat întreaga reţea de distribuţie 
nord-americană de la Ford, restructurând totul, de la traseul pe care îl urmează 
maşinile de la fabrică şi până la felul în care sunt procesate la centrele de sortare 
regionale” - inclusiv lipirea codurilor de bare pe parbrizele celor 4 milioane de 
maşini care vin de la uzinele Ford din Statele Unite, astfel încât să poată fi urmărite 
exact ca nişte colete. Drept urmare, UPS a redus timpul necesar automobilelor de a 
ajunge la dealeri cu 40%, adică în jur de 10 zile. BusinessWeek a relatat: „Astfel, 
Ford economiseşte milioane cu capitalul forţei de muncă şi înlesneşte identificarea 
modelelor celor mai dorite pe piaţă de către dealeri... A fost cea mai uluitoare trans- 
formare pe care am văzut-o vreodată”, s-a minunat Reynolds. „Ultimul meu comen- 
tariu pentru UPS a fost: «Ne puteţi face rost de nişte piese de schimb ca acestea ?».” 

UPS plăteşte un lot de consilieri, Departamentul de Documentare a Operaţiunilor 
(Operations Research Division), în Timonium (Maryland), care lucrează la algoritmi 

ai lanțurilor de aprovizionare. Această „şcoală” de matematică este numită „tehno- 
logia fluxului de pachete” (package flow technology) şi are menirea de a raporta 
dispunerea camioanelor, vapoarelor şi avioanelor de la UPS şi capacităţile de sortare 
la fluxul pachetelor în toată lumea din ziua respectivă. „Acum putem face modificări 
în reţeaua noastră numai în câteva ore pentru a ne adapta schimbărilor de volum”, 
afirmă directorul general executiv al UPS, Eskew. „Felul în care optimizez întregul 
lanţ de aprovizionare este cheia matematicii respective.” Echipa UPS de 60 de per- 
soane din Timonium este în mare parte alcătuită din oameni cu diplome în inginerie 
şi matematică, printre care se numără şi câţiva cu doctorat. 

De asemenea, UPS îşi angajează propriii meteorologi şi analişti de risc strategic 
pentru a determina ce furtuni atmosferice sau geopolitice va trebui să ocolească în 
orice zi. Pentru a-şi eficientiza şi mai mult lanţurile de aprovizionare, UPS este cel 
mai mare utilizator privat de tehnologie wireless din lume, de vreme ce numai şoferii 
lor efectuează peste un milion de apeluri telefonice pe zi pentru a ridica şi distribui 
pachetele cu ajutorul celor 88.000 de maşini, autoutilitare, camioane şi motociclete 
ale sale. În orice zi, susţine UPS, 2% din PIB-ul întregii lumi poate fi găsit în 
camioanele şi maşinile de transport ale UPS. A, uitasem să spun că UPS are şi un 
departament de finanţare - UPS Capital — care va pune la bătaie banii necesari pentru 
transformarea lanţului tău de aprovizionare, mai ales dacă eşti o companie mică şi nu 
deţii capital. 

De exemplu, observă Eskew, UPS făcea afaceri cu o companie mică de biotehno- 
logie din Canada care comercializa adezivi hemostatici, o variantă pentru copci foarte 
expusă deteriorării. Compania avea tot mai mulţi clienţi din cadrul lanțurilor princi- 
pale de spitale, însă nu prea reuşea să ţină pasul cu cererea de pe piaţă şi nu putea 
obţine finanţări. Avea centre de distribuţie pe coasta de Est şi cea de Vest. UPS a 
reinventat sistemul companiei, care orbita în jurul unui centru de activitate cu camere 
frigorifice din Dallas, şi l-a extins cu finanţări de la UPS Capital. Rezultatul a fost, 
a spus Eskew, mai puţine inventare, un flux monetar mai bun, servicii mai bune 
pentru clienţi - şi un client stabil pentru UPS. Un producător de voaluri şi coroniţe 
de mireasă din Montréal a vrut să-şi îmbunătăţească fluxul de afaceri cu Statele 
Unite. Eskew şi-a amintit: „Am proiectat un sistem de declaraţii la vamă, astfel încât 
voalurile şi coroniţele lor să nu trebuiască să fie trecute peste graniţă una câte una. 
După aceea, am pus marfa într-un depozit din nordul New York-ului. Am preluat 
comenzile prin Internet, am pus etichete pe produse, am livrat pachetele, am luat 
banii şi i-am depus pe cale electronică, prin intermediul UPS Capital, în băncile lor. 
Astfel ei au putut să acceadă pe noi pieţe şi să-şi minimalizeze inventarele” 

Eskew a explicat: „Pe când bunicii noştri erau proprietari de magazine, inventarul 
era o chestiune de culise. Acum el este reprezentat de o cutie aflată la două ore 
distanţă într-o maşină de transport sau de sute de cutii care traversează ţara pe calea 
ferată sau în avioane, respectiv mii de cutii care sunt transportate peste ocean. Şi, 
fiindcă avem cu toţii vizibilitate în respectivul lanţ de aprovizionare, putem coordona 
toate acele moduri de transport” 

Într-adevăr, deoarece consumatorii au tot mai mult posibilitatea de a-şi procura 
produse prin Internet şi de a le ajusta după dorinţă, UPS s-a găsit în situaţia interesantă 


CELE ZECE FORȚE CARE AU FĂCUT PĂMÂNTUL PLAT 149 


de a fi nu doar compania care preia comenzile, ci, în calitatea sa de serviciu de 
livrare, şi aceea care predă bunurile cumpărătorului chiar la el acasă. În conse- 
cinţă, companiile şi-au spus: „Hai să încercăm să ne diferenţiem în mai multe feluri 
mai degrabă la sfârşitul lanţului de aprovizionare decât la începutul lui” Şi, deoarece 
era ultima legătură din lanţul de aprovizionare înainte ca bunurile să fie încărcate 
în avioane, trenuri şi camioane, UPS a preluat multe astfel de funcţii, generând 
un nou tip de afacere numit servicii de pre-livrare [în original, End of Runway 
Services - n.t.]. În ziua în care am vizitat Louisville, două tinere ce lucrau pentru 
UPS asamblau aparate de fotografiat Nikon, cu carduri speciale de memorie şi cu 
borsete din piele, aparate pe care unele magazine le comercializau la ofertă specială 
de weekend. Le mai şi puneau în cutii speciale pentru câte un magazin anume. 
Preluând această funcţie, UPS oferă companiilor mai multe opţiuni de a ajusta 
produsele în ultimul moment. 

De asemenea, UPS a profitat din plin de Netscape şi de forţele de aplatizare 
asociate cu fluxul muncii. Înainte de 1995, toate procesele de identificare şi urmărire 
a pachetelor UPS erau efectuate prin intermediul unui call-center. Sunai la un număr 
de telefon UPS şi întrebai pe un operator de acolo unde îţi este pachetul. În timpul 
săptămânii dinainte de Crăciun, operatorii UPS răspundeau la 600.000 de apeluri în 
zilele de vârf. Fiecare apel îi costă pe cei de la UPS 2,10 dolari. Apoi, în anii '90, 
pe măsură ce tot mai mulţi clienţi au beneficiat de tot mai multe posibilităţi şi au 
căpătat încredere în Internet şi pe măsură ce propriul lor sistem de identificare şi 
urmărire s-a îmbunătăţit odată cu progresul tehnologiei wireless, UPS şi-a invitat 
clienţii să-şi urmărească singuri pachetele pe Internet, la un preţ stabilit de UPS la 
suma de 5 până la 10 cenți pentru fiecare solicitare. 

„Astfel am redus foarte mult preţurile la servicii şi am multiplicat numărul 
serviciilor”, a spus vicepreşedintele Ken Sternad, mai ales că UPS are acum, în 
medie, 7 milioane de solicitări pe zi şi un număr colosal de 12 milioane în zilele de 
vârf. În acelaşi timp, şoferii lor au fost ajutaţi şi mai mult de DIAD-ele lor - 
dispozitive de receptare a informaţiilor privitoare la distribuţie. Acestea sunt mapele 
electronice maro pe care le vezi întotdeauna la şoferii UPS. Ultima generaţie de 
DIAD spune fiecărui şofer unde anume să încarce fiecare pachet în camion - exact 
ce poziţie trebuie să ocupe acesta pe raft. Îi mai spune unde să facă următoarea 
oprire, iar dacă ajunge la o adresă greşită, sistemul GPS încorporat în DIAD nu-i va 
permite să livreze pachetul. De asemenea, mama poate să afle online când va fi 
şoferul prin zonă pentru a-i preda pachetul. 

Insourcing-ul este diferit de lanţurile de aprovizionare pentru că depăşeşte admi- 
nistrarea unui lanţ de aprovizionare. Fiind logistică administrată de o terță parte, el 
necesită un tip de colaborare mult mai apropiată şi mai elaborată între UPS, clienţii 
săi şi clienţii acestora. În multe cazuri, astăzi UPS şi angajaţii săi sunt atât de adânc 
implementaţi în infrastructura clienţilor săi, încât e aproape imposibil să-i mai 
delimitezi. Cei de la UPS nu doar îţi sincronizează coletele - ei îţi sincronizează 
întreaga companie şi interacţiunea ei atât cu clienţii, cât şi cu furnizorii. 

„Nu mai e vorba de o relaţie între vânzător şi cumpărător”, declară Eskew. „Noi 
răspundem pentru tine la telefoane, noi vorbim cu clienţii tăi, noi îţi ţinem inventarul 

şi îţi spunem ce se vinde şi ce nu. Avem acces la informaţiile tale, iar tu trebuie să 
ai încredere în noi. Ne ocupăm de concurenţii tăi, iar singura soluţie ca totul să 
meargă ca pe roate, aşa cum le-au spus fondatorii noştri celor de la Gimbel's şi celor 
de la Macy's”, este «să ai încredere în noi». La aşa ceva nu pot decât să subscriu. 
Fiindcă le cerem oamenilor să lase în grija noastră o parte a afacerii lor, ceea ce 
necesită încredere.” 

UPS creează platforme accesibile pentru oricine doreşte să-şi aducă afacerea la 
scară globală sau să-şi îmbunătăţească radical eficienţa lanţului de aprovizionare. 
Este o afacere cu totul nouă, însă compania UPS este convinsă că are avantaje 
aproape infinite. Doar timpul ne va arăta dacă e aşa. Deşi marjele de profit sunt încă 
slabe într-o astfel de activitate, numai în anul 2003 insourcing-ul a adus încasări de 
2,4 miliarde de dolari companiei UPS. Instinctul îmi spune că omuleţii cu pantaloni 
caraghioşi de culoare maro şi cu camioanele acelea ciudate, vopsite cu aceeaşi 
culoare, au descoperit ceva — ceva apărut doar în urma aplatizării Pământului şi care 
îl va aplatiza şi mai mult. 


FACTORUL DE APLATIZARE NR. 9 


In-formarea 
Google, Yahoo!, MSN Web Search 


Eu şi prietena mea am cunoscut un tip la restaurant. Prietena mea era nebună după el, dar 
mie mi-a stârnit curiozitate şi suspiciune. După câteva minute de căutare pe Google, am 
aflat că fusese arestat pentru acte de violenţă. Deşi am rămas din dou dezamăgită de 
calitatea serviciului de aranjare a întâlnirilor amoroase, măcar am putut să-mi avertizez 
prietena de trecutul dubios al tipului cu pricina. 


(mărturisirea unui utilizator Google) 


Sunt absolut încântată de serviciul de traduceri. Partenera mea a chemat doi muncitori 
pentru a da o mână de ajutor la o operaţiune de demolare. A existat o eroare de comuni- 
care : ea le-a spus muncitorilor să vină la 11 dimineaţa, dar serviciul forţelor de muncă i-a 
trimis la 8.30. Ei nu vorbeau decât spaniolă, iar eu vorbesc engleză şi un pic de franceză. 
Vecinii noştri hispanici erau plecaţi. Cu ajutorul serviciului de traduceri, am putut comu- 
nica cu muncitorii, mi-am putut cere scuze pentru greşeală, am putut să le trasez sarcinile 
şi să îi rog să revină la ora 11. Mulţumesc pentru conexiune... Mulţumesc, Google. 


(mărturisirea unui utilizator Google) 


Voiam doar să mulţumesc sitului Google pentru că m-a învăţat cum să-mi găsesc dragostea. 
Căutându-l pe fratele meu plecat de mult, am dat peste un sit mexican pentru stripper-i - 
şi am rămas cu gura căscată. Fratele meu lucra ca gigolo! Cu prima ocazie am luat 
avionul şi am mers în oraşul în care lucra pentru a-l elibera de profesia degradantă pe care 
o practica. M-am dus la clubul respectiv şi l-am găsit. Mai mult, l-am cunoscut pe un 

coleg de-al său de breaslă... Ne-am căsătorit weekendul trecut [în Mexic] şi sunt sigură că 
fără serviciile oferite de Google nu l-aş fi găsit niciodată pe fratele meu, aşa cum nu l-aş 
fi găsit nici pe soţul meu şi n-aş fi descoperit nici latura surprinzător de avantajoasă a 
industriei de striptease masculin din Mexic ! ! Îţi mulţumesc, Google! 


(mărturisirea unui utilizator Google) 


Sediul Google din Mountain View (California) seamănă puţin cu Centrul Epcot - 
atâtea jucării spaţiale interesante şi atât de puţin timp să te joci. Într-un colţ se 
găseşte un glob pământesc care se învârte şi emite raze de lumină în funcţie de cât 
de multe persoane caută pe Google. Evident, cele mai multe raze ţâşnesc dinspre 
America de Nord, Europa, Coreea, Japonia şi ţărmul Chinei. Orientul Mijlociu şi 
Africa rămân destul de întunecate. În alt colţ se află un ecran care arată o mostră din 
lucrurile pe care le caută oamenii în acel moment în toată lumea. Când am fost acolo 
în 2001, mi-am întrebat gazda care fuseseră cele mai multe lucruri căutate în ultima 
vreme. Unul, desigur, era „sex”, un veşnic favorit al căutătorilor pe Google. Altul 
era „Dumnezeu” Multă lume îşi căuta Alesul sau Aleasa. Un al treilea era „locuri 
de muncă” - niciodată nu sunt de ajuns. Care crezi că era al patrulea lucru cel mai 
căutat? N-am ştiut dacă trebuia să râd sau să plâng: „wrestling profesional” Cu 
toate acestea, cel mai ciudat lucru este cartea de bucate Google, unde oamenii nu fac 
decât să deschidă frigiderul, să vadă ce găsesc înăuntru, să scrie trei dintre ele pe 
Google şi să vadă ce reţetă apare! 

Din fericire, nici un cuvânt separat sau un subiect nu acoperă mai mult de 1 sau 
2% din totalul căutărilor pe Google la orice moment dat, aşa că nu trebuie să-şi facă 
nimeni griji în legătură cu soarta omenirii în baza celor mai căutate lucruri pe 
Google în oricare zi anume. Într-adevăr, remarcabila diversitate a căutărilor de pe 
Google în atâtea limbi este cea care face din motorul de căutare Google (şi din 
motoarele de căutare în general) nişte forţe de aplatizare atât de puternice. Niciodată 
în istoria planetei noastre nu s-a mai întâmplat ca atâţia oameni — pe cont propriu - 
să aibă posibilitatea de a găsi atât de multe informaţii despre atât de multe lucruri şi 
despre atâţia alţi oameni. 

Cofondatorul Google, originar din Rusia, Sergey Brin, a spus: „Dacă cineva are 
o conexiune broadband, dial-up sau acces la un Internet-caf€, fie că e un puşti din 
Cambodgia, un profesor universitar, sau chiar eu, care conduc acest motor de căutare, 
cu toţii avem acelaşi acces de bază la informaţii generale pe care le are oricine. Este 
un egalizator absolut. Pe când eram tânăr, nu era deloc aşa. În cel mai bun caz, 
aveam acces la o bibliotecă unde nu găseam mare lucru, aşa că trebuia fie să te 
aştepţi la un miracol, fie să cauţi ceva foarte simplu sau foarte recent” Când a apărut 
Google, a adăugat el, dintr-odată puştiul cu pricina a avut „acces universal” la 
informaţii din librăriile din toată lumea. 

Este, cu siguranţă, obiectivul Google - să înlesnească accesul la cunoştinţele 
lumii în toate limbile. Iar Google speră că, odată cu trecerea timpului, cu ajutorul 
unui PalmPilot sau al unui telefon mobil, toată lumea de pretutindeni va putea avea 
la îndemână soluţia de acces la cunoştinţele tuturor. „Iotul” şi „oricine” sunt 
cuvinte-cheie pe care le auzi tot timpul în legătură cu Google. Într-adevăr, istoria 

oficială a sitului Google, expusă pe pagina de start, remarcă faptul că numele „Google” 
este un calambur al cuvântului „«googol», care este numărul reprezentat de numera- 
lul 1 urmat de o sută de zerouri. Utilizarea acestui termen de către Google reflectă 
misiunea companiei de a organiza imensa şi aproape infinita cantitate de informaţii 
disponibile pe Web”, numai pentru tine. Ceea ce reflectă succesul companiei Google 
este interesul oamenilor de a avea aşa ceva - toate cunoştinţele lumii la îndemână. 
Nu există o forţă mai mare de aplatizare decât ideea de a pune la dispoziţia oricui, 
oricând şi oriunde toate cunoştinţele lumii. 

„Singura discriminare pe care o facem este că, dacă nu ştii să lucrezi pe calculator 
sau nu ai acces la unul, nu poţi folosi Google - dar în afară de acestea, dacă ştii să 
tastezi, poţi folosi Google”, a spus directorul executiv al companiei, Eric Schmidt. 
Şi, cu siguranţă, dacă aplatizarea lumii are vreun sens, a adăugat el, ea înseamnă că 
„nu există nici o discriminare în accesarea cunoştinţelor. Google poate fi acum căutat 
în o sută de limbi şi de fiecare dată când găsim alta, îl extindem. Să ne imaginăm un 
grup care foloseşte într-o bună zi un iPod Google, iar tu le spui să caute prin inter- 
mediul vocii — care ar fi în folosul celor care nu ştiu să lucreze la calculator -, după 
care accesul la Google ajunge la niveul la care putem pune dispozitive ieftine în 
mâinile oamenilor”. 

Cum se încadrează căutarea în conceptul de colaborare? Eu o numesc in-for- 
mare. In-formarea este un analog personal al individului la uploading, externalizare, 
insourcing, lanţuri de aprovizionare şi offshoring. In-formarea este capacitatea de a 
construi şi poziţiona propriul tău lanţ de aprovizionare - unul al informaţiilor, cunoş- 
tinţelor şi divertismentului. In-formarea înseamnă colaborare cu sine -— să devii cerce- 
tător, editor şi selector de divertisment fără ajutorul şi îndrumarea nimănui şi fără a 
fi nevoit să mergi la bibliotecă, la cinema sau la televiziunea prin reţea. In-formarea 
înseamnă să fii într-o permanentă căutare de cunoştinţe. Înseamnă să cauţi oameni şi 
comunităţi care gândesc ca tine. Popularitatea globală fenomenală de care se bucură 
Google, care i-a grăbit pe cei de la Yahoo! şi Microsoft (prin MSN Search) să-şi trans- 
forme la rândul lor siturile şi în motoare de căutare şi in-formare, arată cât de doritori 
sunt oamenii de o astfel de formă de colaborare. Google procesează în prezent aproxi- 
mativ un miliard de căutări pe zi, faţă de 150 milioane cu doar trei ani în urmă. 

Cu cât căutarea devine mai uşoară şi mai precisă, a adăugat Larry Page, celălalt 
cofondator al companiei, cu atât baza utilizatorilor Google va creşte şi mai mult pe 
plan global şi va deveni o forţă de aplatizare tot mai mare. În fiecare zi, tot mai mulţi 
oameni sunt capabili să se in-formeze în propria lor limbă. În prezent, a spus Page, 
„doar o treime din căutări provin din Statele Unite şi mai puţin de jumătate sunt în 
engleză” Mai mult, a mai spus el, „pe măsură ce oamenii caută lucruri mai puţin 
cunoscute, alţii le publică”, ceea ce măreşte şi mai mult efectul de aplatizare al 
in-formării. Toate motoarele principale de căutare au mai adăugat recent posibi- 
litatea ca utilizatorii să caute informaţii nu numai pe Web, ci să poată căuta şi în 
propriul calculator cuvinte, date sau mesaje e-mail despre care ştiu că sunt acolo, 
dar le-au uitat locaţia exactă. Să poţi căuta în propria memorie mai eficient, asta da 
in-formare. La sfârşitul anului 2004, Google şi-a anunţat intenţia de a scana conţinutul 

bibliotecilor de la Universitățile Michigan şi Stanford, punând la dispoziţia utilizato- 
rilor online zeci de mii de cărţi. 

În perioada de început a motoarelor de căutare, oamenii se minunau şi se bucurau 
când găseau informaţiile de care aveau nevoie ; momentele descoperirilor neaşteptate 
erau adevărate surprize, a spus cofondatorul companiei Yahoo!, Jerry Yang. „În 
prezent, atitudinea lor este una mult mai prezumtivă. Ei presupun că informaţiile pe 
care le caută sunt cu siguranţă disponibile şi că ţine doar de tehnologi să le facă mai 
lesne de găsit şi mai accesibile cu cât mai puţine tastări”, a spus el. „Democratizarea 
informaţiilor are un impact profund asupra societăţii. Consumatorii din ziua de azi 
sunt mult mai eficienţi - ei pot găsi informaţii, produse şi servicii mai repede [cu 
ajutorul motoarelor de căutare] decât folosind metode tradiţionale. Sunt mai bine 
informaţi în legătură cu subiecte legate de muncă, sănătate, timp liber etc. Micile 
oraşe nu mai sunt dezavantajate în comparaţie cu cele care au un acces mai bun la 
informaţii. lar oamenii au posibilitatea de a fi mai bine conectaţi la ceea ce îi 
interesează, de a deveni experţi cu uşurinţă şi rapiditate în diferite subiecte şi de a se 
conecta cu alţii care au aceleaşi interese.” 

Fondatorii Google au înţeles că pe la sfârşitul anilor '90 Internetul creştea datorită 
adăugării a sute de mii de pagini în fiecare zi şi că motoarele de căutare de atunci, 
care aveau tendinţa de a căuta cuvinte-cheie, nu mai puteau ţine pasul. Brin şi Page, 
care s-au cunoscut ca studenţi la Informatică la Universitatea din Stanford în 1995, 
au creat o formulă matematică prin care clasificau o pagină Web după numărul de 
link-uri pe care le avea către alte pagini Web, pornind de la ipoteza că importanţa 
unei pagini este direct proporţională cu numărul de utilizatori care o accesează. 
Principala descoperire care a făcut ca Google să depăşească celelalte motoare de 
căutare a fost abilitatea sa de a combina tehnologia PageRank cu analiza conţinu- 
tului paginilor Web, care determină care pagini au cea mai mare relevanţă în raport 
cu căutarea în curs. Chiar dacă Google a intrat pe piaţă în urma altor jucători 
principali din acest domeniu, răspunsurile sale au fost considerate de oameni mai 
precise şi mai relevante în raport cu ceea ce căutau ei. Faptul că un anume motor de 
căutare a fost ceva mai bun decât celelalte a antrenat o mare de oameni să-l folosească. 
(Acum Google a angajat zeci de matematicieni să lucreze la algoritmii de căutare, în 
efortul de a se menţine întotdeauna cu un pas înaintea concurenţilor în ceea ce 
priveşte relevanţa.) 

Din nu se ştie ce motive, a spus Brin, „oamenii au subestimat importanţa găsirii 
informaţiilor în comparaţie cu alte lucruri pe care le poţi face online. Dacă încerci 
să găseşti informaţii legate, să zicem, de o chestiune de sănătate, chiar vrei să afli ; 
în unele cazuri, e o chestiune de viaţă şi de moarte. Unii au căutat pe Google care 
sunt simptomele unui atac de inimă, după care au dat telefon la urgenţe” Dar, 
uneori, vrei să te in-formezi în legătură cu subiecte mult mai simple. 

Când am fost în Beijing în iunie 2004, coboram într-o dimineaţă cu liftul, 
împreună cu Ann, soţia mea, şi fiica mea de 16 ani, Natalie, care avea la ea un teanc 
de vederi scrise pe care urma să le trimită prietenilor ei. Ann a întrebat-o: „Ai şi 
adresele lor în agendă ? ”. Natalie s-a uitat la ea de parcă era venită din secolul trecut. 

„Nu”, i-a răspuns pe un ton de genul „Vai de capul tău, mamă, cât eşti de în urmă! ” 
„Am scris pe Google numerele lor de telefon şi au apărut adresele.” 

Agendă? Mamă, cât poţi fi de caraghioasă. 

Tot ce a făcut Natalie a fost să se in-formeze, folosind Google într-un mod pe care 
îl credeam imposibil. Mulțumită lui Google, toate informaţiile digitale pe care le 
cream pe calculatoarele noastre au devenit, dintr-odată, accesibile căutărilor. Dintr-o- 
dată, ele puteau fi explorate. Uluitor este câte informaţii se pot găsi acolo - informaţii 
care nu puteau fi accesate niciodată, dar care vor putea fi de acum încolo, graţie 
motoarelor de căutare tot mai inteligente, care vor putea trece prin sită adevăraţi 
munţi de date de tot felul - imagini, videoclipuri, anunţuri imobiliare, relatări din 
trafic, publicaţii şcolare şi tratamente medicale. „Oamenii au considerat textul ca 
fiind singura sursă de informare”, a spus Kai-Fu Lee, cel care a pus bazele primului 
centru de cercetare Microsoft în Beijing şi care coordonează operaţiunile Google din 
China. „Dar mai sunt şi imagini, videoclipuri şi cărţi, unele chiar foarte vechi, care 
vor putea fi accesate de acum încolo. Există informaţii geografice, hărţi, informaţii 
locale şi informaţii personale. Informaţii în calculatorul tău... Practic, tot ce vedem, 
auzim, atingem, citim sau scriem reprezintă informaţii - iar acum, căutarea pe 
Internet acoperă doar o mică părticică din tot ce ar putea fi căutat, investigat şi 
explorat.” Cu timpul, oamenii vor avea puterea să găsească orice din toată lumea, în 
orice moment şi prin intermediul oricărui dispozitiv - ceea ce va reprezenta o putere 
enormă. „Ceea ce mă pune pe jar sunt posibilităţile care ni se oferă”, a mai spus 
Lee. „Voi putea să-mi canalizez timpul, atenţia şi capacitatea intelectuală asupra a 
ceea ce ştiu să fac cel mai bine, şi anume să nu pierd vremea căutând tot felul de 
chestii.” E vorba de construire, proiectare, imaginare şi creare. 

În timp ce călătoream prin China, Natalie mai avea la ea şi iPod-ul, care îi dădea 
posibilitatea să se in-formeze altfel - cu divertisment în locul cunoştinţelor. Devenise 
propriul editor de muzică şi îşi încărcase toate cântecele ei preferate în iPod, ducân- 
du-le cu ea prin China. Imaginează-ţi : timp de zeci de ani, industria de radiotelevi- 
ziune a fost concepută în jurul ideii că tu transmiţi reclame la televizor sau la radio 
şi speri să le urmărească cineva. Însă, mulţumită tehnologiilor de aplatizare din indus- 
tria divertismentului, lumea aceea se stinge văzând cu ochii. Acum, cu TiVo, poţi 
deveni propriul tău editor TV. TiVo le permite spectatorilor să înregistreze digital 
programele lor preferate şi să sară peste reclame, în afara celor pe care vor să le 
vadă. Te uiţi doar la ce vrei şi atunci când vrei tu. Nu e cazul să-ţi faci programări 
la un anume canal TV într-un moment şi într-un loc stabilit de altcineva şi să te uiţi 
cum îţi bagă reclame pe gât. Cu TiVo poţi să te uiţi doar la programele pe care vrei 
să le vezi şi la reclamele pentru produse care te-ar putea interesa. 

Însă, aşa cum Google poate urmări ceea ce cauţi, aşa poate şi TiVo, care ştie 
căror spectacole şi reclame le dai stop-cadru, pe care le păstrezi şi le revezi la tele- 
vizorul tău. Haideţi să vă pun o întrebare din domeniul ştirilor: Puteţi ghici care a 
fost cel mai revăzut moment din istoria TV? Răspuns: Cel cu sânul expus al lui 
Janet Jackson sau, cum a fost numit eufemistic, „defecţiunea de la costumaţia cu care 
era îmbrăcată” din timpul Super Bowl-ului din 2004. Să-l întrebăm pe TiVo. Într-un 

comunicat de presă din 2 februarie 2004, cei de la TiVo au afirmat: „Justin 
Timberlake şi Janet Jackson au furat întregul spectacol în timpul Super Bowl-ului de 
duminică, atrăgând aproape de două ori mai mulţi spectatori decât cele mai spectacu- 
loase momente de pe teren, conform unei măsurători anuale de vizionare secundă-cu- 
-secundă din familiile care deţin TiVo. Momentul Jackson-Timberlake a înregistrat 
cea mai mare creştere a audienței în grafice măsurată vreodată de TiVo. Se spune că 
creşterea a fost de 180%, deoarece sute de mii de spectatori au folosit capacităţile 
unice ale TiVo pentru a opri imaginea şi a revedea iar şi iar incidentul” 

Astfel, dacă oricine poate să vadă ceea ce doreşte de câte ori vrea şi oricând 
pofteşte, întreaga noţiune de televiziune prin emisie - adică cea care transmite spec- 
tacole şi reclame, după care încearcă să determine cine le-a urmărit - va deveni tot 
mai inutilă. Companiile pe care ar trebui să pariezi sunt cele care, precum Google, 
Yahoo ! sau TiVo, învaţă să colaboreze cu utilizatorii lor şi să le ofere spectacole şi 
reclame croite exact pe măsura dorințelor lor. Deja îmi imaginez o bună zi în care cei 
care îşi fac reclamă nu vor mai plăti decât pentru aşa ceva. 

Companii precum Google, Yahoo !, Amazon.com şi TiVo au învăţat să prospere 
nu forţându-şi clienţii să se uite la reclame pentru produse şi servicii, ci mai degrabă 
prin construirea unor sisteme de colaborare care să le permită clienţilor să aleagă ei 
înşişi, după care să reacționeze fulgerător la opţiunile acestora. E cu mult mai 
eficient aşa. 

„Căutarea este atât de personală, încât îi inspiră pe oameni mai mult ca orice”, 
a spus directorul general executiv al Google, Eric Schmidt. „Este opusul la a ţi se 
spune sau la a fi învăţat de către altcineva. Este autoinspiraţie ; este inspirarea indi- 
vizilor de a face ceea ce cred ei că e mai bine cu informaţiile pe care le vor. Este 
foarte diferită de orice a fost înainte. Radioul a fost unul pentru mulţi. Televiziunea 
a fost una pentru mulţi. Telefonul a fost unul către unul. Căutarea este exprimarea 
cea mai clară a puterii individului, faptul că poate folosi un calculator, că poate privi 
în afară, spre lume, că poate găsi exact ce doreşte - şi cu toţii suntem diferiţi din 
acest punct de vedere.” 

Desigur, ceea ce a făcut din Google nu numai un motor de căutare, ci şi o afacere 
extrem de profitabilă a fost revelaţia fondatorilor săi că pot construi un model de 
reclamă cu grupuri-ţintă care să-ţi arate reclame relevante în raport cu ceea ce cauţi 
şi să încaseze bani de la cei care îşi fac reclamă pentru numărul de accesări ale 
reclamei respective. În vreme ce CBS transmite un film având doar o idee vagă 
despre spectatorii filmului respectiv sau ai reclamelor difuzate pe parcursul acestuia, 
Google ştie exact de ce anume eşti interesat - la urma urmei, e ceea ce cauţi - şi îţi 
poate face legătura cu cei care îşi fac reclamă ce are relevanţă directă sau indirectă 
în raport cu ceea ce cauţi. La sfârşitul anului 2004, Google a pornit un serviciu prin 
care, dacă te plimbi prin Bethesda (Maryland) şi ai chef să mănânci sushi, le trimiţi 
celor de la Google un mesaj SMS de pe telefonul tău mobil, în care scrii „Sushi 
20817” - codul localităţii Bethesda -, şi vei primi înapoi un mesaj cu locuri în care 
poţi mânca sushi. Numai Dumnezeu ştie unde mai poate duce asta. 

Totuşi, in-formarea mai presupune şi căutarea de prieteni, asociaţi şi colaboratori. 
Ea inspiră formarea comunităţilor globale, dincolo de toate graniţele internaţionale 

şi culturale, lucru care este o altă funcţie esenţială de aplatizare. Oamenii îşi pot 
căuta acum colaboratori în legătură cu orice subiect, proiect sau temă - mai ales prin 
intermediul portalurilor precum Yahoo! Groups. Yahoo ! are în jur de 300 milioane 
de utilizatori şi 4 milioane de grupuri active. Acestea au 13 milioane de indivizi unici 
în felul lor care le accesează lunar din toate colţurile lumii. 

„Internetul se dezvoltă în domeniul autoservirii, iar Yahoo! Groups este un 
exemplu clar al acestei tendinţe”, a spus Jerry Yang. „El oferă un forum, o platformă, 
un set de instrumente pentru oameni care pot să aibă întâlniri private, semiprivate 
sau publice pe Internet fără a ţine seama de geografie sau timp. Le permite consuma- 
torilor să se întrunească pentru abordarea unor subiecte relevante pentru ei, în moduri 
care nu sunt eficiente sau posibile offline. Grupurile pot servi drept comunităţi de 
ajutorare pentru străini care sunt preocupaţi de un subiect de interes general (cum să 
faci faţă unei boli rare, cum procedezi când eşti părinte pentru prima oară, ce înseamnă 
să fii căsătorit cu cineva care lucrează în armată) sau care caută alte persoane cu 
aceleaşi interese (grupurile cu hobby-uri neobişnuite, precum călătoriile cu sănii 
trase de câini, jocul de blackjack sau bronzatul la solar au un număr foarte mare de 
membri). Comunitățile existente pot migra online şi pot înflori într-un mediu inter- 
activ (liga locală de fotbal a juniorilor, tinerii enoriaşi, foşti absolvenţi), oferind un 
adăpost virtual pentru grupurile interesate de împărtăşirea, organizarea şi comuni- 
carea informaţiilor de valoare pentru construirea de comunităţi cât se poate de active. 
Unele grupuri există doar online şi n-ar putea avea niciodată acelaşi succes offline, 
în vreme ce altele oglindesc comunităţi puternice din lumea reală. Grupurile pot să 
apară şi să dispară la fel de uşor; subiectele se pot schimba sau pot rămâne aceleaşi. 
Această tendinţă va creşte în intensitate deoarece consumatorii devin tot mai mult cei 
care publică, putând căuta afinităţile şi comunităţile pe care le vor - oricând, oriunde 
şi oricum doresc.” 


Ai grijă cum te porţi 


Atunci când indivizii sunt inspirați să se informeze prin noi modalităţi diverse ca 
acestea, totul se pretează aplatizării - dar devine şi cât se poate de înfricoşător. De 
ce? Fiindcă oamenii vor putea aduna informaţii despre oricare dintre noi, informaţii 
care înainte erau imposibil de găsit sau la care se ajungea cu foarte mare greutate. 
Viaţa şi trecutul nostru aveau în jurul lor ziduri extrem de solide. Ca să ajungi la ele 
trebuia să sapi adânc, şi nici chiar atunci n-ai fi găsit mare lucru. Într-adevăr, acele 
ziduri solide îi fereau uneori şi pe cei răi - de la escroci la pedofili - în timp ce 
colindau din oraş în oraş. Dar ne fereau şi pe cei ca noi, cu tot cu intimitatea noastră, 
îngreunând accesul străinilor curioşi la trecutul sau prezentul nostru. Însă Google, 
Yahoo ! şi MSN Search încep să treacă foarte repede de ele, astfel încât oricine poate 
căuta prin trecutul altcuiva numai prin câteva click-uri pe un PalmPilot. Nici nu mai 
ştii de-acum câte urme electronice laşi în baze de date, urme despre care îţi închipui 
că sunt private şi care sunt deja sau vor fi cât de curând accesibile tuturor. S-ar putea 

să descoperi cu uimire tot ce pot oamenii sau companiile să afle despre tine - de la 
salariul pe care îl câştigi până la adresa ta sau cărţile tale preferate - pur şi simplu 
căutându-te pe Google. 

Într-o lume plată, nu poţi fugi, nu te poţi ascunde, iar trecutul tău poate fi 
scormonit tot mai adânc. Trăieşte-ţi viaţa în cinste, fiindcă ceea ce faci, orice greşeli 
săvârşeşti, toate vor fi ţinta căutărilor cuiva într-o bună zi. Înainte ca fiica mea, Orly, 
să meargă la facultate în toamna anului 2003, mi-a povestit câte ceva despre nişte 
colege de-ale ei de cameră. Când am întrebat-o de unde ştia acele lucruri - vorbise 
cu ele sau primise de la ele vreun e-mail? -, mi-a spus că nu. Doar le căutase 
numele pe Google. Găsise tot felul de detalii din ziarul liceului, ziare locale etc. 
şi, din fericire, n-aveau nici o problemă cu poliţia. Şi vorbim aici abia despre puşti 
de liceu! 

„În lumea asta ar fi bine să nu calci strâmb - nu mai ai şansa de a-ţi strânge 
catrafusele şi de a pleca în alt oraş atât de uşor”, a spus Dov Seidman, care se află 
la conducerea LRN, o firmă de consultanţă pentru armonizare cu legislaţia şi pe 
probleme de etică a afacerilor. „În lumea Google, reputaţia ta te va urma şi ţi-o va 
lua înainte oriunde te vei opri... În zilele noastre, reputaţia începe să se construiască 
devreme. Nu mai ai posibilitatea să-ţi petreci patru ani din viaţă îmbătându-te când 
ai chef. Reputația se fixează mult mai devreme. «Întotdeauna să spui adevărul», 
spunea Mark Twain, «ca să nu te chinui să-ţi aduci aminte ce anume ai spus».” Tot 
mai mulţi oameni o pot face pe detectivii cu viaţa ta, având posibilitatea de a împăr- 
tăşi multora ceea ce au găsit. 

În era superputerii de căutare, cu toţii suntem nişte vedete. Google nivelează 
toate informaţiile - nu există limite sociale sau culturale. „Dacă ştiu cum să umblu 
pe Google, pot găsi orice”, a spus Alan Cohen, vicepreşedinte al Airespace, com- 
panie care vinde tehnologie wireless. „Google e un fel de Dumnezeu. Nu este conec- 
tat la nimic, este omniprezent şi poate vedea totul. Google îţi poate oferi răspuns la 
orice întrebare.” 

La câteva luni după ce Cohen îmi spusese acele vorbe, am dat peste un articol de 
afaceri pe CNET News.com: „Colosul Google a declarat miercuri că a achiziţionat 
Keyhole, o companie specializată într-un software pe Web care le permite oamenilor 
să vadă imagini prin satelit de oriunde în lume... Software-ul le permite utilizatorilor 
să mărească imaginea capturată în spaţiu ; în unele cazuri, pot ajunge să vadă chiar 
într-o stradă. Compania nu oferă imagini de mare rezoluţie pentru întreg globul 
pământesc, dar situl respectiv oferă o listă de oraşe mari care pot fi văzute mai în 
detaliu. Compania s-a concentrat cel mai mult să acopere marile zone metropolitane 
din Statele Unite şi continuă să-şi extindă zona de acoperire” 

FACTORUL DE APLATIZARE NR. 10 


Steroizii 
Digital, mobil, personal şi virtual 


iPaq-ul este cu adevărat diferit prin tehnica wireless pe care o foloseşte. Este primul 
palmtop care se poate conecta la Internet şi la alte dispozitive în patru moduri wireless. La 
distanţe de aproximativ un metru, iPaq-ul poate transmite informaţii, precum cardul tău 
electronic de afaceri, către alt palmtop, folosind un transmiţător cu infraroşii. În cazul 
acestor distanţe, el are încorporate circuite Bluetooth... În cazul distanțelor de până la 
45 de metri, are o antenă Wi-Fi. Iar pentru transmisiile în jurul lumii, i Paq-ul mai are un 
as în mânecă: se transformă într-un telefon mobil. Dacă cei de la birou de la tine nu te 
pot contacta nici măcar pe el, înseamnă că te afli pe Staţia Spațială Internaţională. 
(dintr-un articol New York Times despre noul PocketPC de la HP, 
29 iulie 2004) 


Mă aflu în trenul de mare viteză care se îndreaptă către sud-vest de Tokyo, spre 
Mishima. Panorama îţi taie răsuflarea : în stânga se văd sate de pescari, iar în dreapta 
se înalţă, înzăpezit, muntele Fuji. Colegul meu, Jim Brooke, reporter la The New York 
Times stabilit în Tokyo, şade în partea cealaltă a coridorului, nepăsător la peisaje. 
Este din cale-afară de preocupat de calculatorul său. De fapt, la fel sunt şi eu, dar el 
este online prin intermediul unei conexiuni wireless, iar eu doar tastez fără oprire la 
un articol pe laptopul meu neconectat la Internet. De când am luat deunăzi împreună 
un taxi din centrul 'Tokyo-ului şi Jim şi-a scos în grabă laptopul wireless pentru a-mi 
trimite ceva pe e-mail-ul de la Yahoo!, m-am minunat fără încetare de gradul de 
pătrundere a tehnicii wireless şi a conectivităţii din Japonia. În afara unor insule 
izolate şi a unor sate de munte, dacă ai un card wireless în calculatorul tău sau un 
telefon mobil japonez, poţi intra online de oriunde - fie că te afli într-o staţie de 
metrou la mare adâncime sau într-un tren de mare viteză care goneşte prin zone 
rurale. Jim ştie că sunt oarecum obsedat de faptul că Japonia, ca să nu mai spun de 
cea mai mare parte a lumii, are o conexiune wireless mult mai bună decât America. 
Bine, şi lui Jim îi place să răsucească cuțitul în rană. 

„Ia uite, Tom, acum sunt online”, îmi spune, în timp ce satele japoneze trec pe 
lângă noi. „Un prieten de-al meu, corespondent pentru Times în Alma Ata, tocmai 
a devenit tătic, iar eu îl felicit. Azi-noapte soţia i-a născut o fetiţă.” Jim mă ţine în 
continuare la curent. „Acum citesc prezentarea ! ” — un rezumat al titlurilor din New 
York Times. În cele din urmă, l-am rugat pe Jim, care vorbeşte un pic japoneza, să 
îl cheme pe conductor. Apare şi conductorul, relaxat. Îi spun lui Jim să îl întrebe cât 
de repede ne deplasăm. După câteva secunde de bolboroseală în japoneză, Jim îmi 
traduce : „240 km/oră” Dau din cap. Suntem într-un tren de mare viteză care merge 
cu 240 km/oră - adică 150 de mile pe oră -, colegul meu răspunde mesajelor de 
e-mail trimise din Kazahstan, iar eu nu sunt în stare să merg cu maşina de la mine 
de-acasă, din zona suburbană a Washingtonului, către centru fără ca reţeaua în care 
funcţionează telefonul meu mobil să nu pice de cel puţin două ori. Cu o zi înainte 


CELE ZECE FORŢE CARE AU FĂCUT PĂMÂNTUL PLAT 159 


fusesem la Tokyo, aşteptând să mă întâlnesc cu colegul lui Jim, Todd Zaun, iar 
acesta era ocupat cu telefonul său mobil de producţie japoneză, care se conecta la 
Internet cu uşurinţă de oriunde. „Practic surfingul”, mi-a explicat Todd, în timp ce 
tasta cu degetul mare pe telefon. „Pentru 3 dolari pe săptămână, mă abonez la un sit 
[japonez] care îmi spune în fiecare dimineaţă cât de înalte sunt valurile de la plajele 
de lângă casa mea. Îl verific şi hotărăsc unde e cel mai bun loc de surfing din ziua 
respectivă.” 

(Cu cât reflectam mai mult, cu cât aş fi vrut mai mult să mă înscriu în cursa 
prezidenţială având o platformă program cu un singur obiectiv : „Promit că, dacă voi 
fi ales, în patru ani America va avea o acoperire pentru telefoanele mobile la fel de 
bună ca şi Ghana, iar în opt ani, la fel de bună ca şi Japonia - cu condiţia ca japonezii 
să semneze un contract cu clauză suspensivă şi să nu facă nici o inovaţie pe parcursul 
acestor opt ani, astfel încât să îi putem ajunge din urmă” Abţibildul reprezentativ al 
campaniei mele ar afişa ceva foarte simplu: „Mă poţi auzi acum? ”.) 

Ştiu că America, mai devreme sau mai târziu, va fi în rând cu restul lumii în ceea 
ce priveşte tehnologia wireless. Deja procesul e în desfăşurare. Dar secţiunea de faţă 
despre al zecelea factor de aplatizare nu se referă doar la tehnologia wireless. Ea are 
legătură cu ceea ce eu numesc „steroizi”. Numesc anumite noi tehnologii steroizi 
deoarece amplifică şi supraîncarcă ceilalţi factori de aplatizare. Ei iau toate formele 
de colaborare subliniate în secţiunea de faţă — externalizarea, offshoring-ul, uploading-ul, 
lanţul de aprovizionare, internalizarea (insourcing-ul) şi in-formarea - şi le adaugă 
posibilitatea de a fi „digitale, mobile, virtuale şi personale”, după cum afirmă în 
discursurile ei fostul director executiv al HP, Carly Fiorina, mărindu-i fiecăruia 
puterea şi aplatizând lumea tot mai mult. 

Prin „digital”, Fiorina vrea să spună că, mulţumită revoluțiilor PC-Windows- 
-Netscape-automatizarea fluxurilor de lucru, toate conținuturile şi procesele analo- 
gice - de la fotografii la divertisment, comunicare, procesare de text, proiectare 
arhitecturală şi până la sistemul de irigare a peluzei din faţa casei - sunt digitizate şi, 
în consecinţă, pot fi modelate, manipulate şi transmise pe computere, prin Internet, 
sateliți sau cablu cu fibră optică. Prin „virtual”, ea vrea să spună că procesul de 
modelare, manipulare şi transmitere a conţinutului digital poate fi efectuat la viteze 
mari, cu multă uşurinţă, astfel încât să nu trebuiască să te gândeşti la el - graţie 
tuturor canalelor digitale, protocoalelor şi standardelor care au fost acum instalate. 
„Mobil” înseamnă că, mulţumită tehnologiei wireless, totul poate fi făcut de oriunde, 
cu oricine, prin intermediul oricărui dispozitiv şi poate fi transportat pretutindeni. 
Iar prin „personal” a vrut să spună că totul poate fi făcut de tine, numai pentru tine, 
cu ajutorul propriului tău dispozitiv. 

Cum arată lumea plată atunci când iei toate aceste noi forme de colaborare şi le 
încarci cu o astfel de energie ? Să-ţi dau doar un exemplu. Bill Brody, preşedintele 
Universităţii Johns Hopkins, mi-a spus în vara anului 2004 următoarea poveste : 
„Sunt la o şedinţă de medicină la Vail, iar doctorul care susţine conferinţa citează un 
studiu de la Universitatea Johns Hopkins. El promovează o abordare nouă a tratamen- 
tului cancerului de prostată care nu respectă metodele chirurgicale contemporane. 

E vorba de o abordare a cancerului de prostată foarte puţin invazivă. Aşa că citează 
un studiu al doctorului Patrick Walsh, care crease un standard nemaipomenit de 
îngrijire în cazul operaţiei de prostată. Tipul care vorbeşte propune o metodă alter- 
nativă - controversată, de altfel -, însă citează din studiul respectiv într-un mod care 
să-i sprijine abordarea. Auzind acestea, mi-am zis: «Nu prea cred că e din studiul 
doctorului Walsh». Având un PDA [personal digital assistant], am intrat imediat 
online [wireless], am intrat în portalul Johns Hopkins şi în Medline şi am efectuat o 
căutare chiar cum stăteam acolo, aşezat pe scaun. Au apărut imediat toate rezumatele 
doctorului Walsh. Am căutat în unul, am citit studiul şi am văzut că nu corespundea 
nicidecum cu ceea ce spunea tipul. Aşa că mi-am ridicat mâna în timpul sesiunii de 
întrebări din partea participanţilor şi am citit două rânduri din rezumat, la care tipul 
s-a înroşit ca racul” 

Digitizarea şi stocarea tuturor cercetărilor din cadrul Universităţii Johns Hopkins 
din ultimii ani au făcut ca Brody să poată căuta prin ele instantaneu şi virtual fără să 
stea prea mult pe gânduri. Progresele tehnologiei wireless i-au permis să efectueze 
acea căutare de oriunde, cu orice dispozitiv. lar computerul lui personal de buzunar 
i-a permis să caute totul personal - singur, doar pentru el. 

Care sunt steroizii care au făcut posibile toate acestea ? 

Primul ţine de computere: modalitatea simplă de a ne gândi la calcul, la orice 
scară, ar fi că acesta este alcătuit din trei componente : capacitatea de calcul, capa- 
citatea de stocare şi capacitatea de admisie/transmisie - viteza cu care informaţiile 
sunt direcționate înăuntrul şi în afara computerului/ansamblurilor de stocare. Toate 
acestea s-au dezvoltat constant încă din vremea primelor mainframe-uri voluminoase. 
Acest proces de consolidare reciprocă reprezintă un steroid esenţial. Datorită lui, am 
reuşit să digitizăm, să modelăm, să calculăm şi să transmitem mai multe cuvinte, 
date, mai multă muzică şi mai mult divertisment decât oricând. 

De exemplu, de câţiva zeci de ani, producătorii de cipuri au „micşorat constat 
tranzistorii de pe cipuri astfel încât electronii să se deplaseze pe distanţe tot mai mici, 
accelerând aşadar procesarea datelor”, a remarcat BusinessWeek (20 iunie 2005). 
MIPS înseamnă „milioane de de instrucţiuni pe secundă” şi este o unitate de măsură 
a capacităţii de calcul a microcipurilor unui computer. În 1971, microprocesorul 
Intel 4004 genera 0,06 MIPS, respectiv 60.000 de instrucţiuni pe secundă. În prezent, 
microprocesorul Intel Pentium Processor Extreme Edition (dotat cu două nuclee) se 
apropie de un maxim teoretic de peste 20 miliarde de instrucţiuni pe secundă. În 
1971, microprocesorul Intel 4004 conţinea 2.300 de tranzistori. Cel mai avansat 
procesor Itanium de la Intel din anul 2006 conţine 1,7 miliarde de tranzistori. 

Totuşi, una dintre probleme este că astfel de circuite în miniatură sunt înghesuite 
atât de mult, încât se încing şi afectează performanţa cipurilor. Dar nu trebuie să ne 
facem griji. Producătorii de cipuri continuă să producă acest steroid pentru a face 
cipuri superperformante, înlocuind singurul microprocesor din interiorul calcula- 
torului cu două sau mai multe „nuclee de calcul” care să lucreze împreună într-un 
microprocesor, mai relatează BusinessWeek. Aceste nuclee îşi pot împărţi sarcinile 
astfel încât nici unul să nu se supraîncălzească sau să folosească prea multă energie. 

Între timp, datele care intră şi ies din calculator au avansat într-un mod uluitor. 
La viteza cu care operau unităţile de disc în vremea cipurilor 286 şi 386, mi-ar fi luat 
un minut să descarc o singură fotografie de pe aparatul meu digital de fotografiat de 
ultimă generaţie. Astăzi o pot face în mai puţin de o secundă pe o unitate de disc cu 
USB 2.0 şi un procesor Pentium. În acelaşi timp, cantitatea de informaţii primite sau 
trimise pe care le poţi stoca „este colosală, mulţumită progreselor constante în 
domeniul dispozitivelor de stocare”, a spus Craig Mundie, directorul tehnic de la 
Microsoft. „Stocarea creşte exponențial, ceea ce reprezintă un factor la fel de 
important ca şi alţii pentru revoluţia tehnologică” E ceea ce permite tuturor tipurilor 
de conţinut să devină digitale şi, într-o oarecare măsură, portabile. De asemenea, ea 
a devenit atât de ieftină, încât se pot păstra cantităţi enorme de informaţii chiar şi pe 
dispozitivele personale pe care oamenii le poartă asupra lor. Acum cinci ani, nimeni 
n-ar fi crezut că ai putea vinde iPod-uri cu o capacitate de 40 de gigabiţi, în care să 
poţi stoca mii de cântece, cu preţuri pe care tinerii şi le pot permite. Acum, aşa ceva 
e la ordinea zilei. lar când vine vorba de transportat toate acestea de colo-colo, 
lumea computerelor s-a schimbat radical. Progresele din domeniul fibrelor optice 
vor face curând ca o singură fibră să poată duce un terabit pe secundă. La un cablu 
de 48 de fibre, ajungem la 48 de terabiţi pe secundă. Henry Schacht, fostul director 
executiv de la Lucent, companie care s-a specializat în această tehnologie, a remarcat 
că, având la dispoziţie atâta capacitate, poţi transmite „tot materialul tipărit din 
lumea întreagă în câteva minute printr-un singur cablu. Ceea ce înseamnă capacitate 
de transmisie la un cost marginal zero” Chiar dacă vitezele de care vorbeşte Schacht 
sunt valabile doar în cazul magistralei principale din reţeaua cu fibră optică şi nu la 
ultima sută de metri de cablu care ajunge la tine în casă şi în calculatorul tău, vorbim 
totuşi de un salt important înainte. 

În cartea The Lexus and the Olive Tree am scris despre o reclamă Qwest din 1999 
care arăta un om de afaceri obosit şi plin de praf care se cazează la un motel de pe 
marginea drumului, într-un colţ uitat de lume. Omul o întreabă pe recepţionera cu 
figură plictisită dacă au room service şi alte facilităţi. Ea zice că da. După aceea, el 
o întreabă dacă la televizorul din camera lui poate urmări programe de divertisment, 
iar recepţionera îi răspunde monoton, aruncându-i o privire de parcă ar fi spus „Da” 
tu ce crezi, măi, idiotule?” „În toate camerele puteţi urmări orice film care s-a 
făcut vreodată, în orice limbă, la orice oră din zi şi din noapte”. Pe atunci am scris 
despre aşa ceva pentru a scoate în evidenţă ce se întâmplă când te conectezi la 
Internet. În prezent, ar fi un exemplu despre cât de multe poţi obţine atunci când nu 
eşti conectat la Internet, fiindcă în următorii câţiva ani, pe măsură ce stocarea va 
continua să progreseze şi să devină tot mai miniaturizată, vei putea să cumperi 
suficientă memorie încât să porţi la tine, în buzunar, multe filme. 

Al doilea steroid implică inovațiile din mesageria instantanee şi sharing-ul de 
fişiere. Acesta, respectiv modelul peer-to-peer, permite utilizatorilor să ofere şi să 
primească tot felul de cântece, videoclipuri şi alte genuri de fişiere, toate acestea 
online. Rețelele peer-to-peer au atras atenţia publică datorită sitului Napster, care a 
permis oricărei perechi de utilizatori din lume să facă sharing la cântecele de pe 

calculatorul personal. „În perioada sa de glorie”, se spune pe situl Howstuffworks.com, 
„Napster a fost probabil cel mai popular Web site creat vreodată. În mai puţin de un 
an, a ajuns de la zero la 60 de milioane de vizitatori pe lună. După aceea a fost închis 
printr-o hotărâre judecătorească din cauza violării dreptului de autor şi nu avea să se 
mai deschidă decât în 2003, ca sit legal pentru download-uri de muzică. Napster-ul 
original a devenit popular atât de repede deoarece oferea un produs nemaiîntâlnit - 
muzică gratis pe care o puteai obţine aproape fără nici un efort dintr-o bază de date 
gigantică” Acea bază de date era de fapt o arhitectură de sharing a fişierelor prin 
care Napster facilita o conexiune între calculatorul meu şi al tău astfel încât să 
putem face schimb de muzică între noi. Napster-ul original nu mai există, dar 
tehnologia de sharing este încă de mare actualitate şi devine tot mai sofisticată pe zi 
ce trece, stimulând enorm colaborarea. În 2004 au fost cumpărate online aproximativ 
330 milioane de melodii de pe situri specializate cum ar fi iTunes de la Apple, a 
relatat Associated Press la 22 iunie 2005, dar în jur de 5 miliarde de melodii au fost 
descărcate gratuit de oameni care au profitat de reţele de sharing, folosindu-se de 
programe specializate în acest sens, precum eDonkey, BitTorrent şi Kazaa. 

Al treilea steroid are de-a face cu inovațiile legate de apelurile telefonice care pot 
fi făcute prin Internet. Colaborarea cu toate aceste date digitizate va fi înlesnită şi 
mai mult şi va deveni şi mai ieftină mulţumită altui steroid abia apărut - voce pe 
serviciul de protocol Internet, cunoscut drept VoIP. VoIP îţi permite să efectuezi ape- 
luri telefonice pe Internet, transformând vocea în pachete de date care sunt trimise 
pe reţelele Internetului şi convertite înapoi în voce la celălalt capăt. VoIP permite 
oricui îşi face abonament la serviciul respectiv prin intermediul companiei telefonice 
de care aparţine sau al unui operator privat să primească apeluri telefonice nelimitate 
locale şi interurbane prin Internet, la calculatorul personal, la laptop sau PDA - doar 
cu un microfon ataşat. Sunt personale şi vor fi distribuite virtual - căile ascunse prin 
care se efectuează le fac posibile fără să te gândeşti deloc la ele. Astfel, orice apel 
telefonic de afaceri sau în interes personal oriunde în lume va fi la fel de ieftin ca şi 
o convorbire locală - adică aproape gratis. Dacă nici aşa ceva nu amplifică orice 
formă de colaborare, chiar nu mai ştiu ce altceva ar putea s-o facă. 

Să ne gândim la articolul din BusinessWeek (1 noiembrie 2004) despre inovaţia 
VoIP a companiei Skype : „Eriksen Translations Inc. este o companie mică cu greutate 
mare. Compania Brooklyn (NY) se bazează pe 5.000 de colaboratori independenţi 
(freelancer-i) împrăştiaţi prin toată lumea să-i ajute la traducerea documentelor de 
afaceri în 75 de limbi pentru clienţi din Statele Unite. Ceea ce înseamnă facturi la 
telefon de aproximativ 1.000 de dolari pe lună. Aşadar, când managerul responsabil 
cu dezvoltarea, Claudia Waitman, a auzit despre o nouă companie numită Skype 
Technologies, care oferă apeluri telefonice gratuite pe Internet către alţi utilizatori 
Skype din toată lumea, a sărit ca arsă. La şase luni după ce au semnat contractul, 
facturile telefonice de la Eriksen scăzuseră deja cu 10%. Mai mult, angajaţii şi 
freelancer-ii se consultă mai des, lucrând astfel mai repede şi mai eficient. «Ne-a 
schimbat modul de a munci», spune Waitman”. Spre sfârşitul anului 2005, Skype a 
ieşit pe piaţă cu versiunea 2.0 beta a software-ului său de telefonie, versiune despre 

care se spune că va face această tehnologie şi mai populară. Ea include posibilitatea 
efectuării de videoconferinţe, o interfaţă mai atrăgătoare şi mai clară, un sistem 
hand set prin care efectuezi apeluri telefonice fără a mai fi legat de un microfon ataşat 
la calculator. Întâlnesc tot mai mulţi părinţi care îmi spun că au copii ce studiază sau 
locuiesc în alte părţi ale lumii şi cu care vorbesc acum regulat, aproape gratuit, mul- 
tumită lui Skype şi altor sisteme VoIP. 

VoIP va revoluţiona industria telecomunicaţiilor, care încă de la începuturile ei 
s-a bazat pe simpla idee că facturile tale vor avea în vedere durata convorbirilor şi 
distanţa dintre tine şi interlocutor. Deoarece consumatorii găsesc tot mai multe 
opţiuni VoIP, concurenţa va fi atât de intensă, încât companiile de telecomunicaţii nu 
vor mai putea de acum încolo să factureze durata şi distanţa. Apelurile vor deveni 
gratuite. Miza concurenţei între companii şi obiectul de facturare va fi add-on-urile. 
Vechea platformă telefonică nu se preta inovaţiilor. Dar atunci când pui voce pe o 
platformă Internet, sunt posibile tot felul de opţiuni inovative de colaborare. Ai, de 
exemplu, o listă de prieteni şi tot ce trebuie să faci este să dai dublu-clic pe un nume, 
ceea ce va iniţializa convorbirea. Vrei să ştii identitatea celui care te apelează? Foto- 
grafia sa va apărea pe monitor. Companiile vor concura pe SoIP (servicii pe protocol 
Internet) : cine îţi poate oferi cea mai bună videoconferinţă în timp ce vorbeşti de la 
calculatorul, laptopul sau PDA-ul tău ; cine îţi poate oferi posibilitatea de a vorbi cu 
cineva şi, în acelaşi timp, de a invita a treia sau a patra persoană în conversaţie ; cine 
te poate ajuta să vorbeşti, să faci schimb de fişiere tip document şi să trimiţi mesaje 
text în acelaşi timp, astfel încât să vorbeşti şi să lucrezi la un document în timp ce 
conversezi cu celălalt. Vei putea lăsa cuiva un mesaj vocal care să poată fi convertit 
în text, împreună cu un document la care voi doi aţi putea lucra. Mike Volpi, prim- 
-vicepreşedintele de la Cisco pe tehnologii de routing, a spus: „Nu va mai fi vorba 
de distanţă şi de durata convorbirii, ci de felul în care creezi valoare în jurul 
a o diversifica reprezintă ceea ce va diferenţia companiile între ele” 

Oamenii care locuiesc în Bangalore sau Beijing, vor putea să apară în directoarele 
Pagini Aurii din New York. Cauţi un contabil? Dă dublu-clic pe Hang Zhou din 
Beijing, pe Vladimir Tolstoi din Moscova sau pe Ernst & Young din New York. Unde 
te hotărăşti să îţi faci contabilitatea, în Piaţa Tiananmen, în Piaţa Roşie sau în Union 
Square ? Cu toţii îţi vor completa bucuroşi declaraţiile de venituri. 

Al patrulea steroid este videoconferinţa, care ajunge la un nou nivel. HP şi 
compania de film DreamWorks SKG au colaborat la proiectarea unui uluitor ansamblu 
de videoconferinţă - DreamWorks a participat cu competențele în materie de film şi 
sunet, iar HP, cu cele în calculatoare şi tehnologie de compresie. Fiecare participant 
la videoconferinţă stă la o masă lungă în faţa unui perete de ecrane plate şi camere 
de luat vederi îndreptate spre ele. Ecranele îi arată pe ceilalţi participanţi, care se pot 
afla în orice colţ al lumii. Ele creează impresia că toată lumea participă la o singură 
conferinţă, aşezaţi în jurul mesei, ceea ce aparent este o experienţă deosebită din 
punct de vedere calitativ, în comparaţie cu ceea ce a apărut până acum pe piaţă. Am 
avut şansa să asist la o demonstraţie, care a fost atât de apropiată de realitate, încât 

parcă puteai simţi respiraţia celorlalţi participanţi, deşi, în timp ce noi ne aflam în 
Santa Barbara, ceilalţi erau la 800 km depărtare. Fiindcă DreamWorks produce filme 
şi animaţie în toată lumea, a simţit că trebuia găsită o soluţie pentru videoconferinţe, 
astfel încât angajaţii lor creativi să-şi poată comunica cu adevărat gândurile, expre- 
siile feţei, sentimentele, supărarea, entuziasmul şi îndoielile. Directorul tehnic şi mana- 
gerul pe probleme de strategie de la HP, Shane Robison, mi-a spus că HP plănuieşte 
să vândă astfel de ansambluri pentru videoconferinţe până în anul 2005, la un preţ 
aproximativ de 250.000 de dolari. E practic nimic în comparaţie cu biletele de avion 
şi efortul pe care îl depun directorii executivi care trebuie să călătorească regulat la 
Londra sau la Tokyo pentru şedinţe faţă în faţă. Companiile şi-ar putea amortiza 
costul unui astfel de ansamblu într-un singur an. Acest nivel la care au ajuns 
videoconferinţele, odată ce se va fi răspândit, va face ca dezvoltarea la distanţă, 
externalizarea şi offshoring-ul să fie mult mai simple şi mai eficiente. 

Al cincilea steroid se referă la recentele progrese din domeniul graficii pe calcu- 
lator - stimulată parţial de progresele făcute de jocurile pe calculator. Ele sporesc 
foarte mult colaborarea video şi cea a sistemelor de calcul în general, oferind imagini 
mult mai bine conturate şi mult mai multe modalităţi de a afişa şi manipula imaginile 
respective pe un ecran. Irving Wladawsky-Berger de la IBM mi-a prezentat acest 
steroid în blog-ul său. „Una dintre cele mai interesante domenii ale inovației apare 
în jurul a ceea ce eu numesc A Treia Generaţie de Interfeţe pentru Utilizator, inspi- 
rată de cei care se joacă pe calculator”, a scris el. „Acestea promit să aducă interfeţe 
foarte atrăgătoare şi interactive pentru tot felul de aplicaţii din sănătate, educaţie, 
ştiinţă şi afaceri.” E important, a mai spus el, „deoarece de fiecare dată când apare 
un nou model al felului în care oamenii interacționează cu calculatoarele, vedem 
cum apar tot felul de noi aplicaţii, mai bune şi diferite de cele de până acum... În 
acest sens, jocurile video sunt foarte importante deoarece, pe lângă imaginile foarte 
realiste şi sunetul extraordinar, ele sunt de asemenea foarte interactive şi stimulează 
tot mai mult colaborarea, fiind astfel o rampă de lansare pentru a ne gândi cum ar 
trebui să interacţioneze pe viitor cel mai bine oamenii cu tot felul de aplicaţii pe 
computer şi între ei”. 

Al şaselea şi, probabil, cel mai important steroid - de fapt, un grup de steroizi - 
are de-a face cu noile tehnologii şi dispozitive wireless. Acestea sunt supersteroizii 
care ne conferă calitatea de a fi mobili, nouă şi tuturor noilor forme de colaborare, 
astfel încât să ne putem manipula, împărtăşi şi modela conţinutul digital de oriunde, 
cu oricine, fără nici un obstacol. 

„Starea naturală a comunicaţiilor este wireless”, a argumentat Alan Cohen, 
vicepreşedinte senior la Airespace. A început cu vocea, deoarece oamenii doreau să 
poată da un telefon oricând, de oriunde, spre orice destinaţie. Iată de ce, pentru mulţi, 
telefonul celular este cel mai important. Odată cu trecerea în secolul XXI, oamenii 
au început să aibă aceeaşi ambiţie şi, pe lângă ea, dorinţa de a-şi comunica date unul 
altuia - capacitatea de a accesa Internetul, e-mail-ul sau orice fişier de afaceri ori- 
când, de oriunde, folosind un telefon celular, un PalmPilot sau alt dispozitiv personal. 
(Acum apare şi un al treilea element, care creează o cerere şi mai mare pentru 

tehnologia wireless şi care accelerează aplatizarea Pământului : maşini care comunică 
între ele wireless, precum cipurile RFID de la Wal-Mart, micile dispozitive wireless 
care transmit automat informaţii către computerele furnizorilor, permițându-le să 
ţină evidenţa inventarelor.) 

În zilele de început ale tehnicii de calcul (Globalizarea 2.0) lucrai într-un birou. 
Exista un computer mainframe (unitate centrală de procesare) de mari dimensiuni, 
la care trebuia să mergi şi să le spui operatorilor să extragă sau să introducă infor- 
maţii pentru tine. Era ca un fel de oracol. Apoi, mulţumită PC-ului şi Internetului, 
e-mail-ului, laptopului, browser-ului şi client server-ului, puteam accesa de la 
propriul monitor tot felul de date şi informaţii stocate pe reţea. În această eră erai 
deconectat de birou şi puteai lucra acasă, de la o cabană sau dintr-un hotel. Acum 
suntem în plină Globalizare 3.0, când, graţie digitizării, miniaturizării, virtualizării, 
personalizării şi tehnologiei wireless, pot procesa, colecta sau transmite voce sau 
date de oriunde către orice destinaţie - ca individ sau ca aparat. 

„Biroul tău te urmează acum pretutindeni”, spune Cohen. Şi cu cât oamenii au 
tot mai mult puterea de a transmite şi prelua informaţii de oriunde şi către oriunde 
mai repede, cu atât mai mult dispar barierele din calea concurenţei şi a comunicaţiei. 
Dintr-odată, afacerea mea are o distribuţie fantastică. Nu-mi pasă că eşti în Bangalore 
sau în Bangor - putem ajunge unul la celălalt. Acum oamenii îşi doresc tot mai mult 
ca mobilitatea wireless să le fie la dispoziţie, precum electricitatea. Ajungem rapid 
în era „eului mobil”, a spus Padmasree Warrior, directorul tehnic de la Motorola. 
Dacă consumatorii tot plătesc pentru orice formă de conţinut, fie că sunt informaţii, 
divertisment, date, jocuri sau cote la bursă, ei vor tot mai mult să le poată accesa 
oricând şi de oriunde. 

Chiar în acest moment, consumatorii sunt prinşi într-un labirint de oferte şi 
standarde ale tehnologiei wireless care încă nu sunt total interoperabile. După cum 
ştim cu toţii, o anumită tehnologie wireless funcţionează într-un cartier, stat sau ţară, 
dar nu şi în altele. 

Revoluţia „eului mobil” va fi completă atunci când te vei putea muta prin oraş, 
prin ţară sau prin lume fără a întâmpina obstacole, cu orice dispozitiv pofteşti. 
Tehnologia nu mai are mult până să ajungă acolo. După o răspândire totală, revoluţia 
„eului mobil” va avea un efect de aplatizare desăvârşit, oferindu-le oamenilor liber- 
tatea de a putea cu adevărat să muncească şi să comunice de oriunde, cu oricine şi 
cu orice. 

Am simțit ce va să vină petrecând o dimineaţă la sediul din Tokyo a NTT 
DoCoMo, compania-colos de telefoane celulare din Japonia care se află la cel mai 
înalt nivel al procesului şi mult înaintea Americii în ceea ce priveşte oferta de 
interoperabilitate totală pe teritoriul Japoniei. DoCoMo este o prescurtare de la Do 
Communications Over the Mobile Network ; mai înseamnă şi „pretutindeni”, în 
japoneză. Ziua mea de la sediul DoCoMo a început cu un tur ghidat de un robot care 
se înclina ca un japonez sadea şi care m-a condus prin show-room-ul DoCoMo, ce 
promovează acum şi telefoane celulare video cu ajutorul cărora poţi vedea persoana 
cu care vorbeşti. 

„Acum tinerii folosesc telefoanele mobile ca pe nişte videofoane cu două căi”, a 
explicat Tamon Mitsuishi, prim-vicepreşedinte al Departamentului de Afaceri Omni- 
prezente [în original, Ubiquitous Business Department - n.t.) de la DoCoMo. „Cu 
toţii îşi scot telefoanele, încep să se sune unul pe celălalt şi poartă conversații vizuale. 
Desigur, există şi oameni care nu vor să se vadă cu ceilalţi.” Mulțumită tehnologiei 
DoCoMo, dacă nu doreşti să fii văzut, îţi poţi înlocui faţa cu un caracter din desenele 
animate şi poţi manipula tastatura astfel încât acel caracter nu numai să vorbească 
pentru tine, ci să se şi supere sau să se bucure în locul tău. „Aşadar e un telefon 
mobil cu o cameră video, dar a evoluat în aşa măsură încât are şi funcţii asemănătoare 
PC-ului”, a adăugat el. „Trebuie să mişti repede butoanele cu degetul mare. Noi ne 
spunem «oamenii-degete». Fetele de la liceu îşi pot mişca acum degetele mari mai 
repede decât pot tasta la calculator.” 

Apropo, am întrebat eu, ce anume face „Departamentul de Omniprezente” ? 

„Acum, că am fost martorii răspândirii Internetului în lume”, a răspuns Mitsuishi, 
„ceea ce credem că avem de oferit este următorul pas. Până în prezent, comunicarea 
pe Internet s-a desfăşurat în principal între indivizi — e-mail-uri şi alte informaţii. 
Însă deja suntem martorii comunicării între indivizi şi aparate şi între aparate. Ne 
îndreptăm spre un astfel de fenomen din cauză că oamenii vor un stil de viaţă mai 
bogat, iar companiile vor practici mai eficiente... Astfel, tinerii folosesc în viaţa lor 
de afaceri PC-ul din birourile lor, dar în timpul lor personal se bazează pe un telefon 
mobil. Acum a apărut o mişcare crescândă de a se face posibilă plata prin telefonul 
mobil. Cu un card inteligent, vei putea face plăţi în magazine virtuale şi inteligente. 
Aşa că lângă maşina de marcat se va afla un cititor de carduri, iar tu vei putea să-ţi 
scanezi telefonul, care va deveni astfel şi cardul tău de credit... 

Suntem de părere că telefonul mobil va ajunge să ne controleze viaţa”, a mai spus 
Mitsuishi, uitând că „a controla” are două sensuri. „De exemplu, în medicină, el va 
fi sistemul tău de autentificare şi tu vei putea să-ţi examinezi fişele medicale, iar 
pentru a face plăţi, va trebui să ai telefon mobil. Nu vei putea trăi fără telefon mobil ; 
acesta va ajunge să-ţi controleze şi lucrurile din casă. Noi credem că trebuie să extin- 
dem gama de aparate care pot fi controlate cu ajutorul telefonului mobil.” 

Viitorul ne rezervă multe griji, de la copii ademeniţi prin telefonul mobil de 
obsedaţi sexual care stau online la angajaţi care pierd prea mult timp jucând jocuri 
stupide pe telefon şi până la oameni care îşi folosesc aparatul de fotografiat încorporat 
în telefonul mobil pentru tot felul de activităţi ilicite. Unii japonezi intrau în librării, 
scotoceau pe rafturi după cărţi de bucate, fotografiau reţetele şi plecau. Din fericire, 
telefoanele cu aparat de fotografiat produc acum un zgomot atunci când fac poza, 
astfel că proprietarul unui magazin sau persoana de lângă tine din vestiar va şti dacă 
e la Camera ascunsă. Fiindcă telefonul tău cu aparat de fotografiat care se poate 
conecta la Internet nu este doar un simplu aparat de fotografiat, ci şi un copiator prin 
care poţi distribui cópii în toată lumea. 

DoCoMo lucrează acum, împreună cu alte companii japoneze, la o chestie nouă. 
De pildă, te plimbi pe stradă şi vezi un poster de la un concert pe care îl va susţine 
Madonna în Tokyo. Posterul va avea un cod de bare şi îţi vei putea cumpăra bilete doar 
scanând codul respectiv. Alt poster ar putea fi pentru un nou CD scos de Madonna. 

Scanezi codul de bare cu telefonul mobil şi ţi se va pune la dispoziţie o mostră din 
cântecele de pe CD. Dacă îţi plac, mai scanezi o dată codul şi poţi cumpăra albumul 
care îţi va fi distribuit acasă. Nu e de mirare că Todd Zaun, colegul meu de la New 
York Times din Japonia, căsătorit cu o japoneză, mi-a spus odată că există atâtea 
informaţii pe care japonezii le pot accesa acum de la telefoanele lor wireless care se 
pot conecta la Internet, încât „atunci când mă aflu cu rudele mele din Japonia şi 
cineva are o întrebare, primul lucru pe care îl fac este să caute telefonul”. 

Sunt epuizat doar scriind despre aşa ceva. Dar nu exagerez cu nimic când spun că 
acest al zecelea factor de aplatizare - steroizii - va amplifica şi va inspira tot mai 
mult toate formele de colaborare. Aceşti steroizi ar trebui să facă uploading-ul cu 
atât mai deschis, deoarece vor permite tot mai multor indivizi să colaboreze între ei 
în tot mai multe feluri şi din tot mai multe locuri. Ei vor stimula externalizarea 
deoarece vor face mult mai uşor ca un singur departament al oricărei companii să 
colaboreze cu altă companie. Vor stimula lanţurile de aprovizionare deoarece sediile 
companiilor se vor putea conecta în timp real la orice angajat care aduce produsele 
pe rafturi, la fiecare pachet şi la fiecare fabrică din China care produce ceea ce se 
află în pachet. Vor stimula internalizarea - făcând ca o companie precum UPS să se 
infiltreze adânc într-o companie care vinde cu amănuntul şi să-i coordoneze tot lanţul 
de aprovizionare, folosind şoferi care să poată interacţiona cu depozitele şi clienţi 
care să aibă propriile PDA-uri. Şi ce e mai evident dintre toate, steroizii vor stimula 
in-formarea - capacitatea de a-ţi coordona propriul lanţ de aprovizionare cu informaţii. 

Sir John Rose, directorul executiv de la Rolls-Royce, mi-a oferit un exemplu extra- 
ordinar al modului în care tehnologia wireless, împreună cu alţi steroizi, stimulează 
capacitatea celor de la Rolls-Royce de a lucra cu proceduri automate şi cu alte forme 
de colaborare cu clienţii lor. Să zicem că eşti compania British Airways şi zbori cu 
un Boeing 777 peste Atlantic. Undeva deasupra Groenlandei, unul dintre motoarele 
tale Rolls-Royce este lovit de un fulger. Pasagerii şi piloţii ar putea fi îngrijoraţi, dar 
nu e cazul. Se ocupă Rolls-Royce de toate. Motorul cu pricina este conectat printr-un 
transponder la un satelit şi transmite permanent date despre condiţia şi performanţa 
sa într-un calculator din sala de operare de la Rolls-Royce. Acest lucru este valabil 
în cazul multor motoare de avioane Rolls-Royce care sunt în funcţiune. Mulțumită 
inteligenţei artificiale din computerul de la Rolls-Royce, care se bazează pe algoritmi 
de o mare complexitate, acesta poate detecta anomaliile din motoare în timp ce ele 
sunt în funcţiune. Sistemul de inteligenţă artificială ştie că motorul a fost probabil 
lovit de fulger şi trimite imediat un raport către un inginer de la Rolls-Royce. 

„Având datele în timp real pe care le primim prin sateliți, putem identifica un 
«eveniment», iar inginerii noştri pot oferi un diagnostic de la distanţă”, a spus Rose. 
„În condiţii normale, după ce un motor este lovit de fulger, ar trebui să aduci 
aparatul la sol, să chemi un inginer, să faci o inspecţie vizuală şi să iei o hotărâre în 
legătură cu daunele care au putut surveni şi dacă avionul trebuie să-şi întrerupă cursa 
pentru a fi reparat. 

Dar să nu uităm că avionul nu prea are timp de manevre în aer. Dacă există 
întârzieri, încurci echipajele şi deviezi de la cursul prestabilit pentru a ajunge acasă. 

Este foarte costisitor. Putem monitoriza şi analiza performanţa motoarelor automat, 
în timp real, iar inginerii noştri pot lua decizii în legătură cu ceea ce este nevoie până 
în momentul în care avionul aterizează. Şi dacă ajungem la concluzia că, după toate 
informaţiile pe care le avem despre motor, nu e cazul să intervenim asupra lui sau 
să-i facem vreo inspecţie, avionul poate reveni la cursul iniţial, aşa încât clienţii noştri 
economisesc timp şi bani.” 

Datorită steroizilor, acum motoarele şi computerele pot comunica între ele, oame- 
nii pot vorbi cu oamenii, calculatoarele cu calculatoarele şi oamenii pot vorbi cu 
calculatoarele pe o distanţă mai mare, mai repede, mai ieftin şi mai uşor ca oricând. 
Şi, pe măsură ce aşa ceva s-a întâmplat deja, tot mai mulţi oameni din tot mai multe 
locuri au început să-şi pună unul altuia aceleaşi două întrebări : Mă poţi auzi acum ? 
Putem colabora acum ? 


3 
Tripla convergenţă 


Ce-o fi aceea triplă convergenţă ? Pentru a explica ce înseamnă, îţi voi spune o 
poveste personală şi am să-ţi vorbesc despre una dintre reclamele mele preferate de 
la televizor. 

Povestea a avut loc în martie 2004. Aveam de gând să călătoresc cu avionul de la 
Baltimore până în Hartford, cu Southwest Airlines, pentru a o vizita pe fiica mea, 
Orly, care mergea la şcoală în New Haven (Connecticut). Crezându-mă priceput în 
ale tehnologiei, nu m-am mai deranjat să-mi cumpăr un bilet normal, ci am făcut 
comandă de un bilet electronic prin American Express. După cum ştie oricine care 
zboară în mod regulat cu Southwest, nu poţi rezerva locuri la o linie aeriană ieftină. 
Atunci când te prezinţi la aeroport, pe biletul tău scrie simplu A, B sau C, A 
semnificând pasagerii care urcă primii în avion, B — cei care urcă după primii şi C - 
cei care urcă ultimii. De fapt, nu ţi-ai dori să fii pasager cu bilet B dacă vrei să ai loc 
deasupra ca să înghesui hainele de primăvară pe care le-ai luat pentru fiica ta şi să 
nu rămâi pe un loc din mijloc. Dacă doreşti să ai loc la geam sau la coridor şi dacă 
vrei să-ţi ţii bagajele cu tine, trebuie neapărat să ai un bilet A la Southwest Airlines. 
Astfel, chiar dacă îmi făcusem rezervare cu un bilet electronic, m-am trezit devreme 
ca să fiu sigur că ajung la aeroportul din Baltimore cu 95 de minute înainte de 
plecare - urma să am un bilet A. M-am dus la aparatul de bilete electronice de la 
Southwest, mi-am introdus cardul şi am folosit touch-screen-ul pentru a-mi lua 
biletul - eram un om cât se poate de modern, nu-i aşa? Ei bine, biletul a ieşit - dar 
pe el scria B. 

Am crezut că explodez. „Cum Dumnezeu să am B? ”, mi-am spus, uitându-mă la 
ceas. „N-aveau cum să ajungă atâţia oameni înaintea mea. Porcăria asta e măsluită. 
E un aparat de duzină!” 

M-am îndepărtat plin de ciudă, am trecut pe la cei care verificau bagajele, mi-am 
cumpărat un rulou cu scorţişoară şi m-am aşezat încruntat la coada celor cu bilete B, 
aşteptând să fiu mânat în avion ca să pot vâna spaţiu pentru bagaje în compartimentul 
de deasupra scaunului. Patruzeci de minute mai târziu s-a anunţat şi zborul. De la 
coada celor cu bilete B îi priveam pe cei cu bilete A cum urcau în avion înaintea mea, 
având, cu siguranţă, un aer de superioritate abia observabil. 

După care am văzut cum stătea treaba. 

Mulţi dintre cei de la rândul A nu aveau bilete electronice normale, ca mine. 
Aveau ceva ce semăna cu nişte bucăţi boţite de hârtie de xerox, dar nu erau albe. Pe 
ele erau înscrise permisurile de trecere şi nişte coduri de bare, ca şi cum cei din 
rândul A şi-ar fi descărcat biletele de pe Internet şi le-ar fi scos la imprimantă chiar 
la ei acasă. Ceea ce şi făcuseră, după cum am văzut puţin mai târziu! Eu nu ştiam, 
dar Southwest anunţase recent că, începând cu ora 00.01, în ziua zborului, puteai 
să-ţi descarci personal biletul acasă, să-l scoţi la imprimantă şi să-l laşi pe agentul de 
la poartă să-ţi scaneze codul de bare de pe bilet. 

„Friedman”, mi-am zis atunci, contemplând situaţia, „tare-ai mai rămas în urmă ! 
Încă te afli în secolul XX... sau în Globalizarea 2.0” Gândeşte-te : în timpul Glo- 
balizării 1.0 exista un vânzător de bilete - o persoană reală, în carne şi oase. Trebuia 
să merg la agenţia de voiaj din centrul Washingtonului, să-mi iau un număr, să aştept 
la rând şi apoi să stau faţă în faţă cu vânzătorul de bilete pentru a-mi negocia 
aranjamentele de călătorie cu avionul. În timpul Globalizării 2.0, aparatul de bilete 
electronice a înlocuit vânzătorul de bilete. Ni s-a părut o idee interesantă. Şi s-a 
întâmplat doar cu câţiva ani în urmă. Dar în timp ce dormeai, am intrat în Globali- 
zarea 3.0, iar acum chiar tu în persoană devii propriul tău vânzător de bilete. Sau, 
altfel spus, tu în persoană ai ajuns angajatul companiei Southwest Airlines. Sau, din 
altă perspectivă : dacă se întâmplă să pui preţ pe timpul pe care îl petreci stând treaz 
după miezul nopţii ca să-ţi faci propriul bilet, atunci tu, ca individ, îi plăteşti pe cei de 
la Southwest Airlines să fii angajatul lor! 


Reclama următoare este de la Konica Minolta Business Technologies, pentru un 
nou dispozitiv multifuncțional numit bizhub”, un aparat de birou care printează alb- 
-negru şi color, copiază documente, le trimite prin fax, le scanează şi le trimite prin 
e-mail — totul de pe aparatul respectiv. Reclama începe cu doi tipi care se agită de 
colo-colo, unul în biroul său şi celălalt lângă aparatul bizhub. Cei doi se află destul de 
aproape ca să comunice unul cu celălalt, vorbind ceva mai tare. Dom are experienţă 
în conducere, dar acceptă mai greu noutăţile - genul de om care nu ţine pasul cu 
tehnologia în schimbare (adică exact genul meu ! ). El îl vede pe Ted stând la bizhub 
doar lăsându-se pe spate din scaunul său şi uitându-se prin uşa deschisă a biroului. 


Dom (la birou): Auzi, am nevoie de tabelul ăla. 

Ted (la bizhub): Acum ţi-l trimit prin e-mail. 

Dom : ÎI trimiţi de la xerox? 

Ted: Nu, de la bizhub. 

Dom : De la bizhub? Ia stai puţin, mi-ai mai făcut copiile alea ? 
Ted: Imediat după ce scanez tabelul. 

Dom : Scanezi la un aparat de trimis e-mail-uri ? 

Ted: Ce aparat de trimis e-mail-uri? Sunt la bizhub. 

Dom (uluit): Faci cópii ? 

Ted (încercând să nu-şi piardă cumpătul) : Trimit e-mail, după care scanez, după care o 
să fac şi cópii. 


* Cuvânt compus din biz (de la business) şi hub (punct central, centru) (n.t.). 

Dom (după o lungă tăcere): Bizhub zici? 

Vocea de fundal (suprapusă unei grafici animate a unui bizhub, arătându-i multiplele sale 
funcţii) : Versatilitate extraordinară şi culoare la un preţ mic. Acesta este bizhub, de la 
Konica Minolta. 

(În imagine apare din nou Dom, singur lângă bizhub, încercând să vadă dacă nu cumva 
aparatul îi poate turna şi nişte cafea în cană.) 


Southwest a putut să-şi ofere serviciile de rezervare a biletelor de la noi de acasă, 
iar Konica Minolta ne-a putut da bizhub-ul datorită a ceea ce am numit tripla con- 
vergenţă. Care sunt componentele ei? Cel mai scurt răspuns este următorul: în 
primul rând, chiar în jurul anului 2000, toţi cei zece factori de aplatizare discutaţi în 
capitolul anterior au început să se unească şi să lucreze împreună în modalităţi care 
au generat un nou teren global de joc mai plat. În timp ce acesta s-a stabilizat, atât 
companiile, cât şi indivizii au început să adopte noi obiceiuri, deprinderi şi procese 
pentru a profita cât mai mult de pe urma lui. Ei au trecut de la modalităţi în mare 
parte verticale de a crea valoare spre unele mai orizontale. Contopirea noului teren 
de joc pentru afaceri cu noile modalităţi de a face afaceri a fost a doua convergenţă, 
ajutând chiar la aplatizarea şi mai accentuată a lumii. În sfârşit, atunci când avea loc 
aplatizarea de care vorbeam, un nou grup de oameni, de fapt câteva miliarde de 
suflete, au păşit pe terenul de joc din China, India şi fosta Uniune Sovietică. Mul- 
tumită noii lumi plate şi noilor sale instrumente, unii dintre ei au reuşit degrabă să 
comunice, să concureze, să se conecteze şi să colaboreze cu copiii noştri, într-o 
manieră mai directă, mai ieftină şi mai eficientă ca oricând. lată care a fost a 
treia convergenţă. Acum, să le analizăm în detaliu. 


Prima convergenţă 


Toţi cei zece factori de aplatizare discutaţi în capitolul anterior au existat, după cum 
ştim, încă din 1990, dacă nu chiar mai devreme. Însă ei au trebuit să se răspân- 
dească, să prindă rădăcini şi să-şi facă numărul de magie în lume. De exemplu, în 
2003, Southwest Airlines şi-a dat seama că existau suficiente PC-uri, suficientă 
capacitate de transmisie şi de stocare a datelor, destui clienţi care se descurcau pe 
Internet şi suficiente competenţe profesionale pentru ca această companie să creeze 
un sistem software al fluxurilor de lucru care să le ofere clienţilor ei posibilitatea să-şi 
descarce şi să-şi printeze acasă propriile permise de trecere la fel de uşor cum ar 
descărca un mesaj de pe e-mail. Southwest a putut colabora cu clienţii săi aşa cum 
şi aceştia au putut colabora cu Southwest - într-o modalitate inedită. Şi tot cam pe 
atunci, software-ul şi hardware-ul fluxurilor de lucru s-au întâlnit într-un mod prin 
care Konica Minolta a făcut un aparat de pe care poţi scana, copia şi trimite 
e-mail-uri şi faxuri. Toate cu un singur aparat. lată, deci, prima convergenţă. 
După cum remarcă economistul Paul Romer de la Universitatea Stanford, econo- 
miştii ştiu de multă vreme că „există bunuri complementare - adică bunul A este 
mult mai valoros dacă deţii şi bunul B. Era bine să ai hârtie şi era bine dacă aveai şi 

creioane ; de cum aveai o cantitate mai mare dintr-un bun, luai mai multe din celă- 
lalt; iar când creştea calitatea ambelor, productivitatea se îmbunătăţea. E ceea ce se 
numeşte îmbunătăţire simultană a bunurilor complementare” 

Părerea mea este că prăbuşirea Zidului Berlinului, apariţia PC-ului, a Netscape-ului, 
a fluxurilor de lucru, externalizării şi offshoring-ului, uploading-ul, internalizarea, 
lanţurile de aprovizionare, in-formarea şi steroizii s-au consolidat reciproc, ca bunuri 
complementare. Aceşti factori de aplatizare aveau nevoie de timp pentru a începe să 
lucreze împreună într-un mod care să-i stimuleze reciproc. Punctul maxim a fost 
atins cam prin anul 2000, când cei zece factori de aplatizare s-au unit cu o asemenea 
amploare şi forţă, încât milioane de oameni de pe continente diferite au început să 
simtă că ceva... era nou. N-au putut descrie întotdeauna ce anume se întâmpla, dar 
prin anul 2000 au avut senzaţia că sunt în legătură cu oameni pe care nu i-au cunos- 
cut niciodată, au fost provocaţi de astfel de oameni, au colaborat cu ei şi au făcut, ca 
indivizi, lucruri la care nici nu visaseră vreodată. 

De fapt, ei simțeau că lumea se aplatizează. 

Convergenţa celor zece factori de aplatizare crease o platformă cu totul nouă. 
Este vorba de o platformă globală, sprijinită de Web în scopul unei multitudini de 
forme de colaborare. Ea ajută indivizii, grupurile, companiile şi universităţile din 
orice colț de lume să colaboreze - în vederea inovaţiilor, producţiei, educaţiei, 
cercetării, divertismentului şi, vai, generării de conflicte armate - ca nici o altă 
platformă creativă de până acum. Această platformă operează astăzi nestingherită 
de geografie, distanță, timp şi, în viitorul apropiat, nici măcar de limbi. Avansând 
neîncetat, această platformă va fi în centrul tuturor lucrurilor. Bogăția şi puterea 
vor creşte tot mai mult în cazul ţărilor, companiilor, indivizilor, universităților şi 
grupurilor care au trei calităţi de bază: infrastructura pentru a se conecta cu 
această platformă a lumii plate, educaţia de a determina cât mai mulţi oameni să 
inoveze şi să exploateze platforma respectivă şi, în cele din urmă, puterea de a lua 
ceea ce este mai bun din ea şi de a-i reduce efectele adverse. 

Într-adevăr, nu oricine are acces la această nouă platformă, la acest nou teren de 
joc. Nu, când afirm că lumea este în curs de aplatizare nu vreau să spun că vom 
deveni egali cu toţii, ci că tot mai mulți oameni din tot mai multe locuri au acum 
puterea de a accesa platforma Pământului plat - de a se conecta, de a concura, de 
a colabora şi, din păcate, de a distruge - mai mult ca oricând. 

După ce cartea de față a ieşit de sub tipar, Kevin Kelly, unul dintre fondatorii 
revistei Wired, a scris un eseu pentru a marca zece ani de la prima vânzare de 
acțiuni Netscape la bursă, unde a concluzionat, în propriul stil, că această platformă 
(pe care el o numeşte „Maşinăria”) a multiplelor forme de colaborare a fost 
într-adevăr începutul a ceva foarte, foarte nou şi foarte, foarte mare. După cum a 
afirmat în ediţia din august 2005 a revistei Wired: „Peste trei mii de ani, când 
minţile strălucite ale vremii vor analiza trecutul, cred că străvechea noastră eră de 
acum, de la începutul mileniului trei, va fi văzută ca începutul unei ere istorice de 
o importanță capitală. În anii din preajma ofertei publice iniţiale a Netscape, 
oamenii au început să însuflețească obiecte inerte prin intermediul unor mici frânturi 

de inteligenţă, conectându-le într-un teren global şi legându-şi propriile minţi într-un 
singur întreg. Aşa ceva va fi recunoscut drept cel mai amplu, complex şi surprinzător 
eveniment al planetei. Urzind o țesătură din nervuri de sticlă şi unde radio, specia 
noastră a început să lege toate regiunile, procesele, faptele şi noţiunile într-o rețea 
grandioasă. Dintr-o astfel de rețea neurală embrionică a luat naştere o rețea de 
colaborare pentru civilizaţia noastră” 


A doua convergenţă 


Platformele - sistemele de operare primare de la baza inovaţiilor şi producţiei - nu 
se modifică prea des. Iar când apare o nouă tehnologie sau platformă a lumii plate, 
singur nu ai cum să stimulezi productivitatea. Valurile mari ale productivităţii apar 
atunci când o nouă tehnologie sau o platformă de tehnologii sunt combinate cu noi 
moduri de a face afaceri — or, aşa ceva ia întotdeauna mult timp. E nevoie de timp 
pentru ca tehnologiile aferente, procesele de afaceri şi obişnuinţele necesare ca ele 
să fie exploatate la maximum să conveargă şi să dea naştere noului val de producti- 
vitate. Wal-Mart a avut parte de creşteri mari de productivitate atunci când a combinat 
depozite de cutii mari - de unde oamenii îşi puteau cumpăra rezerve de săpun pentru 
şase luni — cu noi sisteme orizontale de management al lanţului de aprovizionare care 
a permis Wal-Mart-ului să creeze o legătură instantanee între ceea ce clientul lua de 
pe raftul unui magazin din reţeaua proprie din Kansas City şi ceea ce putea produce 
un furnizor Wal-Mart de pe coasta Chinei. Acum ne aflăm doar la începutul unei 
schimbări radicale a obişnuinţelor, deoarece tot mai mulţi oameni au acces la această 
platformă şi învaţă cum să o folosească. E un proces pe care îmi place să-l numesc 
„orizontalizare”, şi este a doua mare convergenţă care se realizează acum, aplatizând 
lumea. lată ce vreau să spun. 

Atunci când calculatoarele au fost introduse prima oară în birouri, cu toţii s-au 
aşteptat la un salt al productivităţii. Dar el nu a avut loc dintr-odată şi a generat atât 
dezamăgire, cât şi puţină confuzie. Cunoscutul economist Robert Solow a remarcat 
sarcastic că peste tot poţi găsi calculatoare — mai puţin „în statisticile de productivitate”. 

Într-un eseu inedit din 1989 intitulat Computer and Dynamo : The Modern Pro- 
ductivity Paradox in a Not-Too Distant Mirror (Computerul şi dinamul : paradoxul 
productivității moderne într-o viitor posibil), istoricul specialist în economie Paul A. 
David a explicat o astfel de întârziere arătând spre un precedent istoric. El a remarcat 
că, în vreme ce becul a fost inventat în 1879, a durat câţiva zeci de ani până să apară 
electricitatea şi să însemne ceva pentru economie şi productivitate. De ce ? Pentru că 
nu era suficient doar să instalezi motoare electrice şi să arunci la gunoi vechea tehno- 
logie - motoarele cu aburi. Întreaga modalitate de producţie trebuia reconfigurată. 
În cazul electricităţii, a remarcat David, adevărata descoperire a constituit-o modul 
în care clădirile şi liniile de asamblare au fost reproiectate şi coordonate. Fabricile 
din epoca motorului cu aburi erau clădiri cu multe etaje, clădiri mult prea mari şi 
costisitoare, proiectate să susţină benzile grele şi alte dispozitive de transmisie 

necesare pentru a pune în mişcare sistemele acţionate de motoare cu aburi. Odată ce 
au fost introduse micile şi puternicele motoare electrice, toată lumea a sperat la o 
creştere subită a productivităţii. Cu toate acestea, a durat mult. Pentru a face cât mai 
multe economii, trebuia să proiectezi din nou destul de multe clădiri. Îţi trebuiau 
fabrici lungi şi joase, cu un singur nivel, mai ieftin de construit şi cu motoare 
electrice mici care să acţioneze maşini de toate dimensiunile. Doar când s-a ajuns la 
un număr critic de arhitecţi de fabrici cu experienţă, de ingineri şi manageri în 
domeniul electricităţii care au înţeles complementarităţile date de motorul electric, 
de reproiectarea fabricilor şi a liniilor de producţie, abia atunci electricitatea a 
început să dea naştere valului de productivitate, mai scrie David. 

Acelaşi lucru se întâmplă în prezent cu aplatizarea lumii. Mulţi dintre cei zece 
factori de aplatizare au fost prezenţi de ani de zile. Dar ca să se poată simţi întru totul 
efectele fenomenului, ne trebuia mai mult decât o convergenţă a celor zece factori de 
aplatizare. Aveam nevoie de apariţia unui cadru larg de manageri, inovatori, consul- 
tanţi de afaceri, şcoli de afaceri, proiectanți, specialişti IT, directori executivi şi 
muncitori cu care să se simtă în siguranţă şi cu care să lucreze, de modalităţi de 
colaborare pe orizontală, de procesele de creare a valorii şi de obişnuinţele care 
puteau exploata acest nou teren de joc mai plat. Pe scurt, convergenţa celor zece 
factori de aplatizare a provocat convergenţa unui set de practici de afaceri şi 
deprinderi care aveau să exploateze la maximum lumea plată. După care cele două 
au început să se consolideze reciproc. 

„Atunci când oamenii întrebau : «De ce nu a provocat revoluţia IT o productivitate 
sporită imediat ?», răspunsul era că ne trebuia mai mult decât calculatoare noi”, a 
spus Romer. „Ne trebuiau noi procese de afaceri şi noi tipuri de deprinderi care să se 
potrivească cu ele. Noul mod de a face lucrurile a transformat tehnologiile informaţiei 
în ceva mai valoros, iar acestea au făcut ca acest mod să aibă mai multă aplicabilitate.” 

Globalizarea 2.0 a fost de fapt era calculatoarelor mainframe, o eră foarte verti- 
cală — orientată spre comandă şi control, cu companii şi departamentele lor indivi- 
duale tinzând spre o organizare în silozuri verticale. Globalizarea 3.0, construită în 
jurul convergenţei celor zece factori de aplatizare şi mai ales în jurul combinației 
dintre PC, microprocesor, Internet şi fibră optică, a întors terenul de joc de la 
vertical la orizontal. Ceea ce, fireşte, a favorizat şi a generat necesitatea unor noi 
practici de afaceri care nu mai ţineau de comandă şi control, ci de conectare şi 
colaborare pe orizontală. 

„Am trecut de la un lanţ vertical de comandă pentru crearea valorii la unul mult 
mai orizontal”, a explicat Carly Fiorina. Inovaţiile din companii precum HP, a spus 
ea, provin acum tot mai mult de la colaborări orizontale între diferite departamente 
şi echipe răspândite pe tot globul. De exemplu, HP, Cisco şi Nokia au colaborat la 
dezvoltarea unui telefon celular cu cameră video care să transmită fotografiile digitale 
unei imprimante HP care să le printeze rapid. Fiecare companie şi-a dezvoltat o 
specialitate tehnologică foarte sofisticată, dar a putut adăuga valoare doar atunci 
când specialitatea sa a fost combinată în plan orizontal cu specialităţile celorlalte 
două companii. 

„Colaborarea şi coordonarea în plan orizontal necesită un set de deprinderi 
absolut diferit faţă de abordarea tradiţională de sus în jos”, a mai spus Fiorina. 

Să vă dau câteva exemple. În ultimii cinci ani, HP a ajuns, de la o companie care 
deţinea 87 de lanţuri de aprovizionare diferite - fiecare coordonat vertical şi indepen- 
dent, cu propria ierarhie de manageri şi propriul sprijin din partea birourilor admi- 
nistrative —, la una cu doar cinci lanţuri de aprovizionare, care învârt afaceri de 
50 miliarde de dolari şi unde funcţii precum contabilitatea, facturarea şi resursele 
umane sunt coordonate printr-un sistem la fel de mare ca şi compania însăşi. 

Southwest Airlines a profitat de pe urma convergenţei celor zece factori de apla- 
tizare pentru a crea un sistem prin care clienţii lor să aibă posibilitatea să-şi descarce 
propriile permise de trecere de acasă. Dar până ce nu mi-am modificat personal 
obiceiul de a-mi cumpăra bilete şi până ce nu m-am reproiectat să colaborez pe plan 
orizontal cu Southwest, o astfel de descoperire tehnologică nu a produs o creştere a 
productivităţii nici în cazul meu, nici pentru Southwest. (Totuşi, data viitoare voi 
trece pe plan orizontal. Voi sta treaz până la ora 00.01 înaintea zborului şi îmi voi 
printa permisul de trecere şi codul de bare şi voi ajunge la aeroportul Baltimore cu 
45 de minute înainte de plecare, nu cu 95. Abia atunci voi prinde încă 45 de minute 
de productivitate pentru mine.) Reclama pentru bizhub este despre diferenţa dintre 
angajatul care înţelege tehnologiile convergente din noul aparat bizhub (şi cum să le 
exploateze cât mai eficient) şi angajatul, din acelaşi birou, care nu le înţelege. Până 
ce ultimul nu-şi va schimba obiceiurile de muncă nu va creşte nici productivitatea din 
acel birou imaginar, chiar dacă are în dotare un astfel de aparat nou şi extraordinar. 

În sfârşit, gândiţi-vă la exemplul dat de WPP - al doilea mare consorţiu de 
publicitate-marketing-comunicaţii din lume. WPP, care are sediul central în Anglia, 
nu era, cu douăzeci de ani în urmă, aşa cum îl ştim noi acum. El este un produs al 
consolidării unora dintre cele mai importante nume din domeniu - de la Young & 
Rubicam la Ogilvy & Mather şi până la Hill & Knowlton. Această alianţă a fost 
creată pentru a prelua cât mai multe dintre nevoile de piaţă ale marilor clienţi pre- 
cum reclama, mail-ul direct, cumpărăturile prin intermediul mijloacelor media şi 
branding-ul. 

„Ani la rând, marea dificultate pentru WPP era cum să-şi determine propriile 
companii să colaboreze”, a spus Allen Adamson, directorul executiv al firmei de 
branding Landor Associates din cadrul WPP. „Cu toate acestea, acum deseori nu 
mai ajunge să convingi companiile din WPP să lucreze împreună pur şi simplu. Ne 
trezim tot mai mult că aducem indivizi din fiecare companie pentru a forma o echipă 
unită, ajustată pentru nevoile unui singur client. Soluţia care creează valoare pentru 
acel client nu a existat în nici o companie, nici chiar în integrarea tradiţională a 
companiilor. Ea trebuia să fie configurată mult mai clar. Aşa că a trebuit să căutăm 
în interiorul grupului şi să alegem persoana potrivită pentru a face reclame care să 
lucreze cu persoana potrivită pentru branding, care, la rândul ei, să lucreze cu 
persoana potrivită din domeniul media, numai pentru acel client.” 

Când GE a hotărât în 2003 să-şi transfere afacerile cu asigurări într-o companie 
separată, WPP a adunat o echipă specială care să se ocupe de tot: de la alegerea 

numelui noii companii - Genworth - până la prima ei campanie de publicitate şi 
programul ei de marketing direct. „Ca lider în această organizaţie”, a spus Adamson, 
„este sarcina ta să-ţi dai seama de propunerea de valoare necesară pentru fiecare 
client, după care trebuie să identifici şi să strângi laolaltă indivizi talentaţi din cadrul 
forţei de muncă de la WPP, indivizi care vor alcătui de fapt o companie virtuală 
numai pentru clientul respectiv. În cazul celor de la GE, am dat chiar un nume echi- 
pei virtuale pe care am format-o: Klamath Communications” 

Când lumea a devenit plată, consorțiul WPP s-a adaptat pentru a fi cât mai bun. 
Şi-a schimbat arhitectura birourilor şi practicile - dărâmându-şi, practic, zidurile şi 
silozurile, exact ca şi companiile care şi-au ajustat arhitectura fabricilor care funcţio- 
nau cu motoare cu aburi pentru a lucra cu motoare electrice. Deschizându-se astfel, 
WPP a descătuşat practic foarte multă energie şi inteligenţă. Dintr-odată, şi-a putut 
privi angajaţii din toate companiile ca fiind o mare resursă de specialişti care puteau 
fi strânşi laolaltă în plan orizontal, în orice număr de echipe unite, în funcţie de cere- 
rile particulare ale oricărui proiect dat. După care echipa respectivă avea să devină 
o nouă companie de facto, cu un nume propriu. 

Gândirea în plan orizontal poate fi pusă în practică oriunde, de la afaceri la 
educaţie şi la planificări militare. Pentru a trece de la gândirea verticală la cea 
orizontală e nevoie de o ajustare, aşa cum au procedat cei de la WPP. Gândirea 
verticală îţi cere deseori să începi prin a întreba cine controlează cutare sistem, nu 
care este rezultatul sau efectul pe care îl doreşti. Cum ar veni, dacă aş fi general în 
Irak, efectul pe care vreau să-l creez este acela de a primi informaţii mai bune în 
timp real de pe câmpul de luptă. Ei bine, aşa stând lucrurile, prioritatea mea cea mai 
mare nu este aceea de a controla drona care zboară deasupra câmpului de luptă şi 
face fotografii de la înălţime. Nu, prioritatea mea cea mai mare este aceea de a găsi 
o modalitate să trimit înapoi cât mai repede fotografiile respective, după o analiză 
riguroasă. Încep să mă gândesc cum aş putea utiliza platforma lumii plate - adică în 
ce mod aş putea să-mi folosesc reţeaua proprie sau reţeaua formată din mai multe 
reţele - pentru a prelua secvențele video care provin de la drona respectivă şi pentru 
a le distribui live pe ecrane TV din birourile celor de la CIA, DIA şi NSA, respectiv 
celor care se ocupă cu informaţiile din cadrul armatei şi din aviația militară, după 
care să-i adun pe toţi analiştii de acolo într-un singur chat room, astfel încât să-şi 
poată manifesta reacţiile la ceea ce văd şi la genul de ameninţare pe care imaginile de 
acolo îl reprezintă, pe măsură ce secvențele video rulează pe ecran, iar conversațiile 
dintre aceşti analişti să apară şi ele pe ecran, pentru a le putea analiza cu toţii 
laolaltă. Printr-o astfel de abordare, m-am îndepărtat de gândirea verticală - aceea 
că eu, forţa aeriană militară, trebuie să controlez drona din adăpostul meu, iar 
analiştii mei să se descurce singuri cu analiza imaginilor video şi să spună mai apoi 
armatei ce anume am găsit. Dimpotrivă, efectul pe care doresc să-l creez este acela 
de a obţine cea mai inteligentă analiză în timp real, iar modul în care o obţin este prin 
conectarea pe orizontală a diferite noduri din întreaga mea reţea. Din cauză că 
împreună suntem mai inteligenţi decât unul singur, prioritatea mea nu este cine 
anume controlează imaginile video, ci cum fac să creez un sistem de reacţie orizontal 

pentru a extrage cât mai multă inteligenţă de la noi toţi, pentru a înţelege ce anume 
arată imaginile video. 

Va dura mult până se vor alinia complet noul teren de joc cu noile practici de 
afaceri. Este un proces în desfăşurare. Dar iată şi un mic avertisment: se întâmplă 
mult mai repede decât credeţi şi se întâmplă pe plan global. 

Nu uitaţi, vorbim despre o triplă convergenţă ! 


A treia convergenţă 


Cum vine asta? Ei bine, numai ce am terminat crearea noului teren de joc mai 
orizontal, iar indivizii şi companiile, mai ales cele din Occident, au început să se 
adapteze rapid la el, că trei miliarde de oameni care fuseseră ţintuiţi pe teren s-au şi 
trezit că au libertatea de a se conecta şi de a interacţiona unul cu celălalt. 

În afara unei minorităţi neînsemnate, acestor trei miliarde de oameni nu le fusese 
niciodată permis să concureze şi să colaboreze între ei deoarece trăiseră în economii 
închise, cu structuri ierarhice politice şi economice foarte verticale. Vorbesc despre 
locuitorii Chinei, Indiei, Rusiei, Europei de Est, Americii Latine şi Asiei Centrale. 
Sistemele lor economice şi politice s-au deschis în timpul anilor '90, aşa încât oame- 
nii au avut tot mai mult libertatea de a intra în jocul pieţei libere. Dar când s-au unit 
cele trei miliarde de oameni cu noul teren de joc şi cu noile procese? Chiar atunci 
când terenul devenea plat, chiar atunci când milioane de oameni au putut să concureze 
şi să colaboreze de pe poziţii mai egale şi mai orizontale şi cu instrumente ale 
fluxurilor de lucru mai ieftine şi mai la îndemână decât oricând. Într-adevăr, 
mulţumită aplatizării lumii, mulţi astfel de concurenţi nici măcar n-au trebuit să iasă 
din casă pentru a participa. Mulțumită celor zece factori de aplatizare, terenul de joc 
a venit la ei! 

Sunt convins că această triplă convergenţă - a noilor jucători, pe un nou teren de 
joc, cu noi procese şi obişnuințe în vederea colaborării orizontale - este cel mai 
important factor de modelare a economiei şi politicii globale în pragul secolului XXI. 
Să dai acces atâtor oameni la toate instrumentele de colaborare şi la capacitatea de 
a accesa miliarde de pagini de informaţie brută prin intermediul motoarelor de 
căutare şi al Web-ului înseamnă să garantezi că noua generaţie de inovaţii va 
proveni din toate colțurile Planetei Plate. Amploarea comunității globale care va 
putea participa curând la tot felul de descoperiri şi inovaţii este ceva ce lumea n-a 
mai văzut până acum. 

Pe parcursul Războiului Rece existau doar trei blocuri comerciale principale - 
America de Nord, Europa de Vest şi Japonia cu Asia de Est —, iar competiţia dintre 
ele se afla sub un control relativ, de vreme ce toate erau de aceeaşi parte a baricadei 
în marea diviziune globală. De asemenea, mai erau şi multe ziduri după care se 
puteau ascunde forţa de muncă şi industriile. Salariile din aceste blocuri erau în medie 
aceleaşi, forţa de muncă număra cam tot atâţia oameni, iar nivelurile de educaţie 
erau aproape la fel. „Era o concurenţă corectă”, a remarcat preşedintele companiei 
Intel, Craig Barrett. 

După aceea a apărut tripla convergenţă. Zidul Berlinului s-a prăbuşit, Berlinul 
s-a deschis către lume şi, deodată, în jur de trei miliarde de oameni care se aflaseră 
în spatele Zidului au păşit pe piaţa globală plată. 

Iată cum se prezenta situaţia în cifre rotunjite : conform unui studiu din noiembrie 
2004 efectuat de economistul Richard B. Freeman de la Universitatea Harvard, 
„lumea economică globală” era alcătuită din America de Nord, Europa de Vest, 
Japonia şi câteva porţiuni din America Latină, Africa şi ţările din Asia de Est. 
Populaţia acestei lumi economice globale care lua parte la comerţul şi schimbul 
internaţional era, din câte spune Freeman, cam de 2,5 miliarde de oameni. 

În jurul anului 2000, în urma colapsului comunismului în Uniunea Sovietică, 
a revenirii Indiei din sistemul ei autarhic, a schimbării direcţiei Chinei către capitalis- 
mul de piaţă şi a creşterii populaţiei, lumea economiei globale a ajuns la 6 miliarde 
de persoane. 

În urma acestei extinderi, alţi aproximativ 1,5 miliarde de noi muncitori au intrat 
pe piaţa globală a muncii, a spus Freeman, adică exact dublul efectivelor pe care 
le-am fi avut în anul 2000 dacă nu ni se alăturau China, India şi Uniunea Sovietică. 

Într-adevăr, poate doar 10% din cei 1,5 miliarde de noi muncitori care intrau în 
economia globală au educaţia şi gradul de conectivitate necesare pentru a colabora 
şi concura la un nivel profund. Totuşi, cei educați ajung la 150 de milioane, adică un 
număr aproximativ echivalent cu toată forţa de muncă a Statelor Unite. Barrett a 
spus: „Nu ai cum să aduci trei miliarde de oameni în economia mondială peste 
noapte fără consecinţe uriaşe, mai ales pentru cele trei societăţi, India, China şi 
Rusia, care au moşteniri educaţionale foarte bogate” 

Aşa şi este. Aceste societăţi cu care intrăm în contact au o etică foarte riguroasă 
în ceea ce priveşte educaţia. Gândiţi-vă la următorul articol din Education Week, 
publicaţia săptămânală pentru profesorii americani. În ediţia din 30 noiembrie 2005 
s-a publicat un raport special despre clasa mijlocie din India şi aspiraţiile ei. Articolul 
despre oraşul Chennai (India) începea aşa : „În una dintre multele clase de instruire 
academică din Chennai, o sută de absolvenţi ai clasei a XII-a se înghesuie într-o 
cameră purpurie de vreo 9 x 8 m. Temperatura care te sleieşte de puteri este de 
peste 37 °C, în ciuda ventilatoarelor care bâzâie neîncetat. Pe un podium de lemn se 
află Muthukrishnan Arulselvan, care desenează pe tablă un triunghi, îi marchează 
unghiurile şi explică o formulă de geometrie la un microfon. Elevii ascultă concen- 
traţi, deşi este aproape ora 10 noaptea. Când domnul Arulselvan pune o întrebare, 
elevii se grăbesc să răspundă în cor. Când profesorul propune o problemă, ei îşi 
îngroapă feţele în caiete, îşi rod capetele creioanelor, nerăbdători să termine înaintea 
celorlalţi colegi. Astfel de clase intensive sunt ceva obişnuit pentru liceenii din India, 
care speră să prindă un loc la una dintre facultăţile de inginerie de aici, din Chennai... 
Când se întorc acasă, cei mai mulţi vor da pe gât o ceaşcă de cafea tare care să-i mai 
ţină treji câteva ore, ca să mai înveţe... În India, a-ţi ţine copilul într-o facultate de 
inginerie sau de medicină este, pentru multe familii din clasa mijlocie, o misiune de 
viaţă într-un mod care americanilor le este aproape necunoscut. În ţara care a 
inventat scara zecimală, genii de mult trecute ale matematicii şi ştiinţei, precum 

Srinivasa Ramanujam şi Aryabhatta, încă sunt venerate, iar copiii care se descurcă 
bine în astfel de domenii sunt consideraţi a fi special dotați” 

Conform Institutului pentru Educaţie Internaţională, în anii 2004-2005 India a 
trimis la facultăţile din Statele Unite mai mulţi studenţi decât orice altă ţară din lume. 
Acelaşi institut afirmă că 80.466 de studenţi străini înscrişi în Statele Unite erau din 
India, urmaţi de 62.523 de studenţi din China şi 53.358 din Coreea de Sud. Cei mai 
mulţi dintre ei studiază afacerile, ingineria, matematica sau informatica. Oricum, 
India e departe. Cultura ei este foarte diferită. Nu e deloc simplu să vii tocmai de 
acolo. Trebuie să fii flămând. 

Într-adevăr, foarte mulţi jucători noi din India, China şi fosta Uniune Sovietică nu 
au păşit pur şi simplu pe terenul lumii plate împinşi de foamea de a asimila mai multe 
cunoştinţe decât concurenţii lor. Ceea ce vedem noi aici este o invazie nebunească — 
izvorâtă din aspiraţiile acumulate în locuri precum cele pe care le-am menţionat, 
unde, vreme de 50 de ani, tinerii au fost educați, dar nu au avut unde să-şi valorifice 
pe deplin potenţialul. Imaginează-ţi cum ar fi să agiţi o sticlă de şampanie 50 de ani, 
după care, în cele din urmă, să o desfaci. Iese multă spumă după ce scoţi dopul. Aşa 
a fost şi cu explozia de aspirații provenită din India, China şi fosta Uniune Sovietică. 
Nu cred că ai vrea să te afli în calea unei asemenea explozii. 

Iată de ce această triplă convergenţă nu este una lentă. Ea se desfăşoară foarte 
rapid. Din cauză că odată ce lumea s-a aplatizat, iar noile forme de colaborare au 
devenit disponibile tot mai multor oameni, câştigători vor fi cei care învaţă cel mai 
repede noile obişnuinţe, procese şi deprinderi - nimeni nu poate garanta că americanii 
sau vest-europenii se vor afla mereu în frunte. Şi nu uitaţi că aceşti noi jucători păşesc 
deseori pe terenul de joc fără nici o moştenire, adică mulţi dintre ei erau atât de 
rămaşi în urmă, încât pot folosi direct noile tehnologii fără a se mai gândi la preţurile 
ascunse ale vechilor sisteme. Înseamnă că se pot mişca foarte repede pentru a adopta 
tehnologii noi de vârf, motiv pentru care acum există mai multe telefoane mobile 
folosite în prezent în China decât în Statele Unite. Mulţi chinezi au sărit peste faza 
telefoniei fixe. Altfel spus, mulţi chinezi au trecut de la nici un fel de telefon la 
telefoane mobile într-un interval de numai zece ani. În primăvara anului 2005 am 
ajutat la predarea unui curs despre globalizare la Harvard. Într-o zi, după orele de 
curs, unul dintre studenţii mei a venit şi mi-a spus următoarea poveste: El şi colegii 
lui de la Harvard formaseră o organizaţie studenţească împreună cu câţiva studenţi 
din China. Membrii acesteia se ajută în tot felul de sarcini, de la redactarea CV-urilor 
la proiecte comune. Mai interesant, a spus el, era modul lor de a comunica între ei. 
Ei folosesc Skype, cu tehnologia sa de efectuare a apelurilor pe Internet. Dar mi-a 
spus ceva şi mai interesant: studenţii chinezi au fost cei care le-au făcut cunoştinţă 
americanilor cu Skype. Şi majoritatea acestor studenţi chinezi, a remarcat el, nu 
proveneau din oraşele mari, ci din oraşe mici din China. 

Avem tendinţa de a ne gândi la comerţ şi economie globală ca la ceva acţionat de 
Fondul Monetar Internaţional, de G-8, Banca Mondială, OMC şi de tratatele elabo- 
rate de miniştrii Comerţului. Nu vreau să sugerez că astfel de organizaţii guver- 
namentale nu-şi au rolul lor, pentru că nu este aşa. Dar vor deveni tot mai puţin 

importante. În viitor, globalizarea va fi provocată de indivizi care înţeleg lumea 
plată, care se adaptează repede la procese şi tehnologii şi încep să avanseze tot mai 
mult - fără tratate sau consiliere din partea Fondului Monetar Internaţional. Ei vor 
forma împreună un curcubeu de culori şi vor veni din toate colţurie lumii. 

De acum înainte, economia globală va fi tot mai puţin modelată de interminabilele 
dezbateri ale miniştrilor de Comerţ şi tot mai mult de către explozia spontană de 
energie din partea „zipioţilor”. Da, americanii au crescut cu hipioţii în anii '60. 
Graţie revoluţiei tehnologice, mulţi dintre noi am devenit yuppies în anii '80. Ei 
bine, să-ţi fac cunoştinţă cu zipioţii. 

„Zipioţii sunt printre noi”, declara revista indiană săptămânală Outlook. Zipioţii 
sunt valul enorm de tineri indieni care au ajuns la această vârstă de când India a lăsat 
în urmă socialismul şi a plonjat cu capul înainte în comerţul global şi în revoluţia 
informaţiei, transformându-se în centrul de servicii al lumii. Outlook i-a numit pe 
zipioţi „Copiii Liberalizării” şi a definit zipiotul ca fiind „un tânăr locuitor dintr-un 
oraş mare sau dintr-o zonă suburbană, cu vârsta cuprinsă între 15 şi 25 de ani, care 
se mişcă foarte rapid. Aparține generaţiei Z. Poate fi de sex masculin sau feminin, 
student sau muncitor. Debordează de optimism, ambiţie şi aspirații. Este calm, încre- 
zător şi creativ. Caută provocările, iubeşte riscurile şi nu are frică de nimic” Zipioţii 
indieni nu au nici un sentiment de vinovăţie atunci când fac bani sau când îi cheltuie. 
Pe ei, spune un analist indian citat de Outlook, „nu-i mână destinul, ci destinaţia ; nu 
sunt introspecţi, ci privesc totul în perspectivă exterioară şi prin ambiţie avansează con- 
tinuu, nu rămân blocaţi într-o anumită etapă a vieţii” Dat fiind procentul de 54% din 
populaţia Indiei formată din tineri sub 25 de ani - adică 555 milioane de oameni -, 
şase gospodării indiene din zece au cel puţin un potenţial zipiot. Iar zipioţii nu au 
doar nevoia acumulată atâţia ani pentru slujbe bune ; ei vor o viaţă bună. 

Totul s-a întâmplat atât de repede. P.V. Kannan, directorul general executiv şi 
cofondatorul call-center-ului indian 24/7 Customer, mi-a spus că în ultimii zece ani 
a trecut de la efortul enorm de a face cumva să lucreze în America la o poziţie de vârf 
în domeniul externalizării serviciilor din America spre restul lumii. 

„Nu voi uita niciodată când am făcut cerere pentru viză spre a putea pleca în 
America”, şi-a amintit Kannan. „Era în martie 1991. Îmi obţinusem diploma de 
licenţă cu atestare de contabil autorizat de la Institutul Indian de Contabili Autorizaţi. 
Aveam 23 de ani, iar prietena mea, 25. Şi ea era contabil autorizat. Absolvisem la 
20 de ani şi lucrasem pentru Grupul de Consultanţă Tata. La fel şi prietena mea. 
Amândoi am primit oferte de lucru, prin intermediul unei firme de recrutare (care se 
ocupă cu importarea talentelor indiene pentru companiile din America), să lucrăm 
ca programatori pentru IBM. Aşa că ne-am dus la consulatul Statelor Unite din 
Bombay. Pe atunci trebuia întotdeauna să stai la cozi interminabile pentru a obţine o 
viză ca să mergi în SUA, iar uneori oamenii dormeau acolo, la rând, pentru a-şi ţine 
locul ocupat, loc care putea fi cumpărat cu 20 de rupii. Însă noi am stat la coadă şi 
am reuşit în cele din urmă să ajungem la cel care ţinea interviul. Era un funcţionar 
al consulatului, de naţionalitate americană. Treaba lui era să pună întrebări şi să 
încerce să-şi dea seama dacă cei pe care îi intervieva îşi vor face treaba în America 

şi vor fi trimişi acasă sau vor încerca să rămână. Ei au o formulă secretă pentru a 
judeca aşa ceva. Noi o numeam «loteria» - mergeai acolo şi stăteai la rând, iar totul 
era o loterie de viaţă, pentru că totul depindea de rezultat.” 

S-au scris de fapt cărţi şi au fost susţinute multe seminarii în India pe tema 
modului în care trebuie să te pregăteşti pentru un interviu de obţinere a permisului 
de muncă la Ambasada Statelor Unite. Era singura cale pentru inginerii indieni 
pricepuţi de a-şi pune în valoare talentul. „Îmi aduc aminte că un truc era să mergi 
îmbrăcat ca un profesionist”, a spus Kannan, „aşa că şi eu, şi prietena mea eram 
îmbrăcaţi tot timpul la patru ace. După ce se termină interviul, nu ţi se comunică nici 
un rezultat. Trebuia să stai acolo şi să aştepţi până seara pentru a afla rezultatul. Dar 
între timp, ziua respectivă parcă te făcea să treci prin toate chinurile iadului. Pentru 
a ne gândi la altceva, rătăceam pe străzile Bombay-ului şi făceam cumpărături. 
Ne frământam fără încetare mintea: «Dacă eu iau viza şi tu nu? Dacă iei tu şi 
eu nu ?». Nu vă pot spune cât de neliniştiţi eram, pentru că depindeau atâtea de 
rezultatul ăla. Astfel, seara am mers amândoi şi am primit vize, dar eu am obţinut 
dreptul de a intra de mai multe ori pe parcursul a cinci ani, iar prietena mea a obţinut 
viză doar pe şase luni. Plângea. Nu înţelegea ce înseamnă aşa ceva. «Adică pot sta 
doar şase luni?» Am încercat să-i explic că nu trebuie decât să ajungi acolo, după 
care totul se poate rezolva” 

În vreme ce mulţi indieni încă mai vor să meargă în America la muncă şi la studii, 
graţie triplei convergenţe, mulţi dintre ei pot să concureze acum la cele mai înalte 
standarde şi să fie plătiţi cu salarii decente doar stând acasă. Într-o lume plată, poţi 
inova fără să fii nevoit să emigrezi. Kannan a spus: „Fiica mea nu va trebui niciodată 
să-şi mai pună astfel de probleme” Într-o lume plată, a explicat el, „nu mai există 
ofiţeri de vize care să-ţi restricţioneze accesul în sistem... E o lume în care te conec- 
tezi şi intri” Fiindcă acum poţi inova fără să fii nevoit să emigrezi, tot mai multe 
inovaţii de talie mondială, mai ales în domeniul software-ului, încep acum din India, 
nu sunt numai dezvoltate acolo, lucru care îi ţine pe indieni acasă şi îi atrage pe alţii. 
P. Anandan, cetăţean indian şi american şi inginer în informatică, a lucrat pentru 
Microsoft în Redmond şi s-a întors în India în 2005, pentru a deschide centrul de 
cercetări al companiei Microsoft în Bangalore. „Aici lucrează pentru mine două 
persoane de altă cetăţenie decât indiană : un japonez şi un american, persoane care 
ar fi putut lucra oriunde în lume”, mi-a spus Anandan. A mai adăugat că, atunci când 
şi-a luat diploma de licenţă în inginerie în India, acum 28 de ani, toată concurenţa 
era legată de plecarea în străinătate. Acum cea mai mare concurenţă este să-ţi poţi 
găsi o slujbă în domeniul IT în India. „Acum nu se mai pune problema că eşti nevoit 
să rămâi aici, ci dacă ai vreo şansă să rămâi.” 

Unul dintre cei mai dinamici zipioţi pe care i-am întâlnit în India a fost Rajesh 
Rao, fondator şi director executiv al Dhruva Interactive, o companie mică de 
proiectare a jocurilor pe calculator cu sediul în Bangalore. Dacă ar fi să dau exemplul 
cel mai concludent de om care întruneşte principiile triplei convergenţe, acela este 
Rajesh. El şi firma lui ne arată ce se întâmplă când un zipiot indian face uz de cei 
zece factori de aplatizare. 

Dhruva trăieşte într-o casă modificată, pe o stradă liniştită dintr-un cartier rezi- 
denţial din Bangalore. Atunci când m-am oprit să le fac o vizită, am descoperit două 
eta je ocupate de proiectanți de jocuri şi artişti indieni instruiți în grafica pe calculator, 
lucrând la PC-uri pentru a desena tot felul de jocuri şi personaje animate pentru 
clienţi americani şi europeni. În timp ce lucrau, ascultau muzică la căşti. Uneori luau 
câte o pauză şi jucau un joc în reţea, unde toţi proiectanţii se urmăreau şi se omorau 
pe monitoarele calculatoarelor. Dhruva a produs deja câteva jocuri foarte noi - de la 
un joc de tenis pe care îl poţi juca pe telefonul mobil la unul de biliard pe care îl poţi 
juca pe PC sau pe laptop. În 2004, compania a cumpărat dreptul de a folosi imaginea 
lui Charlie Chaplin pentru jocurile pe telefoane mobile. Exact - o companie nou- 
-înființată din India deţine în prezent imaginea lui Chaplin pentru a o folosi la jocuri 
pe telefoane mobile. 

În Bangalore şi în conversații ulterioare pe e-mail l-am întrebat pe Rajesh, care 
are treizeci şi ceva de ani, cum a ajuns, din Bangalore, un jucător în afacerile globale 
cu jocuri. 

„Primul moment hotărâtor a fost pe la începutul anilor '90”, a spus Rajesh, un tip 
scund, cu mustață şi cu ambiția unui boxer de talie grea. „După ce am trăit şi am 
muncit în Europa ca student, mi-am propus foarte clar să nu plec din India. Voiam 
să fac ce ştiu mai bine chiar din India, să fac ceva care să lase o amprentă pe plan 
global şi să însemne ceva pentru India. Am înfiinţat compania în Bangalore, ca 
asociat unic, la 15 martie 1995. Tatăl meu m-a finanţat pentru obţinerea împrumutului 
de la bancă, iar cu acel împrumut mi-am luat un calculator şi un modem de 14,4 kbp. 
Am început prin a efectua aplicaţii multimedia pentru sectorul educativ şi industrial. 
Prin 1997, eram deja o echipă formată din cinci oameni. Făcuserăm lucruri inedite 
în domeniul ales, dar ne-am dat seama că acestea nu reprezintă o provocare demnă 
de nivelul nostru. Acesta a fost sfârşitul etapei Dhruva 1.0. 

În martie 1997 am făcut un parteneriat cu Intel şi am început procesul prin care 
ne-am reinventat pe noi înşine într-o companie de jocuri. Pe la mijlocul anului 1998 
le arătam jucătorilor globali că eram în stare să proiectăm jocuri şi să dezvoltăm 
porţiuni externalizate ale jocurilor proiectate de alţii. La 26 noiembrie 1998 am 
semnat primul nostru proiect de dezvoltare a jocurilor cu Infogrames Entertainment, 
o companie franceză de jocuri. Dacă stau şi mă gândesc bine, cred că afacerea peste 
care dădusem s-a datorat, mai mult decât orice, pragmatismului unui singur om de la 
Infogrames. Ne-am descurcat de minune cu jocul, dar asta nu a apărut niciodată în 
presă. A fost o lovitură grea pentru noi, dar calitatea muncii noastre a vorbit de la sine, 
aşa că am rezistat. Cea mai importantă lecţie pe care am învăţat-o a fost că puteam 
face orice, dar trebuia să fim mai deştepţi. Să vrem totul sau nimic - adică să sem- 
năm un contract pentru a face numai un joc întreg sau nimic - nu era o soluţie viabilă. 
Trebuia să ne reconsiderăm poziţia. lată şi sfârşitul etapei Dhruva 2.0.” 

Aşa s-a ajuns la etapa Dhruva 3.0 - stabilirea companiei Dhruva ca furnizor de 
servicii de dezvoltare a jocurilor. Afacerea cu jocuri pe calculator este deja enormă, 
acumulând încasări anuale mai mari decât tot Hollywood-ul, şi are deja o oarecare 
tradiţie în externalizarea unor personaje din jocuri către Canada şi Australia. „În 
martie 2001 am scos pe piaţă noul demo al jocului Saloon”, a spus Rajesh. „Tema 

era Vestul Sălbatic american, iar decorul era un saloon dintr-un orăşel, după orele 
de serviciu, unde cârciumarul făcea curăţenie... Nici unul nu mai văzusem un 
saloon, dar ne-am documentat asupra modului în care arată şi a senzaţiilor pe care 
ti le dă un asemenea local folosind Internetul şi Google. Tema jocului a fost preme- 
ditată. Voiam ca eventualii clienţi din SUA şi din Europa să fie convinşi că indienii 
înţeleg despre ce este vorba. Demo-ul a avut o mare priză la public, ne-a adus câteva 
afaceri externalizate şi de atunci am fost o companie de succes.” 

Ar fi putut oare să facă aşa ceva acum zece ani, înainte ca lumea să se aplatizeze 
atât de mult? 

„Nici gând”, a spus Rajesh. Erau anumite lucruri care trebuiau să se întâmple. 
Primul era să aibă o bandă suficient de largă pentru a putea trimite prin e-mail 
conţinuturi ale jocurilor, de la propria-i companie spre clienţii săi americani, şi 
invers. Al doilea factor, a spus Rajesh, era răspândirea PC-urilor care să fie utilizate 
atât pentru afaceri, cât şi acasă, astfel încât oamenii să le poată folosi fără reţineri 
pentru a efectua sarcini cât se poate de variate. „Peste tot dăm de PC-uri”, a spus el. 
„Răspândirea lor este decentă chiar şi în India zilelor noastre” 

Al treilea factor, totuşi, a fost apariţia software-ului de automatizare a fluxurilor 
de lucru şi aplicaţiile de Internet care au dat posibilitatea companiei Dhruva să intre 
în afaceri ca o companie minimultinaţională chiar de la început: Word, Outlook, 
NetMeeting, 3D Studio MAX. Dar cheia este Google. „E nemaipomenit”, a spus 
Rajesh. „Una dintre problemele permanente pentru clienţii noştri din Vest este: 
«Oare pot indienii să priceapă nuanțele subtile ale conţinutului western ?». Mă rog, 
dintr-o perspectivă mai largă, era o întrebare destul de pertinentă. Dar Internetul 
ne-a ajutat să putem aduna tot felul de conţinuturi doar prin simpla apăsare a unui 
buton, iar dacă astăzi cineva îţi cere să faci ceva ce seamănă cu Tom şi Jerry, îi spui: 
«Caută pe Google despre Tom şi Jerry» şi găseşti o multitudine de imagini, informaţii, 
recenzii şi rezumate despre Tom şi Jerry pe care le poţi citi şi folosi.” 

În vreme ce oamenii se concentrau pe boom-ul şi pe colapsul companiilor 
dot-com, a explicat Rajesh, adevărata revoluţie se manifesta mai încet. Era faptul că 
peste tot, lumea începea să se obişnuiască în masă cu noua infrastructură globală. 
„Abia începem să o folosim eficient”, a spus el. „Se pot face mult mai multe cu 
infrastructura aceasta, căci tot mai mulţi oameni vor să nu mai vadă hârtii în birou- 
rile lor şi îşi dau seama că, într-adevăr, distanţele nu mai contează... Ea va supra- 
încărca energetic totul. Va fi o lume cum nu s-a mai văzut.” 

Mai mult, în trecut, programele software ar fi avut preţuri pe care o companie de 
jocuri abia înfiinţată din India nu şi le-ar fi permis, ceea ce nu se mai întâmplă, 
mulţumită parţial mişcării software-ului open-source gratuit. Rajesh : „Costul instru- 
mentelor software ar fi rămas acolo unde ar fi dorit părţile interesate dacă n-ar fi 
existat potopul de produse eficiente gratuite sau disponibile la share care a început 
prin anul 2000. Microsoft Windows, Office, 3D Studio MAX, Adobe Photoshop - 
toate ar fi fost mai scumpe decât în prezent dacă n-ar fi apărut multitudinea 
programelor freeware şi Shareware care le puteau înlocui. Internetul a adus pe masă 
elementul opțiunii şi comparării pe dată, ceea ce nu a existat înainte pentru o 
companie mică, aşa cum este a noastră... În industria de jocuri există deja artişti şi 

proiectanți care lucrează de acasă, ceva de neînchipuit acum câţiva ani, dat fiind 
faptul că dezvoltarea jocurilor este un proces cât se poate de interactiv. Ei se 
conectează de pe Internet la sistemul intern al companiei folosind o caracteristică de 
siguranţă numită VPN (virtual private network - reţea privată virtuală), făcându-şi 
simțită prezenţa de parcă s-ar afla în biroul alăturat” 

În prezent, Internetul face din întreaga lume „o singură piaţă”, a mai spus Rajesh. 
„O asemenea infrastructură nu numai că va facilita contractarea muncii la cel mai 
bun preţ, la cea mai bună calitate şi din cel mai bun loc, dar va oferi şi posibilitatea 
de share a multor practici şi cunoştinţe, ceea ce se va transforma într-o ipostază de 
genul «eu învăţ de la tine, iar tu de la mine» cum nu s-a mai văzut. E foarte bine 
pentru omenire. Economia va stimula integrarea, iar integrarea va stimula economia.” 

Şi Statele Unite ar trebui să beneficieze de pe urma acestei tendinţe, a insistat 
Rajesh. Ceea ce face Dhruva este să deschidă drumurile pentru industria jocurilor în 
societatea indiană. Atunci când piaţa din India va începe să considere jocurile o acti- 
vitate socială ca oricare alta, Dhruva se va fi aflat deja într-o poziţie avantajoasă. Dar 
până atunci, a mai spus el, piaţa „va fi atât de mare, încât vor exista multe oportunităţi 
pentru cei din exterior ca să-şi trimită conținuturile aici. Şi, la urma urmei, americanii 
se pricep mult mai bine când vine vorba de a şti care jocuri pot avea priză şi care nu, 
şi ce anume este de ultimă generaţie în proiectare - aşa că e ceva bilateral... Orice 
dolar pierdut, orice oportunitate irosită (din punctul de vedere al americanilor, rapor- 
tat la externalizare) se va întoarce înzecit odată ce piaţa îşi dă drumul... Nu uita, 
suntem o clasă de mijloc de 300 milioane de suflete, mai mare decât populaţia ţării 
voastre sau a Europei” 

Într-adevăr, a remarcat el, acum India are un mare avantaj datorită resurselor de 
forţă de muncă formată din vorbitori de limbă engleză care lucrează pe salarii mici, 
care au serviciile în sânge şi un spirit întreprinzător debordant. „Aşadar, desigur, pe 
moment conducem ceea ce se cheamă valul de externalizare a serviciilor de diferite 
tipuri în cazul diverselor lucruri”, a spus Rajesh. „Însă cred că nu ar trebui să ne 
îndoim de faptul că acesta e doar începutul. Dacă indienii cred că au pus ceva în 
mişcare şi că acel ceva e doar pentru ei, e o mare greşeală, deoarece ne va face 
concurenţă Europa de Est, iar China stă şi ea la pândă să intre pe piaţa serviciilor, 
pentru a face câte şi mai câte. Vreau să spun că în prezent poţi contracta cele mai 
bune produse, servicii, capacitate sau competenţă de oriunde în lume datorită acestei 
infrastructuri care îşi face loc acum. Astfel, pe măsură ce oameni diferiţi şi companii 
diferite se obişnuiesc cu folosirea acestei infrastructuri, vei fi martorul unei explozii 
de proporţii. E o chestiune de cinci până la şapte ani de zile, şi vom avea un lot de 
absolvenţi chinezi care vorbesc excelent engleza de cum ies din universităţile lor. 
Polonezii şi maghiarii sunt deja conectaţi, foarte aproape de Europa, şi culturile lor 
se aseamănă foarte mult cu cele ale Europei Occidentale. Aşa că India e pe primul 
loc, dar va trebui să muncească foarte mult pentru a-şi menţine poziţia. Trebuie să se 
inventeze şi să se reinventeze permanent.” 

Ambiţia pură de care dau dovadă Rajesh şi mulţi alţii din generaţia sa e demnă de 
luat în seamă de către americani - idee pe marginea căreia voi elabora mai târziu. 

„Nu avem vreme de pierdut”, a spus Rajesh. „Cred că ceva asemănător s-a 
întâmplat cu America. Uită-te la mine, te rog: eu sunt din India. Înainte ne situam 
la niveluri foarte diferite în ceea ce priveşte tehnologia şi afacerile. Însă, odată ce am 
văzut că deţinem o infrastructură care a micşorat lumea, am încercat pe dată să 
profităm cât mai mult de ea. Am văzut că puteam face atât de multe lucruri. Am 
continuat şi astăzi începem să vedem rezultatele... Nu avem timp de odihnă. El a 
trecut de mult. Există o grămadă de oameni care fac acelaşi lucru ca şi tine şi 
încearcă să-l facă mai bine. E ca apa într-o tavă - o scuturi, iar apa va găsi calea cu 
cele mai puţine obstacole. Aşa se va întâmpla cu foarte multe slujbe - vor ajunge în 
colţuri de lume unde sunt puţine obstacole şi multe oportunităţi. Dacă există vreun 
om priceput în Timbuktu, el va avea de muncă dacă va şti cum să acceseze restul 
lumii, ceea ce este simplu în prezent. N-ai decât să-ţi faci un Web site şi o adresă de 
e-mail, şi gata. Iar dacă poţi să-ţi demonstrezi capacitatea folosind aceeaşi infrastruc- 
tură, iar dacă oamenii se simt confortabil oferindu-ţi de lucru şi dacă eşti statornic 
şi cinstit în tranzacţiile pe care le faci, te vei descurca foarte bine.” 

În loc să se plângă din cauza externalizării, a spus Rajesh, americanii şi vest-euro- 
penii ar trebui „să se gândească prin ce modalitate să-şi ridice standardele şi aştep- 
tările pentru a face ceva mai bine. Americanii au fost întotdeauna pe primul loc la 
inovaţii în ultimul secol. Americani să se smiorcăie - aşa ceva n-am mai văzut. 
Oamenii ca mine au învăţat foarte multe de la americani. Am învăţat să fim ceva mai 
apresivi în felul în care ieşim pe piaţă, ceea ce n-am fi făcut cu fondul nostru 
britanic” 

„Şi până la urmă, care este mesajul tău ?”, l-am întrebat pe Rajesh înainte să 
plec, ameţit de cap. 

„Mesajul meu este că ceea ce vedem acum este doar vârful aisbergului... Este 
cazul ca toată lumea să-şi dea seama că are loc o schimbare fundamentală a felului în 
care se vor face afacerile. Şi toată lumea va trebui să se perfecţioneze şi să concureze. 
Va exista o singură piaţă globală. Uite, noi tocmai am făcut şepci cu sigla Dhruva să 
le dăm gratis. Sunt făcute în Sri Lanka.” 

„Nu într-o fabrică din sudul oraşului Bangalore ? ”, l-am întrebat. 

„Nu”, mi-a răspuns Rajesh, „chiar dacă Bangalore este unul dintre cele mai im- 
portante centre de exportare a confecţiilor. Dintre cele trei sau patru oferte pe care 
le-am avut pentru şepci, cea din Sri Lanka a fost cea mai bună în ceea ce priveşte 
calitatea şi preţul - şi rezultatul a fost grozav” 

„Sunt lucruri pe care le vei vedea progresând”, a încheiat Rajesh. „Vezi toată 
această energie emanată de indieni? Ea se datorează faptului că provenim de jos şi 
avem ambiția de a reuşi. India va deveni o superputere, iar noi vom conduce.” 

„Pe cine să conduceţi ? ”, am întrebat. 

Rajesh a râs de spusele lui. „Nu se pune problema să conduci neapărat pe cineva. 
Tocmai asta-i poanta. Nu a mai rămas nimeni care să fie condus. Totul ţine de felul 
în care poţi să-ţi creezi o oportunitate nemaipomenită pentru tine şi să o păstrezi sau 
să-ţi creezi altele noi pentru a prospera. Sunt de părere că în prezent, a conduce ţine 
de eficienţă, de colaborare, de concurenţă şi de calitatea de jucător. Ţine de a fi în 

gardă şi de a te menţine în joc... Lumea este un teren de fotbal, iar tu trebuie să fii 
alert, pentru a face parte din echipa care joacă pe terenul cu pricina. Dacă nu eşti 
suficient de bun, vei rămâne pe tuşă, ca simplu spectator. Asta e tot.” 


Cum se spune la „zipiot” în chineză ? 


La fel ca şi în Bangalore acum zece ani, cel mai bun loc unde poţi întâlni zipioţi în 
Beijing, în zilele noastre este la coada de la secţia consulară a Ambasadei Satelor 
Unite. În vara anului 2004, am descoperit în Beijing, că aventura studenţilor chinezi 
de a obţine o viză de studiu sau de muncă în America era atât de intensă, încât dăduse 
naştere la chat room-uri specializate pe Internet, unde studenţii chinezi făceau schimb 
de poveşti despre ce argumente funcționau cel mai bine şi la ce funcţionari de la 
ambasadă. Le dăduseră diplomaților americani până şi porecle - „Zeița Amazonului”, 
„Lunganul Chelios” şi „Frumuşelul” Conştiinciozitatea cu care studenţii chinezi îşi 
fac strategii pe Internet a ieşit la iveală, după cum mi-au spus funcţionarii Amba- 
sadei SUA, când unul dintre aceştia, abia instalat pe post, a avut parte de o serie de 
studenţi care veneau la el cu aceeaşi replică de obţinere a vizei sugerată într-un chat 
room : „Vreau să merg în America pentru a ajunge profesor universitar cu renume” 

După ce a auzit acelaşi lucru toată ziua, funcţionarul american a rămas dintr-odată 
surprins când un student a venit în faţa lui şi i-a spus: „Mama mea are un picior 
artificial, iar eu vreau să merg în America să învăţ cum să fac o proteză mai bună 
pentru ea” Funcţionarul s-a simţit atât de uşurat să mai audă şi altă replică, încât i-a 
spus tânărului: „Ştii ceva, e cea mai bună poveste pe ziua de azi. Te felicit. Îţi voi 
da viza” 

Aşa cum vă imaginaţi probabil, a doua zi a apărut un grup de studenţi care spu- 
neau că voiau viză pentru a învăţa cum să facă proteze mai bune pentru mamele lor. 

Vorbind cu funcţionarii Ambasadei SUA din Beijing, păzitorii vizelor, mi-am dat 
repede seama că sentimentele lor în legătură cu acest proces nu coincideau. Pe de o 
parte, erau mulţumiţi că atât de mulţi chinezi doreau să vină în America la studii şi 
la muncă. Pe de altă parte, voiau să-i prevină pe copiii americani : „Voi ştiţi ce vă 
aşteaptă?” După cum mi-a spus un funcţionar de la Ambasada SUA din Beijing, 
„ceea ce văd că se întâmplă în China e ceea ce s-a întâmplat de zeci de ani încoace 
în restul Asiei - boom-urile tehnologice şi energia fulminantă a oamenilor. Am 
văzut-o şi în alte părţi, dar acum se desfăşoară aici”. 

În primăvara anului 2004 vizitam Universitatea Yale. Plimbându-mă prin careul 
central, pe lângă statuia lui Elihu Yale, au apărut lângă mine două grupuri de turişti 
chinezi de toate vârstele. Foarte mulţi chinezi au început să viziteze lumea şi, de 
vreme ce China continuă să se dezvolte spre o societate mai deschisă, e foarte posibil 
ca turiştii chinezi să schimbe întreaga industrie mondială a turismului. 

Însă chinezii nu vizitează Yale doar ca să admire iedera de pe clădire. Gândeşte-te 
la următoarele statistici ale biroului de admitere la Yale. Generaţia de studenţi din 
1985 a avut 71 de licenţiaţi şi absolvenţi din China şi numai unul din Uniunea 

Sovietică. Cea din 2003 a avut 297 de studenţi licenţiaţi sau absolvenţi din China şi 
23 din Rusia. Totalul contingentului de studenţi internaţionali de la Yale a urcat de la 
836 în toamna anului 1985 la 1.775 în toamna anului 2003. Cererile de înscriere ale 
elevilor chinezi şi ruşi care vor să meargă la Yale au ajuns de la 40 de chinezi pentru 
promoţia anului 2001 la 276 pentru promoţia anului 2008, şi de la 18 ruşi pentru 
promoţia anului 2001 la 30 pentru 2008. În 1999, Yiting Liu, o elevă din Chengdu 
(China), a fost acceptată cu bursă integrală la Harvard. Părinţii ei au scris atunci un 
ghid despre cum au reuşit să-şi pregătească fiica pentru a fi înscrisă la Harvard. Car- 
tea, scrisă în limba chineză şi intitulată Harvard Girl Yiting Liu, oferea „metode 
dovedite ştiinţific” de a-ţi băga copilul la Harvard. Cartea a avut parte de vânzări 
spectaculoase în China. Până în 2003 se vânduseră deja în jur de 3 milioane de exem- 
plare şi generase mai mult de o duzină de imitații pe aceeaşi temă legate de univer- 
sităţile Columbia, Oxford sau Cambridge. 

Mulţi chinezi aspiră să meargă la Harvard sau Yale, dar nu stau cu braţele 
încrucişate, aşteptând pur şi simplu să ajungă într-o universitate americană, ci 
încearcă să-şi facă propriile universităţi acasă la ei. În 2004 am susţinut un discurs 
la a 150-a aniversare a Universităţii Washington din St. Louis, o şcoală cunoscută 
pentru rezultatele sale în ştiinţă şi inginerie. Înainte de ceremonie, stăteam de vorbă 
cu Mark Wrighton, amabilul rector al universităţii. În trecere, mi-a spus că în primă- 
vara anului 2001 fusese invitat (împreună cu alţi lideri academici străini şi americani) 
la Universitatea Tsinghua din Beijing, una dintre cele mai renumite din China, să par- 
ticipe la sărbătorirea a 90 de ani de la înfiinţare. Mi-a spus că invitaţia l-a cam surprins 
la început: de ce şi-ar sărbători o universitate 90 de ani de la înfiinţare, şi nu 100? 

„Să fie o tradiţie de-a chinezilor ? ”, s-a întrebat Wrighton. Totuşi, când a ajuns 
la Tsinghua, a aflat răspunsul. Chinezii aduseseră universitari din toată lumea (mai 
bine de zece mii de oameni au participat la ceremonie) pentru a declara că „la săr- 
bătorirea centenarului ei, Universitatea Tsinghua va fi printre primele din lume” - 
mi-a explicat Wrighton mai târziu, într-un e-mail. „Evenimentul i-a adunat pe toţii 
liderii guvernului chinez, de la primarul Beijingului până la preşedintele statului. 
Fiecare dintre ei şi-a exprimat convingerea că ar fi binevenită o investiţie în univer- 
sitate, pentru a-i sprijini dezvoltarea, ca să ajungă în zece ani una dintre cele mai de 
seamă din lume. Universitatea Tsinghua fiind deja considerată una dintre cele mai 
importante din China în domeniul ştiinţei şi tehnologiei, era evident că obiectivul de 
a ajunge una dintre cele mai de seamă din lume la inovaţii tehnologice era cât se 
poate de serios.” 

Preşedintele companiei Microsoft, Bill Gates, mi-a argumentat că drept rezultat 
al ambiţiei Chinei de a reuşi, „loteria ovariană” s-a schimbat - la fel şi relaţia dintre 
geografie şi talent. Acum 30 de ani, a spus el, dacă ai fi ales între a te naşte un geniu 
la periferia Bombay-ului ori a Shanghai-ului sau o persoană obişnuită în Poughkeepsie, 
ai fi ales Poughkeepsie, fiindcă şansele tale de a prospera şi de a duce o viaţă decentă 
acolo, chiar şi fără a avea vreun talent deosebit, erau mult mai mari. Dar pentru că 
lumea s-a aplatizat - a spus Gates - şi tot mai mulţi oameni se pot conecta de 
oriunde, talentul natural a început să nu mai ţină cont de limitele geografice. 

„Acum”, a spus el, „mai degrabă m-aş naşte un geniu în China decât un om 
obişnuit în Poughkeepsie” 

Iată ce se întâmplă când Zidul Berlinului se transformă în mall-ul Berlinului şi 
3 miliarde de oameni converg, cu toate aceste noi instrumente de colaborare. „Vom 
exploata energia şi talentul de cinci ori mai mult decât înainte”, a spus Gates. 


Din Rusia, cu dragoste 


Nu am avut şansa să vizitez Rusia şi să iau interviuri zipioţilor ruşi pentru cartea de 
faţă, dar am făcut ceva aproape la fel de util. L-am rugat pe prietenul meu, Thomas 
R. Pickering, fostul ambasador al Statelor Unite la Moscova şi acum un strălucit 
director executiv pe relaţii internaţionale la Boeing, să-mi explice o nouă tendinţă 
despre care auzisem, şi anume că Boeing folosea ingineri şi savanţi ruşi, care înainte 
lucrau pe MiG-uri, să-i ajute la proiectarea noii generaţii de avioane pentru pasageri. 

Pickering mi-a dezvăluit toată povestea. Încă din 1991, Boeing a început să repar- 
tizeze sarcini savanților ruşi pentru a profita de pe urma experienţei lor în probleme 
de aerodinamică şi noi aliaje pentru aviaţie. În 1998, Boeing a hotărât să facă încă 
un pas şi să deschidă în Moscova un birou de proiectare în ingineria aeronautică. 
Boeing şi-a stabilit biroul în turnul de 12 etaje din Moscova pe care McDonald's îl 
ridicase cu rublele câştigate în urma vânzărilor de hamburgeri în Moscova înainte de 
căderea comunismului - bani despre care McDonald's susţinea că nu vor ieşi din ţară. 

După şapte ani - a spus Pickering -, „avem deja 800 de ingineri şi savanţi ruşi 
care lucrează pentru noi, şi vom ajunge curând la o mie şi, în timp, poate chiar la 
1.500”. Procedura, mi-a explicat el, este că Boeing încheie contracte cu diferite com- 
panii aviatice ruseşti - companii celebre pe vremea Războiului Rece pentru avioanele 
de luptă pe care le construiau, cum ar fi Iliuşin, Tupolev şi Suhoi -, iar ei ne fac rost 
de ingineri care să lucreze la tot felul de proiecte Boeing. Folosind software de 
proiectare a avioanelor făcut de francezi, inginerii ruşi colaborează cu colegii lor de 
la Boeing din America - atât din Seattle, cât şi din Wichita (Kansas) - la proiecte de 
aviaţie realizate pe calculator. Boeing a stabilit ziua de lucru la 24 de ore. Ea este 
alcătuită din două schimburi în Moscova şi unul în America. Folosind cabluri cu 
fibră optică, tehnologii avansate de compresie şi sofiware pentru automatizarea 
fluxului de lucru în aeronautică, „ei doar trimit proiectele din Moscova în America, 
şi invers”, a spus Pickering. Există facilităţi pentru videoconferinţe la fiecare etaj al 
sediului Boeing din Moscova, aşa încât inginerii nu trebuie să se mai lase în baza 
e-mail-ului atunci când au o problemă de rezolvat cu colegii lor americani. Pot pur 
şi simplu să discute faţă în faţă. 

Boeing a început să-şi externalizeze munca de proiectare în aviaţie la Moscova ca 
pe un experiment, ca pe un plan secundar ; în prezent, din cauza lipsei de ingineri 
aeronautici în America, acest lucru a devenit o necesitate. Capacitatea companiei 
Boeing de a amesteca ingineri ruşi care să lucreze pe salarii mici cu echipe de 

ingineri mai avansați în domeniul proiectării din America o ajută să concureze fără 
reţineri cu rivalul Airbus Industries, care primeşte subvenţii de la un consorţiu 
format din guverne europene şi care foloseşte, de asemenea, talente din Rusia. Un 
inginer în aeronautică din Statele Unite este plătit cu 120 de dolari pe ora de 
proiectare ; un inginer din Rusia costă cam de trei ori mai puţin. 

Însă subcontractaţii devin la rândul lor subcontractanţi. Inginerii ruşi au externa- 
lizat elemente ale muncii lor de la Boeing către Hindustan Aeronautics din Bangalore, 
companie specializată în digitizarea proiectelor de avioane, pentru a le face mai uşor 
de realizat. Şi asta nu e totul. Mai demult, a explicat Pickering, Boeing le spunea 
subcontractanţilor japonezi: „Vă vom trimite planurile aripilor de la avioanele 
Boeing 777. Vă lăsăm să faceţi câteva şi, după aceea, contăm pe voi să cumpăraţi 
avioanele întregi de la noi. E o situaţie reciproc avantajoasă” 

În prezent, Boeing le spune celor de la gigantul industrial Mitsubishi: „Iată 
parametrii generali de la aripile noului 7E7. Rămâne ca voi să proiectaţi produsul 
finit şi să-l fabricaţi” Dar inginerii japonezi sunt foarte scumpi. Ce se întâmplă în 
această situaţie ? Mitsubishi externalizează elemente ale aripii de la avionul 7E7 
aceloraşi ingineri ruşi pe care cei de la Boeing îi folosesc pentru alte componente ale 
avionului. Între timp, unii dintre aceşti ingineri şi savanţi ruşi părăsesc marile 
companii de aviaţie ruseşti şi îşi fac propriile firme, iar Boeing se gândeşte să 
cumpere acţiuni la unele dintre aceste noi companii pentru a avea resurse inginereşti 
de rezervă. 

O asemenea contractare globală are ca scop proiectarea şi fabricarea mai rapidă 
şi mai ieftină a avioanelor, astfel încât Boeing să-şi poată folosi banii pentru a inova 
pentru generaţia următoare şi pentru a supravieţui concurenţei celor de la Airbus. 
Graţie triplei convergenţe, acum un Boeing 737 poate fi construit în 11 zile, faţă de 
28 de zile, cum se întâmpla în urmă cu doar câţiva ani. Compania Boeing îşi va 
construi avioanele din următoarea generaţie numai în trei zile, deoarece toate 
componentele sunt proiectate pe calculator pentru asamblare, iar lanţul global de 
aprovizionare al companiei va face ca toate componentele să fie transportate de la o 
fabrică la alta la timp. 

Pentru a se asigura că obţine cele mai bune oferte la componente şi la alte produse 
furnizate, Boeing organizează acum „licitări inverse” repetate, unde companiile 
licitează una împotriva celeilalte pe un preţ cât mai scăzut. Obiectul licitaţiilor poate 
fi oricare : de la hârtie igienică pentru fabricile Boeing până la şuruburi şi piuliţe - 
componente obişnuite - pentru lanţul de aprovizionare al companiei. Licitaţia este 
anunţată pentru un anumit interval de timp, pe un sit specializat de pe Internet. După 
aceea va începe licitaţia pentru fiecare produs furnizat, de la un preţ pe care compania 
îl consideră ca fiind unul corect. Apoi se uită pur şi simplu la cât de dispus este 
fiecare furnizor să lase din preţ pentru a intra în afaceri cu Boeing. Licitanţii sunt 
desemnaţi de Boeing, iar preţurile licitate pot fi văzute de ceilalţi în momentul în 
care sunt propuse. 

„Chiar poţi să vezi presiunile pieţei şi cum operează ele”, a spus Pickering. 
„E ca şi cum te-ai uita la o cursă de cai”. 

Cealaltă triplă convergenţă 


L-am auzit odată pe Bill Bradley spunând o poveste despre o femeie din înalta 
societate care ajunge pentru prima dată în San Francisco. După ce se întoarce acasă 
şi un prieten o întreabă dacă i-a plăcut, aceasta răspunde: „Nu chiar - e prea 
departe de ocean”. 

Perspectiva şi predispoziţiile pe care le ai mereu în minte sunt foarte importante 
atunci când dai o formă celor văzute şi nevăzute. Aşa se explică faptul că foarte mulţi 
oameni au pierdut momentul triplei convergenţe. Se gândeau la cu totul altceva - 
Chiar dacă această convergenţă se întâmpla chiar sub nasul lor. Alte trei lucruri — 
o altă convergenţă - au venit laolaltă pentru a genera o astfel de ceaţă. 

Primul a fost boom-ul companiilor dot-com, care a început în martie 2001. După 
cum am afirmat mai devreme, mulţi oameni au raportat greşit boom-ul companiilor 
dot-com la globalizare. Aşa că, atunci când a survenit colapsul acestui boom şi atâtea 
companii dot-com (şi atâtea firme care le-au sprijinit) au făcut implozie, aceiaşi 
oameni despre care vorbeam au presupus că şi globalizarea va avea aceeaşi soartă. 
Dispariţia subită a sitului dogfood.com şi a altor zece care se ofereau să-ţi aducă la 
uşă aproape 5 kg de mâncare pentru câini în jumătate de oră trebuia să fie dovada că 
globalizarea şi revoluţia IT erau doar praf în ochi. 

Ceea ce era o prostie. Cei care au crezut că globalizarea era totuna cu boom-ul 
dot-com şi că sfârşitul acestuia însemna şi sfârşitul globalizării s-au înșelat amarnic. 
Repet, colapsul companiilor dot-com a provocat de fapt accelerarea globalizării, 
pentru că a forţat companiile să externalizeze şi să transfere peste hotare tot mai 
multe funcţii, pentru a mai economisi din capitalul şi aşa mic. A fost un factor 
hotărâtor pentru instaurarea Globalizării 3.0. De la colapsul companiilor dot-com 
încoace, Google a ajuns de la a procesa în jur de 150 milioane de căutări pe zi la mai 
bine de un miliard de căutări pe zi, dintre care numai o treime provin de pe teritoriul 
Statelor Unite. Deoarece modelul lor de licitaţie a avut priză în toată lumea, eBay a 
ajuns de la 1.200 de angajaţi la începutul anului 2000 la 6.300 până în 2004, exact 
în perioada în care globalizarea cică ar fi trebuit să „dispară” Între 2000 şi 2004, 
utilizarea globală a Internetului a crescut cu 125%, respectiv cu 186% în Africa, cu 
209% în America Latină, cu 124% în Europa şi cu 105% în America de Nord, 
conform statisticilor Nielsen/NetRatings. S-a terminat cu globalizarea? Hai să 
fim serioşi. 

Nu numai colapsul dot-com şi toată zarva din jurul lui au blocat perspectiva. Au 
mai apărut doi nori. Cel mai mare, desigur, a fost ziua de Il septembrie (9/11), o 
lovitură grea pentru organismul politic american. Dată fiind această zi, împreună cu 
invaziile din Afghanistan şi Irak care au urmat, nu e surprinzător că tripla convergenţă 
s-a rătăcit între ceața războiului şi scandalul televiziunii prin cablu. A urmat scandalul 
conducerii corporatiste Enron, apoi exploziile de la Tyco şi WorldCom - care au 
făcut ca directorii executivi şi administraţia Bush să se ascundă în adăposturi. 
Oarecum pe bună dreptate, directorii executivi au fost scoşi basma curată după ce 

fuseseră acuzaţi de înşelătorii de culise, şi chiar slugarnica administraţie Bush, 
susținătoare a afacerilor şi a directorilor executivi, se ferea să pară - în public - prea 
preocupată de marile afaceri. În primăvara anului 2004 m-am întâlnit cu directorul 
uneia dintre cele mai mari companii de tehnologie din America, acesta venind la 
Washington pentru a face lobby în vederea obţinerii mai multor fonduri pentru National 
Science Foundation, care să fie folosite pentru a sprijini consolidarea industriei ame- 
ricane. L-am întrebat de ce administraţia nu propusese o şedinţă a directorilor exe- 
cutivi pentru a scoate în evidenţă această problemă, la care el doar a clătinat din cap 
şi a rostit: „Enron” 

Rezultatul ? Exact în momentul în care lumea devenea plată, iar tripla convergenţă 
remodela întreg mediul global de afaceri — ceea ce necesita ajustări majore în socie- 
tatea noastră şi în cele ale multor altor naţiuni vestice dezvoltate —, politicienii ame- 
ricani nu numai că nu educau publicul american, dar lucrau activ la prostirea lui. În 
timpul campaniei electorale din 2004, am văzut cum democraţii se întrebau dacă 
NAFTA (North American Free Trade Agreement - Acordul Nord-American de Liber- 
-Schimb) era o idee bună, iar administraţia Bush îi închidea gura lui N. Gregory 
Mankiw, preşedintele Consilierilor Economici de la Casa Albă, şi îl băga în pivniţa 
lui Dick Cheney, deoarece Mankiw, autor al unui bine cunoscut manual de economie 
pentru facultăţi, îndrăznise să vorbească favorabil despre externalizare, aceasta fiind, 
în opinia sa, „cea mai nouă manifestare a câştigurilor din comerţ despre care econo- 
miştii au vorbit cel puţin de la Adam Smith încoace” 

Afirmația lui Mankiw a declanşat o competiţie a celor mai ridicole replici. Câşti- 
gătorul a fost purtătorul de cuvânt al Casei Albe, Dennis Hastert, care a spus că teoria 
lui Mankiw „pică la un test de economie adevărată” Şi, mă rog, care a fost testul, 
Dennis ? Despre bietul Mankiw abia dacă s-a mai auzit câte ceva. 

Din aceste cauze, cei mai mulţi au pierdut tripla convergenţă. Ceva foarte im- 
portant avea loc, şi nu era doar o parte a discursului public din America sau Europa. 
Până să vizitez India în 2004, nici eu nu-mi dădeam seama că ea se desfăşoară, deşi 
aveam indicii că ceva se întâmplă. Unul dintre cei mai originali afacerişti pe care 
i-am cunoscut de-a lungul anilor este Nobuyuki Idei, preşedintele companiei Sony. 
De fiecare dată când vorbeşte, îmi ciulesc urechile. Ne-am văzut de două ori în 2004 
şi de fiecare dată a rostit, cu accentul lui japonez, ceva care mi-a rămas în minte. Idei 
spunea că în lumea tehnologiei şi a afacerilor se manifestă o schimbare care va 
rămâne în amintire de-a lungul timpului precum „meteoritul care a lovit Pământul şi 
a ucis dinozaurii”. Din fericire, companiile globale cele mai avansate ştiau ce se 
întâmplă, adaptându-se în tăcere, astfel încât să nu ajungă să împărtăşească soarta 
dinozaurilor. 

Când am început să mă documentez pentru acest volum, mă simţeam uneori ca în 
Zona crepusculară. Luam interviuri directorilor executivi şi tehnologilor din marile 
companii, atât americane, cât şi străine, iar ei îmi descriau în cuvintele lor ceea ce 
am ajuns să numesc tripla convergenţă. Dar din cauzele enumerate mai sus, cei mai 
mulţi dintre ei nu voiau să le spună publicului sau politicienilor aceste lucruri. Erau 
fie prea preocupaţi de altceva, fie prea concentrați asupra afacerilor lor, fie prea 

speriaţi. Aveam senzaţia că sunt nişte „baterii umane” care viețuiesc într-un univers 
paralel, având cu toţii un mare secret. Chiar aşa, cu toţii ştiau secretul. Cu toţii 
porniseră să facă inovaţii pentru lumea plată. De fapt nu aveau de ales. Trebuiau să 
o facă, dacă voiau să-şi ţină companiile pe linia de plutire, ca să nu mai vorbim de 
prosperitate. Şi în decursul acestui proces, ei consolidau şi răspândeau platforma în 
toată lumea. Dar nimeni nu voia să le spună şi copiilor. 

Ei bine, iată adevărul pe care nimeni nu a vrut să vi-l spună: mulţumită triplei 
convergenţe, noua platformă a lumii plate înseamnă, de fapt, prăbuşirea pereţilor, 
tavanului şi podelei din jurul nostru -— toate deodată. Ceea ce înseamnă că instalarea 
de cabluri cu fibră optică în toată lumea, Internetul şi software-ul de automatizare a 
fluxurilor de lucru au doborât multe dintre zidurile care se ridicau în calea colabo- 
rării. Indivizi care nici nu visau să lucreze împreună şi slujbe despre care nimeni nu 
şi-ar fi imaginat că pot fi mutate dintr-o ţară în alta sunt dintr-odată în plină mişcare, 
acum, că multe dintre vechile ziduri au căzut. Aceeaşi platformă a făcut să dispară 
şi tavanul. Indivizi care nu visau niciodată că vor putea face upload - la părerile lor 
în blog-uri, la o nouă viziune politică, la o enciclopedie sau la un nou software - au 
descoperit deodată că pot avea un impact global asupra lumii, ca indivizi. Nemai- 
existând tavane, ei s-au putut ridica deasupra şi în exterior în moduri care înainte 
păreau imposibile. Şi apoi, în cele din urmă, a dispărut şi podeaua. Mulțumită noii 
industrii numite „căutare”, indivizii pot acum să foreze şi să caute date, citate, istorie 
şi date personale ale unor oameni străini mai mult ca oricând. Vechea podea tare ca 
stânca ce limita adâncimea la care puteam săpa în trecutul sau în prezentul oricărui 
subiect sau oricărei persoane a dispărut. 

Desigur, pereţii, tavanul şi podeaua se erodaseră de ceva vreme. Aplatizarea a 
început la sfârşitul anilor '80, dar, datorită triplei convergenţe, a atins acum masa 
critică şi implică tot mai multe locuri şi tot mai mulţi oameni. 

Aşa că permiteţi-mi să vă dau o temă de gândire: ştiţi „revoluţia IT” pe care o 
trâmbiţează presa lumii afacerilor în ultimii 20 de ani? Regret să vă spun, dar ea 
este doar un prolog. Ultimii 20 de ani au însemnat făurirea, cizelarea şi distribuirea 
tuturor noilor instrumente cu care putem să colaborăm şi să ne conectăm. Adevărata 
revoluţie IT abia acum începe, deoarece toate complementarităţile dintre aceste 
instrumente încep să lucreze cu adevărat împreună, în vederea nivelării terenului de 
joc. Unul dintre cei care au pus punctul pe i şi au rostit adevăratul nume al acestui 
moment a fost Carly Fiorina de la HP, care în 2004 a început să declare în discursurile 
sale publice că boom-ul şi colapsul companiilor dot-com erau „sfârşitul începutului” 
Ultimii 25 de ani de tehnologie, a afirmat Fiorina, au fost doar o „încălzire”. Acum 
suntem martorii principalului eveniment, a spus ea, „iar prin eveniment principal 
vreau să spun o eră în care tehnologia va transforma la propriu fiecare aspect al 
afacerilor, al vieţii şi al societăţii”. 


4 
Marea (dis)cernere 


Pe măsură ce lumea trece de la un sistem predominant vertical de creare a valorii — 
de comandă şi control - la un model mai degrabă orizontal - de conectare şi 
colaborare - şi pe măsură ce distrugem în acelaşi timp mai multe ziduri, bariere şi 
praguri, societăţile se vor confrunta cu numeroase schimbări profunde ce au loc 
simultan. Iar aceste schimbări nu vor afecta numai modul în care se fac afacerile, ci 
şi modul de organizare a indivizilor, comunităţilor şi companiilor, graniţele comunită- 
ţilor şi companiilor, modul în care indivizii îşi armonizează diferitele identități de 
consumatori, de angajaţi, de părţi interesate şi de cetăţeni, felul în care ei se definesc 
politic şi rolul jucat de guverne în gestionarea întregului flux. Toate acestea nu se vor 
produce peste noapte, ci, în timp, multe dintre rolurile, obiceiurile, identitățile 
politice şi practicile de management cu care ne obişnuiserăm pe planeta noastră 
rotundă trebuie să fie modificate profund şi adaptate epocii aplatizării. Mai simplu 
spus, în urma triplei convergenţe care a început în jurul anului 2000, vom trăi ceea 
ce aş numi „marea (dis)cernere” 

Am început să mă gândesc la „marea (dis)cernere” după o conversaţie cu reputatul 
politolog Michael J. Sandel de la Universitatea Harvard. Sandel m-a alarmat oare- 
cum, remarcând că tipul de proces de aplatizare pe care îl descriam fusese identificat 
prima dată de Karl Marx şi Friedrich Engels în Manifestul Partidului Comunist, 
publicat în 1848. Deşi îngustarea şi aplatizarea lumii pe care le vedem astăzi 
constituie o diferenţă de nuanţă faţă de ceea ce se întâmpla în vremea lui Marx, 
spunea Sandel, fără îndoială, ele fac parte din aceeaşi tendinţă istorică pe care Marx 
a subliniat-o în scrierile sale despre capitalism - marşul de neoprit al tehnologiei şi 
capitalului, care înlătură toate barierele, graniţele, fricţiunile şi piedicile din calea 
comerţului global. 

„Marx a fost printre primii care au întrezărit posibilitatea ca lumea să devină o 
piaţă globală, fără constrângerile impuse de graniţele naţionale”, explică Sandel. 
„Marx a fost cel mai înverşunat critic al capitalismului şi, totuşi, era înspăimântat de 
puterea acestuia de a dărâma bariere şi de a crea un sistem mondial de producţie şi 
consum. În Manifestul Partidului Comunist, el descria capitalismul ca fiind o forţă 
ce va dizolva toate identitățile feudale, naţionale şi religioase, dând naştere unei civili- 
zaţii universale guvernate de regulile pieţei. Marx credea că, inevitabil, capitalismul 
îşi va impune calea - inevitabil şi, în acelaşi timp, dezirabil. Căci, după ce capitalismul 

va fi distrus toate loialităţile naţionale şi religioase, credea Marx, va fi scos la iveală 
lupta dintre capital şi forţa de muncă. Obligaţi să concureze într-o cursă globală la 
limita inferioară, muncitorii lumii s-ar uni într-o revoluţie globală pentru a pune 
capăt opresiunii. Privaţi de elemente de consolare precum patriotismul şi religia, ei 
şi-ar vedea clar starea de exploatare şi s-ar ridica pentru a-i pune capăt.” 

Într-adevăr, citind astăzi Manifestul Partidului Comunist, sunt uluit să constat cât 
de incisiv detalia Marx forţele care aplatizau lumea la începutul Revoluţiei Industriale 
şi cât de precis a prefigurat felul în care aceleaşi forţe ar continua să aplatizeze lumea 
până în prezent. Marx şi Engels scriau următoarele în ceea ce sunt, probabil, para- 
grafele-cheie ale Manifestului Partidului Comunist : 


Toate relaţiile înţepenite, ruginite, cu cortegiul lor de reprezentări şi concepţii, venerate 
din moşi-strămoşi, se destramă, iar cele nou-create se învechesc înainte de a avea timpul 
să se osifice. Tot ce e feudal şi static se risipeşte ca fumul, tot ce e sfânt este profanat şi 
oamenii sunt în sfârşit siliţi să privească cu luciditate poziţia lor în viaţă, relaţiile lor 
reciproce. Nevoia unei desfaceri tot mai largi a produselor ei goneşte burghezia pe tot 
întinsul globului pământesc. Ea trebuie să se cuibărească pretutindeni, să se instaleze 
pretutindeni, să stabilească legături pretutindeni. Burghezia a dat, prin exploatarea pieţei 
mondiale, un caracter cosmopolit producţiei şi consumului din toate ţările. Spre marea 
mâhnire a reacţionarilor, ea i-a smuls industriei de sub picioare terenul naţional. Stră- 
vechile industrii naţionale au fost distruse şi continuă să fie distruse pe zi ce trece. Ele 
sunt înlăturate de industrii noi, a căror introducere devine o chestiune vitală pentru toate 
naţiunile civilizate, de industrii care nu mai prelucrează materii prime indigene, ci materii 
prime provenind din regiunile cele mai îndepărtate şi ale căror produse nu sunt consumate 
numai în propria ţară, ci în toate continentele. Locul vechilor necesităţi, satisfăcute prin 
produsele ţării respective, îl iau necesităţi noi, pentru satisfacerea cărora e nevoie de 
produse ale ţărilor celor mai îndepărtate şi ale climatelor mai variate. În locul vechii 
izolări locale şi naţionale şi al satisfacerii necesităţilor cu produse proprii se dezvoltă 
schimbul multilateral, interdependenţa multilaterală a naţiunilor. Şi acest lucru e valabil 
atât pentru producţia materială, cât şi pentru cea spirituală. Produsele spirituale ale 
diferitelor naţiuni devin bunuri comune. Unilateralitatea şi mărginirea naţională devin din 
ce în ce mai cu neputinţă, şi din numeroasele literaturi naţionale şi locale ia naştere o 
literatură universală. 

Burghezia, prin rapida perfecţionare a tuturor uneltelor de producţie, prin comunicațiile 
infinit înlesnite, antrenează în civilizaţie toate naţiunile, până şi pe cele mai barbare. Pre- 
ţurile ieftine ale mărfurilor ei sunt artileria grea, cu care doboară toate zidurile chinezeşti, 
cu care sileşte să capituleze chiar cea mai îndârjită ură a barbarilor faţă de străini. Ea 
sileşte toate naţiunile să-şi însuşească modul de producţie al burgheziei dacă nu vor să 
piară ; ea le sileşte să introducă la ele însele aşa-zisa civilizaţie, adică să devină burgheze. 
Într-un cuvânt, ea îşi creează o lume după chipul şi asemănarea ei [Karl Marx, Friedrich 
Engels, Manifestul Partidului Comunist, Editura Politică, Bucureşti, 1962 - n.t.]. 


Este greu de crezut că Marx scria aceste lucruri în 1848. Vorbind de Manifestul 
Partidului Comunist, Sandel mi-a spus: „Şi tu susţii ceva similar. Ceea ce afirmi 
este că dezvoltarea tehnologiei informaţiei permite companiilor să elimine orice 
ineficienţă şi fricţiune de pe pieţe şi din afacerile lor. Asta înseamnă, de fapt, 
noţiunea ta de «aplatizare». Dar o lume plată, lipsită de fricţiuni, este o binecuvântare 

cu două tăişuri. Aşa cum sugerezi, poate fi favorabilă comerţului global. Sau, după 
cum credea Marx, ar fi de bun augur pentru revoluţia proletară. Dar ar putea fi şi o 
ameninţare la adresa locurilor şi comunităţilor distincte care ne conferă identitate şi 
care ne definesc. Încă de la primele semne ale capitalismului, oamenii şi-au imaginat 
posibilitatea lumii ca piaţă perfectă - neconstrânsă de presiuni protecţioniste, de 
sisteme juridice diferite, de diferenţe culturale şi lingvistice sau de dezacorduri de 
natură ideologică. Însă această viziune s-a ciocnit întotdeauna de lumea reală - plină 
de surse de fricţiune şi ineficienţă. Unele dintre obstacolele din calea unei pieţe 
globale lipsite de fricţiuni sunt într-adevăr surse de pierderi şi ocazii irosite. Dar 
unele dintre aceste surse de ineficienţă sunt chiar instituţii, obiceiuri, culturi şi 
tradiţii pe care oamenii le preţuiesc tocmai pentru că reflectă valori care nu sunt 
asociate pieţei, precum coeziunea socială, credinţa religioasă şi mândria naţională. 
Dacă pieţele globale şi noile tehnologii ale comunicaţiei uniformizează aceste 
diferenţe, s-ar putea să pierdem ceva important. De aceea, miza dezbaterii privind 
capitalismul a fost încă de la început identificarea acelor fricţiuni, bariere şi graniţe 
care sunt doar surse de pierderi şi de ineficienţă şi a acelora care sunt surse identitare, 
aparţinând unei lumi pe care ar trebui să o protejăm. De la telegraf şi până la 
Internet, fiecare nouă tehnologie a comunicaţiei a promis să reducă distanţa dintre 
oameni, să crească accesul la informaţie şi să ne aducă tot mai aproape de visul unei 
pieţe globale perfect eficiente şi lipsite de fricţiuni. Şi de fiecare dată, societăţile 
trebuie să răspundă la o întrebare din ce în ce mai presantă: În ce măsură ar trebui 
să stăm deoparte, «să ne lăsăm purtaţi de val» şi să facem tot ce putem pentru a 
elimina şi mai multe ineficienţe şi în ce măsură ar trebui să înotăm împotriva curen- 
tului de dragul unor valori pe care piaţa globală nu le poate oferi? Unele surse de 
fricţiuni merită să fie protejate, chiar împotriva unei economii globale care ameninţă 
să le aplatizeze” 

Cea mai mare sursă de fricţiuni a fost dintotdeauna, desigur, statul-naţiune, cu 
graniţele şi legile sale bine definite. Statele-naţiuni au fost în mod tradiţional sursa 
zidurilor, barierelor şi limitelor care ne-au organizat în mare măsură vieţile. Sunt gra- 
niţele naţionale o sursă de fricţiuni pe care ar trebui să vrem să o păstrăm sau pe care 
o putem păstra într-o lume plată ? Dar barierele juridice din calea fluxului neîngrădit 
al informaţiilor, a proprietăţii intelectuale şi al capitalului - precum drepturile de 
autor, protecţia muncitorilor şi salariile minime garantate? În urma triplei conver- 
genţe, cu cât forţele de aplatizare reduc fricţiunile şi barierele, cu atât va fi mai acută 
provocarea la adresa statului-naţiune şi a culturilor particulare, valorilor, identităţilor 
naţionale, tradiţiilor democratice şi legăturilor limitative care au asigurat, de-a lungul 
istoriei, o oarecare protecţie şi amortizare a şocurilor pentru lucrători şi comunităţi. 
Ce păstrăm şi ce lăsăm să se disipeze în aer, astfel încât să putem colabora cu toţii 
mai bine ? 

Desigur că zidurile, barierele şi limitele care au structurat viaţa economică şi 
politică nu dispar simultan, pretutindeni şi cu aceeaşi viteză. Dar dispar. Unii vor 
răspunde cu un sentiment de entuziasm şi eliberare şi vor vedea o şansă de a se 
avânta, de a se extinde, de a săpa sau construi în orice direcţie cu un nou set de 
unelte. Alţii vor reacţiona cu anxietate, simțindu-se în cădere liberă, fără nimic de 

care să se agaţe şi care să le protejeze intimitatea. Unii se vor simţi complet eliberaţi, 
alţii - complet dezorientaţi. Antropologii afirmă că societăţile care suferă schimbări 
rapide, chiar şi numai într-o direcţie, pot fi extrem de instabile. Oricine poate ghici 
ce se va întâmpla cu o societate supusă atâtor schimbări venite din trei direcţii. Pre- 
siunea este deja destul de mare. Vechile graniţe - ziduri, bariere şi limite - dispar, 
dar încă nu ştim cu exactitate ce anume le va lua locul. Ceea ce ştim cu siguranţă este 
că suntem încă fiinţe umane, iar fiinţele umane au nevoie de ziduri, bariere şi limite — 
avem nevoie de reguli convenite de comportament şi de norme comerciale. Avem 
nevoie de moduri convenite de stabilire a autorităţii şi de construire a comunităţilor, 
de reguli de muncă şi de protejare a drepturilor de autor, de criterii pentru a stabili 
în cine putem avea încredere. 

Susţinătorii mişcării open-source vă vor spune că „reţeaua” va stabili reguli noi. 
Este adevărat - până la un punct. Este adevărat că, de exemplu, în cazul comunităţii 
eBay - o piaţă virtuală fără ziduri, bariere şi limite -, s-a adoptat un sistem de reguli 
prin acordarea reciprocă de puncte pentru tranzacţii oneste şi prin oferirea şansei de 
a trimite un feedback, istoricul tranzacţiilor fiecărui actor fiind complet transparent 
pentru ceilalţi membri ai comunităţii. Rezultatul a fost un model de încurajare a 
comportamentului corect, creat în principal de comunitate şi menţinut, cu siguranţă, 
tot de către ea. Dar susţinătorii mişcării open-source sunt puţin superficiali atunci 
când spun că putem fi siguri că „reţeaua” îşi va stabili întotdeauna aceste noi reguli. 
La urma urmei, Al-Qaeda este o reţea, dar nu se prea poate afirma că valorile pe 
care le promovează consolidează pacea, liniştea şi comunitatea globală. Rețelele pot, 
de asemenea, transmite zvonuri şi minciuni mai repede ca oricând, pe care nu le 
retractează întotdeauna imediat. Amintiţi-vă zvonul otrăvit răspândit pe Wikipedia 
despre John Seigenthaler Sr. Marea minciună că evreii au fost avertizaţi să nu meargă 
la World Trade Center în dimineaţa de 11 septembrie 2001 a plecat de undeva din 
lumea musulmană, s-a propagat ca un val pe Internet şi nici mulţimea de ştiri care au 
demontat-o nu au putut dezrădăcina zvonul. Cred că aproape totul depinde de 
diversitatea comunităţii care formează reţeaua. Reţeaua care a răspândit minciuna 
citată era una extrem de omogenă, probabil formată în întregime din oameni cu 
aceeaşi viziune, care doreau să creadă minciuna pe care o răspândeau şi nu voiau să 
accepte puncte de vedere alternative. Acest lucru se poate spune despre multe reţele 
din lumea plată. 

Din toate aceste cauze, zidurile, barierele şi limitele care ne vor defini în viitor 
vor fi probabil modele mixte. Aceasta înseamnă că tradiţionalele state-naţiuni, 
guvernele, corporaţiile şi agenţiile de ştiri vor trebui să conlucreze cu reţele emer- 
gente, comunităţi şi companii virtuale pentru a făuri reguli şi graniţe noi după care 
să ne orientăm în lumea plată. Toate vor fi parte a marii (dis)cerneri care se află în 
linia întâi a dezbaterii politice atât dintre şi din interiorul statelor-naţiuni, cât şi 
dintre şi din interiorul reţelelor din lumea plată. Cele câteva exemple care urmează 
vor ilustra ceea ce vreau să spun. 

India versus Indiana: 
Cine exploatează pe cine? 


Profesorul Sandel afirma că ceea ce eu numesc colaborare ar putea fi considerat de 
către alţii doar o denumire frumoasă a abilității de a angaja mână de lucru ieftină în 
India. Lucru imposibil de negat dacă îl priveşti din perspectivă americană. Imposibil 
de negat dacă îl priveşti dintr-o singură perspectivă. Însă din punctul de vedere al 
muncitorului american, aceeaşi formă de colaborare, de externalizare, ar putea fi 
considerată o formă nemaiîntâlnită de capacitare a indivizilor din lumea în curs de 
dezvoltare, care le permite să-şi folosească şi să profite de pe urma propriilor talente 
intelectuale - talente care, înainte de aplatizarea lumii, lâncezeau în docurile din 
Mumbai şi Calcutta. Privind problema din colţul american al lumii plate, aţi putea 
conchide că barierele, valorile şi fricţiunile care împiedică externalizarea ar trebui 
menținute, poate chiar consolidate ; dar din punctul de vedere al indienilor, impar- 
ţialitatea, dreptatea şi propriile aspirații cer ca aceste bariere şi surse de conflict să 
fie îndepărtate. În lumea plată, emanciparea economică a unei persoane ar putea 
însemna şomajul alteia. 

Să analizăm un caz real: în 2003, statul Indiana a organizat o licitaţie pentru un 
contract de optimizare a sistemelor informatice care procesau cererile de şomaj. 
Ghiciţi cine a câştigat licitația? Tata American International, filiala din SUA a 
companiei indiene Tata Consultancy Services Ltd. Preţul de 15,2 milioane de dolari 
cerut de Tata era cu 8,1 milioane mai mic decât cel propus de cele mai apropiate 
concurente, companiile din New York Deloitte Consulting şi Accenture Ltd. Nici o 
firmă din Indiana nu a participat la licitaţie, deoarece proiectul era prea complex. 

Cu alte cuvinte, o firmă indiană de consultanţă a obţinut contractul de modernizare 
a direcţiei de şomaj a statului Indiana ! Ce ironie ! Indiana externaliza chiar direcţia 
care ar fi trebuit să amortizeze pentru locuitorii săi efectele fenomenului de externa- 
lizare. Tata dorea să trimită 65 de angajaţi cu contract să lucreze în Centrul guverna- 
mental Indiana, împreună cu alte 18 persoane angajate de stat. Tata a afirmat şi că 
va angaja subcontractanţi locali şi va recruta personal din zonă, dar că majoritatea 
lucrătorilor vor veni din India pentru a asigura recondiţionarea computerelor care, 
odată aduse la zi, ar fi trebuit „să crească viteza de procesare a cererilor de şomaj, 
precum şi să reducă cheltuielile poştale şi birocraţia în cazul companiilor care 
plătesc contribuţii la fondul de şomaj”, scria Indianapolis Star la 25 iunie 2004. Vă 
puteţi imagina cum s-a sfârşit povestea: „Adjuncţii guvernatorului de atunci, Frank 
O'Bannon, au semnat sensibilul contract de patru ani înainte de moartea acestuia la 
13 septembrie 2003” După ce existenţa contractului a fost făcută publică, republi- 
canii l-au transformat într-o temă de campanie. A devenit un subiect atât de fierbinte, 
încât guvernatorul Joe Kernan, democratul care i-a succedat lui O'Bannon, a ordonat 
agenției de stat care sprijină cetăţenii şomeri să anuleze contractul şi să impună 
bariere juridice pentru ca astfel de lucruri să nu se mai întâmple. A ordonat şi 
divizarea proiectului în fracțiuni mai mici pentru care puteau licita şi firmele din 

Indiana - un lucru bun pentru firmele locale, dar foarte costisitor şi extrem de 
ineficient pentru stat. Indianapolis Star scria că s-a emis un cec în valoare de 
993.587 de dolari pe numele companiei Tata pentru plata celor opt săptămâni de 
activitate, în timpul cărora compania instruise 45 de programatori din Indiana în 
dezvoltarea şi conceperea de software de ultimă generaţie : „«Am lucrat excelent cu 
ei»”, a mărturisit Alan Degner, responsabilul statului Indiana pentru forţa de muncă” 

Întrebarea mea este una simplă : cine pe cine a exploatat în această poveste India 
versus Indiana? Filiala americană a unei firme indiene de consultanţă propune 
economisirea a 8,1 milioane de dolari din banii contribuabililor din Indiana prin 
aducerea la zi a calculatoarelor administraţiei - folosind atât angajaţi din India, cât 
şi din Indiana. Afacerea ar fi fost foarte profitabilă pentru filiala americană a firmei 
indiene de consultanţă, ar fi fost profitabilă pentru câţiva programatori din Indiana 
şi ar fi economisit sume importante din banii contribuabililor, sume ce ar fi putut fi 
folosite pentru a angaja mai multe persoane în altă parte sau pentru a construi şcoli 
noi, care ar fi redus pe termen lung listele de şomeri. Cu toate acestea, contractul, 
semnat de democraţii de orientare laburistă, a fost anulat sub presiunea exercitată de 
republicanii susţinători ai unei pieţe libere. 

Vă las pe dumneavoastră să (dis)cerneţi. 

În lumea veche, în care valoarea era creată mai ales pe verticală, de obicei în 
cadrul unei singure companii şi de sus în jos, era uşor de stabilit cine era sus şi cine 
era jos, cine era exploatatorul şi cine exploatatul. Dar într-o lume în curs de apla- 
tizare, în care valoarea începe să fie creată mai ales pe orizontală (prin multiple forme 
de colaborare, unde indivizii şi actorii mai mici au mult mai multă putere), devine 
foarte complicat să stabileşti cine este sus şi cine jos, cine este exploatatorul şi cine 
exploatatul. Unele dintre vechile reflexe politice nu se mai aplică. Oare nu sunt 
„exploataţi” inginerii indieni atunci când guvernul lor îi instruieşte în unele dintre 
cele mai bune institute tehnice ale lumii din India, însă politica economică socialistă 
adoptată de acelaşi guvern nu le poate asigura locuri de muncă acasă, astfel încât cei 
care nu pot pleca devin şoferi de taxi pentru a avea ce pune pe masă? Sunt aceiaşi 
ingineri exploataţi acum când fac parte din cea mai mare companie de consultanţă 
indiană, primesc un salariu foarte bun pentru India şi, datorită lumii plate, îşi pot 
folosi competențele la scară globală? Sau aceşti ingineri sunt cei care exploatează 
cetăţenii din Indiana, oferindu-se să le modernizeze sistemul public de şomaj la un 
cost mult mai mic decât cel perceput de o firmă americană de consultanţă ? Sau cetă- 
tenii din Indiana sunt cei care îi exploatează pe aceşti ingineri indieni mai ieftini ? 
Rog pe cineva să-mi răspundă: Cine exploatează pe cine în această poveste ? De 
partea cui este stânga tradițională? De partea lucrătorilor intelectuali proveniţi din 
ţările în curs de dezvoltare, care primesc un salariu decent şi care încearcă să-şi pună 
în valoare în lumea dezvoltată competențele câştigate cu mari eforturi? Sau de partea 
politicienilor din Indiana, care nu au dorit ca aceşti indieni să fie angajaţi pentru ca 
munca să poată fi făcută de alegătorii lor, la un preţ mai mare? Şi de partea cui este 
dreapta tradiţională în această poveste ? De partea celor care au dorit să menţină un 
nivel scăzut al impozitelor şi să economisească bani de la buget externalizând o 
activitate, sau de partea celor care spun: „Să mărim impozitele pentru a reţine aici 

locurile de muncă, numai şi numai pentru cetăţenii statului Indiana” ? De partea 
celor care doresc să păstreze un oarecare grad de fricţiune în sistem, deşi aceasta 
contrazice instinctul republicanilor pentru liberul-schimb, numai pentru a ajuta 
cetăţenii din Indiana ? Dacă sunteţi contra globalizării deoarece credeţi că aceasta 
aduce prejudicii oamenilor din ţările în curs de dezvoltare, de partea cui sunteţi în 
această poveste: a Indiei sau a Indianei ? 

Disputa India versus Indiana scoate în evidenţă dificultatea trasării de graniţe 
între interesele a două comunităţi care nu-şi imaginaseră vreodată că sunt în vreun 
fel conectate, cu atât mai puţin partenere. Deodată însă, aceste comunităţi se trezesc 
şi descoperă că într-o lume plată, în care munca devine pe zi ce trece colaborare 
orizontală, ele sunt conectate, chiar partenere, şi au nevoie urgentă de un contract 
social care să reglementeze relaţiile dintre ele. 

Concluzia este următoarea : indiferent dacă vorbim despre ştiinţa managementului 
sau despre ştiinţele politice, despre producţie sau despre cercetare şi dezvoltare, 
numeroşi actori şi procese vor trebui să facă faţă „orizontalizării” Şi asta înseamnă 
că vor fi multe (dis)cerneri de operat. 


Unde încep şi unde se termină companiile ? 


Aşa cum relaţiile dintre diferitele grupuri de lucrători vor trebui (dis)cernute într-o 
lume plată, la fel se va întâmpla şi cu relaţia dintre companii şi comunităţile în care 
ele îşi desfăşoară activitatea. După ale cui valori se va ghida o anumită companie şi 
ale cui interese le va respecta şi promova ea? Este evident că, într-o lume plată, 
corporaţiile globale se vor adapta astfel încât să valorifice în cel mai profitabil mod 
posibil oportunităţile şi resursele globale, iar aceasta înseamnă din ce în ce mai mult 
adaptarea la o lume plată. În trecut însă, o ţară beneficia de pe urma hegemoniei 
marilor sale companii şi depindea de succesul acestora pentru a-şi defini bunăstarea 
economică şi poziţia în lume. Ce se întâmplă când companiile îşi definesc interesele 
şi oportunităţile de locuri de muncă la nivel mai degrabă global decât naţional şi 
când acţionariatele cer din ce în ce mai mult ca aceste companii să ţină seama de 
standarde, oportunităţi şi resurse globale? Realitatea este că interesele şi nevoile 
acestor companii sunt din ce în ce mai puţin în armonie cu cele ale domeniilor naţio- 
nale (ţărilor) unde îşi au sediul principal. Se spunea că, după cum merge General 
Motors, aşa merge şi America. Astăzi ar trebui să se spună: „După cum merge Dell, 
aşa merg şi Malaysia, Taiwan, China, Irlanda, India...” HP are astăzi peste 150.000 
de angajaţi în cel puţin 170 de ţări. Nu este numai cea mai mare companie de tehno- 
logie de consum din lume, ci şi cea mai mare companie IT din Europa, din Rusia, din 
Orientul Mijlociu şi din Africa de Sud. Mai poate fi numită HP o companie americană 
dacă majoritatea angajaţilor şi clienţilor săi nu sunt din America, deşi sediul central 
continuă să fie în Palo Alto? Corporaţiile nu mai pot supravieţui astăzi ca entităţi 
limitate de graniţele unui singur stat-naţiune, fie el şi Statele Unite. Deci problema 
numărul unu a statelor-naţiuni şi a cetăţenilor lor este cum să trateze aceste cor- 
poraţii. Cui îi sunt ele loiale? 

„Corporaţiile americane s-au descurcat foarte bine şi nu este nimic rău în asta, 
dar s-au descurcat bine pentru că s-au adaptat lumii plate”, spunea Dinakar Singh, 
administratorul unui fond privat de investiţii. „Au reuşit pentru că au externalizat un 
maxim posibil de componente celor mai eficienţi şi ieftini furnizori. Dacă Dell îşi 
poate fabrica fiecare componentă a computerelor sale pe coasta chineză şi le poate 
vinde pe coasta americană, Dell obţine beneficii, consumatorii americani obţin 
beneficii, dar nu se poate spune că forţa de muncă americană obţine vreun beneficiu. ” 
Dell îşi doreşte deci o lume cât mai plată posibil, cu cât mai puţine fricţiuni şi 
bariere. Acelaşi lucru şi-l doresc majoritatea corporațiilor de azi, pentru că într-o 
astfel de lume pot produce pe cele mai eficiente şi mai ieftine pieţe şi pot vinde pe 
cele mai profitabile. Tot ce aduce Globalizarea 3.0 este bun şi pentru capitalism. 
Capitaliştii pot cumpăra relaxaţi orice inovaţie, angajând apoi cea mai bună şi cea 
mai ieftină mână de lucru de oriunde din lume pentru cercetare, dezvoltare, producţie 
şi distribuire. Acţiunile Dell merg bine, acţionarii Dell sunt mulţumiţi, clienţii Dell 
sunt mulţumiţi şi Nasdaq urcă. Tot ce ţine de capital prosperă. Dar numai câţiva 
lucrători americani obţin un beneficiu şi numai câteva comunităţi. Restul vor resimţi 
efectele negative ale aplatizării lumii. 

Din momentul în care multinaţionalele au început să străbată pământul în lung şi 
în lat în căutare de mână de lucru şi de pieţe, interesele lor le-au depăşit pe cele ale 
statelor-naţiuni în care îşi aveau sediul. Dar ceea ce se întâmplă azi, pe Pământul 
plat, este o diferenţă de nuanţă atât de pronunţată, încât aproape a devenit o diferenţă 
de gen. Companiile nu s-au bucurat niciodată de mai multă libertate şi de mai puţine 
fricţiuni în modul de contractare a cercetării şi a fabricării de produse ieftine sau 
scumpe oriunde în lume. Ce înseamnă aceasta pentru relaţiile pe termen lung dintre 
companii şi ţara în care îşi au sediul pur şi simplu nu ştim. 

Iată un exemplu edificator : la 7 decembrie 2004, IBM a anunţat vânzarea întregii 
divizii Computere Personale companiei chineze Lenovo, creând o nouă companie 
mondială de computere - a treia ca mărime din lume -, cu un venit anual de 
aproximativ 12 miliarde de dolari. Simultan, IBM a anunţat că va cumpăra de la 
Lenovo un pachet de acţiuni de 18,9%, punând bazele unei alianţe strategice între 
IBM şi Lenovo în vânzarea, finanţarea şi service-ul de computere la nivel mondial. 
S-a anunţat că sediul principal al noii companii va fi în New York, dar activităţile 
principale de producţie se vor desfăşura în Beijing şi Raleigh (Carolina de Nord) ; 
centrele de cercetare vor fi în China, Statele Unite şi Japonia, iar birourile de 
vânzări, peste tot în lume. Noul Lenovo va fi primul furnizor de PC-uri al IBM, iar 
IBM va fi primul furnizor de servicii şi finanţare al noului Lenovo. 

Nu v-am zăpăcit, sper... Aproape zece mii de oameni vor trece de la IBM la Lenovo, 
companie înfiinţată în 1984, prima care a introdus în China conceptul de computer 
personal. Din 1977, Lenovo a fost cea importantă marcă de PC-uri din China. 
Partea mea favorită din comunicatul de presă este cea care îi prezintă pe directorii noii 
companii: „Yang Yuanqing - preşedintele consiliului director [actualmente director 
executiv al Lenovo]; Steve Ward - director general executiv [actualmente prim- 
-vicepreşedinte al IBM şi director general al diviziei de sisteme personale] ; Fran 

O'Sullivan - director operativ [actualmente director general al diviziei de PC-uri a 
IBM]; Mary Ma - director financiar [actualmente director financiar la Lenovo)”. 

lată ce înseamnă crearea pe orizontală a valorii: această nouă companie de 
computere chineză cu sediul în New York şi cu fabrici în Raleigh şi Beijing, va avea 
un preşedinte chinez, un director executiv american, un director operativ american 
şi un director financiar chinez şi va fi listată la bursa din Hong Kong. Este această 
companie una americană? Sau una chineză? Cărei ţări îi va fi mai loială Lenovo? 
Sau va plana pur şi simplu deasupra Pământului plat? 

Întrebarea a fost anticipată în comunicatul de presă care anunţa înfiinţarea noii 
companii : „Unde va fi sediul central al noii companii? ”, suna întrebarea. 

Răspuns: „Fiind o afacere globală, noul Lenovo va avea personal şi active mate- 
riale localizate peste tot în lume” 

(Dis)cerneţi dumneavoastră. 

Crudul adevăr este că acţionarii, investitorii şi conducerea sunt destul de indife- 
renţi faţă de zona din care vine profitul sau de ţara în care se creează locuri de 
muncă. Ei vor să aibă companii profitabile. Politicienii însă, sunt obligaţi să stimuleze 
crearea de noi locuri de muncă într-un anumit loc. Iar rezidenții acelor locuri - fie 
că sunt americani, europeni sau indieni - vor să ştie că locurile de muncă bune vor 
rămâne aproape de casă. 

Directorul executiv al unei importante multinaționale europene îmi spunea: 
„Suntem acum o companie de cercetare globală” Asta e o veste foarte bună pentru 
acţionari şi investitori. Poate lucra cu cele mai bune creiere de pe planetă, oriunde 
s-ar afla ele, şi cu siguranţă economiseşte bani pentru că nu face cercetare acasă. 
„Dar, în cele din urmă”, mărturisea el, „asta va afecta negativ locurile de muncă din 
ţara mea - poate nu anul acesta, ci în următorii cinci sau cincisprezece ani” Ca 
director şi cetăţean al Uniunii Europene, „poţi dialoga cu guvernul tău despre cum 
să reținem capacităţile în ţară, dar zilnic trebuie să iei decizii având în minte 
interesele acţionarilor” 

Să traducem : dacă pot cumpăra cinci străluciți cercetători chinezi din China şi/ 
sau India la preţul unui cercetător din Europa sau America, îi voi cumpăra pe cei 
cinci. Dacă pe termen lung înseamnă că societatea în care trăiesc pierde o parte din 
baza sa de competenţe, asta este. Singurul mod de a armoniza interesele companiei 
şi ale ţării de origine este de a avea o populaţie foarte inteligentă care nu numai că 
poate pretinde o felie din marele tort global, dar îşi poate inventa propriile felii noi. 
„Am devenit dependenţi de salariile noastre mari, iar acum chiar va trebui să 
muncim pentru ele”, spunea acelaşi director. 

Astăzi însă, a devenit dificilă până şi identificarea ţării de origine a unei companii. 
Sir John Rose, directorul executiv al Rolls-Royce, mi-a spus la un moment dat: „Afa- 
cerea noastră este foarte dezvoltată în Germania. Suntem cel mai mare angajator de 
înaltă tehnologie din Brandenburg. De curând am luat cina cu cancelarul Schroeder, care 
mi-a spus : «Sunteţi o companie germană - de ce nu veniţi cu mine în următoarea mea 
vizită în Rusia, să încercăm să promovăm companiile germane acolo ?». Cancelarul 
german recunoştea că, deşi sediul nostru este la Londra, afacerea mea crea valoare 
în Germania şi că asta ar putea contribui la consolidarea relaţiei sale cu Rusia”. 

lată că cea mai reprezentativă companie engleză, Rolls-Royce, deşi cu sediul în 
Anglia, acţionează acum printr-un lanţ de furnizori orizontal (şi) global, iar directorul 
său, un cetăţean britanic înnobilat de regină, este invitat de cancelarul Germaniei să 
îl ajute la promovarea afacerilor în Rusia, deoarece o verigă din lanţul de aprovi- 
zionare al Rolls-Royce trece prin Brandenburg. 

Prietenul meu Glen Fukushima este american de origine japoneză. Tatăl său, un 
alt american japonez, servea în armata americană în Japonia, iar Glen s-a născut 
într-un spital militar american în 1949. Şi-a făcut studiile la Stanford şi Harvard, iar 
în 1985 a renunţat la avocatură pentru a deveni director pentru Japonia în cadrul 
Biroului Negociatorului-şef pentru Comerţ al Statelor Unite (USTR) şi apoi director 
adjunct al USTR pentru Japonia şi China, reprezentând SUA în disputele economice 
dure cu cei doi uriaşi asiatici. În 1990 s-a mutat la Tokyo, unde a deţinut o serie de 
funcţii importante în AT&T şi în alte multinaționale americane. În 1997 a fost ales 
de colegii săi americani preşedinte al Camerei de Comerţ Americane în Japonia, o 
funcţie voluntară de care s-a achitat cu mare distincţie. Când am trecut prin Tokyo, în 
septembrie 2005, am luat prânzul cu Glen la masa sa obişnuită de la hotelul Okura. 
Am fost surprins când m-a anunţat că are o nouă slujbă: tocmai fusese numit pre- 
şedinte pentru Japonia al consorţiului european Airbus. Acum Glen conduce afacerile 
din Japonia ale bijuteriei coroanei Europei şi încearcă să învingă concurenţa reprezen- 
tată de bijuteria coroanei americane, Boeing, în ceea ce priveşte vânzarea de avioane 
de pasageri către Japonia, ţara strămoşilor săi. 

„Când am venit la Airbus, Ambasada SUA de aici mi-a comunicat că nu mai pot 
participa la întrunirea lunară pe care consiliul guvernatorilor Camerei de Comerţ 
Americane din Japonia o avea cu ambasadorul SUA”, mi-a spus Fukushima care, în 
timpul mandatului său de preşedinte al Camerei, a aniversat cincizeci de ani de 
existenţă a acesteia. Nu este surprinzător că personalul ambasadei nu a dorit ca un 
reprezentant al celui mai important consorţiu industrial european să obţină vreo 
informaţie de la ambasadă care ar putea ajuta Airbus să concureze împotriva uneia 
dintre cele mai mari firme americane. Cu toate acestea, Fukushima susţine : „Fac 
ceva nou şi diferit, care reflectă epoca în care trăim şi care sfidează categoriile 
naţionale strict definite” Nu mai există o legătură, spunea el, între naționalitatea 
directorilor unei corporaţii globale, localizarea geografică a sediului corporației şi 
piaţa pe care directorii conduc cele mai importante activităţi. Între noi fie spus, o 
parte din fiecare avion Boeing 787 va fi produsă în Japonia, iar o altă parte destul de 
mare va fi construită în Europa. Ca şi avionul european Airbus, Boeingul american 
se va baza pe piese şi proiecte provenite din întreaga lume plată. 

Da, vă rog să (dis)cerneţi dumneavoastră. 


MAREA (DIS)CERNERE 203 


De la comandă şi control la colaborare şi conectare 


Înainte de a-şi încheia mandatul de secretar de stat, Colin Powell, asistat de doi 
dintre consilierii săi de presă, mi-a acordat un interviu în biroul său de la etajul şapte 
al Departamentului de Stat. Nu m-am putut abţine să nu-l întreb unde se afla când 
şi-a dat seama că lumea s-a aplatizat. Mi-a răspuns cu un singur cuvânt: „Google” 
Powell mi-a povestit cum, la începutul mandatului său în 2001, când avea nevoie de 
o informaţie, de exemplu, textul unei rezoluţii ONU, trebuia să cheme un asistent şi 
apoi să aştepte câteva minute sau chiar câteva ore pentru ca respectivul text să fie 
dezgropat de pe undeva. 

„Acum este suficient să scriu în fereastra de căutare Google «Rezoluţia ONU 242» 
şi textul apare instantaneu”, spunea el. Powell mi-a explicat cum, odată cu trecerea 
anilor, îşi căuta singur informaţiile de care avea nevoie, lucru care l-a determinat la 
un moment dat pe unul dintre consilierii lui de presă să exclame : „Da, acum nu mai 
cere informaţii. Are deja informaţiile. Acum cere acţiune” 

Powell, fost membru al consiliului de administraţie al AOL, folosea în mod 
regulat e-mail-ul pentru a contacta alţi miniştri de Externe şi, după spusele unui 
asistent, folosea mereu mesajele pe telefon mobil pentru a comunica cu Jack Straw, 
ministrul britanic de Externe, în cadrul întâlnirilor la vârf. Datorită telefonului 
mobil şi tehnologiei wireless, mi-a spus Powell, nici un ministru de Externe nu se 
poate ascunde de el. De exemplu, cu o săptămână în urmă, îl căutase pe ministrul rus 
de Externe. ÎI găsise mai întâi pe telefonul mobil la Moscova, apoi în Islanda şi în 
Vientiane (Laos). „Avem numărul de mobil al fiecăruia”, spunea Powell, referindu-se 
la colegii săi miniştri de Externe. 

Ce vreau să spun aici este că, atunci când lumea se aplatizează, ierarhiile nu sunt 
egalizate doar de actori mici care pot acţiona la scară mare. Ele sunt nivelate şi de 
actori importanţi care pot acţiona la o scară foarte mică - în sensul că pot face mai 
multe lucruri ei înşişi. Am fost foarte surprins când consilierul adjunct de presă al 
lui Powell, o tânără doamnă, mi-a spus, în timp ce mă conducea din biroul acestuia, 
că, datorită e-mail-ului, Powell îi putea găsi pe ea şi pe şeful ei la orice oră cu 
ajutorul dispozitivelor BlackBerry - şi chiar îi găsea. 

„Nu pot scăpa de tipul ăsta”, a glumit ea, vorbind despre fluxul constant de 
instrucţiuni prin e-mail. Dar imediat a adăugat că săptămâna trecută, când făcea 
cumpărături la mall cu nişte prietene, a primit un mesaj pe telefonul mobil de la 
Powell prin care îi cerea să se ocupe de o chestiune de afaceri publice. „Toate priete- 
nele mele au fost impresionate”, spunea ea. „Eram cineva dacă vorbeam cu secretarul 
de stat!” 

Aşa se întâmplă când se trece de la o lume verticală (comandă şi control) la una 
mult mai orizontală (conectare şi colaborare) şi plată. Şeful îşi poate face treaba, dar 
o poate face şi pe a ta. Poate fi secretar de stat, dar şi propriul lui secretar. Poate da 
instrucţiuni zi şi noapte. Deci nu eşti niciodată în afara acţiunii. Eşti întotdeauna în 
mijlocul ei. Prin urmare, eşti întotdeauna în bloc-start. Dacă au această tendinţă, 

şefii pot colabora cu angajaţii lor mai direct ca oricând - indiferent cine sunt ei sau 
unde se situează în ierarhie. Dar angajaţii vor trebui să muncească mult mai serios 
pentru a fi mai informaţi decât şefii lor. Din ce în ce mai multe conversații dintre şefi 
sau angajaţi încep cam aşa: „Ştiu deja asta. Am căutat pe Google. Întrebarea este ce 
trebuie să fac în continuare ? ”. 


Tulburări de personalitate multiplă 


Nu numai comunităţile şi companiile, ci şi indivizii au identități multiple care trebuie 
(dis)cernute într-o lume plată. Într-o astfel de lume, tensiunile dintre identitățile 
noastre de consumatori, angajaţi, cetăţeni, contribuabili şi acţionari se vor acutiza 
din ce în ce mai mult. 

„În secolul al XIX-lea”, afirmă consultantul de afaceri Michael Hammer, „marea 
luptă se dădea între mâna de lucru şi capital. Acum ea se dă între client şi lucrător, 
iar companiile sunt prinse la mijloc. Consumatorul spune companiei: «Oferiţi-mi 
mai mult pentru bani mai puţini». lar companiile le spun angajaţilor: «Dacă nu le 
oferim mai mult pentru bani mai puţini, vom avea probleme. Nici noi şi nici sindicatul 
nu vă putem garanta locul de muncă - numai clientul poate face asta»” 

The New York Times scria la 1 noiembrie 2004 că Wal-Mart a cheltuit aproximativ 
1,3 miliarde de dolari din venitul său de 256 miliarde din 2003 pentru sănătatea 
angajaţilor săi, asigurând 537.000 de oameni, adică aproximativ 45% din forţa sa de 
muncă. Cel mai mare rival al Wal-Mart, Costco Wholesale, şi-a asigurat 96% dintre 
angajaţii eligibili cu normă întreagă sau parţială. Angajaţii Costco devin eligibili 
pentru o asigurare de sănătate după trei luni în cazul angajaţilor cu normă întreagă 
sau după şase luni în cazul celor cu normă parţială. La Wal-Mart, majoritatea anga- 
jaţilor cu normă întreagă trebuie să aştepte şase luni înainte să devină eligibili, în 
timp ce angajaţii cu normă parţială nu sunt eligibili timp de cel puţin doi ani. Potrivit 
The New York Times, angajaţii cu normă întreagă de la Wal-Mart câştigă cam 1.200 
de dolari pe lună sau 8 dolari pe oră. Wal-Mart le cere angajaţilor să acopere 33% 
din costul beneficiilor lor şi doreşte să reducă această contribuţie la 30%. Planurile 
de sănătate finanţate de Wal-Mart au prime lunare pentru familii de până la 264 de 
dolari şi cheltuieli de buzunar de până la 13.000 de dolari, în unele cazuri. Cu ase- 
menea costuri medicale, planurile de sănătate sunt prea costisitoare chiar şi pentru 
angajaţii Wal-Mart care sunt acoperiţi, scrie Times. 

Dar acelaşi articol spunea următorul lucru: „Dacă există vreun loc în care costu- 
rile cu forţa de muncă ale Wal-Mart se justifică, acesta este Wall Street, unde Costco 
a fost criticată de analişti pentru costurile ridicate ale forţei de muncă” Wal-Mart a 
îndepărtat mai multe fricţiuni din sistem decât Costco, deoarece îşi înţelege altfel 
obligaţiile faţă de angajaţii săi. Marja de profit înainte de impozitare a Costco este 
de numai 2,7% din venit, mai puţin de jumătate din marja Wal-Mart, de 5,5%. 

Dar staţi puţin! Nu cumva clientul Wal-Mart din noi îşi doreşte cele mai mici 
preţuri posibile şi îndepărtarea tuturor intermediarilor şi fricţiunilor ? Şi oare nu 

americanii cei mai săraci - cei care cel mai adesea nu au planuri de sănătate - 
beneficiază cel mai mult de acest lucru ? La fel spunea şi Sebastian Mallaby într-un 
eseu apărut în The Washington Post la 28 noiembrie 2005. Argumentul lui este 
următorul: „Criticii lanţului Wal-Mart afirmă că detailistul nu este bun pentru 
americanii săraci. Este o opinie eronată. După cum spune şi Jason Furman de la 
Universitatea New York, Wal-Mart este «o poveste de succes care continuă». În 2004, 
Furman a fost consilierul lui John «Benedict Arnold» Kerry ; el nu a fost niciodată 
plătit de Wal-Mart şi nu este, în nici un caz, un susţinător al corporațiilor. Furman 
subliniază însă că numai reducerile oferite de Wal-Mart la produsele alimentare au 
contribuit la creşterea bunăstării cumpărătorilor americani cu cel puţin 50 miliarde 
de dolari pe an. Economiile ar putea fi de cinci ori mai mari dacă se iau în consi- 
derare toate produsele oferite de Wal-Mart. Aceste câştiguri sunt importante mai ales 
pentru familiile sărace şi pentru cele cu venituri modeste. Clientul obişnuit al 
Wal-Mart câştigă 35.000 de dolari pe an, clientul Target - 50.000 de dolari, iar 
clientul Costco - 74.000. În plus, politica Wal-Mart, «preţuri mici în fiecare zi», este 
criteriul cel mai important pentru cei cu venituri modeste, dat fiind că aceştia 
cheltuie o parte mai mare din venitul lor pe alimente şi alte produse de bază. În 
calitate de factor de reducere a sărăciei, Wal-Mart şi cele 200 de miliarde de dolari 
ca asistenţă pe care le oferă consumatorilor pot rivaliza cu multe programe federale”. 

Deci acţionarul şi clientul Wal-Mart din noi îşi doreşte ca Wal-Mart să urmeze 
asiduu politica de îndepărtare a elementelor inutile din lanţul de aprovizionare şi din 
pachetele de beneficii ale angajaţilor pentru a creşte profitul companiei — şi pentru 
a avea astfel preţuri mici. Dar angajatul Wal-Mart din noi urăşte beneficiile limitate 
şi pachetele salariale mici pe care compania le oferă noilor angajaţi. Iar cetăţeanul 
Wal-Mart din noi ştie că, deoarece Wal-Mart, cea mai mare companie din America, 
nu acoperă toate cheltuielile de sănătate ale angajaţilor, unii dintre aceştia vor ajunge 
pur şi simplu la serviciul de urgenţă al spitalului local, iar cei care vor plăti sunt 
contribuabilii. Potrivit The New York Times, un studiu realizat de autorităţile din 
Georgia a arătat că „peste 10.000 de copii ai angajaţilor Wal-Mart erau incluşi în 
programul public de sănătate pentru copii, costul plătit de contribuabili fiind de 
aproape 10 milioane de dolari”. În mod similar, ziarul arăta că „Spitalul din Carolina 
de Nord a descoperit că 31 % din cei 1.900 pacienţi angajaţi ai Wal-Mart beneficiau 
de programul Medicaid, iar 16% nu beneficiau de nici o asigurare”. 

În cartea sa apărută în 2004 Selling Women Short: The Landmark Battle for 
Workers’ Rights at Wal-Mart (Speculă cu femei: bătălia finală pentru drepturile 
lucrătorilor la Wal-Mart), ziarista Liza Featherstone a urmărit procesul de discrimi- 
nare a femeilor intentat contra Wal-Mart. Într-un interviu despre carte acordat sitului 
Salon.com (22 noiembrie 2004), ea remarca următorul aspect: „Contribuabilii 
americani cotizează pentru mulţi angajaţi Wal-Mart cu normă întreagă, deoarece 
aceştia cer asigurări de sănătate incrementale, locuinţe de stat, bonuri de masă - 
există foarte multe situaţii în care angajaţii Wal-Mart nu reuşesc să se descurce pe 
cont propriu. Ceea ce constituie o ironie, având în vedere că Sam Walton este con- 
siderat simbolul american al independenţei. Este foarte deranjant şi lipsit de onestitate 

modul în care Wal-Mart sprijină candidaţii republicani : 80% din contribuţiile lor la 
campaniile electorale au ajuns în bugetul republicanilor. Dar republicanii nu sprijină 
tipul de programe de asistenţă publică de care depinde Wal-Mart. Dacă tot luptă 
pentru ceva, Wal-Mart ar trebui să o facă pentru asigurările naţionale de sănătate. Ar 
trebui să recunoască măcar că avem nevoie de o bunăstare socială mai generalizată 
tocmai pentru că ei nu sunt capabili să asigure aceste lucruri pentru angajaţii lor” 

Pe măsură ce vă (dis)cerneţi şi cântăriţi multiplele identități - consumator, angajat, 
cetăţean, contribuabil, acţionar -, trebuie să decideţi : preferaţi abordarea Wal-Mart 
sau abordarea Costco? Va fi o problemă politică importantă în lumea plată: cât de 
plate v-aţi dori să fie corporaţiile atunci când vă descompuneţi toate identitățile 
diferite ? Pentru că atunci când intermediarii sunt excluşi, când lanţul de aprovi- 
zionare este complet plat, se elimină şi un oarecare element de umanitate. 

Întrebarea este valabilă şi pentru guvern. Cât de plat doriţi să fie guvernul? Cât 
de multe fricţiuni doriţi să elimine guvernul prin dereglementare pentru a facilita 
concurenţa companiilor pe Planeta Plată ? 

După cum mi-a spus Rahm Emanuel, democrat din Illinois şi membru al Con- 
gresului, fost consilier principal al preşedintelui Clinton: „Când lucram la Casa 
Albă, am raţionalizat procesul de aprobare a medicamentelor de către Agenţia 
pentru Alimente şi Medicamente (FDA). Obiectivul nostru principal era de a permite 
intrarea mai rapidă a medicamentelor pe piaţă. Cu toate acestea, rezultatul a fost o 
relaţie din ce în ce mai familiară între FDA şi industria farmaceutică, relaţie care a 
pus în pericol sănătatea publică. Cazul Vioxx [un antiinflamator despre care s-a 
descoperit că măreşte riscul de evenimente cardiovasculare grave] indică gradul în 
care siguranţa medicamentelor a fost pusă pe o poziţie inferioară faţă de aprobarea 
lor rapidă. O audiere recentă desfăşurată la Senat privind retragerea de pe piaţă a 
Vioxx a dezvăluit deficienţe majore ale capacităţii FDA de a retrage de pe piaţă 
medicamente periculoase” 

În calitate de consumatori, ne dorim cele mai ieftine medicamente pe care le 
poate oferi lanţul de aprovizionare global, dar în calitate de cetăţeni vrem şi avem 
nevoie ca guvernul să monitorizeze şi să reglementeze acest lanţ de furnizori, chiar 
dacă asta înseamnă păstrarea sau adăugarea de obstacole. 

Dumneavoastră trebuie să (dis)cerneţi. 


Cine ce deţine ? 


Mai este un aspect care trebuie neapărat (dis)cernut în lumea plată: cine ce deţine ? 
Cum construim bariere juridice care să protejeze proprietatea intelectuală a unui 
inventator, astfel încât acesta să poată obţine beneficii financiare pe care să le 
investească apoi într-o altă invenţie ? De cealaltă parte a baricadei, cum menţinem 
zidurile suficient de joase pentru a încuraja punerea în comun a proprietăţii intelec- 
tuale, din ce în ce mai necesară pentru inovațiile de vârf? 


MAREA (DIS)CERNERE 207 


„Cu siguranţă, lumea nu este plată când vine vorba de tratamentul uniform al 
proprietăţii intelectuale”, spunea Craig Mundie, consilierul tehnic principal al 
Microsoft. Este minunat, adăuga el, să trăim într-o lume în care un inventator poate 
mobiliza de unul singur atâtea resurse, poate alcătui o echipă de parteneri din întreaga 
lume plată, cu care reuşeşte apoi să dezvolte un produs sau serviciu revoluţionar. 
Dar ce va face acest minunat inginer inventator, se întreba Mundie, când altcineva, 
care utilizează aceeaşi platformă şi aceleaşi unelte ale lumii plate, va fabrica şi dis- 
tribui noul său produs revoluţionar ? Asta se întâmplă zilnic în lumea software-ului, 
a muzicii şi a medicamentelor. Tehnologia a ajuns într-un stadiu în care „trebuie să 
presupunem că nu mai există nimic care să nu poată fi contrafăcut în cel mai scurt 
timp” - de la Microsoft Word la piese de avioane, adăuga Mundie. Cu cât mai plată 
devine lumea, cu atât mai multă nevoie vom avea de un sistem de guvernare globală 
care să ţină pasul cu toate formele noi, legale şi ilegale, de colaborare. 

Putem recunoaşte fenomenul în cazul dreptului brevetelor, aşa cum a evoluat 
acesta în Statele Unite. Companiile pot alege una dintre următoarele trei opţiuni 
pentru o inovaţie: brevetează dispozitivul inventat şi îl vând tot ele, brevetează 
dispozitivul şi acordă altcuiva o licenţă de producere a acestuia sau brevetează dispo- 
zitivul şi acordă licenţe reciproce altor companii pentru ca acestea să poată fabrica 
un produs, de exemplu un PC, pentru care e nevoie de obţinerea mai multor brevete. 
Dreptul american al brevetelor este neutru din punct de vedere tehnic asupra acestui 
aspect. Din câte spun însă experţii despre evoluţia jurisprudenţei în domeniu, există 
o tendinţă clară de defavorizare a licenţelor reciproce sau a altor aranjamente care 
încurajează colaborarea sau libertatea de acţiune pentru cât mai mulţi actori. Se 
încearcă mai degrabă protejarea dreptului firmelor individuale de a-şi fabrica propriile 
produse brevetate. Într-o lume plată, companiile au nevoie de un sistem de brevetare 
care să încurajeze ambele abordări. Cu cât standardele şi licenţele reciproce sunt mai 
bine susţinute de structura legală, cu atât mai axate pe colaborare vor fi inovațiile. 
Un calculator este produsul a numeroase licenţe reciproce între compania care deţinea 
brevetul pentru cursor şi compania care deţinea brevetul pentru mouse şi ecran. 

Prin urmare, dreptul proprietăţii intelectuale trebuie să se adapteze la numărul în 
creştere al inovaţiilor provenite din colaborări şi mişcări open-source - în caz contrar, 
societatea nu se va bucura de beneficii şi nu va fi protejată împotriva dezavantajelor 
lumii plate. „Trebuie să ne revizuim ideile despre proprietatea intelectuală dacă 
dorim dezvoltarea inovaţiilor bazate pe colaborare”, afirmă Sam Palmisano, preşedin- 
tele IBM. „Legile privind proprietatea intelectuală au fost create pentru a le permite 
indivizilor şi instituţiilor să-şi culeagă roadele invențiilor lor, punând în acelaşi timp 
la dispoziţia întregii societăţi aceste bunuri intelectuale. Şi totuşi, în acest cadru 
destul de delicat există opinii divergente despre ale cui interese ar trebui să fie 
prioritare. Unii cred că cel mai bun mod de a stimula inovaţia este protejarea feroce 
a intereselor inventatorului. Alţii susţin că trebuie să deschidem uşile şi să oferim 
acces nelimitat la bunurile intelectuale. Eu cred că avem nevoie de o nouă cale, de 
o abordare care să realizeze echilibrul dintre cele două extreme. Trebuie să protejăm 
interesele indivizilor şi companiilor care creează invenţii cu adevărat noi şi utile. În 

acelaşi timp însă, trebuie să protejăm interesele comunităţilor inovatoare, ale grupu- 
rilor-ecosistem creative care nu sunt constituite în societăţi sau confirmate altfel, dar 
care sunt totuşi angajate în activităţi reale de inovaţie cu adevărat importantă. Într-o 
lume postindustrială avem nevoie de o noţiune extinsă a dreptului de proprietate.” 

În timp ce încercaţi să (dis)cerneţi această chestiune a proprietăţii, gândiţi-vă şi 
la următorul caz. La 13 noiembrie 2004, caporalul Justin M. Ellsworth, în vârstă 
de douăzeci de ani, a fost ucis în Irak de o bombă în timp ce se afla în patrulare. La 
21 decembrie 2004, Associated Press anunţa că familia cerea companiei Yahoo ! 
parola contului de e-mail al fiului lor decedat pentru a putea avea acces la mesajele 
acestuia. „Vreau să mi-l pot aminti prin cuvintele lui. Ştiu că Justin credea că face 
ceea ce trebuie. Vreau să mi-aduc aminte de asta şi în viitor”, a declarat agenţiei 
John Ellsworth, tatăl lui Justin. „Este ultimul lucru pe care îl mai am de la fiul meu.” 
Ne îndreptăm către o lume în care comunicarea înseamnă din ce în ce mai mult biţi 
de informaţie care călătoresc prin cyberspaţiu şi care sunt stocaţi de servere aflate în 
întreaga lume. Nici un guvern nu controlează acest cyberspaţiu. Întrebarea este 
următoarea : cui îi rămân, după moartea ta, biții primiţi şi trimişi de tine? AP a 
anunţat că Yahoo! a refuzat să dea familiei Ellsworth parola cerută, afirmând că 
politica lor prevede ştergerea tuturor conturilor inactive timp de nouăzeci de zile şi 
amintind că toţi utilizatorii Yahoo! se declară de acord la înscriere că dreptul la 
ID-ul sau conţinutul contului lor încetează în momentul decesului. „Deşi împărtăşim 
durerea familiilor, conturile Yahoo! şi conţinutul lor nu sunt transferabile” - nici 
chiar după deces, a declarat pentru AP Karen Mahon, purtătoare de cuvânt a Yahoo ! 
Pe măsură ce nu mai folosim hârtia şi comunicăm în formate digitizate, trebuie să 
stabilim şi să precizăm în testament cui ne lăsăm biții. Nu este o glumă. Am stocat 
multe dintre capitolele acestei cărţi în contul meu AOL, deoarece am crezut că sunt 
mai în siguranţă în cyberspaţiu. Dacă mi s-ar fi întâmplat ceva în timp ce lucram la 
acest volum, familia şi editorul meu ar fi trebuit să dea în judecată AOL pentru a recu- 
pera textul. Vă rog, să (dis)cearnă cineva toate acestea ! 


Moartea unui comis-voiajor 


În toamna anului 2004, am fost la Minneapolis să-mi vizitez mama şi am avut trei 
întâlniri, una după alta, care m-au convins din nou că lumea este plată. Mai întâi, 
înainte să plec din Washington, am sunat la 411 - serviciu de informaţii - pentru a 
încerca să aflu numărul de telefon al unui prieten din Minneapolis. A răspuns un 
robot care, cu o voce computerizată, mi-a cerut să pronunţ numele persoanei al cărei 
număr încercam să-l găsesc. Dintr-un motiv sau altul, nu reuşeam să mă fac înţeles 
de robot, care îmi tot repeta cu vocea lui computerizată: „Aţi spus...?” Şi eu tot 
repetam numele respectiv cu o voce care nu-mi transmitea şi exasperarea (altfel, 
robotul nu m-ar fi înţeles în nici un caz). „Nu, nu am spus..., ci am spus...”. În cele 
din urmă, apelul a fost transferat unui operator, dar nu mi-a plăcut deloc această 

întâlnire lipsită de fricţiuni cu serviciul de numere de telefon. Îmi doream cu ardoare 
obstacolul reprezentat de o altă fiinţă umană. Poate că este mai ieftin şi mai eficient 
să ai un computer care îţi spune numerele de telefon, dar pentru mine a fost o 
experienţă foarte frustrantă. 

Când am ajuns în Minneapolis, am luat cina împreună cu o familie de prieteni, 
dintre care unul şi-a petrecut întreaga viaţă lucrând ca angrosist în Midwest, vânzând 
mărfuri unora dintre cei mai mari detailişti din regiune. Este un vânzător înnăscut. 
Când l-am întrebat ce mai e nou, a oftat şi mi-a spus că afacerile nu mai sunt ce erau 
odată. Totul se vinde acum la o marjă de profit de 1%, mi-a spus el. Nici o pro- 
blemă. Vinde mai ales bunuri de larg consum şi, datorită volumelor mari, se poate 
descurca cu marja mică de profit. Dar ceea ce îl deranja era faptul că nu mai existau 
contacte umane cu unii dintre cei mai mari clienţi. Chiar şi bunurile de larg consum 
şi cele la preţuri mici au anumite elemente care le diferenţiază şi care trebuie vândute 
şi puse în valoare. „Totul se face acum prin e-mail”, spunea el. „Fac afaceri cu un 
tinerel de la [unul dintre cei mai mari detailişti din ţară], care îmi spune: «Trimi- 
teţi-mi prin e-mail oferta dvs.». Nu l-am întâlnit niciodată. De cele mai multe ori nu 
îmi răspunde. Nici nu ştiu cum ar trebui să mă descurc cu el... Mai demult, treceam 
pe la birou, ofeream cumpărătorilor câteva bilete la meci. Eram prieteni... Tommy, 
azi nu le pasă decât de preţuri.” 

Din fericire, prietenul meu este un om de afaceri de succes şi se ocupă de mai 
multe activităţi. Gândindu-mă la ce mi-a spus, mi-am amintit de o scenă din Moartea 
unui Comis-voiajor, în care Willy Loman spune că, spre deosebire de colegul lui 
Charley, îşi propune să devină „o persoană foarte plăcută de cei din jur” El îi spune 
fiului său că în afaceri, ca şi în viaţă, caracterul, personalitatea şi legăturile umane 
sunt mai importante decât inteligenţa. Spunea Willy: „Cel care ştie cum să se 
prezinte în lumea afacerilor, care ştie să creeze interes faţă de persoana sa, are 
reuşita garantată. Fă-te plăcut şi nu vei duce niciodată lipsă de nimic” 

Nu şi când lumea se aplatizează. Este greu să creezi o relaţie umană prin e-mail 
şi Internet. Ziua următoare am luat cina cu prietenul meu Ken Greer, directorul unei 
companii media despre care voi vorbi mai târziu în detaliu. Ken se plângea de acelaşi 
lucru: multe contracte sunt obţinute azi de firme de publicitate care vând doar 
numere şi nu creativitate. Şi apoi a spus ceva ce a atins ţinta preocupărilor mele: „E 
ca şi cum ar fi tăiat toată grăsimea de pe afaceri” şi au transformat totul într-un joc 
al numerelor. „Dar grăsimea dă gust cărnii”, a adăugat Ken. „Bucata de carne slabă 
nu are un gust aşa de bun. Trebuie să aibă pe ea un pic de grăsime.” 

Procesul de aplatizare îndepărtează implacabil grăsimea din afaceri şi viaţă — dar, 
după cum observa Ken, grăsimea dă gust şi textură vieţii. În plus, ţine şi de cald. 

Da, consumatorul din noi vrea preţuri Wal-Mart, dar fără grăsime. Însă angajatul 
din noi îşi doreşte un pic de grăsime rămasă pe os, aşa cum face Costco, pentru a 
putea oferi asigurări de sănătate aproape tuturor angajaţilor, şi nu la jumătate, cum 
face Wal-Mart. Dar acţionarul din noi vrea profituri precum cele de la Wal-Mart şi 
nu ca acelea de la Costco. Şi totuşi, cetăţeanul din noi vrea mai degrabă beneficiile 
Costco decât cele oferite de Wal-Mart, pentru că, în cele din urmă, este posibil ca 

diferenţa să fie plătită tot de societate. Consumatorul din mine vrea facturi telefonice 
mai mici, dar fiinţa umană din mine vrea să vorbească cu o altă fiinţă umană atunci 
când sun la 411. Da, cititorul din mine adoră să navigheze pe Net şi să citească 
ziarele online, dar cetăţeanul din mine îşi doreşte ca unele dintre aceste jurnale să 
aibă un editor, un intermediar, care să le spună autorilor să-şi mai verifice o dată 
informaţiile înainte de a apăsa Send şi să spună lumii întregi dacă ceva este greşit sau 
nedrept. 

Având în vedere aceste emoţii şi presiuni în conflict, există potenţial pentru o 
întreagă reorganizare a politicii americane - interesele angajaţilor şi ale companiilor 
realiniindu-se în partide diferite. Gândiţi-vă puţin: conservatorii socialişti din aripa 
de dreapta a Partidului Republican, care nu susţin globalizarea sau integrarea mai 
profundă a lumii pentru că asta aduce prea mulţi străini şi moravuri culturale străine 
în America, s-ar putea alia cu sindicatele din aripa de stânga a Partidului Democrat, 
cărora nu le place globalizarea pentru că facilitează externalizarea locurilor de 
muncă. Ei s-ar putea numi Partidul Zidului şi ar milita pentru mai multe obstacole 
şi fricţiuni în lumea întreagă. Să recunoaştem : conservatorii culturali republicani au 
mai multe în comun cu muncitorii din industria oţelului din Youngstown (Ohio), cu 
fermierii din China rurală şi cu mullahii din centrul Arabiei Saudite, care şi-ar dori 
şi ei mai multe ziduri, decât cu investitorii de pe Wall Street sau cu angajaţii din 
domeniul serviciilor din Palo Alto, care sunt conectaţi la economia globală şi care 
s-au îmbogăţit datorită aplatizării lumii. 

Între timp, aripa oamenilor de afaceri din Partidul Republican, care cred în libe- 
rul-schimb, în dereglementare, în mai multă integrare şi în impozite mai mici - orice 
ar aplatiza şi mai mult lumea -, se pot trezi aliaţi cu liberalii socialişti din Partidul 
Democrat, dintre care mulţi lucrează în industria globală a serviciilor pe Coasta de 
Est sau pe Coasta de Vest. Lor li s-ar putea alătura Hollywoodul şi alţii din industria 
divertismentului. Toţi sunt beneficiari în cel mai înalt grad ai lumii plate. Ei s-ar 
putea numi Partidul Reţelei, iar platforma lor politică ar consta în promovarea unei 
şi mai profunde integrări globale. Mulţi locuitori din Manhattan şi Palo Alto au mai 
multe interese comune cu locuitorii din Shanghai şi Bangalore decât cu cei din 
Youngstown sau Topeka. Pe scurt, într-o lume plată vom vedea, probabil, pe de o 
parte, mulţi liberali socialişti, mulţi inşi la costum şi cravată din industria globală a 
serviciilor şi investitori de pe Wall Street cu interese comune, iar de cealaltă parte, 
mulţi conservatori socialişti, inşi la costum şi cravată din industria locală a servi- 
ciilor şi sindicate cu interese comune. 

Publicul filmului Patimile lui Hristos va fi pe aceeaşi baricadă cu sindicatele 
Teamsters şi AFL-CIO, în timp ce Hollywoodul, liberalii de pe Wall Street şi fanii 
filmului You’ve got mail vor fi pe aceeaşi baricadă cu angajaţii din sectorul IT din 
Silicon Valley şi cu furnizorii de servicii globale din Manhattan şi San Francisco. 
Mel Gibson şi Jimmy Hoffa Jr. versus Bill Gates şi Meg Ryan. 

Din ce în ce mai mult, politica din lumea plată se va reduce la întrebarea ce 
valori, fricţiuni şi „grăsimi” merită păstrate — care ar trebui, în termenii lui Marx, 
să rămână solide - şi care trebuie lăsate să se topească. Ţările, companiile şi 
indivizii vor putea răspunde în mod inteligent la această întrebare numai dacă înţeleg 

natura şi textura reală a mediului concurențial global şi cât de diferit este acesta de 
cel din epoca Războiului Rece şi de cel existent anterior. Iar ţările, companiile şi 
indivizii vor putea face alegeri politice sănătoase numai dacă înțeleg pe deplin 
mediul concurenţial aplatizat, precum şi instrumentele pe care le pot folosi acum 
pentru a colabora şi concura pe acest nou teren. Sper ca volumul de faţă să ofere un 
cadru nuanțat pentru această dezbatere politică extrem de importantă şi pentru 
marile (dis)cerneri care ne aşteaptă în viitorul apropiat. 

În acest sens, următoarele trei secţiuni ale cărţii vor analiza modul în care 
americanii, ţările în curs de dezvoltare şi companiile vor fi afectate de aplatizarea 
lumii şi de tripla convergenţă. 

Puneţi-vă centura : intrăm în lumea plată. 


AMERICA ŞI PĂMÂNTUL PLAT 


5 
America şi liberul-schimb 


Mai are Ricardo dreptate ? 


Ca american care a crezut întotdeauna în meritele liberului-schimb, a trebuit să 
răspund la o întrebare importantă după călătoria mea în India: Ar trebui oare să mai 
cred în liberul-schimb într-o lume plată ? Iată o chestiune care trebuia (dis)cernută 
imediat - nu numai pentru că devenea o temă fierbinte în politica internă, ci şi pentru 
că viziunea mea asupra lumii plate depinde de viziunea mea asupra liberului-schimb. 
Sunt conştient de faptul că liberul-schimb nu va aduce neapărat beneficii fiecărui 
american şi că societatea va trebui să-i ajute pe cei defavorizaţi. Dar pentru mine 
întrebarea-cheie era: Va aduce liberul-schimb beneficii Americii ca întreg, acum 
când lumea devine atât de plată şi atât de mulţi oameni pot colabora, dar şi concura 
cu copiii mei? Se pare că foarte multe dintre slujbele pe care le considerăm 
„americane” vor putea fi înhăţate de alţii. Oare nu le-ar merge americanilor mai bine 
dacă guvernul ar ridica nişte ziduri şi ar interzice într-o oarecare măsură externa- 
lizarea şi offshoring-ul ? 

Am început să-mi pun această problemă când filmam un documentar pentru 
Discovery Times în Bangalore. Am mers într-o zi în campusul Infosys, în jurul orei 
cinci după-amiaza - oră la care angajaţii centrului de apeluri Infosys soseau la 
serviciu pentru schimbul de noapte, pe jos, cu minibuzul, cu scuterul, în timp ce 
inginerii cu funcţii ierarhic superioare plecau după ce îşi terminaseră schimbul de zi. 
Stăteam împreună cu echipa la poartă, observând acest flux de oameni tineri, educați, 
care intrau şi ieşeau, mulţi conversând animat. Toţi arătau de parcă ar fi făcut 1.600 
de puncte la testul SAT, iar discrepanţa dintre ceea ce gândeam şi ceea ce vedeam 
m-a copleşit. Îmi tot repetam: „Ricardo are dreptate, Ricardo are dreptate, Ricardo 
are dreptate” David Ricardo (1772-1823) a fost un economist englez care a dezvoltat 
teoria avantajului comparativ, care spune că dacă fiecare naţiune se specializează în 
producţia de bunuri în care are un avantaj comparativ în ceea ce priveşte costurile, 
şi apoi face comerţ cu celelalte naţiuni, cumpărând bunuri în care acestea sunt 
specializate, toată lumea va câştiga şi nivelul general de venit va creşte în fiecare ţară 
care participă la schimburi. Deci dacă toţi aceşti supertehnicieni indieni produc ceea 
ce reprezintă avantajul lor comparativ şi apoi îşi folosesc venitul obţinut pentru a 
cumpăra din America toate produsele care reprezintă avantajul nostru comparativ — 

de la Corning Glass la Microsoft Windows -, ambele ţări ar obţine beneficii, chiar 
dacă unii indieni sau americani ar fi nevoiţi să-şi schimbe slujbele în cadrul tranziţiei. 
Dovada acestui beneficiu reciproc poate fi văzută în creşterea masivă a exporturilor 
şi importurilor dintre Statele Unite şi India din ultimii ani. 

Însă continuam să-i văd pe toţi aceşti indieni din noua generaţie şi îmi spuneam 
cu totul altceva: „Dumnezeule, sunt atât de mulţi şi toţi arată atât de serioşi şi dor- 
nici de muncă! Şi vin val după val. Cum poate fi bine pentru fiicele mele şi pentru 
alte milioane de tineri americani ca aceşti indieni să facă aceleaşi lucruri pe care le 
fac ei, dar numai pentru o parte din salariul lor?” Pe vremea lui Ricardo, bunurile 
puteau fi comercializate, dar munca şi serviciile intelectului, în cea mai mare parte, 
nu. Pe vremea aceea nu exista nici un cablu din fibră optică submarin care să permită 
comercializarea locurilor de muncă din industria intelectului. Tocmai când mă cuprin- 
dea îngrijorarea, purtătoarea de cuvânt a Infosys care mă însoțea mi-a spus în treacăt 
că anul trecut Infosys India a primit „un milion de candidaturi” de la tineri indieni 
pentru nouă mii de posturi din domeniul tehnologiei. 

Vă doresc o zi bună în continuare ! 

M-am tot gândit la ce ar trebui să înţeleg din această scenă. Nu vreau să văd 
americani care îşi pierd slujbele din cauza concurenţei străine sau a inovației 
tehnologice. Cu siguranţă nu îmi doresc să mi-o pierd pe a mea. Când îţi pierzi locul 
de muncă, rata şomajului nu e de 5,2%, ci de 100%. Nici o carte despre Pământul 
plat nu ar fi onestă dacă nu ar recunoaşte existenţa acestor probleme sau a dezbaterii 
dintre economişti privind actualitatea teoriei lui Ricardo. Totuşi, după ce am discutat 
argumentele de o parte şi de alta, am ajuns la aceeaşi concluzie ca majoritatea 
economiştilor - Ricardo are dreptate în continuare şi mai mulţi americani se vor 
descurca mai bine dacă nu ridicăm şi mai multe bariere în calea externalizării, a 
lanțurilor de aprovizionare şi a offshoring-ului. 

Acesta este mesajul simplu al capitolului de faţă : chiar dacă lumea devine plată, 
America în ansamblul ei va obţine mai multe beneficii aderând în continuare la 
principiile generale ale liberului-schimb decât ridicând ziduri care nu vor face decât 
să îi determine şi pe alţii să facă la fel. Într-un astfel de scenariu, toţi devenim mai 
săraci. Dar argumentul mai extins al acestei secţiuni - „America şi Pământul Plat” - 
este că, deşi protecţionismul poate fi contraproductiv, o politică a liberului-schimb, 
deşi necesară, nu este suficientă. Fa trebuie însoţită de o strategie naţională axată pe 
îmbunătăţirea educaţiei fiecărui american, pentru ca acesta să poată concura pentru 
noi locuri de muncă în lumea plată. Şi mai trebuie însoţită de o strategie externă de 
deschidere a pieţelor închise din întreaga lume (inclusiv unele pieţe proprii, precum 
agricultura), aducând mai multe ţări în sistemul global al liberului-schimb - ceea ce 
va spori cererea de bunuri şi servicii, va stimula inovaţia şi va reduce atât şomajul, 
cât şi migraţia locurilor de muncă de pe întreg globul. 

Bineînţeles, şcoala protecţionistă/antiexternalizare nu este de acord. Nici una 
dintre strategiile de mai sus nu mai funcţionează, susţin ei. Militanţii antiexternalizare 
afirmă că, într-o lume plată, nu numai că sunt mai multe bunuri comercializabile, 
dar şi multe servicii pot fi acum comercializate - tocmai acele slujbe care susţin 
clasa americană de mijloc şi care nu au fost niciodată expuse într-o asemenea măsură 

automatizării sau externalizării. Din cauza acestei schimbări, America şi alte ţări 
dezvoltate s-ar putea îndrepta către un declin absolut (nu unul relativ) al puterii lor 
economice şi al nivelului de trai dacă nu încep să protejeze formal anumite locuri de 
muncă, atât pentru muncitori, cât şi pentru cadrele superioare, în faţa concurenţei 
externe. Nu este posibil ca atâţia actori noi să pătrundă în economia globală, în 
sectoare precum serviciile şi fabricarea de produse superioare dominate până acum 
de americani, europeni şi japonezi, fără ca salariile să nu atingă un nou echilibru, 
dar la un nivel inferior. 

Care sunt principalele contraargumente ale susținătorilor liberului-schimb şi 
externalizării, printre care mă număr şi eu, care încă mai cred că Ricardo are 
dreptate ? În primul rând, deşi poate exista o fază de tranziţie în anumite sectoare, 
fază în care salariile scad în ţările dezvoltate, nu avem nici un motiv să credem că 
„Siropul” va rămâne acelaşi sau că va ajunge peste hotare, atât timp cât „tortul” 
global se măreşte şi el. A sugera că „siropul” rămâne acelaşi este echivalent cu 
teoria cantităţii fixe de muncă - adică există o cantitate fixă de muncă în lume şi că 
odată ce această cantitate a fost ingurgitată, de americani, de indieni sau de japonezi, 
nu vor mai exista alte locuri de muncă. Dacă acum avem cea mai mare cantitate de 
muncă şi dacă indienii se oferă să se ocupe de ea pentru mai puţini bani, ei vor obţine 
o parte mai mare din cantitatea existentă, iar noi ne vom alege cu mai puţin - cam 
aşa sună argumentul. 

Teoria este greşită, pentru că se bazează pe presupunerea că tot ce s-ar putea 
inventa a fost deja inventat şi că, prin urmare, concurenţa economică este un joc de 
sumă zero, o luptă pentru o cantitate fixă. Această presupunere scapă din vedere 
faptul că, deşi slujbele se pierd în număr mare - prin externalizare sau offshoring 
de către marile companii, iar această tendinţă ţine prima pagină a ziarelor, companii 
mici, necunoscute creează noi locuri de muncă, chiar dacă numai câte cinci, zece 
sau cincisprezece. Este uneori nevoie de o convingere de fier ca să crezi că se 
întâmplă într-adevăr. Dar se întâmplă. Dacă nu s-ar întâmpla, rata şomajului în 
America ar fi astăzi mult mai mare de 5%. Motivul pentru care se întâmplă este că, 
pe măsură ce locurile de muncă din sectoarele serviciilor şi al fabricării de produse 
inferioare se deplasează din Europa, America şi Japonia către India, China şi fosta 
Uniune Sovietică, tortul global creşte nu numai în dimensiune - deoarece mai mulţi 
oameni au mai mulţi bani de cheltuit —, ci şi în complexitate, deoarece se creează mai 
multe locuri de muncă şi noi specializări. 

Daţi-mi voie să vă prezint un exemplu simplu. Imaginaţi-vă că există numai două 
ţări în lume - America şi China. Şi imaginaţi-vă că economia americană este formată 
doar din 100 de oameni. Dintre aceştia, 80 sunt lucrători cu studii superioare din 
industria intelectului, iar restul de 20 sunt lucrători cu mai puţine studii şi mai puţin 
calificaţi. Să ne închipuim acum că lumea devine plată şi America încheie un acord 
de liber-schimb cu China, care are 1.000 de lucrători, dar este o ţară mai puţin 
dezvoltată. China are deci 80 de lucrători cu studii superioare din industria intelec- 
tului din cei 1.000, iar restul de 920 sunt lucrători necalificaţi. Înainte ca America 
să încheie acordul de liber-schimb existau numai 80 de lucrători intelectuali. Acum 
există 160 în lumea formată din cele două ţări. Lucrătorii americani simt că se 

confruntă cu o concurenţă mai mare, şi aşa şi este. Dar dacă ne uităm la obiectivul 
pe care îl urmăresc, vedem că avem acum o piaţă mult mai mare şi mai complexă, 
care a evoluat de la una de 100 de oameni la una de 1.100, cu mai multe nevoi şi 
dorinţe. Ar trebui deci să fie o situaţie în care câştigă atât lucrătorii intelectuali 
americani, Cât şi cei chinezi. 

Bineînţeles, unii lucrători americani intelectuali vor trebui să se îndrepte orizontal 
către alte slujbe din industria intelectului, din cauza concurenţei lucrătorilor chinezi. 
Dar pe o piaţă atât de mare şi atât de complexă, putem fi siguri că vor apărea noi 
locuri de muncă în industria intelectului, iar toţi cei care fac o treabă bună vor primi 
salarii decente. Nu este deci cazul să ne facem griji nici pentru lucrătorii americani, 
nici pentru cei chinezi. Toți se vor descurca bine pe această piaţă mai mare. 

„Cum adică să nu ne facem griji?”, mă veţi întreba. „Ce vom face dacă cei 
80 de lucrători chinezi vor munci pentru un salariu mult mai mic decât cei 80 de 
lucrători americani? Cum va putea fi rezolvată această dispută?” 

Nu se va întâmpla peste noapte, aşa încât unii lucrători americani vor fi afectaţi 
de tranziţie, însă efectele nu vor fi permanente. Iată ce trebuie să înţelegem, ne 
explică noul specialist în economie de la Stanford, Paul Romer : salariile lucrătorilor 
chinezi din industria intelectului erau atât de mici pentru că, deşi competențele lor 
puteau fi comercializate la nivel global la fel ca şi cele ale lucrătorilor americani, ei 
erau prinşi într-o economie închisă. Imaginaţi-vă cât de puţin este plătit un informa- 
tician sau un neurochirurg nord-coreean în interiorul acelei imense naţiuni-închi- 
soare! Dar, pe măsură ce economia chineză se deschide către lume şi reforme, 
salariile angajaţilor chinezi din domeniul intelectului se vor ridica la nivelul celor 
americane sau mondiale. Salariile americane nu vor cobori la nivelul celor dintr-o 
economie închisă şi izolată. Fenomenul are loc deja în Bangalore, unde concurenţa 
pentru programatorii indieni determină creşterea salariilor acestora la niveluri 
comparabile cu cele americane sau europene - după decenii de salarii mici în cadrul 
unei economii închise. De aceea, americanii ar trebui să facă tot ce le stă în putere 
pentru a promova. o deschidere şi o reformă progresivă, dar susţinută, a economiilor 
indiană şi chineză. Pe termen lung, salariile generale vor creşte într-o economie 
mondială mai deschisă şi mai productivă. 

Ar trebui să ne facem, totuşi, griji pentru cei 20 de muncitori americani necali- 
ficaţi, care trebuie să concureze acum mai direct cu 920 de muncitori chinezi. Unul 
dintre motivele pentru care cei 20 primeau un salariu decent înainte este că, în 
comparaţie cu cei 80 de lucrători calificaţi, erau destul de puţini. Orice economie are 
nevoie de câţiva muncitori necalificaţi. Dar după ce America şi China au semnat acel 
acord de liber-schimb, în lumea noastră cu două ţări există un total de 940 de mun- 
citori necalificaţi şi 160 de lucrători intelectuali. Acei muncitori americani necalificaţi 
ale căror slujbe pot fi extrateritorializate (supuse offshoring-ului) - slujbe care pot 
migra uşor în China - vor avea o problemă. Asta nu se poate nega. Salariile vor 
scădea cu siguranţă. Pentru a-şi menţine sau îmbunătăţi nivelul de trai, ei vor trebui 
să se deplaseze vertical, şi nu orizontal. Vor trebui să-şi completeze educaţia şi 
competențele în domeniul intelectului pentru a putea ocupa una dintre noile slujbe 
care vor apărea cu siguranţă pe piaţa mult mai extinsă SUA-China. În capitolele 

următoare voi discuta despre necesitatea şi obligaţia societăţii noastre de a se asigura 
că fiecare are şansa de a obţine aceste competenţe. 

După cum observa Romer, istoria americană ne arată că o creştere a numărului de 
lucrători intelectuali nu duce neapărat la o scădere a salariului lor, aşa cum se 
întâmplă în cazul muncitorilor necalificaţi. Între anii '60 şi '80, numărul lucrătorilor 
cu studii superioare a crescut foarte mult, şi totuşi salariile lor au crescut chiar mai 
repede. Pe măsură ce tortul a crescut în dimensiune şi complexitate, şi dorinţele 
oamenilor s-au multiplicat, determinând creşterea cererii pentru persoane capabile 
să asigure activităţi complexe şi sarcini specializate. Romer explică fenomenul parţial 
prin faptul că „există o diferenţă între bunurile care au la bază o idee şi bunurile 
materiale” Dacă sunteţi un lucrător intelectual care produce şi vinde un produs care 
are la bază o idee - servicii de consultanţă, servicii financiare, software, marketing, 
design sau noi medicamente -, cu cât este mai mare piaţa, cu atât aveţi mai mulţi 
potenţiali clienţi. Şi cu cât este mai mare piaţa, cu atât se vor crea mai multe 
specializări şi nişe. Dacă produceţi următoarea versiune de Windows sau de Viagra, 
aveţi drept client potenţial întreaga lume. În concluzie, lucrătorii din industria 
intelectului se descurcă bine în epoca globalizării şi, din fericire, America are mai 
mulţi astfel de oameni decât orice altă ţară. 

Dacă vindeţi muncă manuală însă - sau o bucată de cherestea sau una de oţel -, 
valoarea a ceea ce vindeţi nu creşte neapărat odată cu extinderea pieţei, ba chiar poate 
scădea, susţine Romer. Există doar un anumit număr de fabrici care vor cumpăra 
munca fizică, dar există un număr mult mai mare de oameni care o vor vinde. Ceea 
ce vinde un tâmplar sau o bonă poate fi cumpărat la un moment dat doar de o singură 
fabrică sau de o singură familie - explică Romer -, în timp ce produsele bazate pe 
o idee, create de un programator sau de un inventator de medicamente, pot fi vândute 
în acelaşi timp tuturor clienţilor de pe piaţa globală. 

Iată de ce, per ansamblu, America se va descurca bine în lumea plată a liberului- 
-schimb - cu condiţia să producă în continuare lucrători intelectuali care pot produce 
bunuri ale intelectului vandabile global şi care pot ocupa locurile de muncă create nu 
numai ca urmare a extinderii economiei globale, ci şi în urma conectării tuturor 
resurselor de intelect din lume. Poate că numărul de locuri bune de muncă din fabrici 
este limitat, dar nu există nici o limită a numărului de locuri de muncă din industria 
globală a intelectului. 

Dacă trecem de la o lume în care există cincisprezece companii de medicamente 
şi cincisprezece companii de software în America (treizeci în total) şi două companii 
de medicamente şi două de software în China (patru în total) într-o lume în care 
există treizeci de companii de medicamente şi de software în America şi treizeci de 
companii de medicamente şi de software în China, asta va însemna mai multă 
inovaţie, mai multe tratamente, mai multe produse noi, mai multe nişe de specializare 
şi mult mai mulţi oameni cu venituri mai mari care vor cumpăra aceste produse. 

„Tortul continuă să crească, deoarece dorinţele de azi vor deveni nevoile de 
mâine”, susţine Marc Andreessen, cofondator al Netscape, care a contribuit la apa- 
riţia unei noi industrii, comerțul electronic. Această industrie a creat milioane de 
locuri de muncă în întreaga lume, pe care nimeni nu şi le imagina atunci când Bill 

Clinton a devenit preşedinte. Îmi place să merg din când în când în cafenele, dar 
acum, pentru că există Starbucks, am nevoie de cafeaua mea, iar această nevoie a 
creat o întreagă nouă industrie. Mi-a plăcut întotdeauna să pot cerceta anumite 
lucruri, dar după apariţia lui Google, trebuie să am un motor de căutare. O nouă 
industrie a fost deci creată în jurul căutării pe Internet, iar Google angajează doctori 
în matematică pe bandă rulantă - înainte să-i angajeze Yahoo! sau Microsoft. Oame- 
nii tind să presupună că tot ce trebuia inventat a fost deja inventat. Nu este așa. 

„Dacă credeţi că dorinţele şi nevoile umane sunt infinite”, spunea Andreessen, 
„atunci există un număr infinit de industrii de creat şi de afaceri de demarat şi un 
număr infinit de locuri de muncă, iar singura limită este imaginaţia umană. Lumea 
se aplatizează, dar se şi dezvoltă în acelaşi timp. Şi cred că dovezile sunt foarte 
concludente : dacă ne uităm în trecut, ori de câte ori am avut mai mult comerţ, mai 
multe comunicaţii, am înregistrat şi o creştere semnificativă a activităţii economice 
şi a nivelului de trai” 

După al doilea război mondial, America a integrat ceea ce mai rămăsese din Europa 
şi Japonia în economia globală. Ambele zone şi-au dezvoltat de la an la an competen- 
tele din domeniul producţiei, intelectului şi serviciilor, adesea importând şi uneori 
furând idei şi echipament din SUA, la fel cum America a făcut cu Marea Britanie la 
sfârşitul anilor 1770. Cu toate acestea, în cei 60 de ani care au trecut de la al doilea 
război mondial, nivelul de trai în America a crescut cu fiecare deceniu, iar rata 
şomajului - cu toate protestele legate de externalizare - este doar puţin peste 5%, cam 
jumătate în raport cu rata şomajului din cele mai dezvoltate ţări din Europa de Vest. 

„Tocmai am înfiinţat o companie care a creat 180 de noi locuri de muncă în 
mijlocul unei recesiuni”, spunea Andreessen, a cărui companie, Opsware, foloseşte 
automatizarea şi software-ul pentru a înlocui oamenii care lucrează cu uriaşele staţii 
de servere din locuri îndepărtate. Automatizând aceste slujbe, Opsware permite 
companiilor să economisească bani şi să-şi folosească creierele talentate nu în sarcini 
de rutină, ci pentru a începe noi afaceri în alte zone. Trebuie să vă fie frică de piaţa 
liberă, susţinea Andreessen, numai dacă sunteţi convinşi că niciodată nu veţi mai 
avea nevoie de medicamente noi, de software profesional nou, de industrii noi, de 
forme noi de divertisment, de cafenele noi şi numai dacă sunteţi convinşi că cetăţenii 
din ţara voastră nu vor putea niciodată dobândi competențele intelectuale necesare 
pentru a ocupa locurile de muncă create de aceste noi industrii sau de noile modele 
de afaceri. 

„Da”, a conchis el, „este nevoie de un cu totul alt mod de a gândi, bazat pe 
economie, pentru a spune că vor fi lucruri noi de făcut” Dar au existat întotdeauna 
lucruri noi de făcut şi nu avem nici un motiv serios să credem că viitorul va fi diferit. 

Acum 150 de ani, 90% dintre americani lucrau în agricultură şi domeniile aso- 
ciate, arau cu pluguri trase de cai şi strângeau recolta cu mâna. Astăzi, datorită indus- 
trializării agriculturii, avem nevoie de mai puţin de 3% din populaţie pentru a ne 
asigura necesarul de alimente şi chiar pentru a produce mai mult. Ce s-ar fi întâmplat 
dacă guvernul ar fi decis să protejeze şi să subvenţioneze toate acele munci agricole 
manuale şi ar fi refuzat să treacă la agricultura mecanizată, chiar computerizată ? 
Chiar aşa, dacă ar fi putut vota caii, ar mai fi existat maşini ? Americii ca întreg i-ar 

merge oare mai bine astăzi? Nu prea. Bineînţeles, este adevărat că, pe măsură ce 
indienii şi chinezii avansează pe scara valorică şi încep să producă mai multe bunuri 
ale intelectului - genul de bunuri în care s-au specializat americanii -, avantajul 
Americii în aceste domenii se va reduce, explică Jagdish Bhagwati, specialist în 
liberul-schimb la Universitatea Columbia. Va exista o anumită presiune de reducere 
a salariilor în anumite domenii şi unele slujbe din aceste domenii vor migra pentru 
totdeauna în străinătate. De aceea, unii lucrători intelectuali vor fi nevoiţi să se depla- 
seze orizontal. Cu siguranţă însă, tortul care sporeşte va crea noi specializări şi noi 
domenii de avantaj comparativ pe care nu le putem prevedea în acest moment. 

De exemplu, a existat o perioadă în care industria americană de semiconductoare 
domina lumea, dar apoi diverse companii din alte ţări au acaparat segmentul inferior 
al pieţei. Unele s-au îndreptat chiar către segmentul superior. Companiile americane 
au fost obligate să găsească specializări noi şi mai profunde pe piaţa extinsă. Dacă nu 
s-ar fi întâmplat aşa, Intel ar fi dat faliment. În schimb, Intel prosperă. Paul Otellini, 
preşedintele Intel, spunea într-un interviu pentru The Economist (8 mai 2003) că, pe 
măsură ce cipurile devin suficient de bune pentru anumite aplicaţii, apar noi aplicaţii 
care necesită cipuri mai puternice şi mai complexe, specialitatea Intel. 

Pentru că, de exemplu, Google, Yahoo! şi Microsoft încep să ofere posibilitatea 
căutărilor video, va exista cerere pentru noi dispozitive şi cipuri care să le acţioneze, 
lucruri pe care cei mai mulţi dintre noi nu le credeam posibile acum zece ani. Acest 
proces are nevoie de timp pentru a se dezvolta. Dar va reuşi, spunea Bhagwati, pentru 
că ceea ce se întâmplă azi în sectorul serviciilor s-a întâmplat în sectorul producţiei 
atunci când au fost eliminate barierele din calea comerțului. În cazul producţiei, 
afirma Bhagwati, odată cu extinderea pieţei şi creşterea numărului de jucători, a 
existat din ce în ce mai mult „comerţ intra-industrie” Mexic s-a specializat deci în 
producţia de pneuri, China în producţia de arbori cu came, iar America în designul 
de automobile. Pe măsură ce ne îndreptăm către o economie a intelectului, vom 
vedea din ce în ce mai mult comerţ „intra-serviciu”, cu un număr tot mai mare de nişe 
de specializare în diverse servicii al căror grad de complexitate creşte de asemenea. 

Deci, mamă şi tată, să nu fiţi surprinşi dacă într-o zi copilul vine de la şcoală şi 
vă spune că vrea să se facă „optimizator de motoare de căutare” Veţi fi tentaţi să 
răspundeţi : „Ia stai puţin. Te-am trimis la facultate să te faci doctor sau avocat. Ce 
naiba este un optimizator de motoare de căutare? De ce nu poţi şi tu să te faci 
oftalmolog ca unchiul tău, Louie ? ”. Dar nu vă lăsaţi pradă acestor cuvinte. Optimi- 
zatorul de motoare de căutare este una dintre noile specializări care apar în lumea 
plată. lată cum anume: să presupunem că există în lume două mari companii 
producătoare de valize - Tom’s Suitcases şi Samsonite. S-ar putea obţine profituri de 
milioane de dolari dacă, atunci când cineva caută „valize” pe Google, pe prima pagină 
Google sau Microsoft cu rezultate, Tom’s Suitcases apare înainte de Samsonite. Este 
mai probabil ca un număr mai mare de persoane să dea click pe Tom's Suitcases şi, 
pentru că cei care intră pe un Web site vor şi cumpăra, probabil, Tom's Suitcases va 
avea mai mulţi clienţi. Optimizatorii de motoare de căutare (denumiți SEO, în branşă) 
studiază în permanenţă algoritmii folosiţi de marile motoare de căutare pentru a 
obţine rezultate de căutare şi, apoi, să elaboreze strategii de marketing şi de reţea 

pentru a aduce compania mai sus în aceste ierarhii ale rezultatelor. Aceşti optimizatori 
sunt atât de obsedaţi de algoritmi, încât sunt numiţi „algoolici” Munca lor este o 
Sinteză între matematică şi marketing - o specializare complet nouă, creată în 
întregime de aplatizarea lumii. Vă aduceţi aminte de zilele în care vă întrebaţi 
prietenul de la facultatea de matematică : şi unde o să ajungi cu matematica? Nu e 
cazul să mai puneţi întrebarea asta. 

Optimizarea motoarelor de căutare a devenit o afacere atât de mare, încât Google 
organizează anual o petrecere la sediul său pentru toţi optimizatorii care încearcă să-i 
spargă codul. La 20 august 2005, Associated Press descria astfel petrecerea Google : 
„Bere în valuri, muzică live, karaoke şi jocuri arcade au întreţinut atmosfera la 
Googleplex seara trecută, dar acţiunea adevărată avea loc în austera sală de conferinţe 
la sediul Google Inc. Acolo, inventivii întreprinzători ai Internetului care încearcă 
mereu să manipuleze rezultatele motorului de căutare Google pentru un avantaj 
concurenţial au încercat să profite la maximum de şansa rară de a se întâlni cu cei 
mai buni ingineri ai companiei. În ciuda eforturilor de a părea serviabili, experţii în 
coduri de la Google nu au avut de gând să divulge «reţeta secretă», formula bine 
păzită de ierarhizare a Web site-urilor... Eforturile de a-i păcăli pe cei de la Google 
îi irită pe unii experţi ca Shari Thurow, care spune că cel mai bun mod de a avansa 
în ierarhia rezultatelor de căutare este de a oferi produse bune şi un conţinut 
valoros”. 

Nimic din ce este legat de lumea plată nu face să pară demodat principiul funda- 
mental al lui Ricardo privind avantajul comparativ - chiar nimic. Nou este modul în 
care ţările dezvoltate şi cele în curs de dezvoltare îşi vor defini avantajul comparativ 
într-o lume plată - în ce industrii şi servicii, noi şi vechi, vor alege să se specializeze 
într-un anumit moment. Aici va apărea noua provocare. S-ar părea că într-o lume 
mai plată, o ţară îşi poate pierde avantajul comparativ dintr-un domeniu şi va face 
acest lucru mult mai repede decât în lumea rotundă. Este evident, de exemplu, că ţări 
precum India şi China pot concura acum în mult mai multe domenii - domenii 
considerate până acum apanajul naţiunilor vestice dezvoltate. Aceste ţări vestice 
dezvoltate vor fi nevoite să se adapteze şi să abordeze domenii şi mai noi, mult mai 
repede, dacă doresc să-şi menţină nivelul de trai. În acelaşi timp, pe măsură ce India 
şi China se dezvoltă, ele îşi vor pierde avantajul comparativ în anumite domenii 
mai puţin importante, precum industria textilă sau producţia de bază, în faţa unor ţări 
precum Vietnamul sau Madagascarul. Nici o ţară nu este imună în raport cu aceste 
legi economice ale gravitaţiei. Totuşi, vestea bună pentru America, aşa cum am 
încercat să sugerez, este că în lumea plată va exista şi un flux inexorabil de noi locuri 
de muncă, create de noi domenii care apar din ce în ce mai rapid - slujbe în care 
americanii şi europenii cu studii ar trebui să fie capabili să se specializeze, precum 
optimizarea motoarelor de căutare. Şi, în acelaşi timp, va exista un flux inexorabil 
de slujbe din lumea dezvoltată către lumea în curs de dezvoltare, pe măsură ce aceste 
noi slujbe pot fi mai uşor comercializate - şi deci mai avantajos de mutat în India 
sau China. 

În acelaşi timp, datorită celor zece factori de aplatizare, din ce în ce mai multe 
munci vor fi divizate, sarcinile mai complexe fiind executate în lumea dezvoltată, iar 

cele mai puţin sofisticate, în ţările în curs de dezvoltare - unde fiecare aduce un 
avantaj comparativ. Şi vom vedea mai multe inovaţii provenite din China şi India, cu 
o parte din producţie, design şi marketing externalizată în Vest, unde, într-adevăr, 
este posibil să mai avem un oarecare avantaj comparativ. Vom fi martori la toate 
aceste fenomene care vor avea loc simultan. Dar atât timp cât tortul continuă să 
crească în dimensiune şi complexitate, fiecare ţară ar trebui să-şi identifice domeniile 
în care să se specializeze, dar şi să-şi educe în continuare forţa de muncă în sensul 
dezvoltării competenţelor. 

Nu uitaţi : Indienii şi chinezii nu concurează cu noi într-o cursă către limita infe- 
rioară. Suntem concurenţi într-o cursă către limita Superioară — şi ăsta e un lucru 
bun ! Ei vor standarde mai bune de viaţă, nu slujbe proaste, vor nume de marcă şi 
nu resturi, vor să-şi vândă scuterele şi să cumpere maşini, vor să-şi vândă pixurile 
şi creioanele şi să cumpere computere. Şi cu cât reuşesc mai bine să facă asta, cu cât 
urcă mai sus, cu atât mai mult loc există la vârf - deoarece cu cât au mai mult, cu 
atât mai mult cheltuiesc, cu atât mai diversificate devin pieţele şi cu atât mai multe 
nişe de specializare se creează. Să ne uităm la ceea ce se întâmplă deja : pe măsură 
ce companiile americane îşi externalizează munca din domeniul intelectului în India, 
companiile de acolo îşi folosesc câştigurile şi cunoştinţele pentru a inventa noi 
produse pe care indienii mai săraci le pot utiliza pentru a trece în clasa de mijloc, 
unde vor deveni cu siguranţă consumatori ai produselor americane. Atât China, cât 
şi India trec rapid de la o producţie bazată pe costuri mici la inovaţia proprie, bazată 
pe costuri mici. Ei trebuie să găsească moduri inovatoare şi ieftine de a-şi rezolva 
problemele - şi asta şi fac. Şi odată ce îşi vor perfecționa aceste soluţii ieftine pe 
pieţele proprii - un program de asigurări medicale în India adresat persoanelor 
sărace pentru doar 10 dolari pe an, computere portabile ieftine, telefoane mobile 
extrem de ieftine şi chiar o linie aeriană internă cu tarif redus (75 de dolari pentru 
un zbor de trei ore de la Bangalore la Delhi) pentru care se vând bilete în cafenelele 
Internet din staţiile de benzină -, le vor introduce pe piaţa globală. Bussiness Week 
(11 octombrie 2004) scria despre fabrica Tata Motors de lângă Pune, la sud de 
Mumbai, „unde un grup de tineri designeri, tehnicieni şi experţi în marketing 
analizează desene şi examinează mostre de oţel şi plastic compozit. Obiectivul lor 
este ca până la începutul anului viitor să elaboreze un prototip al celui mai ambițios 
proiect Tata Motors de până acum: un automobil compact la preţul de 2.200 dolari. 
Compania speră că maşina va înfrânge concurenţa modelului Suzuki Maruti de 
5.000 şi va deveni cea mai ieftină maşină din India - şi un model de export pentru 
restul lumii în curs de dezvoltare. «De acest lucru are cel mai mult nevoie India la ora 
actuală - o maşină pentru omul obişnuit», spune Ratan Tata, preşedinte al Grupului 
Tata, care are o cifră de afaceri de 12,5 miliarde de dolari. Indienii cer din ce în ce 
mai mult produse şi servicii mai bune la preţuri mici. Progresul economic puternic 
din acest an va contribui la creşterea acestei cereri. Este posibil ca Made in India să 
reprezinte inovaţia în noua economie globală”. 

Raghuram Rajan, director de cercetare pentru Fondul Monetar Internaţional, face 
parte din consiliul HeyMath.com, o companie indiană din domeniul educaţional 
foarte inovatoare, care angajează studenţi indieni pentru a medita prin Internet elevi 

din Singapore şi din alte părţi ale lumii, precum şi experţi indieni, englezi sau 
chinezi care să elaboreze cele mai bune metode de a preda diverse concepte matema- 
tice şi ştiinţifice elevilor din clasele I-XII. Lucrând cu şcoli publice din Singapore şi 
acum chiar şi din Statele Unite, HeyMath oferă profesorilor planuri de lecţii, 
prezentări PowerPoint, pachete online de teme pentru acasă şi alte metode dinamice 
de a preda matematică şi ştiinţe exacte. Profesorii economisesc astfel timp, pe care 
îl pot folosi pentru a personaliza anumite lecţii pentru clasa lor sau pot aloca mai 
mult timp interacțiunilor personale. HeyMath, cu sediul în Chennai (India), este 
plătită de şcoli din Singapore şi din întreaga lume. Şi Universitatea Cambridge din 
Londra face parte din ecuaţie, asigurând controlul general de calitate şi certificând 
planurile de lecţii şi metodele de predare. 

„Toată lumea câştigă”, spune Rajan. „Compania este condusă de doi indieni care 
au lucrat pentru Citibank şi CSFB în Londra şi au revenit apoi în India pentru a 
începe această afacere... Universitatea Cambridge obţine bani de la o companie care 
a creat o nişă complet nouă. Studenţii indieni fac bani de buzunar. Şi elevii din 
Singapore învaţă mai bine.” În acelaşi timp, software-ul folosit este asigurat probabil 
de Microsoft, cipurile de Intel, iar studenţii indieni care şi-au mărit veniturile 
cumpără probabil computere de la Apple, Dell sau HP. Însă toate acestea nu sunt 
vizibile. „Tortul a crescut, dar nimeni nu a văzut”, spunea Rajan. Nimeni, din nici 
o parte a lumii, nu şi-a pierdut locul de muncă din cauza intrării pe piaţă a HeyMath, 
ci o grămadă de oameni din locuri diferite au obţinut slujbe care nu existau în urmă 
cu cinci ani. 

Un eseu publicat în McKinsey Quarterly, „Beyond Cheap Labor: Lessons for 
Developing Economies” („Dincolo de mâna de lucru ieftină: Lecţii pentru econo- 
miile în curs de dezvoltare”), prezintă în numărul din ianuarie 2005 un exemplu 
ilustrativ pentru companiile şi ţările care trec de la un avantaj comparativ la altul : 
„În industria de textile şi confecţii din nordul Italiei... cea mai mare parte a producţiei 
de îmbrăcăminte s-a deplasat către zone unde costurile sunt mai mici, dar rata şoma- 
jului a rămas stabilă pentru că firmele au alocat mai multe resurse designului de 
haine şi coordonării reţelelor globale de producţie” 

Pieţele libere - şi libertatea de externalizare şi de offshoring - sunt uşor de 
demonizat, pentru că este mult mai uşor să vezi concedierile masive anunţate pe 
prima pagină a ziarelor decât angajările de cinci-zece persoane făcute de companiile 
mici şi mijlocii. Acestea ajung rareori la ştiri. Dar, uneori, câte un ziar încearcă să 
sape mai adânc. Star Tribune, ziarul local din oraşul meu, Minneapolis, tocmai a 
făcut asta. A analizat modul în care economia statului Minnesota este afectată de apla- 
tizarea lumii şi a îndrăznit chiar să publice, la 5 septembrie 2004, un articol intitulat 
„Offshore Jobs Bring Grains at Home” („Slujbele extrateritorializate aduc câştiguri 
acasă”). Articolul, scris în Wuxi (China), începe aşa: „Afară aerul este umed, plin 
de praf şi arde ca o febră tropicală. Înăuntru, într-un mediu uscat, curat Şi răcoros, 
sute de foşti fermieri, îmbrăcaţi în nişte costume parcă de la NASA, muncesc pentru 
compania Donaldson Co. Inc. din Bloomington... Donaldson are de două ori mai 
mulţi angajaţi în China (2.500) decât în Bloomington (1.100). Afacerea din China nu 
numai că a permis companiei să continue fabricarea unui produs care nu mai aducea 

profit în SUA, dar a şi contribuit la creşterea numărului de angajaţi în Minnesota, cu 
400 de oameni, începând din 1990. Tehnicienii, chimiştii şi designerii bine plătiţi de 
la Donaldson (Minnesota) concep filtre de ultimă generaţie pe care uzina din China 
le utilizează pentru computere, MP3-player-e şi videorecordere digitale. Preţurile 
în scădere ale unităţilor de disc, posibile datorită producţiei chineze, alimentează 
cererea de dispozitive. «Dacă nu am urma această tendinţă, am da faliment», spune 
David Timm, director general al diviziei de unităţi de disc şi microelectronică de la 
Donaldson. Global Insight estimează că în Minnesota, în 2003, s-au creat 1.854 locuri 
de muncă datorită externalizării în străinătate. Până în 2008, firma estimează că vor 
apărea aproape 6.700 de noi locuri de muncă în Minnesota ca urmare a acestei 
tendinţe” 

Economiştii compară adesea intrarea Chinei şi a Indiei pe piaţa globală cu 
momentul în care liniile de cale ferată din America au legat în sfârşit New Mexico 
de California, care avea o populaţie mult mai mare. „Când se construieşte calea 
ferată”, observa Vivek Paul, preşedinte al Wipro, „primul lucru pe care îl vezi este 
capacitatea mărită, iar toţi oamenii din New Mexico vor spune că ceilalţi - califor- 
nienii - le vor lua locurile de muncă. Acest lucru se va întâmpla în unele zone, iar 
unele dintre companiile aflate de-a lungul căii ferate vor da faliment. Dar apoi capi- 
talul se va reaşeza. În cele din urmă, toţi cei de lângă calea ferată vor avea de câştigat. 
Bineînţeles, există teamă, dar această teamă este bună pentru că stimulează voinţa de 
a schimba, de a explora şi de a face mai multe lucruri mai bine” 

Aşa s-a întâmplat când am legat New York-ul de New Mexico şi California. Aşa 
s-a întâmplat când am legat Europa de Vest, America şi Japonia. Aşa se va întâmpla 
când vom lega India şi China de America, Europa şi Japonia. Reţeta succesului nu 
este distrugerea căii ferate care vine spre tine, ci îmbunătăţirea competenţelor şi 
investirea în acele practici care îţi vor permite ţie şi societăţii tale să pretindeţi o felie 
din tortul mai mare, dar şi mai complex. 


6 
Intangibilii 


Găsirea unei noi clase de mijloc 


Dacă aplatizarea lumii este în mare parte (deşi nu în totalitate) ireversibilă şi dacă 
s-ar putea dovedi la fel de benefică pentru societatea americană în general cum au 
fost şi alte evoluţii ale pieţei, cum poate omul de pe stradă să profite cel mai bine de 
ea? Ce le spunem copiilor noştri ? 

Răspunsul meu e unul simplu : vor exista o mulţime de slujbe de calitate în lumea 
largă şi plată pentru cei care au pregătirea, aptitudinile, ideile şi motivaţia potrivită 
pentru a pune mâna pe ele. Însă noua provocare nu e o jucărie : fiecare tânăr ame- 
rican din ziua de azi ar face bine să se pregătească să concureze cu fiecare tânăr chinez, 
indian sau brazilian. În Globalizarea 1.0, ţările trebuiau să înveţe să gândească 
global pentru a prospera sau cel puţin pentru a supraviețui. În Globalizarea 2.0, com- 
paniile trebuiau să învețe să gândească global pentru a prospera sau cel puțin pentru 
a supraviețui. În Globalizarea 3.0, fiecare individ trebuie să învețe să gândească 
global pentru a prospera sau cel puțin pentru a supraviețui. Aceast lucru impune nu 
doar un nou nivel de aptitudini profesionale, ci şi un anumit grad de flexibilitate 
mentală, de motivaţie şi de mobilitate psihologică. Sunt convins că noi, americanii, 
avem toate şansele să reuşim în această lume. Dar sunt la fel de sigur că nu ne va fi 
uşor ca în ultimii cincizeci de ani. Fiecare dintre noi, ca indivizi, va trebui să 
muncească ceva mai mult şi să alerge ceva mai repede pentru a-şi ridica în continuare 
nivelul de trai. 

„Globalizarea a trecut de la globalizarea companiilor la globalizarea indivizilor”, 
spunea Vivek Paul, preşedintele Wipro. „Cred că, în prezent, majoritatea locurilor 
de muncă le oferă posesorilor lor sentimentul că activitatea lor se integrează la nivel 
global: «Lucrez cu cineva din India. Cumpăr de la cineva din China. Vând cuiva din 
Anglia». Ca urmare a posibilităţii de a deplasa o anumită activitate prin lume, am 
determinat un înalt grad de conştientizare din partea fiecărei persoane care spune: 
«Pe lângă faptul că munca mea trebuie să-şi găsească locul în lanţul de aprovizionare 
global, mai trebuie să înţeleg cum pot să concurez cu succes şi să am setul de 
aptitudini necesar pentru a lucra într-un ritm care să fie potrivit cu lanţul de 
aprovizionare. Şi ar fi de dorit să reuşesc să-mi fac treaba cel puţin la fel de bine ca 
oricine altcineva din lumea asta».” Acest simţ al responsabilităţii faţă de propria 

evoluţie merge astăzi mai departe decât oricând înainte. În multe ramuri globale eşti 
nevoit să dovedeşti zilnic că-ţi meriţi slujba prin valoarea pe care o creezi şi prin 
aptitudinile unice pe care le poţi pune în joc. Iar dacă nu reuşeşti, slujba ta poate 
zbura mai departe şi mai repede ca niciodată. 

Pe scurt, niciodată nu a fost de dorit să fii mediocru la serviciu - însă într-o lume 
despărțită de ziduri, mediocritatea îţi putea asigura totuşi un salariu decent. Te 
puteai descurca binişor... Într-o lume mai plată, chiar nu vrei să fii mediocru sau 
lipsit de entuziasm faţă de munca ta. Nu vrei să te trezeşti în pielea lui Willy Loman 
din Moartea unui comis-voiajor, când fiul său Biff îi face praf iluzia că familia lor ar 
fi specială, declarând: „Tată! Nu fac nici cât o ceapă degerată, şi nici tu!” Iar 
Willy se înfurie şi i-o întoarce: „Nu sunt o ceapă degerată, sunt Willy Loman, iar 
tu eşti Biff Loman!” 

Eu unul nu mi-aş dori un asemenea dialog cu fetele mele, aşa că sfatul meu pentru 
ele, în această lume plată, ar fi teribil de scurt şi de direct: „Fetelor, când eram eu 
copil, părinţii îmi spuneau la masă: «Iom, trebuie să termini tot din farfurie. Gân- 
deşte-te că în China şi în India sunt copii care mor de foame». Aşa că iată ce vă 
sfătuiesc eu : fetelor, trebuie să vă terminaţi tema pentru acasă. Gândiţi-vă că în 
China şi în India sunt tineri înfometați după slujbele voastre” Iar într-o lume plată 
slujbele chiar pot să devină ale lor, pentru că într-o lume plată nu există „slujbe 
americane” Există doar slujbe şi, acum mai mult ca oricând, acestea vor reveni 
celor mai capabili, mai inteligenţi, mai eficienţi sau mai ieftini - oriunde vor fi 
locuind ei. 


Noua clasă de mijloc 


Însă pentru a o scoate la capăt în lumea plată va fi nevoie de ceva mai mult decât de 
o temă pentru acasă terminată. Va trebui ca tema respectivă să fie optimă. Companiile 
care se adaptează cel mai bine la aplatizarea lumii nu se mulţumesc cu schimbări 
minore, ci schimbă cu totul tiparele muncii pe care o realizează şi modul în care o 
realizează, pentru a profita cât mai bine de platforma lumii plate şi pentru a putea 
concura cu alţii care fac acelaşi lucru. Asta înseamnă că şi tinerii trebuie să-şi 
reorienteze complet studiile, iar profesorii lor, modul de predare. Nu merge să 
păstrezi acelaşi vechi model care a funcţionat în ultimii cincizeci de ani, când 
Pământul era încă rotund. Acestea sunt aspectele pe care le voi dezvolta în acest 
capitol şi în următorul: Ce fel de slujbe pentru clasa de mijloc creează în prezent 
companiile şi întreprinzătorii de succes? Cum trebuie să se pregătească lucrătorii 
pentru aceste slujbe şi cum pot profesorii să-i sprijine în această direcţie ? 

Să începem cu începutul. Cheia reuşitei personale într-o lume plată este să-ţi dai 
seama cum poţi să devii un „intangibil”, un paria. Aţi auzit bine. Când lumea se 
aplatizează, sistemul de caste se întoarce cu susul în jos. În India, paria sunt clasa 
cea mai de jos, dar în lumea plată oricine îşi va dori să fie un paria. În dicţionarul 
meu, „paria”, intangibilii, sunt cei ale căror slujbe nu pot fi date altcuiva, nu pot fi 

digitizate sau automatizate. Să ne amintim comentariul analistului David Rothkopf, 
care afirma că majoritatea slujbelor pierdute nu le revin indienilor sau chinezilor, ci 
pur şi simplu trecutului. Adică sunt digitizate şi automatizate. Biroul cotidianului 
The New York Times din Washington avea, bunăoară, o telefonistă-recepţionistă. 
Acum dispune de un mesaj de întâmpinare înregistrat şi de mesagerie vocală. Slujba 
de recepţionist nu a plecat în India, ci s-a pierdut în desuetudine sau, mai bine spus, 
s-a externalizat într-un microcip. Cu cât devine lumea mai plată, cu atât mai mult se 
digitizează, automatizează sau se externalizează tot ceea ce poate fi digitizat, automa- 
tizat sau externalizat. După cum îi place să spună lui Nandan Nilekani, directorul 
general executiv de la Infosys, în lumea plată există munci „fungibile şi nefungibile” 
Orice activitate care poate fi digitizată, automatizată sau transferată peste hotare cu 
relativă uşurinţă este fungibilă. Una dintre cele mai evidente caracteristici ale lumii 
plate este că multe slujbe - nu doar cele ale inşilor în salopetă de la strung, ci şi (mai 
nou) activităţile inşilor în costum şi cravată din sectorul terțiar — devin fungibile. Şi 
dacă ne gândim că tot mai mulţi dintre noi lucrează în sectorul terțiar, este evident 
că tot mai mulţi dintre noi vor fi afectaţi. 

Să nu ne amăgim: trăim într-o lume în care din ce în ce mai multe lucruri sunt 
comercializabile, afirma Alan Blinder, renumitul economist de la Princeton, într-un 
eseu foarte inteligent, intitulat „Fear of Offshoring” („Teama de offshoring”). Iată şi 
explicaţia oferită de autor : 


În orice moment, tehnologia disponibilă - în special transportul şi comunicațiile - 
determină în mare măsură care bunuri şi servicii sunt uşor de comercializat la nivel 
internaţional şi care sunt dificil sau imposibil de comercializat. Simplificând acest fapt 
elementar, teoreticienii economiei conceptualizează în general bunurile şi serviciile la 
nivel mondial ca încadrându-se în două mari categorii: „comercializabile” şi „neco- 
mercializabile” [conform terminologiei lui Nilekani, fungibile şi nefungibile]. În mod 
tradiţional, orice marfă care putea fi pusă într-o cutie şi transportată (în special produse 
fabricate) era considerată comercializabilă, în timp ce orice nu putea fi ambalat (de pildă, 
serviciile) sau era prea greu pentru a fi transportat (cum ar fi cimentul) era considerat 
necomercializabil. Însă acesta e un mod de a vedea lucrurile deja depăşit. 

Cum tehnologia se îmbunătăţeşte în permanenţă, iar transporturile devin din ce în ce mai 
ieftine şi mai uşor de utilizat, graniţa dintre comercializabil şi necomercializabil se depla- 
sează mereu... Cu timpul, tot mai multe lucruri devin comercializabile. Nici cutiile nu mai 
sunt ce au fost odată. Vechea ipoteză conform căreia tot ce poate fi împachetat poate fi 
implicit comercializat a devenit cu desăvârşire desuetă... Acum, pachetele de date digitale 
pot juca rolul pe care-l jucau deunăzi cutiile, drept pentru care multe servicii sunt comer- 
cializabile şi încă şi mai multe vor deveni astfel. 

Dacă mi se permite o previziune îndrăzneață... Pe viitor - şi într-o mare măsură deja în 
prezent -, principala distincţie a comerţului internaţional nu se va mai face între lucrurile 
care pot fi puse într-o cutie şi celelalte. Vom distinge, în schimb, între serviciile care pot 
fi furnizate electronic pe distanţe mari fără să-şi piardă din calitate (sau cu pierderi 
minime) şi celelalte. Faptul că o vastă gamă de servicii devin comercializabile este, după 
cum se spune, ultimul răcnet. Şi putem fi aproape siguri că segmentul de servicii care pot 
fi furnizate electronic va creşte. 


(Centrul de Studii Economice al Universităţii Princeton, Studiul nr. 119, decembrie 2005) 

Aceasta fiind direcţia în care se mişcă economia globală, cine vor fi atunci noii 
intangibili? Care locuri de muncă vor deveni cel mai probabil fungibile, adică uşor 
de automatizat, digitizat sau externalizat ? După părerea mea, intangibilii lumii plate 
se vor încadra în trei mari categorii. În prima se vor situa persoanele cu adevărat 
„speciale sau specializate”. Eticheta poate fi aplicată unor Michael Jordan, Madonna, 
Elton John, J.K. Rowling, neurochirurgului din oraşul vostru şi cercetătorului care 
caută leacul împotriva cancerului la Facultatea de Medicină. Aceşti oameni joacă 
roluri atât de speciale sau de specializate, încât nu vor putea fi niciodată externalizate, 
automatizate sau comercializate prin transfer electronic. Sunt paria, sunt intangibili. 
Dispun de o piaţă globală pentru bunurile şi serviciile pe care le oferă şi pot pretinde 
salarii... globale. 

În a doua categorie intră cei bine „ancoraţi” la nivel local. Aici se regăsesc un 
număr foarte mare de persoane. Sunt intangibili pentru că munca lor trebuie făcută 
într-un loc bine determinat, fie pentru că implică anumite cunoştinţe locale specifice, 
fie pentru că necesită un contact sau o interacţiune directă, personală cu un client, 
pacient, coleg sau cu publicul. Toate aceste persoane sunt intangibile pentru că sunt 
bine ancorate : frizerul, ospătăriţa, bucătarul, instalatorul, surorile medicale, den- 
tistul, cântăreţul de la club, masorul, casiera de la magazin, electricianul, bona, 
grădinarul, menajera şi avocatul care se ocupă de divorţuri. De remarcat că unii au 
slujbe de vârf (avocatul şi dentistul), sunt muncitori calificaţi (instalator, tâmplar) 
sau necalificaţi (gunoier, menajeră). Indiferent de gradul de sofisticare al muncii lor, 
salariile le vor fi dictate de jocul cererii şi ofertei locale. 

Astfel ajungem la cea de-a treia mare categorie. Este vorba despre posturile care 
până nu demult îşi încadrau posesorii în clasa de mijloc - de la liniile de asamblare 
din fabrici până la procesarea de date, analiza de credite şi anumite forme de 
contabilitate şi radiologie - şi erau considerate nefungibile sau necomercializabile, 
însă devin din ce în ce mai fungibile şi comercializabile datorită acţiunii celor zece 
factori de aplatizare. Să le spunem posturi ale „vechii clase de mijloc” Multe dintre 
ele se află în prezent sub presiunea fenomenului de aplatizare a lumii. După cum ar 
spune Nandan Nilekani, „problema [Americii] este linia de mijloc. Pentru că zilele 
în care te puteai baza pe o slujbă de contabil s-au dus. Şi multe persoane din clasa 
de mijloc rămân acolo unde se află [vechiul] mijloc... Clasa de mijloc nu înţelege 
încă intensitatea concurenţială a viitorului. Dacă nu o va face, nu va fi dispusă să se 
reprofileze şi vă veţi trezi cu o mulţime de oameni izolaţi pe o insulă”. 

Iar noi nu ne dorim deloc aşa ceva. Economia americană arăta ca o curbă în 
formă de clopot, cu o protuberanţă mare la mijloc. Această convexitate formată de 
slujbele din clasa de mijloc a asigurat nu doar stabilitatea economiei noastre, ci şi 
stabilitatea politică. Democraţia nu poate fi stabilă în absenţa unei clase de mijloc 
numeroase şi bine stratificate. Nu ne putem permite să trecem de la o economie în 
curbă de clopot la una de haltere - cu două capete grele şi nimic la mijloc. Ar fi 
incorect din punct de vedere economic şi ar aduce instabilitate politică. După cum 
afirmă pe bună dreptate Gene Sperling, fost consilier economic naţional al adminis- 
traţiei Clinton, „dacă nu reuşim să ne dezvoltăm împreună, dezvoltarea noastră 
separată ne va diviza complet”. 

Dacă următorul „ultim răcnet” va fi automatizarea şi externalizarea tot mai 
multor posturi ale vechii clase de mijloc, atunci marea întrebare care se pune pentru 
SUA şi pentru orice altă ţară dezvoltată este : Care vor fi slujbele noii clase de mijloc 
şi pe ce aptitudini profesionale se vor baza ? În Statele Unite se creează în permanenţă 
noi şi noi posturi de mijloc ; de aceea, nu ne confruntăm cu un şomaj pe scară largă, 
în ciuda aplatizării lumii. Însă pentru a avea acces la şi pentru a păstra o astfel de 
slujbă a noului mijloc e nevoie de anumite aptitudini care să fie adecvate Pământului 
plat - aptitudini care să te facă pe tine, ca individ, cel puţin pentru o vreme, special, 
specializat sau ancorat şi, prin urmare, intangibil, un paria, cel puţin pe o durată 
determinată. În noul mijloc vom lucra cu toţii pe perioadă determinată. 


Noii membri ai clasei de mijloc 


Dar care să fie aceste aptitudini ? Pentru a răspunde la întrebare, am făcut câţiva paşi 
înapoi. Am vizitat o serie de companii de succes de pe Pământul plat cu următoarea 
întrebare simplă : „Este evident că aveţi o mulţime de slujbe de calitate pentru clasa 
de mijloc. Cine sunt angajaţii voştri şi în ce constă munca lor ? ”. Rezultatul chestiona- 
rului a fost o listă generală a categoriilor în care se pot încadra sau din care se pot 
desprinde majoritatea noilor slujbe de mijloc şi a seturilor de aptitudini pe care le 
presupun. Cu alte cuvinte, iată cum ar arăta ofertele de locuri de muncă în lumea plată. 


Mari colaboratori şi orchestratori 


Nu încape îndoială că multe dintre posturile clasei de mijloc vor presupune colabo- 
rarea cu ceilalţi sau organizarea colaborării în şi între diferite companii, în special 
între cele care angajează forţă de muncă diversificată de pe întreg mapamondul. 
Aşadar, pe măsură ce tot mai multe companii pornesc de la bun început ca structuri 
globale cu reţele de aprovizionare globale, o nouă slujbă de mijloc de importanţă 
majoră va fi aceea a unui director care poate lucra cu şi orchestra reţele de aprovi- 
zionare de tip 24/7/7 - adică reţele logistice care funcţionează douăzeci şi patru de 
ore pe zi, şapte zile pe săptămână, simultan pe şapte continente. 

Prima dată când mi-am dat seama de acest lucru a fost în vara anului 2005, când 
am dus-o pe fiica mea Orly la Bangalore, unde a ţinut cursuri ca voluntar la o şcoală 
din afara oraşului. Într-o zi m-a însoţit în una dintre vizitele mele la prietenii de la 
Infosys. Odată ajunşi la sediul Infosys, o doamnă care se ocupa de relaţiile cu 
publicul ne-a oferit un tur al clădirii. În timp ce ne plimbam pe culoare, mi-a spus 
în treacăt: „Stagiarii noştri au aflat că veţi fi aici azi şi vă invită să le vorbiţi” 
Desigur, i-am răspuns, mi-ar face plăcere să-i întâlnesc. Întotdeauna îmi place să 
stau de vorbă cu tinerii indieni. „Nu-nu... e vorba despre stagiarii noştri americani”, 
a venit replica. „Cum? Aveţi stagiari americani la Infosys? !” Bineînţeles, m-a 
asigurat gazda. Pentru cele o sută de posturi de stagiar oferite în vara respectivă, 

Infosys primise aproximativ 9.000 de candidaturi, cele mai multe din America de 
Nord, China, Franţa şi Germania. Am întrebat-o pe una dintre stagiare, Vicki Chen, o 
studentă de origine chinezo-americană care venea de la Claremont Colleges din 
California, de ce dorise un stagiu în Bangalore. „Toate afacerile vin spre India şi nu 
văd de ce nu aş veni după ele”, mi-a răspuns. „Dacă aici se află acum centrul de 
greutate, aici trebuie să fii ca să-ţi măreşti valoarea.” 

După cum a subliniat directorul executiv Nilekani, chiar dacă Infosys este una 
dintre cele mai mari companii de externalizare din lume, cu sediul în Bangalore, 
„30% dintre angajaţii noştri locuiesc în afara Indiei, pe întreg mapamondul” - 
lucrând la nivel de interfaţă, găsind noi contracte, implementând noi aplicaţii şi 
oferind service clienţilor actuali. „Vor exista multe posturi bune la interfaţa acestui 
nou model de colaborare globală”, a spus Nilekani. „Să presupunem că lucrezi la o 
mare companie farmaceutică şi că aceasta îşi dezvoltă activitatea de cercetare în 
India. Vei avea nevoie de oameni care să vorbească cu Food and Drug Administration 
(FDA) din Washington şi să se ocupe de piaţa locală. Întotdeauna există o dimensiune 
locală în acest proces global.” Noile slujbe de colaborare din clasa de mijloc se vor 
regăsi în vânzări, marketing, întreţinere şi management, dar toate vor avea în comun 
cerința de a deţine aptitudini de bun colaborator pe orizontală, de a lucra confortabil 
într-o multinațională (atenţie! o multinațională cu sediul central în Beijing sau 
Bangalore, nu în Boston) şi de a traduce serviciile acesteia în limba pieţei locale, 
oriunde va fi fiind aceasta. Vorbim despre capacitatea de a lucra cu, de a mobiliza, 
a entuziasma şi a conduce o forţă de muncă multidimensională şi multiculturală. 

În acelaşi timp, deoarece tot mai multe produse vor fi fabricate în reţele de 
aprovizionare globale, multe dintre noile slujbe de mijloc vor implica eficientizarea 
lanțurilor de aprovizionare. „Cu cât sunt mai complexe reţelele globalizate”, afirmă 
Carlota Perez, expert venezuelan în tehnologie şi dezvoltare socioeconomică, renu- 
mită mai ales pentru studiile sale asupra modificărilor majore ale paradigmei tehno- 
economice, „cu atât mai multe [companii] vor avea nevoie de diverse forme de 
coordonare şi management [între] specificaţii tehnice, compatibilitate, cercetare şi 
proiectare, marketing global, lanţuri de distribuţie, schimb şi stocare de date sau 
securitate” Se vor crea o mulţime de locuri de muncă de calitate de-a lungul unei 
astfel de reţele. 


Marii sintetizatori 


Cu cât împingem mai departe graniţele cunoaşterii şi ale inovației, cu atât mai mult 
noile valori revoluţionare - adică noile produse şi servicii cel mai bine vândute - vor 
proveni din alăturarea unor elemente disparate despre care nu am fi crezut că pot 
funcţiona împreună. Optimizarea motoarelor de căutare, de pildă, aduce în aceeaşi 
echipă matematicieni şi experţi în marketing. Noua mare descoperire în ştiinţele 
biologice va proveni de la informaticieni care ştiu să lucreze cu harta genetică a 
genomului uman, în colaborare cu companii farmaceutice care pot să transforme 

aceste imagini în medicamente ce vor salva vieţi omeneşti. Din astfel de sinteze se 
vor naşte noile slujbe. 

În momentul în care scriu acest capitol, una dintre cele mai fierbinţi noi afaceri 
implică aşa-numitul procedeu de mash-up, care presupune combinarea a două instru- 
mente Web diferite. Prin mash-up, câteva agenţii imobiliare locale, de pildă, au posi- 
bilitatea de a combina craiglist.org cu Google.com, ceea ce ar însemna construirea 
unei relaţii între baza de date în care sunt înscrise toate persoanele care vând o casă 
sau dau în chirie un apartament într-un anumit oraş şi hărţile Google - rezultatul 
fiind o hartă imobiliară obţinută pe loc, care indică localizarea tuturor caselor şi 
proprietăţilor respective şi se actualizează în fiecare secundă. 

„Oare poţi face să lucreze împreună un artist şi un inginer care proiectează apa- 
ratură medicală ? ”, m-a întrebat într-o zi petrecută în Bangalore directorul operativ 
de la Infosys, S. „Kris” Gopalakrishnan. „Dacă valoarea apare din sinteză, înseamnă 
că avem nevoie de sintetizatori. Abordarea convenţională a oricăror probleme sau 
dificultăţi consta în fragmentarea acestora în părţi şi elemente mici, care să poată fi 
manevrate mai uşor, însă acum încercăm să creăm valoare prin realizarea unei sinteze 
a părţilor disparate. IBM producea înainte cipuri, calculatoare şi software în mod ver- 
tical [adică de unul singur]. Dar dacă studiezi compania Dell, vei vedea că se ocupă 
foarte puţin de design şi fabricaţie. Dell alătură elemente fabricate de alţii şi le pune 
în faţa clientului. Valoarea oferită [de Dell] constă tocmai în capacitatea sa de a 
sintetiza mai bine ca oricare altul. Cheia o reprezintă ştiinţa de a sintetiza totul în 
jurul cererii clientului... Astfel, în orice mare companie vei avea nevoie simultan de 
persoane care se ocupă bine de indivizi care văd unilateral şi de persoane care pot 
vedea imaginea de ansamblu [care pot uni punctele prin linii]. lar schimbarea care 
se produce în India şi la Infosys este o deplasare tot mai clară a accentului pe 
capacitatea de a crea sinteza de care are nevoie clientul. Înţelegem tendinţele din 
domeniu, anticipăm tendinţele viitoare şi reuşim să obţinem o soluţie sintetizată.” 

Jeff Wacker, care se ocupă de studii prospective la Electronic Data Systems 
Corporation (EDS), a redactat la un moment dat o notă de serviciu în care estima care 
dintre posturi vor dispărea în cincisprezece-douăzeci de ani. Prima categorie men- 
ționată pe lista sa era CIO (Chief Information Officer). „Va exista în continuare un 
CIO”, scria el, „însă responsabilul-şef pentru Informare va fi înlocuit cu responsabi- 
lul-şef pentru Integrare. Tehnologia informaţiei va fi atât de intim încorporată în 
toate aspectele unei afaceri, încât organizarea IT se va reorienta de la tehnologie la 
integrarea procesului de afaceri” 


Marii lămuritori 


Cu cât avem mai mulţi sintetizatori buni, adică persoane care combină lucruri dis- 
parate, cu atât vom avea mai mare nevoie de directori, redactori, profesori, producă- 
tori, jurnalişti şi editori care să fie şi buni lămuritori - adică înţeleg complexitatea, 
fiind în acelaşi timp capabili s-o explice în mod simplu. Marcia Loughry este 
planificator strategic şi colaborează, de asemenea, cu EDS. Doamna Loughry este 

un exemplu clasic pentru noua clasă de mijloc, din motive pe care le voi explica în 
continuare. Unul dintre ele este faptul că a învăţat să fie un planificator grozav. Este 
mai important să fii capabil să explici ceva unei alte persoane decât să te aşezi la 
birou şi să faci treaba singur, mi-a explicat Marcia cu ocazia uneia dintre vizitele 
mele la sediul EDS. „Există o mare de oameni care pot să distribuie software” , mi-a 
spus, „dar este nevoie de cineva care să vină în faţa clientului şi să-i explice: «lată 
ce poate să facă acest produs pentru dumneavoastră, iată cum se poate integra în 
sistemele cu care lucraţi deja, iată ce avantaje vă poate oferi şi iată şi costurile pe 
care le implică»” 

Să ne gândim puţin: dacă reuşim să explicăm bine complexitatea, putem vedea 
mai clar oportunităţile. De pildă, putem vedea care părţi trebuie sintetizate. În ace- 
laşi timp, cu cât putem căuta şi accesa mai mult conţinut, cu atât mai importantă 
devine capacitatea de a filtra şi de a explica. Valoarea sitului Amazon.com nu constă 
doar în faptul că ne vinde o carte la 30% din preţul de pe copertă, ci mai ales în 
faptul că ne ajută să alegem dintr-un ocean de cărţi, foarte rapid şi uşor, ceea ce ne 
interesează. 

Howard Freeman, un domn de 53 de ani, conduce un laborator fotografic artizanal 
în Aspen (Colorado); afacerea lui se numeşte SlideMaster Photo-lmaging. L-am 
cunoscut mai degrabă întâmplător, în calitatea lui de instructor de schi. În vreme ce 
luam prânzul împreună pe vârful Snowmass Mountain, mi-a explicat cum îi mergea 
afacerea, iar eu i-am explicat, pe baza a ceea ce-mi explicase deja, că el, Howard 
Freeman, tocmai păşise pe noua linie de mijloc ca „Mare lămuritor” Să mă explic: 

Pe vremea când Freeman şi-a deschis afacerea, în 1977, era specializat în 
developare, duplicare şi mărire de fotografii realizate de profesionişti, cum sunt cei 
care lucrează pentru Architectural Digest, sau de amatori pricepuţi. Însă în urma 
triplei convergenţe şi a „exploziei” fotografiilor digitale, numărul de fotografi care 
utilizează pelicula a scăzut dramatic. 

Deoarece afacerea iniţială intra în declin, Freeman s-a văzut nevoit să petreacă tot 
mai mult timp explicându-le clienţilor cum să utilizeze un aparat foto digital şi cum 
să proceseze şi să editeze filmul digital pe calculator. Erau zile, îmi povestea, când 
pe la ora cinci după-amiaza se simţea epuizat fără să fi lucrat mai nimic în activitatea 
lui de bază. Îşi petrecea tot timpul explicând clienţilor sau propriilor angajaţi detaliile 
cele mai fine ale fotografiei şi procesării digitale. 

Aşa că, într-o bună zi, instructorul meu de schi a ajuns la următoarea concluzie : 
„Dacă tot îmi petrec jumătate din timp dând explicaţii despre fotografia digitală, 
poate n-ar strica să fac din asta o afacere” La începutul anului 2006 a scos din maga- 
zin imensele aparate de procesat film fotografic pe care le folosea pentru mărit ima- 
ginile şi le-a înlocuit cu o duzină de calculatoare (în speţă Apple Mac-uri) şi o serie 
de imprimante digitale. Împreună cu personalul său, a început să utilizeze calcula- 
toarele nu doar pentru a prelucra fotografiile digitale ale clienţilor, ci, mai cu seamă, 
pentru a-şi începe noua carieră de lămuritori. Şi-au invitat potenţialii clienţi în 
laborator în timpul orelor de birou sau după program pentru a învăţa - contra cost - 
cum să prelucreze, să editeze sau să manipuleze fotografiile după metode digitale 
sofisticate, cu ajutorul celor mai noi aplicaţii informatice. S-au oferit, de asemenea, 

să se deplaseze la domiciliul sau la biroul clientului pentru a lucra direct pe sistemul 
său informatic, astfel încât clientul să poată aplica imediat informaţiile primite pe 
propriile sisteme foto digitale. 

„Înainte vindeam filme foto, developam şi printam fotografii, iar sfaturile le dădeam 
pe gratis”, explică Freeman. „Acum vindem sfaturile şi, chiar dacă nu am renunţat 
la produsele tradiţionale, acestea reprezintă o parte mai mică a activităţii noastre... 
Pe viitor, afacerea va consta mai cu seamă în explicarea afacerii.” 

Dată fiind noua stare de fapt, Freeman mi-a mărturisit că a fost nevoit să-şi schimbe 
viziunea asupra propriului personal. Tehnicianul care lucrează bine în camera din spate, 
dar nu are abilităţi de comunicare prea strălucite, s-ar putea să nu-şi mai găsească 
prea uşor un loc de muncă. lar o persoană agreabilă şi cu bune competenţe de 
comunicare, deşi este doar cu un pas înaintea clientului în ceea ce priveşte fotografia 
digitală, devine mai prețioasă, deoarece este un foarte bun lămuritor. 


Marii speculatori 


Cel care a inventat externalizarea tehnologiei informaţiei este Ross Perot, texanul cu 
vorbă iute care a candidat la preşedinţie în 1992. După ce a ieşit din Marină în 1957, 
Perot a început să lucreze ca reprezentant de vânzări la IBM, unde a găsit ceva ce i 
s-a părut a fi o oportunitate unică de afaceri - să folosească timpii morţi în care 
calculatoarele unei companii rămâneau neutilizate (asta se petrecea pe vremea când 
calculatoarele erau încă rare şi scumpe) pentru a procesa pe ele date pentru alte 
companii. Perot a plecat de la IBM în 1962 şi a fondat EDS, o companie care urma 
să furnizeze exact serviciul la care se gândise el înainte, lucrând cu contracte de la 
marile corporaţii şi chiar de la guvernul Statelor Unite. Manevra a ajuns să fie 
cunoscută sub numele de externalizare a afacerilor şi s-a răspândit din Texas până în 
Bangalore graţie aplatizării lumii. EDS, pe care Perot a vândut-o în 1984, face şi în 
prezent externalizare, concurând cu companii din India şi din întreaga lume. 

În noiembrie 2005 am vizitat campusul EDS din Plano (Texas), un sediu modern, 
cu gazon bine îngrijit şi clădiri din sticlă şi oţel, având în centru o structură masivă 
numită SMC - Systems Management Center (Centrul de gestionare a sistemelor). 
Există acolo o zonă de vizionare pentru vizitatori, amenajată ca un cinematograf. La 
intrare eşti întâmpinat de nişte draperii groase închise, care se depărtează brusc 
pentru a dezvălui un centru imens de comandă, ceva comparabil cu sediul NASA în 
care se monitorizează lansarea unei navete spre Lună. Încăperea conţine şapte ecrane 
cât peretele, sub ele monitoare TV mai mici, iar sub acestea, cam o sută de pupitre 
de comandă cu ecrane şi butoane. În prezent, doar aproximativ douăzeci dintre 
aceste pupitre sunt operate de oameni, deoarece astăzi, douăzeci de oameni pot să 
facă o muncă pentru care era nevoie de o sută acum zece ani. Singurul mod în care 
EDS poate concura cu salariile mici din India este să facă în aşa fel încât angajaţii săi 
să lucreze mai inteligent şi mai eficient, nu mai ieftin şi mai mult. Cei douăzeci 
de oameni pot să speculeze până la ultima picătură fiecare nouă tehnologie imediat 
ce apare. 

În faţa scenei pe care v-am descris-o mai sus mi-am pus următoarea întrebare : 
cine sunt cei douăzeci de oameni şi cum de munca lor nu a fost automatizată sau 
externalizată ? Şi iată ce am aflat: la vremea când a fost construit SMC, cei o sută 
de oameni lucrau în ture, ţinându-şi în permanenţă „ochii pe sticlă”, deoarece dacă 
vrei să gestionezi informaţiile altora, nu-ţi poţi permite ca sistemele tale informatice 
sau ale clienţilor să fie operaţionale parţial, nici chiar în proporţie de 99,999%. 
Trebuie să funcţioneze perfect 100% din timp, altfel întregul eşafodaj de afaceri al 
clientului se poate prăbuşi. Prin urmare, operatorii din SMC trebuiau să vegheze la 
pupitre, fără oprire, fluxul de informaţii de pe diferitele ecrane ale calculatoarelor 
EDS care prelucrau datele diferiților clienţi. Poţi să stai aşa şi să citeşti o mie de 
mesaje corecte până apare unul de eroare, însă le citeşti pe toate tocmai pentru că pe 
acest un mesaj la o mie nu-ţi poţi permite să-l ratezi. 

Unii dintre angajaţii SMC nu aveau diplome universitare, ca să nu mai vorbim de 
specializare în informatică. EDS îi instruia strict pentru a sta cu ochii pe ecran şi a 
da alarma dacă apărea un mesaj de eroare. Aşadar, dacă apărea deodată mesajul 
„serviciu indisponibil”, iar telefonul de la sediul clientului se punea în funcţiune, tu, 
ca operator, aveai rolul de a pivota pe scaunul ergonomic între mai multe ecrane, 
încercând să corelezi toate informaţiile şi să descoperi cauza problemei. Era de vină 
router-ul? Serverul? lar dacă s-ar ocupa doi operatori de aceeaşi problemă, cei doi 
ar reacţiona diferit şi ar ajunge la concluzii foarte diferite. 

De-a lungul timpului, EDS a speculat din ce în ce mai bine puterea de calcul a 
instrumentelor sale, ajungând să identifice automat cauza oricărei probleme. „Scau- 
nul pivotant a dispărut”, mi-a explicat ghidul meu de la EDS, „iar pe ecran apare pur 
şi simplu un mesaj de tipul «Există o problemă la router»” Probabil vă gândiţi că e 
minunat, înseamnă că am nevoie de şi mai puţine studii ca să fac munca aia de ope- 
rator. Însă lucrurile stau chiar pe dos. Slujbele cu adevărat speciale sau specializate 
de la EDS sunt deţinute de persoane care pot exploata tehnologia, care pot elabora 
tocmai acele programe de calculator care le permit altora să lucreze mai inteligent şi 
mai eficient. Aceste persoane sunt intangibile. Noile slujbe de mijloc de la EDS sunt 
deţinute, cel puţin deocamdată, de cei care ştiu să lucreze cu programele respective. 
Ce înseamnă asta ? 

În prezent, persoanele care lucrează la cele douăzeci de pupitre sunt informati- 
cieni - şi încă informaticieni bine pregătiţi pentru munca respectivă. „Căutăm 
persoane”, explică Jeff Wacker, care se ocupă de studii prospective la EDS, „care să 
fie capabile nu doar să identifice o problemă, ci să şi găsească rapid o soluţie de a 
rezolva problema definitiv, astfel încât să nu se mai repete niciodată... Nu numai să 
prindă peştele, ci să-l transforme rapid în file şi să sece lacul... Persoane care văd 
problema, o rezolvă, apoi concep din nou sistemul în aşa fel încât respectiva problemă 
să nu mai apară niciodată - iar soluţia pe care o oferă nu poate fi nicidecum una 
improvizată” Trebuie să se respecte un protocol standard, astfel încât, odată rezolvată 
problema şi conceput un mod mai bun de a efectua respectiva operaţiune, soluţia 
oferită să fie prezentată în formatul „cea mai bună practică”, format aplicabil în 
întregul sistem EDS sau, şi mai bine, format vandabil unui client. 

„Acum avem nevoie de oameni care să înţeleagă mai bine cum se leagă lucrurile 
între ele de la o extremitate la cealaltă a sistemului ; însă aceasta nu se mai referă 
doar la calculatoarele noastre şi ale clienţilor noştri”, a spus Wacker. „Extremităţile 
înseamnă acum afacerea noastră şi afacerea clientului nostru, şi afacerea clientului 
clientului nostru. Avem clienţi care s-ar putea să aibă clienţi care s-ar putea să 
deservească lanţul de furnizori al companiei Dell, deci avem nevoie de persoane care 
să înţeleagă brandul Dell şi modul în care acesta îşi atinge obiectivele de afaceri 
legate de clienţii săi.” De pildă, EDS lucrează pentru un producător canadian de 
cherestea. Pentru a deveni mai eficient, producătorul în cauză vrea să implementeze 
sisteme de tehnologie a informaţiei care să-i permită să ştie, chiar înainte de a tăia 
copacul, dacă acesta va fi utilizat pentru celuloză sau scânduri, cu ce gater va fi 
prelucrat, la care detailist va fi depozitat şi chiar dimensiunea exactă a fiecărei scân- 
duri care va fi obţinută din el şi la construcţia cărei clădiri, locuinţe sau a cărui birou 
va fi folosită. Dacă EDS poate optimiza afacerile producătorului respectiv printr-o 
metodă care să integreze desăvârşit clădirile proiectate de arhitecţi cu materialele de 
construcţie achiziţionate de intermediari şi cu modul în care producătorul nostru taie 
fiecare copac, atunci fiecare dintre cei implicaţi va economisi bani, va elimina 
pierderile, îşi va reduce costurile de transport şi-şi va mări profitul. 

Totul se reduce la a specula în mod combinat cele mai bune resurse ale calculato- 
rului şi cele mai bune aptitudini umane, apoi la a reintegra în mod constant în sistem 
noile bune practici inovatoare descoperite de oameni pentru a face întregul - maşini 
şi oameni - mai productiv. Apar multe noi slujbe de mijloc în această paletă. 


Marii adaptatori 


Grupul Gartner, care oferă servicii de consultanţă în tehnologie, a inventat un 
termen care descrie tendinţa ce se manifestă în lumea tehnologiei informaţiilor, 
desprinderea de specializare şi apropierea de angajaţii care sunt mai adaptabili şi mai 
versatili. Aceştia au fost, astfel, botezați „versatilişti” Dezvoltarea versatilităţii 
angajaţilor şi selectarea unor persoane care sunt deja sau doresc să devină versatile 
„va fi noul moto al planificării în carieră”, afirmă un studiu al grupului Gartner, 
citat de TechRepublic.com. Studiul Gartner mai arată că, „în general, specialiştii au 
competenţe care merg în profunzime, dar pe un domeniu restrâns, ceea ce le conferă 
o expertiză recunoscută de colegii lor, însă rareori apreciată în afara domeniului 
imediat în care lucrează. Generaliştii sunt competenţi pe un domeniu mai vast, însă 
au aptitudini mai superficiale, ceea ce le permite să acţioneze sau să reacționeze 
relativ rapid, însă de multe ori fără să obţină sau să poată invoca încrederea parte- 
nerilor şi a clienţilor. Versatiliştii, în schimb, aplică profunzimea aptitudinilor lor 
într-o sferă tot mai vastă de situaţii şi de experienţe, dobândind competenţe noi, 
construind relaţii şi asumându-și roluri noi”. Versatiliştii sunt capabili nu numai să 
se adapteze în permanenţă, ci şi să înveţe şi să se dezvolte în mod constant. 
TechRepublic îl citează pe Joe Santana, director de formare profesională la Siemens 
Business Services: „Având la dispoziţie bugete limitate sau chiar reduse şi mai 

puţini angajaţi, conducerea trebuie să obţină maximul posibil de la cei cu care 
lucrează... Nu mai poate privi persoanele ca pe nişte unelte speciale. Iar angajaţii 
trebuie să renunţe la rolul de unelte specializate şi să se asemene tot mai mult cu 
cuţitele militare elveţiene, care sunt multifuncţionale. Aceste cuțite militare elveţiene 
sunt versatiliştii” 

Să privim lucrurile la rece : sunt mici şanse ca fetele mele să lucreze la aceeaşi 
firmă timp de douăzeci şi cinci de ani, cum am făcut eu. Trebuie să fie adaptabile — 
să devină cuțite militare elveţiene. Gene Sperling, fost consilier prezidenţial pe 
probleme economice al administraţiei Clinton şi autor al lucrării The Pro-Growth 
Progressive, a formulat şi el aceeaşi problemă într-un mod la fel de plastic. Mi-a 
atras atenţia într-o zi că lucrătorii din ziua de azi trebuie să abordeze locurile de 
muncă la fel cum un atlet se pregăteşte pentru Olimpiadă, cu o singură diferenţă: 
„Trebuie să se antreneze ca un atlet care va concura la Jocurile Olimpice, însă fără 
să ştie exact la ce disciplină sportivă”, spunea Sperling. „Trebuie să fie pregătiţi să 
facă orice.” 

Dacă aşa stau lucrurile, atunci arhitectul Marcia Loughry, pe care am cunoscut-o 
la sediul EDS, este o adevărată campioană olimpică în meseria de adaptator. Din 
punctul meu de vedere, este un simbol al persoanei care şi-a adaptat drumul spre 
noul mijloc, menţinându-se mereu cu un tur de pistă în faţa forţelor devoratoare ale 
automatizării şi externalizării. 

„Uneori am senzaţia că drumurile mele mai mult au rătăcit decât au dus spre 
mijloc”, observa agreabila doamnă de patruzeci şi opt de ani în timp ce îmi relata 
povestea remarcabilei sale cariere la EDS. „Am început în 1978. Mă gândeam să 
devin contabilă, aşa că am urmat cursurile Universităţii din North Texas, însă în 
acelaşi timp eram nerăbdătoare să-mi trăiesc viaţa, aşa că [am renunţat la facultate 
şi] m-am înscris la cursurile serale, am învăţat dactilografie şi stenografie şi m-am 
angajat la centrul de procesare de text al EDS.” Erau vremurile de dinainte de 
apariţia calculatoarelor personale, aşa că doamna Loughry a lucrat pe o maşină de 
scris, dactilografiind rapoarte de vânzări. Însă, după câţiva ani, fiecare reprezentant 
de vânzări avea deja propriul PC pe birou, deci îşi putea scrie singur raportul. 
Aşadar adio primei slujbe ! 

„Atunci am început să lucrez în editare de text asistată de calculator (DTP)” , mi-a 
povestit în continuare. „Era o muncă ceva mai specializată, presupunea formatarea 
textelor şi pregătirea documentelor pentru publicare cu ajutorul calculatorului. Însă 
în scurt timp editoarele de text au evoluat, iar cei care aveau nevoie de ele le puteau 
folosi şi singuri.” Adio şi acestei slujbe ! 

În continuare, doamna Loughry şi-a câştigat pentru puţin timp existenţa învăţân- 
du-i pe colegii de la EDS cum să-şi editeze singuri documentele. „Am automatizat 
procesul de formatare, astfel încât doritorii să-şi poată publica singuri documentele”, 
mi-a spus. După aceea a lucrat la centrala telefonică a EDS şi la biroul de relaţii cu 
publicul. „Am lucrat în postul respectiv nu mai mult de un an, pentru că între timp 
mi-am dat seama că aş fi mult mai eficientă în furnizarea de informaţii dacă aş afla 
mai multe despre reţeaua la care era conectată compania noastră. Aşa că m-am 
ridicat într-o zi de pe scaunul de la recepţie, mi-am pus casca pe birou şi l-am 

întrebat pe Sam Billings, care făcea parte din personalul de conducere de la SMC 
[Systems Management Center] : «Sam, cum aş putea să ştiu şi eu ceea ce ştiitu? Aş 
vrea să mă înveţi». Şi m-a învăţat. Mi-a permis să-i urmăresc munca. Uneori scotea 
de sub birou un manual şi mi-l arăta, spunând: «Pe ăsta trebuie să-l înveţi». Când 
rezolva vreo problemă, îmi arăta o diagramă de reţea şi spunea : «Să ne folosim puţin 
logica : primeşti o mulţime de telefoane de la persoane care au acest simptom. Ce 
poate să însemne asta? Uneşte punctele».” 

În timpul acestei perioade, doamna Loughry şi-a dat seama că avea nevoie să-şi 
creeze o imagine şi să se promoveze pe ea însăşi pentru a putea concura cu alte 
persoane din EDS. „Erau o mulţime de colegi care se pricepeau la tehnologie, aşa 
că trebuia să găsesc ceva care să mă diferenţieze şi să-mi permită să obţin o nouă 
slujbă în locul altcuiva. Am ajuns la concluzia că trebuie să învăţ în permanenţă, 
deoarece în permanenţă apărea ceva nou. Atunci am înţeles că sunt o «Marcia SRL», 
singura responsabilă pentru propria-mi dezvoltare, că aveam resursele necesare la 
dispoziţie şi că ţinea doar de mine să iau iniţiativa. Dar am decis că aveam nevoie şi 
de o certificare oficială.” La momentul respectiv, EDS utiliza Novell Netware ca 
sistem de operare de bază. Loughry a studiat pe cont propriu şi a obţinut certificarea 
pentru sistemul respectiv. În weekend trecea pe la birou şi stătea de vorbă cu 
inginerii care puneau la punct câte un nou server. 

„Toţi mă ajutau cu plăcere, probabil pentru că simțeau curiozitatea mea sinceră, 
aşa că am avut şi avantajul unor cunoştinţe practice”, îşi aminteşte. „Într-o zi, unul 
dintre directori m-a chemat şi mi-a spus : «Centrul nostru de gestionare a sistemelor 
se dezvoltă rapid». A adăugat că are cinci noi posturi de oferit şi m-a invitat să aleg 
unul dintre ele. Am ales Windows NT, sistemul de operare al Microsoft pentru reţele, 
şi aşa am devenit unul dintre primii tehnicieni de server NT din centrul SMC. Am 
contribuit la crearea unei echipe care asigura suportul respectiv... Apoi am început 
să stau de vorbă cu arhitecţii software. În tot acest timp urmasem cursuri şi atunci 
m-am orientat spre cele bazate pe Internet. În cele din urmă am ajuns la inginerie.” 
Pe traseu, doamna Loughry a scris şi o carte, Active Directory for Dummies (Direc- 
toarele active pentru to[n]ţi). Asta, îşi aminteşte ea, „a fost o mişcare calculată, 
menită să-mi îmbunătăţească imaginea la EDS. Aveam nevoie să dovedesc că eram 
mai mult decât un tehnician care stă cu ochii pe ecran şi voiam să demonstrez că pot 
să concurez cu greii şi să respir aerul lor rarefiat. Ştiam că pentru a avea acces la 
slujbele de vârf trebuie să ai o activitate ştiinţifică, să publici, să propui un brevet, 
să lucrezi la proiecte globale importante” În prezent, Marcia lucrează într-un post 
din a doua categorie ierarhică tehnologică de la EDS, acela de coordonator strategic. 

Doamna Loughry este mamă singură, iar fiul ei - rezervist de Marină - s-a întors 
recent din Irak. „Îi spun multe lucruri, dar am impresia că nu mă prea ascultă”, măr- 
turiseşte ea, ca orice mamă adevărată. „Cunoştinţele tehnice aprofundate din dome- 
niul matematicii şi fizicii te aduc acum până la ţintă, dar nu neapărat îţi permit să te 
menţii acolo sau să ai un succes nemaipomenit. Competenţele de bază sunt [doar] 
condiţii prealabile de acces. Ceea ce îţi va permite să te menţii la vârf este capacitatea 
de a-ţi extinde viziunea. Şi corporaţiile se aplatizează odată cu lumea şi trebuie să 

poţi privi lucrurile din mai multe perspective: a propriei afaceri, a clienţilor, a 
pieţei. Nu poţi să rămâi cu privirea fixată pe ecran şi să nu vezi nimic în jur.” 

Privind în urmă la toate treptele ierarhice pe care le-a urcat până aici - spune 
doamna Loughry - îşi dă seama că nici una dintre ele nu mai există: „Fiecare muncă 
pe care am făcut-o a fost automatizată într-o oarecare măsură sau este furnizată [cel 
puţin parţial] de cineva din India... Este posibil ca trăsătura care m-a evidenţiat să fi 
fost pur şi simplu încăpăţânarea mea neclintită. Îmi place să învăţ lucruri noi şi aici 
am toate posibilităţile de a învăţa” Însă Marcia ştie că şi planificarea strategică poate 
fi făcută de altundeva. „Încă nu am terminat cu adaptările - nici pentru mult timp de 
acum înainte. Sam mi-a spus cândva: «Să fii expertă în trei lucruri, dar să ştii că cele 
trei lucruri se vor schimba în permanenţă». Aşa că încerc să am o specializare care 
să fie pâinea cea de toate zilele a momentului prezent, o alta legată strâns de prima 
şi o a treia care să reprezinte ceea ce voi face în viitor.” 

Am uitat să precizez un amănunt: Marcia nu a apucat să-şi obţină licenţa la 
universitate, fiind prea ocupată cu adaptarea. „Acum urmez cursuri de geografie”, 
mi-a spus chicotind. „Aproape că am suficiente ore pentru a absolvi, [însă] deocam- 
dată bugetul meu şi cursurile tehnice pe care le-am urmat nu sunt suficiente pentru 
obţinerea licenţei.” 


Verzii 


Când trei miliarde de persoane din China, India şi fostul Imperiu Sovietic păşesc pe 
platforma lumii plate într-o perioadă relativ scurtă de timp şi fiecare dintre ei vrea 
o casă, o maşină, un cuptor cu microunde şi un frigider, dacă nu învăţăm cum să 
facem mai multe lucruri cu consum mai mic de energie şi cu mai puţine emisii, vom 
ajunge să creăm un dezastru ecologic şi să facem planeta de nelocuit pentru copiii 
noştri. Prin urmare, vor apărea o mulţime de slujbe care cuprind cuvintele „durabil” 
şi „reînnoibil” - energii regenerabile şi sisteme durabile de protecţie a mediului. 
Aceasta va deveni o industrie majoră a secolului XXI. După cum spune Carlota 
Perez, „cu cât se industrializează mai mult China, India şi alte ţări în curs de 
dezvoltare sau foste socialiste, cu atât mai mari vor fi problemele ecologice şi cu atât 
mai mult va creşte piaţa de servicii menite să prevină, să reducă sau să elimine aceste 
probleme” Nu numai dezvoltarea în continuare a acestor ţări mari va genera 
necesitatea de diverse industrii ecologice, a adăugat doamna Pérez, ci „şi reglemen- 
tările globale exigente vor crea condiţii pentru apariţia lor” 

Steve Jurvetson, investitor şi inovator care s-a axat recent pe investiţii în tehno- 
logiile ecologice, vorbeşte despre ceea ce el speră că va deveni o „Renaştere bio- 
logică” — o nouă eră în care studenţii, în loc să se facă doctori, s-ar putea concentra 
în schimb pe soluţii „bio-derivate sau bio-inspirate” pentru a contracara reducerea 
resurselor noastre energetice sau problemele de mediu. Şi în acest domeniu vor 
apărea o mulţime de slujbe. 

Personalizatorii pasionaţi 


Ann şi cu mine ne ducem uneori, împreună cu prietenii, să vedem meciurile de 
baseball în care joacă Baltimore Orioles. După cum ştie oricine care a fost la un meci 
pe stadionul Camden Yards, băiatul care vinde limonadă pe rândul de jos a creat un 
adevărat dans din mişcările cu care prepară limonada. Mai întâi face câţiva paşi de 
dans săltat, apoi îţi face semnul păcii şi abia pe urmă îţi oferă băutura. Îmi place să-l 
privesc în acţiune, pentru că tot ceea ce vinde este doar apă cu lămâie şi zahăr într-un 
pahar de plastic. Un produs mai simplu de atât nu există. O slujbă mai rudimentară 
nici că se poate. Şi totuşi, spre sfârşitul meciului îl văd cu un teanc de bancnote mai 
gros decât al oricărui alt vânzător pe care-l ştiu. De ce oare? Pentru că dintr-un 
flecuşteţ de muncă a făcut ceva personalizat - i-a adăugat, în felul său, aroma specială 
a cremei de ciocolată, a stratului de frişcă, a cireşei din vârf, şi asta îl face special. 
Aş fi putut să cumpăr limonadă de la o mulţime de alţi vânzători. Sau aş fi putut să 
beau apă sau o cola, iar vânzătorul nostru ştie bine asta. Prefer însă, eu şi mulţi alţii, 
să scot din buzunar trei dolari şi cincizeci de cenți (plus bacşişul) pentru a primi apă 
cu lămâie şi zahăr pentru că-mi potoleşte setea şi în acelaşi timp mă înveseleşte. 
Ceea ce pune el în plus la produsul standard îmi oferă şi mie ceva în plus. 
Vânzătorul de limonadă era deja un intangibil, pentru că slujba lui era ancorată 
în Baltimore. Furniza un serviciu local care nu putea fi făcut la fel de bine de un 
automat sau de cineva din India - deoarece îmi aducea limonada până la scaun, ca să 
nu pierd nici o fază de pe teren. Însă, mai mult de atât, aş spune că s-a dezvoltat pe 
sine, s-a ridicat până la noua clasă de mijloc, prin adăugarea unei dimensiuni perso- 
nale, intangibile, muncii sale rudimentare. Uneori dimensiunea aceasta personală este 
pură pasiune, uneori este pur şi simplu distracţie, alteori este o notă creativă la care 
nu s-a gândit nimeni înainte, dar care de fiecare dată ia o muncă de rutină şi o 
„upgeradează” la clasa de mijloc. Într-o gheretă pe nume Caribou Coffee, din apro- 
pierea biroului meu de pe Strada K din Washington, lucrează o femeie de culoare, mai 
în vârstă, care prepară cafeaua. De fiecare dată când cumpăr o cafea, se întrece pe 
sine în a fi serviabilă şi mă întreabă câte ceva despre mine - însă nu în stilul artificial 
şi ultraexersat al personalului de la Ritz-Carlton, ci cu o sinceritate pe care o găsesc 
fermecătoare. Aşa că prefer să mă abat de la drumul meu obişnuit pentru a cumpăra 
cafea de la ea. Într-o zi va deveni şefa gheretei, dacă nu cumva a şi ajuns deja. 
Este interesantă observaţia economistului Alan Blinder de la Princeton, care afirmă, 
în lucrarea sa despre externalizare, că, de vreme ce atât de multe noi slujbe din clasa 
de mijloc vor necesita o notă personală, s-ar putea produce o adevărată revigorare a 
aptitudinilor de comunicare umană, aptitudini care au fost atrofiate de era industrială 
şi de Internet. Accentul reînnoit care se pune pe serviciile livrate personal, de 
oameni în carne şi oase, în detrimentul serviciilor impersonale livrate de voci gene- 
rate de calculator sau de voci necunoscute din India, scrie Blinder, „ar putea duce la 
opusul fenomenului pe care Charlie Chaplin îl parodia atât de bine în filmul său 
Timpuri noi. Oamenii sunt animale sociale cărora le face plăcere contactul cu alţi 
oameni. Acum mai multe decenii se părea că viaţa economică modernă conspira 

pentru a reduce la minimum volumul de contact uman natural care are loc în 
exercitarea unei meserii. În anii viitori, pe măsură ce serviciile personale câştigă tot 
mai mult teren, este probabil ca respectiva tendinţă să se inverseze - ducând, în cele 
din urmă, la reducerea alienării şi la o medie mai ridicată de satisfacţie faţă de 
propriul loc de muncă” 


Marii localizatori 


Este evident că marile afaceri reprezintă o sursă importantă de locuri de muncă 
pentru clasa de mijloc, însă întreprinderile mici şi mijlocii sunt cele care se ocupă de 
majoritatea angajărilor şi a concedierilor. Când respectivele întreprinderi mici şi 
mijlocii se dezvoltă şi angajează personal, economia este robustă, iar dacă nu se 
întâmplă asta, economia este în recesiune. Aşadar, dacă e adevărat că apare un nou 
mijloc, atunci întreprinderile mici şi mijlocii vor juca cu siguranţă un rol major. 
Ceea ce este interesant şi încurajator la aplatizarea lumii - şi la inovațiile de tipul 
Business Web - este gradul în care acestea măresc impactul şi reduc costurile 
inovaţiilor şi ale acţiunilor menite să dezvolte competitivitatea globală. Joel Cawley, 
strateg la IBM, numeşte fenomenul „localizarea/regionalizarea globalului” După 
cum spune Cawley, „o mare cantitate de afaceri vor fi derulate de firmele mici şi 
mijlocii care învaţă cum să utilizeze abilităţile globale deja existente, adaptându-le la 
nevoile unei comunităţi locale... Aceasta este localizarea globalului, şi suntem doar 
la începutul fenomenului. Are un potenţial uriaş de a crea locuri de muncă”. 

Cei care vor avea succes în această activitate vor fi cei care înţeleg infrastructura 
globală emergentă şi apoi adaptează toate noile instrumente oferite de aceasta la 
nevoile şi la cererea locale. Fenomenul va crea o mulţime de locuri de muncă ale 
clasei de mijloc. Localizarea globalului va însemna lucrătorul independent (free- 
lancer-ul) care găseşte o modalitate prin care să poată utiliza un satelit, o linie de 
comunicaţii DSL, un BlackBerry, un PC sau ultima versiune a unui program 
informatic pentru a deveni redactor la o editură, pentru a edita un film sau a licita pe 
eBay fără să fie nevoit să iasă din dormitor. Va însemna patronul barului la care 
mergi să vezi meciurile echipei favorite la o bere, care va învăţa să aducă semnalele 
mai multor sateliți pe ecrane TV plate pentru ca clienţii lui să poată urmări oricare 
dintre cele douăsprezece meciuri din liga NFL, plus un turneu de golf din Europa, 
un meci de baschet din China şi un meci de fotbal din Australia, toate într-o singură 
după-amiază de duminică. Va însemna cafeneaua care reuşeşte să-şi ţină clienţii la 
mese mai mult timp, oferind posibilitatea de a folosi (gratuit! ) telefonul mobil al 
casei. Va fi micul întreprinzător care înţelege că acum poate angaja Amazon.com 
să-i furnizeze o infrastructură logistică globală pentru vânzările sale de semne de 
carte personalizate şi că, dacă se conectează la Internet, va găsi o companie din 
China care poate produce respectivele semne de carte ; întreprinzătorul nostru devine 
astfel, peste noapte, importator de semne de carte pentru mai multe librării, semne 
de carte pe care le va vinde integral online. Va fi persoana care deschide un centru 
UPS şi devine peste noapte managerul unui lanţ de aprovizionare pentru alte mici 

întreprinderi. Va fi atelierul local de reparaţii auto care descoperă deodată că poate 
cumpăra jante de BMW şi ştergătoare de parbriz pentru Mercedes mai ieftine de la 
un furnizor din România decât de la unul din Rochester. 

În fine, vor fi persoanele angajate în diverse întreprinderi şi companii care înţeleg 
puterea modeling-ului - şi nu mă refer aici la Cindy Crawford. Utilizând simularea 
şi grafica pe calculator, putem acum combina diverse tipuri de informaţii pentru a 
crea modele care să ne arate cum pot funcţiona împreună elemente complexe şi dife- 
rite — înainte de a trece la procesul scump al construirii efective. Ca agent imobiliar 
care învaţă să modeleze, poţi să le arăţi unor clienţi potenţiali planul pe calculator al 
parterului unui imobil sau al unui apartament şi să-i laşi să deplaseze zidurile după 
cum le place. Ca inginer care învaţă să modeleze, poţi face acelaşi lucru cu podurile 
şi drumurile. Astfel, toţi aceşti arhitecţi peisagişti, consilieri financiari, designeri şi 
agenți imobiliari care înţeleg cum merg lucrurile, care dobândesc competenţe de 
colaborare cu clienţii la construirea, personalizarea şi interpretarea modelelor, îşi 
vor găsi şi ei drumul spre noua clasă de mijloc. 


Tot ce am prezentat până acum sunt categorii largi şi cu siguranţă vor apărea şi 
altele noi pe parcurs. Şi este la fel de sigur că nu vor exista nici graniţe rigide între 
aceste diferite strategii. Oamenii le vor amesteca şi alătura de multe ori. Prin 
urmare, permiteţi-mi să vă dau un ultim exemplu în acest sens — pe prietenul meu din 
copilărie, Bill Greer, despre care cred că pot afirma că e un mare adaptator, locali- 
zator şi personalizator. A folosit toate cele trei strategii pentru a-şi asigura un loc în 
noua clasă de mijloc. Greer are 50 de ani şi şi-a câştigat existenţa lucrând ca artist 
independent şi grafician timp de 28 de ani. Odată cu sfârşitul anilor '70 şi până prin 
2000, nu s-au modificat prea multe în felul în care Bill îşi făcea munca şi îşi servea 
clienţii. 

„Clienţii mei, de pildă The New York Times, doreau o lucrare artistică finită”, 
mi-a explicat Bill. Astfel, dacă făcea o ilustrație pentru un ziar sau o revistă sau dacă 
proiecta un nou logotip pentru un produs, crea efectiv lucrarea respectivă, adică o 
desena, o colora, o monta pe un panou, o acoperea cu o bucată de pânză, o ambala 
şi o expedia printr-un serviciu de curierat. Numea asta „artă la cutie” În industrie 
era cunoscută sub numele de „artă pregătită pentru aparat”, deoarece trebuia 
fotografiată, imprimată pe diferite straturi de film color sau „selecţii de culoare” şi 
pregătită pentru publicare. „Era un produs finit şi îşi avea valoarea ei”, spune Bill. 
„Era o adevărată operă de artă — unii o agăţau pe perete. De fapt, The New York Times 
organiza uneori expoziţii cu lucrările create de ilustratorii săi.” 

Însă în ultimii ani „lucrurile s-au schimbat”, mi-a spus Bill, deoarece publicaţiile 
şi agenţiile de publicitate au trecut la pregătirea digitală a materialelor, lucrând cu 
aplicaţii de tipul Quark, Photoshop şi Illustrator - numite de artiştii graficieni 
„Sfânta Treime” —, ceea ce a făcut ca designul pe calculator să devină mult mai uşor. 
Oricine studia Artele era instruit în programele de grafică. Într-adevăr, îmi explica 
Bill, designul grafic a devenit atât de accesibil, încât s-a transformat într-un articol 
elementar. S-a transformat în îngheţată cu vanilie. „În ceea ce priveşte designul”, 
mai spune Bill, „tehnologia a oferit tuturor aceleaşi instrumente, astfel încât oricine 

poate trasa linii drepte şi oricine poate crea o lucrare bunicică. Înainte aveai nevoie 
de un ochi antrenat pentru a-ţi da seama dacă diferitele elemente se armonizau şi 
dacă fontul literelor era unul potrivit, însă acum oricine poate produce o operă 
acceptabilă” 

Astfel, Greer s-a văzut nevoit să urce o treaptă pe scara cunoaşterii. Cum 
publicaţiile doreau mai nou ca produsele finite să le fie livrate într-un format digital 
care să poată fi importat în macheta generală şi deoarece nu mai exista cine ştie ce 
cerere pentru preţioasa „artă la cutie”, Greer a devenit consultant în... idei. Clienţii 
săi, de la McDonald's la Unilever, aveau acum nevoie nu de un produs, ci de ideea 
de bază a acestuia, de o „ideaţie” Greer a încetat să folosească culori şi cerneală şi 
a trecut la simple schiţe în creion, pe care le scana, introducându-le pe calculator, le 
colora cu mouse-ul şi apoi le trimitea clientului prin e-mail, care le dădea spre 
finisare unor artişti mai puţin talentaţi. 

„Nu a fost o mişcare plănuită”, mi-a mărturisit Greer. „Pur şi simplu trebuia să 
lucrez ceva ce nu putea fi făcut de toată lumea, ceva ce tinerii artişti nu puteau face 
cu ajutorul tehnologiei în schimbul unei mici părţi din onorariul meu. Aşa am 
început să primesc oferte pentru care clientul mă întreba: «Poţi încerca să faci asta, 
dar numai să ne dai ideea generală ?». Îmi dădeau un concept şi doreau simple schiţe, 
idei, nu o lucrare finită. Încă îmi mai folosesc talentul de desenator, dar numai 
pentru a transmite o idee - fac schiţe rapide, nu opere finite. Şi pentru aceste simple 
idei încă se plătesc bani frumoşi. Este o schimbare care m-a deplasat la un cu totul 
alt nivel. Sunt mai degrabă un consultant decât un AAA (alt amărât de artist). Sunt 
o grămadă de AAA pe stradă. Acum sunt om de idei şi îmi joc rolul. Clienţii mei 
cumpără de la mine concepte.” lar pe baza conceptelor, câţiva AAA finisează opera 
în cadrul companiei, dacă nu cumva aceasta este externalizată. „Preiau schiţele mele 
brute pentru a le finisa şi a le ilustra cu ajutorul programelor de grafică ; nu iese aşa 
cum aş fi făcut eu, dar merge”, spune Greer. 

Dar s-a mai întâmplat ceva. În vreme ce tehnologia în continuă dezvoltare a trans- 
format arta lui Greer într-un articol comun, pe de altă parte a deschis o întreagă nouă 
piață: clienţii lui Greer de la reviste. Într-o zi, unul dintre clienţii săi obişnuiţi l-a 
abordat pentru a-l întreba dacă ar putea face „metamorfoze” Metamorfozele sunt 
benzi desenate în care un anumit personaj se transformă în altul. Martha Stewart, 
bunăoară, apare în primul cadru, pentru a se transforma treptat în Courtney Love, 
care apare în ultimul cadru. Sau Drew Barrymore se transformă în Drew Carey. 
Mariah Carey se transformă în Jim Carrey. Cher devine Britney Spears. Când i s-a 
propus prima dată această activitate, Greer nu ştia de unde să înceapă. Aşa că a intrat 
pe Amazon.com şi a găsit câteva aplicaţii specializate care i-ar fi permis să creeze 
metamorfoze — a cumpărat aceste aplicaţii, le-a testat câteva zile şi a desenat primele 
sale lucrări de acest gen. De atunci s-a specializat în domeniul respectiv, iar piaţa 
noului produs s-a extins la revistele Maxim, More şi Nickelodeon : prima este o revistă 
pentru bărbaţi, a doua se adresează femeilor de vârsta a doua, iar a treia copiilor. 

Cu alte cuvinte, cineva a inventat o cremă revoluţionară pentru îngheţata de vani- 
lie, iar Greer s-a grăbit să profite de descoperire. Exact acelaşi lucru se întâmplă în 
economia globală per ansamblu. „Aveam destulă experienţă de desenator pentru a 

învăţa rapid cum să fac metamorfozele”, a spus Greer. „Acum le pot realiza pe 
laptop, oriunde mă aflu, de la Santa Barbara sau Minneapolis la apartamentul meu 
din New York. Uneori clienţii îmi indică un subiect, alteori îl propun eu. Metamor- 
fozele erau înainte o treabă de mare artă despre care auzeai la televizor, apoi au ajuns 
la îndemâna oricui cu ajutorul acestui soft de consum, iar eu le-am dat o formă care 
să fie utilizabilă de către reviste. E simplu, le încarc ca serie de fişiere JPEG... 
Metamorfozele au devenit o afacere bună pentru multe reviste. Primesc chiar şi 
scrisori de la fanii mei, copiii! ” 

Greer nu desenase niciodată metamorfoze până la evoluţia tehnologiei, care a 
creat o nişă cu totul nouă, specializată, exact în momentul în care schimbările de pe 
piaţa artei sale l-au obligat să înveţe lucruri noi. „Aş vrea să pot spune că toţi paşii 
pe care i-am făcut au fost conştienţi”, mi-a mărturisit. „Pot spune doar că aveam 
nevoie să lucrez şi am fost norocos că mi s-a oferit oportunitatea asta. Cunosc mulţi 
artişti care au ieşit de pe scenă. Un coleg ilustrator proiectează acum cutii de 
ambalaj, iar alţii au ieşit cu totul din domeniu ; unul dintre cei mai buni designeri pe 
care-i cunosc a devenit peisagist. Este şi acum designer, dar şi-a schimbat complet 
mediul de muncă. Persoanele care lucrează în domeniul vizualului se pot adapta, dar 
încă mă îngrijorează viitorul.” 

I-am spus lui Greer că povestea lui se potriveşte bine cu câţiva dintre termenii pe 
care i-am folosit în carte. Greer a început pe post de cremă de ciocolată (un ilustrator 
clasic), a fost transformat într-o banală îngheţată de vanilie (un ilustrator clasic în era 
calculatoarelor), şi-a actualizat competențele pentru a deveni din nou o cremă de 
ciocolată specială (consultant în design), apoi a învăţat cum să devină cireaşa din 
vârf (desenator de metamorfoze), folosind noile unelte oferite de lumea plată pentru 
a acoperi o nouă nişă de piaţă. 

Greer s-a gândit o clipă la complimentul meu, apoi a zis: „lar eu am crezut, în 
tot acest timp, că nu fac altceva decât că încerc să supraviețuiesc”. Când s-a ridicat 
să plece, mi-a spus, totuşi, că urma să se întâlnească cu un prieten „să facă ceva 
jonglerii” Fuseseră de multă vreme parteneri de jonglerii, o mică afacere secundară 
care însemna să jongleze împreună la un colţ de stradă sau la petreceri private. Greer 
îşi coordonează foarte bine mâinile cu ochii. „Acum şi jongleria a devenit un articol 
banal”, s-a plâns el. „Pe vremuri, dacă jonglai cu cinci mingi, erai cu adevărat 
special. Acum, cinci mingi înseamnă doar o încălzire. Partenerul meu de jonglerii 
era campion la şapte mingi când l-am întâlnit. Acum şi copiii de paisprezece ani pot 
jongla cu şapte mingi fără probleme. Au cărţi de genul Jongleria pentru to(n)ţi şi 
kit-uri care te învaţă cum să jonglezi. Într-un cuvânt, au ridicat ştacheta”. 


d 
Lucrurile optime 


Tube şi eprubete 


Isidor |. Rabi, laureat al Premiului Nobel pentru fizică, a fost întrebat odată de un 
prieten cum a devenit om de ştiinţă. Rabi a răspuns că în copilărie, după fiecare zi 
de şcoală, mama lui îl întreba cum şi-a petrecut ziua. Nu o interesa atât de mult ce 
învățase fiul ei, dar întreba de fiecare dată: „Ai pus vreo întrebare bună azi?” „Aşa 
am devenit om de ştiinţă”, a spus Rabi, „învățând să pun întrebări bune” 


(sursă necunoscută) 


În ultimii doi ani am avut şansa de a călători de jur împrejurul Americii pentru 
a vorbi despre globalizare şi despre aplatizarea lumii în faţa multor auditori dintre 
cei mai diferiţi, de la pensionarii din Palm Springs până la directorii de liceu din 
Bethesda şi la părinţii adunaţi la o bibliotecă de periferie. Ceea ce m-a surprins cel 
mai mult a fost pala de îngrijorare din întreaga ţară faţă de chestiunile legate de edu- 
caţie şi concurenţă. Dacă ar trebui să sintetizez neliniştea actuală, aş formula pro- 
blema astfel: părinţii noştri erau siguri că aveau să trăiască mai bine decât părinţii 
lor şi că noi, copiii, urma să trăim mai bine decât ei. Din păcate, noi suntem acum 
îngrijoraţi că n-o să avem parte de o vârstă a treia la fel de fericită ca părinţii noştri, 
iar copiii noştri probabil nu o vor duce la fel de bine ca noi. Mi s-a părut că toată 
lumea caută formula magică prin care să-şi protejeze copiii de un viitor declin. De 
două ori părinţii mi-au pus o întrebare ce suna cam aşa : „Fiica mea studiază chineza. 
Va fi în regulă, nu-i aşa?” „Păi...”, răspundeam, „nu neapărat” 

De ce nu neapărat? Pur şi simplu pentru că nu există formule magice. Într-un 
moment ca acesta, mi se pare că ar fi bine să fac un pas în spate, să respir adânc şi 
să întreb: dacă strategiile detaliate în capitolul anterior chiar vor fi modul optim în 
care indivizii pot obţine şi păstra slujbele din noua clasă de mijloc, atunci, în general 
vorbind, care este tipul optim de învăţământ care să-i pregătească pe tinerii noştri 
pentru aceste slujbe? Conform observaţiei pătrunzătoare a economistului Alan 
Blinder de la Universitatea Princeton, „este evident că Statele Unite şi alte naţiuni 
bogate vor trebui să-şi transforme sistemele de învăţământ astfel încât să producă 
lucrătorii potriviţi pentru slujbele care vor exista efectiv în societăţile lor... Simpla 


246 AMERICA ŞI PĂMÂNTUL PLAT 


furnizare a unor studii mai ample ar fi, probabil, un lucru bun per ansamblu, mai 
ales dacă forţa de muncă mai bine instruită ar fi şi mai flexibilă şi ar face faţă mai 
bine activităţilor nestandardizate şi schimbării tipurilor de slujbă. Dar este departe 
de a fi un panaceu... Pe viitor, modul în care ne educăm copiii s-ar putea dovedi mai 
important decât câr de multe îi învăţăm” 

În capitolul de faţă aş dori să mă concentrez asupra lucrurilor pe care le-am aflat 
punând următoarele întrebări angajatorilor şi profesorilor : Care e lucrul optim de 
făcut? Care este „educaţia optimă” de care au nevoie tinerii ca să se pregătească 
pentru locurile de muncă ale noului mijloc ? Şi cum să procedăm ? Răspunsurile pe 
care le-am primit nu se refereau la anumite cursuri care ar trebui urmate, ci mai 
degrabă la anumite seturi de aptitudini şi atitudini - voi sublinia patru dintre ele - 
care vor fi importante pentru oricine doreşte să găsească o cale spre noul mijloc. 

Prima şi cea mai importantă aptitudine care se cere dezvoltată într-o lume plată 
este capacitatea de „a învăţa cum să înveţi”, de a absorbi în permanenţă, de a învăţa 
pe cont propriu modalităţi noi de a face lucruri vechi sau modalităţi noi de a face 
lucruri noi. Este o aptitudine pe care trebuie s-o cultive orice lucrător într-o epocă 
în care multe slujbe sunt expuse în mod constant digitizării — parţial sau integral — şi 
externalizării, şi în care slujbele noi şi chiar întregi ramuri de activitate sunt mixate 
cu tot mai mare viteză. Într-o astfel de lume, ceea ce va diferenţia două persoane 
între ele va fi nu atât ceea ce ştiu să facă deja, ci cât de bine ştiu să înveţe în conti- 
nuare. Deoarece ceea ce ştim deja să facem va deveni depăşit mai repede decât credem. 

Cu ocazia unei conferinţe pe care am susţinut-o la St. Paul (Minnesota) am vorbit 
despre această necesitate, iar în timpul perioadei de întrebări şi răspunsuri de după 
conferinţă, un tânăr de la balcon a ridicat mâna, s-a prezentat ca fiind elev în clasa 
a IX-a şi a pus următoarea întrebare : „Domnule Friedman, dacă este atât de impor- 
tant să învăţăm cum să învăţăm, atunci cum anume trebuie să învăţăm cum să 
învăţăm ? La ce cursuri să mă înscriu ?” 

Din gura pruncilor... 

E o întrebare logică. La vremea respectivă nu mă gândisem în detaliu la asta. Aşa 
că am improvizat un răspuns care mi se pare că bate în direcţia corectă: „Caută-ţi 
prietenii şi întreabă-i următorul lucru: «Care sunt profesorii voştri preferaţi ?». 
Apoi fă o listă cu profesorii respectivi şi mergi la cursurile lor - indiferent ce 
predau, indiferent de curs” Nu contează că predau mitologia greacă, tehnică de 
calcul, istoria artei sau literatură americană - mergeţi la cursurile lor. Pentru că eu, 
dacă mă gândesc în urmă la profesorii mei preferaţi, nu-mi amintesc în detaliu ce 
m-au învăţat, însă cu siguranţă îmi aduc aminte că eram încântat să învăţ toate acele 
lucruri. Ceea ce m-a însoţit în continuare nu sunt faptele pe care mi le-au împărtăşit, 
ci entuziasmul faţă de învăţătură pe care mi l-au transmis. Pentru a învăţa cum să 
înveţi trebuie să iubeşti studiul sau cel puţin să-ţi placă să studiezi, pentru că mare 
parte din ceea ce învăţăm provine din motivaţia pe care o avem pentru a învăţa. Şi 
dacă unii oameni se pare că se nasc cu această dragoste pentru studiu, mulţi alţii o 
pot dezvolta sau o pot dobândi de la un profesor (sau părinte) bun. 

CQ + PQ > IQ 


Astfel ajungem la a doua mare temă pe care doresc s-o abordez aici - pasiune şi 
curiozitate. Întotdeauna a fost şi va fi în continuare un mare avantaj să resimți 
pasiune şi curiozitate pentru ceva. Cu atât mai mult când lumea este plată, curiozitatea 
şi pasiunea pentru o anumită slujbă, pentru reuşită, pentru un domeniu sau chiar un 
hobby sunt foarte importante. Pentru că într-o lume plată dispunem de mult mai 
multe instrumente prin care putem să ajungem, noi şi curiozitatea noastră, mai 
departe şi mai în profunzimea lucrurilor. 

Doc Searls, editor principal la Linux Journal şi unul dintre cei mai reputați autori 
tehnici ai Americii, a vorbit despre asta într-o prezentare a primei ediţii a cărţii sale 
(în 28 aprilie 2005). Spunea atunci: „Pe noul Pământ plat, oportunităţile de studiu 
sunt nelimitate, chiar dacă nu beneficiezi de sprijinul şcolii, al guvernului, al Bisericii 
sau al companiilor. Multe dintre lucrurile pe care trebuie să le ştii (aproape în orice 
domeniu) sunt la îndemână pe Web, mai ales dacă lucrezi într-un domeniu tehnic. 
Ştiu, nu toată lumea are Internet. Însă acesta este disponibil în toate regiunile plate, 
iar aplatizarea se răspândeşte cu repeziciune... Desigur, există încă destulă medio- 
critate şi ignoranță, sunt conştient de asta. Dar să ne gândim şi la următoarea ipo- 
teză: mulţi dintre cei care intră în această categorie au fost modelaţi ca ignoranţi. Au 
fost modelaţi, în mare măsură, de sisteme de învăţământ care au urmărit un singur 
scop central încă din zorii erei industriale: să producă angajaţi care să ocupe 
anumite posturi bine delimitate în organigramele piramidale ale corporațiilor, care 
sunt încăpătoare la bază şi se îngustează spre vârf... Existau puţine alternative în era 
industrială în afara agriculturii şi a altor ocupaţii relativ solitare. Însă acum există o 
mulţime de alternative, atât de multe pe cât de multe persoane au acces la banda 
largă de comunicaţii” 

Din aceste motive, am conchis că, într-o lume plată, IQ - coeficientul de inteli- 
genţă - este încă important, însă CQ şi PQ - coeficientul de curiozitate şi coeficientul 
de pasiune - sunt şi mai importanţi. Eu unul îmbrăţişez inecuaţia CQ+PQ>1Q. 
Daţi-mi un copil care are entuziasm şi pasiune pentru învăţătură şi este curios să 
descopere lucruri noi, şi îl voi prefera oricând unuia mai puţin pasionat, dar cu IQ 
mai mare. Deoarece copiii curioşi şi entuziaşti învaţă singuri şi se motivează singuri. 
Vor fi întotdeauna capabili să înveţe cum să înveţe, mai ales pe platforma lumii plate, 
unde poţi oricând să încarci sau să descarci informaţie. „E important să munceşti”, 
spune Searls, „dar să fii curios e şi mai important. Nimeni nu se străduieşte mai mult 
să înveţe decât un copil curios” 

Pe legea mea, fraza asta ar trebui gravată deasupra uşii de la intrarea fiecărei şcoli 
din America: Nimeni nu se străduieşte mai mult să înveţe decât un copil curios. 

Unii copii se nasc curioşi, însă, pentru cei care nu intră în această categorie, cel 
mai bun mod de a le transmite dragostea pentru studiu este să sădeşti în ei interesul 
pentru cunoaştere ; asta se poate realiza dacă reuşim să le predăm cursuri de neuitat 
sau dacă le stimulăm curiozitatea înnăscută, punându-le la dispoziţie toate tehnologiile 
platformei lumii plate, astfel încât să poată învăţa singuri, într-un mod cu totul nou 

şi plin de posibilităţi. Să trecem în revistă împreună o poveste publicată în suplimentul 
educativ al ziarului The New York Times (24 aprilie 2005). Personajul principal este 
Britney Schmidt, studentă la Universitatea din Arizona, care era teribil de plictisită 
de cursurile de la facultate, în special din cauză că profesorii păreau că vor să spună 
ceea ce au de spus cât mai repede şi să poată pleca. 

„Aveam 10 la toate materiile, dar nu mă simţeam stimulată, nu mă preocupam să 
aflu lucruri noi”, a declarat Britney unui reporter de la Times. Într-un semestru, 
totuşi, Britney s-a înscris la un curs de ştiinţe naturale, unde a cunoscut un profesor 
şi nişte asistenţi grozavi, care i-au stârnit curiozitatea şi au aprins în ea flacăra 
entuziasmului. „Am avut noroc”, spune Britney. „Am urmat cursul unui profesor 
care era cu adevărat interesat de munca lui.” Rezultatul ? S-a născut un om de ştiinţă. 
După multe alte cursuri urmate în discipline ştiinţifice, domnişoara Schmidt a fost 
acceptată la licenţă la UCLA, pentru fizică planetară, şi la Universitatea din Chicago 
pentru cosmochimie. 

Nu poţi aprinde flacăra entuziasmului în cineva dacă aceeaşi flacără nu arde deja în 
tine. Hilarie Rooney, directoarea Şcolii Elementare din Laytonsville, în Montgomery 
County din Maryland, a venit la mine după o conferinţă şi mi-a spus că atunci când 
angaja profesori căuta un singur lucru: să vadă în ei dragostea pentru copii. Pentru 
că dacă nu poţi stabili o legătură cu copiii, niciodată nu vei putea transmite învăţătura, 
mi-a mai spus. Dacă nu simţi muzica, niciodată nu vei putea cânta. 

„Însă dacă-ţi sunt dragi copiii şi ei simt asta, chiar dacă nu ştii atât de multe 
lucruri despre ceea ce predai, se vor simţi inspirați de tine şi vor învăţa chiar şi 
singuri. Pot să învăţ pe cineva oricând strategii didactice, însă nu pot să învăţ pe 
nimeni să-i iubească pe copii. Şi simţi imediat ce intri într-o sală de clasă dacă 
profesorul iubeşte copiii. Toţi copiii îşi iubesc profesorii când sunt în clasele mici, 
dar dacă şi profesorul îşi iubeşte elevii, asta se vede imediat. Genul acesta de 
profesori îi motivează pe copii să dea tot ce pot de dragul lor. Copiii învaţă pentru 
ei înşişi, desigur, dar dacă văd că profesorul este interesat de ei şi investeşte în 
educaţia lor, acei copii nu se vor simţi niciodată lipsiţi de interes. Ăsta e miezul 
procesului de educaţie.” 

Este oare posibil să-ţi măreşti coeficientul de pasiune pentru un anumit subiect 
fără să fii stimulat de un profesor sau de un părinte? Fără îndoială. Amintiţi-vă de 
vremea copilăriei, când aţi primit maşina de pompieri, păpuşa Barbie, trusa de doctor 
sau casca de astronaut şi aţi început să spuneţi în dreapta şi în stânga că atunci când 
veţi fi mare vreţi să vă faceţi pompier, fotomodel, doctor sau astronaut. Acea pasiune 
inocentă pentru o anumită meserie, fără să ştii nimic despre salariu, despre programul 
de lucru sau despre studiile de care este nevoie trebuie neapărat recuperată. Cu toţii 
avem nevoie să redescoperim sentimentul acela copilăros de „vreau să fac asta pentru 
că asta vreau să fac - şi nu e cazul să explic nimănui de ce”. Mai simplu spus : trebuie 
să redescoperim în noi înşine maşina de pompieri. Cu toţii îl avem şi, atunci când îl 
vom descoperi, vom şti cu certitudine că îl avem. 

Interacţionează bine cu ceilalţi 


În al treilea rând - şi asta reprezintă doar o variaţie la ceea ce spunea Hilarie Rooney 
despre actul educaţiei - trebuie să-ţi fie dragi oamenii. Trebuie să te simţi confortabil 
în interacţiunea sau în relaţiile stabilite cu ceilalţi. Deşi dintotdeauna a fost important 
pentru lumea profesională să ai capacităţi bune de comunicare, această necesitate va 
fi şi mai intensă în lumea plată. Acestea fiind spuse, nu sunt sigur cum se poate preda 
asta la clasă, dar ar fi bine dacă cineva s-ar ocupa de problemă şi ar găsi o soluţie. 

După cum am remarcat în capitolul precedent, vor apărea o mulţime de slujbe de 
mijloc care necesită interacțiuni personalizate, călduroase, cu alţi oameni - căci 
tocmai aceste interacțiuni personale nu vor putea fi niciodată externalizate sau 
automatizate şi sunt necesare aproape în permanenţă într-un anumit punct al lanţului 
de valori. Alan Blinder a exprimat acest fapt în cel mai bun şi mai îndrăzneţ mod: 
„Probabil, în ciuda a ceea ce am ajuns să credem în ultimii ani, capacităţile umane 
vor deveni mai valoroase decât cele ale calculatoarelor. Până la urmă, s-ar putea ca 
Pământul să nu fie totuşi moştenit de tocilarii de la tastatură” 


Câte ceva despre emisfera dreaptă 


A patra temă asupra căreia trebuie să ne oprim este felul în care ne putem hrăni emi- 
sfera dreaptă la fel de bine ca şi pe cea stângă. Daniel Pink, autorul cărţii A Whole 
New Mind: Moving from the Information Age to the Conceptual Age (O nouă 
gândire : trecerea de la era informaţiei la era conceptului), explică : 


Oamenii de ştiinţă ştiu de multă vreme că în creierul uman există o linie neurologică 
Mason-Dixon care îl împarte în două regiuni - emisferele stângă şi dreaptă. Însă, în 
ultimii zece ani, graţie evoluţiei înregistrate în imagistica medicală, cercetătorii au reuşit 
să identifice cu tot mai mare precizie rolurile pe care şi le asumă cele două emisfere. 
Emisfera stângă se ocupă de gândirea secvenţială, de redare exactă şi de analiză. În ceea 
ce priveşte emisfera dreaptă, ea are grijă de context, exprimare emoţională şi sinteză. Desi- 
gur, creierul uman, cu cele 100 miliarde de celule ale sale între care se stabilesc un catra- 
lion de conexiuni, este năucitor de complex. Cele două emisfere funcţionează în colaborare 
şi le folosim simultan în aproape tot ceea ce facem. Însă structura creierului nostru ne 
poate ajuta să explicăm mai bine tiparele timpului pe care-l trăim. 

Până deunăzi, aptitudinile care au asigurat reuşita şcolară, profesională şi în afaceri erau 
caracteristice pentru emisfera stângă. Erau reprezentate de talentele liniare, logice, 
analitice, măsurate de examene naţionale precum SAT şi etalate cel mai bine de experţii 
contabili. Astăzi ele sunt la fel de necesare. Însă nu mai sunt de ajuns. Într-o lume întoarsă 
cu susul în jos de externalizare, inundată de informaţie şi sugrumată de atâtea opţiuni, 
aptitudinile cele mai importante sunt mai aproape ca spirit de specializările emisferei 
drepte — simţ artistic, empatie, viziune globală, interesul pentru dimensiunea transcendentă. 


250 AMERICA ŞI PĂMÂNTUL PLAT 


Dacă vreţi să vă asiguraţi că sunteţi ceea ce numesc eu un intangibil - ne mai 
spune Pink -, adică o persoană a cărei meserie „nu poate fi făcută mai rapid de un 
calculator sau de un robot şi nici pe bani mai puţini de un străin talentat”, atunci 
trebuie să vă concentrați pe dezvoltarea competenţelor emisferei drepte - „de pildă, 
mai degrabă construirea unor relaţii decât semnarea unor contracte, atacarea unor 
noi provocări în locul rezolvării unor probleme de rutină şi obţinerea unei priviri de 
Sinteză asupra ansamblului mai degrabă decât analizarea unor componente disparate” 


Nu e cazul să ne temem că ne vom pierde cu toţii slujbele chiar de mâine... Însă dat fiind 
faptul că preţul comunicării cu cealaltă faţă a globului tinde spre zero, că India va deveni 
(până în 2010) ţara cu cei mai mulţi vorbitori de engleză din lume, că ţările în curs de 
dezvoltare continuă să producă lucrători talentaţi şi capabili, vieţile profesionale ale 
occidentalilor se vor schimba dramatic. Atâta vreme cât tehnica de calcul sofisticată, 
citirea diagramelor şi codarea se pot face mult mai ieftin de cealaltă parte a oceanului şi 
pot fi distribuite într-o clipă clienţilor graţie cablurilor cu fibre optice, comenzile vor 
merge inevitabil în această direcţie. 

Însă toate aceste rafale de avantaj comparativ alungă doar anumite munci de „inşi la cos- 
tum şi cravată”, mai exact, pe cele care pot fi reduse la un set de reguli, rutine şi instruc- 
ţiuni. De aceea, activităţile specifice emisferei stângi şi restrânse ca domeniu, bunăoară 
programarea elementară, contabilitatea, cercetarea juridică şi analiza financiară, migrează 
peste ocean. Însă, din aceleaşi motive, mai rămân multe oportunităţi pentru persoanele şi 
companiile care fac o muncă mai puţin rutinată: programatorii care pot elabora sisteme 
întregi, contabilii care asigură şi consiliere în planificarea vieţii şi experţii bancari care se 
pricep mai degrabă la negocieri fine decât la formulele de calcul din Excel. 


„Acum, că străinii pot să facă muncile emisferei stângi mai ieftin”, susţine Pink, 
„noi, americanii, trebuie să ne specializăm în muncile emisferei drepte” Pentru 
mine, afirmaţia de mai sus reprezintă cheia problemei : Acum, că străinii pot să facă 
muncile emisferei stângi mai ieftin, noi, americanii, trebuie să ne specializăm în 
muncile emisferei drepte. 

Iată cum dezvoltă Pink ideea: 


În secolul trecut, maşinile au dovedit că pot înlocui muşchii omului. În secolul nostru, 
tehnologiile diverse dovedesc că pot fi mai performante decât emisfera stângă: pot 
executa activităţile secvențiale, matematice şi de calcul mai repede, mai bine şi cu mai 
mare precizie decât persoana cu cel mai mare IQ. (Întrebaţi-l pe marele maestru Gari 
Kasparov [care a pierdut o partidă de şah în favoarea calculatorului)...) 

Pentru a prospera în această epocă, vom avea nevoie să ne suplimentăm capacităţile 
tehnice foarte dezvoltate cu aptitudini care ţin de „calitatea conceptului” şi de „calitatea 
contactului” Calitatea conceptului presupune capacitatea de a crea opere frumoase şi 
emoţionante, de a detecta modele şi oportunităţi, de a spune poveşti plăcute şi de a inventa 
lucruri despre care lumea nici nu-şi dădea seama cât îi sunt de necesare. Calitatea 
contactului presupune capacitatea de a empatiza, de a înţelege subtilităţile interacțiunilor 
umane, de a fi fericit cu tine însuţi şi de a trezi acest sentiment şi la alţii, de a merge 
dincolo de cotidian pentru a găsi finalitatea şi semnificaţia propriei vieţi. 

Nu pentru toată lumea va fi uşor să dezvolte capacităţile care ţin de calitatea conceptului 
şi de calitatea contactului. Pentru unii, perspectiva pare chiar de neatins. Însă nu trebuie 

să vă temeţi (nu prea mult). Categoriile de aptitudini care sunt acum cele mai importante 
sunt atribute umane fundamentale. La urma urmei, în savanele sălbatice în care trăiau, 
strămoşii noştri primitivi nu au avut nevoie să introducă cifre pe foi de calcul şi nici să 
descifreze coduri. Însă spuneau legende seara la lumina focului, erau mai apropiaţi unii de 
ceilalţi şi inventau o mulţime de lucruri. Aceste aptitudini au făcut dintotdeauna parte din 
natura umană. Doar că, după ce s-au succedat câteva generaţii în era informaţională, mulţi 
dintre muşchii noştri de calitate a conceptului şi de calitate a contactului s-au atrofiat. 
Marea provocare este să-i folosim pentru a fi din nou în formă. 


Cum ne putem, oare, hrăni aptitudinile emisferei drepte ? Emisfera dreaptă poate 
fi hrănită dacă facem ceva ce iubim - sau cel puţin ceva ce ne place —, pentru că astfel 
vom putea conferi muncii noastre ceva intangibil, ceva provenit din emisfera dreaptă, 
ceva care nu poate fi cu uşurinţă reprodus, automatizat sau externalizat. După cum 
spune Pink : „Tipurile de aptitudini care devin acum cele mai importante se dovedesc 
a fi aceleaşi cu activităţile cărora oamenii li se dedică din motivaţie interioară. 
Relativ puţine persoane devin contabili din motivaţie interioară. Însă tocmai motivaţia 
interioară este cea care ne face să devenim creativi şi empatici, designeri şi buni 
povestitori, consilieri şi consultanţi. În weekendul acesta, cu Siguranţă câţiva dintre 
contabili vor sta în garaj în faţa unui şevalet şi vor picta un tablou. Câţiva dintre 
avocaţi vor scrie proză scurtă. Însă vă pot garanta că nu veţi găsi nici un sculptor 
care să se distreze în weekenduri cu calcularea impozitelor. Cu alte cuvinte, există o 
congruenţă crescândă între lucrurile pe care oamenii le fac din plăcere şi lucrurile 
care conferă avantaj economic” 

Astfel, conchide Pink, când părinţii sau decanul de an vă spune să studiaţi „ceea 
ce vă place”, să nu credeţi că sunt baliverne. Vă oferă de fapt o strategie valabilă 
de viaţă. 


Tube şi eprubete 


Acum, să mai facem un pas înapoi. Dacă slujbele noii clase de mijloc ne impun să 
fim buni colaboratori, speculanţi, sintetizatori, creatori de modele, localizatori sau 
personalizatori, iar aceste noi atitudini ne cer, printre altele, să învăţăm cum să 
învăţăm, să adăugăm curiozitate şi pasiune muncii noastre, să interacţionăm bine cu 
ceilalţi, să ne dezvoltăm aptitudinile emisferei drepte, atunci ce înseamnă exact toate 
acestea din punctul de vedere al educaţiei ? 

Trebuie să repet că eu însumi nu sunt profesor, drept pentru care atac această 
chestiune cu multă modestie. Însă sunt reporter şi pot să raportez că există câţiva 
profesori valoroşi care au încercat să atace aceeaşi chestiune în mod direct. Sunt 
impresionat de cantitatea de experimente efectuate în universităţi în încercarea de a 
elabora „educaţia optimă” pentru noul mijloc. Voi insista asupra unui exemplu de 
şcoală - Institutul Tehnologic din Georgia, Georgia Tech, cu sediul în Atlanta - 
pentru a ilustra o astfel de abordare foarte inteligentă. 


252 AMERICA ŞI PĂMÂNTUL PLAT 


G. Wayne Clough, preşedintele Institutului, s-a văzut efectiv nevoit să regândească 
sistemul de învăţământ în această lume plată. Clough a preluat preşedinţia Institutului 
în 1994. „Prin anii '60, când am ajuns la Tech ca un boboc speriat”, mi-a spus 
Clough, „aveau un fel de instructaj pentru studenţii noi. Ni se spunea: «Uitaţi-vă 
spre stânga. Aşa - acum spre dreapta. Ei bine, doar unul dintre voi trei va absolvi 
această facultate»”. 

Georgia Tech nu era atât de selectivă la admitere cum este azi, bazându-se mai 
degrabă pe un proces darwinian de selecţie naturală a studenţilor, în funcţie de notele 
obţinute de aceştia. După cum ne povesteşte Clough, mediul academic era unul 
foarte rece din punctul de vedere al contactului social şi nu era prea distractiv să fii 
student acolo. Chiar pe la începutul anilor '90, doar 65% dintre studenţii care intrau 
la Georgia Tech mai şi absolveau. Studenţii nu-şi încheiau studiile deoarece programa 
şi atmosfera din facultate li se părea mai degrabă sumbră, iar şcoala nu sărbătorea 
succesele studenţilor. 

Ideea lui Clough, în momentul în care şi-a intrat în funcţie, era că America are 
nevoie disperată de mai mulţi oameni de ştiinţă, ingineri şi oameni de afaceri buni, 
aşa că şcoala pe care urma s-o conducă nu-şi putea permite să piardă o treime din 
studenţi până la data absolvirii. Clough şi-a dat seama că oferind nu doar mai multă 
educaţie, ci şi o educaţie optimă, „aveam să mărim numărul de studenţi care se 
înscriu la noi şi numărul de absolvenţi.” 

Clough a regândit strategia de învăţământ de la Georgia Tech pe baza propriei 
experienţe de inginer. Unii dintre cei mai buni ingineri cu care colaborase de-a lungul 
timpului nu fuseseră neapărat străluciți ca studenţi. „Ştiau să fie creativi în gândire”, 
mi-a spus. „S-ar putea să nu fi rezolvat ecuaţia cea mai dificilă mai bine decât oricine 
altcineva, însă puteau defini problema pe care trebuia s-o rezolve ecuaţia respectivă 
mai bine decât oricine altcineva... În general, erau persoane cu caracter puternic şi 
oarecum intangibile.” 

Cu cât petrecea mai mult timp în campusul universitar, Clough observa că „o mul- 
time de studenţi talentaţi erau interesaţi de alte activităţi creative decât cele cu care 
veneau în contact la clasă” - regie de film, compoziţie muzicală sau alte pasiuni necon- 
venţionale. „Stând de vorbă cu ei, îţi dădeai seama că erau persoane interesante. Am 
început să mă întreb : «Oare n-ar fi frumos să avem mai multe asemenea persoane inte- 
resante în campus ? Locul ar deveni mai plăcut, iar studenţii mai unidimensionali care 
ar veni în contact cu acest tip diferit de tineri ar deveni şi ei mai multidimensionali».” 

Prin urmare, odată cu sfârşitul anilor '90, Clough a modificat treptat politicile de 
admitere la Georgia Tech: biroul de admitere a început să recruteze şi să admită 
studenţii talentaţi la inginerie care, în acelaşi timp, cântau la un instrument, într-un 
cor sau jucau într-o echipă sportivă. 

„Ideea era că oamenii care au multiple interese sunt mai comunicativi, mai socia- 
bili, ştiu să ceară mai lesne ajutorul atunci când au nevoie, ştiu să-i ajute pe alţii care 
au nevoie de sprijin, pot să gândească orizontal, să lege între ele lucruri provenind 
din discipline şi domenii diferite.” 

Rezultatul, conform lui Clough: în prezent, peste 50% dintre bobocii de la 
Georgia Tech cântă la un instrument muzical sau fac parte dintr-un tip sau altul de 

grup muzical, aşa încât cea mai mare provocare pentru preşedintele Institutului a 
devenit construirea mai multor săli de concerte în campus. „Am creat un monstru”, 
glumeşte Clough. Dar s-a creat şi altceva : rata de absolvire a crescut de la 65% - 
la data intrării în funcţie a lui Clough - la 76% în 2005; iar absolvenţii de azi sunt 
un alt tip de absolvenţi. 

„Reacţia studenţilor a fost extraordinară”, spune Clough. „Numărul de studenţi 
care urmează cursuri de muzică a crescut simţitor. Nu prea aveam cine ştie ce 
ansambluri de cameră, însă acum avem peste o duzină. Niciodată nu avuseserăm o 
orchestră de cameră în campus. Acum avem cinci. Avem grupuri care sintetizează 
muzică pe calculator, grupuri de jazz şi toboşari virtuali şi robotici peste tot.” 
Toboşari virtuali şi robotici - şi vorbim despre o şcoală tehnică! 

În acelaşi timp, mi-a mai spus Clough, ansamblurile muzicale mari ale Institu- 
tului, cum sunt fanfara şi orchestra simfonică, s-au dezvoltat ca mărime şi ca nivel 
de complexitate, iar numărul grupurilor mai mici, cum sunt triourile corale, a crescut 
şi el dramatic. Să nu uităm că vorbim totuşi despre Georgia Tech, dragi prieteni, şi 
nu despre şcoala de arte Juilliard ! „Atât de mulţi dintre studenţi doresc să fie activi 
în acest domeniu”, a adăugat Clough, „încât am renovat un vechi liceu din campusul 
nostru pentru a-l transforma în clădire pentru activităţi muzicale, iar o fostă biserică 
a devenit sală de concerte pentru grupurile noastre corale. De asemenea, am creat 
mai multe spaţii de relaxare pentru studenţii care doresc să-şi exerseze talentele, cum 
este scena din noul centru studenţesc” 

Efortul lui Clough de a învăţa Institutul să cânte a primit ajutor în 1996, când 
şcoala a devenit sat olimpic, găzduindu-i pe atleţii care veneau să concureze la 
Jocurile Olimpice de la Atlanta. Dirijorul de orchestră de la Georgia Tech a fost 
numit dirijor al orchestrei olimpice. După încheierea jocurilor, Georgia Tech a avut 
posibilitatea să cumpere la jumătate de preţ multe dintre instrumentele pe care le 
folosiseră muzicienii orchestrei oficiale. „Peste noapte, orchestra noastră s-a dublat”, 
spune Clough. „A fost unul dintre evenimentele care ne-a propulsat. A fost grozav. 
Am ajuns să avem douăzeci şi patru de tube în fanfară. Foarte puţine şcoli se pot 
lăuda cu douăzeci şi patru de tube. Puteţi verifica data viitoare când veţi vedea 
fanfara noastră pe stadion.” 

Am putea adăuga că pentru foarte puţini preşedinţi de universităţi tehnice de prim 
rang, numărul de tube este un motiv de mândrie la fel de mare ca numărul de eprubete 
din laborator. lar Clough are dreptate să fie mândru : impresia mea este că, aducând 
muzică la Georgia Tech şi introducând şi alte modificări agreabile în sistemul de 
învăţământ universitar, precum şi punând la dispoziţia studenţilor diverse burse în 
străinătate, el a produs nu doar mai mulţi ingineri, ci mai mulţi ingineri de tip optim. 

„Persoanele care cântă la un instrument sau fac parte dintr-o trupă au mai multe 
abilităţi sociale, nu se mulţumesc să stea ascunşi în vizuina lor şi să lucreze”, mai 
spune Clough. Iar o astfel de persoană are şanse mai bune de a sintetiza şi de a 
orchestra aspecte care aparţin unor domenii diferite. De pildă, ne dezvăluie Clough, 
va fi o cerere mare de ingineri care să lucreze în domeniul fotonicii - transformarea 
energiei solare în electricitate. Aceasta presupune studenţi cu pregătire în ingineria 
de bază, inginerie chimică şi inginerie electrică. Clough l-a citat pe directorul unei 

mari companii de inginerie, care i-a spus recent: „Nu-mi trimite ingineri care pot fi 
înlocuiţi de un calculator. Genul acesta de muncă o externalizez în India. Trimite-mi 
ingineri adaptabili - care pot să gândească eclectic, în mai multe discipline” 

Ceea ce este sus este şi jos. Facultatea de Informatică de la Georgia Tech a preluat 
liniile generale prezentate anterior şi le-a transformat în cursuri specifice. După 
explozia Internetului, numărul de studenţi care se înscriau la cursurile de informatică 
a început să scadă dramatic. „Toată lumea citea articolele despre India şi China, spre 
care emigrau locurile de muncă în domeniu”, spune Rich DeMillo, fost director 
tehnic la HP, actualmente decan al Facultăţii de Informatică. „Prima întrebare a 
părinţilor era : «Ce se va face copilul meu dacă toate slujbele de programator pleacă 
peste ocean ?».” Drept urmare, DeMillo şi Merrick Furst, decanul adjunct, recrutat 
de la International Computer Science Institute din Berkeley, au sondat lumea aface- 
rilor, punând angajatorilor două întrebări simple : Ce fel de oameni doreau să anga- 
jeze şi în ce fel aduceau tocilarii de la tastatură valoare adăugată companiilor lor? 
Cei doi au vizitat sediul CNN din Atlanta, de pildă, şi au putut remarca volumul 
masiv de conţinut digital şi analogic pe care îl adunase reţeaua. Devenise evident că 
gestionarea prin tehnică de calcul a acestui volum şi identificarea unor modalităţi de 
dezvoltare a lui, de la televiziune şi telefonie mobilă până la iPod-uri şi Web site-uri, 
aveau să se dezvolte cu repeziciune într-o industrie uriaşă, în care puteau lucra absol- 
venţii de informatică buni - cei care ştiau să spună poveşti cu ajutorul tehnologiei. 

După ce au cugetat la toate acestea, DeMillo şi Furst au reproiectat, în 2004, 
corpul principal de cursuri de informatică de la Georgia Tech în jurul a nouă „fire 
împletite”, după cum le numesc chiar ei. Fiecare fir este o combinaţie între un curs 
din domeniul informaticii şi o altă disciplină, având ca rezultat o cunoaştere de 
sinteză, de aici urmând să ia naştere adevăratele valori. 

„Firele noastre împletite reprezintă o îndepărtare de programa orientată pe ver- 
ticală, al cărei scop era formarea unor studenţi cu un set fix de aptitudini şi cunoş- 
tinte”, a explicat Furst în descrierea cursului său. „Un fir împletit este o idee orizontală 
prin esenţă, al cărei scop este de a oferi studenţilor colecţia vastă de aptitudini şi 
experienţe de învăţare de care au nevoie pentru a se descurca în competiţia globală 
a Erei Conceptuale. Un fir împletit oferă un set de cursuri intuitive, flexibile şi care 
se potenţează reciproc, permiţând studentului să-şi construiască propriul viitor 
distinct, diferit de al celorlalţi.” 

Cele nouă fire împletite sunt Informatică şi Inteligență, Informatică şi Aplicaţii 
constructive, Informatică şi Reţele Internet, Informatică şi Platforme, Informatică şi 
Informaţie, Informatică şi Oameni, Informatică şi Comunicare, Informatică şi Modele 
şi Bazele Informaticii. În prezent, pentru a putea primi diploma de informatician de 
la Georgia Tech trebuie să parcurgi două fire împletite. 

Modulul Informatică şi Comunicare, de exemplu, oferă studenţilor cursuri de infor- 
matică, mijloace de comunicare, redactare de text şi arte liberale. Ideea din spatele 
acestui corpus, conform lui Furst, este de a-i învăţa pe studenţi „ce anume trebuie să 
ştie pentru a putea să spună poveşti şi să creeze experienţe pe care oamenii le pot trăi 
prin intermediul tehnologiei”. În acest fir împletit veţi găsi laolaltă cursuri care vorbesc 
despre grafică pe calculator şi altele despre Hamlet, unele despre percepțiile umane şi 

altele despre jocuri interactive pe calculator. Aşadar, dacă doriţi să deveniți un designer 
de jocuri de primă mână, aici e cel mai potrivit loc pentru a face primii paşi. 

Modulul Informatică şi Oameni pregăteşte studenţii ajutându-i să înţeleagă bazele 
teoretice şi informatice ale proiectării, construirii şi evaluării de sisteme în care omul 
este componenta centrală. Studentul care urmează cursurile din setul Informatică şi 
Oameni ar putea alege în acelaşi timp Informatică şi Aplicaţii constructive, pentru a 
studia interacţiunea dintre om şi robot. Aveţi tot atâtea posibilităţi de a combina între 
ele aceste cursuri (pe) câte feluri de cafea vă oferă Starbucks. 

„Să ne imaginăm”, invită DeMillo într-un eseu care descrie programul elaborat 
de el, „o studentă în anul II la Georgia Tech, Facultatea de Informatică, interesată de 
securitatea sistemelor informatice. Poate combina modulul Informatică şi Informaţie — 
învățând lucruri despre stocarea, extragerea, codarea şi transmiterea datelor - cu 
modulul Informatică şi Oameni - învățând despre modul în care oamenii folosesc 
tehnologia şi despre experimentele care se pot realiza cu subiecţi umani... Îşi va 
construi o identitate de informatician valoroasă şi va deveni capabilă să proiecteze, 
să inventeze şi să construiască sisteme informatice sigure, care să le permită utilizato- 
rilor să-şi gestioneze informaţiile în condiţii de securitate”. Avantajul acestor module, 
atât individual, cât şi în combinaţie, ne mai spune DeMillo, este faptul că oferă un 
set de aptitudini şi o bază de calificare ce le va permite studenţilor să creeze valoare 
în feluri mult mai diverse şi mai ample decât ar fi posibil doar cu un set restrâns de 
cursuri, iar acest set de aptitudini va fi cu siguranţă valoros pe piaţa mondială a 
Pământului nostru plat. 

Acum 25 de ani informatica era ceva simplu, adaugă DeMillo. „Era ca un birou 
cu trei sertare - hardware, software şi algoritmi ; şi dacă puteai să încapi în oricare 
din cele trei sertare însemna că aveai o slujbă. Trebuia doar să alegi una dintre cele 
trei direcţii, să te specializezi şi erai liniştit. Puteai să lucrezi la hardware, să 
elaborezi soft de sistem sau algoritmi de aplicaţie. Acum să derulăm rapid cu 25 de 
ani în viitor. Nu mai există sertarele bine separate pe care le-am descris. În schimb, 
există procese de afaceri, managementul schimbării şi proceduri de identificare şi de 
corectare a erorilor. Totul este acum orizontal şi se mişcă în permanenţă. Ce trebuie 
să facă un profesor pus în faţa fenomenului ? Ceea ce a rămas neschimbat este nevoia 
noastră de a spune poveşti, de a construi lucruri inteligente, de a crea reţele. Toate 
acestea au rămas neschimbate. Doar că modul în care se fac acum este prin agregarea 
fragmentelor pe orizontală. Firele împletite au ca scop alăturarea lucrurilor care 
funcţionează logic împreună. De aceea trebuie să organizezi astfel întreaga universi- 
tate. Însăşi noţiunea de departamente separate e o nebunie. Trebuie să ne modificăm 
din rădăcini perspectiva, nu ne putem permite să cârpim ici şi colo.” 

Modelul Georgia Tech admite că lumea va funcţiona tot mai mult pe o platformă 
plată, cu instrumentele specifice pentru toate tipurile de colaborare orizontală. De 
aceea e bine ca şcolile să se asigure că includ aceste instrumente şi concepte ale 
colaborării în procesele lor de învăţământ. „Modificarea trebuie să se propage în 
întreaga programă de studiu”, spune Furst. „Nu poate fi vorba de un singur curs 
izolat ; trebuie să pregătim un procent cât mai mare din populaţie să fie competitivă.” 

Ţara optimă 


Dacă acestea sunt slujbele şi drumurile spre noua clasă de mijloc, cât de pregătită 
este America în general, în această lume plată, să creeze slujbele optime şi să paveze 
drumurile optime ? Răspunsul scurt este că — teoretic - avem tot ceea ce ne trebuie 
pentru a produce aceste slujbe şi pentru a pregăti persoane care să reuşească în 
lumea plată. Sunt convins că avem tot ce ne trebuie. 

Să parcurgem lista. Întâi şi întâi, avem o economie de piaţă liberă şi relativ flexi- 
bilă, cu o cantitate mare de experimente şi concurenţă între state şi universităţi — 
luaţi de pildă cazul Georgia Tech. Flexibilitatea generală a economiei americane e un 
mare avantaj într-un moment istoric în care e nevoie de permanente schimbări pentru 
a rămâne competitiv. Deocamdată, America nu a cedat nici teoriilor de protecţionism 
economic, care vor să ridice ziduri pentru a ţine slujbele în ţară, nici celor de pro- 
tecţionism naţional, care vor să ţină lucrătorii străini în afară. După cum mi-a spus 
la un moment dat senatorul de Carolina de Sud, Jim DeMint, singurul lucru pe care 
nu-l putem face este să aplicăm „protecţionismul drumului nostru spre prosperitate” 

Este vital să rămânem cât se poate de deschişi şi flexibili. Capacitatea culturii 
americane de a demola lucrurile vechi şi de a le reconstrui ne oferă un avantaj imens 
în era aplatizării, când de foarte multe ori te vezi nevoit să demolezi şi să recon- 
struieşti pentru a da naştere inovației şi dezvoltării. Am realizat tranziţia de la agri- 
cultură la industrie, apoi de la industrie la servicii. Acum trebuie să trecem în faza 
următoare, a serviciilor furnizate global. Fiecare dintre aceste tranziţii a fost dificilă 
în felul său, însă am reuşit să le ducem la îndeplinire mai rapid şi mai eficient decât 
orice altă economie mare deoarece am fost deschişi şi flexibili şi am lăsat piaţa să-şi 
facă treaba - ceea ce a şi făcut, nu fără a crea, ce-i drept, mari dificultăţi unui număr 
important de persoane. 'Tranziţia la lumea plată va fi extraordinar de dificilă deoarece 
va afecta, cel mai probabil, un număr mare de inşi în costum şi cravată. Însă nu e 
momentul să intrăm în panică. 

„Voi [americanii] aveţi tot ce vă trebuie pentru a vă transfera populaţia din 
vechiul mijloc în noul mijloc”, spune Nandan Nilekani de la Infosys. „Dacă treceţi 
primii prin tranziţie, veţi fi medaliaţii cu aur... Însă dacă lumea se sperie şi dă câştig 
de cauză protecţioniştilor, care încep să ridice ziduri, veţi eşua. Este nevoie de un act 
de credinţă - trebuie să aveţi încredere că veţi reuşi.” 

Sub această umbrelă de flexibilitate, America are o multitudine de atuuri institu- 
tionale. În primul rând, dispune de o reţea de institute de cercetare care produc un 
flux constant de experimente, inovaţii şi descoperiri ştiinţifice - de la matematică la 
biologie, fizică şi chimie. „Avem cel mai bun sistem universitar”, spune Bill Gates. 
„Finanţăm activităţile de cercetare ale universităţilor, şi acesta e un lucru extraordi- 
nar. O mulţime de persoane inteligente vin să studieze în universităţile noastre şi le 
permitem să inoveze şi să-şi transforme inovațiile în produse. Apreciem curajul de 
a-ţi asuma riscuri. Sistemul nostru universitar este competitiv şi experimental. Poate 
să testeze diferite abordări. Există o sută de universităţi care aduc contribuţii în 

domeniul roboticii. Fiecare dintre ele susţine că celelalte fac totul de-a-ndoaselea 
sau, dimpotrivă, că piesa pe care am inventat-o eu se potriveşte exact la aparatul 
inventat de ei. E un sistem haotic, dar reprezintă un motor uriaş de inovaţie pentru 
întreaga lume şi, dacă mai punem la socoteală banii din impozite alocaţi cercetării şi 
cele câteva donaţii, va continua să înflorească... Ar trebui să o dăm în bară rău de 
tot ca să nu prosperăm în aceste condiţii. Dacă suntem inteligenţi, ne putem spori 
bogăţia mai rapid îmbrăţişând aceste noi tendinţe.” 

Browser-ele, investigaţiile imagistice prin rezonanţă magnetică (RMN), computerele 
ultrarapide, tehnologia GPS, dispozitivele de explorare a spaţiului şi fibra optică sunt 
doar câteva dintre multele invenţii care au luat naştere prin derularea unor proiecte 
universitare de cercetare elementară. Departamentul economic al BankBoston a 
realizat un studiu intitulat „MIT: Impactul inovației”. Printre concluziile studiului, 
menţionăm faptul că absolvenţii MIT au înfiinţat 4.000 de companii, creând cel 
puţin 1,1 milioane de locuri de muncă pe mapamond şi generând vânzări de 232 mi- 
liarde de dolari. 

Ceea ce distinge America de orice altă ţară nu este faptul că a construit MIT sau 
că absolvenţii universităţilor sale generează creştere economică şi inovaţie, ci că în 
fiecare stat al său există universităţi care încearcă acelaşi lucru. „Există 4.000 de 
facultăţi şi de universităţi în America”, spune Allan E. Goodman, preşedinte al 
Institute of International Education. „Restul ţărilor au la un loc 7.768 de institute de 
învăţământ superior. Numai în statul California sunt aproximativ 130 de facultăţi şi 
universităţi. Există doar 14 ţări în lume care să depăşească acest număr.” 

Să luăm un stat la care nu-ţi vine să te gândeşti de obicei ca la unul foarte avansat 
din punctul de vedere al universităţilor: Oklahoma. Vei găsi aici Oklahoma Center 
for the Advancement of Science and Technology (OCAST), care, pe situl său de 
Internet, îşi descrie misiunea după cum urmează : „Pentru a concura în mod eficient 
în noua economie, Oklahoma trebuie să aibă în continuare o populaţie cu educaţie 
foarte bună ; o strategie de cercetare universitară şi o bază tehnologică bine orientate 
şi favorizând colaborarea ; un mediu care să încurajeze iniţiativele de avangardă, de 
la cele mai mici companii proaspăt înfiinţate până la cele mai mari multinaționale... 
OCAST promovează centre de tehnologie universitate-afaceri care pot conţine mul- 
tiple şcoli şi iniţiative de afaceri, lucru care duce la crearea de noi întreprinderi, 
fabricarea de noi produse şi utilizarea de noi tehnologii de producţie” Nu e de 
mirare că în 2003 universităţile americane au obţinut 1,3 miliarde de dolari din 
vânzarea de brevete, conform Association of University Technology Managers. 

Dacă luăm în calcul universităţile americane generatoare de inovaţie, laboratoarele 
de cercetare publice şi private şi detailiştii, rezultă că avem cel mai bine reglementate 
şi cele mai eficiente pieţe de capital din întreaga lume în ceea ce priveşte producerea 
de idei novatoare şi transformarea lor în produse şi servicii. Dick Foster, director la 
McKinsey & Co. şi autor a două cărţi despre inovaţie, mi-a spus: „Avem, în Statele 
Unite, o «politică industrială» care se numeşte bursă, fie că vorbim despre Bursa de 
Valori din New York sau de Nasdaq” Aici capitalul de risc este colectat şi alocat 
unor idei emergente sau unor companii în dezvoltare, a spus Foster, şi nici o altă 
piaţă de capital din lume nu face asta mai bine şi mai eficient decât cea americană. 

Posibilitatea de a investi în produse noi şi în inovaţii este un factor extrem de 
important, care va permite Americii să folosească platforma lumii plate în propriul 
său avantaj. De ce ? Pentru că vechile companii tradiţionale nu adoptă şi nu inovează 
cu uşurinţă noile tehnologii de avangardă. Cei care au inventat radioul nu sunt 
aceiaşi cu cei care au inventat televiziunea. CBS nu a inventat CNN. Lexis/Nexis nu 
a inventat Google. Având o cantitate importantă de capital de risc şi mulţi investitori 
la îndemână, pregătiţi să susţină următorul Google, CNN sau o altă inovaţie netestată, 
putem fi siguri că cei care doresc să profite la maximum de platforma lumii plate, cei 
care înţeleg cu adevărat puterea acesteia de a crea noi produse, noi forme de 
divertisment şi noi comunităţi pot să-şi atingă într-adevăr obiectivul. 

Ceea ce asigură o funcţionare atât de bună a furnizării de capital în America este 
securizarea şi reglementarea pieţelor noastre de capital, în care acţionarii minoritari 
sunt protejaţi. Cu siguranţă există multe înşelătorii, excese, corupţie pe pieţele 
noastre de capital. Aşa se întâmplă întotdeauna când sunt în joc mulţi bani. Ceea ce 
distinge pieţele noastre de capital de altele nu este faptul că în America nu s-ar putea 
produce niciodată fraude de calibrul falimentului Enron - am văzut că asta s-a şi 
întâmplat. Ceea ce ne distinge este faptul că atunci când au loc astfel de fraude, 
acestea sunt descoperite - fie de către Securities and Exchange Commission (SEC) 
(Comisia pentru Bursă şi Obligaţiuni), fie de către presa de afaceri - şi corectate. 
Ceea ce distinge America de orice altă ţară nu este Enron, ci Eliot Spitzer, procurorul 
general al statului New York, care a căutat cu o asiduitate incredibilă să curețe de 
fraudă industria titlurilor de valoare şi consiliile directoare ale marilor corporaţii. 
Acest tip de piaţă de capital s-a dovedit foarte, foarte dificil de copiat în afara New 
York-ului, la Londra, Frankfurt sau Tokyo. Foster adaugă: „China, India şi alte ţări 
asiatice nu vor reuşi să inoveze până nu creează pieţe de capital de succes şi nu vor 
reuşi să creeze pieţe de capital de succes până nu introduc integral statul de drept 
care protejează interesele minorităţilor în condiţii de risc... Noi, societatea ame- 
ricană, suntem norocosul beneficiar al mai multor secole de experimente economice 
şi, în acelaşi timp, suntem experimentul care a reuşit” 

Pe lângă aceste ingrediente secrete care stau la baza reţetei americane, mai sunt 
şi altele care trebuie conservate şi dezvoltate. Uneori nu poţi să-i apreciezi corect pe 
străini decât după ce stai de vorbă cu ei. lată ce mi-a spus Vivek Paul de la Wipro: 
„Aş adăuga trei elemente la lista dumneavoastră. Unul este incredibila deschidere a 
societăţii americane” Noi, americanii, uităm adesea cât de extraordinar de deschisă 
este societatea Statelor Unite, unde poţi să-spui-orice-să-faci-orice-să-începi-orice-să- 
-dai-faliment-şi-să-iei-totul-de-la-capăt. Nu mai există alt loc în lume care să fie atât 
de deschis, iar acest imens avantaj reprezintă un mare punct de atracţie pentru 
străini, mulţi dintre ei venind din ţări în care cerul nu este cea mai înaltă limită. 

Un alt element, spune Paul, este „calitatea protejării proprietăţii intelectuale în 
SUA”, ceea ce încurajează puternic oamenii să elaboreze idei noi. Într-o lume plată 
există un stimulent puternic pentru a crea un nou produs sau proces, deoarece acesta 
poate ajunge la scară globală în câteva secunde. Însă dacă tu eşti acela care a găsit 
ideea revoluţionară, doreşti ca proprietatea revoluţionară să-ţi fie protejată. „Nici 
o altă ţară nu respectă şi nu protejează proprietatea intelectuală mai bine decât 

America”, spune Paul - şi, de aceea, mulţi inovatori doresc să vină să lucreze aici 
ca să-şi ştie proprietatea intelectuală în siguranţă. 

În al treilea rând, Statele Unite dispun de una dintre cele mai flexibile legislații 
ale muncii din lume. Cu cât mai uşor este să concediezi pe cineva care lucrează 
într-un sector muribund, cu atât mai uşor este să angajezi acea persoană într-o 
industrie în dezvoltare, a cărei apariţie n-o bănuia nimeni acum cinci ani. Acesta e 
un mare avantaj, mai ales când compari situaţia din Statele Unite cu pieţe ale muncii 
inflexibile, reglementate în mod rigid, cum este cea germană, plină de restricţii 
guvernamentale legate de angajări şi concedieri. Flexibilitatea de utilizare a muncii şi 
a capitalului acolo unde sunt cele mai mari oportunităţi şi capacitatea de a le reorienta 
rapid dacă utilizarea iniţială nu mai este profitabilă sunt esenţiale într-o lume în curs 
de aplatizare. 

Un alt ingredient secret al reţetei americane este faptul că are cea mai mare piaţă 
a consumatorilor casnici din lume, cu cel mai mare număr de primi utilizatori, ceea 
ce înseamnă că dacă scoţi pe piaţă un nou produs, serviciu sau o nouă tehnologie, 
trebuie neapărat să fii prezent şi în America. Toate acestea produc un flux constant 
de locuri de muncă pentru americani. 

Mai este şi puţin discutatul atribut american al stabilităţii politice. Într-adevăr, 
China a mers bine în ultimii 25 de ani şi s-ar putea să treacă de la comunism la un 
sistem mai pluralist în mod paşnic. Însă e la fel de posibil ca lucrurile să evolueze 
altfel. Şi cine e pregătit să mizeze totul pe prima posibilitate ? 

Dacă am dori să rezumăm efectul net al tuturor acestor instituţii, norme culturale, 
practici economice şi sisteme juridice, toate se pot reduce la un singur cuvânt: 
încredere. Toate creează şi inspiră un nivel ridicat de încredere - iar nivelul ridicat 
de încredere este cea mai importantă caracteristică pe care o poate deţine orice 
societate deschisă. Încrederea este, în multe sensuri, produsul tuturor ingredientelor 
din reţeta secretă americană. 

„Suntem o ţară cu un nivel de încredere ridicat, deoarece suntem de acord să fim 
guvernaţi de un set de valori şi de principii reflectate în instituţiile şi legile noastre — 
care sunt mai înalte şi mai durabile decât orice individ”, spune Dov Seidman, fonda- 
torul LRN, o companie care oferă corporațiilor globale consiliere în domeniul eticii 
profesionale şi al conducerii şi despre care vom discuta mai în detaliu în capitolul 11. 
Luate împreună, aceste norme şi instituţii creează certitudine şi oferă o imagine pre- 
vizibilă, iar aceasta creează încredere - încrederea că inovațiile mele vor fi protejate, 
încredere în moneda ţării mele şi încredere în sistemul ei juridic. Toate aceste lucruri, 
susţine Seidman, favorizează inovaţia. 

De ce anume ? Deoarece într-o societate cu un nivel ridicat de încredere, cum 
este America, oamenii ştiu în permanenţă cât de solid este terenul pe care stau şi se 
pot baza pe un anumit cadru de reguli şi principii care le guvernează viaţa personală 
şi profesională. „Dacă cineva sare în sus de pe nisip, iar altcineva sare de pe o podea 
tare, care dintre cei doi sare mai sus ? ”, se întreba Seidman. „Desigur, sare mai sus 
cel care se desprinde de pe podeaua tare. Încrederea este acea podea tare. Este ceva 
ce îţi oferă posibilitatea de a prevedea evoluţiile viitoare şi, astfel, îţi permite să sari 
foarte sus... Fără încredere, nimeni nu-şi asumă riscuri, iar fără riscuri nu există 

inovaţie... Dacă ne dorim mai multe persoane care să-şi asume riscul necesar de 
a inova, trebuie să introducem mai multă încredere în ecuaţie.” Nici o societate 
cu un nivel scăzut de încredere nu va reuşi vreodată să producă un mediu durabil 
de inovaţie. 

Într-o lume plată, în care se creează tot mai multe valori şi se rezolvă probleme 
tot mai complexe, în care conexiunile se fac pe orizontală, a avea o societate cu un 
nivel ridicat de încredere reprezintă un avantaj cu atât mai mare. 

„Încrederea ridicată este esenţială într-o lume a colaborării”, a adăugat Seidman, 
„deoarece cu cât mai multe persoane au încredere unele în celelalte sau în conducă- 
torii lor, cu atât mai mari sunt şansele ca aceste persoane să lucreze bine împreună” 

Într-adevăr, Statele Unite au devenit unul dintre cele mai mari puncte de întâlnire 
ale lumii, un spaţiu în care multe persoane foarte diferite stabilesc relaţii, învaţă să 
aibă încredere unele în celelalte şi construiesc o multitudine de prietenii şi alianţe. 
Un student indian care a urmat cursurile Universităţii din Oklahoma şi se angajează 
la o firmă de software din Oklahoma City creează legături de încredere şi de 
înţelegere foarte importante pentru o viitoare colaborare, chiar dacă în cele din urmă 
se va întoarce în India. Nimic nu ilustrează mai bine acest aspect decât faptul că Uni- 
versitatea Yale externalizează muncă de cercetare în China. Preşedintele universităţii, 
Richard C. Levin, mi-a explicat că Yale derulează în prezent două mari proiecte de 
cercetare în China, unul la Universitatea Pekin din Beijing, iar celălalt la Univer- 
sitatea Fudan din Shanghai. „Cele mai multe asemenea colaborări instituţionale se 
nasc nu din directive date pe cale ierarhică de către directori, ci mai degrabă din 
relaţiile personale de durată stabilite între oamenii de ştiinţă”, spune Levin. 

Cum s-a născut colaborarea Yale-Fudan ? Întâi de toate, povesteşte Levin, profeso- 
rul Tian Xu de la Yale, director de institut, avea o legătură strânsă cu ambele univer- 
sităţi. A fost student la Fudan şi şi-a luat doctoratul la Yale. „Cinci dintre colaboratorii 
profesorului Xu, actualmente profesori la Fudan, au urmat şi ei cursuri la Yale”, 
explică Levin. Unul dintre ei era prieten apropiat al profesorului Xu pe vremea când 
studiau împreună la Yale ; altul colabora cu un coleg de la Yale, făcând cercetare în 
laboratorul condus de acesta ; un altul era un student care venise în cadrul unui 
schimb de experienţă de la Fudan la Yale şi s-a întors în China pentru doctorat ; iar 
ceilalţi doi făceau studii postdoctorale în laboratorul de la Yale al profesorului Xu. 
O poveste similară stă în spatele creării Peking-Yale Joint Center for Plant Molecular 
Genetics and Agrobiotechnology. 

Profesorul Xu este un expert de prim rang în genetică şi a câştigat burse de la 
National Institutes of Health şi Howard Hughes Foundation pentru a studia legătura 
dintre cancer, genetică şi anumite boli neurodegenerative. Acest tip de cercetare 
impune studierea unui mare număr de mutații genetice la animalele de laborator. 
„Dacă vrei să testezi multe gene pentru a descoperi una anume, responsabilă pentru 
anumite boli, trebuie să efectuezi un număr mare de teste. În aceste condiţii, este un 
mare avantaj să dispui de personal numeros”, explică Levin. Astfel, ceea ce a făcut 
de fapt Yale a fost externalizarea muncii de laborator la Fudan, prin crearea Fudan- 
-Yale Biomedical Research Center. Fiecare dintre cele două universităţi plăteşte cos- 
turile legate de propriul personal şi propria activitate de cercetare, deci nu e nevoie 

de transferuri financiare ; partea chineză efectuează munca tehnică de bază, utilizând 
un număr mare de tehnicieni şi de animale de laborator, care costă mult mai puţin în 
China, în timp ce Yale efectuează analizele sofisticate de date. Personalul de la 
Fudan, studenţii şi tehnicienii vin astfel în contact cu cercetarea de vârf, iar Yale 
beneficiază de o bază tehnică de testare extinsă, care ar fi fost mult prea scumpă 
pentru a fi pusă în practică în New Haven. Un laborator american de suport pentru 
un astfel de proiect ar putea dispune de 30 de tehnicieni, în timp ce în centrul de la 
Fudan lucrează 150. 

„Avantaje sunt de ambele părţi”, spune Levin. „Cercetătorii noştri se bucură de 
o productivitate mărită considerabil, chinezii îşi instruiesc studenţii, tinerii lor 
asistenţi devin colaboratori ai profesorilor noştri, care sunt experţi în domeniile lor 
de activitate. Se construieşte astfel capital uman pentru China şi inovaţie pentru 
Yale.” Absolvenţii ambelor universităţi se deplasează între centrele de cercetare, 
stabilind relaţii care vor produce, cu siguranţă, noi posibilităţi de colaborare în 
viitor. În acelaşi timp, a adăugat Levin, s-a mobilizat o mare cantitate de pregătire 
juridică în această colaborare pentru a ne asigura că Yale va fi în măsură să se bucure 
de proprietatea intelectuală care se creează. 

„Suntem înconjurați de un adevărat ocean de ştiinţă”, spune Levin, „iar acest tip 
de diviziune internaţională a muncii este foarte logică” Yale, adaugă Levin, a insistat 
să se asigure condiţii de lucru la standarde internaţionale în laboratoarele chineze, 
ceea ce a ridicat calitatea bazei logistice chineze. „Condiţiile de viaţă ale animalelor 
de laborator sunt la standardele aplicate în SUA”, ne asigură Levin. „Nu veţi găsi în 
colaborarea noastră tratamente crude aplicate animalelor.” 

Puneţi laolaltă toate cele descrise mai sus şi veţi obţine reţeta secretă a Americii — 
un amestec de instituţii, legi şi norme culturale ce produc un nivel de încredere, 
inovaţie şi colaborare care ne-a permis să ne înnoim în mod constant economia şi să 
ne ridicăm nivelul de trai. Nu există nici un aspect legat de lumea plată - nici unul — 
căruia America să nu-i poată face faţă atâta vreme cât ne suflecăm mânecile, ne edu- 
căm tinerii în mod optim pentru timpul prezent şi îmbogăţim secretele reţetei noastre. 
Dar oare chiar facem asta ? Deşi următoarele două capitole vor încerca, tocmai, să 
răspundă la întrebare, să vă dau de pe acum un indiciu: răspunsul este „Nu” 

Criza tăcută 


Meciurile strânse au fost o raritate pentru americani la olimpiadele precedente, dar 
acum se pare că au devenit o realitate cu care aceştia trebuie să se obişnuiască. 
(extras dintr-un articol Associated Press despre Olimpiada de la Atena, 


din 17 august 2004, intitulat „Echipa masculină de baschet a Statelor 
Unite a învins Grecia la mustață”) 


Compătimirea pe care o resimt chinezii față de noi izvorăşte din convingerea lor că 
țara noastră este în declin. Nu puțini prieteni chinezi mi-au citat proverbul fu bu guo 
san dai (nici o avere nu rezistă mai mult de trei generaţii), minunându-se cum de 
am devenit atât de nedisciplinaţi, distraşi şi libertini. Întreaga zarvă ce a înconjurat 
scandalul Monica-gate a fost privită ca o incomprehensibilă pierdere de vreme de 
către o naţiune ai cărei împărați erau aprovizionați cu mii de concubine. Chinezii 
sunt la fel de uimiţi de faptul că americanii îşi permit să se înglodeze în datorii şi să 
subfinanțeze şcolile publice, în timp ce mass-media acordă spații largii disputelor pe 
tema tuburilor de hrănire, prezentării celor Zece Porunci şi modalităților de a mânca 
până la saturație fără să te îngraşi. 

(James McGregor, jurnalist devenit om de afaceri, stabilit în China, şi 
fost preşedinte al Camerei Americane de Comerţ a Chinei, extras dintr-un 
articol publicat în Washington Post, 31 iulie 2005) 


Nici că s-ar putea găsi o metaforă mai potrivită pentru felul în care restul lumii 
a ajuns astăzi să concureze - mai eficient ca oricând şi de la egal la egal - cu America 
decât meciurile grele jucate de echipa olimpică de baschet a Statelor Unite în 2004. 
Echipa americană, alcătuită din vedete NBA, s-a întors acasă cu coada între picioare, 
câştigând doar o medalie de bronz, după ce a pierdut în faţa echipelor din Puerto 
Rico, Lituania şi Argentina. Până atunci, echipa olimpică de baschet a Statelor Unite 
pierduse doar un joc în întreaga istorie a Olimpiadelor moderne. Vă mai amintiţi 
vremurile când America trimitea doar vedete NCAA (National Collegiate Athletic 
Association) la meciurile olimpice de baschet ? Mult timp, asemenea echipe au dominat 
autoritar competiţiile internaţionale. Apoi acestea au început să întâmpine opoziţie. 
Aşa că am scos la înaintare profesioniştii. Şi ei au început să întâmpine rezistenţă. 
Deoarece omenirea învaţă încontinuu, răspândirea cunoştinţelor se produce mai 
rapid ; astăzi, antrenorii din alte ţări descarcă metode americane de antrenament de 
pe Internet şi urmăresc meciurile din NBA în livingul de acasă graţie televiziunii prin 

satelit. Mulţi dintre ei prind chiar canalul ESPN, pe care urmăresc fazele de generic. 
Şi, mulţumită acestei triple convergenţe, au apărut o sumedenie de talente native, 
care ajung să joace în arenele NBA, venind din toate colţurile lumii - inclusiv multe 
vedete noi din China, America Latină şi Europa de Est. Întorşi la loturile naţionale, 
aceşti sportivi joacă pentru echipele ţărilor lor la Olimpiadă, folosindu-se de abilită- 
tile pe care şi le-au șlefuit în America. Aşa că superioritatea americană necondiționată 
în materie de baschet olimpic de acum douăzeci de ani a devenit istorie. Standardul 
NBA devine pe zi ce trece o marfă globală - doar materie primă. Dacă Statele Unite 
doresc să continue să domine baschetul olimpic, trebuie, după cum sună un bine 
cunoscut clişeu sportiv, să trecem la un alt nivel. Vechiul standard nu mai este de 
ajuns. După cum îmi spunea Joel Cawley de la IBM, „în materie de vedete, echipe 
de baschet din ţări ca Lituania sau Puerto Rico încă nu se pot măsura cu americanii, 
dar când joacă în echipă - unde colaborează mai bine decât ai noştri - sunt extrem 
de competitivi” 

Se poate ca afirmaţia cronicarului sportiv John Feinstein, făcută într-un eseu 
AOL despre baschetul olimpic (26 august 2004), conform căreia performanţa echipei 
de baschet a Statelor Unite este rezultatul „ascensiunii jucătorului internaţional” şi 
al „declinului şi prăbuşirii jocului Statelor Unite”, să se fi referit la fel de bine la 
abilităţile baschetbalistice americane, cât şi la cele inginereşti. lar declinul şi 
prăbuşirea jocului Statelor Unite, consideră Feinstein, reprezintă rezultatul a două 
tendinţe pe termen lung. Prima constă într-un declin constant al „abilităţilor baschet- 
balistice”, în condiţiile în care puştii americani visează doar la aruncări de trei 
puncte şi coşuri marcate - genul de faze care te prind când urmăreşti genericele 
ştirilor sportive pe ESPN -, în loc să înveţe cum să dea pase precise ori cum să se 
strecoare pe culoar pentru a arunca la coş din săritură ori cum să facă slalom printre 
uriaşi pentru a ajunge la coş. Asemenea abilităţi necesită antrenament asiduu şi învă- 
tarea indicaţiilor date de antrenor. Astăzi, afirmă Feinstein, avem de-a face cu o 
generaţie de americani care se bazează aproape în întregime pe calităţi atletice şi 
aproape deloc pe abilităţi baschetbalistice. Ca să nu mai pomenim şi spinoasa 
problemă a ambiţiei. În timp ce echipele din restul lumii îşi îmbunătăţeau jocul, „tot 
mai multe vedete NBA îşi înăbuşeau un căscat de plictiseală la ideea de a juca la 
Olimpiadă”, remarcă Feinstein. „S-au schimbat multe din 1984, când Bob Knight i-a 
spus lui Charles Barkley să se prezinte la al doilea cantonament olimpic cu greutatea 
corporală de 120 kg, altfel nu are ce căuta la echipă. La sosire, Barkley avea 127 kg. 
În aceeaşi zi, Knight I-a exclus din lot. În zilele noastre, antrenorul olimpic nici n-ar 
fi catadicsit să verifice greutatea lui Barkley. Ar fi trimis în schimb o limuzină la 
aeroport să-l întâmpine, care ar fi oprit la vreo gogoşerie Dunkin’ în drum spre hotel 
dacă jucătorul ar fi cerut-o... Lumea se schimbă - iar în cazul baschetului american 
nu s-a schimbat în bine.” 

America postbelică are ceva care îmi aminteşte de clasica familie înstărită care, 
de la a treia generaţie, începe să-şi risipească avuţia. Membrii primei generaţii sunt 
inovatori ori întreprinzători care se spetesc muncind ; a doua generaţie păstrează 
avutul familiei ; apar apoi copiii celei din urmă, care se îngraşă, se prostesc şi se 
lenevesc şi, încet-încet, fituiesc totul. Ştiu că fac o afirmaţie dură, chiar o generalizare 

grosolană, dar totuşi există un grăunte de adevăr în ea. Societatea americană a pornit 
pe o pantă descendentă în anii '90, când cea de-a treia generaţie postbelică s-a matu- 
rizat. Explozia dot-com a lăsat prea multora impresia că se pot îmbogăţi fără să inves- 
tească în muncă brută. Nu aveai nevoie decât de un masterat în administraţie şi afaceri 
(MBA) şi de o ofertă publică primară (IPO) ori de un contract NBA şi erai aranjat pe 
viaţă. Cui îi trebuia educaţie ? Cine avea nevoie să-şi roadă coatele pe băncile şcolii 
pentru o diplomă de inginer? Dar în timp ce noi admiram Pământul plat pe care l-am 
creat, o mulţime de oameni din India, China şi Europa de Est erau extrem de ocupați 
gândindu-se cum să profite de pe urma acestui fapt. Spre norocul nostru, am fost 
singura economie naţională rămasă în picioare după al doilea război mondial şi nu 
am avut parte de concurenţă serioasă vreme de 40 de ani. Acest lucru ne-a propulsat 
formidabil, dar ne-a şi indus treptat sentimentul că ni se cuvine totul şi ne-a creat o 
cultură a mulţumirii de sine. Adică o tendinţă, pronunţată în ultimii ani, de a ridica 
în slăvi consumul în dauna muncii susţinute şi a investiţiilor, satisfacerea trebuinţelor 
imediate în dauna gândirii pe termen lung şi a sacrificiului de sine. Când am fost 
loviți la 11 septembrie 2001, am avut parte de una din acele ocazii care se ivesc o dată 
la o generaţie de a chema națiunea să facă sacrificii, să-şi canalizeze energia în 
direcţia câtorva dintre cele mai stringente neajunsuri : fiscale, energetice, ştiinţifice 
şi educaţionale - adică acele lucruri pe care le-am scăpat din mână. Dar preşedintele 
nostru nu ne-a chemat să facem sacrificii. Ne-a îndemnat să mergem la cumpărături. 

În capitolele anterioare am încercat să explic de ce atât teoria economică clasică, 
Cât şi tăria inerentă a economiei americane mă fac să nutresc convingerea că 
americanii pot prospera şi pot revendica slujbele noii clase de mijloc - cu condiţia să 
fim pregătiţi să intrăm în competiţie, să facem ca fiecare persoană să se gândească 
cum îşi poate îmbunătăţi abilităţile educaţionale şi să investim în continuare în 
secretele reţetei succesului american. Acest capitol explorează motivele pentru care 
nu facem toate acestea şi ce se va întâmpla dacă nu vom schimba direcţia de mers. 


E adevărat, traversăm o criză, dar este o criză care se desfăşoară pe tăcute. 
Suntem întru câtva asemenea unei persoane care doarme pe o saltea pneumatică din 
care aerul iese pe nesimţite - atât de încet, că abia se simte, până când te trezeşti că 
dai cu capul de ciment. Şi atunci e foarte greu să umfli iarăşi salteaua. Este o „criză 
tăcută”, a explicat Shirley Ann Jackson, preşedinte în 2004 al American Association 
for the Advancement of Science şi preşedinte al Rensselaer Polytechnic Institute din 
1999. (Rensselaer este cel mai vechi colegiu tehnologic din America, fondat în 1824.) 
Şi această criză tăcută presupune erodarea susţinută a bazei ştiinţifice şi inginereşti 
americane, care de multă vreme reprezintă sursa inovaţiilor americane şi a nivelului 
nostru crescut de trai. 

„Nu cade cerul pe noi, nimic groaznic nu se va întâmpla astăzi”, afirmă doamna 
Jackson, fizician de profesie, care îşi alege cu grijă cuvintele. „Statele Unite 
reprezintă încă motorul principal al inovației pe plan mondial. Aici există cele mai 
bune programe de învăţământ superior, cea mai bună infrastructură ştiinţifică şi 
piaţa de capital care să o exploateze. Dar ştiinţa şi tehnologia americană traversează 
o criză tăcută, pe care trebuie să o conştientizăm. Statele Unite se află astăzi într-un 

mediu cu adevărat global, iar ţările competitoare nu sunt doar extrem de conştiente 
de aceasta: ele aleargă la maraton în timp ce noi facem sprinturi. Dacă nu se 
intervine, acest fapt ar putea reprezenta o provocare pentru superioritatea şi capaci- 
tatea noastră de a inova.” 

Shirley Ann Jackson ştie ce spune, deoarece cariera ei exemplifică la fel de bine 
ca a oricui cauzele prosperității americane în ultimii 50 de ani, precum şi motivele 
pentru care această prosperitate nu se va perpetua automat şi în următorii 50. De etnie 
afroamericană, Jackson s-a născut în Washington, D.C., în 1946. A urmat grădiniţa 
într-o unitate şcolară publică segregată rasial, dar şcoala ei a fost printre primele în 
care elevii au beneficiat de pe urma desegregării, ca urmare a verdictului Curţii 
Supreme în cazul Brown contra Ministerul Educaţiei. Chiar când era pe punctul de 
a urma o şcoală mai bună, ruşii au lansat satelitul Sputnik în 1957 şi guvernul 
Statelor Unite a început să fie urmărit de obsesia educării tinerilor ca savanţi şi ingi- 
neri, curent intensificat şi de angajamentul preşedintelui John F. Kennedy pentru cauza 
programului spaţial uman. Când Kennedy a vorbit despre trimiterea unui om pe 
Lună, Shirley Ann Jackson se număra printre milioanele de tineri americani care îl 
ascultau. Cuvintele lui, îşi aminteşte Jackson, „au inspirat, au sprijinit şi au propulsat 
pe mulţi din generaţia mea spre ştiinţă, inginerie şi matematică”, iar descoperirile 
epocale şi inovațiile generate de aceste cuvinte nu s-au limitat doar la programul 
spaţial. „Cursa spaţială a fost cu adevărat o cursă ştiinţifică”, afirmă Jackson. 

Mulțumită în parte desegregării, atât inspiraţia, cât şi intelectul lui Jackson 
şi-au găsit o recunoaştere timpurie şi, în cele din urmă, ea a devenit prima femeie 
de culoare care şi-a dat doctoratul în fizică la celebrul Institut Tehnologic din 
Massachusetts (MIT), cu o teză în fizica teoretică a particulelor elementare. După 
aceea a lucrat mulţi ani pentru AT&T Bell Laboratories, iar în 1995 a fost numită de 
preşedintele Clinton în fruntea Comisiei de Reglementare Nucleară a Statelor Unite. 

Totuşi, odată cu trecerea anilor, Jackson a început să observe că tot mai puţini 
tineri americani erau captivaţi de provocări naţionale precum cucerirea Lunii, tot 
mai puţini se lăsau ademeniţi de matematică, ştiinţe şi inginerie. În universităţi, a 
observat ea, înscrierea la cursurile de ştiinţe şi inginerie, care a urmat o tendinţă 
ascendentă de decenii, a atins un vârf în 1993 şi, în ciuda câtorva progrese recente, 
rămâne astăzi sub nivelul atins acum zece ani. Astfel, generaţiile de savanţi şi ingineri 
care i-au succedat lui Jackson s-au împuţinat numeric din ce în ce mai mult în raport 
cu nevoile noastre. Odată cu preluarea funcţiei de preşedinte al Politehnicii Rensselaer, 
unde a pus mult suflet în acţiunea de revigorare a ştiinţei şi ingineriei americane, ea 
şi-a dat seama, după cum afirmă, că se adună norii unei „furtuni perfecte” - o 
furtună care punea în pericol pe termen lung sănătatea economică a Americii - şi a 
început să vorbească deschis despre aceasta cu fiecare ocazie. 

„Expresia «furtună perfectă» este asociată cu evenimentele meteorologice din 
octombrie 1991”, afirmă Jackson într-un discurs din mai 2004, „când o formaţiune 
meteorologică extrem de puternică s-a extins în Atlantic, măturând totul în calea ei 
timp de mai multe zile, cauzând moartea mai multor pescari din Massachusetts şi 
pagube de miliarde de dolari. Acest eveniment a inspirat o carte şi, mai târziu, un 
film. Meteorologii care au observat evenimentul au evidenţiat confluenţa improbabilă 

a condiţiilor în care convergenţa unei multitudini de factori a condus la o catastrofă 
de proporţii devastatoare. Un scenariu catastrofic similar ar putea curma progresul 
capacităţilor noastre ştiinţifice şi tehnologice. Forţele implicate sunt multiple şi 
complexe. Ele sunt de ordin demografic, politic, economic, cultural, chiar social” În 
profunzime, această furtună perfectă presupune coliziunea între o generaţie mai în 
vârstă de ingineri şi savanţi americani în pragul pensionării şi o generaţie mai tânără, 
care nu le calcă pe urme în număr suficient de mare - şi, în tot acest timp, străinii 
care pot schimba situaţia fie rămân în ţările lor, fie sunt ţinuţi departe de America 
din raţiuni de securitate. Individual, adaugă Jackson, fiecare dintre aceste forţe ar fi 
problematică. În combinaţie însă, ele ar putea fi devastatoare. „Pentru prima dată 
după mai bine de un secol, Statele Unite s-ar putea trezi că au rămas în urma altor 
ţări în ceea ce priveşte capacitatea de a produce descoperiri ştiinţifice, inovaţii şi 
dezvoltare economică.” 

Deşi cunoaşterea a contat în toate epocile, în zilele noastre ea contează mai mult 
ca oricând. După cum subliniază Jeffrey Sachs, economist la Universitatea Columbia, 
până la începutul revoluţiei ştiinţifice în secolul al XVII-lea, întreaga omenire trăia 
practic la limita subzistenţei. Dar după trei secole de de progres tehnologic şi ştiin- 
tific susţinut, subzistenţa nu mai reprezintă o normă pentru toată lumea. Puterea abu- 
rului, maşinile-unelte, electricitatea şi, în ultimă instanţă, computerele, industria software 
şi reţeaua Internet au produs atât revoluţia industrială, cât şi revoluţia globală post- 
industrială a serviciilor, permiţând indivizilor şi comunităţilor să devină infinit mai 
productive, ridicându-se astfel mult deasupra nivelului de subzistență. Dar uneltele 
şi abilităţile care sunt cruciale în îmbunătăţirea productivităţii şi în creşterea nivelului 
de trai devin din ce în ce mai avansate cu fiecare generaţie. Aşadar este nevoie de tot 
mai multă cunoaştere pentru a le exploata la potenţialul maxim. 

De aceea susţin în continuare că bogăţia, în epoca aplatizării Pământului, va 
gravita în jurul acelor ţări care vor face să funcţioneze trei lucruri de bază: infra- 
structura de conectare cât mai eficientă şi cât mai rapidă la platforma lumii globali- 
zate, programele educaţionale adecvate şi competențele teoretice care să permită 
unui cât mai mare număr de persoane să inoveze şi să presteze servicii cu valoare 
adăugată în cadrul acestei platforme şi, în cele din urmă, o guvernare eficientă — 
adică politici fiscale adecvate, legi bune în domeniul comerţului şi al investiţiilor, 
sprijin susţinut pentru cercetare, legi bune în domeniul proprietăţii intelectuale şi, 
cel mai important, o conducere inspirată şi însufleţitoare -, pentru a creşte fluxul de 
schimburi cu lumea globală şi pentru a-l gestiona eficient. 

Din păcate, Statele Unite manifestă carenţe serioase în dezvoltarea acestor direcţii. 
În timpul Războiului Rece, una dintre cele mai profunde preocupări ale societăţii 
americane a fost presupusul decalaj între potenţialul nostru balistic şi cel al Uniunii 
Sovietice, care ameninţa America din exterior. Astăzi ar trebui să ne preocupe 
decalajele din educaţie, infrastructură, precum şi cele ce ţin de ambiţie, care ameninţă 
să ne şubrezească dinăuntru. Aceste decalaje sunt micile noastre secrete murdare. 
Dacă vom continua să le ignorăm, nu vom mai avea de a face cu o criză tăcută, ci cu 
„adeverirea celor mai negre temeri ale noastre”, afirmă doamna Jackson. 

Secretul nr. 1: Decalajul numeric 


Primul secret murdar este că generaţia de savanţi şi ingineri care au fost motivaţi în 
alegerea carierei ştiinţifice de ameninţarea Sputnikului în 1957 şi de inspiraţia 
oferită de John F. Kennedy se apropie de vârsta pensionării şi nu este înlocuită de un 
număr corespunzător de savanţi pentru ca o economie dezvoltată, cum este cea a 
Statelor Unite, să rămână în fruntea plutonului. Conform National Science Foundation, 
jumătate dintre savanții şi inginerii americani au cel puţin 40 de ani, iar media de 
vârstă creşte constant. 

Să luăm un singur exemplu - NASA. O analiză a arhivelor NASA efectuată de 
cotidianul Florida Today (7 martie 2004), dedicată Centrului Spaţial Kennedy, a 
arătat următoarele : aproape 40% din cei 18.146 de angajaţi ai NASA au vârste de 
cel puţin 50 de ani. Cei care au 20 de ani în serviciul guvernului se pot pensiona 
anticipat. 22% dintre salariaţii NASA au cel puţin 55 de ani. Angajaţii NASA cu 
vârste peste 60 de ani i-au depăşit pe cei sub 30 în proporţie de trei la unu. Doar 4% 
dintre salariaţii NASA au mai puţin de 30 de ani. Un studiu din 2003 al Oficiului 
Contabil al Guvernului a stabilit că NASA are dificultăţi în a angaja personal cu 
calificare ştiinţifică, inginerească şi de tehnologie a informaţiei, toate de o importanţă 
capitală pentru activităţile sale. Multe dintre aceste posturi sunt rezervate cetăţenilor 
americani, din raţiuni de securitate naţională. În 2002, Sean O'Keefe, la data 
respectivă administrator NASA, a declarat în plenul Congresului: „Misiunea noastră 
de a înţelege şi de a ne proteja planeta-mamă, explorarea universului şi căutarea 
formelor de viaţă nu va putea fi dusă la îndeplinire dacă nu vom dispune de personalul 
necesar” Comisia Didactică Naţională de Matematică şi Ştiinţe pentru Secolul XXI, 
prezidată de fostul astronaut şi senator John Glenn, a stabilit că două treimi din 
profesorii de matematică şi ştiinţe se vor pensiona până în 2010. 

În mod tradiţional, am compensat scăderea numărului de ingineri şi de savanţi 
din mediul universitar prin educarea academică a unui număr mai mare de americani 
şi prin importul crescut de specialişti străini. Însă ambele remedii au stagnat în ulti- 
mul timp. 

O dată la doi ani, National Science Board (NSB) (Comisia Naţională pentru Ştiinţă) 
supervizează colectarea unui număr impresionant de informaţii despre tendinţele ştiinţei 
şi tehnologiei din Statele Unite, pe care le publică sub titlul Indicatori în ştiinţă şi 
inginerie. În timpul pregătirii Indicatorilor pentru anul 2004, studiul NSB a subli- 
niat: „Am observat un declin îngrijorător al numărului de cetăţeni americani care se 
pregătesc să devină savanţi şi ingineri, în timp ce numărul de posturi care necesită o 
calificare în ştiinţe şi inginerie continuă să crească” Aceste tendinţe ameninţă pros- 
peritatea economică şi siguranţa naţională a ţării noastre, afirmă acelaşi studiu, adău- 
gând că, dacă tendinţele identificate în Indicatorii pe 2004 continuă nestingherite, se 
vor întâmpla trei lucruri: „Numărul de posturi din economia Statelor Unite care 
necesită pregătire ştiinţifică şi inginerească va creşte ; numărul de cetăţeni americani 
calificaţi pentru aceste posturi va rămâne, în cel mai bun caz, acelaşi, în timp ce 
disponibilitatea cetăţenilor străini cu pregătire ştiinţifică şi inginerească va scădea, 


268 AMERICA ŞI PĂMÂNTUL PLAT 


fie din cauza limitării numărului de vize pentru Statele Unite, impusă de restricţii 
de securitate naţională, fie din cauza intensei competiţii globale între persoanele cu 
aceste calificări” 

Raportul NSB a descoperit că numărul de tineri americani cu vârste cuprinse între 
18 şi 24 de ani care îşi iau licenţa în ştiinţe a scăzut, SUA ocupând locul 17 în lume, 
în timp ce acum trei decenii eram pe locul 3. De asemenea, continuă raportul, din 
cele 2,8 milioane de licenţe universitare (cea ce în SUA numim absolvenţi ai primului 
ciclu universitar) în domeniul ştiinţei şi ingineriei acordate pe plan mondial în 2003, 
1,2 milioane au fost obţinute de studenţi asiatici în universităţi din Asia, 830.000 au 
fost acordate în Europa şi 400.000 în Statele Unite. Numai în domeniul ingineriei 
universităţile din ţările asiatice produc astăzi de opt ori mai mulţi absolvenţi de 
învăţământ superior decât Statele Unite. 

În plus, „accentul proporţional pus pe ştiinţă şi inginerie este mai mare în cazul 
altor naţiuni”, a remarcat Shirley Ann Jackson. Licenţele în ştiinţe şi inginerie 
reprezintă acum 60% din totalul diplomelor universitare acordate în China, 33% în 
Coreea de Sud, 41 % în Taiwan - şi aproximativ 31 % în SUA. Statele Unite s-au bazat 
întotdeauna pe inventivitatea poporului american pentru a concura pe piaţa mondială, 
afirmă studiul NSB. „Pregătirea forţei de muncă cu calificare în ştiinţe şi inginerie 
reprezintă o arenă vitală pentru competitivitatea naţională. Dar, chiar dacă se 
acţionează astăzi pentru modificarea acestor tendinţe, revirimentul nu se va produce 
decât peste 10-20 de ani.” Studenţii absolvenţi de studii aprofundate, care au intrat 
în rândurile forţei de muncă din domeniul ştiinţei şi ingineriei în 2004, au decis să 
se înscrie la cursurile de matematică absolut necesare în alegerea acestei cariere pe 
când erau elevi de liceu, în urmă cu aproape 14 ani, remarcă raportul NSB. Elevii de 
liceu care iau aceeaşi decizie astăzi nu îşi vor termina studiile aprofundate cerute de 
cariera ştiinţifică şi inginerească mai devreme de anul 2018 sau 2020. „Dacă nu se 
acţionează acum pentru modificarea acestor tendinţe, vom ajunge să descoperim în 
2020 că abilitatea cercetării şi a instituţiilor educaţionale americane de a se regenera 
a fost vătămată şi că supremaţia acestora pe plan mondial a fost adjudecată de alte 
ţări”, menţionează raportul Comisiei. 

Aceste lipsuri nici că şi-ar putea găsi un moment mai prost - ele se produc tocmai 
acum, când lumea se aplatizează. „Numărul de posturi din forţa de muncă a Statelor 
Unite care necesită calificare ştiinţifică şi inginerească”, afirmă NSB, „creşte cu 
aproape 5% pe an. Prin comparaţie, restul calificărilor forţei de muncă creşte cu 
puţin peste 1%. Înainte de 11 septembrie 2001, Bureau of Labor Statistics (BLS) 
(Biroul de Statistică a Muncii) a previzionat că numărul profesiunilor din ştiinţă şi 
inginerie va creşte de trei ori faţă de numărul celorlalte profesii” Din păcate, arată 
raportul NSB, media de vârstă a forţei de muncă din domeniul ştiinţei şi ingineriei 
creşte şi ea. 

„Se aşteaptă ca mulţi dintre cei care s-au alăturat forţei de muncă în expansiune 
din ştiinţe şi inginerie în anii '60 şi '70 (generaţia exploziei demografice) să iasă la 
pensie în următorii 20 de ani, iar copiii lor nu îşi aleg cariere ştiinţifice şi inginereşti 
într-un număr la fel de mare ca părinţii”, arată raportul NSB. Spre exemplu, „propor- 
ţia de femei care îşi aleg cariere în ştiinţe şi informatică a scăzut cu 4% între 1993 

şi 1999” Indicatorii NSB pentru anul 2002 au arătat că numărul de doctorate în 
ştiinţe şi inginerie acordate în Statele Unite a scăzut, de la 29.000 în 1998, la 27.000 
în 1999. Numărul total de studenţi în inginerie a scăzut cu aproximativ 12% între 
mijlocul anilor '80 şi 1998. 

Totuşi, forţa de muncă americană din domeniul ştiinţelor şi ingineriei a crescut 
într-o proporţie sensibil mai mare decât producţia de absolvenţi de ştiinţe şi inginerie 
a Americii, deoarece un mare număr de asemenea absolvenţi născuţi în străinătate au 
migrat în Statele Unite. Proporția de studenţi din domeniul ştiinţelor şi ingineriei 
născuţi în străinătate, ca şi a numărului de salariaţi străini profesând în acest domeniu, 
a crescut constant în anii '90. Raportul NSB menţionează că persoanele născute în 
afara Statelor Unite şi-au adjudecat 14% din totalul profesiunilor legate de ştiinţe şi 
inginerie în anul 1990. Între anii 1990 şi 2000, proporţia de străini cu diplome 
universitare care profesează în domeniul ştiinţelor şi ingineriei a crescut de la 11 % 
la 17%, proporţia de străini cu diplome de masterat a crescut de la 19% la 29%, în 
timp ce proporţia deţinătorilor de doctorat activând în cadrul forţei de muncă din 
acelaşi domeniu a crescut de la 24% la 38%. Prin atragerea de savanţi şi ingineri 
născuţi şi pregătiţi în alte ţări, ne-am menţinut creşterea forţei de muncă din domeniul 
ştiinţelor şi ingineriei, fără o creştere proporţională a susţinerii acordate costurilor 
pe termen lung necesitate de pregătirea şi atragerea cetăţenilor născuţi în SUA către 
aceste domenii, afirmă studiul NSB. 

Dar astăzi, procesul simultan de aplatizare şi interconectare a lumii a făcut ca 
străinilor să le fie mult mai uşor să inoveze fără a fi nevoiţi să emigreze. Astăzi ei pot 
presta activităţi de top ca angajaţi ai unor companii importante, având salarii decente 
chiar la ei acasă. După cum afirma Allan E. Goodman, preşedinte al Institute of 
International Education, „pe când Pământul era rotund, savanții străini nu se puteau 
întoarce în ţările lor pentru că nu existau laboratoare în care să lucreze şi nici 
conexiune la Internet. Dar astăzi aceste lucruri există, aşa că străinii se întorc acasă. 
Astăzi ei spun : «Mă simt mai în largul meu acasă. Acolo pot trăi mai comod decât 
la New York şi pot lucra la fel de eficient, aşa că de ce să nu mă întorc ?»” Această 
tendinţă a început să se manifeste încă dinaintea dificultăţilor de obţinere a vizei 
cauzate de atacul din 11 septembrie 2001, afirmă Goodman. „Importul de inteligenţă 
a început să se transforme în export de inteligenţă” 

După cum observă studiul NSB, „începând cu anii '80, alte ţări şi-au mărit inves- 
tiţiile în domeniul educaţiei ştiinţifice şi inginereşti, precum şi cele în forţa de 
muncă specifică, într-o măsură mai mare decât Statele Unite. Între 1993 şi 1997, 
ţările OCED (Organizaţia pentru Cooperare Economică şi Dezvoltare - un grup de 
40 de naţiuni cu economii de piaţă foarte dezvoltate) au mărit numărul de posturi în 
cercetarea ştiinţifică şi inginerească cu 23%, de peste două ori mai mult decât 
creşterea de 11 % înregistrată de posturile similare din Statele Unite” 

În plus, afirmă studiul, vizele pentru studenţii şi salariaţii din sectorul ştiinţific şi 
ingineresc au fost eliberate mult mai lent după evenimentele din 11 septembrie 2001, 
atât din cauza restricţiilor de securitate sporite, cât şi a scăderii numărului de 
solicitări. Departamentul de Stat al Statelor Unite a eliberat cu 20% mai puţine vize 
pentru studenţii străini în 2001, faţă de anul 2000, iar procentajul a scăzut şi mai 

mult în anii următori. Deşi în 2004 rectorii universităţilor îmi dădeau asigurări că 
Situaţia se îmbunătăţeşte şi că Departamentul pentru Securitate Naţională face eforturi 
să simplifice şi să urgenteze procedurile de obţinere a vizei pentru studenţii şi 
savanții străini, lucrurile s-au înrăutățit simţitor de atunci, iar situaţia studenţilor şi 
savanților străini care doresc să lucreze în sectoare ce se consideră că au legătură cu 
securitatea naţională începe să pună reale probleme. Astfel, nu este de mirare că Sam 
Dillon, redactor pe probleme de educaţie la New York Times, consemna în numărul 
din 21 decembrie 2004 că „aplicaţiile străinilor depuse la facultăţi americane au scăzut 
cu 28% anul acesta. Înscrierile efective ale absolvenţilor străini au scăzut cu 6%. 
Înscrierile tuturor studenţilor străini în programe universitare, postuniversitare şi 
postdoctorale au scăzut pentru prima dată în trei decenii, după cum consemnează un 
recensământ anual efectuat toamna aceasta. În tot acest timp, înscrierile în universităţi 
au crescut năvalnic în Anglia, Germania şi alte ţări... Aplicațiile depuse de chinezi 
la facultăţi americane au scăzut cu 45% anul acesta, în timp ce mai multe universităţi 
europene au anunţat creşteri spectaculoase ale înscrierilor de studenţi chinezi” 

Unii analişti au susţinut că simpla citare a numărului brut de ingineri care absolvă 
în fiecare an în India, China şi Statele Unite poate fi extrem de înşelătoare - ca şi 
concluzia că America rămâne cu siguranţă în urmă -, deoarece statisticile precise 
sunt dificil de obţinut şi, în plus, adeseori ignoră calitatea diferită a licenţelor în 
inginerie din ţările respective. 

De exemplu, un studiu din decembrie 2005 efectuat de Programul Masteral de 
Management în Inginerie al Universităţii Duke, intitulat „Framing the Engineering 
Outsourcing, Debate : Placing the United States on a Level Playing Field with China 
and India” („Consideraţii-cadru în dezbaterea asupra externalizării : plasarea Statelor 
Unite pe picior de egalitate cu China şi India în mediul concurenţial”), a ajuns la 
concluzia că statisticile chinezeşti şi indiene includ adeseori absolvenţi ai unor 
programe de pregătire de doi-trei ani, mai puţin riguroase - în timp ce statisticile 
americane tind să includă doar absolvenţii programelor universitare acreditate, de 
4 ani. Studiul Universităţii Duke face, de asemenea, distincţie între două grupuri de 
absolvenţi de inginerie, pe care le numeşte „ingineri dinamici” şi „ingineri tranzac- 
ţionali” Inginerii dinamici, afirmă studiul, „sunt indivizi capabili să gândească 
abstract şi să rezolve probleme complexe folosindu-se de cunoştinţe ştiinţifice” 
Aceşti ingineri dinamici provin de obicei din programe de educaţie tehnică acredi- 
tate, de 4 ani, iar posturile lor nu se pot delocaliza cu uşurinţă. Inginerii tranzac- 
ţionali, care obţin mai degrabă diplome de subingineri şi de tehnicieni decât licenţe 
universitare, pot deţine cunoştinţe fundamentale de inginerie, dar nu şi experienţa 
sau calificarea de a pune în aplicare aceste cunoştinţe în probleme de anvergură, 
afirmă studiul Universităţii Duke. Posturile acestor ingineri se pot delocaliza cu 
uşurinţă. America produce încă un număr relativ mare de ingineri dinamici şi savanţi 
informaticieni în comparaţie cu India şi China, rămânând astfel extrem de competi- 
tivă - concluzionează studiul în cauză. 

Totuşi, aş adăuga încă un avertisment la acest avertisment. Mai întâi, mă întreb 
câte dintre licenţele în inginerie acordate de universităţi americane sunt adjudecate 
nu de cetăţeni americani, ci de studenţi străini, care se vor întoarce în ţările de 

baştină. Mai apoi, se poate prea bine ca, în prezent, media licenţelor în inginerie 
obţinute în India sau China să nu fie de aceeaşi calitate cu cele acordate de un 
program de 4 ani, acreditat, al unei universităţi americane. Dar permiteţi-mi să 
reformulez într-un limbaj mai simplu: în lume trăiesc mult mai mulţi indieni şi 
chinezi decât americani, iar aceştia studiază ştiinţe, informatică şi inginerie într-un 
procent cu mult mai mare decât noi, în ţările de origine şi în universităţile americane. 
Într-o lume plată, practicile cele mai bune călătoresc cu repeziciune. Astfel, nu am 
nici o îndoială că, în următorii 20 de ani, calitatea medie a licenţelor în inginerie 
acordate studenţilor din China şi India va începe să reflecte media americană. 


Secretul nr. 2: Decalajul educaţional la vârf 


Cel mai important motiv al decalajului numeric este, desigur, decalajul educaţional. 
Pur şi simplu nu educăm un număr suficient de tineri în domenii precum matematicile 
superioare, ştiinţe şi inginerie, ba chiar nici nu le trezim interesul pentru aceste 
domenii. Să luăm drept exemplu Târgul Internaţional Intel de Ştiinţe şi Inginerie. La 
el participă în jur de 40 de ţări, prin nominalizarea de savanţi capabili de către 
reprezentanţele locale ale Intel. În 2004, Târgul Intel a atras circa 65.000 de tineri 
americani, conform datelor oferite de Intel. În timpul unei vizite la Beijing, l-am 
întrebat pe Wee 'Theng Tan, preşedintele Intel China, cum stau lucrurile în ţară. „La 
noi”, mi-a spus el, „există un târg ştiinţific naţional afiliat care are rolul de sistem 
de distribuţie în selectarea de tineri pentru Târgul Intel global. Aproape în fiecare 
provincie se găsesc elevi şi studenţi care participă la aceste târguri afiliate. Avem nu 
mai puţin de 6 milioane de tineri înscrişi în competiţie, deşi nu toţi concurează la 
niveluri de vârf... Dar ştiţi cu câtă seriozitate tratează acest lucru. Cei selectaţi 
pentru a participa la Târgul Internaţional [Intel] sunt imediat scutiţi de taxa de 
admitere la facultate” şi, în linii mari, au posibilitatea de a-şi alege orice universitate 
de prestigiu din China. De la Târgul Internaţional Intel din 2004, delegaţia Chinei 
s-a întors cu 35 de premii, mai multe decât orice delegaţie din Asia, incluzând chiar 
unul din cele trei premii globale de top. 

Nu e de mirare că Education Week, revistă citită de profesori din întreaga 
Americă, a publicat un articol (pe 28 iulie 2004) cu titlul „Copiii imigranţilor s-au 
instalat în topul rezultatelor la concursurile de matematică şi ştiinţe” În articol se 
spune: „Un studiu întreprins de National Foundation for American Policy arată că 
60% dintre studenţii de frunte în domeniul ştiinţelor şi 65% dintre cei de la mate- 
matică sunt copii de străini care au imigrat recent, conform unei analize efectuate în 
cazul câştigătorilor de distincţii la trei competiţii academice diferite: Campania 
Intel de Identificare a Talentelor în Ştiinţe, echipa Statelor Unite pentru Olimpiada 
Internaţională de Matematică şi echipa Statelor Unite pentru Olimpiada Internaţională 
de Fizică” Autorul studiului, Stuart Anderson, atribuie „parte din succesul studen- 
ţilor imigranţi părinţilor acestora, care au insistat ca timpul alocat studiului să fie 
gestionat cu discernământ”, afirmă Education Week. „De asemenea, mulţi părinţi 

imigranţi şi-au încurajat copiii să dea curs preocupărilor în domeniul matematicii şi 
ştiinţelor, convinşi fiind că o bună pregătire în domeniu le va aduce oportunităţi 
profesionale mai bune şi îi va pune la adăpost de prejudecăţi şi de lipsa de relaţii la 
locul de muncă... Un procent important dintre studenţii vizaţi de studiu au părinţi 
care au venit în Statele Unite în baza unei vize de tip H-1B, rezervată lucrătorilor 
calificaţi. Factorii de decizie americani care susţin politici de imigrație vizibil 
restrictive fac acest lucru cu riscul de a suprima o infuzie constantă de cunoştiinţe 
tehnologice şi ştiinţifice”, afirmă Anderson, director executiv al fundaţiei menţionate 
mai sus. Articolul îl citează pe Andrei Munteanu, în vârstă de 18 ani, finalist al 
concursului Intel în 2004, ai cărui părinţi s-au mutat din România în Statele Unite cu 
cinci ani înainte. Munteanu s-a înscris la o şcoală publică americană în clasa a VII-a 
şi a descoperit că programa şcolară era extrem de lejeră faţă de cea din România. 
„La orele de matematică şi ştiinţe [care acoperă aproximativ aceeaşi materie] învăţam 
aceleaşi lucruri pe care le învăţasem în România în clasa a IV-a”, afirmă el. 

Şi nici urmă de ajutor nu se întrevede de nicăieri. O dată la patru ani, Statele 
Unite participă la studiul comparativ Tendinţe în Studiul Internaţional al Matematicii 
şi Ştiinţelor, care evaluează elevii la sfârşitul claselor a IV-a şi a VIII-a. În total, în 
cel mai recent studiu de gen au fost implicaţi aproximativ un milion de elevi din 
41 de ţări şi s-au folosit 30 de limbi, date numerice care fac din acest studiu cel mai 
mare şi cel mai exhaustiv studiu internaţional asupra educaţiei efectuat vreodată. 

Rezultatele din 2004 (pentru teste realizate în 2003) au arătat că elevii americani 
au făcut doar progrese marginale faţă de rezultatele din 2000, ceea ce a scos la iveală 
faptul că forţa de muncă a Statelor Unite este inferioară, în domeniul ştiinţelor, faţă 
de cea a ţărilor coparticipante. Agenţia Associated Press a dezvăluit (la 4 decembrie 
2004) că elevii americani de clasa a VIII-a şi-au îmbunătăţit continuu rezultatele la 
matematică şi ştiinţe din 1995, an în care s-au efectuat primele teste, dar că îmbu- 
nătăţirea rezultatelor la matematică s-a produs în principal între 1995 şi 1999, şi nu 
în anii recenți. Rezultatele mai bune la ştiinţe ale elevilor americani de clasa a VIII-a 
au înregistrat un progres faţă de anul 1999, ceea ce a permis Statelor Unite să ocupe 
o poziţie mai bună în comparaţie cu alte ţări. Totuşi, ştirea îngrijorătoare este că 
rezultatele la matematică şi ştiinţe ale elevilor americani de clasa a IV-a au stagnat 
din 1995, neînregistrând nici îmbunătăţiri, nici regrese. În consecinţă, Statele Unite 
au coborât în clasamentele internaţionale, în timp ce alte ţări au câştigat poziţii mai 
bune. „Ţările asiatice dau tonul dezvoltării în domeniul ştiinţelor şi matematicilor 
avansate”, a declarat pentru Associated Press Ina Mullis, codirector al Centrului de 
Studii Internaţionale de la Boston College, instituţie care a coordonat studiul res- 
pectiv. „De exemplu, 44% dintre elevii de clasa a VIII-a din Singapore au avut 
rezultate de cel mai înalt nivel la matematică, la fel ca şi 38 % dintre elevii de aceeaşi 
vârstă din Taiwan. În Statele Unite, doar 7% dintre elevii de clasa a VIII-a au obţinut 
rezultate de nivel superior la matematică.” Rezultatele altei testări internaţionale 
organizate de Program for International Student Assessment au fost publicate tot în 
decembrie 2004. Ele au indicat că adolescenţii americani în vârstă de 15 ani se 
plasează sub media internaţională când se află în situaţia de a-şi pune în aplicare 
cunoştinţele de matematică în viaţa de zi cu zi. 

Această situație se poate explica, în parte, recurgând la un studiu efectuat în 2005 
de National Academy of Sciences, National Academy of Engineering şi Institute of 
Medicine, intitulat „Rising Above the Gathering Storm” („Cum să răzbim în fur- 
tună”). Studiul a descoperit că, în 1999, doar 41 % dintre elevii americani de clasa 
a VIII-a au fost pregătiţi la matematică de către un profesor cu studii de specialitate, 
considerabil mai puţini decât media internaţională de 71 %. Procesul de învăţământ, 
în principal în liceele americane, pare să se transforme într-o gaură neagră, care 


absoarbe interesul tinerilor, mai ales al tinerelor fete, faţă de ştiinţe. 


În octombrie 2005 am mers cu soţia mea în New Haven pentru a lua parte la 
weekendul cu părinţii ţinut la Yale. Am luat prânzul la o pizzerie împreună cu fiica 
noastră, cu colegele ei de cameră şi cu prietenul uneia dintre ele. Am stat la masă 
faţă în faţă cu prietenul colegei: se numea Eric Stern, avea de 24 de ani şi îşi dădea 
doctoratul în inginerie biomedicală la Yale, cu specializare în nanotehnologie. Eric 
este exact genul de tânăr pe care dorim ca sistemul educaţional american să-l dea la 
iveală. Bunicul său a fost ceasornicar, tatăl său a fost medic şi profesor de ştiinţe la 
Columbia, aşa că interesul pentru ştiinţă i s-a trezit de la o vârstă fragedă, când îşi 
petrecea o parte din timpul liber în laboratorul tatălui şi construia diverse mecanisme 
împreună cu bunicul său. În liceu a fost finalist al concursului de ştiinţă Westinghouse, 
apoi şi-a terminat studiile universitare la Yale, iar acum se grăbea să le termine pe 
cele postuniversitare şi lucra la un proiect finanţat de guvern, care foloseşte nano- 
tehnologia pentru a detecta diverse toxine din aer, element cu largi aplicaţii în 
războiul împotriva terorismului. Stern şi cu mine am început aproape imediat să 
discutăm despre starea învăţământului ştiinţific din America zilelor noastre. 

Pentru început, Eric mi-a spus: „Priviţi în jur la masa noastră” - arătând în 
direcţia celor cinci studente la Yale. „Stau la masă şi mănânc pizza cu asemenea fete 
inteligente şi nici uneia nu i-a trecut vreodată prin cap să se apuce de ştiinţe.” Toate 
erau studente la discipline umaniste. De ce? l-am întrebat pe Stern. Mi-a răspuns că 
există o varietate de motive ce se aplică atât tinerelor, cât şi tinerilor din America 
zilelor noastre. Pentru început, „tinerii vor să înveţe chestii distractive. Dar nu există 
nimic distractiv în algebră sau în memorarea tablei înmulţirii. Dar, până la urmă, 
[aceste cunoştinţe fundamentale) ajung să facă parte din bagajul de bază. Iar aceasta 
este la fel de plictisitor. Nu-i nimic grozav în învăţarea acestor chestii. Aşa că, până 
nu ajungi să studiezi matematica la nivel avansat, nu ai cum să te distrezi. Dar, 
înainte de distracţie, trebuie să fi asimilat aceste cunoştinţe fundamentale... şi 
învăţarea lor nu este distractivă... Astăzi, cultura este centrată pe ideea de distracţie”. 

Vorbind despre Yale, Stern mi-a spus: „Îmi place aici, dar nici unuia dintre 
prietenii mei nu îi pasă de preocupările mele, aşa că, dacă vreau să le spun cu ce mă 
ocup, trebuie s-o fac să sune interesant. Misiunea Universităţii Yale este să dea ţării 
preşedinţi - la asta se pricep grozav -, nu să producă oameni de ştiinţă. Dar 
preşedinţii pe care-i dă Yale ţării nu pun mare preţ pe ştiinţă, pentru că ei nu-şi fac 
prieteni din rândul puştilor cu preocupări ştiinţifice - şi cine altul poate fi o ilustrare 
mai bună a acestui fapt dacă nu Bush?” Stern a mai adăugat: „Am fost recent la o 

nuntă şi toţi foştii mei amici de la colegiu, care acum sunt specialişti în investiţii 
bancare, erau acolo şi vorbeau despre cât de mult câştigă. Şi atunci am început şi eu 
să socotesc cam cât câştig, şi mi-au ieşit cam trei dolari pe oră la o săptămână de 
lucru de optzeci de ore. Dar nu mă gândesc niciodată la bani în felul acesta” 

Se pare că numărul tinerilor americani interesaţi de o carieră în avocatură a 
început să-l depăşească pe al celor interesaţi de inginerie şi cercetare în anii '70 şi la 
începutul anilor '80. Apoi, odată cu explozia dot-com, numărul celor care au dorit 
să urmeze şcoli în domeniul afacerilor şi să-şi ia masteratul în administraţie şi afaceri 
(MBA) l-a depăşit pe cel al studenţilor din inginerie şi avocatură în anii '90. 

Stern mi-a mărturisit părerea sa că America şi cultura ei încă produc savanţi şi 
ingineri dintre cei mai creativi, cu toate că alte societăţi adâncesc decalajul, prin 
devotamentul cu care sprijină predarea cunoştinţelor ştiinţifice fundamentale şi prin 
interesul de dată recentă în inculcarea unor abordări mai creative în sistemul lor de 
învăţământ. De aceea, a adăugat Stern, deşi este extrem de important pentru tinerii 
americani să-şi perfecţioneze abilităţile fundamentale în matematică şi ştiinţe, trebuie 
să luăm măsuri în această direcţie fără a renunţa la celelalte domenii din cultura 
noastră, care, de asemenea, inspiră şi generează creativitate. În acest spirit, susţine 
el, este o nebunie să vezi cum şcoli publice renunţă la programele de artă şi de 
muzică. „O latură extrem de formativă a vieţii mele, care m-a condus la creativitate 
şi la definirea unei atitudini faţă de muncă, a fost muzica”, mi-a mărturisit el. „Am 
fost în mod serios pasionat de muzica clasică, un domeniu care te învaţă să munceşti 
din greu - şi, nu mai puţin important, să lucrezi individual -, spre deosebire de 
practicarea unui sport de echipă. Dar muzica clasică te învaţă şi să interpretezi teme 
şi idei în feluri noi, pentru a le face să devină o parte din tine.” 

Slavă Domnului că societatea americană încă mai produce tineri ca Eric Stern! 
Dar să nu ne iluzionăm : el şi colegii săi savanţi sunt o minoritate din ce în ce mai 
redusă. În societatea americană de astăzi, a mai spus Stern, „cea mai preţuită 
meserie pe care o poţi avea este cea de doctor, de avocat sau de specialist în investiţii 
bancare - nu inginer sau om de ştiinţă” Ce îl îngrijorează, a adăugat el, este soarta 
inovaţiilor : unde se vor mai produce ? 

„O să vindem invențiile noastre sau invenţii chinezeşti ? ”, a întrebat el. „Vreau 
să mă asigur că o să vindem invențiile noastre.” Însă acest deziderat ne readuce la 
necesitatea ca tinerii noştri să-şi însuşească temeinic cunoştinţele fundamentale. 
O parte însemnată a ştiinţei şi a ingineriei este legată de atitudinea faţă de muncă - 
voinţa nu doar de a răzbi prin hăţişul de cunoştinţe, ci de a continua lucrul la un 
experiment, chiar dacă a eşuat deja de 20 de ori, afirmă Stern. Lucrul care îl 
impresionează cel mai mult la studenţii asiatici şi la cei mai buni studenţi americani 
este atitudinea lor faţă de muncă. „Atunci când un student chinez intră în laborator 
şi-mi spune «Cum de munceşti atât de mult ?», este cel mai măgulitor compliment pe 
care-l pot primi.” 

Mi-aş dori ca mult mai mulţi tineri americani să gândească aşa, dar statisticile ne 
spun altceva - şi nu doar matematica şi ştiinţele sunt afectate de acest morb. El 
infectează acum până şi chestiuni elementare ale alfabetizării, cum ar fi cititul şi 
scrisul. Numărul din 16 decembrie 2005 al cotidianului The New York Times a 

publicat un articol care susţine că ponderea absolvenţilor americani de colegiu care 
ştiu să scrie şi să citească în limba engleză a scăzut semnificativ în ultimul deceniu, 
conform unui test naţional de mare prestigiu. Este vorba de absolvenţi de liceu - nu 
de cazuri de abandon şcolar! „Testul Naţional de Evaluare a Nivelului de Instrucție 
în rândul Adulţilor, organizat de Ministerul Educaţiei în 2003, este cel mai important 
test naţional care stabileşte cât de bine ştiu să citească adulţii americani”, scrie The 
Times. „Testul a mai scos la iveală un declin accentuat al ştiinţei de carte în limba 
engleză în rândul hispanicilor din Statele Unite, precum şi creşteri semnificative în 
rândul negrilor şi al asiaticilor. Când s-a ţinut ultima dată testul, în 1992, 40% dintre 
absolvenţii americani de liceu au obţinut rezultate care atestă un nivel sporit de com- 
petenţă, adică au fost în stare să citească texte lungi şi complexe în engleză şi să facă 
deducţii complicate. Dar la testul ţinut în 2003, doar 31 % dintre absolvenţi au demon- 
strat asemenea abilităţi de nivel înalt. Şi au fost nu mai puţin de 26,4 milioane de 
absolvenţi de liceu... Grover J. Whitehurst, directorul unui institut din cadrul Minis- 
terului Educaţiei, care a ajutat la supervizarea testului, a declarat că, în opinia sa, 
Ştiinţa de carte în rândul absolvenţilor de liceu a scăzut din cauză că un număr tot mai 
mare de tineri americani şi-au petrecut, în anii din urmă, timpul liber uitându-se la 
televizor sau navigând pe Internet. «Suntem martorii unui declin accentuat al lecturilor 
de plăcere, iar aceasta se reflectă în nivelul ştiinţei de carte», a mai precizat acesta.” 


Secretul nr. 3: Decalajul de ambiţie 


Pasiunea noastră pentru televiziune şi pentru jocurile video şi în reţea ajută la 
explicarea celui de-al treilea secret murdar, pe care mai mulţi directori generali 
americani, persoane proeminente, mi l-au mărturisit doar în şoaptă. Lucrurile stau 
în felul următor : când se expediază locuri de muncă în străinătate, nu se economisesc 
doar 75% cu salariile, ci se obţine o creştere a productivităţii cu 100%. Într-un fel, 
este un lucru uşor de înţeles. Când iei o slujbă prost plătită şi lipsită de prestigiu în 
America, cum ar fi cea de operator într-un centru de telefonie, şi o aduci în India, 
unde devine o slujbă bine plătită şi cu prestigiu, sfârşeşti prin a avea salariaţi care 
sunt plătiţi mai puţin, dar sunt mai motivaţi. „Secretul este că externalizarea nu e 
doar mai ieftină şi mai eficientă”, mi-a mărturisit directorul executiv american al 
unei companii multinaționale cu sediul la Londra, „ci sporeşte enorm calitatea şi 
productivitatea” Pe lângă comprimarea veniturilor salariale, a spus acesta, un angajat 
indian din Bangalore va face munca a doi sau trei europeni, fără să uităm că angajaţii 
din Bangalore nu-şi iau şase săptămâni de concediu. „Când te gândeşti că nu este 
vorba decât de salarii”, a mai adăugat, „încă mai poţi să-ţi păstrezi demnitatea - dar 
faptul că străinii lucrează mai bine este groaznic” 

La puţin timp după ce m-am întors din India, am fost abordat la aeroport de un 
tânăr care dorea să discutăm pe marginea unor editoriale pe care le scrisesem pe 
durata deplasării mele în străinătate. Am avut o conversaţie plăcută, i-am cerut cartea 
de vizită şi am iniţiat o corespondenţă constantă prin e-mail. Tânărul se numeşte 

Mike Arguello, este arhitect de sisteme IT şi locuieşte în San Antonio. Se ocupă cu 
designul sistemelor IT de vârf şi nu se simte ameninţat de concurenţa externă. De 
asemenea, predă şi informatică. Când l-am întrebat ce trebuie să facem în America 
pentru a ne reveni, mi-a răspuns cu următorul e-mail : 


Am predat la o universitate din oraşul meu. Era descurajant să văd atitudinea delăsătoare 
faţă de muncă a multor studenți de-ai mei. Dintre studenţii cărora le-am fost profesor şase 
semestre, abia dacă aş angaja doi. Celorlalţi le lipsea creativitatea, abilitatea de a rezolva 
probleme şi pasiunea pentru studiu. După cum ştiţi, cel mai mare avantaj al indienilor, 
faţă de chinezi şi de ruşi, este faptul că vorbesc limba engleză. Ar fi însă o greşeală să 
presupunem că programatorii indieni de top sunt mai buni decât omologii lor americani. 
Avantajul lor îl reprezintă numărul de specialişti care se pot dedica unei probleme. 
Indienii cu care lucrez sunt cei mai buni dintre cei buni. Au studiat la universităţi indiene 
de acelaşi calibru cu MIT şi sunt foarte mulţi. Dacă aţi avea ocazia să mă însoţiţi pe durata 
întâlnirilor mele zilnice, v-ar deveni evident faptul că îmi petrec o mare parte din timp 
lucrând cu indieni. Majoritatea directorilor încă împărtăşesc impresia că indienii nu fac 
decât dezvoltare de software de importanţă redusă - aşa-numita „asamblare de software”. 
Dar tehnologiile noi, cum ar fi Linux, le permite să-şi găsească slujbe bine plătite în 
designul de sistem, care până nu demult erau apanajul exclusiv al specialiştilor americani. 
Linuxul le-a oferit mijloacele de a avansa în lanţul trofic al tehnologiei, ajungând pe picior 
de egalitate cu specialiştii locali. Se dă o luptă între creiere, iar în acest domeniu sunt 
redutabili. Din perspectivă tehnologică, Pământul este plat şi încă se aplatizează (dacă aşa 
ceva este posibil). Singurele două domenii în care încă nu am văzut să lucreze indieni sunt 
arhitectura de reţea şi arhitectura de sistem, dar e doar o chestiune de timp. Indienii sunt 
foarte inteligenţi şi învaţă din interacţiunile cu arhitecţii de sistem cum să potrivească 
toate piesele dintr-un puzzle IT... Dacă Congresul ar vota o lege care să stopeze fluxul de 
forţă de muncă din India, ne-am trezi cu probleme majore legate de software-le de sistem 
pe care n-am şti cum să le rezolvăm. Este regretabil că multe posturi de conducere în IT 
sunt ocupate de directori fără pregătire tehnică, ce s-ar putea să nu fie pe deplin conştienţi 
la ce se expun... Eu sunt expert în sisteme informatice, nu în economie, dar ştiu că nu poţi 
avea o slujbă foarte bine plătită decât dacă creezi ceva de mare valoare. Economia produce 
posturi atât în sectorul de vârf, cât şi în cele mai puţin importante, dar slujbele din sectorul 
de vârf sunt, pentru mulţi, din ce în ce mai inaccesibile. Educaţia insuficientă se conver- 
teşte nici mai mult, nici mai puţin decât în slujbe prost plătite, şi aceasta este situaţia în 
care se găsesc tot mai mulţi americani. Multor americani nu le vine să creadă că nu au 
pregătirea cerută de slujbele bine plătite. Este ceea ce eu numesc „problema idolului 
american” Dacă aţi văzut vreodată reacţia concurenţilor când Simon Cowell le spune că 
sunt lipsiţi de talent, trebuie să fi observat că acestora pur şi simplu nu le vine să creadă. 
Sper să nu păţesc la fel într-o bună zi şi cineva să mă trezească atât de brutal la realitate. 


Insă necazurile încep în liceu, dacă nu mai devreme. In vara anului 2005, am 
primit următoarea scrisoare de la Malcolm Davidson, profesor de liceu în statul 
Washington: 


Dragă domnule Friedman, predau analiză de text şi studii sociale la clasa a V-a, la Annie 
Wright School, o şcoală particulară din Tacoma (Washington). Mulţi elevi de-ai mei 
provin din familii de diferite etnii, cu o bună educaţie, dar majoritatea provin din familii 

de albi, făcând parte din clasa de mijloc înstărită a Americii. Am citit de curând noua 
dumneavoastră carte Pământul este plat. Două dintre capitole, „Tripla convergenţă” şi 
„Criza tăcută”, pot spune că le-am trăit pe viu, cu mult înainte ca dumneavoastră să le 
scrieţi. Lectura lor m-a făcut să-mi dau seama că Pământul este într-adevăr plat. Aş fi vrut 
să vă împărtăşesc aceste gânduri înainte să scrieţi aceste două capitole. Întâlnirile cu 
părinţii sunt unul dintre aspectele mai interesante ale meseriei mele ; totuşi, nu am realizat 
niciodată că ele se încadrează în tiparul studiilor culturale. Două asemenea întâlniri, care 
au avut loc acum doi ani, au reprezentat momentul când am realizat că Pământul este plat. 
Una dintre ele m-a pus faţă în faţă cu Deven şi Swati Vora. (la ghiciţi din ce ţară a imigrat 
familia Vora!) În timp ce discutam despre fiica lor Sonia, mi-au spus că temele pentru 
acasă sunt prea puţine, iar şcoala însăşi nu-i oferă fiicei lor o provocare intelectuală pe 
măsură. Mai târziu, în aceeaşi zi, în timpul altei întâlniri cu părinţii, Irena Mikeladze, 
imigrantă din Europa de Est, a vrut să ştie de ce fiul ei Timothy nu are manual de ştiinţe 
şi de ce programa pentru acest obiect este atât de superficială. Cum să fim o şcoală com- 
petitivă dacă nu aveam un manual de ştiinţe? Deşi reprezentau două caractere naţionale 
diferite, cei trei părinţi mi-au dat de gândit. Din păcate, mulţi părinţi... americani, albi 
din clasa de mijloc, mi s-au plâns că clasa a V-a este prea grea pentru copiii lor. Acestora, 
mi s-a spus, le este imposibil să-şi termine studiile şi, în acelaşi timp, să se bucure de 
„copilărie” Fotbalul, gimnastica, lecţiile [de muzică] şi cina în oraş le reduceau programul 
de studiu. Unii părinţi chiar m-au rugat pe mine şi pe colegii mei să aplicăm un program 
mai lejer. Aceşti părinţi îngrijoraţi pur şi simplu îşi pun prea puţine speranţe în copiii lor, 
distrăgându-le atenţia de la studiu ; există şi părinţi de coşmar... care cred că totul este 
perfect şi nu au cerinţe suplimentare. În opinia acestora, dacă fiii şi fiicele lor sunt bine 
şi se distrează la şcoală, atunci înseamnă că beneficiază de o educaţie aleasă. Şcolile 
noastre au tendinţa să revină la mentalități ce au legătură cu atacul de la 11 septembrie. 
Ştiu că din punct de vedere educaţional şcoala la care predau se autoevaluează prin 
comparaţie cu alte şcoli din cartier sau cu şcoli din oraşul învecinat. Dacă părinţii elevilor 
cred că noi suntem mai buni decât şcolile publice, parohiale sau particulare locale, atunci 
sunt mulţumiţi. După cum aţi scris şi după cum am constatat şi eu în urma celor două 
întâlniri cu părinţii, adevărata concurenţă nu mai vine din oraşul sau din statul vecin. 
Aveţi dreptate - în multe privinţe ne amăgim singuri. În sens academic, ne-am pierdut 
apetitul (cu excepţia coregrafiei pentru majorete, a fotbalului şi a căderii la vot a emiterilor 
de obligaţiuni). Automulţumirea ne caracterizează şi, ca atare, ne aşteaptă zile grele. Din 
păcate, conducerea ţării se teme ca elevii să nu se piardă pe drum din pricina materiilor 
dificile, în vreme ce, din punct de vedere educaţional, state precum Kansas şi Georgia par 
mai degrabă preocupate de scoaterea lui Darwin din programă şi de introducerea designului 
inteligent. Dacă îţi pui urechea la pământ ca să asculţi Pământul plat, vei auzi glasul 
concurenţei de peste mări. Ţelul meu ca educator este să încetez de a mai reprezenta cea 
mai bună şcoală locală sau regională şi să încep să fiu cea mai bună şcoală de pe planetă. 


În principal, înainte ca planeta să înceapă să se aplatizeze, Statele Unite erau o 
insulă - o insulă a inovației, a siguranţei şi a veniturilor din ce în ce mai mari. Ca 
urmare, ţara a devenit un magnet pentru capitalul internaţional şi pentru talentele 
lumii. Când moneda ta naţională este valuta forte a planetei şi toate inteligenţele vor 
să vină şi să lucreze la tine în bătătură, începi să crezi că ţi se cuvine totul. 

Ţările asiatice nu au avut parte de un asemenea lux. În iarna anului 2004 am luat 
ceaiul la Tokyo cu Richard C. Koo, economist-şef al Institutului de Cercetare 

Nomura. Am avut prilejul să testez pe Richard „coeficientul meu de aplatizare” - 
noţiunea conform căreia cu cât o ţară este mai plată, adică mai săracă în resurse 
naturale, cu atât mai bine îi va merge într-o lume aplatizată. Țara ideală într-o lume 
plată este ţara lipsită de resurse naturale, deoarece astfel de ţări au tendinţa să foreze 
înăuntrul lor; ele încearcă mai degrabă să extragă energia, spiritul întreprinzător, 
creativitatea şi inteligenţa poporului lor - bărbaţi şi femei - decât să foreze un puț de 
petrol. Taiwan, de exemplu, este o stâncă stearpă în mijlocul unei mări măturate de 
taifunuri, lipsită cu desăvârşire de resurse naturale - neavând nimic în afară de 
energia, ambiția şi talentul locuitorilor săi —, şi astăzi deţine locul trei în lume în 
privinţa rezervelor financiare. Succesele înregistrate de Hong Kong, Japonia, Coreea 
de Sud şi China din zona coastelor pot fi atribuite unei aplatizări similare. 

„Sunt american de origine taiwaneză, născut din tată taiwanez şi mamă japoneză”, 
mi-a spus Koo. „M-am născut în Japonia, unde am urmat şcoala elementară, apoi 
m-am mutat în State. Este în China o zicală care spune că ce-ţi vâri în cap şi în 
stomac nu-ţi poate lua nimeni. În această parte a lumii, învăţămintele acestei zicale 
fac parte din ADN-ul oamenilor. Nu ai altă opţiune decât să studiezi conştiincios şi 
să mergi înainte. Profesorii mei mi-au spus spus, relativ devreme: «Noi nu vom 
putea trăi niciodată precum americanii sau canadienii. Nu avem resurse. Aşa că 
trebuie să studiem conştiincios, să muncim din greu şi să exportăm masiv».” 

La puţin timp după aceea, am citit un editorial scris de Steven Pearlstein, edi- 
torialist/reporter pe probleme de afaceri la The Washington Post, intitulat „Europe's 
Capitalism Curtain” („Cortina de Capitalism a Europei”). La 23 iulie 2004, din 
Wrocław (Polonia), Pearlstein scria: „Peste Europa s-a lăsat o cortină. De o parte 
a ei se află speranţa, optimismul, libertatea şi perspectiva unei vieţi mai bune. De 
cealaltă, frică, pesimism, reglementări guvernamentale sufocante şi sentimentul că 
vremurile bune au apus” Noua cortină, susţine Pearlstein, trasează o linie de 
demarcaţie între Europa de Est, care îmbrăţişează capitalismul, şi Europa de Vest, 
care îşi doreşte cu disperare să se descotorosească de el. 

„De această dată însă, se pare că Estul va învinge”, continuă Pearlstein. „Energia 
şi simţul oportunităţilor sunt aproape palpabile în Est... Banii şi companiile dau 
năvală - nu doar firme-etalon precum Bombardier, Siemens, Whirlpool, Toyota şi 
Volvo, ci şi reţeaua de furnizori care le urmează inevitabil. La început, majoritatea 
slujbelor noi cereau semicalificare. Astăzi, ele presupun activităţi complexe de design 
şi inginerie, care urmăresc să canalizeze potenţialul creator al celei mai mari concen- 
traţii de studenţi din Europa de Est... Secretul nu constă doar în plata unor salarii 
mici. Un rol important îl are şi atitudinea salariaţilor, care sunt mândri de munca lor 
şi sunt dispuşi să facă ceea ce trebuie ca să reuşească, chiar dacă asta înseamnă să 
producă piese de schimb într-o uzină creată prin externalizare, să muncească în 
weekend sau să-şi reprogrameze concediile - lucruri care, aproape sigur, ar genera 
luni întregi de fricţiuni şi de negocieri în Europa de Vest. «Cei de acasă nici nu-şi dau 
seama cât de mult trebuie să se schimbe dacă vor să păstreze ceea ce au», avertizează 
Jose Ugarte [etnic basc care supervizează operaţiunile de montaj-electrocasnice la 
Mondragon, gigantul cooperativelor industriale spaniole]. «Pericolul care îi pândeşte 

este enorm. Nici nu-şi dau seama cu câtă repeziciune se derulează totul...» Nu visul 
de îmbogăţire îi însufleţeşte pe cei din Wrocław, cât hotărârea de a munci din greu, 
de a face sacrificiile şi schimbările necesare pentru a anula decalajul între ţara lor şi 
Occident. Această mândrie şi determinare, explică primarul din Wrocław, Rafal 
Dutkiewicz, ne arată de ce asemenea oameni reprezintă o ameninţare serioasă la 
adresa «societăţii de loisir», aflată de cealaltă parte a cortinei.” 


Secretul nr. 4: Decalajul educaţional la bază 


Dacă aruncăm o privire retrospectivă asupra Americii în primele trei decenii ale 
secolului trecut, vom descoperi rădăcinile sistemului educaţional public pe care îl 
avem astăzi - un sistem actualmente depăşit în condiţiile lumii plate. La începutul 
secolului XX, America a decis să-şi organizeze sistemul educaţional prin delegarea 
puterii şi a responsabilităţilor legate de educaţie consiliilor administrative ale şcolilor 
locale. În fapt, am permis fiecărei comunităţi să-şi organizeze propriul sistem şcolar, 
cu o viziune proprie asupra predării şi a manualelor şcolare şi cu structuri salariale 
proprii - în opoziţie cu sistemul la nivel naţional, aplicat în majoritatea ţărilor, sau 
cu sistemul la nivel de stat, ca, de exemplu, în Germania. Efectul final al acestei 
abordări, consideră Marc Tucker, preşedintele Centrului Naţional pentru Educaţie şi 
Economie, a fost apariţia unui sistem prolix, în cadrul căruia am delegat puterea 
consiliilor de administraţie ale şcolilor locale pe principiul „organizării după avere” 

Adică „districtele din care s-au ales consiliile de administraţie au fost în principal 
organizate după chipul şi asemănarea rezidenţilor”, explică Tucker. „Astfel, a fost 
posibil ca indivizii relativ bogaţi să se organizeze în districte care şi-au perceput 
propriile taxe. lar aceasta a însemnat că oamenii bogaţi, asociindu-se între ei, şi-au 
putut percepe taxe în cuantum relativ redus, producând în acelaşi timp bugete şcolare 
foarte mari pe cap de elev” deoarece deţineau proprietăţi mai mari, cu o valoare mai 
mare de impozitare. La cealaltă extremitate a sistemului s-au aflat cei relativ săraci, 
asociaţi şi ei în districte şcolare, plătind o parte mai mare din impozite pe taxa şcolară, 
şi totuşi alegându-se cu sume mult mai mici cheltuite pe cap de elev. Iar în aceste 
comunităţi mai puteai întâlni o foarte mare degringoladă socială şi aşteptări reduse 
de la viaţă. 

Situaţia s-a schimbat mult în bine prin avântul luat de creditele ipotecare şi de 
subsidiile alocate pentru construcţia de autostrăzi după al doilea război mondial, 
menţionează Tucker, iar combinaţia acestor factori a dat suburbiilor aspectul pe care 
îl au astăzi. Ca urmare, în pofida câştigurilor obţinute de mişcarea pentru drepturi 
civile, anii '60 au fost martorii unui proces de segregare de facto în şcoli, pentru că 
majoritatea familiilor de albi cu copii au părăsit în bloc oraşele, lăsând în urmă ceea 
ce astăzi ne apare drept o comunitate urbană şi mai segregată (din punct de vedere 
rasial şi social). Toate aceste evoluţii postbelice au concurat la crearea unor mari 
zone metropolitane în Statele Unite, înconjurate de suburbii, care pot fi ordonate 
după o foarte precisă scară gradată, a rasei şi a clasei sociale, având, în majoritatea 
cazurilor, districte şcolare pe măsură. 

Fără îndoială, districtele şcolare cele mai bogate au atras cei mai buni profesori, 
directori de şcoli şi autori de programe şcolare, împreună cu părinţii şi asociaţiile 
părinţi-profesori (Parent-Teacher Association) cu cel mai înalt nivel de pretenţii, în 
vreme ce districtele cele mai sărace au atras cei mai slabi profesori, directori şi 
părinţi nevoiţi să-şi ia trei slujbe doar pentru a supravieţui (rămânându-le astfel mai 
puţin timp la dispoziţie pentru copii şi temele lor pentru acasă). În schimb, alte ţări 
industrializate îşi finanţează şcolile în conformitate cu necesităţile unui curriculum 
standard, caz în care iau banii de la bugetul de stat. 

Americanii şi-au dorit şi s-au aşteptat întotdeauna ca şcolile lor publice să fie 
agentul mobilităţii sociale, principalul mijloc prin care cetăţenii săraci se pot ridica 
deasupra condiţiei lor. Însă lucrurile nu mai stau deloc aşa în multe părţi ale ţării, din 
pricina inegalităţilor din cadrul procesului de finanţare. 

Motivul pentru care America a reuşit să se descurce atâţia ani cu acest sistem 
educaţional, adaugă Tucker, este că, începând cu anii '30, când economia producţiei 
de masă a devenit dominantă, „am acţionat foarte eficient. Astfel, am educat un grup 
de muncitori pentru producţia de masă la nivelul cerut de calificarea lor şi am 
investit masiv în elita capabilă de inovaţii”. Aşa că cel care urma o şcoală particulară 
de elită sau o şcoală publică într-un cartier înstărit avea parte de o educaţie axată pe 
inovaţie şi creativitate, în timp ce şcolile publice cele mai slabe nu făceau decât să 
ofere elevilor bruma de cunoştinţe cu care să-şi câştige o pâine. Lucrurile au mers 
aşa câtă vreme, la ieşirea pe poarta liceului, absolvenţilor li s-au oferit destule slujbe 
în producţia de masă care nu cereau decât bruma de cunoştinţe acumulate în şcoală, 
în schimbul unui salariu decent. 

Din păcate, odată cu aplatizarea Pământului, aceste slujbe în producţia de masă 
sunt din ce în ce mai mult automatizate sau externalizate. Astfel, se găsesc tot mai 
puţine slujbe pentru cei cu cunoştinţe minimale. Există mai multe oraşe americane, 
de exemplu, unde, acum 30 de ani, cel mai mare angajator era reprezentat de o 
fabrică, în timp ce astăzi acelaşi angajator este fie un centru medical, fie un institut 
tehnologic. Aşa că, în ziua de azi, un liceu subfinanţat şi fără suficiente resurse 
umane este calea sigură spre o fundătură. „Aceste şcoli nu mai au nici un viitor”, 
afirmă Tucker. „Aşadar trebuie să găsim o modalitate de a educa toţi tinerii la un 
nivel foarte înalt. Altfel, dacă abilităţile lor nu se îmbunătăţesc şi nu se actualizează, 
singurul fel în care cei cu pregătire minimală pot concura pe piaţa muncii este prin 
reducerea voluntară a salariilor.” 


Secretul nr. 5: Decalajul de finanţare 


Pentru moment, Statele Unite încă excelează în învăţământul ştiinţific şi ingineresc 
la nivel de absolvenţi de liceu şi de facultate, precum şi în cercetarea din mediul 
universitar. Dar cum chinezii aruncă în luptă forţe proaspete, ieşite din liceele şi 
universităţile lor tot mai performante, „peste un deceniu vor ajunge la acelaşi nivel 

cu noi”, afirmă preşedintele Intel, Craig Barrett. „Nu avem un număr suficient de 
absolvenţi, nu avem o viziune clară asupra infrastructurii, nu exercităm controlul 
asupra ideilor noi, iar în privinţa investiţiilor în domeniul ştiinţelor fizice, fie ne 
menţinem pe linia de plutire, fie tăiem din fondurile alocate lor.” 

Supremaţia tehnologică americană neîntreruptă în construirea slujbelor de mâine, 
adaugă Barrett, necesită „un angajament ferm în direcţia finanţării elementare a 
cercetării de azi” Din păcate, raportul pe 2004 al Organizaţiei pentru Viitorul 
Inovaţiei Americane (Task Force on the Future of American Innovation) a dezvăluit 
că fondurile federale alocate cercetării în domeniul ştiinţelor fizice şi matematice şi 
al ingineriei, ca parte a produsului intern brut (PIB), au scăzut efectiv cu 37% între 
1970 şi 2004. În bugetul pe anul fiscal 2005, votat de Congresul dominat de repu- 
blicani în noiembrie 2004, bugetul alocat Fundaţiei Naţionale pentru Ştiinţă (National 
Science Foundation), for federal direct responsabil de promovarea cercetării şi a unei 
mai bune finanţări, care să asigure o educaţie ştiinţifică de calitate, a fost practic 
redus cu 1,9%, adică 105 milioane de dolari. Istoria ne va arăta că în America, în loc 
să se dubleze fondurile alocate Fundaţiei Naţionale pentru Ştiinţă, Congresul a votat 
un buget încărcat de cheltuieli inutile, care practic a sistat sprijinul acordat ştiinţei şi 
ingineriei. Mici îmbunătăţiri s-au adus bugetului pe anul fiscal 2006 - o creştere de 
2,4%. Oficiul pentru Ştiinţă al Departamentului Energiei, cel mai important finan- 
tator al cercetării din domeniul fizicii în America, a primit doar o majorare de 2,9% 
pe anul fiscal 2005 şi o creştere de numai 0,9% în 2006, ceea ce, în condiţiile 
inflaţiei actuale, echivalează cu o reducere de buget. De-a dreptul scandalos ! 

Ce ar trebui să facem ? Un raport publicat în octombrie 2005 de National Academy 
of Sciences, National Academy of Engineering şi Institute of Medicine („Rising 
Above the Gathering Storm”) şi realizat de un colectiv de savanţi şi antreprenori de 
prim rang a ajuns la concluzia că America, pentru a fi pregătită pentru secolul XXI, 
trebuie să crească investiţiile federale în cercetarea de profil cu 10% pe an, în 
următorii şapte ani. Raportul mai recomandă şi acordarea de noi granturi pentru 
cercetare, fiecare în valoare de 500.000 de dolari pe an, timp de cinci ani, care să 
ajungă la primii două sute dintre cei mai remarcabili cercetători aflaţi la început de 
carieră. Congresmanul republican de Michigan, Vern Ehlers, una dintre vocile profe- 
tice care strigă în pustiu, după ce Congresul a redus bugetul pe 2005 al Fundaţiei 
Naţionale pentru Ştiinţă, a afirmat următoarele : „Deşi înţeleg necesitatea de a se lua 
decizii hotărâtoare atunci când ne confruntăm cu constrângeri fiscale, nu cred că este 
o măsură înţeleaptă să acordăm finanţării ştiinţei un statut inferior altor priorităţi... 
În schimb noi, pe lângă faptul că nu ţinem pasul cu creşterea inflaţiei, mai tăiem şi 
din suma pe care cercetarea de bază o primeşte de la bugetul de stat. Această decizie 
nesocoteşte în mod periculos viitorul naţiunii noastre, şi sunt îngrijorat şi uimit în 
acelaşi timp de faptul că luăm asemenea decizii într-un moment când elevii şi studenţii 
altor naţiuni continuă să-i surclaseze pe ai noştri la matematică şi ştiinţe, iar naţiunile 
respective măresc constant finanţarea cercetării de bază. Nu avem nici o speranţă să 
recuperăm slujbe pierdute în favoarea concurenţei internaţionale fără o forţă de 
muncă pregătită şi educată temeinic” 


282 AMERICA ŞI PĂMÂNTUL PLAT 


Efectele încep să se vadă. Conform Comisiei Naţionale pentru Ştiinţă, procentajul 
de lucrări ştiinţifice scrise de americani a scăzut cu 10% din 1992. Procentajul de 
articole americane publicate în Physical Review, revistă de primă importanţă în dome- 
niul fizicii, a scăzut de la 61 % la 29% începând cu 1983. Iar acum asistăm la o creş- 
tere fără precedent a numărului de brevete acordate ţărilor asiatice. Din 1980 până 
în 2003, numărul de brevete industriale internaţionale acordate Japoniei a crescut de 
la 12% la 21 %, iar numărul de brevete taiwaneze de la 0% la 3%. În schimb, numărul 
de brevete ale Statelor Unite a scăzut de la 60% la 52% începând cu 1980. Istoria 
Congresului este marcată de numeroase episoade în care s-au aruncat bani publici pe 
fereastră în proiecte de infrastructură rutieră încredințate clientelei politice. Cum ar 
fi ca, de acum înainte, să cheltuim aceşti bani pe proiecte de cercetare ştiinţifică ? 
Nu se ştie niciodată când vom avea nevoie de ele. 


Secretul nr. 6: Decalajul de infrastructură 


Thomas Bleha, fost ofiţer american însărcinat cu afaceri externe, aflat în Japonia, a 
scris un articol edificator pentru revista Foreign Affairs (mai-iunie 2005), care începe 
astfel : „În primii trei ani ai administraţiei Bush, Statele Unite au coborât de pe locul 
4 pe locul 13 în clasamentul mondial al utilizării Internetului de bandă largă. Astăzi, 
în majoritatea căminelor americane se poate accesa doar Internet «primar» în bandă 
largă (broadband), una dintre cele mai lente, mai costisitoare şi mai puţin sigure 
forme de acces din lumea dezvoltată, ca să nu mai menţionăm faptul că Statele Unite 
au rămas serios în urmă în privinţa accesului la Internet de pe telefonul mobil. 
Această rămânere în urmă este, fără îndoială, cauzată de eşecul administraţiei Bush 
de a-şi face o prioritate din dezvoltarea unor astfel de reţele. De fapt, Statele Unite 
sunt Singura ţară industrializată fără o politică naţională explicită în promovarea 
accesului în bandă largă” 

De când a preluat conducerea în 2001, echipa Bush a dat clar de înţeles că priorită- 
tile ei sunt reducerea taxelor, scutul antirachetă şi războiul împotriva terorismului — 
şi nu menţinerea Statelor Unite în fruntea inovatorilor în domeniul Internetului. De 
când Bleha a scris acest articol, bazându-se pe statisticile anului 2004, lucrurile s-au 
înrăutățit simţitor. Conform datelor publicate în aprilie 2005 de către Uniunea Inter- 
naţională de Telecomunicaţii (UIT), rata de pătrundere a Internetului în bandă largă în 
Statele Unite a coborât, la nivel mondial, de pe locul 13 pe locul 16. Conform datelor 
UIT, la 31 decembrie 2004 Statele Unite aveau 11,4 abonaţi la Internet în bandă largă 
la suta de locuitori, mai puţin de jumătate decât în Coreea de Sud - ţara cu cele mai 
multe conexiuni la Internet din întreaga lume -, cu 24,9 abonaţi la suta de locuitori. 
„Norvegia, Israelul şi Finlanda au depăşit fiecare, pentru prima dată, Statele Unite 
la capitolul ratei de pătrundere a Internetului în bandă largă”, relata, la 25 aprilie 
2005, publicaţia National Journal. „lar înaintarea viguroasă a Franţei aproape că a 
împins Statele Unite şi mai jos în clasament. Utilizarea Internetului de mare viteză 

în Franţa s-a dublat numeric de la 5,61 abonaţi la suta de locuitori la sfârşitul anului 
2003, la 11,2% anul trecut, aducând națiunea pe locul 17, doar cu un pas în urma 
Statelor Unite.” 

În primii trei ani ai actualei administrații, remarcă Bleha, preşedintele George 
W. Bush a menţionat accesul în bandă largă numai de două ori şi doar în trecere. 
Şi nu doar atât: ceea ce în Statele Unite se socoteşte a fi Internet de mare viteză — 
200 Kbps - „în multe ţări n-ar ajunge nici până la genunchiul broaştei”, consemnează 
Mark Lloyd în numărul din 7 octombrie 2004 al cotidianului Progress Report, publi- 
cat de Center for American Progress. În Japonia, de exemplu, consumatorii plătesc 
echivalentul a 10 dolari pe lună pentru servicii de 40 de ori mai rapide decât 200 Kbps. 
Ţările şi oraşele lumii care îşi respectă inteligenţa oferă locuitorilor lor nu doar cel 
mai rapid acces în bandă largă, dar şi cele mai mici preţuri, până în cele mai înde- 
părtate colţuri. 

Dar ce le pasă americanilor ? 

Accesul în bandă largă şi tehnologiile informaţiei sunt importante nu doar pentru 
că reprezintă în sine afaceri globale uriaşe, ci şi pentru că au o importanţă crucială 
în progresul productivităţii şi al inovației în fiecare sector al economiei. Cu cât 
conectezi mai mulţi oameni educați la platforma lumii aplatizate, într-un mod uşor şi 
accesibil ca preţ, cu atât mai multe automatizări pot fi realizate de aceştia, crescând 
astfel nivelul de timp şi energie dedicat inovației. Cu cât mai multe inovaţii, cu atât 
mai multe lucruri produse care contribuie la dezvoltarea platformei globale. Acesta 
este un ciclu de mare eficienţă, care nu poate fi decât încurajat în cel mai înalt grad. 

Dacă platforma lumii aplatizate face ca inovaţia şi producţia să devină tot mai 
eficiente, „dar un popor nu poate profita de pe urma acestui lucru, pentru că este 
lipsit fie de infrastructură, fie de educaţie, atunci, mai devreme sau mai târziu, acest 
popor va ajunge la ananghie”, remarcă Craig Mundie de la Microsoft. 


Concluzia 


Când l-am întrebat pe Bill Gates în legătură cu presupusul avantaj educaţional al 
Americii - şi anume o educaţie care pune accent pe creativitate şi nu pe învăţarea 
mecanică -, el a respins noţiunea din start. După părerea sa, persoanele care cred că 
sistemele educaţionale din China şi Japonia, orientate mai mult spre învăţare meca- 
nică, nu pot produce inovatori care să concureze cu cei americani, se înşală amarnic. 
„Nu am întâlnit niciodată un creator de software care să nu ştie tabla înmulţirii... 
Cine produce cele mai originale jocuri video din lume ? Japonia ! Cât despre mine, 
nu am întâlnit niciodată asemenea «oameni care învaţă mecanic»... Câţiva dintre cei 
mai buni creatori de software care lucrează pentru mine sunt japonezi. Trebuie să 
înţelegi mersul lucrurilor, ca să poţi inventa mereu cu un pas mai departe de ele.” 

Nu cred că mai este nevoie să repetăm: tinerii chinezi, indieni şi polonezi, de 
exemplu, nu ne împing la coada clasamentului. Dimpotrivă, se întrec cu noi pentru 

a ajunge pe podium. Nu vor să lucreze pentru noi; nici măcar nu vor să fie ca noi. 
Vor să ne domine - în sensul că îşi doresc să creeze companiile viitorului, admirate 
de întreaga lume şi râvnite ca potenţial loc de muncă. Aceşti tineri nu sunt nici pe 
departe mulţumiţi de nivelul lor actual. Am vorbit de curând cu un american de 
origine chineză care lucrează pentru Microsoft şi care l-a însoţit pe Bill Gates în mai 
multe vizite în China. Mi-a mărturisit că Gates este recunoscut pretutindeni în 
China. Tinerii chinezi se caţără ciorchine pe acoperişuri şi cumpără bilete la suprapreţ 
doar să-l audă vorbind. La fel se întâmplă şi în cazul lui Jerry Yang, cofondator al 
companiei Yahoo ! 

În China zilelor noastre, Bill Gates are reputaţia lui Britney Spears. În America 
de azi, Britney Spears este Britney Spears şi nimic mai mult - şi aceasta este 
problema noastră. 

Astfel, nu-i de mirare că Bill Brody, preşedintele Universităţii Johns Hopkins, 
mi-a declarat că „peste 60% dintre studenţii la ştiinţe ai universităţii noastre sunt 
străini, majoritatea din Asia. La un moment dat, acum patru ani, toţi absolvenţii de 
matematică de la Johns Hopkins proveneau din Republica Populară Chineză (ţară 
comunistă). Am descoperit acest lucru întâmplător, pentru că aceşti absolvenţi func- 
ţionează la noi [ca asistenţi universitari], iar unii dintre ei nu vorbesc prea bine 
englezeşte” Un părinte al cărui fiu studia la Johns Hopkins i-a trimis lui Brody o 
scrisoare în care se plângea că fiul său nu-şi poate înţelege profesorul de calcul 
deoarece acesta vorbeşte prost englezeşte, cu un strident accent chinez. 

O veche zicală a celor pasionaţi de tehnologie spune că în ţări precum China şi 
Japonia cuiul care stă în picioare este bătut cu ciocanul, în timp ce în Silicon Valley 
cuiul care stă în picioare conduce un Ferrari şi are acţiuni la bursă. Reiterarea acestei 
zicale a reprezentat întotdeauna o expresie a încrederii în sine a Americii, încredinţată 
că ceea ce îi lipseşte în pregătirea tineretului cu noţiuni fundamentale de matematică 
şi ştiinţă se compensează prin încurajarea celor mai buni elevi şi studenţi americani 
de a gândi independent şi creativ. Această opinie conţine o mare doză de adevăr. 
Chiar şi chinezii vor recunoaşte că până acum au fost buni în producerea tehnologiei 
viitorului şi în copierea acesteia, dar nu în conceperea teoretică a ei. Totuşi, o schim- 
bare este pe punctul de a se produce. Încrezătoare că elevii chinezi din ciclul primar, 
gimnazial şi liceal îi vor întrece, de regulă, pe elevii americani, China se pregăteşte 
acum să declanşeze o veritabilă ofensivă a inovației şi creativităţii în rândurile tine- 
retului ei. 

În octombrie 2005, cu ocazia unei vizite la Beijing, i-am luat un interviu minis- 
trului adjunct al Educaţiei din China, Wu Qidi. Redau mai jos cuvintele doamnei 
ministru din timpul conversaţiei pe care am avut-o cât am servit ceaiul la Ministerul 
Educaţiei - cea mai nouă şi cea mai cochetă clădire guvernamentală din Beijingul de 
astăzi : „Deşi înregistrăm o creştere economică fără precedent, deţinem foarte puţine 
drepturi de proprietate intelectuală. Suntem foarte mândri de cele patru mari invenţii 
chinezeşti [din trecut]: busola, hârtia, tiparul şi praful de puşcă. Dar în decursul 
secolelor nu am ţinut pasul cu lumea în privinţa inovaţiilor. Aceste invenţii demon- 
strează pe deplin că poporul chinez este capabil să inoveze - aşa că de ce să nu 
inovăm acum ? Trebuie să regăsim la acel spirit” 

Accentul pus pe „gândirea creatoare şi pe spiritul antreprenorial reprezintă o 
prioritate a politicii educaţionale chineze contemporane”, a mai adăugat doamna 
viceministru Wu. Uşor de zis, greu de făcut, am adăuga noi. Un asemenea mod de 
gândire interacționează radical cu politica şi cultura chineză, realităţi ancorate încă 
în conformism. Dar să nu ne îmbătăm cu apă rece: culturile se pot schimba. Şi China 
se schimbă, mai ales acum, când tot mai mulţi tineri chinezi studiază în America şi 
în Europa. 

„Odată cu politica de reformă şi de deschidere a Chinei către lume, înregistrăm 
un număr tot mai mare de savanţi şi profesori care călătoresc în străinătate”, mai 
spune doamna viceministru Wu, „şi care traversează un proces de evoluţie şi de 
schimbare, aceştia fiind dispuşi să le comunice aceste schimbări elevilor şi studenţilor 
lor. Vedem astăzi cum lumea se transformă şi cum Internetul schimbă lumea atât de 
rapid... Cred că şi artele vor juca un rol important în viitor. Este cu atât mai 
important să beneficiem de o integrare atât a artelor, cât şi a ştiinţei în procesul 
educativ, pentru ca oamenii să-şi poată dezvolta o gândire independentă şi creativă... 
Totuşi există destui profesori care nu sunt bine pregătiţi să realizeze această integrare 
a artelor şi a ştiinţei” 

Vorbele doamnei Wu mi-au amintit de cele spuse de Wayne Clough de la Georgia 
Tech. Iar ele surprind miezul problemei : China se concentrează asupra modalităților 
de a-şi învinge propriile slăbiciuni - şi începe cu gândirea creativă -, pentru a-şi 
măsura apoi forțele cu noi. 

Acest proces va dura ani de zile, probabil chiar mai mulţi decât anticipează 
China însăşi. Dar dacă privim realizările recente cu care această ţară a urcat în 
vârful clasamentului mondial, nu am nici cel mai mic dubiu că va ajunge acolo unde 
şi-a propus. V-aş ruga să mă însoţiţi într-un tur imaginar al Centrului de Cercetare 
Microsoft Asia, instituţie din Beijing creată de Bill Gates pentru a trage foloase de pe 
urma inteligenţei chineze. Microsoft deţine patru mari centre de cercetare în întreaga 
lume : în Cambridge (Anglia), în Redmond (Washington) (sediul central), în Beijing 
şi, cel mai recent, în Bangalore (India). Bill Gates mi-a mărturisit că, în cei doar 
câţiva ani de la deschiderea din 1998, Centrul de Cercetare Microsoft Asia a devenit 
cea mai productivă filială din sistemul Microsoft „în materie de calitate a ideilor 
inovatoare propuse, care sunt, pur şi simplu, excepţionale” 

În China, ţară cu 1,3 miliarde de locuitori, unde universităţile abia au început să 
urce în clasamentele mondiale, concurenţa pentru cele mai bune locuri şi posturi este 
feroce. Folosind o metaforă din lumea animală, „somonul” chinez pasionat de mate- 
matică şi ştiinţe, care înoată în amonte şi este admis la o universitate chineză de elită 
sau angajat de o companie străină, este un peşte inteligent. Salariaţii Microsoft au o 
zicală referitoare la centrul de cercetare din Beijing - care, pentru savanţi şi ingineri, 
este unul dintre cele mai râvnite locuri de muncă din întreaga Chină : „[ineţi minte, 
în China, unde eşti doar unu la un milion, mai sunt ca tine încă 13.000” 

Cu alte cuvinte, inteligenţele care ajung să lucreze pentru Centrul Microsoft din 
Beijing reprezintă, fiecare în parte, un procent de unu la un milion. 

Kai-Fu Lee, care între timp a plecat de la Microsoft, a fost iniţial desemnat să 
organizeze Centrul de Cercetare Microsoft din Beijing. Prima întrebare pe care i-am 

adresat-o a fost: „Cum aţi reuşit să recrutaţi personalul?” Lee mi-a răspuns că 
echipa sa a efectuat un tur al universităţilor din China, unde pur şi simplu s-au 
organizat testări de matematică, nivel de inteligenţă (IQ) şi programare, la care au 
participat doctoranzi sau savanţi. 

„În primul an am organizat circa 2.000 de testări în toată ţara”, adaugă Lee. „Din 
2.000 de aspiranţi, după mai multe serii de testări, grupul s-a redus la 400, apoi la 
150, până când, în cele din urmă, am angajat 20” Celor angajaţi li s-au încheiat 
contracte pe doi ani şi li s-a spus că la sfârşitul perioadei de contract, în funcţie de 
calitatea muncii lor, fie vor primi un contract pe termen lung, fie se vor alege cu o 
diplomă postdoctorală din partea Centrului de Cercetare Microsoft Asia. Da, aţi citit 
bine: guvernul chinez a acordat companiei Microsoft dreptul de a emite diplome 
pentru studii postdoctorale. Din cei 20 de angajaţi iniţiali, doar 12 au rămas la 
Microsoft. Anul următor au fost testaţi aproape 4.000 de candidaţi. După aceea, 
afirmă Lee, „testările au încetat. Căpătaserăm deja reputaţia celui mai râvnit loc de 
muncă din întreaga ţară, unde îşi doreau să lucreze cei mai valoroşi programatori şi 
matematicieni... Aşa am ajuns să cunoaştem elita profesorilor şi a studenţilor. Pro- 
fesorii obişnuiau să-şi trimită cei mai buni studenţi la noi, ştiind că, dacă aceştia nu 
vor rezista la Microsoft, tot se vor alege cu o recomandare extrem de credibilă [în 
alegerea unei viitoare slujbe]. Acum profesorii cei mai buni, de la şcolile cele mai 
bune, ne recomandă cei mai buni studenţi. Mulţi dintre aceştia îşi doresc să studieze 
la Stanford sau la MIT, dar mai întâi vor să petreacă doi ani la Microsoft, ca interni, 
pentru a putea primi o scrisoare de recomandare solidă, care să certifice că au 
calitatea cerută la MIT” 

Aceşti tineri văd trecerea pe la Microsoft ca pe „ocazia vieţii lor de a obţine o 
slujbă bănoasă”, consideră Lee, membru al echipei de cercetare de la Microsoft Asia. 
„Aceşti tineri şi-au văzut părinţii trecând prin ororile Revoluţiei Culturale. Singura 
lor alegere era să devină profesori, să realizeze un proiect de importanţă redusă, 
pentru că profesorii sunt plătiţi mizerabil, şi, poate, să publice vreo lucrare ştiinţifică. 
Acum ei beneficiază de această instituţie, unde lucrează efectiv în cercetare, au cele 
mai bune computere şi o mulţime de resurse. Au şi administratori, pentru că am anga- 
jat şi persoane pentru munca de jos. Pur şi simplu nu le-a venit să creadă. Lucrează 
voluntar între 15 şi 18 ore pe zi şi vin la lucru şi în weekend. Lucrează chiar şi pe 
durata vacanţelor, pentru că visul lor este să ajungă angajaţi ai Microsoft.” Lee, care 
a mai lucrat pentru firme americane din domeniul high-tech înainte să ajungă la 
Microsoft, mi-a mărturisit că, înainte de înfiinţarea Centrului de Cercetare Microsoft 
Asia, nu a mai văzut niciodată un laborator de cercetare care să lucreze cu entu- 
ziasmul unei companii proaspăt înfiinţate. 

Astăzi Microsoft Asia beneficiază de serviciile a 200 de cercetători cu normă 
întreagă. Harry Shum, de formaţie inginer, absolvent al Universităţii Carnegie- 
-Mellon, directorul actual al Centrului de Cercetare Microsoft Asia, are o viziune 
foarte clară asupra inovaţiilor care pot fi realizate de savanții chinezi atunci când 
aceştia beneficiază de ambianța de lucru potrivită. ACM Siggraph este cea mai impor- 
tantă conferinţă în domeniul graficii computerizate şi al tehnologiilor interactive 

pe plan mondial. La Siggraph 2005 s-au publicat în total 98 de lucrări, provenind de 
la universităţi şi institute de cercetare din întreaga lume. Nouă dintre acestea - 
aproape 10% - au provenit doar de la Centrul Microsoft din Beijing, întrecând 
universităţi ca MIT şi Stanford. Shum ne-a declarat: „În 1999 am avut doar o 
lucrare publicată la Siggraph. Tot una am avut şi în 2000. În 2001 am avut două. În 
2002 am avut patru. În 2003, trei lucrări. În 2004 am avut cinci, iar anul acesta 
suntem extrem de norocoşi, cu nouă lucrări publicate” Vedeţi în aceste cifre un 
model de dezvoltare, nu-i aşa ? 

În plus, Microsoft Asia a contribuit deja cu peste 100 de concepte tehnologice 
utilizate în cadrul produselor Microsoft de pe piaţă - de la Xbox la Windows. Este, 
în doar şapte ani, un salt uriaş - dar în afară de pepiniere precum Microsoft, China 
are calea deschisă spre noi realizări. 

„Un ziarist chinez m-a întrebat odată : «Harry, spune-mi sincer, ce diferenţă există 
între China şi Statele Unite? Cu cât se află China în urma Statelor Unite ?». Am 
glumit, spunându-i: «După cum ştii, diferenţa între tehnologia de vârf din China şi 
cea din America este de numai trei luni - dacă nu pui la socoteală creativitatea». 
Acum 20 de ani, în timpul studenţiei mele în China, nici măcar nu ştiam ce se 
întâmplă în Statele Unite. Astăzi, dacă un cercetător la MIT pune un proiect pe 
Internet, studenţii din China îl pot absorbi în trei luni. Dar poate cineva de aici să-l 
creeze ? Asta e o cu totul altă problemă. La Carnegie-Mellon am învăţat aproape 
totul despre cum se face cercetare... Înainte de a crea un lucru absolut nou, trebuie 
să le înţelegi pe cele deja existente. Odată ce ai pus bazele unei asemenea abordări, 
creativitatea se poate învăţa. China nu face altceva decât să pună aceste baze. Astfel, 
curând, cam în 10-20 de ani, veţi vedea cum din China se va revărsa un veritabil val 
de lucrări de cercetare de primă calitate.” 

Odată ce tot mai multe idei originale vor lua naştere în China, ţara va avea totuşi 
nevoie de capital străin şi de legislaţia necesară pentru a le scoate pe piaţă. „Anumite 
aspecte ale culturii chineze nu au încurajat gândirea independentă”, recunoaşte 
Shum. (În mod evident, aş adăuga eu, nici structura politică comunistă nu promo- 
vează gândirea liberă în orice domeniu.) 

„Însă intrarea capitalului străin în ţară va inspira, cu siguranţă, o nouă generaţie 
de întreprinzători chinezi. Anul viitor voi preda la Universitatea Tsinghua un curs 
despre cum se organizează antreprizele bazate pe tehnologie... Universitățile [chi- 
neze] deţin tehnologie, dar oamenii de aici nu ştiu ce să facă cu ea - cum să o 
valorifice pe piaţă.” 

Câţiva tineri cercetători chinezi (sub conducerea lui Shum) au efectuat, de faţă cu 
mine, demonstraţii ale prototipurilor create de ei. Am observat că mai mulţi dintre 
ei aveau aliniate cuburi de granit pe etajere. Am întrebat o tânără care avea vreo 7-8 
cuburi: „Ce sunt acestea?” Mi-a răspuns că cercetătorii primesc asemenea cuburi 
din partea Microsoft ori de câte ori inventează „ceva care se brevetează” 

Cum se spune la Ferrari în chineză ? 


La 15 decembrie 2004, Consiliul pentru Competitivitate a găzduit un summit al 
Iniţiativei Naţionale în Inovaţie, care s-a ţinut în Complexul „Ronald Reagan” din 

Washington, D.C., în scopul lansării unui studiu pe termen lung intitulat „Innovate 
America: Thriving in a World of Challenge and Change” („Inovarea Americii: 
Prosperitatea într-o lume a provocărilor şi a schimbării”) - o analiză bipartită în 
detaliu, efectuată de cei mai buni experţi în tehnologie şi de cei mai mari industriaşi, 
despre cum poate fi reenergizată competitivitatea americană cu ajutorul competen- 
telor sporite acordate cercetării, educaţiei şi inovației. La câteva luni după publicarea 
raportului, Consiliul pentru Competitivitate a fost contactat de Ambasada chineză la 
Washington şi informat că viceministrul chinez al ştiinţei şi tehnologiei urmează să 
efectueze o vizită în Statele Unite şi că ar dori să dejuneze cu membrii consiliului. 
Deborah Wince-Smith, energica preşedintă a Consiliului pentru Competitivitate, 
mi-a mărturisit că toţi colegii ei erau bucuroşi să-i poată împărtăşi oaspetelui chinez 
concluziile raportului, cum au făcut şi în cazul altor delegaţii străine. Dar acest lucru 
nici nu a fost necesar. 

„Oficialul chinez a spus că au tradus deja raportul şi că planifică să-l implemen- 
teze în cadrul planului lor strategic pe 20 de ani”, a precizat Wince-Smith, adăugând 
că, în vreme ce Consiliul a luat iniţiativa de a împărtăşi şi altor ţări raportul, 
„Chinezii au venit direct la noi - nu noi ne-am dus la ei” Cu siguranţă că urmăriseră 
îndeaproape activitatea Consiliului, care îşi publică rezultatele pe Web site-ul propriu. 
Wince-Smith mi-a mai spus că motivul ei curent de îngrijorare este dacă nu cumva 
„Chinezii ne-o vor lua înainte şi vor implementa propriul nostru raport [Inovarea 
Americii] înaintea noastră” 

Nu râdeţi! Chiar în ziua în care raportul „Inovarea Americii” a fost prezentat 
publicului din Washington, autorii - care, după cum am menţionat, reprezentau un 
grup extrem de influent de experţi în educaţie şi oameni de afaceri - au implorat 
Casa Albă să includă participarea la ceremonie în programul preşedintelui Bush, în 
speranţa că preşedintele avea să facă uz de autoritatea conferită de funcţie pentru a 
evidenția raportul Consiliului şi pentru a atrage atenţia naţiunii asupra lui. Consilierii 
preşedintelui au refuzat cererea autorilor raportului, pe motiv că o intervenţie a 
acestuia ar dilua mesajul pe care avea să-l transmită în aceeaşi zi. 

Dar unde avea să ia cuvântul preşedintele Bush în acea zi? El se afla efectiv la 
o aruncătură de băț, în acelaşi Complex „Ronald Reagan”, exact în acelaşi interval 
orar în care s-a prezentat publicului raportul „Inovarea Americii” Şi ce anume făcea 
acolo preşedintele mai important decât participarea la lansarea acestui raport? 
Preşedintele îşi ţinea propriul summit economic, vorbind în faţa unui public ales pe 
sprânceană, care cuprindea mulţi donatori de fonduri electorale pentru republicani, 
încercând să obţină aprobarea propriului plan, în cele din urmă eşuat, de a privatiza 
parţial Asigurările Sociale. Preşedintele şi-a ţinut discursul, având în spate un fundal 
pe care scria „Siguranţa viitorului nostru economic” Aşadar la tribună s-a aflat un 
preşedinte care încerca să dea deoparte vechiul New Deal — când, de fapt, ar fi trebuit 
să-şi folosească prerogativele funcţiei pentru a promova un nou New Deal, pentru 
secolul XXI. În tot acest timp, într-o altă sală a Complexului, un grup bipartit condus 
de Sam Palmisano, director executiv al IBM, şi G. Wayne Clough, preşedintele 
Georgia Tech, tocmai oferea publicului agenda unui asemenea nou New Deal, la un 


CRIZA TĂCUTĂ 289 


summit naţional pentru inovaţie, iar preşedintele nu şi-a putut rupe barem cinci 
minute din program pentru a participa. Spre deosebire de preşedinte, chinezii au 
tradus raportul imediat. Tot ce scriu aici este adevărul adevărat. 

La puţin timp după summit, am discutat cu Craig Barrett, preşedintele Intel, care 
părea de-a dreptul exasperat că Washingtonul, incluzând ambele partide politice, 
pare să nu priceapă sensul real al acestei crize tăcute - sau, cel puţin, nu cu repe- 
ziciunea cerută de gravitatea crizei. 

„Vom angaja oameni talentaţi, indiferent de locul de rezidenţă”, a spus Barrett. 
„Încă mai ies absolvenţi de calitate din şcolile noastre.” Dar dacă te uiţi să vezi unde 
investeşte masiv în proiecte inginereşti compania Intel, a mai adăugat el, ai să 
descoperi patru sau cinci ţări - Rusia, China, India şi, într-o măsură mai mică, 
Malaysia şi Israel. Pe aceste pieţe, ca şi pe alte pieţe în ascensiune, Intel vinde din 
ce în ce mai multe cipuri. 

Apoi Barrett a adăugat despre Intel un lucru atât de adevărat într-o lume aplatizată, 
dar cu atât mai şocant pentru mulţi americani. Intel, mi-a mărturisit Barrett, poate 
rămâne o companie înfloritoare „chiar dacă nu mai angajăm absolut nici un ameri- 
can” S-a grăbit să adauge apoi că Intel nu intenţionează şi nici nu-şi doreşte aşa 
ceva. „Angajăm încă mulţi americani”, a continuat el. „Dar astăzi putem angaja cele 
mai redutabile talente de pe mapamond, rămânând o companie de mare succes.” 

Intel trebuie să-şi caute inteligenţele (măsurate în coeficienţi IQ, CQ şi PQ) 
oriunde este posibil, pentru că la fel face şi concurenţa. Să nu uităm că, după cum 
spune Tracy Koon, director pentru afaceri corporatiste la Intel, cipurile Intel sunt 
făcute din doar două elemente, nisip şi inteligenţă (siliciul se obţine din nisip) - „şi, 
chiar acum, ne confruntăm cu un deficit de inteligenţă... Vom avea nevoie de un 
sistem de imigrare mai bine organizat şi mai deschis spre nevoile oamenilor dacă 
dorim să-i angajăm pe cei care vor să rămână în America. Altfel ne vom duce la ei 
acasă. De ce alternative dispunem ? Nu mă refer la programatorii de date ori la cei 
cu o diplomă universitară în informatică. Este vorba de cei cu specializare în ingineria 
tehnologiilor de vârf. Tocmai am deschis o structură de cercetare în inginerie în 
Rusia, unde inginerii beneficiază de o pregătire excelentă - în atare condiţii, nici 
n-are rost să vorbim de lipsa locurilor de muncă! Noi chiar le suplimentăm. De ce 
n-aţi face şi voi la fel?” 

Aici avem de a face cu furtuna perfectă a lui Shirley Ann Jackson - nu primim în 
tară îndeajuns de multe talente, aşa cum făceam odinioară, oportunităţile de dezvol- 
tare pentru cele mai bune companii americane se deplasează tot mai mult spre pieţe 
din străinătate, şi nu ne achităm aşa cum trebuie de sarcina de a le oferi copiilor 
noştri o educaţie care să elimine decalajele. Dacă o asemenea furtună se va produce, 
companiile americane, printre care şi Intel, se vor desprinde de solul american 
precum navele spaţiale. Apoi vor pluti pe deasupra Americii. Noi le vom crede în 
continuare companii americane pentru că vor fi listate la Bursa de Valori din New 
York, unde vor avea şi oficii poştale, dar în realitate vor fi companii specifice lumii 
plate. Spaţiul în care se realizează inovaţia este ceea ce contează cu adevărat, întrucât 
acolo se vor găsi cele mai bune locuri de muncă, iar slujbele cel mai bine plătite 

atrag după ele, în orice comunitate, alte slujbe bine plătite, precum şi o sumedenie 
de slujbe plătite decent. Contează că sediul central Microsoft este în Redmond 
(Washington). Contează că Google are sediul central în Mountain View (California). 
Iar dacă, într-o bună zi, aceste sedii se vor muta, şi aceasta va conta. 

„Nivelul de trai este strâns legat de valoarea adăugată medie a forţei de muncă”, 
afirmă Barrett, „iar aceasta, la rândul ei, este strâns legată de nivelul educaţional 
mediu al respectivei forţe de muncă. Dacă scazi nivelul educaţional mediu al forţei 
tale de muncă în raport cu concurenţa, nivelul tău de trai va scădea şi el” 

Să aruncăm o privire asupra atenţiei fără precedent pe care Congresul a acordat-o 
chestiunii dopării cu steroizi în Liga Profesionistă de Baseball, mai spune Barrett, şi 
să o comparăm cu atenţia acordată crizei din educaţia ştiinţifică la nivelul marilor 
oraşe americane care găzduiesc echipe din Liga Profesionistă. Cât timp a trecut până 
când au fost chemaţi la audieri în Congres cei implicaţi în scandalul steroizilor din 
Prima Ligă? Audierile au avut loc aproape imediat după izbucnirea scandalului. Ce 
se întâmplă cu criza ştiinţei? Ea mai poate aştepta, cât timp Congresul are de dat 
fonduri preferenţiale clienţilor politici, iar preşedintele are alte priorităţi. 

„După cum îi place soţiei să-mi spună”, adaugă Barrett, „când studiezi istoria şi 
analizezi fiecare civilizaţie care a înflorit şi apoi s-a stins, este imposibil să nu 
observi că absolut toate lasă în urmă o relicvă — un uriaş Colosseum sportiv în inima 
capitalei lor” 

Soarta noastră poate fi diferită de a altor civilizaţii, numai să începem odată să 
facem lucrurile altfel. Este nevoie de 15 ani pentru a pregăti un savant ori un inginer 
de înaltă clasă, începând cu momentul când tânărul sau tânăra în chestiune se simte 
pentru prima dată atras(ă) de ştiinţe şi de matematică, în şcoala elementară. Aşadar 
ar trebui să instituim de urgenţă un program de criză dedicat educaţiei ştiinţifice şi 
inginereşti, un program la care să punem cu toţii umărul, fără restricţii şi fără limite 
superioare de buget. Savanţii şi inginerii nu cresc în copaci. Educaţia lor reprezintă 
un proces îndelungat deoarece, doamnelor şi domnilor, în acest caz chiar putem vorbi 
despre astronautică. 

Faptul că nu am făcut până acum toate acestea este, în sine, o criză. Se prea poate 
să fie o criză ce stă la pândă, tăcută, dar este aici şi este reală. După cum ne aver- 
tiza, atât de spiritual, Paul Romer, economist la Stanford: „Ce lucru îngrozitor să 
iroseşti o criză!” 


9 
Acesta nu este un test 


Stă în puterea noastră să plăsmuim civilizația pe care ne-o dorim. Dar avem nevoie 
de voinţa, de truda, de sufletul vostru dacă ne propunem să construim o asemenea 
societate. Cei care au venit în această țară au râvnit să-şi clădească mai mult decât 
o nouă patrie. Ei au căutat o lume nouă. Aşa că am venit astăzi la voi în campus 
pentru a vă spune că puteți face din viziunea lor realitatea noastră. Haideţi ca din 
acest moment să ne apucăm cu toții de treabă pentru ca, în viitor, urmaşii să 
privească în urmă şi să spună: atunci şi numai atunci, după un drum lung şi istovitor, 
omul şi-a dedicat întreaga energie a geniului său creator propriei propăşiri. 
(Discursul „Măreaţa societate”, ținut de Lyndon B. Johnson în 1964) 


Majoritatea politicienilor de la noi habar n-au ce diferenţă este între un server şi un 
chelner. De aceea puştii din Coreea de Sud au parte de o conexiune mai bună la 
Internet decât puștii din sudul Bronxului. 

(Andrew Rasiej, candidat în 2005 pentru postul de Avocat al Poporului 


în New York, a cărui platformă electorală s-a bazat pe intenția de a 
perfecționa infrastructura IT a metropolei — nu a fost ales) 


Deoarece am crescut în timpul Războiului Rece, îmi voi aminti întotdeauna de 
plimbările cu maşina pe autostradă când, ascultând radioul, muzica se oprea brusc 
şi o voce sumbră intra în emisie spunând: „Acesta este un test al Sistemului de 
Radiodifuziune în Caz de Urgenţă”, după care urma un sunet strident, ca de sirenă, 
ce dura preţ de vreo 30 de secunde. Din fericire, în timpul Războiului Rece nu a 
trebuit să trăim momente în care crainicul radio să intre în emisie şi să anunţe: 
„Acesta nu este un test” Totuşi, ceea ce vreau să comunic în acest capitol exact asta 
înseamnă : Acesta nu este un test. 

Oportunităţile şi provocările pe termen lung, pe care aplatizarea lumii le deschide 
în faţa Statelor Unite, sunt profunde. Aşadar abilitatea noastră de a ne descurca pe 
mai departe, făcând lucrurile la fel ca până acum - adică neavând constant grijă de 
păstrarea şi îmbogățirea reţetei noastre secrete de succes —, s-ar putea să nu ne mai 
fie de ajuns. „Pentru o ţară bogată ca America, este uimitor cât de puţine facem 
pentru a ne mări competitivitatea naturală”, afirmă Dinakar Singh, cetăţean american 
de etnie indiană, administrator al unui fond privat de investiţii. „Trăim astăzi într-o 

lume al cărei sistem permite convergenţa multor miliarde de oameni - şi ar fi bine, 
pentru o clipă, să reflectăm la acest aspect. Ar fi o coincidenţă fericită dacă toate 
lucrurile valabile în trecut ar rămâne valabile şi astăzi - dar sunt câteva care trebuie 
abordate într-o manieră nouă... De aceea este nevoie de o dezbatere naţională mai 
amplă şi mai responsabilă pe această temă.” 

Dacă există vreun precedent în istoria americană similar momentului actual, 
atunci, cu siguranţă, acesta este apogeul Războiului Rece, cam în jurul anului 1957, 
când Uniunea Sovietică a luat-o înaintea Statelor Unite în cursa spaţială, trimițând pe 
orbită satelitul Sputnik. Într-adevăr, sunt multe diferenţe între acea epocă şi epoca 
noastră. Atunci cea mai mare provocare venea din partea celor care doreau să înalțe 
ziduri ; principala provocare cu care se confruntă America zilelor noastre este faptul 
că zidurile sunt dărâmate şi alte ţări pot intra astăzi mult mai uşor în competiţie 
directă cu noi. Principala provocare venea atunci din partea ţărilor care aveau ca 
orânduire de stat comunismul extrem, şi anume Rusia, China şi Coreea de Nord. 
Astăzi principala provocare adresată Americii vine din partea ţărilor care practică un 
capitalism extrem - China, India şi Coreea de Sud. În acea epocă, principalul obiectiv 
era construirea unui stat puternic ; astăzi, principalul obiectiv este construirea de 
individualităţi puternice. 

Totuşi epoca noastră are ceva în comun cu epoca Războiului Rece : gestionarea 
provocărilor generate de aplatizare necesită o reacţie la fel de unitară, de energică şi 
de precisă ca în cazul provocării reprezentate de comunism. O astfel de provocare 
pretinde versiuni noi ale contractelor sociale de tip „Noua Frontieră” şi „Măreaţa 
Societate”, adaptate la epoca Pământului plat. Necesită un preşedinte care să îndemne 
națiunea să devină mai inteligentă şi să studieze mai sârguincios în domenii precum 
ştiinţele, matematica şi ingineria, pentru a atinge noi frontiere ale cunoaşterii, 
frontiere rapid atinse şi împinse tot mai departe de către lumea aplatizată. Şi mai 
necesită, cu adevărat, o Măreaţă Societate, care să facă guvernul să-şi dedice energia 
şi priceperea construirii infrastructurii, structurilor de siguranţă şi instituţiilor ce-l 
vor ajuta pe fiecare american să-şi găsească mai uşor o slujbă, într-o epocă în care 
nimeni nu mai are garantată angajarea pe viaţă. Îmi permit să denumesc propria mea 
versiune a unui asemenea contract social „aplatizare miloasă” 

A-i determina pe americani să se alăture cauzei aplatizării miloase este mult mai 
dificil decât a-i ralia împotriva comunismului. „Este mult mai uşor să-i faci pe oameni 
să conştientizeze pericolul naţional decât pericolul individual”, remarcă Michael 
Mandelbaum, expert în politică externă al Universităţii Johns Hopkins. Economia, 
după cum s-a remarcat, nu este ca războiul, deoarece poate fi un meci câştigător 
pentru ambele tabere. Dar câteodată mi-aş dori ca economia să semene mai mult cu 
războiul. În timpul Războiului Rece chiar am avut prilejul să-i vedem pe sovietici 
defilând cu rachetele prin Piaţa Roşie. Am fost cu toţii la fel de înspăimântați, de la 
un capăt al ţării la celălalt, iar toţi politicienii noştri au fost nevoiţi să se concentreze 
cu seriozitate asupra direcţionării resurselor şi asupra programelor educaţionale care 
să ne dea siguranţa că America poate ţine pasul cu Uniunea Sovietică. 

Dar astăzi, din păcate, nu ne confruntăm cu nici o ameninţare cu rachete venită 
din partea Indiei. „Firul roşu” care lega Kremlinul de Casa Albă a fost înlocuit de 

linia gratuită pentru informaţii, care conectează pe oricine din America cu call- 
-center-urile din Bangalore. În vreme ce la capătul celălalt al „firului roşu” l-ai fi putut 
auzi pe Leonid Brejnev amenințând cu războiul nuclear, la celălalt capăt al liniei gra- 
tuite pentru informaţii auzi o voce suavă, nerăbdătoare să te ajute să-ţi pui în ordine 
factura AOL sau să-ţi ofere asistenţă în instalarea unui soft nou. Nu, această voce nu 
are nimic din ameninţarea lui Nichita Hruşciov bătând cu pantoful în masa Naţiunilor 
Unite, şi nici din mârâitul sinistru al băieţilor răi din filmul Din Rusia, cu dragoste. 
Nu-i auzi nici pe Boris, nici pe Nataşa spunându-ţi „O să te îngropăm”, cu un pronun- 
tat accent rusesc. Nu, la celălalt capăt al firului se aude doar o voce prietenoasă, cu 
uşoare inflexiuni indiene, care estompează percepţia oricărei ameninţări sau provo- 
cări. Vocea spune doar: „Bună ziua, mă numesc Rajiv. Vă pot ajuta cu ceva?” 

Nu, Rajiv. Chiar nu ne poţi ajuta cu nimic. 

Când e vorba de reacţia la provocările lumii globalizate, nu avem nici o linie 
gratuită de informaţii la care să sunăm. Trebuie, în schimb, să sondăm în adâncul 
fiinţei noastre. Aici, în America, avem toate instrumentele necesare unei asemenea 
întreprinderi, după cum am argumentat în capitolul 7. Dar, după cum am dezvoltat 
în capitolul 8, nu am avut grijă aşa cum se cuvinte de aceste instrumente. De aici 
ne-am ales cu criza tăcută. Prezumția că economia Americii, după ce a dominat lumea 
mai bine de un secol, va continua să domine la nesfârşit este astăzi o iluzie la fel de 
periculoasă ca şi iluzia anilor '50, că America va fi mereu în frunte în domeniul 
ştiinţei şi tehnologiei. Şi nici de acum înainte nu va fi mai uşor. Adaptarea din mers 
a societăţii americane la lumea globală va fi un proces extrem de anevoios. Va trebui 
să începem să facem lucrurile altfel decât până acum. Vom avea nevoie de o 
concentrare şi de o voinţă naţionale similare celor cerute naţiunii americane de 
preşedintele John F. Kennedy în faimosul său discurs despre „nevoile urgente ale 
naţiunii”, ţinut în plenul Congresului la 25 mai 1961. La vremea aceea, America îşi 
revenea cu greu după şocurile îngemănate cauzate de lansarea Sputnikului şi de 
trimiterea primului cosmonaut sovietic în spaţiu, luri Gagarin, abia cu două luni 
înainte de discursul prezidenţial. Kennedy ştia că, deşi America dispune de resurse 
umane şi instituţionale - mult superioare celor ale Uniunii Sovietice -, acestea nu 
sunt utilizate la capacitatea maximă. 

„Cred că posedăm toate talentele şi resursele de care avem nevoie”, afirma pre- 
şedintele Kennedy. „Dar miezul problemei este că nu am luat niciodată deciziile la 
nivel naţional şi nici nu am alocat resursele naţionale pretinse de un asemenea tip de 
conducere a ţării. Nu am specificat niciodată obiective pe termen lung care să depindă 
de un grafic urgent şi nici nu ne-am gestionat resursele şi timpul în aşa fel încât să 
ne asigurăm că aceste obiective for fi îndeplinite.” Apoi, expunându-şi programul de 
trimitere a unui astronaut pe Lună în cel mult 10 ani, preşedintele Kennedy a 
adăugat: „Vreau să se înţeleagă clar că cer Congresului şi naţiunii să accepte fără 
rezerve angajamentul faţă de această nouă direcţie de acţiune, care va necesita mulţi 
ani şi va presupune costuri uriaşe... Este o decizie ce reclamă un consens naţional 
major din partea personalului ştiinţific şi tehnic, echipamente şi facilităţi, precum şi 
posibilitatea de a redirecţiona aceste resurse, folosite sumar în alte domenii de 
activitate, către proiectul spaţial. Acest proces va necesita un grad înalt de dăruire, 

organizare şi disciplină, calităţi care nu au caracterizat întotdeauna activitatea noastră 
de cercetare şi dezvoltare” 

În acel discurs, Kennedy şi-a luat un angajament de o rezonanţă şi de o actualitate 
uimitoare : „Transmit aşadar Congresului un nou Program de Dezvoltare şi Pregătire 
a Forţei de Muncă, menit să califice ori să recalifice în meserii noi câteva sute de mii 
de lucrători, în principal în acele domenii unde ne confruntăm cu şomaj cronic, ca 
rezultat al factorilor tehnologici, pe o perioadă de 4 ani - în scopul de a înlocui acele 
meserii pe care automatizarea şi progresul industrial le-au făcut desuete, cu noi 
calificări, cerute de noile proiecte” 

Amin. Şi noi, la rândul nostru, va trebui să facem lucrurile altfel. Va trebui să ne 
hotărâm ce păstrăm, la ce renunţăm, ce adaptăm, ce adoptăm, în ce domenii să ne 
intensificăm eforturile şi unde să ne direcţionăm atenţia maximă. Despre toate 
acestea voi vorbi în acest capitol. Nu este decât un demers intuitiv, însă aplatizarea 
lumii va fi un proces care va submina atât societăţile tradiţionale, cât şi pe cele 
dezvoltate. Cei slabi vor rămâne în urmă mult mai repede. Cei ataşaţi tradiţiei vor 
resimţi impactul modernizării mult mai profund. Noul se va transforma în vechi mult 
mai rapid. Ţările dezvoltate vor primi provocări mult mai profunde din partea celor 
subdezvoltate. Toate acestea mă îngrijorează, deoarece stabilitatea politică se con- 
struieşte, într-o mare măsură, pe stabilitate economică, iar stabilitatea economică nu 
va fi o caracteristică a Pământului plat. Adunați toţi aceşti factori şi veţi vedea că 
efectele distrugătoare se vor resimţi mult mai repede şi mult mai profund. Nimeni nu 
este imun - nici eu, nici dumneavoastră, nici chiar Microsoft. Intrăm într-o epocă a 
distrugerii creatoare dopate cu steroizi. Abordarea globalizării va reprezenta provo- 
carea unei dimensiuni inedite, chiar dacă ţara, oricare ar fi ea, are o strategie în 
această privinţă. Dar dacă nu are nici o strategie... atunci, ei bine, v-am avertizat. 

Acesta nu este un test. 

Ca american, îmi pasă în primul rând de ţara mea. Cum vom reuşi să maximizăm 
beneficiile şi oportunităţile lumii plate şi cum vom reuşi să le oferim protecţie celor 
care cu greu vor face faţă tranziției? Unii vor veni cu răspunsuri conservatoare tra- 
diţionale ; alţii, cu răspunsuri liberale tradiţionale. Eu vă ofer aplatizarea miloasă. 
Aplatizarea miloasă este definiţia pe care o dau progresismului într-o lume globală. 
Pornesc de la presupunerea că, exceptând unele explozii geopolitice, lumea va deveni 
din ce în ce mai globalizată şi mai aplatizată, la fel de sigur cum după noapte vine 
zi. Misiunea guvernelor şi a politicienilor într-o asemenea lume aplatizantă este mai 
importantă ca oricând. Ea presupune adoptarea globalizării, dublată de înţelegerea 
faptului că o societate mai dreaptă, mai miloasă şi mai egalitaristă ţine de un 
mănunchi de politici menite nu doar să întărească statul caracterizat tradiţional de 
bunăstare - ori pur şi simplu să-l abolească, lăsând pieţei mână liberă -, ci să-l 
reconfigureze pentru a oferi tot mai multor americani perspectiva, educaţia, abilităţile 
şi mijloacele de siguranţă necesare pentru a concura împotriva altor indivizi, într-o 
lume plată. Toate acestea înseamnă aplatizare miloasă, iar acest concept se con- 
struieşte pe scheletul a cinci direcţii distincte de acţiune : conducerea, fortificarea, 
amortizarea, activismul social şi educaţia în familie. 


ACESTA NU ESTE UN TEST 295 


Conducerea 


Misiunea oricărui politician american, la nivel local, de stat sau naţional, ar trebui, 
în bună măsură, să fie aceea de a pune umărul la educarea poporului, de a explica 
oamenilor pe ce lume trăiesc şi ce anume trebuie să facă pentru a prospera într-o 
asemenea lume. Totuşi, una dintre problemele cu care ne confruntăm astăzi este că 
foarte mulţi politicieni americani habar nu au ce înseamnă lumea globală. După cum 
mi-a mărturisit John Doerr, expert în investiţii de capital, „dacă stai de vorbă cu 
conducătorii chinezi, toţi sunt ingineri şi înţeleg imediat despre ce este vorba. 
Conducătorii americani nu înţeleg pentru că toţi sunt avocaţi” Iar Bill Gates adaugă : 
„Chinezii îşi asumă riscuri, muncesc din greu, se instruiesc, iar când te întâlneşti cu 
politicienii chinezi descoperi că toţi sunt oameni de ştiinţă şi ingineri. Poţi purta cu 
ei o discuţie în termeni tehnici - niciodată discuţia nu degenerează gen «dă-mi o 
replică scurtă cu care să-i fac de râs [pe rivalii mei politici)». Te întâlneşti cu mem- 
brii unei birocraţii inteligente” 

Când primul-ministru chinez, Wen Jiabao, a vizitat pentru prima dată India în 
aprilie 2005, nu a aterizat pe aeroportul din New Delhi - cum fac de obicei alţi lideri 
străini. A efectuat un zbor direct Beijing-Bangalore - pentru a face un tur de obser- 
vaţie ştiinţifică şi tehnologică - şi abia apoi a mers la New Delhi. Nici un preşedinte 
sau vicepreşedinte american nu a vizitat vreodată Bangalore. Nu vreau să înţelegeţi 
acum că cer tuturor politicienilor să aibă o diplomă de inginer, dar ar fi util dacă 
aceştia ar avea cât de cât idee despre forţele care aplatizează lumea, dacă ar fi în 
stare să-şi educe alegătorii în privinţa acestor forţe şi să stimuleze o formă de reacţie. 
În America de azi avem nepermis de mulţi politicieni care se pare că fac exact pe dos. 
Parcă se dau de ceasul morţii să-şi prostească alegătorii - încurajându-i să creadă că 
anumite locuri de muncă sunt „locuri de muncă americane” şi pot fi protejate de 
concurenţa externă sau că, dacă America a dominat economic contemporaneitatea, 
aşa va fi de-a pururi, sau că milostenia echivalează cu protecţionismul. Este greu să 
avem o strategie naţională americană în privinţa aplatizării în condiţiile în care cetă- 
ţenii nici măcar nu vor să recunoască existenţa unui decalaj educaţional în formare, 
precum şi a unui decalaj de ambiţie similar, şi că traversăm o criză tăcută. De 
exemplu, dintre toate alegerile politice pe care Congresul condus de republicani le-ar 
fi putut face pentru a elabora bugetul pe anul fiscal 2005, cum de a ales, pentru 
numele lui Dumnezeu, să reducă finanţarea Fundaţiei Naţionale pentru Ştiinţă cu 
mai bine de 100 milioane de dolari ? 

Avem nevoie de politicieni capabili şi doritori atât să explice, cât şi să inspire. Şi 
ceea ce trebuie să le explice, în primul rând, americanilor seamănă mult cu ce le-a 
spus Lou Gerstner salariaţilor IBM când a devenit preşedinte al companiei în 1993, 
într-un moment când IBM pierdea miliarde de dolari. La acea vreme, IBM era o 
companie pe punctul de a intra în moarte clinică din pricina neputinței de a se adapta 
la piaţa produselor informatice pe care o crease şi de a trage foloase de pe urma ei. 
IBM a devenit o companie arogantă. Deşi şi-a construit întreaga politică în jurul ideii 
de a-şi ajuta clienţii să-şi rezolve problemele, după ceva vreme a încetat să-şi mai 

aplece urechea la cerinţele clienţilor. A crezut că nu mai e nevoie. Iar când IBM a 
încetat să-şi mai asculte clienţii, a încetat să mai creeze valori care să conteze pentru 
clienţii săi, iar în aceasta consta întreaga tărie a afacerii. Un prieten care lucra pentru 
IBM la acea vreme mi-a spus că în primul lui an ca salariat al companiei, în timpul 
unui curs intern de perfecţionare, instructorul său i s-a lăudat că IBM este o companie 
atât de grozavă deoarece poate „crea lucruri extraordinare cu oameni obişnuiţi” 
Totuşi, în condiţiile în care lumea începuse să se aplatizeze, IBM a descoperit că 
nu mai poate rămâne o companie înfloritoare având atât de mulţi oameni obişnuiţi 
ca salariaţi ce lucrau pentru o firmă care a încetat să mai aplece urechea la nevoile 
clienţilor săi. 

Dar când o companie desfăşoară activităţi de pionierat, de avangardă, când este 
grangurul cel mare, bijuteria coroanei, îi vine greu să se privească în oglindă şi să 
recunoască criza nu tocmai tăcută pe care o traversează, să-şi spună că ar fi timpul 
să creeze din nou istorie dacă nu vrea să devină istorie. Gerstner a hotărât că el va 
fi oglinda în care se va privi IBM. Le-a spus apoi colegilor că imaginea companiei 
în oglindă este urâtă şi că o strategie axată mai degrabă pe proiectarea şi comer- 
cializarea de computere decât pe serviciile şi strategiile care să scoată ce este mai 
bun din aceste computere în beneficiul fiecărui client este un nonsens. Este inutil să 
mai adăugăm că vorbele lui Gerstner au reprezentat un şoc pentru cei de la IBM. 

„Transformarea unei întreprinderi începe cu conştientizarea unei atmosfere de 
criză, imperios necesară”, le-a spus Gerstner studenţilor de la Facultatea de Ştiinţe 
Economice de la Harvard într-o conferinţă ţinută la 9 decembrie 2002. „Nici o 
instituţie nu va trece prin schimbări fundamentale dacă nu este convinsă că se află în 
impas şi că trebuie să facă ceva diferit pentru a supravieţui.” Evocând cuvintele lui 
Gerstner, este imposibil să ignorăm paralela cu America, luată ca întreg, la început 
de secol XXI. 

Când Lou Gerstner a venit la conducerea IBM, unul dintre primele lucruri pe 
care le-a făcut a fost să înlocuiască noţiunea de angajare pe viaţă cu cea de potenţial 
de angajare pe viaţă. Un prieten, Alex Attal, inginer de software născut în Franţa 
care lucra pentru IBM la momentul respectiv, mi-a descris această schimbare de 
viziune astfel : „În loc ca IBM să-ţi ofere o garanţie că vei rămâne angajat, trebuia 
ca tu să garantezi că eşti în stare să rămâi angajat. Compania îţi dădea doar structura 
de bază, restul trebuia să construieşti tu. Asta se numeşte adaptare. La vremea aceea 
eram director de vânzări la IBM Franţa. Era pe la mijlocul anilor '90. Le-am spus 
subordonaţilor că, pe vremuri, conceptul de angajare pe viaţă era răspunderea 
companiei şi nu o responsabilitate individuală. Dar odată cu trecerea la un model 
bazat pe potenţialul de angajare, răspunderea se împarte între companie şi angajat. 
Compania îţi oferă acces la cunoştinţe, dar tu trebuie să profiţi de ele... Trebuie să-ţi 
dezvolţi anumite abilităţi, deoarece te vei afla în competiţie deschisă cu colegii tăi” 

Când Gerstner a început să schimbe paradigma la IBM, a insistat în repetate 
rânduri asupra chestiunii discernământului individual. Attal adaugă: „Gerstner a 
înţeles că o companie extraordinară nu se poate construi decât cu aportul unui grup 
select de angajaţi extraordinari” 

America se află, astăzi, în situaţia IBM. Americanul de rând trebuie să devină o 
persoană specială, specializată, în stare să sintetizeze sau să se adapteze. Sarcina 
guvernului şi a mediului de afaceri nu este aceea de a garanta cuiva o slujbă pe viaţă — 
zilele acelea au apus. Acest tip de contract social a fost pulverizat de aplatizarea 
Pământului. Ceea ce guvernul poate şi trebuie să garanteze cetăţenilor este şansa 
fiecăruia de a-şi creşte potenţialul de angajare. Nu vrem ca America să reprezinte la 
nivel mondial ceea ce a reprezentat IBM în industria computerelor în anii '80: 
deschizătorii de drum care au devenit apoi prea timizi, prea aroganţi şi prea plafonaţi 
ca să continue jocul. Vrem ca America să fie ca IBM renăscută din propria-i cenuşă. 

Totuşi, a explica oamenilor o nouă provocare nu înseamnă doar diagnosticarea 
problemei şi enunţarea adevărului despre felul în care rămânem în urmă. Înseamnă, 
de asemenea, să-i faci să-şi deschidă mintea, să înţeleagă capacitatea noilor tehnologii 
de a rezolva vechile probleme. Conducerea politică, la rândul ei, înseamnă mai mult 
decât o competiţie câştigată de cine oferă mijloace de securitate socială mai gene- 
roase. Da, trebuie să atenuăm temerile oamenilor, dar trebuie să le stimulăm şi ima- 
ginaţia. Politicienii pot să ne sporească temerile, creându-ne astfel un handicap, sau 
pot să ne inspire şi astfel să ne dea aripi. 

Cu siguranţă nu e uşor să-i faci pe oameni să devină pasionaţi de lumea aplatizată. 
E nevoie de o brumă de imaginaţie. Preşedintele Kennedy a înţeles că Statele Unite 
şi Uniunea Sovietică nu se întrec într-o cursă spaţială, ci într-o cursă ştiinţifică, în 
fapt, o veritabilă întrecere educaţională. Totuşi, preşedintele a ales să-i înflăcăreze 
pe americani într-atât încât să facă sacrificiile necesare şi să se apuce serios de treabă 
pentru a câştiga Războiul Rece - eventualitate ce reclama un progres uriaş în ştiinţă 
şi inginerie -, alegând viziunea trimiterii unui om pe Lună şi nu a unei rachete 
nucleare asupra Moscovei. Dacă preşedintele Bush este în căutarea unui proiect 
similar, cu valoare de moştenire profetică, are la îndemână unul care de-abia aşteaptă 
să fie adoptat - o iniţiativă ştiinţifică naţională care să reprezinte pentru generaţia 
noastră echivalentul omului pe Lună: un program general privind energiile alter- 
native şi conservarea energiei care, în zece ani, să îi asigure Americii independenţa 
energetică. Dacă preşedintele Bush ar face din independenţa energetică echivalentul 
omului pe Lună, dintr-o lovitură ar secătui veniturile care alimentează terorismul, ar 
forţa Iranul, Rusia, Venezuela şi Arabia Saudită să păşească pe calea reformelor - 
ceea ce nu vor face niciodată atât timp cât un baril de petrol costă 60 de dolari —, ar 
întări dolarul şi şi-ar îmbunătăţi imaginea în Europa realizând un proiect grandios de 
reducere a încălzirii globale. Ar crea, de asemenea, un flux de energie magnetică şi 
i-ar inspira pe tineri să contribuie atât la războiul împotriva terorismului, cât şi la 
viitorul Americii, alegând, ca şi în trecut, să devină savanţi, ingineri şi mate- 
maticieni. „Acesta nu e doar un meci în care câştigă ambele echipe”, afirmă Michael 
Mandelbaum. „Este un meci în care câştigă chiar şi echipele care nu joacă.” 

Am fost extraordinar de surprins să văd că editorialele mele, care au avut ecouri 
dintre cele mai pozitive, în special în rândul tinerilor, au fost cele care l-au îndemnat 
pe preşedinte să atragă atenţia asupra problemei energiei. Mobilizând toate forţele şi 
toată priceperea naţiunii pentru a produce, la început de secol XXI, o sursă de 

energie regenerabilă, George W. Bush are şansa să devină pentru americani, dintr-o 
singură mişcare, atât Nixon în vizită în China, cât şi JFK trimițând omul pe Lună. 
Domnul preşedinte Bush a recunoscut, oarecum tensionat, importanţa capitală a 
acestui proiect în Discursul despre Starea Națiunii pe anul 2006, dar încă nu a 
întreprins aproape nimic în această direcţie. 


Fortificarea muşchilor 


Deoarece angajarea pe viaţă este o formă de ţesut adipos pe care o lume plată pur şi 
Simplu nu o mai poate susţine, aplatizarea miloasă caută să-şi concentreze energia 
asupra metodelor prin care guvernul şi mediul de afaceri pot spori potenţialul de 
angajare pe viaţă al fiecărui lucrător. Potenţialul de angajare pe viaţă necesită 
înlocuirea țesutului gras cu muşchi. Contractul social pe care progresiştii ar trebui să 
încerce să-l impună în relaţiile dintre guvern şi salariaţi, dintre companii şi salariaţi, 
este unul care să afirme: „Nu vă putem garanta angajarea pe viaţă. Dar vă putem 
garanta că ne vom strădui să vă oferim instrumentele cu care să vă măriţi potenţialul 
de angajare pe viaţă - cu care să deveniți mai capabili de a acumula cunoştinţele sau 
experienţa necesare pentru a vă adapta, a sintetiza şi a colabora cu succes etc.” În 
lumea plată, lucrătorul individual va deveni tot mai responsabil în gestionarea propriei 
cariere, a riscurilor, a securităţii sociale, iar rolul guvernului şi al mediului de 
afaceri este acela de a-i ajuta pe muncitori să-şi fortifice muşchii de care au nevoie 
în această acţiune. 

„Muşchii” de care salariaţii au cea mai mare nevoie sunt beneficiile portabile şi 
oportunităţile de educaţie permanentă. De ce acestea două ? Deoarece sunt cele mai 
importante bunuri care îl fac pe muncitor mobil şi adaptabil. După cum remarcă 
Robert Lawrence, economist la Universitatea Harvard, bunurile cele mai de preţ pe 
care le-a deţinut întotdeauna economia americană au fost flexibilitatea şi mobilitatea 
atât a forţei de muncă, cât şi a legislaţiei muncii. 

Ţinând cont de această realitate, afirmă Lawrence, devine din ce în ce mai impor- 
tant pentru societate, în limitele posibilului, să facă beneficiile şi educaţia - cele 
două ingrediente-cheie ale potenţialului de angajare - cât mai flexibile cu putinţă. Nu 
este de dorit ca oamenii să simtă că trebuie să lucreze veşnic pentru aceeaşi companie 
doar ca să-şi păstreze pensia şi asigurările medicale. Cu cât mai mobilă se simte forţa 
de muncă - în materie de servicii medicale, pensie şi posibilităţi de educaţie 
permanentă -, cu atât va fi mai dispusă şi mai capabilă să facă pasul către noi 
industrii şi să exploreze noi slujbe de nişă, create de lumea plată, să se mute de la 
companii muribunde la companii înfloritoare. 

Crearea cadrului legal şi instituţional pentru a asigura portabilitatea contribuţiilor 
sociale pentru pensii şi servicii medicale — altele decât Asigurările Sociale şi sistemele 
de asigurări de sănătate Medicare şi Medicaid - îi va ajuta pe oameni să-şi fortifice 
muşchii de care vorbeam. Astăzi, aproximativ 50% dintre americani nu au alt plan 
de asigurări de pensie în afară de Asigurările Sociale. Cei îndeajuns de norocoşi să 

deţină aşa ceva au dificultăţi în păstrarea acestui plan atunci când îşi schimbă locul 
de muncă. Avem mare nevoie de o singură schemă de pensionare, simplă, universală 
şi portabilă, în conformitate cu propunerile Institutului pentru Politici Progresiste, care 
ar înlătura hăţişul derutant al celor 16 tipuri diferite de contribuţii cu amânare la 
plata taxelor, oferite în prezent de guvern, şi care ar unifica aceste diverse tipuri de con- 
tribuţii sociale în unul singur. Acest plan universal, care ar intra în vigoare odată cu 
prima angajare, i-ar încuraja pe salariaţi să opteze pentru programe private de econo- 
misire, de tip 401(k)', cu amânare la plata taxelor. Fiecare salariat, împreună cu 
patronul său, ar putea depune contribuţii în bani-gheaţă, bonusuri, cote de profit sau 
acţiuni la bursă, în funcţie de felul beneficiilor oferite de respectivul patron. Acestor 
resurse financiare li s-ar permite astfel să crească, scutite de taxă, indiferent de portofoliul 
de economii sau de investiţii pentru care optează salariatul. Dar dacă salariatul şi-ar 
schimba locul de muncă, atunci şi-ar putea lua cu el portofoliul, fără să fie nevoit să 
şi-l retragă sau să-l lase sub umbrela vechiului angajator. Există opţiuni de reinvestire 
a contribuţiilor, dar sunt complicate şi tocmai de aceea mulţi salariaţi nu profită de ele. 

Formatul universal de pensie ar simplifica reinvestirea contribuţiei sociale, făcând-o 
accesibilă şi previzibilă, astfel încât grija fondului individual de pensie per se nu ar 
mai împiedica pe nimeni să-şi schimbe locul de muncă. Fiecare patron ar putea oferi 
în continuare propriul său plan privat de beneficii 401(k) ca formă de stimulent în 
atragerea de angajaţi. Dar în cazul în care un salariat s-ar muta la o altă firmă, inves- 
tiţiile în planul 401(k) individual ar fi pur şi simplu vărsate automat în contul său 
universal de pensie. Cu fiecare nou loc de muncă, un salariat ar putea iniţia un nou 
plan privat 401(k), în vreme ce la fiecare nouă mutare beneficiile ar fi depozitate în 
acelaşi cont universal de pensie. 

Pe lângă acest program de pensii, simplu, universal şi portabil, Will Marshall, 
preşedintele Institutului pentru Politici Progresiste, face o serie de propuneri legisla- 
tive care ar permite salariaţiilor să poată avea acces cu mai multă uşurinţă la acţiuni 
cotate la bursă ale întreprinderilor unde lucrează. Asemenea modificări legislative ar 
stimula, prin reduceri de taxe, companiile care oferă mai multor salariaţi acţiuni 
cotate la bursă, într-un interval cât mai scurt de timp, şi ar penaliza companiile care 
nu procedează astfel. În parte, creşterea mobilităţii salariale înseamnă crearea mai 
multor moduri de a transforma tot mai mulţi salariaţi în deținători de părţi sociale, 
pe lângă dreptul de proprietate asupra forţei de muncă individuale. „Ne dorim ca 
salariaţii să se considere membri ai unui acţionariat, care contribuie la efortul de 
capitalizare al lumii globale, nu doar concurează pe piaţa globală a muncii”, afirmă 
Marshall. „Cu toţii trebuie să fim şi proprietari, nu doar salariaţi retribuiţi. Politicile 
fiscale publice trebuie să se concentreze în această direcţie - să se asigure că oamenii 
dispun de resurse care produc bunăstare la intrarea în secolul XXI la fel cum s-a 
reuşit în cazul proprietăţii locative în secolul XX.” 

De ce ? Fiindcă există tot mai multe lucrări de specialitate care afirmă că salariaţii 
care fac parte din acţionariat, care primesc şi ei o felie din tort, „sunt mult mai 


* Un plan de pensii popular în Statele Unite care permite angajatului să-şi depună un procentaj 


din salariu într-un cont de investiţii scutit de taxe şi ales de angajator (n.t.). 

ataşaţi de valorile sistemului capitalist democratic american, precum şi de politicile 
care îi menţin dinamismul”, continuă Marshall. Pe lângă proprietatea locativă, acesta 
este încă un mod de a reitera legitimitatea capitalismului democratic. De asemenea, 
participarea la acţionariat este încă un mod de a energiza sistemul, căci salariaţii 
care sunt şi proprietari sunt mai productivi la locul de muncă. În plus, într-o lume 
plată, în care fiecare lucrător se va confrunta cu o concurenţă acerbă, cu cât va avea 
mai multe oportunităţi de a face avere, prin puterea pieţei şi a capitalizării dobânzii, 
cu atât mai mult va fi în stare să devină de sine stătător. Este nevoie să le oferim 
salariaţilor cât mai mulţi factori de stabilizare şi să le facilităm accesul la acţiuni 
cotate la bursă în aceeaşi măsură ca şi plutocraţilor. În loc să ne concentrăm asupra 
protejării celor care deţin capitalul existent, cum se pare că fac conservatorii, haideţi 
mai bine să ne concentrăm asupra lărgirii cercului deţinătorilor de capital. 

În ceea ce priveşte sistemul de asigurări de sănătate - asupra căruia nu voi intra 
în detalii, deoarece ar însemna să scriu o altă carte —, este esenţial să elaborăm un 
plan de asigurări de sănătate portabil care să uşureze întru câtva povara resimţită de 
angajatori în asigurarea şi gestionarea fondurilor de acoperire. Aproape fiecare 
întreprinzător cu care am stat de vorbă în procesul de documentare al acestei cărţi 
mi-a mărturisit că creşterile necontrolate ale costurilor din sistemul sanitar american 
au reprezentat un motiv serios de strămutare a facilităţilor de producţie în străinătate, 
unde beneficiile sunt mai limitate ori inexistente sau unde există Case Naţionale de 
Asigurări de Sănătate. Încă o dată, menţionez că sunt în favoarea programului de 
asigurări de sănătate portabil propus de Institutul pentru Politici Progresiste (IPP). 
Ideea este de a înfiinţa, în fiecare stat, fonduri colective de achiziţii, după modelul 
în care se finanţează Congresul şi funcţionarii federali. Aceste fonduri-bazin ar 
stabili regulile şi ar crea piaţa în cadrul căreia companiile de asigurări ar putea oferi 
un meniu de opţiuni. Atunci fiecare patron ar fi responsabilizat astfel încât să ofere 
acest meniu de opţiuni fiecărui nou angajat. Salariaţii ar putea alege pachete de 
acoperire completă, parţială sau minimă a costurilor sanitare. Oricum, în acest caz, 
nu ar exista salariat neasigurat. În funcţie de angajator, toate primele sau o parte din 
ele ar fi acoperite de firmă, iar restul pachetului, de către angajat. În rest, patronii 
nu ar avea nici o responsabilitate în negocierea planurilor de asigurări cu companiile 
de profil, acolo unde influenţa lor este foarte redusă. 

Fondurile-bazin de stat sau federale ar rezolva chestiunea asigurărilor. Astfel, 
angajaţii s-ar bucura de o deplină mobilitate şi şi-ar putea transfera asigurarea de 
sănătate la orice nou loc de muncă. Acest tip de plan a funcţionat ca uns pentru 
membrii Congresului ; de ce să nu-l oferim şi publicului larg? Muncitorilor nevoiaşi 
şi celor cu venituri reduse, care nu şi-ar putea permite un plan de asigurări, li s-ar 
acorda o subvenție guvernamentală în acest sens. Dar ideea de fond este aceea de 
a înfiinţa o piaţă privată de asigurări, supervizată, reglementată şi subvenţionată 
de guvern, în cadrul căreia regulile generale sunt stabilite de guvern, pentru a nu 
exista doar înregistrări de angajaţi sănătoşi sau cazuri de refuzuri arbitrare de 
acordare a tratamentului. Întregul sistem sanitar este administrat privat, în vreme ce 
misiunea angajatorilor este de a uşura angajaţilor lor intrarea într-un asemenea fond 

colectiv de stat şi, în cele mai fericite cazuri, de a-i ajuta să achite o parte din 
primele de asigurare sau în întregime, fiind însă scutiţi de orice răspundere în actul 
medical propriu-zis. Totuşi, pe durata tranziţiei, angajatorilor li s-ar permite în 
continuare să ofere pachete de asigurări de sănătate drept stimulente, în timp ce 
salariaţii ar avea două opţiuni: fie acceptă pachetul oferit de patron, fie aleg meniul 
de opţiuni pus la dispoziţie prin fondurile de achiziţii de stat. (Pentru detalii, vizitaţi 
situl www.ppionline.org.) 

Se pot analiza în detaliu aceste propuneri, dar cred că, în linii mari, criteriile care 
le-au inspirat sunt corecte: într-o lume în curs de aplatizare, în care securitatea 
socială a salariatului nu mai poate fi garantată de corporaţii prezente în Fortune 500, 
care oferă, în ordine descrescătoare, planuri de pensionare şi de asigurări de sănătate, 
avem nevoie de tot mai multe soluţii de colaborare - din partea guvernului, a forţei 
de muncă, a mediului de afaceri — care să promoveze angajaţi independenţi, dar nu 
să-i lase la voia întâmplării. 

Când vine vorba de „fortificarea muşchilor” în ceea ce priveşte potenţialul de 
angajare pe viaţă, guvernului îi revine încă un rol de o importanţă capitală : perfec- 
ţionarea nivelului educaţional al întregii forţe de muncă din America. În capitolul 7 
am discutat despre educaţia potrivită pentru adjudecarea slujbelor noii clase de 
mijloc. Dar ca să-i faci pe oameni să înveţe cum se învaţă, cum să-şi cultive inteli- 
genţa, să fie adaptabili, să devină capabili să sintetizeze informaţia, trebuie să te 
asiguri că încep prin a învăţa noţiunile fundamentale. Educaţia adevărată nu se poate 
construi decât pe bazele asimilării de noţiuni fundamentale - capacitatea de a înţelege 
texte scrise, de a redacta, de a deprinde aritmetică şi noţiuni ştiinţifice elementare. 
Dacă nu există destui americani cu o asemenea bază solidă, nici măcar nu putem 
spera să construim o nouă clasă de mijloc de amploarea necesară creşterii continue 
a nivelului nostru de trai. 

Ne-am mai confruntat cu asemenea situaţii. Secol după secol, odată ce omenirea 
împinge tot mai departe frontierele cunoaşterii, munca la orice nivel devine mai 
complexă, necesitând abilităţi sporite în recunoaşterea de tipare şi rezolvarea de 
probleme. Cumva, acum 150 de ani am început tranziţia de la o societate prepon- 
derent agrară la una industrială - şi am sfârşit prin a asigura majorităţii americanilor 
un nivel de trai relativ ridicat. Cum de am reuşit? Am început prin a decreta 
obligativitatea învăţământului liceal. 

„Am decis că fiecare american va beneficia de studii liceale”, afirmă Paul Romer, 
economist la Universitatea Stanford. „Aceasta a fost menirea mişcării pentru studii 
liceale de la începutul secolului XX.” După cum au demonstrat specialiştii în istoria 
economiei într-o sumedenie de studii (vezi, în principal, lucrările economiştilor de 
la Harvard Claudia Goldin şi Larry Katz), atât tehnologia, cât şi comerţul cresc nivelul 
general al veniturilor - fac „tortul” global mai mare -, dar acestea tind să fluctueze 
în favoarea forţei de muncă cu calificare superioară, în detrimentul celei cu calificare 
redusă. Cum societatea americană a produs tot mai multe persoane cu calificare 
superioară decretând obligativitatea învăţământului liceal, acest fapt a permis unui 
număr tot mai mare de oameni să-şi sporească veniturile, în contextul unei economii 
generatoare de venituri din ce în ce mai mari. Spre mijlocul secolului trecut am 

îmbogăţit sistemul, pe lângă mişcarea pentru studii liceale, cu GI Bill” şi cu învă- 
ţământul universitar modern. 

„Acestea au fost idei vizionare”, remarcă Romer, „iar ceea ce ne lipseşte în mo- 
mentul de faţă este imaginaţia politică de a înfăptui ceva la fel de revoluţionar şi de 
important pentru tranziţia în secolul XXI, cum am făcut în secolele al XIX-lea şi XX” 
Provocarea evidentă, adaugă Romer, este să facem învăţământul superior, la nivel de 
colegiu şi universitate, dacă nu obligatoriu, atunci subvenţionat de guvern, pentru o 
perioadă de măcar doi ani, indiferent de instituţia de învăţământ: universitate de 
stat, colegiu regional sau şcoală tehnică. Învăţământul superior capătă o importanţă 
capitală pe măsură ce lumea se aplatizează, deoarece tehnologia va cerne vechile 
locuri de muncă şi va da naştere altora noi, mai complexe, într-un interval de timp 
mult mai rapid decât trecerea de la economia agrară la cea industrială. 

Educarea unui număr tot mai mare de cetăţeni la nivel de învăţământ superior are 
două efecte. În primul rând, produce un număr mai mare de persoane calificate 
pentru a revendica slujbele cu valoare adăugată mai mare din noile nişe profesionale, 
care reclamă abilităţi superioare în recunoaşterea structurilor, sintetizare şi rezolvarea 
de probleme complexe. În al doilea rând, reduce numărul celor aflaţi în căutare de 
slujbe cu calificare redusă, de la drumari şi muncitori în construcţii şi reparaţii la 
barmani în cafenelele Starbucks. Prin micşorarea „rezervelor” de lucrători cu 
calificare inferioară îi ajutăm pe aceştia să-şi stabilizeze veniturile salariale (cu 
condiţia să controlăm şi fluxul de imigranţi cu calificare redusă), deoarece există tot 
mai puţini oameni disponibili să presteze aceste munci. Nu este un accident faptul că 
instalatorii îşi permit să ceară 75 de dolari pe oră în ariile metropolitane sau că e 
greu să găseşti menajere sau bucătari de calitate. Bravo lor. Ne dorim ca serviciile 
lor să fie şi mai solicitate şi să câştige decent. 

Abilitatea Americii, manifestată între mijlocul secolului al XIX-lea şi mijlocul 
secolului XX, de a-şi pregăti profesional cetăţenii, de a limita imigrația şi de a 
reduce numărul de slujbe cu calificare redusă îndeajuns pentru a le asigura salarii 
decente a reprezentat cheia creării unei clase de mijloc în sânul căreia să nu existe 
mari decalaje între venituri. „Într-adevăr”, remarcă Romer, „între sfârşitul secolului 
al XIX-lea şi mijlocul secolului XX am înregistrat o reducere a decalajului între 
venituri. Dar în ultimii 20-30 de ani asistăm la o creştere a acestui decalaj, ceea ce 
ne spune că trebuie să alergăm mai repede ca să ne putem menţine în acelaşi loc” Cu 
fiecare nouă descoperire tehnologică şi odată cu creşterea în complexitate a serviciilor 
se cere un nivel din ce în ce mai avansat al abilităţilor pretinse de noile profesiuni. 
Să devii din argat la fermă operator telefonic, capabil să vorbeşti corect englezeşte şi 
să fii politicos cu clienţii, a însemnat un pas important. Dar să treci de la slujba de 
operator telefonic, după ce postul a fost externalizat în India, la capacitatea de a 
instala sau repara sisteme de poştă telefonică - sau de a crea sofi-uri pentru ele — 
necesită, pe plan profesional, un uriaş salt înainte. 

Nu este importantă doar extinderea universităţilor de cercetare, cantitativ şi cali- 
tativ, către extremitatea superioară a spectrului, ci şi extinderea numărului de şcoli 


* Legea de Reintegrare Socială a Veteranilor (n.t.). 

tehnice şi colegii regionale disponibile. Oricine ar trebui să aibă şansa de a-şi 
continua studiile după terminarea liceului. Altfel, copiii din familii cu venituri mai 
mari se vor alege cu abilităţile cerute de noile profesiuni şi îşi vor revendica partea 
lor de profit, în timp ce copiii din familii cu venituri mici nu vor avea nici o şansă. 
Trebuie să mărim nivelul subvenţiilor acordate de guvern pentru a facilita unui 
număr tot mai mare de tineri înscrierea la colegii regionale şi pentru a oferi unui 
număr tot mai mare de muncitori cu calificare redusă şansa de a se recalifica. 

JFK şi-a dorit să trimită omul pe Lună. Viziunea mea este să-l trimitem pe fiecare 
american, bărbat sau femeie, într-un campus universitar. 

Angajatorii au o contribuţie crucială în a creşte potenţialul de angajare pe viaţă 
al salariaţilor lor, ajutându-i, pentru început, să devină mai adaptabili prin intermediul 
educaţiei permanente. Să luăm, de exemplu, CapitalOne, companie globală produ- 
cătoare de carduri de credit, care a început să delocalizeze elemente ale operaţiilor 
sale cu caracter secret, încredinţându-le în ultimii ani companiilor Wipro şi Infosys 
din India. Concurând pe piaţa globală a serviciilor financiare, compania a crezut de 
cuviinţă că trebuie să profite de toate oportunităţile de reducere a costurilor de care 
profită şi concurenţa. Totuşi, CapitalOne a început prin a încerca să-şi educe angajaţii 
în cadrul unor ateliere de discuţii referitoare la evoluţia companiei în contextul 
concurenţei. Astfel a devenit clar că nu mai există nici un loc călduţ de muncă în care 
să fie posibilă angajarea pe viaţă - nici în CapitalOne, nici în exterior. Apoi compania 
a pus la punct un program consolidat de pregătire a programatorilor, angajaţii cei 
mai afectaţi de externalizare. Compania lua, de exemplu, un programator specialist 
în unităţi centrale de procesare şi îl învăţa cum să devină specialist şi în sisteme 
distribuite. CapitalOne a desfăşurat programe de pregătire similare în toate domeniile 
sale de activitate, de la împrumuturi auto la managementul riscurilor. Ca urmare a 
acestui program, salariaţii care au plecat, în cele din urmă, din companie din cauza 
externalizării au devenit sintetizatori mult mai buni, au devenit mai adaptabili, având 
astfel şanse sporite să-şi găsească un nou loc de muncă, deoarece beneficiaseră de 
programul consolidat de pregătire. Ceilalţi beneficiari ai programului de pregătire, 
păstraţi de CapitalOne, şi-au crescut şi ei gradul de adaptabilitate, devenind mai 
valoroşi pentru companie datorită capacităţii de a îndeplini sarcini multiple. 

De aceea este în beneficiul întregii societăţi ca guvernul să acorde subvenţii sau 
stimulente fiscale companiilor, pentru ca acestea să poată oferi, în cadru intern, o 
gamă cât mai largă de oportunităţi de învăţare. În ziua de azi, meniul programelor 
de pregătire profesională având ca suport Internetul este enorm - de la programe de 
licenţă online la ghiduri de pregătire în diferite specializări în cadrul intern al 
companiilor. (Cu fiecare săptămână, noi descoperiri tehnologice facilitează şi îmbo- 
găţesc procesul de învăţare. De pildă, suntem încă în faza de evaluare a potenţialului 
educativ al punerii cursurilor ţinute de mari profesori pe suport video. De ce să 
accepţi incompetenţa unor profesori de-ai tăi când ai la îndemână un profesor grozav 
pe ecranul monitorului?) Acest meniu nu este doar enorm şi în continuă creştere ; 
costurile companiei care oferă asemenea opţiuni educaţionale sunt foarte reduse. Cu 
cât companiile asigură mai multe oportunităţi de învăţare permanentă, cu atât baza 
integrată de abilităţi profesionale ale forţei lor de muncă se lărgeşte, companiile 

achitându-se astfel şi de obligaţia morală faţă de salariaţii ale căror slujbe sunt 
externalizate, asigurându-se că, la plecare, salariaţii sunt mai „angajabili” decât la 
venire. Dacă putem vorbi astăzi de un nou contract social implicit între angajatori şi 
angajaţi, acesta ar trebui să sune astfel : Tu îmi oferi munca ta, iar eu îți garantez că, 
atât timp cât vei lucra aici, îți voi oferi toate oportunităţile - prin avansare profe- 
sională sau programe de pregătire — ca să ai un potenţial mai bun de angajare, să 
devii mai adaptabil. 

George Miller, înțeleptul şi încercatul congresman democrat, de loc din districtul 
East Bay (San Francisco), implicat profund în activitatea şcolilor publice din regiune, 
mi-a spus odată: „Educaţia înseamnă un proces, nu doar locul unde mergi la 
şcoală” Educaţia poate şi trebuie să se desfăşoare pretutindeni permanent - în şcoli, 
în birouri, acasă, în reţea, în sala de clasă, pe iPod —, cu profesori convenţionali, 
prin metode de autoinstruire, prin jocuri în reţea ; orice metodă este eficientă. Nu ai 
voie să te laşi pe tânjală pentru că undeva te pândeşte un concurent care nu se lasă. 

Trebuie nu doar să ne dublăm eforturile pentru a fortifica „muşchii” fiecărui 
american, ci şi să continuăm să importăm „muşchi ” din străinătate pentru a compensa 
deficitul educaţional din sistem. În marea lor majoritate, inginerii, fizicienii şi 
savanții indieni, chinezi, ruşi, japonezi, coreeni, iranieni, arabi şi israelieni care vin 
să muncească sau să studieze în Statele Unite sunt cetăţeni-model. Sunt familişti, 
bine educați şi sârguincioşi, şi nu ar refuza şansa de a deveni cetăţeni americani. 
Sunt exact genul de oameni de care are nevoie această ţară, şi nu putem permite FBI, 
CIA şi Securităţii Naţionale, în zelul lor de a-l neutraliza pe viitorul Mohammed 
Atta”, să-l îndepărteze şi pe viitorul Sergey Brin, cofondator al Google, născut în 
Rusia. După cum mi s-a confesat un prieten programator, arhitect de sisteme: 
„Dacă într-o bună zi o să-mi ia un străin slujba, aş prefera să fie un cetăţean 
american, care să se numere printre cei care-mi plătesc pensia” 

Personal, sunt în favoarea unei politici de imigrare care să acorde o viză de lucru 
de 5 ani fiecărui student străin care îşi dă doctoratul la o universitate americană acre- 
ditată, în orice domeniu. Nu mă interesează dacă e vorba de mitologie elină sau 
de matematică. Dacă putem atrage crema intelectualităţii de pe mapamond, acest 
lucru va constitui întotdeauna un câştig net pentru America. Dacă lumea aplatizată 
înseamnă interconectarea tuturor rezervelor de cunoaştere, vrem ca rezerva noastră 
să fie cea mai mare. După cum spunea Bill Brody, preşedintele Universităţii Johns 
Hopkins : „Ne aflăm în toiul unei căutări globale de talente, aşa că ar trebui să facem 
tot posibilul să perfecţionăm metodele de recrutare în America, pentru că unul 
dintre nou-veniţi va fi la fel de mare ca Babe Ruth - şi de ce l-am lăsa să se ducă în 
altă parte ?” 


*  Teroristul sinucigaş care a pilotat primul avion (cursa 1l a companiei American Airlines) ce s-a 
ciocnit de World Trade Center la 11 septembrie 2001 (n.t.). 

„Grăsimea” benefică 


Căi de amortizare care merită păstrate 


Chiar dacă multe dintre mijloacele de siguranţă oferite de corporaţii şi de guvern vor 
dispărea în contextul competiţiei globale din lumea aplatizată, puţină „grăsime” tot 
va trebui păstrată şi chiar adăugată. Oricine se preocupă de sănătatea proprie ştie că 
există „grăsimi bune” şi „grăsimi nocive” - oricine, fără excepţie, are nevoie de o 
oarecare cantitate de grăsimi. La fel stau lucrurile şi cu ţările lumii plate. Asigurările 
sociale reprezintă grăsimile bune, şi vor trebui menținute. Un sistem de asistenţă 
socială care descurajează cetăţenii să muncească este grăsime nocivă. În fapt, 
asigurările salariale reprezintă genul de grăsimi benefice care vor trebui adăugate 
pentru a face faţă lumii plate. 

Conform unui studiu efectuat de Lori Kletzer, economist la Universitatea California 
din Santa Cruz, în anii '80 şi '90, două treimi din muncitorii care şi-au pierdut sluj- 
bele în industriile manufacturiere, afectate de concurenţa de peste ocean, au câştigat 
mai puţin la următorul loc de muncă. Un sfert dintre salariaţii care şi-au pierdut sluj- 
bele şi au fost reangajaţi au înregistrat scăderi ale veniturilor cu peste 30%. Pierderea 
slujbei, dintr-un motiv sau altul, este o traumă - atât pentru salariat, cât şi pentru 
familia sa —, dar în special pentru salariaţii mai în vârstă, care sunt mai puţin capabili 
să se adapteze la noi tehnici de producţie sau le lipseşte instruirea şi calificarea, 
necesare unei slujbe în domeniul serviciilor. 

Ideea de asigurare pe salarii a fost propusă prima dată în 1986 de către Robert 
Lawrence, de la Harvard, şi de Robert E. Litan, de la Institutul Brookings, în cartea 
intitulată Saving Free Trade (Cum să salvăm liberul-schimb). Ideea a lâncezit o peri- 
oadă, apoi a prins iarăşi aripi în 2001, îmbogăţită cu o analiză adusă la zi, efectuată 
de Kletzer şi Litan. Tot în 2001, ea a stârnit tensiuni politice în US Trade Deficit 
Commission (Comisia Bipartită pentru Deficit Comercial a Statelor Unite). Membrii 
comisiei nu s-au pus de acord în nici o privinţă - inclusiv asupra cauzelor deficitului 
comercial şi a căilor de contracarare -, dar au fost cu toţii de acord că asigurările sala- 
riale reprezintă o idee înţeleaptă. 

„Comerţul creează câştigători şi perdanţi şi am conceput mecanisme prin care 
câştigătorii să-i poată compensa pe perdanţi, în special pe cei care se bucurau de 
venituri salariale mari într-o anume slujbă şi deodată s-au trezit cu salarii mult mai 
mici la noul loc de muncă”, afirmă Lawrence. Chestiunea trebuie gândită în felul 
următor, explică el : fiecare salariat posedă „abilităţi generale şi abilităţi specifice” 
iveală. Poţi să fii absolvent de colegiu, cu atestat în contabilitate, sau poţi să fii 
absolvent de liceu, cu calificare în strungărie. Ambele calificări se reflectă în salariul 
tău. Dar să presupunem că, într-o bună zi, slujba ta de strungar este mutată în China, 
iar postul în contabilitate primară este externalizat în India, şi trebuie să-ţi găseşti un 
alt loc de muncă. Probabil că noul tău patron nu îţi va oferi nici o compensație pentru 
abilităţile specifice, deoarece calificarea ta ca operator de maşini-unelte sau cea de 
contabil nu îi folosesc la mare lucru. Asigurarea salarială, în acest caz, te-ar 

compensa pentru vechile abilităţi specifice, pentru o anumită perioadă, timp în care 
îţi găseşti un nou loc de muncă şi deprinzi noi abilităţi specifice. 

Programul standard al ajutorului de şomaj acordat de stat mai uşurează soarta 
muncitorilor, dar nu vine în întâmpinarea preocupărilor lor crescânde legate de 
declinul veniturilor salariale obţinute într-o nouă slujbă şi de incapacitatea de a-şi 
plăti asigurarea medicală pe perioada şomajului atunci când îşi caută un nou loc de 
muncă. Pentru a îndeplini condiţiile cerute de asigurarea salarială, lucrătorii în 
căutare de compensaţii pentru slujba pierdută ar trebui să ţină seama de următoarele 
trei criterii. În primul rând, să-şi fi pierdut slujba ca urmare a unei forme de 
dislocare - offshoring sau externalizare, restrângere de activitate sau închiderea 
fabricii. În al doilea rând, să fi fost angajaţi în acelaşi loc măcar doi ani. Şi, în al 
treilea rând, asigurarea salarială să nu fie plătită până ce muncitorul nu-şi găseşte o 
nouă slujbă, ceea ce i-ar stimula puternic pe şomeri să-şi caute rapid noi slujbe şi 
le-ar mări şansele de a se recalifica la locul de muncă. O calificare la locul de muncă 
este întotdeauna cel mai bun mod de a deprinde noi abilităţi - în loc să te înscrii 
într-un program guvernamental de reconversie profesională, fără nici o garanţie că 
vei obţine vreo slujbă la terminarea cursului şi rămânând şomer pe toată durata lui. 

Muncitorii care ar îndeplini aceste condiţii ar primi, timp de doi ani, compensaţii 
băneşti care să acopere jumătate din suma cu care le-a scăzut veniturile salariale 
obţinute la precedentul loc de muncă (cifrate la nu mai mult de 10.000 dolari pe an). 
Kletzer şi Litan au mai propus ca guvernul să plătească, pe o perioadă de până la 
6 luni, jumătate din echivalentul primelor de asigurare medicală tuturor muncitorilor 
„dislocaţi” Asigurarea salarială mi se pare o idee mult mai bună decât să te bizui 
doar pe asigurarea de şomaj tradiţională, oferită de stat, care, de regulă, acoperă 
numai aproximativ 50% din veniturile salariale ale majorităţii lucrătorilor, este 
limitată la o perioadă de 6 luni şi nu îi ajută pe cei care suferă o pierdere de venituri 
după ce îşi găsesc o nouă slujbă. 

În plus, după cum remarcă Kletzer şi Litan, deşi toţi salariaţii disponibilizaţi au 
astăzi dreptul de a-şi achiziţiona asigurare medicală nesubvenţionată de la fostul 
angajator, dacă la angajare li s-a oferit asigurare de sănătate, mulţi muncitori rămaşi 
şomeri nu dispun de suficienţi bani pentru a profita de această garanţie. De asemenea, 
deşi muncitorii şomeri pot lua ajutor de şomaj încă 52 de săptămâni, dacă se înscriu 
într-un program acreditat de reconversie profesională, ei nu au nici o garanţie că îşi 
vor găsi vreo slujbă la terminarea cursului. 

Din aceste motive, sunt de părere că propunerea Kletzer-Litan este o soluţie 
rezonabilă de amortizare a şocului resimţit de muncitori într-o lume plată. Mai ales 
că ne-am putea permite cu uşurinţă să implementăm un asemenea program. Litan 
estimează că, la o rată a şomajului de 5%, costurile cu asigurarea salarială şi sub- 
venţia pentru asigurarea medicală s-ar ridica în prezent la 8 miliarde de dolari pe an, 
o bagatelă faţă de impactul pozitiv pe care l-ar putea avea programul asupra muncito- 
rilor. Acest program nu ar înlocui clasicul ajutor de şomaj acordat de stat muncitorilor 
care optează pentru el, ci, dacă ar ajunge să funcţioneze după cum se preconizează, 
ar putea practic reduce costul programelor de asistenţă socială prin reîncadrarea mai 
rapidă a şomerilor în câmpul muncii. 

Unii vor întreba : Ce motive am avea să fim milostivi? De ce să dăm pomeni, să 
întreţinem stări de fricţiune, să ridicăm bariere ? Daţi-mi voie să mă exprim cât mai 
direct cu putinţă: în zilele noastre, dacă nu eşti adeptul aplatizării miloase - dacă 
eşti doar adept fanatic al pieţei libere ca instrument al aplatizării -, nu eşti doar crud, 
ci şi nesăbuit. Înseamnă practic să provoci, mai devreme sau mai târziu, o reacţie 
politică necontrolată din partea celor loviți de acest proces de aplatizare, iar această 
reacţie ar putea fi una feroce dacă vom intra într-o perioadă de recesiune prelungită. 

Tranziţia spre o lume plată va da bătăi de cap multor oameni. lată ce îmi spunea 
Joshua S. Levine, director tehnologic la E*Trade: „Ştii cum e când treci câteodată 
printr-o perioadă grea şi ai nevoie de un respiro, numai că acel respiro nu mai vine. 
De exemplu, să-i luăm pe salariaţii liniilor aeriene. Au trecut prin experienţa groaz- 
nică a atentatelor de la 11 septembrie, după care conducerea şi sindicatele din dome- 
niu au negociat timp de 4 luni, iar conducerea a anunţat : «Dacă sindicatele nu renunţă 
la 2 miliarde de dolari din banii pentru salarii şi beneficii, va trebui să închidem 
compania». Şi, după o nouă rundă de negocieri la sânge, sindicatele au acceptat. Îmi 
vine Să şi râd, pentru că ştii foarte bine că peste câteva luni conducerea o să vrea o 
nouă reducere... E un ciclu fără sfârşit. Nimeni nu ar trebui să-mi ceară să-mi reduc, 
an de an, bugetul. Ştim cu toţii că în fiecare an se aşteaptă de la noi să facem mai 
multe cu bani mai puţini. Dacă produci venituri, se aşteaptă de la tine să produci mai 
mult de la an la an; dacă economiseşti la capitolul cheltuieli, se aşteaptă de la tine 
să economiseşti mai mult de la an la an. Nu poţi niciodată să-ţi iei vreo pauză” 

Dacă societăţile nu sunt capabile să gestioneze tensiunile generate de această 
aplatizare, va apărea o reacţie de nemulţumire şi forţele politice vor încerca să 
reintroducă unele fricţiuni şi unele bariere protecţioniste, actualmente eliminate de 
forţele aplatizante - dar o vor face într-o manieră brutală care, în numele imperati- 
vului de a-i proteja pe cei slabi, va sfârşi prin a cobori nivelul de trai al tuturor. 
Fostul preşedinte mexican Ernesto Zedillo este foarte sensibil la această problemă, 
după ce a trebuit să gestioneze tranziţia Mexicului în cadrul NAFTA, cu toate 
impedimentele sale asupra societăţii mexicane. Vorbind despre procesul de aplati- 
zare, el mi-a spus: „Ar fi foarte greu de oprit, dar poate fi oprit temporar. Poate 
că nu-l poţi opri în totalitate, dar îl poţi încetini. Şi e o mare diferenţă dacă ajungi 
acolo în 25 de ani sau în 50. În acest interval, două sau trei generaţii - care ar fi 
putut beneficia mai mult de extinderea globală a comerţului - se vor alege doar cu 
firimituri” 

Ţineţi minte, a spus Zedillo, că în spatele acestei tehnologii se găseşte o infra- 
structură politică ce îi permite să se desfăşoare. „În ultimii 50 de ani s-au luat o serie 
de decizii politice concrete care au adus lumea exact unde se găseşte acum”, afirmă 
el. „Aşadar tot deciziile politice ar putea da peste cap întregul proces de aplatizare.” 

După cum glăsuieşte zicala, dacă vrei să trăieşti ca un republican, votează ca un 
democrat — ai mare grijă de perdanţi şi de cei rămaşi în urmă. Singurul mod de a fi 
de partea aplatizării este să fii adeptul aplatizării miloase. 

Activismul social 


Un nou domeniu în care vor trebui să aibă loc clarificări îl reprezintă relaţia dintre 
corporaţiile globale şi propria lor conştiinţă morală. Unii ar putea râde la ideea că 
o corporație globală are conştiinţă morală sau că s-ar putea aştepta din partea ei să-şi 
formeze una. Dar unele dintre ele chiar au conştiinţă morală, iar altele vor trebui să 
capete una, dintr-un motiv foarte simplu : în lumea plată, cu linii de aprovizionare 
atât de întinse, echilibrul de putere între companiile globale şi comunităţile indivi- 
duale în care îşi desfăşoară activitatea se deplasează tot mai mult în favoarea com- 
paniilor, multe dintre ele cu capital american. Ca atare, aceste companii vor avea mai 
multă putere - nu doar de a crea valori, ci şi de a transmite valori — decât orice altă 
instituţie transnaţională de pe planetă. Activiştii sociali, împreună cu cei de mediu şi 
cu companiile progresiste, pot astăzi colabora în diverse direcţii care să facă şi 
companiile mai profitabile, şi lumea plată în care trăim una mai bună. Conceptul de 
aplatizare miloasă îşi propune să promoveze acest tip de colaborare. 

Permiteţi-mi să ilustrez această noţiune cu câteva exemple. Dacă ne gândim la 
forţele care epuizează în cel mai înalt grad biodiversitatea planetei, nu există alta mai 
puternică decât fermierii. Nu că ar fi dăunători naturii, dar e în firea profesiunii lor. 
Astfel, contează unde aleg oamenii să cultive şi să pescuiască, dacă suntem interesaţi 
de păstrarea habitatelor naturale şi a speciilor. Conservation International (CI), una 
dintre cele mai puternice organizaţii nonguvernamentale din lume, are ca misiune 
principală păstrarea biodiversităţii. De asemenea, organizaţia crede sincer în posibili- 
tatea colaborării cu marile corporaţii, deoarece când atragi în proiect un mare 
competitor global, faptul poate avea un impact uriaş asupra mediului înconjurător. În 
2002, McDonald's şi CI au perfectat un parteneriat pentru a folosi lanţul global de 
furnizori ai McDonald's - un leviatan care înghite cantităţi enorme de carne de vită, 
peşte, pui, porc, pâine, salată, murături, tomate şi cartofi din cele patru colţuri ale 
Pământului plat - nu doar în scopul producerii de valoare, ci şi de valori diferite în 
privinţa mediului. „Împreună cu McDonald's, am analizat o serie de probleme de 
mediu şi am ajuns la concluzia că «acestea sunt lucrurile pe care le pot face furnizorii 
de alimente pentru a reduce impactul de mediu, cu costuri reduse sau chiar fără 
costuri»”, explică Glenn Prickett, prim-vicepreşedinte al Conservation International. 

Apoi, cei de la McDonald's s-au întâlnit cu principalii lor furnizori şi, împreună 
cu ei şi cu CI, au elaborat un set de reglementări în privinţa a ceea ce McDonald's 
numeşte „aprovizionare cu alimente responsabilă din punct de vedere social” „Pentru 
ecologişti, provocarea înseamnă luarea a sute de milioane de decizii în timp real şi 
contactarea unui număr similar de factori de decizie din agricultură şi industria pisci- 
colă, care nu sunt coordonaţi în nici un fel, cu excepţia coordonării impuse de piaţă”, 
afirmă Prickett. „Căutăm aşadar parteneri care să-şi poată alinia puterea de achiziţio- 
nare la un set de practici de conservare a mediului, într-un mod benefic pentru ei, 
pentru producători şi pentru biodiversitatea naturală. Astfel, poţi începe să atragi în 
program tot mai mulţi factori de decizie... Nu există nici o autoritate guvernamentală 

globală care să protejeze biodiversitatea. Trebuie să colaborăm cu competitorii 
majori, iar McDonald's este unul dintre ei.” 

Conservation International a înregistrat deja îmbunătăţiri în ceea ce priveşte conser- 
varea apei, a energiei şi a zonelor sălbatice ca progrese în încurajarea unui mana- 
gement mai responsabil al pescuitului în rândul furnizorilor McDonald's. E însă 
prematur să facem bilanţul ; evaluarea va necesita ani, timp în care se vor colecta 
date relevante şi se va vedea dacă impactul asupra mediului este cu adevărat pozitiv. 
Această formă de colaborare nu poate şi nu trebuie să substituie reglementările şi 
supravegherea guvernamentale. Dar dacă funcţionează, ea poate deveni un vehicul 
de implementare efectivă a reglementărilor guvernamentale. Activiştii de mediu care 
preferă reglementările guvernamentale în defavoarea acestor iniţiative orientate mai 
mult spre colaborare ignoră adeseori faptul că măsurile drastice, impuse împotriva 
voinţei fermierilor, sfârşesc prin a fi puse foarte timid în aplicare - sau chiar deloc. 

Cu ce se alege McDonald's din acest proiect ? El reprezintă o oportunitate uriaşă 
de îmbunătăţire a imaginii globale de firmă, obţinută prin comportamentul de bun 
cetăţean global al firmei. Da, în esenţă, proiectul reprezintă o oportunitate de afaceri 
pentru McDonald's. Câteodată, cel mai bun mod de a schimba lumea este să-i 
determini pe marii jucători de pe piaţa globală să facă ceea ce trebuie din motive de 
altă natură decât conservarea - fiindcă, dacă ne-am aştepta ca ei să facă aceste 
lucruri doar de dragul mediului, s-ar putea să aşteptăm o veşnicie. Conservation 
International a realizat proiecte similare privind lanţurile de furnizori cu Starbucks, 
adoptând reglementări care vizează lanţul de furnizori al cultivatorilor de cafea, şi 
cu Office Depot în domeniul produselor de papetărie. 

Aceste colaborări reuşesc să „dărâme zidurile ridicate între diferite grupuri de 
interese”, afirmă Prickett. În mod normal, de o parte a baricadei s-ar afla activiştii 
de mediu, iar de cealaltă, fermierii, ambele tabere încercând să determine guvernul 
să adopte reglementările care le servesc mai bine interesele. lar guvernul ar sfârşi 
prin a emite măsuri care să favorizeze mediul de afaceri. „Acum, în loc de aşa ceva, 
avem o entitate privată care afirmă : «Dorim să ne folosim lanţul global de furnizori 
ca să facem un bine», dar înţelegem că, pentru a fi eficienţi, trebuie să existe o formă 
de colaborare cu fermierii şi cu activiştii de mediu dacă ne dorim un impact pozitiv”, 
adaugă Prickett. 

În spiritul aceleiaşi concepţii, în calitatea mea de adept al aplatizării miloase, 
mi-aş dori să văd scris pe eticheta fiecărui produs electronic dacă lanţul de furnizori 
care a contribuit la producerea sa respectă sau nu standardele fixate de, să zicem, 
noua alianţă HP-Dell-IBM. În octombrie 2004, aceşti trei giganţi şi-au unit forţele 
într-un efort de colaborare, cu participarea unor membri-cheie ai lanţului de furnizori 
pentru computere şi imprimante, în scopul de a promova pe plan mondial un cod 
unificat de practici de producţie, responsabile din punct de vedere social. Noul Cod 
de Comportament în Industria Electronică include interzicerea mitei, a exploatării 
copiilor prin muncă, a deturnării de fonduri şi extorcării şi a violării proprie- 
tăţii intelectuale ; de asemenea, include prevederi care reglementează întrebuinţarea 
apei reziduale, a materialelor periculoase, a substanţelor poluante, precum şi indicaţii 
privind raportarea accidentelor de muncă. O serie de companii importante din 

industria electronică ce deservesc lanţurile de furnizori ai Dell, IBM şi HP au 
colaborat la redactarea codului, printre ele numărându-se Celestica, Flextronics, 
Jabil, Sanmina-SCI şi Solectron. 

Tuturor furnizorilor HP, de exemplu, li se va cere să urmeze prevederile codului, 
chiar dacă există flexibilitate în graficul de armonizare a activităţii firmei cu acestea. 
„Suntem pe deplin pregătiţi şi am rupt relaţiile de afaceri cu furnizorii care au fost, 
în mod repetat, refractari la prevederile codului”, ne-a declarat Monica Sarkar, 
purtătoare de cuvânt a HP. În octombrie 2004, HP terminase de evaluat mai mult de 
150 din totalul de 350 de furnizori, incluzând fabrici din China, Mexic, Asia de 
Sud-Est şi Europa de Est. De asemenea, împreună cu IBM şi Dell, HP a înfiinţat un 
comitet de coordonare care să găsească modalităţi colective de a monitoriza respec- 
tarea codului şi de a-i pedepsi pe cei care îl încalcă în mod repetat. Alinierea la 
prevederile codului este extrem de importantă - rămâne de văzut cât de vigilente vor 
fi, de acum înainte, companiile cu furnizorii lor. Oricum, această utilizare a lanțurilor 
de furnizori în scopul creării de valori - nu doar de valoare - ar putea reprezenta o 
tendinţă de succes a viitorului. 

„Deoarece am început deja să încredinţăm furnizorilor offshore majoritatea ope- 
raţiilor de fabricare a produselor noastre, am realizat că trebuie să ne asumăm o serie 
de responsabilităţi pentru modul în care aceştia se achită de sarcină”, explică Debra 
Dunn, prim-vicepreşedinte la HP, director comercial şi pe probleme de cetăţenie 
globală. În primul şi-n primul rând, este ceea ce îşi doresc mulţi clienţi ai HP. 
„Clienţilor le pasă”, afirmă Dunn, „iar clienţilor europeni le pasă cel mai mult. Iar 
grupurile pentru apărarea drepturilor omului, precum şi ONG-urile, a căror influenţă 
globală este în creştere, odată cu scăderea încrederii în corporaţii, ne transmit, în 
linii mari, următoarele: «Puterea e în mâinile voastre. Sunteţi companii globale, 
puteţi stabili un nivel de expectanţă care să influenţeze practicile de conservare a 
mediului, de respectare a drepturilor omului şi pe pieţele în ascensiune»” 

Aceste voci au dreptate şi, mai mult, dacă vor, pot folosi Internetul pentru a 
obţine efectul maxim, determinând corporaţiile globale să se alinieze la prevederile 
codului, fie şi de jenă. 

„Când dispui de fondurile de achiziţii deţinute de HP şi de McDonald's”, adaugă 
Dunn, „oamenii vor să facă afaceri cu tine, aşa că deţii toate pârghiile, fiind în postura 
de a impune standarde, iar acest lucru devine responsabilitatea ta”. Rolul corporațiilor 
globale de a impune standarde pe pieţele în ascensiune are o importanţă dublă, deoa- 
rece adeseori guvernele locale doresc să îmbunătăţească şi standardele de mediu ale 
ţărilor lor. Guvernele ştiu că acest lucru este un factor important pe termen lung, dar 
presiunea de a crea locuri de muncă şi constrângerile bugetare sunt enorme, de unde 
şi presiunea, la fel de mare, de a se orienta în cealaltă direcţie. Țări precum China, 
observă Dunn, îşi doresc deseori o forţă externă, cum ar fi o coaliţie internaţională 
de afaceri, care să exercite presiune în vederea adoptării de noi standarde şi valori, 
altfel imposibil de impus la nivelul cetăţeanului şi al birocraţiei de stat. În cartea mea 
The Lexus and the Olive Tree am denumit această formă de creare de valori printr-un 
joc de cuvinte: „globaluţie” - sau revoluţie impusă din afară. 

Debra Dunn: „Credeam că, atât timp cât ne conformăm legislației în vigoare a 
unei țări, acesta este singurul lucru care se aşteaptă de la noi. Dar astăzi dezechili- 
brele de putere sunt uriaşe şi nu este indicat să spui că Wal-Mart sau HP pot face ce le 
taie capul, atât timp cât guvernul unei ţări sau statul nu le împiedică. În caz contrar, ar 
fi imoral ca HP să uzeze de pârghiile de putere, mult superioare, pe care le deţine... 
Avem puterea de a transmite o formă globală de guvernământ intern în întreg 
universul nostru de furnizori, angajaţi şi clienţi, şi este un univers destul de mare” 

Dunn mai observă că, într-o ţară precum China există o competiţie intensă între 
companiile locale pentru a deveni parte a lanţului de furnizori ai HP, Dell sau 
Wal-Mart. Deşi se exercită presiuni puternice, acest lucru se concretizează într-un 
volum constant şi considerabil de afaceri - genul de comerţ care poate ridica sau 
ruina o companie. Ca urmare, HP dispune de multiple pârghii de putere în relaţiile 
sale cu furnizorii chinezi care, la rândul lor, sunt foarte receptivi la ridicarea 
standardului fabricilor lor deoarece ştiu că, dacă se vor ridica la standardele impuse 
de HP, vor fi în măsură să facă afaceri şi cu Dell sau Sony. 

Adepții aplatizării miloase trebuie să-i educe pe consumatori în aşa fel încât să 
realizeze că deciziile lor de cumpărători şi puterea lor de cumpărare sunt factori 
politici. De fiecare dată când, în calitate de cumpărător, iei o decizie, susţii de fapt 
un întreg ansamblu de valori. Decizia ta este un vot la adresa barierelor şi fricţiunilor 
pe care doreşti să le păstrezi sau să le elimini. Este nevoie ca progresiştii să facă 
aceste informaţii mai accesibile consumatorilor, astfel încât tot mai mulţi dintre ei 
să-şi poată exprima votul şi să susţină tipul corect de comportament al corporațiilor 
globale. 


Educaţia în familie 


Nici o discuţie despre conceptul de aplatizare miloasă nu ar fi completă fără discu- 
tarea nevoii de a îmbunătăţi educaţia în familie. A-i ajuta pe indivizi să se adapteze 
la o lume plată nu este doar sarcina guvernelor şi a companiilor. Este şi sarcina părin- 
ților. Şi ei trebuie să ştie în ce lume cresc copiii lor şi de ce vor avea nevoie ca să 
prospere. Pe scurt, avem nevoie de o nouă generaţie de părinţi pregătiţi să le arate 
copiilor o dragoste severă: vine o vreme când trebuie să îndepărtezi consola cu jocuri 
Game Boys, să închizi televizorul şi iPod-ul şi să-ţi pui copiii cu burta pe carte. 

Sentimentul că totul ni se cuvine, că dacă am dominat odată comerţul global şi 
geopolitica lumii - ba chiar şi baschetul olimpic - aşa vom face de-a pururi, că 
răsplata întârziată este o pedeapsă mai rea decât o chelfăneală, că progeniturile 
noastre trebuie ţinute în puf, ca nu cumva să li se întâmple ceva rău, dezamăgitor sau 
stresant este, fără îndoială, un cancer galopant al societăţii americane. Şi dacă nu 
începem să schimbăm ceva, copiii noştri vor resimţi un şoc devastator, pe plan per- 
sonal şi social, la contactul cu lumea plată. Este necesară şi o abordare diferită a 
fenomenului din partea politicienilor, dar nu şi suficientă. 

La puţin timp după publicarea acestei cărţi, soţia mea (de profesie cadru didactic) 
mi-a semnalat o scrisoare adresată redactorului-şef de la The New York Times 
(1 septembrie 2005), ca răspuns la un editorial despre declinul sistemului educaţional 
american, scris de colegul meu Bob Herbert. Scrisoarea în cauză parcă mi-ar fi luat 
vorba din gură: „Domnului redactor-şef: Cu privire la starea educaţiei în Statele 
Unite, Bob Herbert scrie : «Vă sugerez cu respect că s-ar putea ca fenomenul cu care 
ne confruntăm să fie unul de criză»... Ca profesor cu toate gradele didactice care 
predă engleza la nivel de liceu, sunt de acord. Dar criza pe care o observăm în 
şcolile noastre îşi are rădăcinile în casele americanilor, din ce în ce mai lipsite de 
Cărţi şi materiale tipărite, în care copiii se orientează exclusiv către televizor, 
computer şi jocuri electronice, ca forme de divertisment - şi îi văd şi pe părinţii lor 
făcând acelaşi lucru. Tehnologia care oferă mulţumire pe loc a înlocuit, pentru mulţi 
elevi şi studenţi, sarcina - şi emoția - de a citi o carte. Nimeni nu-şi poate construi 
abilităţi solide de redactare scrisă fără a fi mai întâi un cititor de nivel mediu; 
însuşirea nesatisfăcătoare a acestor abilităţi se traduce prin rezultate slabe la testele 
naţionale standard, indiferent de rasă şi de apartenenţă socială, la toate materiile. 
Educaţia începe acasă, unde lectura reprezintă o valoare intrinsecă şi necesară ; 
unde recunoaşterea muncii sârguincioase, împreună cu educaţia şi cu rezultatele 
bune la şcoală, sunt priorităţi de vârf; şi unde părinţii înşişi îşi continuă educaţia 
permanentă de dragul viitorului copiilor lor. Fără această bază esenţială şi fără 
sprijinul constant acordat în familie, mâinile unui profesor sunt legate. Jo Ann Price, 
Freehold, New Jersey”. 

David Baltimore, laureat al Premiului Nobel şi preşedinte al Caltech (California 
Institute of Technology), ştie de ce este nevoie pentru a-i pregăti pe copiii noştri să 
intre în competiţie cu crema inteligenţelor din lumea globală. Mi-a mărturisit că a 
fost uimit să constate că majoritatea elevilor care reuşesc la Caltech, una dintre cele 
mai bune universităţi ştiinţifice din lume, provin din şcoli publice, nu din şcolile 
private care, câteodată, induc elevilor sentimentul că sunt speciali şi li se cuvine 
totul doar pentru că învaţă acolo. „Mă uit la tinerii care ajung la Caltech : au crescut 
în familii care i-au încurajat să muncească serios, să amâne pentru viitor recom- 
pensele oferite de distracţie şi divertisment şi să înţeleagă că trebuie să-şi şle- 
fuiască abilităţile intelectuale dacă vor să joace un rol important în lumea de mâine”, 
afirmă Baltimore. „Vreau să subliniez meritul enorm ce le revine părinţilor acestor 
copii care provin din şcoli publice - şcoli percepute ca foarte slabe. Sistemul de 
învăţământ public produce asemenea elevi remarcabili - deci se poate. Părinţii 
acestor copii i-au crescut în aşa fel încât să se asigure că îşi valorifică din plin 
potenţialul. Cred că avem nevoie de o revoluţie în ţara noastră în ceea ce priveşte 
educaţia în familie.” 

Părinţii de origine străină, în special din Asia şi Europa de Est, se pare că sunt 
mai buni în această privinţă. „Aproape o treime din studenţii noştri au origini 
asiatice sau au imigrant recent”, adaugă Baltimore. În marea lor majoritate, studenţii 
care reuşesc la Caltech în discipline inginereşti sunt născuţi în străinătate, la fel ca 
şi o parte însemnată din personalul didactic al acestor facultăţi. „La biologie, la nivel 

postdoctoral, ponderea studenţilor chinezi este covârşitoare”, mai spune Baltimore. 
Nu este de mirare că la marile conferinţe ştiinţifice de astăzi, majoritatea lucrărilor 
de cercetare care prezintă cele mai noi descoperiri în ştiinţele biologiei au printre 
semnatari cel puţin un nume chinezesc. Pentru că veni vorba, aproape 90% dintre 
tinerii care urmează MIT, o şcoală de acelaşi profil ca şi Caltech, provin tot din 
familii cu doi părinţi, în sânul cărora copilul poate fi îndrumat pe calea anevoioasă 
a performanţei. 

În iulie 2004, umoristul Bill Cosby s-a folosit de prezenţa la conferinţa anuală 
ţinută de Coaliția Rainbow/PUSH înfiinţată de Jesse Jackson şi Fondul pentru Edu- 
caţie Cetăţenească pentru a-i muştrului pe afroamericani că nu-şi învaţă copiii să 
vorbească corect gramatical şi pe copiii afroamericani că nu se prea omoară cu învă- 
ţatul. Cosby declarase anterior : „Toată lumea ştie cât de important este să vorbeşti 
englezeşte, cu excepţia acestor tolomaci. Nu poţi să te faci doctor când îţi ies ase- 
menea tâmpenii pe gură” Referindu-se la afroamericanii care îşi irosesc şansa unei 
vieţi mai bune, Cosby a spus în faţa Coaliţiei Rainbow: „Trebuie să încetaţi să vă 
mai bateţi nevestele pentru că nu puteţi să vă găsiţi de lucru, pentru că nu aţi vrut să 
învăţaţi şi acum câştigaţi salariul minim pe economie. Trebuia să vă gândiţi mai mult 
la voi când eraţi în liceu, când încă mai aveaţi o şansă” Replicile tăioase ale lui 
Cosby au atras o mulţime de critici, dar reverendul Jackson i-a luat apărarea, 
spunând : „Bill ne spune să ducem lupta cea dreaptă. Să oferim tuturor şanse egale. 
Însă beţivii nu sunt în stare de aşa ceva. Analfabeţii nici atât” 

Adevărat. Americanii sunt cei care trebuie, din ce în ce mai mult, să le ofere 
tuturor membrilor societăţii şanse şi avantaje egale în domeniul educaţiei - nu prin 
tragerea în jos a altora, nici prin autocompătimire, ci prin autoperfecţionare. Cu 
privire la modul în care putem face aşa ceva, Bill Cosby spunea ceva extrem de 
important, atât americanilor albi, cât şi celor de culoare, atât bogaţilor, cât şi 
săracilor. Educaţia, făcută de părinţi sau în şcoală, trebuie să însemne ceva mai mult 
decât o sumă de abilităţi cognitive. Ea trebuie să includă şi formarea caracterului. 
Realitatea este că părinţii, şcolile şi culturile pot forma şi formează oameni. Cea mai 
importantă influenţă din viaţa mea, pe lângă familie, a fost exercitată de profesoara 
mea de jurnalism din liceu, Hattie M. Steinberg. Ea şi-a învăţat elevii cum să 
desluşească buchile jurnalismului - nu doar cum să scrie o ştire sau să transcrie un 
citat cu fidelitate, ci, mult mai important, cum să se comporte din punct de vedere 
profesional. Se apropia de 60 de ani când am avut-o profesoară şi îndrumătoare la 
gazeta liceului, la sfârşitul anilor '60. Era la polul opus al conceptului de profesor 
„Mişto”, dar cu toţii frecventam cursurile ei, aşa cum roiesc muştele în jurul bor- 
canului cu miere. Nici unul dintre noi nu ar fi putut explica cu precizie de ce, dar ne 
plăcea ca ea să ne facă morală, să ne disciplineze şi să ne înveţe. A fost o femeie cu 
viziune clară şi cu principii într-o epocă de nesiguranţă. Şi astăzi îmi scot pălăria 
numai gândindu-mă la ea! Copiii noştri vor intra tot mai mult în competiţie directă 
cu copii chinezi, indieni şi asiatici, ai căror părinţi împărtăşesc abordarea lui Hattie 
Steinberg, referitoare la formarea caracterului într-o mai mare măsură decât părinţii 
americani. Nu sugerez nicidecum să militarizăm educaţia, ci doar să facem mai mult 


314 AMERICA ŞI PĂMÂNTUL PLAT 


ca să-i determinăm pe tinerii noştri să meargă mai departe de zona confortului 
imediat, să facă alegerile corecte şi să accepte sacrificii pe termen scurt în perspectiva 
beneficiilor pe termen lung. 

Din păcate, a trecut cam mult timp de când America nu a mai avut un lider pregătit 
şi dispus să îndemne națiunea să înfăptuiască ceva măreț — să facă unele sacrificii nu 
doar de dragul câştigului, nu pentru traiul de azi pe mâine, ci pentru o mare cauză 
naţională a viitorului. Dar poate că avem liderii pe care îi merităm - o reflectare 
perfectă a ceea ce suntem şi a modului în care ne creştem copiii. Paul A. Samuelson, 
economist la MIT şi laureat al Premiului Nobel, ale cărui cărţi au format economişti 
din întreaga lume în ultimele cinci decenii, a acordat un interviu de excepţie săp- 
tămânalului german Der Spiegel, pentru un număr special, intitulat Globalizarea. 
Lumea nouă (decembrie 2005). Întrebat cum vede el viitorul economiei americane, 
Samuelson a răspuns: „Poate încă suntem primul ciclist din pluton, care taie aerul 
pentru urmăritori, dar aceştia se apropie. Statutul Americii ca naţiune pe locul întâi 
devine din ce în ce mai fragil, pentru că am devenit o societate în care se economiseşte 
atât de puţin. Suntem o societate în care nu contează decât propria persoană şi 
momentul prezent - fără să ne gândim la ceilalţi şi la ziua de mâine... presupun că 
electoratul este problema, şi nu liderii... În trecut, puştii isteţi, care mai târziu au 
devenit matematicieni, rezolvau careuri dificile. Astăzi aceştia se uită la televizor. 
Există prea multe elemente care distrag atenţia de la studiu, prea mult divertis- 
ment, încă unul din motivele atitudinii în care nu contează decât individul şi momen- 
tul de faţă” 

Dacă acesta este un test - şi eu cred că este —, atunci liderii şi părinţii americani 
nu şi-au dat toată silinţa să-i pregătească pe tineri pentru lumea de mâine. „Suntem 
ca un pocal pe trei sferturi plin, iar lichidul reprezintă avuţia noastră”, afirmă Steve 
Jobs, fondator al Apple Computer şi unul dintre cei mai mari inovatori ai Americii. 
„Lângă el se află un pocal mult mai mare, dar care conţine mai puţin lichid. Astăzi 
nu facem decât să conectăm printr-un furtun cele două pocale, care nu au mai fost 
conectate până acum.” Ca urmare, continuă el, nivelul nostru de trai va scădea cu 
siguranţă dacă nu vom continua să fim „incredibil de inovatori” 

Dar, adaugă Jobs, „mă tem că ne apropiem de momentul în care va fi prea târziu. 
Pentru că nu putem schimba sistemul de învăţământ peste noapte, vom începe să 
plătim oalele sparte pentru neglijenţa manifestată în ultimii douăzeci de ani” Jobs a 
mai spus că Apple a hotărât de curând să deschidă o fabrică în China şi a fost uimit 
de iuţeala cu care guvernul chinez a luat decizia de localizare a acesteia, de asigurare 
a capitalului prin care să-i subvenţioneze construcţia şi să ajute la recrutarea forţei 
de muncă. „S-au făcut toate cât ai bate din palme”, a mai spus Jobs. „Acum 10-15 ani, 
aşa ceva s-ar fi întâmplat în Texas sau în oricare alt loc [din America]. Astăzi se 
întâmplă în China. Aşa că lichidul se scurge deja dintr-un pocal în celălalt. Şi se va 
scurge şi mai mult când vor începe să proiecteze singuri produsele. Sunt optimist [în 
ceea ce priveşte viitorul Americii], dar dacă stăm gură-cască privind cum arde Roma, 
e greu să fim optimişti.” 

Cu apelul mobilizator al lui Steve Jobs punem punct în mod inspirat acestui 
capitol, un capitol care a început cu preşedintele Kennedy mobilizând America să 


ACESTA NU ESTE UN TEST 315 


răspundă provocării de a trimite un om pe Lună. Deoarece, într-un fel, ambele per- 
sonalităţi s-au angajat pe aceeaşi cale - impulsionarea americanilor de a face ce ştiu 
ei mai bine, adică să inventeze viitorul. 

În numărul din 24 octombrie 2005, revista Time a publicat un articol de fond 
despre cea mai recentă invenţie Apple. Pe copertă apare Jobs, ţinând în mână cel mai 
nou iPod Apple, pe care se pot vedea şi videoclipuri, nu doar asculta muzică. Iar 
titlul spune : „The Man Who Always Seems to Know... WHAT'S NEXT” („Omul care 
parcă ştie mereu... CE URMEAZĂ”). Acesta este singurul fel în care America va 
înflori în lumea plată — inventând mereu ultima noutate din orice domeniu. Prietenul 
meu Jerry Rao, întreprinzătorul indian care a fondat compania MphasiS, a făcut 
odată, pe nepregătite, un comentariu care îmi răsună şi acum în urechi. Pentru India 
şi China, viitorul este foarte clar, a spus el. Aceste două ţări ştiu cu exactitate ce vor 
face în viitor. „În viitor vom face ceea ce astăzi fac americanii”, a mai spus. „Treaba 
voastră este să inventaţi viitorul.” Au atâta dreptate aceste vorbe - treaba Americii 
nu este să concureze cu India şi China în privinţa vechii clase de mijloc, ci să inven- 
teze noua clasă de mijloc, şi mai mult de atât. „Asta e întotdeauna greu de făcut”, 
adaugă Rao, „pentru că nu ştii cum arată viitorul” şi pentru că întotdeauna este 
nevoie de o credinţă oarbă că vei rămâne capabil să inventezi mereu ultima noutate. 

Dar aceasta este misiunea noastră — şi marea noastră speranţă. Preşedintele 
Kennedy a înţeles acest lucru. La fel înţeleg şi Steve Jobs, Marc Andreessen, Shirley 
Ann Jackson, Michael Dell, Craig Barrett şi Bill Gates. Singurul mod în care ne vom 
păstra nivelul de trai ascendent este acela de a construi o societate care să producă 
oameni capabili să inventeze mereu viitorul. Dar cum cunoaşterea avansează cu paşi 
de uriaş, inventarea viitorului devine o sarcină din ce în ce mai grea - una care cere 
educaţie de specialitate superioară, infrastructură superioară, mai multă ambiţie, 
lideri pe măsură, mai multă educaţie în familie. Trebuie să determinăm întreaga 
Americă să facă tot ce-i stă în putere pentru a se ridica la înălţimea acestei provocări. 

Viitorul nu ne va aştepta — iar dacă nu-l inventăm noi, o va face altcineva. Deoa- 
rece, după cum vă va mai spune Jerry Rao, India şi China vor face mâine ceea ce 
America face astăzi, dar, mulţumită platformei lumii plate, poimâine India, China şi 
multe alte ţări vor inventa şi ele viitorul. După cum am încercat să subliniez, versiu- 
nea Globalizare 3.0, care ne-a adus în această lume aplatizată, nu este doar o inten- 
sificare a Globalizării 2.0 - este un model absolut deosebit. Nu înseamnă doar 
abilitatea ţărilor dezvoltate de a înghiţi mai multe pieţe de desfacere sau de a accesa 
mai multă forţă de muncă ieftină. Între versiuni există diferenţe de grad atât de mari - 
gradul de interconectare cu costuri scăzute, gradul de autonomie profesională indivi- 
duală, gradul de înmulţire al reţelelor globale de colaborare -—, încât apare o diferență 
de tip. Ultima versiune schimbă toate regulile referitoare la competitori şi la felul în 
care aceştia pot concura. Un eseu apărut în numărul din noiembrie 2005 al revistei 
Mercer Management Journal, intitulat „Are You Enjoying Globalization Yet? ” („Încă 
nu vă place globalizarea ?”), rezumă bine aceste diferenţe, consemnând că lumea 
plată oferă mai multor oameni, din mai multe colţuri ale globului, abilitatea de a 
beneficia de muncă la costuri reduse, combinată cu tehnologie de ultimă genera- 
ţie. Până acum nu am mai fost martorii unei asemenea combinaţii - şi, în sine, ea 

reprezintă astăzi o provocare pentru ţările dezvoltate. Dar India, China şi altele 
asemenea lor adaugă din ce în ce mai mult un ingredient nou, pe lângă munca la preţ 
scăzut şi tehnologia de vârf: imaginaţia neţărmurită - adică enorme capacităţi 
inovative şi creatoare. Mai întâi, aceste ţări se vor concentra asupra rezolvării 
problemelor lor legate de munca la preţ scăzut, de tehnologia de vârf şi de creativi- 
tatea de înalt nivel - reimaginându-şi propriul viitor. Apoi se vor concentra asupra 
viitorului nostru. Şi vom avea nevoie de oameni, de foarte mulţi oameni care pot face 
acelaşi lucru. Aşa că vă avertizez pentru ultima oară. Acesta nu este un test. 


ȚĂRILE ÎN CURS DE DEZVOLTARE 

10 
Fecioara din Guadalupe 


Nu devenim pe zi ce trece mai anglo-saxoni. Pur şi simplu dăm piept cu realitatea. 


(Frank Schirrmacher, editor al cotidianului german Frankfurter 
Allgemeine Zeitung, comentând pentru The New York Times 
necesitatea muncitorilor germani de a se retehnologiza şi de a 
lucra peste program) 


Căutaţi cunoaşterea chiar şi în China. 
(maximă atribuită profetului Mahomed) 


Pe măsură ce proiectul acestei cărţi avansa, m-am trezit întrebându-i pe oamenii 
întâlniți în călătoriile mele unde se aflau când au descoperit pentru prima dată că 
Pământul este plat. 

Într-un interval de doar două săptămâni, am primit două răspunsuri edificatoare : 
unul din Mexic, celălalt din Egipt. Mă aflam în Mexico City în primăvara anului 
2004 şi am pus această întrebare în timpul prânzului servit cu câţiva colegi jurnalişti 
din Mexic. Unul dintre ei a mărturisit că şi-a dat seama că trăieşte într-o lume plată 
când a început să vadă reportaje în media mexicană sau pe Internet care relatau că 
multe dintre statuetele Sfintei ocrotitoare a Mexicului, Fecioara din Guadalupe, sunt 
importate din China, probabil pe filiera unor porturi comerciale din California. 
Când te numeşti Mexic, o ţară care îşi revendică faima de economie în care lucrătorii 
din industriile manufacturiere au salarii mici, iar unii cetăţeni importă statuete ale 
Sfintei ocrotitoare din China, deoarece China le poate produce şi expedia tocmai 
peste Pacific mai ieftin decât le poţi tu produce, atunci cu siguranţă trăieşti într-o 
lume plată. 

De asemenea, ca stat, te confrunţi cu o problemă. În cursul unei vizite la Banca 
Centrală a Mexicului, l-am întrebat pe guvernator, Guillermo Ortiz, dacă este 
conştient de această problemă. A făcut ochii mari şi mi-a spus că, de câtva timp, 
doar priveşte cifrele de pe ecranul computerului şi îşi poate da seama că, odată cu 
nivelarea mediului concurenţial, Mexicul îşi pierde o serie de avantaje naturale 
geografice deţinute anterior pe piața americană. „Am început să examinăm statisticile 
pe 2001 - a fost primul an, după două decenii, când exporturile [Mexicului] în Statele 
Unite au scăzut”, mi-a mărturisit Ortiz. „A fost un adevărat şoc. Am început prin a 

ne reduce profitul materializat în cote de piaţă, iar apoi am început să-l pierdem 
complet. Ne-am spus că are loc o schimbare majoră... O schimbare de care China 
nu e străină.” 

China este o sursă de producţie cu costuri reduse atât de puternică, încât, chiar 
dacă NAFTA i-a acordat Mexicului un statut preferenţial în relaţiile comerciale cu 
Statele Unite şi chiar dacă Mexicul se află la doi paşi de noi, în 2003, China a înlocuit 
Mexicul în poziţia de al doilea exportator în Statele Unite. (Canada rămâne exporta- 
torul numărul unu.) Deşi Mexicul deţine încă o poziţie puternică în cazul exporturilor 
de mărfuri de lux, a căror expediere este costisitoare (automobile, piese auto, frigi- 
dere), China vine puternic din urmă şi a surclasat Mexicul la exportul unor mărfuri 
precum piese pentru computer, componente electronice, jucării, textile, articole 
sportive, încălţăminte sport. Dar ce e mai rău pentru Mexic este faptul că, în prezent, 
China dislocă de pe piaţă anumite companii mexicane chiar la ele acasă, motiv pentru 
care în Mexic vezi articole vestimentare şi jucării fabricate în China pe rafturile tuturor 
magazinelor. Nu e de mirare că un jurnalist mexican mi-a povestit despre ziua când 
a intervievat pe un funcţionar al băncii centrale a Chinei, care i-a spus ceva cu ade- 
vărat şocant despre relaţia dintre China şi America : „Mai întâi ne-a fost frică de 
lupul cel rău, apoi am vrut să dansăm cu el, iar acum vrem să fim lupul” 

La câteva zile după ce m-am întors din Mexic, am servit micul dejun la Washington 
cu o prietenă din Egipt, Lamees El-Hadidy, reporter la Cairo cu îndelungată expe- 
rienţă în domeniul financiar. Fireşte că am întrebat-o şi pe ea unde se afla când a 
descoperit că Pământul este plat. Mi-a răspuns că revelaţia s-a produs cu câteva 
săptămâni mai devreme, în timpul Ramadanului, sărbătoare sfântă a musulmanilor. 
Scrisese un articol pentru CNBC Arabiya Television, despre lampioanele colorate 
numite fawanis, cu o lumânare aprinsă înăuntru, pe care şcolarii egipteni le poartă 
pe durata Ramadanului - o tradiţie care durează în Egipt de secole, din perioada 
fatimizilor. Copiii flutură lampioanele şi cântă cântece, iar oamenii le dau dulciuri 
sau daruri, cum se întâmplă în America de Halloween. Timp de secole, aceste lam- 
pioane au fost fabricate, pe bani puţini, în mici ateliere din vechile cartiere ale capi- 
talei Cairo - asta până acum câţiva ani. 

Adică până când lampioanele de Ramadan fabricate în China, din plastic, cu un 
bec alimentat la baterie în loc de lumânare, au început să inunde piaţa, lovind în 
atelierele tradiţionale egiptene. Lamees mai spune: „Ne invadează tradiţia - într-o 
manieră inovatoare -, iar noi nu facem nimic... Aceste lampioane au izvorât din 
tradiţia, din sufletul nostru, dar [cele chinezeşti] sunt create cu o tehnologie mai 
avansată decât ale noastre” Când îşi întreabă conaţionalii unde sunt fabricate 
lampioanele de Ramadan, aceştia răspund invariabil că nu ştiu. Apoi se uită şi văd 
că provin din China. 

Totuşi, multe mame, printre care şi Lamees, apreciază faptul că lampioanele 
chinezeşti sunt mai sigure decât cele tradiţionale egiptene, care au muchii ascuţite de 
metal şi sticlă şi în care, de obicei, încă se ard lumânări. Lampioanele chinezeşti sunt 
făcute din plastic, au luminiţe care pâlpâie şi un microcip încorporat, care cântă 
cântece egiptene tradiţionale de Ramadan, ba chiar şi genericul muzical al popularului 
serial de desene animate dedicat Ramadanului, Bakkar. Conform numărului din 

decembrie 2001 al revistei Business Monthly, publicată de Camera de Comerţ 
Americană din Egipt, importatorii chinezi „nu luptă doar între ei pentru acapararea 
pieței, ci şi împotriva unei industrii egiptene multiseculare. Însă modelele chinezeşti 
se vor impune cu certitudine, după cum afirmă un faimos importator, Taha Zayat. 
«Importurile au redus drastic vânzările de fawanis tradiţionale», declară el. «La ora 
actuală, dintre toate lampioanele de pe piaţă, nu cred că în Egipt se fabrică mai mult 
de 5%.» Cei care au legături cu industria producătoare de fawanis cred că avantajul 
se află, clar, de partea Chinei. Cu tehnologia sa superioară, spun ei, China poate 
produce cantităţi de masă, ceea ce ajută la menţinerea unor preţuri relativ mici. În 
schimb, industria tradiţională egipteană [producătoare de fawanis] este caracterizată 
de prezenţa unei serii de ateliere specializate în diferite stadii ale procesului de 
producţie. Sticlari, pictori, sudori şi specialişti în confecţii metalice, toţi joacă un rol 
în producţie. «Întotdeauna vor exista fawanis de Ramadan - dar, în viitor, cred că 
cele fabricate în Egipt ar putea să dispară», afirmă Zayat. «Sub nici o formă nu vor 
putea concura cu lampioanele produse în China.»” 

Gândiţi-vă doar cât de nebunească este această afirmaţie : Egiptul dispune de un 
număr enorm de muncitori cu salarii mici, ca şi China. Geografic, se află aproape 
de Europa, cu ieşire la Canalul Suez. Ar putea fi şi ar trebui să fie Taiwanul 
Mediteranei de Est, dar de fapt cedează iniţiativa Chinei atee în fabricarea unuia 
dintre cele mai îndrăgite artefacte culturale ale Egiptului musulman. Ibrahim El 
Esway, unul dintre importatorii de marcă ai lampioanelor fawanis din China, l-a 
invitat pe reporterul de la Business Monthly la un tur al depozitelor sale din oraşul 
egiptean Muski. În 2004, omul de afaceri importase din China 16 modele diferite de 
lampioane de Ramadan. „Din mulţimea de angajaţi de la Muski, [El Esway] a făcut 
semn către unul, care a deschis cu promptitudine o cutie prăfuită, din care a scos un 
fawanis de plastic având forma capului lui Simba, protagonistul din The Lion King. 
«Este primul model pe care l-am importat în 1994», a spus El Esway. Apoi a pornit 
jucăria. În capul de leu, de culoare albastră, s-a aprins o luminiţă, după care s-a 
auzit melodia /t’s a Small World (Ce mică-i lumea ! ).” 


Introspecţia 


Secţiunea anterioară a volumului de faţă a examinat felul în care indivizii, în special 
americanii, ar trebui să se gândească la provocările generate de aplatizarea lumii. 
Preocuparea acestui capitol o reprezintă politicile care trebuie adoptate de ţările în 
curs de dezvoltare în scopul creării unui mediu propice pentru ca întreprinzătorii şi 
companiile naţionale să prospere într-o lume plată, deşi multe dintre lucrurile pe 
care le voi spune aici sunt valabile şi în cazul multor ţări dezvoltate. 

Dacă ţările în curs de dezvoltare se gândesc serios la provocarea reprezentată de 
aplatizare, primul lucru pe care trebuie să-l facă este să se supună unui proces de 
introspecţie de o brutală onestitate. Ţara, poporul şi liderii trebuie să fie cât se poate 
de oneşti şi să-şi evalueze exact poziţia în raport cu alte ţări şi cu cei zece factori de 

aplatizare. Trebuie să-şi pună întrebarea : „În ce măsură avansează sau rămâne în 
urmă ţara noastră, ca rezultat al aplatizării lumii, şi în ce măsură se adaptează şi 
profită de noile platforme mondiale de colaborare şi competiţie ?” După cum s-a 
lăudat funcţionarul băncii chineze faţă de colegul meu mexican, China este astăzi 
lupul. Dintre toţi cei zece factori de aplatizare, intrarea Chinei pe piaţa mondială este 
lucrul cel mai important pentru ţările în curs de dezvoltare, ca şi pentru ţările 
dezvoltate. China poate fabrica produse de înaltă calitate cu costuri reduse mai bine 
decât orice altă ţară şi, din ce în ce mai mult, chiar produse de înaltă calitate cu 
costuri ridicate. În condiţiile în care China şi ceilalţi nouă factori de aplatizare încep 
să se impună atât de pregnant, nici o ţară nu-şi poate permite astăzi decât să se 
autoanalizeze cu o brutală onestitate. 

În acest scop, cred că, la ora actuală, lumea are nevoie de un club constituit după 
modelul asociaţiei Alcoolicii Anonimi (AA). Clubul ar urma să se numească Ţările 
în Curs de Dezvoltare Anonime (TCDA). Şi, la fel ca la prima întâlnire AA, unde 
trebuie să te ridici în picioare şi să spui „Mă numesc Thomas Freidman şi sunt 
alcoolic”, la întâlnirile TCDA, nou-veniţii vor trebui să se ridice şi să spună „Mă 
numesc Siria şi sunt subdezvoltată” sau: „Mă numesc Argentina şi sunt mediocră. 
Nu m-am dezvoltat la adevăratul meu potenţial” 

Fiecare ţară are nevoie de „abilitatea de a [se] analiza introspectiv”, de vreme ce 
„Nici O ţară nu se poate dezvolta fără să-şi facă o radiografie care să-i indice nivelul 
de progres şi limitele”, afirmă Luis de la Calle, unul dintre cei mai importanţi legis- 
latori şi negociatori NAFTA din partea Mexicului. Țările care cad din căruţa 
dezvoltării aduc puţin cu beţivii ; pentru a se urca înapoi, trebuie să înveţe să se vadă 
aşa cum sunt. Dezvoltarea este un proces voluntar. Ai nevoie de o decizie pozitivă ca 
să faci paşii potriviţi, dar procesul începe cu introspecţia - cu analiza brutal de 
onestă a punctelor tari şi a celor slabe şi a impactului exact pe care îl vor avea într-o 
lume aplatizată. 

„Când ne-am născut noi”, mi-a spus de la Calle, „concurenţa era reprezentată de 
vecinii noştri cei mai apropiaţi. Astăzi concurenţa poate fi un japonez, un francez 
sau un chinez. Într-o lume plată afli foarte repede pe ce loc te afli... Astăzi concurezi 
cu absolut toată lumea” În lumea plată, cel mai talentat într-un domeniu va câştiga 
mai mult, a adăugat el, „şi dacă nu te ridici la nivelul cerut, altcineva te va înlocui — 
şi nu va fi tipul de peste drum” 


Pot să-ţi fac rost de ce ai nevoie angro 


După cum am încercat să argumentez în această carte, decizia unei ţări de a se 
dezvolta concomitent cu aplatizarea lumii este de fapt o decizie de concentrare 
asupra atingerii a trei obiective: infrastructura necesară pentru a conecta cât mai 
mulţi tineri la platforma lumii plate - de la conexiune ieftină la Internet în bandă 
largă şi telefonie mobilă până la aeroporturi şi şosele moderne; educaţia adecvată 
scopului de a avea cât mai mulţi inovatori, colaborând în cadrul platformei lumii 

plate ; şi guvernarea potrivită - de la politicile fiscale la statul de drept - pentru a 
gestiona fluxul de schimburi între ai tăi şi platforma lumii plate, în cel mai productiv 
mod cu putință. 

La sfârşitul anilor '70, dar mai ales după căderea Zidului Berlinului, odată ce 
lumea a început de fapt să se aplatizeze, o mulțime de țări au inițiat tentative de 
reformă pentru contracararea fenomenului. Aceste ţări s-au concentrat asupra îmbu- 
nătăţirii educaţiei şi infrastructurii şi, în special, asupra adoptării unui sistem mai 
bun de guvernare. Dar mare parte din atenţia acordată domeniului guvernării a fost 
monopolizată de adoptarea unor politici macroeconomice care să manifeste o atitu- 
dine mai prietenoasă faţă de piaţă. Îmi îngădui să numesc această atitudine „reformă 
angro” Epoca Globalizării 2.0, când lumea a intrat la apă de la o măsură medie la 
una mică, a fost epoca reformelor angro, o epocă de însemnate reforme macro- 
economice. Aceste reforme angro au fost iniţiate de un grup restrâns de lideri ai unor 
ţări precum China, Rusia, Mexic, Brazilia şi India. Micile grupuri de reformatori 
s-au bazat deseori pe puterea oferită de sistemele politice autoritariste ale societăţilor 
lor pentru a elibera forţele pieţei sufocate de intervenţia statului. Şi-au condus ţările 
după strategii orientate preponderent spre export şi piaţă liberă - strategii bazate pe 
privatizarea companiilor de stat, dereglementarea pieţelor financiare, ajustări ale 
politicilor valutare, investiţii străine directe, reducerea subvenţiilor, micşorarea barie- 
relor reprezentate de tarifele protecţioniste şi introducerea unei legislații a muncii 
mai flexibile -, toate măsurile luându-se de sus în jos, fără consultarea reală a poporu- 
lui. Ernesto Zedillo, care a deţinut mandatul de preşedinte al Mexicului între 1994 
şi 2000, iar înainte a fost ministru al Planificării şi Bugetului, mi-a mărturisit odată 
Că toate deciziile de deschidere a economiei mexicane au fost luate de trei persoane. 
Cu câţi oameni credeţi că s-a consultat Deng Xiaoping înainte de a declara: „E mi- 
nunat să te îmbogăţeşti” şi de a liberaliza economia chineză sau când i-a ignorat pe 
cei care au pus sub semnul întrebării trecerea Chinei de la comunism la piaţa liberă, 
afirmând că lucrurile care contează sunt locurile de muncă şi veniturile, nu ideolo- 
gia? Deng a trecut cu nonşalanţă peste decenii de ideologie comunistă cu o simplă 
propoziţie : „Nu contează că pisica este albă sau neagră, de vreme ce prinde şoareci ! ” 
În 1991, când ministrul de Finanţe al Indiei, Manmohan Singh, a făcut primii paşi 
timizi în direcţia deschiderii mai ample a Indiei către comerţul extern, către investiţii 
şi concurenţă, deciziile sale nu au fost rezultatul vreunor dezbateri naţionale sau 
dialoguri dinainte gândite, ci al realităţii că, la acel moment, economia Indiei era atât 
de sclerozată, atât de neatractivă pentru investitorii străini, încât aproape că rămăsese 
fără rezerve valutare. Când Mihail Gorbaciov a început să experimenteze perestroika, 
a făcut-o sprijinindu-se literalmente de zidul Kremlinului şi beneficiind de susţinerea 
a doar câţiva aliaţi din conducerea sovietică. Acelaşi lucru s-a întâmplat şi cu 
Margaret Thatcher care, în 1984, a susţinut cauza sindicatului minerilor aflat în 
grevă, forțând economia britanică slăbită pe calea reformei angro. 

De fapt, aceşti lideri s-au confruntat cu realitatea incontestabilă că pieţele mai 
deschise şi mai competitive sunt singurul vehicul de nădejde care poate scoate o 
naţiune din sărăcie, deoarece reprezintă singura garanţie că ideile şi tehnologiile noi, 
precum şi cele mai bune practici economice, vor ajunge cu uşurinţă în ţara ta, iar 

întreprinderile private şi chiar guvernul vor avea parte de stimulentul competitiv şi 
de flexibilitatea cerute pentru a adopta ideile noi şi a le transforma în locuri de 
muncă şi în produse. De aceea ţările care nu s-au angrenat în fenomenul de globa- 
lizare, care au refuzat să adopte reforma angro - Coreea de Nord, de exemplu - s-au 
trezit că creşterea PIB-ului pe cap de locuitor s-a redus în anii '90, în timp ce ţările 
care au trecut de la modelul socialist la cel globalist au înregistrat creşteri ale PIB-ului 
pe cap de locuitor în acelaşi interval. După cum au concluzionat David Dollar şi Art 
Kray în cartea lor Trade, Growth, and Poverty (Comerţul, creşterea economică şi 
sărăcia), creşterea economică şi comerţul rămân în continuare cele mai bune pro- 
grame antisărăcie din lume. 

Banca Mondială a raportat că, în 1990, în China, aproape 375 milioane de oameni 
trăiau în sărăcie extremă, cu mai puţin de un dolar pe zi. În 2001, existau 212 mili- 
oane de chinezi aflaţi în sărăcie extremă, iar în 2015, dacă se menţin tendinţele 
actuale, vor mai fi doar 16 milioane de chinezi care trăiesc cu mai puţin de un dolar 
pe zi. În Asia de Sud - în principal India, Pakistan şi Bangladesh -, cifrele vor 
descreşte, de la 462 milioane de persoane care trăiau cu mai puţin de un dolar pe zi 
în 1990, la 431 milioane în 2001 şi la 216 milioane în 2015. În schimb, în Africa 
Subsahariană, unde globalizarea s-a impus mai greu, existau 227 milioane de oameni 
care trăiau cu mai puţin de un dolar pe zi în 1990, 313 milioane în 2001 şi, pentru 
2015, se estimează o cifră de 340 milioane. 

Problema unei ţări în curs de globalizare apare atunci când se gândeşte că îşi 
poate permite să stopeze reforma angro. În anii '90, unele ţări s-au gândit că, dacă 
respectă cele Zece Porunci ale reformei economice angro - să privatizezi industriile 
deţinute de stat, să liberalizezi preţul utilităţilor, să reduci tarifele şi să încurajezi 
industriile exportatoare etc. —, vor avea parte de o strategie de dezvoltare încununată 
de succes. Dar cum lumea a început să devină mai mică şi mai plată - permiţând 
Chinei să concureze toate pieţele cu o gamă extrem de largă de produse, permiţând 
Indiei să-şi exporte inteligenţa pe mapamond, permiţând corporațiilor să delocalizeze 
orice proces economic şi permiţând indivizilor să intre în competiţia globală, ca 
niciodată până atunci -, reforma angro, limitată în principal la politici macroeco- 
nomice, nu a mai fost suficientă pentru a menţine ţările pe calea unei creşteri 
economice reale. A fost necesar un proces de reformă - unul menit să transforme 
educaţia, infrastructura şi politicile guvernamentale într-o manieră mult mai profundă. 


Pot să-ţi fac rost de ce ai nevoie numai en détail 


Cum ar fi dacă regiunile lumii ar fi precum cartierele unui oraş? Cum ar arăta 
lumea? Aş descrie-o astfel: Europa de Vest ar fi un cămin de asistați social, cu o 
populaţie îmbătrânită, îngrijită cu mărinimie de asistente şi asistenţi turci. Statele 
Unite ar fi o comunicate îngrădită, cu un detector de metale la poarta principală şi 
cu o mulţime de oameni stând în curte şi plângându-se cât de leneşi sunt ceilalţi, 

chiar dacă în gard a existat o mică spărtură prin care au intrat forţa de muncă 
mexicană şi alţi imigranţi energici, care au pus umărul la treabă pentru a face această 
comunitate îngrădită să funcţioneze. America Latină ar fi centrul distracţiilor din 
oraş, cartierul cluburilor, unde ziua de lucru nu începe mai devreme de ora zece 
seara şi toată lumea doarme până spre amiază. Este cu siguranţă un loc în care să ieşi 
în timpul liber, dar, pe lângă cluburi, nu vezi deschizându-se afaceri noi, cu excepţia 
străzii pe care locuiesc chilienii. Proprietarii din acest cartier nu-şi reinvestesc 
aproape niciodată profitul aici, ci îl păstrează la bancă, în cealaltă parte a oraşului. 
Strada Arabă ar fi o uliţă întunecoasă, unde străinilor le-ar fi frică să calce, cu 
excepţia câtorva străduţe numite Dubai, Iordania, Bahrain, Qatar şi Maroc. Singurele 
afaceri noi sunt benzinăriile, ale căror patroni, asemenea elitelor din Cartierul Latin, 
rareori îşi reinvestesc profitul în propriul cartier. Mulţi oameni de pe Strada Arabă 
au perdelele trase, obloanele închise şi anunţuri de avertizare pe peluza din faţă, pe 
care scrie : „Pe aici nu se trece. Câine rău” India, China şi Asia de Est ar reprezenta 
„Cartierul sărac” al oraşului. Acest cartier este o piaţă aglomerată şi înfloritoare, 
alcătuită din mici magazine şi IMM-uri, presărată din loc în loc cu colegii pregăti- 
toare, unde studenţii dau testări SAT (Scholastic Aptitude Test) brevetate de Stanley 
Kaplan şi cu facultăţi de inginerie. În acest cartier nimeni nu doarme niciodată ; 
toată lumea trăieşte în familii extinse, şi toată lumea munceşte şi economiseşte 
pentru a ajunge în „cartierul select” Pe străzile chinezeşti nu domneşte legea, dar 
şoselele sunt bine pavate ; nu există gropi în asfalt şi iluminatul stradal funcţionează. 
În schimb, pe străzile indiene nimeni nu repară lămpile stradale, şoselele sunt pline 
de urme adânci de roţi, dar poliţia veghează cu străşnicie la respectarea legii. Pentru 
a deschide un chioşc de limonadă pe străzile indiene, ai nevoie de autorizaţie. Din 
fericire, poliţiştii locali pot fi mituiţi, iar întreprinzătorii de succes au cu toţii genera- 
toare de curent proprii care să le asigure funcţionarea fabricii şi cele mai noi modele 
de telefoane mobile ca să comunice, în condiţiile în care stâlpii de telefoane locali 
sunt la pământ. Din păcate, Africa reprezintă acea parte a oraşului unde afacerile 
stagnează, speranţa de viaţă scade şi singurele clădiri noi sunt clinicile medicale. 

Ce vreau să spun prin aceste rânduri este că fiecare regiune a lumii are punctele 
ei tari şi punctele ei slabe şi toate au nevoie, într-o oarecare măsură, de reforma en 
détail. Ce este reforma en détail? În cuvinte simple, este ceva mai mult decât 
deschiderea accentuată a ţării tale către comerţ exterior şi investiţii, mai mult decât 
efectuarea unor schimbări de politică macroeconomică dictate de la vârf. Reforma 
en détail presupune efectuarea prealabilă a reformei angro. Ea presupune o atenţie 
sporită acordată infrastructurii, educaţiei şi politicilor guvernamentale, o îmbună- 
tăţire simţitoare a acestora, astfel încât tot mai mulţi cetăţeni să aibă instrumentele 
şi cadrul legal pentru a inova şi colabora la cel mai înalt nivel. 

Multe dintre elementele-cheie ale reformei en détail au fost magistral definite de 
cercetările efectuate de Corporaţia Financiară Internaţională (CFI) a Băncii Mondiale 
şi de echipa sa de analiză economică, condusă de eminentul economist Michael 
Klein. Ce învăţăminte tragem din cercetările acestei echipe? Pentru început, nici o 
tară nu iese din sărăcie prin garantarea unui loc de muncă tuturor cetăţenilor ei. În 
fiecare an, Egiptul garantează tuturor absolvenţilor de colegiu o slujbă, dar, de peste 

50 de ani, această ţară este cantonată în sărăcie, având o economie care se dezvoltă 
extrem de lent. 

„Dacă problema ar reprezenta-o numărul locurilor de muncă, atunci soluţia ar fi 
uşoară”, observă Klein şi Bita Hadjimichael în studiul efectuat de Banca Mondială 
şi intitulat The Private Sector in Development (Rolul sectorului privat în dezvoltare). 
„De exemplu, întreprinderile proprietate de stat i-ar putea absorbi pe toţi cei care au 
nevoie de angajare. Problema reală nu este angajarea ca atare, ci angajarea a cărei 
productivitate creşte constant, ceea ce permite creşterea nivelului de trai.” Întreprin- 
derile deţinute de stat şi firmele private subvenţionate de stat nu înregistrează de 
obicei creşteri susţinute ale productivităţii şi nici nu dispun de multe abordări care 
să fie privite drept veritabile elixiruri de creştere, mai adaugă cei doi. Simpla atra- 
gere de mai multe investiţii străine într-o ţară nu rezolvă problema în mod automat. 
Nici chiar investiţiile masive în educaţie nu garantează creşterea productivităţii. 

„Creşterea productivităţii şi, în consecinţă, ieşirea din sărăcie nu înseamnă pur şi 
simplu să arunci cu resurse în dreapta şi-n stânga, în speranţa rezolvării problemei”, 
afirmă Klein şi Hadjimichael. „Înseamnă ceva mult mai important : să foloseşti bine 
aceste resurse.” Cu alte cuvinte, ţările scapă de sărăcie nu doar atunci când gestio- 
nează responsabil, de la vârf, propriile politici fiscale şi monetare, adică aplică reforma 
angro. În anii din urmă s-a acordat multă atenţie, dublată de o intensă preocupare de 
ordin moral, problemei sărăciei persistente, în special în Africa. Este un lucru bun. 
Dar sărăcia persistentă este şi o problemă practică, nu doar una morală, şi nu ne 
ajută la nimic să ne concentrăm asupra eşecurilor noastre morale şi nu asupra greşe- 
lilor obişnuite ale ţărilor şi guvernelor afectate. Oamenii săraci scapă de sărăcie 
atunci când guvernele ţărilor lor creează un mediu în care salariaţii educați şi 
capitaliştii dispun de infrastructura fizică şi legală care să le faciliteze deschiderea de 
afaceri, acumularea de capital şi şansa de a deveni întreprinzători şi atunci când îşi 
supun poporul măcar unei doze minime de concurenţă externă - deoarece companiile 
şi ţările care au competitori inovează întotdeauna mai mult, mai bine şi mai rapid. 

Corporaţia Financiară Internaţională (CFI) a clarificat pe deplin aspectele în 
cauză prin publicarea unui studiu exhaustiv, cuprinzând peste 130 de ţări, intitulat 
Doing Business in 2004. CFI a adresat cinci întrebări esenţiale referitoare la mersul 
afacerilor în fiecare din aceste ţări, întrebări despre gradul de dificultate resimţit la : 
(1) deschiderea unei afaceri în conformitate cu legile, reglementările şi taxele de 
licenţiere locale, (2) angajarea şi concedierea muncitorilor, (3) încheierea unui 
contract, (4) accesul la credite şi (5) lichidarea unei afaceri falimentare sau care 
merge în pierdere. 'Traducând toţi aceşti termeni pe limba mea, ţările care au simpli- 
ficat procedurile economice, eliberându-le de fricţiuni, au făcut reforma en détail, 
iar ţările care nu au realizat cele de mai sus stagnează la nivelul reformei angro, şi 
este puţin probabil că vor prospera într-o lume plată. Criteriile CFI au fost inspirate 
de opera strălucită şi inovatoare a economistului Hernando de Soto, care a demon- 
strat, în Perú şi în alte ţări în curs de dezvoltare, că dacă schimbi cadrul legal şi 
mediul de afaceri în favoarea celor săraci, dacă le dai instrumente cu ajutorul cărora 
să colaboreze, ei vor face restul. 

Doing Business in 2004 încearcă să explice fiecare din aspectele tratate în studiu 
printr-o serie de exemple pline de culoare: 


Teuku, un întreprinzător din Jakarta, doreşte să deschidă o fabrică de confecţii. Are deja 
clienţi, a importat maşini-unelte specifice industriei textile şi a elaborat un plan de afaceri 
promiţător. Primul contact al lui Teuku cu guvernul îl reprezintă înregistrarea afacerii 
sale. După ce îşi ia formularele-tip de la Ministerul de Justiţie, le completează şi le 
legalizează la notariat. Teuku face apoi dovada că are viză de reşedinţă şi că nu are cazier. 
Obține un cod fiscal, depune cerere pentru o autorizaţie de afaceri şi depune capitalul 
minim la bancă (de trei ori valoarea venitului naţional pe cap de locuitor). Publică apoi 
articolele de asociere în Monitorul Oficial, plăteşte o taxă de timbru, se înregistrează la 
Ministerul de Justiţie şi aşteaptă 90 de zile până să-şi depună dosarul la Asigurările 
Sociale. După 168 de zile de când a iniţiat întregul proces, Teuku poate începe să 
funcţioneze legal. Între timp, clienţii lui au încheiat contracte cu alţi întreprinzători. 

În Panamă, alt întreprinzător, Ina, îşi înregistrează firma de construcţii în doar 19 zile. 
Afacerea creşte cu repeziciune şi Ina doreşte să angajeze pe cineva cu contract de muncă 
pe o perioadă determinată de doi ani. Dar legea angajării permite încadrări cu durată 
determinată doar pentru anumite sectoare, iar durata maximă a contractului este de un an. 
În acelaşi timp, unul din muncitorii angajaţi pleacă mai devreme de la lucru, nemotivat, 
şi comite erori costisitoare. Pentru a-l înlocui, Ina trebuie să notifice sindicatul, să obţină 
aprobarea acestuia şi să plătească timp de cinci luni o indemnizaţie de concediere. Astfel, 
Ina respinge muncitorul mai bine calificat, pe care şi-ar dori să-l angajeze, şi îl păstrează 
în echipă pe muncitorul incompetent. 

Ali, un comerciant din Emiratele Arabe Unite, poate angaja şi concedia cu uşurinţă. Dar 
unul dintre clienţii săi refuză să plătească pentru echipamentele livrate cu trei luni în 
urmă. Este nevoie de 27 de proceduri şi de mai mult de 550 de zile pentru a rezolva la 
tribunal litigiul plăţii neefectuate. Toate procedurile trebuie realizate în scris şi necesită 
justificări legale extinse şi avocaţi. După această experienţă, Ali se hotărăşte să facă 
afaceri doar cu clienţii pe care îi cunoaşte bine. 

Timnit, o tânără întreprinzătoare din Etiopia, vrea să-şi extindă afacerea de succes în 
domeniul consultanţei, luând un împrumut. Dar nu deţine nici o dovadă care să-i arate 
istoricul creditelor, deoarece nu există birou de monitorizare a creditelor. Deşi afacerea ei 
deţine bunuri substanţiale în sume de primit din tranzacţii contabile, legea nu permite 
băncii să le folosească drept garanţie. Banca ştie că nu poate recupera datoria dacă Timnit 
nu respectă termenele contractului de împrumut, deoarece tribunalele sunt ineficiente, iar 
legea acordă creditorilor puteri reduse. Creditul este refuzat. Afacerea nu se poate extinde. 
După ce s-a înregistrat, şi-a angajat muncitori, a încheiat contracte şi a obţinut credite, 
Avik, un om de afaceri din India, nu poate realiza profit şi iese din afaceri. După ce trece 
printr-un faliment care durează 10 ani, Avik se face nevăzut, lăsându-şi muncitorii, banca 
şi agenţia fiscală cu buza umflată. 


Vreţi să ştiţi de ce două decenii de reformă macroeconomică angro, iniţiată de la 
vârf, nu au încetinit procesul de răspândire a sărăciei şi nu au produs destule locuri 
de muncă noi în ţări importante din America Latină, Africa, lumea arabă şi fostul 
Imperiu Sovietic ? Pentru că s-a aplicat prea puţin reforma en détail. Conform rapor- 
tului CFI, dacă vrei să creezi locuri de muncă productive (de genul acelora care 
conduc la creşterea nivelului de trai) şi dacă vrei să stimulezi dezvoltarea de noi 

afaceri (de genul acelora care inovează, concurează şi creează bunăstare), ai nevoie 
de un cadru legislativ care să faciliteze deschiderea unei afaceri, care să-i uşureze 
adaptarea la condiţiile şi oportunităţile schimbătoare ale pieţei, care să faciliteze 
declararea falimentului şi închiderea afacerii, aşa încât capitalul să fie eliberat pentru 
atingerea unor scopuri mai productive. 

„E nevoie de două zile ca să începi o afacere în Australia, spre deosebire de 203 
zile în Haiti şi 215 zile în Republica Democratică Congo”, mai arată studiul CFI. 
„Nu există costuri monetare pentru deschiderea unei afaceri în Danemarca, dar în 
Cambodgia ea costă de peste cinci ori venitul pe cap de locuitor şi de peste 13 ori 
acelaşi venit în Sierra Leone. În Hong Kong, Singapore, Thailanda şi în alte circa 
40 de economii naţionale nu ai nevoie de capital minim la deschiderea unei afaceri. 
În schimb, în Siria, capitalul necesar este de 56 de ori valoarea venitului pe cap de 
locuitor... Afacerile din Republica Cehă şi din Danemarca pot angaja muncitori cu 
contracte parţiale sau cu durată determinată pentru orice domeniu de activitate, fără 
specificarea duratei maxime a contractului. La polul opus, legile angajării în El 
Salvador permit contracte cu durată determinată numai pentru anumite slujbe şi 
fixează durata acestora la maximum un an... Un simplu contract comercial se 
încheie în 7 zile în Tunisia şi în 39 de zile în Olanda, în vreme ce în Guatemala este 
nevoie de aproape 1.500 de zile. Costurile încheierii contractului reprezintă mai 
puţin de 1% din suma disputată în Austria, Canada şi Regatul Unit, dar mai mult de 
100% din aceeaşi valoare în Burkina Faso, Republica Dominicană, Indonezia şi... 
Filipine. Birourile de credit deţin situaţii de creditare pentru aproape orice persoană 
adultă în Noua Zeelandă, Norvegia şi Statele Unite. Dar monitorizarea creditelor în 
Camerun, Ghana, Pakistan, Nigeria şi Serbia-Muntenegru acoperă doar 1% din 
populaţia adultă. În Regatul Unit, legile garanţiilor bancare şi ale falimentului 
conferă puteri lărgite creditorilor de a-şi recupera banii dacă un debitor intră în 
imposibilitate de plată. În Columbia, Republica Congo, Mexic, Oman şi Tunisia, un 
creditor nu dispune de astfel de drepturi. E nevoie de mai puţin de 6 luni pentru a 
încheia procedurile de faliment în Irlanda şi Japonia, faţă de 10 ani în Brazilia şi 
India. Pentru a rezolva un caz de insolvabilitate în Finlanda, Olanda, Norvegia şi 
Singapore, costul este de mai puţin de 1% din valoarea proprietăţii - faţă de aproape 
jumătate din valoarea acesteia în Ciad, Panamá, Macedonia, Venezuela, Serbia- 
-Muntenegru şi Sierra Leone.” 

După cum remarcă raportul CFI, reglementările legale excesive tind să lovească 
chiar în acei pe care se presupune că ar trebui să-i protejeze. Cei bogaţi şi cei cu 
relaţii îşi croiesc drum cu ajutorul banilor prin hăţişul de reglementări oneroase. În 
ţările în care piaţa muncii este foarte bine reglementată, unde este dificil să angajezi 
şi să concediezi personal, femeile, în special, îşi găsesc cu greu un loc de muncă. 

„Reglementări bune nu înseamnă reglementări zero”, concluzionează studiul 
CFI. „Un nivel optim de reglementare este mai mult decât nivelul zero, dar poate 
reprezenta mai puţin decât ce se găseşte la ora actuală în majoritatea ţărilor şi, în 
special, în ţările sărace.” Studiul oferă ceea ce eu numesc o listă în cinci paşi pentru 
reforma en détail. Unu : simplifică şi liberalizează pe cât posibil în contextul pieţelor 

concurenţiale, deoarece, pentru consumatori şi salariaţi, concurenţa poate fi cea mai 
bună sursă de presiune în adoptarea celor mai bune practici economice, în vreme ce 
excesul de reglementări le oferă birocraţilor corupți prilejul de a pretinde mită. „Angola 
nu are nici un motiv să aibă una dintre cele mai rigide legi ale angajării câtă vreme 
Portugalia, ale cărei legi au fost adoptate de Angola, le-a revizuit deja de două ori, 
pentru a face piaţa muncii mai flexibilă”, afirmă studiul CFI. Doi: concentrează-te 
asupra sporirii drepturilor de proprietate. La iniţiativa lui de Soto, în ultimul deceniu, 
guvernul peruvian a emis titluri de proprietate pentru 1,2 milioane de gospodării 
urbane care nu aveau acte doveditoare. „Drepturile de proprietate sigure au permis 
părinţilor să plece de acasă în căutarea unei slujbe, în loc să rămână pe loc ca să-şi 
apere proprietatea”, mai spune studiul CFI. „Principalii beneficiari sunt copiii acestor 
părinţi, care acum pot merge la şcoală.” Trei: extinde utilizarea Internetului pentru 
punerea în aplicare a reglementărilor. Procesul devine astfel mai rapid, mai transpa- 
rent şi mult mai puţin proprice dării şi luării de mită. Patru: redu implicarea tribu- 
nalelor în chestiunile de afaceri. Şi ultimul, dar cu siguranţă nu cel din urmă: după 
cum ne sfătuieşte studiul CFI, „faceţi din reformă un proces continuu... Țările care 
au constant rezultate bune, oglindite în indicatorii din Doing Business, reuşesc dato- 
rită implementării reformei continue” 

Frapant în privinţa criteriilor CFI este faptul că mulţi oameni cred că ele sunt 
relevante numai pentru Peru şi Argentina, dar, în fapt, unele din ţările cu rezultate 
dintre cele mai proaste sunt state precum Germania sau Italia. (E drept, guvernul 
german a protestat faţă de câteva rezultate ale studiului.) 


Luaţi-vă după spiriduşii săltăreţi 


Unul dintre cele mai bune exemple de ţară care a făcut un salt enorm înainte, alegând 
calea dezvoltării şi a reformei en détail a politicilor guvernamentale, a infrastructurii 
şi a educaţiei este Irlanda. Vă spun aici ceva ce probabil că nu ştiaţi : astăzi Irlanda 
este cea mai bogată ţară din Uniunea Europeană, după Luxemburg. Da, această ţară, 
care timp de secole a fost făcută celebră de emigrație, poeţi tragici, foamete, războaie 
civile şi spiriduşi, are astăzi un PIB pe cap de locuitor mai mare decât cel al 
Germaniei, Franţei şi Marii Britanii. Cum a reuşit Irlanda să ajungă din bolnavul 
Europei bogatul Europei în mai puţin de o generaţie este o poveste uimitoare. 
Cotitura Irlandei a început, de fapt, la sfârşitul anilor '60, când guvernul a eliminat 
taxa pentru învăţământul liceal, permiţând tot mai multor copii proveniţi din clasa 
muncitoare să obţină o diplomă de liceu sau de şcoală tehnică. Drept urmare, în anii 
care au urmat aderării Irlandei la Comunitatea Europeană, în 1973, ţara s-a putut 
baza pe o forţă de muncă sensibil mai bine educată decât în decursul generaţiei 
anterioare. Totuşi, la mijlocul anilor '80, Irlanda culesese roadele aderării la CE - 
subvenţii pentru a construi o infrastructură mai bună şi o piaţă mai mare pentru 
produsele Uniunii. Dar Irlanda nu avea încă destule produse competitive, din cauza 
anilor de protecţionism economic şi management fiscal defectuos. Ţara era falită, 

iar majoritatea absolvenţilor de colegiu emigrau. Politicile guvernamentale nu erau 
cele adecvate. 

„Am intrat într-o morişcă a împrumuturilor, cheltuielilor şi impozitării, iar acest 
fapt aproape că ne-a ruinat”, mi-a mărturisit viceprim-ministrul Mary Harney în 
timpul unei vizite la Dublin, în iunie 2005. „Aşa că, fiind aproape ruinaţi, am avut 
curajul să efectuăm schimbarea.” Şi, într-adevăr, Irlanda s-a schimbat simţitor. Într-un 
proces neobişnuit de dezvoltare, guvernul, principalele sindicate, fermierii şi indus- 
triaşii s-au pus de acord asupra unui program de austeritate fiscală, diminuând taxele 
corporatiste până la 12,5% (mult sub nivelul restului Europei), moderând veniturile 
salariale şi preţurile şi făcând o curte agresivă investitorilor străini. În 1996, învăţă- 
mântul superior public în Irlanda a devenit gratuit, creându-se astfel o forţă de muncă 
şi mai bine educată. Rezultatele au fost remarcabile. Astăzi, 9 din cele mai mari 
10 companii farmaceutice din lume derulează afaceri în Irlanda, la fel şi 16 din cele 
mai mari 20 de companii producătoare de aparatură medicală, ca şi 7 din cele mai 
mari 10 firme producătoare de software. În 2004, Irlanda a atras mai multe investiţii 
directe americane decât China. Iar încasările totale ale guvernului din taxe şi impozite 
au crescut constant. 

„Am deschis afacerea în Irlanda în 1990”, mi-a explicat într-un e-mail Michael 
Dell, fondatorul companiei Dell Computer. „Ce ne-a atras? O forţă de muncă bine 
educată - şi universităţi de prestigiu la îndemână. [De asemenea, ] Irlanda are politici 
industriale şi de impozitare care oferă sprijin consistent sectorului de afaceri, 
indiferent de ce partid politic se află la putere. Cred că toate acestea se întâmplă 
pentru că există destui oameni care îşi amintesc de timpurile grele, suficient să depo- 
litizeze dezvoltarea economică. [Irlanda mai are) o foarte bună reţea de transport, 
logistică excelentă şi o localizare bună - produsele se pot transfera cu uşurinţă pe 
pieţele importante ale Europei.” În cele din urmă, adaugă Dell, „irlandezii sunt com- 
petitivi, dornici să reuşească şi să se afirme, sunt câştigători înnăscuţi. Fabrica noastră 
se află în Limerick, dar avem mai multe mii de reprezentanţi de vânzări şi consultanţi 
tehnici în afara Dublinului. Talentul irlandez s-a dovedit a fi o resursă minunată 
pentru noi. Şi un amănunt amuzant: suntem exportatorul numărul unu al Irlandei” 

Intel a deschis prima fabrică de cipuri în Irlanda în 1993. James Jarrett, unul 
dintre vicepreşedinţii Intel, a declarat că firma Intel a fost atrasă de marea masă de 
tineri şi tinere cu educaţie din Irlanda, de taxele comerciale scăzute şi de alte stimu- 
lente care i-au permis firmei Intel să economisească aproximativ un miliard de dolari 
în 10 ani. Nici sistemul naţional de sănătate al Irlandei - care uşurează obligaţiile 
Intel faţă de asigurările medicale - nu a stricat. „La ora actuală avem 4.700 de 
angajaţi în patru fabrici, iar la Shannon lucrăm şi la proiectarea unor cipuri de înaltă 
performanţă cu ingineri irlandezi”, mai spune Jarrett. 

Harry Kraemer Jr., fost director executiv al Baxter International, companie specia- 
lizată în fabricarea de echipamente medicale care a făcut o serie de investiţii în Irlanda, 
a explicat că „nivelul de energie, atitudinea faţă de muncă, optimizarea sistemului de 
impozitare şi flexibilitatea forţei de muncă” sunt elemente care fac din Irlanda o ţintă 
infinit mai atractivă pentru investiţii decât Franţa sau Germania, unde până şi cos- 
turile de concediere a unui muncitor sunt enorme. Irlandezii, adaugă el, au avut 

încredere în ei înşişi şi au menţinut o legislaţie a muncii flexibilă, conştienţi că unele 
locuri de muncă vor dispărea, dar că vor continua să apară altele noi - şi exact aşa 
s-a întâmplat. Irlanda „joacă ofensiv”, afirmă Kraemer, în timp ce Germania şi Franţa 
„joacă defensiv” şi, cu cât încearcă mai mult să protejeze fiecare veche slujbă, cu 
atât mai puţine slujbe noi vor atrage. Să privim aceste rezultate : în 1990, totalul forţei 
de muncă din Irlanda se cifra la 1,1 milioane de persoane ; la sfârşitul anului 2005 
a ajuns la aproximativ 2 milioane, practic fără şomaj real. 

Dar Irlanda a început să joace defensiv într-o mulţime de alte privinţe. Iniţial, s-a 
concentrat asupra atragerii de investiţii din partea companiilor americane de înaltă 
tehnologie, oferindu-le infrastructură de calitate, o forţă de muncă flexibilă şi educată 
şi taxe comerciale scăzute. Dar în acest moment, a explicat ministrul irlandez al 
Educaţiei, Mary Hanafin, ţara vrea ca reforma en dâtail în sectorul educaţiei să 
atingă un nou nivel. Irlanda a iniţiat o campanie în vederea dublării numărului de 
absolvenţi de doctorate în ştiinţă şi inginerie până în 2010 şi a iniţiat diverse fonduri 
pentru a atrage companii globale şi inteligenţe din domenii variate, care să vină în 
Irlanda şi să lucreze în cercetare. La ora actuală, Irlanda recrutează masiv, în special 
savanţi chinezi. „Este benefic pentru studenţii noştri buni să se amestece printre 
studenţii de calitate din străinătate”, afirmă Hanafin. „Industria va urma calea cer- 
cetării de înalt nivel.” Irlanda a înfiinţat o fundaţie ştiinţifică pentru acordarea de 
granturi oricărui cercetător din lume posesor al unei idei pe care s-o pună în practică 
în Irlanda, idee care, într-o bună zi, ar putea da naştere unei companii sau unui pro- 
dus. Între 2001 şi 2005, Science Foundation Ireland (Fundaţia Ştiinţifică Irlandeză) 
a înfiinţat nu mai puţin de 160 de noi grupuri de cercetare, 34 dintre ele conduse de 
savanţi de renume care şi-au lăsat laboratoarele din străinătate ca să vină în Irlanda 
în baza unui raport independent, administrat de guvernul irlandez. Întâmplător sau 
nu, primul director al Fundaţiei Ştiinţifice Irlandeze a fost un american care lucrase 
anterior la National Science Foundation. 

Povestea de succes a Irlandei subliniază faptul că, pe plan mondial, capitalul nu 
rătăceşte din loc în loc în căutarea celei mai ieftine forţe de muncă. Dacă ar fi aşa, 
toate locurile de muncă s-ar concentra în Haiti şi Bangladesh. Capitalul caută cea 
mai productivă forţă de muncă la preţul cel mai scăzut, iar acest lucru necesită 
punerea la punct a acelor trei elemente de bază. John Chambers, director executiv al 
Cisco Systems, companie care foloseşte un lanţ global de furnizori pentru a construi 
router-ele care dirijează Internetul şi care este ademenită să investească într-o ţară 
Sau alta, a rezumat cel mai bine situaţia : „Locurile de muncă vor merge acolo unde 
se află cea mai educată forţă de muncă, cea mai competitivă infrastructură, un mediu 
propice creativităţii şi politici guvernamentale care sprijină mediul de afaceri. Este 
un fapt inevitabil. Prin definiţie, aceşti oameni vor avea cel mai ridicat nivel de trai. 
Şi nu este absolut necesar ca ei să trăiască în ţările care au fost portdrapelul 
Revoluţiei Industriale” 

De altfel, Sir John Rose, director executiv al Rolls-Royce, mi-a replicat odată că, 
în ceea ce eu numesc lumea plată, vom vorbi tot mai puţin despre „ţări dezvoltate, 
ţări în curs de dezvoltare şi ţări subdezvoltate” şi din ce în ce mai mult despre „ţări 
inteligente, ţări mai inteligente şi cele mai inteligente ţări” 

Cel puţin unele ţări acordă atenţia cuvenită acestui fapt. Premierul Irlandei, 
Bertie Ahern, mi-a spus în iunie 2005 : „In ultimii doi ani m-am întâlnit de cinci ori 
cu premierul Chinei” 


Cultura contează. Glocalizarea 


Cum miza reformei en détail este astăzi mai mare ca oricând şi cele mai multe ţări 
ştiu asta, nu este nevoie decât de o privire sumară pentru a observa că nu toate ţările 
se descurcă. Spre deosebire de reforma angro, care putea fi efectuată de o mână de 
oameni cu ajutorul ordinelor administrative sau, pur şi simplu, al dictatelor autori- 
tariste, reforma en détail necesită o bază mult mai largă de consens public şi parla- 
mentar dacă îşi propune să treacă peste interese politice şi economice încetăţenite. 
Aşadar, de ce unele ţări trec acest hop al reformei en détail, conduse de lideri 
capabili să-şi mobilizeze poporul în efortul de a-şi îmbunătăţi cu adevărat infra- 
structura, educaţia şi politicile guvernamentale, pe când alte ţări stagnează ? 

Unul dintre răspunsuri îl reprezintă cultura. 

Să reduci realizările economice ale unei ţări doar la cultură este ridicol; dar să 
analizezi realizările economice ale unei ţări fără a face referire la cultură este la fel 
de ridicol, deşi mulţi economişti şi politologi par să-şi dorească lucrul ăsta. Subiectul 
este extrem de controversat şi abordarea sa este privită ca incorectă din punct de 
vedere politic. Este un fel de oaie neagră despre care nimeni nu vrea să vorbească. 
Dar eu am de gând să vorbesc despre acest concept în volumul de faţă, dintr-un 
motiv foarte simplu : odată cu aplatizarea lumii, când tot mai multe instrumente de 
colaborare se distribuie global ca bunuri accesibile tuturor, decalajul dintre culturile 
care au disponibilitatea, posibilitatea şi determinarea de a adopta cu rapiditate aceste 
instrumente şi de a le pune în aplicare şi culturile care nu le au va conta mai mult. 
Diferenţele dintre cele două tipuri de culturi se vor anplifica. 

Una dintre cele mai importante cărţi dedicate acestui subiect este The Wealth and 
Poverty of Nations (Avuţia şi sărăcia naţiunilor), scrisă de economistul David Landes. 
El consideră că, deşi climatul, resursele naturale şi geografia joacă împreună un rol 
important în a explica de ce unele ţări sunt capabile să facă saltul la industrializare, 
iar altele nu, factorul-cheie îl reprezintă, de fapt, înzestrările culturale ale unei ţări, 
în special gradul în care ţara respectivă şi-a asimilat valorile muncii susţinute, ale 
cumpătării, onestităţii, răbdării şi tenacităţii, precum şi gradul în care este deschisă 
la schimbare, la noi tehnologii şi la conceptul egalităţii în drepturi între femei şi 
bărbaţi. Poţi fi de acord sau nu cu modul în care Landes echilibrează aceste moravuri 
culturale cu o serie de alţi factori ce dau contur realizărilor economice. Dar mie 
personal mi se par inedite insistența cu care pune pe tapet chestiunea culturală şi 
refuzul de a mai lua de bune argumentele conform cărora stagnarea prelungită a unor 
ţări se explică doar prin colonialismul occidental, prin geografie sau prin moştenirea 
istorică. 

În călătoriile mele m-au frapat două aspecte, de o deosebită relevanţă în contextul 
lumii plate. Unul îl reprezintă gradul de exteriorizare al unei culturi : În ce măsură 
este ea deschisă influențelor şi ideilor străine ? Cât de bine se „glocalizează” ? Celă- 
lalt aspect, oarecum mai intangibil, este gradul de interiorizare al respectivei culturi. 
Adică în ce măsură societatea manifestă încredere în a colabora cu străinii şi în ce 
măsură sunt elitele ţării preocupate de mase şi dispuse să investească la ele acasă - 
or, dimpotrivă, sunt indiferente faţă de săracii de acasă şi mai degrabă interesate să 
investească în străinătate ? 

Cu cât o anumită cultură se glocalizează mai natural -— altfel spus, cu cât absoarbe 
mai uşor idei străine şi cele mai bune practici globale, amestecându-le cu propriile 
tradiţii -, cu atât mai mari vor fi avantajele într-o lume plată. Abilitatea naturală de 
glocalizare a fost unul dintre punctele tari ale culturii indiene, americane, japoneze 
şi, în ultima vreme, chineze. Indienii, de pildă, împărtăşesc părerea că mogulii vin 
şi pleacă, britanicii vin şi pleacă, dar poporul ia ce-i mai bun din influenţele lor şi 
lasă restul deoparte : indienii încă mănâncă curry, femeile încă se îmbracă în sari şi 
familiile trăiesc încă laolaltă. Este glocalizare în cel mai înalt grad posibil. 

„Culturile care sunt deschise şi dispuse să se schimbe au un avantaj uriaş într-o 
astfel de lume”, afirmă Jerry Rao, director executiv la MphasiS, conducător al 
acestei asociaţii comerciale indiene de înaltă tehnologie. „Străbunica mea a fost 
analfabetă. Bunica a făcut numai două clase. Mama nu a făcut facultate. Sora mea 
are un masterat în economie şi fiica mea învaţă la Universitatea Chicago. Am făcut 
toate acestea într-o viaţă de om, dar am fost dornic de schimbare... Ca ţară, ai nevoie 
de o cultură puternică, dar şi de deschiderea necesară pentru a adapta şi adopta de 
la alţii. Exclusiviştii culturali au un mare dezavantaj. Gândeşte-te la momentul când 
împăratul Chinei l-a expulzat pe ambasadorul britanic. Cine au avut de pierdut? 
Chinezii. Exclusivismul este un lucru periculos.” 

Deschiderea are o importanţă capitală, adaugă Rao, „deoarece îţi dezvoltă tendinţa 
de a-i respecta pe oameni pentru talentul şi abilităţile lor. Când stai pe chat cu un alt 
întreprinzător din altă parte a lumii, nu ştii ce culoare a pielii are. Interacţionezi 
profesional cu oamenii pe baza talentului - nu a rasei sau etniei - şi acest fapt 
schimbă, în mod subtil, întreaga ta viziune asupra fiinţei umane, cu condiţia să-ţi 
doreşti să aparţii lumii care pune accentul pe talent şi performanţă, şi nu lumii în 
care contează doar originea” 

Aceste cuvinte ne ajută să explicăm de ce atâtea ţări musulmane întâmpină dificul- 
tăţi odată cu aplatizarea lumii. Din motive culturale şi istorice complicate, multe 
dintre acestea nu se glocalizează bine, deşi există şi multe excepţii - de pildă, Turcia, 
Liban, Bahrain, Dubai, Indonezia şi Malaysia. Acestea din urmă, totuşi, tind să repre- 
zinte naţiuni musulmane mai secularizate. Într-o lume în care singurul avantaj major al 
unei culturi este abilitatea de a cultiva adaptabilitatea şi adoptabilitatea, lumea musul- 
mană de astăzi e dominată de clerici islamici care interzic literalmente ijtihad-ul, 
reinterpretarea principiilor Islamului în lumina realităţilor contemporane. 

Gândiţi-vă la doctrina îmbrăţişată de adepţii lui bin Laden. Scopul său este de a 
„epura” Arabia Saudită de toţi străinii şi de toate influenţele lor. Această atitudine 


334 ȚĂRILE ÎN CURS DE DEZVOLTARE ŞI PĂMÂNTUL PLAT 


este exact opusul glocalizării şi al colaborării mondiale. Cultura şi gândirea tribală 
sunt încă dominante în multe ţări arabe, iar modul de gândire tribal anatemizează 
colaborarea. Care este motoul unui adept al tribalismului? „Eu şi fratele meu 
împotriva vărului meu ; eu, fratele meu şi vărul meu împotriva străinului.” Şi care 
este motoul globaliştilor, al celor care construiesc lanţuri de furnizori în domeniul 
colaborării? „Eu, fratele meu şi vărul meu, trei prieteni din copilărie, patru oameni 
în Australia, doi la Beijing, şase în Bangalore, trei din Germania şi patru persoane 
pe care le-am cunoscut pe Internet formăm cu toţii un singur lanţ global de furnizori.” 
Pe Pământul plat, diviziunea muncii devine constant din ce în ce mai complexă, 
implicând interacţiunea unui număr mai mare de oameni cu persoane pe care nu le 
cunosc şi pe care s-ar putea să nu le întâlnească niciodată. Cine vrea să aibă o 
diviziune a muncii modernă şi complexă trebuie să fie în stare să aibă mai multă 
încredere în străini. 

În lumea arabo-musulmană, susține David Landes, anumite atitudini culturale au 
devenit, în multe moduri, veritabile bariere în calea dezvoltării, în principal tendinţa 
de a trata pe mai departe femeile ca pe o sursă de pericol ori de necurăţie care trebuie 
exclusă din spaţiul public şi din activităţile economice. Când o anumită cultură crede 
în aşa ceva, îşi pierde o mare parte din productivitatea potenţială a propriei societăţi. 
Un sistem care îi privilegiază pe bărbaţi de la naştere, mai adaugă Landes, pentru 
simplul fapt că sunt bărbaţi, şi le dă puteri discreţionare asupra surorilor lor şi asupra 
celorlalţi membri femei din societate, este nociv chiar pentru bărbaţi. Le sădeşte în 
suflet sentimentul că totul li se cuvine, sentiment care descurajează calităţile necesare 
pentru a se perfecționa, a progresa şi a se realiza. Acest tip de discriminare, remarcă 
el, nu se limitează, desigur, doar la Orientul Mijlociu arab. Într-adevăr, rudimente 
ale sale se găsesc, în grade diferite de intensitate, pretutindeni în lume, chiar şi în 
aşa-zisele societăţi industrializate avansate. 

Rezistenţa lumii arabo-musulmane la glocalizare este un fapt care, actualmente, 
concentrează atenţia unor comentatori arabi liberali. Să luăm, spre exemplu, articolul 
apărut în numărul din 5 mai 2004 al cotidianului saudit de limbă engleză Arab News, 
scris de jurnalistul liberal saudit Raid Qusti şi intitulat „How Long Before the First 
Step?” („Cât va mai trece până vom face primul pas ?”). 

„Incidentele teroriste în Arabia Saudită au devenit, într-o măsură mai mare sau 
mai mică, ştiri zilnice. De fiecare dată când sper şi mă rog ca ele să înceteze, se pare 
că lucrurile se înrăutăţesc”, scrie Qusti. „O explicaţie a motivelor pentru care se 
întâmplă toate acestea a fost oferită de redactorul-şef al ziarului A/-Riyadh, Turki 
ALl-Sudairi, într-un program dedicat aflării originilor actelor de terorism. Al-Sudairi 
a susţinut că persoanele care înfăptuiesc aceste atacuri împărtăşesc ideologia mişcării 
Juhaiman, ai cărei membri au pus stăpânire pe Marea Moschee în anii '70. Ideologia 
lor presupunea acuzarea celorlalţi că ar fi necredincioşi, ceea ce le dădea mână 
liberă să-i ucidă pe aceştia din urmă, fie ei occidentali - care, în concepţia lor, 
trebuiau alungaţi din Peninsula Arabă - sau credincioşi musulmani care nu le urmau 
calea. Membrii mişcării au dispărut din ochii opiniei publice în anii '80 şi '90, 
apărând apoi din nou, animați de aceeaşi ideologie distructivă. Întrebarea pe care 
Al-Sudairi a uitat să opună este : Ce vor face saudiţii cu această mişcare ? Dacă noi, 

ca națiune, refuzăm să analizăm cauzele primare, cum am făcut în ultimele două 
decenii, va fi doar o chestiune de timp ca un alt grup, adept al aceleiaşi ideologii, să 
iasă la suprafaţă. Am ajutat şi noi la crearea acestor monştri? Sistemul nostru 
educaţional care nu încurajează toleranța faţă de alte credințe - ca să nu mai vorbim 
de toleranța faţă de adepții altor şcoli de gândire musulmană - va trebui reevaluat 
de la un capăt la celălalt. Cultura saudită însăşi, precum şi faptul că cei mai mulți 
dintre noi nu acceptă alte stiluri de viață, încercând să-l impună pe al nostru altor 
popoare, reprezintă un alt aspect îngrijorător. Merită reevaluat şi faptul că, de la 
clasa a IV-a la a XII-a, nu ne învăţăm copiii că mai există şi alte civilizaţii în lume 
şi că facem parte din comunitatea globală, insistând în schimb numai şi numai asupra 
lumilor islamice” 

Lumea uită extrem de uşor că atunci când vine vorba de activităţi economice, una 
dintre cele mai mari virtuţi pe care le poate avea o ţară sau o comunitate este o 
cultură a toleranţei. Când toleranța reprezintă norma, toată lumea prosperă - deoa- 
rece toleranța naşte încredere, iar încrederea este baza inovației şi a spiritului antre- 
prenorial. Creşteţi nivelul de încredere în orice grup, companie sau societate, şi se 
vor întâmpla numai lucruri bune. „China şi-a început uimitoarea ascensiune comer- 
cială şi industrială numai atunci când forma odioasă de comunism intolerant profesată 
de Mao Zedong a fost abandonată în favoarea a ceea ce s-ar putea numi un laissez- 
-faire totalitar”, scrie istoricul britanic Paul Johnson într-un articol publicat la 21 iunie 
2004 în revista Forbes. „India este un alt exemplu. Prin însăşi natura sa, religia 
hindusă este tolerantă şi, într-un mod curios, chiar permisivă... Când sunt lăsaţi în 
pace, indienii (aidoma chinezilor) prosperă întotdeauna în cadrul comunităţii. Să 
luăm drept exemplu populaţia indiană a Ugandei, expulzată de groaznicul dictator 
Idi Amin şi primită în sânul tolerantei societăţi britanice. Astăzi, în acest grup există 
mai mulţi milionari decât în orice altă comunitate recentă de imigranţi în Marea 
Britanie. Ei reprezintă un exemplu concludent al modului în care munca susţinută, 
legăturile puternice de familie şi devotamentul faţă de educaţie pot propulsa un popor 
care a fost deposedat de toate bunurile sale lumești.” De-a lungul secolelor, Islamul 
a prosperat când a cultivat o cultură a toleranţei, aşa cum s-a întâmplat în Spania 
maură. Dar în forma sa modernă, Islamul a fost - în prea multe cazuri - confiscat 
şi interpretat de lideri spirituali care nu îmbrăţişează o cultură a toleranţei, schimbării 
sau inovării, ceea ce, remarcă Johnson, a contribuit cu siguranţă la întârzierea dez- 
voltării economice a multor ţări musulmane. 

Aici ne reîntoarcem la coeficientul de aplatizare. Ca urmare a evoluţiei umane, 
ţările lipsite de resurse naturale prezintă o probabilitate mai mare de a-şi dezvolta 
deprinderile deschiderii către idei noi, deoarece este singurul mod în care pot supra- 
vieţui şi progresa. 

Totuşi, vestea bună este că orice cultură contează, dar poate să se şi schimbe. 
Culturile nu sunt conectate la ADN-ul nostru uman. Ele reprezintă un produs al 
contextului oricărei societăţi - geografia, nivelul de educaţie, conducerea şi expe- 
rienţa istorică. Cum acestea se schimbă, tot aşa şi cultura se poate schimba. În 
ultimii 50 de ani, Japonia şi Germania au trecut de la societăţi puternic militarizate 
la societăţi extrem de pacifiste şi ferm susținătoare ale democraţiei. Bahrainul a fost 

una dintre primele ţări arabe care au descoperit petrol. A fost şi prima ţară arabă 
care şi-a epuizat rezervele de ţiţei. A mai fost, de asemenea, prima ţară arabă din 
zona Golfului Persic care a organizat alegeri parlamentare la care femeile au putut 
candida şi vota. În timpul Revoluţiei Culturale, China părea o naţiune posedată de 
cultura unei nebunii ideologice. Astăzi, China este sinonimă cu pragmatismul. Spania 
musulmană a fost una dintre cele mai tolerante societăţi din istoria universală. 
Astăzi, Arabia Saudită musulmană este una dintre cele mai intolerante ţări. Spania 
musulmană a reprezentat o cultură a meşteşugurilor şi a comerţului, în care oamenii 
trebuiau să-şi pună mintea la contribuţie ca să poată trăi, şi astfel au învăţat să 
convieţuiască paşnic cu ceilalţi; Arabia Saudită de astăzi supravieţuieşte doar din 
vânzarea petrolului. Totuşi, la doi paşi de Arabia Saudită se află Dubaiul, oraşul-stat 
arab care şi-a folosit petrodolarii pentru a construi adevăratul centru comercial, 
turistic, de servicii şi informatic din zona Golfului. Dubai este unul dintre cele mai 
tolerante şi cosmopolite locuri din lume, în care, se pare, întâlneşti mai multe 
restaurante în care se serveşte sushi şi terenuri de golf decât moschei - pe lângă 
faptul că turiştii nu au nevoie de viză. Aşa încât, da, cultura contează, dar cultura se 
află cuibărită în contexte, nu în gene - şi, după cum contextele şi liderii locali se 
schimbă şi se adaptează, tot aşa poate să facă şi cultura. 


Lucrurile intangibile 


Poţi trage o mulţime de concluzii doar comparând zgârie-norii marilor oraşe. Ca 
mulţi americani de origine indiană, Dinakar Singh, administratorul unui fond privat 
de investiţii, călătoreşte regulat în India pentru a-şi vizita familia. În iarna anului 
2004 s-a reîntors la New Delhi pentru o asemenea vizită. Când ne-am întâlnit, câteva 
luni mai târziu, mi-a povestit despre momentul în care a realizat de ce economia 
Indiei, ca întreg, încă nu şi-a luat avânt atât cât ar fi trebuit - cu excepţia sectorului 
de înaltă tehnologie. 

„Mă aflam la etajul al şaselea într-un hotel din New Delhi”, îşi aminteşte el, „şi 
când am privit pe fereastră, panorama se întindea cât vezi cu ochii. Oare de ce? 
Pentru că în Delhi nu există surse de curent auxiliare pentru ascensoare, nu există 
nici prea multe clădiri înalte” Nici un investitor chibzuit nu şi-ar dori să construiască 
o clădire înaltă într-un oraş în care curentul poate cădea în orice clipă, punându-te 
în situaţia să urci douăzeci de etaje pe scări. De aici rezultă o întindere urbană 
dezordonată şi o ineficientă utilizare a spaţiului. I-am spus lui Singh că istorisirea lui 
îmi aminteşte de o călătorie pe care tocmai o făcusem la Dalian, în China. Mai 
fusesem la Dalian în 1998 şi, când m-am întors în 2004, aproape că nu am recunoscut 
oraşul. Apăruseră atâtea clădiri noi, inclusiv blocuri-turn moderne din oţel şi sticlă, 
încât am început să mă îndoiesc că mai vizitasem acel loc înainte. După care i-am 
pomenit despre amintirile din altă călătorie. În vara anului 1974 am urmat cursurile 
unei şcoli din Cairo. Cele mai impunătoare trei clădiri din oraş erau, la acea dată, 
hotelul Nile Hilton, Cairo Tower şi clădirea Televiziunii Egiptene. Treizeci de ani 

mai târziu, în 2004, aceste trei clădiri încă au rămas cele mai impunătoare din oraş ; 
siluetele zgârie-norilor din Cairo au rămas aproape neschimbate. De câte ori mă 
întorc la Cairo, ştiu exact unde mă aflu. Cu puţin timp înaintea vizitei la Dalian, am 
vizitat Mexico City, unde nu mai fusesem de 5 ani. Am descoperit metropola mult 
mai curată decât mi-o aminteam, mulțumită unei campanii cetăţeneşti inițiate de 
primar. Apăruseră şi câteva clădiri noi, dar nu aşa de multe cum mă aşteptam după 
un deceniu de apartenenţă a Mexicului la NAFTA. Mi-am găsit prietenii mexicani 
uşor deprimaţi. Mi-au spus că Mexicul şi-a ieşit din mână - adică economia mexicană 
nu mai înregistrează creşterile din trecut, în vreme ce încrederea de sine a mexicanilor 
scade văzând cu ochii. 

Aşadar, în Delhi, panorama se întinde cât vezi cu ochii. În Cairo, siluetele 
zgârie-norilor par mereu aceleaşi. În China, dacă trece un an fără să vizitezi un oraş 
oarecare, la întoarcere, ţi se pare că n-ai mai fost niciodată acolo. Şi în Mexico City, 
chiar când mexicanii credeau că ţara lor se întremează după vremuri grele, au dat nas 
în nas cu China, care sosea din direcţia opusă şi alerga mult mai repede. 

Ce anume explică aceste diferenţe? Cunoaştem formula fundamentală a suc- 
cesului economic - reforma angro, urmată de reforma en détail, plus guvernare, 
educaţie şi infrastructură bune, împreună cu abilitatea de glocalizare. Totuşi, ce nu 
ştim, iar dacă aş şti, aş îmbutelia răspunsul şi l-aş vinde, este motivul pentru care o 
ţară se organizează magistral pentru a înfăptui cele menţionate mai sus, iar alta nu. 
De ce silueta urbană dominată de zgârie-nori a unui oraş se schimbă peste noapte, iar 
a altui oraş nu se schimbă nici după jumătate de secol? Singurul răspuns pe care am 
fost în stare să-l găsesc la această întrebare ţine de o realitate imposibil de definit: 
eu o numesc „lucrurile intangibile” Acestea, în principal, sunt reprezentate de două 
calităţi : abilitatea şi voinţa unei societăţi de a se solidariza şi de a face sacrificii de 
dragul dezvoltării economice şi prezenţa într-o societate a unor lideri cu o viziune 
clară asupra deciziilor legate de dezvoltare şi cu voinţa de a-şi folosi puterea pentru 
a forţa schimbarea, nu pentru a se îmbogăţi şi a păstra statu-quo-ul. Unele ţări (cum 
ar fi Coreea de Sud şi Taiwanul) par a fi capabile să-şi canalizeze energiile asupra 
priorităţii dezvoltării economice, în vreme ce altele (Egiptul şi Siria, de pildă) sunt 
distrase de ideologie şi de dispute locale. Unele ţări au conducători care îşi folosesc 
mandatul mai degrabă pentru a duce la bun sfârşit modernizarea ţării decât pentru a 
se îmbogăţi. Iar alte ţări pur şi simplu sunt conduse de elite corupte, care îşi folosesc 
mandatul pentru a-şi burduşi buzunarele şi pentru a-şi investi mai târziu avuţia în 
proprietăţi imobiliare din Elveţia. Motivul pentru care India a avut conducători care 
au construit institute tehnologice, iar Pakistanul a avut conducători care nu au făcut 
aşa ceva este un produs al istoriei, geografiei şi culturii pe care nu-l pot sintetiza decât 
ca pe unul din acele lucruri intangibile. Dar, chiar dacă aceste lucruri intangibile nu 
pot fi cuantificate cu uşurinţă, ele contează cu adevărat. 

Cel mai bun mod de a ilustra importanţa acestor lucruri intangibile este comparaţia 
între Mexic şi China. Pe hârtie, Mexicul părea poziţionat perfect pentru a prospera 
într-o lume plată. Se găseşte în imediata vecinătate a celei mai mari şi mai puternice 
economii din lume. A semnat un acord de liber-schimb cu Statele Unite şi cu Canada 
în anii '90 şi s-a considerat că va fi trambulina către America Latină a celorlalte două 

uriaşe economii nord-americane. În plus, dispunea de valoroase resurse naturale de 
petrol, care realizau circa o treime din veniturile guvernamentale. În schimb, China 
se afla la mii de mile distanţă, împovărată de suprapopulare, cu puţine resurse 
naturale, cu cea mai bună forţă de muncă îngrămădită în zona de coastă şi cu situaţia 
complicată de greaua moştenire a datoriilor externe, acumulate în peste cinci decenii 
de regim comunist. Acum zece ani, dacă alegeai la întâmplare aceste două ţări şi 
dădeai cuiva datele specifice ale fiecăreia, cu siguranţă că acesta ar fi pariat pe 
Mexic. Şi totuşi China a înlocuit Mexicul în poziţia de al doilea exportator de bunuri 
în Statele Unite. Mai există şi sentimentul, chiar printre mexicani, că, deşi China se 
află la mii de mile distanţă de America, economiceşte vorbind, ea se apropie tot mai 
mult de America, în vreme ce Mexicul, în pofida graniţei comune cu Statele Unite, 
se îndepărtează la mii de mile. 

Nu vreau să se creadă că nu acord Mexicului nici o şansă. Mexicul, la timpul 
potrivit, s-ar putea să fie, pentru iepurele chinez, broasca-ţestoasă înceată, dar sigură. 
China mai are de trecut printr-o uriaşă tranziţie politică, ce ar putea-o abate în orice 
clipă de la calea ei. În plus, Mexicul are mulţi întreprinzători care sunt mai chinezi 
decât cei mai întreprinzători chinezi. Fără aportul lor, Mexicul nu ar fi exportat în 
2003 în Statele Unite bunuri în valoare de 138 miliarde de dolari. Există, de ase- 
menea, şi mulţi chinezi de la ţară care nu sunt mai avansați sau mai productivi decât 
mexicanii din zonele rurale. Dar când punem în balanţă datele statistice, realitatea 
este că China a devenit iepurele, şi nu Mexicul, chiar dacă, odată cu aplatizarea 
lumii, se părea că Mexicul începe cursa cu mult mai multe avantaje naturale de 
partea sa. Oare de ce? 

Este o întrebare pe care şi-o pun chiar mexicanii. Dacă vizitezi astăzi Mexico 
City, mexicanii îţi vor mărturisi că aud stereo un „uriaş sunet de absorbţie” „Suntem 
prinşi între India şi China”, mi s-a confesat în 2004 Jorge Castaneda, fost ministru 
de Externe al Mexicului. „Ne este foarte greu să-i concurăm pe chinezi, cu excepţia 
industriilor cu valoare adăugată mare. Acolo unde ar trebui să concurăm, în zona 
serviciilor, suntem incomodaţi de indieni, cu serviciile lor de suport administrativ- 
-financiar şi call-center-urile lor.” 

Fără îndoială, China beneficiază, într-o oarecare măsură, de faptul că are încă un 
regim politic autoritarist care poate trece cu compresorul peste interese ale unor 
grupuri şi peste practici arhaice. Conducerea de la Beijing poate comanda multe 
reforme de sus în jos, fie că urmăreşte o cale separată sau accederea în Organizaţia 
Mondială a Comerţului. 

Dar China de astăzi mai posedă şi alte lucruri intangibile - cum ar fi abilitatea de 
mobilizare şi de concentrare a energiilor locale asupra reformei en détail. Chiar dacă 
este un stat autoritarist, China are instituţii de stat puternice şi o birocraţie care 
reuşeşte să promoveze o mulţime de persoane în baza meritelor personale, existând 
şi un dezvoltat spirit cetăţenesc. Tradiția mandarină de a promova birocraţi care 
înţeleg că rolul lor este acela de a promova şi de a proteja interesele statului este încă 
de actualitate în China. „China are o tradiţie a meritocraţiei - o tradiţie care încă 
supravieţuieşte şi în Coreea, şi în Japonia”, afirmă Francis Fukuyama, autorul cele- 
brei cărţi Sfârşitul istoriei şi ultimul om. „Toate aceste ţări mai deţin şi un dezvoltat 

simț al «statalității», în baza căruia se aşteaptă ca funcţionarii publici să aibă grijă 
de interesele pe termen lung ale statului”, fiind recompensaţi de acesta pentru con- 
duita lor. 

În schimb, în cursul anilor '90, Mexicul a trecut de la un stat mai degrabă 
autoritarist, condus de un singur partid, la o democraţie pluripartită. Astfel, chiar 
acum, când Mexicul are mai mare nevoie să-şi mobilizeze voinţa şi energiile în 
vederea efectuării reformei en détail la nivel microeconomic, trebuie să treacă prin 
procesul democratic mult mai lent şi mai anevoios, dar mai legitim, de coagulare a 
unui electorat. În Mexic „am înfăptuit primele stadii ale reformei structurale de sus 
în jos”, afirmă Guillermo Ortiz, guvernatorul Băncii Centrale. „Stadiul următor este 
mult mai dificil. Trebuie lucrat de jos în sus. Trebuie creat un consens mult mai larg 
pentru a promova reformele într-un context democratic.” Cu alte cuvinte, orice 
preşedinte mexican care vrea să facă schimbări trebuie să strângă laolaltă mult mai 
multe grupuri de interese — lucru la fel de uşor cu a păstori o turmă de pisici - pentru 
a implementa o reformă decât predecesorii săi autocraţi, care ar fi putut-o face 
printr-un simplu decret. O mulţime din aceste grupuri de interese, fie uniuni sindi- 
cale, fie oligarhi, au puternice interese încetăţenite în statu-quo-ul politic, precum şi 
puterea de a înăbuşi reformele. Iar sistemul de stat al Mexicului, la fel ca al multor 
vecini din America Latină, are în spate o lungă istorie, în decursul căreia a reprezentat 
un simplu instrument de patronaj pentru partidul conducător sau pentru interesele 
locale, în dauna interesului naţional. 

Un alt lucru intangibil îl reprezintă prețuirea pe care o anumită cultură o acordă 
educaţiei. India şi China au amândouă o lungă tradiţie a părinţilor care le spun 
copiilor că nu există carieră mai grozavă în viaţă decât cea de inginer sau de doctor. 
Dar în Mexic, construirea şcolilor care să pregătească viitorii ingineri şi doctori mai 
are de aşteptat. India şi China au, fiecare, mai mult de 50.000 de studenţi care 
actualmente învaţă în Statele Unite. Ei vin de la o distanţă de aproape 12 fuse orare. 
Mexicul, o ţară mai mică, dar aflată la doi paşi de Statele Unite, are cam 10.000 de 
studenţi în America. Mexicul se mai află şi la doi paşi de cea mai mare economie 
mondială, vorbitoare de limbă engleză. Dar Mexicul încă nu a lansat vreun program 
intensiv de educaţie în limba engleză, nici nu a investit în vreun program de burse 
care să trimită la studiu în Statele Unite un număr mare de studenţi mexicani. Există 
o „lipsă de comunicare” între sistemul politic mexican, provocările globalizării şi 
gradul în care publicul mexican este educat şi dirijat în vederea îndeplinirii acestui 
scop. Dai cu tunul până să găseşti vreun program postuniversitar de ştiinţe sau de 
matematică al unei universităţi americane care să fie dominat de studenţi mexicani, 
aşa cum se întâmplă în cazul studenţilor chinezi şi indieni. 

Dintr-o privire fugară aruncată asupra Mexicului şi Chinei am putea concluziona 
că democraţia poate reprezenta o piedică în calea reformei en dâtail. Cred că este 
prematur să tragem o asemenea concluzie. De asemenea, cred că adevărata problemă 
o reprezintă conducerea. Există democraţii care sunt binecuvântate cu lideri capabili 
să-şi îndeplinească mandatul şi să-şi mobilizeze poporul în vederea reformei en 
détail - mă gândesc la Margaret Thatcher, fostul prim-ministru britanic -, după cum 
există democraţii care plutesc multă vreme în derivă, fără a fi silite să strângă din 

dinţi - Germania modernă, de exemplu. Există autocraţii cu adevărat concentrate 
asupra scopurilor lor - China modernă - şi autocraţii care plutesc în derivă, fără nici 
un scop, nedorind să-şi mobilizeze poporul, deoarece liderii lor sunt atât de nele- 
gitimi, încât se tem să nu deschidă răni vechi - Zimbabwe, de exemplu. 

Mexicul şi America Latină, în general, au „un potenţial fantastic”, afirmă 
preşedintele Zedillo. „Acum 30 de ani, America Latină era înaintea tuturor, însă de 
25 de ani ne complacem într-o stare de stagnare, în timp ce alţii fac paşi hotărâți şi 
eficienţi înainte. Sistemele noastre politice nu sunt capabile să proceseze, să adopte 
şi să execute ideile specifice [reformei en détail]. Încă dezbatem chestiuni preistorice. 
Chestiuni care peste tot în lume au devenit locuri comune, la noi sunt dezbătute, de 
parcă am trăi în anii '60. Până în ziua de azi, în America Latină nu poţi vorbi deschis 
despre economia de piaţă.” China înaintează de la o lună la alta, adaugă Zedillo, „iar 
noi avem nevoie de ani şi ani pentru a decide asupra unor reforme elementare, a 
căror necesitate şi urgenţă ar trebui să sară în ochi oricărei fiinţe umane. Nu suntem 
competitivi pentru că nu avem infrastructură ; este nevoie de oameni care să-şi 
plătească impozitele. Câte noi autostrăzi de legătură între Mexic şi Statele Unite s-au 
construit de când am intrat în NAFTA ? [Aproape nici una.) Mulţi oameni care ar 
putea beneficia de pe urma cheltuielilor guvernamentale nu-şi plătesc impozitele. 
Singurul mod în care guvernul îşi poate face treaba este să-i determine pe oameni să 
plătească taxe mai mari, [dar] aici intervine populismul şi apele se tulbură iarăşi” 

Un ziar mexican a publicat de curând un articol în care se relatează cum compania 
producătoare de încălţăminte Converse produce tenişi în China, folosind adeziv din 
Mexic. „Întregul articol se întreba de ce le dăm adezivul nostru”, continuă Zedillo, 
„când atitudinea corectă ar fi să ne întrebăm: Cum le putem vinde şi mai mult 
adeziv ? Încă avem de dărâmat o serie de bariere mentale” 

Toate acestea nu înseamnă că Mexicul nu a reuşit să-şi modernizeze industriile 
exportatoare. Mexicul pierde teren în faţa Chinei în primul rând pentru că aceasta 
din urmă se schimbă mai repede şi mai profund, mai ales în ceea ce priveşte 
educarea lucrătorilor intelectuali. După cum observa consultantul de afaceri Daniel 
H. Rosen într-un eseu publicat în revista The International Economy în primăvara 
anului 2003, atât Mexicul, cât şi China au înregistrat creşteri spectaculoase ale 
cotelor de export cam în aceleaşi sectoare, în timpul înfloritorilor ani '90 - de la 
piese auto la electronice, jucării şi articole sportive —, însă cota de export a Chinei 
a crescut mai rapid. Aceasta nu s-a întâmplat numai datorită măsurilor corecte luate 
de China, ci şi din cauza măsurilor greşite aplicate în Mexic, care nu şi-a cizelat 
constant competitivitatea cu ajutorul microreformelor. Ceea ce Mexicul a reuşit să 
facă a fost crearea unor insule de competitivitate cum ar fi Monterrey, unde s-au luat 
măsurile corecte şi s-a putut profita de avantajul vecinătăţii cu Statele Unite, dar 
guvernul nu a avut niciodată o strategie care să contopească respectivele insule cu 
restul ţării. Aceasta ne ajută să explicăm de ce, între 1996 şi 2002, clasarea Mexicului 
în Raportul asupra Competitivităţii Globale a fost inferioară clasării Chinei. Şi nu 
doar salariile mici sunt responsabile de această clasare, afirmă Rosen. Lor li se 
adaugă avantajele Chinei în educaţie, privatizare, infrastructură, controlul calităţii, 
managementul intermediar şi introducerea de noi tehnologii. 

„Astfel, China mănâncă prânzul Mexicului”, concluzionează Rosen, „dar aceasta 
se datorează mai degrabă inabilităţii Mexicului de a trage maximum de foloase de pe 
urma succeselor sale şi de a introduce reforme mai de substanţă decât forţei de muncă 
ieftine per se din China” Cu alte cuvinte, dacă nu v-aţi prins, e vorba de reforma en 
detail. Conform raportului Doing Business in 2005, ai nevoie, în medie, de 58 de zile 
pentru a deschide o afacere în Mexic, faţă de 8 zile în Singapore şi 9 zile în Turcia. 
Îţi ia 74 de zile pentru a înregistra o proprietate în Mexic, dar numai 12 zile în 
Statele Unite. Rata de 34% a impozitului pe profit al întreprinderilor comerciale 
perceput în Mexic este de două ori mai mare decât în China. 

Raportul efectuat de revista McKinsey Quarterly, intitulat „Beyond Cheap Labor” 
(„Dincolo de forţa de muncă ieftină”), observă că, din anul 2000, când China a intrat 
în Organizaţia Mondială a Comerţului şi a început să profite de aplatizarea lumii, 
Mexicul a pierdut 270.000 de locuri de muncă în industria de asamblare şi sute de 
fabrici s-au închis. Dar raportul oferă şi un sfat, atât Mexicului, cât şi altor ţări cu 
venituri medii care se simt presate de China : „În loc să facă o fixaţie pentru locurile 
de muncă pierdute în favoarea Chinei, aceste ţări ar trebui să-şi amintească un fapt 
de viaţă economică : nici o ţară din lume nu poate rămâne la nesfârşit producătorul 
cu cele mai mici costuri - până şi China va pierde această poziţie într-o bună zi. În 
loc să încerce să-şi apere slujbele cu salarii mici din asamblare, Mexicul şi celelalte 
ţări cu venituri medii ar trebui să se concentreze asupra creării de locuri de muncă 
cu valoare adăugată mai mare. Doar prin înlocuirea companiilor mai puţin productive 
cu un număr mai mare de companii productive, prestatoare de activităţi cu valoare 
adăugată mai mare, vor putea economiile cu venituri medii să-şi continue drumul pe 
calea dezvoltării” 

Pe scurt, singurul mod în care Mexicul poate prospera este prin adoptarea unei 
strategii de reformă en detail care îi va permite să învingă China în lupta pentru 
locurile fruntaşe, nu pentru cele de mijloc, deoarece China nu este atât de interesată 
să învingă Mexicul pe cât este de interesată să învingă America. Dar, pentru a 
câştiga o asemenea cursă către locurile fruntaşe, este nevoie de elemente intangibile 
precum concentrarea şi voinţa. 

Nu poţi menţine un nivel de trai în creştere într-o lume aplatizată când te lupţi cu 
concurenţi care şi-au pus la punct nu doar elementele fundamentale, ci şi elementele 
intangibile. China nu urmăreşte doar să se îmbogăţească. Ea vrea să devină puternică. 
China nu vrea doar să înveţe să producă automobile GM. Vrea să ia locul companiei 
GM şi s-o scoată din afaceri. Oricine se îndoieşte de aceasta ar trebui să petreacă mai 
mult timp în compania unor tineri chinezi. 

Luis Rubio, preşedinte al Centrului Mexican pentru Cercetare a Dezvoltării, 
crede că „cu cât ai mai multă încredere în tine, cu atât scapi de mituri şi complexe. 
Una dintre marile realizări ale Mexicului, la începutul anilor '90, a fost că mexicanii 
au conştientizat faptul că sunt în stare, că pot reuşi” Totuşi, o doză apreciabilă de 
încredere s-a pierdut în Mexic în ultimii ani, deoarece guvernul a stopat mersul 
reformei. „Lipsa încrederii în sine face ca o ţară să se cantoneze în trecut”, adaugă 
Rubio. „Lipsa încrederii în sine din Mexic înseamnă că fiecare mexican crede că 
Statele Unite au de gând să tragă pe sfoară Mexicul” De aceea NAFTA a însemnat 

atât de mult pentru încrederea de sine a mexicanilor. „Ce a reuşit NAFTA a fost 
schimbarea modului de a gândi al mexicanilor, de a-i face să gândească înainte şi să 
fie deschişi spre exterior, în loc de a rămâne închişi în sine şi cu faţa îndreptată spre 
trecut. Dar NAFTA a fost văzută de arhitecţii ei mai degrabă ca un sfârşit decât ca 
un început. A fost văzută ca o încheiere a unui proces de reforme politice şi 
economice.” Din păcate, adaugă Rubio, „Mexicul nu a avut o strategie pentru a 
merge înainte” 

Will Rogers a spus-o mai demult: „Chiar dacă eşti pe drumul cel bun, o să te 
calce cineva dacă doar stai acolo” Cu cât lumea se aplatizează mai tare, cu atât acest 
lucru se va întâmpla mai rapid. Mexicul a pornit pe calea cea bună, efectuând 
reforma angro, dar apoi, dintr-o mulţime de motive, tangibile şi intangibile, a rămas 
acolo şi reforma en détail s-a împotmolit. Cu cât Mexicul rămâne mai mult în drum, 
cu atât va fi călcat mai mult de către alţii. 

11 
Cum fac față companiile 


Găseşte simplitatea dincolo de neorânduială. 
Găseşte armonia din conflict. 
În miezul greutăților se află şansa. 
(Albert Einstein) 


Luând interviurile pentru această carte, am tot auzit aceeaşi expresie de la diverşi 
directori executivi ai unor mari firme. Era ciudat; o foloseau cu toţii de parcă s-ar 
fi vorbit între ei. Expresia era „chiar în ultimii câţiva ani...”. Iar şi iar, întreprinzători 
şi inovatori din diferite domenii de afaceri, mari şi mici, mi-au spus că „chiar în 
ultimii câţiva ani” au devenit capabili să facă lucruri pe care, înainte, nici n-ar fi 
visat că le pot face ori că sunt forţaţi să facă lucruri la care nu ar fi visat neapărat pe 
vremuri. 

Sunt convins că aceasta este reacţia întreprinzătorilor şi directorilor executivi la 
tripla convergenţă. Fiecare şi-a schiţat o strategie cu ajutorul căreia compania sa să 
prospere sau cel puţin să supravieţuiască în noul climat. După cum indivizii au 
nevoie de o strategie pentru a face faţă aplatizării lumii, tot aşa şi companiile. 
Mentorului meu într-ale economiei, Paul Romer, îi place să spună: „Toată lumea 
vrea creştere economică, dar nimeni nu vrea schimbare” Din păcate, una fără 
cealaltă nu se poate, în special când mediul de afaceri suferă mutații dramatice, aşa 
cum s-a întâmplat începând cu anul 2000. 

Dacă vrei să prosperi într-o lume aplatizată, ai face bine să înţelegi că orice poate fi 
făcut va fi făcut - şi mult mai rapid decât crezi. Singura întrebare este dacă tu vei face 
ceva sau dacă vei fi doar obiectul acestui ceva. Vei fi tu cel care va conduce inovaţia sau 
unul dintre competitorii tăi o va folosi ca pe un vehicul cu care să treacă peste tine ? 

Nu sunt un scriitor pe probleme de afaceri, iar aceasta nu este o carte despre cum 
să reuşeşti în afaceri. Totuşi, în procesul de cercetare pentru prezentul volum am 
învăţat că acele companii care au reuşit să crească în condiţiile de astăzi sunt cele 
mai bine pregătite pentru schimbare. Ele sunt cele care identifică - mai repede şi mai 
bine decât concurenţa - toate acele lucruri care se pot face astăzi mulţumită triplei 
convergenţe şi şi-au dezvoltat strategii proprii pentru a profita de ea sau, cel puţin, 
pentru a-i face faţă, în loc să încerce să-i reziste. 

Acest capitol reprezintă un efort de a scoate în evidenţă câteva dintre regulile şi 
strategiile companiilor de succes. 


Regula nr. 1 Când lumea se aplatizează - şi tu, la rându-ți, te simți aplati- 
zat —, ia o cazma şi sapă înăuntrul tău. Nu încerca să construieşti ziduri. 


Am învăţat această prețioasă lecţie de la bunii mei prieteni din Minnesota, Jill şi 
Ken Greer. Călătoria în India mi-a trezit bănuiala că lumea este plată, dar numai 
când m-am întors la propriile mele rădăcini şi am vorbit cu prietenii mei din 
Minnesota mi-am dat seama cam cât este de plată. Acum aproape 25 de ani, Jill şi 
Ken (pe al cărui frate, Bill, l-am pomenit mai devreme) şi-au deschis propria com- 
panie de multimedia, Greer & Associates, specializată în realizarea de reclame TV 
şi fotografii comerciale pentru cataloagele de profil. Şi-au dezvoltat în Minneapolis 
o afacere solidă cu peste 40 de angajaţi, incluzând artişti grafici şi designeri de 
pagini Web, un studio propriu şi o mică clientelă fidelă, formată din clienţi locali şi 
naţionali. Fiind o firmă de mărime medie, Greer a trebuit întotdeauna să dea din 
coate în căutare de contracte, dar, de-a lungul anilor, Ken şi-a găsit mereu calea spre 
un trai îndestulat. 

La începutul lui aprilie 2004, Ken şi Jill au venit la Washington pentru a petrece 
la noi weekendul, cu ocazia celei de-a cincizecea aniversări a soţiei mele. Mi-am 
dat seama că lui Ken îi stătea mintea la afacerea lui. Într-o dimineaţă am făcut 
împreună o lungă plimbare în decorul rural din Virginia. I-am spus despre cartea pe 
care o scriam, iar el mi-a spus cum îi merge afacerea. După câtva timp, ne-am dat 
seama că amândoi vorbeam, de fapt, de acelaşi lucru: lumea se aplatizase şi acest 
lucru se întâmplase atât de rapid şi îi afectase afacerea atât de profund, încât se 
căznea să găsească un mod de a se adapta. Îi era clar că se confruntă cu presiuni 
exercitate de concurenţă şi de politica de preţuri de un tip şi de o intensitate 
nemaiîntâlnite până atunci. 

„Freelancer-ii (liber-profesioniştii) sunt de vină”, mi s-a confesat Greer, vorbind 
despre aceşti contractori individuali ca despre un roi de lăcuste, o plagă picată din 
senin asupra afacerii sale, devorând totul în cale. „Am ajuns să concurăm cu 
freelancer-ii ! Până acum nu ne-au făcut niciodată concurenţă. Firme de mărime şi 
capacitate comparabile cu ale noastre au constituit concurenţa până mai ieri. Făceam 
chestii similare în feluri oarecum diferite şi fiecare firmă era capabilă să găsească o 
nişă de piaţă şi să-şi câştige existenţa.” Astăzi, dinamica afacerilor este complet 
diferită, a mai spus el. „Concurența nu este formată numai din firmele cu care eram 
de obicei în competiţie. Acum avem de-a face cu firme-gigant, care au capacitatea de 
a gestiona locuri de muncă cu salarii mici, medii şi mari, precum şi cu liber-profe- 
sionişti care lucrează în studioul de acasă şi care, folosind tehnologia şi programele 
software de astăzi, pot face, teoretic, acelaşi lucru ca şi un angajat din studioul 
nostru. Prin urmare, din punctul de vedere al clientului nostru, ce diferenţă există 
între compania-gigant care angajează un puşti pe post de designer şi-l pune în faţa 
calculatorului, compania noastră, care face acelaşi lucru, şi puştiul designer, care 

lucrează la calculator în subsolul casei părinteşti? Tehnologia şi programele 
software îţi conferă atâta putere, încât aproape că nu există diferenţe între rezultatele 
muncii noastre. Luna trecută am pierdut trei slujbe în favoarea unor liber-profesionişti 
care au lucrat pentru companii bune, au experienţă şi, la un moment dat, vor să 
înceapă pe cont propriu. Toți clienţii ne-au spus acelaşi lucru : «Firma dumneavoastră 
era cu adevărat bună. John era foarte bun. John era mai ieftin.» Înainte ne simţeam 
prost când pierdeam contracte în favoarea altei firme, dar acum am ajuns să pierdem 
în favoarea altei persoane !” 

Cum de s-a petrecut atât de rapid această schimbare ? l-am întrebat. 

O mare parte din afacerea lui o reprezintă fotografia propriu-zisă - fotografierea 
atât de produse, cât şi de modele pentru cataloage, mi-a explicat Greer. Timp de 
25 de ani, afacerea a mers în baza unei sarcini de lucru, primită de Greer & 
Associates din partea clientului. Acesta din urmă îi comunica lui Greer exact ce fel 
de şedinţă foto îl interesează, fiind „încredinţat” că echipa Greer va veni cu imaginea 
cea mai potrivită. La fel ca toţi fotografii comerciali, Greer folosea un aparat 
Polaroid pentru a fotografia o dată modelul sau produsul campaniei publicitare, iar 
apoi, dacă instinctul său creator se dovedea corect, trecea la fotografierea cu film 
normal. După ce se făceau pozele, Greer trimitea filmul la un laborator foto pentru 
developare şi separarea culorilor. Dacă vreo fotografie avea nevoie de retuşuri, era 
trimisă la un alt laborator, specializat în retuşuri. 

„Acum 20 de ani am hotărât că nu vom procesa tot noi filmele făcute”, explică 
Greer. „Urma să lăsăm acest aspect tehnic pe mâna altor profesionişti, care aveau 
tehnologia, pregătirea şi experienţa necesare - şi dorinţa de a câştiga bani de pe 
urma lor. Noi voiam să facem bani doar din şedinţele foto. La vremea aceea era un 
plan bun, care ar fi mers şi astăzi — dar nu se mai poate.” 

De ce? Lumea s-a aplatizat şi fiecare proces analog a devenit digital, virtual, 
mobil şi personal. În ultimii trei ani, camerele foto digitale pentru fotografi profesio- 
nişti au atins un nivel tehnic cu totul nou, ceea ce le-a făcut la fel de bune ca aparatele 
tradiţionale cu film, dacă nu chiar mai bune. 

„Aşa că am experimentat cu mai multe modele diferite de camere digitale şi am 
ales un model ultimul răcnet, cel mai asemănător cu aparatul nostru [analog] cu 
film”, a mai spus Greer. „Se numeşte Canon D1 şi este un aparat foto identic cu 
vechiul aparat cu film, cu excepţia faptului că are înăuntru un computer, cu un mic 
ecran TV pe spate, care îţi arată ce poze faci. Dar foloseşte până şi aceleaşi lentile, 
lucrurile se văd la fel, viteza de expunere şi apertura sunt la fel, iar aspectul ergo- 
nomic este identic cu al unui aparat analog. 

După ce am luat această cameră digitală, am avut, la început, un sentiment de 
incredibilă eliberare”, mărturiseşte Greer. „Aveam parte de tot fiorul şi de toată 
emoția fotografiei clasice - cu excepţia faptului că filmul era gratis. Deoarece 
aparatul era digital, nu mai trebuia să cumpărăm film şi nu mai era nevoie să mergem 
la laborator pentru procesare, iar apoi să aşteptăm să-l primim înapoi. Dacă fotogra- 
fiam ceva într-o anume locaţie, puteam vedea imediat dacă pozele au ieşit cum 
trebuie. Recompensa muncii era instantanee. Îi spuneam noului aparat «Polaroidul 

electronic». Aveam şi un regizor artistic care supraveghea şedinţele foto, ca să se 
asigure că imaginea înregistrată pe film este cea dorită, dar nu puteam şti rezultatul 
înainte de developare. Cu toţii mergeam pe încredere. Clienţii ne plăteau un tarif 
profesional, deoarece înțelegeau că au nevoie de un expert, de cineva care nu doar 
apasă un buton, ci ştie exact cum să încadreze şi cum să potrivească imaginea... Şi 
aveau încredere că noi vom face toate acestea.” 

Preţ de un an sau doi, toţi angajaţii au avut un sentiment nou că totul le stă în 
putere, un sentiment de libertate, creativitate şi control. Dar, mai apoi, Ken şi echipa 
sa au descoperit că această nouă tehnologie, eliberatoare din punct de vedere creator, 
poate fi şi înrobitoare. „Am descoperit că acum ne revenea nu doar răspunderea de 
a face pozele şi de a defini expresia artistică dorită, ci şi aceea de a ne implica în 
procesul tehnologic al fotografului. Trebuia să ne substituim laboratorului fotografic. 
Şi, într-o bună dimineaţă, ne-am trezit spunând: «Noi suntem laboratorul».” 

Cum de s-a întâmplat aşa ceva? Deoarece camerele digitale i-au oferit lui Greer 
capacitatea de a descărca imaginile digitale într-un PC sau într-un laptop şi, ajutat de 
magia software şi hardware, a putut experimenta o mulţime de noi funcţii. „Aşa că, 
pe lângă faptul că eram fotografi, a trebuit să ne transformăm şi în laborator de 
procesare, şi în separator de culori”, se confesează Greer. Odată ce noua tehnologie 
a făcut posibile toate acestea, clienţii au început să o ceară. Deoarece Greer putea 
acum controla imaginea pe o întindere mai mare a lanţului de furnizori, clienţii au 
spus că se cuvine ca el să facă aceasta, că el trebuie neapărat să controleze imaginea. 
Apoi clienţii au adăugat că, de vreme ce totul se face acum digital şi sub controlul 
său absolut, procesarea imaginilor ar trebui inclusă printre serviciile oferite de 
echipa sa, în calitate de fotografi-creatori de imagini. „Clienţii mi-au spus: «Nu-ţi 
plătim în plus pentru procesare»”, continuă Greer. „Înainte recurgeam la un serviciu 
extern pentru retuşarea fotografiilor — pentru îndepărtarea efectului de ochi roşii sau 
a micilor pete -, dar acum trebuia să facem tot noi aceste retuşuri. Acum clienţii se 
aşteaptă să înlăturăm efectul [de ochi roşii] încă înainte de a vedea pozele. Timp de 
20 de ani am fost doar practicanți ai artei fotografice — adică ceea ce ţine de culoare, 
compoziţie, textură şi ştiinţa de a-i face pe oameni să se simtă confortabil în faţa 
aparatului de fotografiat. Ne pricepeam bine doar la aşa ceva. Acum a trebuit să 
învăţăm să ne pricepem şi la alte lucruri. Nu asta este munca la care ne-am înhămat, 
dar concurenţa acerbă de pe piaţă şi tehnologia ne-au silit să o facem.” 

Greer mi-a mai mărturisit că fiecare aspect legat de compania sa a trecut printr-un 
proces asemănător de aplatizare. Producţia de film a devenit digitală, aşa că piaţa şi 
tehnologia i-au silit să devină propriii lor editori de film, propriul studio grafic, 
propria unitate de producţie sunet şi orice altceva, inclusiv producători ai propriilor 
DVD-uri. Înainte, fiecare dintre aceste funcţii îi era atribuită unei companii separate. 
Întregul lanţ de furnizori s-a aplatizat şi s-a redus până la dimensiunile unei căsuțe, 
aşezată pe desktop-ul unui calculator. Acelaşi lucru s-a întâmplat şi cu partea grafică 
a afacerii: Greer & Associates au devenit propriii lor culegători de text, propriii 
ilustratori, ba, câteodată, chiar tipografi, deoarece deţineau imprimante digitale 
color. „Se presupunea că lucrurile vor merge mai uşor”, afirmă Greer. „Acum am 


CUM FAC FAŢĂ COMPANIILE 349 


sentimentul că merg să mănânc la McDonald's, dar, în loc să-mi primesc meniul 
comandat, mi se cere să debarasez masa şi să spăl şi vasele.” 

Greer mi-a mai spus: „Ce se întâmplă acum este ca şi cum producătorii de 
tehnologie şi clienţii s-au aliat şi au externalizat toate aceste procese diferite, 
dându-ni-le nouă. Dacă am pune piciorul în prag şi le-am spune că trebuie să 
plătească pentru fiecare dintre aceste servicii, ar apărea imediat altcineva în spatele 
nostru, spunând : «Vi le fac eu pe toate». Aşa că nivelul serviciilor cerute creşte, iar 
tarifele pe care le poţi practica rămân aceleaşi sau scad” 

Acest fenomen se numeşte comodificare” şi, în urma triplei convergenţe, se 
produce din ce în ce mai rapid, pe planul unei largi categorii de industrii. Deoarece 
tot mai multe procese analoage devin digitale, virtuale, mobile şi personale, tot mai 
multe locuri de muncă şi funcţii se standardizează, se digitizează, devenind mai uşor 
de manipulat şi disponibile pentru un număr mai mare de actori de pe piaţă. 

Când toate firmele lucrează la fel şi oferta este foarte variată, argumentează 
Greer, clienţii au la îndemână prea multe soluţii, dar nici o bază care să-i ajute să 
facă alegerea corectă. Când totul se digitizează, devii o marfă ca oricare alta. La fel 
ca vanilia. 

Din fericire, Greer a reacţionat la comodificare, optând pentru singura strategie 
de supravieţuire care funcţionează : a ales să sape cu cazmaua, nu să construiască 
zidul. El şi asociaţii săi au săpat înăuntrul lor pentru a afla miezul real de competenţă 
al companiei, iar acest efort a devenit sursa primară de energie care le-a propulsat 
afacerea în această lume plată. „Produsele pe care le vindem acum”, mărturiseşte 
Greer, „sunt discernământul strategic, instinctul creator şi flerul artistic. Vindem 
soluţii inspirate, creatoare, vindem personalitate. Ne îndreptăm competențele esen- 
tiale şi concentrarea asupra lucrurilor ce nu pot fi digitizate. Ştiu că clienţii noştri de 
astăzi şi clienţii noştri din viitor vor veni la noi şi vor continua să cumpere de la noi 
datorită acestor lucruri... Aşa că am angajat mai mult personal care prestează muncă 
intelectuală, timp în care am externalizat mai multe procese tehnologice” 

Pe vremuri, afirmă Greer, multe companii „se ascundeau în dosul tehnologiei. 
Puteai fi foarte bun, dar nu era necesar să fii cel mai bun din lume, deoarece nu te 
gândeai niciodată că restul lumii reprezintă concurenţa ta. Se întrevedea un orizont, 
departe, şi nimeni nu putea să vadă dincolo de el. Dar numai câţiva ani, am ajuns să 
nu mai concurăm cu firme de vizavi, ci cu firme de pe întregul mapamond. Acum 
trei ani, era de neconceput ca Greer & Associates să piardă un contract în favoarea 
unei companii din Anglia - şi totuşi, de atunci, acest lucru s-a întâmplat. Acum toată 
lumea poate vedea ce fac ceilalţi şi toată lumea dispune de aceleaşi instrumente, aşa 
că trebuie să fii cel mai bun dintre cei buni, să ai gândirea cea mai creatoare” 

Vanilia pură nu mai ajunge nimănui astăzi. „Trebuie să oferi ceva absolut unic”, 
a concluzionat prietenul meu. „Trebuie, de pildă, să fii în stare să faci reclame 
pentru mărci de îngheţată precum Chocolate Chip Cookie Dough, Cherry Garcia sau 
Chunky Monkey - trei dintre cele mai exotice arome ale producătorului de îngheţată 


* Un produs considerat iniţial de lux devine marfă uzuală (n.t.). 

Ben & Jerry” - care, întâmplător, nu au deloc gust de vanilie. „În trecut, contau 
lucrurile pe care le puteai face”, spune Greer. „Clienţii obişnuiau să te întrebe : 
«Poţi face asta ? Dar asta ?». Astăzi contează mult mai mult flerul creator şi persona- 
litatea pe care le poţi pune [într-un proiect)... Tot ce contează este imaginaţia. ” 


Regula nr. 2: Şi cei mici vor acționa la nivel înalt... Un mod în care micile 
companii prosperă în lumea plată îl reprezintă deprinderea de a acționa la 
nivel înalt. lar cheia acțiunii pe scară largă a unei firme mici este rapiditatea 
cu care profită de toate noile instrumente de colaborare pentru a-şi atinge pe 
deplin obiectivele, mai rapid şi mai profund. 


Cel mai bun mod care îmi vine în minte pentru a ilustra această regulă este 
relatarea poveștii altui prieten de-al meu, Fadi Ghandour, cofondator şi director 
executiv al companiei Aramex, primul serviciu de curierat creat pe pământ arab, 
prima şi singura companie arabă cotată pe piaţa Nasdaq. Originară din Liban, 
familia lui Ghandour s-a mutat în anii '60 în Iordania, unde tatăl lui, Ali, a fondat 
Liniile Aeriene Regale Iordaniene. Astfel, Ghandour a avut dintotdeauna în sânge 
gena afacerilor cu transporturi aeriene. La puţin timp după absolvirea Universităţii 
George Washington din Washington D.C., Ghandour s-a întors acasă şi a întrevăzut 
o afacere de nişă pe care ar fi putut-o dezvolta : împreună cu cofondatorul american, 
William Kingson, Ghandour a adunat un oarecare capital şi, în 1982, a deschis o 
companie, un fel de mini-Federal Express, specializată în servicii de curierat pentru 
Orientul Mijlociu. La acea vreme exista un singur serviciu global de curierat care 
opera în lumea arabă: DHL, companie deţinută astăzi de serviciul poştal german. 
Ideea deosebit de inteligentă a lui Ghandour şi Kingston a fost aceea de a aborda 
companiile americane, cum ar fi Federal Express şi Airborne Express, care nu erau 
prezente în Orientul Mijlociu, şi de a se oferi ca firma lor să devină serviciul local 
de curierat al acestor mari companii, mizând pe faptul că o companie arabă cunoaşte 
mai bine regiunea şi ştie să evite neplăceri de genul ciocnirilor arabo-israeliene, 
războiului dintre Iran şi Irak şi invaziei americane în Irak. 

„Le-am spus : «Uitaţi cum stau lucrurile : noi nu vă concurăm local pe piaţa ame- 
ricană, dar înţelegem bine piaţa Orientului Mijlociu, aşa că de ce nu ne daţi nouă 
coletele voastre, ca să le livrăm în această regiune ? »”, îşi aminteşte Ghandour, poves- 
tindu-mi întreaga istorie a firmei Aramex. „Astfel, vom deveni filiala voastră pentru 
curierat în Orientul Mijlociu. De ce să daţi coletele competitorului global, DHL ?” 
Compania Airborne a reacţionat pozitiv la propunere şi Ghandour s-a folosit de acest 
prilej pentru a-şi construi propria afacere, iar mai apoi, pentru a cumpăra sau a se 
asocia cu mici firme de curierat, din Egipt până în Turcia şi Arabia Saudită, ajungând, 
mai târziu, până în India, Pakistan şi Iran — creându-şi astfel propria reţea regională. 
Airborne nu dispunea de fonduri de mărimea celor pe care Federal Express le investea 
pentru organizarea operaţiilor sale în fiecare regiune a globului, aşa că a creat o 
alianţă, adunând laolaltă circa 40 de companii regionale de curierat de mărimea lui 

Aramex într-o reţea practic globală. Partenerii Airborne s-au ales cu ceva ce nici 
unul dintre ei nu-şi permitea să construiască individual la acea vreme - o prezenţă 
geografică globală şi un sistem computerizat de identificare şi urmărire a coletelor, 
capabil să concureze cu cele ale FedEx sau DHL. 

Airborne „a pus la dispoziţia tuturor partenerilor sistemul lor online computerizat, 
de identificare şi urmărire a coletelor, astfel încât să existe un limbaj unificat şi un 
set de standarde de calitate, respectate de toţi membrii alianţei Airborne, care 
livrează, identifică şi urmăresc colete”, explică Ghandour. Având sediul central al 
companiei la Amman (Iordania), Ghandour s-a conectat la sistemul Airborne, închi- 
riind o linie de date care lega Ammanul tocmai cu computerul principal al Airborne, 
la cartierul general din Seattle. Prin mai multe terminale de computer aflate în 
Orientul Mijlociu, Aramex îşi identifica şi urmărea coletele, folosind chiar centrul 
de comandă din culisele Airborne. De fapt, Aramex a fost prima membră a alianţei 
care a adoptat sistemul Airborne. Odată ce salariaţii iordanieni ai lui Ghandour au 
pus la punct sistemul şi i-au înţeles funcţionarea, Airborne i-a angajat să se deplaseze 
în toată lumea pentru a instala sistemul şi pentru a-i iniţia şi pe ceilalţi parteneri de 
alianţă în tainele funcţionării lui. Astfel, aceşti iordanieni, toţi vorbitori de limbă 
engleză, au ajuns din Suedia până în Orientul Îndepărtat şi i-au învăţat pe parteneri 
metodele Airborne de identificare şi urmărire a coletelor. În cele din urmă, Airborne 
a cumpărat 9% din Aramex pentru a cimenta relaţia dintre cele două companii. 

Înțelegerea a fost profitabilă pentru toată lumea, iar Aramex a ajuns să domine 
piaţa livrării de colete din lumea arabă atât de eficient, încât, în 1997, Ghandour s-a 
hotârât să-şi coteze compania pe piaţa Nasdaq, un fel de Broadway al afacerilor. 
Aramex a continuat să se dezvolte, ajungând o companie cu o cifră de afaceri de circa 
200 milioane de dolari anual, având 3.200 de angajaţi - şi asta fără nici un contract 
guvernamental important. Afacerea Aramex a fost construită pentru şi împreună cu 
sectorul privat, fapt neobişnuit în lumea arabă. Ca urmare a exploziei dot-com, care 
a abătut interesul pieţei de la companii cu sedii şi birouri, iar, mai apoi, a colapsului 
dot-com, care a bulversat piaţa Nasdaq, acţiunile Aramex nu au înregistrat niciodată 
creşteri spectaculoase. Considerând că piaţa pur şi simplu nu apreciază compania la 
justa ei valoare, Ghandour, împreună cu un fond de investiţii de capital de risc din 
Dubai, a răscumpărat compania de la acţionarii săi la începutul anului 2002. 

Fără ştirea lui Ghandour, această mişcare a coincis cu aplatizarea lumii. Deodată 
a descoperit că poate face lucruri noi, ba chiar trebuie să facă lucruri noi, la care nu 
s-ar fi gândit vreodată până atunci. Prima dată când Ghandour a simţit că lumea se 
aplatizează a fost în 2003, când compania Airborne a fost cumpărată de către DHL: 
la 1 ianuarie 2004, Airborne a anunţat că sistemul propriu de identificare şi urmărire 
a coletelor nu va mai fi disponibil pentru foştii săi parteneri de alianţă. Mai exact, 
adio şi n-am cuvinte - mult succes pe cont propriu ! 

În vreme ce aplatizarea lumii i-a îngăduit lui Airborne, compania-gigant, să se 
aplatizeze şi ea, aceeaşi aplatizare i-a permis lui Ghandour, cu firma sa de buzunar, 
să facă un pas înainte şi să înlocuiască gigantul pe piaţă. „Imediat ce Airborne a 
anunţat cumpărarea ei şi dizolvarea alianţei anterioare”, povesteşte Ghandour, „am 
convocat într-o şedinţă la Londra pe toţi partenerii importanţi din grup şi primul 

lucru pe care l-am făcut a fost să formăm o nouă alianţă” Dar Ghandour a mai venit 
şi cu o propunere : „Le-am spus că Aramex lucrează la dezvoltarea unor sofiware-uri 
în Iordania, pentru a înlocui sistemul de identificare şi urmărire a coletelor, şi le-am 
promis tuturor că sistemul nostru va fi gata şi va deveni operaţional înainte ca 
Airborne să ne deconecteze de la al lor” 

De fapt, Ghandour le-a spus că şoarecele va lua locul elefantului. Compania sa 
relativ mică nu avea doar să asigure acelaşi sprijin, prin noul centru de comandă de 
la Amman, cvasiidentic cu sprijinul anterior oferit de computerul principal din 
Seattle, ci şi să atragă mai mulţi parteneri globali pentru a acoperi găurile lăsate în 
alianţă de plecarea companiei Airborne. Pentru atingerea acestui scop, el le-a spus 
potenţialilor parteneri că va angaja profesionişti iordanieni care să gestioneze toate 
necesităţile de control şi comandă ale alinaţei, cu costuri sensibil mai mici faţă de 
serviciile similare efectuate din Europa sau America. „Eu nu reprezint cea mai mare 
companie din grup”, se confesează Ghandour, acum în vârstă de patruzeci şi ceva de 
ani şi încă plin de energie, „dar am preluat conducerea. Partenerii mei germani repre- 
zentau o companie evaluată la 1,2 miliarde de dolari, dar nu au putut reacţiona la fel 
de rapid” 

Cum s-a putut Ghandour mişca atât de rapid? Datorită triplei convergente, 
bineînţeles. 

Mai întâi, o generaţie de tineri ingineri iordanieni din domeniul software şi din 
industrie tocmai s-a maturizat şi a profitat de noul mediu global, care acorda tuturor 
şanse egale. Apoi au descoperit că toate instrumentele de colaborare, necesare 
pentru a acţiona la nivel înalt, le sunt la fel de disponibile ca şi angajaţilor Airborne 
din Seattle. A fost doar o chestiune de energie şi de imaginaţie pentru ca aceste 
instrumente să fie adoptate şi puse la lucru. 

„Elementul-cheie pentru noi”, afirmă Ghandour, „era să venim cu tehnologii noi 
şi să înlocuim cât mai rapid tehnologia Airborne - deoarece, fără identificare şi 
urmărire a coletelor, online şi în timp real, nu poţi concura cu cei mari. Cu aportul 
inginerilor noştri de software, am produs un sistem Web de management al identi- 
ficării, urmăririi şi expedierii coletelor” 

Gestionarea prin Internet a centrului de comandă al tuturor partenerilor din 
alianţă a fost, în fapt, mult mai eficientă decât reconectarea fiecăruia la computerul 
principal din Seattle al lui Airborne, care lucra după un sistem foarte centralizat, 
luptându-se în acelaşi timp să se adapteze la noua arhitectură a reţelei Web. Cu 
ajutorul reţelei, continuă Ghandour, fiecare angajat, din orice companie a alianţei, a 
putut accesa sistemul Aramex de identificare şi urmărire prin terminale PC inteligente 
sau cu dispozitive portabile, folosind Internetul şi reţeaua wireless. La câteva luni de 
la propunerea făcută la Londra, Ghandour şi-a adunat toţi posibilii parteneri la Amman, 
ca să le arate cum se lucrează la noul sistem marca Aramex şi să-i cunoască pe 
câţiva dintre angajaţii săi iordanieni, profesionişti în software şi ingineri din industrie. 
(O parte din programe au fost concepute în cadrul Aramex, iar altă parte a fost 
încredinţată externalizării. Prin externalizare, Aramex a putut şi să atragă în proiect 
inteligenţe de vârf.) Partenerilor le-a plăcut ce au văzut şi astfel s-a născut Global Dis- 
tribution Alliance - Aramex urmând să asigure controlul şi comanda din „provincialul” 

Amman, unde, pe vremuri, se furişa după pradă Lawrence al Arabiei, înlocuind 
astfel Airborne, companie aflată chiar pe autostrada de legătură cu Microsoft şi 
Bill Gates. 

Un alt motiv pentru care Ghandour a fost în stare să înlocuiască atât de rapid 
Airborne, explică chiar el, a fost că Aramex n-a fost prizonierul vreunui sistem 
„moştenit”, pe care să trebuiască să-l adapteze. „M-am putut duce direct pe Internet 
şi am putut utiliza cele mai recente tehnologii”, afirmă el. „Reţeaua Web mi-a permis 
să acţionez la nivel înalt şi să copiez tehnologii de vârf, în care companii-gigant au 
investit milioane, iar costurile au fost infime... Din perspectiva costului, pentru 
mine, o companie mică, a fost ideal... Ştiam că Pământul este plat. În toate «predicile» 
ţinute angajaţilor în calitate de director executiv, am subliniat că putem fi competitivi, 
că putem găsi o nişă pe piaţă, că regulile jocului se schimbă, că nu este nevoie să 
fii o companie-gigant: poţi găsi o nişă şi tehnologia îţi va permite să concurezi cu 
cei mari.” 

Spre sfârşitul lui ianuarie 2004, când Airborne a început să-şi deconecteze foştii 
parteneri de la sistem, Aramex îşi punea la punct propriul sistem de interconectare. 
Şi pentru că Aramex a fost capabilă să-şi folosească noul sistem pe baza platformei 
Internet, cu sofiware-uri concepute în principal de programatori iordanieni cu salarii 
mai mici, instalarea noului sistem a avut loc virtual, fără ca Aramex să trebuiască 
să-şi trimită inginerii pentru a-i pregăti pe partenerii de alianţă. Fiecare companie 
parteneră a putut să-şi construiască propria clientelă, cu ajutorul Internetului şi al 
sistemului Aramex, să se ocupe individual de identificarea şi de urmărirea coletelor 
şi să se integreze în noua reţea de transport aerian al mărfurilor, o reţea virtuală şi, 
în acelaşi timp, globală. 

„Aşadar, la ora actuală, gestionăm această reţea globală, având o alianţă formată 
din 40 de parteneri, şi acoperim fiecare zonă geografică a lumii”, continuă Ghandour. 
„Am economisit o mulţime de bani... Cu sistemul nostru conectat la reţea nu ai 
practic nevoie decât de un browser şi de o parolă pentru a intra în reţeaua Aramex, 
şi te trezeşti în interiorul unui sistem global de management al expedierii de mărfuri. ” 
Mulţi angajaţi ai companiilor aliate s-au pregătit la Aramex pentru a învăţa să-i 
folosească sistemul prin utilizarea diverselor canale online, incluzând comunicarea 
vocală pe Internet, chat-ul online şi alte instrumente virtuale de pregătire disponibile 
în reţeaua internă Aramex - fapt care a făcut ca procesul de instruire să coste incre- 
dibil de puţin. 

La fel ca UPS, Aramex s-a îndreptat rapid către insourcing - internalizare. Băncile 
arabe şi străine din Orientul Mijlociu şi-au externalizat livrarea cardurilor lor de 
credit, încredinţând-o companiei lui Ghandour ; companiile de telefonie mobilă folo- 
sesc comisionari Aramex pentru a ridica facturi în numele lor, comisionarii neavând 
altceva de făcut decât să scaneze cardul de credit al clientului şi să emită o chitanţă. 
(O fi Aramex o companie a tehnicii de vârf, dar nu s-a dat înapoi chiar de la folosirea 
măgarilor pentru a traversa barajele militare şi pentru a livra pachete în West Bank, 
atunci când ciocnirile israeliano-palestiniene duc la închiderea şoselelor.) 

„Suntem o organizaţie extrem de plată”, explică Ghandour. „Aceasta nu se 
datorează tradiţiei, pentru că instituţiile arabe din sectorul privat tind să arate mai 

degrabă ca nişte guverne - foarte ierarhizate şi foarte patriarhale. Aramex nu 
funcţionează aşa. Nu există mai mult de două-trei niveluri între mine şi orice alt 
angajat al companiei. Fiecare lucrător intelectual din această organizaţie dispune de 
un computer cu acces la Internet şi cont de e-mail. De la orice computer din 
companie pot accesa în orice moment reţeaua internă ca să văd ce se întâmplă în 
organizaţie, fără să mai am nevoie de rapoartele directorilor mei.” 

În concluzie, Fadi Ghandour a profitat de o serie de noi forme de colaborare - 
lanţul de furnizori, externalizarea, internalizarea şi toţi ceilalţi steroizi - pentru a-şi 
transforma compania cu profit de 200 milioane de dolari anual într-una foarte mare. 
Sau, după cum s-a exprimat chiar el, cu un zâmbet larg, „compania mea era mare pe 
plan local şi mică pe plan internaţional - aşa că am inversat planurile” 


Regula nr. 3 lar cei mari vor acționa la nivelul de jos... Un mod în care 
companiile mari învaţă să prospere în lumea plată este acela de a învăța 
cum Să acţioneze la nivelul de jos, permițându-le clienților lor să acţioneze 
la nivel înalt. 


Howard Schultz, fondatorul şi preşedintele companiei Starbucks, pretinde că, 
după estimările firmei sale, este posibil să obţii 19.000 de varietăţi de cafea pe baza 
meniurilor afişate în orice cafenea Starbucks. Cu alte cuvinte, Starbucks nu a făcut 
altceva decât să-şi transforme propriii clienţi în inventatori de noi reţete, permi- 
ţându-le să-şi personalizeze băuturile după propriile specificaţii. Starbucks nu s-a 
gândit niciodată să ofere clienţilor lapte de soia, mi-a mărturisit Schultz, până când 
directorii de restaurante au început să fie bombardaţi cu cereri din partea clienţilor, 
unii dintre aceştia ajungând literalmente să se ducă, în plină zi, la magazinul de 
vizavi şi să-şi cumpere cutii cu lapte de soia. Starbucks a învăţat de la clienţii săi, şi 
astăzi cam 8% dintre toate băuturile vândute în cafenelele Starbucks conţin lapte de 
soia. „Noi nici n-am visat că se pot face atâtea combinaţii interesante cu lapte de 
soia : a fost ideea clienţilor”, spune Schultz. Starbucks doar a colaborat cu clienţii. 
Companiile mari cele mai inteligente înţeleg limpede că tripla convergenţă le permite 
să colaboreze cu propriii clienţi într-o manieră cu totul nouă - şi, făcând astfel, să 
acţioneze la nivelul de jos. Felul în care marile companii acţionează astfel nu 
presupune doar identificarea fiecărui client în parte şi încercarea de a-l servi 
individual. Aşa ceva ar fi imposibil şi peste măsură de costisitor. Companiile 
acţionează la nivelul de jos transformându-şi afacerea, pe cât posibil, într-un soi de 
bufet rece. Respectivele companii creează o platformă care le permite clienţilor 
individuali să se servească singuri, în manieră proprie, după ritmul, orarul şi 
gusturile fiecăruia. De fapt, aceste companii îşi transformă clienţii în angajaţi şi, în 
acelaşi timp, îi fac să şi plătească firmei pentru această plăcere ! 

Una dintre marile companii care au învăţat să acţioneze asttel este E*Trade, bancă 
online şi casă de brokeraj. A reuşit, explică Mitchell H. Caplan, director executiv al 
E*Trade, bun prieten şi vecin de-al meu, recunoscând că se întâmplă cu adevărat 
ceva, dincolo de întreaga agitaţie cauzată de explozia şi regresul fenomenului 

dot-com. „Unii au crezut că Internetul va revoluţiona totul în lume, fără excepţie — 
că o să vindece până şi o banală răceală”, afirmă Caplan. Fenomenul a fost, fără 
îndoială, înşelător şi a condus la evaluări şi aşteptări care, în cele din urmă, nu s-au 
confirmat. Dar între timp, fără prea mare tam-tam, Internetul a creat „o întreagă 
nouă platformă de distribuţie prin care companiile să ajungă la consumatori şi 
consumatorii la companii, într-un mod complet nou”, afirmă Caplan. „Pe când noi 
dormeam, maică-mea şi-a dat seama cum se foloseşte poşta electronică pentru a se 
conecta cu nepoţii. Copiii mei trimit mesaje instantanee tuturor prietenilor, iar 
mama a învăţat să intre în reţea şi să-şi verifice balanţele contabile de la E*Trade.” 

Companiile care au fost atente au înţeles că asistă la fenomenul naşterii unui nou 
tip de client, „clientul autodirecţionat”, deoarece Internetul şi celelalte instrumente 
ale lumii plate au creat mijloace prin care orice consumator poate să-şi personalizeze 
cu exactitate preţul, experienţa şi serviciul pe care şi-l doreşte. Marile companii care 
şi-au putut adapta tehnologia şi afacerile în aşa fel încât să acorde puteri sporite 
clientului autodirecţionat au reuşit să acţioneze la nivelul de jos, permițându-le 
clienţilor lor să acționeze la nivel foarte înalt. Consumatorul a fost făcut să creadă 
că fiecare produs sau serviciu a fost conceput pentru nevoile şi dorinţele sale precise, 
când, de fapt, compania nu a făcut altceva decât să creeze un bufet digital, din care 
consumatorii să se servească singuri. 

În industria serviciilor financiare, acest aspect a reprezentat o schimbare profundă 
în abordare. Din punct de vedere istoric, serviciile financiare au fost dominate de 
marile bănci, de marile case de brokeraj şi de marile companii de asigurări, care, în 
materie de servicii, dictau clientului ce, cum, când şi unde, inclusiv preţul. Clienţii 
au reacţionat emoţional faţă de atitudinea acestor mari companii, cu sentimente 
mergând de la apatie la dezgust. Dar dacă se întâmpla să nu-ţi placă felul în care erai 
tratat de către bancă, nu aveai nici o altă alegere viabilă. Apoi Pământul a devenit 
plat şi a apărut Internetul. Consumatorii au început să simtă că pot deţine mai mult 
control şi, cu cât şi-au adaptat mai mult obiceiurile de cumpărători la condiţiile 
Internetului, cu atât mai mult companiile - de la librării la servicii financiare - au 
trebuit să se adapteze, la rândul lor, şi să le ofere clienţilor instrumente pentru a 
deţine controlul. 

„Sigur, pachetele de acţiuni ale companiilor de Internet au sărit în aer exact cum 
se sparge un balon de săpun”, afirmă Caplan, ale cărui acţiuni la propria-i companie 
au intrat serios la apă în furtuna de pe piaţă, „dar, în profunzime, consumatorii au 
început să simtă gustul puterii şi, odată ce l-au simţit, lucrurile au evoluat de la situaţia 
în care companiile îşi exercitau controlul asupra comportamentului consumatorilor 
la situaţia în care consumatorii deţin controlul asupra comportamentului companiilor. 
Regulile angajamentului companie-client s-au schimbat, iar dacă nu reacţionezi şi nu 
le oferi clienţilor ce le trebuie, altcineva o va face, iar tu vei fi dat la o parte” De 
unde odată companiile de servicii financiare acționau la nivel înalt, astăzi ele se 
străduiesc să acţioneze la nivelul de jos şi să îngăduie clienţilor să acţioneze la nivel 
înalt. „Companiile care prosperă astăzi”, susţine Caplan, „sunt acelea care îl înţeleg 
pe clientul autodirecţionat” În cazul E*Trade, această înţelegere nu a însemnat doar 


356 COMPANIILE ŞI PĂMÂNTUL PLAT 


a privi compania ca pe o colecţie de servicii financiare individuale - o bancă, o casă 
de brokeraj şi o instituţie care acordă împrumuturi —, ci ca pe o experienţă financiară 
integrată, care îşi poate servi consumatorii financiari cel mai bine autodirecţionaţi. 
„Consumatorul autodirecţionat şi-a dorit să poată face cumpărături financiare într-un 
singur loc”, continuă Caplan. „Când intrau pe situl nostru, clienţii îşi doreau servicii 
integrate, care să le confere controlul. De altfel, de curând am obţinut tehnologia de 
a integra cu adevărat aceste trei sectoare - servicii bancare, de împrumut şi de 
brokeraj - şi de a le organiza în aşa fel încât nu doar să comunice un preţ sau un 
serviciu, ci să însemne experienţa completă dorită de consumatori.” 

Dacă te adresai companiei E*Trade acum trei sau patru ani, îţi puteai vedea contul 
de brokeraj pe o pagină a ecranului şi situaţia împrumutului pe alta. Astăzi, afirmă 
Caplan, „pe o pagină poţi vedea exact care este situaţia ta, în termeni de brokeraj, în 
timp real, inclusiv puterea de cumpărare, şi poţi vedea şi contul tău bancar, cu eşa- 
lonarea plăţilor pentru împrumuturi - rate în aşteptare, balanţa ipotecii imobiliare şi 
[care este] linia ta de credit -, după cum dispui şi de abilitatea de a te mişca liber 
între cele trei domenii pentru a maximiza beneficiile produse de banii tăi” 

În vreme ce Fadi Ghandour a făcut faţă triplei convergenţe luând o companie 
mică şi elaborând o strategie prin care aceasta să acţioneze la nivel înalt, Mitchell 
Caplan a supravieţuit luând o companie mare şi făcând-o să acţioneze la nivelul de 
jos, pentru a le permite clienţilor săi să acţioneze la nivel înalt. 


Regula nr. 4 Cele mai bune companii sunt cei mai buni colaboratori. În 
lumea plată, din ce în ce mai multe afaceri se vor face prin colaborarea în 
interiorul companiilor şi între companii, dintr-un motiv foarte simplu : nivelu- 
rile următoare ale creării de valori - fie ele din tehnologie, marketing, bio- 
medicină sau industrii prelucrătoare - devin atât de complexe, încât nici o 
firmă sau departament nu va mai fi capabil să le gestioneze singur. 


„Ceea ce observăm în atât de multe domenii diferite”, mi-a mărturisit Joel 
Cawley, şeful departamentului de planificare strategică al IBM, „este că următoarele 
niveluri ale inovației presupun intersectarea unor specializări extrem de avansate. 
Ultimele noutăţi în materie de inovaţie tehnică, în orice domeniu, devin din ce în ce 
mai specializate” În majoritatea cazurilor, specializarea unei anumite companii sau 
a unui anumit departament va fi aplicabilă doar la nivelul unei mici părţi dintr-o 
afacere coerentă sau dintr-o provocare socială. „Aşadar, pentru a produce o invenţie 
revoluţionară, trebuie să fii capabili să combini tot mai multe dintre specializările 
din ce în ce mai granulare. De aceea este colaborarea aşa de importantă”, afirmă 
Cawley. Să presupunem că o companie farmaceutică inventează un model nou de 
endoproteză, ceea ce permite distribuirea unei întregi noi clase de medicamente la 
care lucra o companie biomedicală, iar elementul revoluţionar - când se creează 
profit pentru ambele companii - îl reprezintă colaborarea lor în a realiza medi- 
camentele de ultimă generaţie ale unei firme, împreună cu sistemul de livrare al 
celeilalte firme. 

Sau să luăm un exemplu mai plin de culoare: jocurile video. Realizatorii de 
jocuri video au vechiul obicei de a ataşa o anumită muzică la jocurile lor. În cele din 
urmă, au observat că, dacă reuşesc să combine muzica potrivită cu jocul potrivit, 
vând mult mai multe exemplare ale jocului, ba chiar înregistrează coloana sonoră a 
jocului şi o pun în vânzare pe CD sau prin download. Astfel, multe companii mari 
producătoare de jocuri au inaugurat de curând departamente care se ocupă de 
muzică, iar unii artişti au decis că au şanse mai mari ca muzica lor să fie auzită odată 
cu lansarea unui nou joc digital decât la radio. 

După cum am remarcat mai devreme, multe dintre slujbele noii clase de mijloc 
vor fi adjudecate de persoanele cu excelente abilităţi de sintetizare - deoarece cu cât 
aplatizarea lumii conectează mai mult între ele rezervele de cunoaştere, cu atât se vor 
naşte mai multe noi specializări şi cu atât mai mult inovațiile vor apărea, prin 
împreunarea acestor specializări, în noi şi diverse combinaţii. Şi, cu cât acest lucru 
va fi mai valabil, cu atât şi managementul de calitate va însemna educarea în spiritul 
sintezei şi al colaborării în sânul unei companii - la un nivel mult mai profund. 
În articolul de fond al revistei Time (24 octombrie 2005) dedicat lui Steve Jobs şi 
iPod-ului video de la Apple am fost frapat de un anumit paragraf: „Angajaţii com- 
paniei Apple vorbesc la nesfârşit despre ceea ce ei numesc «colaborare profundă», 
sau «polenizare încrucişată», sau «inginerie concurentă». În esenţă, acest termen 
înseamnă că produsele nu trec, pur şi simplu, de la o echipă la alta. Nu există faze de 
dezvoltare discrete, secvențiale. În schimb, procesul este unul simultan şi organic. La 
produse se lucrează în paralel, cu angajarea simultană a tuturor departamentelor — 
design, hardware, software -, în ture nesfârşite de revizuiri interdisciplinare ale 
designului. Managerii altor companii se laudă cu puţinul timp pe care-l pierd în 
şedinţe ; Apple pune mare accent pe ele şi e mândră că o face. «Modul încetățenit de 
istorie în care se dezvoltă produsele nu este eficient într-o companie aşa de ambi- 
țioasă cum este a noastră», afirmă [Jonathan] Ive, [director de design,] un britanic 
afabil, cu alură de urs. «Când provocările sunt atât de complexe, trebuie să dezvolţi 
un produs într-un mod mai integrat, bazat pe o colaborare mai strânsă.»” 

Poate cel mai bun mod de a ilustra această schimbare de paradigmă este să arătăm 
cum un producător industrial extrem de tradiţional - Rolls-Royce - s-a adaptat la ea. 
Când auzi cuvântul „Rolls-Royce”, primul lucru care îţi apare în minte este o maşină 
strălucitoare, asamblată manual, cu un şofer în uniformă la volan şi un cuplu în haine 
impecabile pe locurile din spate, mergând la Ascot sau Wimbledon. Rolls-Royce, 
compania britanică solidă prin excelenţă, nu-i aşa ? Dar dacă, totuşi, v-aş spune că 
Rolls-Royce nici măcar nu mai fabrică automobile (afacerea cu maşini a fost vândută 
în 1972 şi marca a intrat sub licenţa BMW în 1998), că 50% din veniturile sale 
provin din servicii, că, în 1990, toţi angajaţii săi se găseau în Marea Britanie, în 
vreme ce astăzi 40% dintre angajaţi se află în afara Regatului Unit, integrați într-o 
operaţiune globală ce se întinde din China până în Singapore, din India până în 
Italia, din Spania până în Germania şi din Japonia până în Scandinavia ? 

Nu, acesta nu mai este Rolls-Royce-ul pe care îl ştiau părinţii noştri. 

„Cu ceva timp în urmă ne-am spus: «Nu mai putem rămâne doar o companie 
britanică»”, mi-a mărturisit Sir John Rose, director executiv al Rolls-Royce Public 

Limited Company, într-un interviu pe care i l-am luat în timpul unei vizite în China. 
„Regatul Unit este o piaţă minusculă. La sfârşitul anilor '80, 60% din afacerea noastră 
era legată de industria de apărare, iar principalul nostru client era guvernul Majestății 
Sale. Însă Rolls-Royce avea nevoie să devină un actor important pe piaţa mondială şi, 
ca să putem face aşa ceva, trebuia să admitem că cel mai mare client al nostru, 
indiferent de ceea ce putem produce, îl reprezintă Statele Unite şi că trebuie să fim 
o companie de succes şi pe pieţele care nu au nici o legătură cu industria de apărare. 
Astfel am devenit o companie de tehnologie, [specializată] în sisteme energetice.” 
Astăzi, principala competenţă productivă a companiei Rolls-Royce o reprezintă fabri- 
carea de turbine cu gaz pentru avioane civile şi militare, pentru elicoptere, vapoare, 
pentru industria extractivă de petrol şi gaze, precum şi pentru industria energetică. 

Astăzi, Rolls-Royce are clienţi în 120 de ţări şi dă de lucru la aproape 35.000 de 
angajaţi, din care numai 21.000 locuiesc în Regatul Unit, restul făcând parte dintr-o 
reţea globală de salariaţi în cercetare, servicii şi producţie. Jumătate din veniturile 
Rolls-Royce sunt generate, la ora actuală, de afacerile derulate în afara Regatului 
Unit. „În Marea Britanie suntem consideraţi o companie britanică”, spune Rose, 
„dar în Germania suntem o companie germană. În America, suntem o companie 
americană, după cum în Singapore suntem o companie singaporeză - trebuie să fim 
astfel, pentru a fi mai apropiat de client, dar şi de furnizori, de angajaţi şi de 
comunităţile în mijlocul cărora activăm” Astăzi, Rolls-Royce dă de lucru la aproape 
50 de naţionalităţi, în 50 de ţări, în care se vorbesc cam 50 de limbi. Compania 
externalizează şi încredinţează în regim offshore lanţului ei global de furnizori cam 
75% din totalul componentelor. „Restul de 25% îl reprezintă elementele de dife- 
renţiere, produse de noi”, afirmă Rose. „Aceste componente sunt elementele de 
combustie ale motorului, turbinele, compresoarele, ventilatoarele şi aliajele, precum 
şi aerodinamica pe baza căreia sunt construite. Lama unei turbine se produce dintr-un 
singur cristal, într-un cuptor cu vid, dintr-un aliaj brevetat de noi, cu un sistem de 
răcire foarte complex. Această producţie de componente cu valoare adăugată foarte 
mare reprezintă una dintre competențele noastre de bază.” Pe scurt, afirmă Rose, 
„încă deţinem tehnologiile-cheie, deţinem abilitatea de a identifica şi defini produsele 
cerute de clienţii noştri, deţinem abilitatea de a integra cele mai noi descoperiri 
ştiinţifice în procesul de fabricaţie al acestor produse, deţinem culoarul de piaţă 
pentru aceste produse, după cum deţinem şi abilitatea de a colecta şi procesa datele 
generate de clienţii care folosesc produsele noastre, ceea ce ne permite să întreţinem 
produsul în perioada de service şi să adăugăm constant valoare” 

Dar în afara acestor zone esenţiale, Rolls-Royce a adoptat o abordare mult mai 
orizontală în ceea ce priveşte externalizarea componentelor neesenţiale către furnizori 
din întreaga lume, cât şi în ceea ce priveşte căutarea de inteligenţe avansate (cu IQ 
ridicat) mult dincolo de graniţele Insulelor Britanice. Se prea poate ca soarele să fi 
apus deasupra Imperiului Britanic”, după cum a apus şi deasupra vechiului Rolls- 
-Royce. Dar soarele nu apune niciodată deasupra noului Rolls-Royce. Pentru a 
produce inovaţii revoluţionare în industria energetică de astăzi, compania trebuie să 


* Referire la replica reginei Victoria : „În imperiul meu, soarele nu apune niciodată” (n.t.). 

pună laolaltă ideile tot mai multor specialişti din întreaga lume, explică Rose. Iar 
pentru a fi în stare să comercializeze tehnologia energetică a viitorului — tehnologia 
pilei de combustie (fuel cell technology) -, compania va avea nevoie de şi mai mulţi 
specialişti. 

„Una dintre competențele esenţiale din domeniul actual al afacerilor este stabilirea 
de parteneriate”, contiună Rose. „Stabilim parteneriate în fabricarea produselor şi în 
prestarea de servicii, avem parteneriate cu universităţi şi cu alţi factori care participă 
în industria noastră. Trebuie să existe o disciplină corelată între ceea ce ne furnizează 
aceşti factori şi cât putem utiliza în ceea ce întreprindem... Există o piaţă pentru 
cercetare şi dezvoltare, o piaţă a furnizorilor şi o piaţă pentru produse şi, în con- 
secinţă, este nevoie de o structură care să reacționeze la toate segmentele pieţei.” 

Acum un deceniu, adaugă Rose, „98% din cercetarea şi tehnologia companiei 
noastre se realiza în Regatul Unit, în vreme ce astăzi mai puţin de 40% din aceste 
procese se desfăşoară acolo. Astăzi facem cercetare şi tehnologie şi în alte ţări, cum 
ar fi Statele Unite, Germania, India, ţările scandinave, Japonia, Singapore, Spania şi 
Italia. Acum recrutăm specialişti de la un grup internaţional mult mai larg de 
universităţi, pentru a anticipa amestecul de abilităţi şi de naţionalităţi de care vom 
avea nevoie în următorii 10-15 ani” 

Când Rolls-Royce era o companie „britanico-centrică”, continuă Rose, era organi- 
zată foarte vertical. „Dar a trebuit să ne aplatizăm”, mărturiseşte Sir Rose, deoarece, 
pe plan mondial, s-au deschis tot mai multe pieţe pe care Rolls-Royce putea vinde şi 
de unde putea extrage cunoaştere. 

Şi ce îi rezervă oare viitorul acestei companii ? 

Această abordare a schimbării, pe care Rolls-Royce şi-a perfecţionat-o ca răspuns 
la fenomenul de aplatizare mondială, va deveni un standard pentru tot mai multe 
companii nou-intrate pe piaţă. Dacă cineva şi-ar dori să abordeze firmele cu capital 
de risc din Silicon Valley spunându-le că ar vrea să înfiinţeze o companie nouă, dar 
că refuză să delocalizeze sau să încredinţeze în regim offshore vreun element al 
producţiei, i s-ar arăta imediat uşa. Capitaliştii care finanţează investiţii noi, de risc, 
vor astăzi să ştie de la bun început că o companie nou-înfiinţată va profita de tripla 
convergenţă, pentru a colabora cu persoanele cele mai eficiente şi mai inteligente 
care pot fi găsite pe plan mondial. De aceea, în lumea plată, tot mai multe companii 
se nasc deja globale. 

„Mai demult”, afirmă Vivek Paul, preşedintele Wipro, „când înfiinţai o companie 
îţi spuneai : «Doamne, sper ca peste 20 de ani să fim o companie multinațională». 
Astăzi îţi spui că vei fi o companie multinațională chiar de a doua zi. Astăzi există 
companii cu 30 de angajaţi care intră în afaceri cu 20 de angajaţi în Silicon Valley şi 
cu 10 în India... Şi dacă eşti o companie multiproductivă, vei avea, probabil, relaţii 
de producţie cu Malaysia şi China, o parte din design îl vei face în Taiwan, serviciul 
de relaţii cu clienţii va fi în India şi Filipine şi, posibil, o parte din proiectare se va 
face în Rusia şi Statele Unite” Acestea sunt aşa-numitele companii micro-multinaţio- 
nale, şi ele reprezintă tendinţa viitorului. 

Astăzi prima ta slujbă în management, primită ca proaspăt absolvent de studii 
economice, s-ar putea să fie îmbinarea specialităţilor unei echipe de experţi, aflată 

o treime în India, o treime în China şi câte o şesime în Palo Alto şi Boston. 
O asemenea slujbă reclamă abilităţi cu totul speciale, care se vor cere tot mai mult 
în lumea plată. 


Regula nr. 5 Într-o lume plată, cele mai bune companii se menţin sănătoase 
făcându-şi des radiografii toracice şi apoi vânzând filmele clienţilor lor. 


Deoarece afacerile de nişă se pot transforma în afaceri asemănătoare celor cu 
vanilie, devenită marfă comună, mai rapid decât oricând într-o lume plată, astăzi 
cele mai bune companii chiar îşi fac radiografii toracice în mod regulat - pentru a 
identifica şi pentru a-şi întări în mod constant nişele şi pentru a delocaliza procesele 
de producţie care nu se diferenţiază prea mult. Ce înţeleg eu prin radiografii 
toracice? Daţi-mi voie să v-o prezint pe Laurie Tropiano, vicepreşedinte al IBM pe 
probleme de servicii în consultanţa afacerilor, care este, în viziunea mea, un radiolog 
al corporațiilor. Tropiano şi echipa ei de la IBM pur şi simplu radiografiază o 
companie şi detaşează fiecare element component al respectivei afaceri, pe care o 
aşază apoi pe un ecran de dimensiunile unui perete, pentru a putea fi studiat scheletul 
corporației în cauză. Fiecare departament şi fiecare funcţie sunt apoi separate şi puse 
în cutii, identificate fie drept costuri pentru companie, fie ca surse de venit sau chiar 
câte puţin din amândouă, stabilindu-se astfel dacă acestea reprezintă competenţe de 
bază în cadrul companiei sau sunt simple funcţii pe care le-ar putea realiza altcineva, 
poate mai ieftin şi mai bine. 

„O companie tipică are între 40 şi 50 de componente”, mi-a explicat Laurie 
Tropiano, în sediul IBM, în timp ce expunea pe ecran scheletul unei corporaţii, „aşa 
că trebuie doar să identificăm şi să izolăm aceste 40-50 de componente şi apoi să ne 
întâlnim cu conducerea [companiei] şi să punem următoarele întrebări : Cât cheltuiţi 
cu fiecare element component? La ce capitol sunteţi cei mai buni? Unde vă 
diferenţiaţi ? Care sunt componentele complet nediferenţiate ale afacerii dumnea- 
voastră ? În ce domeniu credeţi că aveţi aptitudini, dar nu sunteţi siguri că veţi deveni 
vreodată importanţi, deoarece trebuie să investiţi mai mult decât v-aţi dori?” 

După ce ai terminat de pus întrebările, afirmă Tropiano, ceea ce obţii este o 
radiografie a companiei care identifică patru sau cinci „puncte fierbinţi” Unul sau 
două dintre ele ar putea reprezenta competenţe de bază ; altele ar putea fi abilităţi pe 
care compania nu era întru totul conştientă că le deţine sau că ar trebui să şi le 
dezvolte. Alte puncte fierbinţi ale radiografiei ar putea reprezenta şi componente în 
cadrul cărora cinci departamente diferite nu fac decât să reproducă aceleaşi funcţii 
sau servicii pe care altcineva, din afara companiei, le-ar putea efectua mai bine şi 
mai ieftin şi care ar putea fi externalizate - cu condiţia să se poată economisi, chiar 
şi în situaţia în care toate costurile şi toate disfuncţionalităţile legate de externalizare 
sunt luate în calcul. 

„Aşa că nu trebuie decât să arunci o privire [pe radiografie] şi să-ţi spui: «Am 
aici aceste zone care vor deveni puncte fierbinţi şi componente de bază»”, explică 
Tropiano, „pentru ca apoi să renunţi la lucrurile pe care le poţi delocaliza, să 

eliberezi fondurile alocate lor şi să te concentrezi asupra proiectelor care, într-o 
bună zi, ar putea deveni competenţe de bază ale companiei. În cazul unei companii 
obişnuite, evoluţia ei este bună dacă 25% din activitate reprezintă competenţe de 
bază, strategice şi diferenţiate în mod real, restul activităţilor putând fi desfăşurate 
în continuare şi perfecţionate în cadrul companiei sau externalizate” 

Acest fenomen mi-a atras pentru prima oară interesul când am văzut pe Inter- 
net titlul unui articol despre afaceri: „HP bags $ 150 million India bank contract” 
(„HP pune mâna pe un contract bancar de 150 milioane de dolari în India”). Arti- 
colul, apărut pe situl Computerland.com (25 februarie 2004), citează o declaraţie 
din partea HP care anunţa semnarea unui contract de externalizare pe 10 ani încheiat 
cu Banca Naţională a Indiei din Mumbai. Contractul, în valoare de 150 milioane de 
dolari, a fost cel mai mare câştigat vreodată de compania HP Services în regiunea 
Asia-Pacific, conform declaraţiei lui Natarajan Sundaram, directorul de marketing al 
HP Services India. Prin contract, HP se angaja să implementeze şi să gestioneze un 
sistem intern de operaţiuni bancare în 750 de sucursale ale Băncii Naţionale a Indiei. 
„Este pentru prima dată când HP analizează posibilitatea externalizării funcţiei de 
bază a operaţiunilor bancare în zona Asia-Pacific”, a declarat Sundaram. Mai multe 
companii multinaționale au concurat pentru a obţine acest contract, printre care şi 
IBM. Conform prevederilor din contract, HP urma să deţină controlul asupra unor 
procese precum stocarea de date şi tehnologia de redare grafică a documentelor, 
telebanking, operaţiuni bancare prin Internet şi ATM-uri (bancomate), în cadrul 
întregului lanţ bancar. 

Alte articole au explicat faptul că Banca Naţională a Indiei se confrunta cu o 
concurenţă sporită atât din partea băncilor din sectorul public şi din cel privat, cât şi 
din partea corporațiilor multinaționale. Astfel, banca a realizat că trebuie să adopte 
un sistem Web de operaţiuni bancare, să-şi standardizeze şi să-şi îmbunătăţească 
sistemele informatice, să reducă costurile cu tranzacţiile şi, în general, să devină o 
bancă mai prietenoasă cu clienţii săi. În consecinţă, banca a reacţionat ca orice altă 
companie multinațională - şi-a făcut o radiografie toracică şi s-a hotărât să deloca- 
lizeze toate funcţiile care nu erau considerate competenţe de bază sau pentru care 
banca nu dispunea de abilităţile necesare pentru a-şi desfăşura activitatea la cel mai 
înalt nivel. 

Totuşi, când Banca Naţională a Indiei se hotărăşte să-şi delocalizeze centrul de 
comandă către o companie informatică americană, ei bine, situaţia este prea ciudată 
pentru a fi redată în cuvinte. „Derulaţi din nou filmul”, mi-am spus, frecându-mă la 
ochi. „Cum ? HP, adică tipii pe care îi sun când mi se strică imprimanta, au câştigat 
un contract de externalizare prin care să gestioneze centrul de comandă a 750 de 
sucursale indiene ale unei bănci de stat? Ce Dumnezeu ştie Hewlett-Packard despre 
coordonarea sistemelor de comandă ale unei bănci indiene ? ” 

Din pură curiozitate, m-am hotărât să vizitez cartierul general din Palo Alto al 
companiei HP pentru a afla mai multe. Acolo m-am întâlnit cu Maureen Conway, 
vicepreşedinte HP pe probleme de soluţii de dezvoltare a pieţei, căreia i-am pus, în 
mod direct, întrebarea de mai sus. 

„Cum de ne-am gândit că putem transplanta capacităţile noastre interne, făcân- 
du-le să lucreze şi în cadrul altor companii? ”, mi-a răspuns ea retoric. Pe scurt, 
mi-a explicat, HP organizează în mod constant vizite ale clienţilor, în cadrul cărora 
corporaţiile-clienţi HP vin la sediul central al companiei şi văd la faţa locului ino- 
vaţiile pe care HP le aduce gestionării propriilor sisteme de informaţii. Mulţi dintre 
aceşti clienţi pleacă acasă intrigaţi de felul în care o companie atât de mare s-a adaptat 
la condiţiile lumii plate. Vizitatorii se întreabă cum a reuşit HP, companie care avea 
odată 87 de lanţuri de furnizori diferite - fiecare gestionat pe verticală şi independent, 
cu o ierarhie proprie a managerilor şi cu sprijin decizional central —, să le comprime 
în doar 5 asemenea lanţuri de furnizori, care derulează o afacere în valoare de 50 mi- 
liarde de dolari şi în cadrul cărora funcţii precum contabilitatea, facturarea şi resur- 
sele umane sunt gestionate printr-un sistem unificat la nivelul companiei ? Ce procese 
informatice şi de afaceri a implementat oare HP pentru a consolida acest sistem în 
mod eficient? HP, care derulează afaceri în 178 de ţări, obişnuia să-şi gestioneze 
toate conturile dintr-o ţară, de plată şi de primire, în ţara respectivă. Acum s-a 
renunţat cu totul la acest sistem. În ultimii ani, HP a creat trei centre de procesare 
a tranzacţiilor - în Bangalore, Barcelona şi Guadalajara -, cu standarde uniforme 
şi cu software special pentru fluxul de lucru, ceea ce a permis filialelor HP din cele 
178 de ţări să proceseze toate funcţiile de facturare prin aceste trei centre. 

Observând reacţia clienţilor-vizitatori la operaţiile sale interne, într-o bună zi, 
conducerea HP şi-a spus: „Hei, ce-ar fi să comercializăm acest sistem?” Conway 
adaugă: „Acest deziderat a devenit nucleul serviciului nostru de externalizare a 
proceselor de afaceri... În timp ce ne făceam propriile noastre radiografii, am 
observat că dispuneam de bunuri care îi interesează şi pe alţii, ceea ce, în sine, 
reprezintă o afacere” 

Cu alte cuvinte, pentru Banca Naţională a Indiei, aplatizarea lumii a fost boală şi 
leac în acelaşi timp. Era clar că nu poate ţine pasul cu competitorii săi din mediul 
bancar aplatizat al Indiei, dar, în schimb, şi-a putut face o radiografie toracică pentru 
ca mai apoi să delocalizeze, în favoarea HP, toate acele procese pe care nu mai avea 
rost să le execute de una singură. La rândul său, HP, după ce şi-a făcut propria 
radiografie, a descoperit că poartă în organismul său o întreagă nouă afacere în 
consultanţă. În mod cert, cel mai mare volum de muncă pentru Banca Naţională a 
Indiei va fi depus de angajaţii HP din India sau de angajaţii băncii care se vor alătura 
efectiv companiei HP. Dar o parte din profituri se vor reîntoarce pe „nava-mamă” 
din Palo Alto, care va sprijini întreaga operaţiune prin lanţul ei global de furnizori 
în domeniul muncii intelectuale. 

Astăzi, majoritatea veniturilor HP provin din afara Statelor Unite. Dar echipele 
de experţi HP din domeniul muncii intelectuale şi infrastructurii care pot pune la 
punct procesele cu care se câştigă contracte - cum ar fi gestionarea centrului de 
comandă al Băncii Naţionale a Indiei - se află încă în Statele Unite. 

„Abilitatea de a transforma visele în realitate o găsim aici, mai mult decât în 
orice alt loc din lume”, a concluzionat Conway. „Nucleul creativităţii se găseşte aici, 
nu pentru că oamenii sunt mai inteligenţi, ci datorită mediului şi libertăţii de gândire. 
Maşina de vise se află încă în America.” 

Regula nr. 6: Cele mai bune companii externalizează ca să câştige, nu ca să 
se restrângă. Externalizarea se face pentru a se inova mai rapid şi mai ieftin, 
în vederea creşterii economice şi a măririi cotei de piaţă, a angajării unui 
număr mai mare de diferiţi specialişti - şi nu pentru a economisi bani prin 
concedierea a cât mulți angajați. 


Dov Seidman conduce LRN, o afacere care oferă online educaţie legislativă, de 
armonizare cu legislaţia şi de etică profesională angajaţilor companiilor globale şi 
care îi ajută pe directorii executivi şi pe membrii consiliilor de administraţie să 
gestioneze responsabilităţile de conducere al corporațiilor. În toamna anului 2004 
luam prânzul împreună cu Seidman, când acesta a menţionat în treacăt că tocmai a 
semnat, de curând, un contract de externalizare cu firma indiană de consultanţă 
MindTree. 

„De ce reduci costurile ? ”, l-am întrebat. 

„Delocalizez ca să câştig, nu ca să economisesc bani”, mi-a răspuns Seidman. 
„Intră pe situl nostru. Am, la momentul actual, postate peste 30 de anunţuri de anga- 
jare şi toate sunt în domeniul muncii intelectuale. Ne extindem. Angajăm personal. 
Adaug oameni noi la echipă şi creez noi procese.” 

Experienţa lui Seidman reprezintă de fapt cheia externalizării - companiile 
externalizează diverse procese pentru a obţine salariaţi talentaţi în sectorul de 
concepţie, ca să-şi dezvolte afacerile mai rapid, nu doar pentru reducerea costurilor 
şi pentru restrângere. Compania lui Seidman este liderul uneia dintre noile industrii 
care tocmai au apărut în lumea plată - asistenţa acordată companiilor multinaționale 
în procesul de cultivare a unei culturi etice de corporație, orientată către angajaţi, 
la nivelul întregii lumi. Deşi LRN este o companie creată înainte de Enron - fondată 
cu zece ani înainte de explozia Enron -, creşterea cererii pentru serviciile sale s-a 
intensificat în perioada post-Enron. După prăbuşirea companiei Enron şi în urma 
altor scandaluri legate de conducerea corporațiilor, tot mai multe companii au devenit 
interesate de oferta LRN - programe online prin care companiile să dea formă 
aşteptărilor şi percepţiilor comune asupra responsabilităţilor lor legale şi etice, de la 
nivelul consiliului de administraţie până la cel al lucrătorului din fabrică. Când 
companiile semnează un contract cu LRN, angajaţilor acestora li se oferă edu- 
cație online cuprinzând teste ce acoperă totul, de la codul de conduită al companiei, 
care stipulează când ai voie să primeşti un cadou, până la ce trebuie să ai în vedere 
înainte de a trimite un e-mail sau până la ce constituie tentativă de mituire a unui 
funcţionar străin. 

Cum întreaga afacere legată de conducerea corporațiilor a început să se extindă 
în jurul anului 2000, Seidman şi-a dat seama că, la fel ca şi în cazul E*Trade, clienţii 
săi vor avea nevoie de o platformă mai bine integrată. Pe lângă succesul acţiunii de 
educare a angajaţilor clienţilor prin intermediul unui curriculum online şi de asistenţa 
oferită consiliilor de administraţie prin intermediul altui curriculum, el şi-a dat 
seama că directorii executivi ai companiilor vor dori o interfaţă Web unificată, cu 
ajutorul căreia să deţină controlul asupra tuturor problemelor de conducere şi de 

etică profesională cu care s-ar putea confrunta organizaţiile lor -— fie că e vorba de 
educaţia angajaţilor, de raportarea oricărui comportament neobişnuit, de monitori- 
zarea reputației, cu greu câştigată, a unei corporaţii sau compatibilitatea cu normele 
guvernamentale - şi unde să poată vedea imediat care este situaţia curentă a compa- 
niilor lor. 

Astfel, Seidman s-a confruntat cu o dublă provocare. Trebuia să facă două lucruri 
deodată : să-şi menţină creşterea cotei de piaţă în industria online a educaţiei 
angajaţilor din corporaţii şi să pună la punct o platformă integrată complet nouă 
pentru companiile cu care lucra deja, o platformă care să reclame un pas înainte real 
din punct de vedere tehnologic. Confruntat cu această provocare, a decis să abordeze 
firma indiană de consultanţă MindTree pentru o relaţie de externalizare care i-a 
oferit aproximativ cinci ingineri software cu calificare solidă, la preţul unuia singur 
din America. 

„Uite cum stau lucrurile”, mi-a spus Seidman, „când există lucruri de vânzare, 
ai tendinţa să cumperi mai mult. MindTree nu a scos la vânzare «resturi» rămase la 
închiderea sezonului, ci specialişti de primă mână în industria software, pe care cu 
mare greutate i-aş fi găsit în altă parte. Trebuia să cheltuiesc o groază de bani cu 
protejarea şi extinderea afacerii mele de bază, şi în acelaşi timp să continuu să am 
grijă de clienţi, pentru care programele mele curente se învechiseră. Şi, în acelaşi 
timp, trebuia să fac un pas de uriaş înainte pentru a le oferi produsul de care aveau 
nevoie pe mai departe, adică o soluţie online mult mai robustă şi mult mai completă 
la problemele lor legate de etica profesională, de conducere şi de armonizarea cu 
legislaţia. Dacă nu le satisfăceam eu nevoile, altcineva avea să o facă. Parteneriatul 
cu MindTree îmi permite, practic, să am două echipe - una [formată în principal din 
americani] care se axează pe protejarea şi pe extinderea afacerii noastre de bază şi o 
alta care-i include şi pe consultanţii noştri indieni, axată pe efectuarea următorului 
pas strategic în vederea dezvoltării globale a afacerii” 

Deoarece etica este o chestiune de căpătâi în cadrul afacerii lui Seidman, al cărui 
cartier general se află la Los Angeles, felul în care a procedat la externalizarea unor 
componente ale acesteia a fost la fel de important ca rezultatul finit al relaţiei cu 
indienii. În loc să anunţe parteneriatul cu MindTree ca pe un fapt împlinit, Seidman 
a prezidat o adunare generală a celor aproape 170 de angajaţi ai firmei pentru a pune 
în discuţie planul de externalizare pe care îl avea în minte. După ce a expus argu- 
mentele economice, şi-a lăsat personalul să cântărească oferta şi le-a indicat tuturor 
cum vor arăta slujbele de care va fi nevoie în viitor şi cum se pot pregăti angajaţii 
pentru a răspunde cerinţelor noilor slujbe. „Am vrut să le arăt salariaţilor companiei 
mele că aceste lucruri vor fi necesare pentru a câştiga”, adaugă Seidman. 

Fără îndoială, există firme care externalizează şi care vor delocaliza doar de 
dragul economisirii banilor, pe care apoi să-i distribuie acţionarilor şi conducerii. Să 
crezi că lucrul acesta nu se întâmplă sau nu se va întâmpla denotă o înduioşătoare 
naivitate. Dar firmele care se folosesc de externalizare în principal ca de un instru- 
ment pentru a reduce costurile, nu pentru a mări gradul de inovare şi a accelera dez- 
voltarea, reprezintă o minoritate — şi nu mi-aş dori să am acţiuni la vreuna din ele. 
Cele mai bune companii găsesc modalităţi de a echilibra cele mai bune resurse de 


CUM FAC FAŢĂ COMPANIILE 365 


inteligenţă din India cu cele mai bune din Dakota de Nord şi cu cele mai bune din 
Los Angeles. În acest context, termenul „externalizare” nu-şi mai găseşte locul. 
Cuvântul care se aplică mai bine este mai degrabă acela de „localizare” Lumea plată 
permite şi chiar reclamă această localizare, iar companiile care o fac cum trebuie au, 
în cele din urmă, parte de cote mai mari de piaţă şi de mai mulţi angajaţi pe plan 
mondial - şi nu de cote mai mici şi de mai puţini angajaţi. 

„Totul ţine de cum să încerci să creşti mai rapid, cum să facem următorul salt, 
într-un timp mai scurt şi cu şanse mai mari de reuşită”, îşi comentează Seidman 
decizia de localizare a unor componente critice de dezvoltare ale noii sale platforme 
în favoarea indienilor de la MindTree. „Nu ţine de reduceri şi de economie. Acum, 
la nivel mondial, avem peste 200 de clienţi. Dacă pot face acestă companie să crească 
aşa cum îmi doresc, voi fi în stare să angajez chiar mai mult personal în filialele 
noastre actuale, să promovez mai multe persoane şi să le ofer angajaţilor noştri actuali 
mai multe oportunităţi şi perspective de carieră mai generoase - deoarece agenda 
LRN va deveni din ce în ce mai mare, mai complexă şi mai globală... Ne găsim 
într-un spaţiu extrem de competitiv. Decizia [în favoarea externalizării |] înseamnă să 
joci ofensiv, nu defensiv. Eu încerc doar să majorez scorul în favoarea mea.” 


Regula nr. 7: Externalizarea nu este doar pentru cei ca Benedict Arnold. Este 
şi pentru idealişti. 


Una dintre cele mai noi figuri care şi-au făcut apariţia pe scena mondială, în 
ultimii ani, este antreprenorul social. Acesta este, de obicei, o persoană care arde de 
dorinţa de a exercita un impact social pozitiv asupra lumii, dar care crede că cel mai 
bun mod de a face aşa ceva nu este, după cum grăieşte proverbul, să dai săracului un 
peşte cu care să se hrănească o singură zi, ci să-l înveţi să pescuiască, în speranţa că 
astfel se va putea hrăni o viaţă întreagă. În ultimul timp am ajuns să cunosc câţiva 
antreprenori sociali, iar majoritatea lor combină un creier şcolit în studii economice 
cu o inimă de asistent social. Tripla convergenţă şi aplatizarea lumii au fost ca un 
semn divin pentru ei. Cei care au înţeles semnalele lumii plate şi se adaptează la 
condiţiile ei au început să lanseze o serie de proiecte extrem de inovatoare. 

Unul dintre favoriţii mei este Jeremy Hockenstein, un tânăr care a ales mai întâi 
tradiţia respectabilă a studiilor la Harvard, lucrând apoi la firma de consultanţă 
McKinsey, pentru ca, mai târziu, împreună cu un coleg de la McKinsey, să se abată 
complet de la cursul prestabilit şi să se hotărască să deschidă o firmă nonprofit de 
procesare de date, care externalizează procesarea de date pentru unele companii ame- 
ricane în unul dintre cel mai puţin ospitaliere medii de afaceri din lume, Cambodgia 
de după Pol Pot. 

Aşa ceva nu se poate întâmpla decât într-o lume plată! 

În februarie 2001, Hockenstein, împreună cu câţiva colegi de la McKinsey, s-au 
hotărât să meargă la Phnom Penh, parte în vacanţă, parte într-o misiune de cercetare 
în scopul unor activităţi de antreprenoriat social. Au fost surprinşi să găsească un 
oraş împânzit de Internet-cafe-uri şi de şcoli pentru învăţarea limbii engleze - dar 

fără locuri de muncă sau, în cel mai bun caz, cu un număr limitat de locuri de muncă 
pentru absolvenţi. 

„Ne-am hotărât să utilizăm pârghiile relaţiilor noastre din America de Nord, 
pentru a încerca să anihilăm decalajul şi să creăm nişte oportunităţi generatoare de 
venituri pentru oameni”, mărturiseşte Hockenstein. În vara aceluiaşi an, după altă 
călătorie finanțată de ei înşişi, Hockenstein şi colegii săi au înfiinţat firma Digital 
Divide Data, cu planul de a începe în Phnom Penh o mică afacere care să gestioneze 
procesarea de date - prin angajarea unor localnici care să introducă în computer 
materiale tipărite pe care companii din Statele Unite şi le doreau în format digital, 
astfel încât datele să poată fi stocate în baze de date, recuperate şi consultate oricând 
pe computer. Materialele urmau să fie scanate în Statele Unite, iar fişierele, transmise 
prin Internet. Prima mişcare a fost să angajeze doi directori locali cambodgieni. Par- 
tenerul de la McKinsey al lui Hockenstein, Jaeson Rosenfeld, a mers la New Delhi 
şi a bătut la uşile companiilor indiene de procesare a datelor, să vadă dacă poate găsi 
una - măcar una - care să-i accepte pe cei doi directori cambodgieni într-un program 
de pregătire. Nouă dintre companiile indiene i-au trântit uşa în nas. Apariţia concuren- 
tei în Cambodgia, cu costuri încă şi mai mici, era ultimul lucru pe care şi-l doreau. 
Dar un suflet hindus generos a fost de acord şi Hockenstein a reuşit să-şi instruiască 
directorii. Apoi au angajat primii 20 de operatori pentru procesarea de date, dintre 
care mulţi erau refugiaţi de război cambodgieni, şi au cumpărat 20 de calculatoare 
şi o conexiune la Internet, care costa 100 de dolari pe lună. Proiectul a fost finanţat 
cu 25.000 de dolari din banii proprii şi cu un grant de 25.000 de dolari acordat de 
o fundaţie din Silicon Valley. Afacerea a devenit operaţională în iulie 2001, iar prima 
ofertă de lucru a venit din partea publicaţiei Harvard Crimson, cotidianul studenţilor 
de la Harvard. 

„La vremea respectivă, Harvard Crimson îşi digitiza arhivele pentru a le face 
disponibile online şi, pentru că eram absolvenţi Harvard, ne-au dat şi nouă ceva de 
lucru”, spune Hockenstein. „Astfel, primul nostru proiect a implicat dactilografi 
cambodgieni care au cules articole de ştiri din ediţiile Harvard Crimson din perioada 
1873-1899, articole ce relatau pe larg despre întrecerile de canotaj dintre echipajele 
universităţilor Harvard şi Yale. Apoi, mai târziu, când am ajuns la numerele dintre 
anii 1969 şi 1971, când au avut loc tulburările din Cambodgia, dactilografii au cules 
[articole din Crimson] chiar despre povestea ţării lor... Aveam de convertit numerele 
vechi din Crimson, care erau stocate pe microfilm, în imagini digitale, printr-o firmă 
americană specializată din Oklahoma, urmând apoi să transferăm imaginile digitale în 
Cambodgia prin FTP (file transfer protocol). Astăzi poţi accesa situl thecrimson.com, 
de unde poţi descărca aceste articole.” Dactilografii cambodgieni nici nu au avut 
nevoie să ştie limba engleză, ci doar să culeagă caractere englezeşti ; au lucrat perechi, 
fiecare culegând acelaşi articol, iar apoi un program de computer a comparat textele 
culese pentru a înlătura erorile. 

Hockenstein mai spune că fiecare dactilograf lucrează şase ore pe zi, şase zile pe 
săptămână, şi câştigă 75 de dolari pe lună, dublul venitului minim în Cambodgia, 
unde venitul mediu anual nu depăşeşte 400 de dolari. În plus, fiecare dactilograf 
primeşte o bursă şcolară pentru restul zilei de lucru pentru a-şi putea continua 

studiile, ceea ce pentru mulţi înseamnă terminarea liceului, iar pentru câţiva a 
însemnat intrarea la facultate. „Scopul nostru a fost să spargem cercul vicios al 
tinerilor care trebuiau să abandoneze şcoala pentru a-şi întreţine familiile”, afirmă 
Hockenstein. „Am încercat să devenim pionierii externalizării responsabile din punct 
de vedere social. Companiile din Statele Unite care lucrează cu noi nu economisesc 
doar bani pe care să-i investească în altă parte. Ele oferă, de fapt, o viaţă mai bună 
unora dintre cei mai săraci cetăţeni ai lumii.” 

Astăzi, la patru ani de la lansare, Digital Divide Data are 170 de angajaţi în trei 
filiale : Phnom Penh, Battambang, al doilea oraş din Cambodgia ca număr de 
locuitori, şi o filială nouă în Vientiane (Laos). „Primii doi directori i-am recrutat din 
Phnom Penh şi i-am trimis în India, să se specializeze în procesarea de date, iar apoi, 
când am deschis filiala din Laos, am recrutat doi directori care au fost pregătiţi de 
personalul de la filiala din Phnom Penh”, adaugă Hockenstein. 

Din acest copac s-au împrăştiat tot felul de seminţe. Pe lângă Harvard Crimson, 
una dintre cele mai consistente oferte de lucru în domeniul culegerii de date a fost 
reprezentată de organizaţiile nonguvernamentale care doreau să-şi digitizeze rezul- 
tatele sondajelor efectuate referitoare fie la sănătate, fie la famile sau la condiţiile de 
muncă. Astfel, o parte din primul val de angajaţi cambodgieni ai Digital Divide Data 
au părăsit compania şi şi-au înfiinţat propria firmă, profilată pe crearea de baze de 
date pentru ONG-urile care doreau să efectueze sondaje! De ce ? Pentru că, explică 
Hockenstein, cât timp au lucrat pentru Digital Divide Data, au primit continuu din 
partea ONG-urilor rezultate de sondaje care trebuiau digitizate, dar, din pricină că 
ONG-urile nu au lucrat îndeajuns dinainte la standardizarea datelor pe care le 
culegeau, digitizarea a fost foarte greu de făcut într-o manieră satisfăcătoare. Astfel, 
aceşti angajaţi cambodgieni au sesizat că există valoare în verigile intermediare ale 
lanţului de furnizori şi că pot fi plătiţi mai bine pentru munca lor - nu culegând texte, 
ci creând formate standardizate cu care ONG-urile să culeagă date din sondaje, ceea 
ce ar facilita efectuarea sondajelor şi ar ieftini digitizarea, colaţionarea şi manipularea 
rezultatelor. Astfel şi-au înfiinţat propria companie care să facă toate acestea - în 
afara Cambodgiei. 

Hockenstein susţine că nici una dintre slujbele efectuate în Cambodgia nu provine 
din Statele Unite. Genul acesta primar de introducere de date a fost externalizat în 
India şi în Insulele Caraibe de mult timp şi de aici au fost luate slujbele cambodgieni- 
lor, asta în caz că au fost luate de undeva. Însă acum 10 ani externalizarea lor în 
Cambodgia nu ar fi fost posibilă. Totul s-a întâmplat în ultimii ani. 

„Partenerul meu este cambodgian”, afirmă Hockenstein. „Se numeşte Sophary 
şi, până în 1992, a trăit într-o tabără de refugiaţi de la graniţa cu Thailanda, în timp 
ce eu huzuream în Harvard Square, ca student. Între noi exista o diferenţă ca de la 
cer la pământ. După tratatul de pace impus de ONU [în Cambodgia], s-a dus pentru 
zece zile acasă, în satul lui, iar acum trăieşte la Phnom Penh, ca director al filialei 
Digital Divide Data.” Cei doi îşi trimit, noapte de noapte, mesaje instantanee pentru 
a colabora în privinţa livrării de servicii către persoane şi companii din întreaga 
lume. Tipul de colaborare care există astăzi, subliniază Hockenstein, „ne permite să 
fim parteneri şi egali” „Nici unul dintre noi nu îl domină pe celălalt ; nu este decât 


368 COMPANIILE ŞI PĂMÂNTUL PLAT 


colaborare, care creează un viitor mai bun pentru angajaţii de la bază şi pentru cei 
din vârf. Viaţa mea are, astfel, un sens mai profund şi creez oportunităţi concrete 
pentru oameni care trăiesc cu un dolar, doi, pe zi... Suntem martorii sporirii 
respectului de sine şi a încrederii în propriile forţe ale unor oameni care, altfel, nu 
ar fi avut niciodată o rampă de lansare către economia globală.” 

Astfel, la ora actuală, Hockenstein şi partenerii lui primesc apeluri din Mongolia, 
Pakistan, Iran şi Iordania, de la persoane care vor să ofere lumii servicii IT şi se 
întreabă cum pot să înceapă o afacere. Pe la mijlocul anului 2004, un client a abordat 
Digital Divide Data pentru a digitiza un dicţionar englez-arab. Cam tot atunci, la 
biroul lui Hockenstein s-a primit un e-mail, din partea unei companii din Iran care 
gestiona o firmă de procesare de date în ţara respectivă. „Ne-au găsit în urma unei 
căutări pe Google, în încercarea lor de a-şi extinde afacerea locală în culegerea de 
date dincolo de graniţele Iranului”, povesteşte Hockenstein. Astfel, Hockenstein i-a 
întrebat pe iranieni dacă pot realiza un dicţionar englez-arab, chiar dacă în Iran se 
vorbeşte persana, care foloseşte unele litere din alfabetul arab, dar nu pe toate. 
„Iranianul a răspuns afirmativ”, continuă Hockenstein, „aşa că am devenit parteneri 
într-un proiect comun, dedicat clientului care îşi dorea digitizarea unui dicţionar 
arab” Ce îmi place cel mai mult la această poveste şi care o face atât de grăitoare în 
privinţa lumii plate este replica hazoasă de final a lui Hockenstein: „Încă nu m-am 
întâlnit cu tipul [din Iran]. Am încheiat toată afacerea pe messenger-ul Yahoo! şi 
prin e-mail. l-am trimis banii prin mandat electronic din Cambodgia... L-am invitat 
până şi la nunta mea, dar nu a putut să onoreze invitaţia” 


GEOPOLITICA ŞI PĂMÂNTUL PLAT 


12 
Lumea neaplatizată 


Interzis accesul cu arme de foc 
sau cu telefoane mobile 


A construi poate însemna o sarcină lentă şi laborioasă de ani de zile. A distruge 
poate fi actul necugetat al unei singure zile. 


(Sir Winston Churchill) 


Într-o călătorie acasă în Minnesota, în iarna anului 2004, pe când luam prânzul 
cu prietenii mei Ken şi Jill Greer la patiseria Perkins, Jill a menţionat, la un moment 
dat, că administraţia statului a votat de curând o nouă lege a regimului armelor. 
Legea portului de arme ascunse, adoptată la 28 mai 2003, stipula că şerifii locali au 
obligaţia de a emite permise de port-armă - cu excepţia persoanelor cu cazier penal 
sau a celor declarate bolnave mintal - tuturor celor care solicită să poarte arme 
ascunse la serviciu (în afară de cazul în care angajatorul persoanei restricţionează 
explicit acest drept). În principiu, legea este menită să descurajeze delincvenţii - 
deoarece, dacă încearcă să te jefuiască sub ameninţarea armei, nu au de unde să ştie 
dacă nu cumva şi tu porţi armă. Totuşi, legea conţinea o prevedere care le permite 
patronilor să-i împiedice pe cei care nu sunt angajaţi să poarte arme ascunse în spaţii 
publice cum ar fi restaurantele sau cluburile de întreţinere fizică. Legea menţiona că 
orice firmă poate interzice armele de foc ascunse, cu condiţia să pună la intrare un 
afiş pe care să scrie că accesul cu arme de foc nu este permis. (Se pare că această 
prevedere a condus la crearea unor indicatoare pline de imaginaţie, existând cazuri 
ca acela al unui cult confesional care a dat în judecată statul pentru dreptul de a 
utiliza un citat biblic drept indicator de interzicere a armelor de foc sau al unui 
restaurant care a utilizat o imagine cu o gospodină purtând şorţ de bucătărie şi ţinând 
voiniceşte o mitralieră în braţe.) Motivul care a declanşat această conversaţie a fost 
o replică a lui Jill, care ne-a spus că în cluburile de întreţinere fizică din oraş unde 
juca tenis a observat două indicatoare diferite, care apar cu regularitate unul după 
celălalt. La clubul de tenis din Bloomington, de exemplu, exista un indicator, chiar 


372 GEOPOLITICA ŞI PĂMÂNTUL PLAT 


lângă intrare, pe care scria: „Interzis accesul cu arme de foc” Apoi, în apropiere, 
lângă ieşirea de la vestiare, încă unul: „Interzis accesul cu telefoane mobile” 

Hmm. Interzis accesul cu arme de foc sau cu telefoane mobile ? Fără arme de foc 
mai înţeleg, am spus, dar de ce fără telefoane mobile ? 

Prostul de mine. Accesul cu telefoane mobile era interzis deoarece unii veneau cu 
telefoane cu cameră la vestiar, fotografiind pe ascuns femei şi bărbaţi goi puşcă şi 
trimițând apoi pozele, prin e-mail, în lumea întreagă. Ce-o să le mai treacă prin 
minte de acum înainte ? Indiferent de inovaţie, oamenii vor găsi întotdeauna un mod 
de a uza şi de a abuza de ea. 

În timp ce îl intervievam pe Promod Haque la firma Northwest Venture Partners 
din Palo Alto, am fost ajutat de directoarea pe probleme de relaţii publice, Katie 
Belding, care, mai târziu, mi-a trimis următorul e-mail: „Discutam cu soţul meu 
despre întâlnirea dumneavoastră cu Promod de acum câteva zile... Soţul meu este 
profesor de istorie la un liceu din San Mateo. L-am întrebat deunăzi : «Unde te aflai 
când lumea s-a aplatizat ?». Mi-a răspuns că i s-a întâmplat la şcoală, cu o zi în 
urmă, în timpul unei şedinţe de consiliu profesoral. Un elev fusese suspendat pentru 
că îl ajutase pe un altul să copieze la o lucrare de control - şi nu vorbim aici de 
metode tradiţionale, ca scrisul răspunsurilor pe talpa pantofului sau datul fiţuicii din 
mână în mână...” Intrigat, l-am sunat pe soţul lui Kate, Brian, care mi-a povestit 
întreaga tărăşenie : „La sfârşitul orei, când se strângeau lucrările, din spatele clasei 
către primele rânduri, un elev şi-a scos, iute şi pe furiş, telefonul mobil şi, cumva, 
a reuşit să fotografieze o parte din subiecte şi să le trimită prin e-mail prietenului 
său, care urma să susţină aceeaşi lucrare de control ora următoare. Prietenul avea şi 
el telefon mobil cu cameră şi cu funcţie de e-mail şi se pare că a putut vizualiza 
subiectele înainte de ora la care urma să dea lucrare. Elevul a fost prins de alt 
profesor în timp ce butona mobilul în pauza dintre ore. Este împotriva regulamentului 
să porţi telefon mobil în campus - deşi ştim că toţi puştii umblă cu mobilul la ei -, 
aşa că profesorul a confiscat mobilul şi s-a asigurat că aparatul va fi verificat. Astfel, 
decanul responsabil cu disciplina a deschis obişnuita şedinţă de consiliu profesoral 
cu cuvintele : «De acum avem motive noi de îngrijorare». Pe scurt, decanul ne-a spus 
următoarele : «Aveţi grijă, fiţi cu ochii în patru, pentru că puştii sunt mult înaintea 
noastră în chestiuni de tehnologie»” 

Dar această nouă tehnologie nu este întru totul de blamat, a remarcat Brian: „Am 
fost la un concert al lui Jimmy Buffiett acum câteva luni. Accesul cu camere video era 
interzis, dar telefoanele mobile erau permise. Aşa că, de cum a început concertul, 
toată lumea a început să-şi scoată mobilele şi să-l fotografieze pe Jimmy Buffett. Am 
o poză cu el acasă, pe perete. Stăteam în rândul al doilea şi tipul de lângă noi şi-a 
scos telefonul mobil, iar eu i-am spus: «Hei, nu vă supăraţi, vreţi să-mi trimiteţi şi 
mie prin e-mail câteva poze ? Nimeni n-o să ne creadă că am stat atât de aproape [de 
scenă]». Tipul a zis : «Sigur că da», aşa că i-am dat o carte de vizită cu adresa noastră 
de e-mail. Nici nu ne-am aşteptat să ne trimită vreo poză, dar a doua zi ne-am pome- 
nit că primim de la el un e-mail cu mai multe fotografii ataşate” 

Călătoria mea la Beijing, descrisă într-un capitol anterior, a avut loc chiar după 
comemorarea a 15 ani de la masacrul din Piaţa Tiananmen, care s-a petrecut pe 

4 iunie 1989, adică 04.06.89. Colegii mei de la biroul de presă al The New York 
Times m-au informat că în acea zi cenzorii guvernului chinez au blocat mesajele 
SMS pe telefoane mobile care conţineau vreo referire la Piaţa Tiananmen, ba chiar 
şi numerele 4 şi 6. Aşa că, dacă apelai, să spunem, numărul 664-6464 sau trimiteai 
un mesaj în care îi spuneai cuiva că urmează să vă întâlniți la ora 6 seara, la etajul 
4, cenzorii chinezi îţi blocau mesajul folosind tehnologia de bruiaj din dotare. 

Mark Steyn, într-un articol din National Review (25 octombrie 2004), relatează 
un subiect preluat din ziarul londonez de limbă arabă Al-Quds al-Arabi, care descria 
panica stârnită la Khartoum, capitala Sudanului, după ce un zvon nebunesc a răvăşit 
oraşul : dacă un necredincios strânge mâna cuiva, persoana în cauză îşi poate pierde 
bărbăţia. „Ce m-a frapat la această poveste”, scrie Steyn, „a fost următorul detaliu : 
isteria a fost răspândită prin intermediul telefoanelor mobile şi al serviciilor de 
mesaje scrise. Gândiţi-vă numai : să ai telefon mobil şi în acelaşi timp să crezi că 
banala strângere de mână a unui străin îţi poate topi penisul. Ce se va întâmpla când 
acest gen de primitivism avansat tehnologic va trece de nivelul mesajelor scrise ? ” 

Acesta nu este un capitol despre telefoane mobile - atunci de ce evoc asemenea 
subiecte ? Deoarece, de când am început să scriu despre globalizare, am fost provocat 
de către criticii mei cu următoarea întrebare: „Nu există cumva un oarecare 
determinism tehnologic în demonstrațiile tale? Dacă te înţelegem bine, Friedman, 
există zece factori de aplatizare care converg şi aplatizează Pământul, iar omenirea 
nu poate face nimic în această privinţă, decât să se conformeze şi să intre în rând. 
Dar, după o perioadă de tranziţie, toată lumea va fi mai bogată, mai inteligentă, şi 
totul va fi bine. Dar te înşeli, deoarece istoria universală sugerează că la orice sistem 
s-au ivit întotdeauna alternative ideologice şi de putere, ceea ce se va întâmpla şi în 
cazul globalizării” 

Această întrebare este una legitimă, aşa că permiteţi-mi să dau un răspuns di- 
rect: Sunt adeptul determinismului tehnologic ! Pledez „vinovat ” la acest capăt de 
acuzare. 

În opinia mea, capabilitățile creează intenţii. Dacă creăm o reţea Internet pe care 
oamenii îşi pot deschide magazine online şi pot beneficia de furnizori globali, clienţi 
globali şi concurenţă globală, atunci oamenii vor deschide asemenea magazine, 
bănci sau librării virtuale. Dacă creăm platforme ale fluxului de lucru, care permit 
companiilor să dezmembreze orice loc de muncă şi să-l atribuie prin contract unui 
centru de concepţie aflat oriunde pe glob şi care poate îndeplini cel mai eficient şi cel 
mai ieftin sarcina respectivă, atunci companiile vor practica un asemenea tip de 
externalizare. Dacă producem telefoane mobile cu cameră foto încorporată, oamenii 
le vor folosi pentru o mulţime de scopuri, de la copiatul la examene până la apelarea 
de pe vârful unui munte din Noua Zeelandă a bunicuţei, aflată la căminul de bătrâni, 
cu ocazia celei de a nouăzecea aniversări a zilei ei de naştere. Istoria dezvoltării 
economice ne învaţă fără preget următoarele : dacă poţi face un lucru, trebuie să-l 
faci, altfel îl va face concurenţa - şi, după cum a încercat să demonstreze această 
carte, există un întreg nou univers de lucruri pe care companiile, ţările şi indivizii 
pot şi trebuie să le întreprindă pentru a prospera într-o lume plată. 

Dar, deşi sunt adeptul determinismului tehnologic, nu sunt în acelaşi timp şi 
adept al determinismului istoric. Nu există absolut nici o garanţie că întreaga lume 
va folosi aceste noi tehnologii sau tripla convergenţă în beneficiul lor, al ţării lor sau 
al umanităţii. Acestea sunt simple tehnologii. Utilizarea lor nu te face în mod 
automat modern, inteligent, moral, înţelept, onest sau decent. Te face doar capabil 
să comunici, să concurezi şi să colaborezi mai intens şi mai rapid. În absenţa unui 
război care să destabilizeze lumea, fiecare dintre aceste noi tehnologii va deveni mai 
ieftină, mai uşoară, mai mică şi mai personală, mobilă, digitală şi virtuală. Aşadar, 
din ce în ce mai mulţi oameni vor găsi din ce în ce mai multe moduri de a le utiliza. 
Nu putem decât să sperăm că tot mai mulţi oameni, din tot mai multe regiuni ale 
globului, vor folosi aceste tehnologii pentru a crea, a colabora şi a-şi ridica nivelul 
de trai, nicidecum în scopuri contrarii. Dar nu este obligatoriu să se întâmple aşa. 

S-o spunem pe şleau - nu ştiu ce deznodământ va avea aplatizarea lumii. Într-ade- 
văr, permiteţi-mi să merg şi mai departe şi să fac o confesiune mai profundă: ştiu că 
Pământul nu este plat. 

Da, aţi citit bine: ştiu că Pământul nu este plat. Nu vă îngrijoraţi. Ştiu. 

Sunt totuşi sigur că lumea a început de câtva timp să se micşoreze şi să se 
aplatizeze, iar acest proces s-a accelerat dramatic în ultimii ani. Astăzi, jumătate din 
omenire participă, direct sau indirect, la procesul de aplatizare sau îi resimte efectele. 
Mi-am asumat o licenţă literară intitulând această carte Pământul este plat, pentru a 
atrage atenţia asupra acestei aplatizări şi asupra ritmului ei accelerat, deoarece sunt 
de părere că ea reprezintă singura tendinţă importantă a lumii zilelor noastre. 

Dar sunt la fel de sigur că nu este inevitabil, din punct de vedere istoric, ca restul 
lumii să se aplatizeze în viitor ori ca zonele deja aplatizate ale lumii să nu se 
„dezaplatizeze” ca urmare a războaielor, a recesiunii economice sau a factorilor 
politici. Pe planetă trăiesc sute de milioane de oameni care au rămas în urma 
procesului de aplatizare sau care se simt copleşiţi de acest fenomen, iar unii dintre 
ei au acces la suficiente instrumente ale aplatizării pentru a le utiliza împotriva 
sistemului şi nu în numele lui. Modul în care aplatizarea ar putea-o apuca pe un 
drum greşit reprezintă subiectul acestui articol, pe care îl abordez încercând să 
răspund la următoarele întrebări : Care sunt cele mai reprezentative grupuri umane, 
forţe sau probleme care incomodează acest proces de aplatizare şi cum am putea să 
colaborăm mai eficient pentru a le învinge? 


Prea bolnavi 


L-am auzit odată pe Jerry Yang, cofondator al Yahoo!, citând un funcţionar cu 
vechime al guvernului chinez care obişnuia să spună: „Acolo unde oamenii au 
speranţe, există o clasă de mijloc” Cred că este un raţionament extrem de util. 
Existenţa la nivel mondial a unei clase de mijloc consistentă numeric şi stabilă este 
de o importanţă crucială pentru stabilitatea geopolitică a planetei ; însă clasa de 
mijloc este o stare de spirit, nu o stare dependentă de nivelul veniturilor. De aceea 

majoritatea americanilor se descriu întotdeauna ca făcând parte din „clasa de mijloc”, 
Chiar dacă, prin prisma statisticilor referitoare la venituri, unii dintre ei nu s-ar 
încadra în această categorie. „Clasa de mijloc” reprezintă un alt mod de a-i descrie 
pe acei oameni care cred că deţin o cale de a scăpa de sărăcie sau de statutul de 
persoane cu venituri mici şi de a se îndrepta către un nivel de trai mai ridicat şi un 
viitor mai promiţător pentru copiii lor. Mental te poţi considera ca făcând parte din 
clasa de mijloc, indiferent dacă eşti plătit cu doi dolari sau cu 200 pe zi, atât timp cât 
crezi în noţiunea de mobilitate socială — adică ai certitudinea că urmaşii tăi au şansa 
de a trăi mai bine decât tine — şi că munca susţinută, împreună cu respectarea regu- 
lilor societăţii în care trăieşti, te vor purta către țelul propus. 

În multe feluri, linia despărţitoare între cei care se află în lumea plată şi cei care 
nu sunt acolo este această linie a speranţei. Astăzi, vestea bună în India, China şi în 
ţările fostului Imperiu Sovietic este că, în ciuda tuturor imperfecţiunilor şi a contra- 
dicţiilor interne, în aceste ţări trăiesc sute de milioane de oameni care sunt încrezători 
că vor ajunge să facă parte din clasa de mijloc. Astăzi, vestea proastă în Africa, în 
zonele rurale din India, China, America Latină, ca şi în multe colţuri întunecate ale 
lumii dezvoltate, este că aici trăiesc sute de milioane de oameni care nu au nici o 
speranţă, deci nici o şansă de a reuşi să intre în clasa de mijloc. Aceşti oameni sunt 
lipsiţi de speranţe din două motive : fie sunt prea bolnavi, fie guvernele ţărilor lor 
sunt prea ineficiente pentru ca ei să creadă că mai au vreun viitor. 

Primul grup, al celor prea bolnavi, este format din cei ale căror vieţi sunt 
amenințate zilnic de HIV-SIDA, de malarie, de tuberculoză şi poliomielită şi care nu 
se bucură nici măcar de beneficiile curentului electric sau ale apei potabile. Mulţi 
dintre aceşti oameni trăiesc într-o şocantă proximitate faţă de lumea plată. În timpul 
vizitei în Bangalore am vizitat o şcoală experimentală denumită Shanti Bhavan 
(„Limanul Păcii”). Şcoala se află în apropierea satului Baliganapalli din provincia 
Tamil Nadu, la numai o oră distanţă faţă de citadelele din oţel şi sticlă ale tehnicii de 
vârf din Bangalore - dintre care una este inspirat denumită „Enclava de aur” În 
timpul drumului cu maşina, directoarea şcolii respective, Lalita Law, o indiancă de 
confesiune creştină, ferventă şi inflexibilă ca o bară de oţel, mi-a explicat, stăpâ- 
nindu-şi cu greu mânia din glas, că la şcoala ei învaţă 160 de elevi ai căror părinţi, 
membri ai castei intangibililor, locuiesc în satul vecin. 

„Părinţii acestor copii sunt telali, muncitori necalificaţi şi salahori la carierele de 
piatră”, mi-a spus ea, în timp ce jeepul ne hurducăia prin gropile din şoseaua ce 
ducea la şcoală. „Copiii provin din familii aflate sub pragul cel mai de jos al sărăciei, 
care aparţin celei mai umile caste, intangibilii, de la care se aşteaptă să-şi împlinească 
singuri destinul şi care sunt lăsaţi deliberat în starea în care se află. Copiii vin la 
şcoală la vârsta de 4 şi de 5 ani. Habar nu au ce înseamnă să bei un pahar de apă 
curată. Sunt învăţaţi să bea apă murdară din canalizare, asta dacă au norocul să 
existe canalizare acolo unde locuiesc. Nu au văzut în viaţa lor o toaletă, nu au băi 
acasă... Nu au nici măcar cu ce să se îmbrace. Trebuie să începem prin a-i socializa. 
Când vin prima dată la noi, îşi fac nevoile pe unde apucă. [La început] nu-i punem 
să doarmă în pat, deoarece pentru ei acest fapt reprezintă un şoc cultural.” 

Aşezat pe bancheta din spate a jeepului, tastam frenetic pe laptop pentru a ţine 
pasul cu monologul ei acid despre viaţa în mediul rural. 

„Chestia asta cu Strălucirea Indiei - sloganul la alegerile din 2004 al Partidului 
Bharatiya Janata (BJP), aflat la putere - îi irită pe oamenii ca noi”, a adăugat ea. 
„Trebuie să mergi în zonele rurale ca să vezi dacă India chiar străluceşte şi să 
priveşti un copil în ochi în căutarea aceleiaşi străluciri. Da, India străluceşte pe 
coperţile lucioase ale revistelor, dar dacă ieşi din Bangalore, vei vedea că tot ce ţine 
de această Indie strălucitoare este contrazis de realitate... La sate, alcoolismul face 
ravagii, iar pruncuciderea şi criminalitatea sunt în creştere. Trebuie să dai mită ca 
să-ţi tragi curent electric şi apă curentă ; trebuie să dai mită perceptorului ca să-ţi 
evalueze corect locuinţa. Da, clasa de mijloc şi înalta societate sunt în plin avânt, dar 
cele 700 de milioane de oameni lăsaţi de izbelişte nu văd în faţa ochilor decât jale, 
întuneric şi disperare. S-au născut ca să-şi împlinească destinul şi, în consecinţă, 
trebuie să trăiască şi să moară în această stare. Singurul lucru care străluceşte pentru 
ei este soarele, fierbinte şi insuportabil, iar foarte mulţi sunt răpuşi de insolaţie.” 
Singurul mouse cu care aceşti copii s-au întâlnit vreodată nu este cel de lângă 
computer, ci micul rozător în carne şi oase. 

Există mii de asemenea sate în zonele rurale din India, China, Africa şi America 
Latină. Şi de aceea nu este de mirare că, în ţările în curs de dezvoltare - adică lumea 
neaplatizată -, copiii sunt de zece ori mai expuşi probabilității de a muri de boli a 
căror profilaxie se realizează prin vaccinare decât copiii din lumea dezvoltată, deja 
aplatizată. În zonele cel mai grav afectate, din sudul rural al Africii, nu mai puţin de 
o treime din femeile însărcinate sunt înregistrate ca infectate cu HIV. Doar epidemia 
SIDA este de ajuns pentru a întoarce o societate cu susul în jos : la ora actuală, mulţi 
profesori din aceste ţări africane suferă de SIDA şi nu pot preda, astfel încât mulţi 
copii, în special fete, trebuie să renunţe la şcoală, fie pentru că au de îngrijit părinţi 
bolnavi şi muribunzi, fie pentru că au rămas orfani din pricina bolii şi nu-şi pot 
permite să plătească taxele şcolare. Şi, fără educaţie, tinerii nu pot învăţa cum să se 
protejeze de SIDA sau de alte boli, ca să nu mai pomenim de bruma de educaţie 
sexuală, care să le permită femeilor exercitarea unui control mai bun asupra propriu- 
lui corp şi asupra partenerilor lor. Perspectiva unei epidemii agresive de SIDA în 
India şi China, de felul celei care a epuizat deja sudul Africii, este încă foarte reală, 
mai ales că, la nivel mondial, doar o cincime din populaţia expusă pericolului infec- 
tării cu HIV are acces la servicii de profilaxie a bolii. Zeci de milioane de femei, 
care şi-ar dori şi care ar putea beneficia de resurse de planning familial, nu au parte 
de ele din pricina lipsei de finanţare locală. Nu se poate realiza creştere economică 
într-o regiune în care 50% dintre locuitori sunt infectați cu malarie, jumătate dintre 
copii sunt malnutriţi sau o treime din numărul mamelor mor de SIDA. 

Nu se poate pune sub semnul întrebării faptul că atât China, cât şi India o duc mai 
bine pentru că măcar o parte din populaţia lor aparţine lumii plate. Când societăţile 
încep să prospere, se produce un ciclu al bunăstării : ele încep să producă suficiente 
alimente pentru ca populaţia să poată abandona lucrul în agricultură, excesul de forţă 
de muncă se califică şi se educă, apoi începe să lucreze în servicii şi în industrie ; din 

acest ciclu rezultă inovaţii, educaţie superioară şi universităţi, pieţe libere, creştere 
economică şi dezvoltare, infrastructură mai bună, boli mai puţine şi o rată mai 
redusă a creşterii populaţionale. Astăzi, acest proces dinamic are loc în zonele 
urbane din India şi China, permițându-le oamenilor să concureze într-un mediu care 
le oferă şanse egale şi care atrage investiţii de miliarde de dolari. 

Dar există încă foarte mulţi oameni care trăiesc în afara acestui ciclu. Trăiesc în 
sate sau în zone rurale unde numai infractorii şi-ar dori să investească, regiuni în 
care violenţa, războiul civil şi bolile se iau la întrecere în decimarea populaţiei 
civile. Lumea va fi cu desăvârşire plată când toţi aceşti oameni vor fi aduşi la nivelul 
ei. Unul dintre puţinii oameni cu o avere îndeajuns de mare ca să producă o schimbare 
şi care a răspuns acestei provocări este preşedintele Microsoft, Bill Gates, a cărui 
organizaţie, Bill and Melinda Gates Foundation, cu un capital de 27 miliarde de 
dolari, şi-a îndreptat atenţia asupra acestei populaţii numeroase, devastată de boli şi 
privată de oportunităţi. De-a lungul anilor m-am manifestat critic la adresa unor 
practici de afaceri ale Microsoft şi nu regret nici un cuvânt din ce am scris despre 
unele din tacticile sale anticompetiţionale. Dar am fost sincer impresionat de angaja- 
mentul personal asumat de Bill Gates, care a investit bani şi energie în rezolvarea 
problemelor lumii neatinse de aplatizare. În cele două convorbiri avute cu Gates, 
problemele lumii subdezvoltate au fost subiectul său predilect de discuţie, abordat cu 
o pasiune intensă. 

„Nimeni nu finanţează proiecte dedicate celorlalte trei miliarde de oameni de pe 
planetă”, mi-a spus Gates. „Cineva estima că, pentru a salva o viaţă în Statele Unite, 
costurile se ridică la cinci sau şase milioane de dolari - atât este societatea noastră 
dispusă să cheltuiască. În afara Statelor Unite poţi salva o viaţă cu mai puţin de 100 
de dolari. Dar câţi oameni doresc să facă o asemenea investiţie ? 

Dacă ar fi doar o chestiune de timp”, a continuat Gates, „adică să treacă 20-30 
de ani până când restul lumii ne va ajunge din urmă, ar fi grozav să declarăm că 
întregul Pământ este plat. Dar adevărul este că aceste trei miliarde sunt prinse ca 
într-o cursă şi s-ar putea să nu intre niciodată în ciclul bunăstării, care presupune 
educaţie mai bună, sănătate mai bună, mai multe investiţii de capital, un stat de drept 
funcţional, mai multă bunăstare... Mă îngrijorează faptul că doar o jumătate a lumii 
este plată şi că lucrurile vor rămâne neschimbate” 

Să luăm, de exemplu, malaria, o boală cauzată de un parazit purtat de țânțari. La 
ora actuală, malaria este cel mai mare ucigaş de mame de pe planetă. În timp ce 
astăzi aproape nimeni nu mai moare de malarie în lumea plată, în lumea ne-plată 
peste un milion de oameni mor anual din cauza acestei boli, dintre care 700.000 sunt 
copii, majoritatea din Africa. Decesele cauzate de paludism s-au dublat practic în 
ultimii 20 de ani, deoarece parazitul malariei, purtat de țânțari, a devenit rezistent la 
multe medicamente antimalarie, iar companiile farmaceutice nu au investit masiv în 
vaccinuri împotriva bolii deoarece sunt de părere că nu există o piaţă profitabilă 
pentru ele. Dacă această criză ar avea loc într-o ţară din lumea plată, observă Gates, 
sistemul s-ar pune în mişcare : guvernul ar lua toate măsurile pentru a stinge focarul 
de îmbolnăvire, companiile farmaceutice ar face ceea ce trebuie pentru ca medi- 
camentele să ajungă pe piaţă, şcolile i-ar educa pe tineri în privinţa măsurilor 

profilactice, şi problema ar fi rezolvată. „Dar o asemenea reacţie pozitivă se produce 
doar când cei confruntaţi cu problema respectivă au şi ceva bani”, spune Gates. 
Când Fundaţia Gates a făcut o donaţie de 50 milioane de dolari pentru combaterea 
malariei, adaugă Bill Gates, „oamenii au spus că pur şi simplu am dublat suma 
alocată combaterii malariei [pe plan mondial]... Când oamenii confruntaţi cu nevoi 
specifice nu au banii necesari, trebuie să intervină organizaţii din afară şi instituţii de 
caritate care să-i aducă la punctul în care sistemul să poată acţiona în favoarea lor” 

Totuşi, până acum, afirmă Gates, „nu le-am dat acestor oameni nici o şansă [de 
a intra în lumea plată]. Astăzi, un puşti conectat la Internet, dacă are curiozitatea 
necesară, este la fel [de puternic] ca şi mine. Dar dacă nu are parte de o nutriţie 
adecvată, nu va face mare scofală. Da, lumea este mai mică, dar vedem noi oare, cu 
adevărat, în ce condiţii trăiesc unii oameni ? Nu cumva lumea este încă îndeajuns de 
mare, dacă nu vedem condiţiile reale în care trăiesc aceşti oameni, dacă nu-l vedem 
pe puştiul a cărui viaţă poate fi salvată cu 80 de dolari?” 

Să ne oprim aici, pentru moment, şi să ne imaginăm cât de benefic ar fi pentru 
omenire şi pentru America dacă zonele rurale din China, India şi Africa s-ar dezvolta 
ca replici în miniatură ale Americii şi ale Uniunii Europene în materie de oportunităţi 
şi creştere economică. Dar şansa ca ele să intre într-un asemenea ciclu al bunăstării 
este minimă în absenţa unui efort umanitar din partea corporațiilor, instituţiilor 
filantropice şi guvernelor lumii plate, prin care să se aloce mai multe resurse pentru 
problemele lor. Singura soluţie o reprezintă noile moduri de colaborare între regiunile 
plate ale lumii şi cele încă neatinse de aplatizare. 

În 2003, Fundaţia Gates a lansat un proiect intitulat „Mari Provocări în Sănătatea 
Globală” Ce mi-a plăcut la acest proiect a fost felul în care Fundaţia Gates a abordat 
rezolvarea problemei. N-au spus nici un moment „noi, reprezentanţii unei bogate 
fundaţii occidentale, vă vom servi acum pe tavă soluţia”, după care să dea o serie de 
instrucţiuni şi să scrie nişte cecuri. În schimb au spus: „Haideţi să colaborăm la 
nivel orizontal, pentru a defini atât problemele, cât şi soluţiile - haideţi să creăm 
valoare în acest mod - şi apoi [fundaţia] va investi banii noştri în soluţiile identificate 
de ambele părţi” Astfel, Fundaţia Gates a lansat anunţuri prin Internet şi prin 
intermediul unor canale mai convenţionale, atât în lumea dezvoltată, cât şi în lumea 
în curs de dezvoltare, invitându-i pe savanţi să răspundă la o întrebare esenţială: 
Care sunt cele mai mari probleme ale omenirii care, abordate şi rezolvate de către 
Ştiinţă, sunt în măsură să schimbe dramatic soarta mai multor miliarde de oameni, 
prizonieri ai cercului vicios al mortalităţii infantile, speranţei reduse de viaţă şi bolilor ? 
Fundaţia a primit aproape 8.000 de pagini, cu idei de la sute de savanţi de pe 
mapamond, inclusiv laureați ai Premiului Nobel. Apoi o comisie specială, formată din 
savanţi şi medici din întreaga lume, a selectat materialul, sintetizându-l într-o listă 
compusă din 14 Mari Provocări - provocări în cazul cărora inovaţia tehnologică ar 
putea înlătura o barieră critică din calea rezolvării unei importante probleme de sănă- 
tate din lumea în curs de dezvoltare. În toamna anului 2003, comisia a făcut publice 
aceste 14 Mari Provocări la nivel mondial. Printre ele s-au numărat: modalitatea de 
a crea vaccinuri în doză unică eficiente, care să fie administrate imediat după naş- 
tere ; modalitatea de a prepara vaccinuri care să nu necesite refrigerare ; modalitatea 

de a dezvolta sisteme de administrare neinjectabilă a vaccinurilor ; modalitatea de a 
înţelege mai exact ce reacţii imunologice asigură imunitate protectoare ; modalitatea 
de a ţine mai eficient sub control insectele care transmit agenţi de îmbolnăvire ; 
modalitatea de a dezvolta o strategie genetică sau chimică pentru a incapacita o 
populaţie de insecte transmiţătoare de boli; modalitatea de a crea un spectru larg, de 
nutrimente din specii de plante cu ciclu unic de producţie ; şi modalitatea de a crea 
metode imunologice care să vindece infecțiile cronice. În decursul unui an, fundaţia 
a primit 1.500 de propuneri de rezolvare a acestor provocări ştiinţifice, de la savanţi 
din 75 de ţări. După analizarea lor, fundaţia a acordat 43 de granturi de cercetare în 
valoare de 436 milioane de dolari, bani gheaţă. 

„Prin acest program încercăm să realizăm două lucruri”, explică Rick Klausner, 
fost director al National Cancer Institute, care a coordonat programele Fundaţiei Gates 
dedicate sănătăţii globale până la retragerea sa, în anul 2005. „Primul lucru este un 
apel moral adresat imaginaţiei ştiinţifice, subliniind că există mari probleme de rezol- 
vat pe care noi, comunitatea ştiinţifică, le-am ignorat până acum, deşi nu pierdem 
nici o ocazie de a ne lăuda cu propria internaţionalizare. Nu ne-am luat în serios 
responsabilitatea să rezolvăm probleme globale la nivelul cerut de identitatea distinctă 
conferită de statutul nostru de comunitate internaţională. Am dorit ca Marile Pro- 
vocări să afirme răspicat că acestea sunt cele mai incitante, cele mai «sexy» probleme 
ştiinţifice care pot fi rezolvate astăzi la nivel mondial... Am pornit de la ideea de a 
înflăcăra imaginaţia oamenilor de ştiinţă. Al doilea lucru se leagă de direcţiona- 
rea efectivă a unor resurse ale companiei în vederea rezolvării acestor probleme 
ştiinţifice.” 

A fost interesantă, remarcă Klausner, rapiditatea cu care diferiţi câştigători ai 
granturilor s-au unit, formând comunităţi de colaborare - deoarece este, într-adevăr, 
nevoie de o comunitate de savanţi pentru a rezolva asemenea probleme complexe, iar 
savanții şi-au dat repede seama că nu concurează unii cu alţii. „Toți au căzut de acord 
că, dacă se urmăreşte rezolvarea în prezent a unei mari probleme, atunci este nevoie 
de o mai bună colaborare pe orizontală”, adaugă Klausner. „Iar această lume [plată] 
permite o asemenea colaborare. Poţi realiza un proiect de unul singur, dar nu poţi 
rezolva o problemă majoră de unul singur. Nici nu ne-am aşteptat la aşa ceva. Când 
vorbim de colaborare, noţiunea de competiţie este atât de prezentă în steroidul crea- 
tor al ştiinţei, încât nu ne-a fost clar dacă savanții vor renunţa la competiţie pentru a 
face parte dintr-o comunitate mai mare care să rezolve probleme. Pentru că nu aceasta 
este tendinţa naturală. Iar rezultatul a fost surprinzător pentru noi.” 

Datorită fenomenalelor progrese înregistrate de tehnologie în ultimii 20 de ani, 
este lesne de presupus că deja deţinem toate instrumentele necesare abordării unora 
dintre aceste provocări şi că singura lipsă o constituie banii. Aş vrea ca lucrurile să 
fie aşa, dar, din păcate, nu sunt. În cazul malariei, de exemplu, nu lipsesc doar medi- 
camentele. După cum ştie oricine care a vizitat zonele rurale din India şi Africa, 
sistemele sanitare din aceste regiuni sunt, adeseori, distruse sau funcţionează la un 
nivel extrem de redus. Astfel, Fundaţia Gates încearcă să stimuleze dezvoltarea de 
medicamente şi sisteme de livrare care presupun existenţa unui sistem sanitar deficitar 
şi, deci, pot fi autoadministrate, în condiţii de siguranţă, de către oamenii obişnuiţi 

din teren. S-ar putea ca aceasta să fie cea mai mare provocare : utilizarea instrumen- 
telor lumii plate în scopul creării instrumentelor care funcţionează în lumea neatinsă 
de aplatizare. „Nici un sistem sanitar din lume nu este mai important decât o mamă”, 
afirmă Klausner. „Cum poţi să-i oferi toate acele lucruri astfel ca să le înţeleagă, să 
şi le poate permite şi să le poată utiliza ? Când analizăm problemele de sănătate din 
lumea în curs de dezvoltare, bărbaţii sunt aproape invizibili, cu excepţia faptului că 
reprezintă o sursă de probleme. Cele care contează sunt femeile.” 

Tragedia tuturor acestor oameni este, în realitate, o dublă tragedie, adaugă Klausner. 
Pe de o parte, tragedia individuală de a fi condamnat la moarte de către boală, iar pe 
de altă parte, tragedia condamnării pe viaţă de a trăi în familii dezmembrate şi lipsite 
de orice orizont. Tragedia acestor oameni este o tragedie şi pentru omenire, din pricina 
incredibilei pierderi a contribuţiilor pe care aceşti oameni, aflaţi încă în afara lumii 
plate, le-ar putea aduce la concertul civilizaţiei. Într-o lume plată, în care interco- 
nectăm toate rezervele de cunoaştere, gândiţi-vă numai cu câte cunoştinţe ar putea 
contribui aceşti oameni la ştiinţa şi educaţia de pe mapamond. Într-o lume plată, în 
care inovaţia poate proveni de oriunde, lăsăm să ne scape printre degete un număr 
uriaş de potenţiali contributori şi colaboratori. Fără îndoială, sărăcia este o cauză a 
Stării precare de sănătate, dar şi boala îi cantonează pe oameni în sărăcia care, la 
rândul ei, îi sleieşte de puteri şi îi împiedică să urce prima treaptă a speranţei că vor 
ajunge să facă parte din clasa de mijloc. Dacă nu vom soluţiona măcar câteva din 
aceste mari provocări, atunci jumătate din omenire, care încă nu s-a aplatizat, va 
rămâne la fel — indiferent cât de tare se va aplatiza cealaltă jumătate. 

Mai există încă un aspect al noţiunii de boală generalizată pe care trebuie să-l 
avem în vedere : ce se întâmplă când cei prea bolnavi se întâlnesc cu cei aplatizaţi în 
întregime ? Daţi-mi voie să reformulez. De-a lungul istoriei, lumea a fost martora 
unor pandemii care au nimicit milioane de oameni în perioade foarte scurte de timp. 
Dar, în anii din urmă, ea a fost şi martora ascensiunii magazinelor Wal-Mart şi a 
lanţului său de aprovizionare incredibil de rapid, care poate transmite produse 
dintr-un colţ al lumii în celălalt într-un interval de timp foarte scurt. Dar ceea ce 
omenirea încă n-a văzut este o pandemie de modă veche într-o lume Wal-Mart. 
O pandemie de gripă într-o lume Wal-Mart ar reprezenta un sumbru coşmar, un 
eveniment care ar inversa aplatizarea din două direcţii deodată : pe de o parte, lumea 
plată i-ar permite oricărei pandemii să se răspândească mult mai rapid şi mult mai 
departe, ucigând, probabil, un număr mult mai mare de oameni. Şi, pe de altă parte, 
ar face ca distrugerile economice cauzate de o asemenea pandemie să fie mult mai 
bruşte şi mai profunde, deoarece răspunsul nostru natural la pandemii presupune 
înălţarea de ziduri despărţitoare şi încetarea oricărei forme de comunicare sau de 
contact nemijlocit -— ştiut fiind faptul că circulaţia şi interacţiunea oamenilor şi a 
bunurilor reprezintă factori de răspândire a virusului gripal. Chiar atunci când 
Pământul era rotund, virusul gripal a produs efecte devastatoare, după cum atestă 
pandemia de gripă spaniolă din 1918. Dar astăzi, odată cu aplatizarea lumii - când 
peste 80% din materia primă din care sunt fabricate medicamentele vândute în 
America provine de la furnizori de peste ocean şi când benzile de cauciuc ce 
păstrează măştile chirurgicale strâns lipite de faţă sunt livrate de către lanţuri de 

aprovizionare în timp real care încep în Indonezia sau Africa, se întind apoi în 
Europa, pentru a trece, în cele din urmă, în America -, posibilităţile noastre de a 
face faţă unei pandemii s-ar reduce drastic. Toată lumea ar bloca şoselele şi ar planta 
indicatoare cu „Accesul interzis”, distrugând astfel orice lanţ de furnizori de pe faţa 
Pământului. Pe scurt, o pandemie într-o lume în curs de aplatizare ar face ca achi- 
ziţionarea, în timp real, de vaccinuri salvatoare de vieţi, ca şi de alte rezerve de 
medicamente, să devină mai importantă ca oricând. Dar, în asemenea condiţii, 
abilitatea noastră de a le achiziţiona în timp real ar fi mai redusă ca oricând. Totodată, 
am fi privaţi şi de aportul util al stocurilor de medicamente - deoarece într-o lume 
plată stocurile au ajuns să fie privite ca pierderi în inventar. Astăzi ne dorim ca totul 
să fie livrat în timp real. 

Michael T. Osterholm, director al Centrului pentru Cercetarea şi Prevenirea 
Bolilor Infecţioase şi profesor la Facultatea de Medicină şi Sănătate Publică a 
Universităţii din Minnesota, opinează că răspândirea virusului SRAS' în 2003 ne 
demonstrează limpede cât de rapid se poate deplasa o boală infecțioasă într-o lume 
în curs de aplatizare, date fiind viteza şi densitatea transportului aerian internaţional. 
De îndată ce SRAS a apărut într-o regiune rurală din China, în numai 24 de ore el 
s-a răspândit în cinci ţări, iar în câteva luni, în 30 de ţări de pe 6 continente - 
cauzând pierderi economice de miliarde de dolari, deoarece, de exemplu, docherii 
de pe Coasta de Vest a Statelor Unite au refuzat să descarce cargouri care veneau din 
zonele contaminate. Însă rata de transmitere a SR AS este o biată broască-ţestoasă în 
comparaţie cu o pandemie de gripă. 

„La ora actuală suntem expuşi unei transmiteri mult mai rapide a oricărui virus”, 
afirmă Osterholm, „iar consecinţele unei pandemii severe de gripă ar fi mult mai 
devastatoare în lumea de astăzi” 

O pandemie ar submina extrem de multe dintre caracteristicile, practicile de afa- 
ceri şi comodităţile cu care ne-am învăţat în epoca modernă - lăsând la o parte faptul 
că ar trage pe linie moartă procesul de aplatizare. 


Prea lipsiţi de putere 


Nu există doar lumea plată şi opusul ei. Pe glob mulţi oameni trăiesc în zona 
crepusculară dintre cele două. Printre aceştia se numără şi cei pe care eu îi numesc 
lipsiţi de putere. Ei reprezintă un grup numeros de persoane care nu au fost cuprinse 
în procesul de aplatizare a lumii. Spre deosebire de cei prea bolnavi, care încă mai 
aşteaptă o şansă pentru a păşi în lumea plată, cei lipsiţi de putere sunt oameni despre 
care se poate spune că sunt pe jumătate aplatizaţi. Sunt oameni sănătoşi, care trăiesc 
în ţări ale căror teritorii au fost în bună parte aplatizate, dar care nu dispun de instru- 
mentele, de abilităţile sau de infrastructura necesare pentru o contribuţie coerentă şi 
susţinută. Aceşti oameni au destule informaţii pentru a şti că lumea se aplatizează în 

jurul lor, iar ei nu se aleg cu nici un beneficiu de pe urma acestui proces. Să fii aplatizat 
este benefic, dar se exercită o mare presiune asupra ta ; să nu fii aplatizat este îngro- 
zitor şi dureros ; dar să fii pe jumătate aplatizat înseamnă să te confrunţi cu un soi 
aparte de anxietate. Oricât de incitant şi de ostentativ ar fi sectorul puternic aplatizat 
high-tech din India, nu vă faceţi iluzii : el reprezintă doar 0,2 % din forţa de muncă anga- 
jată din India. Dacă îi adunăm şi pe indienii care lucrează în industriile prelucrătoare 
pentru export, obţinem un procent de numai 2% din forţa de muncă angajată a Indiei. 

Ceipe jumătate aplatizaţi sunt celelalte sute de milioane de oameni care trăiesc, în 
principal, în regiuni rurale din India, China şi Europa de Est şi care sunt îndeajuns 
de aproape pentru a vedea, pentru a atinge şi pentru a beneficia ocazional de pe urma 
lumii plate, dar care nu trăiesc propriu-zis în interiorul acesteia. Am văzut cât de 
numeroase şi cât de furioase pot fi aceste grupuri de persoane cu ocazia alegerilor 
naţionale din India din primăvara anului 2004, când Partidul Bharatiya Janata (Partidul 
Poporului Indian) a fost, în mod surprinzător, măturat de la putere - în ciuda faptului 
că a previzionat o accentuare a creşterii economice a Indiei —, în principal din cauza 
nemulțumirii alegătorilor indieni de la sate faţă de ritmul lent al globalizării din afara 
metropolelor. Alegătorii nu au spus nimic de genul „Opriţi trenul globalizării, vrem 
să coborâm !” Ei au spus, de fapt, „Opriţi trenul globalizării, vrem să urcăm, dar 
cineva trebuie să ne ajute să construim o scară mai bună” 

Aceşti alegători din mediul rural - ţărani şi fermieri care formează grosul populaţiei 
Indiei - nu au avut nevoie să-şi petreacă mai mult de o zi într-un mare oraş din veci- 
nătate pentru a vedea cu ochii lor beneficiile lumii plate : automobilele, locuinţele, 
oportunităţile educaţionale. „De fiecare dată când un sătean priveşte la televiziunea 
locală şi vede o reclamă la săpun sau şampon, el nu observă săpunul şi şamponul, ci 
stilul de viaţă al oamenilor care folosesc aceste produse - ce fel de motociclete 
conduc, cum se îmbracă şi cum arată casele lor pe dinăuntru”, explică Nayan 
Chanda, redactor de origine indiană al YaleGlobal Online. „Aceşti oameni văd o 
lume în care îşi doresc să pătrundă. Felul în care au votat a fost dictat de sentimente 
de invidie şi furie. Alegerile au reprezentat un caz clasic, asemănător revoluțiilor, 
când lucrurile se schimbă în bine, dar, pentru mulţi oameni, nu îndeajuns de repede.” 

În acelaşi timp, aceşti săteni indieni au înţeles exact, la nivel intuitiv, de ce toate 
aceste lucruri bune nu se întâmplă şi pentru ei: deoarece guvernele locale au devenit 
atât de măcinate de corupţie şi de management defectuos, încât nu le mai pot asigura 
celor săraci şcolile şi infrastructura de care au nevoie pentru a se înfrupta şi ei, pe 
merit, din roadele bunăstării. Deoarece câteva milioane dintre aceşti indieni, care 
privesc prin gard în interiorul comunităţilor ferecate, îşi pierd speranţa, „ei devin 
mai religioşi, mai ataşaţi de castele/subcastele din care provin, mai radicali în 
gândire, mai dornici să şterpelească decât să creeze, [şi] privesc politica murdară ca 
pe singurul mod de a obţine mobilitate, de vreme ce mobilitatea economică s-a 
împotmolit”, afirmă Vivek Paul de la compania Wipro. O fi având India cea mai 
inteligentă avangardă high-tech din lume, dar dacă nu găseşte un mod de a-i duce la 
liman pe tot mai mulţi dintre cei neputincioşi, infirmi, semianalfabeţi şi neasistaţi 
social, atunci va semăna cu o rachetă care decolează, dar care se prăbuşeşte imediat, 
neavând suficientă forţă de propulsie. 

Partidul Congresului a înţeles mesajul popular ; de aceea, de îndată ce a venit la 
putere, nu a ales ca premier vreun politician antiglobalizare, ci l-a desemnat pe 
Manmohan Singh, fostul ministru de Finanţe al Indiei care, în 1991, a deschis pentru 
prima dată porţile economiei indiene în faţa globalizării, punând accentul pe export, 
pe schimburi comerciale şi pe reforma angro. La rândul său, Singh s-a angajat să 
mărească semnificativ investiţiile guvernamentale în infrastructura rurală şi să 
promoveze mai mult reforma en détail la nivelul conducerii locale rurale. 

Cum pot colabora cei din afară în cadrul acestui proces? În primul şi-n primul 
rând, cred că cei din afară pot redefini sensul noţiunii de populism global. Dacă 
populiştii vor într-adevăr să-i ajute pe săracii satelor, calea de urmat nu este incen- 
dierea restaurantelor McDonald's, interzicerea activităţii FMI şi ridicarea de bariere 
protecţioniste care să inverseze procesul de aplatizare. Asemenea măsuri nu-i vor 
ajuta pe săracii satelor nici cât negru sub unghie. Procesul trebuie să se bazeze pe 
reorientarea energiilor mişcării populiste globale în direcţia îmbunătăţirii guvernării 
locale, a infrastructurii şi a educaţiei în zone rurale precum cele din China şi India, 
astfel încât populaţia acestor zone să poată obţine instrumentele colaborării şi 
participării în contextul lumii plate. Mişcarea populistă globală, cunoscută mai bine 
sub numele de mişcarea antiglobalizare, este plină de energie, dar până acum a fost 
prea fragmentată şi prea dezorientată ca să poată lua măsuri coerente şi susţinute în 
favoarea săracilor. Această mişcare are nevoie de o lobotomie politică. Săracii lumii 
nu au resentimente chiar atât de mari faţă de cei bogaţi pe cât îşi imaginează parti- 
dele de stânga din ţările dezvoltate. Ce le displace acestor oameni cel mai mult este 
că nu au cum să se îmbogăţească şi astfel să facă pasul spre clasa de mijloc despre 
care vorbea Jerry Yang. 

Să ne oprim aici un moment şi să urmărim, pas cu pas, cum mişcarea antiglo- 
balizare a pierdut contactul cu adevăratele aspirații ale săracilor lumii. Mişcarea 
antiglobalizare a apărut în timpul conferinţei Organizaţiei Mondiale a Comerţului de 
la Seattle, în 1999, şi, în decursul anilor ce au urmat, s-a răspândit în întreaga lume, 
reunindu-se de obicei pentru a ataca adunări ale Băncii Mondiale, ale FMI şi ale 
G-8, grupul ţărilor putenic industrializate. La origini, mişcarea apărută în Seattle a 
fost, în primul rând, un fenomen specific occidental, de aceea erau atât de puţine 
persoane de culoare în mulţime. Fenomenul a fost determinat de cinci forţe complet 
deosebite. Una dintre ele a fost vina resimţită de pătura superioară liberală a clasei 
de mijloc americane faţă de incredibila avuţie şi putere acumulate de America după 
căderea Zidului Berlinului şi în urma exploziei dot-com. În perioada de maxim avânt 
al burselor de valori, o mulţime de tineri studenţi americani răsfăţaţi au început să se 
preocupe de soarta lucrătorilor din mizerele ateliere industriale pentru a-şi ispăşi 
vina. Cea de a doua forţă care a generat mişcarea a fost o ariergardă propulsată de 
Vechea Stângă - socialişti, anarhişti şi troţkişti — în alianţă cu sindicatele cu vederi 
protecţioniste. Strategia lor era ca, pe spinarea îngrijorării crescânde legate de globa- 
lizare, să reînvie o formă oarecare de socialism, chiar dacă ideile socialiste fuseseră 
respinse ca falimentare chiar de către cetăţenii din fostul Imperiu Sovietic sau din 
China, care au trăit cel mai mult sub un regim socialist. (Acum înţelegeţi şi dum- 
neavoastră de ce, practic, nu a existat o mişcare antiglobalizare în Rusia, China sau 

Europa de Est.) Aceste forţe ale Vechii Stângi şi-au dorit să provoace o dezbatere 
despre oportunitatea globalizării. Ele au pretins că vorbesc în numele săracilor din 
Lumea a Treia, dar politicile economice falimentare pe care le-au promovat i-au 
transformat, în opinia mea, în Coaliția de Menţinere a Săracilor în Stare de Sărăcie. 
Cea de a treia forţă a fost reprezentată de un grup mai amorf, alcătuit dintr-o mul- 
time de oameni care au acordat un sprijin pasiv mişcării antiglobalizare din diferite 
ţări, deoarece au văzut în ea o formă de protest la adresa repeziciunii cu care lumea 
veche dispare şi devine plată. 

Cea de a patra forţă din spatele mişcării - puternică în primul rând în Europa şi 
în lumea islamică - a fost antiamericanismul. Discrepanţa dintre puterea economică 
şi politică a Americii şi cea a restului lumii a devenit atât de accentuată după 
prăbuşirea Uniunii Sovietice, încât America a început să influenţeze - sau, cel puţin, 
aşa s-a perceput - vieţile locuitorilor planetei, direct sau indirect şi într-o măsură 
mai mare decât guvernele ţărilor respective. Odată ce locuitorii planetei au început 
să intuiască acest lucru, a apărut o mişcare - demonstraţia de la Seattle a reflectat-o 
şi a contribuit la catalizarea ei — ai cărei adepţi chiar şi-au spus: „Dacă America ne 
influenţează astăzi viaţa, direct sau indirect, mai mult decât guvernele ţărilor noastre, 
atunci vrem să avem un cuvânt de spus în cadrul puterii decizionale americane” La 
momentul Seattle, „influenţa” care îi îngrijora cel mai mult pe oameni venea din 
partea puterii economice şi culturale a Americii, şi astfel cererea de participare la 
luarea deciziilor părea să se concentreze asupra instituţiilor de reglementare econo- 
mică de genul Organizaţiei Mondiale a Comerţului. America anilor '90, în timpul 
regimului Clinton, era percepută ca un dragon mare şi tont care, în mod conştient 
sau nu, intimida întreaga omenire în materie de economie şi cultură. America era 
Puff, Dragonul fermecat, iar omenirea îşi dorea să ia parte la deciziile sale. 

Apoi a venit fatidicul 11 septembrie 2001, iar America s-a transformat din Puff, 
Dragonul fermecat, cel care influenţa omenirea economic şi cultural, în Godzilla, cu 
o săgeată înfiptă în umăr, scuipând foc şi azvârlind sălbatic din coadă, influențând 
vieţile oamenilor în chestiuni militare şi de securitate, nu doar economice şi culturale, 
ca până atunci. După această transformare, omenirea a început să-şi spună: „Acum 
ne dorim cu adevărat să participăm la luarea deciziilor în sânul puterii americane” — 
şi, în multe privinţe, dezbaterea pe tema războiului din Irak a fost o dezbatere-surogat 
a acestui deziderat. 

În cele din urmă, cea de a cincea forţă a acestei mişcări a fost o coaliţie formată 
din grupuri foarte serioase, bine intenţionate şi constructive - de la ecologişti până 
la activiştii sindicali din ONG-urile preocupate de monitorizarea guvernării —, coaliţie 
care a devenit parte a mişcării antiglobalizare în anii '90, în speranţa că va reuşi să 
catalizeze o discuţie globală despre modalitățile de globalizare. Acest ultim grup s-a 
bucurat de tot respectul şi de toată simpatia mea. Dar, într-un târziu, membrii săi au 
fost înghiţiţi de curentul care dezbătea oportunitatea globalizării, curent care a 
imprimat o turnură mai violentă mişcării în timpul Summitului G-8 de la Genova, 
din iulie 2001, când un protestatar antiglobalizare a fost ucis, în timp ce ataca un jeep 
al poliţiei italiene cu un extinctor. 

Combinația între tripla convergenţă, violențele de la Genova, evenimentele de la 
ll septembrie şi măsurile sporite de securitate au fracturat mişcarea antiglobalizare. 
Grupurile mai serioase de susţinători ai dezbaterii asupra modalităţilor de globalizare 
nu şi-au mai dorit să împartă tranşeea cu anarhiştii, gata oricând să provoace ciocniri 
publice cu poliţia, iar după 11 septembrie, multe asociaţii profesionale americane au 
refuzat să mai fie asociate cu o mişcare ce părea a fi, din ce în ce mai mult, contro- 
lată de elemente antiamericane. Acest fapt a devenit şi mai pronunţat la sfârşitul lui 
septembrie 2001, când, la doar două săptămâni după atentatele teroriste, liderii anti- 
globalizare au încercat să reia manifestaţiile de la Genova pe străzile Washingtonului, 
în semn de protest faţă de reuniunile FMI şi ale Băncii Mondiale din capitala 
americană. Totuşi, după 11 septembrie, FMI şi Banca Mondială şi-au anulat reuniu- 
nile, iar mulţi protestatari americani s-au retras. Cei care au ieşit totuşi în stradă la 
Washington au transformat evenimentul într-un marş împotriva iminentei invazii 
americane a Afghanistanului, menită să-l înlăture pe Osama bin Laden şi să anihileze 
Al-Qaeda. În acelaşi timp, chinezii, indienii şi est-europenii au devenit, prin inter- 
mediul triplei convergenţe, unii dintre cei mai mari beneficiari ai globalizării, astfel 
încât a devenit imposibil să susţii că fenomenul de globalizare îi distruge pe săracii 
lumii. Dimpotrivă: milioane de chinezi şi de indieni se alăturau clasei de mijloc a 
lumii, mulţumită aplatizării lumii şi globalizării. 

Astfel, forţele care analizau modalităţile de globalizare s-au împrăştiat, iar odată 
cu creşterea numărului de beneficiari de pe urma globalizării din rândurile locuito- 
rilor Lumii a Treia şi în contextul în care Statele Unite, conduse de administraţia 
Bush, au început să-şi exercite, din ce în ce mai unilateral, puterea militară, elementul 
antiamerican din cadrul mişcării antiglobalizare a început să-şi asume o voce mai 
puternică şi un rol mai important. Ca urmare, mişcarea însăşi a devenit mai pronunţat 
antiamericană şi, în acelaşi timp, mai incapabilă şi mai puţin dispusă să joace vreun 
rol constructiv în configurarea dezbaterii asupra modalităţilor de globalizare, exact 
atunci când un asemenea rol devenise tot mai important, în contextul aplatizării 
accentuate a lumii. După cum a remarcat, atât de inspirat, politologul Yaron Ezrahi 
de la Universitatea Ebraică, „sarcina importantă de a angaja puterea populară în 
procesul de influențare a globalismului - în scopul de a-l face să devină mai milos, 
mai drept, mai compatibil cu demnitatea umană - este, de departe, mult prea 
importantă pentru a fi dată exclusiv pe mâna antiamericanilor şi irosită în manifestări 
de stânga şi de antiamericanism cras” 

La ora actuală există un uriaş vid politic ce aşteaptă să fie umplut. Astăzi, o 
mişcare capabilă să promoveze o agendă bazată pe dezbaterea modalităţilor de 
globalizare - şi nu a oportunității globalizării - poate juca un rol cu adevărat 
important. lar India rurală este cel mai bun loc în care s-ar putea naşte o asemenea 
mişcare. 

„Partidul Congresului, împreună cu aliaţii săi de stânga, ar supune unui mare risc 
viitorul Indiei dacă ar trage concluzii greşite în privinţa alegerilor [din 2004]”, scrie, 
în cotidianul The Hindu, Pratap Bhanu Mehta, director al Centrului de Cercetări 
Politice din Delhi. „Rezultatul alegerilor nu este un semn de revoltă împotriva pieţei, 

ci un protest împotriva statului; el nu denotă resentimente împotriva câştigurilor 
aduse de liberalizare, ci un apel adresat statului de a pune rânduială în lucruri, prin 
adoptarea şi mai multor reforme... Revolta împotriva deţinătorilor puterii nu este o 
revoltă a săracilor împotriva bogaţilor : oamenii de rând sunt mult mai puţin aplecaţi 
spre resentimente la adresa succesului altora decât îşi imaginează intelectualii. Ne 
confruntăm, mai degrabă, cu o expresie a faptului că reforma întreprinsă de stat nu 
a ajuns prea departe.” 

De aceea, în opinia mea, cele mai importante forţe ale luptei împotriva sărăciei, 
în India de astăzi, sunt acele ONG-uri care militează pentru o mai bună guvernare 
locală, care folosesc Internetul şi celelalte instrumente moderne ale lumii plate 
pentru a scoate la lumină corupţia, managementul defectuos şi evaziunea fiscală. În 
lumea de astăzi, populiştii cei mai importanţi, mai eficienţi şi mai articulaţi nu sunt 
cei care distribuie bani. Sunt, în schimb, cei în a căror agendă figurează implemen- 
tarea reformei en détail la nivel local, în ţările lor - pentru a facilita oamenilor 
simpli, bărbaţi şi femei, înregistrarea terenurilor, chiar dacă locuiesc ilegal pe ele ; 
pentru a-i ajuta să înceapă o afacere, oricât de mică ; şi pentru a le permite să obţină 
un minimum de dreptate din partea sistemului juridic. Pentru a fi eficient şi articulat, 
populismul modern ar trebui să fie preocupat de reforma en détail - de transformarea 
globalizării într-un proces realizabil şi corect pentru tot mai mulţi oameni, prin 
îmbunătăţirea guvernării locale, astfel încât banii desemnaţi să ajungă la cei săraci să 
ajungă cu adevărat la ei, pentru a le descătuşa spiritul antreprenorial înnăscut. 
Administraţia locală este calea prin care oamenii se conectează la sistem şi ajung să 
se şi bucure de beneficiile lumii plate, nu doar să le observe de la distanţă. Ţărănimea 
indiană de rând nu se poate asemăna cu marile companii high-tech indiene care, fără 
sprijinul guvernului, îşi pot asigura singure alimentarea cu energie electrică şi apă 
curentă, sistemul de securitate şi de transport în comun, ba chiar şi antenele prin 
satelit. Pentru a avea toate acestea, sătenii au nevoie de ajutorul statului. Nu se 
poate aştepta ca piaţa să îndrepte lucrurile atunci când statul eşuează în a asi- 
gura politici guvernamentale bune. Statul trebuie să-şi îmbunătăţească sistemul de 
guvernare. Şi pentru că statul indian a optat, încă din 1991, pentru o strategie de 
globalizare, abandonând 50 de ani de socialism - care aproape că i-au secătuit 
rezervele externe -, guvernul de la New Delhi dispunea, în 2004, de rezerve în 
valoare de 100 miliarde de dolari, resurse mai mult decât suficiente pentru a ajuta un 
număr mai mare de cetăţeni să intre în arena aplatizării. 

Ramesh Ramanathan, născut în India, fost director executiv al Citibank şi reîntors 
în ţara natală pentru a conduce un ONG - Janaagraha —, devotat cauzei îmbunătăţirii 
administraţiei locale, este exact modelul populistului de tip nou la care mă gândesc. 
„În India” spune el, „clienţii sistemului de educaţie publică transmit un semnal 
referitor la calitatea serviciului de care beneficiază: oricine poate opta pentru 
ieşirea din sistem o face. La fel se întâmplă şi cu sistemul sanitar. Cum costurile 
serviciilor medicale cresc necontrolat, dacă am avea un sistem de sănătate publică 
solid, ar opta pentru el majoritatea cetăţenilor, nu doar cei săraci. Perfect valabil şi 
pentru şosele, autostrăzi, apă curentă, salubritate, oficii de stare civilă, crematorii, 
permise de conducere etc. Oriunde guvernul pune la dispoziţie aceste servicii, [ar 

trebui] să o facă în beneficiul tuturor cetăţenilor. [Dar] în realitate, în cazul unor 
servicii, cum ar fi alimentarea cu apă şi salubritatea, săracii nu primesc nici măcar 
serviciile elementare de care au parte clasa de mijloc şi cei bogaţi. Accesul universal 
reprezintă, în cazul acestor servicii, o provocare de prim rang” Atragerea de 
ONG-uri care să colaboreze la nivel local pentru a se asigura că cetăţenii săraci au 
parte de infrastructura şi de bugetele la care au dreptul prin lege ar putea avea un 
impact major în procesul de reducere a sărăciei. 

Deşi ar putea părea ciudat ca tocmai eu să afirm aşa ceva, propoziţia următoare 
este în deplină concordanţă cu restul acestei cărţi : în momentul de faţă, omenirea nu 
are nevoie de dispariţia mişcării antiglobalizare. Are nevoie, în schimb, de maturi- 
zarea ei. Această mişcare a fost, până acum, caracterizată de o mare energie şi o 
mare capacitate mobilizatoare. Nu i-a lipsit decât o agendă coerentă de asistenţă a 
populaţiei sărace, promovată de o intercolaborare, care să-i ajute cu adevărat pe cei 
săraci. Grupurile de activişti care acţionează cel mai eficient pentru reducerea 
sărăciei sunt cele care acţionează la nivelul satelor, în zonele rurale din India, Africa 
şi China, pentru a da în vileag corupţia şi a lupta împotriva ei şi pentru a promova 
responsabilitatea, transparenţa, educaţia şi drepturile de proprietate. Nu îi ajuţi cu 
nimic pe săracii lumii costumându-te în broască-ţestoasă şi aruncând cu piatra în 
vitrina unui restaurant McDonald's. Îi ajuţi punându-le la dispoziţie instrumentele şi 
instituţiile cu care să se ajute singuri. Este o abordare mai puţin „sexy ” decât pro- 
testul împotriva liderilor lumii, pe străzile din Washington, şi captează mult mai 
puţin atenţia CNN-ului, dar este cu atât mai importantă. Dacă nu credeţi, întrebaţi-l 
pe oricare sătean din India. 

Colaborarea în vederea reducerii sărăciei nu este doar treaba ONG-urilor. Este şi 
datoria companiilor multinaționale. Săracii zonelor rurale din India, Africa şi China 
reprezintă o piaţă uriaşă, a cărei deservire poate aduce profituri frumoase - cu 
condiţia ca multinaţionalele să fie dispuse să colaboreze orizontal cu cei săraci. Unul 
dintre cele mai interesante exemple ale acestui tip de colaborare, din cele întâlnite de 
mine, este un program derulat de Hewlett-Packard. HP nu este nici pe departe un 
ONG. HP a pornit de la o întrebare simplă: De care produs din cele comercializate 
de noi au cel mai mult nevoie săracii? Un asemenea produs nu poate fi realizat în 
Palo Alto ; el trebuie să fie rodul unui proiect de colaborare cu beneficiarul (clientul- 
-utilizator). Pentru a răspunde la această întrebare, HP a creat un parteneriat 
public-privat cu guvernul naţional al Indiei şi cu guvernul regional din statul Andhra 
Pradesh. Apoi, un grup de specialişti în tehnologie de la HP au convocat o serie de 
discuţii publice în satul de fermieri Kuppam. În timpul acestor discuţii, locuitorilor 
Satului li s-au pus două întrebări: „Ce speranţe aveţi pentru următorii trei-cinci 
ani?” şi „Ce schimbări v-ar îmbunătăţi cu adevărat viaţa?” Pentru a-i ajuta pe 
săteni (mulţi dintre ei analfabeți) să se exprime, HP a folosit un concept denumit 
facilitare grafică, cu ajutorul căruia, când oamenii au dat grai viselor şi aspirațiilor 
lor, un artist grafician, adus de HP din Statele Unite, a desenat imagini ale acelor 
aspirații pe planşe de hârtie cretată, care au fost apoi atârnate pe pereţii sălii. 

„Când oamenii, în special cei analfabeți, spun ceva, iar acest ceva apare imediat 
desenat pe perete, ajung să se simtă băgaţi în seamă şi, astfel, devin mult mai animați 

şi mai implicaţi în discuţie”, afirmă coordonatoarea proiectului, Maureen Conway, 
vicepreşedinte HP pe probleme de soluţii de dezvoltare a pieţei. „Este un lucru care 
sporeşte respectul de sine.” Odată ce aceşti fermieri sărmani, dintr-un sat rupt de 
lume, s-au simţit în largul lor, au dat frâu liber celor mai înalte aspirații. „Unul 
dintre ei chiar a spus: «Aici în sat avem, de fapt, nevoie de un aeroport»”, îşi 
aminteşte Conway. 

După ce şedinţele de vizualizare a aspirațiilor s-au încheiat, angajaţii HP au mai 
petrecut câtva timp în sat, observând felul de viaţă al locuitorilor. Un aspect 
tehnologic care lipsea din viaţa lor era fotografia. Conway explică : „Am observat că 
în sat exista o mare cerere pentru diverse tipuri de fotografii: pentru acte de 
identitate, permise de conducere, cereri de angajare, permise guvernamentale etc., 
drept pentru care ne-am spus : «Poate că aici există o oportunitate antreprenorială, 
dacă îi putem transforma pe săteni în fotografi». Exista un singur studio fotografic în 
centrul satului Kuppam, la o populaţie locală [formată] din agricultori. Am observat 
că oameni din alte sate veneau aici cu autobuzul, stăteau cam două ore, se fotografiau 
şi se întorceau peste o săptămână după fotografii, ca să descopere fie că nu sunt gata, 
fie că au ieşit prost. Timpul este la fel de preţios pentru ei ca şi pentru noi. Aşa că 
ne-am spus: «la staţi un pic! Noi producem aparate foto digitale şi imprimante 
portabile. Atunci care este problema ?». De ce nu le-ar vinde HP nişte aparate 
digitale şi nişte imprimante ? Sătenii ne-au tăiat-o scurt: «Nu avem curent electric». 
Satul nu era conectat la reţeaua de electricitate, iar sătenii oricum nu aveau bani să 
plătească lumina. 

Aşa că ne-am spus: «Doar suntem specialişti în tehnologie. la să punem noi un 
panou solar pe un cadru cu roţi şi să vedem : dacă facem un studio foto mobil, e rost 
de vreo afacere aici, pentru săteni şi pentru HP ? ». Aceasta a fost abordarea noastră. 
De la un panou solar se pot încărca şi aparatul foto, şi imprimanta. Apoi ne-am 
adresat unui grup de întrajutorare pentru femei. Am ales patru dintre ele şi le-am 
spus: «Vă vom învăţa cum să folosiţi aceste echipamente». Le-am pus la dispoziţie 
două săptămâni de pregătire. Apoi le-am zis: «Vă vom asigura echipamentul foto şi 
consumabilele, după care vom împărţi câştigurile pentru fiecare poză»” Această 
afacere nu a fost un act de caritate. Chiar dacă au cumpărat consumabile de la HP şi 
au împărţit parte din profit cu ei, femeile implicate în afacerea foto tot şi-au dublat 
veniturile familiale. „Şi, ca să fim cinstiţi, am aflat ulterior că mai puţin de 50% din 
pozele făcute de ele au fost fotografii pentru acte de identitate, restul cererii venind 
din partea sătenilor care-şi doreau poze cu familia, cu copiii, poze de la nunţi şi 
altele”, continuă Conway. Săracilor le plac albumele de familie la fel de mult ca şi 
celor bogaţi şi sunt dispuşi să plătească pentru ele. Administraţia locală a angajat 
apoi acest grup de femei drept fotografi oficiali ai unei serii de proiecte publice, fapt 
care le-a sporit veniturile. 

Să fie acesta sfârşitul poveştii ? Nu tocmai. După cum am spus, HP nu este un 
ONG. „După patru luni le-am spus: «OK, experimentul a luat sfârşit, acum vă luăm 
aparatul»”, povesteşte Conway. „lar ele au replicat: «Aţi înnebunit, pesemne ! ».” 
Atunci reprezentanţii H P le-au comunicat femeilor că dacă vor să păstreze aparatul 

digital, imprimanta şi panoul solar, trebuie să vină cu un plan de rambursare. În cele 
din urmă, femeile au propus închirierea echipamentului pentru 9 dolari pe lună, iar 
HP a fost de acord. Acum afacerea lor se extinde în alte sate. Între timp, HP a 
început să conlucreze cu un ONG în vederea pregătirii unor grupuri multiple de 
femei pentru utilizarea unor studiouri foto mobile similare, existând posibilitatea ca 
HP să vândă asemenea studiouri ONG-urilor din întreaga Indie, studiouri care să 
utilizeze cartuşe şi alte consumabile marca HP. Azi în India, mâine cine ştie unde ? 

„Primim şi acum reacţii din partea acestui grup, referitoare la aparate şi la 
uşurinţa în exploatare”, declară Conway. „Este absolut uimitor cum a reuşit acest 
proiect să crească încrederea de sine a unor oameni.” 


Prea frustraţi 


Una dintre consecinţele neintenţionate ale aplatizării lumii este stabilirea de contacte 
mult mai directe între diferite societăţi şi culturi. Lumea plată îi interconectează pe 
oameni mult mai rapid, luând adeseori pe nepregătite atât oamenii, cât şi culturile. 
Unele culturi prosperă datorită oportunităţilor neaşteptate de colaborare, posibile ca 
urmare a acestei intimităţi globale. Altele sunt amenințate, frustrate şi chiar umilite de 
acest contact strâns care, printre altele, îi face pe oameni să vadă mult mai uşor care 
le este locul în lume în raport cu alte naţiuni. Acest fapt ne ajută să explicăm apariţia 
uneia dintre cele mai periculoase forţe contemporane de inversare a procesului de 
aplatizare - teroriştii sinucigaşi ai Al-Qaeda şi celelalte organizaţii teroriste islamiste 
care provin din lumea musulmană şi din sânul comunităţilor musulmane din Europa. 

Lumea arabo-musulmană reprezintă o civilizaţie vastă şi diversă, cuprinzând mai 
bine de un miliard de oameni, întinzându-se din Maroc în Indonezia şi din Nigeria 
până în suburbiile Londrei. Este foarte periculos să faci generalizări în privinţa unei 
comunităţi religioase atât de complexe, formată din atât de multe etnii şi naţiona- 
lităţi. Dar nu trebuie decât să-ţi arunci privirea asupra titlurilor din ziarele de fiecare 
zi ca să înţelegi mânia şi frustrarea care stau să dea în clocot în lumea musulmană, 
în general, şi în cea arabo-musulmană, în particular, unde foarte mulţi tineri par 
tulburaţi de o combinaţie de factori. Unul dintre cele mai evidente este conflictul 
surd între arabi şi israelieni, precum şi ocuparea, de către Israel, a Palestinei şi a 
Ierusalimului de Est - o pierdere cu un puternic impact emoţional asupra imaginaţiei 
arabo-musulmane, care a înveninat de mult relaţiile cu America şi cu Occidentul. 

Dar acestea nu sunt singurele motive pentru care comunităţile respective fierb de 
mânie. Mânia lor are legătură şi cu frustrarea arabilor şi a musulmanilor de a fi 
nevoiţi să trăiască, în prea multe cazuri, sub regimuri autoritare care îşi privează 
popoarele de dreptul de a decide asupra viitorului lor şi care, mai grav, deposedează 
zeci de milioane de tineri, în special, de oportunităţile de a-şi valorifica întregul 
potenţial prin slujbe de calitate şi şcoli moderne. Faptul că lumea plată permite 
oamenilor din diverse ţări să facă uşor comparaţie între condiţiile lor de trai nu face 
decât să acutizeze această frustrare. 

Unii dintre aceşti tineri arabo-musulmani, bărbaţi şi femei, au ales să emigreze 
pentru a-şi găsi oportunităţi în Occident; alţii au ales să sufere în tăcere în ţara 
natală, sperând într-o schimbare cât de mică. Cele mai profunde experienţe jurna- 
listice pe care le-am trăit după 11 septembrie au fost întâlnirile, în lumea arabă, cu 
câţiva dintre aceşti tineri. Deoarece editorialele mele, însoţite de fotografie, apar, 
în limba arabă, în cel mai important ziar panarab, cotidianul londonez Al-Sharq 
Al-Awsat, iar eu apar frecvent în programele de ştiri ale televiziunilor arabe prin 
satelit, mulţi oameni din această parte a lumii ştiu cum arăt. Am fost uimit de 
numărul mare de tineri arabi şi musulmani - bărbaţi şi femei - care s-au apropiat de 
mine, pe străzile din Cairo sau în oraşele din Golf, după Il septembrie, şi mi-au 
adresat aceleaşi cuvinte pe care le-a rostit un tânăr, într-o zi de vineri, la ieşirea din 
moscheea Al-Azhar, după rugăciunea de amiază: „Tu eşti Friedman, nu-i aşa?” 

Am încuviinţat din cap. 

„Să scrii tot la fel şi în continuare”, mi-a spus tânărul. Se referea la articolele 
mele despre importanţa acordării unei libertăţi mai mari de gândire, de expresie şi de 
oportunitate în lumea arabo-musulmană, astfel încât tinerii ei să-şi poată valorifica 
întregul potenţial. 

Totuşi, din păcate, nu aceşti tineri progresişti sunt cei care definesc astăzi relaţia 
dintre comunitatea arabo-musulmană şi lumea liberă. Această relaţie este din ce în ce 
mai mult dominată şi definită de militanţi şi extremişti religioşi, care dau frâu liber 
frustrărilor existente în această parte a lumii prin atacuri verbale violente la adresa 
tuturor. Chestiunea pe care mi-am propus să o explorez în această secţiune este 
următoarea: Ce a produs această violentă delimitare islamistă şi de ce a avut ea 
parte de un sprijin pasiv atât de puternic în lumea arabo-musulmană de astăzi - chiar 
dacă, sunt convins, majoritatea locuitorilor regiunii respective nu împărtăşesc agenda 
violentă a acestor grupări sau viziunile lor apocaliptice ? 

Întrebarea este relevantă în contextul unei cărţi despre lumea plată dintr-un motiv 
extrem de simplu : dacă asupra Statelor Unite s-ar mai produce un atac de gravitatea 
celui de la 11 septembrie sau mai grav, peste tot în lume s-ar înălța ziduri groase între 
naţiuni, iar procesului de aplatizare a lumii i s-ar pune capăt pentru foarte multă vreme. 

Adică exact ceea ce îşi doresc islamiştii. 

Când radicalii şi fundamentaliştii musulmani privesc către Occident, ei nu văd 
decât caracterul nostru deschis care, în ochii lor, ne face să fim decadenţi şi pro- 
miscui. Ei nu văd decât deschiderea care a permis apariţia unei Britney Spears şi a 
unei Janet Jackson. Ei nu văd şi nu vor să vadă deschiderea - libertatea de gândire 
şi de investigaţie - care ne-a făcut puternici, deschiderea care a permis apariţia lui 
Bill Gates şi a lui Sally Ride. Islamiştii definesc deliberat această deschidere ca 
decadenţă. Pentru că, dacă deschiderea, drepturile acordate femeilor şi libertatea de 
gândire şi de investigaţie reprezintă sursele reale ale forţei economice a Occidentului, 
atunci lumea arabo-musulmană ar trebui să se schimbe. lar fundamentaliştii şi 
extremiştii nu-şi doresc acest lucru. 

Pentru a îndepărta ameninţarea reprezentată de deschidere, extremiştii musulmani 
au ales, în mod deliberat, să atace tocmai ceea ce face ca societăţile deschise să 
rămână deschise, să continue să inoveze şi să se aplatizeze, şi anume încrederea. 

Când teroriştii aleg instrumente ale vieţii de zi cu zi - maşina, avionul, pantofii 
sport, telefonul mobil - şi le transformă în arme ale violenţei fără discriminare, ei 
reduc gradul de încredere al oamenilor. Avem încredere, când ne parcăm maşina în 
centru dimineaţa, că maşina de alături nu va sări în aer; avem încredere, când 
mergem la Disney World, că persoana costumată în Mickey Mouse nu poartă pe 
dedesubt o vestă căptuşită cu bombe ; avem încredere, când facem naveta cu avionul 
de la Boston la New York, că studentul străin de pe locul de alături nu va declanşa 
vreun mecanism exploziv ascuns în pantof. Fără încredere nu există societate 
deschisă, pentru că nu există suficiente forţe de poliţie care să patruleze în toate 
sectoarele unei societăţi deschise. Fără încredere nu poate exista nici lumea plată, 
pentru că încrederea ne îngăduie să dărâmăm zidurile care ne despart, să îndepărtăm 
barierele şi să eliminăm fricţiunile de la frontiere. Încrederea este esenţială într-o 
lume plată unde există lanţuri de furnizori în care sunt angrenaţi zeci, sute sau mii 
de oameni dintre care mulţi nu s-au văzut niciodată la chip unii cu alţii. Cu cât 
societăţile deschise sunt mai expuse la acţiuni teroriste aleatorii, cu atât încrederea 
dispare, iar în locul ei societăţile deschise vor construi tot mai multe ziduri şi şanţuri 
de apărare. 

Fondatorii Al-Qaeda nu sunt fundamentalişti religioşi ca atare. Cu alte cuvinte, ei 
nu se concentrează exclusiv asupra relaţiei personale cu Dumnezeu şi asupra valorilor 
şi normelor culturale ale comunităţii religioase. Ei reprezintă mai degrabă un fenomen 
politic decât unul religios. Referindu-mă la ei, îmi place să-i numesc islamist-leni- 
nişti. Folosesc termenul „leninişti” pentru a reda cel mai bine viziunea utopic- 
-totalitară a Al-Qaeda, precum şi propria ei imagine despre sine. După cum declară 
ideologul principal al Al-Qaeda, Ayman al-Zawahiri, Al-Qaeda reprezintă avangarda 
ideologică, ale cărei atacuri împotriva țintelor din Statele Unite şi din Occident sunt 
orchestrate pentru a mobiliza şi a da energie maselor musulmane ca să se ridice 
împotriva conducătorilor lor corupți, susținuți de America. Ca toţi bunii leninişti, 
islamist-leniniştii sunt convinşi că masele musulmane sunt profund nemulţumite de 
regimul din ţările lor şi că una sau două manifestări spectaculoase ale Jihadului, 
îndreptate împotriva „stâlpilor tiraniei” din Occident, ar dezlănţui mişcarea de răs- 
turnare a regimurilor arabo-islamice seculare, imorale şi nedrepte care au întinat 
Islamul. În locul lor, totuşi, islamist-leniniştii nu vor să instaureze un paradis al 
clasei muncitoare, ci, mai degrabă, un paradis religios. Legământul lor este acela de 
a instaura un stat islamic în cuprinsul aceloraşi teritorii stăpânite de Islam la apogeul 
puterii sale, condus de un calif, un lider politico-religios suprem, care să unească 
toate popoarele islamice într-o singură comunitate. 

În multe privinţe, islamist-leniniştii au apărut în acelaşi context istoric ca şi 
ideologiile europene radicale ale secolelor al XIX-lea şi XX. Fascismul şi marxism- 
-leninismul s-au născut ca urmare a industrializării şi modernizării rapide petrecute 
în Germania şi în Europa Centrală, unde comunităţile rurale strâns unite şi familiile 
extinse s-au fărâmiţat brusc, iar fiii şi taţii s-au îndreptat către zonele urbane, pentru 
a lucra în marile companii industriale. În această epocă de tranziţie, tinerii, în special, 
şi-au pierdut spiritul de identitate, înrădăcinare şi demnitate personală, care le fusese 
conferit de structurile societăţii tradiţionale. Pe fondul acestui vid au apărut Hitler, 

Lenin şi Mussolini, care le-au spus acestor tineri că ei deţin răspunsul la sentimentele 
lor de dislocare şi umilinţă: poate că nu mai trăiţi la sate sau în oraşe mici, dar 
sunteţi totuşi membri mândri şi demni ai unei comunităţi mai mari - clasa muncitoare 
sau națiunea ariană. 

Bin Laden le-a oferit tinerilor arabi şi musulmani acelaşi tip de răspuns ideologic. 
Prima persoană care a realizat caracterul islamist-leninist al atacatorilor de la 11 sep- 
tembrie — adică faptul că aceştia nu erau fundamentalişti, ci aderenţi ai unui cult politic 
extremist şi violent - a fost Adrian Karatnycky, preşedintele Institutului Freedom 
House. Într-un articol publicat la 5 noiembrie 2001 în National Review, intitulat 
„Under Our Very Noses” („Chiar sub nasul nostru”), Karatnycky afirmă: „Ataca- 
torii principali... erau copii bine educați ai unor familii privilegiate. Nici unul dintre 
ei nu a suferit de pe urma privaţiunilor economice majore sau a opresiunii politice” 
Şi se pare că nici unul dintre ei nu a fost crescut în sânul unei familii cu vederi pre- 
ponderent fundamentaliste. Într-adevăr, se pare că executanţii principali şi piloţii de 
la 11 septembrie, precum Mohammed Atta şi Marwan al-Shehhi, care împărțeau acelaşi 
apartament în Hamburg, unde urmau cursurile Universităţii Tehnice Hamburg-Harburg, 
au fost cu toţii recrutaţi de Al-Qaeda prin intermediul celulelor şi al grupurilor de 
rugăciune - după ce s-au mutat în Europa. 

Nici unul dintre aceşti complotiști nu a fost recrutat în Orientul Mijlociu şi apoi 
implantat în Europa cu ani înaintea atentatelor de către Bin Laden, observă Karatnycky. 
Dimpotrivă, se pare că aproape toţi au trăit pe cont propriu în Europa, s-au înstrăinat 
treptat de societatea europeană înconjurătoare, au gravitat în jurul unui grup de 
rugăciune local sau al unei moschei, în căutare de căldură umană şi solidaritate, au 
trecut printr-o convertire de tip „renaştere”, au fost radicalizaţi de către elementele 
islamiste, s-au deplasat în Afghanistan pentru antrenament şi, peste noapte, s-au 
născut noi terorişti. Descoperirea religiei de către aceşti tineri nu a reprezentat doar 
o parte dintr-un proces personal de căutare a sensului existenţei. Această descoperire 
a mers mult mai departe de fundamentalismul propriu-zis. Ei au convertit Islamul 
într-o ideologie politică, într-un totalitarism religios. Dacă atacatorii de la 11 septem- 
brie ar fi fost studenţi la Berkeley la începutul anilor '70, ei ar fi fost cu siguranţă 
radicali troţkişti. „Pentru a-i înţelege pe teroriştii de la 11 septembrie, ar trebui să 
purtăm în minte profilul revoluționarului clasic : dezrădăcinat, aparţinând clasei de 
mijloc, modelat, în parte, de statutul său de exilat. Cu alte cuvinte, imaginea lui Lenin 
la Zürich ; sau a lui Pol Pot ori Ho Chi Minh la Paris... Pentru ei, islamismul este 
noul crez revoluţionar universal, iar Bin Laden este şeicul Guevara”, scrie Karatnycky. 
„La fel ca liderii unor mişcări de extremă stângă precum Weather Underground din 
America, Banda Baader-Meinhof din Germania, Brigăzile Roşii din Italia şi Facţiunea 
Armatei Roşii din Japonia, teroriştii islamici au fost absolvenţi de învăţământ supe- 
rior, convertiți la o ideologie neototalitară atotcuprinzătoare.” 

Prietenul meu Abdallah Schleifer, profesor de jurnalism la Cairo, chiar l-a cunos- 
cutpe Ayman al-Zawahiri, aghiotantul lui Bin Laden şi ideologul principal al Al-Qaeda, 
pe când Al-Zawahiri era un tânăr doctor pe cale de a deveni un tânăr revoluţionar 
musulman neoleninist. „Încă din adolescenţă Ayman s-a simţit atras de viziunea 

utopică a unui stat islamist”, mi-a spus Schleifer pe când eram la Cairo. Dar în loc 
să fie atras de preocuparea tradiţională a religiei - relaţia personală a individului cu 
Dumnezeu -, Al-Zawahiri a sfârşit prin a fi atras de religie, percepută ca ideologie 
politică. Ca orice bun marxist-leninist, Al-Zawahiri a fost interesat de „ridicarea 
Împărăției lui Dumnezeu pe pământ”, a continuat Schleifer, şi islamismul a deve- 
nit marxismul său - „ideologia lui utopică” lar Mohammed Atta s-a întâlnit cu 
Al-Zawahiri chiar la răscrucea de drumuri în care mânia şi umilinţa se întâlnesc cu 
ideologia care le va îndrepta pe toate. „Ayman îi spune cuiva ca, de pildă, Mohammed 
Atta : «Vezi nedreptatea? Noi avem un sistem - un sistem, te rog să reții — care îţi 
va face [dreptate], nu o religie, deoarece religia îţi dă doar pace interioară». Religia 
nu rezolvă neapărat vreo problemă socială. Dar [Al-Zawahiri] îţi spune că avem un 
sistem care îţi va face dreptate. Te simţi frustrat? Noi avem un sistem care îţi va 
permite să prosperi. Sistemul nostru se numeşte islamism - o variantă ideologică şi 
puternic politizată a Islamului, în care conţinutul spiritual - relaţia personală [cu 
Dumnezeu) - este, în schimb, scoasă din context şi transformată într-o ideologie 
religioasă asemănătoare fascismului sau comunismului.” Dar, spre deosebire de 
leninişti, care doreau să instaureze domnia clasei perfecte, clasa muncitoare, şi spre 
deosebire de nazişti, care doreau să instaureze domnia rasei perfecte, rasa ariană, 
Bin Laden şi Al-Zawahiri şi-au dorit să instaureze domnia religiei perfecte. 

Din păcate, lui Bin Laden şi colegilor să le-a fost extrem de uşor să recruteze 
adepţi în lumea arabo-musulmană. Cred că acest lucru are de a face şi cu starea de 
semiaplatizare în care trăiesc mulţi tineri arabo-musulmani, în special cei aflaţi în 
Europa. Aceşti tineri au fost crescuţi în credinţa că Islamul este expresia perfectă a 
mesajului monoteist al lui Dumnezeu şi că Profetul Mohamed este ultimul şi cel mai 
desăvârşit dintre mesagerii divini. Această constatare nu este o critică. Ea redă însăşi 
identitatea de sine a Islamului. Totuşi, într-o lume plată, aceşti tineri, în special cei 
care trăiesc în Europa, pot privi în jur şi o fac, văzând că, în prea multe cazuri, 
lumea arabo-musulmană a rămas în urma restului planetei. Această societate nu 
trăieşte în condiţii de prosperitate şi democraţie similare cu ale altor civilizaţii. Cum 
este posibil aşa ceva? se întreabă, cu siguranţă, aceşti tineri arabi şi musulmani. 
Dacă credinţa noastră este superioară şi dacă această credinţă cuprinde laolaltă 
religia, politica şi economia, de ce alţii trăiesc mult mai bine decât noi? 

Această întrebare reprezintă o reală sursă de disonanţă cognitivă pentru mulţi 
tineri arabo-musulmani - acel gen de disonanţă care, dublat de lipsa respectului de 
sine, dă frâu liber mâniei şi îi face pe unii dintre ei să se alăture unor grupări violente 
şi să se dezlănţuie împotriva restului lumii. Acelaşi gen de disonanţă îi face pe mulţi 
alţii, oameni obişnuiţi, să acorde un sprijin pasiv grupărilor radicale precum Al-Qaeda. 
Încă o dată, aplatizarea lumii nu face decât să accentueze această disonanţă, făcând 
ca înapoierea regiunii arabo-musulmane să devină imposibil de ignorat în comparaţie 
cu cea a altor regiuni ale lumii. Este pur şi simplu imposibil de ignorat faptul că mai 
mulţi intelectuali arabo-musulmani au început, cu o brutală sinceritate, să semnaleze 
această înapoiere şi să ceară soluţii. Atitudinea lor sfidează guvernele autoritare ale 
ţărilor lor, care preferă să folosească mass-media nu pentru a încuraja o dezbatere 

onestă, ci, mai degrabă, pentru a da vina pe alţii pentru problemele lor - pe America, 
pe Israel sau pe moştenirea colonialismului occidental ; pe orice şi pe oricine, în 
afară de guvernarea păguboasă a acestor regimuri autoritare. 

Conform celui de-al doilea Raport Arab pentru Dezvoltare Umană, document 
redactat în 2003, pentru Programul de Dezvoltare al Naţiunilor Unite, de către un 
grup de sociologi arabi curajoşi, între 1980 şi 1999, ţările arabe au produs 171 de 
brevete internaţionale. În aceeaşi perioadă, numai Coreea de Sud a înregistrat 16.328 
de brevete. Hewlett-Packard înregistrează, în medie, 11 noi brevete în fiecare zi. 
Numărul mediu de savanţi şi de ingineri care lucrează în cercetare şi dezvoltare în 
ţările arabe este de 371 la un milion de locuitori, în vreme ce ţări din Africa, Asia 
şi America Latină au 979 la un milion, conform raportului. Aceste statistici ne 
ajută să explicăm de ce, în ciuda numărului masiv de tehnologii străine importate de 
ţările arabe, foarte puţine dintre acestea sunt internalizate sau suplinite de inovaţii 
arabe. Între 1995 şi 1996, nu mai puţin de 25% dintre absolvenţii de învăţământ 
superior din lumea arabă au emigrat în ţări occidentale. Astăzi, în lumea arabă există 
doar 18 computere la o mie de oameni, în comparaţie cu media globală de 78 la 
mia de locuitori, şi doar 1,6% din populaţia arabă are acces la Internet. Chiar dacă 
arabii reprezintă aproape 5% din populaţia globului, continuă raportul, lumea arabă 
produce doar 1% din totalul cărţilor publicate, din care un procent neobişnuit de 
mare îl reprezintă cărţile religioase - de trei ori mai mult decât media mondială. 
Pe glob, din cele 88 milioane de bărbaţi şomeri cu vârste cuprinse între 15 şi 24 de 
ani, aproape 26% se găsesc în Orientul Mijlociu şi Africa de Nord, conform unui 
studiu efectuat de Organizaţia Internaţională a Muncii (Associated Press, 26 decem- 
brie 2004). 

Acelaşi studiu afirmă că populaţia totală a ţărilor arabe a crescut de patru ori în 
ultimii 50 de ani, ajungând la circa 300 de milioane, dintre care 37,5% sunt tineri 
sub 15 ani, iar 3 milioane intră, în fiecare an, pe piaţa muncii. Dar slujbele bune nu 
se creează acasă, deoarece mediul deschis, necesar pentru a atrage investiţii interna- 
tionale şi pentru a stimula inovaţia locală, este un lucru rar în lumea arabo-musulmană 
de astăzi. Ciclul bunăstării reprezentat de universităţile în jurul cărora gravitează 
oameni şi idei, care, la rândul lor, beneficiază de fonduri creatoare de locuri de 
muncă, pur şi simplu nu există în lumea arabă. Theodore Dalrymple este medic 
psihiatru, profesează în Anglia şi are o rubrică în ziarul London Spectator. El a 
publicat un eseu în numărul din primăvara anului 2004 al City Journal, revistă 
trimestrială de politici de urbanism, referitor la experienţele acumulate în urma 
contactelor sale cu tinerii musulmani din închisorile britanice. Dalrymple observă că 
majoritatea şcolilor islamice de astăzi tratează Coranul ca pe un text de inspiraţie 
divină, care nu este deschis nici unei forme de critică literară sau de reinterpretare 
creatoare. Coranul este o carte sfântă care trebuie învățată pe de rost, nu adaptată la 
cerinţele şi oportunităţile vieţii moderne. Dar fără o cultură care să încurajeze şi să 
facă loc unor asemenea reintrepretări creatoare, gândirea critică şi gândirea originală 
tind să se ofilească. Acest fapt poate explica de ce din universităţile arabo-musulmane 
provin atât de puţine lucrări ştiinţifice de referinţă. 

Dacă Occidentul ar fi făcut din Shakespeare „singurul obiect de studiu şi singurul 
îndreptar al vieţii de zi cu zi”, scrie Dalrymple, „am fi ajuns curând într-o stare de 
înapoiere şi stagnare. lar problema este că foarte mulţi musulmani îşi doresc atât 
stagnare, cât şi putere : ei vor să se reîntoarcă la perfecțiunea secolului al VII-lea şi 
să domine secolul XXI, încredinţaţi fiind că acesta este dreptul prin naştere al doc- 
trinei lor, ultimul testament al lui Dumnezeu adresat omului. Dacă ar fi mulţumiţi cu 
existenţa în starea de înapoiere a secolului al VII-lea, în siguranţă la adăpostul unei 
filosofii chietiste, nu ar reprezenta nici o problemă pentru noi; problema lor şi a 
noastră este că musulmanii îşi doresc puterea conferită de libertatea de investigare, 
dar fără libertatea de investigare propriu-zisă sau filosofia şi instituţiile care o garan- 
tează. Musulmanii sunt puşi în faţa unei dileme : fie îşi abandonează religia atât de 
preţuită, fie rămân pentru totdeauna în coada progresului tehnic al omenirii. Nici 
una din aceste alternative nu este prea atrăgătoare, iar tensiunea apărută între dorinţa 
lor de putere şi de succes în lumea modernă, pe de o parte, şi dorinţa de a nu-şi aban- 
dona religia, pe de altă parte, nu poate fi înlăturată de către unii musulmani decât 
prin transformarea în bombe umane. Oamenii devin mânioşi când se confruntă cu o 
asemenea dilemă de nerezolvat şi răbufnesc într-un fel sau altul” 

Într-adevăr, dacă vorbiţi cu tineri arabi şi musulmani de pretutindeni, această diso- 
nanţă cognitivă şi cuvântul „umilinţă” îşi fac foarte repede loc în conversaţie. Un 
fapt grăitor este discursul de bun-rămas, ţinut la 16 octombrie 2003 de către Mahathir 
Mohammed, în calitate de premier al Malaysiei, în cadrul unui summit islamic 
găzduit de ţara sa. În discursul adresat celorlalţi lideri ai lumii islamice, el şi-a 
construit argumentaţia întrebându-se de ce civilizaţia musulmană a ajuns atât de 
umilită - termen pe care l-a folosit de cinci ori. „Nu voi enumera aici situaţiile în 
care am fost umiliţi”, a spus Mahathir. „Singura noastră reacţie este mânia crescândă. 
Iar oamenii mânioşi nu pot gândi limpede. Există astăzi un sentiment de deznădejde 
în ţările musulmane şi în rândul popoarelor musulmane. Ele au sentimentul că nu pot 
face nimic cum trebuie...” 

Această umilinţă reprezintă cheia problemei. Am fost întotdeauna de părere că 
terorismul nu este generat de lipsa de bani. Terorismul proliferează pe fondul sărăciei 
cauzate de lipsa demnităţii. Umilinţa este cea mai subestimată dintre forţele care 
guvernează relaţiile internaţionale şi cele interumane. Când oameni sau naţiuni 
resimt umilinţa, atunci răbufnesc şi comit violenţe extreme. Luaţi înapoierea eco- 
nomică şi politică ce caracterizează multe ţări din lumea musulmană contemporană, 
adăugaţi la aceasta grandoarea trecutului şi imaginea supradimensionată a propriei 
superiorităţi religioase şi combinaţi-o cu discriminarea şi alienarea resimţite de 
bărbaţii arabo-musulmani atunci când îşi părăsesc căminul şi se mută în Europa sau 
atunci când cresc în Europa: veţi obţine un foarte puternic cocteil de furie. După 
cum spunea prietenul meu, dramaturgul egiptean Ali Salem, vorbind despre teroriştii 
de la 11 septembrie, „aceştia se plimbă pe bulevardele vieţii în căutarea unor clădiri 
înalte — în căutare de turnuri pe care să le dărâme, pentru că nu sunt în stare să fie 
la fel de înalţi ca ele” 

Mă tem că acest sentiment de frustrare din care se nutresc adepţii lui Bin Laden 
ar putea creşte în amploare, în loc să scadă. Demult, conducătorii lumii puteau conta 

pe ajutorul zidurilor, al munţilor şi al văilor pentru a obstrucţiona vederea popoarelor 
lor, pentru a le menţine într-o stare de ignoranță şi de pasivitate faţă de statutul lor 
real, în comparaţie cu alte popoare. Pe atunci nu răzbăteai cu privirea mai departe 
de satul vecin. Dar pe măsură ce lumea se aplatizează, oamenii pot vedea din ce în 
ce mai departe. 

În lumea plată îţi primeşti portia de umilinţă prin fibra optică a antenei prin 
Satelit. Am dat din întâmplare peste un exemplu fascinant al acestei afirmaţii, un 
exemplu în care figurează Bin Laden însuşi. La 4 ianuarie 2004, Bin Laden a trans- 
mis unul dintre mesajele sale înregistrate prin intermediul Al-Jazeera, reţeaua de 
televiziune prin satelit cu sediul în Qatar. La 7 martie, Web site-ul Centrului pentru 
Studii şi Cercetări Islamice a publicat integral textul mesajului. Un anume paragraf 
mi-a sărit imediat în ochi. Paragraful respectiv se găseşte în mijlocul unui pasaj în 
care Bin Laden vorbeşte despre relele diverse comise de conducătorii lumii arabe, în 
principal de către familia domnitoare saudită. 

„Aşadar situaţia tuturor ţărilor arabe înregistrează deteriorări majore ale tuturor 
aspectelor vieţii, de la chestiunile religioase la cele lumești”, afirmă Bin Laden. 
„Este de ajuns să ştim că economia tuturor ţărilor arabe este mai slab dezvoltată 
decât economia unei ţări care a făcut cândva parte din lumea noastră [islamică], în 
vremurile când eram cu adevărat ataşaţi valorilor islamice. Această ţară este teritoriul 
pierdut al Andaluziei. Spania este o ţară necredincioasă, dar economia ei este mai 
puternică decât a noastră deoarece conducătorul acestei ţări dă socoteală pentru 
faptele sale. În ţările noastre nu dă nimeni socoteală şi nimeni nu este pedepsit ; 
există, în schimb, doar ascultare deplină faţă de conducători şi rugăciuni de viaţă 
lungă pentru ei” 

Mi s-a zburlit părul pe braţ când am citit textul mesajului. De ce? Pentru că Bin 
Laden făcea referire chiar la primul Raport Arab pentru Dezvoltare Umană, apărut 
în iulie 2002, la câtva timp după expulzarea lui din Afghanistan, când, probabil, se 
afla ascuns undeva printr-o peşteră. Autorii arabi ai raportului au dorit să capteze 
atenţia lumii arabe asupra gradului de înapoiere în care a ajuns aceasta. Aşa că au 
căutat o ţară al cărui PIB să fie uşor mai mare decât al tuturor celor 22 de state arabe 
luate la un loc. Când au tras linie, ţara care s-a potrivit perfect socotelilor lor a fost 
Spania. Ar fi putut fi Norvegia sau Italia, dar s-a întâmplat ca Spania să aibă un PIB 
puţin mai mare decât al tuturor statelor arabe. Într-un fel sau altul, Bin Laden a auzit 
despre acest prim Raport Arab pentru Dezvoltare Umană sau l-a citit acolo, în 
peştera lui. Nu ştiu sigur, dar se poate ca el să fi citit chiar editorialul meu pe această 
temă, primul care a semnalat apariţia raportului şi a evidenţiat comparaţia cu Spania. 
Sau poate că l-a găsit pe Internet. Raportul a fost descărcat de pe Internet de circa 
un milion de ori. Astfel, chiar dacă Bin Laden se afla ascuns într-o peşteră, tot putea 
face rost de acest raport, iar concluzia umilitoare a acestuia i-a sărit imediat în ochi 
nici mai mult, nici mai puţin decât o comparaţie negativă a ţărilor arabe cu Spania ! 
lar când a luat la cunoştinţă de această comparaţie, indiferent unde se afla, Bin 
Laden a luat-o ca pe o insultă, ca pe o umilinţă - provocată de faptul că Spania 
creştină, o ţară aflată cândva sub controlul musulmanilor, are astăzi un PIB mai mare 

decât toate ţările arabe la un loc. Autorii acestui raport erau ei înşişi arabi şi 
musulmani şi nu încercau să umilească pe nimeni - dar Bin Laden a interpretat 
raportul ca pe o umilinţă. Şi sunt convins că a primit această doză de umilinţă prin 
intermediul unui modem cu viteza de 56K. Poate că la ora actuală au şi conexiune de 
bandă largă în Tora Bora. 

Primindu-şi în acest mod doza de umilinţă, Bin Laden, împreună cu adepţii săi, 
a învăţat să răspundă cu aceeaşi monedă. Vreţi să înţelegeţi de ce islamist-leniniştii 
decapitează americani în Irak şi Arabia Saudită, iar apoi transmit pe Internet imagini 
ale capetelor însângerate zăcând pe trupuri descăpăţânate ? Pentru că nu există o altă 
formă mai umilitoare de execuţie decât prin tăierea capului. Aceste execuţii reprezintă 
un mod de a arăta un dispreţ suveran la adresa unei persoane şi a făpturii sale fizice. 
Nu întâmplător grupările din Irak care au decapitat americani i-au îmbrăcat la început 
pe ostatici în salopete portocalii, identice cu acelea pe care prizonierii Al-Qaeda de 
la Guantânamo Bay sunt constrânşi să le poarte. Au aflat, probabil, de aceste salo- 
pete fie de pe Internet, fie urmărind emisiuni TV prin satelit. Dar ce mă uimeşte este 
faptul că, din ascunzătorile lor din Irak, răpitorii au reuşit să facă rost de salopete 
identice, fabricate în Irak, în care să-şi îmbrace prizonierii. Totul după principiul : 
tu mă umileşti pe mine, eu te umilesc pe tine. Şi ce credeţi că a spus liderul terorist 
Abu Musab al-Zarqawi în înregistrarea difuzată pe Il septembrie 2004, data celei 
de-a treia comemorări a atacurilor teroriste din 2001 ? „Luptătorii noştri sfinţi au 
făcut ca forţele coaliţiei să simtă gustul umilinţei... iar lecţia primită încă îi arde la 
inimă.” Înregistrarea cu pricina purta titlul „Unde este onoarea ? ” 

Totuşi, după cum am spus, această frustrare şi această umilinţă nu sunt limitate 
doar la nivelul elementelor islamiste periferice. Motivul pentru care islamist-leniniştii 
au devenit cei mai energici şi mai hotărâți opozanți ai globalizării/americanizării, 
precum şi cea mai serioasă ameninţare contemporană la adresa aplatizării Pămân- 
tului, nu are legătură doar cu violenţa lor extraordinară, ci şi cu sprijinul pasiv 
primit din partea lumii arabo-musulmane. 

În parte, acest sprijin există pentru că majoritatea guvernelor din ţările arabo- 
-musulmane refuză să se angajeze într-un război de idei cu aceşti radicali. Dar, cu 
toate că regimurile arabe au fost extrem de active în a-i întemniţa pe islamist-leninişti, 
cu orice ocazie, aceleaşi regimuri au fost foarte pasive în privinţa contracarării 
radicalilor cu o interpretare modernă şi progresistă a Islamului. Şi asta deoarece, în 
marea lor majoritate, aceşti lideri arabo-musulmani sunt ei înşişi nelegitimi. Venind 
la putere prin forţă, ei nu au credibilitate ca promotori ai unui Islam moderat şi 
progresist şi se simt vulnerabili în faţa propovăduitorilor habotnici ai Islamului, care 
îi acuză că nu sunt buni musulmani. Astfel, în loc să se angajeze într-o confruntare 
cu radicalii musulmani, regimurile arabe fie îi aruncă în temniţă, fie încearcă să-i 
mituiască. lar această atitudine lasă în urmă un dureros vid spiritual şi politic. 

Însă celălalt motiv al sprijinului pasiv de care se bucură islamist-leniniştii - fără a 
mai pune la socoteală faptul că sunt capabili să colecteze atâtea fonduri prin inter- 
mediul organizaţiilor caritabile şi al moscheilor din întreaga lume arabo-musulmană - 
este că prea mulţi musulmani de treabă resimt aceleaşi sentimente de frustrare şi 

umilinţă ca mulţi dintre cei mai exasperaţi tineri. Există, de asemenea, un oarecare 
respect pentru felul în care aceşti tineri violenţi s-au pregătit să facă faţă cu demnitate 
lumii şi liderilor din ţările lor şi să apere onoarea civilizaţiei arabe. Când, la câteva 
luni după 11 septembrie 2001, am vizitat Qatarul, un prieten de acolo - o persoană 
drăguță, îndatoritoare şi cu vederi liberale, angajat al guvernului - mi-a împărtăşit, 
în şoaptă, un lucru care îl preocupa profund : „Fiul meu de 11 ani crede că Bin Laden 
este un om bun” 

Sunt convins că majoritatea arabilor şi musulmanilor din clasa de mijloc nu au 
sărbătorit moartea celor 3.000 de americani nevinovaţi, la Il septembrie 2001. Ştiu 
că prietenii mei arabi şi musulmani nu au făcut-o. Dar mulţi arabi şi musulmani au 
sărbătorit atunci ideea de a-i trage Americii un pumn în figură - şi i-au aplaudat 
discret pe cei care au făcut-o. S-au bucurat atunci să vadă pe cineva cum umileşte 
poporul şi ţara de care se simțeau ei înşişi umiliţi, o ţară care, în opinia lor, sprijină 
ceea ce lumea arabă percepe ca pe o nedreptate - fie că este vorba de sprijinul 
american acordat regilor şi dictatorilor arabi care exportă petrol în Statele Unite, fie 
de sprijinul necondiţionat acordat de către America Israelului, indiferent de justeţea 
acţiunilor sale. 

Majoritatea americanilor de culoare, sunt sigur, nu au avut nici o îndoială că 
O.J. Simpson şi-a ucis fosta soţie, dar au aplaudat achitarea sa, în care au văzut o 
răzbunare la adresa Departamentului de Poliţie din Los Angeles şi a unui sistem de 
justiţie pe care îl percepeau ca pe o sursă masivă de umilinţe şi inechităţi îndreptate 
împotriva lor. Când se simt umiliţi, oamenii pot reacţiona şi aşa. Bin Laden este 
pentru masele de arabi ceea ce a fost O.J. pentru mulţi americani de culoare - 
răzbunarea lor îndreptată împotriva unei Americi „nedrepte” şi împotriva conducă- 
torilor ei. l-am luat odată un interviu lui Dyab Abou Jahjah, supranumit adesea 
Malcolm X al tineretului marocan înstrăinat de societate din Belgia. L-am întrebat ce 
părere au avut el şi prietenii săi când au urmărit în direct distrugerea complexului 
World Trade Center. Mi-a răspuns : „Cred că, dac-ar fi să fim cinstiţi cu noi înşine, 
majoritatea musulmanilor din întreaga lume au simţit că... America a primit un 
pumn în figură, ceea ce n-are cum să fie un lucru rău. Nu vreau să fac din răspunsul 
acesta unul intelectual. Am să răspund simplu. America ne-a cocoşat cu bătaia de 
mai bine de 50 de ani. Şi încă rău de tot. Sprijinindu-i pe bătăuşii din regiune, fie că 
este vorba de Israel sau de regimurile din ţările noastre, America nu doar ne bate de 
ne buşeşte sângele pe nas, ci ne şi frânge, multora dintre noi, gâtul” 

La fel cum depresiunea economică din America anilor '20 şi '30 ai secolului 
trecut i-a făcut pe mulţi americani normali, inteligenţi şi responsabili să devină 
susţinători pasivi sau activi ai comunismului, tot astfel şi depresiunea economică, 
militară şi emoţională a lumii musulmane i-a făcut pe prea mulţi arabi şi musulmani 
normali, inteligenţi şi responsabili susţinători pasivi ai bin-ladenismului. 

Fostul ministru kuweitian al Informaţiei, dr. Sa'd Bin Tefla, de profesie jurnalist, 
a scris un eseu în cotidianul londonez de limbă arabă A/-Sharq Al-Awsar, cu ocazia 
celei de-a treia comemorări a atacurilor de la 11 septembrie, intitulat „Suntem cu 
toţii Bin Laden”, în care surprinde corect această problematică. Articolul se întreabă 

de ce învățații şi clericii musulmani au sprijinit cu entuziasm proclamaţiile islamice 
fatwa care îl condamnau la moarte pe Salman Rushdie pentru că a scris Versetele 
Satanice, un roman presupus blasfemator, în care se întreţes teme referitoare la 
Profetul Mohamed, dar, până în ziua de azi, nici un cleric musulman nu a emis nici 
o fatwa prin care să-l condamne pe Osama bin Laden pentru uciderea a 3.000 de 
civili nevinovaţi. După ce s-a decretat fatwa împotriva lui Salman Rushdie, musulma- 
nii au iniţiat proteste de stradă în faţa ambasadelor britanice din întreaga lume 
islamică, unde au ars păpuşi cu chipul lui Salman Rushdie, împreună cu exemplare 
din romanul incriminat. În Pakistan, nouă persoane şi-au pierdut viaţa în cursul unei 
asemenea manifestații de protest anti-Rushdie. 

„Una după alta, s-au răspândit decizii religioase legale care interziceau cartea lui 
Rushdie şi instigau la uciderea lui”, scrie Bin Tefla. „Iranul a promis o recompensă 
de un milion de dolari celui care va implementa fatwa imamului Khomeini şi îl va 
ucide pe Salman Rushdie.” Cât despre Bin Laden ? Nimic - nici un act de condam- 
nare. „În ciuda faptului că Bin Laden a ucis mii de nevinovaţi în numele religiei 
noastre, în ciuda răului pe care l-a cauzat musulmanilor de pretutindeni şi în special 
musulmanilor nevinovaţi din Occident, care duc o viaţă mult mai bună decât musul- 
manii din ţările islamice, până acum nu a fost emisă nici măcar o fatwa care să 
îndemne la uciderea lui Bin Laden, sub pretextul că acesta încă proclamă sus şi tare 
că «nu există un alt Dumnezeu în afară de Allah»”, continuă Tefla. Mai rău, adaugă 
autorul, canalele TV prin satelit arabe şi musulmane „s-au întrecut în a transmite 
predicile şi proclamaţiile fatwa [ale lui Bin Laden], în loc să împiedice răspândirea 
lor, aşa cum au făcut în cazul romanului lui Rushdie... Adoptând o poziţie plină de 
echivoc faţă de Bin Laden, dăm lumii de la bun început impresia că suntem cu toţii 
Bin Laden” 

Germania a fost umilită după primul război mondial, dar deţinea fundamentul 
economic modern pentru a da o ripostă de stat acestei umilinţe - sub forma celui de 
al Treilea Reich. În schimb, lumea arabă nu a putut da o ripostă similară umilinţei 
resimţite ; în ultimii 50 de ani, lumea arabă a făcut vâlvă pe scena mondială nu prin 
prezenţa vreunui stat puternic, ci prin două figuri de anvergură, după cum a remarcat 
politologul Yaron Ezrahi : una dintre ele a fost ministrul saudit al petrolului, Ahmed 
Zaki Yamani, iar cealaltă, Osama bin Laden. Fiecare dintre ei şi-a câştigat o faimă 
globală, fiecare a ţinut, pentru scurt timp, lumea în palmă - unul prin folosirea 
petrolului pe post de armă, celălalt, prin folosirea unei violenţe sinucigaşe neconven- 
tionale, imposibil de imaginat până la el. Fiecare a cufundat lumea musulmană într-o 
„narcoză” temporară, dându-i sentimentul că deţine puterea pe scena mondială. Dar 
Bin Laden şi Yamani au reprezentat doar iluzii ale puterii, observă Ezrahi: arma 
saudită a petrolului este doar putere economică lipsită de productivitate, iar arma 
teroristă a lui Bin Laden este forţă militară brută, lipsită de susţinerea reală a unui 
stat, a unei economii naţionale şi a unei surse de inovaţii. 

Yamanismul şi bin-ladenismul sunt două strategii atât de nefericit alese pentru a 
promova influenţa arabă în lume deoarece ignoră chiar exemplele oferite, în perioada 
de apogeu, de cultura şi civilizaţia arabă: disciplina, munca susţinută, cunoaşterea, 

realizările, curiozitatea ştiinţifică şi pluralismul. După cum mi-a reamintit Nayan 
Chanda, redactor la YaleGlobal Online, algebra şi algoritmii s-au născut în lumea 
arabo-musulmană, ambii termeni fiind derivați din limba arabă. Cu alte cuvinte, 
observă Chanda, „întreaga revoluţie modernă a informaţiei, construită în mare parte 
cu ajutorul algoritmilor, îşi trage rădăcinile din civilizaţia arabo-musulmană, din 
marile centre de cunoaştere care au fost odată Bagdadul şi Alexandria”, unde au fost 
introduse aceste concepte pentru prima dată şi apoi transferate în Europa, prin 
intermediul Spaniei musulmane. Popoarele arabo-musulmane au o tradiţie culturală 
şi o civilizaţie incredibil de bogate, ale căror lungi perioade de succes şi de inovaţii 
pot constitui exemple şi surse de inspiraţie pentru tinerii arabi. Aceşti tineri dispun 
de toate resursele necesare modernizării în însuşi contextul culturii lor, numai să-şi 
dorească să le readucă la viaţă. 

Din păcate, o asemenea modernizare se loveşte de rezistenţa îndârjită a forţelor 
religioase obscurantiste din lumea arabo-musulmană. De aceea, această parte a lumii 
va fi eliberată, şi se va simţi cu adevărat învestită cu putere, numai dacă îşi va purta 
propriul ei război de idei - şi dacă cei cu vederi moderate vor câştiga. În urmă cu 
150 de ani, America a fost scena unui război civil care a pornit de la idei — ideea de 
toleranţă, de pluralism, de demnitate umană şi de egalitate. Cel mai bun lucru pe 
care îl pot face astăzi cei din afară pentru lumea arabo-musulmană este să încerce să 
colaboreze, în toate privinţele, cu forţele ei progresiste - de la încercarea de 
soluţionare a conflictului arabo-israelian şi stabilizarea Irakului până la parafarea de 
acorduri de liber-schimb cu cât mai multe ţări arabe cu putinţă -, în scopul de a 
pregăti declanşarea unui război de idei similar în sânul civilizaţiei arabo-musulmane. 
Altă cale nu există. Altfel, această parte a lumii poate deveni o frână uriaşă în calea 
aplatizării globale. Este de datoria noastră să le urăm tot binele din lume oamenilor 
de omenie de acolo. Dar bătălia propriu-zisă va trebui purtată şi câştigată numai de 
către ei. Nimeni nu o poate face în locul lor. 

Nimeni nu a exprimat acest război de idei mai inspirat decât Abdel Rahman 
al-Rashed, directorul general al canalului de ştiri Al-Arabiya, cu sediul la Londra, 
unul dintre cei mai renumiţi şi mai respectaţi jurnalişti arabi în activitate. În numărul 
din 6 septembrie 2004 al cotidianului Al-Sharq Al-Awsat, în urma unei serii de 
incidente violente provocate de grupări islamiste din Cecenia, Arabia Saudită sau 
Irak, el a scris următoarele : „Autovindecarea începe cu trezirea conştiinţei de sine 
şi cu spovedania. Apoi ar trebui să alergăm în calea fiilor noştri terorişti, pe deplin 
conştienţi că ei sunt fructele amare ale unei culturi deformate... Moscheea obişnuia 
să fie un liman de pace, iar vocea cu care grăia religia era cea a păcii şi a reconcilierii. 
Predicile religioase erau pe vremuri porunci blajine, îndemnând la ordine morală şi 
o viaţă etică. Apoi au apărut neomusulmanii. O religie inocentă şi mărinimoasă, ale 
cărei versete interzic tăierea copacilor, cu excepţia cazurilor de necesitate urgentă, 
care denunţă crima drept cea mai abominabilă dintre nelegiuiri, care afirmă explicit 
că uciderea unei persoane echivalează cu uciderea omenirii ca întreg, a fost trans- 
formată într-un mesaj global al urii, într-un strigăt de război universal... Nu ne 
putem spăla numele de ruşine dacă nu recunoaştem adevărul dureros că terorismul 

a ajuns o îndeletnicire islamică ; un monopol aproape exclusiv, implementat de către 
bărbaţi şi femei musulmane. Nu ne putem izbăvi tineretul extremist, responsabil de 
toate aceste crime abominabile, dacă nu-i înfruntăm pe acei şeici cărora li s-a părut 
înălţător să se reinventeze sub formă de ideologi revoluționari, trimițând la moarte 
sigură pe fiii şi fiicele altora, în timp ce pe copiii lor îi trimit la şcoli şi colegii din 
Europa şi din America” 


Prea multe automobile Toyota 


Problemele cu care se confruntă cei care sunt prea bolnavi, cei prea lipsiţi de putere 
şi cei care se simt prea umiliţi sunt toate, în felul lor, frâne în calea aplatizării 
depline a Pământului. Pe viitor s-ar putea să întâmpinăm oprelişti şi mai mari din 
partea lor dacă nu ne ocupăm cum se cuvine de dânşii. Dar o altă ameninţare 
extraordinar de puternică la adresa aplatizării lumii pândeşte la orizont. Nu este vreo 
constrângere impusă resurselor umane sau vreo boală, ci o constrângere impusă de 
resursele naturale. Dacă milioane de oameni din India, China, America Latină şi 
fostul Imperiu Sovietic, care au trăit mulţi ani aproape complet în afara lumii plate, 
încep cu toţii să se alăture platformei acesteia - fiecare având o viziune proprie a 
visului american de a deţine o maşină, o casă, un frigider, un cuptor cu microunde 
şi un prăjitor de pâine -, atunci, în cel mai fericit caz, ne vom confrunta cu o 
serioasă criză energetică. În cel mai nefericit caz, vom declanşa o bătălie globală 
pentru resurse naturale, în focul căreia vom supraîncălzi atmosfera, vom sufoca 
mediul înconjurător cu deşeuri, gunoaie şi smog şi vom devora mica noastră planetă 
mai rapid decât în orice altă epocă din istoria universală. Temeţi-vă de această 
perspectivă ! Eu cu siguranţă mă tem. 

În cartea sa Collapse, devenită de-acum clasică, Jared Diamond subliniază că, 
atunci când analizăm chestiunea sustenabilităţii, ceea ce contează nu este doar 
numărul de oameni care locuiesc pe planeta Pământ, cât mai ales impactul stilului 
lor specific de viaţă asupra mediului înconjurător. Dacă majoritatea celor şase 
miliarde de oameni care populează astăzi planeta ar fi păstraţi la rece, fără să 
mănânce, să respire sau să metabolizeze, afirmă Diamond, atunci impactul lor 
asupra mediului ar fi minim. Problema cu care ne confruntăm astăzi, dacă vreţi, 
decurge din faptul că omenirea nu este pusă la congelator. Consumăm resurse şi 
producem deşeuri - şi încă în ce cantităţi! „Impactul pe cap de locuitor - resursele 
consumate şi cantitatea de deşeuri rezultată - variază mult de la o ţară la alta, fiind 
cel mai mare în lumea dezvoltată şi cel mai redus în Lumea a Treia”, scrie Diamond. 
„În medie, fiecare cetăţean din Statele Unite, din Europa de Vest şi din Japonia 
consumă de 32 de ori mai multe resurse, cum ar fi combustibilii fosili, şi produc de 
32 de ori mai multe deşeuri decât locuitorii Lumii a Treia. Dar oamenii de impact 
redus se transformă în oameni de impact puternic” 

Într-adevăr, aplatizarea lumii îi transformă pe locuitorii cu impact redus asupra 
mediului în locuitori cu impact puternic mai rapid, în număr mai mare şi cu o 


402 GEOPOLITICA ȘI PĂMÂNTUL PLAT 


intensitate a impactului mai mare decât în orice altă perioadă din istoria omenirii. 
„Există mulţi «optimişti»”, constată Diamond, „care susţin că planeta ar putea 
suporta o dublare a populaţiei umane... Dar nu am întâlnit încă pe nimeni care să 
afirme, în mod serios, că ar putea suporta un impact asupra mediului de 12 ori mai 
mare, deşi creşterea acestui factor ar rezulta din adoptarea de către locuitorii Lumii 
a Treia a unui nivel de trai similar celui din lumea dezvoltată” Şi exact spre aşa ceva 
ne îndreptăm. 

După cum am mai menţionat în această carte, am vizitat Beijingul în vara anului 
2004, împreună cu soţia mea şi cu fiica noastră adolescentă, Natalie. Înainte de 
plecare, i-am spus lui Natalie: „Chiar o să-ţi placă oraşul. Au alei largi pentru 
biciclete pe marginea tuturor şoselelor principale. Poate când ajungem acolo o să 
putem închiria biciclete şi o să dăm o tură prin Beijing. Aşa am făcut la ultima vizită 
şi m-am distrat grozav” 

Prostul de mine! Nu mai fusesem la Beijing din 2001 şi, în numai trei ani, 
dezvoltarea explozivă a oraşului a ras de pe faţa pământului multe din acele încântă- 
toare alei pentru biciclişti. Fuseseră fie îngustate, fie eliminate pentru a se adăuga 
încă o bandă de circulaţie pentru autoturisme şi autobuze. Singura porţie de ciclism 
pe care am servit-o acolo mi-a fost oferită de bicicleta medicinală din hotel, un bun 
antidot împotriva timpului pierdut în maşini prinse în ambuteiajele din traficul 
capitalei chineze. Mă aflam la Beijing pentru a participa la o conferinţă internaţională 
de afaceri şi, ajuns acolo, am constatat că toate bicicletele dispăruseră. Conform 
unui participant la conferinţă, la momentul respectiv, pe străzile Beijingului apăreau 
în jur de 30.000 de maşini noi în fiecare lună - câte 1.000 de maşini noi pe zi! 
Această statistică mi s-a părut incredibilă, aşa că l-am rugat pe Michael Zhao, un 
tânăr cercetător de la biroul de presă din Beijing al The New York Times, să o veri- 
fice, iar el mi-a răspuns cu următorul e-mail : 


Salut, Tom. Sper ca acest e-mail să te găsească sănătos. La întrebarea ta în legătură cu 
numărul de maşini care apar zilnic în Beijing, am cercetat pe Internet şi am descoperit 
că... vânzările de maşini [în Beijing] pentru luna aprilie 2004 s-au cifrat la 43.000 de 
bucăţi - cu 24,1% mai multe decât în aceeaşi perioadă a anului trecut. Deci 1.433 de 
maşini se adaugă zilnic la traficul din Beijing, dar aici intră şi vânzările de maşini 
second-hand. Luna asta, vânzările de maşini noi s-au cifrat la 30.000 de bucăţi, adică 
1.000 de maşini pe zi adăugate la parcul auto. Numărul total de maşini vândute în 
intervalul ianuarie-aprilie 2004 a fost de 165.000, adică circa 1.375 de maşini pe zi intrate 
în trafic în această perioadă. Datele le-am obţinut de la Biroul Municipal pentru Comerţ 
din Beijing. Biroul de statistică al oraşului dă, pentru anul 2003, o cifră totală de 407.649, 
adică 1.117 maşini pe zi. Anul trecut, vânzările de maşini noi s-au cifrat la 292.858 de 
bucăţi, adică 802 maşini noi pe zi... Numărul total de maşini din Beijing este de 2,1 mi- 
lioane... Dar în ultimele luni se pare că suntem martorii unei creşteri fără precedent a 
vânzărilor. Merită menţionată şi epidemia de SRAS de anul trecut, când numeroase 
familii şi-au cumpărat maşină din pricina panicii produse de ideea contactului public şi a 
unei mentalități de tip „trăieşte din plin cât ţi-a mai rămas”, de parcă ar fi urmat sfârşitul 
lumii. lar mulţi proprietari de maşini noi s-au distrat conducând prin oraş, deoarece 
traficul s-a îmbunătăţit simţitor, cu atâţia oameni încuiaţi de bunăvoie în case şi care nu 
îndrăzneau să scoată nasul afară. De atunci, pe fondul scăderii preţului la automobile, 

datorită angajamentului Chinei de a reduce tarifele după aderarea la OMC, un mare 
număr de familii şi-au trecut cumpărarea unei maşini pe agenda de priorităţi, deşi mai sunt 
şi unii care aşteaptă ca preţurile să mai scadă. Toate bune, Michael. 


Cele 30.000 de maşini noi care intră lunar în Beijing şi norul de smog care 
învăluie oraşul în atât de multe zile, plus faptul că Web site-ul oficial al municipalităţii 
ţine socoteala numărului de zile „cu cer albastru” ne dau împreună măsura distrugerii 
mediului înconjurător pe care tripla convergenţă o poate avea drept rezultat - dacă 
nu se dezvoltă curând surse regenerabile şi alternative de energie nepoluantă. Deja, 
conform Băncii Mondiale, 16 dintre cele mai poluate 20 de mari oraşe ale lumii sunt 
din China, în vreme ce poluarea şi degradarea mediului, luate împreună, costă China 
170 miliarde de dolari pe an (The Economist, 21 august 2004). 

Şi încă nu am văzut nimic. China, cu propriile rezerve de petrol şi gaze, a fost 
odată un mare exportator. Lucrurile nu mai stau aşa. În 2003, China a trecut în faţa 
Japoniei, în poziţia de al doilea importator mondial de petrol, locul întâi fiind ocu- 
pat de Statele Unite. Consumul energetic general al Chinei a crescut cu 65% doar 
între 2002 şi 2005 — şi nici măcar nu a atins capacitatea cerută de procesul de indus- 
trializare. 

Există un Wal-Mart în Shenzhen (China) care a vândut 1.100 de aparate de aer 
condiţionat într-un singur weekend fierbinte din vara anului 2005. Un singur maga- 
zin! Gândiţi-vă la impactul asupra mediului când va exista câte un Wal-Mart în 
fiecare oraş mare al Chinei ! 

La ora actuală, între 700 şi 800 de milioane dintre cei 1,3 miliarde de locuitori ai 
Chinei încă trăiesc în mediul rural, dar ei se îndreaptă deja către lumea plată, şi se 
estimează că mai bine de jumătate vor încerca să migreze către marile oraşe în 
următoarele două decenii. lar dacă îşi vor putea găsi de lucru, această mare migraţie 
va da un avânt fără precedent cererii de maşini, de case, de grinzi de oţel, de centrale 
electrice, de şcoli, de staţii de epurare, de reţele de electricitate etc. Nu este de 
mirare că un raport publicat în Financial Times (16 august 2005) semnala că, la nivel 
global, cererea de energie a crescut, din 2003, de circa 2,5 ori faţă de rata de 
creştere a deceniului precedent, în timp ce Chinei şi Indiei le revin circa 35% din 
creşterea sporită a consumului de petrol la nivel mondial, chiar dacă aceste două ţări 
deţin împreună doar 15% din producţia mondială de bunuri şi servicii. 

La Beijing, în cadrul conferinţei de afaceri, am tot auzit vorbindu-se despre 
Strâmtoarea Malacca - trecerea maritimă îngustă dintre Malaysia şi Indonezia, 
patrulată de Marina Statelor Unite, care controlează întregul trafic al petrolierelor 
din Orientul Mijlociu către China şi Japonia. Nu mai auzisem pe nimeni vorbind 
despre Strâmtoarea Malacca de la criza petrolului din anii '70. Dar, în mod evident, 
geostrategii chinezi au început să devină tot mai preocupaţi de faptul că Statele Unite 
ar putea strangula în orice moment economia Chinei prin simpla închidere a Strâm- 
torii Malacca, iar această ameninţare face din ce în ce mai mult obiectul unor discuţii 
deschise în cercurile militare chineze. Este doar un mic indiciu despre potenţiala 
luptă pentru putere - energetică - ce ar putea urma în cazul în care Marele Vis 

American şi corespondenţii săi, Marele Vis Chinezesc, Indian şi Rusesc, ar ajunge 
să se excludă reciproc în materie de resurse energetice. 

Nu vă îmbătaţi cu apă rece : astăzi, politica externă a Chinei urmăreşte doar două 
lucruri - împiedicarea Taiwanului de a-şi obţine independenţa şi căutarea de petrol 
şi de alte resurse naturale. „Nu este vorba de nici o conspirație instrumentată de 
noi”, mi-a spus un funcţionar chinez din Ministerul de Externe, referindu-se la 
căutarea globală de petrol întreprinsă de China. „Noi nu încercăm să dominăm pe 
nimeni. Am venit doar ceva mai târziu la masa de joc, iar când ne-am uitat în jur, am 
văzut că toate scaunele erau ocupate.” China este aproape obsedată să-şi facă rezerve 
sigure de petrol, importat din ţări care nu ar trece la represalii împotriva sa în cazul 
invadării Taiwanului, iar acest fapt obligă Beijingul să se poarte cu mănuşi în relaţiile 
cu câteva dintre cele mai despotice regimuri ale lumii. Şi, cu cât China devine mai 
disperată în problema petrolului, cu atât mai viguros se va folosi de dreptul ei de veto 
în Consiliul de Securitate al ONU pentru a împiedica luarea de sancţiuni împotriva 
noilor săi furnizori de ţiţei - închizând ochii la lucrurile îngrozitoare săvârşite de 
aceştia pe scena mondială. La ora actuală, guvernul islamic fundamentalist din 
Sudan aprovizionează China cu 7% din necesarul ei de petrol, în vreme ce investiţiile 
chineze în infrastructura extractivă a ţării africane se ridică deja la 3 miliarde de 
dolari. În septembrie 2004, China a ameninţat cu folosirea dreptului de veto când 
Naţiunile Unite au încercat să treacă o rezoluţie prin care să impună sancţiuni 
Sudanului, ca măsură împotriva genocidului care are loc în provincia Darfur. Tot 
China s-a alăturat cu greu eforturilor internaţionale menite să împiedice Iranul în 
încercările sale de a obţine arma nucleară. Iranul asigură 13% din rezervele de 
petrol ale Chinei. Între timp, după cum a relatat Daily Telegraph (19 noiembrie 
2004), China a început să foreze după petrol în Marea Chinei de Est, chiar la vest de 
linia considerată de Japonia drept frontieră: „Japonia a protestat, susţinând că 
proiectul ar trebui să fie comun, dar fără rezultat. Cele două ţări sunt acum gata să 
se încaiere şi din pricina resurselor de petrol rusesc. China este furioasă că Japonia 
a supralicitat oferta chineză în bătălia de stabilire a traseului conductei pe care Rusia 
intenţionează să o construiască în Orientul Îndepărtat”. În acelaşi timp, s-a raportat 
că un submarin nuclear chinez a rămas blocat accidental în apele teritoriale japoneze. 
Guvernul chinez şi-a cerut scuze pentru „eroarea tehnică” Fie că vă vine să credeţi 
sau nu, am un puț de petrol în Hawaii pe care aş dori să vi-l vând... 

În 2004, China a intrat în competiţie cu Statele Unite pentru exploatarea oportuni- 
tăţilor de extracţie petrolieră în Canada şi Venezuela. Dacă partea chineză va avea 
câştig, de cauză, atunci pur şi simplu va înfige paiul în „cutiile de suc” Canada şi 
Venezuela, de unde va suge până şi ultima picătură de petrol, fapt care va avea ca 
efect secundar creşterea dependenţei energetice a Statelor Unite de Arabia Saudită. 

Acum câtva timp i-am luat un interviu directorului japonez al unei companii 
multinaționale americane, cu sediul central în nord-estul Chinei. „China calcă pe 
urmele Japoniei şi ale Coreei de Sud”, mi-a spus acesta, sub rezerva păstrării 
anonimatului, atât al său, cât şi al companiei, „iar marea întrebare este «îşi poate 
permite planeta să susţină 1,3 miliarde de oameni, angajaţi pe calea dezvoltării, care 
conduc aceleaşi maşini şi consumă aceleaşi cantităţi de energie ca şi noi ?». Aşa că 

eu înţeleg aplatizarea, însă provocarea secolului XXI stă în întrebarea : Ne îndreptăm 
spre o nouă criză a petrolului? Criza petrolului din anii '70 a coincis cu creşterea 
economică a Japoniei şi a Europei. [Într-o vreme,] Statele Unite erau singurul mare 
consumator de petrol — dar când Japonia şi Europa au intrat în joc, OPEC a preluat 
cu adevărat puterea. Acum, când China şi India sunt pe cale să devină, la rândul lor, 
mari consumatoare de petrol, ne vom confrunta cu o provocare uriaşă, adică vom 
înregistra o ordine de magnitudine diferită. Asta este megapolitica. Limitele creşterii 
economice în anii '70 au fost depăşite prin tehnologie. Atunci am devenit mai inteli- 
genţi decât înainte, echipamentele au devenit mai eficiente, în vreme ce consumul de 
energie pe cap de locuitor era mai redus. Dar acum, [când China, India şi Rusia vin 
puternic din urmă,] consumul se înmulțește cu zece. Iar acesta este un lucru care 
trebuie tratat cu seriozitate. Nu putem impune restricţii Chinei, [Rusiei] şi Indiei. 
Ele se vor dezvolta şi vor trebui să se dezvolte” 

Un lucru pe care nu-l vom putea face va fi să spunem tinerilor indieni, ruşi, 
polonezi sau chinezi, taman când au ajuns şi ei într-un mediu concurenţial corect, că 
vor trebui să fie reţinuţi şi să consume mai puţin, în numele binelui global. În cadrul 
unei conferinţe ţinute în faţa studenţilor de la Colegiul pentru Afaceri Externe din 
Beijing, am vorbit despre cele mai importante aspecte care ar putea ameninţa 
stabilitatea globală, inclusiv despre competiţia pentru petrol şi alte resurse energetice, 
care va avea cu siguranţă loc atâta timp cât China, India şi fosta Uniune Sovietică au 
început să consume mai mult petrol. Nici n-am apucat bine să termin, când o tânără 
studentă chinezoaică a ridicat mâna şi m-a întrebat sec: „Dar de ce ar trebui China 
să-şi restrângă consumul de energie şi să-şi facă griji în privinţa mediului, când 
America şi Europa au putut consuma câtă energie au poftit pe durata perioadei lor de 
dezvoltare economică?” N-am ştiut să-i dau răspunsul potrivit. China este o ţară 
orgolioasă. A le spune Chinei, Indiei şi Rusiei să consume mai puţin ar putea avea 
acelaşi impact geopolitic precum cel avut de incapacitatea lumii de a se împăca cu 
ascensiunea Japoniei şi a Germaniei după primul război mondial. 

Dacă tendinţele actuale se vor menţine, China va trece de la importul actual a 
7 milioane de barili de petrol pe zi la 14 milioane de barili pe zi în 2012. Pentru ca 
planeta să se poată adapta unei asemenea creşteri, ar trebui descoperită o altă Arabie 
Saudită. Acest fapt este puţin probabil, drept pentru care şi opţiunile valabile sunt 
destul de limitate. „Din motive geopolitice, nu putem spune nu acestor ţări, nu putem 
spune Chinei şi Indiei că nu le-a venit rândul”, explică Philip K. Verleger Jr., eco- 
nomist de prestigiu, expert în domeniul petrolului. „Iar din motive morale ne-am 
pierdut abilitatea de a mai ţine cuiva lecţii de etică.” Dar dacă nu facem chiar 
nimic, probabil că se vor întâmpla mai multe lucruri. Mai întâi, preţul carburanţilor 
vor continua să crească în mod constant. În al doilea rând, vom contribui la întărirea 
câtorva dintre cele mai opresive regimuri politice din lume - cum ar fi Sudanul, 
Iranul şi Arabia Saudită. Şi, în alt treilea rând, mediul înconjurător va fi din ce în ce 
mai grav afectat. Deja titlurile ziarelor din China vorbesc zilnic despre diverse crize 
energetice, despre pene totale şi parţiale de curent. Oficialii americani estimează că, 
la ora actuală, 24 din cele 31 de provincii ale Chinei se confruntă cu frecvente căderi 
de curent. 

Cu toţii suntem simpli chiriaşi ai aceste planete, iar testul generaţiei noastre este 
dacă vom fi sau nu în stare să o transmitem urmaşilor noştri într-o stare la fel de bună 
sau mai bună decât cea în care am găsit-o. Procesul mondial de aplatizare va 
transforma această responsabilitate într-o mare provocare. „Aldo Leopold, părintele 
ecologiei naturii sălbatice, spunea odată: «Prima regulă a conservării inteligente 
este salvarea tuturor pieselor»”, remarcă Glenn Prickett, prim-vicepreşedinte al 
organizaţiei Conservation International. „Dar dacă nu reuşim? Ce se va întâmpla 
dacă trei miliarde de nou-veniţi se vor apuca să devoreze toate resursele ? Speciile şi 
ecosistemele nu se pot adapta atât de rapid şi vom pierde o parte însemnată din ce a 
mai rămas diversitatea biologică încă existentă pe Terra.” Dacă aruncăm o privire la 
ce se întâmplă deja în Bazinul Congo, în regiunea Amazonului, în pădurile tropicale 
din Indonezia - ultimele mari zone care adăpostesc viaţa sălbatică -, vom descoperi 
că aceste regiuni sunt devorate de apetitul crescând al Chinei, observă Prickett. 
Pentru a satisface nevoile Chinei, se extrage tot mai mult ulei de palmier din Indonezia 
şi Malaysia, se recoltează tot mai multă soia din Brazilia, se produce tot mai multă 
cherestea în Africa Centrală şi se extrag tot mai multe gaze naturale din toate aceste 
regiuni — iar ca urmare a acestor activităţi, diverse habitate naturale sunt amenințate. 
Dacă aceste tendinţe vor continua fără să se întreprindă nimic, dacă habitatele 
naturale vor fi preschimbate în terenuri agricole şi în zone urbane, pe fondul încălzirii 
globale a planetei, multe dintre speciile actualmente amenințate vor fi condamnate la 
dispariţie. 

Decizia de a reduce semnificativ consumul de energie trebuie să vină chiar 
dinăuntrul Chinei, deoarece chinezii sunt cei care se confruntă direct cu neajunsurile 
pe care nevoia de combustibili fosili le provoacă mediului înconjurător şi aspirațiilor 
de creştere economică. Din fericire, lucrurile încep să se mişte. Ascultaţi ce declară 
ministrul adjunct al Mediului din China, Pan Yue, într-un interviu nemaipomenit 
apărut în Der Spiegel (7 martie 2005): „Materiile noastre prime sunt puţine, 
pământul nu ne mai ajunge, iar populaţia Chinei creşte constant. La ora actuală, în 
China trăiesc 1,3 miliarde de oameni, adică dublu faţă de acum cinci decenii. În 
2020, China va avea 1,5 miliarde de locuitori. Oraşele se dezvoltă, dar în acelaşi 
ritm se extind şi zonele deşertice ; terenurile locuibile şi cele utilizabile s-au înjumă- 
tăţit în ultimii 50 de ani... [Miracolul PIB-ului chinezesc] va lua sfârşit în curând, 
deoarece mediul înconjurător nu mai poate ţine pasul... Jumătate din debitul a şapte 
dintre cele mai mari râuri din China nu prezintă absolut nici un folos... O treime din 
populaţia urbană respiră un aer poluat... Suntem convinşi că o economie prosperă 
nu poate exista decât în tandem cu stabilitatea politică. Şi cred că aici comitem cea 
mai mare gafă... Dacă decalajul între săraci şi bogaţi se adânceşte, atunci regiunile 
care alcătuiesc China şi societatea în întregul ei vor deveni instabile” 

Cel mai bun lucru pe care noi, cei din Statele Unite, îl putem face ca să 
determinăm China să întreprindă măsuri mai susţinute de conservare a mediului este 
să dăm noi înşine un bun exemplu prin schimbarea propriilor tipare de consum. Un 
asemenea gest ne-ar conferi cât de cât credibilitatea care să ne permită să dăm lecţii 
altora. „Revenirea la o atitudine morală în privinţa energiei este acum o prioritate 
naţională vitală, atât una de securitate, cât şi una de mediu”, a spus Verleger. 

America ar putea adopta o asemenea atitudine chiar astăzi, dar aceasta ar reclama 
existenţa unei strategii energetice care nu este pur şi simplu „suma tuturor lobby-uri- 
lor”, afirmă Gal Luft, membru fondator al Set America Free Coalition, o alianţă 
bipartită, formată din organizaţii naţionale - de securitate, profesionale, de mediu şi 
religioase - care cred că reducerea consumului de petrol este una dintre priorităţile 
noastre naţionale. În loc de lobby, am avea mai degrabă nevoie de o nouă abordare 
strategică atât faţă de conservare, cât şi faţă de dezvoltarea unor surse regenerabile 
şi nepoluante de energie, abordare susţinută de o nouă coaliţie. Mi-ar plăcea să 
numesc această nouă filosofie doctrina „geo-verde” Noi, geo-verzii, urmărim Să 
reunim într-o singură mişcare politică pe activiştii de mediu care vor să reducă con- 
sumul de combustibili fosili responsabili de schimbările climatice, pe cei cu vederi 
evanghelice, care vor să protejeze planeta verde a lui Dumnezeu şi întreaga Lui creaţie, 
şi pe geostrategi, care vor să reducă dependenţa noastră de ţiţeiul brut, deoarece 
această dependenţă alimentează câteva dintre cele mai tiranice regimuri din lume. 

Indiferenţa totală a echipei preşedintelui Bush faţă de dezvoltarea unei asemenea 
strategii geo-verzi — care, printre altele, ar întări dolarul, ar reduce deficitul comer- 
cial, ar transforma America în lider mondial al combaterii schimbărilor climatice şi 
ar stimula companiile americane să preia controlul în producerea de tehnologii 
nepoluante, de care lumea va avea o acută nevoie odată cu industrializarea Chinei şi 
a Indiei — a fost până acum atât de iresponsabilă, încât ţi se taie respiraţia. Lucru cu 
atât mai valabil când realizezi că soluţiile pentru multe dintre problemele noastre, ca 
şi abilitatea Americii de a da un exemplu viabil întregii lumi, există deja. După cum 
subliniază Luft : majoritatea importurilor americane de petrol se consumă cu alimen- 
tarea sectorului de transport, format, în principal, din automobile şi camioane. Aşadar 
cheia reducerii dependenţei noastre de petrolul străin este alimentarea maşinilor şi 
camioanelor noastre cu mai puţin combustibil pe bază de petrol. Pentru moment, 
putem face acest lucru în două moduri. Unul dintre ele este electricitatea. America nu 
importă curent electric. În mare parte, ne satisfacem necesităţile energetice cu ajutorul 
cărbunelui, al hidrocentralelor, al centralelor nucleare şi al gazelor naturale. Automo- 
bilele-hibrid produse de Toyota, cum ar fi modelul Prius, funcţionează şi cu benzină, 
şi cu curent electric, care este generat prin frânare şi apoi stocat într-o mică baterie. 
Dar, este de părere Luft, dacă am avea un hibrid pe care l-am putea conecta la curent 
noaptea, bateria lui ar putea stoca echivalentul energetic al unei autonomii de 30 km 
pe zi. Astfel, primii 30 km de drum vor fi alimentaţi de baterie. Abia după aceea 
alimentarea ar comuta pe benzină. Cum 50% dintre americani nu conduc mai mult 
de 30 km pe zi, curentul produs de baterie ar ajunge pentru întregul drum. Chiar dacă 
ar conduce pe distanţe mai lungi, combinaţia între curentul produs de baterie şi ben- 
zină ar putea reduce consumul de benzină la 1 galon/100 mile”, constată Luft. 

Momentan, Toyota nu vinde automobile-hibrid care pot fi conectate la curent. 
Totuşi, unii entuziaşti folosesc echipamente speciale pentru a-şi converti maşinile- 
-hibrid în maşini conectabile la curent, dar echipamentele costă între 10.000 şi 15.000 
de dolari - iar posesorii automobilelor pierd garanţia oferită de Toyota. Oricum, 


* lgalon = 3,34 litri; 1 milă = 1.609 metri (n.t.). 

imaginaţi-vă că guvernul Statelor Unite ar încuraja pe fiecare producător auto, prin 
politici fiscale şi alte stimulente, să ofere spre comercializare maşini-hibrid conecta- 
bile la curent. S-ar modifica astfel traiectoria curbei inovaţionale şi ar apărea soluţii 
auto conectabile, mai bune şi mai ieftine. Adăugaţi apoi la acestea maşinile cu alimen- 
tare flexibilă, care au un cip montat în sistemul de alimentare ce le permite motoarelor 
să ardă alcool (etanol sau metanol), benzină sau orice amestec între cei doi combus- 
tibili. Cam patru milioane de automobile americane au ieşit din fabrică echipate cu 
acest sistem, inclusiv unele modele General Motors. Costul de adaptare a unei 
maşini la tehnologia de alimentare flexibilă este de numai 150 de dolari. Brazilia, 
liderul mondial în domeniu, speră ca până în 2008 toate automobilele braziliene noi 
să fie echipate cu tehnologie de alimentare flexibilă. După cum remarcă Gal Luft, dacă 
se combină sistemul hibridului conectabil la curent cu sistemul alimentării flexibile, 
care consumă 80% alcool şi 20% benzină, se poate realiza o reducere incredibilă a 
consumului de benzină la numai un galon la 500 de mile. 

Pe scurt, nu este nevoie să reinventăm roata sau să aşteptăm combustibili science- 
-fiction pe bază de hidrogen sau să ne reducem dramatic nivelul de trai în scopul de 
a da un bun exemplu restului lumii. Tehnologiile necesare pentru o Americă mai 
puternică, mai independentă din punct de vedere energetic există deja. Pentru moment 
nu ne lipsesc decât liderii cu imaginaţie şi cu voinţa necesară pentru a imprima ţării 
noastre un curs compatibil cu doctrina geo-verde. 

Noi, geo-verzii, mai credem că cel mai bun mod de a preîntâmpina o bătălie 
energetică globală este căutarea de modalităţi imaginative de colaborare cu India şi 
China, în scopul de a dezvolta o nouă gamă de alternative regenerabile la petrol : 
energia eoliană, energia solară şi biomasa. Este în interesul fundamental al Statelor 
Unite, al Chinei şi al Indiei să se constituie într-o „Axă a Energiei” Altfel, într-o 
lume plată, consumul nostru colectiv de energie nu va face decât să întărească „Axa 
Răului” şi să devoreze Pământul verde, lăsat nouă de Dumnezeu, cu o viteză şi o 
amploare pentru care copiii şi nepoţii noştri nu ne vor ierta. 

Dintr-un punct de vedere sută la sută american, avem nevoie de un preşedinte şi 
de un Congres care să nu aibă doar curajul de a invada Irakul, ci şi pe acela de a 
impune o taxă pe benzină şi de a deveni modele demne de urmat în materie de 
conservare, atât acasă, cât şi peste hotare. Aşa ceva ar necesita o politică energetică 
americană reală, care să ofere stimulente pe termen lung alternativelor energetice 
regenerabile - vântul, soarele, biocombustibilii -, mai degrabă decât mascarada de 
lege a energiei din 2005, la redactarea căreia şi-au dat mâna interesele marilor 
companii petroliere. Eu unul m-am săturat să tot aud prostia că ecologismul, eficienţa 
energetică şi conservarea sunt hobby-uri pe care nu ni le putem permite. Nu-mi vine 
în minte nimic mai laş şi mai ne-american decât această replică. Dragi patrioţi, dragi 
susţinători ai răspândirii democraţiei în lume, trăiţi în consonanţă cu doctrina verde ! 

Roşul, albul şi albastrul de pe drapelul naţional s-au colorat în verde. 


13 
Globalizarea regională 


Revoluţia Culturală e pe cale să înceapă 


Cartea mea din 1999, The Lexus and the Olive Tree (Lexusul şi măslinul), a 
încercat să descrie forţele care globalizau lumea la sfârşitul secolului XX, precum şi 
efectele lor asupra economiei, politicii, geopoliticii, mediului şi culturii la nivel 
mondial. După apariţia primei ediţii a volumului Pământul este plat, mai mulţi 
cititori mi s-au plâns că nu am dezvoltat argumentul cultural al expunerii mele din 
The Lexus and the Olive Tree - că nu am menţionat modul în care această nouă eră 
aplatizantă a globalizării afectează cultura pe glob la început de secol XXI. Mi-am 
asumat aceste critici şi am explicat că, pur şi simplu, nu am avut timpul necesar să 
mă gândesc la această chestiune. Ediţia revizuită a cărţii mi-a oferit însă şansa să 
chibzuiesc la această problemă - şi mă bucur că s-a întâmplat aşa, deoarece aplatiza- 
rea lumii are efecte surprinzătoare, importante şi paradoxale asupra culturii pe glob. 

Cum faza de aplatizare a globalizării a început să capete amploare după căderea 
Zidului Berlinului, lumea a fost cuprinsă de o îngrijorare considerabilă şi legitimă că 
„globalizarea înseamnă americanizare”. Această îngrijorare nu era lipsită de substrat, 
deoarece, la nivel mondial, predominau industriile de prelucrare şi prestatorii de 
servicii din America, mărcile americane şi industria cinematografică americană, 
cântăreții şi artiştii americani, designerii vestimentari americani şi lanţurile fast-food 
americane, care deţineau cele mai bune poziţii pentru a profita de prăbuşirea zidurilor 
şi de aplatizarea lumii. Industriile americane s-au mişcat cel mai repede şi părea un 
fapt inevitabil, de nestăvilit, că vor profita de aplatizarea lumii pentru a omogeniza 
cultura la nivel mondial. Dacă aparţineai altei culturi decât cea americană, indiferent 
cât de robuste şi de vibrante erau elementele ei - portul popular, limba, bucătăria 
naţională sau muzica -, aveai toate motivele să fii îngrijorat că poţi fi călcat în 
picioare foarte uşor. În încleştarea constantă dintre forţele omogenizante şi cele 
particularizante ale globalizării, se părea că forţele omogenizante-americanizatoare 
sunt sortite să aibă câştig de cauză. Globalizarea părea că va fi după chipul şi 
asemănarea Americii, că va avea până şi gust american. 

Evident, acest fapt a declanşat o reacţie de respingere a globalizării, denunţată 
drept formă de „imperialism cultural american” Mulţi oameni din toate colţurile 

lumii au afirmat că, dacă nu se iau măsuri serioase de consolidare a culturilor - şi 
de protejare a mediului înconjurător —, tăvălugul globalizării, dezlănţuit de america- 
nizare, ar putea, în doar câteva decenii, şterge cu buretele diversitatea culturală, 
ecologică şi zoologică ce a necesitat milioane de ani de evoluţie a omului, a regnului 
vegetal şi a celui animal. 

Nu putem sub nici o formă minimaliza pericolele la adresa mediului înconjurător 
reprezentate de aplatizarea lumii, după cum am explicat în capitolul anterior. Totuşi, 
în ceea ce priveşte cultura, există motive să sperăm că aplatizarea lumii nu va aşterne 
drum deschis în calea unei omogenizări culturale a lumii în roşu, alb şi albastru” 
Într-adevăr, devine din ce în ce mai clar că platforma lumii plate, pe lângă faptul că 
are potenţialul de a omogeniza culturile, mai are, cred eu, un potenţial încă şi mai 
mare, de a cultiva diversitatea mondială într-o măsură fără precedent. 

De ce? În primul rând, datorită transferului de date electronice numit upload. 
Upload-ul face posibilă „globalizarea regională” Faptul că atâţia oameni pe glob au 
astăzi instrumentele de a crea şi încărca în reţea propriile informaţii - propriile 
buletine de ştiri, opiniile proprii, muzica şi videoclipurile proprii, fotografiile proprii, 
software-ul, enciclopediile şi dicționarele proprii - reprezintă o forţă redutabilă în 
vederea păstrării şi creşterii autonomiei şi specificităţii culturale. Platforma lumii 
plate îţi permite să iei cultura ta regională şi să o încarci în computer pentru a o 
transmite lumii. Aceasta nu înseamnă că rămâi împotmolit la nivelul celor care 
descarcă produse gen Mickey Mouse şi McDonald's. Nu, de trei ori nu. Astăzi poţi 
să-ţi scrii propriul cântec, să creezi o versiune podcast în orice limbă doreşti şi să-l 
împărtăşeşti lumii întregi pe orice podcast-site, iar dacă oamenilor le place, cântecul 
se va răspândi. Astăzi poţi să-ţi creezi propriul videoclip cu o cameră Web ieftină şi 
cu programul Microsoft Movie Maker, care vine la pachet cu sistemul de operare, 
putând să-l încarci şi pe acesta în reţea. Cel mai popular fel de mâncare din lume nu 
este Big Mac-ul. Este pizza. Şi ce este, de fapt, pizza ? Doar o bucată plată de aluat 
pe care fiecare cultură pune mâncărurile şi aromele ei distinctive. Astfel, în Japonia 
se mănâncă pizza cu sushi, în Bangkok există pizza thailandeză, iar în Liban, pizza 
mezze. Platforma lumii plate se aseamănă cu aluatul de pizza: permite diferitelor 
culturi să o condimenteze şi să-i confere savoarea pe care şi-o doreşte - iar acesta 
este doar începutul. 

În acelaşi timp, faptul că persoane aparţinând naţiunilor în ascensiune, cum sunt 
India şi China, vor fi capabile să inoveze fără a mai trebui să emigreze înseamnă că 
diversele culturi regionale vor avea o şansă mai bună de conservare. Un tânăr inginer 
indian nu mai trebuie să stea la coadă în faţa Ambasadei Statelor Unite din New 
Delhi şi să se roage să câştige Loteria Vizelor, care să-i permită să se mute pe tărâm 
american, în neprietenosul stat Minnesota, unde să renunţe la portul popular, la 
bucătăria şi muzica de acasă, la familia numeroasă - adică toate acele lucruri care 
alcătuiesc o cultură de obârşie -, pentru a obţine o slujbă decentă ca inginer al com- 
paniei 3M. Acest lucru este benefic pentru conservarea culturii locale indiene. Cultu- 
rile viețuiesc într-un mediu propriu, iar faptul că tot mai mulţi oameni pot astăzi nu 


* Culorile drapelului american (n.t.). 

doar să supraviețuiască, ci chiar să prospere rămânând acasă, în locul de baştină, în 
mediul propriu, a ajuns să reprezinte un câştig net pentru forțele diversității culturale, 
în lupta lor cu forţele de omogenizare. 

De asemenea, chiar şi acei indivizi care au fost nevoiţi să se dezrădăcineze din 
ţările lor în curs de dezvoltare pentru a migra în Vest - în Europa şi, în principal, în 
America - au fost capabili să tragă foloase de pe urma aplatizării Pământului, 
reuşind să păstreze multe aspecte ale culturii lor locale, chiar dacă trăiesc în mijlocul 
unei culturi diferite, la mii de mile depărtare de casă. Graţie posibilităţii de a citi 
online presa din ţara de origine, de a comunica cu familia şi prietenii prin telefon, la 
preţuri de nimic, folosind tehnologia vocală prin Internet, de a urmări jurnale zilnice 
de ştiri de la Cairo la Calcutta (în limba arabă sau hindusă), mulțumită Internetului 
sau televiziunii prin satelit, forţele de particularizare par astăzi la fel de puternice ca 
şi cele de omogenizare. 

Desigur, americanizarea transmisă prin globalizare reprezintă încă o forţă conside- 
rabilă, pe care nimeni nu ar trebui să o subestimeze vreodată. Dar, cumva, la mai 
bine de un deceniu de la prăbuşirea Zidului Berlinului, nu mai pare inevitabil ca 
toată omenirea să arate, să vorbească, să cânte, să danseze şi să gândească asemenea 
americanilor, ca urmare a globalizării. 

Întâmplarea face că „globalizarea regională” este o expresie pe care am întâlnit-o 
prima dată întrebuințată de un expert de origine indiană în probleme de globalizare 
şi de identitate culturală, Indrajit Banerjee, secretarul general al Asian Media Infor- 
mation and Communication Centre (Centrul Asiatic de Informare şi Comunicare 
Media). Într-un interviu luat de Felix Soh de la The Straits Times din Singapore 
(11 septembrie 2005), Banerjee explică cum a creat acest termen pentru a descrie 
fenomenul ce permite comunităţilor din diaspora să se folosească de reţelele media 
de astăzi pentru a-şi păstra obiceiurile locale, ştirile, tradiţiile şi prietenii — indiferent 
de locul unde trăiesc. După cum remarcă Soh în introducerea la interviul respectiv, 
globalizarea regională este „globalizare în sens invers. În loc ca media globală să 
cuprindă Asia, entităţile media «locale» ale regiunii se globalizează. Acest fenomen al 
globalizării regionale se produce ca urmare a cererii pentru ştiri locale şi informaţii 
venite din partea diasporei asiatice, în principal a milioanelor de emigranţi chinezi şi 
indieni care trăiesc astăzi peste tot în lume” 

Banerjee, deţinător al unui doctorat în comunicaţii obţinut la Sorbona, constată 
următoarele, din punctul său de observaţie din Singapore, unde predă la universitate : 
„S-ar putea crede că globalizarea în Asia înseamnă adoptarea necondiționată a 
englezei, dar nu e cazul”, declară el în interviul pentru The Straits Times. „Piaţa din 
diaspora implică existenţa ziarelor internaţionale, a canalelor TV şi de radio interna- 
tionale care se bazează în întregime pe limbile locale. Este ceea ce eu numesc glo- 
balizare regională. Nu este globalizarea care vine şi ne învăluie. Este factorul local, 
regional, care se globalizează.” 

Astăzi, în Marea Britanie şi în Statele Unite există canale de televiziune ale căror 
programe sunt realizate în totalitate în chineză, spaniolă, arabă sau japoneză. „Dacă 
națiunea ta are populaţii răspândite peste tot în lume, atunci poţi folosi în mod 
eficient platformele prin satelit pentru a emite pentru micile comunităţi împrăştiate 

pe glob”, adaugă Banerjee. „Dacă aduni laolaltă aceste comunităţi, ele ajung o piaţă 
globală enormă.” 

Soh remarcă în interviu că Zee TV, cea mai mare reţea indiană de divertisment, 
a deschis calea pentru ca şi celelalte posturi TV indiene să poată emite regional în 
Asia. Banerjee răspunde: „Zee TV are o piaţă indiană foarte bine definită - şi 
anume diaspora indiană. Programele sale sunt în limba hindusă. Pentru Zee TV nu 
se pune cu adevărat problema concurenţei. Postul nu vrea să atragă publicul vorbitor 
de alte limbi” După care adaugă: „De asemenea, în viitorul apropiat, Asia va 
deveni un producător major de conţinuturi media, ceea ce reprezintă o dezvoltare 
pozitivă. Mult timp, Asia a fost doar destinatar de conţinuturi media provenite din 
Occident. Astăzi, pentru că ne-am maturizat, experienţele noastre media au devenit 
substanţiale. Acest lucru, împreună cu bogata moştenire culturală a Asiei, îi oferă 
regiunii un potenţial minunat de a deveni un centru de tranzacţionare a conţinuturilor 
media. India deţine una dintre cele mai mari industrii cinematografice din lume. Aici 
se produc numeroase programe de televiziune. Coreea de Sud şi Japonia sunt redu- 
tabile în domeniul animației... Sunt încredinţat că factorul global va deveni interesant 
doar în măsura în care ţine de cel local. Scena este dominată de întreaga diversitate 
a experienţelor şi a conţinuturilor media locale, şi nu de un singur producător de 
conţinut, o singură limbă, o singură perspectivă culturală şi o singură ideologie, care 
să domine lumea” 

India, de pildă, s-a lansat exploziv, în ultimii ani, ca o platformă pentru externali- 
zarea designului pentru jocuri video şi a desenelor animate. M-a frapat replica 
directorului unei asemenea companii, rostită în timpul unei vizite. Ashish Kulkarni, 
director operativ al companiei JadooWorks din Bangalore, mi-a explicat că India are 
o mulţime de artişti tradiţionali care sunt în stare să faciliteze tranziţia la grafica 
digitală computerizată. Mulţi dintre aceşti artişti sunt copiii sculptorilor şi pictorilor 
care au decorat templele hinduse. „Îi pregătim ca să-şi transforme abilităţile tradiţio- 
nale în animaţie, în format digital”, mi-a spus Kulkarni. Dar pentru a-şi păstra abili- 
tăţile cerute de pictura tradiţională indiană, JadooWorks a creat şi o secţie aparte, în 
care artiştii se pot retrage pentru a se cufunda în tainele artei tradiţionale - deoarece 
aceste două abilităţi se potenţează una pe alta. Companii precum JadooWorks vin şi 
trec, în funcţie de cererile pieţei globale şi de cine poate oferi, în orice moment, 
artiştii cei mai buni şi cei mai ieftini. Dar, înainte de aplatizarea lumii, în India 
practic nu existau companii care să deruleze asemenea afaceri. Astăzi, o întreagă 
nouă generaţie de artişti indieni are cel puţin şansa de a-şi conserva sau perfecționa 
abilităţile, în loc să-şi câştige existenţa conducând taxiuri. „Astăzi le spunem 
părinţilor : «Dacă aveţi copii care sunt buni la desen în clasa a VII-a, ar trebui să vă 
gândiţi la o posibilă carieră în animaţie»”, a continuat Kulkarni. „Acum cinci ani 
întâmpinam greutăţi, dar astăzi, datorită expunerii la media, îi putem convinge pe 
oameni că pot să-şi transforme abilităţile artistice moştenite de la părinţi”, fiind 
astfel capabili să le şi păstreze. L-am intervievat pe Deepak Ganguly, un artist zvelt 
în vârstă de 28 de ani, expert în grafică computerizată, care lucra pe atunci la 
JadooWorks. „Părinţii mei sunt şi ei artişti. Mama este sculptoriţă”, mi-a explicat. 

„Iata a fost designer de modele pentru covoarele indiene tradiţionale. Am avut 
dintotdeauna înclinaţie pentru desen pentru că am crescut într-un asemenea climat, 
aşa că am ajuns să lucrez în acest domeniu. Când mi-am început cariera în ani- 
maţie, în India nu existau computere pentru desen tridimensional... Aşa că am urmat 
un curs de desen bidimensional clasic şi am devenit profesionist în animația 
bidimensională. Când tehnologia 3-D a explodat şi în India, [în ultimii câţiva ani, 
m-am hotărât să mă reprofilez. Lucram într-un mic studio din New Delhi. Ne uitam 
la multe filme cum ar fi Războiul stelelor şi admiram grafica generată pe computer. 
Apoi am avut şansa să învăţ şi eu această tehnică.” Globalizarea, afirmă Ganguly, i-a 
permis să-şi definească abilităţile, pe care acum le oferă spre vânzare întregii lumi. 
„Cum în media electronică sharing-ul face totul mai uşor”, mărturiseşte el, „putem 
lucra aici mult mai uşor şi le putem oferi doritorilor abilităţile noastre artistice la fel 
de uşor” 

Cine apleacă urechea la critici ar putea crede că globalizarea nu a însemnat decât 
răspândirea capitalismului fără scrupule, a mărcilor globale, a culturii fast-food şi a 
valorilor societăţii de consum, tăbărâte toate asupra unor comunităţi locale, industrii 
şi culturi cuibărite în mediul lor confortabil şi înfloritor. Nu poate fi pus la îndoială 
faptul că forţele globalizării acţionează astfel în multe locuri, chiar în zilele noastre. 
Însă globalizarea nu înseamnă doar răspândirea capitalismului sau a pieţelor, ori 
simpla creştere a schimburilor comerciale. Ea nu este un fenomen exclusiv economic, 
ci un fenomen mult mai amplu, mai profund şi mai complex, care presupune noi 
forme de comunicare şi de inovare. Aplatizarea lumii înseamnă crearea unei platforme 
globale care să genereze numeroase modalităţi de a împărţi cu ceilalţi munca, 
cunoaşterea şi divertismentul. Îngrijorarea în privinţa efectelor pulverizatoare ale 
globalizării este extrem de legitimă, chiar foarte importantă, dar ignorarea abilității 
sale de a conferi putere indivizilor şi de a contribui la abundența producţiei culturale 
a umanităţii nu face decât să piardă din vedere efectele sale potenţial pozitive asupra 
libertăţii şi diversităţii umane. Prin aceasta nu vreau să se înţeleagă că aplatizarea 
lumii va îmbogăţi şi va conserva întotdeauna cultura mondială. Punctul meu de 
vedere este că aplatizarea nu distruge întotdeauna cultura, mesajul cu care te poţi 
alege dacă îi asculţi doar pe criticii globalizării. Legea de fier a globalizării este 
foarte simplă: Dacă ai impresia că acest fenomen este în întregime benefic sau în 
întregime dăunător, atunci nu ai înţeles nimic din el. Globalizarea însumează tendinţe 
simultane de conferire şi privare de putere, tendinţe de omogenizare şi de particula- 
rizare, de democratizare şi de autoritarism. Globalizarea înseamnă piaţă globală, dar 
mai înseamnă şi Internet şi Google. 

Nimeni nu ar trebui să aibă nici o îndoială — iar eu nu am, cu siguranţă, nici una — 
că lumea plată conferă putere, în egală măsură, şi forţelor întunericului, şi forţelor 
luminii. Poţi încărca în reţea pornografie filmată la domiciliu, luări de poziţie rasiste 
şi xenofobe, minciuni, teorii ale conspirației, ba chiar tâmpenii în toată regula, pe 
care le poţi apoi răspândi mai uşor, mai rapid şi mai departe în cadrul platformei 
lumii plate. În numărul din 19 decembrie 2005 al cotidianului The New York Times 
a apărut, pe prima pagină, un articol care îţi face pielea ca de găină, despre un 

adolescent, Justin Berry, „care a fost ademenit să presteze în faţa unei camere Web — 
s-a dezbrăcat, a făcut duş, s-a masturbat şi chiar a făcut sex, pentru un public 
numeros, de circa 1.500 de persoane, care i-au plătit, de-a lungul a câţiva ani, sute 
de mii de dolari” Ironia acestei situaţii sordide este că aceştia l-au plătit accesând 
serviciul PayPal.com - sistemul de plăţi online deţinut de eBay pentru a facilita 
clienţilor săi să vândă şi să cumpere pe acest sit de licitaţii. 

Din toate aceste motive, sarcina noastră nu este de a încărca reţeaua cu tot felul 
de mizerii, ci de a scoate din ea tot ce este mai bun şi de a preveni tot ce este mai rău. 

Tipul de globalizare despre care vorbim acum - legat de Internet şi de apla- 
tizarea lumii - „este diferit de acela care se află în minţile oamenilor ce nu contenesc 
să o critice”, remarcă politologul israelian Yaron Ezrahi. „Acest tip de globali- 
zare presupune oportunităţi şi pericole diferite.” În termeni culturali, globalizarea 
regională „înseamnă să permiţi unui grup local de susţinători ai drepturilor omului 
să devină parte a unei comunităţi internaţionale şi să simtă o anume solidaritate de 
castă, la fel cum se întâmplă şi cu ecologiştii. Din păcate, acelaşi lucru este valabil 
şi pentru neonazişti, şi pentru simpatizanţii Al-Qaeda. Oriunde fiinţele umane au 
libertatea de a crea comunităţi, ele pot crea comunităţi progresiste sau comu- 
nităţi criminale... Dar este o realitate faptul că Internetul a mărit capacitatea indi- 
vizilor de a-şi depăna propriile poveşti şi de a se înscrie în conştiinţa lumii atât ca 
indivizi, cât şi ca elemente componente ale comunităţii. Are rost să ne împotrivim ? 
Desigur că nu.” 

La data tipăririi acestei cărţi, motorul de căutare Google era disponibil în 116 limbi 
diferite, de la arabă şi zulusă la mai multe versiuni de chineză. Cu cât oamenii se pot 
informa mai uşor în limba maternă, cu atât limbile respective şi textele scrise în ele 
au mai multe şanse de a supravieţui şi de a fi utilizate în scris, fără ca vorbitorii lor 
să se simtă constrânşi să treacă pe engleză. Căutarea este unul din cei zece factori de 
aplatizare, iar globalizarea regională va creşte susţinut, odată cu răspândirea treptată 
a motoarelor de căutare în toate colţurile lumii plate. 

Dar aplatizarea lumii aduce diversitate în colţuri diferite ale mapamondului, 
Chiar şi fără Internet. Astăzi există mai multe posturi de radio, mai multe canale TV, 
mai multe telefoane, mai multe călătorii, mai multe schimburi comerciale. Kwame 
Anthony Appiah, profesor la Princeton şi filosof, născut în Ghana, a exprimat 
magistral această realitate într-un eseu scris pentru revista The New York Times 
Magazine (1 ianuarie 2006), intitulat „The Case of Contamination („Un caz de 
contaminare”). Folosind prilejul unei vizite făcute mamei sale în Kumasi (Ghana) — 
oraşul copilăriei sale -, Appiah invocă o varietate de exemple pentru a susţine 
punctul de vedere, conform căruia locuitorii Africii de astăzi, chiar şi sătenii, nu 
sunt doar simple obiecte, asupra cărora îşi exercită influenţa Occidentul sau lumea 
modernă. Mulțumită globalizării, africanii sunt şi subiecţi - subiecţi angrenaţi într-o 
relaţie mult mai dinamică de schimburi reciproce cu lumea -, prin procese de 
adoptare, adaptare, import, re-export şi inovare. „Da, globalizarea poate produce 
omogenitate”, scrie Appiah. „Dar globalizarea este şi o ameninţare la adresa 
omogenităţii... Când oamenii vorbesc despre omogenitatea produsă de globalizare, 

ei nu fac, de fapt, decât să comunice următoarele: chiar şi aici sătenii vor avea 
aparate de radio (deşi limba de emisie va fi cea locală); vei putea întreţine o 
conversaţie despre Ronaldo, Mike Tyson sau Tupac ; şi probabil că vei putea găsi o 
sticlă de Guinness sau de Coca-Cola (ba chiar şi de Star sau Club, beri ghaneze de 
calitate). Dar oare accesul la asemenea lucruri a făcut din Africa un spaţiu mai 
omogen sau mai puţin omogen ? Şi ce poţi să spui despre sufletul oamenilor, judecând 
după faptul că beau Coca-Cola ? Este adevărat că enclavele de omogenitate pe care 
le întâlnim astăzi - în Asante, ca şi în Pennsylvania - sunt mai puţin diferite decât 
acum o sută de ani, dar, în principal, într-un mod pozitiv. Tot mai mulţi oameni au 
acces la medicamente eficiente. Tot mai mulţi au acces la apă potabilă şi tot mai 
mulţi pot merge la şcoală. Acolo unde nu au parte de toate acestea, după cum încă 
se întâmplă în prea multe cazuri, e de plâns, nu de sărbătorit. Şi, cu toate pierderile 
de diferenţă înregistrate în timp, oamenii inventează mereu noi forme de diferenţă : 
noi coafuri, noi argouri, ba chiar, din când în când, noi religii. Nimeni nu poate 
spune cu mâna pe inimă că satele lumii ajung să semene unul cu altul.” 

Cea mai nouă forţă opusă omogenizării o reprezintă fenomenul podcast - un 
instrument complet nou de globalizare regională. Mi-am făcut o idee despre acest 
fenomen în octombrie 2005, când am vizitat un mic apartament dintr-o suburbie din 
Shanghai, unde îşi are sediul cel mai mare Web site de podcast din China, Toodou.com. 
„Avem deja 13.000 de canale pe situl nostru, şi cam 5.000 dintre ele sunt actualizate 
în mod regulat”, mi-a explicat Gary Wang, un tânăr chinez în vârstă de 32 de ani, 
născut în Fuzhou şi absolvent de inginerie în Statele Unite şi în Franţa, fondatorul 
Toodou, cuvânt care în limba chineză înseamnă „cartof” Fiecare chinez îşi poate 
crea propriul canal cu conţinut video sau audio pe situl Toodou, iar alte persoane îşi 
deschid un cont pentru a descărca conţinutul canalului respectiv ori de câte ori se 
încarcă material nou. Pentru moment, serviciul este gratuit; în cele din urmă, 
Toodou va percepe un abonament lunar. 

„Vreau să creez sute de mii de canale diferite, gestionate de oameni obişnuiţi, 
care pot fi accesate de alte persoane şi de pe care se pot descărca diverse materiale”, 
adaugă Wang. Şi va reuşi, deoarece uşurinţa de încărcare în reţea şi a podcast-ului 
elimină practic barierele din calea accesului atâta vreme cât ai un computer, o cameră 
şi un microfon. (Există încă limite politice care restrâng libertatea de exprimare în 
China, dar nu se ştie cât vor mai rezista aceste limite. 'Toodou.com cenzurează 
pornografia şi orice violează legea chineză ori ameninţă direct guvernul comunist.) 

La vremea vizitei mele, cel mai popular podcast al Toodou era un videoclip în 
care două tinere chinezoaice, în vârstă de 20 de ani, mimează interpretarea unei 
celebre melodii rock cantoneze. „Se plictiseau”, explică Wang, aşa că au ieşit în 
oraş şi şi-au cumpărat o cameră Web (care se găseşte în Shanghai la echivalentul a 
6 dolari), au utilizat apoi Microsoft Movie Maker (program care vine la pachet cu 
Windows XP), şi-au făcut un podcast propriu de 3 minute, în stil MTV, şi l-au 
încărcat în reţea pe Toodou.com. În primele trei luni, videoclipul a fost vizionat de 
75.000 de ori. „Le-a luat o oră să facă videoclipul şi încă 15 minute să-l monteze”, 
spune Wang. Fetele, care îşi spun „The Beans” au acum propriul fan club online. 

Alt podcast favorit al chinezilor a fost realizat de doi studenţi la arhitectură, 
purtând tricouri ale echipei Houston Rockets (echipa la care evoluează starul NBA de 
origine chineză Yao Ming) şi mimând interpretarea unei melodii a trupei Backstreet 
Boys. Un slide show despre viaţa în Shenzhen a avut parte de 16.000 de vizionări, 
generând tot felul de comentarii conexe din partea privitorilor din întreaga Chină. Al 
doilea podcast accesat, la momentul vizitei mele, era un concert al unei trupe rock 
underground, ţinut într-un bar din Shanghai. Ţelul Toodou, mi-a spus Wang, „este 
acela de a-i conecta [pe chinezi] la propriile gusturi, de a-i conecta cu potenţiali 
colaboratori. Vom deţine o bază uriaşă de conţinuturi şi vom împărţi veniturile cu cei 
care ni le furnizează” Wang a mai adăugat: „Am creat această platformă în vederea 
liberei participări, iar oamenii pot intra oricând. Cum instrumentele de tot felul 
devin din ce în ce mai ieftine, latura creatoare a oamenilor va creşte negreşit”. 

Da, ştiu, mă las oarecum purtat de val. Foarte puţini chinezi au văzut până acum 
cum arată un iPod, aşa că majoritatea podcast-urilor care există în China sunt create 
şi vizionate - sau ascultate — pe computer. Odată ce preţul unui iPod (pentru muzică 
sau video) va scădea, în China va apărea o piaţă uriaşă pentru podcast. Multe dintre 
actualele podcast-uri sunt sub orice critică, dar, în viitor, va creşte şi calitatea 
acestora. Uşurinţa realizării unui podcast va atrage concurenţa şi experimentele. 
Până şi Wang a auzit prima dată de podcast în 2004. Treisprezece luni mai târziu, era 
deţinătorul celui mai popular podcasting site din China, cu 100.000 de utilizatori 
înregistraţi, 8 angajaţi, 40 de voluntari şi un finanţator american, specializat în 
investiţii de mare risc. Vestea despre acest sit s-a dus prin intermediul reclamei 
gratuite, făcută de o mulţime de blogger-i chinezi. Chiria apartamentului-sediu, în 
care funcţiona la data vizitei mele, îl costa 500 de dolari pe lună, iar unii dintre 
angajaţi chiar dormeau acolo. Aproape toate programele software cu ajutorul cărora 
funcţionează Toodou sunt gratuite, fiind materiale open-source descărcate de pe 
reţea - un server Web Apache, FreeBSD, un sistem de operare Unix cu licenţă 
gratuită ; MySQL, un sistem gratuit de baze de date ; şi PHP, un limbaj de progra- 
mare gratuit. Wang însuşi a scris algoritmii pe baza cărora funcţionează 'Toodou.com. 
Comparând China cu America şi cu Europa, părţi ale lumii în care şi-a desăvârşit 
educaţia, Wang mi-a spus: „Cu aceiaşi bani, aici pot să fac de zece ori mai multe 
lucruri... În Shanghai pot trăi cu 1.000 de dolari pe lună, având la dispoziţie 
tehnologie de ultimă oră şi toate aceste servere - tot ce se poate găsi în Statele Unite 
se găseşte şi aici” 

În China, combinaţia între costurile mici şi barierele coborâte ieftineşte continuu 
procesul de creare a conţinuturilor culturale şi, ca urmare, le face mult mai populare. 
De aceea sunt încredinţat că această fază aplatizantă a globalizării nu va însemna o 
americanizare accentuată, ci mai degrabă o globalizare a culturilor locale, a formelor 
artistice, a stilurilor, reţetelor culinare, literaturilor, videoclipurilor şi opiniilor 
regionale - adică din ce în ce mai multe conţinuturi locale devenite globale. 

„Avem cântece diferite [de ale americanilor] şi dorim să exprimăm lucruri diferite, 
dar dorinţa este aceeaşi”, afirmă Wang. „Cu toţii ne dorim să fim văzuţi şi auziţi, să 
putem crea lucruri care ne plac şi să le împărtăşim altora... Oameni de pe întreg 

globul vor acumula cunoaştere şi se vor inspira prin intermediul aceleiaşi platforme 
tehnologice, dar în cadrul ei vor înflori culturi diferite. Este acelaşi sol, din care vor 
creşte arbori diferiţi.” 

Şi noi, care ne gândeam că Revoluţia Culturală s-a încheiat. Îmi pare rău, dar ea 
abia începe. Numai că, de această dată, cea mai nouă Revoluţie Culturală a Chinei 
se va face de jos în sus - mulţumită platformei lumii plate - de către podcaster-i, cu 


micile iPod-uri albe de la Apple, şi nu de sus în jos, de către maoişti, cu micile lor 
Cărticele Roşii. 


14 
Teoria Dell de prevenire a conflictelor 


Clasic versus just-in-time” 


Liberul-schimb este diplomaţia lui Dumnezeu. Nu există un alt mod mai sigur de a 
uni oamenii sub stindardul păcii. 
(Richard Cobden, politician britanic, 1857) 


Înainte de a vă împărtăşi subiectul acestui capitol, să vă povestesc câte ceva despre 
computerul pe care am scris acest volum. Nu de alta, dar are legătură cu tema pe care 
mă pregătesc s-o discut. Această carte a fost scrisă, în mare parte, pe un laptop 
marca Dell Inspiron 600m, cu numărul de serie 9ZRJP41. Ca parte a procesului de 
cercetare dedicat acestei cărţi, am vizitat şi echipa de conducere a companiei Dell, 
la sediul de lângă Austin (Texas). Le-am împărtăşit membrilor ei ideile din carte şi, 
în schimb, le-am cerut o favoare : i-am rugat să-mi identifice întregul lanţ global de 
furnizori care a asamblat piesele ce alcătuiesc laptopul cu ajutorul căruia am scris 
cartea. Da, am vrut să cunosc fiecare piesă care a intrat în componenţa laptopului 
meu Dell, din ce ţară provine, iar acolo unde a fost posibil, chiar numele persoanelor 
care le-au asamblat pe durata procesului de producţie. Iată ce am descoperit. 

Computerul meu a fost zămislit când am apelat numărul gratuit Dell, în data de 
2 aprilie 2004, şi am fost pus în legătură cu reprezentantul de vânzări Mujteba 
Naqvi, care a înregistrat imediat comanda mea în sistemul de gestionare a comenzilor 
Dell. În comandă a specificat modelul de laptop, precum şi caracteristicile speciale 
pe care le doream, împreună cu datele mele personale, adresa de expediere, adresa 
de facturare şi informaţiile legate de cardul de credit. Cardul de credit mi-a fost apoi 
verificat de Dell prin conexiunea permanentă de lucru cu Visa, după care comanda 
mea a fost transmisă către sistemul de producţie Dell. La nivel mondial, Dell are 
şase fabrici : la Limerick (Irlanda); Xiamen (China) ; Eldorado do Sul (Brazilia) ; 
Nashville (Tennesee) ; Austin (Texas) ; şi Penang (Malaysia). Comanda mea a ajuns 
prin e-mail la fabrica de laptopuri din Malaysia, unde piesele necesare pentru 


*  Old-time versus just-in-time. Joc de cuvinte intraductibil: old-time - „clasic, tradiţional” ; 


just-in-time „exact la timp” metodă de management caracterizată prin stocuri zero la 
producătorul principal (sau cel ce asamblează), deoarece livrarea de la furnizor se face exact 
în momentul intrării la montaj (n.t.). 

computer au fost imediat comandate la centrele logistice pentru furnizori (CLF-uri) 
de pe lângă fabrica din Penang. Fiecare fabrică Dell din lume este înconjurată de 
asemenea centre logistice pentru furnizori, aflate în proprietatea diferiților furnizori 
de piese pentru Dell. Aceste CLF-uri seamănă cu secţiile de montaj. Dacă eşti 
furnizor Dell, indiferent unde în lume, sarcina ta este să ai permanent CLF-ul plin 
cu piese specifice, astfel încât acestea să poată fi constant expediate către fabrica 
Dell pentru producţia just-in-time. 

„Într-o zi obişnuită, vindem între 140.000 şi 150.000 de computere”, explică Dick 
Hunter, unul din cei trei directori de producţie globală ai Dell. „Comenzile vin pe 
situl Dell.com sau prin telefon. De îndată ce sosesc aceste comenzi, furnizorii află 
despre ele. Furnizorii primesc un semnal asociat fiecărei componente din produsul finit 
comandat, astfel încât orice furnizor ştie exact ce are de livrat. Să presupunem că 
eşti furnizor de cabluri de alimentare pentru unităţi centrale : poţi vedea, minut cu 
minut, câte cabluri va trebui să livrezi.” La fiecare două ore, fabrica Dell din Penang 
trimite un e-mail diferitelor CLF-uri din vecinătate, comunicând fiecăruia tipul şi 
numărul de piese de care are imediată nevoie în următoarele 90 de minute - nu în 
următorul minut. În următoarele 90 de minute, camioane venite de la diverse CLF-uri 
din jurul Penangului trag, în curtea unităţii de producţie Dell şi descarcă piesele necesare 
pentru toate laptopurile comandate în ultimele două ore. Acest proces are loc pe 
toată durata zilei, odată la două ore. Din momentul în care piesele sosesc la fabrică, 
angajaţii Dell au nevoie de 30 de minute pentru a le descărca, pentru a le înregistra 
codurile de bare şi pentru a le aşeza în containerele pentru asamblare. „Ştim în orice 
moment unde se află fiecare piesă a oricărui CLF din sistemul Dell”, afirmă Hunter. 

Aşadar de unde au provenit piesele necesare pentru laptopul meu ? l-am întrebat 
pe dl Hunter. Pentru început, designul laptopului a fost realizat în comun la Austin 
(Texas) şi în Taiwan, de către o echipă de ingineri ai Dell, împreună cu o echipă de 
designeri taiwanezi, specializaţi în laptopuri. „Nevoile clientului, tehnologiile nece- 
sare şi inovațiile Dell au fost toate stabilite de către Dell, în baza relaţiei noastre directe 
cu clienţii”, a explicat Hunter. „Designul primar al plăcii de bază şi al carcasei - 
elementele funcţionale de bază ale produsului - s-a realizat în concordanţă cu 
specificaţiile respective, de către un producător de designuri originale (PDO) din 
Taiwan. Noi îi trimitem pe inginerii noştri în fabricile lor, iar ei vin la Austin, şi 
astfel realizăm în comun designul acestor sisteme. Această muncă globală în echipă 
aduce un beneficiu suplimentar - un ciclu de dezvoltare, distribuit practic la nivel 
global, 24 de ore din 24. Partenerii noştri produc elementele electronice primare, iar 
noi îi ajutăm să proiecteze elementele de siguranţă şi fiabilitate cerute de clienţi. Noi 
ne cunoaştem clienţii mai bine decât furnizorii şi decât concurenţa, deoarece interac- 
ționăm cu ei în mod direct, în fiecare zi.” Designul laptopurilor Dell este, în mare 
parte, schimbat la fiecare 12 luni, dar pe durata anului li se adaugă mereu noi 
caracteristici - prin intermediul lanţului de furnizori -, deoarece componentele 
hardware şi software evoluează şi ele. 

Întâmplarea a făcut ca o anumită piesă - cardul wireless - să nu fie disponibilă 
atunci când comanda mea a ajuns la fabrica din Penang, din pricina unei probleme 
de control al calităţii, aşa că asamblarea laptopului a fost întârziată cu câteva zile. 
Apoi a sosit camionul încărcat cu carduri wireless fără probleme. La 13 aprilie, 

ora 10.15, un muncitor malaiezian al Dell a luat bonul de comandă, care a ieşit 
dintr-un automat, de îndată ce toate componentele laptopului meu au sosit de la 
CLF-uri la fabrica din Penang. Alt muncitor malaiezian a venit cu un „cărăuş” - o 
cutie specială de stocare, proiectată să ţină şi să protejeze piesele - şi a început să 
scoată din el toate piesele care aveau să intre în componenţa computerului meu. 

De unde proveneau acele piese ? Dell foloseşte furnizori multipli pentru majori- 
tatea celor 30 de componente-cheie care intră în componenţa laptopurilor sale. 
Astfel, dacă un furnizor încetează să funcţioneze sau nu poate onora o comandă mai 
mare, Dell nu rămâne descoperit. Redau mai jos furnizorii-cheie ai laptopului meu, 
model Inspiron 600m : microprocesorul Intel a provenit de la oricare dintre fabricile 
Intel localizate în Filipine, Costa Rica, Malaysia şi China. Memoria a provenit fie 
dintr-o fabrică din Coreea de Sud cu capital coreean (Samsung), dintr-o fabrică 
taiwaneză din Taiwan (Nanya), o fabrică germană din Germania (Infineon) sau o 
fabrică japoneză din Japonia (Elpida). Placa grafică a fost livrată fie de o fabrică 
taiwaneză din China (MSI), fie de una cu capital chinez, tot din China (Foxconn). 
Cooler-ul a fost livrat de o fabrică taiwaneză din Taiwan (CCI sau Auras). Placa de 
bază a provenit de la o fabrică deţinută de coreeni în Shanghai (Samsung), o fabrică 
taiwaneză din Shanghai (Quanta) sau o fabrică cu capital taiwanez din Taiwan (Compal 
sau Wistron). Tastatura a fost trimisă de o companie japoneză din Tianjin (China) 
(Alps), o fabrică taiwaneză din Shenzhen (China) (Sunrex) sau tot una taiwaneză din 
Suzhou (China) (Darfon). Ecranul LCD a fost fabricat în Coreea de Sud (Samsung 
sau LG.Philips LCD), Japonia (Toshiba sau Sharp) sau Taiwan (Chi Mei Opto- 
electronics, Hannstar Display sau AU Optronics). Cardul wireless a provenit dintr-o 
fabrică americană din China (Agere) sau din Malaysia (Arrow), ori dintr-o fabrică 
taiwaneză din Taiwan (Askey sau Gemtek), sau China (USI). Modemul a fost fabricat 
fie de o companie taiwaneză din China (Asustek sau Liteon), fie de o companie cu 
capital chinez din China (Foxconn). Bateria a fost livrată de o fabrică americană din 
Malaysia (Motorola), de o fabrică japoneză din Mexic, Malaysia sau China (Sanyo) 
ori de una sud-coreeană sau taiwaneză din oricare dintre aceste două ţări (SDI sau 
Simplo). Hard-disk-ul a fost produs de o fabrică americană din Singapore (Seagate), 
una japoneză din Thailanda (Hitachi sau Fujitsu) sau tot de una japoneză din Filipine 
(Toshiba). Unitatea CD/DVD se poate să fi provenit de la o companie deţinută de 
coreeni, cu fabrici în Indonezia şi în Filipine (Samsung); o fabrică japoneză din 
China sau Malaysia (NEC) ; o fabrică japoneză din Indonezia, China sau Malaysia 
(Teac) ; sau o fabrică japoneză din China (Sony). Geanta laptopului a fost produsă 
fie de o fabrică irlandeză din China (Tenba), fie de o companie americană din China 
(Targus, Samsonite sau Pacific Design). Transformatorul a fost fabricat fie de o 
companie cu capital thailandez din Thailanda (Delta), fie de una taiwaneză, coreeană 
sau americană din China (Liteon, Samsung sau Mobility). Cablul de alimentare a 
fost fabricat de o companie britanică cu fabrici în China, Malaysia şi India (Volex). 
Stick-ul de memorie portabil a fost livrat fie de o companie israeliană din Israel 
(M-System), fie de una americană, a cărei fabrică se află în Malaysia (Smart 
Modular). 

Această simfonie a lanţului de furnizori - de la comanda mea telefonică până la 
producţie şi livrarea la uşa mea - este una dintre minunile lumii plate. 

„Trebuie să colaborăm cu foarte multă lume”, a spus Hunter. „Michael [Dell] îi 
cunoaşte personal pe directorii executivi ai acestor companii şi conlucrăm în mod 
constant la îmbunătăţirea proceselor de producţie şi la echilibrarea în timp real a 
relaţiei cerere-ofertă.” Configurarea cererii este un proces continuu, a mai spus el. 
Ce înseamnă „configurarea cererii” ? Este o noţiune care funcţionează astfel: la 10 
dimineaţa, ora locală, birourile Dell din Austin descoperă că s-au primit atâtea 
comenzi pentru laptopuri cu hard de 40 GB din partea clienţilor, încât lanţul de 
furnizori va rămâne fără piese în cel mult două ore. Semnalul este retransmis 
automat departamentului de marketing al Dell, sitului Dell.com şi operatorilor 
telefonici care primesc comenzi pentru produse Dell. Dacă, să zicem, fac comandă 
pentru un produs Dell la ora 10.30, reprezentantul Dell îmi va spune: „Iom, azi e 
ziua ta norocoasă! În următoarea oră oferim spre vânzare harduri de 60 GB pentru 
modelul de laptop pe care l-ai comandat - care costă cu doar 10 dolari mai mult decât 
unul de 40 GB. Comandă acum şi Dell îţi va oferi gratis o geantă pentru laptop, ca 
semn al preţuirii pe care o arătăm clienţilor noştri” Într-o oră sau două, făcând uz 
de asemenea promoţii, Dell poate reconfigura cererea pentru fiecare din compo- 
nentele unui laptop sau ale unui sistem desktop, făcând-o să corespundă cu oferta 
proiectată de către lanţul său global de furnizori. Astăzi s-ar putea să găseşti promoţii 
la memorii, mâine la unităţi CD-ROM. 

Dar să continuăm povestea laptopului meu : la 13 aprilie, ora 11.29, toate com- 
ponentele fuseseră extrase, la momentul oportun, din containerele de inventar de la 
uzina din Penang, iar computerul a fost asamblat acolo de către A. Sathini, membru 
al echipei de asamblare, „care a montat manual toate componentele sistemului, de la 
kit-uri până la etichetele necesare sistemului lui Tom”, după cum sună raportul de 
producţie Dell pe care mi l-au trimis. „Sistemul a fost apoi trimis pe banda rulantă 
în secţia de inscripţionare, unde s-au descărcat software-urile specificate de Tom.” 
Dell posedă uriaşe baze de date stocate în servere, de unde pot fi descărcate cele mai 
recente programe Microsoft, Norton Utilities şi alte aplicaţii populare, care sunt 
descărcate în fiecare computer conform dorințelor exprimate de către clienţi. 

„La ora 14.45, descărcarea sofiware-urilor solicitate de Tom s-a încheiat cu 
succes, iar sistemul [a fost] transferat manual către linia de împachetare. La 16.05, 
sistemul lui Tom a fost aşezat într-un înveliş protector şi pus într-o cutie etanşă, 
purtând o etichetă inscripționată cu numărul comenzii, codul de urmărire, tipul 
sistemului şi codul de expediere. La ora 18.04, sistemul lui Tom a fost încărcat pe un 
palet, purtând conosamentul specificat prin care sistemul de expediere Merge poate 
să vadă data sosirii produsului, paletul pe care se află (dintr-un transport de 75+ de 
paleţi, fiecare conţinând 152 de laptopuri) şi adresa la care va fi livrat sistemul lui 
Tom. La 18.26, sistemul lui Tom a ieşit [din fabrica Dell], îndreptându-se către 
aeroportul din Penang (Malaysia).” 

Şase zile pe săptămână, Dell închiriază în regim charter un avion Boeing 747 al 
companiei China Airlines din Taiwan, care efectuează zboruri pe ruta Penang-Nashville, 

via Taipei. Fiecare 747 decolează încărcat cu 25.000 de laptopuri Dell, care cântăresc 
în total 110.000 kg sau 242.506 livre. Acest avion este singurul 747 care aterizează 
vreodată în Nashville, cu excepţia Air Force One, sosit cu ocazia vizitelor prezi- 
denţiale. „La 15 aprilie 2004, ora 7.41, sistemul lui Tom a sosit [în Nashville], 
împreună cu alte laptopuri Dell, provenind de la Penang şi Limerick. La ora 11.58, 
sistemul lui Tom a fost transferat într-o cutie mai mare, care a ajuns în secţia de 
împachetare împreună cu componentele externe specifice comandate de Tom.” 
Aceasta s-a întâmplat la 13 zile după ce am făcut comanda. Dacă nu ar fi existat 
întârzierea pieselor din Malaysia, când le-a sosit comanda, timpul scurs între coman- 
darea telefonică a produsului, asamblarea sistemului la fabrica din Penang şi sosirea 
în Nashville ar fi fost de doar 4 zile. Hunter mi-a mai spus că lanţul total de furnizori 
pentru computerul meu, incluzându-i şi pe furnizorii furnizorilor, a presupus impli- 
carea a aproximativ 400 de companii din America de Nord, Europa şi, în principal, 
Asia, dintre care doar 30 sunt actori-cheie pe piaţă. Totuşi, într-un fel sau altul, au 
reuşit să scoată produsul. Sau, conform raportului Dell: la 15 aprilie 2004, la ora 
00.59, „sistemul lui Tom a fost expediat [din Nashville], preluat de sistemul de cole- 
tărie LDL al companiei UPS (cu sosire în 3-5 zile, conform specificaţiei lui Tom), 
cu numărul UPS de identificare 1Z13WA374253514697. La 19 aprilie, la ora 18.41, 
sistemul lui Tom a sosit în Bethesda (Maryland), unde s-a semnat de primire” 


Istorisindu-vă povestea laptopului meu, vă spun de fapt o poveste mai cuprin- 
zătoare, despre geopolitica lumii plate. Pe lângă forţele menţionate în capitolele 
anterioare, forţe care încă ţin în loc aplatizarea lumii sau chiar ar putea inversa 
procesul, trebuie să adăugăm şi o ameninţare mai tradiţională, adică izbucnirea unui 
război clasic, care să scuture lumea şi să distrugă economia mondială. L-ar putea 
dezlănţui China, hotărându-se să termine, o dată pentru totdeauna, cu independenţa 
statală a Taiwanului ; sau Coreea de Nord care, din pricina spaimei sau din pură 
nebunie, şi-ar putea folosi una din armele atomice împotriva Coreei de Sud sau a 
Japoniei ; sau Israelul, într-o încleştare cu Iranul, viitoare putere nucleară ; sau 
India şi Pakistanul, rezolvându-şi diferendul apelând la soluţia nucleară. Acestea, ca 
şi alte conflicte geopolitice clasice, ar putea izbucni în orice moment, cauzând fie 
încetinirea procesului de aplatizare a lumii, fie, mai grav, exact opusul său. 

Adevăratul subiect al acestui capitol îl reprezintă modalitatea în care aceste 
ameninţări geopolitice clasice ar putea fi temperate sau influențate de noile forme de 
colaborare, cultivate şi cerute de lumea aplatizată - în principal de lanţurile de 
furnizori. Aplatizarea lumii este un proces care durează de prea puţin timp ca să 
putem trage concluzii definitive. Totuşi, sigur este faptul că, odată cu aplatizarea 
Pământului, una dintre cele mai interesante piese de urmărit pe scena relaţiilor 
internaţionale va fi interacţiunea între amenințările globale tradiţionale şi nou-apă- 
rutele lanţuri globale de furnizori. Interacțiunea între amenințările tradiţionale (China 
contra Taiwan) şi lanţurile de furnizori just-in-time (China plus Taiwan) vor constitui 
o bogată sursă de documentare pentru studiile din domeniul relaţiilor internaţionale 
de la începutul secolului XXI. 

În The Lexus and the Olive Tree, am afirmat că, în măsura în care ţările îşi vor 
lega economiile naţionale şi viitorul de integrarea globală şi de comerţul global, 
alegerea lor va funcţiona ca o frână în calea războaielor cu vecinii. Am început să mă 
gândesc la acest fapt la sfârşitul anilor '90, când, în timpul călătoriilor mele, am 
observat că nu există două ţări care să aibă restaurante McDonald's şi care să se fi 
războit între ele, de la apariţia McDonald's pe teritoriul lor. (Incidentele de frontieră 
şi războaiele civile nu intră la socoteală, deoarece, de obicei, McDonald's serveşte 
ambele tabere.) După ce McDonald's mi-a confirmat acest lucru, am lansat ceea ce 
eu am numit „Teoria arcadelor aurii de prevenire a conflictelor” Teoria arcadelor 
aurii stipula că, atunci când o ţară atinge un nivel de dezvoltare economică din care 
să rezulte o clasă de mijloc îndeajuns de numeroasă pentru a susţine un lanţ de 
restaurante McDonald's, ea devine o ţară McDonald's. Iar locuitorilor din ţările 
McDonald's nu le mai place să se lupte unii cu ceilalţi. Preferă, în schimb, să stea 
la coadă la hamburgeri. Deşi această teorie a fost prezentată într-o notă uşor ironică, 
am încercat să prezint un punct de vedere cât se poate de serios, conform căruia 
odată ce ţările sunt întreţesute în pânza comerţului global şi a nivelului de trai 
ridicat, simbolizat în ultimii ani de prezenţa unui lanţ de francize McDonald's, 
costurile unui război devin de-a dreptul prohibitive, atât pentru învins, cât şi pentru 
învingător. 

Această teorie McDonald's a prins destul de bine la public, dar astăzi, când 
aproape în orice ţară există restaurante McDonald's, cu excepţia „eroilor negativi” 
Coreea de Nord şi Iran, mi s-a părut că ea trebuie actualizată la condiţiile lumii plate. 
În spiritul acestei idei, pe un ton la fel de glumeţ, lansez aici „Teoria Dell de pre- 
venire a conflictelor” care, în esenţă, afirmă că apariţia şi răspândirea lanțurilor 
globale de furnizori just-in-time în lumea plată reprezintă frâne şi mai puternice în 
calea aventurismului geopolitic decât noţiunea mai generală de nivel de trai ridicat, 
simbolizat de McDonald's. 

Teoria Dell stipulează: două ţări care fac parte dintr-un lanţ major de aprovi- 
zionare globală, cum ar fi cel al companiei Dell, nu vor purta niciodată război una 
împotriva celeilalte atât timp cât fac parte din acelaşi lanţ global de furnizori. 
Deoarece oamenii angrenaţi în importante lanţuri de furnizori globali nu mai vor să 
poarte războaie clasice. Vor, în schimb, să execute livrări just-in-time de bunuri şi 
servicii - şi să se bucure de nivelul crescut de trai care decurge din aceasta. Unul 
dintre cei care manifestă o adâncă înţelegere faţă de logica cuprinsă în teoria de faţă 
este chiar Michael Dell, fondatorul şi preşedintele companiei Dell. 

„Aceste ţări înţeleg că au o primă de risc”, spune Dell despre ţările din lanţul său 
de furnizori din Asia. „Au foarte mare grijă să protejeze statutul de echitate pe care 
l-au construit sau să ne comunice că nu avem nici un motiv de îngrijorare [în privinţa 
antrenării lor într-o aventură geopolitică]. După ce am vizitat China, sunt încredinţat 
că schimbarea care s-a produs acolo serveşte cel mai bine atât interesele Chinei, cât 
şi ale întregii lumi. Odată ce oamenii prind gust pentru independenţă economică, un 
stil de viaţă superior, un trai mai bun pentru copiii lor sau oricum s-ar mai putea 
defini bunăstarea, îşi valorifică şansa şi nu mai vor să renunţe la ea.” 

Orice formă de război sau de mişcare socială prelungită în Asia de Est sau în 
China „ar avea un efect devastator asupra investiţiilor efectuate şi asupra progreselor 
realizate în regiune”, afirmă Dell, care îşi exprimă, în acelaşi timp, încrederea că 
guvernele din această parte a lumii înţeleg foarte bine acest lucru. „Desigur, le-am 
dat de înţeles că stabilitatea regiunii este foarte importantă pentru noi. [Momentan], 
stabilitatea nu reprezintă pentru noi o grijă de zi cu zi... Cred că, odată cu trecerea 
timpului şi continuarea progreselor făcute de regiune, probabilitatea unui eveniment 
distrugător scade exponențial. Nu cred că industria noastră se bucură de suficientă 
recunoaştere a binelui făcut în această parte a lumii. Când câştigi bani, când eşti 
productiv şi îţi îmbunătăţeşti continuu nivelul de trai nu ai timp să-ţi pui întrebări de 
genul «Cine ne-a făcut una ca asta?» sau «De ce trăim atât de prost?>.” 

Cuvintele lui Michael Dell sunt cât se poate de adevărate. Ţările angrenate, cu 
muncitori şi industrii, într-un lanţ global de furnizori ştiu că nu-şi pot permite nici 
măcar o oră, o săptămână sau o lună de război fără să dea peste cap industrii şi 
economii pe plan mondial, riscând astfel să-şi piardă, pentru multă vreme, locul în 
respectivul lanţ de furnizori, fapt cu urmări extrem de costisitoare. Pentru o ţară 
lipsită de resurse naturale, a face parte dintr-un lanţ global de furnizori este ca şi 
cum ar descoperi petrol - un zăcământ inepuizabil. Şi astfel, a ieşi dintr-un asemenea 
lanţ din pricina unui război este ca şi cum puţurile tale de petrol ar seca sau cineva 
ar turna ciment peste ele. Iar altele nu vor apărea prea curând. 

„Preţul plătit va fi foarte mare”, a avertizat Glenn E. Neland, prim-vicepreşedinte 
Dell pe probleme de achiziţii internaţionale, când l-am întrebat ce s-ar întâmpla cu 
un membru important al lanţului de furnizori asiatic dacă s-ar decide să pornească un 
război împotriva unei ţări vecine, distrugând astfel unitatea lanţului de furnizori. 
„Declanşarea unui război nu numai că va îngenunchea o ţară [în prezent], ci ea va 
plăti pentru mult timp - deoarece îşi va pierde credibilitatea dacă se dovedeşte 
capabilă să îmbrăţişeze soluţii politice extreme. Iar China abia începe să-şi dezvolte 
un nivel de credibilitate în comunitatea de afaceri, creându-şi un mediu de afaceri în 
care se poate prospera - cu reguli transparente şi solide.” Neland mi-a mai spus că 
furnizorii îl întreabă adesea dacă nu este îngrijorat în privinţa Chinei şi Taiwanului, 
ţări care au ameninţat cu declanşarea unui război în a doua jumătate a secolului XX, 
iar răspunsul lui este că nu-şi poate imagina aceste ţări „făcând altceva mai mult 
decât să-şi arate muşchii una în faţa celeilalte” Neland afirmă că şi-a dat seama, din 
conversațiile şi din contactele cu companiile şi guvernele angrenate în lanţul de 
furnizori ai Dell, în principal cu partenerii chinezi, că „aceştia sunt conştienţi de 
existenţa oportunităţilor şi sunt foarte doritori să participe la procesele pe care le văd 
derulându-se în alte ţări asiatice. Chinezii ştiu că la capătul tunelului îi aşteaptă o 
uriaşă recompensă economică şi vor să pună mâna pe ea. Anul acesta vom cheltui 
circa 35 miliarde de dolari cu producţia de piese componente, iar 30% dintre ele se 
vor fabrica în China” 

Cine urmăreşte evoluţia lanțurilor de furnizori, adaugă Neland, va observa 
prosperitatea şi stabilitatea pe care le-au promovat, mai întâi în Japonia, apoi în 
Coreea de Sud şi Taiwan, iar astăzi în Malaysia, Singapore, Filipine, Thailanda şi 

Indonezia. Odată ce ţările intră în angrenajul acestor lanţuri globale de furnizori, 
„simt că fac parte dintr-un întreg mult mai mare decât cel reprezentat de propriile 
interese de afaceri”, afirmă el. Osamu Watanabe, director executiv al Organizaţiei 
pentru Comerţ Exterior din Japonia, mi-a explicat, într-o după-amiază petrecută la 
Tokyo, felul în care companiile japoneze transferă părţi însemnate din procesele 
tehnice şi de producţie de nivel scăzut şi mediu în China, executând producţia 
primară acolo, pentru ca apoi să le readucă în Japonia pentru asamblarea finală. 
Japonia procedează astfel în ciuda unei amare moşteniri istorice de neîncredere 
reciprocă, intensificată de invadarea Chinei în secolul trecut. Din punct de vedere 
istoric, observă el, o Japonie şi o Chină puternice au avut întotdeauna dificultăţi în 
a coexista. Dar nu în zilele noastre, cel puţin nu pentru moment. De ce nu? l-am 
întrebat. Motivul pentru care poţi avea simultan o Japonie şi o Chină puternice, 
mi-a răspuns el, „îl reprezintă lanţul de furnizori”. Este o situaţie din care câştigă 
ambele părţi. 

Evident, atâta vreme cât Irakul, Siria, sudul Libanului, Coreea de Nord, Pakistanul, 
Afghanistanul şi Iranul nu fac parte din nici un lanţ major de aprovizionare globală, 
fiecare dintre ele rămâne un punct fierbinte care ar putea exploda în orice moment 
şi, astfel, ar încetini sau inversa procesul de aplatizare mondială. După cum stă 
mărturie povestea laptopului meu, cel mai important studiu de caz al Teoriei Dell de 
prevenire a conflictelor îl reprezintă diferendul dintre China şi Taiwan - deoarece 
ambele ţări sunt serios angrenate în mai multe lanţuri majore de aprovizionare glo- 
bală, din domenii precum industria calculatoarelor, a produselor electronice şi, din 
ce în ce mai mult, industria software. În marea lor majoritate, componentele pentru 
computerele realizate de orice companie importantă provin din zona de coastă a 
Chinei, din Taiwan şi Asia de Est. În plus, la ora actuală, Taiwanul singur are, în 
China continentală, investiţii în valoare de peste 100 miliarde de dolari, iar multe 
dintre cele mai avansate companii producătoare de tehnică de vârf sunt conduse de 
experţi taiwanezi. 

Astfel, nu este de mirare că Craig Addison, fost redactor al revistei Electronic 
Business Asia, a scris pentru International Herald Tribune (29 septembrie 2000) un 
eseu intitulat „A «Silicon Shield» Protects Taiwan from China” („O «barieră de siliciu» 
protejează Taiwanul de China”). În articol, autorul afirmă că „produsele pe bază de 
siliciu, cum ar fi computerele şi sistemele de reţea, stau la baza economiilor digitale 
din Statele Unite, Japonia şi din alte ţări dezvoltate. În deceniul trecut, Taiwanul a 
devenit al treilea producător mondial de hardware pentru tehnologia informaţiei, 
după Statele Unite şi Japonia. O agresiune militară a Chinei împotriva Taiwanului ar 
întrerupe o mare parte din procesul de aprovizionare a lumii cu aceste produse... Un 
asemenea eveniment ar rade dintr-un foc trilioane de dolari din valoarea de piaţă a 
companiilor producătoare de tehnologie, listate la bursele din Statele Unite, Japonia 
şi Europa” Iar dacă liderii Chinei, cum ar fi fostul preşedinte Jiang Zemin, odată 
ministru al Electronicii, au pierdut din vedere faptul că Taiwanul şi China sunt strâns 
integrate în lanţul de aprovizionare al industriei computerelor, nu au nevoie decât să 
le ceară copiiilor lor o actualizare a situaţiei. Fiul lui Jiang Zemin, Jiang Mianheng - 

scrie Addison - „este partener într-un proiect de fabricare a waferelor” în Shanghai, 
împreună cu Winston Wang de la grupul taiwanez Grace T.H.W.” Şi nu este vorba 
doar de interese taiwaneze. Sute de mari companii americane desfăşoară, la ora 
actuală, operaţiuni de cercetare şi dezvoltare în China ; un război care să le pună 
capăt nu ar duce doar la mutarea, de către companii, a fabricilor în altă parte, ci şi 
la o pierdere semnificativă a numărului de investiţii de cercetare şi dezvoltare în 
China, pe care mizează guvernul de la Beijing, în vederea dezvoltării. Un asemenea 
război, în funcţie de felul în care ar debuta, ar putea declanşa un boicot american 
general al mărfurilor chineze - în cazul în care China ar înlătura democraţia 
taiwaneză -, care ar conduce la serioase tulburări economice în China. 

Teoria Dell a fost testată pentru prima oară în decembrie 2004, când în Taiwan au 
avut loc alegeri parlamentare. Toată lumea se aştepta ca Partidul Democratic Progre- 
sist (PDP) al preşedintelui Chen Shui-bian, partid în favoarea independenţei, să 
câştige scrutinul legislativ, în dauna principalului partid de opoziţie, Partidul Naţio- 
nalist, susţinător al unor legături mai strânse cu China. Preşedintele Chen a consi- 
derat alegerile drept un referendum popular dedicat propunerii sale de a elabora o 
nouă constituţie, care să consfinţească formal independenţa Taiwanului, punând 
astfel capăt stării de lucruri intenţionat ambigue din regiune. Dacă Chen ar fi câştigat 
alegerile şi şi-ar fi dus la îndeplinire agenda legată de independenţa Taiwanului, în 
loc să perpetueze actuala poveste conform căreia Taiwanul este o provincie a Chinei 
comuniste, lucrurile ar fi putut degenera într-o agresiune militară a Chinei împotriva 
Taiwanului. La momentul respectiv, toată lumea a stat cu răsuflarea tăiată. Şi ce s-a 
întâmplat? Plăcile de bază au învins patria-mamă” Majoritatea alegătorilor taiwa- 
nezi au votat împotriva candidaţilor partidului de guvernământ, susţinător al indepen- 
denţei, asigurându-se că PDP nu va avea majoritatea în Parlament. Cred că mesajul 
transmis de alegătorii taiwanezi nu înseamnă că ei s-au pronunţat împotriva indepen- 
denţei. Mai degrabă votul lor a însemnat că, pentru moment, nu vor să strice starea 
de lucruri actuală, care a fost benefică pentru atât de mulţi taiwanezi. Se pare că 
alegătorii au înţeles foarte bine relaţia de interdependenţă cu China continentală şi au 
făcut alegerea înţeleaptă de a-şi menţine independenţa de facto mai degrabă decât să 
o forţeze pe cea de jure, care ar fi putut declanşa o invazie chineză şi un viitor extrem 
de nesigur. 

Iar acum un avertisment : ce am afirmat atunci când am lansat Teoria McDonald's 
repet cu şi mai mare tărie în cazul Teoriei Dell: ea nu elimină războaiele. Şi nici nu 
garantează că guvernele nu vor alege să se implice în războaie, chiar şi guvernele 
care fac parte din lanţuri majore de aprovizionare globală. A sugera aşa ceva ar fi o 
naivitate. Teoria garantează doar că guvernele ţărilor angrenate în lanţuri globale de 
furnizori vor trebui să se gândească de trei, nu de două ori înainte de a se angaja 
într-o aventură militară, fie ea şi un război de autoapărare. lar dacă totuşi aleg calea 
războiului, preţul pe care îl vor plăti va fi de zece ori mai mare decât acum un 


* Discuri subţiri din siliciu pe care sunt aplicate structurile pentru cipuri (n.t.). 
** Joc de cuvinte. În original, motherboards won over motherland (n.t.). 

deceniu şi, probabil, chiar de zece ori mai mare decât estimează liderii ţărilor 
respective. Să rămâi fără restaurante McDonald's e un lucru trist. Dar să porţi un 
război, care te va costa locul în lanţul de furnizori al secolului XXI, loc pe care n-ai 
să-l recapeţi prea curând, e o tragedie. 


Chiar dacă cel mai semnificativ test de caz al Teoriei Dell îl reprezintă diferendul 
dintre China şi Taiwan, este la fel de adevărat că Teoria Dell a fost verificată deja, 
într-o oarecare măsură, în cazul Indiei şi Pakistanului, context în care am început să 
mă gândesc la ea pentru prima dată. S-a întâmplat să mă aflu în India în 2002, când 
lanţurile ei de furnizori de servicii just-in-time au intrat în conflict cu o situaţie 
geopolitică tradiţională - iar lanţul de aprovizionare a câştigat disputa. În cazul 
Indiei şi Pakistanului, Teoria Dell se verifica numai în cazul uneia dintre părţi — 
India -, dar, oricum, avea un impact important. Pentru lanţul mondial de furnizori 
în domeniul muncii intelectuale şi serviciilor, India este ceea ce reprezintă China şi 
Taiwanul pentru lanţul de furnizori al industriilor prelucrătoare. Cititorii acestei 
cărţi vor fi înţeles până acum elementele de bază: cel mai mare centru de cercetare, 
din afara Statelor Unite, al companiei General Electric se află în Bangalore, având 
1.700 de ingineri, designeri şi savanţi indieni. Cipurile de comandă ale multor mărci 
de telefoane mobile sunt proiectate în Bangalore. Vrei să închiriezi online o maşină 
de la Avis? Comanda este gestionată din Bangalore. Identificarea bagajelor pierdute 
ale zborurilor Delta şi British Airways se face din Bangalore, după cum contabilitatea 
internă şi depanarea reţelelor computerizate ale foarte multor firme globale se fac în 
Bangalore, Mumbai, Chennai şi alte mari oraşe indiene. 

Dar iată ce s-a întâmplat : la 31 mai 2002, purtătorul de cuvânt al Departamentului 
de Stat, Richard Boucher, a emis următoarul avertisment pentru călători: „Facem 
un apel la toţi cetăţenii americani aflaţi momentan în India să părăsească această 
ţară”, deoarece perspectiva unui conflict nuclear cu Pakistanul devenise foarte veri- 
dică. Ambele ţări îşi concentrau importante efective militare la frontieră, rapoartele 
de spionaj sugerau că ambele ţări s-ar putea să şteargă praful de pe focoasele 
nucleare, iar postul CNN prezenta imagini cu oameni îngrămădindu-se să părăsească 
India. Firmele globale americane, care îşi mutaseră centrele de comandă şi operaţiunile 
de cercetare-dezvoltare în Bangalore, erau profund descurajate. 

„Navigam pe Net când am văzut avertismentul referitor la India, într-o vineri 
seara”, mărturiseşte Vivek Paul, preşedinte al Wipro, companie care gestionează din 
India operaţiunile interne ale multor companii multinaționale americane. „De îndată 
ce am văzut anunţul, mi-am zis: «Of, Doamne! Fiecare client de-al nostru o să 
înceapă să-şi pună un milion de întrebări în această privinţă». Era vineri şi urma un 
weekend lung pe care noi, cei de la Wipro, l-am folosit pentru a pune la punct un 
plan cu securitate integrată de continuitate a afacerilor, destinat tuturor clienţilor 
noştri.” În timp ce toţi clienţii Wipro erau mulţumiţi să vadă cum compania deţine 
controlul asupra evenimentelor, mulţi dintre ei erau, totuşi, vădit tulburaţi. Aşa ceva 
nu făcea parte din planul pe care şi-l făcuseră când s-au hotărât să delocalizeze 
procese de cercetare de importanţă majoră şi diverse operaţiuni în India. Paul 

povesteşte : „Am primit un e-mail de la un director pe probleme de informaţie al 
unei firme americane, important client de-al nostru, în care scria : «În clipa de faţă 
îmi petrec timpul căutând surse alternative în afara Indiei. Nu cred că vă doriţi aşa 
ceva şi, sincer, nici eu». Am retransmis imediat mesajul său ambasadorului indian la 
Washington, pe care l-am rugat să-l înmâneze persoanei potrivite” Paul nu a dorit 
să-mi spună despre ce companie era vorba, dar mi s-a confirmat, din surse diploma- 
tice, că era United Technologies. O mulţime de alte companii americane, precum 
American Express şi General Electric, cu centre de comandă în Bangalore, trebuie 
să fi fost la fel de îngrijorate. 

Pentru multe companii globale, „motorul principal al afacerii lor se găseşte astăzi 
aici”, afirmă N. Krishnakumar, preşedintele MindTree, o altă importantă firmă 
indiană din Bangalore, specializată în externalizarea muncii intelectuale. „Orice 
eveniment disruptiv poate provoca haos.” Deşi nu încearcă să se amestece în pro- 
bleme de politică externă, a spus el, „am explicat guvernului nostru, prin intermediul 
Confederaţiei Industriilor din India, că asigurarea unui mediu de operaţiuni stabil şi 
previzibil reprezintă cheia actuală a dezvoltării Indiei” Acest argument a fost unul 
foarte educativ pentru liderii mai în vârstă de la New Delhi, care nu înţeleseseră pe 
deplin cât de importantă a devenit India în lanţul mondial de furnizori din domeniul 
concepţiei şi logisticii. Când gestionezi operaţiuni interne vitale pentru companii 
precum American Express, General Electric sau Avis ori eşti responsabil de urmă- 
rirea şi identificarea tuturor bagajelor pierdute pe rutele British Airways sau Delta, 
nu poţi să-ţi iei liber ca să porţi război nici măcar o lună, o săptămână sau o zi fără 
a cauza pagube serioase companiilor respective. Odată ce acele companii şi-au luat 
angajamentul să delocalizeze operaţiuni de afaceri sau de cercetare în India, ele se 
aşteaptă ca respectivele operaţiuni să rămână în India. Este un angajament de maximă 
importanţă. Şi dacă, din motive geopolitice, se produc distrugeri importante, aceste 
companii vor pleca şi nu se vor întoarce înapoi prea uşor. Când pierzi acest tip de 
comerţ cu servicii, poţi să-l pierzi pentru totdeauna. 

„Ce se întâmplă, în cele din urmă, în lumea plată descrisă de dumneavoastră”, 
explică Paul, „este că nu ai decât o singură ocazie să îndrepţi lucrurile dacă se întâm- 
plă ceva [rău]. Pentru că, în pofida angajamentelor beton şi a coborârii barierelor de 
care poţi profita, dezavantajul de a trăi într-o lume plată este că fiecare client are 
parte de opţiuni multiple, aşa că simţul tău de răspundere nu izvorăşte doar din 
dorinţa de a lucra eficient pentru clienţii tăi, ci şi din dorinţa de autoconservare” 

Guvernul indian a înţeles mesajul. Dar să fi fost locul central al Indiei în lanţul 
mondial de furnizori de servicii singurul factor care l-a determinat pe primul-ministru 
Vajpayee să-şi domolească avântul retoric şi să evite escaladarea conflictului ? Desi- 
gur că nu. Au existat, cu siguranţă, şi alţi factori - în principal, efectul de intimidare 
al arsenalului nuclear pakistanez. Dar, în mod cert, rolul Indiei în serviciile globale 
a reprezentat o importantă sursă adițională de reţinere în privinţa comportamentului 
ei, iar acest rol a fost luat în serios la New Delhi. „Cred că ameninţarea războiului 
a trezit la realitate pe foarte mulţi”, afirmă Jerry Rao, care conduce o asociaţie 
comercială indiană de înaltă tehnologie. „Ne-am implicat la modul serios şi am 
încercat să le arătăm guvernanţilor cât de mult dăunează războiul intereselor de 

afaceri ale Indiei. Ca să nu mai vorbim de răul făcut economiei indiene... Până 
atunci, mulţi nu şi-au dat seama cât de brusc ne integraserăm restului lumii. La ora 
actuală suntem parteneri într-un lanţ de aprovizionare care funcţionează 24 de ore, 
şapte zile pe săptămână, 365 zile pe an.” 

Vivek Kulkarni, pe atunci secretar pe probleme de tehnologie a informaţiei al 
guvernului regional din Bangalore, mi-a spus în 2002 : „Nu ne implicăm în politică, 
dar am supus atenţiei guvernului problemele pe care le-ar putea întâmpina industria 
IT indiană în cazul izbucnirii unui război” Iar acesta a reprezentat un factor complet 
nou, pe care guvernul de la New Delhi l-a luat în consideraţie. „Acum 10 ani, lobby-ul 
făcut de miniştrii IT ai diferitelor state indiene nici nu exista”, mi-a declarat Kulkarni. 
Astăzi, reprezintă una dintre cele mai importante forme de lobby de afaceri din 
India, constituind o coaliţie imposibil de ignorat pentru orice guvern indian. 

„Cu tot respectul cuvenit, închiderea restaurantelor McDonald's nu provoacă un 
rău atât de mare”, spune Vivek Paul, „dar dacă Wipro ar trebui să-şi închidă porţile, 
ar fi afectate operaţiunile de zi cu zi ale foarte multor companii” Nimeni nu ar mai 
răspunde apelurilor primite de cal/-center-uri. Multe situri de comerţ electronic, care 
sunt administrate din Bangalore, s-ar închide. Multe companii importante, care se 
bazează pe firme indiene pentru a le întreţine aplicaţiile computerizate sau pentru a 
le gestiona departamentele de resurse umane ori de facturare, şi-ar bloca activitatea. 
Iar aceste companii nu-şi doreau să găsească alte alternative, explică Paul. Trecerea 
la un alt operator este foarte dificilă, deoarece operaţiile interne de zi cu zi, de o 
importanţă capitală pentru o companie globală, necesită foarte multă pregătire şi 
experienţă. Nu seamănă deloc cu deschiderea unui restaurant fast-food. De aceea, 
continuă Paul, clienţii Wipro i-au spus: „«Am investit în voi. Trebuie să fiţi extrem 
de responsabili cu încrederea pe care v-am acordat-o.» Şi cred că aceste cuvinte au 
exercitat o contrapresiune enormă asupra noastră, dându-ne de înţeles că trebuie să 
acţionăm într-o manieră responsabilă... Dintr-odată ne-a devenit şi mai clar că 
putem beneficia de mai multe câştiguri de pe urma factorului economic decât de pe 
cea a factorului geopolitic. Aveam mai mult de câştigat din construirea unei clase de 
mijloc consistente şi bogate, capabilă să creeze o industrie de export, decât din 
purtarea unui război împotriva Pakistanului, un război care să ne satisfacă egoul şi 
doar atât” Guvernul indian a luat şi el pulsul opiniei publice şi şi-a dat seama că 
marea majoritate a celor un miliard de indieni îşi spun: „Îmi doresc un viitor mai 
bun, nu un teritoriu în plus”. Ori de câte ori i-am întrebat pe tinerii indieni, salariaţi 
ai call-center-urilor, ce părere au despre Kashmir sau despre un război cu Pakistanul, 
m-au expediat cu acelaşi răspuns: „Avem lucruri mai bune de făcut” Şi chiar aşa 
stau lucrurile. America trebuie să se gândească la toate acestea când îşi evaluează 
propria abordarea globală a externalizării. Nu că aş fi vreodată avocatul transferării 
unor locuri de muncă din America peste mări şi ţări doar pentru a menţine pacea 
între indieni şi pakistanezi. Dar vreau să spun că, în măsura în care acest proces are 
loc, determinat de propria logică economică internă, va avea un efect geopolitic net 
pozitiv. Acest proces va face cu siguranţă lumea mai sigură pentru copiii americani. 

Fiecare dintre şefii indieni ai sectorului de afaceri pe care i-am intervievat a 
subliniat că, în eventualitatea unui act mişelesc de terorism sau de agresiune din 

partea Pakistanului, India va face tot ce-i stă în putere ca să se apere, iar ei vor fi 
primii susţinători ai defensivei - lăsând Teoria Dell în plata Domnului. Câteodată 
războiul este inevitabil. Îţi este impus de comportamentul nesăbuit al altora şi trebuie 
să plăteşti un preţ. Dar cu cât India şi, după cum se speră, cât de curând şi Pakistanul 
vor fi din ce în ce mai mult angrenate în lanţurile globale de furnizori de servicii, cu 
atât vor fi mai puţin tentate să se războiască între ele, exceptând mici incidente de 
frontieră sau războaie ale declaraţiilor. 

Exemplul crizei nucleare India-Pakistan din 2002 este cel puţin dătător de 
speranţă. Încetarea focului nu ne-a fost adusă de generalul Powell, ci de General 
Electric. 

Sau, vorba sloganului General Electric, „noi aducem lucrurile bune la viaţă” 


Infosys contra Al-Qaeda 


Din păcate, nici chiar GE nu poate face mai mult. Şi asta pentru că, vai, o nouă sursă 
de instabilitate geopolitică a apărut în ultimii ani, în calea căreia nici măcar Teoria 
Dell actualizată nu mai reprezintă o frână. Este vorba de apariţia lanțurilor globale 
de aprovizionare mutante - adică actori non-statali, fie ei infractori sau terorişti, 
care învaţă să utilizeze toate elementele lumii plate pentru a promova o agendă 
puternic destabilizatoare, chiar nihilistă. Am început să mă gândesc prima oară la 
acest lucru când Nandan Nilekani, directorul executiv al companiei Infosys, m-a 
însoţit în turul centrului global de videoconferinţe aflat la cartierul general din 
Bangalore al companiei sale, tur la care m-am referit în capitolul 1. În timp ce 
Nandan îmi explica în ce fel Infosys poate să-şi adune laolaltă toţi membrii lanţului 
global de furnizori pentru o videoconferinţă virtuală, mi-a trecut prin minte un 
gând: oare cine mai foloseşte u„ploading-ul şi lanţurile de aprovizionare cu la fel de 
multă imaginaţie ? Răspunsul, desigur, nu putea fi decât Al-Qaeda. 

Al-Qaeda a învăţat să utilizeze multe din instrumentele pentru colaborarea globală 
utilizate şi de Infosys - dar, în loc să realizeze produse şi profit cu ajutorul lor, 
mutilează şi omoară. Acest fapt reprezintă, în sine, o problemă extrem de complicată. 
De fapt, s-ar putea să fie cea mai supărătoare problemă geopolitică cu care se con- 
fruntă ţările lumii plate care vor să se concentreze asupra viitorului. Din păcate, 
lumea plată este prietenă atât cu Infosys, cât şi cu Al-Qaeda. Teoria Dell nu se va 
putea verifica deloc în cazul acestor reţele informale de terorişti islamist-leninişti, 
deoarece ei nu reprezintă un stat a cărui populaţie să-şi tragă la răspundere liderii sau 
al cărui lobby de afaceri intern să-i frâneze avântul. Aceste lanţuri de aprovizionare 
mutante sunt formate în scopul distrugerii, nu al profitului. Ele nu au nevoie de 
investitori, ci doar de recruți, de donatori şi de victime. Totuşi, aceste lanţuri de 
aprovizionare mutante, extrem de mobile şi cu autofinanţare, folosesc toate instru- 
mentele de colaborare oferite de lumea plată - uploading-ul pentru a colecta fonduri, 
pentru a recruta adepţi şi pentru a stimula şi a răspândi idei ; externalizarea pentru 
a antrena recruți ; şi lanţurile de aprovizionare pentru a distribui instrumentele şi pe 

teroriştii sinucigaşi care efectuează operațiunile. Comandamentul Central al Forţelor 
Armate Americane (U.S. Central Command) are chiar o denumire pentru această 
întreagă reţea underground : Califatul Virtual. Iar liderii şi inovatorii acestuia înțeleg, 
lumea plată la fel de bine ca Wal-Mart, Dell şi Infosys, ca să luăm doar câteva exemple. 

În capitolul 12 am încercat să explic că ascensiunea Al-Qaeda este de neînțeles, 
emoţional şi politic, fără a face referire la aplatizarea lumii. Punctul de vedere pe care 
îl susţin în cele ce urmează este că ascensiunea Al-Qaeda nu poate fi înţeleasă nici 
din punct de vedere tehnologic fără referire la aplatizarea lumii. În general, globaliza- 
rea a fost prietena Al-Qaeda, în sensul că a ajutat la solidificarea unui reviriment al 
identităţii şi solidarităţii musulmane, permițându-le musulmanilor dintr-o ţară anume 
să urmărească mult mai îndeaproape lupta fraţilor lor întru credinţă din altă ţară şi 
să se solidarizeze cu ea - mulţumită Internetului şi televiziunii prin satelit. În acelaşi 
timp, după cum am arătat, acest proces de aplatizare a intensificat sentimentele de 
umilinţă manifestate în anumite segmente ale lumii musulmane, sentimente generate 
de faptul că civilizaţii faţă de care odată lumea musulmană se credea superioară - 
hindusă, iudaică, creştină, chineză - o duc astăzi mai bine decât multe ţări musulmane, 
fapt vizibil cu ochiul liber. Aplatizarea lumii a condus, de asemenea, la intensificarea 
urbanizării şi a imigrației pe scară largă în Occident a multora dintre aceşti tineri 
bărbaţi arabo-musulmani, frustraţi şi lipsiţi de un loc de muncă, permiţând în acelaşi 
timp reţelelor informale ale acestor tineri să se formeze, să acţioneze şi să se inter- 
conecteze cu mai multă uşurinţă. Ceea ce a reprezentat un avantaj pentru grupările 
politice extremiste underground ale musulmanilor. Astăzi se constată o proliferare a 
acestor lanţuri de aprovizionare, informale şi reciproce, în întreaga lume arabo- 
-musulmană - mici reţele de persoane care transferă bani prin aşa-numitele hawala 
(reţele de finanţare din mână-n mână) şi care recrutează adepţi prin intermediul 
sistemelor alternative de educaţie de genul madrassa (şcoli islamice), comunicând 
cu ajutorul Internetului şi al altor instrumente ale revoluţiei globale IT. Gândiţi-vă 
doar: acum un secol, anarhiştii aveau posibilităţi limitate de a comunica şi de a 
colabora, de a atrage simpatizanți şi de a se uni în vederea executării unei operaţiuni. 
Astăzi, având la dispoziţie Internetul, toate acestea nu mai reprezintă o problemă. 
Astăzi, până şi Unabomber* şi-ar putea găsi prieteni cu care să formeze un consorţiu 
al crimei, în contextul căruia punctele sale „tari” ar putea fi amplificate şi consolidate 
de alţii, cu vederi asupra lumii la fel de denaturate. 

Evenimentele la care am fost martori în Irak reprezintă o mutație şi mai perversă 
a acestui lanţ de aprovizionare mutant - lanţul de aprovizionare sinucigaş. De la 
începutul invaziei americane, în martie 2003, mai mult de 200 de terorişti sinucigaşi 
au fost recrutaţi din Irak şi din întreaga lume musulmană, transportaţi pe frontul 
irakian prin intermediul unui soi de cale ferată underground, puşi în legătură cu 
fabricanţii de bombe locali şi apoi trimişi împotriva țintelor americane şi irakiene, 
potrivit necesităţilor tactice zilnice ale forţelor insurgente islamiste din Irak. Pot să 
înţeleg, dar nu şi să accept că cei peste 30 de ani de ocupaţie israeliană în West Bank 
i-ar fi adus pe unii palestinieni în pragul unei nebunii sinucigaşe. Dar ocupaţia 


* Theodore John Kaczynski, anarhist şi criminal în serie american (n.t.). 

americană în Irak dura doar de câteva luni când forţele americane au început să fie 
lovite de acest lanţ de aprovizionare sinucigaş. Cum pot fi oare recrutaţi atât de mulţi 
tineri „gata de acţiune”, dispuşi să se sinucidă pentru cauza Jihadului şi dintre care 
mulţi se pare că nu sunt nici măcar irakieni ? Aceşti tineri nu-şi doresc să fie cunoscuţi 
după nume şi nu râvnesc nici un fel de recunoaştere a acţiunilor lor - cel puţin nu 
în această lume. Este cât se poate de adevărat că serviciile de spionaj occidentale par 
a dispune de puţine indicii referitoare la funcţionarea acestui lanţ sinucigaş underground, 
ceea ce obstrucţionează forţele armate americane din Irak. Totuşi, din câte se cunoaşte, 
acest Califat Virtual funcţionează la fel ca lanţurile de furnizori pe care le-am descris 
anterior. La fel cum iei un produs de pe raftul unui magazin cu reduceri de preţuri 
din Birmingham, iar la Beijing este fabricat imediat altul, tot aşa şi vânzătorii cu 
amănuntul ai sinuciderii trimit o bombă umană la Bagdad şi imediat un alt potenţial 
sinucigaş este recrutat şi îndoctrinat la Beirut. În măsura în care această tactică se va 
răspândi, doctrina militară a Statelor Unite va trebui reconsiderată din temelii. 

Lumea plată a fost şi este un mare avantaj pentru Al-Qaeda şi pentru cei de teapa 
lor din cauza modului în care le permite celor mici să acţioneze la nivel înalt, precum 
şi a felului în care permite acţiunilor de amploare redusă - uciderea a doar câţiva 
oameni - să aibă efecte majore. Oribila înregistrare video a decapitării reporterului 
Wall Street Journal Danny Pearl de către militanţi islamişti din Pakistan a fost trans- 
misă, prin Internet, în întreaga lume. Nu există jurnalist pe faţa pământului care să 
nu fi fost terifiat văzând înregistrarea sau doar citind despre ea. Însă aceste înregis- 
trări video ale decapitărilor sunt utilizate şi ca instrumente de recrutare. Lumea plată 
face ca teroriştii să-şi transmită mult mai uşor teroarea. Având la dispoziţie Internetul, 
nu mai au nevoie să-şi treacă mesajele prin agenţiile de ştiri occidentale sau arabe, 
putând transmite în direct pe ecranul calculatorului tău. Este nevoie de mult mai 
puţină dinamită pentru a transmite tot mai multă anxietate. Aşa cum armata Statelor 
Unite a inclus jurnalişti în rândurile sale, tot aşa şi lanţul sinucigaş a angrenat 
terorişti care, în felul lor personal, să ne relateze varianta lor. De câte ori nu m-am 
trezit dimineaţa, am intrat pe Internet şi m-am aflat faţă în faţă cu imaginea video a 
unui mascat înarmat care ameninţă un american cu decapitarea - totul graţie paginii 
principale AOL ? Internetul este un instrument neînchipuit de util pentru a disemina 
elemente de propagandă, teorii ale conspirației şi vechi neadevăruri patentate, 
deoarece combină un nivel uriaş de disponibilitate cu o patină de tehnologie care 
face ca orice apare pe Internet să fie, cumva, mai credibil. De câte ori nu aţi auzit 
pe cineva care să spună „Dar am citit pe Internet despre asta”, de parcă menţionarea 
Internetului ar trebui să pună capăt oricărei dispute? De fapt, Internetul poate 
înrăutăţi lucrurile. Adeseori el duce la expunerea unui număr tot mai mare de oameni 
la teorii ale conspirației pur şi simplu nebuneşti. 

„Prin intermediul noului sistem de difuzare - Internetul - este mult mai probabil 
să se transmită iraţionalitate decât raționalitate”, afirmă politologul Yaron Ezrahi, a 
cărui specialitate o reprezintă interacţiunea dintre media şi politică. „Deoarece 
iraţionalitatea are o încărcătură emoţională mai mare, necesită mai puţine cunoştinţe, 
explică mai multe lucruri mai multor oameni şi se răspândeşte mai uşor.” De aceea 
teoriile conspirației abundă în lumea arabo-musulmană de astăzi - şi, din păcate, au 

ajuns să abunde şi în diverse medii din lumea occidentală. Teoriile conspirației se 
aseamănă cu un drog care ajunge direct în fluxul sanguin al unei persoane, permi- 
tându-i să vadă „Lumina” Iar Internetul este acul cu care se injectează acest drog. 
Pe vremuri, tinerii obişnuiau să ia LSD pentru a evada din cotidian. Astăzi nu au 
decât să intre pe Net. Astăzi nu-ţi mai faci injecții, ci descarci din reţea. Descarci 
exact acel punct de vedere care se adresează tuturor prejudecăţilor tale. Iar lumea 
plată face acest lucru din ce în ce mai uşor. 

Gabriel Weimann, profesor de comunicare la Universitatea Haifa (Israel), a 
realizat un incisiv studiu asupra utilizării Internetului de către terorişti şi asupra a 
ceea ce eu numesc lume plată, studiu publicat în martie 2004 de către Institutul 
pentru Pace al Statelor Unite, din care s-au publicat fragmente şi pe situl YaleGlobal 
Online, la 26 aprilie 2004. În articol, autorul afirmă următoarele : 


În vreme ce pericolul ca cyber-terorismul să ia Internetul în stăpânire este frecvent luat în 
dezbatere, despre ameninţarea reprezentată de utilizarea Internetului de către terorişti se 
cunosc surprinzător de puţine lucruri. Un studiu recent, desfăşurat pe durata a şase ani, 
demonstrează că organizaţiile teroriste şi susţinătorii lor se folosesc de toate instrumentele 
oferite de Internet pentru a recruta susţinători, pentru a colecta fonduri şi pentru a lansa 
o campanie a spaimei la nivel mondial. Este de asemenea clar că, pentru a combate 
eficient terorismul, simpla suprimare a instrumentelor Internetului utilizate de terorişti nu 
este de ajuns. O scanare a Internetului, efectuată de noi între anii 2003 şi 2004, a scos la 
iveală existenţa a sute de Web site-uri, care deserveau terorismul în diferite moduri, 
câteodată interconectate... Există numeroase exemple ale modului în care [teroriștii] se 
folosesc de acest mediu lipsit de cenzură pentru a răspândi dezinformare, pentru a trimite 
ameninţări, menite să inspire spaimă şi neajutorare, şi pentru a disemina imagini oribile 
ale acţiunilor recente. După 11 septembrie 2001, Al-Qaeda şi-a garnisit siturile cu o serie 
de anunţuri referitoare la un iminent „atac de proporţii” asupra unor ţinte din Statele 
Unite. Aceste avertismente au beneficiat de o considerabilă atenţie mediatică, ceea ce a 
ajutat la formarea unui sentiment generalizat de groază şi de insecuritate în rândurile 
publicului din întreaga lume şi în special din Statele Unite... 

Internetul şi-a mărit în mod semnificativ numărul de oportunităţi prin care teroriştii să-şi 
asigure publicitatea. Până la apariţia Internetului, speranţele teroriştilor de face publicitate 
cauzelor şi acţiunilor lor se legau de atragerea atenţiei posturilor de televiziune şi de radio 
sau a presei scrise. Faptul că teroriştii înşişi deţin controlul direct asupra conţinutului 
propriilor situri le oferă şi mai multe oportunităţi de a configura felul în care sunt 
percepuți de către diferite segmente ale publicului-ţintă şi de a manipula propria imagine, 
precum şi imaginea duşmanilor lor. Majoritatea siturilor realizate de terorişti nu cele- 
brează activităţile lor violente. În schimb, indiferent de natura, de motivațiile şi de locaţia 
lor, majoritatea siturilor teroriste subliniază două aspecte: restricţiile impuse libertăţii de 
exprimare şi suferinţa camarazilor lor care sunt, actualmente, prizonieri politici. Aceste 
chestiuni rezonează puternic în conştiinţa susținătorilor terorismului şi, în acelaşi timp, 
sunt premeditate pentru a atrage simpatia acelor segmente ale publicului occidental care 
preţuiesc libertatea de exprimare şi dezaprobă măsurile de reducere la tăcere a opoziţiei 
politice... 

Teroriştii s-au dovedit a fi nu doar iscusiţi în domeniul marketingului online, ci şi experţi 
în exploatarea datelor oferite de cele peste un miliard de pagini World Wide Web. De pe 
Internet pot afla despre programul şi amplasamentul unor ţinte precum facilităţile de 

transport, centralele nuclearo-electrice, instituţiile publice, aeroporturi şi porturi, ba 
chiar şi despre măsuri antiteroriste. Potrivit secretarului Apărării, Donald Rumsfeld, un 
manual de pregătire Al-Qaeda, recuperat în Afghanistan, îşi instruieşte astfel cititorii : 
„Utilizând în mod deschis sursele publice, fără a recurge la mijloace ilegale, este posibil 
să aduni cel puţin 80% din necesarul de informaţii referitoare la inamic” Într-un computer 
Al-Qaeda capturat de aliaţi s-au găsit informaţii tehnice şi caracteristici privind arhitectura 
structurală a unui baraj, care fuseseră descărcate de pe Internet şi care urmau să le permită 
inginerilor şi proiectanţilor Al-Qaeda să simuleze scenarii catastrofice. În alte computere 
capturate, anchetatorii americani au găsit dovezi că operatorii Al-Qaeda au petrecut mult 
timp pe Situri care oferă instrucţiuni software şi de programare referitoare la comutatoa- 
rele digitale care dirijează reţelele de curent electric, de apă, de transport şi de comunicaţii. 
Ca multe alte organizaţii politice, grupările teroriste se folosesc de Internet pentru a 
colecta fonduri. Al-Qaeda, de exemplu, a depins întotdeauna, într-o mare măsură, de 
donaţii, iar reţeaua ei globală de colectare de fonduri este clădită pe o fundaţie asigurată 
de instituţii filantropice, organizaţii nonguvernamentale şi alte instituţii financiare, care 
folosesc Web site-uri, chat room-uri şi forumuri de pe Internet. Insurgenţii din republica 
rusească separatistă Cecenia folosesc şi ei Internetul pentru a publica numere de conturi 
bancare în care simpatizanţii pot vărsa fonduri. lar în decembrie 2001, guvernul Statelor 
Unite a pus sechestru pe bunurile unei instituţii filantropice din Texas din pricina legă- 
turilor sale dovedite cu Hamas. 

Pe lângă faptul că solicită ajutor financiar online, teroriştii recrutează adepţi folosindu-se 
de bogata panoplie a tehnologiilor Web (audio, video digitale etc.), pentru a amplifica 
prezentarea mesajelor lor. Şi, la fel ca siturile comerciale care ţin evidenţa vizitatorilor 
pentru a realiza profiluri de consumatori, organizaţiile teroriste colectează informaţii 
despre persoanele care navighează pe siturile lor. Vizitatorii care par a fi cei mai interesaţi 
de cauza organizaţiei sau foarte potriviţi pentru a-i duce la îndeplinire sarcinile sunt apoi 
contactaţi. Recrutorii se pot folosi şi de tehnologii Web interactive pentru a trece în revistă 
chat room-urile online şi Internet-caf6-urile, în căutarea de public receptiv, în special 
din rândul tinerilor. Institutul SITE, un grup de cercetare a terorismului cu sediul la 
Washington, D.C., care monitorizează comunicarea prin Internet a Al-Qaeda, a furnizat 
detalii şocante ale unei campanii de recrutare high-tech lansată în 2003 pentru a înregi- 
menta luptători care să se deplaseze în Irak şi să atace forţele americane şi de coaliţie de 
acolo. Internetul le mai asigură teroriştilor şi un mod ieftin şi eficient de a-şi organiza 
reţele. Multe grupări teroriste, printre care Hamas şi Al-Qaeda, au suferit transformări, 
trecând de la statutul de organizaţii strict ierarhice, cu lideri desemnaţi, la afilierea de 
celule semiindependente, care nu au o singură ierarhie de comandă. Prin Internet, aceste 
grupări slab interconectate pot să menţină contactul unele cu altele - ca şi cu membrii 
altor grupări teroriste. Internetul nu conectează doar membri ai aceleiaşi grupări teroriste, 
ci şi membri ai unor grupări diferite. De exemplu, zeci de situri care susţin terorismul în 
numele Jihadului le permit teroriştilor din regiuni îndepărtate una de alta, cum ar fi 
Cecenia sau Malaysia, să facă schimb de idei şi de informaţii practice despre cum se 
construiesc bombe, cum se înfiinţează celule teroriste şi cum se desfăşoară atacuri... 
Executanţii Al-Qaeda s-au bazat masiv pe Internet în planificarea şi coordonarea atacurilor 
de la 11 septembrie. 


Din toate aceste motive, suntem abia la începutul procesului de înţelegere a 


impactului geopolitic al aplatizării lumii. Pe de o parte, în ziua de azi, statele şi 
regiunile falite, economic şi social, sunt locuri care nu ne oferă nici un imbold de a 

le vizita. Aceste state nu oferă nici o oportunitate economică şi nu mai există nici 
Uniunea Sovietică să concureze cu noi pentru influențarea lor. Pe de altă parte, la ora 
actuală s-ar putea să existe puţine lucruri pe lume mai periculoase decât un stat falit 
cu acces la Internet în bandă largă. Adică până şi statele falite tind să aibă sisteme de 
telecomunicaţii şi conexiuni prin satelit şi, astfel, dacă o grupare teroristă se 
infiltrează într-un stat falit, cum a făcut Al-Qaeda cu Afghanistanul, ea îşi poate 
amplifica puterea într-un mod de neînchipuit. Chiar dacă marile puteri îşi doresc să 
menţină distanţa faţă de aceste state, s-ar putea ca ele să fie nevoite să se implice şi 
mai mult în problemele regiunilor respective. Gândiţi-vă la poziţia Americii în 
Afghanistan şi Irak, a Rusiei în Cecenia, a Australiei în Timorul de Est. 

În lumea plată este mult mai greu să te ascunzi, dar mult mai uşor să te 
interconectezi. „Gândiţi-vă la Mao, la începutul revoluţiei comuniste din China”, 
observă Michael Mandelbaum, specialist în politică externă la Universitatea Johns 
Hopkins. „Comuniştii chinezi trebuiau să se ascundă în peşteri, în nord-vestul 
Chinei, dar se puteau deplasa în voie în orice teritoriu pe care îl puteau controla. În 
schimb, Bin Laden nu se poate arăta la faţă, dar poate intra în fiecare casă din lume 
mulţumită Internetului.” Bin Laden nu poate cuceri nici un teritoriu, dar poate 
captiva imaginaţia a milioane de oameni. Aşa a şi făcut, transmițând în direct chiar 
în sufrageriile americanilor, în ajunul alegerilor prezidenţiale din 2004. 

Nimic nu poate egala furia drăcească a unui terorist înarmat cu o antenă prin 
satelit şi un Web site interactiv. 


O prea mare lipsă de siguranţă 


În toamna anului 2004 am fost invitat să ţin un discurs la o sinagogă din Woodstock 
(New York), nu departe de ferma lui Max Yasgur, locul unde s-a ţinut faimosul 
festival rock de la Woodstock. Mi-am întrebat gazdele cum de au reuşit, din toate 
locurile posibile, să găsească o sinagogă tocmai în Woodstock, îndeajuns de mare ca 
să poată găzdui o serie de prelegeri. Foarte simplu, mi-au răspuns. După 11 septem- 
brie 2001, evreii, ca şi membrii altor comunităţi, au început să se mute din New York 
în locuri ca Woodstock, pentru a se afla cât mai departe de ceea ce ei consideră că 
va fi epicentrul unei viitoare catastrofe. Momentan, tendinţa este moderată, dar ea 
s-ar transforma într-un torent dacă vreun dispozitiv nuclear ar fi detonat într-un oraş 
european sau american, indiferent care. 

Deoarece o asemenea ameninţare este „mama” tuturor factorilor de „dezapla- 
tizare”, această carte nu ar fi completă fără o discuţie asupra ei. Oamenii pot 
supravieţui multor nenorociri. Noi am supravieţuit atacurilor de la 11 septembrie. 
Dar nu putem trăi în condiţiile existenţei unui terorism nuclear. Această formă de 
terorism ar dezaplatiza definitiv planeta. 

Singurul motiv pentru care Osama bin Laden nu a folosit un dispozitiv nuclear la 
1] septembrie nu a fost pentru că n-ar fi vrut, ci pentru că n-a putut. Şi, de vreme ce 
Teoria Dell nu ne oferă vreo speranţă că vom putea restrânge reţelele de distribuţie 

sinucigaşe, singura strategie la îndemână este aceea de a limita la maximum cele mai 
distrugătoare capacităţi ale teroriştilor. Aceasta presupune un efort global mult mai 
serios de a pune capăt proliferării nucleare prin limitarea numărului de furnizori - 
prin achiziţionarea completă a materialului fisionabil care încă mai există în lume, în 
special în fosta Uniune Sovietică, şi prin împiedicarea unui număr tot mai mare de 
tări de a deveni puteri nucleare. În cartea sa intitulată Nuclear Terrorism: The 
Ultimate Preventable Catastrophe (Terorismul nuclear : Ultima catastrofă care poate 
fi prevenită), expertul în relaţii internaţionale Graham Allison de la Universitatea 
Harvard schiţează o asemenea strategie, pentru a bloca teroriştilor accesul la arme şi 
materiale nucleare. Acest lucru poate fi făcut, insistă el. Reprezintă o provocare la 
adresa voinţei şi convingerilor noastre, dar nu la adresa capacităţilor noastre. Allison 
propune o nouă ordine internaţională în domeniul securităţii, condusă de America, 
o ordine care să se ocupe de problema bazată pe ceea ce el numeşte „doctrina celor 
Trei Nu: Nu armelor nucleare în libertate, Nu armelor nucleare în curs de apariţie 
şi Nu noilor puteri nucleare” Nu armelor nucleare în libertate, afirmă Allison, 
înseamnă păstrarea sub cheie a tuturor armelor şi materialelor nucleare din care s-ar 
putea construi bombe - într-un mod mult mai serios decât am făcut-o până acum. 
„Noi nu pierdem lingouri din depozitele de la Fort Knox”, afirmă Allison. „Nici 
Rusia nu pierde piese de tezaur din arsenalul de la Kremlin. Deci ambele ţări ştiu 
cum să prevină furtul unor asemenea lucruri, extrem de valoroase pentru noi, în 
condiţiile în care ne hotărâm să le păzim cum se cuvine.” Nu noilor arme nucleare 
înseamnă recunoaşterea faptului că, pe plan mondial, există numai un grup de actori 
geopolitici care pot produce şi produc uraniu şi plutoniu îmbogăţit - nici mai mult, 
nici mai puţin decât bombe nucleare în faşă. Avem nevoie de un regim multilateral 
de neproliferare mult mai credibil, care să absoarbă tot acest material fisionabil. În 
fine, Nu noilor puteri nucleare înseamnă „tragerea unei linii sub cele opt puteri 
nucleare actuale şi luarea de măsuri, oricât de nedrepte şi de lipsite de rațiune ar 
putea părea, pentru ca acest club select să nu mai primească alţi membri în afară de 
cei opt”, afirmă Allison, adăugând că aceşti trei paşi ne-ar putea pune la dispoziţie 
un timp preţios în care să dezvoltăm un nou regim al armelor nucleare, mai formal, 
mai uşor de susţinut, care să întrunească aprobarea internaţională. 

De asemenea, ar fi frumos să putem bloca accesul la Internet al Al-Qaeda şi al 
adepților săi, dar, vai, acest lucru este imposibil - fără a ne submina pe noi înşine. 
De aceea limitarea capabilităţilor teroriştilor este necesară, dar nu şi suficientă. 
Trebuie să găsim şi un mod de a contracara cele mai distructive intenţii ale acestora. 
Dacă nu putem închide Internetul şi toate celelalte instrumente de creaţie şi de 
colaborare care au aplatizat lumea şi nu putem să le restricţionăm teroriştilor accesul 
la aceste resurse, singurul lucru pe care îl putem face este să încercăm să influenţăm 
imaginaţia şi intenţiile oamenilor care se îndreaptă către ei... Când am dezbătut 
aceste chestiuni, ca şi temele mari tratate în această carte, cu profesorul meu de 
religie, rabinul Tzvi Marx din Olanda, acesta m-a surprins, spunându-mi că lumea 
plată pe care i-o descriam îi aminteşte de povestea biblică a Turnului Babel. 

Cum anume? l-am întrebat. „Motivul pentru care Dumnezeu i-a izgonit pe toţi 
oamenii din Turnul Babel şi i-a făcut să vorbească limbi diferite nu a fost acela că 

şi-a dorit ca ei să nu colaboreze ca atare”, mi-a răspuns rabinul Marx. „Motivul a 
fost că Dumnezeu s-a mâniat văzând obiectul colaborării oamenilor - efortul de a 
construi un turn până în ceruri ca să-l răstoarne şi să-i ia locul.” Acest lucru a repre- 
zentat o distorsionare a capacităţilor umane, aşa că Dumnezeu le-a sfărâmat uniunea, 
luându-le capacitatea de a comunica între ei. Astăzi, la mii de ani distanţă, omenirea 
a creat iarăşi o platformă nouă pentru ca tot mai mulţi oameni, din tot mai multe părţi 
ale lumii, să comunice şi să colaboreze, cu mai puţine oprelişti şi cu o uşurinţă mai 
mare ca niciodată: prin Internet. Ar privi Dumnezeu Internetul drept erezie ? 

„Nici pomeneală”, afirmă Marx. „Faptul că omenirea conlucrează nu este o 
erezie - scopul conlucrării poate fi. Este esenţial să folosim această nouă abilitate de 
a comunica şi de a colabora în scopuri corecte - pentru atingerea unor obiective 
umane constructive, nu a unora atinse de megalomanie. Construirea unui turn a fost 
un gest megaloman. Insistenţa cu care Bin Laden clamează că este deţinătorul 
adevărului absolut şi că poate face una cu pământul turnul construit de cei care nu 
tin seama de el este la fel de megalomană. Speranţa divină este că lumea va colabora 
în aşa fel încât să-şi atingă potenţialul maxim.” 

Felul în care putem promova mai mult acest tip de colaborare reprezintă subiectul 
ultimului capitol al cărţii de faţă. 


CONCLUZIE. IMAGINAȚIA 


15 
9/11 versus 11/9 


Imaginaţia este mai importantă decât cunoaşterea. 
(Albert Einstein) 


Pe Internet, nimeni nu ştie că eşti câine. 


(Doi câini stând de vorbă, într-o caricatură de Peter Steiner 
din revista Mew Yorker, 5 iulie 1993) 


Gândindu-mă la ultimii 15 ani, în care lumea s-a aplatizat, mă frapează faptul că 
viaţa ne-a fost puternic schimbată de două date: 9/11 şi 11/9, care reprezintă cele 
două forme rivale de imaginaţie ce acţionează astăzi în lume: imaginaţia creatoare 
a lui 9 noiembrie şi imaginaţia distrugătoare a lui 11 septembrie. Una a dărâmat un 
zid şi a deschis ferestrele lumii — atât sistemul de operare”, cât şi pe cele prin care 
privim. A făcut accesibilă o jumătate de planetă şi i-a transformat pe locuitorii de acolo 
în potenţiali parteneri şi concurenţi. Cealaltă a distrus World Trade Center, închizându-i 
pentru totdeauna ferestrele spre lume şi ridicând între oameni alte ziduri, invizibile 
şi solide, tocmai când credeam că 9 noiembrie le-a nimicit pentru totdeauna. 

Dărâmarea Zidului Berlinului la 9 noiembrie a fost înlesnită de oameni care au 
îndrăznit să viseze la o lume diferită, mai deschisă, una în care fiecare persoană este 
liberă să-şi realizeze întregul potenţial, şi care au găsit atunci curajul de a face ceva 
spre a-şi împlini visul. Vă amintiţi cum s-au petrecut lucrurile? A fost atât de 
simplu. În iulie 1989, sute de est-germani s-au refugiat la Ambasada RFG din 
Ungaria. În septembrie 1989, Ungaria a luat decizia de a renunţa la restricţiile de 
trecere a graniţei cu Austria. Aceasta a însemnat că orice est-german care intra în 
Ungaria putea trece în Austria şi către restul lumii libere. Fără îndoială, mai mult de 
15.000 mii de est-germani au scăpat pe uşa din spate a Ungariei. Astfel a crescut 
presiunea asupra guvernului din RDG. Când au fost anunţate planurile acestuia de a 
reduce restricţiile de călătorie, zeci de mii de est-germani s-au îndreptat către Zidul 
Berlinului, unde, la 9 noiembrie 1989, grănicerii pur şi simplu au deschis porţile. 


* Windows = ferestre (n.t.). 

Poate că cineva din Ungaria, poate primul-ministru, poate vreun simplu birocrat, 
şi-a zis: „Imaginează-ţi - imaginează-ţi ce s-ar putea întâmpla dacă am deschide 
frontierele cu Austria” Închipuie-ți că Uniunea Sovietică ar îngheţa pe loc. Imagi- 
nează-ţi că cetățenii Germaniei de Est, tineri şi bătrâni, femei şi bărbați, s-ar 
însufleţi aşa de tare văzându-şi vecinii fugind în Vest, încât într-o bună zi s-ar năpusti 
de-a dreptul peste Zidul Berlinului şi s-ar apuca să-l dărâme. Nişte oameni probabil 
că au avut chiar astfel de discuţii, iar pentru că le-au avut, milioane de est-europeni 
au reuşit să iasă de după Cortina de Fier şi să ia în piept o lume în curs de aplatizare. 
A fost o epocă minunată pentru americani. America era singura superputere, iar 
lumea i se aşternea la picioare. Nu existau ziduri. Tinerii americani îşi puteau face 
planuri să călătorească, timp de un semestru sau o vară, în mai multe ţări decât 
oricare altă generaţie de americani înaintea lor. Fără îndoială, puteau călători cât îi 
ţinea imaginaţia şi portofelul. Puteau, de asemenea, să se uite în jur la colegii de 
clasă şi să vadă oameni din mai multe ţări şi culturi decât orice promoţie anterioară. 

II septembrie a schimbat, desigur, toate acestea. Ne-a demonstrat puterea unui 
alt fel de imaginaţie. Ne-a demonstrat puterea unui grup de oameni plini de ură care 
şi-au petrecut câţiva ani imaginându-şi cum să omoare cât mai mulţi oameni nevi- 
novaţi cu putinţă. La un moment dat, probabil că Bin Laden şi gaşca lui s-au uitat 
unul la altul şi au zis: „Imaginaţi-vă dacă am putea lovi ambele turnuri ale lui World 
Trade Center exact în punctul slab, între etajele 23 şi 27. Şi mai imaginaţi-vă că 
amândouă s-ar prăbuşi ca un castel din cărţi de joc” Da, mă doare s-o spun, dar 
nişte oameni au avut şi discuţia aceasta. lar rezultatul a fost că lumea care ni se 
aşternea la picioare parcă s-a închis ca o fortăreață. 

Nu au existat niciodată în istorie vremuri în care imaginaţia umană să nu fie 
importantă, dar, scriind această carte, îmi dau seama că niciodată n-a fost mai 
importantă ca acum, pentru că, într-o lume plată, atât de multe mijloace şi unelte ale 
colaborării devin bunuri accesibile tuturor. Atât de mulţi oameni au acum puterea de 
a-şi crea propriul conţinut. Există totuşi un lucru care nu poate fi introdus în categoria 
acestor bunuri, iar acela este imaginaţia. 

Pe vremea când trăiam într-o lume mai centralizată şi organizată pe verticală 
într-o mai mare măsură, în care unele state aveau un monopol aproape total al 
puterii, imaginaţia individuală devenea o mare problemă când conducătorului unei 
superputeri - un Stalin, un Mao sau un Hitler — i se punea pata. Dar în ziua de azi, 
când indivizii pot să acceseze cu uşurinţă toate instrumentele colaborării şi să se 
„Ssuper-împuternicească”, pe ei înşişi ori minusculele lor organizaţii, nu e nevoie ca 
indivizii să aibă sub control o ţară întreagă pentru a ameninţa un număr mare de 
oameni. Cei mici pot s-o facă astăzi pe uriaşii şi să pună în grav pericol ordinea 
mondială, fără instrumentele statului. 

De aceea este extrem de important să ne gândim cum să stimulăm imaginaţia 
pozitivă. Aşa cum îmi spunea Irving W ladawsky-Berger, informaticianul de la IBM, 
este nevoie mai mult decât oricând să ne gândim serios cum să încurajăm oamenii să 
se concentreze pe rezultate productive, care unesc civilizaţia şi o duc mai departe, 
imaginaţii pacifiste care caută „să minimalizeze înstrăinarea şi să pună preţ pe 
interdependenţă şi nu pe autosuficienţă, pe includere şi nu pe excludere”, pe 
deschidere, oportunităţi şi speranţă, iar nu pe limite, suspiciuni şi suferinţă. 

Am să încerc să ilustrez aceasta printr-un exemplu. La începutul anului 1999, doi 
oameni au pus bazele unor linii aeriene, la interval de numai câteva săptămâni. 
Amândoi aveau un vis legat de avioane şi priceperea de a acţiona în această direcţie. 
Unul dintre ei era David Neeleman. El a pus bazele companiei JetBlue în februarie 
1999. A strâns un capital de 130 milioane de dolari, a cumpărat o flotă de avioane 
de pasageri Airbus A-320, a recrutat piloţi şi a semnat cu ei contracte pe 7 ani şi a 
externalizat sistemul de rezervări unor mămici casnice şi unor pensionari de lângă 
Salt Lake City (Utah), care rezervau locuri de pe computerele de acasă. 

Cealaltă persoană care a fondat o linie aeriană a fost, după cum ştim din Raportul 
Comisiei de Investigaţie asupra evenimentelor de la 11 septembrie, Osama bin Laden. 
La o întâlnire din Kandahar (Afghanistan), din martie sau aprilie 1999, el a acceptat 
o propunere iniţiată de Khalid Sheikh Mohammed, inginerul mecanic pakistanez 
care a pus la cale complotul din 11 septembrie. Motoul companiei JetBlue era 
„Aceeaşi altitudine. Altă atitudine” Motoul Al-Qaeda era „Allah Akbar”, Allah este 
mare. Ambele companii au fost gândite să zboare la New York - a lui Neeleman pe 
aeroportul JFK, a lui Bin Laden, în Manhattan. 

Am citit raportul asupra evenimentelor de la 11 septembrie în timp ce călătoream 
spre Silicon Valley şi poate tocmai de aceea nu m-am putut stăpâni să nu observ cu 
cât entuziasm s-a prezentat Khalid Sheikh Mohammed ca fiind un inginer întreprin- 
zător oarecare, plin de avânt, cu diplomă de la Universitatea Tehnică şi Agricolă din 
Carolina de Nord, încercând să-şi vândă ideile lui Osama bin Laden, care s-a 
prezentat drept un oarecare capitalist bogat şi îndrăzneţ. Dar, vai, Mohammed era în 
căutare de „capital de risc” Aşa cum s-a exprimat Comisia de Investigaţie, „nimeni 
nu exemplifică mai clar modelul teroristului întreprinzător decât Khalid Sheikh 
Mohammed (KSM), principalul arhitect al atacurilor de la 11 septembrie... Cu studii 
superioare şi la fel de în largul lui într-un birou guvernamental sau într-un cuib de 
teroriști, KSM şi-a folosit imaginaţia şi aptitudinile tehnice şi manageriale pentru a 
gândi şi pune la cale o serie nemaipomenită de planuri teroriste. Printre aceste idei 
se numără autoturisme-capcană, asasinate politice, explozii de avioane, deturnări, 
otrăvirea apei şi, în cele din urmă, folosirea avioanelor drept rachete ghidate de tero- 
rişti sinucigaşi... KSM s-a prezentat drept întreprinzător în căutare de oameni şi 
capital pentru investiţii de risc... Bin Laden l-a chemat pe KSM la Kandahar, în 
martie sau aprilie 1999, pentru a-i spune că Al-Qaeda îi va susţine propunerea. Com- 
plotul era cunoscut în cercurile Al-Qaeda drept «operaţiunea cu avioane». ” 

De la sediul corporației sale din Afghanistan, Bin Laden s-a dovedit un foarte abil 
manager de reţea de distribuţie. El a înjghebat o companie virtuală numai pentru 
acest proiect, exact aşa cum ar face orice conglomerat global într-o lume plată, 
găsind specialistul potrivit pentru fiecare sarcină. L-a însărcinat pe KSM cu planul 
general şi detaliile pentru 1l septembrie, iar cu managementul financiar, pe nepotul 
acestuia, Ali Abdul Aziz Ali, care a coordonat distribuirea fondurilor către cei ce 
trebuiau să deturneze avioanele, prin transferuri bancare, bani lichizi, cecuri de călă- 
torie şi prin cărţi de credit şi de debit din conturi din străinătate. Bin Laden a recrutat 
din rândurile Al-Qaeda forţa brută potrivită din provincia Asir (Arabia Saudită), 
piloţii potriviţi din Europa, şeful de echipă potrivit din Hamburg şi personalul 

auxiliar potrivit din Pakistan. Instruirea piloților a încredințat-o unor şcoli de zbor 
din America. Bin Laden, care ştia că trebuie să ia doar „în leasing” aparatele Boeing 
757, 767 şi A-320 şi, poate, 747 pentru operaţiune, a strâns fondurile necesare 
pentru pregătirea piloților pentru toate aceste aparate de la o uniune a instituţiilor 
filantropice islamice pro-Al-Qaeda şi de la alţi capitalişti de „risc” gata să finanţeze 
operaţiuni antiamericane. În cazul 11 septembrie, bugetul total a fost de aproximativ 
400.000 de dolari. Odată adunată echipa, Bin Laden s-a concentrat asupra compe- 
tenţei sale principale, conducerea generală şi inspirarea ideologică a reţelei sale de 
distribuţie de sinucigaşi, cu sprijin din partea ajutoarelor sale, Mohammed Atef şi 
Ayman al-Zawahiri. 

Vă puteţi forma o imagine completă a reţelei de distribuţie a lui Bin Laden şi a 
agresivităţii cu care Al-Qaeda a adoptat noua tehnologie dacă citiţi un singur paragraf 
din rechizitoriul lui Zacarias Moussaoui, aşa-numitul sinucigaş numărul 19 de la 
ll septembrie, document înregistrat în decembrie 2001 la Tribunalul Districtual de 
Est al Virginiei. În acest raport scria : „În iunie 1999, într-un interviu la un post de 
televiziune de limbă arabă, Osama bin Laden a proferat... o ameninţare potrivit 
căreia toţi americanii de sex bărbătesc vor fi ucişi”. Rechizitoriul indică apoi că, de-a 
lungul anului 2000, toţi atacatorii implicaţi în deturnări, inclusiv Moussaoui, au 
început fie să urmeze, fie să se intereseze de cursuri la şcoli de zbor din America : 
„La 29 septembrie 2000 sau în jurul acestei date, Zacarias Moussaoui a luat legătura 
cu Şcoala de zbor Airman din Norman (Oklahoma), folosind un cont de e-mail pe 
care şi l-a creat la 6 septembrie la un furnizor de servicii de Internet din Malaysia. 
În octombrie 2000, Zacarias Moussaoui a primit scrisori de la Infocus Tech, o 
companie malaieziană, care atestau că Moussaoui este numit consultant de marketing 
al firmei Infocus Tech în Statele Unite, Marea Britanie şi Europa şi va primi, printre 
altele, o indemnizaţie lunară de 2.500 de dolari... În data de 11 decembrie 2000 sau 
în jurul acesteia, Mohammed Atta a achiziţionat înregistrări video despre puntea de 
zbor pentru aparatele Boeing, 767 model 300ER şi Airbus A-320 model 200, de la 
magazinul Ohio Pilot Store... Prin iunie 2001, în localitatea Norman (Oklahoma), 
Zacarias Moussaoui s-a interesat de deschiderea unei firme de împrăştiat pesticide... 
La 16 august 2001 sau în jurul acestei date, Zacarias Moussaoui poseda, printre 
altele : două cuțite ; un binoclu; manuale de zbor pentru Boeing 747 model 400 ; un 
simulator de zbor pentru calculator ; mănuşi pentru lupte şi apărători pentru gambe ; 
o foaie de hârtie în care se face referire la un receptor portabil pentru Sistemul de 
Poziţionare Globală (GPS) şi o cameră de filmat digitală ; software care poate fi 
folosit pentru trecerea în reistă a procedurilor piloților de Boeing 747 model 400 ; 
scrisori care indică faptul că Moussaoui este consultant de marketing în Statele Unite 
pentru firma Infocus Tech ; un CD conţinând informaţii legate de aplicarea aeriană 
a pesticidelor ; un radio portabil pentru aviaţie” 

În schimb, David Neeleman, un mormon evlavios crescut în America Latină, 
unde tatăl său era corespondent pentru UPI, este un antreprenor american clasic şi 
un om de o cinste ireproşabilă. Nu a făcut studii superioare, dar a lansat cu succes 
două linii aeriene, Morris Air şi JetBlue, şi a jucat un rol important în formarea unei 
a treia, Southwest. Este părintele călătoriilor aeriene fără bilet, cunoscute sub 

numele de e-ticketing. „Sunt optimist sută la sută. Cred că şi tatăl meu e la fel”, mi-a 
zis, încercând să-mi explice de unde îi provin genele inovatoare. „Am crescut într-un 
cămin foarte fericit... JetBlue a fost creat în mintea mea înainte de a fi creat pe 
hârtie.” Folosindu-şi imaginația optimistă şi capacitatea de a adopta rapid noua 
tehnologie pentru că nu avea un sistem tradițional moştenit care să-l împiedice, 
Neeleman a lansat o linie aeriană extrem de profitabilă, creând locuri de muncă, 
călătorii ieftine, un sistem unic de divertisment la bord, bazat pe sateliți, şi unul 
dintre cele mai prietenoase medii de lucru imaginabile. De asemenea, a pus bazele 
unui fond de solidaritate în caz de calamităţi, pentru a ajuta familiile angajaţilor 
confruntate cu moartea subită sau o boală tragică a unui membru. Neeleman donează 
din salariul său un dolar pentru fiecare dolar donat de un angajat. „Sunt de părere că 
e important ca oamenii să dăruiască”, a spus Neeleman. „Cred că există legi sacre 
care îţi dau satisfacţii emoţionale când îi ajuţi pe alţii.” În 2003, Neeleman, deja 
îmbogăţit de pe urma acţiunilor de la JetBlue, a donat 120.000 de dolari din salariul 
său de 200.000 pentru fondul de întrajutorare al companiei. 

În antecamera biroului său din New York se află o fotografie color a unui Airbus 
al companiei JetBlue zburând pe deasupra World Trade Center. Neeleman se afla în 
birou la 11 septembrie şi a văzut de acolo cum ard Turnurile Gemene în timp ce 
avioanele JetBlue survolau ordonate aeroportul JFK. Când i-am explicat comparaţia 
antitetică pe care vreau să o fac între el şi Bin Laden, s-a simţit stânjenit şi curios în 
acelaşi timp. Când, după întrevedere, îmi închideam computerul şi mă pregăteam să 
plec, mi-a zis că vrea să mă întrebe ceva: „Sunteţi de părere că Osama chiar crede 
că există un Dumnezeu în ceruri care e încântat de ce face el?” 

I-am răspuns că n-am idee. Ştiu doar că există două modalităţi de a aplatiza 
lumea. Una este să-ţi foloseşti imaginația pentru a-i ridica pe toţi la acelaşi nivel, iar 
cealaltă este să-ţi foloseşti imaginaţia pentru a-i cobori pe toţi la acelaşi nivel. David 
Neeleman şi-a folosit imaginaţia optimistă şi tehnologiile uşor accesibile ale lumii 
plate pentru a-i înălța pe oameni. A lansat o linie aeriană inedită şi de succes, din 
profiturile căreia transferă o parte pentru un fond de întrajutorare pentru angajaţii 
săi. Osama bin Laden şi discipolii săi şi-au folosit imaginaţia bolnavă şi multe 
instrumente de acest gen pentru a lansa un atac neaşteptat, care a coborât, la propriu 
şi la figurat, două simboluri gigantice ale puterii americane până la nivelul lor. Mai 
rău încă, au adunat banii necesari şi au provocat o catastrofă umană imensă sub 
masca religiei. 

„Din supa primordială a globalizării au luat naştere două variante genetice”, a 
remarcat Nandan Nilekani, director executiv la Infosys - una este Al-Qaeda şi cea- 
laltă e alcătuită din companii precum Infosys sau JetBlue. „Obiectivul nostru principal 
trebuie aşadar să fie încurajarea mutaţiilor bune şi evitarea celor rele.” 

Nu pot decât să fiu de acord. Fireşte, acest efort poate fi cel mai important lucru 
pe care învăţăm să-l facem pentru a păstra planeta intactă. 


Nu am nici o îndoială că progresul tehnologic, de la scanarea irisului şi până la 
aparatele cu raze X, ne va ajuta să-i identificăm, să-i demascăm şi să-i prindem pe 
cei care încearcă să folosească instrumentele uşor accesibile ale lumii plate pentru a 

o distruge. În final însă, tehnologia nu ne poate proteja de una singură. Trebuie 
neapărat să găsim căi de a influenţa imaginaţia celor care ar folosi uneltele colaborării 
pentru a distruge lumea care le-a inventat. Dar cum se procedează pentru a alimenta 
în alţii o imaginaţie mai tolerantă, mai în spiritul vieţii, mai plină de nădejde? 
Fiecare trebuie să-şi pună această întrebare. Eu mi-o pun ca american. Accentuez 
acest punct pentru că sunt convins că totul începe mai întâi cu un exemplu dat de 
America. Aceia dintre noi care au norocul să trăiască într-o societate liberă şi 
progresistă trebuie să dea un exemplu. Trebuie să fim cât mai buni cetăţeni globali. 
Nu ne putem feri de lume. Trebuie să facem în aşa fel încât să scoatem ce-i mai bun 
din imaginaţia noastră şi să nu o lăsăm niciodată să ne controleze. 

Este întotdeauna dificil să ne dăm seama când am trecut graniţa dintre măsuri 
justificate de siguranţă şi punctul în care imaginaţia preia controlul şi ne paralizăm 
singuri cu măsuri de precauţie. Imediat după 11 septembrie am afirmat că motivul 
pentru care serviciile noastre secrete nu au mirosit complotul a fost „un rateu al ima- 
ginaţiei” Pur şi simplu nu am avut în rândurile serviciilor secrete destui oameni cu 
o imaginaţie suficient de bolnavă pentru a o egala pe aceea a lui Bin Laden şi Khalid 
Sheikh Mohammed. Avem cu adevărat nevoie de astfel de oameni în serviciile secrete. 
Dar nu trebuie să urmăm cu toții acest drum. Nu trebuie să devenim cu toţii atât de 
fascinaţi de imaginea a ceea ce este mai rău în cei din jur, încât să ne închidem în sine. 

În 2003, fiica mea cea mai mare, Orly, făcea parte din orchestra simfonică a liceu- 
lui. Tot anul au repetat pentru a lua parte la concursul naţional de orchestre liceale 
din martie, de la New Orleans. Când se apropia luna martie, existau semne că va 
începe războiul cu Irakul, aşa încât Consiliul de Conducere al şcolilor din ţinutul 
Montgomery a anulat toate ieşirile din localitate ale grupurilor şcolare, inclusiv 
participarea orchestrei la concurs, de teama unui atentat terorist. După părerea mea, 
a fost o decizie complet nebună. Până şi imaginaţia malefică de la 11 septembrie îşi 
are limitele ei. La un moment dat trebuie să-ţi pui întrebarea dacă Osama bin Laden 
şi Ayman al-Zawahiri chiar stau prin vreun local în Afghanistan, iar Ayman îl întreabă 
pe Osama: „Ia zi, Osama, mai ştii concursul ăla anual de orchestre liceale din New 
Orleans ? Păi e săptămâna viitoare. Hai să mergem şi noi, să ne facem de cap” 

Eu unul nu cred. Hai să-l lăsăm numai pe Bin Laden să locuiască în peşteră. Tre- 
buie să fim stăpânii imaginaţiei, nu prizonierii ei. Aveam o prietenă la Beirut care 
spunea, în glumă, desigur, că de fiecare dată când zboară cu avionul îşi pune o bombă 
în valiză, pentru că şansele ca două persoane să aibă o bombă în acelaşi avion nu sunt 
atât de mari. Faceţi ce-i de făcut, dar ieşiţi din casă. 

Apropo de asta, să vă împărtăşesc istoria care m-a mişcat cel mai profund, din 
seria „Portrete ale durerii” din cotidianul The New York Times, scurte biografii ale 
celor ucişi la 11 septembrie. Este povestea lui Candace Lee Williams, studentă la 
economie la Universitatea de Nord-Est, în vârstă de 20 de ani, care lucra ca stagiară 
la biroul Merrill Lynch de la etajul 13 din World Trade Center. Atât mama lui 
Candace, cât şi colegii ei au descris-o pentru The New York Times ca pe o tânără 
plină de energie şi de ambiţii, pasionată de munca ei. De bună seamă, colegii de la 
Merrill Lynch o iubeau aşa de mult, încât au invitat-o la cină în ultima ei zi de 
serviciu, au trimis-o acasă într-o limuzină, apoi au scris la universitate să le spună: 

„Mai trimiteţi-ne cinci ca ea” La câteva săptămâni după ce şi-a dat examenele 
parțiale (făcea parte dintr-un program academic iunie-decembrie), Candace Lee 
Williams s-a hotărât să-şi viziteze colega de cameră acasă, în California. Candace 
tocmai intrase pe lista studenților cu rezultate remarcabile. „Închiriaseră o maşină 
decapotabilă pentru eveniment, iar Candace voia să facă poze cu inscripţia de la 
intrarea în Hollywood”, a declarat mama ei, Sherri, pentru Times. 

Din nefericire, Candace a luat zborul 11 de la American Airlines care pleca de pe 
aeroportul Logan din Boston în dimineaţa de Il septembrie 2001, la ora 8.02. 
Avionul a fost deturnat la 8.14 de către cinci bărbaţi, printre care Mohammed Atta, 
care avea locul 8D. Cu Atta în cabina piloților, aparatul Boeing 767-223ER a 
schimbat cursul către Manhattan şi a izbit-o pe Candace Lee Williams de acelaşi turn 
al World Trade Center, între etajul 94 şi 98, unde lucrase ca stagiară. 

Documentele liniei aeriene atestă că ea avea locul lângă o bunicuţă de 80 de ani, 
două persoane la cele două extremităţi ale vieţii : una plină de amintiri, cealaltă plină 
de vise. 

Iată ce înţeleg eu din această poveste: când Candace Lee Williams s-a îmbarcat 
pentru zborul 11, nu avea cum să-şi imagineze cum se va sfârşi. Dar, în urma celor 
întâmplate pe 11 septembrie, nimeni nu mai poate urca la bordul unui avion fără a-şi 
imagina cum se poate sfârşi - ce i s-a întâmplat lui Candace ni se poate întâmpla şi 
nouă. Cu toţii suntem mult mai conştienţi că viaţa unei persoane poate fi spulberată 
de voinţa arbitrară a unui descreierat dintr-o peşteră din Afghanistan. Realitatea este 
că şansele ca avionul nostru să fie deturnat de terorişti rămân încă infime. Este mai 
mare probabilitatea de a muri lovind cu maşina o căprioară sau fiind loviți de trăsnet. 
Aşadar, chiar dacă putem să ne imaginăm astăzi ce s-ar putea întâmpla odată ajunşi 
în avion, tot trebuie să luăm avionul. Pentru că alternativa la refuzul de a urca în 
avion este să intrăm noi înşine într-o peşteră. Imaginaţia nu se poate limita la 
repetări de scenarii. Trebuie să cuprindă şi scrierea altora noi. Din ce am citit eu 
despre Candace Lee Williams, ea era o optimistă. Pun pariu pe orice că ea tot s-ar 
urca în avioane dacă ar mai avea ocazia. Aşa trebuie să facem cu toţii. 

Rolul Americii în lume, încă de la întemeiere, a fost să fie ţara care priveşte 
înainte, nu în urmă. Unul dintre cele mai periculoase lucruri care s-au petrecut cu 
America de la 11 septembrie încoace, în timpul administraţiei Bush, este că am trecut 
de la exportul de speranţă la exportul de teamă. Am trecut de la a obţine de la alţii 
tot ce-i mai bun prin vorbă dulce la a mârâi la ei mult prea des. Şi când exporţi 
teamă, sfârşeşti prin a importa teama tuturor. Da, avem nevoie de oameni care să-şi 
poată imagina ce-i mai rău, pentru că ce-i mai rău chiar s-a întâmplat pe 11 septembrie 
şi poate să se mai întâmple. Dar, după cum spuneam, există o linie subţire între 
precauţie şi paranoia, şi uneori am trecut peste ea. Europenilor şi altora le place 
adesea să glumească pe seama optimismului şi naivităţii americane - convingerea 
noastră smintită că fiece problemă are o soluţie, că ziua de mâine poate fi mai bună 
decât cea de ieri, că viitorul poate întotdeauna să îngroape trecutul. Dar întotdeauna 
am fost convins că, în sinea sa, restul lumii invidiază optimismul şi naivitatea ame- 
ricanilor. Are nevoie de optimismul american. Este unul din lucrurile care ţin lumea 

în mişcare. Dacă societatea noastră se învăluie în întuneric, dacă încetăm să mai fim 
„fabrica de vise” a lumii, vom face ca lumea întreagă să fie nu doar mai întunecată, 
ci şi mai săracă. 


Analiştii au avut întotdeauna tendinţa să măsoare o societate pe baza statisticilor 
sociale şi economice clasice : raportul dintre deficit şi PIB, rata şomajului sau gradul 
de alfabetizare în rândul femeilor adulte. Astfel de statistici sunt importante şi 
revelatoare. Însă există o altă statistică, mult mai greu de măsurat, pe care o consider 
mai importantă şi mai revelatoare: dacă societatea în care trăieşti are mai multe 
amintiri decât vise sau mai multe vise decât amintiri. 

Prin vise denumesc genul pozitiv, plin de viaţă. Consultantul în organizarea 
afacerilor Michael Hammer a remarcat la un moment dat: „Un lucru care arată că 
o firmă are probleme este faptul că îmi povestesc ce buni erau ei pe vremuri. La fel 
şi cu ţările. Nu vreţi să vă uitaţi identitatea. Mă bucur că eraţi minunaţi în secolul 
al XIV-lea, dar aia era atunci, iar asta este acum. Când amintirile depăşesc visele, 
sfârşitul este aproape. Trăsătura caracteristică a unei organizaţii cu adevărat prosperă 
este dorinţa de a abandona ceea ce a făcut-o să izbutească şi apoi s-o ia de la capăt” 

În societăţile care au mai multe amintiri decât vise, prea mulţi oameni petrec prea 
multe zile privind înapoi. Ei găsesc demnitate, afirmare şi valoare individuală nu în 
exploatarea prezentului, ci în rumegarea trecutului. Şi nici chiar acela nu este un 
trecut adevărat, ci unul imaginar şi înfrumusețat. Fireşte, astfel de societăţi îşi 
concentrează toată imaginaţia să facă acel trecut mai frumos decât a fost el vreodată 
şi se apaţă de el ca de un rozariu sau de un şir de mărgele de deochi, în loc să-şi 
imagineze un viitor mai bun şi să facă ceva pentru a-l construi. E destul de periculos 
când alte ţări o apucă pe această cale ; ar fi dezastruos ca şi America să-şi piardă 
capul şi s-o ia în această direcţie. Cred că prietenul meu David Rothkopf, fost 
funcţionar în cadrul Departamentului pentru Comerţ şi actual membru al Fondului 
Carnegie pentru Pace Internaţională, a formulat cel mai bine acest lucru : „Răspunsul 
îl găsim nu în ceea ce s-a schimbat, ci în recunoaşterea a ceea ce nu s-a schimbat. 
Pentru că doar recunoscând aceasta vom începe să ne concentrăm asupra subiectelor 
cu adevărat critice: o reacţie multilaterală efectivă la proliferarea armelor de 
distrugere în masă, crearea unor parteneri de încredere în ţările sărace, nevoia de a 
reforma lumea arabă şi o strategie americană de conducere care caută să clădească 
baza noastră de susţinere internaţională prin atragerea voluntară a cât mai multor 
aderenţi la valorile noastre. Trebuie să ne amintim că aceste valori sunt adevărata 
bază pentru siguranţa noastră şi adevăratul nostru izvor de tărie. Şi trebuie să 
recunoaştem că duşmanii nu ne pot înfrânge niciodată. Numai noi înşine ne putem 
înfrânge, dezicându-ne de regulile care ne-au servit atât timp” 

Cred că istoria va arăta fără tăgadă că preşedintele Bush a exploatat fără ruşine 
sentimentele legate de 11 septembrie în scopuri politice. S-a folosit de aceste 
sentimente pentru a lua agenda internă republicană, de extremă dreaptă, referitoare 
la taxe, mediu şi probleme sociale, existentă dinainte de atacurile teroriste - agendă 
politică pentru care nu avea sprijinul maselor - şi a implementat-o imediat după 

aceea într-o lume afectată de evenimente. Prin aceasta, domnul Bush nu a ridicat un 
obstacol numai între americani şi între America şi restul lumii, ci a pus o barieră 
între America şi propria sa istorie şi identitate. Administraţia sa a transformat Statele 
Unite în „Statele Unite ale Luptei Împotriva Terorismului” Acesta este motivul 
pentru care, după părerea mea, atâtor oameni din lume le repugnă preşedintele Bush. 
Aceştia simt că le-a luat ceva la care ţineau foarte mult: o Americă exportatoare de 
speranţă, nu de teamă. 

Este nevoie ca preşedintele să pună ziua de Il septembrie la locul meritat din 
calendar : ziua de după 10 septembrie şi dinainte de 12 septembrie. Nu trebuie să o 
lăsăm să devină o zi definitorie pentru noi. Pentru că, la urma urmei, Il septembrie 
îi defineşte pe ei, cei răi, şi nu pe noi. 

Ziua noastră este 4 iulie. Ziua noastră este 9 noiembrie. 


Dincolo de încercarea de a reţine ce e mai bun din imaginaţia noastră, ce mai 
putem face ca americani şi ca societate globală pentru a cultiva acelaşi spirit şi în 
alţii? Această chestiune trebuie abordată cu multă smerenie. Ce anume îi duce pe 
unii către bucuria distrugerii şi ce îi duce pe alţii către bucuria creaţiei, ce îl face pe 
unul să-şi imagineze 9 noiembrie şi pe altul 11 septembrie constituie, fără îndoială, 
una dintre marile taine ale vieţii contemporane. Ba mai mult, în vreme ce majoritatea 
dintre noi poate avem o vagă idee cum să alimentăm o imaginaţie mai pozitivă pentru 
copiii noştri şi, cine ştie, pentru concetăţeni, este prezumţios să ne închipuim că 
putem face acest lucru pentru alţii, mai ales dacă au altă cultură, vorbesc alte limbi 
şi trăiesc la celălalt capăt al pământului. Cu toate acestea, 11 septembrie, aplatizarea 
lumii şi spectrul continuu al terorismului distrugător sugerează că a ignora această 
problemă este un soi periculos de naivitate. Astfel încât eu insist să încercăm, dar 
abordez această problemă foarte conştient de posibilele limitări ale capacităţii şi 
cunoştinţelor unui străin. 

În general, imaginaţia este produsul a două forţe formatoare. Una se compune din 
poveştile cu care sunt alimentaţi oamenii - istoriile şi miturile depănate de ei înşişi 
şi de conducătorii religioşi şi laici - şi modul în care aceste poveşti le hrănesc 
imaginaţia într-un fel sau altul. Cealaltă este contextul în care cresc oamenii, care 
are un impact major asupra modului în care văd lumea şi pe ceilalţi. Străinii nu se 
pot infiltra şi nu pot schimba poveştile mexicane, arăbeşti ori chinezeşti, la fel cum 
nu le pot schimba nici pe cele americane. Numai ei pot să-şi reinterpreteze poveştile, 
să le facă mai tolerante sau mai progresiste şi să le adapteze vremurilor moderne. 
Nimeni nu poate face acest lucru în locul lor, nici măcar împreună cu ei. Dar pot fi 
găsite căi de colaborare cu alţii pentru a le schimba contextul - acel context în care 
oamenii cresc şi îşi trăiesc viaţa cotidiană -, pentru a hrăni mai mulţi oameni cu 
imaginaţia lui 9 noiembrie şi nu a lui Il septembrie. 

Să vă dau câteva exemple. 

eBAY 


Meg Whitman, directorul executiv de la eBay, mi-a spus cândva o poveste minunată 
care suna cam aşa: „eBay a fost listată la bursă în septembrie 1998, în toiul explo- 
ziei dot-com. În septembrie şi octombrie, acțiunile noastre creşteau cu câte 80 de 
puncte şi scădeau cu 50 într-o singură zi. «Ce nebunie», îmi ziceam. Mă rog, într-o 
zi îmi vedeam de ale mele, şedeam în birou, când secretara dă buzna şi-mi spune : 
«Meg, Arthur Levitt [preşedintele] de la SEC [Securities and Exchange Commission - 
Comisia pentru Bursă şi Obligaţiuni] la telefon»” Comisia pentru Bursă şi Obligaţiuni 
supraveghează bursa şi este mereu îngrijorată de pachetele de acţiuni care „sar în 
aer” şi de posibilele manipulări din spatele lor. Pe vremea aceea, dacă un director 
executiv auzea că Arthur Levitt e la telefon, ştia că nu-şi începuse bine ziua. 

„Aşa că mi-am convocat consilierul”, povesteşte Whitman, „care a venit din 
biroul lui, alb ca varul. L-am sunat împreună pe Levitt şi am comutat telefonul pe 
difuzor, iar eu am zis: «Bună ziua, la telefon Meg Whitman de la eBay». Şi el a 
răspuns : «Bună ziua, sunt Arthur Levitt de la SEC. Nu vă cunosc personal, dar ştiu 
că v-aţi lansat de curând la bursă şi vreau să ştiu cum merge şi dacă aţi fost mulţumiţi 
de serviciile noastre [ale SEC]». Noi am răsuflat uşuraţi, apoi am vorbit cu el o 
vreme pe tema asta. Apoi [Levitt] zice : «Ei, de fapt un alt motiv pentru care sun este 
că am primit a zecea evaluare pozitivă pe eBay şi am câştigat steaua galbenă. Sunt 
foarte mândru». După care adaugă: «Sunt colecţionar de obiecte de sticlă din 
perioada Marii Depresiuni, de după 1929, aşa am ajuns să cumpăr şi să vând pe 
eBay, şi aici primeşti evaluări, în calitate de vânzător şi cumpărător. Şi m-am gândit 
că poate vă face plăcere să ştiţi»” 

Fiecare utilizator eBay are un profil de evaluare format din comentarii ale altor 
utilizatori care au făcut tranzacţii cu el, legate de marfa cumpărată ori vândută - 
dacă ea corespunde aşteptărilor şi dacă tranzacţia a decurs cum trebuie. Aşa îţi 
construieşti „reputaţia eBay” oficială. Primeşti un punct pentru fiecare comentariu 
pozitiv, zero puncte pentru unul neutru şi ţi se scade un punct pentru fiecare comen- 
tariu negativ. La ID-ul de utilizator este ataşată o steluţă colorată de la zece puncte 
în sus. Să zicem că ID-ul meu pe eBay este TOMF (50) cu o steluţă albastră, ceea ce 
înseamnă că am primit evaluări pozitive de la alţi 50 de utilizatori. Alături e o căsuţă 
care indică dacă vânzătorul a avut sută la sută evaluări pozitive sau mai puţin şi ai 
posibilitatea să citeşti toate comentariile cumpărătorilor despre respectivul vânzător. 

Ideea este, a zis Whitman, că, „după părerea mea, orice om, Arthur Levitt, 
portarul, ospătăriţa, doctorul sau profesorul, are nevoie şi tânjeşte după evaluări 
pozitive” Şi marea greşeală este să crezi că recompensa trebuie să fie în bani. „Pot 
fi lucruri mărunte”, a spus Whitman, „să îi spui cuiva că a făcut o treabă ca lumea, 
că a scris o lucrare foarte bună la istorie. Utilizatorii noştri ne spun [despre sistemul 
de steluțe de pe eBay]: «Este singurul loc unde, dimineaţa când te trezeşti, vezi ce 
mult le place altora de tine»” 

Însă lucrul care mă frapează, zice Whitman, este că majoritatea covârşitoare a eva- 
luărilor de pe eBay sunt pozitive. Mi se pare interesant. Oamenii nu prea le scriu 

managerilor de la marile magazine ca să îi felicite pentru ce târg grozav au încheiat. 
Dar este cu totul altceva când faci parte dintr-o comunitate în care se simte proprieta- 
tea. Atunci ai o miză. „Cel mai mare număr de evaluări depăşeşte binişor 250.000 de 
comentarii pozitive, şi le poți vedea pe fiecare în parte”, spune Whitman. „Poţi vedea 
întreaga istorie a fiecărui vânzător şi cumpărător şi am introdus posibilitatea de a 
returna marfa. [...] Pe eBay nu poţi fi anonim. Dacă nu eşti dispus să spui cine eşti, 
mai bine nu spui. lar asta a devenit foarte repede norma comunităţii. [...] Noi nu con- 
ducem o piaţă de schimb, conducem o comunitate.” De bună seamă, cu 105 milioane 
de utilizatori din 190 de ţări, făcând tranzacţii în valoare de peste 35 miliarde de 
dolari anual, eBay este un adevărat stat suveran, RVe, Republica Virtuală eBay. 

Şi cum este guvernată ? Filosofia eBay, spune Whitman, este „să facem un număr 
mic de reguli, să le impunem, apoi să creăm un mediu în care oamenii să-şi poată 
îndeplini propriul potenţial. Aici se petrece şi altceva pe lângă cumpărarea şi vânzarea 
de bunuri” Chiar şi dacă permite un adevărat avânt comercial al firmelor, merită să 
medităm asupra mesajului esenţial al lui Whitman : „Oamenii spun uneori că eBay 
le-a redat încrederea în umanitate, spre deosebire de lumea în care oamenii nu joacă 
cinstit şi nu le dau altora avantajul îndoielii. Aud asta de două ori pe săptămână. [...] 
eBay oferă celor mici şi lipsiţi de privilegii ocazia de a intra într-un mediu concuren- 
tial cu şanse absolut egale. Avem numere disproporţionate de scaune cu rotile, 
handicapaţi şi minorităţi, [pentru că] pe eBay nimeni nu ştie cine eşti. Singurul 
criteriu îl reprezintă calitatea produsului şi evaluările” 

Whitman îşi aminteşte cum a primit într-o zi un e-mail de la un cuplu din Orlando 
care aveau să participe la un eveniment „eBay Live” la care ea urma să ţină un 
discurs. Aceste întâlniri de anvergură, similare reuniunilor de evanghelizare, sunt 
convențiile vânzătorilor eBay. Cei doi au întrebat dacă pot veni în culise după discurs 
pentru a face cunoştinţă cu Whitman. „Aşadar, după cuvântul de deschidere”, îşi 
aminteşte ea, „vin şi intră la mine în cabină mama, tata şi fiul de 17 ani într-un scaun 
cu rotile, infirm într-un grad înaintat, cu paralizie cerebrală. Dânşii îmi spun: «Kyle 
suferă de un handicap sever şi nu poate merge la şcoală, [dar] a pus pe picioare o 
afacere prin eBay, iar anul trecut eu şi soţul meu ne-am lăsat de serviciu şi acum îl 
ajutăm pe el. Pe eBay am câştigat mai mult decât am câştigat vreodată de la serviciu». 
După care au adăugat un lucru de-a dreptul incredibil. Au spus: «Pe eBay, Kyle nu 
este handicapat»” 

Whitman mi-a mai povestit că la un alt eveniment „eBay Live” a venit la ea un 
tânăr, redutabil vânzător eBay, şi i-a spus că datorită afacerii lui de pe eBay a reuşit 
să-şi cumpere casă şi maşină, să angajeze oameni şi să fie propriul său şef. Dar cel 
mai interesant, spune Whitman, a fost că tânărul a adăugat: „Sunt aşa de încântat de 
eBay, pentru că eu n-am mers la facultate şi am fost într-un fel dezmoştenit de 
familie, iar acum sunt cel mai tare din familie. Sunt un întreprinzător de succes” 

„Acest amestec de oportunităţi economice şi apreciere” face eBay să funcţioneze, 
a spus Whitman în concluzie. Cei apreciaţi devin evident buni parteneri, pentru că 
proasta apreciere este o opţiune a întregii comunităţi. 

Una peste alta, eBay nu a creat numai o piaţă online. A creat o comunitate 
suverană, un context în care oricine, de la cei cu handicapuri severe şi până la 

preşedintele SEC, are şansa de a-şi îndeplini potenţialul şi de a fi apreciat de întreaga 
comunitate ca fiind o persoană bună şi de încredere. Acest tip de evaluare şi auto- 
apreciere pozitivă este cel mai bun şi mai eficace mod de a înlătura umilinţa şi a 
repara demnitatea. În măsura în care America poate colabora cu lumea arabă musul- 
mană pentru a crea contexte în care tinerii pot să răzbată, pot să-şi împlinească 
întregul potenţial într-un mediu cu şanse egale, să aibă parte de apreciere şi res- 
pect pentru realizări din această lume, iar nu pentru martiriul care le deschide poarta 
spre lumea cealaltă, vom putea creşte mai mulţi tineri care au mai multe vise decât 
amintiri. 


India 


Dacă doriţi să vedeţi acelaşi proces în acţiune într-o comunitate mai puţin virtuală, 
studiaţi a doua ţară musulmană ca mărime din lume. Cea mai mare ţară musulmană 
din lume este Indonezia, iar a doua nu este Arabia Saudită, Iranul, Egiptul sau 
Pakistanul. Este India. Cu aproximativ 150 milioane de mahomedani, India are mai 
mulţi musulmani decât Pakistanul. Dar iată o statistică interesantă legată de 
ll septembrie: după cunoştinţele noastre, nu există nici un musulman indian în 
Al-Qaeda şi nu este nici unul în închisoarea americană Guantánamo Bay. Şi nu s-a 
găsit nici un musulman indian care să lupte în Irak alături de jihadişti. De ce oare? 
De ce nu citim nicăieri că musulmanii indieni, care sunt o minoritate într-o imensă 
tară predominant hindusă, dau vina pe America pentru toate problemele lor şi vor să 
dea cu avionul peste Taj Mahal sau peste Ambasada britanică ? Se ştie bine, musul- 
manii indieni au şi ei durerile lor legate de accesul la capital şi reprezentarea 
politică. Şi din când în când s-a mai aprins în India flacăra violenţei interconfesionale, 
cu consecinţe dezastruoase. Sunt convins că din cei 150 de milioane de musulmani 
din India, câţiva îşi vor găsi într-o zi calea către Al-Qaeda ; dacă se poate întâmpla 
cu musulmani americani, se poate întâmpla şi cu unii din India. Dar aceasta nu este 
o normă. De ce? 

Răspunsul este contextul - în special contextul laic, democratic şi de piaţă liberă 
din India, puternic influenţat de o tradiţie a nonviolenţei şi toleranţei hinduse. 
M.J. Akbar, redactorul musulman al revistei Asian Age, cotidian naţional indian de 
limbă engleză finanţat în principal de indieni ne-musulmani, mi-a explicat în felul 
următor: „Vă pun o întrebare, ca la concurs: care este singura mare comunitate 
musulmană care s-a bucurat încontinuu de democraţie în ultimii 50 de ani? Musulma- 
nii din India. N-am de gând să exagerez spunând cât de fericiţi sunt musulmanii din 
India. Există tensiuni, discriminare economică şi provocări cum ar fi distrugerea 
moscheii de la Ayodhya [de către naţionalişti hinduşi, în 1992]. Cert este însă că în 
India Constituţia este laică şi asigură oportunităţi reale pentru progresul economic al 
oricărei comunităţi care poate oferi talente. Iată de ce se ridică o clasă de mijloc 
musulmană tot mai numeroasă şi care, în general, nu manifestă elementele de mânie 
profundă pe care le găseşti în multe ţări musulmane nedemocratice” 

Acolo unde Islamul se grefează pe o societate autoritară, el tinde să devină 
vehiculul unor proteste vehemente, precum în Egipt, Siria, Arabia Saudită sau 
Pakistan. Însă unde Islamul este grefat pe o societate democratică pluralistă, precum 
în Turcia sau India, de pildă, cei care au o perspectivă mai progresistă au şansa de 
a le fi mai bine auzite ideile şi se bucură de un forum democratic unde se pot lupta 
pentru ele de la egal la egal. La 15 noiembrie 2003, două sinagogi mari din Istanbul 
au fost lovite de nişte explozii sinucigaşe rătăcite. M-am nimerit şi eu la Istanbul la 
câteva luni după aceea, când au fost redeschise. M-a frapat o serie de lucruri. Mai 
întâi, prim-rabinul a apărut la ceremonie de mână cu liderul cleric musulman al 
Istanbulului şi cu primarul, în vreme ce mulțimile din stradă aruncau peste ei cu 
garoafe roşii. În al doilea rând, primul-ministru al Turciei, Recep Tayyip Erdogan, 
provenit dintr-un partid islamic, l-a vizitat pe prim-rabin în biroul acestuia, cea 
dintâi vizită a unui premier turc la un prim-rabin. În sfârşit, tatăl unuia dintre tero- 
riştii sinucigaşi a declarat pentru ziarul turcesc Zaman : „Nu pricepem de ce copilul 
ăsta a făcut ce a făcut. [...] Mai întâi daţi-mi voie să mă întâlnesc cu prim-rabinul 
fraţilor noştri evrei. Vreau să-l îmbrăţişez. Vreau să-i sărut mâinile şi poalele veşmân- 
tului. Vreau să-mi cer iertare în numele fiului meu şi să-i prezint condoleanţele mele 
pentru cei ucişi. [...] Vom fi blestemaţi dacă nu facem pace cu ei” 

Alt context, alte poveşti, altă imaginaţie. 

Sunt pe deplin conştient de imperfecţiunile democraţiei indiene, începând cu 
sistemul despotic al castelor. Cu toate acestea, este un lucru miraculos şi un minunat 
izvor de stabilitate în lume faptul că India a reuşit să ţină în funcţiune timp de 50 de 
ani o democraţie, cu toate defectele ei, într-o ţară cu peste un miliard de locuitori, 
care vorbesc zeci şi zeci de limbi diferite. Doi dintre preşedinţii indieni au fost 
musulmani, iar preşedintele actual, A.P.J. Abdul Kalam, este atât musulman, cât şi 
părintele programului indian de înarmare nucleară. În vreme ce în India o femeie 
musulmană face parte din Curtea Supremă de Justiţie, în Arabia Saudită, o femeie 
musulmană nu are voie nici măcar să conducă o maşină. Printre guvernatorii unor 
provincii indiene s-au numărat adeseori musulmani, inclusiv femei, iar cel mai bogat 
om din India la momentul actual şi foarte bine plasat pe lista Forbes a miliardarilor 
din întreaga lume este un musulman indian, Azim Premji, preşedintele Wipro, una 
dintre cele mai importante companii indiene de tehnologie. Am fost în India la scurt 
timp după invazia americană din Afghanistan, la sfârşitul anului 2001, când televi- 
ziunea indiană a transmis o dezbatere între cea mai mare vedetă de cinema şi totodată 
membră a Parlamentului, Shabana Azmi, o femeie musulmană, şi imamul celei mai 
mari moschei din New Delhi. Imamul făcuse un apel la musulmanii indieni să 
meargă în Afghanistan şi să se alăture Jihadului împotriva Americii, iar Azmi l-a 
combătut cu vehemenţă, în direct la televiziune, trimiţându-l practic la plimbare. I-a 
zis să se ducă el la Kandahar şi să se alăture talibanilor şi să-i lase în pace pe ceilalţi 
musulmani indieni. Cum a scăpat basma curată după aceea ? Foarte uşor. Ca femeie 
musulmană, trăia într-un context care îi dădea putere şi o proteja să spună ce 
gândeşte, chiar şi unui înalt cleric. 

Alt context, alte poveşti, altă imaginaţie. 

Nu e chiar aşa de complicată toată povestea. Dă-le tinerilor un context în care pot 
transforma o imaginaţie pozitivă în realitate, dă-le un context în care cineva cu o 
problemă poate să şi-o rezolve la un tribunal fără să trebuiască să dea şpagă o capră, 
dă-le un context în care pot clădi pe o idee întreprinzătoare şi pot deveni cei mai 
bogaţi, cei mai creativi sau cei mai respectaţi oameni din ţară, indiferent de mediul 
din care provin, dă-le un context în care orice plângere sau idee poate fi publicată în 
ziar, dă-le un context în care oricine poate candida pentru înalte funcţii politice - şi 
ghici ce se va întâmpla ? De obicei n-or să vrea să arunce lumea în aer. De obicei vor 
vrea să facă parte din ea. 

Un prieten de-al meu, musulman din sudul Asiei, mi-a povestit la un moment dat 
următoarea întâmplare. Familia sa indiană musulmană s-a rupt în două în 1948, 
jumătate plecând în Pakistan, jumătate rămânând în Mumbai. Când s-a făcut mai 
mare, l-a întrebat pe tatăl său de ce jumătatea indiană a familiei o ducea mai bine 
decât jumătatea pakistaneză. Tatăl său i-a răspuns : „Fiule, când un musulman creşte 
în India şi vede un om care trăieşte într-o casă mare pe vârful dealului, zice: «Tată, 
într-o zi am să fiu ca el». Şi când un musulman creşte în Pakistan şi vede un om care 
trăieşte într-o casă mare pe vârful dealului, zice: «Tată, într-o zi am să-l omor»” 
Când ai un drum care te poartă către condiţia de Om adevărat, ai tendinţa să te 
concentrezi asupra drumului şi să-ţi împlineşti visele. Când nu ai nici un drum, ai 
tendinţa să te concentrezi asupra mâniei şi să trăieşti din amintiri. 

Cu numai 20 de ani în urmă, înainte de tripla convergenţă, India era cunoscută 
drept ţara îmblânzitorilor de şerpi, a săracilor şi a Maicii Tereza. Astăzi imaginea ei 
a fost recalibrată. Acum este văzută şi ca o ţară în care trăiesc oameni dotați inte- 
lectual, adevăraţi vrăjitori ai computerului. Atul Vashistha, director executiv al firmei 
de consultanţă în materie de externalizare NeolT, apare deseori în presa americană 
pentru a apăra externalizarea. El mi-a povestit următoarea întâmplare : „Într-o zi 
aveam o problemă cu imprimanta mea HP, listatul mergea foarte încet. Încercam să 
dau de capăt problemei. Aşa că sun la serviciul de asistenţă şi depanare HP. Răspunde 
un tip şi îmi notează toate datele personale. După voce mi-a fost limpede că era 
undeva în India. Aşa că încep să-l întreb unde se află şi cum e vremea. Stăm un timp 
la palavre. După ce mă ajută preţ de 10-15 minute, zice: «Domnule, daţi-mi voie să 
vă spun un lucru». «Cum să nu», zic eu. Credeam că o să-mi mai spună despre vreo 
greşeală pe care o mai fac la computer şi încearcă să fie politicos. În schimb îmi 
zice : «Domnule, am fost foarte mândru când v-am auzit la Vocea Americii. Aţi fost 
la înălţime...». Cu puţin timp în urmă fusesem la Vocea Americii la o emisiune 
legată de campania împotriva globalizării şi externalizării. Am fost unul dintre cei 
trei invitaţi. Eram acolo un lider sindical, un economist şi cu mine. Eu apăram 
externalizarea, şi tipul ăsta m-a auzit” 

De notat: într-o lume plată, nu numai umilinţa ţi se serveşte prin fibră optică. Şi 
mândria ţi se serveşte tot prin fibră optică. Un operator indian de la serviciul de suport 
şi depanare ştie imediat, în timp real, cum îşi reprezintă ţara unul din compatrioţii 
săi aflat la celălalt capăt al pământului şi îl face să fie mai mulţumit de sine. 

Revoluţia franceză, revoluţia americană, democraţia indiană şi chiar şi eBay sunt 
toate bazate pe contracte sociale a căror trăsătură dominantă este aceea că autoritatea 

vine de jos în sus, iar oamenii pot şi chiar simt că stă în puterea lor să-şi îmbunătă- 
tească soarta. Oamenii care trăiesc în astfel de contexte tind să-şi petreacă vremea 
concentrându-se asupra următorului pas pe care îl au de făcut, iar nu asupra 
următorului vinovat. 


Blestemul petrolului 


Nimic nu a contribuit la întârzierea apariţiei unui context democratic în ţări precum 
Venezuela, Nigeria, Arabia Saudită sau Iran mai mult decât blestemul petrolului. 
Monarhii şi dictatorii care conduc aceste state petrolifere pot rămâne pe veci la 
putere atâta vreme cât se pot îmbogăţi din exploatarea zăcămintelor naturale, iar nu 
din exploatarea talentelor naturale şi a energiei oamenilor. Ei pot folosi bani din 
petrol pentru a monopoliza toate instrumentele puterii: armata, poliţia şi serviciile 
secrete ; astfel nu trebuie să introducă niciodată transparenţă ori împărţirea puterii. 
Nu trebuie decât să pună mâna pe robinetul de petrol şi să nu-i mai dea drumul. Nu 
au nevoie să impună taxe oamenilor, astfel încât relaţia dintre conducător şi cel 
condus este foarte deformată. Fără impozitare nu există reprezentare. Conducătorii 
nu au nevoie să plece urechea la popor sau să le explice cum cheltuie banii, pentru 
că banii respectivi nu provin din taxe. De aceea, ţările concentrate pe exploatarea 
petrolului au întotdeauna instituţii slabe sau inexistente. Ţările concentrate pe 
exploatarea resurselor umane trebuie să acorde atenţie dezvoltării unor instituţii 
adevărate, a drepturilor de proprietate, a respectării legii, a tribunalelor indepen- 
dente, a unei educaţii moderne, a comerțului extern, a investiţiilor străine, a libertăţii 
de gândire şi a cercetării ştiinţifice, pentru a obţine cât mai mult de la cetăţeni. 
Într-un eseu publicat în Foreign Affairs (iulie-august 2004) şi intitulat „Saving Iraq 
from Its Oil („Salvarea Irakului din ghearele petrolului”), economiştii experţi în 
dezvoltare Nancy Birdsall şi Arvind Subramanian observă că „34 de ţări nedezvoltate 
se laudă acum cu resurse semnificative de petrol şi gaze naturale care constituie cel 
puţin 30% din totalul veniturilor din exporturi. Cu toate acestea, în ciuda bogățiilor, 
în 12 din aceste ţări, venitul anual pe cap de locuitor rămâne sub pragul de 1.500 de 
dolari. [...] În plus, două treimi din cele 34 de ţări sunt nedemocratice, iar dintre 
cele care sunt, numai trei se află în prima jumătate a clasamentului mondial al 
libertăţii politice alcătuit de Freedom House” 

Cu alte cuvinte, imaginaţia este de asemenea un produs al necesităţii. Atunci când 
contextul în care trăieşti nu îţi permite să te complaci în anumite fantezii radicale sau 
de evitare a realităţii, nu ai încotro. Priviţi de pildă unde au loc astăzi cele mai 
creative inovaţii din lumea arabă musulmană. Exact în locurile care au puţin petrol 
sau chiar deloc. După cum am notat anterior, Bahrain a fost una dintre primele ţări 
din zona Golfului Persic unde s-a descoperit petrol şi a fost prima ţară din zona 
Golfului care şi-a secătuit zăcămintele. lar astăzi este prima ţară din zona Golfului 
care dezvoltă o reformă completă a muncii pentru dezvoltarea abilităţilor muncito- 
rilor, prima care a semnat un acord de liber-schimb cu Statele Unite şi prima care a 

organizat alegeri libere şi corecte, în care femeile au avut dreptul de a alege şi de a 
fi alese. Şi ce ţări din aceeaşi regiune sunt paralizate sau chiar anulează reforme ? 
Arabia Saudită şi Iranul, care se scaldă în bani proveniţi din petrol. La 9 decembrie 
2004, când preţul petrolului brut a urcat până la aproape 50 de dolari barilul, revista 
The Economist a publicat un articol special dedicat Iranului, în care se preciza: 
„Dacă nu ar vinde petrol la preţul exorbitant din prezent, economia Iranului s-ar afla 
la mare strâmtoare. Petrolul asigură aproximativ jumătate din venitul statului şi cel 
puţin 80% din câştigurile din export. Însă, aflat din nou sub influenţa fanaticilor din 
Parlament, veniturile din petrol sunt cheltuite pe umflarea unor subvenţii păguboase 
în loc să alimenteze o foarte necesară dezvoltare şi noi tehnologii” 

Este demn de menţionat că Iordania a început să-şi îmbunătăţească sistemul de 
învăţământ şi să privatizeze, să modernizeze şi să descentralizeze economia din 
1989, exact când preţul petrolului era foarte scăzut şi Iordania nu se mai putea baza 
pe pomenile primite din partea ţărilor petrolifere din regiunea Golfului. În 1999, 
când a semnat acordul de liber-schimb cu Statele Unite, exporturile Iordaniei către 
America însumau 13 milioane de dolari. În 2004, Iordania a exportat mărfuri în 
valoare de peste un miliard de dolari către America, lucruri produse de iordanieni cu 
mâinile lor. Guvernul iordanian a instalat computere şi Internet de mare viteză în 
toate şcolile. Cel mai important, în 2004, Iordania a anunţat o reformă a cerinţelor 
educaţionale referitoare la conducătorii rugăciunii comune din moschei. În mod 
tradiţional, absolvenţii de liceu din Iordania dădeau examen pentru admiterea la 
facultate, iar cei cu rezultatele cele mai bune deveneau doctori şi ingineri. Cei cu 
rezultatele cele mai proaste deveneau imami. În 2004, Iordania a decis să introducă 
treptat un nou sistem. De atunci încoace, pentru a deveni imam, un tânăr trebuie mai 
întâi să obţină licenţa într-un alt domeniu şi nu poate studia dreptul islamic decât ca 
studii postuniversitare, aceasta pentru a încuraja mai mulţi tineri de talent să se 
alăture clerului şi pentru a-i rări pe cei „picaţi” în rândurile lui din alte domenii. 
Este o modificare importantă a contextului care, în timp, ar trebui să dea roade în 
privinţa poveştilor cu care sunt hrăniţi în moschei tinerii iordanieni. „A fost nevoie 
să trecem printr-o criză pentru a accepta nevoia de reformă”, a spus ministrul 
iordanian al Planificării, Bassem Awadallah. 

Nu există mamă a invenţiei ca nevoia, iar liderii din Orientul Mijlociu nu fac 
reformă până nu scad preţurile la petrol, forţându-i să-şi modifice contextul. Oamenii 
nu se schimbă când le spui tu că ar fi cazul să o facă. Se schimbă când îşi spun 
Singuri că nu au încotro. Sau, aşa cum afirmă Michael Mandelbaum, profesor de 
afaceri externe la Universitatea Johns Hopkins, „oamenii nu se schimbă când le spui 
tu că există o opţiune mai bună. Se schimbă când ajung la concluzia că nu au altă 
opţiune”. Daţi-mi petrol cu 10 dolari barilul, iar eu vă dau reformă economică şi 
politică, de la Moscova până în Iran şi Arabia Saudită. Dacă America şi aliaţii ei nu 
vor colabora pentru a scădea preţul petrolului brut, aspiraţiile lor pentru reformă în 
toate aceste zone se vor naşte moarte. 

Mai este un factor care trebuie luat în calcul. Când eşti nevoit să faci lucrurile cu 
mâna ta şi apoi să faci comerţ cu alţii ca să prosperi, şi nu doar să sapi un puț de 
petrol în fundul curţii, asta îţi lărgeşte inevitabil imaginaţia şi îţi sporeşte toleranța 

şi încrederea. Nu întâmplător ţările musulmane compun 20% din populaţia lumii, 
dar nu realizează decât 4% din comerţul mondial. Când o ţară nu produce bunuri pe 
care să le vrea altcineva, atunci vinde mai puţin, iar mai puţin comerţ înseamnă mai 
puţin schimb de idei şi o mai mică deschidere către lume. Cele mai deschise şi 
tolerante oraşe din lumea musulmană sunt astăzi centrele comerciale: Beirut, 
Istanbul, Jakarta, Dubai, Bahrain. Cele mai deschise şi tolerante oraşe din China 
sunt Hong Kong şi Shanghai. Cele mai închistate oraşe din lume se află în centrul 
Arabiei Saudite, unde nici unui creştin, hindus, evreu sau altcuiva care nu e maho- 
medan nu îi este permis să-şi exprime religia în public ori să clădească un lăcaş de 
rugăciune sau, în cazul oraşului Mecca, nici măcar să intre. Religia este topitoria şi 
turnătoria imaginaţiei. Cu cât imaginaţia oricărei religii, fie ea hindusă, creştină, 
mozaică, musulmană sau budistă, prinde formă sub un clopot de sticlă sau într-o 
peşteră întunecată, cu atât este mai probabil ca acea imaginaţie să capete direcţii 
primejdioase. Este mai probabil ca oamenii care sunt în contact cu lumea şi sunt 
expuşi diferitelor culturi şi puncte de vedere să dezvolte o imaginaţie de tipul lui 
9 noiembrie. În cazul oamenilor care se simt izolaţi, pentru care libertatea şi 
împlinirea personală sunt fantezii utopice, este mai probabil ca imaginaţia să capete 
caracterul celei de la 11 septembrie. 


Doar un exemplu bun 


Stanley Fischer, fostul director adjunct de la FMI, a făcut mai demult această 
remarcă: „Un exemplu bun face cât o mie de teorii” Eu cred că are dreptate. De 
bună seamă, oamenii nu se schimbă numai când nu au încotro. Se mai schimbă şi 
atunci când văd că alţii, la fel ca ei, s-au schimbat şi le-a mers foarte bine. Sau, aşa 
cum observă Michael Mandelbaum, „oamenii se schimbă în urma a ceea ce observă, 
nu doar a ceea ce li se spune”, mai ales când ceea ce observă sunt oameni asemenea 
lor care o duc bine. După cum arătam anterior, nu există decât o singură companie 
arabă care a dezvoltat o afacere de clasă mondială suficient de puternică pentru a fi 
cotată la bursa Nasdaq, şi aceea este Aramex. Fiecare iordanian, fiecare arab ar 
trebui să cunoască şi să fie mândru de istoria acestei companii, aşa cum fiecare 
american ştie de Apple, Microsoft şi Dell. Este un exemplu care face cât o mie de 
teorii. Ar trebui să servească drept model de companie arabă care şi-a creat singură 
drumul, este condusă de creier şi spirit întreprinzător arab, se impune pe scena 
mondială şi îşi îmbogăţeşte angajaţii în acelaşi timp. 

Când Fadi Ghandour a listat Aramex din nou la bursă în 2005, de data aceasta în 
Dubai, circa 400 de angajaţi din toată lumea arabă care deţineau acţiuni şi-au 
împărţit între ei 14 milioane de dolari. N-am să uit niciodată când mi-a spus Fadi ce 
mândri erau angajaţii respectivi, unii dintre ei directori, alţii simpli şoferi la livrări. 
Acest noroc nesperat avea să le permită să-şi cumpere case sau să-şi dea copiii la 
şcoli mai bune. Închipuiţi-vă demnitatea pe care o simt aceşti oameni când se întorc 
printre ai lor şi printre vecini şi spun la toată lumea că îşi vor construi o casă nouă 

pentru că a fost cotată la bursă compania arabă de clasă mondială la care lucrează. 
Închipuiţi-vă demnitatea pe care o simt când văd că avansează graţie succesului lor 
în lumea plată, iar nu în modul tradiţional din Orientul Mijlociu, printr-o moştenire, 
prin vânzarea de terenuri sau prin obţinerea unui contract cu guvernul, ci prin muncă 
la o companie adevărată, o companie arabă. Aşa cum nu întâmplător în Al-Qaeda nu 
există musulmani indieni, nu e o întâmplare nici faptul că cei 3.000 de angajaţi de la 
Aramex vor să livreze numai pachete care ajută economiile să se dezvolte şi pe arabi 
să prospere, iar nu bombe sinucigaşe. 

Şi fiindcă veni vorba de angajaţii Aramex deținători de acţiuni, Ghandour mi-a 
spus: „Cu toţii se simt adevăraţi patroni. Mulţi dintre ei au venit la mine şi mi-au 
zis: «Mulţumesc, dar vreau să-mi reinvestesc acţiunile în companie şi să fiu investitor 
în noua ofertă publică primară»” 

Daţi-mi numai o sută de alte exemple ca Aramex şi voi începe să vă dau un alt 
context. Şi o altă poveste. 


Mulţumiri 


În 1999 am publicat o carte despre globalizare intitulată The Lexus and the Olive Tree 
(Lexusul şi măslinul). La vremea respectivă, fenomenul numit globalizare luase avânt, iar 
cartea mea de atunci a reprezentat una din încercările timpurii de a-l analiza. Această lucrare 
nu intenţionează să înlocuiască volumul The Lexus and the Olive Tree, ci mai degrabă să-i 
dezvolte argumentaţia în ton cu evoluţia lumii. Îi sunt profund recunoscător lui Arthur 
Sulzberger Jr., editor al cotidianului The New York Times, preşedinte al Companiei New York 
Times, pentru că mi-a acordat un concediu pentru a putea duce la bun sfârşit proiectul acestei 
cărţi, şi lui Gail Collins, director editorial la The New York Times, care m-a sprijinit în 
obţinerea concediului şi realizarea proiectului. Este o onoare să lucrez pentru un cotidian atât 
de celebru. Arthur şi Gail au fost cei care m-au convins să-mi încerc puterile în domeniul 
filmului documentar pentru canalul Discovery Times, fapt care m-a purtat în India şi a 
stimulat scrierea cărţii de faţă. Pentru acest lucru îi mulţumesc la fel de călduros lui Billy 
Campbell de la Discovery Channel, care a susţinut cu entuziasm documentarul meu despre 
India, precum şi lui Ken Levis, Ann Derry şi Stephen Reverand, care m-au ajutat la realizarea 
şi difuzarea lui. Fără canalul Discovery, spectacolul n-ar mai fi avut loc. 

Totuşi, nu aş fi putut scrie niciodată această carte fără îndrumarea unor minunaţi profesori 
din domeniile tehnologiei, afacerilor şi politicii. Adresez aici mulţumirile mele speciale unui 
număr de persoane pe care trebuie neapărat să le menţionez. Nu aş fi spart nicicând codul 
lumii plate fără ajutorul lui Nandan Nilekani, director executiv al companiei indiene de 
tehnologie Infosys, prima persoană care mi-a semnalat că terenul de joc se nivelează. Vivek 
Paul, preşedintele companiei indiene de tehnologie Wipro, m-a introdus cu adevărat în tainele 
afacerilor din lumea plată, pe care mi le-a descifrat - de nenumărate ori. Joel Cawley, şeful 
echipei de planificare strategică de la IBM, m-a ajutat să unesc foarte multe puncte între 
tehnologia, afacerile şi politica Planetei Plate - conexiuni pe care nu le-aş fi făcut niciodată 
fără el. Craig Mundie, director tehnic la Microsoft, m-a iniţiat în domeniul evoluţiilor 
tehnologice care au făcut posibilă aplatizarea Pământului şi s-a asigurat că, scriind despre ele, 
nu mă voi împotmoli pe traseu. S-a dovedit a fi un dascăl neobosit şi exigent. Paul Romer, 
economist la Universitatea Stanford, care a adus o contribuţie masivă la dezvoltarea economiei 
contemporane, şi-a făcut timp să citească manuscrisul cărţii, punând ceva din umanitatea şi 
intelectul său în mai multe capitole ale volumului de faţă. Marc Andreessen, unul dintre 
cofondatorii Netscape, Michael Dell, preşedinte al Dell Inc., Sir John Rose, director executiv 
al Rolls-Royce, şi Bill Gates de la Microsoft au dat dovadă de o deosebită generozitate când 
au comentat anumite pasaje din carte. Prietenul meu inventator, Dan Simpkins, mi-a fost de 
un enorm ajutor, călăuzindu-mi paşii de novice prin universul său complex . Întrebările mereu 
provocatoare ale lui Michael Sandel m-au stimulat să scriu un întreg capitol: „Marea 
(dis)cernere” Iar Yaron Ezrahi a ajuns deja la a patra carte de-a mea în care mi-a permis să 
dezvolt idei inspirate de mintea sa sclipitoare. Lucru valabil şi pentru David Rothkopf. Ei nu 

sunt răspunzători pentru nici o eroare din această carte, ci numai pentru observaţii de 
substanţă. Pentru aceasta, le sunt profund îndatorat. 

Atâţia alţii mi-au împărtăşit din timpul lor preţios şi au făcut comentarii asupra unor părţi 
din acest volum. Vreau să le mulţumesc în mod deosebit următorilor: Allen Adamson, 
Graham Allison, Alex şi Jocelyn Attal, Jim Barksdale, Craig Barrett, Brian Behlendorf, Katie 
Belding, Jagdish Bhagwati, Sergey Brin, Brill Brody, Mitchell Caplan, Bill Carrico, John 
Chambers, Nayan Chanda, G. Wayne Clough, Alan Cohen, Maureen Conway, Rich DeMillo, 
Lamees El-Hadidy, Rahm Emanuel, Mike Eskew, Judy Estrin, Diana Farrell, Joel Finkelstein, 
Carly Fiorina, Frank Fukuyama, Merrick Furst, Jeff Garten, Fadi Ghandour, Bill Greer, Jill 
Greer, Ken Greer, Promod Haque, Steve Holmes, Dan Honig, Scott Hyten, Shirley Ann 
Jackson, P.V. Kannan, Alan Kotz, Gary şi Laura Lauder, Robert Lawrence, Jerry Lehrman, 
Rick Levin, Joshua Levine, Will Marshall, Walt Mossberg, Moisés Naim, David Neeleman, 
Larry Page, Carlota Perez, Jim Perkowski, Thomas Pickering, Jamie Popkin, Clyde Prestowitz, 
Glenn Prickett, Saritha Rai, Jerry Rao, Rajesh Rao, Bill Ritz, Eric Schmidt, H. Lee Scott Jr., 
Dov Seidman, Terry Semel, Amartya Sen, Dinakar Singh, Eric Stern, Larry Summers, Jeff 
Ulin, Atul Vashistha, Philip Verleger Jr., Jeff Wacker, William Wertz, Meg Whitman, Irving 
Wladawsky-Berger, Bob Wright, Jerry Yang şi Ernesto Zedillo. Adresez de asemenea mulţu- 
miri speciale prietenilor mei de suflet Michael Mandelbaum şi Stephen P. Cohen. Schimbul 
de idei cu ei este una dintre cele mai alese bucurii ale vieţii mele. De asemenea, mulţumiri 
speciale lui John Doerr şi Herbert Allen Jr., care mi-au oferit amândoi posibilitatea ca această 
carte să fie „testată” de colegi de-ai lor exigenţi şi critici. Mulţumiri şi lui Jill Priluck pentru 
excelenta verificare a datelor apărute în acest volum. 

Ca întotdeauna, soţia mea, Ann, a fost primul meu redactor, critic şi susţinător necondi- 
ționat. Fără ajutorul şi contribuţia ei intelectuală această carte nu ar fi fost scrisă. Sunt cu 
adevărat norocos să o am partener. Mulţumiri şi fiicelor mele Orly şi Natalie pentru că s-au 
împăcat cu ideea că tata va mai petrece încă un an închis în biroul lui, ca şi dragii mele mame, 
Margaret Friedman, pentru că m-a întrebat zilnic când va fi gata cartea. Max şi Eli Bucksbaum 
mi-au adresat preţioase încurajări într-o dimineaţă devreme în Aspen. lar surorile mele 
Shelley şi Jane mi-au stat întotdeauna alături. Este o binecuvântare să beneficiez de serviciile 
aceluiaşi agent literar, Esther Newberg, şi ale aceluiaşi editor, Jonathan Galassi, pentru nu 
mai puţin de patru cărţi, şi de serviciile aceluiaşi editor-corector, Paul Elie, pentru ultimele 
trei volume publicate. Contribuţia lui Paul a fost absolut indispensabilă în apariţia celor două 
ediţii ale acestei cărţi. Această echipă este, pur şi simplu, cea mai bună din domeniu. Tot o 
binecuvântare este şi faptul că am parte de cea mai talentată şi mai loială asistentă, Maya 
Gorman. În cele din urmă, volumul este dedicat unui număr de trei persoane foarte speciale 
din viaţa mea : socrilor mei, Matt şi Kay Bucksbaum, şi celui mai vechi prieten din copilărie, 
Ron Soskin. 

